
DR. SPOCK 
ÎNGRIJIREA SUGARULUI ŞI A COPILULUI 


Dr. Benjamin Spock a practicat pediatria în New York 
între anii 1933 şi 1947. Apoi a lucrat ca profesor de 
medicină şi cercetător la Clinica Mayo, Universitatea din 
Pittsburg şi la Case Western Reserve University din 
Cleveland. Autor a unsprezece cărţi, el a militat în plan 
politic în domenii ce influenţează în mod fundamental viaţa 
copiilor: dezarmarea, îngrijirea copiilor în creşe şi grădiniţe, 
şcolarizare, condiţiile de locuit şi asistenţa medicală 
generală. A avut doi fii, o fiică vitregă şi patru nepoți şi a 
fost căsătorit cu Mary Morgan. Doctorul Spock a murit la 15 
martie 1998, la vârsta de 94 de ani, la scurt timp după 
încheierea lucrului la a şaptea ediţie a cărţii sale. Dr. Spock. 
Îngrijirea sugarului şi a copilului a fost tradusă în 39 de 
limbi şi s-a vândut în 50 de milioane de exemplare de la 
prima sa apariţie, în anul 1946. 

Dr. Robert Neediman este profesor asociat de 
Pediatrie la Case Western Reserve University şi co-fondator 
al Reach Out and Read, o organizaţie naţională care 
promovează cititul cu voce tare copiilor mici. Ca medic 
pediatru practician mai mult de cincisprezece ani, Dr. 
Needlman este autor şi coautor a numeroase cărţi şi 
articole în reviste de specialitate. 

Este vicepreşedinte al Deve/opmental and Behavioral 
Pediatrics la Compania Dr. Spock şi autor al cărţii Dr. Spock. 
Esenţial pentru bebeluşul tău. Dr. Needlman locuieşte în 
Cleveland, Ohio, împreună cu soţia şi cu fiica sa. 


MULŢUNMIRI 


Multe persoane au făcut posibilă apariţia acestei a opta 
ediţii a cărţii „Dr. Spock. Ingrijirea sugarului şi a copilului”. 
Prima dintre acestea este, bineînţeles, însuşi doctorul 
Benjamin Spock, a cărui moştenire trăieşte în paginile cărţii 
de faţă şi în generaţiile de persoane crescute după sfaturile 
sale sensibile şi blânde. Mama mea deţinea o carte scoasă 
în a doua ediţie ce fusese publicată în anul 1958. Eu m-am 
născut în anul 1959. 

Nu l-am întâlnit niciodată pe dr. Spock, dar vieţile 
noastre s-au intersectat de mai multe ori. Amândoi am 
studiat limba engleză la Yale, şi amândoi ne-am continuat 
studiile în medicină la aceeaşi universitate (Ben s-a 
transferat mai târziu la Columbia). După Facultatea de 
Medicină şi rezidenţiatul în pediatrie, eu m-am specializat în 
pediatria comportamentală la Universitatea din Boston, 
unde unul dintre profesori mi-a fost dr. Steven Parker. Ani 
mai târziu, Steve a fost coautor la cea de a şaptea ediţie a 
cărţii „Dr. Spock. Îngrijirea sugarului şi a bebeluşului” 
împreună cu Ben. Eu m-am alăturat mai târziu facultăţii din 
cadrul Universităţii Case Western Reserve din Cleveland 
fără să ştiu că voi lucra în acelaşi departament, în aceeaşi 
clinică, şi împreună cu câţiva dintre aceiaşi colegi cu care a 
lucrat şi Ben. Printre rezidenții pe care am avut privilegiul 
să îi pregătesc s-a aflat şi o tânără şi foarte talentată 
doctoriţă, Laura Jana. Am aflat că Laura era, de asemenea, 
o bună prietenă a lui Ben Spock şi a soţiei sale, Mary 
Morgan. După moartea lui Ben, Laura şi Mary - împreună cu 
sora geamănă a Laurei - au venit cu ideea de a traduce 
munca lui Ben şi a o pune pe Internet. La doi ani după cea 
terminat facultatea la Case, Laura m-a convins să o ajut să 
transforme acest vis în realitate. 

Privind toate acestea, aş putea spune că, într-un fel 
ciudat, simt că parcă mi-ar fi fost predestinat să lucrez la 
„Îngrijirea sugarului şi a bebeluşului”. Dar, bineînţeles, 


destinul (sau norocul) este doar o parte a poveştii. Proiectul 
nu ar fi putut fi pornit, ca să nu mai spunem dus la 
îndeplinire fără credinţă şi multă muncă din partea multor 
oameni. li datorez mulţumiri lui Barry Zucherman pentru că 
m-a convins să studiez pediatria comportamentală „doar 
pentru un an” ca mai apoi să îmi devină un mentor grozav 
pentru mulţi ani după aceea; de asemenea, mulţumiri lui 
Steve Parker, Debbie Frank, Margot Kaplan-Sanoff, Howard 
Bauchner, Perri Klass, Kathleene Fitzgerald-Rice, Kathleene 
MacLean, Jean Nigro, Joel Alpert, Karen Olness, John 
Kennell, Howard Hali, Denny Drotar, şi multor altor 
profesori şi colegi de la Universitatea din Boston şi cea din 
Case. Tuturor pacienţilor mei de-a lungul acestor ani, 
mulţumesc pentru privilegiul de a vă îngriji şi de a învăţa de 
la voi. 

Mulţumesc, de asemenea, colegilor mei din Compania 
Dr. Spock, Laura Jana, K. Lynn Cates şi Marjorie Greenfield, 
pentru că mi-au împărtăşit pasiunea lor de a fi părinte; lui 
David Markus şi Monei Behan pentru editarea grozavă pe 
care au făcut-o; şi multor altora de la DrSpock.com care şi- 
au pus inimile în munca făcută. Lui Mary Morgan, soţia şi 
colaboratoarea pentru mulţi ani a lui Ben Spock, îi datorez 
un cuvânt special de mulţumire: încrederea ta constantă în 
mine mi-a permis să cred că aş putea fi capabil să duc mai 
departe vocea şi viziunea lui Ben. 

A opta ediţie a cărţii „Dr. Spock. Ingrijirea sugarului şi a 
copilului” a beneficiat de sfaturile multor experţi: Tina 
Anderson-Schulin şi Marjorie Greenfield pentru alăptare, şi 
Marjorie pentru tot ce ţine de sarcină, travaliu, şi naştere; 
Nathan Blum pentru deprinderea folosirii toaletei; Laura 
Cummings pentru medicamente; Abdulla Gori şi Andrea 
Mann pentru probleme generale de pediatrie; Laura 
Harkness, Amy Lanou şi Neal Barnard pentru nutriţie; Mary 
Lou Kumar pentru vaccinări; James Kozik pentru probleme 
stomatologice; Bob Sege pentru dezvoltarea copilului, în 
special de vârstă şcolară şi adolescenţii; John Kennel! 
pentru doula şi legături; Sari Feldman pentru cititul cu glas 
tare; James Quilty pentru dezvoltarea emoţională; Gloria 


Needlman pentru dezvoltarea copilului şi educaţie; şi 
Martha Wright pentru siguranţă şi măsuri de prim-ajutor. 
Martin Stein, colegul, prietenul de o viaţă şi colaboratorul 
lui Ben la a şaptea ediţie a acestei lucrări, şi-a plecat 
urechea critică asupra mai multor secţiuni ale 
manuscrisului. Mulţumesc, Marty, pentru că ai fost atât 
critic, cât şi susţinător. In ciuda contribuţiilor generoase ale 
acestor experţi, responsabilitatea conţinutului cărţii îmi 
revine mie. Îi mulţumesc, de asemenea, lui Robert Lescher, 
agentul lui Ben pentru mulţi ani, şi acum şi al meu; şi lui 
Micki Nuding şi Maggie Crawford, editorii mei de la Simon & 
Schuster pentru atenţia care au acordat-o detaliilor şi 
abilității de a privi totul per ansamblu. 

Mulţumesc părinţilor mei, Allen şi Gloria Neediman, 
pentru că mi-au dat viaţă şi o bază solidă. In final, îi 
mulţumesc lui Carol Farver, dragostea mea şi soţia mea: 
mulţumesc pentru că mi-ai suportat obiceiurile muncii, 
pentru că râzi la glumele mele şi pentru că mă inspiri în 
fiecare zi. Şi fiicei noastre, Grace: tu îmi oferi speranţa 


pentru viitor şi între timp multă bucurie. 


CUPRINS 


DR. SPOCK ÎNGRIJIREA SUGARULUI ŞI A COPILULUI 


MULŢUMIRI 
PREFAŢĂ F 
Despre această a opta ediție, „Dr. Spock - Ingrijirea 
sugarului şi a copilului” 
AVEŢI ÎNCREDERE ÎN DUMNEAVOASTRĂ ŞI ÎN 
COPILUL DUMNEAVOASTRĂ $ 
AVEŢI INCREDERE IN DUMNEAVOASTRA i 
CREŞTEREA COPIILOR ÎNTR-O LUME SCHIMBATOARE 
CARE SUNT SCOPURILE DUMNEAVOASTRA ATUNCI 
CAND VA CREŞTEŢI COPILUL? 
ŞI PARINŢII SUNT OAMENI 
INSTINCT ŞI EDUCAŢIE 
DRAGOSTEA ŞI LIMITELE 
DIVERSITATEA FAMILIILOR 


SECŢIUNEA | COPILUL DUMNEAVOASTRĂ, AN DUPĂ 
AN 


ÎNAINTE DE NAŞTEREA COPILULUI 
DUMNEAVOASTRĂ _ ; 
COPIII SE DEZVOLTĂ; LA FEL ŞI PĂRINŢII 
ÎNGRIJIRILE PRENATALE 
NAŞTEREA , i 
ALEGEREA  SPECIALISTULUI CARE VĂ VA ÎNGRIJI 
COPILUL i 
PREGĂTIND VENIREA ACASĂ A COPILULUI | 
AJUTAŢI-VĂ COPIII SĂ SE OBIŞNUIASCĂ CU NOUA 
SARCINĂ 
LUCRURI DE CARE VEŢI AVEA NEVOIE 
COPILUL DUMNEAVOASTRĂ, DE LA NAŞTERE ŞI 
PÂNĂ ÎN JURUL VÂRSTEI DE 3 LUNI , 
BUCURAŢI-VĂ DE COPILUL DUMNEAVOASTRĂ 


ATINGERE ŞI CONEXIUNE EMOȚIONALĂ 

PRIMELE SENTIMENTE | 

RELAŢIILE SEXUALE DUPĂ NAŞTERE 

ÎNGRIJIREA COPILULUI 

HRANA ŞI SOMNUL 

PLÂNSUL ŞI ALINAREA 

SCUTECELE 

SCAUNELE COPILULUI 

BAIA 

PĂRŢILE CORPULUI 

TEMPERATURA, AERUL CURAT ŞI LUMINA SOARELUI 

PROBLEME OBIŞNUITE ALE NOU-NĂSCUŢILOR 
PRIMUL AN, ÎNTRE 4 ŞI 12 LUNI 

O PERIOADĂ PLINĂ DE DEBUTURI 

ÎNGRIJIREA COPILULUI 

HRĂNITUL ŞI CREŞTEREA 

SOMNUL 

PLÂNSUL ŞI COLICILE 

RĂSFĂŢUL i 

DEZVOLTAREA FIZICĂ 

ÎNVĂȚÂND DESPRE OAMENI 

HAINELE ŞI ECHIPAMENTUL i 

PROBLEME FIZICE OBIŞNUITE ÎN PRIMUL AN DE VIAȚĂ 
COPILUL DUMNEAVOASTRĂ, ÎNTRE 1 ŞI 2 ANI 

CE ÎL FACE SĂ SE BUCURE? i ! 

AJUTAŢI-VĂ COPILUL SĂ EXPLOREZE ÎN SIGURANŢĂ 

TEMERILE LA VÂRSTA DE UN AN 

PROBLEME DE COMPORTAMENT 

PROBLEME DE SOMN 

ALIMENTAŢIE ŞI NUTRIȚIE 

DEPRINDEREA FOLOSIRII TOALETEI 
COPILUL ÎN VÂRSTĂ DE 2 ANI 

A AVEA 2 ANI ; 

TEMERILE ÎN JURUL VÂRSTEI DE 2 ANI 

PROBLEME DE COMPORTAMENT 

DIETĂ ŞI NUTRIȚIE 

DEPRINDEREA FOLOSIRII TOALETEI 
PREŞCOLARUL, ÎNTRE 3 ŞI 5 ANI 


DEVOTAMENTUL FAŢĂ DE PĂRINŢI 

SENTIMENTELE DE DRAGOSTE ŞI DE COMPETITIVITATE 

CURIOZITATE ŞI IMAGINAŢIE 

PROBLEME LEGATE DE SOMN 

TEMERILE ÎN JURUL VÂRSTEI DE 3, 4 ŞI 5 ANI 

TEAMA DE RĂNIRE ŞI DE DIFERENȚELE ANATOMICE 
VÂRSTA ŞCOLARĂ: ÎNTRE 6 ŞI 11 ANI 

ADAPTAREA LA LUMEA EXTERIOARĂ 

VIAŢA SOCIALĂ 

ACASĂ 

PROBLEME COMPORTAMENTALE OBIŞNUITE 
ADOLESCENŢA: ÎNTRE 12 ŞI 18 ANI 

O STRADĂ CU DOUĂ SENSURI 

PUBERTATEA 

ALTE PROBLEME DE SĂNĂTATE 

PROBLEMELE PSIHOLOGICE 

ADOLESCENŢA TIMPURIE 

ADOLESCENŢA MIJLOCIE 

ADOLESCENŢA TÂRZIE 

SFATURI PENTRU PĂRINŢI 


SECŢIUNEA A II-A Alimentaţie şi nutriţie 


ALIMENTAŢIA ÎN PRIMUL AN DE VIAŢĂ 
CE ÎNSEAMNĂ ALIMENTAŢIA PENTRU UN COPIL? 
PROGRAMUL DE MASĂ ; 
APORTUL ALIMENTAR SUFICIENT ŞI  CÂŞTIGUL 
PONDERAL i 
SCHIMBĂRI ŞI PROVOCĂRI _ i ; 
OBIŞNUIREA BEBELUŞULUI SĂ SE HRĂNEASCĂ SINGUR 
VITAMINELE, SUPLIMENTELE ŞI DIETELE SPECIALE 
ALĂPTATUL : 
BENEFICIILE ALĂPTĂRII  . 
SENTIMENTELE FAŢĂ DE ALĂPTARE ; 
CUM SĂ ÎNCERCAŢI CU ADEVĂRAT SĂ ALĂPTAȚI 
CONDIŢIA FIZICĂ A MAMEI CARE ALĂPTEAZĂ 
ÎNCEPUTUL ALĂPTĂRII : 
CUM SE STABILEŞTE TIPARUL DE ALĂPTARE 


BEBELUŞUL PRIMEŞTE SUFICIENT LAPTE? 
MAMA CARE LUCREAZĂ | 
PROBLEME ÎN TIMPUL ALĂPTĂRII 
MULGEREA ŞI POMPELE PENTRU SÂNI 
COMBINAȚIA ÎNTRE ALĂPTARE ŞI HRĂNIREA CU 
BIBERONUL 
ÎNŢĂRCAREA 
ALIMENTAŢIA LA BIBERON 
ALEGEREA ŞI PREGĂTIREA PREPARATELOR DE LAPTE 
SPĂLAREA ŞI STERILIZAREA 
PREGĂTIREA PREPARATELOR DE LAPTE 
PUNEREA PREPARATULUI ÎN BIBEROANE 
PĂSTRAREA PREPARATELOR DE LAPTE LA FRIGIDER 
ADMINISTRAREA BIBERONULUI j 
TRECEREA DE LA BIBERON LA CEAŞCĂ 
INTRODUCEREA ALIMENTELOR SOLIDE 
DIETELE SĂNĂTOASE ÎNCEP DIN TIMP 
CÂND ŞI CUM SĂ ÎNCEPEŢI 
MESELE LA VÂRSTA DE 6 LUNI 
NUTRIȚIE ŞI SĂNĂTATE 
CE ÎNSEAMNĂ NUTRIȚIE ADECVATĂ? | 4 
CA ŞI SOCIETATEA, ŞI NOI TREBUIE SĂ NE SCHIMBĂM 
ELEMENTELE NUTRITIVE 
O DIETĂ MAI SĂNĂTOASĂ 
ALEGERI DIETETICE RAŢIONALE 
MESELE SIMPLE 
INDICAȚII PENTRU O ALIMENTAŢIE FERICITĂ 
PROBLEME DE HRĂNIRE ŞI TULBURĂRI DE 
ALIMENTAŢIE | i 
CUM DEBUTEAZĂ PROBLEMELE DE HRĂNIRE 
CE ESTE DE FĂCUT? 
PROBLEME SPECIALE 
TULBURĂRI DE ALIMENTAŢIE 


SECŢIUNEA A III-A SĂ CREŞTEM COPII SĂNĂTOŞI DIN 
PUNCT DE VEDERE MINTAL 


CARE SUNT NEVOILE COPIILOR 


PRIMELE RELAŢII INTERUMANE 
NEVOILE EMOŢIONALE 
PĂRINŢII CA PRIETENI 
TATĂL CA PĂRINTE 
RESPECTUL DE SINE 
DINCOLO DE A FI PĂRINTE i 
CRESCÂND COPIII ÎNTR-O SOCIETATE PLINĂ DE 
PROBLEME 
SERVICIUL ŞI ÎNGRIJIREA COPIILOR 
FAMILIA ŞI CARIERA ; 
TIMPUL PETRECUT CU COPILUL DUMNEAVOASTRĂ 
ALTERNATIVE PENTRU ÎNGRIJIREA COPIILOR 
ALEGEREA TIPULUI DE ÎNGRIJIRE 
ÎNGRIJIREA COPIILOR DUPĂ ŞCOALĂ 
PERSOANELE CARE AU GRIJĂ DE COPII LA DOMICILIU 
(BABYSITTER) 
DISCIPLINA 
CE ESTE DISCIPLINA? 
PEDEAPSA 
SFATURI PENTRU STABILIREA LIMITELOR 
PROBLEMA SENTIMENTELOR PĂRINŢILOR 
MANIERELE 
BUNICII 
SEXUALITATEA 
REALITĂȚILE VIEŢII 
DISCUTÂND CU ADOLESCENŢII DESPRE SEX 
MODUL ÎN CARE SE DEZVOLTĂ SEXUALITATEA 
DIFERENȚELE DINTRE SEXE ŞI HOMOSEXUALITATEA 
MASS-MEDIA 
TRĂIND CU MASS-MEDIA 
TELEVIZIUNEA 
JOCURILE VIDEO 
FILMELE 
ROCK AND ROLL-UL ŞI RAP-UL 
INTERNETUL 
DIFERITE TIPURI DE FAMILII 
ADOPŢIA 
PĂRINTELE UNIC 


PARINŢII VITREGI 
PARINŢI HOMOSEXUALI SAU LESBIENE 
STRESUL ŞI TRAUMELE 
SEMNIFICAȚIA STRESULUI 
TERORISMUL ŞI CALAMITAŢILE 
ABUZUL FIZIC 
ABUZUL SEXUAL E 
VIOLENŢA DOMESTICA 
MOARTEA i 
SEPARAREA DE UN PARINTE 
DIVORŢUL 


SECŢIUNEA A IV-A Problemele obişnuite legate de 
dezvoltare şi comportament 


RIVALITATEA DINTRE FRAŢI 
GELOZIA DINTRE FRAŢI 
ASPECTELE MULTIPLE ALE GELOZIEI 
GELOZIA NOULUI COPIL 
FRAŢII CU NEVOI SPECIALE 
COMPORTAMENTUL 
ACCESELE DE FURIE 
ÎNJURĂTURILE ŞI RĂSPUNSURILE OBRAZNICE 
MUŞCATUL 
HIPERACTIVITATEA 
DEZORDINEA, LENEA ŞI SMIORCĂIALA 
DEZORDINEA 
LENEA . 
SMIORCĂIALA 
OBICEIURILE 
SUPTUL DEGETULUI 
ALTE OBICEIURI ALE COPIILOR MICI 
MIŞCĂRI RITMICE, REPETITIVE 
ROSUL UNGHIILOR 
BÂLBÂIALA 
DEPRINDEREA FOLOSIRII TOALETEI, MURDĂRITUL 
ŞI UDATUL PATULUI 
PREGĂTIREA PENTRU  DEPRINDEREA FOLOSIRII 


TOALETEI Tita i 
ABORDAREA BLÂNDĂ A PREGĂTIRII PENTRU 
DEPRINDEREA FOLOSIRII TOALETEI 
CONTROLUL ELIMINĂRII URINEI 
PIEDICI ÎN CALEA CONTROLULUI MICŢIUNII ŞI 
DEFECAŢIEI í 
ELIMINAREA INVOLUNTARĂ DE MATERII FECALE 
URINATUL INVOLUNTAR ÎN PAT 

COPIII CU NEVOI SPECIALE, 

O CĂLĂTORIE NEAŞTEPTATĂ 

CUM SĂ FACEŢI FAŢĂ DURERII 

ACŢIONAŢI i 
INTERVENŢIILE PRECOCE ŞI EDUCAŢIA SPECIALĂ 
RETARDUL MINTAL 

AUTISMUL 

SINDROMUL DOWN 

ALTE NECESITĂŢI SPECIALE 

OBŢINEŢI AJUTOR 
DE CE CAUTĂ OAMENII AJUTOR? 

PRIMII PAŞI 
TIPURI DE TERAPIE | 
LUCRÂND ÎMPREUNĂ 


SECŢIUNEA A V-A Şcoala şi problemele legate de 
învăţat 


ÎNVĂŢATUL ŞI CREIERUL 
NEUROŞTIINŢA 
CUM GÂNDESC COPIII 
INTELIGENŢELE MULTIPLE 

GATA DE ŞCOALĂ 
CITITUL CU VOCE TARE 
GRĂDINIŢA 

ŞCOALA ŞI PROBLEMELE ŞCOLARE 
CARE ESTE SCOPUL ŞCOLII? 
ÎNVĂȚÂND SĂ CITEASCĂ 
EDUCAŢIA FIZICĂ 
PĂRINŢII ŞI ŞCOALA 


TEMELE PENTRU ACASĂ 
PROBLEME LA ŞCOALĂ 
TULBURĂRI DE ÎNVĂŢARE 
COPILUL NEPOPULAR 
FOBIA ŞCOLARĂ 

PLANURI PENTRU FACULTATE 
PENTRU CE ESTE FACULTATEA 
ALEGEREA UNEI FACULTĂŢI 
EXAMENELE DE ADMITERE LA FACULTATE 
ECONOMISIND PENTRU FACULTATE 


SECŢIUNEA A VI-A Sănătate şi siguranţă 


PROBLEME MEDICALE GENERALE 3 
MEDICUL COPILULUI DUMNEAVOASTRA 
VIZITELE REGULATE LA MEDIC 
CONSULTAŢIILE PRIN TELEFON 
FEBRA 
DIETA IN TIMPUL DIVERSELOR BOLI 
ADMINISTRAREA MEDICAMENTELOR 
IZOLAREA IN BOLILE CONTAGIOASE 
COMPORTAMENTUL FAŢA DE UN COPIL BOLNAV 
MERSUL LA SPITAL 

VACCINĂRILE | 
CUM ACŢIONEAZA VACCINURILE 
RISCURILE VACCINĂRILOR 
SCHEMA DE VACCINARE 
PRIMOVACCINAREA 
RAPELURI . 

PREGATIŢI-VA COPILUL PENTRU VACCINARE 
SFAT PRACTIC 
PREVENIREA ACCIDENTELOR, 
A ŢINE COPILUL IN SIGURANȚA 
Partea |. Siguranţa în afara casei 
CALATORIA CU AUTOMOBILUL 
STRAZILE ŞI ALEILE i 
ACCIDENTELE DE BICICLETA 
ACCIDENTELE LA LOCUL DE JOACĂ 


SIGURANȚA ÎN PRACTICAREA SPORTULUI ŞI ÎN 

MOMENTELE DE RECREERE 

ACCIDENTE LEGATE DE VREMEA RECE ŞI CANICULARĂ 

ÎNGRIJIREA FAŢĂ DE ACŢIUNEA RAZELOR SOLARE 

PREVENIREA MUŞCĂTURILOR DE INSECTE 

PREVENIREA MUŞCĂTURILOR DE CÂINE 

ARTIFICIILE ŞI „NE DAŢI ORI NU NE DAŢI” 

Partea a doua. Siguranţa în casă 

PERICOLE ÎN CASĂ 

ÎNECUL ŞI SIGURANȚA ÎN APĂ 

FOCUL, FUMUL ŞI ARSURILE 

OTRĂVIRILE 

PLUMBUL ŞI MERCURUL 

ASFIXIEREA 

SUFOCAREA ŞI STRANGULAREA 

ARMELE DE FOC ÎN CASĂ 

CĂDERILE 

SIGURANȚA JUCĂRIILOR f i 

ECHIPAMENTE PENTRU O CASĂ SIGURĂ 
URGENŢELE ŞI PRIMUL AJUTOR 

TĂIETURILE ŞI ZGÂRIETURILE 

AŞCHIILE 

GLOSAR DE MEDICAMENTE FRECVENT UTILIZATE 


PREFAŢĂ 


Despre această a opta ediţie, 
„Dr. Spock - Ingrijirea sugarului şi a copilului” 


Începând din anul 1945, când „Dr. Spock - îngrijirea 
sugarului şi a copilului” a fost publicată pentru prima dată, 
mai multe generaţii de părinţi şi-au crescut copiii după 
„litera cărţii”. Cartea le-a oferit părinţilor sfaturi pertinente 
din partea experţilor. Pe lângă acest lucru le-a oferit vocea 
doctorului Benjamin Spock - călduroasă, onestă şi 
liniştitoare - o voce care a făcut lucrurile să pară la fel de 
simple ca atunci când medicul este prezent şi discută cu 
dumneavoastră. Acea voce a vorbit părinţilor de-a lungul a 
şapte ediţii ale acestei cărţi. 

Provocarea pentru această a opta ediţie - prima de la 
moartea doctorului Spock în 1998 - este să menţinem vie 
acea voce, iar acest lucru înseamnă să permitem cuvintelor 
să se schimbe. Doctorul Spock a ştiut foarte bine că viaţa 
înseamnă schimbare. Un copil de 7 ani este foarte diferit de 
copilul care era la vârsta de 7 luni şi de copilul care va fi la 
vârsta de 17 ani. De-a lungul anilor „Dr. Spock - îngrijirea 
sugarului şi a copilului” s-a schimbat în permanenţă pentru 
a oglindi atât problemele noi care au apărut în domeniul 
îngrijirii copiilor, precum şi progresele medicale. În acelaşi 
timp esenţa cărţii a rămas aceeaşi. 

Modificările aduse acestei ediţii noi a cărţii sunt de două 
tipuri: am continuat obiceiul dr. Spock de a aduce la zi 
fiecare capitol pentru a fi siguri că informaţiile pe care vi le 
oferim sunt cele mai noi. Pentru a mă ajuta în această 
sarcină foarte dificilă am invitat mai mulţi experţi să-şi 
ofere criticile şi sugestiile la fel cum a procedat dr. Spock 
întotdeauna. De asemenea, am ales să subliniez câteva 
subiecte noi care-i îngrijorează pe părinţii din ziua de azi, 
cum ar fi riscurile şi beneficiile vaccinării şi reacţiile copiilor 


aţă de terorism. 

Alte modificări se referă la stilul şi organizarea cărţii. 
Am mutat unele secţiuni pentru a obţine o separare mai 
evidentă între capitolele care urmăresc evoluţia copilului 
cronologic şi capitolele care se focalizează asupra unor 
probleme care interesează toată copilăria (cum ar fi nutriția 
şi disciplina). In locul în care dr. Spock vorbea direct din 
propria lui experienţă fie am abordat subiectul într-un mod 
diferit, fie l-am citat pe dr. Spock într-o căsuţă specială 
intitulată „Spock clasic”. De-a lungul cărţii cel care vă 
vorbeşte la persoana întâi nu este dr. Spock, ci colegul său 
mai tânăr care-şi respectă atât de mult maestrul. Dr. Spock 
a inventat cartea modernă pentru părinţi şi a fost un 
pediatru şi scriitor de excepţie. Ar fi naiv din partea mea să 
consider că aş putea să-i îmbunătăţesc munca. Ceea ce pot 
face - şi ceea ce sper că am realizat în această ediţie - este 
să arunc o lumină proaspătă asupra unei vechi comori, 
astfel încât o altă generaţie să descopere informaţiile şi 
încurajările de care au nevoie pe măsură ce se ocupă de 


cea mai importantă sarcină a vieţii şi de cea mai captivantă 
aventură. 


AVEŢI ÎNCREDERE ÎN DUMNEAVOASTRĂ ŞI ÎN 
COPILUL DUMNEAVOASTRĂ 


AVEŢI ÎNCREDERE ÎN DUMNEAVOASTRĂ 


Ştiţi mai mult decât credeţi că ştiţi. În curând veţi 
avea un copil. Poate că deja aveţi unul. Dacă nu aţi avut 
prea multă experienţă, vă puteţi întreba daca veţi şti cum 
să-l creşteţi corespunzător. Chiar dacă vă simţiţi bine faţă 
de modul în care v-aţi crescut copilul, puteţi avea totuşi 
întrebări despre provocarea viitoare, indiferent dacă 
aceasta este un nou copil, educarea copilului să meargă la 
toaletă sau prima zi de grădiniţă. 

Probabil că a existat o perioadă în care părinţii ştiau 
exact cum să-şi educe copiii (sau cel puţin aşa aveau 
impresia), însă pentru majoritatea dintre noi pur şi simplu 
nu există reguli clare de urmat. Avem mai multe opţiuni, 
dar acestea presupun mai multe alegeri pe care trebuie să 
le facem. Este hrănitul la sân neapărat necesar? Ar trebui 
să luăm copilul în braţe întotdeauna dacă acesta plânge? Şi 
ce s-ar întâmpla dacă nu am proceda astfel? Este în regulă 
să ne reîntoarcem la serviciu şi dacă da, când? Sunt cu 
adevărat bune pentru copilul meu emisiunile educaţionale 
de la televizor? Ca să nu mai vorbim de toate acele 
imunizări. Oriunde v-aţi îndrepta atenţia există experţi care 
vă spun ce aveţi de făcut. Problema este însă că aceştia se 
contrazic reciproc! 

Nu luaţi foarte în serios tot ceea ce spun vecinii! Nu fiţi 
foarte uimiţi de ceea ce spun experţii! Nu vă temeţi să 
aveţi încredere în propriul dumneavoastră bun simţ. Dacă 
abordaţi lucrurile treptat, dacă vă ascultați instinctele şi 
dacă vă împărtăşiţi problemele cu prietenii, familia, medicul 
sau moaşa, creşterea copilului nu va fi o sarcină 
complicată. Ştim sigur că dragostea naturală pe care 
părinţii o au pentru copii lor este de sute de ori mai 


importantă decât cunoaşterea precisă a tehnicii de 
schimbare a scutecului sau decât cunoaşterea momentului 
când trebuie introduse în alimentaţie alimentele solide. De 
fiecare dată când vă luaţi în braţe copilul, chiar dacă la 
început vi se va părea ceva destul de ciudat, de fiecare 
dată când îl schimbaţi, îi faceţi baie, îl hrăniţi, îi zâmbiţi, 
acesta va simţi că vă aparţine şi că şi dumneavoastră îi 
aparţineţi. 

Mulţi oameni au studiat diverse metode de creştere a 
copiilor şi au ajuns la concluzia că ceea ce mămicile şi 
tăticii buni simt în mod instinctiv că trebuie să facă pentru 
copiii lor este de cele mai multe ori cel mai bine. Toţi 
părinţii îşi cresc copiii cel mai bine atunci când au o 
încredere naturală în ei înşişi. Este mai bine să fiţi relaxaţi 
şi să faceţi câteva greşeli decât să încercaţi din greu să fiţi 
perfecţi. 

Copiii învaţă atât din lucrurile pe care părinţii lor le fac 
corect cât şi din greşelile acestora. Dacă nu răspundeţi 
întotdeauna imediat atunci când copilul dumneavoastră 
plânge, acesta va avea ocazia să înveţe să se controleze. 
Atunci când vă pierdeţi răbdarea faţă de copilaşul 
dumneavoastră - şi la un moment dat acest lucru i se 
întâmplă fiecărui părinte - acesta va învăţa că şi 
dumneavoastră aveţi sentimente şi va avea şansa să 
observe cum vă redobândiţi controlul. Copiii au o pornire 
instinctivă spre a explora, a experimenta, a învăţa, a 
construi relaţii cu alţi oameni. O mare parte din a fi un bun 
părinte constă în a-i permite copilului să-şi urmeze pur şi 
simplu aceste instincte puternice. Astfel, în timp ce aveţi 
încredere în dumneavoastră, este bine să vă amintiţi să 
aveţi încredere şi în copilul dumneavoastră. 

Cum învăţaţi să fiţi părinte. Tăticii şi mămicile nu 
învaţă cum să aibă grijă de copiii lor citind cărţi şi articole, 
deşi acestea pot fi valoroase şi le pot oferi răspunsuri la 
întrebări şi probleme specifice. Mai degrabă ei învaţă 
lucrurile de bază în timpul propriei lor copilării, în funcţie de 
modul în care au fost crescuţi. Ei ştiu foarte bine lucrurile 
pe care le-au repetat de nenumărate ori atunci când s-au 


jucat în căsuțe de lemn sau şi-au îngrijit păpuşile. Dacă un 
copil este crescut într-o manieră lejeră, probabil că îşi va 
trata la fel copiii. In mod asemănător, un copil care este 
crescut de părinţi după reguli stricte este foarte probabil să 
devină la rândul lui un părinte relativ strict. Cu toţii sfârşim 
prin a fi într-o oarecare măsură asemănători părinţilor 
noştri, în special în ceea ce priveşte modul în care ne 
creştem copii. Fiecare părinte a descoperit - şi veţi 
descoperi şi dumneavoastră (dacă nu aţi făcut-o deja) - că 
uneori atunci când discută cu copilul său aude vocea 
părinţilor săi ieşind de pe propriile sale buze, având exact 
aceeaşi intonaţie şi pronunţând exact aceleaşi cuvinte. 

Vă puteţi gândi la modul în care părinţii dumneavoastră 
v-au crescut. Care din acţiunile lor vi se par acum a fi 
pozitive şi constructive? De asemenea, puteţi lua în 
considerare acţiunile lor pe care cu siguranţă nu doriţi să le 
repetaţi. Atunci când aveţi un copil aveţi minunata 
oportunitate de a vă gândi la lucrurile care v-au făcut 
persoana care sunteţi astăzi şi la ce tip de părinte aţi dori 
să deveniți. Numai acest tip de introspecţie vă va ajuta să 
înţelegeţi cum stau lucrurile şi să aveţi încredere în 
propriile dumneavoastră instincte şi bineînţeles să deveniți 
un părinte mai bun. Veţi descoperi că veţi învăţa treptat 
cum să fiţi părinte, experienţa acumulându-se pe măsură 
ce vă îngrijiţi copilul. Veţi dobândi încredere şi dragoste 
atunci când veţi descoperi că vă puteţi hrăni, schimba, 
îmbăia copilul foarte bine şi că acesta răspunde la tot ceea 
ce faceţi. Aceste calităţi vor deveni fundaţia unei relaţii 
solide şi pline de încredere cu copilul dumneavoastră. 
Totuşi, nu vă aşteptaţi să vă simţiţi astfel chiar de la 
început. 

Toţi părinţii îşi influenţează copiii, dar mulţi dintre ei 
sunt surprinşi să descopere că influenţa poate fi exercitată 
în ambele sensuri şi că au învăţat foarte multe despre ei 
înşişi şi despre lume de la copiii lor. Puteţi descoperi (la fel 
cum mulţi alţii au descoperit la rândul lor) că a fi părinte 
reprezintă cel mai important pas pe care o persoană îl face 
către maturitate. 


CREŞTEREA COPIILOR ÎNTR-O LUME 
SCHIMBATOARE 


Cu toţii suntem imigranţi într-un fel sau altul. 
Națiunea noastră (SUA - n. tr.) a fost îmbogăţită de valuri 
repetate de imigranţi. Experienţa deplasării într-o ţară nouă 
este una pe care mulţi americani o împărtăşesc. Este 
stresant să pleci lăsând în urmă tot ceea ce îţi este familiar 
- limbă, familie, cultură, teritoriul natal - şi este de două ori 
mai dificil să-ţi creşti copilul într-o ţară nouă şi ciudată. 
Toate regulile sunt diferite. Valorile care au persistat timp 
de generaţii acum par a fi inadecvate. Ceea ce acasă 
păreau a fi acţiuni normale ale unui părinte aici pot fi 
considerate abuz faţă de copii. Nu este de mirare că părinţii 
care sunt nou-veniţi în această ţară se simt de multe ori 
nesiguri pe sine, îngrijoraţi sau chiar furioși. 

Dar lucrurile nu sunt foarte diferite nici pentru părinţii 
care sunt născuţi şi crescuţi în America. Mulţi dintre noi am 
întors spatele cu mult timp în urmă tradiţiilor care ofereau o 
anumită certitudine şi o cale morală clară. Ne-am 
îndepărtat de familie şi nu mai considerăm experienţa 
părinţilor noştri a fi un ghid potrivit pentru noi. De fapt, 
cultura noastră se schimbă atât de rapid încât este posibil 
să ne întrebăm dacă experienţele noastre din copilărie sunt 
relevante în raport cu experienţele pe care copilul nostru le 
trăieşte în ziua de azi. Majoritatea părinţilor de azi au 
crescut într-o lume în care se considera că mamele trebuie 
să stea acasă cu copiii lor, în care nimeni nu avea 
calculator şi în care cel mai mare inamic al Statelor Unite 
era o ţară care în prezent nici nu mai există. Cu toţii 
încercăm să ne dăm seama de situaţia actuală şi de 
modificările care au loc în această lume rapid 
schimbătoare. Intr-un fel sau altul, cu toţii suntem 
imigranţi. 

Cheia succesului este flexibilitatea. Am învăţat de 
la imigranţi că succesul depinde de abilitatea familiei de a- 
şi menţine valorile culturale, reuşind în acelaşi timp să se 
integreze în societate. Acest tip de flexibilitate nu este uşor, 


însă alternativele sunt de cele mai multe ori mult mai rele. 
Familiile care renunţă la rădăcinile lor etnice şi culturale se 
găsesc de multe ori în derivă, neavând nici un sprijin. 
Părinţii care încearcă să ridice un zid în jurul familiilor lor 
descoperă că acest zid este dărâmat de cultura ţării în care 
trăiesc sau că, adesea, copiii lor evadează. Copiii 
imigranţilor învaţă acasă şi la şcoală să vorbească mai 
multe limbi, învățând astfel să facă mai uşor tranziţia între 
două seturi de reguli sociale. Imigranții care reuşesc să fie 
părinţi buni sunt cei care au descoperit metode pentru a-şi 
sprijini copiii atunci când aceştia sunt nevoiţi să-şi schimbe 
în mod repetat mediul în care trăiesc. Ei îşi ajută copiii să 
înţeleagă tradiţia, dar şi ceea ce este nou în acelaşi timp. 

Acelaşi tip de abordare flexibilă îi poate ajuta pe toţi 
părinţii să facă faţă provocării creşterii copiilor într-o 
societate în continuă schimbare. Trebuie să fiţi capabili să 
vă păstraţi valorile de bază dar în acelaşi timp să fiţi 
deschişi către ceea ce este nou. Trebuie să alegeţi care 
schimbări veţi accepta şi pe care le veţi respinge. Cărţile de 
felul acesteia vă pot învăţa despre copii şi despre nevoile 
lor în diferite etape ale dezvoltării acestora, însă nu vă pot 
spune ce să faceţi. In final va trebui să vă alegeţi singuri 
acţiunile în conformitate cu ceea ce consideraţi a fi 
rezonabil, important şi adevărat. 


CARE SUNT SCOPURILE DUMNEAVOASTRĂ 
ATUNCI CAND VA CREŞTEŢI COPILUL? 


Gândiţi-vă la scopuri. Într-o lume nesigură şi din ce în 
ce mai plină de incertitudini, am face bine să ne întrebăm 
care sunt scopurile pe care le avem atunci când ne creştem 
copiii. Oare rezultatele bune la şcoală sunt cele mai 
importante? Este oare mai importantă abilitatea acestora 
de a construi şi menţine relaţii interumane bune? Dorim ca 
ei să fie indivizi competitivi astfel încât să aibă succes într-o 
societate ca a noastră, sau dorim ca să înveţe să coopereze 
cu cei din jur şi uneori să renunţe la propriile dorinţe pentru 
binele altora? Ce fel de adulţi dorim să devină copiii noştri 


pentru a fi membri fericiţi şi productivi ai societăţii? 

Aceste întrebări se adresează unor probleme 
fundamentale ale creşterii copiilor. A fi părinte înseamnă a 
face unele alegeri. Pentru a decide ceea ce este cel mai 
bine pentru copilul dumneavoastră este bine să vă gândiţi 
la aceste întrebări de fiecare dată înainte de a lua o decizie 
importantă. Atât de mulţi părinţi sunt complet ocupați cu 
problemele dificile de zi cu zi încât nu mai au o vedere de 
ansamblu a scopului final al acestei importante activităţi 
care este îngrijirea copiilor. Sper că prin faptul că vă 
creşteţi copiii veţi reuşi să înţelegeţi ceea ce este important 
pentru dumneavoastră în viaţă, iar această înţelepciune vă 
va ghida atunci când faceţi alegerile referitoare la modul în 
care vă creşteţi copilul. 


SPOCK CLASIC 


Suntem dezamăgiţi. În cei şaizeci de ani de practică 
pediatrică am fost martorul unor transformări minunate în 
societatea noastră. Medicina modernă poate face minuni, 
iar copiii n-au fost niciodată mai sănătoşi. Tehnologia ne-a 
pus la dispoziţie confortul la care, cu câteva decenii în 
urmă, nici cei foarte bogaţi n-ar fi visat măcar. Suntem mult 
mai la curent cu ceea ce se întâmplă în lume - comunitatea 
mondială a devenit o realitate. Există premisele unor 
transformări şi mai importante. 

In acelaşi timp, am fost martorul unei tendinţe 
crescânde a literaturii, teatrului şi cinematografiei de a 
marginaliza aspectele pacifiste şi spirituale ale omenirii şi 
de a focaliza asupra laturii sale necizelate. Manierele în 
viaţa socială au devenit mai grosolane, iar credinţele 
religioase îndelung respectate s-au erodat. Mass media 
alimentează cele mai primitive tendinţe ale copiilor, iar 
ecartul dintre bogaţi şi săraci - dintre cei care au şi cei care 
nu au - s-a adâncit în societatea zilelor noastre. 

In multe privinţe ne-am pierdut credinţa în rostul vieţii şi 
certitudinea că înţelegem lumea şi societatea în care trăim. 
Ceea ce vreau să spun este că vă creşteţi copiii în contextul 
unor vremuri confuze şi rapid schimbătoare. Ţelurile şi 


aspiraţiile pe care le aveţi pentru copiii dumneavoastră vor 
fi adânc influențate de aceste timpuri, de ideile şi credinţele 
la modă. Un nucleu de valori şi convingeri - cele care 
rămân neschimbate de modificările sociale tumultuoase - 
vă va servi drept cel mai bun reper în trasarea unui destin 
pentru familia dumneavoastră. Sper că, măcar din când în 
când, la capătul unei zile agitate, veţi sta şi vă veţi gândi 
încotro vă îndreptaţi şi în ce măsură interacţiunea de zi cu 
zi cu proprii copii reflectă valorile dumneavoastră 
fundamentale şi visurile pentru viitorul lor. 


ŞI PĂRINŢII SUNT OAMENI 


Părinţii au şi ei nevoi. Cărţile despre îngrijirea copiilor 
- inclusiv aceasta - accentuează atât de mult nevoile 
copiilor de dragoste, înţelegere, răbdare, îngrijire, 
fermitate, protecţie, camaraderie - încât uneori părinţii se 
simt epuizați din punct de vedere fizic şi emoţional numai 
citind lucrurile care se aşteaptă din partea lor. Ei capătă 
impresia că nu ar trebui să mai aibă nevoi sau viaţă 
personală, precum şi nici o altă ocupaţie în afară de 
creşterea copiilor; datorită acestor impresii ei nu se pot 
abţine să simtă faptul că orice carte care se referă la 
creşterea copiilor îi va critica atunci când lucrurile vor lua o 
turnură nedorită. 

Pentru a fi cu adevărat corecţi această carte ar trebui să 
aibă un număr egal de pagini despre nevoile părinţilor, 
frustrările acestora (atât la domiciliu cât şi în afara 
acestuia), despre cât de obosiţi pot fi şi despre nevoia lor 
de a auzi (măcar din când în când) că fac o treabă bună. 
Îngrijirea copiilor presupune o cantitate enormă de muncă 
grea: pregătirea unei alimentaţii corespunzătoare, spălarea 
hainelor,  schimbatul scutecelor, curățarea  murdăriei, 
întreruperea conflictelor şi a plânsului, ascultarea poveştilor 
care uneori sunt dificil de înţeles, participarea la jocuri şi 
lectura cărţilor care nu sunt foarte interesante pentru un 
adult, răbdarea infinită necesară la grădina zoologică şi la 
muzee, ajutorul acordat pentru tema pentru acasă, 


distragerea de la treburile casei de către copiii care sunt 
dornici să vă ajute, mersul la şedinţele cu părinţii în serile în 
care sunteţi obosiţi şi aşa mai departe. 

Realitatea este că îngrijirea copiilor este o sarcină de 
lungă durată, dificilă, ale cărei recompense nu sunt 
evidente imediat, munca depusă este de multe ori 
subevaluată iar părinţii sunt la fel de umani şi aproape la fel 
de vulnerabili ca şi copiii lor. 

Bineînţeles, părinţii nu au copii pentru că vor să fie 
martiri, ci datorită faptului că-i iubesc şi doresc să îi 
crească, mai ales că îşi amintesc cât de mult au fost iubiţi 
de proprii lor părinţi atunci când au fost mici. Îngrijirea 
propriilor copii, faptul că îi văd crescând, dezvoltându-se şi 
devenind oameni destoinici le oferă celor mai mulţi părinţi - 
în ciuda muncii grele pe care o depun - cea mai mare 
satisfacţie a vieţii. Este un act de creaţie, plin de 
fecunditate la toate nivelurile. Mândria pe care o resimţiţi în 
urma realizărilor lumeşti (obişnuite) de obicei păleşte în 
comparaţie cu aceste sentimente. 

Sacrificiul de sine inutil şi preocupările excesive. 
Mulţi oameni conştiincioşi, atunci când au de-a face cu 
noua responsabilitate reprezentată de faptul că sunt 
părinţi, se simt ca şi cum ar trebui să renunţe la întreaga lor 
libertate şi la toate plăcerile lor anterioare nu din raţiuni 
practice ci pur şi simplu din principiu. Alţii devin obsedaţi 
de faptul că sunt părinţi, uitându-şi toate celelalte interese 
personale. Chiar dacă uneori se furişează pentru a se 
distra, ei se simt prea vinovaţi pentru a se bucura din plin 
de activităţile pe care le desfăşoară. Ajung să îşi 
plictisească prietenii şi să se plictisească între ei. Pe termen 
lung sunt afectaţi de situaţia creată şi nu se pot abţine ca la 
un nivel inconştient să reproşeze acest lucru propriilor lor 
copii. 

Preocuparea completă faţă de un copil este normală 
pentru mulţi părinţi, însă după o vreme - de obicei între 2 şi 
4 luni - aria preocupărilor trebuie să se lărgească din nou. 
In particular, fiţi atenţi la păstrarea unei relaţii pline de 
tandreţe cu partenerul de viaţă. Petreceţi momente de 


calitate cu soţul, soţia sau cu alte persoane importante. 
Amintiţi-vă să vă priviţi reciproc, să vă zâmbiţi şi să vă 
exprimaţi dragostea. Faceţi un efort pentru a avea 
suficientă intimitate şi energie şi a vă continua activitatea 
sexuală. Ţineţi minte că o relaţie plină de iubire între părinţi 
este cea mai bună modalitate pentru copii să înveţe cum să 
fie intimi cu o altă persoană, aceasta fiind o lecţie pe care 
copilul dumneavoastră o va folosi atunci când va ajunge 
adult şi va avea propriile sale relaţii. Aşadar, unul dintre 
cele mai bune lucruri pe care le puteţi face pentru copilul 
dumneavoastră şi bineînţeles şi pentru dumneavoastră 
înşivă este să vă lăsaţi copilul să vă îmbogăţească şi nu să 
vă inhibe relaţia cu partenerul de viaţă. 


INSTINCT ŞI EDUCAŢIE 


Cât de mult control aveţi? Din foarte multe cărţi 
referitoare la cum să fiţi părinţi este uşor să rămâneţi cu 
impresia că modul în care va evolua copilul dumneavoastră 
depinde în totalitate de acţiunile pe care le întreprindeţi. 
Dacă faceţi o treabă bună veţi avea un copil bun. Vecinul 
dumneavoastră, al cărui copilaş este perfect în toate 
privinţele, are o părere grozavă despre sine. lar când 
copilul dumneavoastră învaţă să vorbească ceva mai târziu 
decât copilul vecinului sau dacă are un temperament mai 
agresiv decât acesta, bineînţeles că veţi considera că este 
în totalitate vina dumneavoastră. 

Adevărul este că unii copii se nasc cu temperamente 
care fac ca ei să fie mai dificil de îngrijit, mai fricoşi, mai 
neglijenţi, cu o percepţie mai intensă a lucrurilor, sau 
reprezentând o provocare mai mare pentru părinţii lor din 
alte puncte de vedere. Dacă sunteţi norocoşi probabil că 
veţi avea un copil cu un temperament care se va potrivi 
foarte bine cu temperamentul dumneavoastră. Dacă nu 
sunteţi atât de norocoşi - în particular dacă temperamentul 
copilului dumneavoastră se potriveşte destul de puţin cu 
aşteptările şi stilul dumneavoastră personal, ar putea fi 
necesar să învăţaţi metode speciale care să vă ajute să vă 


creşteţi copilul astfel încât acesta să se dezvolte în cea mai 
sănătoasă direcţie posibilă şi să fiţi părinte fără „a 
înnebuni”. De exemplu, poate fi necesar să învăţaţi cum să 
liniştiţi un copil care are colici (cu toate că sunt sigur că 
acesta este un lucru pe care cred că nu v-aţi dori niciodată 
să fiţi nevoiţi să-l cunoaşteţi) sau cum să ajutaţi un copil 
excesiv de prudent să înceapă să-şi asume riscuri minore. 

Totuşi, metodele speciale nu sunt suficiente. In primul 
rând, va trebui să acceptaţi faptul că are personalitatea sa. 
Ca părinte, veţi avea cea mai mare influenţă asupra 
personalităţii copilului în plină dezvoltare, însă nu este 
necesar să menţineţi totul sub un control strict. Copiii simt 
nevoia atât să se simtă acceptaţi cât şi să fie acceptaţi cu 
adevărat. Doar după ce obţineţi acest lucru veţi putea 
colabora eficient cu ei pentru a trece de perioadele dificile 
cât mai uşor şi pentru a-i face să se dezvolte cât mai bine. 

Acceptând copilul pe care îl aveţi. Ce se întâmplă 
când copilul pe care-l aveţi diferă de tipul de copil pe care 
vă gândeaţi că vi l-aţi dori. Aceasta poate fi o sursă 
importantă de animozitate între dumneavoastră şi copiii 
dumneavoastră dacă nu sunteţi conştienţi de problemă. 
Bineînţeles, părinţii au personalităţi bine formate şi nu se 
pot schimba peste noapte. Un cuplu blând poate fi ideal 
pentru a creşte un copil cu o fire sensibilă, însă este foarte 
probabil să nu fie nici pe departe pregătit pentru a creşte 
un copil energic, hotărât, încăpățânat, pe care l-ar 
considera dificil, derutant şi provocator indiferent de cât de 
mult l-ar iubi. Un alt cuplu ar putea să crească cu uşurinţă 
şi bucurie o fată curajoasă, însă în acelaşi timp ar putea fi 
foarte dezamăgiţi dacă aceasta ar fi liniştită şi prudentă. 

Nu contează nici măcar faptul că părinţii sunt oameni 
care înţeleg că nu pot avea la comandă copilul pe care şi-l 
doresc atât de mult. Fiind oameni, ei au aşteptări iraționale 
şi nu se pot abţine să se simtă dezamăgiţi. 

Mai mult, pe măsură ce copiii devin ceva mai mari, ei le- 
ar putea reaminti în mod conştient sau inconştient de un 
frate, soră, tată sau mamă care ne-au făcut viaţa dificilă la 
un moment dat. O fiică poate avea trăsături asemănătoare 


cu cele ale surorii mai tinere a mamei ei, care obişnuia să o 
tragă pe mama ei de păr tot timpul, iar mama poate să nu 
realizeze în mod conştient că aceasta este în mare parte 
cauza supărării pe care o resimte faţă de copil. Un tată 
poate fi deranjat în mod excesiv de timiditatea fiului său, 
fără a face vreodată legătura dintre aceasta şi faptul că el 
însuşi a avut dificultăţi foarte mari în a-şi depăşi timiditatea 
atunci când a fost copil. 

Unele persoane denumesc această situaţie „problema 
compatibilităţii”, care se referă la cât de bine aşteptările, 
scopurile, speranţele, visele şi aspiraţiile dumneavoastră 
referitoare la copiii pe care-i veţi avea se potrivesc cu 
talentele şi temperamentul înnăscute ale acestora. 

„Problema compatibilităţii” determină într-o măsură 
semnificativă modul în care lucrurile vor evolua pentru 
dumneavoastră şi pentru copiii dumneavoastră pe măsură 
ce îi creşteţi. Problemele legate de compatibilitate duc 
adeseori la apariţia unor probleme importante în multe 
familii. Dacă de exemplu sunteţi dezamăgit în mod cronic 
de faptul că fiul dumneavoastră nu este un geniu în 
matematică sau nu are o coordonare excelentă şi veţi 
petrece o cantitate semnificativă de timp încercând să-l 
faceţi ceea ce nu este (şi nu are talentul înnăscut pentru a 
deveni), vă pot garanta că atât pe dumneavoastră cât şi pe 
copil vă pândesc mari probleme. Dacă pe de altă parte 
ajungeţi să vă iubiţi copilul pentru ceea ce este în realitate 
şi nu pentru ceea ce v-ar plăcea dumneavoastră ca acesta 
să fie, viaţa voastră împreună se va dovedi mult mai lină şi 
mai fericită. 

Vă puteţi face copilul mai deştept? Pe scurt 
răspunsul este da... şi nu. Experții sunt acum de acord că în 
medie aproximativ jumătate din inteligenţa unei persoane 
este determinată genetic şi cealaltă jumătate de alţi factori 
cum ar fi alimentaţia, infecțiile şi alte evenimente 
dăunătoare, precum şi bineînţeles de experienţele prin care 
copilul trece în timp ce creşte. Aici discutăm despre tipul de 
inteligenţă care este măsurată de testele IQ standard (vezi 
capitolul „Invăţatul şi creierul” din secţiunea 5). Există şi 


alte tipuri de inteligenţă cum ar fi inteligenţa interpersonală 
(abilitatea de a-i înţelege pe alţii şi de a fi un bun 
ascultător), inteligenţa atletică şi inteligenta muzicală. ŞI 
acestea depind aproape sigur atât de zestrea genetică cât 
şi de experienţă. 

Zestrea genetică a unei persoane furnizează o matriţă 
grosieră a creierului. Detaliile structurilor cerebrale sunt 
finisate de experienţă. 

Genele instruiesc celulele nervoase să se deplaseze în 
diferitele regiuni ale creierului şi determină principalele 
circuite care leagă diferitele regiuni ale creierului între ele. 
Experienţa şi învățatul influenţează modul în care celulele 
nervoase individuale se conectează între ele pentru a forma 
minicircuite care stau la baza gândirii efective. De exemplu, 
când un copil învaţă să vorbească limba engleză, anumite 
conexiuni cerebrale din ariile cerebrale ale limbajului devin 
mai puternice. In acelaşi timp, conexiunile care sunt 
necesare numai altor limbaje (de exemplu chineza) dispar 
datorită lipsei de utilizare. 

Genele influenţează cât de uşor sau de rapid o persoană 
poate acumula anumite tipuri de cunoştinţe sau anumite 
deprinderi. In acest fel, genele pot îndrepta talentele 
individuale către un anumit domeniu (de exemplu o 
persoană poate fi bună la numere sau la oameni). De 
asemenea, genele pot stabili limite referitoare la 
capacităţile unui copil anume. De exemplu, după ce m-am 
antrenat un an întreg în Liga Mică, nu am reuşit nici măcar 
o dată să lovesc mingea. Mulţi dintre pacienţii mei au auzit 
deja această poveste. Consider că îi amuză şi în acelaşi 
timp îi asigură de faptul că nu trebuie să fii bun la toate 
pentru a avea succes în viaţă. Oare cu suficient 
antrenament şi practică aş fi putut învăţa să lovesc? Poate, 
dar acest lucru ar fi presupus un efort uriaş din partea mea 
pentru a mă transforma într-un jucător bun şi mă îndoiesc 
că aş fi putut deveni vreodată bun cu adevărat. 

Experiențele pe care le trăieşte un copil (de exemplu 
antrenamentele de sport) îi afectează dezvoltarea 
creierului, însă în acelaşi timp creierul are un rol foarte 


important în experienţele pe care copilul le caută şi de pe 
urma cărora se bucură. Părinţii înţelepţi îşi ajută copii să-şi 
descopere talentele şi îi încurajează în direcţiile respective, 
recunoscând în acelaşi timp că oricine are limitări care 
trebuie să fie respectate. 

Supercopii? |Invăţarea determină modificări la nivel 
cerebral. Insă acest lucru nu înseamnă că putem (sau ar 
trebui) să încercăm să creăm supercopii prin stimulare şi 
educaţie neîntreruptă. Invăţarea se produce cel mai eficient 
atunci când copilul este fericit, relaxat, atent şi în nici un 
caz atunci când este asaltat de fapte reci, nedorite şi 
nenaturale. Materialele „seci” de studiu (numai litere şi 
cifre) nu-şi au locul în educaţia unui copil. 

Cele mai bune experienţe pentru copii sunt acelea în 
timpul cărora ei se bucură cu adevărat. Pentru a fi benefică 
experienţa trebuie să fie înțeleasă de copilul 
dumneavoastră. Vă puteți da seama dacă experiența are 
sens atunci când copilul zâmbeşte, râde, gângureşte sau 
priveşte îndelung cu ochii mari şi strălucitori. Copiii mici nu 
înţeleg cuvintele pe care părinţii lor le pronunţă, însă faptul 
că li se vorbeşte are cu siguranţă sens pentru ei. 

Despre multe produse care se găsesc de cumpărat se 
spune că sunt dovedite ştiinţific că ar creşte inteligenţa 
copiilor. Aceste pretenţii sunt complet exagerate (ca să nu 
le spunem minciuni grosolane). 


DRAGOSTEA ŞI LIMITELE 


Există un singur truc real pentru a creşte un copil 
sănătos din punct de vedere mintal: o relaţie bazată pe 
dragoste, îngrijire şi respect reciproc între acesta şi părinţii 
săi. Opriţi-vă un moment şi gândiţi-vă la ce înseamnă să fiţi 
iubitor, să îl îngrijiţi şi să-i oferiţi respect. 

A fi iubitor înseamnă mai presus decât orice a vă 
accepta copilul ca fiind un individ care este minunat însă nu 
perfect. Fiecare copil are puncte tari şi slăbiciuni, talente şi 
dezavantaje. Unii copii sunt în mod natural tăcuţi şi le place 
să fie mângâiaţi. Alţii sunt zgomotoşi şi aventuroşi. Dacă vă 


iubiţi copilul înseamnă că vă veţi „ajusta” aşteptările pentru 
a vi le potrivi cu copilul pe care-l aveţi şi nu veţi încerca să 
vă „ajustaţi” copilul pentru ca acesta să se ridice la 
înălţimea aşteptărilor dumneavoastră. 

O altă parte a iubirii este să descoperiţi modalităţi de a 
vă împărtăşi fericirea. Aceasta ar putea însemna să vă 
jucaţi de-a gâădilatul, să vă uitaţi împreună pe o carte cu 
poze, să faceţi o plimbare în parc sau pur şi simplu să 
discutaţi despre diferite lucruri. Copiii nu trebuie să aibă 
aceste experienţe pe tot parcursul zilei, însă trebuie totuşi 
să trăiască câteva momente de fericire împărtăşită în 
fiecare zi. 

Bineînţeles, copiii au şi alte nevoi. Dacă înţelegeţi acele 
nevoi şi vă luaţi angajamentul să le satisfaceţi, acest lucru 
înseamnă a vă îngriji copilul. Nevoile sunt în continuă 
schimbare. Un nou-născut are nevoie de orice: hrănire, 
schimbarea hainelor, spălare, ţinut în braţe şi are nevoie 
să-i vorbiţi. Pe parcursul primului an de viaţă repetarea 
experienţei de a fi îngrijit creează un sentiment de 
încredere profundă în alţi oameni şi un optimism faţă de 
lume în general. Pe măsură ce abilităţile li se dezvoltă, 
aceştia au nevoie de ocazii din ce în ce mai frecvente de a 
face lucrurile singuri. Ei au nevoie de provocări care să fie 
suficient de dificile pentru a le dezvolta capacităţile, însă să 
nu fie atât de grele încât aceştia să fie copleșiți. Copiii 
trebuie să fie capabili să-şi asume mici riscuri, fiind pe cât 
posibil în siguranţă. Ei nu pot învăţa să se hrănească dacă 
nu li se permite la început să facă mizerie. Copiii care 
învaţă să îşi lege singuri şireturile trebuie să încerce în mod 
repetat în ciuda eşecurilor până când vor reuşi. Sarcina 
unui părinte este să stabilească limitele în interiorul cărora 
asumarea riscurilor poate fi încercată. 

Respectul reciproc reprezintă o altă modalitate de 
stabilire a limitelor. Copiii vor ca ceea ce-şi doresc să 
primească imediat. Ei trebuie să înveţe diferenţa dintre a 
vrea şi a avea nevoie. Copiii bine educați ştiu că vor primi 
întotdeauna lucrurile de care au nevoie, însă nu vor primi 
mereu ceea ce îşi doresc. De asemenea, ei înţeleg faptul că 


şi alţi oameni au la rândul lor nevoi şi dorinţe. Copiii învaţă 
aceste lecţii atunci când părinţii îi tratează cu bunătate şi 
respect, cerând la rândul lor respect, cooperare şi politeţe. 
Când vine vorba de creşterea copiilor, dragostea nu este 
suficientă. Copiii au nevoie atât de dragoste cât şi de limite 
(vezi cap.  „Necesităţile copiilor” şi  „Disciplina” din 
secţiunea a lll-a pentru mai multe informaţii despre 
dezvoltarea emoţională şi morală, precum şi despre 
disciplina efectivă). 


DIVERSITATEA FAMILIILOR 


Nu există un singur mod corect de a creşte copii. Multe 
abordări diferite pot funcţiona. In aceeaşi ordine de idei, nu 
există un singur tip perfect de familie. Copiii pot prospera 
cu o mămică şi un tătic, doar cu unul dintre părinţi, cu 
bunicii sau cu părinţii vitregi, cu două mame sau doi tătici 
sau făcând parte dintr-o familie mare (sper că această 
minunată diversitate este reflectată pe tot parcursul acestei 
cărţi, cu toate că adeseori pentru a economisi cuvinte am 
utilizat formula cunoscută „mămică şi tătic”). 

Familiile care nu se potrivesc profilului tipic de „mămică 
şi tătic” trebuie adeseori să facă faţă unor provocări 
speciale. Este posibil să fie necesar să combată 
prejudecățile şi poate fi dificil să găsească o comunitate în 
care să fie acceptate. De asemenea, aceste familii ar putea 
fi nevoite să se asigure în mod conştient că dragii lor copii 
sunt expuşi la o gamă completă de oameni şi experienţe. 
De exemplu, în familiile cu părinţi homosexuali sau 
lesbiene, poate fi necesară o planificare conştientă pentru 
asigurarea şansei copiilor de a dezvolta relaţii apropiate cu 
adulţii de ambele sexe. In familiile cu copii adoptați care 
provin din alte ţări, planificarea poate fi necesară pentru a 
fi siguri că ei sunt expuşi culturii din ţara lor de origine. Într- 
o familie în care părinţii sunt ocupați aproape tot timpul 
planificarea poate fi necesară pentru a le asigura copiilor 
sentimentul că aparţin unei comunităţi. A fi un părinte bun 
înseamnă a plănui pentru a satisface nevoile copiilor. Acest 


lucru este adevărat pentru toate familiile. 

Există şi alte provocări cărora este mai dificil să li se 
facă faţă, cum ar fi sărăcia, bolile mintale ale părinţilor, 
dependenţa acestora de alcool sau droguri, precum şi 
violenţa în comunitate şi la domiciliu. Un alt set de 
provocări speciale sunt bolile cronice sau problemele de 
dezvoltare ale copiilor înşişi. Numai puţine familii sunt 
suficient de norocoase pentru a fi ocolite de aceste 
necazuri. Cu toate acestea, majoritatea părinţilor reuşesc 
prin dragoste şi curaj să depăşească toate dificultăţile, iar 
copiii pe care-i cresc posedă adeseori aceleaşi calităţi 
minunate. Ca indivizi şi ca societate trebuie să 
recunoaştem atât provocările cât şi eforturile bine 
direcționate pe care părinţii, familiile şi copiii le fac pentru a 
se dezvolta pe deplin. 


SECŢIUNEA | _ ; 
COPILUL DUMNEAVOASTRĂ, AN DUPĂ 
AN 


ÎNAINTE DE NAŞTEREA COPILULUI 
DUMNEAVOASTRA 


COPIII SE DEZVOLTĂ; LA FEL ŞI PĂRINŢII 


Dezvoltarea fetală. Atunci când vă gândiţi la toate 
schimbările incredibile care se petrec pentru a transforma 
un ovul fecundat într-un nou-născut, cum aţi putea să nu 
fiţi uimiţi? Atunci când majoritatea femeilor realizează că 
sunt însărcinate - la aproximativ 5 săptămâni după ultimul 
lor ciclu menstrual - embrionul este deja destul de 
complex. Având forma unui disc, el are un strat intern de 
celule care vor evolua şi vor forma cea mai mare parte a 
organelor interne, un strat mijlociu de celule din care se vor 
forma muşchii şi oasele şi un strat extern de celule care va 
da naştere la tegument şi la neuronii din creier şi de la 
nivelul măduvei spinării. La aproximativ 8 săptămâni de la 
concepţie (în jur de 10 săptămâni după ultimul ciclu 
menstrual) toate organele majore au început să se formeze 
şi fătul începe să capete aspect uman, însă el are numai 5 
cm lungime şi cântăreşte doar în jur de 10 g. 

La 4-5 luni de sarcină - aproximativ la jumătatea 
acesteia - există un punct de cotitură. Acum este perioada 
în care veţi simţi primele mişcări ale copilului 
dumneavoastră. Dacă până în acest moment nu aţi 
efectuat un examen ecografic, aceste mici împunsături şi 
lovituri pot fi prima dovadă palpabilă că purtaţi cu adevărat 
un copil şi momentul poate fi foarte emotionant. 

Avansând către cel de-al treilea trimestru, după 
aproximativ 27 de săptămâni veţi descoperi că fătul creşte, 
creşte şi iar creşte. Lungimea lui se dublează, greutatea se 
triplează iar creierul se dezvoltă chiar mai rapid decât atât. 
In acelaşi timp apar noi comportamente: deja în săptămâna 
29 de gestație copilul se agită ca răspuns la un zgomot 
puternic. Totuşi, dacă zgomotul se repetă la un interval de 


20 de secunde, copilul va ajunge să-l ignore. Acest 
comportament - denumit obişnuinţă - este dovada apariţiei 
memoriei. 

Dacă un sunet plăcut este repetat - să spunem sunetul 
vocii dumneavoastră citindu-i poezii - acest sunet va fi 
reamintit de copilul dumneavoastră şi după naştere copiii 
vor fi înclinați să vă asculte vocea mai degrabă decât vocea 
unui străin. Dacă aveţi o piesă muzicală pe care o ascultați 
în mod repetat în timpul celui de-al treilea trimestru, există 
şanse destul de mari ca aceasta să-i placă şi copilului 
dumneavoastră atât înainte de naştere cât şi după aceea. 
Fără nici o îndoială învăţarea începe înainte de naştere. 
Totuşi, acest lucru nu înseamnă că trebuie să luaţi la 
maternitate cu dumneavoastră şi manualele împreună cu 
hainele. Nu s-a dovedit că învățatul în mod „special, 
intenţionat” reprezintă un beneficiu suplimentar pentru 
învăţarea fetală. In loc de aceasta, cei mai importanţi 
stimuli pentru dezvoltare sunt stimulii naturali: sunetul vocii 
dumneavoastră, ritmurile corpului dumneavoastră. 


SPOCK CLASIC 


Nu există nimic mai fascinant pe lume decât a urmări 
cum creşte şi se dezvoltă un copil. La început, vă gândiţi la 
aceasta doar prin prisma faptului că el creşte în dimensiuni. 
Apoi, pe măsură ce bebeluşul începe să facă diverse lucruri, 
vă puteţi gândi cum că învaţă diverse „şmecherii”. Dar 
totul este mult mai complicat şi mai plin de înţelesuri decât 
atât. 

Din unele puncte de vedere, dezvoltarea fiecărui copil 
parcurge, pas cu pas, întreaga istorie, fizică şi spirituală, a 
speciei umane. Bebeluşii iau naştere în uter sub forma unei 
unice minuscule celule, în acelaşi fel în care a apărut prima 
fiinţă vie în oceanul primordial. Câteva săptămâni mai 
târziu, când se află învăluiţi în lichidul amniotic călduţ, ei au 
branhii precum peştii şi cozi ca amfibienii. Spre sfârşitul 
primului an de viaţă, când învaţă să se ţină pe picioare, ei 
retrăiesc acea perioadă de acum milioane de ani când 
strămoşii noştri au trecut la staţiunea bipedă şi au învăţat 


să-şi folosească degetele cu pricepere şi delicateţe. 

Sentimentele contradictorii referitoare la sarcină. 
Fiecare dintre noi are un ideal legat de a fi părinte, iar de 
cele mai multe ori acest ideal presupune că fiecare femeie 
este copleşită de bucurie atunci când urmează să aibă un 
copil. Ea îşi petrece restul sarcinii visând lucruri frumoase 
despre copil. Când acesta se naşte, ea se va transforma 
subit, asumându-şi rolul de mamă cu uşurinţă şi încântare. 
Dragostea este instantanee iar legăturile cu copilul se 
creează cu uşurinţă. 

Toate acestea sunt adevărate într-o măsură mai mare 
sau mai mică în funcţie de caz. Totuşi, acest tablou 
reprezintă numai o singură parte a imaginii de ansamblu. 
Ştim acum ceea ce femeile înțelepte au ştiut dintotdeauna, 
şi anume că există şi sentimente negative faţă de sarcină 
iar acestea sunt normale mai ales în cazul primului copil. 

Intr-o anumită măsură, prima sarcină reprezintă 
sfârşitul tinereţii iresponsabile şi lipsite de griji. Hainele 
care erau lejere vor deveni strâmte iar hainele care erau 
strâmte vor fi imposibil de purtat. Femeile atletice vor 
observa cum corpul lor nu se mai poate deplasa aşa cum o 
făcea odată, acesta fiind un efect temporar însă foarte real. 
O femeie va realiza că după naşterea copilului viaţa ei 
socială precum şi alte domenii de activitate ale sale vor fi 
mult limitate. Bugetul familiei va trebui acum să se împartă 
la mai mulţi şi atenţia partenerului său (şi a ei însăşi) va fi 
focalizată în curând într-o nouă direcţie. 

Sentimentele sunt diferite în fiecare sarcină. După 
ce aţi avut una sau două sarcini, schimbările care se produc 
atunci când un nou copil soseşte nu vi se vor mai părea 
atât de drastice. Totuşi, spiritul mamei se poate revolta 
uneori în timpul oricărei sarcini. Pot exista motive evidente 
datorită cărora o sarcină este mai neplăcută decât alta: 
probabil că aceasta s-a produs neaşteptat de curând, unul 
dintre părinţi are probleme la slujbă, un membru al familiei 
este grav bolnav sau există neînţelegeri între părinţi. Mai 
mult, pot exista situaţii în care nu există nici o explicaţie 
evidentă. 


O mamă care îşi doreşte cu adevărat un alt copil poate 
fi totuşi tulburată de îndoieli apărute brusc atunci când se 
gândeşte dacă va avea timpul, energia şi rezervele 
nelimitate de dragoste care vor fi necesare din partea ei 
pentru a avea grijă de un alt copil. Sau este posibil ca 
îndoielile să apară în sufletul tatălui, care se simte neglijat 
pe măsură ce soţia sa devine din ce în ce mai preocupată 
de noul copil. În orice caz, neliniştea unui partener îl va face 
în curând pe celălalt să se simtă descurajat şi demoralizat. 
Fiecare partener poate avea mai puţin de oferit celuilalt pe 
măsură ce sarcina avansează şi îngrijorările persistă. 

Nu vreau să fac în aşa fel încât aceste reacţii enumerate 
mai sus să pară a fi inevitabile. Tot ceea ce doresc este să 
vă liniştesc spunându-vă că ele apar chiar şi la cei mai buni 
părinţi, că de obicei fac parte din gama largă de sentimente 
pe care le resimţiţi în timpul sarcinii şi că de cele mai multe 
ori ele sunt temporare. In anumite privinţe, poate fi mai 
bine să resimţiţi aceste sentimente devreme, înainte de 
naşterea copilului. Părinţii care nu au avut sentimente 
negative în timpul sarcinii pot fi nevoiţi să le înfrunte pentru 
prima dată după ce copilul s-a născut, într-un moment în 
care rezervele lor emoţionale sunt acaparate complet de 
îngrijirea copilului. 

Sentimentele tatălui în timpul sarcinii. Un bărbat 
poate reacţiona faţă de sarcina soţiei sale prin sentimente 
foarte variate. Poate deveni foarte protector faţă de soţia 
sa, bucuria din cuplu poate creşte, se poate mândri cu 
căsătoria lor şi cu virilitatea sa (acesta fiind un lucru 
datorită căruia fiecare bărbat se îngrijorează într-o anumită 
măsură la un moment dat), poate anticipa bucuria de a 
avea un copil. Un anumit grad de îngrijorare - „Oare voi fi 
capabil să fiu un tată bun pentru acest copil?” - este foarte 
obişnuit, în special în rândul bărbaţilor care-şi amintesc 
propria lor copilărie ca fiind una foarte dificilă. 

Poate exista ascuns în profunzimea psihicului soţului şi 
sentimentul că este neglijat; acest sentiment poate să 
apară şi la copiii mici atunci când aceştia descoperă că 
mama lor este însărcinată. Acest sentiment poate fi 


exprimat sub formă de supărare şi iritare faţă de soţie, 
bărbatul dorind să petreacă mai multe seri cu prietenii sau 
filtrând cu alte femei. Aceste reacţii sunt normale însă ele 
nu-i sunt de nici un ajutor soţiei, care tânjeşte pentru mai 
mult ajutor la începutul acestui stadiu nefamiliar al vieţii 
sale. Tăticii care pot discuta despre sentimentele lor 
adeseori descoperă că emoţiile negative (frica, gelozia) au 
tendinţa să dispară lăsându-le pe cele pozitive (bucurie, 
încântare) să iasă la suprafaţă. 

Ajutorul oferit de tată în timpul sarcinii şi la 
naştere. In ultimele decade aşteptările din partea tăticilor 
s-au schimbat. In trecut, un tată nici n-ar fi visat să citească 
o carte despre îngrijirea copiilor. In prezent se spune că 
tăticii au un mare rol în creşterea şi educarea copiilor, deşi 
în realitate femeile fac încă majoritatea treburilor. De 
asemenea, tăticii au un rol mai activ şi înainte de naşterea 
copilului. Ei pot merge la vizitele prenatale şi la cursurile 
pregătitoare pentru naştere împreună cu soțiile lor. Pot fi 
participanţi activi în timpul travaliului şi pot fi primii care 
să-şi ţină în braţe copiii. Dacă mama nu se simte bine sau 
când copilul are probleme speciale, tatăl poate fi părintele 
cel mai implicat în îngrijirea copilului în primele ore după 
naştere. El nu mai trebuie să fie acea persoană neimplicată 
care priveşte totul din exterior. 

Dragostea pentru copil poate să apară treptat. 
Mulţi părinţi care sunt mulţumiţi şi mândri că vor avea un 
copil vor descoperi că le este dificil să simtă o dragoste 
specială pentru copilul pe care nu l-au ţinut niciodată în 
braţe. Dragostea este eluzivă şi înseamnă lucruri diferite 
pentru oameni diferiţi. Mulţi părinţi încep să simtă afecţiune 
pentru copilul lor atunci când privesc primele imagini 
ecografice care arată bătăile cordului fetal. Pentru alţii 
sentimentul pe care-l trăiesc atunci când copilul se mişcă 
pentru prima dată îi face să înţeleagă faptul că este vorba 
de un copil real şi afecțiunea lor începe să crească. Alţi 
părinţi, numai în momentul în care încep să aibă grijă de 
copilul lor simt că încep să-l şi iubească. Nu există un 
moment „normal” pentru a începe să vă iubiţi copilul. Nu ar 


trebui să simţiţi vinovăţie dacă sentimentele 
dumneavoastră de dragoste şi ataşament nu sunt atât de 
puternice pe cât credeţi dumneavoastră că ar trebui să fie. 
Dragostea poate să apară devreme sau poate să apară 
târziu, dar în 999 de cazuri din 1 000 va apărea atunci când 
trebuie. 

Chiar şi în cazul în care sentimentele din timpul sarcinii 
sunt predominant pozitive şi toate aşteptările pe care le 
aveţi sunt împlinite, poate exista o oarecare dezamăgire 
atunci când în cele din urmă copilul se naşte, în special în 
cazul celor care sunt părinţi pentru prima dată. Ei se 
aşteaptă să recunoască imediat copilul ca semănându-le, 
să simtă din plin că sunt părinţi şi să se lege instantaneu şi 
foarte puternic de copil iar de acum înainte să nu mai simtă 
altceva decât dragoste. Totuşi, de multe ori aceste lucruri 
nu se întâmplă în prima zi sau în prima săptămână. 
Adeseori sentimente negative complet normale ies la 
suprafaţă. Un părinte bun şi iubitor se poate gândi deodată 
că a avea un copil a fost o greşeală teribilă şi se poate simţi 
instantaneu vinovat datorită faptului că a avut respectivul 
sentiment. Procesul de legare emoţională cu copilul 
decurge de cele mai multe ori treptat şi nu este complet 
până când părinţii nu şi-au revenit cel puţin în parte după 
eforturile fizice şi emoţionale pe care le-au îndurat în timpul 
travaliului şi naşterii. Intervalul de timp necesar pentru ca 
acest lucru să se întâmple variază de la părinte la părinte. 
Nu există un termen limită. 

Cei mai mulţi dintre noi au fost învăţaţi că nu este 
corect să ne aşteptăm ca să fie băiat sau fată, datorită 
posibilităţii ca acesta să se dovedească a avea sex opus 
celui dorit de noi. Nu aş lua prea în serios această 
recomandare. Este dificil să vă imaginaţi şi să iubiţi un 
viitor copil fără a-l descrie având un sex anume. Acesta 
este unul din primii paşi către procesul de ataşare 
prenatală faţă de copil. Cei mai mulţi viitori părinţi au o 
preferinţă anume pentru sexul copilului în timpul sarcinii, 
chiar dacă ei sunt destul de pregătiţi să-şi iubească copilul 
indiferent de sexul pe care acesta îl va avea. Aşadar, 


bucuraţi-vă de copilul dumneavoastră imaginar şi nu vă 
simţiţi vinovaţi dacă veţi afla la o ecografie prenatală sau în 
momentul naşterii că acesta nu are sexul pe care vi l-aţi 
imaginat. 


ÎNGRIJIRILE PRENATALE 


Obţineţi îngrijire prenatală de calitate. Dintre toate 
lucrurile pe care părinţii le fac pentru a-şi ajuta copiii să fie 
sănătoşi, mersul la vizitele prenatale este unul dintre cele 
mai importante. Imediat ce sarcina reprezintă o posibilitate 
- chiar şi înainte de a şti că sunteţi însărcinată - ar trebui să 
începeţi să luaţi suplimente de multivitamine care să 
conţină folat pentru a reduce riscul de malformații ale 
măduvei spinării (care se pot produce în primele săptămâni 
de sarcină). Este de dorit să aranjaţi o vizită pre-concepţie 
dacă aveţi întrebări despre fertilitate, despre riscurile 
speciale de sănătate care există în timpul sarcinii sau 
despre riscul de boli genetice. 

Vizitele prenatale reprezintă pentru mămici şi tătici 
momentul în care vor deveni parteneri care vor colabora 
pentru sănătatea copilului lor şi o perioadă în timpul căreia 
dumneavoastră va trebui să vă gândiţi la ce fel de naştere 
doriţi să aveţi. Paşi simpli, cum ar fi luarea multivitaminelor, 
evitarea ţigărilor şi a alcoolului şi verificarea presiunii 
arteriale pot avea un impact uriaş atât pentru sănătatea 
copilului cât şi pentru sănătatea dumneavoastră. Analizele 
de rutină pot descoperi probleme (cum ar fi infecțiile) care 
pot fi tratate înainte ca acestea să vă afecteze copilul. Chiar 
dacă sunteţi aproape de sfârşitul sarcinii, dacă nu aţi mers 
încă la o vizită prenatală, nu este totuşi prea târziu pentru 
copil şi pentru dumneavoastră să beneficiaţi în urma unei 
astfel de vizite. 

Vizitele prenatale sunt programate de obicei o dată pe 
lună în primele 7 luni de sarcină, o dată la două săptămâni 
în luna a opta de sarcină şi săptămânal în luna a noua. 
Vizitele reprezintă pentru dumneavoastră ocazia de a primi 
sfaturi referitoare la probleme obişnuite cum ar fi greaţa 


matinală, câştigul ponderal şi exercițiile fizice. De 
asemenea, aceste vizite sunt cea mai bună modalitate 
pentru a vă asigura că sarcina dumneavoastră evoluează 
bine şi că infecțiile sau alte afecţiuni grave vor fi detectate 
precoce şi tratate corespunzător. Ecografia prenatală este 
în prezent efectuată de rutină în multe locuri. Chiar şi o 
imagine neclară alb-negru poate face copilul să pară mult 
mai real - în special pentru tătici - şi veţi avea ocazia să 
aflaţi sexul viitorului copil. i 

Alegerea îngrijirilor prenatale. In multe comunităţi 
femeile pot alege dintre mai mulţi furnizori de îngrijiri 
prenatale, cum ar fi obstetricienii, medicii de familie, 
surorile medicale, surorile moaşe, moaşele atestate (care 
nu sunt surori medicale) sau moaşele necalificate. Un lucru 
pe care trebuie să-l luaţi în considerare este tipul de 
naştere pe care-l doriţi. Obstetricienii asistă naşterile 
aproape întotdeauna în spitale. Moaşele necalificate tind să 
fie specializate în naşterile la domiciliu. Un alt lucru de luat 
în considerare este dacă vă place şi aveţi încredere în 
doctorul sau moaşa dumneavoastră. Vă ascultă acesta 
atunci când aveţi o problemă şi vă oferă informaţii clare? 
Este persoana care vă vede în timpul vizitelor prenatale 
aceeaşi persoană care vă va asista în timpul naşterii? Dacă 
nu, aveţi încredere că alţi specialişti din aceeaşi clinică vă 
vor îngriji corespunzător? Oare clinica vă va accepta 
asigurarea medicală? 


NAŞTEREA 


Ce fel de naştere doriţi? A fi părinte înseamnă a face 
alegeri, iar una dintre primele alegeri pe care va trebui să o 
faceţi va fi tipul de naştere pe care o preferaţi. In trecut nu 
existau prea multe alegeri la dispoziţie. 

Anestezia generală era frecventă. Abia apucaţi să vă 
vedeţi copilul pentru câteva minute atunci când vă trezeaţi. 
Nici nu se punea problema hrănitului la sân pentru 
mămicile care se respectau, iar datorită faptului că medicii 
erau atât de îngrijoraţi în legătură cu transmiterea 


infecțiilor, copilul petrecea prima săptămână de viaţă în 
maternitate, protejat cu grijă de surori medicale având 
halate şi bonete sterile, în timp ce mama stătea în pat şi se 
recupera. 

Am evoluat mult faţă de acele zile şi în prezent alegerile 
sunt multiple. Naştere naturală sau cu anestezie epidurală? 
Sprijin în timpul travaliului din partea soţului/partenerului, 
din partea unui specialist (doula) sau din partea ambilor? 
Copiii pe care-i aveţi deja vor fi prezenţi în camera de 
naştere? Veţi sta întinsă pe spate sau veţi sta pe vine? Veţi 
naşte acasă sau la spital? Vă va asista un medic sau o 
moaşă? Veţi ţine nou-născutul în braţe imediat sau îl veţi 
lăsa întâi să petreacă o perioadă în maternitatea spitalului? 
Veţi cere sfatul specialiştilor în lactaţie? Veţi avea o soră 
medicală care să vă ajute la domiciliu? 

Nu există o singură abordare care să fie potrivită pentru 
orice femeie şi nici o metodă nu este în mod evident 
superioară alteia în ceea ce priveşte sănătatea copilului. 
Atunci când vă stabiliţi alegerile pe care le veţi face, este 
înţelept să luaţi în considerare ceea ce doriţi (naşterea 
ideală) rămânând în acelaşi timp flexibilă în caz de 
evenimente neprevăzute. In prezent naşterea este mai 
sigură ca niciodată, însă cu toate acestea este încă 
imprevizibilă. Gândiţi-vă să puneţi foarte multe întrebări şi 
să citiţi pentru a fi informată. „Dr. Spock. Ghidul viitoarei 
mame” scris de obstetricianul Marjorie Greenfield (Pocket 
Books, 2003) este o sursă bună de informaţii utile care 
acoperă toate problemele importante fiind în acelaşi timp 
uşor de citit. 

Doula. Doula este un cuvânt grecesc al cărui sens este 
„persoană care ajută o femeie”. Doula este persoana 
pregătită să asigure sprijin continuu pentru femeia în 
travaliu. Unele doula ajută de asemenea mămicile şi după 
naşterea copilului. In timpul travaliului şi naşterii, doula 
ghidează poziţia, mişcările şi alte activităţi ale mamei 
pentru a reduce disconfortul; de asemenea, ele asigură 
contactul fizic necesar pentru confortul femeii însărcinate. 
Poate cel mai important lucru, o doula care a asistat la 


multe naşteri este adeseori capabilă să asigure o femeie în 
travaliu că lucrurile sunt cu adevărat în regulă, chiar dacă 
femeia se poate simţi panicată sau copleşită. Este util ca 
doula să asigure sprijin continuu, rămânând lângă femeia 
care naşte de la început până la final. 

O doula poate fi de ajutor nu doar pentru mamă ci şi 
pentru tată. Rareori tatăl poate reduce durerea şi 
anxietatea unei femei în travaliu la fel ca o doula antrenată, 
în special în situaţia în care tatăl este el însuşi anxios. 
Preluând acest rol, doula îl eliberează pentru a fi împreună 
cu partenera lui în calitate de iubit mai degrabă decât în 
calitate de asistent de travaliu. Cei mai mulţi taţi se simt 
sprijiniți de o doula şi nu înlocuiţi. 

S-au efectuat până în prezent multiple cercetări asupra 
efectelor pe care doula le au şi rezultatele sunt sugestive. 
In multe studii s-a dovedit că doula reduc necesitatea 
operaţiei cezariene şi a anesteziei epidurale (anestezia 
epidurală, cu toate că reduce foarte mult durerea, are 
totuşi unele riscuri; de exemplu, creşte riscul ca nou- 
născutul să facă febră, de aceea acestuia trebuie să i se 
administreze antibiotice timp de câteva zile după naştere). 
Puteţi obţine mai multe informaţii despre doula la adresa 
www.dona.org a societăţii „Doulas of North America”. 

Răspunsurile emoţionale la travaliu şi naştere. 
Fiecare femeie răspunde în mod diferit la stresul din timpul 
travaliului şi naşterii. Unele se mândresc cu faptul că nu au 
primit nici un fel de medicamente. Altele sunt sigure de la 
început că doresc o anestezie epidurală. Pentru unele femei 
travaliul este o experienţă dureroasă care trebuie să fie 
îndurată şi după aceea uitată. Altele consideră că este o 
experienţă profundă şi înălţătoare, un fel de „ritual de 
trecere”. Unele vor împinge la fiecare contracție timp de 
mai multe ore. Altele se vor descuraja şi vor dori ca medicul 
să scoată copilul afară - cu forcepsul sau efectuând 
operaţia cezariană. Unele femei ţipă la soţii lor bine 
intenţionaţi spunându-le să iasă din camera de naşteri şi să 
nu mai revină niciodată. Unele mămici simt imediat 
dragoste şi afecţiune pentru copilul lor, iar altele - după ce 


aud că nou-născutul este bine - pur şi simplu doresc să 
doarmă un timp. lar majoritatea dintre ele vor deveni 
părinţi minunaţi şi iubitori. 

Dacă experienţa dumneavoastră din timpul travaliului şi 
naşterii nu este chiar cea la care v-aţi aşteptat, este normal 
să vă simţiţi rău, poate chiar vinovată. Dacă speraţi că veţi 
avea o naştere naturală şi sfârşiţi prin a naşte prin operaţie 
cezariană este natural să consideraţi că dumneavoastră 
sunteţi de vină (deşi nu sunteţi) sau că nou-născutul va fi în 
permanenţă afectat de această experienţă (ceea ce nu este 
cazul aproape niciodată). Mulţi părinţi se tem de faptul că 
dacă sunt separați de copiii lor în primele ore sau zile, 
legătura emoţională cu aceştia va fi subminată pentru 
totdeauna. Nici acest lucru nu este adevărat. Legătura 
emoţională cu copilul (un proces în timpul căruia copilul şi 
părinţii dezvoltă sentimente puternice reciproce) se 
formează pe parcursul mai multor luni şi nu a câtorva ore. 


SPOCK CLASIC 


A fi parinte reprezintă o ideală situaţie generatoare de 
sentimente de culpabilitate, iar naşterea reprezintă deseori 
prima încercare în acest sens. Cred că această situaţie a 
apărut în parte datorită concepţiilor greşite legate de 
procesul prin care se stabilesc legăturile puternice între 
părinţi şi copil şi în parte datorită ideii că totul trebuie să 
meargă perfect pentru ca nou-născutul să fie bine. 
Bineînţeles, nimic nu poate fi mai departe de adevăr. În 
primul rând, părintele „perfect” încă nu s-a născut. In al 
doilea rând, nu este nevoie să fii „perfect” şi nici să urmezi 
vreun scenariu prestabilit. Procesul dezvoltării umane este 
vast. Există suficient loc pentru variaţii şi chiar pentru a 
face greşeli. Nou-născuţii sunt incredibil de maleabili. Atâta 
vreme cât copilul este sănătos, tipul naşterii este 
improbabil să aibă consecinţe pe termen lung, în afara 
situaţiei în care există atât de multă vinovăţie legată de 
amintirea ei, încât aceasta are o influenţă negativă asupra 
încrederii în sine a părinţilor sau face ca puternice mustrări 
de conştiinţă, greşit orientate, să impieteze asupra creşterii 


copilului. În consecinţă, sfatul meu este să naşteţi în orice 
mod pare corect pentru dumneavoastră şi familia căreia îi 
aparţineţi. Mai apoi, nu vă îngrijoraţi dacă ceea ce se 
întâmplă nu urmăreşte cu exactitate scenariul. Să fii părinte 
este şi aşa suficient de dificil pentru a nu mai căuta 
probleme acolo unde acestea chiar nu există. 


ALEGEREA SPECIALISTULUI CARE VĂ VA ÎNGRIJI 
COPILUL 


Pediatru, medic de familie sau soră medicală? 
Atunci când sunteţi însărcinată vă puteţi gândi să găsiţi un 
medic sau soră medicală pentru copilul dumneavoastră 
(dacă nu aveţi deja unul/una). Cine ar trebui să fie aceştia 
şi cum vă puteţi da seama dacă persoana este potrivită 
pentru dumneavoastră? Puteţi avea deja un medic de 
familie care este obişnuit să îngrijească copii, în acest caz 
alegerea fiind simplă. Insă dacă naşteţi cu ajutorul unui 
obstetrician, va trebui să găsiţi un medic sau o soră 
medicală care să aibă grijă de copilul dumneavoastră. 

Care sunt calităţile pe care ar trebui să le căutaţi? Unii 
părinţi se înţeleg cel mai bine cu un medic care este relaxat 
şi familiar. Alţii doresc să li se dea instrucţiuni până la cel 
mai mic detaliu. Puteţi avea mai multă încredere într-un 
medic mai în vârstă şi mai experimentat sau aţi putea 
prefera un medic mai tânăr, care a fost instruit mai recent. 

O soră medicală atestată este o soră medicală care are 
pregătire suplimentară şi are o diplomă care-i permite să 
acţioneze aproape ca un doctor în multe privinţe. Aproape 
întotdeauna, surorile medicale lucrează sub supravegherea 
medicului. Cât de mult se implică cu adevărat acesta 
variază în funcţie de fiecare persoană. Adeseori, medicii au 
mai multă experienţă în tratamentul afecţiunilor complexe. 
Surorile medicale sunt de cele mai multe ori trimise să 
efectueze verificări de rutină şi de obicei asigură îngrijiri 
preventive excelente. Nu aş ezita să folosesc serviciile unei 
surori medicale dacă aceasta are recomandări foarte bune. 

Un prim pas inspirat pe care l-aţi putea face atunci când 


doriţi să găsiţi specialistul potrivit este să discutaţi cu alţi 
părinţi. Adeseori, obstetricienii şi moaşele vă pot oferi şi ei 
recomandări bune. 

Încercaţi o vizită de familiarizare. Dacă acesta este 
primul dumneavoastră copil sau dacă vă mutaţi într-o zonă 
nouă, vă recomand din tot sufletul să vă programaţi o vizită 
la o clinică medicală cu câteva săptămâni înainte de 
termenul naşterii. Nu există nimic care să suplinească o 
întâlnire directă cu cineva pentru a şti dacă acesta este 
tipul de persoană care vă va face să vă simţiţi suficient de 
confortabil pentru a discuta despre orice problemă aveţi. 
Puteţi învăţa foarte multe în cursul unei astfel de vizite 
prenatale şi puteţi să reveniţi acasă încredinţată că 
îngrijirile medicale pentru copilul dumneavoastră sunt 
asigurate. 

Atunci când sosiți la vizită fiţi atentă la personalul 
medical de la cabinet şi observați cabinetul în sine! 
Oamenii sunt plăcuţi şi politicoşi? Copiii au ce face în 
camera de aşteptare? Există cărţi cu poze? Ambientul pare 
prietenos pentru copii? Există mai multe întrebări practice 
la care personalul medical v-ar putea răspunde. Cât de 
mulţi medici şi surori medicale lucrează în clinică? Cine se 
ocupă şi cum de convorbirile telefonice? Ce se întâmplă 
când copilul dumneavoastră se îmbolnăveşte după orele de 
program? Ce se întâmplă dacă aveţi o urgenţă în timpul 
zilei? Ce asigurări de sănătate sunt acceptate în clinică? Cu 
care spital colaborează medicii din această clinică? Cât de 
mult timp este acordat pentru consultaţiile copiilor sănătoşi 
(în ziua de azi media este de 15 minute pentru fiecare 
copil; 25-30 de minute reprezintă deja destul de mult)? 

Un subiect cheie este continuitatea îngrijirilor medicale: 
de copilul dumneavoastră se va ocupa un singur specialist - 
medic sau soră medicală - sau acesta va fi consultat de 
oricare medic care se întâmplă să fie disponibil? In această 
din urmă situaţie este posibil să aşteptaţi mai puţin, însă 
mulţi părinţi preferă ca acelaşi medic să îi îngrijească pe 
copiii lor şi să-l considere pe acesta medicul personal. In 
acest fel, medicul poate ajunge să vă cunoască pe 


dumneavoastră şi pe copil şi, în timp, se va dezvolta un 
sentiment de încredere reciprocă. Ingrijirea medicală 
pentru copii necesită un efort de echipă, membrii acestei 
echipe fiind părinţii şi membrii personalului medical. Un 
părinte poate descoperi că este dificil să perceapă acest 
spirit de echipă atunci când este nevoit să lucreze cu mai 
mulţi medici. 

Atunci când discutaţi cu medicul dumneavoastră alegeţi 
câteva subiecte care vă interesează în mod special, cum ar 
fi părerea acestuia despre hrănitul la sân, dacă acesta vă 
va permite să fiţi prezentă în timpul unor intervenţii 
dureroase pe care copilul dumneavoastră trebuie să le 
efectueze. Observati modul în care acesta tratează 
problemele care nu sunt strict medicale, cum ar fi dormitul 
împreună cu copilul sau pregătirea acestuia pentru a merge 
la toaletă. Fiţi atentă la modul în care vă simţiţi în timpul 
interviului. Dacă vă simţiţi confortabil, simţiţi că sunteţi 
ascultați şi nimeni şi nimic nu vă grăbeşte, probabil că aţi 
găsit medicul potrivit pentru dumneavoastră şi pentru copil. 
Dacă nu, ar fi bine să vizitaţi alte clinici. 

Consultaţia prenatală pentru hrănitul la sân. Dacă 
sunteţi nesigură în legătură cu modul în care vă veţi hrăni 
copilul - la sân sau cu biberonul - este de ajutor să discutaţi 
problema cu medicul sau sora medicală pe care i-aţi ales 
pentru copilul dumneavoastră, sau puteţi programa o 
consultaţie la un specialist în lactaţie. Poate fi util să 
frecventaţi cursurile despre hrănitul la sân oferite în multe 
clinici şi spitale. Cu cât veţi şti mai multe cu atât vă va fi 
mai uşor să luaţi o decizie care să vă facă să vă simţiţi bine. 
Dacă decideţi să vă hrăniţi copilul la sân, o consultaţie 
prenatală vă poate ajuta să anticipaţi problemele care ar 
putea să apară şi să le trataţi preventiv (vezi pagina 242 
pentru mai multe informaţii referitoare la hrănitul la sân). 


PREGĂTIND VENIREA ACASĂ A COPILULUI 


Efectuarea aranjamentelor pentru a avea ajutor 
suplimentar în primele săptămâni. Ar fi foarte bine 


dacă puteţi aranja ca cineva să vă ajute să vă îngrijiţi 
copilul în primele câteva săptămâni. Dacă aveţi un soţ care 
vă ajută tot timpul în aceste prime săptămâni, acest lucru 
poate fi foarte util. Dacă încercaţi să faceţi totul singură vă 
puteţi epuiza şi veţi deveni deprimată, iar acest lucru poate 
face ca relaţia dumneavoastră cu copilul să nu fie cea mai 
bună. Majoritatea viitorilor părinţi se simt puţin speriaţi de 
perspectiva de a avea singuri grijă de un copil neajutorat 
pentru prima dată. Dacă aveţi acest sentiment nu 
înseamnă că nu veţi fi capabilă să faceţi o treabă bună sau 
că va trebui să aveţi în permanenţă o soră medicală cu 
dumneavoastră pentru a vă arăta ce aveţi de făcut, însă 
dacă simţiţi că intraţi cu adevărat în panică, probabil că vă 
va fi mult mai bine dacă veţi avea o rudă lângă 
dumneavoastră. Este posibil ca soţul să nu vă poată ajuta 
prea mult sau acesta s-ar putea simţi prea anxios şi 
copleşit la rândul său. 

Mama dumneavoastră poate fi ajutorul ideal dacă vă 
înţelegeţi bine. Dacă însă simţiţi că vă tratează ca pe 
cineva care nu ştie ce face ar fi mai bine ca vizitele ei să fie 
scurte. Cu siguranţă că vă doriţi să simţiţi că faceţi o treabă 
bună şi că bebeluşul este cu adevărat al dumneavoastră. 
Poate fi de mare ajutor să aveţi lângă dumneavoastră pe 
cineva care a mai îngrijit copii înainte, însă cel mai 
important lucru este ca respectiva persoană să vă facă să 
vă simţiţi bine. 

Puteţi lua în considerare posibilitatea de a angaja o 
femeie în casă sau poate chiar o doula pentru câteva 
săptămâni. Doulas sunt specialiste care vă pot ajuta în 
timpul travaliului (vezi pag. 24). Din ce în ce mai multe 
doulas îşi oferă serviciile şi pentru săptămânile care 
urmează după naştere. Dacă veniturile dumneavoastră 
sunt limitate v-aţi putea totuşi permite să angajaţi pe 
cineva care să vină o dată sau de două ori pe săptămână şi 
să vă ajute cu spălatul rufelor, treburile casei sau chiar să 
supravegheze copilul timp de câteva ore în timpul cărora 
dumneavoastră să vă odihniţi sau să ieşiţi în oraş. Are sens 
să aveţi un ajutor lângă dumneavoastră atâta timp cât 


simţiţi că acesta este necesar (şi atâta timp cât vă puteţi 
permite). 

Vizitele la domiciliu ale surorilor medicale. Multe 
spitale oferă vizite la domiciliu ale surorilor medicale la 1-2 
zile după ce vă aduceţi copilul acasă, în special dacă durata 
şederii la spital a fost foarte scurtă (mai puţin de 2 zile). 
Vizitele surorilor medicale sunt adeseori foarte liniştitoare. 
Ele pot fi importante şi datorită faptului că unele probleme 
medicale (cum ar fi icterul) pot să nu fie evidente înainte de 
ajungerea acasă a copilului. O soră medicală care vă face o 
vizită vă poate ajuta foarte mult să faceţi faţă problemelor 
legate de hrănirea la sân sau vă poate ajuta să aranjaţi o 
întâlnire cu un consultant în probleme de lactaţie (vezi 
pagina 249). 

Prietenii şi vizitatorii. Naşterea unui copil este o 
ocazie care face ca rudele şi prietenii să vă viziteze 
frecvent. Acest lucru este foarte mulţumitor pentru părinţi 
şi îi face să se simtă foarte mândri. Cu toate acestea, prea 
multe vizite pot fi epuizante. Dar oare cât de mult este prea 
mult? Acest lucru diferă în fiecare caz. Majoritatea 
mămicilor obosesc repede în timpul primelor săptămâni 
după naştere. Tocmai au suferit efectele schimbărilor 
hormonale intense. Modelul lor obişnuit de somn a fost dat 
peste cap. Probabil că şi mai importante sunt tulburările 
emoţionale, în special în cazul femeilor care tocmai au avut 
primul copil. 

Pentru anumite persoane, vizitatorii reprezintă o plăcere 
pură care-i relaxează, îi distrează şi îi readuce la viaţă. 
Pentru majoritatea dintre noi însă un astfel de efect benefic 
îl au doar câţiva prieteni buni. Alţi vizitatori - într-o măsură 
mai mare sau mai mică - ne fac să ne simţim tensionaţi, 
chiar şi atunci când ar trebui să ne bucurăm că-i vedem, iar 
la plecarea lor ne simţim obosiţi (mai ales dacă sănătatea 
noastră nu este prea bună). Datorită acestui fapt este 
posibil să doriţi să limitați vizitele în timpul primelor 
săptămâni până vedeţi cum evoluează lucrurile, urmând să 
creşteţi treptat numărul şi frecvenţa vizitatorilor dacă 
vedeţi că aveţi suficientă energie. 


Majoritatea vizitatorilor se entuziasmează foarte tare 
atunci când văd copiii. Ei doresc să îi ţină în braţe, să se 
joace cu ei, să-i gâdile, să-i arunce în aer, să se strâmbe la 
ei şi să le vorbească în permanenţă. Unor copii le poate 
plăcea foarte mult un astfel de comportament, însă altora 
nu. Majoritatea sunt între aceste două tendinţe extreme. 
Fiţi atenţi la modul în care copilul dumneavoastră răspunde 
la astfel de comportamente şi stabiliţi o limită atunci când 
consideraţi că este posibil ca bebeluşul să se simtă stresat 
sau obosit de atâta atenţie. Rudele şi prietenii cărora le 
pasă de dumneavoastră şi de copil nu se vor supăra. Copiii 
mici în special sunt de multe ori purtători de viruşi în nas şi 
pe mâini, şi îi pot îmbolnăvi pe nou-născuţi, astfel încât este 
indicat să ţineţi copiii vizitatorilor la distanţă în timpul 
primelor 3-4 luni. Dacă aceştia vă ating copilul asiguraţi-vă 
că s-au spălat bine pe mâini. ý 

Pregătind casa pentru sosirea copilului. In cazul în 
care casa dumneavoastră a fost construită înainte de anul 
1980, există o mare probabilitate ca la construcția ei să fi 
fost utilizată vopsea cu plumb. Deşi este bine să îndepărtați 
sau să acoperiți această vopsea, totuşi nu este bine să 
faceți singuri acest lucru. Pulberea fină care se formează în 
timpul procesului de îndepărtare a vopselei conține praf de 
plumb şi vapori care vă pot ridica nivelul plumbemiei, iar 
acest lucru vă poate afecta copilul. Indepărtarea vopselelor 
cu plumb de către specialişti este sigură şi nu prezintă nici 
un risc, însă este mai scumpă (pentru mai multe informaţii 
despre plumb vezi pag. 764). 

Dacă folosiţi apă din fântână este important să o testaţi 
pentru săruri şi nitrați înainte de a vă aduce copilul acasă. 
Nitrații care se găsesc în apa de fântână pot determina 
apariţia  cianozei buzelor şi tegumentelor copilului. 
Contactaţi în scris sau telefonic pentru informaţii 
departamentul de sănătate publică din judeţul sau ţara 
dumneavoastră. Apa de fântână nu are adăugat fluor, astfel 
încât va trebui să discutaţi despre suplimentele cu fluor cu 
medicul dumneavoastră. 


AJUTAŢI-VĂ COPIII SĂ SE OBIŞNUIASCĂ CU NOUA 
SARCINĂ 


Ce să spuneţi atunci când sunteţi însărcinată. Este 
bine pentru un copil să ştie dinainte că va avea un frate sau 
o soră dacă acesta are o vârstă suficient de mare pentru a 
înţelege o astfel de idee (începând cu aproximativ un an şi 
jumătate). In acest fel el se va putea obişnui treptat cu 
ideea. Bineînţeles, va trebui să vă adaptaţi explicaţiile 
pentru nivelul de dezvoltare al copilului dumneavoastră şi 
trebuie să ştiţi că oricât i-aţi explica nu îl veţi putea pregăti 
cu adevărat pentru experienţa de a avea un alt copil (care 
va fi şi foarte pretenţios) în casă. Treaba dumneavoastră 
este doar să începeţi dialogul despre noul frate sau despre 
noua soră, să discutaţi despre locul în care acesta va dormi, 
despre rolul pe care el îl va avea în îngrijirea nou- 
născutului. Şi mai mult decât orice, aveţi grijă să vă 
asiguraţi copiii de faptul că îi iubiţi la fel de mult ca 
întotdeauna. Nu exageraţi cu entuziasmul şi nu vă aşteptaţi 
ca aceştia să fie entuziasmați de sarcină. Un moment 
prielnic pentru a începe aceste discuţii este atunci când 
forma corpului dumneavoastră a început să se schimbe şi 
aţi depăşit stadiile timpurii ale sarcinii în timpul cărora 
riscul de avort este cel mai mare. 

Sosirea acasă a noului copil ar trebui să aibă un impact 
cât mai redus asupra celorlalţi copii pe care-i aveţi, în 
special dacă aveţi numai un singur copil. Scoateţi în 
evidenţă lucrurile concrete care vor rămâne neschimbate: 
„Vei avea în continuare jucăriile favorite; vom merge 
împreună în continuare să ne jucăm în parc; îţi voi face în 
continuare micile plăceri; vom petrece în continuare timp 
special împreună.” 

Faceţi schimbări din timp. Când copilul pe care-l 
aveţi nu este înţărcat deja, va fi mai uşor pentru acesta 
dacă îl veţi înţărca cu câteva luni înainte de a naşte şi nu 
după ce aţi născut, când este posibil ca el să se simtă dat la 
o parte de noul născut. Dacă aveţi de gând să-i daţi camera 
lui nou-născutului, mutaţi-l în noua sa cameră cu câteva 


luni înainte, astfel încât să aibă sentimentul că este 
promovat datorită faptului că este un copil mare şi nu 
datorită faptului că este împins de la locul lui de noul copil. 
Aceleaşi principii trebuie aplicate atunci când le veţi 
recomanda copiilor dumneavoastră paturi mai mari. Dacă 
aceştia urmează să meargă la grădiniţă, este o idee bună 
să-i trimiteţi cu câteva luni înainte de naşterea copilului 
(dacă acest lucru este posibil). Nimic nu-l înverşunează mai 
mult pe un copil împotriva grădiniţei decât sentimentul că 
este pedepsit să meargă acolo datorită unui nou venit. Insă 
dacă atunci când naşteţi, copiii dumneavoastră sunt deja la 
grădiniţă, aceştia vor avea o viaţă socială în afara 
domiciliului, iar acest lucru va tinde să estompeze 
sentimentele de rivalitate de acasă. 

În timpul şi după naştere. Unii părinţi speră să facă 
familia mai unită făcându-i pe ceilalţi copii să participe la 
naştere însă dacă un copil îşi priveşte mama pe parcursul 
travaliului, acest lucru poate fi foarte deranjant pentru el şi 
ar putea considera că se întâmplă ceva rău. Chiar şi copiii 
mai mari pot fi deranjaţi de efortul extrem şi de sânge, 
acestea fiind prezente din abundență chiar şi la cele mai 
uşoare naşteri. Din punctul de vedere al mamei travaliul 
este destul de solicitant în sine şi nu simte nevoia ca 
sentimentele copilului din timpul acesteia să reprezinte o 
grijă în plus pentru ea. Alţi copii se pot simţi ca participând 
la naştere fiind în apropierea sălii de naşteri însă nu în 
interior. 

După naştere, când toată lumea este relaxată şi calmă, 
este un moment prielnic pentru a prezenta nou-născutul 
celorlalţi copii. Aceştia pot fi încurajați să-l atingă, să 
vorbească cu el şi să vă ajute la anumite sarcini simple 
(cum ar fi să vă aducă un scutec). Ei ar trebui să aibă 
sentimentul că sunt parte integrală din această familie 
unită şi că prezenţa lor este binevenită. Vizitele pe care ei 
le fac la maternitate trebuie să fie în funcţie de dorinţele lor 
şi nu vor fi forţaţi să meargă dacă nu doresc acest lucru. 

Aducând copilul acasă. Sosirea acasă a mamei după 
naştere este un moment plin de emoție şi tensiune. Ea este 


obosită şi preocupată iar tatăl se agită de jur-împrejurul ei 
încercând să fie de ajutor. Dacă un copil mai mare este 
prezent, acesta poate sta de-o parte simțindu-se neglijat şi 
gândind în sinea lui: „Deci acesta este noul copil.” 

Ar putea fi mai bine pentru copilul mai mare ca el să fie 
plecat de acasă dacă acest lucru poate fi aranjat. După un 
timp, atunci când copilul şi bagajele sunt la locul lor şi 
mama stă relaxată în pat, este momentul în care copilul 
mai mare se poate reîntoarce acasă. Mama îl poate 
îmbrăţişa, îi poate vorbi şi îi poate oferi atenţia ei completă. 
Din moment ce copiii apreciază recompensele concrete, ar 
fi bine să le aduceţi un cadou atunci când vă întoarceţi 
acasă. O păpuşă sau o altă jucărie minunată îl pot ajuta pe 
copilul dumneavoastră să se simtă minunat. Nu trebuie să 
vă întrebaţi în permanenţă copilul „Ce părere ai despre 
noua ta soră/frate?”. Lăsaţi-l pe el să deschidă subiectul 
atunci când este pregătit şi nu fiți surprinsă când 
comentariile lui se dovedesc a nu fi prea entuziaste sau 
chiar ostile. 

În realitate, majoritatea copiilor mai mari fac faţă destul 
de bine primelor zile după sosirea la domiciliu a unui nou 
copil. De obicei trec câteva săptămâni până îşi dau seama 
că noua competiţie va fi permanentă de acum înainte; de 
asemenea, vor trece câteva luni până când noul copil va fi 
suficient de mare pentru a se juca cu jucăriile lor (pe care 
mai mult ca sigur le va strica). Secţiunea despre fraţi (pag. 
529) vă poate oferi mai multe detalii despre cum să vă 
ajutaţi copiii să facă faţă acestui moment. 


LUCRURI DE CARE VEŢI AVEA NEVOIE 


Cumpăraţi lucrurile în avans. Unii părinţi nu 
consideră că ar trebui să cumpere ceva până în momentul 
în care copilul lor soseşte acasă. Ideea că dacă veţi 
cumpăra lucrurile în avans sarcina va evolua rău este foarte 
des întâlnită în multe culturi. Părinţii nu vor ca acest lucru 
să le aducă ghinion. 

Avantajul cumpărării lucrurilor şi al aranjării acestora în 


avans este că vă va fi mult mai uşor mai târziu. Unele 
mămici se simt obosite şi se descurajează uşor atunci când 
încep să aibă grijă singure de copii. Chiar şi o sarcină 
simplă cum ar fi cumpărarea scutecelor li se pare ceva 
dificil. 

Ce aveţi cu adevărat nevoie? Chiar dacă nu aveţi 
nimic pregătit dinainte, este bine să aveţi la îndemână 
măcar câteva lucruri necesare înainte de a naşte. In 
următoarele capitole veţi afla informaţii care v-ar putea 
ajuta să decideţi care sunt lucrurile pe care doriţi să le 
cumpăraţi înainte de naştere şi care sunt cele pe care le 
veţi cumpăra ulterior (sau poate niciodată). Pentru a decide 
în cazul fiecărui produs care va fi producătorul ales, vă 
sugerez să verificaţi ediţiile cele mai recente ale Consumer 
Reports pentru a afla ultimele informaţii asupra siguranţei, 
durabilităţii şi a valorii practice a lucrurilor pe care doriţi să 
le achiziţionaţi (SUA). 


LISTĂ 


Lucruri de care veţi avea nevoie chiar de la început: 

v un scaun de maşină pentru copil (vezi pag. 35); 

v un pătuţ, un leagăn, un cărucior şi un pat special (co- 
sleeper) în care copilul să doarmă lângă patul 
dumneavoastră - chiar când copilul doarme cu 
dumneavoastră noaptea, va avea totuşi nevoie de un loc 
pentru a mai trage un pui de somn din când în când; 

v mai multe cearşafuri confortabile de bumbac, o folie 
de plastic pentru protecţia saltelei şi 2-3 feţe de pernă; 

v mai multe cearşafuri mici din bumbac pentru a vă 
înfăşa copilul şi probabil o pătură ceva mai groasă pentru a- 
i ţine de cald; 

v câteva tricouri (iar pentru climatele mai reci 2-3 
perechi de pijamale); 

v scutece: acestea pot fi fie de unică folosinţă, fie de 
pânză; de asemenea, puteţi cumpăra un set de scutece 
(vezi pag. 67); cârpe de şters (scutecele copilului pot avea 
multe utilizări, chiar dacă decideţi să cumpăraţi din acelea 
de unică folosinţă); 


/ sutien special pentru hrănitul la sân şi probabil o 
pompă pentru sâni (vezi pag. 278) dacă aveţi de gând să vă 
hrăniţi copilul la sân; 

/ 2-3 sticle de plastic şi tetine; dacă aveţi de gând să 
vă hrăniţi copilul artificial este o idee bună să aveţi mai 
multe sticle şi o oarecare cantitate de lapte praf; 

/ un ham de pânză pentru copii sau un suport special 
cu ajutorul căruia să vă puteţi căra copilul la piept; 

Z o geantă pentru scutece care să aibă compartimente 
pentru scutece, cârpe, unguente, un suport pliant de plastic 
pe care să vă puteţi schimba copilul, precum şi alte 
produse necesare pentru îngrijirea copilului; 

v un termometru digital şi o seringă specială cu ajutorul 
căruia să puteţi aspira secrețiile din nasul copilului. 

Scaunele de maşină pentru copii. Unul dintre cele 
mai mari pericole pe care nou-născutul le are de înfruntat 
este călătoria acasă de la spital; acest pericol poate fi 
înlăturat dacă folosiţi un scaun de maşină special pentru 
copiii mici. Aveţi grijă ca acest scaun să aibă o etichetă 
care să dovedească faptul că îndeplineşte standardele de 
siguranţă şi poate fi utilizat în maşină. Întotdeauna nou- 
născutul trebuie aşezat pe bancheta din spate, cu faţa spre 
înapoi. Nou-născuţii nu ar trebui niciodată să fie ţinuţi în 
faţa unui air-bag activ. Un astfel de dispozitiv îi poate răni 
puternic sau chiar îi poate omori. 

Există 2 tipuri de bază de scaune de maşină pentru 
copiii mici. Un tip este cel orientat permanent cu 
deschiderea înspre înapoi; acesta are un mâner, astfel că 
poate fi utilizat şi pentru transportul copilului. Celălalt tip 
este un scaun care poate fi răsucit pentru a ajunge cu faţa 
înspre înainte atunci când copilul dumneavoastră este 
suficient de mare (peste 12 luni şi peste 10 kilograme). 
Fiecare dintre aceste tipuri este sigur. Dacă este posibil, 
procuraţi-vă un scaun nou. Atunci când un scaun a fost 
folosit şi a suferit deja un accident, este posibil să cedeze la 
un al doilea accident chiar dacă pare a nu avea vreun 
defect. De-a lungul timpului plasticul îşi pierde rezistenţa, 
astfel încât un scaun care a fost în familia dumneavoastră 


timp de mai mulţi ani poate să nu mai asigure o protecţie 
adecvată pentru copilul dumneavoastră. Alegeţi un scaun 
care asigură copilul cu ajutorul unui ham şi nu cu ajutorul 
unei bare de protecţie; aceasta din urmă poate răni copilul 
în caz de accident. 

Consumer Reports oferă informaţii la zi despre scaunele 
de maşină. De asemenea, vă sugerez să vă procuraţi 
„Ghidul familiei pentru cumpărarea scaunelor de maşină” 
de la Academia Americană de Pediatrie (vezi secţiunea 
denumită „Ghidul resurselor” pentru a afla adresa); de 
asemenea, puteţi suna la telefonul permanent pentru 
siguranţa auto (800 424-9393) pentru a obţine informaţii 
despre siguranţa scaunelor de maşină pentru copii. 

Este dificil să montați corect un astfel de scaun (eu am 
urmat un curs de o săptămână pentru a învăţa cum să fac 
acest lucru), astfel încât dacă este posibil rugaţi-l pe un 
specialist să vă arate cum să procedaţi. Multe spitale şi 
departamente de pompieri au programe gratuite în cadrul 
cărora puteţi învăţa cum să instalaţi un scaun de acest tip. 
Puteţi găsi un astfel de program în zona dumneavoastră 
sunând la spitale sau căutând pe internet la adresa 
www.nhtsa.dot.gov. Veţi găsi informaţii mai detaliate 
despre scaunele de maşină pentru copii la pagina 735. 

Un loc pentru dormit. Este posibil să doriţi să obţineţi 
un cărucior scump, căptuşit cu mătase pentru copilul 
dumneavoastră drag. Insă acestuia nu-i va păsa. Tot ce are 
nevoie este ca acest cărucior să aibă pereţi laterali care să-l 
împiedice să cadă şi o salteluţă confortabilă şi suficient de 
fermă. De asemenea, puteţi decide să luaţi copilul în pat 
pentru a dormi cu dumneavoastră (vezi pag. 59 pentru 
elementele pro şi contra). Este important ca salteaua să fie 
fermă datorită faptului că bebeluşii se pot sufoca foarte 
uşor dacă stau cu faţa în jos pe o suprafaţă foarte moale 
(cu toate că pentru a preveni decesele prin sufocare părinţii 
îşi dau toată silinţa să-şi ţină copiii cu faţa în sus, aceştia 
ajung câteodată să doarmă cu faţa în jos). Un cărucior 
simplu este foarte convenabil pentru început. Uneori puteţi 
folosi un leagăn pe care-l aveţi în familie de mai mulţi ani. 


De asemenea, o cutie de carton sau un sertar cu o 
căptuşeală fermă pot fi suficiente în timpul primelor câteva 
luni. 

Există un pătuţ special (co-sleeper) în care copiii pot 
dormi alături de patul părinţilor lor. Acest pătuţ are trei 
pereţi şi o deschidere; pătuţul este ancorat ferm de patul 
părinţilor astfel încât deschiderea să privească spre acesta. 
Este minunat să vă puteţi atinge copilul fără a trebui să vă 
ridicaţi, mai ales dacă îl hrăniţi la sân. Din motive de 
siguranţă este important ca acest pătuţ să se ataşeze ferm 
la patul dumneavoastră, astfel încât să nu existe nici un 
spaţiu în care copilul să cadă şi să fie prins. 

Majoritatea părinţilor încep cu un pătuţ normal. Din 
motive de siguranţă un astfel de pătuţ ar trebui să aibă 
distanţa dintre oricare componente mai mică de 6 cm; la 
fel, orice altă deschidere ar trebui să aibă diametrul mai 
mic de 6 cm. Ar trebui să aibă o saltea confortabilă, 
mecanisme de siguranţă (pentru a nu putea fi deschis de 
copil din întâmplare) şi înălţimea ar trebui să fie de cel 
puţin 65 cm. Aveţi grijă să nu aibă proeminențe ascuţite şi 
mai mari de 2-3 mm. Acestea sunt suficiente pentru a 
agăța hainele copilului, acest lucru ducând la prinderea 
copilului şi reprezentând un risc pentru strangulare. Pătuţul 
ar trebui să fie robust, având suportul pentru saltea ataşat 
ferm la ambele capete. Pătuţurile care au fost construite 
înainte de 1975 este foarte posibil să fi fost vopsite cu 
vopsea cu plumb, astfel că acestea sunt sigure doar dacă 
vopseaua veche a fost îndepărtată. Dacă vă cumpăraţi un 
pătuţ nou, uitaţi-vă pe cutie pentru a vedea dacă acesta 
îndeplineşte standardele federale de siguranţă. Pătuţurile 
uzate ar fi cel mai bine să fie verificate de un specialist. 

Când copilul dumneavoastră nu are nevoie de o pernă 
pentru cap, atunci nu ar trebui forţat să folosească una. De 
asemenea, ar fi bine ca în pătuţul copilului să nu se 
găsească jucării pline cu diferite umpluturi (vată, burete, 
fulgi). Copiilor mici nu le pasă prea mult de ei înşişi şi 
aceste jucării pot reprezenta un risc suplimentar de 
sufocare. Căptuşeala din pânză pentru pătuţ poate arăta 


foarte bine, dar ea nu vă protejează foarte mult copilul şi 
poate fi foarte periculoasă în cazul în care se desprinde 
(risc de sufocare). 

Pentru mai multe informaţii despre somn şi siguranţa 
acestuia vezi pag. 57. 

De ce aveţi nevoie pentru a-i face baie copilului şi 
pentru a-l schimba? Copiii pot fi îmbăiaţi în chiuveta din 
baie, într-o cădiţă din plastic (să luaţi una cu margini late 
pentru a vă putea sprijini mâinile), într-un lighean sau într- 
un lavoar. Ţeava de la chiuvetă poate fi utilizată pe post de 
mini-duş, aceasta fiind excelentă pentru limpezirea părului 
copilului şi pentru a-l acoperi cu apă caldă, menţinându-l 
astfel cald şi fericit. Cădiţele de plastic de diferite forme 
sunt foarte utile şi de obicei nu sunt foarte scumpe. 

Un termometru de baie de obicei nu este necesar, însă 
poate fi util pentru un părinte fără experienţă. In orice caz, 
testaţi întotdeauna temperatura apei cu mâna. Aceasta nu 
ar trebui să fie foarte fierbinte, ci doar călduţă. De 
asemenea, nu daţi niciodată drumul la apă să curgă direct 
în cădiţă sau în chiuvetă atunci când copilul este acolo, 
bineînţeles cu excepţia situaţiilor în care sunteţi absolut 
sigură de temperatura apei. In cazul boilerelor termostatul 
ar trebui fixat în jurul temperaturii de 50*C pentru a preveni 
arsurile. 

Vă puteţi schimba şi îmbrăca bebeluşul pe o măsuţă de 
baie (având apa la îndemână) sau pe un birou care este la 
o înălţime confortabilă. Există măsuţe pentru schimbatul 
copilului prevăzute cu o salteluţă impermeabilă, cu curele 
de siguranţă şi cu câteva rafturi în care să puteţi pune 
diferite obiecte, însă acestea sunt scumpe şi este posibil să 
nu le puteţi adapta pentru alte utilizări ulterioare. Unele 
tipuri de astfel de măsuţe sunt pliante. Altele au o cădiţă 
ataşată. Oriunde v-aţi schimba copilul (mai puţin când 
acesta este pe jos) este bine să aveţi în permanenţă o 
mână în contact cu el, pentru siguranţă. Curelele de 
siguranţă sunt utile, însă vă sfătuiesc să nu aveţi încredere 
deplină în ele. 

Alte probleme referitoare la scutece sunt discutate la 


pag. 67. În ceea ce priveşte cârpele pentru şters copilul, 
puteţi folosi o cârpă îmbibată în apă cu săpun, sau puteţi 
folosi prosoape de hârtie înmuiate în apă. Dacă preferaţi 
cârpele deja umezite care se găsesc în comerţ, folosiţi 
unele fără parfum şi fără alte elemente chimice inutile 
deoarece acestea pot provoca erupții. 

Scaune, leagăne şi premergătoare. Un accesoriu 
care se dovedeşte adeseori a fi foarte util este un scaun de 
plastic înclinat; în acesta copilul poate fi bine fixat (cu 
ajutorul unor curele), poate fi transportat pe distanţe scurte 
şi poate fi aşezat aproape oriunde, putând în tot acest timp 
să privească în jur (unele scaune de maşină pentru copii 
pot fi utilizate şi sub această formă). Baza de susţinere ar 
trebui să fie mai largă decât scaunul propriu-zis, altfel 
acesta se va înclina atunci când copilul începe să se mişte. 
De asemenea, există şi scaune de cârpă care se mişcă 
urmând mişcările copilului. Aveţi grijă şi nu aşezaţi scaunul 
cu copilul în locuri ridicate, deoarece mişcările lui pot face 
ca scaunul să se răstoarne şi să cadă. 

Scaunele pentru copii tind să fie utilizate excesiv şi 
datorită acestui fapt copiii nu mai au contact direct cu alte 
persoane (vezi pag. 48). Un copil ar trebui să fie ţinut în 
braţe cât mai mult (când este hrănit, mângâiat etc.). 
Scaunele pentru copii nu sunt cel mai bun lucru nici din 
punctul de vedere al transportului copiilor. Copilul ar putea 
fi mai fericit şi mai în siguranţă într-un ham de pânză, iar în 
acest fel veţi avea mâinile libere iar presiunea asupra 
umerilor va fi mult mai mică. 

Copiilor mici le place să se mişte şi un leagăn îi poate 
calma în mod miraculos. Un ham de pânză face bineînţeles 
acelaşi lucru, numai că un balansoar nu vă solicită deloc, 
permițându-vă să vă relaxaţi. Nu cred că bebeluşii devin 
dependenţi de legănat, totuşi prea multe ore în care fac 
aceeaşi mişcare hipnotizantă probabil că nu reprezintă cel 
mai bun lucru pentru ei. 

Premergătoarele sunt o cauză majoră de accidente. În 
afară de faptul că furnizează un amuzament temporar, 
beneficiilor lor sunt inexistente şi pericolele care derivă din 


utilizarea lor au fost clar dovedite. Ele nu ar trebui să fie 
utilizate. In prezent, fabricanţii produc astfel de dispozitive 
în interiorul cărora copiii pot să sară, să se rotească şi să se 
legene. Ele sunt prevăzute şi cu jucării pentru amuzament 
şi sunt mult mai sigure pentru copii. 

Căruciorul, „trăsurica” şi rucsacul. Un cărucior 
reprezintă o modalitate foarte comodă de a vă lua copilul 
cu dumneavoastră atunci când mergeţi la cumpărături sau 
când faceţi alte lucruri. Acestea sunt cele mai indicate 
pentru copiii care îşi pot ţine cu uşurinţă capul drept. Nou- 
născuţilor şi copiilor mici le e mai bine într-un ham de 
pânză cu amplasare frontală, din care ei se pot uita în sus 
către faţa părintelui care-i poartă şi îi pot auzi acestuia 
bătăile inimii. Un cărucior pliant poate fi cărat cu uşurinţă în 
autobuz sau în maşină, însă aveţi grijă să cumpăraţi unul 
rezistent. Produsele care combină un scaun de maşină 
pentru copii şi un cărucior sunt atractive şi fac să vă fie 
mult mai simplu să treceţi copilul din maşină în cărucior 
fără a-l trezi în cazul în care acesta doarme. Pe de altă 
parte, ele nu sunt la fel de compacte precum cărucioarele 
pliante. Copiii ar trebui întotdeauna să fie asiguraţi atunci 
când stau în cărucior. 

O „trăsurică” este ca un coş pe roţi. Este foarte bună în 
primele luni dacă aveţi de gând să efectuaţi plimbări lungi 
împreună cu copilul. Totuşi, nu este extrem de necesară. O 
alternativă pentru atunci când copilul dumneavoastră a 
crescut suficient de mult astfel încât să nu-l mai puteţi 
purta în hamul frontal este să vă luaţi un rucsac. Aceştia 
pot fi foarte sofisticaţi având cadre de metal şi curele de 
sprijin pentru şolduri, astfel încât vă permit să căraţi un 
copil mai mare sau chiar un copil care a început să umble 
fără a depune prea mult efort. Copilul poate privi în jur 
peste umerii dumneavoastră, vi se poate juca în păr, poate 
sta de vorbă cu dumneavoastră şi poate adormi cu capul 
sprijinit de gâtul dumneavoastră. 


al 

TŢarcurile pentru joacă. Unii părinţi nu sunt de acord 
din punct de vedere psihologic cu închiderea copiilor într-un 
ţarc, temându-se că acest lucru va limita spiritul şi dorinţa 
de explorare ale copilului, însă eu cunosc mulţi copii care 
şi-au petrecut câteva ore în fiecare zi în astfel de locuri şi 
totuşi au devenit exploratori adevăraţi plini de talent. Un 
copil mic se poate simţi în siguranţă în leagănul sau pătuţul 
lui, însă odată ce începe să meargă de-a buşilea este 
extrem de important să aveţi un loc în care acesta să se 
poată juca în siguranţă în timp ce dumneavoastră vă 
ocupați de alte treburi. Există ţarcuri special concepute 
pentru a încăpea în bagajele de călătorie şi care sunt 
perfecte pentru excursii. Ele sunt recomandate pentru 
copiii cu o greutate de până la 7 kg sau înălţime de 80-100 
cm. 

Dacă aveţi de gând să utilizaţi un astfel de ţarc, ar 
trebui să începeţi să puneţi bebeluşul zilnic în el începând 
de la 3 luni. Bebeluşii diferă între ei; unii tolerează ţarcurile 
foarte bine, alţii mai puţin. Dacă aşteptaţi până când copilul 
dumneavoastră începe să se târască în luna a şasea sau a 
opta, cu siguranţă ţarcul îi va părea ca o închisoare şi 
atunci când veţi încerca să-l puneţi acolo va începe să 
plângă şi să ţipe. 

Aşternuturile. Păturile din acril sau combinaţii de 
bumbac cu poliester sunt uşor de spălat şi nu sunt alergice. 
Un şal tricotat este foarte convenabil dacă este folosit ca 
pătură pentru copil deoarece poate fi înfăşurat în jurul 
acestuia atunci când stă în picioare şi stă bine aşezat pe el 


atunci când stă întins. Aveţi grijă să nu existe fire suficient 
de lungi pentru ca bebeluşul să şi le rotească în jurul 
degetelor de la mâini sau de la picioruşe sau găuri suficient 
de mari în care să rămână prins. Păturile ar trebui să fie 
suficient de mari pentru a putea fi introduse sub salteluţa 
leagănului. Un bebeluş care poartă o pijama nu are probabil 
nevoie de pătură decât când camera este răcoroasă. Copiii 
ar trebui ţinuţi la confort termic şi este bine să aveţi grijă să 
nu-i supraîncălziţi. 

Păturile din bumbac, care nu sunt atât de călduroase, 
sunt indicate pentru învelirea bebeluşilor care se agită ca şi 
pentru înfăşurarea strânsă a copiilor care se simt 
confortabil, în siguranţă şi pot dormi doar dacă sunt 
menţinuţi nemişcaţi. 

Probabil că ar fi bine să protejaţi salteaua cu o folie de 
plastic. Foliile de plastic pe care le au majoritatea 
salteluţelor pentru copii nu sunt suficiente. Mai devreme 
sau mai târziu urina va pătrunde în salteluţă şi aceasta va 
căpăta miros. Un suport textil pentru saltea lasă aerul să 
circule pe dedesubtul acesteia. Veţi avea nevoie de 3-6 
astfel de suporturi, în funcţie de cât de frecvent doriţi să 
spălaţi rufele. Aşternuturile impermeabile căptuşite cu o 
suprafaţă moale servesc aceluiaşi scop. O pungă subţire de 
plastic - ca acelea în care sunt ţinute hainele la spălătorie - 
nu ar trebui niciodată folosită într-un leagăn datorită 
pericolului de sufocare a copilului în cazul în care capul său 
se prinde în pungă. 

Veţi avea nevoie de 3-6 cearşafuri. Acestea vor trebui 
întinse perfect astfel încât să nu se strângă la un loc 
reprezentând un risc de sufocare. Cele mai bune 
aşternuturi sunt făcute din bumbac: sunt uşor de spălat, se 
usucă uşor, se întind uniform şi nu mai necesită călcare şi 
nu ţin rece atunci când sunt ude. 

Hainele. Amintiţi-vă faptul că bebeluşul va creşte 
foarte rapid în timpul primului an, astfel încât aveţi grijă să- 
i cumpăraţi haine care să-i fie lejere. Cu excepţia 
scutecelor, de obicei este mai bine să începeţi cu haine 
pentru 3-6 luni în loc de hăinuţe pentru nou-născuţi. 


Un nou-născut sau un copil nu are nevoie în ceea ce 
priveşte hainele de mai mult ca un adult. Ba chiar are 
nevoie de mai puţin. De exemplu, pijamalele sunt foarte 
practice şi pot fi purtate atât noaptea cât şi ziua. Mănuşile 
de la capătul mânecilor - care-i împiedică pe copii să se 
scarpine - pot fi purtate sau nu. Pijamalele lungi fac ca 
bebeluşilor să le fie mai dificil să se dezvelească. Cele 
scurte pot fi mai utile atunci când afară este cald. 
Cumpăraţi 3-4 sau mai multe dacă nu doriţi să spălaţi în 
fiecare zi. 

Există 3 modele de maieuri: cele care se introduc pe 
cap, cele care se închid lateral cu capse şi modelul care se 
introduce peste cap şi se închide între picioare, peste 
scutec. Tipul cu capse laterale este ceva mai uşor de pus 
pe un copil mic. Costumele medii cu mânecă scurtă ar 
trebui să fie suficiente cu excepţia situaţiei în care la 
dumneavoastră în casă este neobişnuit de răcoare. Un 
maieu dintr-o bucată, care se închide între picioare, se 
fixează foarte bine pe corpul copilului. Cel mai bun material 
pentru confortul copiilor este bumbacul 100%. La început, 
cumpăraţi haine pentru copii de un an, iar dacă acest lucru 
vi se pare a fi prea mult, începeţi cu haine pentru copiii de 
6 luni. Dar aveţi grijă să cumpăraţi 3 sau 4; va fi mai 
confortabil să aveţi 2-3 în plus, mai ales dacă nu aveţi 
maşină de spălat sau uscător. Aveţi însă grijă să îndepărtați 
etichetele acestora pentru ca acestea să nu irite gâtul 
copilului. 

Costumele pe corpul copilului sunt foarte bune atât ziua 
cât şi noaptea. Verificaţi întotdeauna  picioruşele 
bebeluşilor. La nivelul lor se poate aduna păr care se poate 
răsuci în jurul degetelor şi poate astfel să producă durere. 
Puloverele sunt utile pentru a ţine cald copilului, însă aveţi 
grijă ca deschiderea de la gât să fie suficientă pentru capul 
copilului şi verificaţi dacă există capse, nasturi sau 
fermoare care să crească diametrul deschiderii. 

Fesurile de bumbac sau acril sunt potrivite pentru ieşitul 
afară atunci când vremea este suficient de rece astfel încât 
adulţii să poarte la rândul lor căciuli. Fesurile sunt bune de 


asemenea şi atunci când copilul doarme într-o cameră 
răcoroasă. Evitaţi utilizarea în timpul nopţii a fesurilor care 
sunt prea largi, deoarece ele pot acoperi faţa copilului 
atunci când acesta se mişcă în somn. In cazul în care 
temperatura camerei este mai blândă, fesurile nu sunt 
necesare. Majoritatea copiilor oricum nu le prea agreează. 
Nu aveţi nevoie de ciorapi (normali sau lungi), cel puţin 
până când copilul nu va ajunge să stea în picioare şi să se 
joace atunci când temperatura din casă este scăzută. 
Rochiţele fac copilul să arate bine însă nu sunt necesare 
pentru alt motiv şi-i pot deranja pe copii şi pe unii părinţi. O 
pălărie de soare cu un şnur pentru a o păstra pe cap este 
utilă când copilul o poate tolera. Pentru pantofi vezi pag. 
115; 

Unii părinţi îi îmbracă pe copiii lor în perioada în care 
aceştia cresc rapid cu haine folosite sau cu haine ale 
copiilor mai mari. Aveţi grijă la dantelele care pot irita faţa 
sau braţele. Acestea ar putea deranja chiar şi un adult. 
Bentiţele sunt drăguţe, însă dacă sunt prea strânse sau 
prea aspre, ele pot răni capul copilului. Cel mai important 
lucru: aveţi grijă la nasturii liberi sau la alte obiecte care 
pot fi înghiţite, precum şi la panglicile şi sforile care se pot 
înfăşura în jurul gâtului şi braţelor copilului. 

Produsele cosmetice şi medicale. Pentru îmbăierea 
copilului orice săpun moale este util. Evitaţi săpunurile 
lichide pentru copii şi săpunurile prea aromate. Acestea pot 
produce erupții. Cu excepţia zonelor cele mai murdare, apa 
simplă este foarte bună. Nu există şampoane „fără lacrimi” 
care să nu irite ochii copiilor. Biluţele de vată sunt utile în 
timpul băii pentru ştergerea ochilor copilului. Loţiunile 
speciale pentru copii nu sunt cu adevărat necesare (cu 
excepţia situaţiilor în care pielea acestuia este uscată), însă 
este foarte plăcut să vă mângâiaţi copilul iar acestuia cu 
siguranţă îi place să fie masat. Mulţi părinţi preferă acum să 
folosească creme şi loţiuni care nu au arome şi coloranţi 
supraadăugaţi. Acestea costă de multe ori mai puţin decât 
produsele obişnuite pentru copii. 

Uleiurile pentru copii - majoritatea minerale - au fost 


utilizate foarte mult pentru pielea normală sau uscată, sau 
pentru erupțiile provocate de scutece, însă testele au 
dovedit că uleiurile minerale în sine pot provoca erupții 
uşoare în cazul anumitor copii, astfel încât nu este indicat 
să le utilizaţi de rutină, cu excepţia situaţiei în care ştiţi prin 
testare directă că acestea au mai multe dezavantaje decât 
avantaje în cazul copilului dumneavoastră. 

Pudra de talc pentru copii ar trebui să fie evitată 
datorită faptului că este iritantă pentru plămâni şi poate 
determina probleme semnificative de sănătate dacă este 
inhalată. Dacă aveţi nevoie de pudră, cea pe bază de 
amidon de porumb este mai sigură. 

Un unguent care să conţină lanolină şi petrolatum (şi 
care se găseşte la tub sau la borcan) poate proteja pielea 
dacă s-a produs o erupție datorată scutecelor. Gelul de 
petrolatum pur este de asemenea util, însă mizeria care se 
produce în urma aplicării sale poate fi destul de mare. 

Foarfecele pentru unghiile copiilor au vârfuri boante. 
Mulţi părinţi consideră că unghierele sunt mai uşor de 
folosit şi mult mai puţin periculoase pentru copii. Eu prefer 
să folosesc o pilă de unghii. Nu există şansa de a-mi răni 
copilul şi nu rămân margini ascuţite care pot produce 
iritaţie. 

Veţi avea nevoie de un termometru pentru a măsura 
temperatura copilului în cazul în care acesta este bolnav. 
Termometrele digitale costă în jur de 10 dolari, sunt rapide, 
au acuratețe mare, sunt uşor de folosit şi sunt sigure. 
Termometrele high-tech sunt mai puţin sigure şi mult mai 
scumpe. Termometrele vechi, care conţin mercur, nu sunt 
sigure. Dacă aveţi totuşi un astfel de termometru, nu-l 
aruncaţi pur şi simplu la gunoi. Contactaţi departamentul 
local de igienă pentru o depozitare corespunzătoare. 

Dacă mucusul datorat unei răceli interferă cu hrănirea 
copilului, poate fi utilă o seringă specială pentru aspirarea 
secreţiilor din nas (vezi pag. 79 pentru alte obiecte utile pe 
care ar trebui să le aveţi în cutia dumneavoastră medicală). 

Echipamentul de hrănire. Dacă plănuiţi să vă hrăniţi 
copilul la sân, este posibil să nu aveţi nevoie de nici un alt 


echipament în afară de dumneavoastră înşivă. Multe mame 
care îşi hrănesc copiii descoperă că este util să aibă o 
pompă pentru sâni (vezi pagina 278). Pompele manuale 
acţionează de obicei încet şi utilizarea lor este destul de 
obositoare. Pompele electrice sunt scumpe, însă pot fi 
închiriate de la un magazin de produse medicale, iar multe 
spitale au programe de împrumut a unor pompe, la costuri 
scăzute. Dacă vă mulgeţi, veţi avea nevoie de câteva (cel 
puţin 3-4) sticle de plastic pentru a depozita laptele şi 
bineînţeles veţi avea nevoie de tetine pentru fiecare sticlă. 
Suporturile pentru sâni, sutienele speciale, protecţiile 
pentru mameloane şi alte obiecte sunt descrise în 
secţiunea despre hrănirea la sân (vezi pag. 242). 

Dacă ştiţi dinainte că bebeluşul dumneavoastră va fi 
hrănit artificial, cumpăraţi cel puţin 9 sticle de 200 de ml. 
La început veţi folosi 6-8 sticle în fiecare zi pentru 
administrarea formulelor potrivite. Sticlele de plastic nu se 
sparg atunci când adulţii sau copiii le scapă pe jos. Veţi 
avea nevoie şi de o perie pentru curăţarea sticlelor. Pentru 
apă şi suc (care nu sunt necesare în primele luni), unii 
părinţi preferă să folosească sticle de 100 ml. Cumpăraţi 
câteva tetine în plus pentru situaţia în care veţi avea 
probleme cu practicarea găurilor de dimensiuni potrivite. 
Există multe tipuri de tetine cu forme speciale, care însă nu 
au fost dovedite ştiinţific a aduce beneficiile pretinse de 
producătorii lor. Unele tetine pot fi fierte şi sunt mai uşor de 
folosit decât altele. Asiguraţi-vă că urmaţi instrucţiunile 
atunci când înlocuiţi tetinele vechi. Nu trebuie să sterilizaţi 
sticlele copiilor dacă apa dumneavoastră de la robinet este 
potabilă (vezi pag. 288 pentru mai multe informaţii despre 
sterilizare). 

In prezent nu mai este considerat necesar să încălziţi 
sticla copilului, cu toate că majoritatea copiilor preferă ca 
laptele lor să fie cel puţin la temperatura camerei. Apa 
fierbinte într-o oală este foarte bună. Un încălzitor electric 
este uşor de folosit în situaţia în care la chiuvetă nu curge 
apă caldă. Există un încălzitor special care poate fi folosit 
chiar şi în maşină, fiind alimentat de la bricheta auto. 


Niciodată nu încălziţi biberonul cu lapte al unui copil la 
cuptorul cu microunde. In lapte se formează picături foarte 
fierbinţi, chiar şi atunci când sticla pare a fi destul de rece. 
Intotdeauna testaţi temperatura laptelui pe pielea de la 
nivelul încheieturii mâinii dumneavoastră. 

Există bavete din pânză sau plastic, mici şi rotunde, 
foarte utile pentru a împiedica saliva şi firimiturile să 
ajungă pe haine. Mizeria pe care nou-născuţii sau copiii o 
fac întotdeauna atunci când mănâncă alimente solide 
necesită o astfel de baveţică din plastic, nailon sau prosop, 
având de preferinţă un buzunar de-a lungul marginii 
inferioare pentru a prinde firimiturile care se rostogolesc. O 
astfel de baveţică este foarte uşor de curăţat. Pot fi folosite 
şi pentru a şterge faţa copilului (sunt suficient de moi) dacă 
mai au vreo parte curată. Ele constituie întotdeauna daruri 
minunate pentru noii părinţi. 

Suzetele. Dacă decideţi să le folosiţi, vă vor fi 
suficiente 3-4 (vezi pag. 63). Obiceiurile „din popor” de a 
bloca deschiderea unei tetine cu bumbac sau hârtie, pentru 


a o folosi apoi pe post de suzetă, sunt periculoase datorită 
faptului că obstacolul poate fi uşor îndepărtat, lăsând în 
urmă resturi care pot fi înghiţite. 


COPILUL DUMNEAVOASTRĂ, DE LA NAŞTERE 
ŞI PANA IN JURUL VARSTEI DE 3 LUNI 


BUCURAŢI-VĂ DE COPILUL DUMNEAVOASTRĂ 


Provocările din timpul primelor 3 luni. Odată ce 
uimirea, şocul, uşurarea şi epuizarea provocate de naştere 
au trecut, probabil că veţi descoperi că a avea grijă de un 
nou-născut presupune multă muncă; este minunat, însă 
este totuşi muncă. Motivul principal este acela că bebeluşii 
se bazează pe părinţii lor pentru a le asigura toate funcţiile 
de bază - alimentaţie, somn, excreţie, adăpost. Copilul nu 
vă poate spune ce are nevoie la un moment dat; depinde 
de dumneavoastră să vă daţi seama ce aveţi de făcut. 

Mulţi părinţi descoperă că toată energia lor este 
focalizată asupra ghicirii cât mai exacte a nevoilor copiilor 
lor: să le dea de mâncare atunci când le e foame şi să se 
oprească atunci când aceştia s-au săturat; au grijă să stea 
treji mai mult în timpul zilei şi să doarmă mai mult noaptea, 
au grijă ca aceştia să se simtă confortabil într-o lume 
strălucitoare, ameţitoare şi care este mult mai stimulantă 
decât uterul. Unii copii par a se adapta din mers. Alţii au 
unele dificultăţi de acomodare. Totuşi, la vârsta de 2-3 luni, 
majoritatea copiilor (şi părinţii lor) şi-au dat seama de 
lucrurile de bază şi de acum înainte vor începe să 
exploreze. 

Relaxaţi-vă şi bucuraţi-vă de copilul 
dumneavoastră. Din ceea ce unii oameni - inclusiv unii 
medici - spun despre copii (şi anume că aceştia cer atenţia 
completă a celor din jur) parcă îţi vine să crezi că bebeluşii 
vin în lume hotărâți să-şi controleze părinţii prin orice 
mijloace. Acest lucru nu este însă adevărat. Copilul 
dumneavoastră se naşte pentru a fi o fiinţă umană 
rezonabilă şi prietenoasă (deşi uneori pretențioasă). 

Nu vă temeţi să vă hrăniţi copilul atunci când 


consideraţi că îi este într-adevăr foame. Dacă vă înşelaţi, 
pur şi simplu va refuza să mănânce prea mult. Nu vă temeţi 
să vă iubiţi copilul şi să vă bucuraţi de el. Fiecare copil 
simte nevoia de a i se vorbi, a i se zâmbi, a se juca lumea 
cu el şi de a fi alintat cu blândeţe şi dragoste; aceste nevoi 
sunt la fel de importante ca şi nevoile pentru vitamine şi 
calorii. Acestea sunt lucrurile care vor face ca bebeluşul 
dumneavoastră să devină o persoană care iubeşte oamenii 
şi se bucură de viaţă. Copilul care nu este iubit va creşte 
rece şi nesimţitor. 

Nu vă temeţi să-i îndepliniţi toate dorinţele atâta timp 
cât acestea vi se par rezonabile şi nu deveniți sclavul lui. 
Atunci când plânge în primele săptămâni de viaţă, acest 
lucru se datorează faptului că nu se simte bine datorită 
unui motiv anume: probabil îi este foame sau are 
indigestie, sau e obosit, sau e tensionat. Sentimentul 
neplăcut pe care-l aveţi atunci când vă auziţi copilul că 
plânge, sentimentul că vă doriţi să îl faceţi să se simtă bine, 
acestea sunt parte integrantă din natura dumneavoastră 
umană. Poate că tot ce are nevoie copilul dumneavoastră 
este să fie luat în braţe, legănat sau plimbat. 

Răsfăţul nu apare datorită faptului că sunteţi bună cu 
un copil într-un mod sensibil şi, mai mult, nu apare brusc. 
Răsfăţul apare gradat atunci când părinţii se tem să-şi 
folosească bunul simţ sau atunci când doresc cu adevărat 
să fie sclavi şi-şi încurajează copiii să le fie „stăpâni”. 

Părinţii îşi doresc ca bebeluşii lor să devină oameni cu 
obiceiuri sănătoase, oameni cu care se poate trăi uşor. lar 
copiii sunt de acord. Ei doresc să mănânce la ore rezonabile 
şi în cele din urmă învaţă bunele maniere la masă. Copilul 
dumneavoastră îşi va forma propriul său tipar de somn în 
funcţie de nevoile personale. Scaunele sale vor avea 
propriul lor ritm sănătos, care poate fi sau nu regulat. lar 
atunci când copilul este mai mare şi mai înţelept, îi puteţi 
arăta cum să meargă la baie. Mai devreme sau mai târziu 
va dori să facă parte din familie şi să facă lucrurile aşa cum 
se fac în familie, necesitând doar indicaţii minime din 
partea dumneavoastră. 


Copiii nu sunt fragili. „Sunt atât de speriată de faptul 
că îmi voi răni copilul dacă voi face vreo mişcare greşită”, 
mi-a spus odată o mamă atunci când a avut primul ei copil. 
Nu trebuie să vă faceţi griji; aveţi un copil destul de 
rezistent. Există multe modalităţi pentru a-l ţine în braţe. 
Când capul îi cade înspre înapoi din greşeală, nu îl va 
durea. Punctul moale de pe craniu (fontanela) este 
acoperită de o membrană dură - la fel de dură ca o pânză 
groasă - care nu poate fi lezată uşor. 

Controlul temperaturii corporale funcţionează 
corespunzător la majoritatea copiilor atunci când aceştia 
sunt îmbrăcaţi normal. Ei moştenesc rezistenţă crescută la 
majoritatea microbilor. In cazul unei epidemii familiale de 
guturai, copilul este capabil să facă forma cea mai uşoară 
dintre toţi. Dacă un copil are o problemă anume, acesta are 
instincte puternice care-l ajută să lupte şi să ţipe. Dacă nu 
primeşte suficient de mâncare, probabil că va tipa pentru 
mai mult. Dacă lumina este prea puternică pentru ochii lui, 
copilul va clipi, va da din cap sau pur şi simplu îşi va închide 
ochii. Ştie cât de mult somn are nevoie şi doarme atunci 
când trebuie. Poate avea grijă de sine destul de bine pentru 
o persoană care nu poate pronunţa nici un cuvânt şi care 
nu ştie nimic despre lume. 


ATINGERE ŞI CONEXIUNE EMOȚIONALĂ 


Copiii tânjesc după contactul uman. Înainte de 
naştere, copiii nu numai că sunt înveliţi, încălziţi şi hrăniţi 
de mamele lor, ei şi participă la fiecare mişcare pe care 
corpul mamei o face. După naştere, în multe părţi ale lumii, 
copiii sunt ţinuţi lângă mamele lor toată ziua în suporturi de 
un fel sau altul. Ei continuă să fie părtaşi în permanenţă la 
mişcările mamelor lor atunci când acestea merg la serviciu 
(oricare ar fi acesta - adunatul şi prepararea alimentelor, 
lucratul pământului, împletitul, îngrijitul casei) şi adorm în 
acelaşi pat noaptea. Aceşti copii sunt hrăniţi la sân în 
momentul în care scâncesc. Ei nu doar aud, ci simt 
vibraţiile cuvintelor şi cântecelor mamelor lor. Adeseori, pe 


măsură ce copiii cresc mai mari, ei sunt căraţi aproape 
toată ziua pe şoldurile şi spatele surorilor lor mai mari. În 
aceste culturi, copiii plâng mai puţin, iar egoismul şi 
supărarea sunt rare. 

Societatea noastră a găsit multe metode „ingenioase” 
pentru a-i separa pe copii de mamele lor. Aceştia sunt ţinuţi 
în maternităţi, acolo unde alţi oameni au grijă de ei, iar 
acest lucru îi face pe părinţi să se simtă incompetenti. 
Copiii sunt hrăniţi cu formule comerciale, din biberoane, 
astfel încât mămicile şi copiii pierd oportunitatea de a 
realiza cea mai intimă legătură emoţională care se poate 
forma atunci când copilul creşte. Pentru noi cei de azi pare 
foarte natural să ne punem copiii pe saltele, în pătuţuri 
imobile, preferabil în camere liniştite. Avem scaune pentru 
copii în care aceştia pot fi asiguraţi astfel încât să nu fie 
nevoiţi să se ţină singuri atunci când sunt treji. Există chiar 
şi scaune de maşină speciale pentru copii, care pot fi 
transformate rapid în cărucioare, astfel încât părinţii nici 
măcar nu trebuie să îşi atingă copiii. Aceste lucruri sunt în 
contrast evident cu cel mai eficient tratament pentru 
durerea, supărarea şi tristeţea sugarilor, copiilor şi adulţilor 
- o îmbrăţişare bună, din tot sufletul. 

Necesitatea contactului interuman este puternică atât la 
copii cât şi la părinţi. Atingerea fizică eliberează hormoni la 
nivel cerebral - atât în cazul copiilor cât şi în cazul părinţilor 
- iar aceştia accentuează sentimentele de relaxare şi 
fericire şi reduc durerea. Atunci când copiii sunt înţepaţi în 
călcâi în timpul analizelor de rutină pentru nou-născuţi 
(testele screening) de exemplu, aceştia plâng mult mai 
puţin dacă sunt ţinuţi în braţe de mama lor. lar copiii 
prematuri cresc mai bine dacă sunt ţinuţi în braţe în fiecare 
zi. 

Contactul precoce şi legătura emoțională. Este 
fascinant să privesc ceea ce fac mămicile din America în 
mod natural atunci când sunt lăsate Împreună cu copiii lor 
curând după naştere. Ele nu doar se uită la ei. Îşi petrec 
foarte mult timp atingându-le mâinile, picioruşele, corpul şi 
faţa cu degetele. Ca un grup, mămicile care au avut ocazia 


să-şi atingă copiii în acest fel au avut o relaţie mult mai 
bună cu copiii lor câteva luni mai târziu, iar copiii sunt mult 
mai receptivi la tot ceea ce fac acestea. 

Astfel de observaţii i-au condus pe medicii pediatri John 
Kennell şi Marshall Klaus să folosească termenul de 
„conexiune (emoţională)” pentru a descrie procesul în 
timpul căruia părinţii realizează în mod natural o legătură 
emoţională cu copiii lor nou-născuţi. Un rezultat minunat al 
cercetărilor lor a fost acela că toate spitalele din SUA 
încurajează acum contactele de acest fel între proaspetele 
mămici şi copiii lor. In unele spitale „iluminate”, imediat 
după naştere nou-născuţii sănătoşi sunt uscați şi curăţaţi 
iar apoi sunt puşi la pieptul mamei lor, acolo unde ei se 
ghemuiesc şi de multe ori încep să sugă. 

Insă contactul emoţional a fost de asemenea înţeles 
greşit, ducând astfel la griji inutile. Părinţii şi uneori şi 
specialiştii par să considere că dacă acest proces nu s-a 
produs în primele 24-48 de ore după naştere, atunci nu se 
va mai produce niciodată. Insă acest lucru nu este 
adevărat. Legăturile emoţionale se formează în timp şi nu 
există nici un termen limită. Părinţii se pot ataşa şi de copiii 
pe care-i adoptă, indiferent de vârsta acestora. Conexiunea 
emoţională - acest sentiment de legătură şi apartenenţă 
reciprocă între părinţi şi copii - este o forţă foarte 
puternică. Procesul are loc în ciuda obiceiurilor de a creşte 
copiii separat de părinţii lor. Copiii prematuri adeseori îşi 
petrec primele luni de viaţă izolaţi în incubatoare de plastic, 
însă părinţii lor reuşesc totuşi să-i atingă prin micile 
deschideri ale incubatorului. 


SPOCK CLASIC 


Eu cred că părinţii din societatea noastră pot avea o 
perspectivă mai bună asupra metodelor folosite de noi în 
îngrijirea copiilor, comparându-le cu ceea ce se petrece 
spontan în societăţile mai puţin dezvoltate. Cum să fii 
natural? Aş trage următoarele concluzii: 

+ Naşterea pe cale naturală şi rămânerea copilului în 
aceeaşi cameră cu mama („rooming-in”) ar trebui să fie la 


îndemâna tuturor celor care le doresc. 

e Mamele şi taţii ar trebui să-şi poată ţine în braţe 
copilul şi să-l mângâie timp de cel puţin o oră după naştere, 
mai ales atunci când nu există posibilitatea de a locui 
împreună în aceeaşi cameră la maternitate. 

+ Alimentaţia la sân ar trebui să fie încurajată, în special 
de către medici şi asistente medicale, dar şi de familie. 

e Fixarea biberonului prin diverse mijloace în timp ce 
copilul se hrăneşte trebuie evitată, cu excepţia situaţiilor în 
care nu există altă soluţie (cum ar fi cazul unei mame care 
are gemeni, care nu are pe nimeni s-o ajute şi care este 
obligată să fixeze biberonul la cel puţin unul dintre copii la 
fiecare masă). 

e Mamele şi taţii ar trebui să încerce să folosească mai 
mult sacii speciali pentru purtat copiii decât scaunul pentru 
bebeluş atunci când merg la plimbare împreună cu acesta 
şi pentru a-l linişti atunci când este agitat sau are colici. 
Aceşti saci sunt încă şi mai preţioşi dacă permit fixarea 
copilului pe piept şi nu pe spate. 

Conexiunea emoţională şi revenirea rapidă la 
servici. În ziua de azi, majoritatea mămicilor se întorc la 
slujbele lor foarte curând după ce au născut. 

Necesităţile financiare şi carierele solicitante reprezintă 
o presiune uriaşă pe care femeile trebuie să o suporte. Mai 
mult, a găsi îngrijire de calitate pentru copii poate fi foarte 
dificil (vezi în secţiunea III: „Serviciul şi îngrijirea copiilor”). 
Pe lângă aceste dificultăţi, mămicile adeseori se simt triste 
datorită faptului că simt cum pierd preţioasele luni de la 
începutul vieţii copilaşilor lor şi îşi fac griji în legătură cu 
faptul că sunt separate devreme de copii. 

Copiii se vor ataşa puternic de părinţii lor chiar dacă 
sunt îngrijiţi de alte persoane în timpul zilei. Manifestările 
de dragoste pe care copiii le primesc de la părinţii lor 
dimineaţa, seara, la sfârşit de săptămână şi bineînţeles la 
miezul nopţii sunt suficiente pentru a cimenta legătura din 
punctul de vedere al copilului (vezi în secţiunea lll: 
„Necesităţile copiilor” pentru a înţelege sentimentele de 
ataşament ale copiilor). 


Am văzut multe mămici care se retrag din punct de 
vedere emoţional în primele zile de viaţă ale copilului lor 
datorită faptului că se pregătesc pentru momentul (sosit 
prea devreme) când vor trebui să se întoarcă la slujbă şi să- 
i spună „la revedere”. Acesta este un răspuns normal de 
auto-protecţie, însă el poate stresa foarte tare mămica şi 
poate periclita relaţia dintre ea şi copilul ei. Tăticii de obicei 
resimt mai puţin acest tip de stres datorită faptului că ei 
sunt obişnuiţi cu ideea de a se reîntoarce imediat la slujbă. 

Sfatul meu pentru mămicile (şi tăticii) care resimt 
puternic presiunea de a reveni la slujbă mai curând decât 
le-ar fi lor confortabil este să vă ascultați inima. Dacă există 
vreo modalitate prin care să puteţi „forţa” prelungirea 
concediului de maternitate, chiar dacă acest lucru 
înseamnă o reducere a veniturilor, este posibil să fiţi foarte 
fericiţi să faceţi alegerea respectivă. După aproximativ 4 
luni majoritatea mămicilor se simt deja mult mai bine şi au 
o atitudine mult mai potrivită pentru a se reîntoarce la 
serviciul lor datorită faptului că au avut şansa de a stabili o 
legătură emoţională adevărată cu copiii lor şi acum doresc 
să se bucure şi de compania colegilor (adulţi) de la serviciu. 


PRIMELE SENTIMENTE 


Tristeţea. Este posibil să vă simţiţi descurajată pentru 
o perioadă atunci când începeţi să aveţi grijă de copilul 
dumneavoastră. Este un sentiment foarte obişnuit, în 
special la femeile care tocmai au avut primul copil. Este 
posibil să nu fiţi capabilă să vă daţi seama exact ce vă 
supără. Pur şi simplu veţi plânge din orice sau este posibil 
să vă simţiţi rău atunci când vă gândiţi la anumite lucruri. 

Sentimentul de depresie vă poate cuprinde la câteva 
zile după naşterea copilului sau după câteva săptămâni. De 
obicei acest lucru se întâmplă atunci când mama vine 
acasă de la spital. Nu doar treaba pe care o are de făcut 
contribuie la această stare; sentimentul de a fi responsabilă 
pentru îngrijirea casei cât şi pentru îngrijirea şi protejarea 
copilului este cel care cauzează această stare. O femeie 


care era obişnuită să meargă la slujbă în fiecare zi va 
resimţi lipsa companiei colegilor. In plus, există şi modificări 
fizice şi hormonale în momentul naşterii, iar acestea 
probabil că modifică într-o oarecare măsură dispoziţia 
mamei. 

Dacă începeţi să vă simţiţi tristă sau descurajată, 
încercaţi să scăpaţi cumva de grija copilului, care va apărea 
constant în timpul primelor luni, în special dacă acesta 
plânge mult. Mergeţi afară şi faceţi o plimbare sau mergeţi 
la sala de sport. Lucraţi la vreun proiect neterminat de-al 
dumneavoastră - scrieţi, pictaţi, tricotaţi, construiți; ceva 
creativ şi care să vă aducă mulţumire. Vizitaţi-vă un vechi 
prieten sau invitaţi-vă prietenii să vă viziteze. Activităţi de 
acest gen pot fi utile pentru îmbunătăţirea dispoziţiei pe 
care o aveţi. La început este posibil să nu aveţi chef să 
faceţi nimic, însă dacă vă forţaţi să acţionaţi, vă veţi simţi 
cu siguranţă mai bine. Şi acest lucru este important atât 
pentru familie şi copii, cât şi pentru dumneavoastră. 

De asemenea, discutaţi cu partenerul dumneavoastră 
despre cum vă simţiţi şi fiţi pregătită să-l şi ascultați. Este 
foarte normal ca un bărbat care tocmai a devenit tătic să se 
simtă respins datorită faptului că bebeluşul primeşte toată 
atenţia. Un răspuns natural - cu toate că nu prea util - este 
când tatăl se retrage din punct de vedere emoţional sau 
când devine plângăcios şi critic exact în momentul în care 
mama are cel mai mult nevoie de ajutorul lui. Deoarece se 
simte fără nici un ajutor, mama poate deveni furioasă, 
tristă sau deprimată: acest lucru bineînţeles nu face decât 
să înrăutăţească lucrurile. Comunicarea între parteneri este 
critică când cuplurile au de gând să iasă din acest cerc 
vicios. 

Dacă dispoziția dumneavoastră nu se îmbunătăţeşte în 
câteva zile sau dacă se înrăutăţeşte, probabil că suferiţi de 
ceea ce se cheamă depresia postpartum. „Melancolia 
copilului” aproape întotdeauna dispare în primele două luni; 
însă depresia postpartum poate să persiste. Adevărata 
depresie postpartum apare la aproximativ 10-20% dintre 
femeile care au născut. Rareori este atât de severă încât 


există chiar riscul de suicid. Dacă dumneavoastră sau 
partenerul aveţi o schimbare gravă a dispoziţiei în orice 
moment după naştere, căutaţi ajutor medical cât mai 
repede. 

Nimeni nu ştie cu exactitate ce cauzează depresia 
postpartum, însă femeile care au antecedente de depresie 
sunt mai vulnerabile. 

Acest tip de problemă nu poate fi pur şi simplu rezolvat 
pe cont propriu; aveţi nevoie de ajutor medical calificat. 
Puteţi începe prin discuţia cu medicul dumneavoastră, care 
vă poate îndruma către un psihiatru. Vestea bună despre 
depresia postpartum este aceea că poate fi tratată. Atât 
psihoterapia cât şi medicamentele pot fi de foarte mare 
ajutor. Nici o nouă mămică nu ar trebui să fie singură atunci 
când trece printr-o astfel de perioadă dificilă. 

Sentimentele tatălui în primele săptămâni după 
sosirea copilului la domiciliu. Un tată nu ar trebui să se 
simtă surprins dacă are sentimente contradictorii din când 
în când faţă de soţia şi copilul său. Aceste sentimente pot 
să apară în timpul sarcinii, în timpul stresului care însoţeşte 
travaliul şi naşterea, sau după revenirea acasă. Ar fi bine 
pentru el să înţeleagă că aceste sentimente nu sunt 
probabil nici pe departe atât de intense ca cele ale soţiei 
sale, în special imediat după sosirea acasă. Aceasta a 
suferit modificări hormonale foarte importante. Dacă acesta 
este primul ei copil, este imposibil pentru ea să nu simtă 
anxietate puternică. Toţi copiii reprezintă la început o 
povară importantă pentru puterea şi spiritul mamei lor. 

Toate sentimentele pe care tăticul le simte se adaugă la 
faptul că partenera lui are nevoie de foarte mult sprijin şi 
înţelegere în această perioadă. Impreună ei trebuie să se 
ajute şi să aibă grijă de bebeluş, de ceilalţi copii pe care 
poate îi au şi bineînţeles trebuie să aibă grijă de casă. Mai 
mult, tăticii trebuie să le ofere partenerelor lor răbdare, 
înţelegere, apreciere şi afecţiune. Sarcina tăticului poate fi 
complicată datorită faptului că soţia sa este obosită şi 
supărată şi este foarte probabil ca nici măcar să nu-i 
mulţumească pentru tot ceea ce face. Intr-adevăr, ea poate 


fi chiar critică sau se poate plânge că lucrurile nu sunt bine. 
Chiar şi aşa, atunci când tăticii înţeleg cât de necesar este 
ajutorul lor în această perioadă, ei pot lăsa de-o parte 
răspunsurile lor negative alegând în schimb să-şi 
îndeplinească rolul lor foarte important. 


SPOCK CLASIC 


Pe parcursul primelor săptămâni petrecute acasă, cei 
mai mulţi proaspeţi părinţi descoperă că sunt mai anxioşi 
decât de obicei şi complet epuizați. Ei sunt îngrijoraţi de 
succesiunea de planşete şi episoade de agitaţie ale 
copilului, suspectând că ceva nu merge deloc aşa cum ar 
trebui. li sperie orice strănut sau bubiţă apărută pe pielea 
bebeluşului. Se strecoară neauziţi în camera copilului să 
vadă dacă nu cumva i s-a oprit respiraţia. Această tendinţă 
de a fi exagerat de protectori în această perioadă ţine 
probabil de instinctul de părinte. Cred că este felul în care 
Natura se asigură că milioanele de proaspeţi părinţi din 
lume (dintre care unii pot fi mai puţin experimentați sau 
maturizaţi) îşi iau în serios noua responsabilitate. O 
preocupare mai puţin exagerată ar fi însă de preferat. Din 
fericire, această grijă părintească ajunge curând la un nivel 
normal. 


RELAŢIILE SEXUALE DUPĂ NAŞTERE 


Sarcina, travaliul şi naşterea pot interfera (pentru o 
perioadă) cu viaţa sexuală a multor părinţi. Către sfârşitul 
sarcinii, actul sexual devine inconfortabil sau cel puţin 
solicitant din punct de vedere emoţional. După naştere, 
există o perioadă normală de disconfort, reacomodarea 
corpului cu starea lui dinainte de sarcină, modificări 
hormonale, precum şi munca grea, lipsa de somn, oboseala 
care însoțesc îngrijirea unui nou-născut. Activitatea sexuală 
poate fi amânată timp de mai multe zile, săptămâni sau 
poate chiar luni. 

Această stare de lucruri poate fi foarte dificilă şi pentru 
libidoul unui bărbat. Acesta se poate simţi obosit. Pentru 


unii bărbaţi, schimbarea perspectivei asupra partenerului 
lor de viaţă - de la iubită la mămică - este dificil de împăcat 
cu sentimentele sexuale. Tot felul de contradicții 
emoţionale profunde pot să apară. Unii bărbaţi, de 
exemplu, au fost crescuţi cu complexul Madonna (sau al 
prostituatei). Este foarte dificil pentru ei să înţeleagă modul 
în care o femeie poate fi în acelaşi timp şi mamă şi iubită; 
sentimentele pe care fiecare dintre aceste stări le implică li 
se par a fi pur şi simplu incompatibile (exact la fel cum unii 
dintre noi nici măcar nu ne putem închipui părinţii noştri din 
punct de vedere sexual, deşi suntem dovada vie a 
sexualităţii lor). 

Dacă recunoaşteţi că activitatea sexuală poate fi dificilă 
la început şi va dura un timp până când va reveni la 
normal, atunci nu vă veţi alarma de absenţa ei temporară. 
Şi chiar dacă actul sexual propriu-zis nu se produce, asta nu 
înseamnă că toate relaţiile sexuale trebuie întrerupte. 

Acum este momentul pentru îmbrăţişări, săruturi, 
romantism, priviri apreciative şi cadouri surpriză. 

A găsi echilibrul între a fi părinte şi celelalte aspecte ale 
vieţii dumneavoastră este una dintre calităţile care vă 
asigură succesul atât ca părinte cât şi în căsătorie. Aproape 
toţi părinţii îşi redobândesc activitatea sexuală după o 
perioadă. Lucrul care face cea mai mare diferenţă este că 
în tumultul care însoţeşte îngrijirea copilului, partenerii nu 
uită niciodată cât de mult se iubesc şi ţin unul la altul, 
făcând în permanenţă un efort conştient pentru a-şi 
exprima dragostea atât prin cuvinte cât şi prin atingeri. 
Încercaţi să vă citiţi reciproc poezii, să faceţi o plimbare 
împreună (fără copil), să vă masaţi reciproc cu uleiuri, să 
meditaţi împreună, să mâncaţi liniştiţi, nederanjaţi de 
nimeni şi, bineînţeles, să vă îmbrăţişaţi şi să vă sărutaţi cât 
mai mult. 


ÎNGRIJIREA COPILULUI 


Petreceţi timp împreună cu copilul 
dumneavoastră. Fiţi prietenoasă cu copilul 


dumneavoastră de fiecare dată când sunteţi cu el. Acesta 
va înţelege cât de mult vă pasă de el şi cât de mult vă 
iubeşte la rândul său atunci când îl hrăniţi, îi faceţi baie, îl 
îmbrăcaţi, îi schimbaţi scutecele, îl ţineţi în braţe sau pur şi 
simplu staţi în aceeaşi cameră cu el. Atunci când îl ţineţi în 
braţe sau când faceţi tot felul de sunete la adresa lui, când 
îi arătaţi că dumneavoastră consideraţi că el este cel mai 
frumos copil din lume, aceste lucruri fac ca spiritul său să 
se dezvolte exact la fel cum oasele sale se dezvoltă 
datorită faptului că mănâncă lapte. Acest lucru pare a se 
întâmpla atunci când noi, adulţii, începem să vorbim 
instinctiv ca şi copiii şi ne clătinăm capul atunci când 
salutăm un copil, chiar dacă în alte circumstanţe suntem 
demni şi poate nu chiar atât de sociabili. 

O problemă care apare atunci când sunteţi un părinte 
fără experienţă este aceea că de obicei consideraţi aceasta 
ca pe o slujbă în sine şi aveţi o atitudine prea serioasă, 
uitând să vă  bucuraţi. |n acele momente atât 
dumneavoastră cât şi copilul pierdeţi ceva. Evident, nu 
vreau să spun că ar trebui să vă strâmbaţi în permanenţă la 
el sau că va trebui să jonglaţi în faţa lui mereu. Mă refer la 
modul blând, lejer de companie care este benefic atât 
pentru el cât şi pentru dumneavoastră. Eu mă refer la acel 
sentiment confortabil care vă umple sufletul atunci când îl 
ţineţi în braţe, la expresia de mulţumire şi pace deplină 
care apare pe faţa dumneavoastră atunci când vă uitaţi la 
el, la tonul blând pe care îl are vocea dumneavoastră când 
îi vorbiţi. i 

Simţurile bebeluşului. In momentul naşterii, toate 
simţurile copilului dumneavoastră funcţionează (şi da, aşa 
este, ele funcţionează şi înainte de naştere) într-o măsură 
mai mare sau mai mică. Simţul tactil şi kinestezic sunt 
dezvoltate bine, acest lucru explicând de ce ţinutul în braţe, 
legănatul şi înfăşurarea în haine (pentru a nu se mai mişca) 
au un efect calmant atât de puternic. Mirosul este şi el bine 
dezvoltat. Copiii pot detecta mirosul lichidului amniotic 
înainte de naştere, şi foarte curând după naştere încep să 
prefere mirosul mamei lor. 


Nou-născuţii pot auzi, însă creierul lor procesează 
semnalele care reprezintă sunetul cu o viteză redusă. Dacă 
şoptiţi în urechea unui copil, acestuia îi vor trebui câteva 
secunde pentru a răspunde încercând să identifice sursa 
sunetului. Datorită modului în care urechea internă se 
dezvoltă, copiii aud sunetele înalte mai bine şi preferă 
discursurile care sunt lente şi muzicale - adică exact modul 
în care părinţii le vorbesc în mod natural. 

De asemenea, copiii pot să şi vadă, însă vederea lor 
este foarte limitată. Ochii lor focalizează cel mai bine la 
distanţa de 25-30 cm, aceasta fiind şi distanţa până la faţa 
mamei lor atunci când aceasta îi hrăneşte la sân. Puteţi să 
vă daţi seama când copilul vă vede, iar dacă vă mişcaţi 
încet faţa dintr-o parte în alta, ochii lui vă pot urmări. Copiii 
preferă să privească feţe. Suntem creaturi sociale chiar de 
la început. Ochii copiilor sunt foarte sensibili la lumină. Ei 
tind să îi ţină închişi într-o cameră iluminată normal, 
deschizându-i atunci când luminile sunt stinse. 

Copilul dumneavoastră este o individualitate. 
Părinţii care au mai mult de un copil ştiu că nou-născuţii au 
propria lor personalitate. Unii sunt foarte calmi, alţii mult 
mai agitaţi. Unii mănâncă, dorm şi au scaun în mod regulat, 
alţii nu. Unii pot face faţă unor cantităţi crescute de 
stimulare, alţii necesită un mediu liniştit, mai întunecos şi 
mai puţin aglomerat. Atunci când copiii sunt alerţi, având 
ochii deschişi şi o privire plină de concentrare, ei obţin 
informaţii despre lumea din jurul lor. Un copil poate fi în 
această stare de alertă timp de mai multe minute odată; un 
altul poate fi intermitent într-o astfel de stare, alternând 
perioadele de alertă cu perioadele de somnolenţă sau 
agitaţie. Atunci când aveţi grijă de copil, veţi începe să vă 
daţi seama de cum puteţi să îl ajutaţi să menţină stările de 
atenţie crescută: puteţi să-i vorbiţi, să-l atingeţi, să vă 
jucaţi cu el (însă nu prea mult). Copilul dumneavoastră va 
învăţa la rândul lui cum să vă facă mai uşor să înţelegeţi ce 
doreşte de la dumneavoastră şi când ceea ce-i oferiţi este 
suficient. Veţi începe să lucraţi ca o echipă. Acest proces se 
produce de-a lungul mai multor săptămâni sau chiar luni. 


HRANA ŞI SOMNUL 


Hrănitul. Există atât de multe de spus despre hrănitul 
bebeluşilor încât atât hrănitul la sân cât şi hrănitul artificial 
au fiecare propriul lor capitol în secţiunea a l-a (începând 
cu pag. 242). Copiii se dezvoltă bine indiferent de care 
dintre modalităţile de hrănire de mai sus le-aţi alege, dar 
părerea mea este că hrănitul la sân are atât de multe 
avantaje, atât pentru copil cât şi pentru mamă, încât merită 
să vă gândiţi bine înainte de a alege. Atunci când vă hrăniţi 
copilul, ţineţi-l în braţe, zâmbiţi-i, vorbiţi cu el, pentru că 
astfel îi veţi hrăni atât corpul cât şi mintea şi sufletul. Când 
totul decurge bine, masa este foarte plăcută atât pentru 
copil cât şi pentru dumneavoastră. Unii copii mănâncă bine 
încă de la început; altora le sunt necesare câteva zile 
înainte de a începe să mănânce cum trebuie. Dacă 
problemele de alimentaţie durează mai mult de o 
săptămână, chiar şi cu ajutor din partea membrilor familiei 
şi a prietenilor cu experienţă, este înţelept să mergeţi la un 
specialist (vezi pag. 620). 

Stabiliţi clar care este ziua şi care este noaptea. 
Prima problemă legată de somn pe care mulţi părinţi 
trebuie să o înfrunte este un copil care nu ştie când este 
ziuă şi când este noapte. Se pare că lui îi place mai mult să 
doarmă în timpul zilei; orele sale de veghe tind să fie 
noaptea. Acest lucru nu ar trebui să vă surprindă. In fond, 
lui nu-i prea pasă dacă este ziuă sau noapte, atât timp cât 
este hrănit, protejat şi ţinut cald şi uscat. În uter a fost 
oricum destul de întuneric şi el nu a avut niciodată şansa să 
se acomodeze cu ritmul zi-noapte. 

Din acest motiv eu le ofer tuturor părinţilor acelaşi sfat. 
Jucaţi-vă cu copilul cât puteţi de mult în timpul zilei. Treziţi-l 
pentru a-l hrăni dacă a trecut suficient timp de la ultima 
masă. Dacă aveţi de gând să vă jucaţi cu el, faceţi acest 
lucru atunci când încă este lumină afară. Când vine 
noaptea comportamentul dumneavoastră faţă de el trebuie 
să se schimbe. Atunci când îi daţi să mănânce după lăsarea 
întunericului, faceţi acest lucru în mod „eficient”, fără prea 


multă paradă. Nu-l treziţi pentru a-l hrăni dacă afară este 
întuneric, cu excepţia situaţiilor în care există un motiv 
medical pentru a proceda în acest fel. Lăsaţi-l să înveţe de 
mic faptul că ziua este pentru distracţie iar noaptea este 
pentru odihnă. După vârsta de 2-4 luni majoritatea copiilor 
au învăţat deja să stea mai mult treji în timpul zilei şi să 
doarmă mai mult noaptea. 

Cât de mult ar trebui să doarmă un copil? Părinţii 
mă întreabă adeseori acest lucru. Bineînţeles, copilul este 
singurul care poate să vă ofere răspunsul corect. Unii copii 
par a avea nevoie de foarte mult somn, alţii de surprinzător 
de puţin. Atâta timp cât copiii sunt mulţumiţi de modul în 
care sunt hrăniţi, de faptul că se simt confortabil, că ies la 
aer curat şi că dorm într-un loc potrivit, îi puteţi lăsa pe ei 
să decidă cât de mult doresc să doarmă. 

Majoritatea copiilor dorm în timpul primelor luni de viaţă 
aproape tot timpul, trezindu-se doar pentru a mânca (asta 
dacă primesc suficient de mâncare şi nu fac indigestie). 
Există unii copii totuşi care sunt neobişnuit de activi chiar 
de la început iar acest lucru nu înseamnă că este ceva în 
neregulă. Dacă aveţi acest tip de copil, nu trebuie să faceţi 
nimic - totul este normal. 

Pe măsură ce copiii cresc, ei încep să stea treji pentru 
perioade din ce în ce mai lungi de timp şi să aibă nevoie de 
cât mai puţine reprize de somn în timpul zilei (de obicei ei 
încep să stea mai mult treji după-amiaza). Cu timpul ei vor 
sta activi şi în alte perioade ale zilei. Fiecare copil îşi 
formează un model propriu de somn-veghe, tinzând să stea 
treaz în aceleaşi perioade în fiecare zi. 

Obiceiurile legate de somn. Mulţi copii se obişnuiesc 
uşor cu ideea că vor dormi de fiecare dată după ce 
mănâncă. Alţii sunt foarte sociabili după mese. Puteţi alege 
care dintre aceste variante se potriveşte cel mai bine cu 
programul familiei dumneavoastră. 

Nou-născuţii pot dormi oriunde se află. Totuşi, după 
vârsta de 3-4 luni, este o idee bună ca aceştia să se 
obişnuiască să adoarmă în pătuţul lor, fără a mai fi adormiţi 
de cineva (cu excepţia situaţiei în care doriţi ca bebeluşul 


dumneavoastră să doarmă cu dumneavoastră foarte mult 
timp de acum înainte). Aceasta este o modalitate de 
prevenire a problemelor ulterioare legate de somn. Un copil 
care se aşteaptă să fie ţinut în braţe şi legănat înainte de a 
adormi va dori aceste lucruri mereu, timp de luni sau poate 
chiar ani de zile. Atunci când se trezeşte noaptea, este 
posibil să dorească din nou acelaşi lucru. 

Copiii se pot obişnui fie cu o atmosferă liniştită fie cu 
una cu zgomot de intensitate medie. Astfel încât nu are nici 
un rost să mergeţi în vârful picioarelor şi să vorbiţi în 
şoaptă în casă în primele zile. Atât nou-născutul cât şi 
copilul, treaz sau adormit, este obişnuit cu zgomotele 
obişnuite din casă şi cu vocile umane, astfel încât poate să 
doarmă pe tot parcursul unei vizite în timpul căreia aţi 
discutat şi aţi râs cu prietenii dumneavoastră, aţi ascultat 
ceva la radio sau aţi văzut ceva la televizor cu volumul la 
un nivel rezonabil; este foarte posibil să nu se trezească 
nici măcar atunci când cineva intră în camera lor. Există 
totuşi unii copii care par a fi hipersensibili la sunete. Aceştia 
sunt deranjaţi uşor de cel mai mic zgomot şi par a se simţi 
cel mai bine atunci când este linişte. Dacă aveţi un astfel 
de copil probabil va trebui să menţineţi liniştea în casă în 
timp ce acesta doarme, sau în caz contrar copilul se va 
trezi frecvent, va plânge şi se va agita. 

Dormind împreună cu copilul. Experții au adeseori 
opinii puternice despre acest subiect, atât pro cât şi contra. 
Eu consider că aceasta este o alegere personală. Părinţii şi 
copiii dorm împreună în multe culturi ale lumii. Un părinte 
care doarme neobişnuit de profund sau care se găseşte sub 
influenţa unor medicamente, droguri sau a alcoolului se 
poate răsuci în timpul somnului şi îşi poate „strivi” copilul. 
Totuşi, în cazul majorităţii părinţilor, eu cred că riscul ca 
acest lucru să se întâmple este extrem de mic. Un risc mult 
mai mare este acela ca părintele să nu doarmă bine 
noaptea datorită faptului că este în permanenţă conştient 
de faptul că are copilul lângă el. Nu există nici o dovadă 
care să arate că dormitul împreună - sau dimpotrivă, 
absenţa dormitului împreună - afectează sănătatea fizică 


sau emoţională a copilului. Astfel încât are sens să 
procedaţi după cum simţiţi că este mai bine şi mai 
confortabil pentru dumneavoastră. Dacă alegeţi să dormiţi 
împreună cu copilul, este bine să urmaţi măsurile de 
precauţie prezentate mai jos. 

Copiii pot să doarmă într-o cameră singuri încă de când 
sunt mici, atâta timp cât părinţii sunt suficient de aproape 
pentru a-i putea auzi atunci când plâng. Un interfon ieftin s- 
ar putea dovedi foarte util. Când copilul dumneavoastră 
începe să doarmă în camera dumneavoastră, după 2-3 luni 
ar fi mai bine să-l mutaţi în propria sa cameră: aceasta este 
vârsta la care poate dormi toată noaptea şi nu are nevoie 
de prea multe îngrijiri. Deja la vârsta de 6 luni un copil care 
a dormit în mod regulat în camera părinţilor săi va deveni 
dependent de acest decor şi nu va dori să doarmă în nici un 
alt loc. In acest moment devine foarte dificil să-l mai mutaţi 
într-un alt dormitor, cu toate că nu este întotdeauna 
imposibil. 

Dormitul pe spate sau pe burtă? Aceasta obişnuia 
să fie o problemă foarte aprins dezbătută. Nu şi în ziua de 
azi. Sloganul din ziua de azi este „Dormi pe spate” („Back 
to sleep”). Toţi copiii ar trebui să doarmă pe spate (cu faţa 
în sus), cu excepţia situaţiilor în care există un motiv 
medical pentru a nu proceda în acest fel. Această simplă 
schimbare de poziţie (faţa în jos - faţa în sus) a redus 
numărul morţilor subite infantile cu 50% (aflaţi de la 
medicul dumneavoastră dacă există vreun motiv pentru 
copilul dumneavoastră să doarmă pe burtă sau pe o parte). 

Dar de ce această schimbare? Multe studii au dovedit că 
riscul de moarte subită infantilă este redus atunci când 
copiii dorm pe spate. lar dormitul cu faţa în sus se pare că 
nu are vreun efect advers în cazul copiilor sănătoşi. 
Majoritatea copiilor se obişnuiesc uşor cu dormitul pe spate 
dacă nu s-au obişnuit înainte cu dormitul în altă poziţie. 
Astfel încât este cel mai bine ca încă de la început să vă 
puneţi copilul să doarmă pe spate. Copiii care-şi petrec tot 
timpul cu faţa în sus uneori pot prezenta unele leziuni 
uşoare (aplatizări) la nivelul părţii posterioare a capului, 


astfel încât este o idee bună să vă lăsaţi copilul să stea şi 
pe burtă atunci când acesta este treaz şi sunteţi lângă el. 


LISTĂ 


Măsuri de precauţie în timpul somnului: 

/ întotdeauna puneţi copiii să doarmă pe spate (cu faţa 
în sus), cu excepţia situaţiilor în care medicul vă sfătuieşte 
să procedaţi altfel; 

/ îndepărtați păturile moi şi pufoase, pernele, 
căptuşeala pătuţului sau alte obiecte din cârpă - acestea 
cresc riscul de sufocare; 

/ utilizaţi un pătuţ - leagăn care îndeplineşte normele 
de siguranţă (vezi pag. 36). Dacă aveţi îndoieli atunci când 
faceţi achiziţia, căutaţi produsele pe a căror etichetă se 
vede că au fost testate de specialişti cum ar fi cei de la 
Consumer Reports; de asemenea, puteţi contacta 
Consumer Product Safety Commision din S.U.A; 

/ evitaţi să vă îmbrăcaţi copilul excesiv sau să-l 
înfofoliţi; supraîncălzirea creşte riscul de moarte subită 
infantilă; 

v protejaţi-vă copilul de fumul de ţigară; acesta creşte 
riscul de moarte subită infantilă şi poate avea de asemenea 
şi alte efecte dăunătoare. 


PLÂNSUL ŞI ALINAREA 


Ce semnificaţie are plânsul? Aceasta este de obicei o 
întrebare importantă, în special dacă sunteţi la primul copil. 
Plânsul unui sugar nu are aceeaşi semnificaţie ca plânsul 
unui copil mai mare. Acesta reprezintă principala formă de 
comunicare a copilului şi poate avea multe semnificaţii, nu 
doar durere sau tristeţe. Pe măsură ce copiii cresc, plânsul 
devine din ce în ce mai puţin o problemă deoarece copiii 
mai mari plâng mai puţin iar părinţii ştiu la ce să se aştepte 
şi îşi fac mai puţine griji. 

Totuşi, în primele săptămâni, tot felul de întrebări 
ameţitoare vă vin în minte: Oare îi este foame? S-a udat? 
Se simte inconfortabil? Este bolnav? Are indigestie? Se 


simte singur? Părinţii nu sunt capabili să se gândească că 
bebeluşul este pur şi simplu obosit, însă aceasta este una 
dintre cele mai frecvente cauze. 

Este relativ uşor de răspuns la unele dintre aceste 
întrebări, însă când copilul plânge foarte mult, acest lucru 
nu poate fi explicat atât de simplu. De fapt, pe la vârsta de 
câteva săptămâni, aproape toţi copiii - în special dacă sunt 
primii născuţi - trec prin perioade de agitaţie pe care le 
putem denumi, însă pe care nu le putem explica cu 
exactitate. Atunci când plânsul este limitat la aceeaşi 
perioadă a zilei (de exemplu seara sau după-amiaza) putem 
numi situaţia colică. Uneori colica este însoţită de distensia 
abdomenului şi de eliminarea de gaze. Când copilul se agită 
în orice moment al zilei sau al nopţii, putem să ne 
resemnăm şi să considerăm că pur şi simplu aşa este el. 
Dacă este neobişnuit de încordat şi reacţionează prea uşor 
la stimuli, termenul utilizat de unele persoane este „copil 
cu tonicitate crescută” (semnificaţia acestui termen este 
diferită de cea a termenului „copil hiperactiv”, acesta din 
urmă fiind folosit pentru a descrie comportamentul copiilor 
mai mari). 

Plânsul agitat şi care nu poate fi oprit de nici o acţiune 
de-a părinţilor poate să apară la orice copil sănătos în 
timpul primelor 3 luni. De obicei se accentuează pe 
parcursul primelor 6 săptămâni, apoi se reduce treptat. 
Comparând copiii din SUA cu copiii din statele mai puţin 
industrializate, aceştia din urmă plâng de obicei mai puţin 
(însă totuşi plâng şi se agită şi ei). Perioada dintre naştere 
şi vârsta de 3 luni este una de adaptare a sistemelor nervos 
şi digestiv imature ale copilului la noile condiţii de viaţă. O 
adaptare mai uşoară poate fi mai dificilă pentru unii copii 
decât pentru alţii. 

Puţine lucruri sunt mai supărătoare pentru un părinte 
decât un copilaş care plânge şi nu poate fi mulţumit. Astfel 
încât, este important să vă amintiţi că plânsul excesiv din 
primele săptămâni este de obicei temporar şi nu reprezintă 
un semn al vreunei afecţiuni grave. Dacă sunteţi îngrijoraţi 
(şi cine n-ar fi?), rugaţi-vă medicul să vă examineze cu 


atenţie copilul - dacă este nevoie mai mult de o dată - şi să 
vă liniştească. Celălalt lucru important pe care ar trebui să 
vi-l amintiţi - şi merită să vă repet - este că niciodată nu 
trebuie să vă zgâlţâiţi copilul pentru a-l opri să se agite. 
Pentru mai multe informaţii despre copiii care plâng şi nu 
pot fi liniştiţi (deci despre „colici”) vezi pag. 98. 

Cauzele plânsului. Se considera în trecut că o mamă 
bună învaţă să recunoască diferitele feluri de plâns ale 
copilului ei şi ştie ce să facă pentru ca acestuia să-i fie bine. 
În realitate, chiar şi părinţii cei mai buni nu pot să 
deosebească tipurile de plâns ale copiilor lor. In loc de a 
face acest lucru, ei îşi dau seama de cauza plânsului 
recunoscând anumite tipare şi încercând să facă diferite 
lucruri. lată câteva posibilităţi pe care să le luaţi în 
considerare atunci când copilul dumneavoastră plânge (şi 
verificaţi şi lista de la pag. 66). 

e Copilului îi este foame? Fie că vă hrăniţi copilul 
urmând un program regulat, fie că îi daţi să mănânce 
atunci când doreşte, este posibil să vă formaţi o idee 
asupra modelului său de alimentaţie - şi anume la ce 
momente ale zilei doreşte să mănânce mai mult, când se 
poate trezi mai devreme etc. Unii copii nu vor avea 
niciodată un model regulat al comportamentului zilnic, iar 
acest lucru face pentru părinţi mult mai dificilă sarcina de 
a-şi da seama ce au aceştia nevoie la un moment dat. De 
exemplu, când copilul dumneavoastră a mâncat doar 
jumătate din porţia obişnuită la ultima masă, acesta poate 
fi motivul pentru care o oră mai târziu este treaz şi plânge, 
în loc ca acest lucru să se întâmple după 3 ore (ca de 
obicei). Bineînţeles, este posibil ca, deşi a mâncat mult mai 
puţin decât în mod normal, el să doarmă liniştit până la 
momentul obişnuit al mesei următoare. Totuşi, dacă plânge 
la mai puţin de 2 ore după ce a mâncat totul la masă, este 
puţin probabil că îi este foame. 

e Doreşte să sugă? Suptul are un efect calmant asupra 
copiilor chiar şi atunci când aceştia nu primesc lapte sau 
alimentaţie artificială. Când copilul dumneavoastră este 
agitat şi consideraţi că este sătul, nu este nici o problemă 


să-i oferiţi o suzetă sau să-l încurajați să-şi găsească 
propriile degeţele. Majoritatea copiilor sug de plăcere în 
timpul primelor luni de viaţă, urmând ca acest obicei sa 
dispară de la sine în primii 1-2 ani. Când copilul 
dumneavoastră începe să manifeste acest comportament 
precoce, acest lucru nu îi produce dependenţă de suzetă pe 
termen lung (pentru mai multe informaţii despre suzete, 
vezi pag. 45). 

e Este posibil oare ca să fi crescut prea mult şi porțiile 
obişnuite să nu mai fie suficiente? Un copil nu creşte brusc 
şi astfel porţiile de mâncare nu vor deveni dintr-o dată prea 
mici. Acest lucru se întâmplă treptat şi întâi va mânca totul 
la fiecare masă, lăsând biberonul perfect curat, timp de mai 
multe zile până când va începe să se uite de jur-împrejur 
căutând mai multă mâncare. Va începe să se trezească şi 
să plângă ceva mai devreme decât în mod obişnuit, însă nu 
cu mult. In majoritatea cazurilor, doar după ce s-a trezit de 
foame mai multe zile la rând va începe să plângă imediat 
după masă (semn că mai vrea de mâncare). 

e Doreşte oare să fie ținut în brațe? Copiii mici pot avea 
nevoie în mod special de senzaţia fizică de a fi ţinuţi în 
braţe şi a fi legănaţi pentru a se calma. Unii sunt liniştiţi 
dacă sunt înfofoliţi bine într-o păturică astfel încât braţele 
lor să nu se mai poată mişca. Este posibil ca înfăşatul şi 
legănatul să fie confortabile deoarece acestea recreează 
senzațiile familiare pe care bebeluşul le resimțea atunci 
când era în uter. Zgomotul constant, de exemplu cel al unui 
aspirator, al unui radio care nu prinde nici un post sau al 
unui părinte care spune „Shhh...” poate avea acelaşi efect. 

e Oare copilul plânge pentru că s-a udat? Majorităţii 
copiilor se pare că nu le pasă de acest lucru (în special 
când sunt mici), însă unii pot fi mai sensibili decât alţii. 
Verificaţi scutecele şi încercaţi să îl schimbaţi dacă acest 
lucru s-a întâmplat. Dacă poartă scutece din pânză 
verificaţi acele de siguranţă: unul dintre acestea poate fi 
desfăcut şi poate să înţepe copilul. Acest lucru se întâmplă 
foarte rar, însă ar fi bine să vă uitaţi pentru a fi sigură. De 
asemenea, verificaţi dacă în jurul degeţelelor de la mâini 


sau de la picioare nu sunt înfăşurate fire de păr sau aţe. 

e Are indigestie? De obicei copiii care au probleme cu 
digestia laptelui pot plânge timp de o oră sau două după ce 
au fost hrăniţi, atunci când laptele este digerat cel mai 
activ. Dacă vă hrăniţi copilul la sân, luaţi în considerare 
modificarea propriei dumneavoastră  alimentaţii, de 
exemplu reducerea aportului de lapte sau cafeină. Dacă vă 
hrăniţi copilul artificial, întrebaţi doctorul sau sora medicală 
dacă este o idee bună să schimbaţi formula pe care o 
folosiţi în prezent. Unii cercetători au descoperit că dacă o 
formulă este schimbată cu una hipoalergenică, acest lucru 
reduce plânsul multor bebeluşi; alţi experţi nu sunt de 
acord cu această tactică cu excepţia situaţiilor în care 
există şi alte semne de alergie, cum ar fi erupțiile sau 
istoricul familial de alergii alimentare. 

e Oare are arsuri retrosternale? Majoritatea copiilor 
regurgitează, unii mai mult decât alţii. Unii copii pot simţi 
durere atunci când laptele le vine pe gât datorită faptului 
că acidul gastric le irită esofagul (acesta este tubul care 
face legătura între gură şi stomac). Copiii care plâng 
datorită durerilor gastro-esofagiene de obicei fac acest 
lucru curând după masă, atunci când laptele este încă în 
stomac. Puteţi încerca să vă ajutaţi copilul să eructeze din 
nou (pentru a elimina gazele din stomac), chiar dacă acesta 
a mai eructat înainte. Dacă acest tip de plâns se petrece 
des, ar trebui să discutaţi despre el cu medicul sau sora 
medicală (termenul medical pentru această problemă este 
„boala de reflux gastro-esofagian” sau BRGE; pentru mai 
multe informaţii vezi pag. 120). 

* Este bolnav? Uneori copiii plâng datorită faptului că nu 
se simt bine. Adeseori un copil care se îmbolnăveşte devine 
la început iritabil şi doar mai târziu boala lui devine 
evidentă. De obicei există şi alte simptome pe lângă plâns - 
îi curge nasul, tuşeşte, are diaree - care să vă ajute să vă 
daţi seama că este bolnav. Când copilul dumneavoastră nu 
doar că plânge fără a putea fi liniştit, ci are şi simptome de 
boală, sau este schimbat în ceea ce priveşte aspectul, 
comportamentul, culoarea pielii, luaţi-i temperatura şi 


sunaţi-vă medicul sau sora medicală. 

e Este răsfățat? Cu toate că bebeluşii mai mari pot fi 
răsfăţaţi, puteţi fi sigură că în primele luni copilul 
dumneavoastră nu plânge doar datorită faptului că este 
răsfăţat. Ceva îl deranjează. 

e Este obosit? Unii copii mici par a avea un astfel de 
temperament încât niciodată nu pot adormi uşor. Oboseala 
pe care o resimt după fiecare perioadă în care sunt treji 
produce o tensiune care acţionează ca un obstacol ce 
trebuie depăşit înainte ca aceştia să poată adormi. Ei 
trebuie să plângă. Unii dintre ei plâng tare şi se agită 
puternic. Apoi, treptat sau dintr-o dată, plânsul se opreşte 
şi adorm. Copiii mici pot deveni tensionaţi şi iritabili atunci 
când au fost treji o perioadă neobişnuit de lungă sau când 
au fost stimulaţi mai mult decât de obicei datorită faptului 
că au văzut multe persoane noi, au fost într-un loc nou sau 
pur şi simplu părinţii lor s-au jucat cu ei prea mult. In loc să 
le fie mai uşor să adoarmă datorită faptului că sunt mai 
obosiţi, acestora le poate fi chiar mai dificil. Dacă părinţii 
sau străinii încearcă să-i liniştească jucându-se şi mai mult 
cu ei, vorbindu-le mai mult, luându-i în braţe şi mişcându-i 
prin cameră, aceştia nu vor face decât să înrăutăţească 
lucrurile. 

e Aşadar, când copilul dumneavoastră plânge la sfârşitul 
unei perioade în care a fost treaz şi după ce a fost hrănit şi 
i-aţi schimbat scutecele, încercaţi să presupuneţi pentru 
început că acesta este pur şi simplu obosit şi duceţi-l la 
culcare. Când continuă să plângă, încercaţi să îl lăsaţi în 
pace timp de câteva minute pentru a-i oferi şansa să se 
liniştească singur. 

Un alt copil care este excesiv de obosit se poate relaxa 
mai rapid dacă este mişcat uşor - de exemplu poate fi 
împins înainte şi înapoi într-un leagăn, poate fi legănat în 
cărucior sau îl puteţi ţine în braţe sau într-un ham şi îl 
puteţi plimba încet şi în linişte, de preferinţă într-o cameră 
întunecoasă. Este rezonabil să încercaţi să plimbaţi şi să 
legănaţi un copil în timpul unei perioade neobişnuit de 
tensionate. Un leagăn pentru copii poate fi uneori de foarte 


mare ajutor pentru acest scop. Unii părinţi îşi pun copiii într- 
un scaun şi apoi pun scaunul pe uscător, lăsând după aceea 
uscătorul să meargă; sunetul şi vibraţiile pot fi foarte 
liniştitoare pentru copil. Vă sugerez să vă asiguraţi că 
bebeluşul este legat bine în scaun şi utilizaţi bandă adezivă 
pentru a fi sigură că scaunul nu va aluneca de pe uscător şi 
nu va cădea. Totuşi, poate că nu este o idee tocmai bună 
să vă adormiţi copilul într-o manieră atât de activă de 
fiecare dată. Acesta ar putea deveni din ce în ce mai 
dependent şi va continua să dorească această modalitate 
de adormire chiar şi atunci când nu sunteţi pregătiţi să i-o 
asiguraţi. In acel moment veţi avea o problemă (secţiunea 
despre colici, care începe la pag. 98, cuprinde mai multe 
informaţii despre cum să liniştiţi copiii dificili). 


LISTA 

Indicaţii pentru a linişti un copil care plânge: 

v hrăniţi-l sau oferiţi-i o suzetă; 

v schimbaţi-i scutecul; 

/ ţineţi-l în braţe, legănaţi-l, înfăşaţi-l sau puneţi-l într- 
un loc unde să simtă vibrații; 

v faceţi un zgomot alb (aspirator, radio/televizor fără 
program, sunetul „Shhh”); 

/ reduceţi lumina din cameră şi stimularea copilului; 

v reasiguraţi-vă că copilul dumneavoastră este bine şi 
că aţi făcut tot ce puteţi. Luaţi o pauză şi daţi-i timp 
copilului să se liniştească singur. 


SCUTECELE 


Ţinând copiii curaţi. Nu este necesar să vă spălaţi 
copilul atunci când schimbaţi un scutec ud. Atunci când vă 
curăţaţi copilul după ce a avut scaun, puteţi să folosiţi apă, 
bucăţi de vată sau o cârpă, loţiune pentru copii şi şerveţele, 
sau cârpe speciale. Şerveţelele gata umezite pe care le 
puteţi cumpăra de la magazin sunt foarte uşor de folosit, 
însă acestea conţin de multe ori substanţe parfumate şi 
alte substanţe chimice care pot cauza eruptii. În cazul 


fetiţelor, întotdeauna să le ştergeţi dinspre anterior spre 
posterior. In cazul băieţeilor este bine să le acoperiţi penisul 
cu un scutec de rezervă (aşezat lejer), astfel încât dacă 
acesta urinează înainte de a-i fixa noul scutec să nu vă ude. 
Este foarte plăcut pentru copil să aibă pielea uscată şi 
aerisită. De asemenea, este important să vă spălaţi pe 
mâini cu apă şi săpun după ce schimbaţi scutecul copilului 
pentru a preveni răspândirea germenilor periculoși. 

Când să-i schimbaţi scutecul. Majoritatea părinţilor 
schimbă scutecele copiilor lor înainte de a le da să 
mănânce şi din nou înainte de a-i pune înapoi în pat. Părinţii 
foarte ocupați au descoperit că pot economisi ceva timp şi 
scutece dacă îşi schimbă copiii numai o dată la fiecare 
masă (de obicei după), datorită faptului că de obicei copiii 
au scaun în timp ce mănâncă. Cei mai mulţi copii nu sunt 
deranjaţi de faptul că sunt uzi, însă unii dintre ei sunt mai 
sensibili şi trebuie să fie schimbaţi mai des. Când copiii au 
suficiente haine pe ei, scutecul umed nu li se va părea rece. 
Numai atunci când hainele ude sunt expuse la aer 
evaporarea le face să se răcească. 

Scutecele de unică folosinţă. Cei mai mulţi părinţi 
din ziua de azi aleg scutecele de unică folosinţă datorită 
faptului că este mult mai uşor aşa şi pentru că acestea 
absorb mul mai mult lichid. Scutecele de unică folosinţă par 
a fi uscate datorită faptului că absorb umezeala bine, însă 
ele tot trebuie să fie schimbate aproape la fel de des ca şi 
cele obişnuite. Costul scutecelor de unică folosinţă este 
asemănător cu cel al scutecelor obişnuite atunci când 
folosiţi un serviciu pentru scutece. Scutecele obişnuite pot 
fi spălate acasă şi costă mai puţin, însă munca pe care o 
implică este mult mai mare. Unele familii aleg să utilizeze 
scutece obişnuite pentru a reduce tăierea copacilor (pentru 
celuloză) şi alunecările de teren. Deloc surprinzător, 
fabricanţii de scutece de unică folosinţă au promovat ideea 
că acestea nu sunt mai dăunătoare pentru mediu decât 
cele de pânză, însă argumentele lor nu au avut niciodată 
sens pentru mine. Din când în când un scutec de unică 
folosinţă se poate rupe, lăsând să se scurgă gelul din 


interior (materialul care absoarbe lichidul). Unii părinţi pot 
confunda acest material cu insecte sau chiar cu o erupție, 
însă nu este deloc dăunător. 

Scutecele de pânză. Dacă folosiţi un serviciu pentru 
scutece, veţi primi acasă o pungă de scutece curate în 
fiecare săptămână. Dacă le spălaţi singură, veţi avea 
nevoie de cel puţin câteva duzini şi vă va fi ceva mai dificil, 
însă de asemenea veţi economisi bani (costurile vor fi mai 
puţin de jumătate în comparaţie cu folosirea unui serviciu 
pentru scutece). 

Mulţi părinţi aleg scutecele gata împachetate din pânză 
şi care se închid cu Velcro. Dacă preferaţi scutecele 
tradiţionale, există 2 lucruri pe care trebuie să vi le amintiţi 
atunci când i le puneţi copilului: poziţionaţi cea mai mare 
cantitate de pânză acolo unde va fi cea mai multă urină şi 
nu lăsaţi prea mult scutec între picioarele copilului, astfel 
încât acestea să fie depărtate prea mult. 

In cazul unui nou-născut de dimensiuni normale veţi 
putea să reduceţi dimensiunea unui scutec mare (în formă 
de pătrat) pentru ca acesta să se potrivească. In primul 
rând îndoiţi-l în trei; după aceea îndoiţi aproximativ 1/3 la 
un capăt. Rezultatul va fi că 1/2 din scutec va avea 3 
straturi şi cealaltă 6. Unui băiat i se va pune stratul mai 
gros în faţă. Unei fetiţe i se va pune stratul mai gros în faţă 
atunci când aceasta stă pe burtică (nu pentru a dormi, 
bineînţeles, ci atunci când se joacă) şi în spate atunci când 
stă pe spate şi doarme. Atunci când puneţi acele de 
siguranţă, introduceţi 2 degete ale celeilalte mâini între 
copil şi scutec pentru a nu înţepa copilul din greşeală. Acele 
de siguranţă trec prin cârpă mult mai uşor dacă le-aţi ţinut 
înfipte într-o bucată de săpun. 


BEN 


Pi 


În trecut, părinţii îşi puneau copiii în pantalonaşi 
impermeabili (din plastic) pentru a proteja aşternuturile (şi 
pe ei înşişi). Scutecele moderne sunt făcute din materiale 
de calitate superioară prin care aerul poate trece, ajungând 
astfel la pielea copilului (acest lucru este de un ajutor real 
pentru reducerea umezelii şi a erupţiilor datorate acesteia). 
Totuşi, aceste scutece moderne nu sunt 100% 
impermeabile, astfel încât este posibil ca unele scurgeri (în 
cantitate mică) să se poată totuşi produce. O alternativă 
este să folosiţi 2 scutece. Cel de-al doilea poate fi prins cu 
ace de siguranţă de talia copilului la fel ca un şorţ sau 
poate fi strâns sub forma unei fâşii înguste şi pus pe mijloc. 

Spălatul scutecelor. Veţi avea nevoie de o găleată 
acoperită, umplută parţial cu apă, pentru a pune scutecele 
folosite imediat ce le îndepărtați de pe copil. Dacă puneţi în 
apă 1/2 ceaşcă de borax sau de clor la fiecare 3-4 litri de 
apă, acest lucru va ajuta la îndepărtarea petelor. Atunci 
când îi daţi jos scutecul murdar, aruncaţi la toaletă 
materiile fecale răzuindu-le cu un cuţit sau spălându-le cu 
un jet de apă (puteţi să le puneţi în toaletă şi să trageţi apa 
- aveţi grijă să ţineţi scutecul bine). După ce spălaţi 
scutecele aveţi grijă să spălaţi bine găleata în care le-aţi 
ţinut (dacă folosiţi un serviciu pentru scutece tot ce aveţi 


de făcut este să puneţi scutecul şi conţinutul acestuia în 
cuva de plastic pe care aţi primit-o de la compania pe care 
aţi ales-o; aceasta va colecta cuva şi vă va lăsa un teanc de 
scutece curate). 

Spălaţi scutecele cu săpun moale sau cu un detergent 
normal în maşina de spălat sau în cadă (mai întâi aveţi grijă 
să dizolvaţi bine săpunul), iar apoi clătiţi-le de 2-3 ori. 
Numărul de limpeziri depinde de cât de repede apa va 
rămâne curată şi de cât de delicată este pielea copilului. 
Când copilul dumneavoastră nu are pielea sensibilă, 2 
clătiri pot fi suficiente. Dacă însă acesta are tendinţa să 
facă erupții datorate scutecelor, poate fi necesar să luaţi 
măsuri suplimentare de precauţie - cel puţin în perioadele 
în care erupția este prezentă (vezi pag. 122). 

Dacă scutecele (şi alte haine) devin rigide, 
neabsorbante, cenuşii şi cu depozite de săpun (la fel ca şi 
inelul de la cadă), puteţi să le înmuiaţi şi să le curăţaţi 
utilizând un balsam pe bază de apă. Nu folosiţi un balsam 
de rufe - acestea lasă un strat care reduce capacitatea de 
absorbţie a scutecelor. 


SCAUNELE COPILULUI 


Meconiul. În prima zi după naştere (sau uneori în zilele 
următoare) materiile fecale ale copilului sunt compuse 
dintr-un material denumit meconiu, care este negru-verzui, 
are consistenţă moale şi este lipicios. După aceea materiile 
fecale se schimbă, devenind maronii şi gălbui. Când copilul 
nu a avut scaun până la finalul celei de-a doua zile de viaţă, 
ar trebui anunţat medicul. 

Reflexul gastro-colic. La cei mai mulţi copii scaunele 
se produc la scurt timp după masă datorită faptului că 
umplerea stomacului stimulează mişcările întregului tub 
digestiv. Această legătură se numeşte „reflexul gastro- 
colic” (gastro = stomac şi colic = intestin). Scaunele apar 
mai frecvent după micul dejun datorită reluării activităţii 
gastrice şi intestinale după inactivitatea prelungită din 
timpul nopţii. 


Uneori acest reflex este foarte activ în primele luni de 
viaţă, în special în cazul copiilor hrăniţi la sân, care este 
posibil să aibă scaun după fiecare masă. Şi mai neplăcut 
este cazul anumitor copii care au crampe imediat ce încep 
să se hrănească (fie la sân, fie cu biberonul) şi acest lucru 
durează atât timp cât au mamelonul în gură. Aceştia 
trebuie lăsaţi cel puţin 10-15 minute pentru ca intestinele 
lor să se liniştească, urmând ca după aceea să se încerce 
din nou hrănirea lor. 

Copiii hrăniţi la sân. Un copil hrănit la sân poate avea 
fie multe, fie puţine scaune într-o zi. Cei mai mulţi dintre ei 
au multe scaune într-o zi în timpul primelor săptămâni. Unii 
au chiar scaun după fiecare masă. Scaunele au de obicei 
culoarea galben deschis şi pot fi apoase, păstoase, 
granulare sau pot chiar să aibă consistenţa unei creme. 
Aproape niciodată scaunul unui copil nu este tare. 

Mulţi copii hrăniţi la sân ajung să aibă puţine scaune în 
jurul vârstei de 1-3 luni (acest lucru se produce datorită 
faptului că laptele mamei este atât de bine digerat încât 
reziduul nu este suficient de voluminos pentru a declanşa 
defecaţia). În acest caz, unii dintre copii pot avea chiar şi 
un singur scaun pe zi, unii la 2 zile sau chiar mai rar. Acest 
lucru poate să alarmeze un părinte care a ajuns să creadă 
că oricine ar trebui să aibă cel puţin un scaun în fiecare zi. 
Totuşi nu trebuie să vă faceţi griji în legătură cu asta atâta 
timp cât copilul se simte bine. Scaunele copiilor hrăniţi la 
sân vor continua să fie la fel de moi chiar dacă se vor 
produce doar o dată la 2-3 zile (sau chiar mai rar). 

Copiii hrăniţi artificial. Copiii hrăniţi cu lapte praf au 
de obicei 1-4 scaune pe zi la început (uneori pot avea şi 6). 
Pe măsură ce cresc mai mari, acest număr tinde să scadă la 
1-2 pe zi. Scaunele copiilor hrăniţi artificial sunt de cele mai 
multe ori păstoase şi au o culoare galben pal sau cafenie. 
Totuşi, în anumite cazuri scaunul seamănă întotdeauna cu 
o omletă (bucăţi aglomerate care se găsesc într-un material 
de consistenţă mai scăzută). Numărul şi culoarea materiilor 
fecale nu sunt importante când consistenţa lor este bună 
(moale, însă nu apoasă) şi copilul se simte bine şi creşte 


constant în greutate. 

Cea mai frecventă tulburare intestinală în cazul copiilor 
care sunt hrăniţi cu lapte de vacă este tendinţa de a avea 
scaune tari. Vezi pag. 844 pentru mai multe informaţii 
despre constipaţie. Unii copii hrăniţi artificial pot avea 
scaune neformate, de culoare verzuie în primele luni. Dacă 
scaunele sunt de fiecare dată doar puţin mai moi decât ar fi 
normal, atunci ele pot fi ignorate, cu condiţia ca bebeluşul 
să se simtă bine, să câştige în greutate corespunzător şi ca 
doctorul sau sora medicală să nu găsească nimic în 
neregulă. 

Efortul din timpul defecaţiei. Unii copii care au 
scaune rare încep să împingă şi se chinuie mult atunci când 
au trecut 2-3 zile; cu toate acestea scaunul lor - atunci 
când reuşesc să-l aibă - este moale şi de aspect normal. 
Această situaţie nu este constipaţie - materiile fecale nu 
sunt tari. Eu cred că problema se datorează unei coordonări 
nepotrivite. Copilul împinge cu un set de muşchi şi se 
opune cu un alt set, astfel încât nimic nu se petrece cu 
excepţia faptului că el depune un efort mare. Pe măsură ce 
sistemul nervos al copilului se maturizează, problema va 
dispărea. 

Uneori adăugarea a 2-4 linguriţe de piure de prune la 
dieta zilnică poate fi de ajutor şi poate face ca scaunele 
copilului să fie mai regulate, cu toate că bebeluşul nu are 
încă nevoie de mâncare solidă. Medicamentele nu sunt 
necesare şi este cel mai bine dacă nu folosiţi supozitoare 
sau clisme, altfel este posibil ca intestinele copilului să 
devină dependente de ele. Incercaţi să rezolvaţi problema 
cu prune sau cu suc de prune. 

Schimbări ale aspectului materiilor fecale. Veţi 
vedea că nu contează dacă scaunele unui copil sunt 
întotdeauna puţin diferite de scaunele altor copii, atâta 
timp cât fiecare dintre ei se dezvoltă bine. Este mult mai 
probabil să existe o semnificaţie reală şi ar trebui să 
discutaţi cu medicul dumneavoastră atunci când scaunele 
suferă modificări semnificative. De exemplu, scaunele de 
culoare verde pot să apară atât în cazul copiilor hrăniţi la 


sân cât şi la copiii hrăniţi cu formule artificiale. Dacă 
scaunele sunt mereu verzui şi copilul este bine, nu trebuie 
să vă faceţi griji în legătură cu asta. Dacă înainte scaunele 
erau păstoase şi dintr-o dată devin mai moi, cu cocoloaşe şi 
apar mai frecvent, ar putea fi vorba de un puseu de 
indigestie sau de o infecţie intestinală uşoară. Dacă 
scaunele devin complet neformate, sunt dese, au culoare 
verde şi mirosul lor se modifică, în acest caz este aproape 
sigur vorba de o infecţie intestinală care poate fi fie uşoară 
fie severă. 

In general, modificările numărului şi a consistenţei 
scaunelor sunt mai importante decât modificările de 
culoare. Un scaun în contact cu aerul îşi poate schimba 
culoarea către maroniu sau verzui. Acest lucru nu are nici o 
importanţă. 

Mucusul din materiile fecale este foarte frecvent atunci 
când copilaşul are diaree. Acest lucru înseamnă doar că 
intestinele sunt iritate. In mod similar, mucusul poate fi 
prezent în timpul unei indigestii. De asemenea poate să 
provină din tubul digestiv superior, mai precis din gât şi din 
bronhii, în cazul în care copilaşul este răcit sau dacă este 
vorba despre un nou-născut sănătos; unii copii pot forma o 
mare cantitate de mucus în primele săptămâni de viaţă. 

Atunci când la dieta copilului este adăugată o legumă 
nouă (şi mai puţin frecvent în cazul în care sunt introduse 
alte alimente), o parte din aceasta poate fi regăsită în 
scaun având exact aspectul iniţial (nu a fost digerată). 
Dacă alimentul cauzează şi semne de iritaţie - cum ar fi 
scaun moale şi cu mucus - daţi-i copilului o cantitate mult 
mai mică data viitoare. Dacă nu există semne de iritaţie, 
puteţi să continuaţi cu o cantitate mai mică şi să creşteţi 
cantitatea treptat până când intestinele copilului devin 
capabile să digere alimentul mai bine. Sfecla poate face ca 
scaunul copilului să fie de culoare roşie. 

Mici dâre de sânge pe suprafaţa materiilor fecale provin 
de obicei de la nivelul unei fisuri anale produsă de materiile 
fecale tari. Sângerarea nu este gravă, însă medicul ar 
trebui oricum înştiinţat astfel încât constipaţia copilului să 


fie tratată prompt. 

Cantităţile mai mari de sânge care se pot găsi în 
materiile fecale sunt rare şi se pot datora unor malformații 
intestinale, diareii severe sau invaginaţiei intestinale (vezi 
pag. 840). Medicul ar trebui să fie chemat imediat sau 
copilul trebuie dus rapid la spital. 


BAIA 


Când să-i faceţi baie. Majoritatea copiilor, după 
câteva săptămâni de acomodare, se simt excelent atunci 
când li se face baie. Aşadar, nu vă grăbiţi în timpul acestei 
activităţi;  bucuraţi-vă de ea împreună cu copilul 
dumneavoastră. De obicei este mai convenabil în primele 
luni să-i faceţi baie copilului dimineaţa, înainte de a-i da de 
mâncare, însă puteţi să-i faceţi baie înainte de oricare masă 
şi nu după pentru că după masă este mai bine ca sugarul 
să doarmă. Atunci când copilul ajunge să mănânce de 3 ori 
pe zi, este bine să îi faceţi baie înainte de prânz sau de 
cină. Pe măsură ce copilul creşte şi mai mare şi nu adoarme 
imediat după cină, ar putea fi mai bine să-i faceţi baie după 
cină, în special dacă aceasta este devreme. Faceţi-i baie 
într-o cameră rezonabil de caldă (dacă este necesar în 
bucătărie). 

Bureţii de baie. Deşi în SUA există obiceiul ca în 
fiecare zi să i se facă copilului o baie completă şi să fie 
spălat cu buretele, în realitate aceasta nu este necesară 
mai des de 1-2 ori pe săptămână atât timp cât copilul are 
scutecul curat şi este curat la gură. In zilele în care nu-i 
faceţi o baie completă daţi cu buretele pe zona acoperită 
de scutec. O baie în cadă poate să-l sperie pe un părinte 
lipsit de experienţă - copilul pare atât de neajutorat, 
neîndemânatic şi este alunecos (mai ales după ce a fost 
săpunit). Este posibil ca sugarii să nu se simtă prea în largul 
lor în cadă la început datorită faptului că nu pot fi sprijiniți 
foarte bine. Puteţi să-i faceţi baie cu buretele timp de 
câteva săptămâni sau chiar mai mult, până când atât 
dumneavoastră cât şi copilul vă veţi simţi suficient de 


siguri. Majoritatea medicilor recomandă să evitaţi băile în 
cadă până când cicatricea ombilicală s-a vindecat. Acest 
lucru are sens, însă nu se va întâmpla nimic îngrozitor dacă 
ombilicul se udă. 

Puteţi să vă spălaţi copilul cu buretele atunci când 
acesta stă pe o masă sau în braţe la dumneavoastră. Este 
bine să puneţi ceva impermeabil sub copil. Dacă folosiţi o 
suprafaţă rigidă - cum ar fi o masă - ar trebui să puneţi 
ceva moale pe ea (o pernă, o pătură strânsă, o cuvertură) 
astfel încât copilul să nu se rostogolească uşor. Rostogolitul 
îi sperie pe copiii mici. Spălaţi-i faţa şi capul cu o cârpă de 
baie şi cu apă călduţă. Scalpul poate fi curăţat cu săpun o 
dată sau de două ori pe săptămână. Săpuniţi uşor restul 
corpului când şi unde este necesar, folosind cârpa sau doar 
mâna. După aceea ştergeţi săpunul trecând de cel puţin 
două ori peste tot corpul cu cârpa limpezită, fiind în mod 
special atentă la pliuri. 

Pregătirea pentru baia în cadă. Înainte de a începe 
să-i faceţi baie copilului asiguraţi-vă că aveţi tot ce vă 
trebuie la îndemână. Dacă uitaţi prosopul, va trebui să 
mergeţi după el ţinând în braţe copilul ud. Daţi-vă jos de la 
mână ceasul. Un şorţ vă protejează hainele. Este bine să 
aveţi la îndemână: 

e săpun; 

e cârpă de baie; 

e prosop; 

e vată (pentru nasul şi urechile copilului - dacă este 
necesar); 

e loţiuni; 

e haine, scutece, ace de siguranţă, pijama. 

Baia poate fi făcută într-o cădiţă, în chiuveta bucătăriei 
sau într-un lighean. Unele cădiţe au suporturi pe care vă 
puteţi sprijini copilul. Poate fi foarte solicitant pentru 
spatele şi picioarele părinţilor să-şi spele copiii într-o cadă 
de baie obişnuită. Pentru propriul dumneavoastră confort, 
puteţi pune un lighean sau o cădiţă pe o masă sau pe ceva 
înalt. Puteţi sta pe un scaun atunci când vă spălaţi copilul în 
chiuveta din bucătărie. 


Apa ar trebui să aibă aproximativ temperatura corpului 
(35-37*C). Un termometru de baie poate fi necesar 
părinţilor fără experienţă, însă nu este obligatoriu. 
Intotdeauna verificaţi temperatura apei cu mâna. Ar trebui 
să fie suficient de călduţă, însă nu fierbinte. Folosiţi numai o 
cantitate mică de apă la început, adâncă doar de 3-5 cm, 
până când vă obişnuiţi să ţineţi copilul bine. Cada alunecă 
mai uşor dacă puneţi pe marginea ei un prosop sau un 
scutec. 

Baia propriu-zisă. Ţineţi copilul astfel încât capul 
acestuia să fie susţinut pe antebraţul dumneavoastră (vezi 
figura). Spălaţi-i mai întâi faţa cu o cârpă moale, fără 
săpun, iar apoi spălaţi-l pe cap. Capul trebui să fie spălat cu 
săpun doar o dată sau de două ori pe săptămână. Ştergeţi 
săpunul de pe cap cu o cârpă uşor umezită, având grijă să 
nu mai rămână nici un pic de săpun. Când cârpa este prea 
udă, apa cu săpun poate să se scurgă în ochii copilului şi îi 
poate provoca usturime (există şampoane pentru copii care 
nu determină iritaţia ochilor ca şampoanele obişnuite). 
După aceea puteţi să folosiţi o cârpă de baie sau propria 
dumneavoastră mână pentru a-l spăla pe restul corpului, pe 
braţe şi pe picioare. Curăţaţi cu blândeţe labiile (vezi 
pagina 80 pentru informaţii despre cum să spălaţi un penis 
circumcis sau necircumcis). Atunci când folosiţi săpun este 
mai uşor să vă spălaţi copilul cu mâna decât cu o cârpă. 
Dacă pielea se usucă, încercaţi să nu folosiţi săpunul decât 
o dată sau de două ori pe săptămână. 


Dacă vă simţiţi nesigură la început datorită faptului că 
v-aţi putea scăpa copilul în apă, puteţi să îl spălaţi în timp 
ce stă în poala dumneavoastră sau pe o masă. După aceea 
limpeziţi-l în cadă, ţinându-l bine cu ambele mâini. Folosiţi 
un prosop moale de baie pentru a-l usca şi mai bine ar fi 
dacă l-aţi tampona în loc să-l frecaţi. Dacă începeţi să îi 
faceţi baie copilului înainte ca cicatricea ombilicală să fie 
complet vindecată, uscaţi-o bine după baie folosind bucăţi 
de vată. 

Loţiunile. Este distractiv să îi daţi cu loţiune unui copil 
după baie, iar copilului îi place şi lui, însă acest lucru nu 
este cu adevărat necesar în majoritatea cazurilor. Loţiunile 
pentru copii pot fi de ajutor atunci când pielea este uscată 
sau când s-a produs o mică erupție datorită scutecelor. 
Uleiurile pentru copii şi uleiurile minerale sunt mai puţin 
folosite datorită faptului că pot determina apariţia unor 
erupții uşoare. Pudrele pentru copii care conţin talc ar 
trebui să fie evitate datorită faptului că sunt dăunătoare 
pentru plămânii copiilor atunci când sunt inhalate. Pudrele 
pentru copii pe bază de amidon de porumb sunt aproape la 
fel de bune şi sunt mai sigure. 


PĂRŢILE CORPULUI 


Pielea. Nou-născuţii fac tot felul de pete şi erupții, iar 
acestea vor dispărea în cea mai mare parte de la sine sau 
vor deveni atât de estompate încât aproape că nu se vor 
mai vedea. Cu toate acestea, unele erupții reprezintă 
semnul unor afecţiuni medicale serioase, astfel încât este 
indicat să-i cereţi medicului sau surorii medicale să se uite 
la o erupție neobişnuită. Pentru mai multe informaţii despre 
erupții (incluzându-le şi pe cele provocate de scutece) şi 
despre semnele din naştere, vezi pag. 84. 

Urechile, ochii, gura, nasul. Este suficient să spălaţi 
doar urechea externă şi orificiul auditiv, nu şi canalul 
auditiv. Folosiţi doar o cârpă umedă şi nu un beţişor cu vată 
(acesta nu face decât să împingă ceara şi mai adânc în 
canalul auditiv). Ceara este formată şi secretată în canalul 
auditiv pentru a-l proteja şi pentru a-l curăța. Ochii sunt în 
permanenţă umeziţi de lacrimi (nu doar atunci când copilul 
plânge). Datorită acestui fapt nu este necesar să punem 
picături în ochii sănătoşi. De obicei nici gura nu are nevoie 
de îngrijire suplimentară. 

Nasul are un sistem extraordinar cu ajutorul căruia se 
menţine curat. Peri mici şi invizibili tapetează mucoasa 
nazală şi mişcă în permanenţă mucusul în jos către nări, 
acolo unde acesta se colectează la nivelul perilor mai mari. 
Acest lucru face ca nasul să devină pruriginos şi îi face pe 
copii să strănute sau să îndepărteze cu degetul materialele 
acumulate. Atunci când vă uscați copilul după baie, ştergeţi 
uşor cu colţul unei cârpe umede urmele de mucus uscat de 
pe faţa copilului. Nu vă faceţi griji când copilul protestează. 

Uneori, în special atunci când în casă este cald, în nas 
se adună suficient mucus uscat cât să obstrueze mai mult 
sau mai puţin lumenul, astfel încât respiraţia este parţial 
îngreunată. De fiecare dată când copilul inspiră, partea 
inferioară a toracelui său se retractă. Un copil mai mare sau 
un adult ar respira pe gură în această situaţie, însă 
majoritatea bebeluşilor nu îşi pot ţine gura deschisă. Vezi 
pag. 782 pentru modalităţi de curăţare a unui nas înfundat. 


Unghiile. Unghiile pot fi tăiate cu uşurinţă atunci când 
copilul doarme. Unghierele pot fi mai uşor de folosit decât 
foarfecele pentru unghii. Dacă piliţi bine unghiile, astfel 
încât acestea să fie netede, nu vor mai rămâne margini 
ascuţite care să zgârie faţa copilului atunci când se 
scarpină şi nu există riscul de a-i răni degeţelele. Dacă îi 
cântaţi atunci când piliţi, atunci această activitate poate 
deveni o parte plăcută a rutinei dumneavoastră. 

Fontanela. Este pata moale din creştetul capului 
copilului adică locul în care oasele craniului nu au crescut 
suficient pentru a se uni între ele. Dimensiunea fontanelei 
la naştere este diferită pentru fiecare copil. Dacă este mare 
nu trebuie să vă faceţi griji, cu toate că probabil aceasta se 
va închide mai lent decât una mică. Unele fontanele se 
închid chiar şi la 9 luni; altele - mai lente - nu se vor 
închide până la 2 ani. Media este undeva în jur de 12-18 
luni. 

Părinţii îşi fac griji fără rost în legătură cu atingerea 
fontanelei. Aceasta este acoperită de o membrană la fel de 
rezistentă ca o prelată şi nu există nici un risc de a răni 
copilul atunci când umblaţi cu el în mod obişnuit. Atunci 
când lumina este suficient de puternică, puteţi vedea că 
fontanela pulsează cu un ritm între ritmul respirației şi 
ritmul cardiac. 

Ombilicul. În uter copilul este hrănit prin intermediul 
vaselor de sânge din cordonul ombilical. Imediat după 
naştere, medicul pensează cordonul ombilical şi îl taie în 
apropierea corpului copilului. Restul care este lăsat se 
usucă şi în cele din urmă cade, de obicei după aproximativ 
2-3 săptămâni, cu toate că în unele cazuri poate dura mai 
puţin. 

Atunci când restul de cordon ombilical cade, lasă în loc 
o cicatrice care se va vindeca în câteva zile sau săptămâni. 
Aceasta trebuie menţinută curată şi uscată pentru a nu se 
infecta. Dacă este ţinută uscată va fi acoperită de o crustă 
până când se va vindeca. Nu necesită un pansament şi va 
sta mai uscată dacă nu o acoperiţi. Odată ce restul de 
cordon ombilical cade, copilul poate să facă baie în cadă. 


De fiecare dată după baie va trebui să uscați ombilicul cu 
colţul unui prosop sau cu vată până când acesta se va 
vindeca. În cele câteva zile înainte de căderea cordonului 
ombilical şi timp de câteva zile după este posibil ca la 
nivelul ombilicului să se producă sângerări uşoare; acestea 
durează până când vindecarea este completă. Dacă crusta 
de pe ombilicul încă nevindecat este îndepărtată este 
posibil să curgă câteva picături de sânge. Cantitatea nu 
este importantă. 

Este înţelept să ţineţi scutecul mai jos de ombilicul 
nevindecat astfel încât acesta să nu ţină ombilicul umed. 
Dacă ombilicul nevindecat se umezeşte şi la nivelul lui apar 
scurgeri, atunci ar trebui să fie protejat cu mai multă grijă 
pentru a nu fi udat tot timpul de scutec, iar pielea din jurul 
cordonului ombilical ar trebui să fie curățată în fiecare zi cu 
un burete îmbibat cu alcool. Dacă vindecarea este lentă, 
ombilicul poate deveni proeminent datorită formării de 
ţesut granular, însă acest lucru nu are importanţă. Medicul 
poate aplica o substanţă care va grăbi uscarea şi 
vindecarea. 

Dacă ombilicul şi pielea din jur devin roşii şi/sau există 
scurgeri mirositoare, este posibil să se fi infectat. Ar trebui 
să vă contactaţi medicul sau sora medicală imediat 
deoarece aceste infecţii pot fi grave. 

Penisul. Prepuţul este o bucată de piele care acoperă 
capul penisului atunci când copilul s-a născut. Deschiderea 
prepuţului este suficient de mare pentru a lăsa urina să 
iasă, însă suficient de mică pentru a proteja vârful penisului 
de _iritaţia produsă de scutec (vezi pag. 847 pentru 
informaţii despre inflamaţiile capului penian). Pe măsură ce 
copilul creşte, prepuţul de obicei începe să se separe de 
capul penian şi devine retractabil. De obicei durează în jur 
de 3 ani până când această separare şi retracţie să devină 
complete. La unii băieţi poate dura mai mult - chiar până în 
adolescenţă - până când vor avea un prepuţ care se poate 
retracta complet, însă acest lucru nu trebuie să vă 
îngrijoreze.  Spălatul regulat, chiar şi fără retracţia 
prepuţului, va menţine penisul curat şi sănătos. 


La capătul prepuţului puteţi vedea un material alb, 
ceros (smegma). Acest lucru este perfect normal. Smegma 
este secretată de celulele din interiorul prepuţului şi este 
un lubrifiant natural între piele şi gland (capul penian). 

Circumcizia. Atunci când penisul este circumcis, 
prepuţul este îndepărtat lăsând capul penisului expus. 
Circumciziile sunt efectuate de obicei în timpul primei 
săptămâni de viaţă. Originea exactă a circumciziei este 
necunoscută, însă a fost practicată pentru cel puţin patru 
mii de ani, în multe părţi ale lumii şi pentru multe motive. 
In cazul evreilor şi al musulmanilor are semnificaţie 
religioasă. In unele culturi, circumcizia este un ritual 
practicat la pubertate şi care marchează trecerea de la 
copilărie la maturitate. 

In Statele Unite circumcizia a fost efectuată de obicei 
pentru alte motive. Unii părinţi sunt îngrijoraţi că fiul lor va 
fi supărat dacă va fi necircumcis şi va arăta diferit de tatăl 
său şi de fraţii lui mai mari. Mulţi medici consideră că 
acumularea normală de smegmă sub prepuţ poate 
determina inflamații uşoare sau chiar infecţii ale zonei, cu 
toate că spălatul normal al zonei pare a fi la fel de eficient 
ca şi circumcizia în prevenirea acestei probleme. Oamenii 
de ştiinţă credeau în trecut că soțiile bărbaţilor circumcişi 
făceau mai des cancer de col uterin, însă cercetările 
recente au infirmat această ipoteză. Băieţii necircumcişi 
tind să facă ceva mai uşor infecţii ale vezicii urinare şi ale 
rinichilor în copilărie în comparaţie cu cei circumcişi. 
Majoritatea medicilor sunt în prezent de acord că nu există 
nici o justificare medicală pentru circumcizia de rutină, iar 
numărul circumciziilor s-a redus în ultimii 10 ani. 

Dacă luaţi în considerare circumcizia pentru copilul 
dumneavoastră ar trebui să ştiţi că aceasta este o operaţie 
sigură. Există unele riscuri ale procedurii, cum ar fi 
sângerarea sau infecția, însă acestea pot fi de cele mai 
multe ori tratate cu uşurinţă. Circumcizia este evident 
dureroasă şi mulţi medici folosesc în prezent anestezice 
locale (injecții pentru amorţirea zonei) sau alte metode 
pentru ameliorarea durerii. In general, bebeluşii se 


recuperează după stresul operator în aproximativ 24 de 
ore. Când copilul dumneavoastră pare a se simţi 
inconfortabil pentru o perioadă mai lungă sau dacă se 
produc scurgeri repetate de sânge la nivelul penisului sau 
dacă penisul se umflă, anunţaţi medicul imediat. Atunci 
când o pată de sânge apare pe scutece înseamnă doar că o 
crustă a fost îndepărtată. 

Ingrijirea penisului. Igiena genitală bună este 
importantă încă de la naştere, indiferent dacă penisul este 
circumcis sau nu. Aceasta trebuie să fie o parte din 
obiceiurile de igienă personală pe care copilul le învaţă. 
Când copilul nu este circumcis, penisul ar trebui spălat de 
fiecare dată când bebeluşului i se face baie. Nu trebui să 
faceţi nimic special pentru a curăța prepuţul; pur şi simplu 
spălatul la exterior va îndepărta orice exces de smegmă. 
Unii părinţi pot dori să fie foarte siguri că prepuţul şi 
glandul sunt pe cât de curate este posibil. In acest caz 
puteţi curăța şi sub prepuţ împingându-l înapoi cu blândeţe, 
doar până când întâmpinați rezistenţă. Niciodată nu 
retractaţi forţat prepuţul. Acest lucru este dureros şi poate 
conduce la infecţii sau la alte complicaţii. Prepuţul va 
deveni din ce în ce mai retractabil de la sine odată cu 
trecerea timpului. 

Când copilul este circumcis, schimbaţi-i scutecul des 
până când se vindecă plaga. Acest lucru va reduce iritaţiile 
provocate de urină şi de materiile fecale. In timpul 
vindecării, pentru aproximativ o săptămână, urmaţi 
sfaturile medicului dumneavoastră despre cum să aveţi 
grijă de penisul bebeluşului: cum să-l bandajaţi, cum să-l 
curăţaţi şi să-l uscați şi ce unguente sau loţiuni puteţi folosi. 
După ce rana s-a vindecat, spălaţi penisul normal atunci 
când vă spălaţi copilul. 

Este obişnuit în cazul băieţeilor să se producă erecţii, în 
special atunci când vezica urinară este plină, în timpul 
urinării sau poate fără nici un motiv aparent. Acest lucru nu 
are nici o importanţă. 


TEMPERATURA, AERUL CURAT ŞI LUMINA 


SOARELUI 


Temperatura camerei. O temperatură ambientală de 
20-25*C este potrivită pentru copil atunci când acesta 
mănâncă şi se joacă (dacă acesta cântăreşte peste 2,5 kg), 
la fel ca şi pentru copiii mai mari şi pentru adulţi. Copiii mai 
mici îşi pot regla mai dificil temperatura corporală şi de 
aceea ar trebui să fie îmbrăcaţi ceva mai bine pentru a 
putea să se menţină calzi. Copiii foarte mici îşi controlează 
cel mai bine temperatura corpului atunci când sunt ţinuţi în 
contact direct cu unul dintre părinţi. Evitaţi curenţii de aer 
cald sau rece care provin de la un aparat de aer condiţionat 
sau de la un radiator. 

Când este frig afară, aerul de la exterior conţine mai 
puţină umezeală. Atunci când aerul este încălzit în casă el 
acţionează ca un burete, absorbind umezeala de la nivelul 
tegumentului şi nasului. Mucusul uscat îngreunează 
respiraţia copiilor şi le poate reduce rezistenţa la infecţii. 
Orice sursă de umezeală poate ajuta: plantele de casă, 
farfuriile de apă puse pe radiator, umidificatoarele (vezi 
pag. 819). Cu cât mai caldă este temperatura camerei cu 
atât mai uscat va deveni aerul. 

Problema asigurării unei cantităţi suficiente de aer rece 
pentru copil este complicată şi mai mult de anxietatea şi 
tendinţa naturală de a-şi proteja copilul a părinţilor fără 
experienţă. Aceştia tind să-şi ţină copiii mult prea îmbrăcaţi 
într-o cameră care este prea încălzită. In aceste condiţii unii 
copii fac  iritaţii datorită căldurii chiar şi iarna. 
Supraîncălzirea creşte de asemenea riscul de moarte subită 
infantilă. 

Cât de multe haine? Un copil normal are un termostat 
intern la fel de bun ca cel al unui adult atât timp cât nu este 
îmbrăcat sau acoperit excesiv astfel încât termostatul să nu 
poată funcţiona corespunzător. Bebeluşii şi copiii care sunt 
hrăniţi bine şi au depozite normale de grăsime au nevoie de 
mai puţină protecţie decât adulţii. De obicei copiii sunt în 
general îmbrăcaţi excesiv decât prea puţin. Acest lucru nu 
este benefic pentru ei. Dacă o persoană este tot timpul 


îmbrăcată prea tare, corpul îşi pierde capacitatea de a se 
adapta la schimbări şi este mult mai probabil să se 
răcească. Aşadar, în general, mai degrabă îmbrăcaţi copilul 
prea puţin decât prea mult, iar apoi urmăriţi modul în care 
acesta reacţionează. Nu îl îmbrăcaţi cu suficiente haine cât 
să aibă mâinile calde; mânuţele majorităţii copiilor sunt reci 
chiar şi atunci când aceştia sunt îmbrăcaţi confortabil. Cel 
mai bine este să verificaţi temperatura picioarelor, a 
braţelor şi a gâtului. Cel mai bun ghid este culoarea feţei. 
Copiii cărora le este frig au obrajii decoloraţi şi pot începe şi 
să se agite. 

Dacă vremea este rece o căciuliţă este esenţială pentru 
că bebeluşii pierd foarte multă căldură la nivelul capului; un 
model cu care copilul să poată dormi atunci când este frig 
şi care să ţină suficient de cald ar trebui să fie făcut din 
acril, astfel încât dacă alunecă peste faţa copilului acesta 
să poală totuşi respira. 

Atunci când vă îmbrăcaţi copilul cu pulovere sau cămăşi 
care au deschiderea de la gât mică, amintiţi-vă că un copil 
are capul mai degrabă în formă de ou decât de sferă. 
Treceţi întâi puloverul peste partea din spate a capului 
copilului, apoi înspre înainte, trăgând spre anterior pe 
măsură ce îl trageţi în jos peste frunte şi nas. După aceea 
puneţi mânuţele copilului în mâneci. Atunci când îi scoateţi 
puloverul scoateţi mai întâi mâinile copilului din mâneci. 
Apucaţi puloverul atunci când acesta stă doar în jurul 
gâtului. Ridicaţi partea din faţă peste nas şi frunte în timp 
ce partea din spate este încă în spatele gâtului, apoi daţi-l 
spre spate, peste capul copilului. 

Modalităţi practice de acoperire a copilului. Este 
mai bine să folosiţi pături sau saci de dormit din acril 100% 
atunci când copilul doarme într-o cameră răcoroasă (20- 
22*C). Acestea asigură cea mai bună combinaţie de căldură 
şi uşurinţă la spălare. Şalurile tricotate pot fi mai uşor 
înfăşurate în jurul corpului copilului decât păturile, în 
special atunci când copilul stă în picioare, şi datorită 
faptului că acestea sunt mai subţiri puteţi să reglaţi mai 
bine decât în cazul păturilor cât de mult vă veţi înveli 


copilul în funcţie de temperatura ambientală. Evitaţi să 
acoperiţi copilul cu lucruri prea groase, cum sunt de 
exemplu plăpumile. Intr-o cameră caldă (peste 24*C) sau 
când afară este cald, tot ce are nevoie copilul sunt nişte 
haine de bumbac. Toate păturile, plăpumile şi cearşafurile 
ar trebui să fie suficient de mari astfel încât să poată fi 
introduse uşor sub saltea în aşa fel încât nu se vor slăbi 
reprezentând un pericol de sufocare. 

Aerul curat. Schimbările temperaturii aerului ajută la 
tonifierea corpului şi la capacitatea acestuia de a se adapta 
la frig sau căldură. Este mult mai probabil ca unui 
funcţionar de la bancă să-i fie mai frig atunci când stă afară 
iarna faţă de un tăietor de lemne, acesta din urmă fiind 
obişnuit cu o astfel de vreme. Un copil care stă tot timpul 
într-o cameră caldă de obicei este palid şi are un apetit 
redus. Un copil de 4 kg poate fi scos afară fără nici o 
problemă atunci când temperatura este peste 20°C. 
Temperatura aerului nu reprezintă singurul factor 
important. Umezeala are de asemenea un rol important - 
aerul umed având o putere mai mare de răcire a corpului în 
comparaţie cu aerul uscat, la aceeaşi temperatură. Vântul 
răceşte corpul cel mai puternic. Chiar şi atunci când 
temperatura este mai scăzută, un copil de 6 kg se poate 
simţi confortabil într-un loc acoperit şi însorit dacă este 
îmbrăcat corespunzător. 

Dacă locuiţi la oraş şi nu aveţi o curte în care să vă 
puteţi lăsa copilul, îl puteţi pune pe acesta într-un căruţ şi îl 
puteţi plimba în acest mod. Dacă sunteţi obişnuită să vă 
căraţi copilul la piept sau în spate, pe măsură ce acesta va 
creşte condiţia dumneavoastră fizică se va îmbunătăţi 
considerabil. Copilului îi va plăcea foarte mult să 
călătorească fiind în contact strâns cu dumneavoastră şi să 
fie în acelaşi timp capabil să privească în jur sau să 
doarmă. Dacă vă place şi staţi pe afară şi aveţi suficient 
timp, atunci cu atât mai bine. 


SPOCK CLASIC 
Este bine pentru un bebeluş (ca de altfel pentru orice 


altă persoană) să fie scos din casă la plimbare timp de 2-3 
ore pe zi, mai ales în anotimpurile când casa este încălzită. 
Eu am crescut şi am practicat pediatria în partea de nord- 
est a Statelor Unite ale Americii, unde majoritatea părinţilor 
conştiincioşi consideră obligatoriu să plimbe sugarii şi copiii 
mici cel puţin 2-3 ore pe zi în afara casei. Copiii adoră 
plimbarea, iar aceasta le dă culoare în obraji şi un apetit 
sănătos, fapt care mă face să cred în valoarea tradiţiilor. 
Soarele şi bronzatul. Corpul are nevoie de lumina 
soarelui pentru a produce vitamină D activă. Totuşi, chiar 
când copiii nu pot fi ţinuţi la soare, aceştia îşi vor obţine 
vitamina D de care au nevoie din alimentaţie sau din 
suplimentele vitaminice sub formă de picături (vezi pag. 
239). Din nefericire, lumina soarelui expune copiii şi la 
radiaţiile ultraviolete (UV), acest lucru putând determina 
cancer de piele mai târziu. Copiii sunt vulnerabili în mod 
special datorită faptului că au pielea subţire şi aceasta 
conţine relativ puţină melanină (pigmentul care oferă 
protecţie contra radiaţiilor ultraviolete). Copiii cu pielea mai 
închisă la culoare sunt mai în siguranţă; aceia cu piele 
deschisă, cu păr blond sau roşcat sunt cei mai expuşi. 
Plajele, piscinele şi ambarcaţiunile sunt în mod special 
periculoase datorită faptului că razele ultraviolete sunt 
reflectate de apă şi ajung pe piele din toate direcţiile. 
Dermatologii recomandă ca adulţii şi copiii să folosească 
un ecran protector pentru plajă, sub formă de creme sau 
loţiuni, cu un factor de protecţie de cel puţin 15 - mai mare 
pentru cei cu pielea mai sensibilă. Acestea sunt sigure şi 
pot fi folosite în cazul sugarilor, însă un copil care va sta în 
soare mai mult de câteva minute ar trebui să fie acoperit: o 
pălărie cu boruri largi făcută dintr-un material care 
blochează razele soarelui şi pantalonaşi şi tricou cu mânecă 
lungă. Chiar şi cu aceste măsuri de precauţie, un copil cu 
pielea suficient de rezistentă nu ar trebui să stea lângă 
piscină pentru prea mult timp din moment ce şi razele 
reflectate sunt dăunătoare. (Vezi pag. 750 pentru mai 
multe informaţii despre protecţia contra razelor soarelui). 
Bronzatul - expunerea la radiaţiile ultraviolete pentru a 


avea un ten deosebit - este nesănătos şi deci 
nerecomandat la vârstele mici. 


PROBLEME OBIŞNUITE ALE NOU-NĂSCUŢILOR 


Semnele din naştere. Rareori un nou-născut nu are 
unul sau mai multe semne din naştere. Medicii, care văd 
astfel de semne tot timpul, este posibil să nu-şi amintească 
să liniştească părinţii în legătură cu petele care nu au nici o 
semnificaţie medicală şi care se vor estompa în timp. 
Aşadar, dacă aveţi întrebări, aveţi grijă să le puneţi. 

Pete cutanate de culoarea somonului. Mulţi copii 
prezintă, la naştere, o aglomerare de pete roşii, neregulate 
pe ceafă („ciupiturile de barză”), pe pleoapele superioare 
(„sărutul îngerului”) sau între sprâncene. Aceste semne 
reprezintă aglomerări de vase sangvine mici care au 
crescut deoarece au fost expuse la hormonii materni în 
timpul sarcinii. Cele mai multe dintre ele dispar treptat 
(ciupiturile de barză pot persista) şi nimic nu trebuie făcut 
în cazul lor. 

Hemangiomul capilar. Suprafeţele cutanate plate de 
culoare roşu-purpuriu închis pot să apară la nivelul 
tâmplelor şi al obrajilor sau pe alte părţi ale corpului. Unele 
dintre aceste pete se estompează, în special cele mai 
deschise. Altele sunt permanente. Tratamentele cu laser 
sunt utilizate în prezent pentru petele mai mari şi 
permanente. Ocazional acestea pot fi pruriginoase. 

Petele hiperpigmentare. Aceste pete albăstrui erau 
denumite pete mongoloide însă acestea apar la copiii de 
toate naţionalităţile, în special la cei cu pielea mai închisă la 
culoare. De obicei apar în jurul feselor, însă pot fi 
împrăştiate şi în altă parte. Ele reprezintă doar zone în care 
pigmentaţia este mai accentuată la nivelul stratului 
superficial al pielii şi aproape întotdeauna dispar complet în 
primii doi ani de viaţă. 

Alunițele. Aluniţele pot avea dimensiuni foarte variate şi 
pot fi netede sau păroase. Toate aluniţele ar trebui să fie 
cercetate de medic sau de sora medicală, în special dacă 


acestea încep să crească sau să-şi modifice culoarea. 
Majoritatea sunt complet benigne, cu toate că unele dintre 
ele au potenţial pentru transformarea malignă odată cu 
trecerea anilor. Acestea pot fi îndepărtate chirurgical dacă 
există vreun pericol potenţial, dacă prezintă un dezavantaj 
estetic sau dacă sunt iritate de haine. 

Hemangioamele cavernoase. Petele roşii sunt foarte 
frecvente cu toate că de obicei apar mai târziu, pe 
parcursul primului an de viaţă. La început arată ca zone 
palide, apoi cu timpul se modifică devenind semne 
proeminente de culoare roşu aprins care arată foarte mult 
ca o căpşună strălucitoare. Aceste semne de obicei cresc 
timp de un an sau poate mai mult, apoi creşterea încetează 
şi semnele se micşorează până când dispar. In general, 
50% dintre ele dispar complet până la vârsta de 5 ani, 70% 
până la vârsta de 7 ani şi 90% până la vârsta de 9 ani. 
Tratamentul medical cu laser sau tratamentul chirurgical 
poate fi uneori necesar, însă cel mai bine este dacă pur şi 
simplu lăsaţi natura să-şi urmeze cursul, întrebaţi-vă 
medicul. Hemangioamele cavernoase reprezintă semne 
mari de culoare roşie-albăstrie şi care se datorează unor 
aglomerări de vene dilatate situate profund în tegument. 
Ele pot să dispară complet de la sine. Dacă este necesar 
pot fi îndepărtate. 

Vezicule datorate suptului. Unii copii se nasc cu băşici 
(vezicule) pe buze, mâini şi încheieturi. Acestea sunt 
datorate suptului acestor suprafeţe în timpul sarcinii. Alţi 
copii prezintă băşici uscate în zona de mijloc a buzelor. 
Uneori băşicile se cojesc. Ele dispar în timp fără a fi necesar 
vreun tratament. 

Degete albăstrui. Mâinile şi picioarele nou-născuţilor 
sunt albăstrui, în special dacă sunt reci. Unii dintre copiii cu 
pielea deschisă la culoare pot avea pete albăstrui pe toată 
suprafaţa corpului. Aceste modificări de culoare sunt 
cauzate de circulaţia încetinită a sângelui la nivel 
tegumentar şi nu reprezintă un semn de boală. Adeseori 
copiii au buzele albăstrui. Uneori dacă gingiile şi pielea din 
jurul gurii devin albăstrui, acesta poate fi un semn al unei 


oxigenări deficitare, în special dacă bebeluşul are dificultăţi 
atunci când respiră sau când îi daţi să mănânce. Dacă 
observați aceste manifestări contactaţi-vă medicul. 

Icterul. Mulţi nou-născuţi fac icter - o colorare gălbuie 
a tegumentelor şi a ochilor. Culoarea galbenă este dată de 
o substanţă numită bilirubină, care este produsă atunci 
când celulele roşii sangvine (eritrocitele) sunt distruse. De 
obicei bilirubina este preluată de ficat şi eliminată în 
materiile fecale  (oferind-le culoarea maroniu-gălbuie). 
Ficatul nou-născuţilor este imatur şi intestinele nu sunt 
foarte active în timpul primelor zile de viaţă, astfel încât 
bilirubina rămâne în sânge şi colorează pielea în galben. 

O coloraţie uşoară este des întâlnită. Aceasta va 
dispărea în următoarele zile şi nu va cauza nici un fel de 
probleme. In cazuri rare, atunci când producţia de bilirubină 
este deosebit de rapidă sau când ficatul răspunde foarte 
lent, nivelul de bilirubină sangvină poate să crească 
ajungând la valori periculoase. Cel mai uşor este să se 
măsoare nivelul bilirubinei într-o picătură de sânge, iar 
tratamentul cu lumină specială (care face ca bilirubina să 
se denatureze) menţine nivelul acesteia în limitele de 
siguranţă. Când copilul dumneavoastră este galben în 
prima săptămână de viaţă, rugaţi-vă medicul să-l consulte. 

Uneori icterul persistă şi după primele 1-2 săptămâni. 
De obicei acest lucru se întâmplă în cazul copiilor care sunt 
hrăniţi la sân. Unii medici recomandă oprirea completă a 
alimentaţiei la sân pentru o zi sau două, alţii recomandă 
continuarea sau chiar creşterea acestui tip de alimentaţie. 
In orice caz copilul nu va avea nici o problemă. Foarte rar 
un icter persistent semnifică existenţa unei afecţiuni 
cronice a ficatului, iar natura acesteia necesită analize 
speciale pentru a fi diagnosticată. 

Problemele de respiraţie. Părinţii fără experienţă de 
obicei îşi fac griji în legătură cu respiraţia copilului deoarece 
aceasta este de multe ori neregulată şi uneori este atât de 
superficială încât nu o pot auzi sau vedea. De asemenea, ei 
şi-ar putea face griji şi atunci când aud pentru prima dată 
cum copilul lor sforăie încetişor. Toate aceste manifestări 


sunt normale. Dacă vă îngrijorează ceva în legătură cu 
respiraţia copilului este întotdeauna bine să îi cereţi 
medicului să-l consulte. 

Hernia ombilicală. După ce pielea ombilicului se 
vindecă va persista încă o deschidere la nivelul stratului 
muscular profund al peretelui abdominal, acolo pe unde au 
trecut vasele ombilicale. Atunci când copilul plânge, o mică 
parte din intestin este împinsă prin această deschidere 
(inelul ombilical), făcând ca ombilicul să apară proeminent 
într-o oarecare măsură. Această situaţie este denumită 
hernie ombilicală. Atunci când inelul ombilical este mic, 
protruzia herniei nu este niciodată mai mare decât un bob 
de mazăre şi inelul se va închide în câteva săptămâni sau 
luni. Atunci când inelul este mare, protruzia ar putea fi mai 
mare decât dimensiunile unei cireşe şi până la vindecarea 
ei pot trece luni, poate chiar ani. 

Se considera în trecut că închiderea inelului ombilical 
poate fi accelerată prin aplicarea unui bandaj compresiv 
care să apese pe o monedă amplasată peste ombilic, 
pentru a-i creşte astfel rezistenţa şi a preveni hernierea. In 
realitate, această manevră nu aduce nici o îmbunătăţire a 
vindecării. Este imposibil să vă ţineţi copilul să nu plângă şi 
de asemenea acest lucru nu ajută la vindecarea herniei. 
Herniile ombilicale nu determină aproape niciodată apariţia 
unor probleme aşa cum fac uneori alte tipuri de hernii, iar 
timpul aproape întotdeauna va conduce la vindecarea 
acestora. Dacă o hernie ombilicală este încă mare după 
şase sau opt ani şi nu dă semne de reducere, intervenţia 
chirurgicală reparatorie ar putea fi recomandată. Rareori, o 
tumefacţie tare şi dureroasă se poate produce la nivelul 
herniei ombilicale. Această situație necesită atenţie 
medicală imediată (totuşi, este foarte, foarte rară). 

Sânii umflaţi. Mulţi copii, atât băieţi cât şi fetiţe, au 
sânii umflaţi pentru un timp după naştere. In unele cazuri 
de la nivelul lor se pot scurge câteva picături de lapte 
(acest fenomen era denumit în trecut „laptele 
vrăjitoarelor”, deşi nu-mi pot imagina de ce). Umflarea 
sânilor şi laptele se datorează hormonilor care au traversat 


placenta din circulaţia maternă spre circulaţia fetală. Nu 
trebuie făcut nimic pentru această stare deoarece cu timpul 
aceasta va dispărea. Sânii copiilor nu ar trebui masaţi sau 
„storşi”, din moment ce acest lucru probabil le va produce 
iritaţie şi poate conduce la infecţii. 

Scurgerile vaginale. La naştere, fetiţele au adeseori o 
scurgere vaginală de mucus alb, gros şi lipicios. Această 
afecţiune se datorează hormonilor materni (aceiaşi care 
determină umflarea sânilor) şi dispare singură, fără 
tratament, odată cu trecerea timpului. La vârsta de câteva 
zile, multe fetiţe prezintă cantităţi mici de scurgeri vaginale 
sangvinolente. Acestea sunt asemănătoare cu un ciclu şi 
sunt cauzate de lipsa hormonilor materni după naştere. De 
obicei durează o zi sau două. Dacă o scurgere 
sangvinolentă persistă după prima săptămână, rugaţi 
medicul să vă consulte copilul pentru a vă linişti. 

Testiculele necoborâte. La unii nou-născuţi de sex 
masculin, unul sau ambele testicule nu sunt în scrot (punga 
în care testiculele sunt conţinute în mod normal) ci sunt 
undeva mai sus, uneori chiar în interiorul abdomenului. 
Multe dintre aceste testicule necoborâte vor cobori în scrot 
la scurt timp după naştere. 

Este uşor să nu vă daţi seama şi să consideraţi că 
testiculele nu sunt coborâte atunci când în realitate ele 
sunt la locul lor. Testiculele se formează iniţial în interiorul 
abdomenului şi apoi coboară în scrot doar la scurt timp 
după naştere. Există muşchi care sunt ataşaţi de testicule şi 
care le pot trage înapoi sus în zona inghinală sau chiar în 
abdomen. Acest lucru are ca scop protejarea testiculelor de 
rănire atunci când această regiune a corpului este lovită 
sau zgâriată. Există mulţi băieţei ale căror testicule se 
retrag la cea mai uşoară „provocare”. Chiar şi numai 
răcirea pielii atunci când sunt dezbrăcaţi poate fi suficientă 
pentru a face testiculele să dispară în abdomen. 
Manipularea scrotului în timpul unei examinări face de 
multe ori ca testiculele să dispară. De aceea un părinte nu 
ar trebui să fie sigur că testiculele nu sunt coborâte numai 
pentru simplul fapt că nu le poate vedea. Un moment 


potrivit pentru a le căuta este atunci când copilul este în 
apă caldă. Testiculele care au fost observate la un moment 
dat în scrot - chiar dacă numai rareori - nu necesită 
tratament; cu siguranţă ele vor cobori şi se vor stabiliza 
astfel până la pubertate. Dacă unul sau ambele testicule nu 
au fost văzute vreodată în scrot până la vârsta de 9-12 luni, 
băieţelul ar trebui să fie examinat de un chirurg pediatru 
competent. 

Dacă unul sau ambele testicule se dovedesc a nu fi 
coborât cu adevărat, tratamentul chirurgical poate adeseori 
corecta problema, salvându-le astfel funcţia. 

Tresăririle şi spasmele nervoase. Nou-născuţii 
tresar la zgomotele puternice şi la modificările bruşte ale 
poziţiei corpului. Unii sunt mai sensibili decât alţii. Atunci 
când puneţi copiii pe o suprafaţă tare şi aceştia îşi agită 
braţele şi picioruşele, aceste mişcări îi vor face să se 
încline. Această mişcare neaşteptată este suficientă pentru 
a-i face pe copiii mai sensibili aproape să sară în sus de 
frică şi să înceapă să ţipe. Aceştia pot avea mari neplăceri 
în timpul băii pentru că sunt ţinuţi doar uşor. Ei preferă să 
fie spălaţi în poala părinţilor lor şi apoi clătiţi în cadă în timp 
ce sunt ţinuţi bine cu ambele mâini. Ar trebui ţinuţi ferm şi 
mişcaţi uşor. Treptat, copiii vor depăşi acest neajuns pe 
măsură ce vor creşte. 

Tresăririle. Unii copii tresar sau fac mişcări bruşte în 
primele luni de viaţă. Bărbia lor poate tremura sau braţele 
şi picioarele le pot tresări, în special atunci când sunt alerţi 
sau când le este frig după ce au fost dezbrăcaţi. Acest 
tremur nu ar trebui să vă îngrijoreze. Este numai unul 
dintre semnele că sistemul nervos al copilului este încă 
imatur. Tendinţele acestea vor dispărea cu timpul. 

Contracţțiile (spasmele). Unii copii au spasme ocazionale 
atunci când dorm; din când în când apar unul sau două. Și 
acest lucru dispare de obicei atunci când copilul creşte. 
Menţionaţi aceste manifestări medicului pentru ca acestea 
să le verifice atunci când vă consultă copilul. 


PRIMUL AN, ÎNTRE 4 ŞI 12 LUNI 


O PERIOADĂ PLINĂ DE DEBUTURI 


Descoperirile din timpul primului an. Dacă în timpul 
primelor 3 luni de viaţă este vorba doar de obţinerea unei 
funcţionări normale a principalelor aparate şi sisteme ale 
organismului copilului, în timpul următoarelor 9 luni este 
vorba numai despre descoperiri. Copilul îşi descoperă 
propriul corp şi începe să dobândească controlul muşchilor, 
fie aceştia mari sau mici. Ei explorează lumea şi încep să îşi 
dea seama de cauză şi efect. De asemenea, ei învaţă să 
„Citească” sentimentele altor oameni şi pot prezice modul 
în care acţiunile lor vor influenţa respectivele sentimente. 
Aceste descoperiri succesive conduc copiii către formarea 
limbajului. Unii trec pragul acesta înainte de prima lor 
aniversare iar alţii ceva mai târziu. 

Semnificaţia momentelor importante. Medicii tind 
să se concentreze asupra momentelor importante uşor de 
perceput: rostogolitul, statul în şezut, statul în picioare, 
mersul. Este adevărat că un copil în cazul căruia aceste 
evenimente se petrec târziu poate avea probleme de 
dezvoltare, însă la mulţi copii sănătoşi aceste momente 
apar precoce şi la mulţi apar ceva mai târziu, astfel încât se 
pare că vârsta de producere nu este atât de importantă. 
Mult mai importante sunt momentele care marchează 
legăturile pe care copilul le formează cu alţi oameni: 
zâmbeşte şi el atunci când i se zâmbeşte, ascultă atunci 
când i se vorbeşte, este foarte atent la faţa părinţilor 
pentru a vedea dacă noua situaţie în care se găseşte este 
sigură, şi remarcă dacă părinţii au o dispoziţie bună sau nu. 
Părinţii îşi dau de obicei seama de aceste momente, chiar 
dacă este posibil ca ei să nu le ţină evidenţa la fel cum fac 
în cazul celor din categoria cealaltă. 

Pe lângă momentul apariţiei unui salt comportamental, 


fiţi atenţi şi la calitatea comportamentului copilului 
dumneavoastră. Unii copii preferă să stea în şezut şi să 
privească, asimilând multe însă făcând relativ puţine; alţii 
sunt activi în mod constant, nerăbdători să se mişte şi îşi 
pierd repede interesul. Unii par a fi constant în alertă şi 
atenţi la cele mai mici schimbări; alţii sunt fericiţi şi 
nepăsători. Unii sunt serioşi, alţii sunt foarte volubili. Toate 
acestea sunt modalităţi foarte normale de a fi ale unui 
copil, iar atitudinea părinţilor va varia în funcţie de ele 
(vedeţi capitolul „Nevoile copiilor” din secţiunea Ill pentru 
mai multe informaţii despre temperament”). 


SPOCK CLASIC 


S-au elaborat „orare” ale dezvoltării pe care le puteţi 
consulta pentru a vedea dacă bebeluşul dumneavoastră 
face exact ceea ce „ar trebui” să facă şi în momentul în 
care ar trebui s-o facă. Timp de cincizeci de ani am rezistat 
din mai multe motive tentaţiei de a include asemenea 
„grile” de dezvoltare în această carte. In primul rând, 
schema de dezvoltare a fiecărui sugar şi copil este diferită 
de a celuilalt. Unul poate fi extrem de avansat în ceea ce 
priveşte forţa şi coordonarea fizică - un fel de „copil 
atletic”. Cu toate acestea, el poate fi mai lent în 
deprinderea activităților care necesită îndemânarea 
degetelor sau în deprinderea vorbirii. Copiii care mai târziu 
se dovedesc a fi deosebit de dotați în şcoală se poate să fi 
învăţat foarte greu să vorbească. De asemenea, copiii cu 
aptitudini medii se poate să fi manifestat precocitate în 
dezvoltare. 

Cred că reprezintă o mare greşeală să se noteze cu 
obstinenţă momentele în care sunt depăşite reperele 
dezvoltării prin comparaţie cu „media”. Ceea ce este cel 
mai important este ca schema de dezvoltare a copilului să 
fie una care evoluează în sensul corect. Nu trebuie neglijat 
aspectul că dezvoltarea are tendinţa de a decurge prin 
salturi înainte şi alunecări înapoi. Deseori, există o 
asemenea regresie înaintea unui progres. Părinţii nu 
trebuie să se îngrijoreze în faţa acestor regresii, aşa cum nu 


trebuie să încerce să grăbească progresele în dezvoltare. 
Nu există nici o dovadă în sprijinul ideii că a depune un 
efort concertat pentru a învăţa un copil să meargă, să 
vorbească sau să citească cât mai devreme poate genera 
un beneficiu pe termen lung, nemaivorbind de faptul că 
poate da naştere unor probleme şi poate frustra părinţii. 
Copiii au nevoie de un mediu care să le permită 
următoarele realizări în cadrul dezvoltării, dar care nu-i 
sileşte să le îndeplinească. 


ÎNGRIJIREA COPILULUI 


Staţi împreună fără a-l răsfăţa. Este bine pentru un 
copil ca atunci când se joacă să fie oarecum aproape de 
părinţii săi (sau de fraţii şi surorile lor, dacă au) astfel încât 
să-i poată vedea, să le atragă atenţia, să-i audă atunci când 
îi vorbesc sau din când în când să înveţe de la ei jocuri noi. 
Totuşi, nu este necesar sau sănătos pentru copii să stea tot 
timpul în braţele părinţilor; de asemenea, părinţii nu ar 
trebui să-şi amuze în permanenţă copiii şi să stea mereu cu 
ei. Copilul se poate bucura de compania părinţilor, poate 
beneficia de pe urma ei şi în acelaşi timp poate învăţa şi 
cum să se joace singur. Atunci când părinţii fără experienţă 
sunt extrem de încântați de copilul lor şi stau cu el ţinându-l 
în braţe şi jucându-se cu el aproape tot timpul cât este 
treaz, acesta poate deveni dependent de aceste atenţii şi 
este posibil să şi le dorească din ce în ce mai mult. 

Lucruri de care să se ferească şi lucruri cu care să 
se joace. Pe măsură ce cresc mai mari, copiii stau din ce în 
ce mai mult timp treji. In aceste momente ei doresc să facă 
ceva şi de asemenea doresc şi companie. La vârsta de 
două-patru luni le place să privească lucruri colorate şi 
lucruri care se mişcă, însă cel mai mult le place să 
privească oamenii şi feţele acestora. Afară sunt încântați 
atunci când privesc frunzele şi umbrele. In casă ei îşi 
studiază mâinile, precum şi tablourile de pe pereţi. Există 
jucării pentru pătuţ, viu colorate, care pot fi suspendate 
între barele de sus ale pătuţului. Amplasaţi-le astfel încât 


copilul să poată ajunge doar cu mâna întinsă la ele şi nu 
chiar la nivelul nasului său - în acest fel ei vor fi stimulaţi să 
încerce să le atingă. Puteţi să faceţi şi dumneavoastră 
înşivă jucării care se mişcă - figuri de carton acoperite cu 
hârtie colorată care atârnă din tavan sau un aparat din 
hârtie poleită care străluceşte şi se roteşte sub acţiunea 
curenților slabi de aer (aceste dispozitive nu sunt suficient 
de rezistente pentru ca bebeluşul să se joace cu ele şi de 
asemenea nu sunt prea sigure deoarece copilul le poate 
mesteca sau chiar înghiţi); de asemenea, puteţi să atârnaţi 
obiecte casnice - de exemplu linguri sau ceşti de plastic 
(aveţi grijă să faceţi în aşa fel încât aţele să fie scurte astfel 
ca acestea să nu reprezinte un pericol de strangulare când 
copilul le trage jos). Toate aceste jucării sunt drăguţe, însă 
nu uitaţi nici un moment că mai presus decât orice copiii 
apreciază compania oamenilor şi că aceasta este cea care 
le accelerează dezvoltarea. 

Amintiţi-vă că orice lucru pe care copilul pune mâna 
ajunge în cele din urmă în gură. Pe măsură ce copiii se 
îndreaptă către mijlocul primului lor an de viaţă, cea mai 
mare bucurie a lor este manipularea obiectelor şi 
introducerea lor în gură: obiecte de plastic legate 
împreună, clopoței, morişti, suzete, animale şi păpuşi din 
cârpă, obiecte casnice (aveţi grijă ca cele la care poate 
ajunge să nu fie toxice). Nu lăsaţi bebeluşul sau copiii mici 
să se joace cu obiecte sau cu mobilă care tocmai au fost 
revopsite cu vopsea care conţine plumb, cu jucării de 
plastic care pot fi mestecate şi transformate în bucățele 
mici sau cu mărgele mici de sticlă ori alte obiecte mici care 
pot fi înghiţite şi cu care copiii s-ar putea sufoca. 


HRĂNITUL ŞI CREŞTEREA 


Deciziile legate de alimentaţie. Alimentaţia din 
primul an este un subiect suficient de important astfel încât 
are propriul său capitol (începând cu pag. 219). Aici sunt 
doar câteva menţiuni ale lucrurilor cele mai importante. 
Academia Americană de Pediatrie recomandă insistent 


mămicilor să îşi hrănească la sân copiii pentru cel puţin 12 
luni. Totuşi, 6 luni este suficient de mult timp astfel încât 
copilul dumneavoastră să beneficieze la maximum de 
avantajele biologice ale laptelui matern; orice interval de 
timp în care copilul este hrănit la sân este mai important 
decât deloc. 

Formulele artificiale pentru copii pot fi făcute fie pe 
bază de lapte de vacă fie pe bază de soia. Nici una dintre 
acestea nu are un avantaj evident faţă de cealaltă, cu toate 
că experţii nu sunt de acord asupra acestui lucru. Formulele 
artificiale preparate la domiciliu şi formulele sărace în fier 
nu asigură o alimentaţie adecvată. Laptele de vacă nu este 
recomandat copiilor sub 12 luni şi există chiar dezbateri 
despre valoarea lui în general în alimentaţia copilului (vezi 
pag. 285 pentru informaţii despre formulele artificiale şi 
pentru produsele lactate). 

Majoritatea părinţilor introduc alimentele solide în dieta 
copiilor lor în jurul vârstei de 4 luni, începând cu cereale 
îmbogăţite cu fier şi adăugând treptat legume, fructe şi 
carne. Este rezonabil să aşteptaţi aproximativ o săptămână 
înainte de a adăuga un aliment nou pentru a vedea când 
copilul dumneavoastră tolerează bine ultimul aliment 
introdus, fără a avea tulburări gastro-intestinale sau eruptii 
cutanate. Nu trebuie să vă grăbiţi, însă copiii vor accepta 
mai uşor aceste alimente noi dacă acestea sunt introduse 
în timpul primului an de viaţă decât după aceea. 

Comportamentul la masă. Momentul hrănirii copilului 
poate fi unul dificil pentru mulţi părinţi deoarece copiilor le 
place să se joace cu mâncarea. Aruncatul, strivitul şi 
împinsul cu degetul sunt modalităţi importante cu ajutorul 
cărora copiii află informaţii despre lume; tachinarea şi 
provocarea părinţilor este o modalitate importantă cu 
ajutorul căreia ei învaţă despre relaţiile interumane. Părinţii 
ar trebui să se distreze şi ei odată cu copiii, însă trebuie să 
stabilească şi nişte limite („Poţi să te joci cu piureul, însă 
dacă îl arunci, atunci masa s-a terminat”). Veţi şti că masa 
decurge bine dacă atât dumneavoastră cât şi copilul vă 
simţiţi fericiţi după aceea. Dacă mesele vă lasă constant 


tensionată, îngrijorată sau furioasă, este momentul să 
faceţi o schimbare. Puteţi începe printr-o discuţie cu 
medicul copilului dumneavoastră. 

In jurul vârstei de 9 luni copiii ar putea să arate semne 
că se pot hrăni singuri. Vor dori să ţină singuri lingura şi îşi 
vor întoarce capul dacă încercaţi să-i  hrăniţi 
dumneavoastră atunci când vor să se hrănească singuri. 
Acest comportament este adeseori primul semn că 
bebeluşul îşi formează o personalitate, iar acest proces va 
continua să se accelereze în anii următori (o modalitate 
potrivită pentru a rezolva problema linguriţei este să-i daţi 
copilului o linguriţă pe care acesta să o folosească aşa cum 
poate, iar între timp dumneavoastră să aveţi o altă linguriţă 
cu care să-l hrăniţi cu adevărat). 

Creşterea. Copiii îşi dublează greutatea de la naştere 
în jurul vârstei de 4 luni şi şi-o triplează până la un an. 
Medicii de obicei monitorizează greutatea, lungimea şi 
dimensiunile capului unui copil cu ajutorul unor grafice ale 
creşterii care arată creşterea medie şi intervalul normal de 
creştere pentru fiecare vârstă. Aceste grafice pot fi foarte 
liniştitoare: un tipar de creştere normal este un semn bun 
care vă spune că bebeluşul dumneavoastră primeşte 
suficiente alimente (însă nu prea multe) şi că toate 
sistemele corpului funcţionează corespunzător. Din când în 
când eu simt că trebuie să descurajez unii părinţi astfel 
încât aceştia să nu se mai uite atât de mult la numere. Mai 
mare nu înseamnă neapărat mai bine, iar în timp ce curba 
creşterii situată în apropierea percentilei 95 înseamnă că 
bebeluşul va fi unul dintre cei mai mari din clasă atunci 
când va merge la şcoală, asta e tot. 


SOMNUL 


Ritualurile de culcare. Mulţi adulţi au ritualuri 
confortabile pe care le practică înainte de a se culca: o 
anumită poziţie a pernei, un anumit fel de aranjare al 
patului etc. Copiii sunt exact la fel. Dacă se obişnuiesc să 
doarmă fiind ţinuţi în braţe, acest obicei poate fi singurul 


care să-i facă să adoarmă. 

Dacă, pe de altă parte, ei învaţă să adoarmă singuri, 
atunci pot face acest lucru şi atunci când se trezesc în 
mijlocul nopţii şi astfel părinţii vor fi scutiţi de multe nopţi 
nedormite. Aşadar, eu recomand ca odată ce copilul 
dumneavoastră are trei-patru luni să încercaţi să-l puneţi în 
propriul său pat atunci când este treaz şi să-l lăsaţi să 
înveţe cum să adoarmă singur. Veţi fi foarte bucuroşi atunci 
când va începe să adoarmă singur la loc dacă se trezeşte în 
timpul nopţii (pentru mai multe informaţii despre copilaşii 
care refuză să adoarmă vezi pagina 98). 

Trezitul devreme. Unora dintre părinţi le place să se 
trezească dimineaţa devreme şi se bucură de această 
perioadă împreună cu copiii lor. Totuşi, dacă preferaţi să 
dormiţi până mai târziu, atunci probabil că vă veţi obişnui 
copilul să doarmă şi el până mai târziu sau cel puţin să fie 
fericit atunci când este lăsat în pat dimineaţa. Pe la 
jumătatea primului an de viaţă majoritatea copiilor îşi 
doresc să doarmă şi după ora 5-6 dimineaţa. Totuşi, cei mai 
mulţi părinţi s-au obişnuit atât de mult să-şi asculte copiii 
atunci când aceştia dorm şi să sară din pat la cel mai mic 
zgomot pe care aceştia îl fac, încât nu le dau copiilor 
posibilitatea să adoarmă la loc atunci când se trezesc 
dimineaţa. Rezultatul este că părinţii se pot încă trezi 
înainte de ora 7 dimineaţa chiar când copilul are 2-3 ani. lar 
un copil care a fost obişnuit cu prezenţa lor dimineaţa 
devreme atât de mult timp cu siguranţă că va dori să-i vadă 
de fiecare dată. 

Sacii de dormit şi salopetele. Pe la vârsta de 6 luni, 
atunci când copiii încep să se mişte în pătuţurile lor, cei mai 
mulţi părinţi descoperă că este mult mai practic să-i culce 
în saci de dormit sau îmbrăcaţi cu salopete decât să încerce 
să-i acopere cu pături (copiii pur şi simplu se târăsc de sub 
orice îi acoperă). Sacii de dormit pentru copii sunt alungiţi 
şi acoperă picioarele bebeluşilor; de asemenea, unii au şi 
mâneci. Dimensiunile multora pot fi ajustate astfel încât să 
poată fi folosiţi şi atunci când copilul creşte mai mare. 
Salopetele acoperă fiecare picior separat, inclusiv planta (la 


nivelul tălpilor salopetele pot fi făcute dintr-un material mai 
rezistent). Cel mai convenabil este atunci când fermoarul 
este suficient de lung şi se întinde de la gât până la 
picioare. Verificaţi regulat picioarele copilului, la nivelul 
acestora se poate acumula păr, iar acesta se poate înfăşura 
în jurul degetelor de la picioare şi poate provoca durere. 

Dacă un sugar sau un copil adoarme într-o cameră 
suficient de călduroasă în care dumneavoastră vă simţiţi 
confortabil într-un tricou de bumbac sau dacă dormiţi sub 
un cearşaf, atunci sacul de dormit sau salopeta copilului nu 
ar trebui să fie mai calde decât cearşaful. Când camera 
este suficient de răcoroasă încât un adult are nevoie de o 
pătură pentru a se înveli, atunci copilul va avea nevoie de 
un sac mai gros sau o salopetă mai groasă, precum şi de o 
pătură. E 

Modificările somnului. In jurul vârstei de 4 luni 
majoritatea copiilor dorm de obicei noaptea, trezindu-se 
poate o dată sau de două ori; de asemenea, ei mai aţipesc 
de 2-3 ori şi în timpul zilei. Către sfârşitul primului an de 
viaţă majoritatea copiilor aţipesc doar de 2 ori pe zi. 
Cantitatea totală de somn variază în funcţie de copil. Unii 
copii dorm doar 10-11 ore în total, alţii chiar şi 15 sau 16. 
Durata totală a somnului lor se reduce treptat pe parcursul 
primului an de viaţă. 

In jurul vârstei de 9 luni mulţi copii care până acum au 
dormit foarte mult încep să se trezească mai devreme şi să 
ceară atenţie. Această schimbare se produce cam în acelaşi 
timp când copiii descoperă că o jucărie sau vreun alt obiect 
care dispare fiind acoperit de ceva încă mai există. 
Psihologii denumesc această revelație intelectuală 
„permanenţa obiectelor”. Din punctul de vedere al copilului 
acest lucru Înseamnă că absența obiectului nu va mai 
determina uitarea acestuia (veţi şti când copilul începe să 
prezinte „permanenţa obiectului” atunci când nu veţi mai 
putea pur şi simplu să-i luaţi lucrurile: dacă le ascundeţi la 
spate copilul dumneavoastră va continua să le caute). 

Acelaşi lucru se întâmplă şi noaptea: atunci când copilul 
se trezeşte şi descoperă că este singur, el ştie că sunteţi în 


apropiere chiar dacă nu vă poate vedea, astfel încât începe 
să strige pentru compania dumneavoastră. Uneori un 
simplu „Culcă-te” poate fi suficient pentru a-l linişti; alteori 
poate fi necesar să-l luaţi în braţe şi a-l asigura că sunteţi 
cu adevărat acolo. Dacă puneţi copilul înapoi în pătuţ 
înainte de a fi cu adevărat adormit, acestea este posibil să 
se obişnuiască să adoarmă singur. 


Problemele de somn. Mulţi copii au probleme atunci 
când trebuie să adoarmă sau să rămână adormiţi. Aceste 
probleme debutează adeseori în timpul unei boli uşoare, 
cum ar fi o răceală sau o otită, şi pot persista mult timp 
după ce infecția s-a vindecat. Părinților care sunt plecaţi la 
slujbă toată ziua le este dificil să îşi lase copiii să adoarmă 
seara. De multe ori aud o afirmaţie de genul „Atunci când 
eu ajung acasă la ora 19 şi copilul adoarme la ora 20, nu 
petrecem mai deloc timp împreună”. Ceea ce mă uimeşte 
este că în aceste situaţii tulburările de somn ale copiilor nu 
reprezintă o problemă ci mai degrabă o soluţie. Totuşi, un 
copil care se chinuie să adoarmă sau se trezeşte de multe 
ori reprezintă o sursă permanentă de stres pentru părinţii 
săi şi în acelaşi timp nici lui nu îi este prea bine. Un capitol 
detaliat despre problemele de somn şi despre ce puteţi 
face în legătură cu acest lucru puteţi găsi la pag. 145. 


PLÂNSUL ŞI COLICILE 


Plâns normal versus colică. Toţi copiii plâng şi se 


agită din când în când şi de obicei nu este prea dificil să vă 
daţi seama de ce. Informaţiile din capitolul „Plânsul şi 
alinarea” (care începe la pag. 61) se aplică şi copiilor în 
vârstă de până la un an. Plânsul tinde să fie din ce în ce mai 
frecvent până în jurul vârstei de 6-8 săptămâni; după 
aceea, din fericire, începe să se reducă. Până la vârsta de 
3-4 luni majoritatea copiilor se „smiorcăie” doar o oră în 
total în fiecare zi. 

In cazul unor copii totuşi plânsul pur şi simplu nu 
încetează, oră după oră, săptămână după săptămână, 
indiferent de ceea ce părinţii agitaţi şi bine intenţionaţi ar 
face. Definiţia standard a colicii este plânsul care nu poate 
fi oprit şi care durează mai mult de 3 ore pe zi timp de mai 
mult de 3 zile pe săptămână şi mai mult de 3 săptămâni. In 
realitate, orice plâns, țipăt sau agitaţie care durează mai 
mult decât ar fi de aşteptat la un copil aparent sănătos - 
care nu are nici nu motiv aparent pentru a plânge - poate fi 
considerat colică. Colica înseamnă durere intestinală, însă 
nu este deloc clar dacă aceasta este cea care-i face pe 
copii să plângă. 

Se pare că există 2 tipuri distincte de plâns în cazul 
copiilor cu colici. Pentru unii plânsul este de obicei limitat la 
o anumită perioadă din timpul serii - în mod tipic între orele 
5 şi 8. Copilul este liniştit şi uşor de calmat în tot restul 
zilei; apoi, când seara se apropie, problemele încep. Incepe 
să plângă - uneori fără oprire - pe parcursul următoarelor 
câteva ore. Acest lucru conduce la întrebarea: „Ce se 
întâmplă seara devreme care face copilul atât de agitat?” 
Dacă ar fi vorba de indigestie, de exemplu, copilul ar trebui 
să aibă această problemă şi în restul zilei, nu doar seara. 
Alţi copii plâng în orice moment al zilei sau al nopţii. Unii 
dintre ei par a fi şi tensionaţi şi reacţionează puternic la 
stimuli. Corpul lor pur şi simplu nu se poate relaxa 
corespunzător. Ei sunt uşor iritabili sau plâng la zgomote 
uşoare sau la orice modificare rapidă a poziţiei corpului lor. 
Dacă, de exemplu, un copil este aşezat pe spate pe o 
suprafaţă fermă şi se rostogoleşte pe o parte, dacă este 
ţinut în braţe prea lejer sau dacă persoana care îl poartă îl 


mişcă brusc, atunci acesta poate tresări foarte puternic. 
Este posibil ca băile în cadă să nu-i placă deloc în timpul 
primelor săptămâni datorită acestui motiv. 

Răspunsul părinţilor la colici. Situaţia părinţilor care 
au un copil agitat, hipertonic, iritabil sau cu colici este 
dificilă. Când copilul dumneavoastră are colici sau este 
iritabil, acesta s-ar putea linişti atunci când îl luaţi în braţe. 
Totuşi, după câteva minute poate începe să ţipe mai tare 
ca niciodată. Işi agită mânuţele şi loveşte cu picioruşele. Nu 
doar că refuză să fie liniştit, ci se comportă ca şi cum ar fi 
furios pe dumneavoastră pentru că încercaţi. Aceste reacţii 
sunt foarte dureroase pentru dumneavoastră. Vă pare rău 
pentru copil, cel puţin la început. După aceea începeţi să vă 
simţiţi din ce în ce mai rău deoarece nu sunteţi capabilă să 
faceţi nimic pentru a-l linişti. Pe măsură ce minutele trec şi 
copilul devine din ce în ce mai furios, vă simţiţi ca şi cum v- 
ar respinge ca părinte şi în adâncul sufletului nu vă puteţi 
abţine să nu vă supăraţi pe el. Totuşi acest sentiment vă 
face să vă fie ruşine şi încercaţi din greu să îl suprimaţi. 
Acest efort suplimentar vă face să fiţi mai tensionată ca 
niciodată. 

Există mai multe lucruri pe care puteţi încerca să le 
faceţi pentru a ameliora situaţia, dar cred că mai întâi ar 
trebui să vă daţi seama exact ce simţiţi şi să vă împăcaţi cu 
sine. Toţi părinţii se simt anxioşi, supăraţi, temători şi 
incompetenţi dacă nu-şi pot linişti copilul. Cei mai mulţi 
dintre ei se simt vinovaţi, în special dacă acesta este primul 
lor copil, ca şi cum copilul ar plânge datorită faptului că ei 
au făcut ceva greşit (ceea ce nu este adevărat). ŞI 
majoritatea părinţilor se supără pe copil. Acest lucru este 
normal. Nu există nici o îndoială că această creatură 
zgomotoasă vă face viaţa amară şi este natural să aveţi 
unele resentimente şi să fiţi furioşi chiar dacă ştiţi că nu 
este în realitate vina bebeluşului, că acesta nu plânge 
intenţionat şi că nu este cu adevărat supărat pe 
dumneavoastră. Unii părinţi se mai simt vinovaţi şi datorită 
sentimentelor lor şi consideră că nu sunt părinţi buni 
deoarece au aceste sentimente negative. Aşadar, primul 


pas pe care trebuie să-l faceţi pentru a face faţă unei colici 
a copilului dumneavoastră este să vă împăcaţi cu sine şi cu 
sentimentele pe care le aveţi. Puteţi să simţiţi în continuare 
aceleaşi sentimente, însă cel puţin veţi fi conştienţi de ceea 
ce simţiţi şi veţi şti că toţi părinţii trec prin aceleaşi stări în 
situaţii similare. 

Niciodată să nu zgâlţâiţi un copilaş. Sentimentele 
de disperare şi furie îi fac pe unii părinţi să-şi zgâlţâie 
copilul într-un ultim efort de a-l face să se oprească din 
plâns. Insă rezultatul - o adevărată tragedie - este adeseori 
producerea unor leziuni grave şi permanente la nivel 
cerebral, iar uneori poate chiar decesul copilului. Înainte de 
a ajunge la punctul în care scuturatul copilului să vi se pară 
a fi o soluţie, căutaţi ajutor. Medicul copilului este un loc 
bun în care puteţi începe. Majoritatea oraşelor (din SUA) au 
de asemenea şi linii telefonice permanente unde puteţi 
suna la orice oră pentru a obţine ajutor (sunaţi la 411 sau 
uitaţi-vă în cartea de telefoane pentru a afla numerele de 
telefon pe care le-aţi putea apela). De asemenea, este 
important să vă asiguraţi că orice alţi adulţi care au grijă de 
copilul dumneavoastră ştiu faptul că este foarte periculos 
să-l zgâlţăie. 

Evaluarea medicală. Dacă aveţi un copil cu colici, 
primul lucru pe care ar trebui să-l faceţi este să-l duceţi la 
medic pentru a vă asigura că nu există nici un motiv 
medical evident datorită căruia copilul plânge. Poate fi 
foarte liniştitor dacă un copil creşte şi se dezvoltă normal şi 
i s-a făcut un examen medical atent; uneori vizitele 
repetate la medic sunt necesare (unui copil care face des 
colici şi care nu creşte normal trebuie să i se facă o 
evaluare medicală foarte minuțioasă). Odată ce ştiţi că 
bebeluşul dumneavoastră are doar „colici” puteţi sta 
liniştită ştiind că bebeluşii care fac colici nu vor fi mai puţin 
fericiţi atunci când vor fi mari; de asemenea, ei vor fi la fel 
de deştepţi şi de labili emoţional ca şi alţi copii. Tot ce aveţi 
de făcut este să treceţi de următoarele câteva luni 
păstrându-vă încrederea şi spiritul intacte. 

Ajutor pentru bebeluşul dumneavoastră. lată aici 


câteva lucruri pe care le puteţi face pentru un copil care 
are colici, în colaborare cu medicul dumneavoastră (vezi de 
asemenea pag. 61 - „Plânsul şi alinarea” şi pag. 269 şi 
270). Toate aceste abordări sunt utile într-o oarecare 
măsură la un moment dat; nici una dintre ele nu 
funcţionează tot timpul. Oferiţi-i o suzetă între mese (ca să 
folosesc cuvintele inspirate ale unui pediatru - „Fie şi numai 
pentru a astupa orificiul din care ies toate acele sunete”); 
înfăşuraţi copilul bine într-o pătură; legănaţi-l într-un căruţ 
sau în pătuţ; folosiţi un ham frontal atunci când faceţi 
plimbări lungi; vorbiţi-i în timpul unei călătorii cu maşina; 
învârtiţi-l (deşi majoritatea copiilor se plictisesc şi încep din 
nou să plângă după câteva minute); faceţi-i un masaj pe 
burtică (cu o loţiune lubrefiantă); puneţi o sticlă de apă 
caldă pe burtica lui; daţi-i un ceai, schimbaţi laptele praf pe 
care îl folosiţi sau dacă îl hrăniţi la sân, schimbaţi-vă dieta 
(de exemplu, nu mai consumaţi lapte sau băuturi cu 
cafeină); puneţi nişte muzică. De asemenea puteţi să 
încercaţi să vă puneţi copilul peste genunchi sau peste o 
sticlă cu apă caldă şi să-i masaţi spatele. Sticla ar trebui să 
fie doar atât de fierbinte astfel încât să puteţi să vă ţineţi 
încheietura mâinii pe ea fără a simţi vreun disconfort. Mai 
mult, ca o precauţie suplimentară, înfăşuraţi sticla într-un 
scutec sau într-un prosop înainte de a pune copilul peste 
ea. 

Copiii hipertonici se  liniştesc cel mai bine într-o 
atmosferă liniştită: o cameră liniştită, puţini vizitatori, vorbit 
încet, mişcări lente atunci când îi mişcaţi, o priză fermă 
atunci când îi purtaţi în braţe, o pernă mare (cu o faţă de 
pernă impermeabilă) pe care să stea atunci când este 
schimbat şi când i se face baie, astfel încât să nu se 
rostogolească; de asemenea, îl puteţi înfăşura într-o pătură 
în cea mai mare parte a timpului. 

Dacă nici una dintre aceste metode nu funcţionează şi 
copilului nu îi este foame, nu este ud şi nu este bolnav, 
atunci care-i problema? Eu cred că este foarte acceptabil să 
puneţi copilul în pătuţul său, să-l lăsaţi să plângă un timp şi 
să vedeţi dacă se va opri singur. Este dificil să ascultați un 


copil care plânge fără a încerca să faceţi ceva, însă în 
realitate ce aţi mai putea face - cu excepţia faptului să 
surziţi de la atâtea ţipete? Unii părinţi merg să facă o 
plimbare scurtă şi îşi lasă copilul să plângă; alţii abia pot să 
iasă din cameră. Faceţi orice vi se pare a fi potrivit în cazul 
dumneavoastră; nu există o modalitate corectă sau greşită 
pentru a face faţă acestei situaţii. După un timp, dacă 
bebeluşul încă plânge, luaţi-l din nou în braţe şi încercaţi 
totul de la început. 

Ajutaţi-vă singuri. Ar trebui să vă întrebaţi ce puteţi 
face pentru dumneavoastră. Puteţi fi acel tip de părinte 
care nu este deranjat prea mult de plânsul copilului după ce 
a aflat că nu este nimic în neregulă cu bebeluşul şi după ce 
a făcut tot ce îi stătea în putinţă pentru a-l linişti. Este 
foarte bine, aşa sunteţi dumneavoastră. Totuşi mulţi părinţi 
se îngrijorează foarte puternic şi se agită foarte mult 
ascultând un copil care plânge, mai ales dacă acesta este 
primul pe care-l au. Poate fi în mod deosebit dificil dacă 
staţi tot timpul cu copilul dumneavoastră. Poate fi de un 
real ajutor să plecaţi de lângă copil şi de acasă pentru 
câteva ore de cel puţin două ori pe săptămână, poate chiar 
mai mult dacă puteţi. Cel mai bine este atunci când părinţii 
pot să iasă împreună. Angajaţi pe cineva să aibă grijă de 
copil sau rugaţi-vă un prieten sau un vecin să vină şi să vă 
ţină locul pentru câteva ore. 

Dacă sunteţi ca mulţi alţi părinţi este posibil să ezitaţi să 
faceţi acest lucru: „De ce ar trebui să lăsăm copilul cu 
altcineva? Pe lângă asta, ne-am simţi foarte nervoşi şi 
îngrijoraţi dacă am fi departe de el atât de mult timp”. 
Totuşi nu ar trebui să consideraţi astfel de pauze ca fiind o 
ameninţare la adresa dumneavoastră. Este foarte 
important pentru dumneavoastră, pentru copilul 
dumneavoastră şi pentru partenerul dumneavoastră să nu 
deveniți epuizați şi deprimaţi. Dacă nu puteţi găsi pe cineva 
să vină să stea cu copilul este posibil să mergeţi pe rând o 
dată sau de două ori pe săptămână şi să vedeţi un film sau 
să vă vizitaţi prietenii. Copilul dumneavoastră nu are nevoie 
de doi părinţi îngrijoraţi în acelaşi timp pentru a-l asculta 


cum plânge. Încercaţi şi să vă faceţi prietenii să vină să vă 
viziteze. Amintiţi-vă că orice lucru care vă ajută să vă 
păstraţi un simţ al echilibrului, orice lucru care vă ajută să 
nu fiţi excesiv de preocupaţi faţă de copil, ajută şi copilul şi 
restul familiei pe termen lung. De asemenea, chiar dacă vi 
s-ar putea părea ciudat, amintiţi-vă să le spuneţi tuturor 
persoanelor care ar putea avea grijă de copilul 
dumneavoastră să nu-l zgâlţâie. 


RĂSFĂŢUL 


Puteţi să răsfăţaţi un copil? Această întrebare este 
foarte normală în timpul primelor câteva săptămâni de 
viaţă dacă un copil plânge mult între mese în loc să doarmă 
liniştit. ÎI luaţi în braţe şi-l plimbaţi de jur împrejur şi atunci 
el se opreşte din plâns - cel puţin pentru moment. Il puneţi 
jos şi începe din nou. Totuşi, nu trebuie să vă faceţi prea 
multe probleme în legătură cu faptul că l-aţi putea răsfăţa 
în timpul primelor 6 luni. Sunt şanse mari ca un astfel de 
copil pur şi simplu să nu se simtă bine. El încetează să mai 
plângă atunci când îl luaţi în braţe probabil datorită mişcării 
şi distragerii atenţiei, precum şi datorită presiunii calde 
aplicată asupra abdomenului său; toate aceste lucruri îl fac 
să uite de durerea sau tensiunea pe care o resimte, cel 
puţin temporar. 

Răspunsul la întrebare depinde în realitate de ce „lecţii” 
consideraţi dumneavoastră că pot învăţa bebeluşii în 
primele luni de viaţă. Este puţin probabil ca aceştia să fie 
capabili să înveţe să se aştepte ca cea mai mică dorinţă a 
lor să fie împlinită imediat, 24 de ore pe zi. Aceasta ar 
însemna ca ei să fie răsfăţaţi. Ştim totuşi că bebeluşii nu 
pot anticipa viitorul; ei trăiesc în întregime aici şi acum. De 
asemenea, ei nu se pot gândi astfel - „Ei bine, am de gând 
să le fac viaţa mizerabilă acestor oameni până când îmi vor 
da tot ce vreau” - iar aceasta este o altă caracteristică a 
copiilor răsfăţaţi. 

In timpul acestei perioade copiii învaţă încrederea (sau 
neîncrederea) faţă de lume. Dacă nevoile lor sunt împlinite 


prompt şi cu dragoste, atunci ei vor ajunge să simtă că 
lumea este un loc plăcut, un loc în care se întâmplă de 
obicei lucruri bune şi în care experienţele negative sunt 
rapid corectate. Faimosul psihiatru Erik Erikson a considerat 
că acest sens de încredere elementară devine parte a 
caracterului copilului. Aşadar, răspunsul la întrebarea 
„Poate fi răsfăţat un bebeluş?” este nu, şi acest răspuns 
este valabil până când acesta ajunge la vârsta la care va 
putea să înţeleagă de ce dorinţele lui nu sunt îndeplinite 
imediat (acest lucru se întâmplă probabil în jurul vârstei de 
9 luni). O întrebare mai bună este „Cum îi putem insufla 
copilului un sentiment de încredere profundă?” 

Răsfăţul după vârsta de 6 luni. Puteţi fi mai 
suspicioşi după vârsta de 6 luni. Deja la această vârstă 
colicile şi alte cauze de disconfort fizic nu mai reprezintă o 
problemă. In mod natural, unii dintre aceşti copii care au 
fost ţinuţi în braţe şi au fost plimbaţi mult în timpul 
perioadei când aveau colici se vor fi obişnuit cu atenţia 
constantă care le era oferită. Ei vor dori ca aceste activităţi 
să continue. 

Luaţi exemplul unei mame care nu poate îndura să-şi 
vadă copilul cum se agită şi cum plânge - nici măcar pentru 
un minut - şi care-l poartă cu ea în cea mai mare parte a 
timpului în care acesta este treaz. Deja în jurul vârstei de 6 
luni copilul va plânge imediat şi îşi va întinde braţele pentru 
a fi ridicat imediat ce mama lui îl aşează jos. Munca prin 
casă devine imposibilă. Mama nu se poate abţine să aibă 
resentimente faţă de această situaţie, însă nici nu poate să 
îndure să-şi vadă copilul plângând. Este posibil ca bebeluşul 
să simtă anxietatea şi resentimentul acesteia şi să devină 
chiar şi mai pretenţios. Această situaţie este diferită de cea 
a unei mame care îşi ia în braţe copilul la cel mai mic gest 
al acestuia şi îl plimbă toată ziua chiar dacă acesta nu se 
agită şi nu plânge. 

Justificarea răsfăţului. De ce se implică un părinte în 
aceste modalităţi obişnuite de răsfăţ? În primul rând, acest 
lucru se petrece de obicei în cazul primului copil. Pentru 
majoritatea oamenilor, primul copil este cea mai fascinantă 


jucărie din lume. Atunci când un adult poate fi obsedat 
pentru o perioadă de o maşină nouă, este uşor să ne dăm 
seama de ce un copil îi poate capta întreaga atenţie timp 
de luni de zile. 

Totuşi, încântarea nu este singurul factor. Părinţii sunt 
capabili să-şi proiecteze toate speranţele şi temerile pe 
care le-au avut vreodată faţă de ei înşişi asupra primului lor 
născut. Există şi anxietate, precum şi sentimentul 
nefamiliar de a fi complet responsabil pentru siguranţa şi 
fericirea unei fiinţe umane neajutorate. Plânsul copilului 
reprezintă o presiune puternică pentru ca dumneavoastră 
să faceţi ceva, cu toate că nu sunteţi întotdeauna siguri ce. 
Deja la al doilea copil sunteţi mai siguri şi aveţi mai multă 
experienţă, precum şi un sentiment al proporţiilor; ştiţi că 
bebeluşilor trebuie să li se refuze anumite lucruri pentru 
propriul lor bine şi nu vă simţiţi vinovaţi atunci când sunteţi 
mai aspri dacă ştiţi cu siguranţă că faceţi ceea ce trebuie 
pentru binele copilului. 

Unii părinţi sunt mai uşor tentaţi să-şi răsfeţe copiii faţă 
de alţii. Unii se simt vinovaţi pentru că muncesc mult timp 
sau pentru că au fost furioşi pe copiii lor. Unii au trebuit să 
aştepte mult timp pentru a avea un copil şi consideră că 
este posibil să nu mai poată avea încă unul. Unii au prea 
puţină încredere în propriile lor capacităţi, astfel încât devin 
sclavii copilului. Unii au adoptat un copil şi consideră că 
trebuie să-l crească într-un mod extraordinar pentru a 
putea găsi justificare faţă de alegerea făcută. Unii au 
studiat psihologia copilului în facultate sau au lucrat în 
domeniul creşterii copiilor, astfel încât se simt obligaţi să-şi 
demonstreze capacităţile. Unii se simt furioşi sau vinovaţi 
atunci când îşi aud copilul plângând şi consideră tensiunea 
insuportabilă. 

Oricare ar fi motivul, toţi aceşti părinţi sunt un pic cam 
prea doritori să-şi sacrifice propriul confort şi propriile 
drepturi pentru a le oferi copiilor orice doresc aceştia. Acest 
lucru nu ar fi atât de rău când copilul ar şti ce ar fi bine să 
ceară. Insă ei nu ştiu ce este bine pentru ei. Este în natura 
lor să caute îndrumare din partea părinţilor. Acest lucru îi 


linişteşte. Atunci când părinţii sunt ezitanţi, acest lucru îi 
face pe copii să se simtă inconfortabil. Dacă părinţii sunt 
mereu anxioşi şi agitaţi şi îşi iau imediat copilul în braţe 
atunci când acesta plânge - ca şi cum ar fi teribil dacă l-ar 
lăsa acolo pentru câteva momente - copiii vor începe şi ei 
să considere că acest lucru ar fi teribil. Şi cu cât mai mult 
părinţii se supun „ordinelor” copiilor lor, cu atât mai 
pretenţioşi vor deveni aceştia. Părinţii vor începe apoi să 
aibă resentimente. Acestea îi pot face să se simtă vinovaţi 
şi din nou vor ceda în faţa pretențiilor copiilor. 

Cum vă dezobişnuiţi copilul de răsfăţ? Cu cât mai 
devreme detectaţi problema (după vârsta de 6-9 luni), cu 
atât mai uşor vă va fi. Totuşi, veţi avea nevoie de multă 
voinţă şi va trebui să fiţi puţin aspri pentru a spune „nu” 
copilului dumneavoastră, precum şi pentru a stabili într-un 
fel sau altul nişte limite. Pentru a avea dispoziţia potrivită 
trebuie să vă amintiţi că pe termen lung dorinţele iraționale 
şi excesive vor fi din ce în ce mai frecvente şi mai 
extravagante, iar acest lucru îi va face mai mult rău 
copilului decât dumneavoastră şi îl vor face pe acesta să nu 
se poată adapta în lume. Aşadar, îi modelaţi pentru propriul 
lor bine. 

Faceţi-vă un program - dacă este necesar în scris - care 
să vă facă să fiţi ocupată cu muncă în casă sau cu orice 
altceva în perioada în care copilul este treaz. Faceţi-vă 
treaba energic pentru a vă impresiona atât copilul cât şi pe 
dumneavoastră înşivă. Să spunem că sunteţi mama unui 
copil care s-a obişnuit să fie purtat în braţe tot timpul. 
Atunci când acesta se agită şi îşi ridică braţele, explicaţii 
într-o manieră prietenoasă dar fermă că ceea ce aveţi de 
făcut trebuie terminat în această după amiază. Cu toate că 
nu vă va înţelege cuvintele, el vă va înţelege tonul vocii. 
Faceţi-vă treaba în continuare. Cel mai dificil vă va fi în 
prima oră din prima zi. 

Unii copii vor accepta schimbarea mai bine dacă la 
început nu-şi pot vedea mama în cea mai mare parte a 
timpului şi dacă aceasta vorbeşte cât mai puţin. Acest lucru 
va face ca bebeluşul să poată deveni preocupat de altceva. 


Alţi copii se vor adapta mai rapid dacă pot cel puţin să-şi 
vadă mama şi să o audă vorbindu-le, chiar dacă aceasta 
nu-i ia în braţe. Atunci când îi aduceţi o jucărie sau îi arătaţi 
cum să o folosească sau când consideraţi că este momentul 
să vă jucaţi cu el puţin spre seară, staţi jos lângă el. Lăsaţi-l 
să se urce în braţe la dumneavoastră dacă doreşte, dar nu 
începeţi să-l plimbaţi. Dacă sunteţi alături de el pe podea, 
acesta se poate îndepărta de-a buşilea atunci când îşi va da 
seama că nu îl veţi plimba. Dacă îl luaţi în braţe şi îl 
plimbaţi, cu siguranţă că va începe să obiecteze zgomotos 
imediat ce-l puneţi din nou jos. Dacă se agită continuu 
atunci când staţi jos lângă el, gândiţi-vă la o altă treabă pe 
care o aveţi de făcut şi plecaţi. 

Ceea ce încercaţi să faceţi este să vă ajutaţi copilul să 
poată tolera un anumit grad de frustrare - puţin câte puţin. 
Dacă acesta nu învaţă acest lucru treptat atunci când este 
mic (în jurul vârstei de 6-9 luni), va fi o lecţie mult mai greu 
de învăţat mai târziu. 


DEZVOLTAREA FIZICĂ 


La început un copil îşi foloseşte capul. Treptat, 
copilul învaţă să-şi controleze corpul. El începe cu capul şi 
apoi din ce în ce mai jos, către trunchi, mâini şi picioare. 
Multe dintre mişcările pe care le face la început sunt 
programate genetic. Înainte de a se naşte un copil ştie deja 
cum să sugă. Şi dacă ceva îi atinge obrazul - de exemplu 
mamelonul sau degetul dumneavoastră - el va încerca să 
ajungă la obiectul respectiv cu gura. După câteva zile este 
mai mult decât pregătit pentru a avea propriul său rol la 
masă. Dacă încercaţi să-i ţineţi capul nemişcat va începe să 
se agite imediat pentru a se elibera (probabil are acest 
instinct pentru a nu putea fi ţinut nemişcat). Urmăreşte 
singur obiectele cu privirea - de obicei în jurul vârstei de o 
lună (dacă nu şi mai devreme) şi începe să încerce să 
apuce lucrurile. 

Folosirea mâinilor. Imediat după naştere, unii copii îşi 
pun degetele în gură atunci când doresc. Examinările 


ecografice efectuate în timpul sarcinii arată că ei făceau 
probabil acest lucru şi înainte de naştere. Totuşi 
majoritatea dintre ei nu îşi pot duce mâinile la gură în mod 
regulat până la 2-3 luni. Şi deoarece pumnii lor sunt încă 
încleştaţi, le este şi mai dificil să îşi apuce separat un singur 
degeţel. 

Pe la vârsta de 2-3 luni mulţi copii vor sta mult timp pur 
şi simplu  privindu-şi mâinile, ridicându-le până când, 
surprinşi, se vor lovi singuri peste nas - şi asta numai 
pentru a-şi întinde mâinile şi a o lua de la capăt. Acesta 
este începutul coordonării ochi-mână. 

Principala utilizare a mâinilor este să apuce şi să 
manevreze lucruri. Un copil pare a şti dinainte ce urmează 
să înveţe. Cu mai multe săptămâni înainte să poată apuca 
un obiect corect el arată de parcă ar dori să facă acest 
lucru şi chiar încearcă. In acest stadiu, dacă îi puneţi în 
mână o jucărie care face zgomot, acesta o va ţine strâns şi 
o va scutura. 

Pe la mijlocul primului an de viaţă copilul învaţă cum să 
ajungă la ceva care este adus în raza de acţiune a mâinilor 
sale. În această perioadă va învăţa cum să transfere un 
obiect dintr-o mână în alta. Treptat, va începe să 
manipuleze lucrurile din ce în ce mai bine. Incepând pe la 
vârsta de 9 luni, îi va plăcea să ridice obiecte mici - în 
special acelea pe care nu prea v-aţi dori să le ridice (cum ar 
fi bucăţi de noroi) - şi va face acest lucru intenţionat şi 
foarte atent. 

Dreptaci sau stângaci. Acest subiect este foarte 
neclar. Majoritatea copiilor îşi folosesc ambele mâini în mod 
egal în timpul primilor 1-2 ani, apoi treptat devin dreptaci 
sau stângaci. Este neobişnuit ca un copil să aibă o 
preferinţă pentru o mână sau alta în timpul primelor 6-9 
luni. Această preferinţă este o trăsătură înnăscută, 
aproximativ 10% dintre persoane fiind stângace. Preferinţa 
pentru mâna dreaptă sau stângă este transmisă în familie; 
unele familii vor avea mai mulţi stângaci, altele este posibil 
să nu aibă nici unul. Dacă veţi încerca să forţaţi un copil 
stângaci să devină dreptaci nu veţi reuşi decât să-i 


„ameţiţi” creierul, acesta fiind adaptat pentru a lucra după 
o schemă diferită. Uneori, în mod întâmplător, preferința 
dreapta sau stânga se poate aplica şi pentru ochi sau 
pentru picioare. 

Rostogolirile şi căderile. Vârsta la care copiii încep să 
se rostogolească, să stea în şezut, să se târască, să stea în 
picioare sau să meargă este mai variabilă decât vârsta la 
care ei dobândesc controlul capului sau membrelor lor. 
Foarte multe depind de temperamentul şi greutatea 
copilului. Un copil energic şi slab va ajunge să se mişte 
foarte repede. Un copil mai placid şi mai durduliu ar putea 
fi dispus să aştepte până ceva mai târziu. 

Un copil, până când încearcă pentru prima dată să se 
rostogolească, nu ar trebui să fie lăsat nesupravegheat pe o 
masă nici măcar o clipă. Din moment ce nu puteţi fi cu 
adevărat siguri când copilul va începe să se rostogolească 
pentru prima dată, este mai sigur să ţineţi în permanenţă o 
mână pe copil atunci când acesta este pe o suprafaţă aflată 
la înălţime. Deja când acesta va începe cu adevărat să se 
rostogolească - între 2 şi 6 luni - nu mai este sigur să îl 
lăsaţi nici măcar în mijlocul unui pat mare. Este uimitor cât 
de repede un copil poate să ajungă la margine, iar mulţi 
dintre ei cad din pat pe podea, fapt care-i face pe părinţi să 
se simtă foarte vinovaţi. 

Dacă, după ce a căzut din pat, copilul începe imediat să 
plângă, iar după aceea se opreşte din plâns şi îşi reia 
aspectul normal şi activităţile obişnuite în câteva minute, 
atunci probabil că nu s-a rănit. Dacă observați vreo 
modificare în comportamentul său pe parcursul 
următoarelor ore sau zile (de exemplu este agitat, 
somnolent, nu mănâncă), atunci sunaţi-vă medicul şi 
descrieţi-i acestuia evenimentul; în majoritatea cazurilor 
veţi fi asigurată că bebeluşul este bine şi că nu trebuie să 
vă faceţi probleme. Când copilul dumneavoastră şi-a 
pierdut cunoştinţa, chiar şi pentru o durată scurtă, este cel 
mai bine să vă sunaţi medicul imediat. 

Statul în șezut. Majoritatea copiilor învaţă să stea în 
şezut fără sprijin în jurul vârstei de 7-9 luni. Totuşi, chiar şi 


înainte ca ei să aibă suficientă coordonare astfel încât să 
reuşească acest lucru, aceştia vor încerca. Atunci când le 
prindeţi mânuţele, ei vor încerca să se tragă în sus şi să se 
ridice singuri. Această dorinţă adeseori ridică următoarea 
întrebare în mintea părintelui: „Cât de curând voi putea să- 
mi sprijin copilul atunci când acesta se găseşte în cărucior 
sau pe un scaun înalt şi doreşte să stea în şezut?” In 
general, este mai bine să nu vă sprijiniți copilul până când 
acesta nu va putea să stea în şezut singur ceva mai mult 
timp. Acest lucru nu înseamnă că nu îl puteţi pune în şezut 
pentru a vă juca, nu-l puteţi pune în poală sau nu-l puteţi 
sprijini de o pernă în căruţ atâta timp cât gâtul şi spatele 
sunt drepte. Dăunătoare este o poziţie cu coloana 
vertebrală curbată şi care este menţinută pentru perioade 
lungi de timp. 

Un scaun înalt este un avantaj foarte mare atunci când 
copilul mănâncă împreună cu restul familiei. Pe de altă 
parte părinţii sunt frecvent îngrijoraţi în legătură cu 
posibilitatea ca bebeluşul să cadă de pe un astfel de scaun. 
Dacă aveţi de gând să folosiţi un scaun înalt, cumpăraţi 
unul cu o bază largă de susţinere astfel încât acesta să nu 
se răstoarne uşor; de asemenea, întotdeauna aveţi grijă să 
vă asiguraţi copilul pe scaun cu ajutorul unor curele. Nu 
lăsaţi niciodată un copil singur pe scaun - fie acesta înalt 
sau jos. 

Agitaţia copilului în momentul în care este 
schimbat. Unul dintre lucrurile pe care copiii nu le învaţă 
niciodată este că ar trebui să stea nemişcaţi atunci când 
sunt schimbaţi sau îmbrăcaţi. Acest lucru este în totalitate 
opus naturii lor. Din momentul în care învaţă să se 
rostogolească până la aproximativ un an, atunci când vor 
putea fi îmbrăcaţi stând în picioare, ei vor plânge cu 
indignare sau se vor împotrivi atunci când veţi încerca să-i 
faceţi să stea întinşi, părând a considera acest lucru ca fiind 
ceva revoltător. 

Există câteva lucruri care v-ar putea ajuta puţin. Un 
copil poate fi distras dacă părintele face zgomote 
amuzante, un altul cu ajutorul unui biscuite sau unui fursec. 


Puteţi avea o jucărie care-l fascinează în mod special, cum 
ar fi o cutie muzicală sau altceva special pe care i-l oferiţi 
numai în momentul în care îl îmbrăcaţi. Distrageţi-i atenţia 
chiar înainte de a-l pune jos; nu aşteptaţi până când începe 
să zbiere. 

Târâtul şi mersul de-a buşilea. Târâtul - atunci când 
copilul începe să se „tragă” singur pe podea - poate debuta 
oricând între 6 şi 12 luni. Mersul de-a bugşilea - când copilul 
se ridică pe palme şi genunchi şi se mişcă - de obicei 
debutează la câteva luni după începerea târâtului. 
Ocazional, unii copii perfect normali nu se târăsc şi nu merg 
niciodată de-a buşilea; pur şi simplu stau în şezut până 
când vor putea să stea în picioare. 

Există mai multe feluri de târât şi de mers de-a buşilea, 
iar copiii îşi pot schimba stilul pe măsură ce devin din ce în 
ce mai experimentați. La început un copil învaţă să se 
târască cu spatele, un altul înspre lateral - la fel ca un crab. 
Unul doreşte să meargă de-a buşilea pe palme şi pe 
degetele de la picioare - având picioarele drepte, un altul 
pe palme şi genunchi, iar altul pe un genunchi şi pe un 
picior. Copilul care învaţă să se târască rapid poate începe 
să meargă ceva mai târziu; un copil care este 
neîndemânatic când este vorba de târât sau care nu învaţă 
niciodată să se târască are toate motivele pentru a învăţa 
să meargă cât mai devreme. 

Statul în picioare. De obicei un copil începe să stea în 
picioare în ultimul sfert al primului an de viaţă, cu toate că 
bebeluşii foarte ambiţioşi şi dotați din punct de vedere 
motric pot sta în picioare chiar şi la vârsta de 7 luni. 
Ocazional un copil poate începe să stea în picioare numai 
după vârsta de un an, cu toate că în toate privinţele pare a 
fi sănătos şi bine dezvoltat. Unii dintre aceştia sunt copii 
grăsuţi, placizi. Alţii par a-şi dobândi ceva mai lent 
coordonarea necesară la nivelul membrelor inferioare. Eu 
nu mi-aş face prea multe griji în legătură cu astfel de copii 
atâta timp cât medicul afirmă că sunt sănătoşi şi nu au 
probleme în alte privinţe. 

Un număr destul de mare de bebeluşi rămân „blocaţi” 


prima dată când stau în picioare, neştiind cum să se aşeze 
înapoi jos. Bieţii de ei stau în picioare până când sunt 
epuizați. Părinților li se face milă de copilul lor şi îl ajută să 
se aşeze. Acesta uită instantaneu de oboseală şi se ridică 
din nou în picioare. De data aceasta va începe să tipe după 
câteva minute. Cel mai bun lucru pe care un părinte îl 
poate face este să-i ofere jucării interesante cu care acesta 
să se poată juca atunci când stă în picioare, să-l plimbe cu 
căruţul mai mult decât de obicei şi să se consoleze cu 
gândul că probabil copilul va învăţa singur cum să se aşeze 
jos în aproximativ o săptămână. Intr-o zi va încerca acest 
lucru. Foarte prudent se va lăsa pe vine suficient cât să 
atingă cu mâinile podeaua, şi după un moment lung de 
ezitare se va lăsa să cadă. Va descoperi că nu a fost o 
cădere chiar atât de lungă şi că nu a păţit nimic. 

Pe măsură ce săptămânile trec copilul învaţă să se 
deplaseze ţinându-se de lucruri, la început cu ambele mâini 
şi apoi numai cu una singură. Acest comportament este 
denumit „navigaţie”. In cele din urmă va avea suficient 
echilibru pentru a nu mai avea nevoie de nici un sprijin timp 
de câteva secunde atunci când este foarte atent la ceva şi 
nu realizează ce lucru îndrăzneţ face. Se pregăteşte pentru 
a se plimba. 

Mersul. Mulţi factori influenţează vârsta la care un copil 
începe să meargă singur: ereditatea este probabil factorul 
cel mai important, fiind urmată de ambiţie, greutate (cât de 
mult cântăreşte copilul), cât de bine poate ajunge în 
anumite locuri târându-se, boli şi experienţe negative. Un 
copil care se îmbolnăveşte ceva mai tare tocmai când 
începe să meargă este posibil să nu mai încerce timp de 
mai multe săptămâni. Altuia care tocmai a învăţat să 
meargă şi a căzut îi poate fi frică timp de multe săptămâni 
să mai stea fără sprijin. 

Majoritatea copiilor învaţă să meargă la 12-15 luni. Unii 
ceva mai puternici şi mai ambiţioşi pot începe chiar şi la 9 
luni. Un număr destul de mare de copii sănătoşi nu încep să 
meargă până la vârsta de 18 luni sau chiar mai târziu. Nu 
trebuie să faceţi nimic pentru a vă învăţa copilul să 
meargă. Atunci când muşchii, nervii şi spiritul său sunt 
pregătiţi, nu veţi mai fi capabili să-l opriţi (dispozitivele 
denumite premergătoare nu îi ajută pe copii să meargă mai 
curând şi nu sunt sigure; vezi pag. 117). 


SPOCK CLASIC 


Îmi amintesc de o mamă care îşi plimba copilul ţinându-l 
de mâini cu mult înainte de a învăţa să meargă el singur. 
Era aşa de încântat de această plimbare încât cerea acest 
lucru toată ziua. Nu mai este nevoie să spun că mama era 
mai obosită şi plictisită cu mult timp înainte ca el să se 
plictisească de joc. 

Picioarele curbate (genu varum), degetul mare de 
la picior înăuntru sau în afară. Un părinte al unui copil 
care începe să meargă precoce poate fi îngrijorat că acest 
lucru este dăunător pentru picioarele copilului său. După 
cum Ştim, copiii sunt capabili să suporte orice pot face 
singuri. Uneori picioarele copiilor pot fi curbate sau aceştia 

pot avea genunchii apropiaţi în primele luni de la începutul 
mersului, însă aceste manifestări apar la toţi copiii 
indiferent de momentul în care au început să meargă. 
Degetul mare de la picioare este uşor înspre exterior la 
majoritatea copiilor atunci când aceştia încep să meargă, 
apoi treptat poziţia se va corecta. Unii pot începe să 
meargă cu piciorul complet răsucit în afară (ca Charlie 
Chaplin), iar cu timpul vor ajunge să aibă numai degetul 
mare de la picior puţin ieşit înspre exterior. De cele mai 
multe ori copiii încep cu halucele (degetul mare de la picior) 
înspre exterior şi ajung în cele din urmă să aibă picioarele 
aproape paralele. Copiii care încep să meargă având 
picioarele aproape paralele este foarte posibil să ajungă să 
aibă în final halucele orientat parţial către interior. De 
multe ori această poziţie şi genu varum se asociază. 

Cât de drepte sunt membrele inferioare, gleznele şi 
plantele depinde de mai mulţi factori, inclusiv de tiparele 
de dezvoltare înnăscute ale copilului. Unii copii par a avea 
tendinţa de a avea genunchii apropiaţi şi gleznele orientate 
înspre interior. Un copil ceva mai greu va face cu o 
probabilitate mai mare această afecţiune. Alţi copii par a se 
naşte cu tendinţa de a avea genu varum şi halucele 
orientat spre interior. Cred că acest lucru este în mod 
special adevărat în cazul copiilor foarte activi şi atletici. Un 
alt factor ar putea fi poziţia în care copiii şi-au ţinut 
picioarele şi plantele. De exemplu, ocazional puteţi vedea 
un picior care este răsucit la nivelul gleznei deoarece 
copilul stă mereu cu piciorul respectiv îndoit sub el în 
poziţia respectivă. Este posibil ca unii copii să aibă halucele 
către interior datorită faptului că stau întotdeauna pe burtă 
şi cu picioarele orientate unul către celălalt. Acum că ştim 
că riscul de SIDS (sindromul de moarte subită a sugarului) 
creşte atunci când copilul doarme pe burtă (vezi pag. 882), 
această problemă este mult mai puţin frecventă. 

Medicul dumneavoastră va examina în timpul vizitelor 
medicale gleznele şi picioarele copilului din momentul în 
care acesta începe să stea în picioare. Acesta este unul 
dintre motivele pentru care vizitele regulate la medic sunt 


importante în timpul celui de-al doilea an. Dacă gleznele 
slabe, genunchii apropiați (genu valgum), picioarele 
curbate (genu varum) sau orientarea exagerată a halucelui 
înspre exterior sau interior încep să se dezvolte, atunci ar 
putea fi recomandate măsuri de corecție; cu toate acestea, 
majoritatea acestor situaţii se rezolvă de la sine odată cu 
trecerea timpului. 


ÎNVĂȚÂND DESPRE OAMENI 


Modificarea reacţiilor faţă de străini. Vă puteţi face 
o idee despre felul în care copilul dumneavoastră trece de 
la o fază de dezvoltare la alta privind modul în care acesta 
reacţionează la străinii de diferite vârste. lată cum decurge 
o vizită la doctor pentru un copil tipic până la vârsta de un 
an: la 2 luni îi dă puţină atenţie doctorului. În timp ce stă pe 
masa de examinare continuă să se uite peste umărul 
acestuia la mama lui. La vârsta de 4 luni reprezintă o 
încântare pentru medic. Imediat ce doctorul îi zâmbeşte şi 
face tot felul de zgomote amuzante copilul începe la rândul 
său să zâmbească larg. Pe la 5-6 luni copilul a început deja 
să se răzgândească; la nouă luni este sigur: doctorul este 
un străin şi de aceea trebuie să se teamă de el. Atunci când 
medicul se apropie, copilul încetează să se mai agite şi să 
mai gungurească. Corpul îi „îngheaţă” şi îl priveşte pe 
doctor cu multă concentrare, ba chiar cu suspiciune, timp 
de aproximativ 20 de secunde. In cele din urmă bărbia 
începe să i se cuteze şi începe să ţipe ascuţit. Poate fi atât 
de speriat încât să plângă încă mult timp după ce examenul 
medical s-a terminat. 

Anxietatea faţă de străini. Un copil de 9 luni este 
suspicios nu doar faţă de doctor; orice lucru nou sau 
nefamiliar îl face anxios, chiar şi dacă este vorba despre o 
pălărie nouă a mamei sale sau despre faţa proaspăt rasă a 
tatălui său dacă este obişnuit ca acesta să aibă barbă. 
Acest comportament este denumit „anxietatea faţă de 
străini” şi este foarte interesant să vă gândiţi la lucrurile 
care s-au schimbat astfel încât copilul dumneavoastră a 


trecut de la a iubi pe toată lumea la a fi un îngrijorat şi un 
suspicios. 

Inainte de 6 luni copiii pot recunoaşte ceva ce au mai 
văzut înainte (ştim acest lucru deoarece ei ţin să se uite 
mai mult timp la astfel de lucruri), însă nu par a se gândi la 
lucruri ca fiind fie ciudate fie familiare. Acest lucru se 
datorează probabil faptului că în cazul unui copil de 4 luni 
partea din creier responsabilă de gândire - straturile 
externe ale cortexului - nu funcţionează încă la capacitate 
maximă. Pe la vârsta de şase luni cortexul este mult mai 
funcţional. Un rezultat este că bebeluşii au acum o 
memorie mult mai bună. Ei pot recunoaşte clar diferenţa 
dintre ceea ce este familiar şi ceea ce este străin şi par a 
avea abilitatea de a înţelege că străin poate însemna 
periculos. Aproape că puteţi să vedeţi cum se produce 
acest proces de gândire pe măsură ce copilul 
dumneavoastră iniţial se uită fix la un străin, apoi la 
dumneavoastră, apoi înapoi la străin şi în final, după câteva 
secunde, izbucneşte în plâns. 

Un copil de 6-9 luni este mult mai deştept, însă încă nu 
poate să prezică pe baza experienţelor anterioare ce este 
posibil să urmeze a se întâmpla. Un copil de 6 luni trăieşte 
în principal în prezent. Aşadar, atunci când un străin este în 
faţa sa, el nu poate să înţeleagă de ce nu este o persoană 
familiară şi nu îşi poate da seama cum va evolua această 
situaţie. De asemenea, el nu poate face prea multe în 
această situaţie, poate doar să protesteze şi să plângă. Pe 
la vârsta de 12-15 luni, atunci când anxietatea faţă de 
străini aproape a dispărut, copilul poate învăţa mai multe 
din trecut şi astfel poate anticipa viitorul: „Poate că nu 
cunosc cine este această persoană, însă nimic rău nu s-a 
întâmplat în trecut, aşa că pot să mă descurc cu acest 
străin fără a intra în panică.” 

Unii copii (aproximativ 1 din 7) devin deosebit de 
anxioşi ca răspuns la lucruri şi oameni ciudaţi. Chiar dacă 
sunt mici şi inima lor bate oricum repede, aceasta va bate 
şi mai repede atunci când văd ceva neaşteptat şi pe tot 
parcursul copilăriei tind să fie excesiv de prudenţi. De 


obicei au tendinţa să stea mult timp pe margine şi să 
privească o situaţie nouă până când să-şi facă curajul şi să 
participe direct. Această trăsătură temperamentală este 
uneori denumită „încălzire lentă”, un nume foarte adecvat. 
Este o trăsătură înnăscută, un rezultat al modului în care 
creierul copilului funcţionează şi nu se datorează modului în 
care s-au comportat părinţii cu el în primele luni de viaţă. 
Cel mai important este că nu este vorba despre o boală şi 
nu este ceva care necesită vreo intervenţie de orice fel. 

Când copilul dumneavoastră pare a fi deosebit de 
sensibil faţă de persoane şi lucruri noi pe la mijlocul 
primului an de viaţă, este mai bine să-l protejaţi şi să nu-l 
înspăimântați; pentru a face aceste lucruri ţineţi-i pe străini 
la distanţă până când copilul se obişnuieşte cu ei. Cu toate 
acestea, nu-l împiedicaţi să vadă străini. Cu timpul, prin 
expunere repetată, lucrurile care la început erau ciudate şi 
străine vor deveni mai familiare şi chiar şi aceşti copii se 
vor simţi mai în largul lor. 


HAINELE ŞI ECHIPAMENTUL 


Încălţămintea: când şi de care? În majoritatea 
cazurilor nu este necesar să îi puneţi nimic copilului în 
picioare până când acesta poate să se plimbe pe afară. |n 
casă picioarele copilaşilor rămân ceva mai reci - exact 
aceeaşi situaţie ca şi în cazul mâinilor - astfel încât nu se 
simt inconfortabil în picioarele goale. Cu alte cuvinte, nu 
există nici un motiv pentru botoşei tricotaţi sau pantofiori 
moi în timpul primului an de viaţă, cu excepţia situaţiilor în 
care podeaua este neobişnuit de rece. 

După ce copilul poate să stea în picioare şi să meargă 
este foarte bine dacă îl lăsaţi în picioarele goale majoritatea 
timpului atunci când condiţiile sunt potrivite. Arcadele 
plantare sunt relativ plate la început. Treptat copilul îşi 
dezvoltă arcadele plantare şi îşi întăreşte gleznele prin 
folosire viguroasă în timpul statului în picioare şi al 
mersului. Mersul pe un teren neregulat sau chiar aspru 
ajută la folosirea complexă a muşchilor picioarelor şi a 


plantelor. 

Bineînţeles, un copil care poate merge are nevoie de 
încălţăminte pentru afară atunci când este frig şi când 
umblă pe asfalt sau pe alte suprafeţe periculoase. Totuşi, 
este o idee bună ca în casă să continue să meargă în 
picioruşele goale (sau doar cu şosete) până la vârsta de 2-3 
ani; la fel poate merge şi afară atunci când este cald, pe 
plajă, în cutia cu nisip şi în alte locuri în care este în 
siguranţă. Pantofii cu talpă semi-moale sunt cei mai buni 
pentru început deoarece permit picioarelor copilului 
dumneavoastră să se mişte. Pantofii cu tot felul de 
accesorii drăguţe reprezintă în general o risipă de bani. Cel 
mai important lucru este ca încălţămintea să fie suficient de 
mare astfel încât degetele de la picioare să nu fie îndoite, 
însă nu atât de mare încât aproape să-i iasă din picioare. 

Copiii mici cresc foarte repede şi încălţămintea le va 
rămâne mică descurajator de repede, uneori chiar o dată la 
2 luni, astfel încât părinţii ar trebui să se obişnuiască să le 
controleze pantofii la fiecare câteva săptămâni pentru a fi 
siguri că sunt încă suficient de mari. Trebuie să fie mai mult 
decât suficient spaţiu pentru degetele de la picioare 
deoarece pe măsură ce copilul merge degetele sunt strivite 
de partea frontală a pantofului la fiecare pas. Ar trebui să 
fie suficient spaţiu liber la vârful pantofilor astfel încât 
atunci când copilul stă în picioare să puteţi apăsa în faţa 
halucelui pe o distanţă de aproximativ 1-1,5 cm. Nu vă 
puteţi da seama de acest lucru atunci când copilul stă jos 
din moment ce piciorul se simte mult mai bine prin pantof 
atunci când o persoană stă în picioare. In mod natural, 
pantofii ar trebui să fie şi confortabili de laţi. Există pantofi 
moi, ajustabili care pot fi reglaţi până la o măsură întreagă. 
Este foarte util ca talpa să fie aderentă astfel încât copilul 
să înveţe iniţial să meargă şi abia apoi să patineze. Puteţi 
să faceţi mai aspră o talpă care este prea netedă folosind 
un şmirghel cu granule de dimensiuni mari. 

Alegeţi pantofi ieftini dacă aceştia se potrivesc bine. 
Tenişii sunt foarte buni atâta timp cât nu fac ca picioarele 
copilului să transpire excesiv. Picioruşele sunt durdulii în 


primii ani; datorită acestui fapt pantofii cu margine joasă 
pot să nu stea la fel de bine în picioare ca cei cu margine 
mai înaltă. Nu există nici un alt motiv pentru a alege tenişii 
cu margine înaltă; gleznele nu necesită sprijin suplimentar. 

TŢarcurile de joacă. Un loc împrejmuit (arc) poate fi 
foarte util, în special pentru părinţii ocupați, începând de la 
vârsta de aproximativ 3 luni. Un ţarc în sufragerie, în 
bucătărie sau în biroul de acasă îi permite copilului să se 
joace fără pericolul de a fi călcat sau de a se vărsa ceva pe 
el. Atunci când copiii sunt suficienţi de mari pentru a sta în 
picioare, ţarcul le oferă un suport de care să se ţină şi o 
fundaţie solidă sub picioare. Dacă vremea este bună copiii 
pot sta în siguranţă în ţarc atunci când acesta este 
amplasat pe verandă şi pot privi de jur împrejur. 

Dacă aveţi de gând să folosiţi un ţarc, cel mai bine ar fi 
când copilul dumneavoastră se obişnuieşte cu acesta la 
trei-patru luni, înainte de a învăţa să stea în şezut şi să 
meargă de-a buşilea şi înainte de a fi avut la dispoziţie 
toată podeaua. Altfel este posibil ca el să considere ţarcul 
ca o închisoare chiar de la început. Deja când va putea să 
stea în şezut şi să meargă de-a buşilea va începe să se 
distreze mergând după lucrurile care sunt la câţiva metri 
depărtare şi manipulând obiecte mai mari cum ar fi lingurile 
de bucătărie şi oalele. Atunci când se plictiseşte de ţarc el 
poate sta într-un scaun-balansoar sau la un aranjament de 
masă cu scaune. Este bine pentru el şi să fie lăsat să se 
târască un timp în afara ţarcului. 

Chiar dacă sunt doritori, copiii nu ar trebui ţinuţi în ţarc 
tot timpul. Ei au nevoie de timp pentru a merge de-a 
buşilea şi a explora, având un adult care să-i supravegheze. 
La fiecare interval de aproximativ o oră ar trebui să vă 
jucaţi cu el, să-l îmbrăţişaţi şi probabil să-l duceţi în braţe la 
o plimbare. Intre 12 şi 18 luni durata pe care copiii vor fi 
dispuşi să o petreacă în ţarc va fi din ce în ce mai mică. 

Leagănele. Leagănele sunt utile după ce copiii au 
învăţat să stea în şezut şi înainte de a fi învăţat să meargă. 
Unele leagăne au motoraşe, altele sunt pentru a fi folosite 
în casă, altele sunt elastice astfel încât copilul să se poată 


mişca şi pe verticală. Elasticele ar trebui să fie acoperite 
pentru a preveni rănirea degetelor, sau buclele lor nu ar 
trebui să aibă o distanţă mai mare de 3 mm între ele. Unii 
copii se pot da în leagăn mult timp, în timp ce alţii se 
plictisesc foarte repede. Leagănele fac ca bebeluşii să nu 
păţească atâtea lucruri câte ar păţi dacă s-ar târî în tot 
acest timp, însă copiii nu ar trebui să-şi petreacă zile întregi 
în leagăn. Ei au nevoie de multe oportunităţi pentru a se 
târî, a explora, a sta în picioare şi a merge. 
Premergătoarele. Acestea au fost foarte populare 
deoarece arată ca şi cum i-ar ajuta pe copii să înveţe să 
meargă mai devreme. In realitate acestea îi împiedică pe 
copii să meargă din moment ce trebuie doar să-şi târască 
picioarele fără a le păsa de echilibru. Sunt necesare multe 
abilităţi pentru a merge şi copilul poate fi mai puţin motivat 
pentru a le învăţa pe toate. In fond, se poate mişca foarte 
bine singur cu ajutorul acestui dispozitiv. De ce să înveţe 
ceva nou - mersul - care este mult mai dificil? 
Premergătoarele sunt periculoase şi datorită faptului că 
s-au dovedit responsabile pentru multe leziuni. Ele fac ca 
bebeluşul să fie mai înalt, astfel încât acesta poate ajunge 
la obiecte care-l pot răni; îi ridică centrul de greutate, astfel 
încât este mai uşor să se răstoarne. De asemenea, îi permit 
să se mişte înainte foarte repede. Răni foarte grave s-au 
produs în cazul copiilor care au căzut pe scări în timp ce se 
deplasau cu aceste dispozitive. Fabricarea lor ar trebui 
sistată. Dacă aveţi deja unul, cel mai sigur ar fi să-i scoateţi 
roţile astfel încât să nu mai poată rula sau să-l aruncaţi. 


PROBLEME FIZICE OBIŞNUITE ÎN PRIMUL AN DE 
VIAŢĂ 


Cel mai bine ar fi să consultaţi prompt medicul în 
legătură cu orice modificare a sănătăţii copilului. Nu 
încercaţi să puneţi singuri diagnosticul - există o mare 
şansă să vă înşelaţi. Există multe cauze pentru problemele 
menţionate mai jos. Discuţia aceasta are ca scop principal 
să-i ajute pe părinţi să facă faţă celor mai obişnuite tipuri 


de afecţiuni fizice uşoare care apar în timpul primului an de 
viaţă, însă numai după ce medicul sau sora medicală au 
stabilit un diagnostic. 

Sughiţul. Majoritatea copiilor sughiţă destul de regulat 
după mese în primele luni de viaţă. De fapt, mulţi copii pot 
fi văzuţi sughiţând la examenul ecografic prenatal şi pot fi 
simţiţi făcând acest lucru spre sfârşitul sarcinii. Se pare că 
sughiţul nu are nici o semnificaţie; şi nu există nimic ce ar 
trebui să faceţi, în afară de a observa când copilul are 
nevoie să eructeze. Dacă doriţi totuşi să încercaţi ceva, o 
înghiţitură cu apă caldă poate uneori să-i liniştească. 

Regurgitarea şi vărsăturile. Termenul „regurgita” 
este folosit de obicei pentru a descrie situaţia care apare 
atunci când conţinutul gastric se scurge uşor din gura 
copilului, de obicei în cantităţi mici. Muşchiul care ar trebui 
să închidă intrarea în stomac pur şi simplu nu poate 
menţine închisă această intrare la fel cum face în cazul unui 
copil mai mare sau al unui adult. Orice mişcare poate 
declanşa acest fenomen: zgâlţâitul, îmbrăţişatul prea 
puternic, punerea copilului jos sau chiar peristaltismul 
gastric al copilului. Majoritatea copiilor regurgitează mult în 
primele luni de viaţă. Acest lucru de obicei nu are nici o 
semnificaţie. Unii o fac de mai multe ori după fiecare masă, 
alţii doar ocazional (petele de lapte pot fi mai uşor curățate 
de pe cearşafuri, scutece şi cârpe dacă sunt mai întâi 
înmuiate în apă rece). 

In cazul majorităţii copiilor tendinţa de a regurgita este 
cea mai accentuată în timpul primelor săptămâni şi luni de 
viaţă. Ea se reduce pe măsură ce copiii cresc. La cei mai 
mulţi a dispărut complet când aceştia încep să stea în 
şezut. Ocazional poate continua până când copilul începe 
să meargă. Uneori, un copil poate începe să regurgiteze 
atunci când are mai multe luni. Uneori apariţia dinţilor pare 
a accentua acest fenomen pentru o perioadă. Este foarte 
neplăcut şi face multă mizerie, însă nu este important când 
copilul se dezvoltă bine şi creşte în greutate, nu este 
deranjat de tuse şi nu se îneacă şi este fericit. 


Termenul „vărsătură” este folosit atunci când conţinutul 


stomacului este evacuat cu suficientă forţă astfel încât să 
poată fi „propulsat” la cel puţin câţiva cm distanţă de gură. 
Aceasta îi sperie pe părinţii fără experienţă, mai ales când 
copilul lor vomită o cantitate mare de lapte. Totuşi, nu este 
vorba de nimic grav atâta timp cât nu se întâmplă des şi 
copilul pare altfel fericit şi sănătos. Există copii care vomită 
foarte mult, chiar o dată în fiecare zi, în special în timpul 
primelor săptămâni de viaţă. In mod firesc, când copilul 
dumneavoastră regurgitează şi vomită des, ar trebui să 
discutaţi despre acest lucru cu medicul dumneavoastră, 
mai ales dacă există şi alte semne de indigestie. Este bine 
să fiţi prudenţi atunci când doriţi să vă faceţi copilul să 
eructeze; totuşi, de cele mai multe ori scuipatul sau voma 
se produc imediat indiferent de situaţie şi indiferent de ce 
modificări aduceţi formulei de hrană artificială sau cantităţii 
pe care i-o daţi să mănânce. Când copilul a vomitat 
aproape tot ce a mâncat, oare trebuie hrănit din nou 
imediat? 

Dacă par a fi suficient de veseli nu le daţi de mâncare - 
cel puţin până când se comportă ca atunci când le e foarte 
foame. Pot fi destul de deranjaţi încă la stomac, aşa că este 
mai bine să-i lăsaţi să se liniştească. Amintiţi-vă că de 
obicei cantitatea de vomă pare a fi mai mare decât este în 
realitate. Există copii care aproape că vomită la fiecare 
masă, însă cu toate acestea ei continuă să ia în greutate în 
mod satisfăcător. 

Nu este important nici dacă laptele regurgitat miroase a 
acru sau dacă este închegat. Primul pas al digestiei gastrice 
este secreția de acid. Orice aliment care a stat un timp în 
stomac este degradat de acid. Efectul acidului asupra 
laptelui este închegarea. 

Nu trebuie să vă faceţi griji când copilul regurgitează 
puţin sau vomită din când în când după masă. Totuşi, când 
ar trebui să vă contactaţi medicul? 

e Când copilul regurgitează şi în acelaşi timp este 
iritabil, plânge, se îneacă, îşi arcuieşte spatele sau nu 
câştigă în greutate cum ar trebui - acestea pot fi semne de 
reflux gastroesofagian (vezi pag. 64). 


e Când copilul vomită din nou mai mult de o dată sau de 
două ori, mai ales dacă voma este puternică sau dacă are 
culoare galbenă sau verzuie - acestea pot fi semne că 
există bilă în ea. 

e Dacă vărsătura este acompaniată de febră, de o 
modificare a activităţii (este somnolent, se joacă mai puţin, 
este iritabil) sau există alte semne de boală. 

e Dacă vărsătura sau regurgitarea vă îngrijorează 
pentru un motiv oarecare. Chiar dacă se dovedeşte a nu fi 
nimic grav, nu este niciodată greşit să vă asiguraţi de asta 
mergând la medic. 

Modificarea culorii scaunului. Nimic nu pare a-i 
deranja mai mult pe unii părinţi ca schimbarea culorii 
materiilor fecale ale copilului. Maronii, gălbui sau verzui - 
pur şi simplu nu contează. La fel ca şi hainele, scaunele pot 
avea multe culori. Nici o culoare nu este mai bună ca alta. 
Ar trebui să vă faceţi griji doar dacă materiile fecale devin 
negre (această culoare poate indica pierderea unei cantităţi 
mari de sânge, care devine negru ca smoala pe măsură ce 
străbate intestinele) sau roşii (probabil din cauza sângelui), 
sau albe precum creta (această culoare poate indica o 
problemă biliară). 

Constipaţia.  Constipaţia înseamnă existenţa unor 
materii fecale uscate şi dure care sunt dificil de eliminat. Nu 
numărul scaunelor este acela care determină dacă un 
bebeluş (sau un copil mai mare sau un adult) este 
constipat. Ocazional, eliminarea unor materii fecale dure 
poate face ca mici dâre de sânge să fie prezente în scaun. 
Deşi nu este ceva neobişnuit, prezenţa sângelui în scaun - 
de orice natură ar fi aceasta - ar trebui discutată cu 
medicul. 

Unii copii au scaun întotdeauna în acelaşi moment al 
zilei, pe când la alţii scaunele nu sunt regulate. Unii copii au 
mai mult de un scaun pe zi; alţii pot sta mai multe zile fără 
a avea scaun. Toate aceste situaţii sunt perfect normale. 
Nu câştigaţi nimic dacă încercaţi să reglaţi orarul scaunelor 
unui copil care are scaun neregulat. În primul rând, de 
obicei acest lucru nu poate fi realizat. In al doilea rând, 


dacă încercaţi acest lucru este posibil să vă simţiţi frustraţi 
şi să depuneţi mult efort. 

Copiii hrăniţi la sân - mai frecvent decât cei hrăniţi 
artificial - de obicei au scaune rare după primele câteva 
luni. Pe la 3-4 luni nu trebuie considerat că bebeluşul este 
constipat dacă este hrănit la sân şi are un scaun o dată la 3 
zile, sau poate chiar mai rar, atâta timp când materiile 
fecale sunt încă moi. Nu este necesar pentru un copil să 
aibă scaun în fiecare zi. 

Constipaţia uneori debutează când un copil mai mare - 
hrănit până acum la sân - începe să mănânce alimente 
solide. Se pare că intestinele acestuia au „muncit” atât de 
puţin când acesta a fost hrănit numai cu lapte încât nu sunt 
capabile să digere alte alimente. Copiii încep să aibă 
scaune rare şi tari şi par a se simţi inconfortabil. Când 
copilul dumneavoastră este în această situaţie, îi puteţi 
oferi puţină apă cu zahăr (o linguriţă de zahăr la 50 ml 
apă), suc de prune, mere sau pere (începeţi cu 50 de ml şi 
creşteţi uşor porţia) sau piure de prune (începeţi cu 2 
linguriţe pe zi şi creşteţi uşor porţia). Unii copii fac crampe 
de la prune, însă majoritatea le tolerează bine. De obicei 
constipaţia este o problemă temporară. Dacă durează mai 
mult de o săptămână discutaţi cu medicul. 

Copiii hrăniţi artificial pot face şi ei constipaţie. Puteţi 
încerca aceleaşi remedii sugerate mai sus. Dacă acestea nu 
rezolvă problema, consultaţi medicul. 

Diareea. Diareea uşoară este frecventă la copii. 
Intestinele unui copil sunt sensibile în primii 1-2 ani de viaţă 
şi pot fi iritate nu doar de bacterii sau de virusuri ci şi de noi 
alimente sau prea mult suc de fructe. Din fericire, acest tip 
de deranjament intestinal este de obicei uşor şi nu are 
consecinţe prea grave. Este posibil să se producă câteva 
scaune mai moi decât în mod normal. Frecvent aceste 
scaune sunt verzui şi mirosul lor poate fi diferit. Cea mai 
importantă caracteristică a acestui tip de diaree uşoară 
este că bebeluşul se comportă bine sau aproape normal. 
Acesta se joacă, este activ, urinează la fel de frecvent ca de 
obicei şi nu pare a fi bolnav, cu excepţia nasului uşor 


înfundat şi a unei reduceri uşoare a apetitului. În câteva 
zile, fără vreun tratament special, simptomele de obicei 
dispar. Puteţi să-i daţi puţină apă în plus sau o soluţie 
pentru rehidratare cum este Pedialyte, sau puteţi îndepărta 
din dieta lui alimentele pe care le-aţi adăugat recent. 

Se consideră că bebeluşii cu diaree uşoară nu ar trebui 
să fie hrăniţi cu alimente solide sau cu formule artificiale; în 
loc de aceasta trebuia să li se dea multe lichide bogate în 
zahăr (de exemplu suc de mere). Cercetările au dovedit că 
această dietă tradiţională pentru diaree în realitate 
accentuează şi prelungeşte boala. Aşadar, pentru diareea 
uşoară şi de scurtă durată a bebeluşilor, menţineţi dieta 
obişnuită a copilului şi lăsaţi-l să mănânce cât de mult 
doreşte. Această abordare funcţionează cel mai bine. Dacă 
diareea durează mai mult de 2-3 zile ar trebui să consultaţi 
medicul, chiar când copilul dumneavoastră continuă să se 
poarte normal, ca şi cum ar fi sănătos. Pentru mai multe 
informaţii despre diaree şi deshidratare vezi pag. 838. 

Erupţiile, în general. Este întotdeauna indicat să-i 
arătaţi doctorului o erupție neidentificată. Acestea sunt 
adeseori dificil de descris în cuvinte şi cu toate că 
majoritatea nu sunt prea grave, unele dintre ele reprezintă 
semne ale unor afecţiuni care necesită atenţie medicală 
promptă. 

Erupţiile obişnuite datorate scutecelor. Majoritatea 
copiilor au pielea sensibilă în timpul primelor luni. Regiunea 
acoperită de scutec este în mod deosebit susceptibilă şi 
predispusă la erupții deoarece scutecele rețin apa în 
apropierea tegumentului sensibil şi nu permit zonei 
respective să se aerisească corespunzător. De fapt, oricine 
ar face o erupție în zona respectivă dacă ar trebui să poarte 
un scutec 24 de ore pe zi. De aceea cel mai bun tratament 
pentru aproape orice erupție produsă de scutece este să 
lăsaţi copilul fără scutec cât mai mult timp posibil - câteva 
ore pe zi este ideal. Imediat după un scaun, de exemplu, 
este o perioadă potrivită pentru a vă lăsa copilul fără 
scutec, din moment ce este mai puţin probabil ca acesta să 
urineze în viitorul apropiat. Puneţi copilul să stea pe un 


scutec împăturit sau puneţi-l pe o saltea impermeabilă şi 
încercaţi să ţineţi scutecul sub el (chiar şi aşa, băieţeii pot 
stropi, aşa că este o idee bună să ţineţi câteva prosoape de 
hârtie la îndemână). Aerul cald şi lipsa contactului cu 
materialul scutecelor de obicei rezolvă problema. Aproape 
toţi copii fac erupții punctiforme din cauza scutecelor la un 
moment dat. Dacă acestea sunt uşoare şi dispar la fel de 
repede cum au apărut, atunci nu este necesar nici un 
tratament special, cu excepţia aerisirii zonei. 

Nu spălaţi zona acoperită de scutec cu săpun atunci 
când o iritaţie este prezentă deoarece săpunul poate fi 
iritant. Folosiţi numai apă şi nu folosiţi cârpe sau bureti. 
Puteţi să protejaţi pielea aplicând vaselina sau un alt tip de 
unguent. Unele servicii de scutece folosesc modalităţi 
speciale de clătire atunci când copilul are o erupție. Dacă 
spălaţi scutecele la domiciliu puteţi adăuga o jumătate de 
ceaşcă de oţet de vin la ultima clătire. 

La copiii mai mari, erupțiile datorate scutecelor sunt de 
obicei produse de contactul prelungit al tegumentului cu 
urina caldă şi acidă. Expunerea la aer şi schimbarea 
frecventă a scutecelor de obicei rezolvă problema. O 
erupție produsă de o ciupercă (denumită şi candidoză) se 
caracterizează prin pete de culoare roşu deschis, care 
adeseori se unesc pentru a forma o suprafaţă roşie 
continuă, mărginită de pete roşii. Plicile cutanate din zona 
acoperită de scutec au de obicei culoare roşu deschis şi 
sunt acoperite cu pete roşii la nivelul proeminenţelor. 
Tratamentul constă în aplicarea unei creme antifungice 
eliberată pe bază de reţetă. O erupție caracterizată prin 
băşici sau puroi (în special asociată cu febră, însă aceasta 
nu este obligatorie) este probabil cauzată de bacterii şi ar 
trebui să fie tratată de un medic. 

Erupţiile datorate diareii. Materiile fecale iritante 
care sunt expulzate frecvent în timpul unei diarei pot uneori 
cauza o erupție foarte dureroasă în jurul anusului sau o 
erupție netedă, de culoare roşu-deschis, pe fese. 
Tratamentul constă în schimbarea scutecului imediat ce 
acesta se murdăreşte - iar acest lucru nu este uşor. După 


aceea curăţaţi zona cu ulei sau, dacă este prea dureroasă 
pentru a da cu cârpa, ţineţi copilul cu zona respectivă sub 
un jet de apă caldă, tamponaţi-l pentru a-l usca şi aplicaţi 
un strat gros de unguent protector (nu contează ce marcă, 
toate sunt la fel de bune). Dacă acest tratament nu 
funcţionează, scutecul ar trebui să fie dat jos şi zona 
aerisită bine. Se pare că atunci când copilul are diaree 
nimic nu este de prea mare ajutor. Din fericire, erupția se 
vindecă de la sine imediat ce diareea încetează. 

Erupţiile pe faţă. Există mai multe erupții uşoare la 
nivelul feţei pe care copiii le fac în primele câteva luni de 
viaţă; acestea nu sunt suficient de bine definite pentru a 
avea nume distincte, însă sunt foarte obişnuite. Milia 
reprezintă pustule mici şi strălucitoare fără eritem în jur. 
Acestea arată ca perle mici pe piele. In acest caz, glandele 
sebacee din tegument produc sebum, însă deoarece nu au 
încă un orificiu cutanat, secrețiile se acumulează la nivelul 
lor. Pe parcursul următoarelor câteva săptămâni sau luni 
ductele glandulare se deschid şi secreția este evacuată. 

Unii copii au aglomerări de pete mici şi roşii sau de 
pustule netede pe obraji şi pe frunte. Acestea arată ca 
acneea şi asta este exact ceea ce reprezintă. Ele apar 
datorită expunerii copilului la hormonii materni în timpul 
vieţii intrauterine. Erupția poate persista mult timp şi îi 
poate îngrijora pe părinţi. Uneori se estompează, pentru ca 
apoi roşeaţa să reapară. Aplicarea de unguente nu pare a 
avea vreun efect. Aceste pete dispar întotdeauna în cele 
din urmă. 

Erythema toxicum constă în proeminențe neregulate de 
culoare roşie care au diametrul de aproximativ 1 cm şi 
uneori prezintă o mică pustulă în vârf. La copiii cu piele mai 
închisă la culoare aceste pete pot fi purpurii. Ele apar şi 
dispar în diverse zone ale feţei şi ale corpului. Nu se 
cunoaşte cauza aceste erupții obişnuite, însă odată ce 
dispare pare a nu mai reveni. Băşicile şi pustulele mai mari, 
pline cu puroi, pot fi semne ale unei infecţii şi ar trebui 
prompt anunţate medicului. 

Erupţiile pe corp şi pe scalp. Miliaria eritematoasă 


este foarte frecventă în zona umerilor şi în regiunea gâtului 
şi apare când afară începe să se încălzească. Erupția se 
caracterizează prin grupuri de pustule foarte mici şi de 
culoare roz înconjurate de umflături şi pete de culoare roz 
în cazul copiilor cu pielea deschisă şi de culoare roşu închis 
sau purpuriu la copiii cu pielea închisă la culoare. Pe unele 
bube se pot forma mici băşici. Atunci când leziunile se 
usucă zona acoperită de ele pare bronzată. De obicei apare 
iniţial la nivelul gâtului. Dacă este gravă se poate răspândi 
în jos la nivelul pieptului şi spatelui şi în sus în jurul 
urechilor şi la nivelul feţei, însă rareori copilul este deranjat. 
Puteţi tampona această erupție de câteva ori pe zi cu vată 
înmuiată într-o soluţie de bicarbonat de sodiu (o linguriţă 
de bicarbonat la o ceaşcă de apă). Un alt tratament este să 
aplicaţi pudră de talc pe bază de amidon de porumb (nu 
mai recomand pudra de talc deoarece aceasta poate irita 
plămânii). Majoritatea erupţiilor de acest fel dispar de la 
sine fără vreun tratament special. Ceea ce este mai 
important este să încercaţi să ţineţi copilul la răcoare. Nu 
vă temeţi să-i scoateţi hainele atunci când este cald. In 
fond, nu există nici o dovadă că experienţele de acest fel 
din copilărie vor face ca viitorii adulţi să fie nudişti. 

Dermatita seboreică (seboreea) reprezintă de obicei o 
afecţiune uşoară care se caracterizează prin pete roşii 
apărute la nivelul scalpului şi care arată ca nişte cruste 
grăsoase de culoare gălbuie sau roşiatică. Seboreea mai 
poate să apară la nivelul feţei, în zona scutecului şi oriunde 
altundeva pe corp. Puteţi aplica unguent peste cruste 
pentru a le înmuia, iar după aceea le puteţi spăla cu un 
şampon moale anti-mătreaţă, îndepărtând crustele care se 
desprind. Nu lăsaţi uleiul prea mult timp pe păr înainte de a 
aplica şamponul. Şampoanele medicale şi medicamentele 
pot fi de asemenea de ajutor. Dermatita seboreică persistă 
rareori după primele 6 luni. 

Impetigo reprezintă o infecţie bacteriană a 
tegumentelor. De obicei nu este gravă, însă este 
contagioasă şi ar trebui tratată prompt de medic. 
Debutează printr-o pustulă fină care conţine un lichid gălbui 


sau puroi alb şi care este înconjurată de piele roşie 
(eritem). Pustula se rupe cu uşurinţă, lăsând o pată. La 
bebeluşi nu se formează o crustă groasă aşa cum se 
întâmplă în cazul copiilor mai mari. De obicei apare pentru 
prima dată într-un loc moale, cum ar fi marginea scutecului 
sau în axilă. Pot să apară şi alte pete. Unguentele 
antibacteriene eliberate fără prescripţie medicală şi 
aerisirea zonei pot fi de ajutor. Aranjaţi hainele şi lenjeria 
de corp astfel încât acestea să nu acopere petele şi 
menţineţi camera ceva mai caldă ca de obicei pentru a 
compensa, dacă este necesar. 

Unguentele cu antibiotic eliberate pe bază de 
prescripţie medicală rezolvă de obicei rapid problema. In 
timpul infecţiei dezinfectaţi scutecele, cearşafurile, lenjeria, 
pijamaua, prosoapele şi cârpele cu care vă spălaţi copilul 
folosind un înălbitor obişnuit (cum ar fi hipocloritul de 
sodiu). 

Problemele la nivelul cavităţii bucale. Afte/e 
reprezintă o infecţie fungică uşoară şi foarte frecventă care 
se produce la nivel oral. Aspectul este cel al unor cruste 
moi şi lăptoase care apar pe obraji, limbă sau pe plafonul 
bucal. Totuşi, spre deosebire de lapte, acestea nu sunt uşor 
de îndepărtat. Dacă frecaţi puternic pentru a le îndepărta, 
pielea de dedesubt poate sângera uşor şi are aspect 
inflamat. Aftele pot face ca bebeluşul să aibă dureri la 
nivelul gurii şi aceştia se pot simţi neplăcut atunci când se 
hrănesc. Aftele pot să apară la toţi copiii şi nu au nimic de a 
face cu igiena deficitară. Un medicament eliberat pe bază 
de rețetă, aplicat pe aftă cu vârful degetului 
dumneavoastră mic de câteva ori pe zi, de obicei vindecă 
afecțiunea, cu toate că aceasta poate recidiva ulterior. 
Dacă nu mergeţi imediat la medic, este bine ca bebeluşul 
să bea o gură de apă după ce bea lapte. Aceasta spală 
laptele de la nivelul cavităţii bucale şi face ca mai puţine 
elemente nutritive să fie disponibile pentru ciupercă 
(Candida). Nu vă lăsaţi păcălită de culoarea gingiilor la 
nivelul unde va apărea molarul superior. Culoarea palidă 
normală este uneori confundată cu o aftă de către părinţii 


care verifică gura copilului. 

Chisturile gingivale şi de la nivelul plafonului bucal. Unii 
copii au 1-2 chisturi albicioase la nivelul marginii ascuţite a 
gingiilor. Acestea pot arăta ca dinţii, însă sunt rotunde şi nu 
se aude nici un zgomot atunci când sunt lovite cu o 
linguriţă. Chisturi similare pot fi adeseori văzute la nivelul 
plafonului bucal, de-a lungul marginii care merge dinspre 
anterior spre posterior. Acestea nu au nici o importanţă şi 
în cele din urmă dispar. 

Erupția dinților este discutată la pag. 803. 

Problemele oculare. Mulţi copii prezintă o înroşire 
uşoară a ochilor la câteva zile după naştere. Aceasta este 
cauzată probabil de un canal lacrimal imatur care poate fi 
parţial obstruat. Nu necesită nici un tratament şi de obicei 
dispare de la sine. 

Obstrucţia canalului lacrimal. Un alt tip de infecţie 
cronică foarte uşoară a pleoapelor se produce în primele 
luni de viaţă la un număr destul de mare de bebeluşi, cel 
mai frecvent la un singur ochi. Ochiul lăcrimează excesiv, în 
special atunci când este expus la vânt. Un material de 
culoare albă se acumulează la colţurile ochiului şi de-a 
lungul marginilor pleoapelor. Aceste scurgeri pot face ca 
pleoapele să fie lipite atunci când copilul se trezeşte din 
somn. Afecţiunea se datorează obstrucţiei canalului 
lacrimal. Ductul lacrimal coboară de la nivelul unei 
deschideri mici la nivelul unghiului ocular intern, iniţial 
către nas, apoi către cavitatea nazală. Atunci când acest 
duct este parţial obstruat, lacrimile nu se mai pot scurge la 
fel de repede cum se formează. Acestea se acumulează în 
ochi şi curg pe obraz. Pleoapele sunt permanent uşor 
infectate deoarece ochiul nu mai este curăţat bine de către 
lacrimi. Tratamentul obişnuit este o combinaţie de 
unguente sau picături pentru ochi (eliberate pe bază de 
reţetă) şi masajul uşor al ductelor lacrimale pentru a le 
deschide. Medicul sau sora medicală vă vor arăta cum să 
procedaţi. 

Blocajul duetelor lacrimale este destul de frecvent, nu 
este grav şi nu se produc leziuni oculare. Afecţiunea poate 


persista timp de mai multe luni. Boala se vindecă de la sine 
pe măsură ce copilul creşte, chiar fără a face nimic. Dacă 
după ce a trecut aproximativ un an afecțiunea mai persistă 
încă şi este deranjantă, un oftalmolog poate curăța duetul 
lacrimal printr-o procedură simplă. Atunci când pleoapele 
sunt lipite puteţi înmuia crusta pentru a le deschide 
aplicând uşor apă călduţă cu degetele curate sau cu o 
cârpă umedă (nu apă fierbinte deoarece pleoapele sunt 
foarte sensibile la temperatură). Un duet lacrimal obstruat 
nu determină înroşirea ochilor. 

Conjunctivita. Această infecţie bacteriană sau virală a 
zonei albe a ochilor face ca acestea să apară injectate de 
sânge sau să aibă culoare roz. De obicei de la nivelul 
ochiului se scurge o secreție purulentă gălbuie sau albă. 
Medicul ar trebui să fie chemat prompt. 

Strabismul. Este normal ca în primele luni de viaţă ochii 
copilului să execute mişcări exagerate şi să se rotească 
prea mult în anumite momente. In majoritatea cazurilor 
ochii se stabilizează în poziţia corectă pe măsură ce copilul 
creşte mai mare, de obicei până la vârsta de trei luni. Dacă 
totuşi ochii sunt deviaţi tot timpul sau în majoritatea 
timpului, chiar şi în prima lună, sau dacă nu s-au stabilizat 
la 3 luni, ar trebui ca bebeluşul să fie examinat de un 
oftalmolog. De multe ori părinţii consideră că ochii copilului 
sunt încrucişaţi când de fapt ei sunt drepţi. Acest lucru se 
datorează tegumentului dintre ochi (de peste marginea 
nasului), care este relativ mai lat în cazul unui copil decât la 
o persoană mai în vârstă. Această piele suplimentară 
acoperă o parte din albul ochilor (către nas) şi face ca în 
partea centrală albul ocular să fie mult mai mic în 
comparaţie cu partea externă (către ureche). De 
asemenea, nu este neobişnuit ca un nou-născut să aibă 
pleoapa unui ochi mai jos decât pleoapa celuilalt sau ca 
unul dintre ochi să pară a fi mai mic. In majoritatea 
cazurilor diferenţele de acest fel devin din ce în ce mai 
puţin evidente pe măsură ce copilul creşte. Ochii copilului 
ar trebui să fie totuşi examinaţi pentru a fi siguri că nu are 
strabism. 


Un alt motiv pentru care ochii copiilor par uneori a fi 
încrucişaţi este că atunci când copiii privesc ceva ce ţin în 
mână, ochii lor au o tendinţă accentuată spre convergenţă 
deoarece mâinile lor sunt scurte şi obiectul este foarte 
aproape de faţa lor. Această convergenţă este normală - 
acelaşi lucru îl fac şi adulţii, însă într-o măsură mult mai 
mică. Ochii lor nu vor rămâne blocaţi în poziţia respectivă. 
Părinţii întreabă adesea dacă este sigur să agaţe jucării 
deasupra pătuţului din moment ce uneori copiii îşi 
încrucişează ochii atunci când se uită la ele. Nu agăţaţi 
jucăria chiar la nivelul nasului copilului, însă nu este nici o 
problemă dacă o agăţaţi la cel puţin 30 cm depărtare (vezi 
pag. 756 pentru mai multe detalii despre siguranţă). 

Este important ca ochii copiilor să fie examinaţi imediat 
dacă există vreo îndoială în legătură cu poziţia lor, 
deoarece un ochi deviat permanent va deveni treptat 
nefuncţional dacă nu sunt începute devreme eforturile 
pentru a-l face pe copil să-l folosească. Atunci când ochii nu 
sunt coordonaţi şi nu converg simultan asupra unui obiect, 
fiecare va vedea altfel imaginea şi copilul va vedea dublu. 
Acest lucru este atât de neplăcut şi creează atât de multă 
confuzie încât creierul va învăţa automat să ignore şi să 
suprime toate informaţiile care vin de la unul dintre ochi. Pe 
parcursul primilor ani creierul va pierde capacitatea de a 
procesa informaţiile vizuale provenite de la nivelul ochiului 
ignorat şi cu acest ochi copilul nu va mai vedea bine. Dacă 
acest lucru durează prea mult timp devine imposibil să se 
mai recupereze vederea la ochiul respectiv. Această 
afecţiune este cunoscută sub denumirea de „ochi leneş”. 

Treaba oftalmologului este să pună la treabă imediat 
ochiul leneş, de obicei obligându-l pe copil să poarte un 
bandaj peste ochiul sănătos pentru perioade lungi de timp. 
Medicul poate de asemenea să prescrie ochelari pentru a 
favoriza utilizarea coordonată a ambilor ochi. Uneori mai 
poată fi luată şi decizia operaţiei. Ocazional, trebuie 
efectuate mai multe operaţii până când rezultatele să fie 
satisfăcătoare. 

Problemele respiratorii. Copiii strănută frecvent. 


Strănutul nu este un semn de răceală cu excepţia situaţiilor 
în care le curge şi nasul. Majoritatea strănută datorită 
prafului şi mucusului uscat care s-au acumulat în partea 
anterioară a nasului şi îi gâdilă. 

Respirația zgomotoasă cronică poate să apară la unii 
bebeluşi. Cu toate că de obicei este fără semnificaţie, 
fiecare copil cu respiraţie zgomotoasă ar trebui examinat 
de medic sau de o soră medicală. Mulţi copii fac un zgomot 
uşor - asemănător cu un sforăit - la nivelul părţii 
posterioare a nasului. Acest sunet seamănă cu sforăitul 
unui adult, numai că bebeluşii fac acest zgomot când sunt 
treji. Sunetul pare a fi produs datorită faptului că nu au 
învăţat încă să-şi controleze palatul moale. Va dispărea de 
la sine atunci când copilul va creşte. 

Un tip obişnuit de respiraţie zgomotoasă este cauzată 
de subdezvoltarea cartilajului laringian. Atunci când copilul 
inspiră, cartilajul moale se colabează, îngustând calea 
respiratorie şi producând sunetul denumit de medici stridor. 
Este ca şi cum copilul s-ar îneca, însă el poate respira astfel 
indefinit. In majoritatea cazurilor stridorul se produce doar 
când copiii respiră tare, ca atunci când sunt răciţi. De obicei 
dispare atunci când sunt liniştiţi sau când dorm. Poate fi 
mai bine atunci când copiii stau cu faţa în jos. Când copilul 
dumneavoastră are stridor, discutaţi neapărat cu medicul 
dumneavoastră, însă de cele mai multe ori nici un 
tratament nu este necesar. Stridorul uşor dispare pe 
măsură ce copilul creşte. 

Respirația zgomotoasă care debutează brusc, în special 
la un bebeluş mai mare sau la un copil, are o cu totul altă 
semnificaţie faţă de cea cronică. Se poate datora crupului, 
astmului sau unei infecţii şi necesită îngrijire medicală 
promptă (vezi pag. 698). 

Episoadele de apnee. Unii copii se înfurie atât de tare 
atunci când sunt frustraţi încât plâng şi după aceea îşi ţin 
respiraţia şi devin cianotici. Când acest lucru se întâmplă 
pentru prima dată, de obicei îi sperie foarte tare pe părinţi 
(de obicei este vorba de copii care în mod normal sunt 
fericiţi şi liniştiţi). Trebuie să ştiţi că nimeni nu-şi poate ţine 


respiraţia până la moarte. In cel mai rău caz copilul îşi ţine 
respiraţia până leşină, apoi sistemele automate de control 
intră în funcţiune şi acesta va începe să respire din nou. 
Uneori un copil îşi ţine respiraţia atât de mult încât nu doar 
că leşină dar are şi mişcări asemănătoare convulsiilor. Din 
nou, acest lucru poate fi înspăimântător de privit, însă nu 
este în realitate periculos. 

Alţi copii, atunci când percep o durere bruscă şi 
puternică sau când sunt speriaţi brusc, pot să leşine după 
un singur țipăt. Aceasta este o formă diferită a crizelor de 
apnee. 

Discutaţi cu medicul dumneavoastră despre orice 
episod de apnee astfel încât acesta să se asigure că totul 
este în regulă din punct de vedere fizic. Odată ce acest 
lucru este stabilit, nu prea aveţi ce să faceţi. Uneori, crizele 
de apnee apar la copii deoarece aceştia sunt anemici. 
Suplimentele cu fier pot fi de ajutor. Puteţi încerca să îi 
distrageţi atenţia copilului dumneavoastră atunci când 
acesta începe să se agite încurajându-l să facă o altă 
activitate, însă această metodă nu funcţionează tot timpul. 
Poate fi de ajutor să vă reamintiţi că aceste crize de apnee 
nu sunt periculoase şi de obicei dispar până când copilul 
începe să meargă la grădiniţă. 


COPILUL DUMNEAVOASTRĂ, ÎNTRE 1 ŞI 2 ANI 


CE ÎL FACE SĂ SE BUCURE? 


Ce mare bucurie! Vârsta de un an este foarte 
interesantă şi palpitantă. Copiii se schimbă în multe 
privinţe: cum mănâncă, cum se deplasează, cum înţeleg 
lumea, ce vor să facă şi cum se simt faţă de ei înşişi şi faţă 
de alţi oameni. Atunci când erau mici şi neajutoraţi îi 
puteaţi pune oriunde doreaţi, le puteaţi oferi jucăriile pe 
care le consideraţi cele mai potrivite şi le puteaţi da să 
mănânce ce alimente ştiaţi că sunt cele mai bune. In cea 
mai mare parte a timpului ei erau dispuşi să vă lase să fiți 
şeful şi erau foarte cooperanţi. Acum, la vârsta de un an, 
lucrurile sunt ceva mai complicate. Copiii par a-şi da seama 
că nu sunt destinaţi să fie păpuşi pentru tot restul vieţii; 
înţeleg că sunt fiinţe umane, cu idealuri şi dorinţe proprii. 

La vârsta de 15-18 luni comportamentul copilului 
dumneavoastră dovedeşte clar că acesta se îndreaptă către 
ceea ce este denumit „groaznica vârstă de 2 ani”, un 
termen nepotrivit, deoarece aceasta este o vârstă 
minunată şi captivantă, chiar dacă poate este ceva mai 
provocatoare şi mai solicitantă pentru dumneavoastră. 
Când îi sugeraţi ceva ce nu-i place, copilul simte nevoia să 
se afirme. Este în natura lui. Este începutul procesului 
denumit individualizare, atunci când începe să devină o 
persoană deplină. „Luna de miere” cu dumneavoastră s-a 
terminat - cel puţin parţial - deoarece pentru a-şi dezvolta 
personalitatea trebuie să se opună controlului exercitat de 
dumneavoastră. 

Poate începe să spună „nu” prin cuvinte sau prin 
acţiuni, chiar şi în cazul lucrurilor care-i fac plăcere. Unii 
denumesc acest comportament negativism, însă ia gândiţi- 
vă la ce ar însemna dacă nu ar spune niciodată „nu”! Ar 
deveni un robot ascultător dacă nu ar fi niciodată în 

dezacord cu dumneavoastră şi nu ar învăţa niciodată nimic 
prin încercare şi eroare - modalitatea cea mai bună de 
învăţare. Devine din ce în ce mai deştept în fiecare moment 
şi din ce în ce mai capabil să ia propriile sale decizii (chiar 
dacă acestea sunt greşite). 

Procesul separării de dumneavoastră începe încă de 
acum. Deşi poate fi dureros - vă puteţi simţi respinsă şi 
este dificil să renunţaţi la control - această separare este 
absolut necesară pentru dezvoltarea copilului 
dumneavoastră ca o fiinţă umană. Aşa încât spuneţi „la 
revedere” acelui tip special de dragoste necondiționată pe 
care v-a oferit-o odată copilul dumneavoastră şi salutaţi 
noua relaţie mai complicată cu această persoană în plină 
formare. 

Independenţă şi deschidere către lume. Un copil 
devine din ce în ce mai dependent şi în acelaşi timp din ce 
în ce mai independent. Acest lucru sună contradictoriu şi 
bineînţeles că aşa este. Insă aşa sunt copiii. Un părinte se 
plânge de un băieţel de un an: „Acum plânge de fiecare 
dată când ies din cameră”. Acest lucru nu înseamnă că 
acesta îşi formează un obicei dăunător; înseamnă că pe 
măsură ce creşte realizează cât de mult depinde de părinţii 
săi. Este neplăcut, însă este un semn bun. Cu toate 
acestea, la aceeaşi vârstă începe şi să fie mai independent; 
începe să simtă nevoia de a fi pe cont propriu, de a 
descoperi locuri noi, de a ajuta oameni necunoscuţi. 

Priviţi cum se comportă un copil care este în stadiul 
mersului de-a buşilea atunci când părintele său spală 
vasele. Se joacă mulţumit cu câteva oale şi farfurii pentru o 
perioadă. După aceea se plictiseşte şi decide să exploreze 
sufrageria. Se târăşte de jur-împrejur, trecând pe sub masă, 
adunând de pe jos mici fire de praf şi gustându-le, se ridică 
şi se întinde cu grijă pentru a ajunge la mânerul unui sertar. 
După o perioadă pare a simţi din nou nevoia de companie, 
pentru că dintr-o dată se târăşte înapoi în bucătărie. La un 
moment dat comportamentul său poate fi dominat de 
tendinţa către independenţă; în alte momente este condus 
de nevoia de securitate. El îşi satisface pe rând ambele 


nevoi. 

Pe măsură ce lunile trec copilul devine mai îndrăzneţ şi 
mai curajos atunci când experimentează şi explorează. Are 
încă nevoie de părinţii lui, însă nu atât de des. Îşi dezvoltă 
propria independenţă, însă o parte din curajul său provine 
din faptul că ştie că poate avea securitate atunci când are 
nevoie. 

Independenţa provine atât din securitate cât şi din 
libertate. Unele persoane încurcă aceste lucruri. Ele 
încearcă să îi facă pe copii să fie independenţi lăsându-i 
singuri într-o cameră pentru perioade lungi de timp, chiar 
dacă aceştia plâng pentru a avea companie. Totuşi, atunci 
când părinţii forţează lucrurile atât de mult, copilul va 
considera că lumea este un loc rău şi acest lucru îl va face 
să fie şi mai dependent pe termen lung. 

Aşadar, la vârsta de un an copilul dumneavoastră se 
află la răscruce. Dacă i se oferă posibilitatea el va deveni 
treptat din ce în ce mai independent: mai sociabil cu străinii 
(atât adulţi cât şi copii), mai încrezător în sine şi deschis. 
Anxietatea faţă de străini, atât de puternică la 9 luni, 
începe să dispară. Când copilul este închis prea mult timp şi 
ţinut la distanţă de alţii, fiind obişnuit să aibă lângă el doar 
părinţii, poate dura mai mult pentru el să devină sociabil în 
afara domiciliului. Cel mai important lucru pentru un copil 
de un an este ca acesta să fie puternic ataşat emoţional de 
persoanele care-l îngrijesc. Dacă are o bază solidă de 
securitate emoţională în cele din urmă va deveni mai 
deschis către lume. 

Pasiunea de a explora. Copiii în vârstă de un an sunt 
exploratori hotărâți. Ei cercetează fiecare colţ şi fiecare 
crăpătură, ating cu degeţelele ornamentele de pe mobilă, 
scutură masa sau orice altceva nu este bine ancorat, 
doresc să scoată toate cărţile din raft, se urcă pe orice pot 
să ajungă, introduc lucruri mici în lucruri mari şi după aceea 
încearcă să introducă lucruri mari în lucruri mici. Pe scurt, 
fac totul. 

La fel ca multe alte lucruri, curiozitatea lor este o sabie 
cu două tăişuri. Pe de o parte este modalitatea în care 


copilul învaţă. El trebuie să afle despre dimensiunile, 
formele şi mişcările fiecărui lucru din lumea lor şi trebuie 
să-şi testeze aptitudinile înainte de a putea avansa la 
stadiul următor, exact ca atunci când va trebui să treacă 
prin toate clasele primare şi prin gimnaziu înainte de a 
ajunge la liceu. Explorările lui neîncetate sunt un semn că 
este inteligent şi are un spirit pătrunzător. 

Pe de altă parte poate fi epuizant din punct de vedere 
fizic şi solicitant pentru dumneavoastră, fiind necesar să fiţi 
tot timpul atentă şi să-i permiteţi să exploreze fiind în 
acelaşi timp sigură că este în siguranţă şi că experienţele 
sale sunt benefice pentru creşterea şi dezvoltarea lui. 


AJUTAŢI-VĂ COPILUL SĂ EXPLOREZE ÎN 
SIGURANŢĂ 


Explorările şi riscul. Când un copil a învăţat să 
meargă, este momentul să-l lăsaţi un timp jos din cărucior 
atunci când ieşiţi la plimbare. Nu contează că se 
murdăreşte; aşa şi trebuie. Incercaţi să găsiţi un loc în care 
nu trebuie să mergeţi după el în fiecare minut şi în care să 
se poată obişnui cu alţi copii. Dacă ia de pe jos mucuri de 
ţigară va trebui să i le luaţi repede din mână şi să-i arătaţi 
apoi altceva amuzant. Nu vă puteţi lăsa copilul să mănânce 
nisip sau pământ deoarece acestea îi vor irita tubul digestiv 
şi este posibil să crească riscul de parazitoze intestinale 
(viermi intestinali). Dacă bagă totul în gură daţi-i un 
biscuite tare sau un obiect curat să-l mestece pentru a 
avea gura ocupată. 

Acestea sunt riscurile inerente independenţei la această 
vârstă. Dacă ţineţi tot timpul un copil normal şi bine 
dezvoltat înţepenit în cărucior, atunci îl veţi feri de 
probleme însă de asemenea îi veţi îngreuna formarea 
personalităţii, îi veţi împiedica dezvoltarea şi îi veţi toci 
spiritul. 

Evitarea rănirilor. Un an este o vârstă periculoasă. 
Părinţii nu pot preveni toate rânirile. Dacă sunt prea 
prudenţi sau prea îngrijoraţi şi încearcă acest lucru, ei nu 


vor face decât să-şi „creeze” un copil timid şi dependent. 
Toţii copiii se vor răni puţin, aceasta este o parte normală a 
jocului lor activ şi sănătos. Dacă sunteţi prudenţi şi luaţi 
câteva măsuri simple de precauţie atunci vă puteţi proteja 
copilul faţă de accidentele grave. Vezi „Prevenirea rănirilor” 
în secţiunea a VI-a. 

Lăsaţi-i afară din ţarc. Unii copii sunt dispuşi să stea 
în ţarc, cel puţin pentru perioade scurte, cel mult până la 
un an şi jumătate. Alţii deja la 9 luni consideră că ţarcul 
este o închisoare. Cei mai mulţi îl acceptă suficient de bine 
până când învaţă să meargă, în jurul vârstei de 15 luni. 
Lăsaţi-vă copilul afară din ţarc atunci când acesta se simte 
nefericit acolo, însă nu neapărat la primul semn. Dacă-i daţi 
ceva nou cu care să se joace poate să mai fie fericit acolo 
pentru încă o oră. Intoleranţa faţă de ţarc este un proces 
gradual. La început se plictiseşte numai după mult timp. 
Treptat începe să se plictisească din ce în ce mai devreme. 
Pot trece luni înainte ca să obiecteze să mai fie pus acolo. 
In orice caz, lăsaţi-l afară din ţarc de fiecare dată când 
sunteţi sigură că nu mai doreşte să stea acolo. 

Hamurile sau legăturile pentru încheieturi? Mulţi 
copilaşi stau în mod natural aproape de un părinte atunci 
când sunt la supermarket sau la piaţă, însă unii sunt mai 
activi şi mai aventuroşi şi este posibil să plece şi să se 
îndepărteze de părinţi, făcându-i pe aceştia să se sperie 
foarte tare. In cazul acestor copii un ham care se prinde în 
jurul părţii superioare a corpului sau o legătură pentru 
încheietură pot fi foarte practice. Oare unele persoane vă 
vor arunca priviri de dezaprobare pentru că vă ţineţi copilul 
în lesă? Posibil. Ar trebui să vă faceţi griji? Probabil că nu. 
Siguranţa este obiectivul principal şi orice lucru care vă 
ajută copilul să se simtă sigur atunci când explorează şi vă 
permite în acelaşi timp dumneavoastră să vă relaxaţi şi să 
vă bucuraţi de copilul dumneavoastră este un lucru bun (în 
mod natural, un ham sau o legătură nu ar trebui folosite 
niciodată pentru a lega un copilaş de ceva în timp ce 
părintele pleacă de lângă el). 

SPOCK CLASIC 


Când le spui părinţilor că bebeluşul lor a depăşit stadiul 
jucatului în ţarc şi ar trebui lăsat liber pe podea, majoritatea 
se întristează şi obiectează: „dar ne este frică să nu se 
lovească şi chiar dacă nu se loveşte, o să distrugă 
lucrurile.” Mai devreme sau mai târziu, va trebui să-l lăsaţi 
să umble prin casă, dacă nu la 10 luni, atunci la 15 luni, 
când începe să meargă. Faptul că va începe să umble 
singur mai târziu nu înseamnă că va fi mai rezonabil sau 
mai uşor de controlat. Indiferent la ce vârstă îi oferiţi 
libertatea de a cotrobăi prin casă, trebuie făcute unele 
modificări, aşa că este mai bine să le faceţi încă din clipa 
când copilul este pregătit. 

Aranjând casa pentru copilul care umblă. Totuşi, 
cum puteţi face ca un copil de un an să nu se rănească sau 
să nu distrugă mobila? Inainte de orice, puteţi aranja 
camerele în care acesta va avea acces în aşa fel încât să 
aibă voie să se joace cu aproape toate lucrurile la care ar 
putea să ajungă. După aceea rareori va trebui să-i spuneţi 
că nu se poate juca cu ceva. (Dacă-i interziceţi prea multe 


dintre lucrurile la care ar putea să ajungă atunci amândoi o 
să vă supăraţi foarte tare datorită conflictelor). Dacă există 
multe lucruri pe care le poate face, copilul nu va fi deranjat 
prea mult de lucrurile pe care nu le poate face. 

Din punct de vedere practic acest lucru înseamnă să 
luaţi vazele care pot fi sparte şi bibelourile pe care le aveţi 
pe măsuţele şi rafturile joase şi să le puneţi acolo unde 
copilul nu le poate ajunge. Inseamnă să luaţi toate cărţile 
valoroase de pe rafturile inferioare ale bibliotecilor (puneţi 
în locul lor revistele vechi). Indesaţi bine cărţile bune astfel 
încât copilul să nu le poată scoate afară din raft. In 
bucătărie puneţi oalele, tigăile şi lingurile de lemn pe 
rafturile de lângă podea şi puneţi vasele care se pot sparge 
şi alimentele ceva mai sus. Umpleţi un birou mai scund cu 
haine, jucării şi alte obiecte interesante şi lăsaţi-vă copilul 
să-l exploreze, să-l golească şi să-l umple la loc după cum 
pofteşte. 

Stabiliţi limite: „nu” nu este suficient. Chiar şi 
atunci când vă luaţi toate măsurile vor exista câteva lucruri 
pe care copilul dumneavoastră va trebui să nu le facă. In 
fond, pe mese trebuie să existe veioze. El nu trebuie să le 
tragă de fir sau să împingă măsuţele pe care stau acestea. 
Nu trebuie să se atingă de aragaz atunci când focul este 
pornit sau cuptorul încins şi nu trebuie să dea drumul la 
gaz. De asemenea, nu trebuie să iasă pe fereastră. 

„Nu” este insuficient la început. Nu puteţi opri un 
copilaş pur şi simplu spunându-i nu, cel puţin nu la început. 
Chiar şi mai târziu, va depinde de tonul vocii 
dumneavoastră, de cât de des o spuneţi şi dacă credeţi cu 
adevărat în ceea ce spuneţi. Nu este indicat să vă bazaţi pe 
asprime decât atunci când copilul a învăţat din experienţă 
ce înseamnă şi că nu veţi ezita să aplicaţi măsurile 
necesare. Nu spuneţi nu strigând din cealaltă parte a 
camerei. Acest lucru îi dă de ales. In sinea lui îşi spune: „Ar 
trebui să fiu un fraier şi să fac cum îmi zice sau ar trebui să 
fiu îndrăzneţ şi să apuc acest cablu de veioză?” Amintiţi-vă 
că instinctul lui natural îl împinge să încerce să facă diverse 
lucruri şi să se opună atunci când primeşte indicaţii. Cel 


mai probabil este că va continua să se apropie de firul 
veiozei având un ochi asupra dumneavoastră pentru a 
vedea cât de supărată veţi fi. Este mult mai înţelept ca 
primele dăţi când se duce către veioză să vă duceţi prompt 
şi să-l îndepărtați rapid ducându-l în altă parte a camerei. 
Puteţi spune „nu” în acelaşi timp pentru a începe să-l 
învăţaţi ce înseamnă. După aceea daţi-i repede o revistă 
sau o cutie goală sau orice lucru interesant şi în acelaşi 
timp sigur. 

Să presupunem că se îndreaptă din nou spre veioză 
după câteva minute. Indepărtaţi-l şi distrageţi-i din nou 
atenţia, prompt, hotărât şi vesel. Spuneţi „nu, nu” în timp 
ce-l îndepărtați pentru a-l obişnui. Staţi jos lângă el pentru 
un timp pentru a-i arăta ce poate să facă cu noua jucărie. 
Dacă este necesar puneţi veioza unde să nu o mai poată 
ajunge sau chiar scoateţi-o din cameră. In acest fel îi arătaţi 
- într-o manieră relaxată dar fermă - că sunteţi absolut 
convinsă că veioza nu este un lucru cu care el ar trebui să 
se joace. Trebuie să vă abţineţi să-i daţi de ales, să 
argumentaţi, să vă uitaţi urât la el sau să-l dojeniţi - aceste 
comportamente este foarte posibil să nu îşi atingă scopul şi 
îl pot face pe copil iritabil. 


Aţi putea spune „Dar nu va învăţa decât dacă îl învăţ că 
a fost obraznic”. Ba da, va învăţa. De fapt, poate accepta 


lecţia mult mai uşor dacă procedaţi astfel. Atunci când vă 


mişcaţi degetul în mod dezaprobator din cealaltă parte a 
camerei, copiilor care nu au învăţat încă ce înseamnă cu 
adevărat acel gest, iritabilitatea dumneavoastră nu face 
decât să-i îndrume în direcţia greşită. li face să dorească 
să-şi asume riscul de a nu vă asculta. Şi dacă îi luaţi în 
braţe, vă uitaţi la ei şi începeţi să le vorbiţi pe un ton 
dojenitor nu va fi mai bine. In acest mod nu îi oferiţi 
posibilitatea să renunţe fără resentimente şi să uite. 
Singura lor alegere este să se supună cu blândeţe sau să vă 
sfideze. 

Luaţi exemplul unui copil care se apropie de un aragaz 
cu cuptorul încins. Părintele nu va sta pur şi simplu 
spunând „nu, nu” cu o voce dezaprobatoare; el va sări 
imediat şi va lua copilul de acolo. Aceasta este metoda pe 
care o folosiţi în mod natural dacă doriţi cu adevărat să vă 
ţineţi copilul de la a face ceva, nu doar o confruntare a 
voinţelor. 


SPOCK CLASIC 


Îmi amintesc de d-na T., o mamă care se plângea cu 
amărăciune că fetiţa ei în vârstă de 16 luni era răutăcioasă. 
Tocmai în acest moment, a năvălit în cameră Suzy, o fetiţă 
drăguță cu un temperament potrivit pentru vârsta ei. 
instantaneu, mămica s-a uitat la ea  dezaprobator, 
spunându-i: „Suzy, ţine minte să nu te apropii de radio.” Lui 
Suzy nici nu-i trecuse prin cap acest lucru, dar acum, că i se 
atrăsese atenţia asupra aparatului de radio, s-a întors şi s-a 
îndreptat către el. 

D-na T. a intrat în panică la primul semn timid al 
copilului de a se dezvolta ca persoană independentă. Este 
înspăimântată că nu-şi va mai putea stăpâni copilul şi îşi 
face probleme acolo unde nu este cazul. Este exact ca 
situaţia băiatului care învaţă să meargă pe bicicletă şi care 
vede o piatră mare pe stradă, chiar în faţa sa. Este atât de 
speriat încât nu poate decât să meargă drept spre ea. 


TEMERILE LA VÂRSTA DE UN AN 


Teama de separare. Mulţi copii sănătoşi încep să se 
teamă de a fi separați de părinţii lor începând de la vârsta 
de un an. Este probabil vorba de acelaşi instinct care face 
ca puii altor specii, de exemplu oile sau caprele, să-şi 
urmeze îndeaproape mamele şi să behăie atunci când sunt 
separați. Fără acest instinct un miel nou-născut s-ar putea 
îndepărta de turmă şi s-ar putea pierde. 

In cazul oamenilor teama de separare apare 
aproximativ în perioada în care copiii încep să se deplaseze 
şi anume în jurul vârstei de un an. Unii copii mai curajoşi şi 
mai ocupați au doar semne uşoare de astfel de anxietate; 
alţii sunt însă cu adevărat speriaţi. Aceste diferenţe nu 
reprezintă o consecinţă a modului în care copiii au fost 
crescuţi, cât o dovadă a temperamentului lor înnăscut. Nu 
puteţi schimba un copil timid făcându-l să fie mai curajos, 
însă puteţi să ajutaţi un astfel de copil să se simtă treptat 
din ce în ce mai încrezător oferindu-i acceptare răbdătoare 
şi încurajări blânde. 

În jurul vârstei de 18 luni mulţi copii care au explorat cu 
plăcere până acum prezintă o dorinţă accentuată de a sta 
împreună cu cineva. Ei îşi pot imagina cum ar fi să fie 
separați de părinţi şi această imagine este 
înspăimântătoare. Această perioadă de anxietate de obicei 
dispare în jurul vârstei de doi ani - doi ani şi jumătate, pe 
măsură ce copiii învaţă că separările de părinţi sunt urmate 
întotdeauna de reuniuni. 

Sunete şi imagini  înspăimântătoare. Copilul 
dumneavoastră în vârstă de un an poate fi fascinat de un 
lucru timp de mai multe săptămâni la rând - de exemplu de 
telefon, de avioane sau de lumini. Amintiţi-vă că el învaţă 
cel mai bine dacă atinge, miroase şi gustă lucrurile şi ca un 
mic om de ştiinţă are nevoie să efectueze experimente în 
mod repetat. Lăsaţi-l să atingă şi să se familiarizeze cu 
obiectele care nu sunt atât de periculoase sau deranjante. 

Totuşi, curiosul explorator începe şi să se teamă de 
anumite lucruri în această perioadă. Ar putea fi 
înspăimântat de obiecte ciudate care se mişcă brusc sau 
care fac zgomote puternice, cum ar fi imaginile pliate care 


„sar” la deschiderea unei cărţi, deschiderea umbrelei, 
aspiratorul, sirenele, un câine care latră, un tren sau chiar 
şi o vază cu ramuri care foşnesc. 

Toţi copiii se tem de ceva; acest lucru este un element 
normal al procesului de dezvoltare. Nu este dificil să 
înţelegem de ce. Teama apare atunci când înţelegerea 
copilului despre un obiect sau eveniment este prea redusă 
pentru a putea explica de ce obiectul respectiv a apărut 
dintr-o dată în viaţa lui şi de ce acest eveniment tulburător 
s-a produs; de asemenea, el nu poate şti dacă situaţia 
creată este cu adevărat sigură. Cu toţii ne temem de ceea 
ce nu înţelegem. In cel de-al doilea an de viaţă, aceste 
lucruri reprezintă foarte mult. Aş sugera ca pur şi simplu să 
evitaţi aceste lucruri tulburătoare pe cât de mult este 
posibil până când copilul îşi va da seama despre ce este 
vorba. Dacă aspiratorul îl deranjează, spuneţi-i atunci când 
sunteţi pe cale să-l porniţi şi lăsaţi-l să vadă cum faceţi 
asta; după aceea, lăsaţi-l pe el să facă acest lucru de 
câteva ori în timp ce îl ţineţi în braţe. Dacă încă este speriat 
nu mai folosiţi aspiratorul un timp atunci când este 
aproape. Intotdeauna fiţi liniştitoare şi aveţi înţelegere. Nu 
încercaţi să-l convingeţi că este vorba despre o teamă 
ridicolă; teroarea lui are sens perfect pentru el la nivelul de 
înţelegere la care se găseşte. 

Teama de baie. Intre unul şi doi ani copilul 
dumneavoastră poate începe să se teamă de baie. Se poate 
agita de teama de a cădea sub apă, de a-i intra săpun în 
ochi sau chiar de vederea apei care se scurge din cadă. 
Dacă are nevoie de o baie trebuie să vă daţi seama cum să 
faceţi experienţa mai puţin traumatizantă şi să-i permiteţi 
să se obişnuiască în ritmul său. Pentru a evita să-i intre 
săpun în ochi spălaţi-l pe faţă cu o cârpă care nu este atât 
de umedă şi ştergeţi-l de câteva ori cu o cârpă umedă (însă 
nu foarte udă). Folosiţi şampon special pentru copii 
deoarece acesta nu provoacă usturimea ochilor. Copiii care 
se tem să intre în cadă nu ar trebui forţaţi să facă asta. 
Puteţi încerca să folosiţi un lighean, însă dacă îi este teamă 
şi de acesta, spălaţi-l cu buretele timp de câteva luni până 


când îi revine curajul. După aceea începeţi numai cu puţin 
apă în cadă şi scoateţi-l din cadă înainte de a scoate dopul. 

Suspiciunea faţă de străini. La această vârstă, 
natura copilului îl îndeamnă să se uite urât şi suspicios la 
străini până când a avut ocazia să-i cunoască. După aceea 
va dori să se apropie şi eventual să se împrietenească - aşa 
cum înţelege el acest lucru la un an, bineînţeles. Poate pur 
şi simplu să stea aproape de persoana respectivă şi să o 
privească fix sau îi poate înmâna solemn ceva nou- 
venitului, pentru ca după aceea să ia obiectul respectiv 
înapoi, sau să aducă tot ce poate fi adus în cameră şi să le 
pună grămadă în poala noului prieten. 

Mulţi adulţi nu sunt obişnuiţi să lase un copil în pace 
atunci când acesta se uită fix la ei. Se duc repede la el plini 
de dorinţa de a discuta şi de entuziasm. Aşa că bietul copil 
încearcă imediat să se retragă către părinţii săi pentru 
protecţie faţă de invadatorul acesta neinvitat. Rezultatul 
este că îi va lua ceva mai mult timp pentru a-şi face curaj 
să fie prietenos. Cred că este de ajutor pentru un părinte 
să-i reamintească unui vizitator de la început „Devine timid 
dacă îi daţi atenţie de la început. Dacă-l ignoraţi pentru o 
vreme va încerca să deveniți prieteni mai repede”. 

Când copilul dumneavoastră este suficient de mare 
pentru a merge oferiţi-i multe şanse de a se obişnui să vadă 
străini. Luaţi-l la piaţă de câteva ori pe săptămână. Pe cât 
de des puteţi duceţi-l într-un loc unde se joacă alţi copii 
mici. La început nu va fi foarte interesat să se joace cu ei, 
însă cu siguranţă va dori să privească. Pe măsură ce se 
obişnuieşte să-i vadă pe ceilalţi jucându-se va fi mai 
pregătit pentru a se juca împreună cu alţi copii atunci când 
va veni vremea, între doi şi trei ani. 


PROBLEME DE COMPORTAMENT 


A pierde vremea. Mama unui copil de un an şi 
jumătate îl ia în fiecare zi la piaţă. Se plânge că în loc ca 
acesta să meargă alături de ea, el hoinăreşte pe trotuar şi 
se caţără pe treptele fiecărei case pe lângă care trec. Cu 


cât mai mult îl strigă, cu atât mai mult acesta zăboveşte. 
Atunci când îl dojeneşte el fuge în direcţia opusă. Mama se 
teme că prichindelul ei începe să aibă un comportament 
problemă. 

Acest copil nu are o problemă comportamentală, cu 
toate că poate fi făcut să aibă una. Nu este încă la vârsta la 
care poate să ţină minte unde trebuie să ajungă. Instinctele 
sale naturale îi spun: „la uite ce trotuar ai de explorat! la 
priveşte scările astea!” De fiecare dată când mama lui îl 
cheamă, acest lucru îi reaminteşte de nevoia puternică de a 
se afirma pe care a început să o simtă. 

Ce poate face mama? Dacă trebuie să ajungă la 
magazin repede îl poate pune în căruţ. Dar dacă doreşte să 
folosească acest timp pentru a-şi plimba copilul, ar trebui 
să îşi rezerve de patru ori mai mult timp decât i-ar fi 
necesar dacă ar merge singură şi să-l lase să hoinărească 
cât vrea. Dacă ea continuă să se mişte - încetişor - copilul 
va dori să o ajungă din urmă de fiecare dată. 

Probleme cu încetarea activităţilor amuzante. Este 
momentul mesei, însă micuța dumneavoastră fiică se joacă 
fericită în nisip. Dacă îi spuneţi „acum este momentul să 
intri în casă” cu un ton care înseamnă „acum nu te mai poţi 
distra”, atunci veţi întâmpina rezistenţă. Dar dacă spuneţi 
veselă „haide să ne urcăm pe scări” o puteţi face să-şi 
dorească să meargă. 

Să presupunem că este obosită şi supărată în ziua 
respectivă şi nici un lucru din casă nu o atrage. Va deveni 
neplăcut de rezistentă imediat. Cel mai bine ar fi să o luaţi 
în braţe şi să o duceţi în casă, chiar dacă ţipă şi se agită. 
Faceţi asta plină de încredere, ca şi cum i-aţi spune „Ştiu că 
eşti supărată şi nu vrei asta, însă atunci când trebuie să 
intri în casă neapărat trebuie să înţelegi că nu ai de ales”. 
Nu o certaţi; acest lucru nu o va face să vadă greşeala 
comportamentului ei. Nu încercaţi să vă argumentaţi 
decizia deoarece acest lucru nu o va face să se 
răzgândească şi dumneavoastră veţi fi din ce în ce mai 
frustrată. Un copil mic care se simte rău şi face o scenă 
este liniştit în sinea lui deoarece simte că părintele ştie ce 


să facă fără a se supăra. 

Copiii mici sunt foarte uşor de distras şi acest lucru este 
de mare ajutor. Copilaşii de un an sunt atât de dornici să 
descopere lucruri noi despre lume încât nu au vreo 
preferinţă faţă de unde se produce acest lucru. Chiar dacă 
sunt captivaţi de un inel de chei îi puteţi face să renunţe la 
el oferindu-le o ceaşcă goală de plastic. Dacă spre sfârşitul 
primului an copilul dumneavoastră nu doreşte să i se 
şteargă mâncarea de pe faţă şi de pe mâini după ce 
mănâncă, puneţi o farfurie cu apă pe o tavă şi lăsaţi-l să-şi 
înmoaie mâinile în ea în timp ce dumneavoastră îl ştergeţi 
pe faţă cu mâna dumneavoastră udă. Distragerea atenţiei 
este una dintre modalităţile prin care părinţii înţelepţi îşi 
ghidează copiii. 

Scăpatul şi aruncatul lucrurilor. În jurul vârstei de 
un an copiii învaţă să lase lucrurile să cadă intenţionat. Ei 
se înclină solemn peste marginea unui scaun înalt şi dau 
drumul la mâncare pe podea sau aruncă jucăriile, una după 
alta, din pătuţ. După aceea încep să tipe pentru că nu le 
mai au la îndemână. Toţi aceşti copiii încearcă în mod 
deliberat să-şi supere părinţii? Nu. Ei nici măcar nu se 
gândesc la părinţii lor. Sunt pur şi simplu fascinaţi de o 
nouă deprindere şi doresc să o practice toală ziua, la fel 
cum un copil mai mare doreşte să meargă cu o bicicletă 
nouă. Dacă ridicaţi de jos un obiect scăpat de copil atunci 
acesta îşi dă seama că jocul poate fi jucat în doi şi este 
încântat. 

Cu excepţia situaţiei în care doriţi să vă jucaţi acest joc 
mult timp de acum înainte, este mai bine să nu vă obişnuiţi 
să ridicaţi de jos imediat obiectele şi jucăriile aruncate de 
copil. In loc de acest lucru puneţi-vă copilul pe podea atunci 
când acesta doreşte să arunce lucruri. Dacă nu doriţi să 
arunce mâncarea luaţi-i-o din faţă atunci când începe să o 
arunce şi puneţi-l jos pentru a se juca. Puteţi să-i spuneţi cu 
fermitate „mâncarea este pentru a fi mâncată şi jucăriile 
pentru a te juca cu ele”, însă nu este necesar să ridicaţi 
vocea. Dacă veţi încerca să îl certaţi pentru a-l face să nu 
mai arunce lucruri nu veţi face decât să vă frustraţi. 


Accesele de furie. Aproape toţi copiii au accese de 
furie între 1 şi 3 ani. Unii copii cu temperament mai aprins 
încep chiar de la 9 luni. Aceştia şi-au dobândii un simţ al 
dorințelor şi individualităţii lor personale. 


pa 


Atunci când îi împiedicaţi să facă ce doresc îşi dau 
seama de acest lucru şi se înfurie. Un acces de furie din 
când în când nu are nici o semnificaţie; un copil are dreptul 
de a fi frustrat din când în când. 

Un număr surprinzător de astfel de crize se poate 
datora oboselii sau foamei, sau poate punerii copilului într-o 
situaţie în care este prea mult stimulat (majoritatea 
acceselor din magazine intră în această categorie). Dacă 
accesul este de acest tip, un părinte poate trece cu vederea 
cauza aparentă şi poate trata problema de bază: „Eşti 
obosit şi îţi este foame, nu-i aşa? Hai să mergem acasă 
unde să mănânci şi să dormi şi te vei simţi mult mai bine.” 

Unele accese se datorează fricii. Acest lucru se întâmplă 
tot timpul în cabinetul medical. Cel mai bun lucru pe care-l 
puteţi face în aceste situaţii este să fiţi calmă şi să-l liniştiţi. 


Nimic bun nu veţi obţine dacă veţi certa un copil speriat. 

Accesele de furie apar mai des în cazul copiilor care ţin 
să fie uşor supăraţi de schimbări sau care sunt în mod 
deosebit sensibili la stimularea senzorială (de exemplu 
zgomote, mişcare, senzaţia tactilă a hainelor pe piele). 
Accesele durează adeseori mai mult în cazul copiilor 
încăpăţânaţi. Odată ce au început un lucru este dificil 
pentru ei să se oprească, indiferent dacă se joacă, învaţă să 
meargă sau ţipă cu toată puterea. Accesele excesive - de 
exemplu cele care apar de mai mult de 3 pe zi sau care 
durează mai mult de 15 minute fiecare - reprezintă uneori 
un semn de boală sau stres, astfel încât este rezonabil să 
vă duceţi copilul la medic. Vezi pag. 542 pentru mai multe 
informaţii despre accesele de furie şi alte comportamente 
de acest fel. 


PROBLEME DE SOMN 


Orele de somn din timpul zilei se schimbă. 
Perioadele de somn din timpul zilei se schimbă la 
majoritatea copiilor în jurul vârstei de un an. Unii care 
obişnuiau să doarmă în jurul orei 9 a.m. pot refuza foarte 
hotărâți să mai doarmă sau arată că doresc acest lucru 
ceva mai târziu în cursul dimineţii. Dacă vor dormi ceva mai 
târziu, atunci nu vor fi gata pentru următoarea repriză de 
somn decât pe la mijlocul după-amiezii. Este chiar posibil să 
refuze complet să mai doarmă după-amiaza. Un copil poate 
avea un program foarte neregulat în această perioadă. 
Poate chiar să revină la somnul de la ora 9 a.m. după ce 
timp de 2 săptămâni a refuzat acest lucru. Aşadar, nu 
trageţi o concluzie definitivă prea curând. Faceţi faţă 
acestor inconveniente pe cât de bine puteţi realizând că 
sunt temporare. In cazul anumitor copii care nu sunt gata 
pentru a dormi în prima parte a dimineţii puteţi renunţa la 
somnul dinaintea prânzului punându-i să stea în pat în jurul 
orei 9 a.m. dacă aceştia sunt dispuşi să stea liniştiţi pentru 
un timp. Bineînţeles, un alt tip de copil poate doar să se 
înfurie dacă este pus în pat atunci când nu-i este deloc 


somn, astfel că nu veţi realiza nimic dacă procedaţi astfel. 

Dacă un copil devine somnoros imediat înainte de 
prânz, acesta este un indiciu pentru părinte de a muta 
masa de prânz la ora 11:30 sau chiar la 11 timp de câteva 
zile. Somnul va veni apoi după prânz, însă pentru o 
perioadă, când copilul va dormi doar o dată pe zi - fie 
dimineaţa fie după-amiaza - acest lucru îl va face să fie 
foarte obosit înainte de cină. 

să nu credeţi după ce citiţi aceste rânduri că toţi copiii 
vor renunţa la somnul de dimineaţă în acelaşi fel sau la 
aceeaşi vârstă. Unii renunţă la nouă luni; altora le place şi 
se bucură de el până la 2 ani. Adeseori este un stadiu în 
viaţa copilului când 2 reprize de somn în timpul zilei sunt 
prea mult şi una singură nu este suficientă. li puteţi ajuta 
pe copii să treacă de această perioadă dându-le să 
mănânce şi culcându-i seara ceva mai devreme decât de 
obicei, cel puţin pentru un timp. 

Rutina dinainte de culcare. Cu toate că trebuie să fiţi 
destul de flexibili când vine vorba de somn, poate fi de 
mare ajutor să aveţi o rutină oarecare. Atunci când lucrurile 
se întâmplă în acelaşi fel în fiecare zi, acest lucru îi oferă 
unui copilaş un sentiment reconfortant de control. Rutina 
dinainte de culcare poate însemna poveşti, cântece, 
rugăciuni, îmbrăţişări şi sărutări. Ce este important este ca 
aceleaşi lucruri să se întâmple în fiecare noapte şi 
aproximativ în aceeaşi ordine. Privitul la televizor şi jucatul 
până târziu tind să-i facă pe copii să fie activi şi să nu le fie 
somn, astfel încât aceste activităţi ar fi cel mai bine dacă 
sunt evitate seara. Pentru mai multe informaţii despre 
problemele de somn vezi pag. 96 şi 97. 


ALIMENTAŢIE ŞI NUTRIȚIE 


Modificările de la vârsta de un an. Pe la vârsta de 
12-15 luni creşterea de obicei se reduce şi apetitul unui 
copilaş este foarte probabil că va scădea. Unii copii ajung 
să mănânce chiar mai puţin decât mâncau cu câteva luni în 
urmă şi acest lucru îi îngrijorează pe părinţi. Insă când 


creşterea copilului este normală puteţi fi siguri că acesta 
primeşte suficient de mâncare. Dacă faceţi greşeala de a-i 
arăta copilaşului că vă doriţi ca acesta să mănânce mai 
mult există posibilitatea ca el să vă răsplătească mâncând 
mai puţin, numai pentru a vă arăta cine este şeful. O 
strategie mai bună ar fi să-i daţi porţii mai mici, astfel încât 
să-i facă plăcere să mai ceară şi să nu dea prea multă 
atenţie la cât de mult mănâncă. O idee bună este să vă 
urmăriți copilul pentru a vedea dacă este fericit şi plin de 
energie şi fiţi atenţi la ritmul lui de creştere. 

Devreme în cel de-al doilea an mulţi părinţi îşi înţarcă 
copiii şi încep să-i hrănească cu biberonul (vezi pag. 280 şi 
303). Cu excepţia situaţiei în care-i daţi copilului o dietă 
fără produse lactate (vezi pag. 337), băutura de elecţie ar 
trebui să fie laptele integral de vacă. Copilaşii au nevoie de 
întreaga cantitate de lipide care se găseşte în laptele 
integral pentru dezvoltarea cerebrală. După vârsta de 2 ani 
este o idee bună să le daţi lapte degresat (1% grăsime) 
pentru a reduce riscul de boli cardiace când copilul va fi 
adult. Vezi pag. 239 pentru mai multe informaţii despre 
vitamine, legume şi alte probleme legate de nutriţie. Pentru 
alte aspecte cum ar fi copiii pretenţioşi, capriciile 
alimentare şi alte probleme vezi pag. 357. 

Mâncatul este o experienţă în timpul căreia 
copilul învaţă. Pentru ca masa să fie abordată într-un mod 
rezonabil şi sănătos, copiii trebuie să înveţe să dea atenţie 
semnalelor corpului lor care le spun când le este foame şi 
când au mâncat suficient. Ei trebuie să fie siguri că vor 
avea ce mânca atunci când le va fi foame şi că nu vor fi 
forţaţi să mănânce atunci când nu le este foame. Ajutaţi-vă 
copilaşul să înveţe aceste lecţii importante punându-i la 
dispoziţie alimente bune şi lăsându-l pe el să decidă cât de 
mult să mănânce. 

Manierele la masă sunt şi ele importante. Fiecare copil 
experimentează cu amestecul alimentelor şi cu făcutul 
mizeriei, testând limitele a ceea ce este acceptabil. Atunci 
când copilul dumneavoastră trece linia - de exemplu atunci 
când începe să arunce cu piure - tot ce trebuie să faceţi 


este să-i spuneţi ferm şi calm că alimentele sunt pentru a fi 
mâncate. După aceea luaţi-l de la masă şi găsiţi-i o minge 
sau o jucărie pe care să o poată arunca. Atunci când 
mâncatul se transformă în joacă şi este evident că nu-i mai 
este foame, este momentul ca masa să ia sfârşit. In jur de 
douăzeci de minute ar trebui să fie de obicei de ajuns. 


DEPRINDEREA FOLOSIRII TOALETEI 


Când este copilul gata pentru a fi învăţat să 
meargă la toaletă? La vârsta de 12-18 luni majoritatea 
copilaşilor nu sunt pregătiţi pentru a fi învăţaţi să meargă la 
toaletă. Ei nu pot încă să-şi dea seama când ar trebui să 
meargă şi nici nu se pot controla pentru a-şi face nevoile 
atunci când trebuie. De cele mai multe ori, ei nu înţeleg cu 
adevărat de ce ar trebui să stea pe oliţă în loc să-şi umple 
pur şi simplu scutecele. Copiii consideră de obicei toate 
produsele corpului lor interesante şi nu dezgustătoare. Ei 
nu înţeleg de ce se produce atâta agitaţie atunci când 
scutecele lor se murdăresc un pic. 

Desigur, există unii copii care se obişnuiesc repede să 
meargă la toaletă, făcându-i pe toţi ceilalţi părinţi să 
considere că bebeluşii lor au rămas în urmă. Însă pentru 
majoritatea copiilor pregătirea înainte de vârsta de un an şi 
jumătate va fi dificilă şi nesatisfăcătoare, iar mulţi dintre ei 
nu vor fi pregătiţi până la doi ani sau chiar doi ani şi 
jumătate. Psihologii Nathan Azrin şi Richard Foxx descriu o 
abordare care foloseşte tehnici puternice de modificare a 
comportamentului în cartea lor „Deprinderea mersului la 
toaletă în mai puţin de o zi”. Insă instrucţiunile sunt destul 
de complicate; dacă nu le urmaţi exact sau când copilul 
dumneavoastră nu cooperează, atunci amândoi veţi fi 
frustraţi. 

Sfatul meu pentru majoritatea părinţilor este să aştepte 
cu această pregătire până când copilul lor are doi ani sau 
doi ani şi jumătate. La vârsta respectivă majoritatea se pot 
descurca fără probleme. Dacă începeţi mai devreme şi 
lucrurile nu evoluează bine, nu cred că trebuie să vă faceţi 


griji cum că i-aţi fi cauzat copilului probleme psihologice pe 
termen lung (atâta timp cât nu folosiţi pedepse severe sau 
nu-l bateţi), însă în final se poate dovedi că tot procesul 
durează mai mult şi că este mai dificil. Vezi pag. 575 pentru 
mai multe informaţii despre pregătirea pentru a merge la 
toaletă. i 

Deprinderea folosirii toaletei. In timp ce majoritatea 
copiilor în vârstă de un an nu sunt gata pentru a fi instruiți, 
ei pot cu siguranţă să înveţe despre oliță. Dacă vă lăsaţi 
copilul în baie cu dumneavoastră şi acolo există o oliţă, 
copilul va sta pe ea sau chiar se va preface că o utilizează, 
exact la fel cum mimează că dă cu aspiratorul sau alte 
activităţi ale adulţilor. Acest interes precoce este un semn 
că el învaţă despre mersul la toaletă, însă nu înseamnă că 
este gata pentru pasul următor. Dacă îl presaţi sau dacă 
exageraţi cu laudele este foarte posibil să vi se opună. 

O parte din utilizarea toaletei este spălatul mâinilor 
după aceea şi mulţi copilaşi sunt fericiţi dacă au o scuză 
pentru a-şi uda mâinile şi a le umple de săpun. Este de 
ajutor să discutaţi despre ceea ce faceţi în baie pe măsură 
ce faceţi activitatea respectivă, astfel încât copilul să înveţe 
cuvintele. Eu prefer termenii simpli cum sunt „pipi” şi 
„caca” faţă de cei folosiţi de obicei de părinţi atunci când 
vorbesc cu copiii. Vorbind clar cu copilul îi daţi de înţeles că 
mersul la toaletă este un lucru simplu şi nu ceva secret, de 
care să-i fie ruşine, ceva misterios sau ceva extraordinar. 


COPILUL ÎN VÂRSTĂ DE 2 ANI 


A AVEA 2 ANI 


O perioadă tumultoasă. Unii se referă la această 
perioadă ca fiind „teribila vârstă de doi ani”. Cu toate 
acestea, în realitate nu este deloc vorba de o perioadă 
teribilă; este o perioadă extraordinară, în ciuda denumirii 
de mai sus. Este o perioadă în care copilul dumneavoastră 
începe să îşi afirme personalitatea şi învaţă cum este să fii 
o persoană independentă. Este o perioadă în care limbajul 
şi imaginaţia se dezvoltă extraordinar de rapid. În acelaşi 
timp este însă şi o perioadă în care înţelegerea lui despre 
lume este încă atât de limitată încât multe lucruri pot fi 
înspăimântătoare. 

Copiii în vârstă de 2 ani trăiesc într-o lume plină de 
contradicții. Ei sunt atât independenţi cât şi dependenţi, 
iubitori şi în acelaşi timp plini de resentimente, generoşi şi 
egoişti, maturi şi infantili. Ei stau cu un picior în trecutul 
comod şi dependent şi cu celălalt într-un viitor palpitant 
plin de autonomie şi de descoperiri. Cu atât de multe emoţii 
prin care trec, nu este de mirare că această vârstă este una 
solicitantă atât pentru părinţi cât şi pentru copii. Insă în nici 
un caz nu este înspăimântătoare. Este cu adevărat destul 
de uimitoare. i 

Copiii de 2 ani învaţă prin imitare. In cabinetul 
medicului o fetiţă de 2 ani îşi pune solemn stetoscopul în 
diferite locuri de pe propriul piept. După aceea îşi introduce 
otoscopul în ureche şi pare mirată pentru că nu poate 
vedea nici o schimbare. Acasă îşi urmează părinţii peste 
tot, dând cu o mătură atunci când aceştia fac curăţenie, 
ştergând praful odată cu ei, spălându-se pe dinţi atunci 
când aceştia se spală. Totul este făcut cu cea mai mare 
seriozitate. Copilul face mari progrese în îndemânare şi 
înţelegere prin imitarea constantă a celor din jur. 


Copiii mici imită şi tiparele comportamentale ale 
părinţilor. De exemplu, atunci când îi trataţi pe alţii 
politicos, copilul dumneavoastră de doi ani învaţă să fie 
politicos. Este în regulă să-i spuneţi unui copil de doi ani să 
spună „te rog” şi „mulţumesc”, însă este mult mai eficient 
să-l lăsaţi să vă audă pe dumneavoastră folosind cuvintele 
acestea în circumstanţele potrivite (nu vă aşteptaţi să 
observați politeţe din partea lui imediat, însă pe la vârsta 
de 4-5 ani „investiţiile” dumneavoastră precoce în această 
direcţie vor începe să dea rezultate). In acelaşi mod copiii 
mici care-şi văd părinţii folosind un limbaj violent sau 
ameninţări îşi vor forma un comportament asemănător, 
generator de probleme. Acest lucru nu înseamnă că părinţii 
nu pot niciodată să se certe sau să nu fie de acord. Insă 
certurile constante sunt dăunătoare pentru copii, chiar dacă 
aceştia sunt doar spectatori. 

Comunicaţia şi imaginaţia. La 2 ani unii copii vorbesc 
folosind propoziţii de 3-4 cuvinte în timp ce alţii abia încep 
să lege două cuvinte împreună. Un copil de doi ani care 
spune doar câteva cuvinte izolate ar trebui dus la medic 
pentru a i se testa auzul şi nivelul de dezvoltare, chiar dacă 
este posibil ca acest copil să fie pur şi simplu unul dintre 
copiii care încep să vorbească ceva mai târziu. 

Imaginaţia şi limbajul se dezvoltă împreună. Este 
minunat să privim cum imaginaţia unui copilaş se 
îmbogăţeşte între 2 şi 3 ani. Ceea ce începe ca simplă 
imitare şi experimentare devine o joacă bogată şi 
complexă. Ca un impuls pentru imaginaţie lăsaţi-vă copilul 
să se joace şi să experimenteze cu cuburi, păpuşi, 
instrumente medicale, încălţăminte veche, aluat de 
prăjituri, apă (să stropească şi să o verse), precum şi cu 
multe alte obiecte interesante care vă vin în minte. 
Expuneţi-vă copilul la natură, chiar dacă este vorba doar de 
un parc din apropiere. Uitaţi-vă la cărţile cu poze împreună 
(vezi pag. 640) şi lăsaţi-vă copilul să folosească hârtie şi 
creioane. Măzgălitul este primul pas pe calea care duce la 
scris. 

Un lucru pe care vă recomand cu putere să-l evitaţi este 


televizorul. Chiar şi emisiunile TV de cea mai bună calitate 
pot limita imaginaţia copilului pur şi simplu deoarece 
televizorul face toată treaba, necesitând doar un efort 
minim din partea copilului. Chiar şi la vârsta de 2 ani 
televizorul îi învaţă pe copii să devină consumatori pasivi 
de distracţii în loc ca aceştia să înveţe cum să se amuze 
singuri (pentru mai multe informaţii despre televizor vezi 
pag. 466). 

joaca împreună cu alţi copii şi împărţitul 
lucrurilor. Copiii de doi ani nu cooperează între ei atunci 
când se joacă împreună. Cu toate că le-ar putea face 
plăcere să se uite fiecare la ce face celălalt, de cele mai 
multe ori se joacă unul lângă altul; această situaţie este 
denumită joacă în paralel. Nu are nici un rost să încercaţi să 
îi învăţaţi pe copiii de doi ani să împartă lucrurile; aceştia 
pur şi simplu nu sunt pregătiţi pentru asta. Pentru a împărţi 
jucăriile un copil trebuie să înţeleagă că un lucru îi aparţine, 
după aceea să-l dea şi să se aştepte că-l va primi înapoi. 
Faptul că un copil de doi ani nu împarte nimic cu nimeni nu 
are nici o legătură cu cât de generos va fi ca persoană 
adultă. Insă acest lucru nu înseamnă că va trebui să 
acceptaţi proastele maniere, chiar când copilul nu are nici 
cea mai mică idee de ce consideraţi că luarea cu forţa a 
unei jucării de la un alt copil este un lucru rău. Puteţi cu 
fermitate şi cu înţelegere să-i luaţi jucăria, să o înapoiaţi 
proprietarului de drept şi după aceea să încercaţi repede 
să-i distrageţi atenţia cu un alt obiect interesant. 
Discursurile prelungite despre motive pentru care ar trebui 
să împărţim lucrurile sunt o pierdere de timp. El va începe 
să împartă cu alţii atunci când va înţelege conceptul de a 
împărţi (de obicei în jurul vârstei de 4 ani) şi nu mai 
devreme. 


TEMERILE ÎN JURUL VÂRSTEI DE 2 ANI 


Teama de separare. Pe la vârsta de 2 ani unii copii şi- 
au depăşit această teamă, alţii nu. Un copil de 2 ani pare a- 
şi da seama foarte exact care sunt persoanele care-i oferă 


un simţ al securităţii şi arată acest lucru în modalităţi 
variate. O mămică se plânge: „Copilul meu de 2 ani pare a 
se transforma în «copilaşul mamei»”. 2 ani este o vârstă 
foarte potrivită pentru lamentări, acestea fiind un alt fel de 
manifestare a dorinţei copilului de a sta împreună cu 
părinţii. Copilaşul poate fi timid dacă este lăsat undeva fără 
părinţii săi. Este capabil să se supere dacă un părinte sau 
un alt membru al familiei pleacă pentru câteva zile sau 
dacă familia se mută într-o casă nouă. Este înţelept să 
ţineţi cont de sensibilitatea lui atunci când urmează să 
faceţi modificări în casă. 


lată ce se poate întâmpla atunci când un copil sensibil şi 
dependent de doi ani - în special dacă este singur la părinţi 
- este separat brusc de părintele cu care a petrecut cel mai 
mult timp. Probabil este vorba despre mama lui şi aceasta 
a trebuit să plece din oraş pe neaşteptate pentru câteva 
săptămâni. Sau dacă aceasta decide că trebuie să meargă 
la serviciu şi face în aşa fel încât un străin să vină şi să aibă 
grijă de copil. De obicei copilul nu se agită atunci când 
mama este plecată, însă când aceasta se întoarce, se agaţă 
de ea ca scaiul şi refuză să mai lase persoana cealaltă să se 
mai apropie de el. Intră în panică de fiecare dată când 
consideră că mama lui ar putea pleca din nou. 


Momentul somnului. Teama de separare este cea mai 
accentuată la culcare. Copilul înspăimântat se luptă pentru 
a nu fi culcat. Dacă mama pleacă de lângă el şi-l lasă singur 
acesta ar putea plânge de frică timp de mai multe ore. 
Dacă ea stă lângă pătuţ, copilul va rămâne liniştit atâta 
timp cât ea stă nemişcată. Cea mai mica mişcare a ei către 
uşă îl face pe acesta să devină imediat agitat. 

Când copilul dumneavoastră de 2 ani a început să fie 
speriat atunci când merge la culcare, cel mai sigur sfat - cu 
toate că este cel mai dificil de aplicat - este să staţi lângă 
pătuţul lui cât mai relaxată până când acesta adoarme. Nu 
plecaţi pe furiş înainte de a adormi. Acest lucru îl va alarma 
din nou şi îl va trezi şi mai tare. Această „campanie” poate 
dura mai multe săptămâni însă în cele din urmă ar trebui să 
funcţioneze. Ar putea fi de un ajutor oarecare să vă obosiţi 
copilul mai tare ţinându-l treaz până mai târziu sau evitând 
să-l mai culcaţi după-amiaza; totuşi, nici aceste metode nu 
rezolvă complet problema. Chiar dacă este epuizat, copilul 
în panică poate să stea treaz ore întregi. Va trebui de 
asemenea să îl şi liniştiţi. 

Când copilul dumneavoastră a fost speriat deoarece 
unul dintre părinţi a plecat din oraş, încercaţi să mai plecaţi 
încă o dată pentru mai multe săptămâni. Dacă vă duceţi la 
slujbă pentru prima dată după ce copilul s-a născut, 
spuneţi-i „la revedere” în fiecare zi cu afecţiune, cu 
încredere şi încurajaţi-l. Dacă aveţi o expresie ambiguă, 
nesigură că faceţi lucrul care trebuie, acest lucru nu va face 
decât să accentueze anxietatea copilului. 

ingrijorarea că ar putea uda patul. Uneori când un 
copil de doi ani are anxietăţi la culcare, una dintre acestea 
este legată de îngrijorarea lui că ar putea să urineze. 
Copilul continuă să spună „pi-pi” sau orice alt cuvânt 
foloseşte. Mama îl duce la baie şi el face câteva picături, 
pentru ca imediat ce este înapoi în pat să înceapă să strige 
acelaşi lucru din nou. Aţi putea considera că foloseşte acest 
lucru ca scuză pentru a vă ţine acolo. Este adevărat, însă 
înseamnă mai mult decât pare. Copiii de acest fel sunt în 
realitate îngrijoraţi că ar putea uda pătuţul. 


Uneori ei se trezesc la fiecare 2 ore în timpul nopţii 
gândindu-se la acest lucru. Aceasta este vârsta la care 
părinţii pot arăta dezaprobare atunci când se întâmplă un 
accident. Este posibil ca el să considere că dacă udă patul 
atunci părinţii lui nu-l vor mai iubi la fel de mult şi de aceea 
este mult mai posibil ca aceştia să îl părăsească. Dacă este 
aşa, atunci el are 2 motive pentru a se teme să adoarmă. 
Când copilul dumneavoastră este îngrijorat că-şi va uda 
patul, continuaţi să-l asiguraţi că nu contează dacă 
urinează în pat şi că îl veţi iubi la fel de mult dacă face 
acest lucru. 


SPOCK CLASIC 


Un copil care se teme de despărţirea de părinţi (sau de 
orice altceva) simte imediat dacă şi părinţii au aceeaşi 
atitudine. Când ei se comportă ezitant sau se simt vinovaţi 
de fiecare dată când pleacă de lângă el, dacă se reped 
noaptea să vadă ce face etc., anxietatea lor măreşte teama 
copilului care începe să creadă că există mari pericole dacă 
este departe de ei. 

S-ar putea să vi se pară contradictorie această afirmaţie 
privind felul în care părintele trebuie să-i creeze 
sentimentul de siguranţă unui băieţel de 2 ani stând lângă 
patul lui până ce adoarme şi renunțând să plece în călătorii 
pentru o perioadă lungă de timp. Ceea ce am vrut să spun 
este că părinţii trebuie să acorde copilului îngrijire 
deosebită, la fel cum se acordă o consideraţie sporită unui 
copil bolnav, dar trebuie făcută într-o manieră veselă, 
încrezătoare, netemătoare. Părinţii trebuie să observe 
fiecare semn din partea copilului că este gata să renunţe, 
pas cu pas, la dependenţă, încurajându-l şi lăudându-l de 
fiecare dată. O astfel de atitudine din partea părinţilor dă 
cel mai puternic impuls copilului de a-şi depăşi temerile. 
Acest lucru, împreună cu capacitatea copilului de a se 
maturiza, îi va permite copilului să depăşească această 
etapă şi să-şi domine teama. 

Copiii ar putea folosi teama de separare pentru a obţine 
controlul. 


Un copil se agaţă de mama lui deoarece se teme cu 
adevărat că va fi separat de aceasta. După aceea, dacă 
descoperă că aceasta este atât de preocupată de teama lui 
încât va face întotdeauna orice doreşte pentru a-l asigura, 
atunci el poate începe să folosească acest lucru pentru a 
obţine ce vrea, ca un mijloc de constrângere. De exemplu, 
există copii de 3 ani care se tem că vor fi părăsiţi la 
grădiniţă şi ai căror părinţi pentru a-i asigura nu doar că 
stau cu ei acolo ci fac orice doresc aceştia. După o vreme 
începeţi să vă daţi seama că astfel de copii îşi exagerează 
teama deoarece au învăţat să o folosească pentru a vă 
controla. Un părinte ar trebui să spună „Cred că eşti 
suficient de mare acum şi nu te mai temi să mergi la 
grădiniţă. Pur şi simplu îţi place să mă faci să fac ce vrei tu. 
De mâine nu voi mai sta cu tine tot timpul.” 

Cum să ajutaţi un copil temător de 2 ani. Atunci 
când vine vorba de cum să trataţi teama unui copil, foarte 
multe lucruri depind de cât de important este din punct de 
vedere practic ca acesta să scape de ea cât mai repede. Nu 
există nici o nevoie urgentă pentru a-i face pe copiii anxioşi 
să se împrietenească mai repede cu câinii sau să intre în 
lac la apă adâncă. Ei vor face aceste lucruri imediat ce vor 
avea suficient curaj. 

Pe de altă parte, copiilor nu ar trebui să li se permită să 
vină în dormitorul părinţilor în fiecare noapte (cu excepţia 
situaţiei în care v-aţi hotărât ca aceştia să doarmă cu 
dumneavoastră - vezi pag. 59). Ei ar trebui să fie liniştiţi în 
pătuţul lor astfel încât dormitul cu părinţii să nu devină un 
obicei plăcut la care copilul nu va avea nici un motiv să 
renunţe. 

Odată ce copiii au început să meargă la grădiniţă este 
bine pentru ei să meargă regulat, cu excepţia situaţiei în 
care sunt extrem de speriaţi. Un învăţător priceput îl poate 
ajuta pe copil să se joace cu alţii astfel încât separarea să 
fie mai uşoară. Un copil care refuză să meargă la grădiniţă 
este bine să fie dus înapoi mai devreme decât mai târziu; 
cu cât trece mai mult timp cu atât mai dificil va fi. Părinţii 
ar fi bine să se gândească dacă nu cumva protejarea 


excesivă pe care i-au acordat-o copilului nu joacă un rol în 
aceste temeri ale acestuia. Este o sarcină dificilă şi părinţii 
cu siguranţă sunt îndreptăţiţi să caute ajutor din partea 
unui medic sau a altui specialist. 

Unele cauze ale protejării excesive a copilului. 
Sentimentele de a-şi proteja excesiv copilul apar în cazul 
majorităţii părinţilor devotați care au tendinţa să se simtă 
vinovaţi atunci când nu este cazul. 

Adeseori cauza ascunsă este furia. Părintele şi copilul 
care se tem să recunoască că există momente fireşti în 
care nu se înţeleg, nu doresc să fie împreună, trebuie să-şi 
imagineze că toate problemele îşi au originea în altă parte 
şi au tendinţa de a le exagera. Copilul care neagă 
resentimentele părinţilor lui şi ale sale are tendinţa de a le 
suprapune pe acestea peste monştri, hoţi, câini, fulgere, în 
funcţie de vârstă şi experienţă. El se agaţă strâns de 
părinţii săi pentru protecţie şi pentru ca aceştia să-l asigure 
din nou că nimic nu li se întâmplă în realitate. De exemplu, 
o mamă îşi poate suprima resentimentele şi poate exagera 
pericolele datorate răpitorilor, accidentelor diverse sau ale 
unei diete inadecvate. Ea simte nevoia de a sta aproape de 
copil pentru a se asigura că aceste pericole nu îl ameninţă 
pe acesta şi expresia ei anxioasă îl convinge pe copil că 
propriile lui temeri sunt reale. 

Desigur, soluţia nu este ca părinţii să-şi exteriorizeze 
toate sentimentele faţă de copil sau să-l lase pe acesta să 
abuzeze de ei. Insă este cu siguranţă de ajutor dacă părinţii 
vor recunoaşte cât de inevitabile sunt resentimentele lor 
ocazionale faţă de copilul lor şi să le accepte. Uneori poate 
ajuta la schimbarea în bine a atmosferei dacă părinţii 
recunosc faţă de copilul lor cât de furioşi s-au simţit - în 
special dacă furia lor nu a fost tocmai justificată. Şi este 
bine să-i spuneţi copilului din când în când „Ştiu cât de mult 
te superi pe mine atunci când fac reguli ca asta pe care tu 
trebuie să le respecţi.” 


PROBLEME DE COMPORTAMENT 


Negativismul. În perioada dintre 2 şi 3 ani, copiii sunt 
capabili să arate semne de negativism şi alte tensiuni 
interioare. Probabil copilul dumneavoastră a început să fie 
încăpățânat şi negativist încă de la 15 luni, astfel încât 
această situaţie nu reprezintă ceva nou. Insă după 2 ani 
proporţiile şi formele sunt altele. Un copil de un an îşi 
contrazice părinţii. Un copil de doi ani şi jumătate de mult 
ori se contrazice singur. li este dificil să se hotărască şi 
după aceea doreşte să-şi schimbe decizia. Se comportă ca 
o persoană care consideră că este prea controlată, chiar 
dacă nu este nimeni care îl deranjează sau chiar când el 
însuşi încearcă să-i controleze pe alţii. Insistă să facă 
lucrurile aşa cum vrea. Se înfurie atunci când cineva 
intervine în ceea ce face el sau când îi rearanjează lucrurile. 

Natura copilului între 2 şi 3 ani pare a-l împinge pe 
acesta să ia hotărâri singur şi să reziste la presiunea din 
partea altor oameni. Incercarea de a face aceste lucruri 
fără a avea prea multă experienţă îl face pe copil să fie 
încordat. Datorită acestui motiv este adeseori dificil să vă 
înţelegeţi cu un copil de 2-3 ani. 

Treaba părinţilor este să nu intervină prea mult şi atunci 
când este posibil să-şi lase copiii să lucreze în ritmul lor. 
Lăsaţi-vă copilul să se îmbrace şi să se dezbrace singur 
atunci când simte nevoia. Faceţi-i baie suficient de 
devreme astfel încât acesta să aibă suficient timp de 
pierdut şi pentru a curăța cada. La masă lăsaţi-l să se 
hrănească singur, fără a-l grăbi. Atunci când nu mai vrea să 
mănânce lăsaţi-l să plece de la masă. Atunci când este 
momentul să meargă la culcare, să iasă afară sau să vină în 
casă, faceţi-l să facă aceste lucruri vorbindu-i în acelaşi 
timp despre lucruri plăcute. Faceţi lucrurile fără a vă certa. 
Scopul dumneavoastră este să îl împiedicaţi să fie un mic 
tiran fără însă a-i refuza toate dorinţele. 

Copiii de 2 ani se comportă cel mai bine atunci când 
părinţii stabilesc limite ferme, logice, consecvente şi 
rezonabile. Secretul este să alegeţi limitele cu prudenţă. 
Dacă observați că de obicei spuneţi „da” este foarte 
probabil că aţi stabilit prea multe limite arbitrare. O 


confruntare a voinţelor cu un copil de 2 ani este epuizantă, 
astfel încât este bine să vă păstraţi forţele pentru 
problemele care sunt cu adevărat importante. Problemele 
de siguranţă, cum ar fi statul în scaunul special din maşină, 
reprezintă evident ceva important. Purtatul mănuşilor într-o 
zi rece nu este atât de important (în fond, puteţi să luaţi 
mănuşile în buzunar şi să le scoateţi atunci când copilul 
începe să se plângă că are mâinile reci). 

Accesele de furie. Aproape fiecare copil de 2 ani are 
un acces de furie din când în când; unii copii sănătoşi pot 
avea chiar multe. Acestea debutează de obicei în jurul 
vârstei de un an (vezi pag. 542) şi ating apogeul pe la 2-3 
ani. Există multe cauze: frustrarea, epuizarea, foamea, furia 
şi frica. Copiii care au un temperament mai labil şi cei 
sensibili la schimbări au tendinţa să facă mai multe astfel 
de crize. Uneori un părinte poate vedea cum un acces de 
furie este pe cale să se producă şi îl poate preveni 
distrăgându-i atenţia copilului, oferindu-i acestuia o gustare 
sau scoţându-l pe acesta dintr-o situaţie care este pur şi 
simplu prea stimulantă. Alteori criza se produce rapid. Tot 
ce puteţi face este să aşteptaţi până când furtuna a trecut. 

În timpul unei crize este bine să staţi în apropiere astfel 
încât copilul să nu se simtă singur. In acelaşi timp este cel 
mai bine să nu vă înfuriaţi pe el, să nu-l ameninţaţi că-l 
pedepsiţi, să nu încercaţi să-l calmaţi sau să încercaţi prea 
mult să faceţi totul să fie mai bine. Oricare dintre aceste 
răspunsuri din partea dumneavoastră au tendinţa de a face 
crizele să se producă mai des şi să dureze mai mult. După 
aceea, cel mai bine este să îl implicaţi într-o activitate 
pozitivă şi să uitaţi supărarea. Poate fi foarte util pentru a 
salva mândria copilului dumneavoastră dacă-i spuneţi 
„Foarte bine, ai reuşit să te controlezi”; acesta va învăţa să 
se controleze mai repede data viitoare. Reamintiţi-vă să vă 
oferiţi o recompensă pentru că aţi rămas calmă şi raţională 
- un lucru nu tocmai uşor atunci când vă vedeţi copilul de 
doi ani comportându-se astfel. 

Smiorcăiala. Puii multor specii de mamifere se 
văicăresc pentru a primi atenţie şi îngrijire (gândiţi-vă la 


căţeluşi). Aşadar, smiorcăiala este naturală şi universală, 
însă este totuşi deranjantă. La început nu aveţi de ales 
decât să vă daţi seama de ce are nevoie copilul 
dumneavoastră. Odată ce copilul a început să folosească 
cuvinte, este rezonabil să insistaţi ca acesta să continue să 
facă acest lucru. O afirmaţie fermă şi clară de genul 
„Foloseşte cuvinte, că nu mai ascult smiorcăielile tale” este 
de cele mai multe ori suficientă, cu toate că va trebui să 
repetaţi acest mesaj timp de multe luni până când copilul îl 
va înţelege pe deplin. Fiţi conştientă că dacă cedaţi 
câteodată la smiorcăielile copilului - şi tentaţia de a face 
asta este puternică - vă va fi mult mai dificil să vă opriţi. 
Vezi pag. 560 pentru mai multe informaţii despre 
smiorcăială şi despre ce ar trebui să faceţi. 

Favoritismul faţă de un părinte. Uneori un copil în 
vârstă de aproximativ trei ani se poate înţelege bine cu 
unul dintre părinţi, însă atunci când celălalt apare în scenă 
copilul izbucneşte într-un acces de furie. Poate fi vorba 
parţial de gelozie, însă la o vârstă la care este sensibil faţă 
de a fi controlat şi mai ales când încearcă el însuşi să îi 
controleze pe cei din jur, copilul se poate simţi în 
dezavantaj atunci când trebuie să facă faţă la doi oameni 
importanţi în acelaşi timp. 

Adeseori tatăl este persoana mai puţin populară în 
această perioadă; acesta este perceput uneori de copil ca 
fiind răul întruchipat. Tăticul nu ar trebui să ia prea în serios 
reacţia copilului său sau să se simtă jignit şi să se 
îndepărteze (emoţional) de acesta. Este de ajutor dacă tatăl 
are grijă în mod regulat de copil singur, făcând lucruri care 
sunt amuzante pe lângă sarcinile obişnuite cum ar fi 
hrănitul şi îmbăiatul. In acest fel copilul va ajunge să-l 
cunoască ca fiind o persoană drăguță, iubitoare şi 
importantă şi nu ca pe un intrus. Dacă un copil obiectează 
la început atunci când începe să fie îngrijit doar de tatăl 
său, tatăl ar trebui cu grijă şi fermitate să continue şi mama 
ar trebui să aibă aceeaşi atitudine fermă şi încurajatoare 
atunci când pleacă. 

Îngrijirea cu rândul în acest fel oferă fiecărui părinte o 


perioadă în care este singur cu copilul. De asemenea 
trebuie să reţineţi că are valoare foarte mare şi timpul pe 
care întreaga familie îl petrece împreună, chiar când copilul 
de 2 ani este morocănos. Este benefic pentru copil (în 
special dacă este primul) să înveţe că părinţii se iubesc şi 
doresc să fie împreună şi nu se vor lăsa intimidaţi de el. 


DIETĂ ŞI NUTRIȚIE 


Modificările dietei. Un copil de 2 ani poate mânca 
aproximativ tot ceea ce se mănâncă în mod normal în 
familie. Incă trebuie să fiţi atentă la riscul de înecare - 
alimentele mici şi tari cum ar fi alunele, strugurii, morcovii 
şi bomboanele - şi să le ţineţi pe acestea acolo unde copilul 
nu le poate găsi sau nu poate ajunge la ele. Dacă i-aţi dat 
copilaşului lapte integral acum puteţi să-l schimbaţi pe 
acesta cu lapte degresat. Dezvoltarea creierului încetineşte 
după vârsta de 2 ani astfel încât o dietă bogată în lipide nu 
mai este necesară. De asemenea, obişnuinţa cu o dietă mai 
săracă în lipide probabil că va reduce riscul de boli cardiace 
atunci când copilul va fi adult. 

Copiii mici de obicei nu pot să aştepte 5 sau 6 ore între 
mese. Trei mese şi trei gustări reprezintă un program 
rezonabil.  Gustările ar trebui să fie sănătoase şi 
substanţiale şi nu alimente fără valoare nutritivă („junk 
food”). 

Alegerile alimentare. Majoritatea copiilor de 2 ani se 
descurcă cu folosirea ceştilor şi lingurilor destul de uşor 
însă ei ar putea avea încă nevoie de ajutor pentru folosirea 
furculiţelor şi a cuţitelor. Din moment ce multor copii de 2 
ani nu le place să primească ajutor, chiar dacă au nevoie, 
aţi putea încerca să le oferiţi în principal alimente care pot 
fi mâncate cu o lingură sau cu degetele. 

Copiii mici au nevoie de practică pentru a învăţa ce 
alegeri alimentare să facă. Mazăre sau dovlecei? 
Chifteluţele pe chiflă sau nu? Lăsaţi-i să facă 1 sau 2 alegeri 
uşoare, acestea fiind suficiente; alegeri mai multe şi mai 
importante probabil că vor fi copleşitoare şi vor conduce la 


accese de furie. Părinţii înţelepţi le oferă copiilor lor o mică 
selecţie de alimente atractive la fiecare masă, astfel încât 
orice va alege copilul să fie ceva sănătos. 

Alegerile alimentare încep cu ceea ce cumpăraţi de la 
magazin. Alegeţi legume proaspete în loc de chipsuri sau 
alte gustări bogate în grăsimi, fructe în loc de fursecuri sau 
prăjituri, şi suc de fructe sau apă în loc de băuturi 
carbogazoase. Dacă doriţi ca el să mănânce sănătos, cea 
mai bună strategie este să aveţi în casă provizii de 
alimente sănătoase şi să nu aveţi mâncare nesănătoasă. 
Vezi pag. 325 pentru mai multe informaţii despre nutriţie şi 
sănătate. 

Capriciile alimentare şi certurile. Un copil de 2 ani 
doreşte să mănânce numai brânză topită la fiecare masă; 
altul doreşte numai supă de tăiţei. De obicei astfel de 
capricii durează numai câteva zile, după care dispar doar 
pentru a fi înlocuite cu alte obsesii alimentare. In interesul 
păcii şi armoniei ar fi bine să cedaţi până la un anumit 
punct. Cinci zile la rând de unt de arahide şi dulceaţă pe 
post de masă de prânz nu sunt dăunătoare şi dacă în dieta 
copilului există lapte, fructe sau unele legume verzi, atunci 
există şanse mari ca el să aibă o dietă echilibrată. Dacă vă 
gândiţi la ceea ce consumă copilul dumneavoastră nu doar 
într-o zi anume, ci pe parcursul unei săptămâni sau chiar 
mai mult, puteţi să constataţi că dieta este destul de 
echilibrată. 

Mulţi copii de 2 ani se luptă cu părinţii lor din toate 
puterile atunci când vine vorba de mâncare. Din partea 
copilului comportamentele îngrijorătoare sunt refuzul 
alimentației, pretențiile extreme, cerințele pentru alimente 
speciale, înecatul la masă sau accesele de furie. Din partea 
părintelui comportamente dăunătoare sunt insistenta, 
forțarea blândă a copilului, amenințările sau alimentarea 
forţată fără a ţine cont de copil. Vezi pag. 357 pentru 
modalități cu ajutorul cărora să faceți față acestor 
probleme obişnuite. 


DEPRINDEREA FOLOSIRII TOALETEI 


Un pas către independenţă. Pe la 24-26 de luni, 
atunci când majoritatea copiilor au învăţat cum să 
folosească toaleta, cei mai mulţi părinţi abia aşteaptă să 
vadă ultimul scutec murdar. Insă în graba lor de a finaliza 
acest proces, mulţi părinţi îşi împing, îşi îmboldesc şi îşi bat 
la cap copiii, rezultatul fiind că aceştia vor învăţa mai lent şi 
va fi mult mai stresant decât este necesar. Pregătirea 
pentru a merge la toaletă este o parte a procesului de 
învăţare care debutează în primul an (vezi pag. 147) şi se 
termină câţiva ani mai târziu atunci când copilul reuşeşte 
să meargă la toaletă, se poate şterge singur şi se spală pe 
mâini, se simte confortabil făcând acest lucru şi a dobândit 
atitudinea părinţilor lui faţă de intimitate şi modestie. Dacă 
priviţi astfel în viitor este posibil să vă simţiţi mai îndemnați 
să lăsaţi acomodarea cu mersul la toaletă să se întâmple în 
propriul ritm al copilului. Pentru mai multe informaţi despre 
pregătirea pentru a merge la toaletă - inclusiv sugestii 
specifice despre cum şi când să începeţi şi ce să faceţi 
vezi pag. 575. 


PREŞCOLARUL, ÎNTRE 3 ŞI 5 ANI 


DEVOTAMENTUL FAŢĂ DE PĂRINŢI 


O vârstă mai puţin rebelă. Băieţeii şi fetiţele în jur de 
3 ani au ajuns la un stadiu de dezvoltare emoţională în care 
simt că mama şi tata sunt nişte oameni extraordinari şi îşi 
doresc să fie ca ei. Opoziția înnăscută şi ostilitatea care 
ieşeau la suprafaţă la 2 ani pare să scadă după vârsta de 3 
ani la majoritatea copiilor. 

Sentimentele faţă de părinţi nu sunt acum doar de 
prietenie ci sunt calde şi tandre. Totuşi copiii nu sunt atât 
de devotați părinţilor încât să îi asculte mereu şi să se 
poarte cum trebuie. Ei sunt totuşi oameni adevăraţi, cu 
personalitate şi idei proprii. Sunt în continuă afirmare chiar 
dacă aceasta înseamnă să nu asculte în acel moment de 
dorinţele părinţilor. 

Atunci când subliniez cât de drăguţi sunt copiii între 3 şi 
5 ani trebuie să vă spun că o excepţie, cel puţin parţial de 
la această regulă o fac copiii în vârstă de 4 ani. Ei sunt 
foarte insistenţi, încrezuţi, vorbesc tare şi provocator atunci 
când realizează că ştiu tot - o idee care din fericire va 
dispărea curând. 

Încercând să fie ca părinţii. La vârsta de 2 ani copiii 
imită cu mândrie acţiunile părinţilor. Dacă se joacă de-a 
curăţatul podelei sau dacă bat un cui imaginar ei se 
concentrează asupra mopului sau a ciocanului. La vârsta de 
3 ani calitatea imitaţiei se schimbă. Acum ei imită mai mult 
latura umană a părinţilor lor. Se joacă de-a dusul la 
serviciu, de-a menajul (gătesc, fac curat, spală sau au grijă 
de copii - o păpuşă sau un copil mai mic). Se prefac că 
conduc maşina familiei sau că ies seara în oraş. Se îmbracă 
în hainele părinţilor şi le imită conversațiile, gesturile şi 
manierele. Psihologii numesc acest proces „identificare”. 

Identificarea este mai mult decât o joacă. Este modul în 


care se construieşte caracterul. Depinde mai mult de modul 
în care copilul îşi percepe părinţii şi se modelează după ei şi 
mai puţin de ceea ce aceştia încearcă să-l înveţe în cuvinte. 
Aceasta este baza pe care copilul îşi construieşte idealurile 
şi atitudinea faţă de muncă, faţă de oameni, faţă de ei înşişi 
deşi acestea se vor modifica mai târziu când vor deveni mai 
maturi şi mai înţelepţi. Vă puteţi da seama ce tip de părinţi 
vor deveni peste 20 de ani copiii dumneavoastră după felul 
afectuos sau dur în care îşi tratează păpuşile. 

Conştientizarea sexului. Aceasta este vârsta la care 
fetiţele devin din ce în ce mai conştiente că sexul lor este 
femeiesc şi că atunci când vor creşte vor deveni femei. Aşa 
că mama este urmărită cu mai multă atenţie iar fetiţa are 
tendinţa să se modeleze mai mult după imaginea mamei: 
felul în care mama simte relaţia cu soţul ei (stăpân sau 
partener iubit şi egal) şi cu alţi bărbaţi în general, relaţia cu 
alte femei în general (încredere sau competiţie), felul în 
care mama tratează băieţii şi fetiţele (dacă un copil de un 
anumit sex este favorizat faţă de celălalt sau dacă fiecare 
copil este apreciat pentru ceea ce este el/ea însuşi) şi chiar 
percepţia mamei asupra muncii de la serviciu şi de acasă (o 
povară sau o provocare). Fetiţa nu va deveni o copie a 
mamei ei dar va fi cu siguranţă influenţată de aceasta în 
multe privinţe. 

La această vârstă băieţeii realizează că ei sunt pe cale 
să devină bărbaţi aşa că încearcă să-şi contureze 
personalitatea după taţii lor: simţămintele tatălui pentru 
soţia sa şi pentru sexul feminin în general, faţă de ceilalţi 
bărbaţi, faţă de copiii săi de sex feminin sau masculin şi 
faţă de munca de la serviciu sau de acasă. În plus faţă de 
această identificare cu părintele de acelaşi sex există de 
asemenea un grad de identificare cu părintele de sex opus. 
Aceasta este modalitatea prin care cele două sexe ajung să 
se înţeleagă reciproc suficient de bine cât să poată locui 
împreună. 

Fascinaţia pentru copii. Băieţeii şi fetiţele devin 
acum fascinaţi de tot ceea ce înseamnă copii. Doresc să 
ştie acum de unde vin copiii. Atunci când află că bebeluşii 


cresc în pântecul mamei, copiii sunt dornici să trăiască 
acest miracol al creaţiei ei înşişi - atât băieţii cât şi fetiţele. 
Ei vor să îngrijească şi să iubească un copil aşa cum sunt şi 
ei iubiţi şi ocrotiţi. Aşa că vor avea mare grijă de un copilaş 
mai mic decât ei sau de o păpuşă, petrecând ore întregi 
jucându-se de-a mama sau de-a tata. 

Nu este în mod general recunoscut faptul că băieţeii 
sunt tot atât de nerăbdători ca şi fetiţele să poarte un copil 
în interiorul lor. Când părinţii îi spun unui băieţel că pentru 
el acest lucru este imposibil mulţi refuză să creadă acesta 
mult timp de acum încolo. „Eu voi reuşi să cresc un copil” 
spun ei crezând acest lucru cu tărie, convinşi că dacă îşi 
doresc un lucru cu adevărat îl vor avea. In mod similar o 
fetiţă preşcolară poate susţine cu tărie că ei îi va creşte un 
penis. Aceste idei nu sunt un semn de neadaptare la sexul 
respectiv ci cred că sunt mai degrabă manifestări ale 
credinţei că el sau ea pot face orice, pot fi orice şi pot avea 
totul. 


SENTIMENTELE DE DRAGOSTE ŞI DE 
COMPETITIVITATE 


Dorinţe şi griji. Băieţii îşi arată dragostea faţă de 
mama lor iar fetiţele faţă de taţii lor. Până la această vârstă 
dragostea băieţeilor faţă de mama lor era bazată pe relaţia 
de dependenţă şi sentimentele erau ca ale unui bebeluş. 
Acum sentimentele lui de dragoste faţă de mama sa au 
crescut şi au început să semene mai mult cu cele ale 
tatălui. Pe la vârsta de 4 ani el insistă pe ideea că atunci 
când va fi mare se va căsători cu mama sa. El nu prea 
înţelege exact ce înseamnă căsătoria dar ştie cu siguranţă 
că mama este cea mai importantă şi frumoasă femeie din 
lume. Fetiţele care au crescut modelate după caracterul 
mamei vor dezvolta aceleaşi sentimente de dragoste 
pentru taţii lor. 

Aceste sentimente puternice de dragoste şi ataşament îi 
ajută pe copii să se îmbogăţească din punct de vedere 
spiritual şi să dezvolte sentimente sănătoase pentru sexul 


opus, lucruri care se vor materializa mai târziu prin 
căsătorii reuşite. Dar mai există o parte a problemei care 
creează tensiuni în subconştientul multor copii la această 
vârstă. Atunci când oamenii, tineri sau bătrâni, iubesc 
foarte mult pe cineva nu se poate să nu-şi dorească acea 
persoană doar pentru ei. Aşa că atunci când băieţelul de 3- 
4 ani devine din ce în ce mai conştient de devoţiunea 
pentru mama sa, devine conştient şi de faptul că mama 
aparţine foarte mult şi tatălui lui. Acest lucru îl supără 
indiferent de cât de mult îl iubeşte şi îl admiră pe tatăl său. 
La această vârstă el doreşte în secret ca tatăl să dispară 
din viaţa mamei sale, după care se simte vinovat pentru că 
a avut aceste gânduri neloiale faţă de tatăl său. Cu mintea 
lor, copiii cred că şi taţii au aceleaşi resentimente şi resimt 
aceeaşi gelozie faţă de ei. 

Fetitele dezvoltă aceleaşi sentimente de dragoste 
posesivă faţă de taţii lor. Câteodată îşi doreşte să i se 
întâmple ceva mamei (pe care în celelalte aspecte ale vieţii 
o iubeşte foarte mult) pentru ca tatăl să rămână numai al 
ei. Ea chiar îi poate spune mamei „poţi pleca într-o călătorie 
lungă pentru că eu voi avea grijă de Tata”. Dar apoi îşi 
imaginează că şi mama sa e geloasă pe ea ceea ce e un 
gând destul de înfiorător. Dacă vă gândiţi la poveşti ca 
„Albă ca zăpada” puteţi vedea că astfel de fantezii şi griji 
prind viaţă în persoana mamei vitrege. 

Copiii încearcă să-şi îndepărteze din minte aceste 
gânduri urâte având în vedere că părinţii sunt mult mai 
mari şi mai puternici decât ei, dar aceste idei pot ieşi la 
suprafaţă în jocurile şi în visele lor. Aceste sentimente 
amestecate de iubire, gelozie şi teamă faţă de părintele de 
acelaşi sex pot ieşi la suprafaţă în coşmarurile pe care 
copilaşii le au la această vârstă: vise că sunt urmăriţi de 
monştrii giganți, hoţi, vrăjitoare şi alte personaje 
înfricoşătoare. 

Dincolo de posesivitate. Acest ataşament romantic 
faţă de părintele de sex opus în anii preşcolari este ceea ce 
aţi putea denumi modul naturii de a modela sentimentele 
copiilor pentru a-i pregăti pentru viaţa lor viitoare ca părinţi 


sau ca parteneri. Însă nu este foarte bine dacă ataşamentul 
este prea puternic sau dacă acesta se prelungeşte pentru a 
persista pe tot parcursul vieţii sau chiar şi numai pe tot 
parcursul copilăriei. 

Natura se aşteaptă ca prichindeii să fie descurajaţi până 
la vârsta de 6-7 ani în legătură cu posibilitatea de a avea 
întotdeauna părinţii alături. Temerile inconştiente faţă de 
furia presupusă a părintelui vor transforma plăcerea lor de 
a visa la romantism în aversiune. Încă de acum copiilor 
începe să nu le mai placă să fie sărutaţi de părinţii lor de 
sex opus. Interesele lor se orientează cu uşurare către 
probleme impersonale, cum ar fi şcoala sau activităţile 
sportive. Ei încearcă acum mai degrabă să fie exact ca 
ceilalţi copii de acelaşi sex decât să semene cu părinţii lor. 

Un tată care îşi dă seama că fiul său are uneori 
resentimente şi temeri inconştiente faţă de el nu îşi va 
ajuta cu nimic copilul dacă va încerca să fie prea blând şi 
permisiv cu acesta. Nu este de ajutor nici ca tatăl să 
încerce să evite a-şi face copilul gelos pretinzând că nu îşi 
iubeşte soţia foarte mult. De fapt, dacă un băieţel este 
convins că tatăl său se teme să fie ferm faţă de el şi un 
posesiv faţă de soţie (aşa cum este normal), atunci copilul 
va simţi că o are prea mult pe mama sa pentru el şi se va 
simţi vinovat şi înspăimântat. Îi va lipsi inspiraţia pe care i-o 
poate oferi numai un tată încrezător, aceasta fiind necesară 
pentru ca el însuşi să îşi formeze încrederea în sine. 

Comportându-se în acelaşi mod, o mamă îşi ajută cel 
mai bine fiica să crească şi să devină la rândul ei o mamă 
încrezătoare care nu se lasă manipulată, care ştie cum şi 
când să fie fermă şi care nu se teme să-şi arate afecțiunea 
şi devotamentul pentru soţul ei. 

Viaţa unui băieţel se complică dacă mama lui îi arată 
mai multă afecţiune şi îi permite mai multe lucruri decât 
tatălui său. Acelaşi lucru este adevărat şi dacă mama pare 
a fi mai apropiată şi îşi sprijină mai mult fiul decât soţul. 
Astfel de atitudini au tendinţa de a îndepărta băieţelul de 
tatăl său şi de a-l face să se teamă de acesta. 

In acelaşi fel, tatăl care face tot ce doreşte fetiţa lui şi 


întotdeauna nu respectă ceea ce spune mama sau tatăl 
care se comportă ca şi cum s-ar bucura de compania fetiţei 
sale mai mult decât de compania soţiei lui, face în acest fel 
un  deserviciu atât soţiei sale cât şi fiicei. Acest 
comportament interferă cu relaţia bună pe care o fetiţă ar 
trebui să o aibă cu mama ei pentru a creşte şi a deveni o 
femeie fericită. 

Intâmplător, este foarte normal dacă un tată este ceva 
mai îngăduitor faţă de fiica sa şi o mamă faţă de fiul ei; de 
asemenea, este normal ca un băiat să se simtă mai 
confortabil cu mama lui şi o fetiţă cu tatăl ei, din moment 
ce există în mod natural o rivalitate mai redusă între 
bărbaţi şi femei în comparaţie cu rivalitatea dintre bărbaţi 
între ei şi dintre femei între ele. 

Într-o familie medie există un echilibru sănătos între 
sentimentele tatălui, mamei, fiilor şi fiicelor, iar acest 
echilibru îi ghidează pe parcursul acestor stadii ale 
dezvoltării fără ca aceştia să facă vreun efort special. 

Cum pot fi părinţii de ajutor. Părinţii îşi pot ajuta 
copiii pe parcursul acestui stadiu de romantism şi gelozie 
dacă ei vor demonstra clar (însă procedând cu blândeţe) că 
între ei există o relaţie puternică şi băiatul nu o va avea 
niciodată pe mamă doar pentru sine, la fel cum nici fetiţa 
nu-l va avea pe tătic doar pentru ea. De asemenea, este 
bine dacă părinţii nu sunt „şocaţi” atunci când îşi dau 
seama că prichindeii lor sunt uneori supăraţi pe ei datorită 
acestei stări a lucrurilor. 

Când o fetiţă declară că se va căsători cu tatăl ei, 
acesta se poate arăta mulţumit de compliment, însă ar 
trebui de asemenea să-i explice că este deja căsătorit cu 
mama ei şi că atunci când va creşte mare îşi va găsi şi ea 
un bărbat cu care se va căsători. 

Când părinţii îşi ţin companie unul altuia ei nu trebuie 
(şi nici nu ar trebui) să permită copilului să le întrerupă 
conversaţia. In mod firesc, însă ferm, ei ar trebui să-i 
reamintească acestuia că au de vorbit şi să-i sugereze să-şi 
găsească altceva de făcut. Tactul lor ar trebui să-i facă pe 
părinţi să nu aibă manifestări de afecţiune prelungite în 


faţa copilului, însă în acelaşi timp aceştia nu ar trebui să se 
simtă vinovaţi şi să sară repede când copilul intră în 
cameră pe neaşteptate atunci când ei se îmbrăţişează sau 
se sărută. 

Când un băieţel este nepoliticos faţă de tatăl său pentru 
că este gelos sau faţă de mama lui pentru că aceasta este 
cauza geloziei, părintele ar trebui să insiste ca el să fie 
politicos. Şi acest lucru este în aceeaşi măsură valabil şi în 
cazul în care o fetiţă este nepoliticoasă. Insă în acelaşi timp 
părinţii ar trebui să încerce să reducă sentimentele de furie 
şi de vinovăţie ale copiilor lor spunându-le că îşi dau seama 
că uneori aceştia sunt supăraţi pe ei. 


CURIOZITATE ŞI IMAGINAŢIE 


Curiozitate intensă. La această vârstă copiii doresc să 
cunoască semnificaţia fiecărui lucru pe care-l întâlnesc. 
Imaginaţia lor este bogată. Ei analizează faptele şi ajung la 
propriile lor concluzii. Totul este legat de ei. Atunci când 
aud despre trenuri doresc să ştie imediat „O să merg şi eu 
cândva cu trenul?” Atunci când aud despre o boală acest 
lucru îi face să se gândească „Oare o să am şi eu boala 
asta?” 

Un dar pentru imaginaţie. Preşcolarii sunt virtuozi ai 
imaginaţiei. Când copiii de 3-4 ani povestesc o întâmplare 
inventată de ei, ei nu mint în adevăratul sens al cuvântului. 
Imaginaţia lor este vie pentru ei. Ei nu sunt siguri unde se 
termină realitatea şi unde începe imaginaţia. De aceea 
copiilor le place să li se spună poveşti sau să li se citească 
şi de aceea sunt speriaţi de emisiuni violente văzute la 
televizor; acest tip de programe ar trebui să le fie interzise. 

Nu trebuie să vă certaţi copilul sau să-l faceţi să se 
simtă vinovat pentru că din când în când mai inventează 
câte o povestire. Puteţi pur şi simplu să îi arătaţi că ceea ce 
a zis nu este în realitate chiar aşa, cu toate că el şi-ar dori 
acest lucru. In acest fel vă ajutaţi copilul să înveţe diferenţa 
dintre realitate şi irealitate. 

Un prieten imaginar care apare din când în când, 


probabil pentru a-l ajuta într-o aventură anume - să intre 
singur în pivniţă, de exemplu - este un semn de imaginaţie 
normală şi sănătoasă. Însă uneori un copil care se simte 
singur va petrece mai multe ore în fiecare zi povestind 
despre prieteni şi aventuri imaginare nu ca şi cum ar fi 
vorba despre un joc ci ca şi cum ar crede în ceea ce spune. 
Atunci când încercaţi să ajutaţi un astfel de copil să se 
împrietenească cu alţi copii, de multe ori necesitatea 
pentru prieteni imaginari se reduce. 


SPOCK CLASIC 

Copiii au nevoie de mângâieri, de joacă cu părinţii şi de 
plimbări călare pe umerii lor. Ei trebuie să participe la 
glumele părinţilor şi conversaţia trebuie să fie amicală. 
Dacă adulţii din jurul lor sunt distanţi, copiii visează la 
prieteni degajaţi, comunicativi şi înţelegători aşa cum 
flămândul visează la o masă bogată. Dacă părinţii îi ceartă 
mereu, copiii inventează un prieten răutăcios pe care dau 
vina pentru lucrurile urâte pe care le fac sau doresc să le 
facă. 


PROBLEME LEGATE DE SOMN 


Majoritatea copiilor renunţă să mai doarmă ziua cândva 
înainte de vârsta de 4 ani, însă este posibil să aibă încă 
nevoie de o perioadă de odihnă liniştită după-amiaza. Când 
copiii dorm mult mai puţin de 10 ore pe noapte, sunt 
predispuşi să fie prea obosiţi (cu toate că există un interval 
larg al necesităţii normale de somn la această vârstă, 
interval care variază între aproximativ 8 şi 12-13 ore). 
Problemele legate de somn care debutează devreme în 
timpul vieţii, cum ar fi dificultăţile de adormire sau trezirile 
frecvente vor continua de multe ori şi pe parcursul anilor 
următori (vezi pag. 96). Insă noi probleme de somn apar de 
multe ori în anii în care copilul merge la grădiniţă (este 
preşcolar) chiar şi în cazul copiilor care până acum au 
dormit bine. Coşmarurile nocturne sunt obişnuite la această 
vârstă (vezi pagina următoare). 


De asemenea, problemele de somn se datorează 
sentimentelor normale de posesivitate şi gelozie descrise 
mai sus. Copilul merge în camera părinţilor săi în mijlocul 
nopţii şi doreşte să doarmă cu ei în pat deoarece (fără însă 
a exprima aceste gânduri în cuvinte) nu doreşte ca părinţii 
să fie singuri împreună. Dacă i se permite să stea, copilul ar 
putea ajunge chiar să îşi dea tatăl jos din pat. Este mult mai 
bine pentru el - ca şi pentru părinţi - dacă aceştia, cu 
promptitudine şi fermitate, însă nu cu furie, îl duc înapoi în 
camera şi patul său. 


TEMERILE ÎN JURUL VÂRSTEI DE 3, 4 ŞI 5 ANI 


Temerile imaginare. Noi tipuri de temeri încolţesc 
destul de frecvent între 3 şi 4 ani - teama de câini, de 
întuneric, de motoare, de moarte, de oamenii schilodiţi. 
Imaginaţia copiilor s-a dezvoltat ajungând la stadiul în care 
aceştia se pot pune în pielea altor persoane şi îşi pot 
imagina pericolele pe care ei înşişi nu le-au experimentat în 
realitate. Curiozitatea lor îi îndeamnă în toate direcţiile. Ei 
doresc să cunoască nu doar cauza fiecărui eveniment însă 
şi relaţia dintre ei şi toate evenimentele şi lucrurile din jur. 
Aud întâmplător ceva despre moarte. Imediat doresc să ştie 
ce este moartea. Imediat ce îşi fac o idee vagă întreabă „Va 
trebui să mor şi eu?” 

Aceste temeri sunt mai frecvente în cazul copiilor care 
sunt încordaţi datorită certurilor legate de alimentaţie sau 
mersul la toaletă, al celor a căror imaginaţie a fost 
stimulată excesiv de poveşti înspăimântătoare sau de prea 
multe avertismente, al celor care nu au avut suficient 
posibilitatea de a-şi dezvolta independenţa, al celor ai căror 
părinţi sunt excesiv de protectori. Sentimentul de disconfort 
acumulat în timp pare a fi cristalizat acum de noua 
imaginaţie a copilului într-o nouă teamă. 

Acest lucru nu înseamnă că orice copil care ajunge să se 
teamă de ceva a fost tratat greşit în trecut. Lumea este 
plină de lucruri pe care copilaşii nu le înţeleg şi indiferent 
de cât de bine au fost crescuţi, ei au propriile lor slăbiciuni 


şi puncte vulnerabile. Unii copii - aproximativ 1 din 7 - au o 
configuraţie cerebrală care favorizează răspunsul prin 
anxietate la orice schimbare. Şi toţi copiii, indiferent de cât 
de bine sunt crescuţi, se tem de ceva. 

Teama de întuneric. Când copilul se teme de întuneric 
încercaţi să-l liniştiţi. Acest lucru reprezintă mai mult o 
chestiune de atitudine decât o chestiune de discuţii. Nu 
râdeţi de el, nu fiţi nerăbdători cu el şi nu încercaţi să îl 
faceţi să nu se mai teamă folosind argumente logice. Dacă 
doreşte să discute despre acest lucru - şi puţini copii doresc 
- lăsaţi-l. Daţi-i senzaţia că doriţi să înţelegeţi însă că 
sunteţi absolut siguri că nimic rău nu i se va întâmpla. In 
mod firesc, nu ar trebui niciodată să-l ameninţaţi cu 
monştri, poliţişti sau cu diavolul. 

Evitaţi filmele de groază, programele TV şi poveştile 
care i-ar putea speria. Copilul se teme suficient de mult de 
produsele propriei sale imaginaţii. Renunţaţi la toate 
certurile pe care le aveţi în legătură cu mâncarea sau 
urinatul în pat. Continuaţi cu fermitate să-l învăţaţi să se 
comporte corect; acest lucru este mult mai benefic decât 
să-l lăsaţi să facă prostii şi după aceea să-l faceţi să se 
simtă vinovat pentru ce a făcut. Faceţi în aşa fel încât să 
petreacă suficient timp cu alţi copii în fiecare zi. Cu cât va fi 
mai absorbit în jocuri şi planuri, cu atât mai puţin va fi 
îngrijorat datorită temerilor interioare. Lăsaţi-i uşa camerei 
deschisă noaptea dacă doreşte acest lucru sau lăsaţi o 
lumină slabă aprinsă în camera lui. Este un preţ mic de 
plătit pentru a ţine spiriduşii la distanţă. Nici lumina şi nici 
discuţiile din camera de zi nu îl vor ţine pe copil treaz aşa 
cum face teama. Atunci când teama se reduce va fi din nou 
capabil să suporte întunericul. 

Teama de animale. Preşcolarii adeseori se tem de 
unul sau mai multe animale, chiar dacă nu au avut 
niciodată o experienţă negativă cu acestea. Nu este de 
ajutor să forţaţi un copil speriat să se apropie de un câine 
pentru a-i dovedi că nimic rău nu i se va întâmpla. Cu cât 
mai mult veţi trage, cu atât mai mult copilul va considera 
că trebuie să tragă în direcţia opusă. Pe măsură ce lunile 


trec, copilul va încerca să-şi depăşească teama şi să se 
apropie de un câine. El va face mai rapid acest lucru de 
unul singur decât aţi putea dumneavoastră să-l convingeţi 
vreodată. 

Teama de apă. Aproape întotdeauna este o greşeală 
să trageţi un copil care ţipă în mare sau în piscină. Este 
adevărat că uneori un copil care este forţat să intre în apă 
descoperă că este distractiv şi imediat teama îi dispare, 
însă în cele mai multe cazuri acest procedeu are un rezultat 
opus celui aşteptat. Amintiţi-vă că în ciuda terorii pe care o 
simte, copilul îşi doreşte să intre şi el în apă. 

Întrebările despre moarte. Întrebările despre moarte 
pot să apară la această vârstă. Încercaţi ca prima explicaţie 
pe care o oferiţi să fie cât mai obiectivă şi nu 
înspăimântătoare. Aţi putea spune „Fiecare fiinţă trebuie să 
moară într-o zi. Cei mai mulţi oameni mor atunci când sunt 
foarte bătrâni sau bolnavi şi când corpul lor pur şi simplu 
încetează să mai funcţioneze.” 

Va trebui să vă adaptaţi răspunsul în funcţie de nivelul 
de dezvoltare intelectuală al copilului dumneavoastră. De 
exemplu, „L-am pierdut pe unchiul Archibald” poate face ca 
teroarea să cuprindă inima oricărui copilaş care la un 
moment dat s-a pierdut. Din moment ce aceasta este 
vârsta la care copiii iau totul la propriu, este în mod 
deosebit important să nu vă referiţi la moarte ca fiind un 
somn prelungit. Mulţi copii se vor speria în acest caz pentru 
că vor considera că dacă vor merge la culcare atunci vor 
muri şi ei; de asemenea ei ar putea să spună „Ei bine, dacă 
a adormit, atunci treziţi-l!” 

Este mult mai bine să-i explicaţi pe cât de simplu este 
posibil - fără a înflori faptele - că moartea este o stare în 
care corpul încetează complet să mai funcţioneze. Puteţi 
folosi această ocazie pentru a discuta despre credinţele 
familiei dumneavoastră referitoare la moarte. Majoritatea 
adulţilor au un anumit grad de teamă şi resentiment faţă de 
moarte; nu există nici o modalitate de a prezenta această 
problemă copiilor ocolind în acelaşi timp această atitudine 
umană fundamentală. Insă când consideraţi că moartea 


este ceva care ar trebui întâmpinat cu demnitate şi curaj, 
veţi fi întrucâtva capabili să-i insuflaţi acelaşi sentiment 
copilului dumneavoastră. De asemenea, amintiţi-vă să 
favorizați întrebările şi să răspundeţi la ele simplu şi sincer. 
In final îmbrăţişaţi-l şi reamintiţi-i că veţi fi împreună mult 
timp (vezi pag. 511 pentru mai multe informaţii despre cum 
să-i ajutaţi pe copii să se împace cu problema morţii). 

Ajutându-vă copilul să facă faţă temerilor. Nu este 
treaba dumneavoastră ca părinte să alungaţi toate temerile 
din imaginaţia copilului. Treaba dumneavoastră este să-l 
ajutaţi pe acesta să înveţe modalităţi constructive în care 
să facă faţă temerilor şi să treacă peste acestea. După cum 
a spus atât de elocvent Selma Fraiberg în The Magic Years: 
„Sănătatea mintală viitoare a copilului nu depinde de 
prezenţa sau absenţa căpcăunilor în viaţa lui imaginară. 
Depinde de soluţia pe care copilul o găseşte la problema 
căpcăunilor.” 

Când un copil se teme de câini, de motoare, de poliţişti 
şi de alte lucruri concrete, acesta ar putea încerca să se 
obişnuiască cu teama şi să o depăşească inventând jocuri 
despre ea. Această metodă de a scăpa de teamă cu 
ajutorul jocurilor este de mare ajutor când copilul este 
capabil să o aplice. Teama are ca scop să ne facă să 
acţionăm. Trupurile noastre sunt inundate cu adrenalină şi 
acest lucru face ca inima să bată mai repede şi face ca mai 
multă glucoză să fie disponibilă pentru producerea rapidă 
de energie. Suntem gata să fugim ca vântul sau să luptăm 
ca animalele sălbatice (fugi sau luptă). Alergarea şi lupta 
consumă anxietatea. Nemişcarea nu ajută cu nimic la 
îndepărtarea acesteia. Când copiii care se tem de câini 
joacă jocuri în care devin stăpânii unui câine de jucărie, 
acest lucru îi poate ajuta (cel puţin parţial). Când copilul 
dumneavoastră se teme foarte tare de mai multe lucruri 
prezente în viaţa lui de zi cu zi, atunci ar trebui să încercaţi 
să vorbiţi cu un specialist care l-ar putea ajuta. Pentru mai 
multe informaţii despre temeri vezi pag. 139. 


TEAMA DE RĂNIRE ŞI DE DIFERENȚELE 


ANATOMICE 


De ce apare această teamă? Copiii de această vârstă 
doresc să ştie motivul fiecărei întâmplări, îşi fac griji cu 
uşurinţă şi raportează toate pericolele la propria lor 
persoană. Dacă văd o persoană handicapată sau cu 
diformităţi, atunci ei se pun în pielea persoanei respective 
şi se întreabă dacă li se poate întâmpla şi lor acelaşi lucru şi 
ar putea ajunge şi ei astfel. 

De asemenea, aceasta este şi vârsta la care apare un 
interes firesc faţă de toate deprinderile fizice (săritul, 
alergatul, căţăratul) care fac ca integritatea corporală să fie 
foarte importantă şi lipsa acesteia foarte supărătoare. 
Acest lucru explică de ce un copil în vârstă de doi ani şi 
jumătate - trei ani se poate supăra foarte tare atunci când i 
se oferă un fursec rupt, refuzând unul care este în 2 bucăţi 
şi cerând un altul care este întreg. 

Diferenţele corporale şi sexuale. Copiii se tem nu 
doar de rănile reale. Ei ajung să-şi facă griji şi în legătură cu 
diferenţele naturale dintre băieţi şi fetiţe. Dacă un băieţel în 
vârstă de aproximativ 3 ani vede o fetiţă dezbrăcată, i s-ar 
putea părea ciudat că aceasta nu are penis ca şi el. 

Poate chiar să întrebe „unde este?” Dacă nu primeşte 
un răspuns satisfăcător imediat el poate ajunge la concluzia 
că fetiţei i s-a întâmplat vreun accident. După aceea 
urmează gândul anxios „Acelaşi lucru mi s-ar putea 
întâmpla şi mie”. Aceeaşi înţelegere greşită poate să o 
îngrijoreze pe o fetiţă care îşi dă seama că băieţeii sunt 
făcuţi altfel. Mai întâi aceasta întreabă „Ce este aia?” După 
aceea, plină de anxietate, doreşte să ştie „Eu de ce nu am 
aşa ceva? Ce mi s-a întâmplat?” 


SPOCK CLASIC 


Temerea privind motivul alcătuirii diferite a băieţilor 
faţă de fetiţe se poate manifesta pe căi variate. Imi 
amintesc cazul unui băieţel de 3 ani care, cu îngrijorare, 
urmărea cum mămica o spăla pe surioara lui mai mică 
spunându-i întruna „bebeluşul este na-na”. Acesta era 


cuvântul care îl folosea el pentru rănire. Mama nu a înţeles 
despre ce era vorba până în momentul când băieţelul a 
devenit suficient de îndrăzneţ să-i arate cu degetul. 
Aproximativ în acelaşi moment, el a început să-şi ţină în 
mână propriul penis, foarte îngrijorat. Mămica a fost foarte 
tulburată şi nefericită presupunând că era începutul unui 
obicei prost. Nu i-a trecut prin minte nici o clipă legătura 
care s-a făcut în realitate în mintea copilului. 

Imi amintesc, de asemenea, de o fetiţă care a devenit 
atât de îngrijorată după ce a descoperit diferenţa dintre 
băieţi şi fete, încât în permanenţă încerca să-i dezbrace pe 
copiii pe care îi întâlnea pentru a vedea cum sunt ei 
alcătuiți. Se observa cu uşurinţă că făcea acest lucru pentru 
că se temea de ceva. Mai târziu, a început să-şi examineze 
în permanenţă propriile organe genitale externe. Un băieţel 
de 3 ani şi jumătate s-a tulburat văzând corpul surorii sale 
mai mici, iar apoi a început să-şi facă griji legate de orice 
lucru din casă care era rupt. Băieţelul îi întreba pe părinţi, 
nervos şi agitat, de ce s-a rupt soldăţelul de plastic, deşi nu 
exista nici un motiv pentru o astfel de întrebare, deoarece îl 
rupsese el însuşi cu o zi în urmă. Orice lucru pe care îl 
vedea deteriorat se pare că îi reamintea de temerile legate 
de persoana lui. 

Astfel funcţionează mintea unui copil de 3 ani. Copiii pot 
fi atât de supăraţi datorită acestui lucru încât se pot chiar 
teme să le pună întrebări părinţilor. Este înţelept să vă daţi 
seama din timp că un copil normal între doi ani şi jumătate 
şi trei ani şi jumătate îşi va pune probleme în legătură cu 
diferenţele corporale şi că dacă nu i se oferă o explicaţie 
care să-l liniştească atunci când devine curios, el este 
capabil să ajungă la concluzii îngrijorătoare. Nu este de nici 
un folos să-l aşteptaţi pe el să spună „Doresc să ştiu de ce 
un băieţel nu este făcut la fel ca o fetiţă” deoarece copiii nu 
vor fi niciodată atât de specifici. Ei ar putea întreba anumite 
lucruri sau ar putea să dea târcoale subiectului sau pur şi 
simplu ar putea să aştepte şi să înceapă să-şi facă griji. Nu 
consideraţi aceste întrebări ca fiind un interes nesănătos 
faţă de sex. Pentru copii la început este vorba numai de o 


altă întrebare importantă. Puteţi să vă daţi seama din cele 
spuse mai sus de ce ar putea fi dăunător să-i faceţi să tacă, 
să-i dojeniţi sau să vă ruşinaţi şi să refuzaţi să le 
răspundeţi. Aceste reacţii ale dumneavoastră i-ar putea 
face să creadă că acest subiect este nepermis, iar acest 
lucru cu siguranţă că nu vi-l doriţi. 

Pe de altă parte nu este necesar să fiţi solemni ca şi 
cum aţi ţine un curs. Este mult mai uşor decât atât. Mai 
întâi de toate este de ajutor să expuneţi teama copilului 
spunând că probabil acesta consideră că fetiţele au avut 
penisuri însă ceva li s-a întâmplat. După aceea încercaţi să 
faceţi cât mai clar, pe un ton vesel şi realist, că fetiţele şi 
femeile sunt diferite de băieţei şi de bărbaţi; ele aşa şi ar 
trebui să fie. Un copil mic înţelege ideea mult mai uşor 
dacă-i oferiţi exemple. li puteţi explica că Johnny este făcut 
exact ca Tata, ca unchiul Harry, ca David şi aşa mai 
departe şi că Mary este făcută exact ca mămica, ca 
domnişoara Jenkins şi ca Helen (fiecare dintre aceste nume 
aparţinând unei persoane pe care copilul o cunoaşte bine). 

O fetiţă are nevoie de asigurări suplimentare deoarece 
este firesc pentru ea să dorească să aibă ceva ce poate 
vedea (o fetiţă s-a plâns mamei ei „Insă el arată atât de 
bine şi eu arăt atât de plată”). Va fi de ajutor pentru fetiţă 
să ştie că mamei sale îi face plăcere să fie aşa cum este ea 
şi că părinţii ei o iubesc aşa cum este. Acest moment poate 
fi potrivit şi pentru a-i explica că atunci când fetiţele vor 
creşte mari ele vor putea să poarte proprii lor copii în 
interiorul lor şi că sânii sunt pentru a-i hrăni pe aceştia. 
Aceasta este o idee emoţionantă la 3-4 ani. 


VÂRSTA ŞCOLARĂ: 
ÎNTRE 6 ŞI 11 ANI 


ADAPTAREA LA LUMEA EXTERIOARĂ 


După vârsta de 5-6 ani, copiii devin puşti. Relaţiile cu 
părinţii lor - deşi încă sunt de o importanţă critică - rămân 
undeva în fundal. Puştii sunt mult mai interesaţi de ceea ce 
fac şi spun alţii ca ei. Iniţial într-o mică măsură şi după 
aceea treptat din ce în ce mai mult pe măsură ce trece 
timpul, ei devin independenţi de părinţii lor, uneori chiar 
nerăbdători cu aceştia. Işi dezvoltă un simţ puternic al 
responsabilităţii în legătură cu subiectele pe care ei le 
consideră importante. Sunt interesaţi de subiecte 
impersonale cum ar fi aritmetica şi motoarele. Pe scurt, ei 
încep procesul de emancipare personală faţă de familie şi 
se pregătesc pentru a-şi lua locul de cetăţeni ai lumii. 

Autocontrolul. După 6 ani, copiii de multe ori devin 
stricţi în anumite privinţe. Gândiţi-vă la jocurile de care 
copiii se bucură la această vârstă. Nu mai sunt interesaţi să 
se mai joace pur şi simplu, fără a avea un plan. Doresc 
jocuri care să aibă reguli şi care să necesite îndemânare. La 
şotron, săritul corzii (ca să nu mai menţionez jocurile video) 
lucrurile trebuie făcute într-o anumită ordine, şi acest lucru 
devine din ce în ce mai dificil pe măsură ce avansezi în joc. 
Dacă ratezi trebuie să te penalizezi singur, să revii la 
început şi să o iei de la capăt. Insăşi stricteţea regulilor îi 
atrage pe copii. 

Aceasta este vârsta la care copiii încep să colecţioneze 
lucruri, fie ele timbre, felicitări sau pietre. Plăcerea obţinută 
se datorează obţinerii ordinii. La această vârstă, copiii 
doresc să-şi pună lucrurile în ordine. Dintr-o dată încep să-şi 
facă curat pe birou, să pună etichete pe rafturi sau să-şi 
aranjeze colecţiile de benzi desenate. Ei nu-şi păstrează 
lucrurile ordonate pentru prea mult timp, însă puteţi vedea 


că această nevoie este destul de puternică încât să-i 
determine să facă ordine. 

Independenţa faţă de părinţi. Copiii după vârsta de 
6 ani continuă să-şi iubească foarte mult părinţii, însă de 
obicei ei nu arată acest lucru prea mult. De multe ori sunt 
mai distanţi şi faţă de alţi adulţi. Nu mai doresc să fie iubiţi 
numai pentru că sunt nişte copii atrăgători. Dobândesc un 
sentiment de demnitate ca indivizi şi doresc să fie trataţi ca 
atare. 

Datorită nevoii lor de a fi mai puţin dependenţi de 
părinţi ei se îndreaptă mai mult către adulţi din afara 
familiei în care au încredere pentru a afla idei şi cunoştinţe 
noi. Dacă din greşeală profesorul lor de biologie le spune că 
celulele roşii sangvine sunt mai mari decât celulele albe, 
atunci părinţii lor nu vor putea spune nimic care să-i facă să 
se răzgândească. Ideile de corect şi greşit pe care părinţii 
lor i-au învăţat nu sunt uitate. De fapt, ei sunt atât de 
profund convinşi de aceste idei încât le consideră a fi 
propriile lor creaţii. Copiii sunt nerăbdători atunci când 
părinţii lor continuă să le reamintească ce au de făcut, 
deoarece ei ştiu deja acest lucru şi doresc să fie consideraţi 
responsabili. 

Manierele nepotrivite. Copiii renunţă la unele cuvinte 
pe care părinţii lor le folosesc şi aleg să folosească altele 
ceva mai dure. Ei doresc ca stilul hainelor lor şi tunsoarea 
să se potrivească cu cele ale celorlalţi copii. Işi pot lăsa 
şireturile  dezlegate cu aceeaşi convingere cu care 
politicienii poartă butoni la mâneci în timpul unei petreceri 
dintr-o campanie politică. Este posibil să se poarte ceva mai 
nepotrivit la masă, să vină să mănânce cu mâinile murdare, 
să stea strâmb la masă (într-o rână) şi să bage prea multă 
mâncare odată în gură. Probabil că fără să-şi dea seama 
lovesc cu piciorul ritmic în piciorul mesei. Işi lasă hainele pe 
podea. Trântesc uşile sau le lasă deschise. 

Fără să-şi dea seama ei îndeplinesc de fapt trei lucruri 
de-o dată. În primul rând ei consideră copiii de vârsta lor ca 
fiind modele de comportament. In al doilea rând îşi declară 
faţă de părinţi dreptul de a fi mai independenţi. In al treilea 


rând îşi ţin conştiinţa împăcată deoarece nu fac nici un 
lucru care este greşit din punct de vedere moral. 

Aceste maniere şi obiceiuri nepotrivite îi pot face 
nefericiţi pe părinţii lor. Aceştia îşi imaginează că acesta a 
uitat tot ce ei l-au învăţat cu atâta grijă. In realitate, aceste 
modificări dovedesc că el a învăţat ce înseamnă 
comportamentul potrivit, altfel nu ar încerca să se revolte 
împotriva lui. Atunci când consideră că şi-a afirmat 
independenţa probabil că va începe din nou să respecte 
standardele comportamentale ale familiei. 

Insă nu toţi copiii sunt atât de dificili la această vârstă. 
Unul care se înţelege bine cu părinţii săi înţelegători este 
posibil să nu arate nici un semn de rebeliune, însă dacă 
privim mai cu atenţie putem observa semnele unei 
schimbări de atitudine. 


Ce trebuie să faceţi? În fond, copiii trebuie să facă o 
baie din când în când şi să se aranjeze de sărbători. Aţi 
putea să treceţi cu vederea unele comportamente iritante, 
însă ar trebui să fiţi ferm în problemele importante pentru 
dumneavoastră. Atunci când trebuie să le cereţi să se spele 
pe mâini, încercaţi să fiţi ferm. O abordare lejeră sau 
glumeaţă poate fi de asemenea de ajutor. Ceea ce-i irită pe 
copii cel mai mult şi îi face ca în mod inconştient să se 


opună este tonul iritant şi tendinţa de a-i controla. 
VIAŢA SOCIALĂ 


Importanţa grupurilor. Pentru un puşti, a fi acceptat 
de un grup este o problemă de cea mai mare importanţă. 
Intrebaţi-i pe copiii din orice clasă şi aceştia vă vor spune 
cine este popular şi cine este ciudat. Copiii cu reputaţii 
negative adeseori au dificultăţi în a-şi face prieteni, astfel 
încât zilele petrecute la şcoală sunt singuratice şi 
demoralizante. Nu este de mirare în această situaţie că de 
multe ori copiii de vârstă şcolară fac eforturi foarte mari 
pentru a fi acceptaţi, chiar dacă acest lucru înseamnă să nu 
respecte câteva reguli ale familiei. 

Cât de bine se va înţelege copilul dumneavoastră ca 
adult cu ceilalţi oameni depinde într-o foarte mare măsură 
de modul cum se înţelege acum cu alţi copii. Dacă părinţii 
le insuflă copiilor idealuri înalte şi stabilesc pentru aceştia 
standarde ridicate, atunci în acest fel le formează 
caracterul şi acest lucru se va vedea pe termen lung, chiar 
când copilul lor trece la mijlocul copilăriei printr-o perioadă 
în care vorbeşte ceva mai urât şi în care manierele lui nu 
sunt tocmai cele potrivite. Insă dacă părinţii sunt nefericiţi 
datorită cartierului în care trăiesc şi de anturajul copiilor lor, 
dacă îi fac pe copiii lor să considere că aceştia sunt diferiţi 
de alţii sau îi descurajează să-şi facă prieteni, s-ar putea să 
fie incapabili mai târziu să se înţeleagă uşor cu oricine. În 
această situaţie standardele ridicate nu le vor fi de prea 
mare folos. 

Ajutându-i pe copii să fie sociabili şi populari. lată 
câţiva din primii paşi pentru a-i face pe copii să fie sociabili 
şi populari: nu-i bateţi la cap când sunt mici; lăsaţi-i să stea 
împreună cu alţi copii de vârsta lor începând de la vârsta de 
un an; lăsaţi-i suficient de liberi pentru a-şi forma 
independenţa; schimbaţi-vă cât mai rar domiciliul şi lăsaţi 
copilul să meargă la aceeaşi şcoală, fără a-l muta de la o 
şcoală la alta; lăsaţi-vă copilul, pe cât de mult este posibil, 
să se împrietenească cu ceilalţi copii din cartier, să se 


îmbrace ca ei, să vorbească şi să se joace ca ei şi să aibă 
aceiaşi bani de buzunar şi aceleaşi privilegii ca aceştia. 
Bineînţeles, acest lucru nu înseamnă că va trebui să-i lăsaţi 
să se ia după cei mai de nimic oameni ai oraşului. Şi nu 
trebuie să-l credeţi pe cuvânt pe copilul dumneavoastră 
când vă spune ce au voie să facă ceilalţi copii. 

Dacă un băieţel are probleme să-şi facă prieteni, de cel 
mai mare ajutor este ca acesta să fie într-o şcoală şi o clasă 
care are program flexibil. In această situaţie învățătorul 
poate aranja lucrurile în aşa fel încât copilul să aibă ocazii 
să-şi folosească abilităţile pentru a contribui la proiectele 
clasei. Aceasta este modalitatea în care ceilalţi copii vor 
învăţa să-i aprecieze calităţile şi să-l placă. Un învăţător 
bun care este respectat de către elevii săi poate de 
asemenea să crească popularitatea unui copil din clasă 
arătându-le celorlalţi că el îl apreciază pe copilul respectiv. 
Este chiar de ajutor să-l puneţi pe băiat să stea în bancă cu 
un altul foarte popular sau să-i lăsaţi să fie parteneri în 
diferite activităţi. 

Există şi lucruri pe care părinţii le pot face acasă. Să fie 
prietenoşi şi ospitalieri atunci când copilul lor aduce acasă 
colegi de-ai lui pentru a se juca. Să-l încurajeze să-şi invite 
prietenii la masă şi atunci să-i servească cu alimentele pe 
care ei le preferă cel mai mult. Atunci când plănuiţi o 
excursie în weekend, un picnic, un film sau alte activităţi, 
invitaţi un alt copil cu care copilul dumneavoastră vrea să 
se împrietenească - acesta nu trebuie să fie neapărat 
copilul cu care dumneavoastră aţi dori ca el să fie prieten. 
Copiii, ca şi adulţii, au o latură practică şi de aceea au 
tendinţa să vadă preferenţial părţile bune ale unui copil 
care le oferă anumite avantaje. 

In mod firesc, nu veţi dori ca puştiul dumneavoastră să 
aibă numai o popularitate „cumpărată”. Acest tip de 
popularitate oricum nu durează prea mult. Ce urmăriţi 
dumneavoastră este să spargeţi gheaţa, să-i daţi ocazia să 
pătrundă într-un grup care l-ar putea respinge datorită 
tendinţelor fireşti de  exclusivism care caracterizează 
această vârstă. După aceea, copilul va putea să-şi facă 


singur prieteni. 

Cluburi şi găşti. Aceasta este vârsta la care cluburile 
se formează rapid. Mai mulţi copii care sunt deja prieteni 
decid să înfiinţeze un club secret. Ei muncesc plini de sârg 
pentru a face insigne de membri, pentru a stabili un loc de 
întâlnire (de preferinţă ascuns), pentru a stabili un set de 
reguli. Este posibil ca ei să nu înţeleagă niciodată care este 
de fapt secretul pe care ei îl protejează. Insă este pur şi 
simplu vorba de ideea de secret, care reprezintă probabil 
nevoia lor de a dovedi că se pot descurca singuri, 
nederanjaţi de adulţi şi neîmpiedicaţi de alţi copii mai 
dependenţi. 

Se pare că le este de ajutor copiilor atunci când 
încearcă să se comporte ca adulţii să se întâlnească cu alţii 
care simt la fel ca ei. După aceea grupul încearcă să-i facă 
pe cei din exterior să-şi dorească să facă parte din clubul 
lor făcându-i să se simtă în inferioritate sau legându-se de 
ei. S-ar putea să li se pară îngâmfare şi cruzime adulţilor, 
însă acest lucru se datorează faptului că noi suntem 
obişnuiţi să folosim metode mult mai rafinate de a ne arăta 
dezacordul faţă de alţii. Copiii simt doar instinctul de a 
organiza o viaţă comunitară. Aceasta este una dintre 
forţele care face ca civilizaţia noastră să funcţioneze. 
Totuşi, tendinţa naturală de a forma grupuri poate deveni 
distructivă şi poate conduce la tachinări pline de cruzime 
sau chiar la atacuri fizice. In aceste situaţii părinţii şi 
învățătorul vor trebui să intervină. 

Pe măsură ce copiii cresc şi ajung la vârsta de 10-11 
ani, presiunea de a aparţine unui grup anume poate fi din 
ce în ce mai puternică. Grupurile foarte unite, sau găştile, 
îşi fac propriile reguli care stabilesc cine intră şi cine este 
lăsat în afară. Atracția fizică, abilităţile atletice sau 
academice, banii, hainele potrivite, vorbirea potrivită: toate 
acestea pot reprezenta modalităţi de a intra într-un astfel 
de grup. Un copil care nu are nici una dintre aceste 
trăsături dezirabile poate fi complet lăsat pe dinafară, fiind 
singur şi într-o situaţie adeseori foarte neplăcută. Un 
profesor înţelegător şi talentat sau un consilier poate uneori 


să reuşească să îndrepte lucrurile; alteori, un psiholog sau 
un alt specialist l-ar putea ajuta pe copil să dobândească 
calităţile sociale de care are nevoie. 

Bătăuşii. Bătaia reprezintă o altă modalitate obişnuită 
în care forţele sociale normale pot scăpa de sub control. Un 
bătăuş este un lider care a învăţat că poate să 
dobândească putere şi popularitate profitând de copiii 
vulnerabili. Bătaia este dăunătoare pentru toată lumea. 
Victimele adeseori suferă de anxietate, dureri fizice sau 
depresie, iar perspectiva este chiar mai neplăcută pentru 
bătăuşi. Dacă au învăţat că pot reuşi prin intimidare, 
aceştia pot găsi foarte dificil alte modalităţi pentru a obţine 
ceea ce doresc. Rezultatul este că atunci când vor fi adulţi 
vor avea de multe ori dificultăţi să stea angajaţi şi să 
respecte legea. Nu este rezonabil să ne aşteptăm ca un 
copil care este victimă să lupte şi să învingă un bătăuş. Insă 
atunci când părinţii, profesorii şi copiii lucrează toţi 
împreună, aceştia pot face ca în şcoli să nu mai existe 
bătăuşi. Informaţii utile puteţi găsi în cartea Bullying at 
School de Dan Olweus şi de asemenea puteţi căuta pe 
internet. 

Activităţile organizate. Deja pe la vârsta de 7 ani 
mulţi copii sunt implicaţi în activităţi extraşcolare 
organizate în fiecare zi. Acest lucru este în mod special 
adevărat în familiile cu un singur părinte şi în acelea în care 
ambii părinţi lucrează departe de casă. Sportul, gimnastica, 
muzica şi dansurile pot toate îmbogăţi vieţile copiilor dacă 
acestea sunt practicate moderat şi fără competitivitate 
excesivă. Insă copiii au de asemenea nevoie şi de a petrece 
timpul împreună cu prieteni, folosindu-şi imaginaţiile 
creative pentru a hotărî ce să facă. Dacă viaţa unui copil 
este complet ocupată în timpul săptămânii, părinţii ar putea 
fi nevoiţi să ia o decizie conştientă şi să păstreze un anumit 
timp în weekend, fără a face nici un plan. 


ACASĂ 


Treburile în gospodărie. În multe societăţi, copiii de 


vârstă şcolară muncesc pentru a ajuta afacerile familiei sau 
lucrează în ateliere sau fabrici. In anii trecuţi, majoritatea 
copiilor din Statele Unite munceau împreună cu adulţii. 
Numai în ultimii 50 de ani şcoala a fost singura şi principala 
ocupaţie a copiilor. Când aceştia ajung la vârsta de 8-9 ani 
este foarte bine pentru ei să simtă că pot contribui cumva 
la binele familiei lor. Dacă nu există nici o afacere de 
familie pentru care copilul să muncească, este bine pentru 
el să aibă sarcini care să-i permită să simtă că ajută cu 
adevărat. Un copil de 6 ani poate să ajute la aşezatul şi 
curăţatul mesei; un copil de 8 ani poate ajuta la curăţat şi 
la smulgerea buruienilor; un copil de 10 ani poate găti 
lucruri simple. 

Sarcinile sunt una dintre modalităţile în care copiii 
învaţă despre cum să-şi facă partea lor de treabă în 
gospodărie, în acelaşi fel în care ei vor contribui ulterior la 
binele societăţii. Sarcinile sunt de multe ori repartizate 
conform unor stereotipii legate de sex - gătitul pentru 
fetiţe, întreţinerea gazonului pentru băieţi - însă acest lucru 
nu este neapărat necesar. Sarcinile sunt o ocazie pentru a-i 
ajuta pe copii să-şi dea seama de capacităţile lor. 

Dacă sunteţi consecvent şi realist în legătură cu 
responsabilităţile lor, atunci şi copiii vor fi la fel. Cel mai 
bine este să nu faceţi prea multe excepţii sau să le 
permiteţi copiilor să nu-şi termine ce au de făcut. Există 
întotdeauna unele sarcini suplimentare - spălatul maşinii 
sau poate vopsitul unui gard - şi acestea pot reprezenta o 
modalitate pentru copii să câştige bani. 

Banii de buzunar. Banii de buzunar reprezintă o 
modalitate pentru copii să înveţe despre cum să se 
descurce cu banii şi cum să cheltuiască sau să facă 
economii. Majoritatea copiilor pot începe să înţeleagă 
aceste idei la vârsta de 6-7 ani, astfel încât această vârstă 
este un moment prielnic pentru a începe să le daţi ceva 
bani de buzunar. Cantitatea va depinde de obiceiurile şi 
posibilităţile financiare ale familiei dumneavoastră şi de 
obiceiurile comunităţii în care trăiţi. Copiii ar trebui să facă 
propriile lor alegeri în legătură cu modalitatea de a-şi 


cheltui banii de buzunar, atâta timp cât aceste decizii nu se 
referă la anumite lucruri asupra cărora părinţii au hotărât 
că sunt interzise (cum ar fi dulciurile în exces). Banii de 
buzunar nu ar trebui folosiţi ca plată pentru sarcinile de 
rutină. Sarcinile sunt o modalitate în care membrii familiei 
contribuie la binele întregii familii. Motivul efectuării lor 
este „Fiecare membru al familiei trebuie să ajute cu ceva”. 

Tema pentru acasă. Destul de devreme, temele 
pentru acasă îl pot ajuta pe un copil să înveţe cum să 
lucreze independent. Mai târziu, acestea le vor permite 
copiilor să practice ceea ce au învăţat în timpul orelor de 
şcoală. Copiii care fac mai multe teme pentru acasă de 
obicei se descurcă mai bine la şcoală. Insă tema pentru 
acasă nu ar trebui să dureze mai mult de 20 de minute în 
clasele I-IV, 40 de minute în clasele V-VI şi 2 ore în clasele 
VII-IX. Uneori profesorii pur şi simplu le dau prea multe de 
făcut copiilor. In alte cazuri, un copil care are probleme de 
învăţare reuşeşte să îşi facă temele pur şi simplu alocându- 
le acestora mai mult timp decât colegii lui de clasă. Atunci 
când temele se dovedesc a fi ceva mai dificile pentru copil 
decât ar trebui, profesorii şi părinţii pot lucra împreună 
pentru a descoperi de ce este aşa şi pentru a găsi o 
modalitate ele a-l ajuta pe copil. Vezi pag. 668 pentru mai 
multe informaţii despre temele pentru acasă. 


PROBLEME COMPORTAMENTALE OBIŞNUITE 


Minţitul. Copiii mai mici adeseori mint pur şi simplu 
pentru a scăpa de consecinţele faptelor lor. Oare au luat ei 
fursecurile acelea? Ei bine, ei nu au vrut cu adevărat să 
facă acest lucru, ci doar l-au cam făcut, aşa că într-un fel, 
probabil răspunsul este „nu” - sau cel puţin aşa ar putea 
considera copilul. 

Copiii trebuie să înveţe că a spune un lucru nu 
înseamnă că lucrul respectiv este neapărat adevărat. De 
asemenea ei trebuie să înveţe că este mai bine să 
recunoască mai devreme decât să înrăutăţească lucrurile 
minţind. Ei învaţă acest lucru cu ajutorul povestioarelor cu 


morală pe care părinţii şi profesorii le spun, precum şi prin 
experienţă. 

De ce minte un copil ceva mai mare? Fiecare persoană, 
adult sau copil, are probleme la un moment dat şi singurul 
lucru de făcut pentru a scăpa în mod elegant este să 
inventeze o minciună nevinovată. Acest lucru nu trebuie să 
vă alarmeze. Insă dacă un copil minte pentru a înşela, 
prima întrebare pe care trebuie să v-o puneţi este: „De ce 
consideră copilul că trebuie să mintă?” 

Un copil nu este în mod natural decis să îi înşele pe alţii. 
Atunci când o fetiţă minte regulat, acest lucru înseamnă că 
este supusă unui stres oarecare prea puternic. Dacă nu 
reuşeşte să-şi facă temele şi minte în legătură cu acest 
lucru, acest comportament nu înseamnă că nu-i pasă. 
Minciunile ei arată că îi pasă. Oare este munca prea dificilă 
pentru ea? Oare are alte probleme astfel încât nu se poate 
concentra? Oare părinţii ei au stabilit standarde prea înalte 
pentru ea? 

Treaba dumneavoastră este să descoperiţi ce este în 
neregulă cu ajutorul profesorului, a unui consilier, a 
psihologului şcolar sau a unui psihiatru. Nu trebuie să vă 
prefaceţi că o credeţi atunci când vă minte. li puteţi spune 
cu blândeţe „Nu trebuie să mă minţi pe mine. Spune-mi 
care este problema şi vom vedea ce este de făcut.” 

Insă nu vă va putea da răspunsul imediat deoarece 
probabil nu ştie nici ea însăşi care este acesta. Chiar dacă 
îşi dă seama de unele dintre problemele ei, ea nu poate să 
vi le spună pe toate de-odată. A o ajuta să îşi exprime 
sentimentele şi îngrijorările necesită timp şi înţelegere. 
Pentru furat, o problemă care adeseori se asociază cu 
minţitul, vedeţi „Cum gândesc copiii” în secţiunea a V-a. 

Trişatul. Copiii mici trişează deoarece nu le place să 
piardă. Un copil de 6 ani consideră că scopul jocului este să 
învingă. Este fericit atâta timp cât conduce, însă se simte 
foarte neplăcut dacă este printre cei din urmă. A învăţa să 
piardă cu graţie poate dura ani de zile. In cele din urmă, 
copilul îşi dă seama că este mult mai distractiv atunci când 
toată lumea joacă în mod corect. Copiii nu învaţă acest 


lucru atât de mult de la adulţi cât unul de la altul. Un grup 
de copii de 8 ani probabil va petrece mai mult timp 
discutând despre cum să joace un joc decât jucându-l cu 
adevărat. In timpul acestor dezbateri copiii învaţă foarte 
multe lucruri. 

La început, copiii văd regulile ca pe ceva fix şi care nu 
poate fi modificat. Ulterior, pe măsură ce conceptele lor de 
bine şi rău se maturizează şi devin mai flexibile, îşi dau 
seama că regulile pot fi schimbate, atât timp cât toţi 
jucătorii sunt de acord. 

Desigur, copiii pot de asemenea să se bucure de jocuri 
în cadrul cărora nimeni nu pierde şi toată lumea câştigă. 
Mai multe informaţii despre aceste jocuri necompetitive 
puteţi găsi în librării sau pe internet (vezi Ghidul Resurselor 
- pag. 992 - despre jocurile necompetitive). Atunci când 
joacă jocuri necompetitive copilul învaţă că scopul jocului 
este să se distreze şi nu să-şi învingă oponentul. 

Comportamentele compulsive. Tendința către 
strictețe devine atât de puternică în cazul multor copii în 
vârstă de 8-9-10 ani, încât aceştia tind să-şi formeze unele 
obiceiuri nervoase. Probabil vă amintiţi de cele pe care şi 
dumneavoastră le-aţi avut atunci când eraţi copil. Cel mai 
obişnuit este trecerea peste crăpăturile din asfalt. Acest 
comportament nu are nici un sens; este pur şi simplu vorba 
de superstiție - copilul consideră că aşa ar trebui să facă. 
Alte exemple sunt atingerea fiecăruia al treilea stâlp al 
gardului, egalizarea numerelor între ele într-un mod 
oarecare, pronunţarea anumitor cuvinte înainte de a trece 
printr-o uşă. Când copilul consideră că a făcut o greşeală, 
acesta trebuie să întoarcă acolo unde era absolut sigur că a 
făcut totul bine şi de aici să reînceapă. 

Se ştie în prezent că o tendinţă foarte puternică către 
astfel de comportamente se datorează unor caracteristici 
cerebrale moştenite. 

Rareori copilul începe să manifeste comportamente 
compulsive puternice ca o complicaţie a unei infecţii 
streptococice (vezi pag. 828). Din punct de vedere 
psihologic, comportamentele compulsive pot fi o modalitate 


în care copiii fac faţă anxietăţii. O sursă de anxietate pot fi 
sentimentele de ostilitate faţă de părinţi, sentimente pe 
care copilul nu le poate recunoaşte. Gândiţi-vă la un copil 
care spune „Eu calc pe o crăpătură, mama ia un pumn în 
gură”. Fiecare persoană are sentimente de ostilitate la un 
moment dat faţă de persoanele care-i sunt apropiate, însă 
conştiinţa persoanei ar fi şocată de ideea de a răni în 
realitate persoanele respective şi avertizează persoana să 
evite astfel de gânduri. lar când conştiinţa unei persoane 
devine excesiv de strictă, aceasta va continua să o sâcâie 
pe această persoană în legătură cu gândurile rele pe care 
le are chiar şi atunci când aceasta a reuşit să ascundă 
aceste gânduri în subconştient. Persoana se simte încă 
vinovată cu toate că nu ştie de ce. Pentru a se împăca cu 
această stare de lucruri ajunge să fie excesiv de prudentă 
faţă de diverse situaţii, cum ar fi trecerea peste crăpăturile 
de pe stradă. 


Motivul pentru care un copil poate avea astfel de 
comportamente compulsive la vârsta de aproximativ 9 ani 
nu este că gândurile lui sunt rele ci că în mod natural 
conştiinţa lui devine mai strictă în acest stadiu de 
dezvoltare. 


Comportamentele compulsive uşoare sunt atât de 
obişnuite în jurul vârstei de 9 ani încât majoritatea lor pot fi 
considerate normale. Aceste comportamente nu ar trebui 
să vă îngrijoreze când copilul este fericit, se dezvoltă bine şi 
se descurcă bine la şcoală. Pe de altă parte, este indicat să 
apelaţi la un specialist pentru ajutor când copilul are 
comportamente compulsive care-i ocupă o mare parte a 
timpului: de exemplu, se spală prea mult pe mâini, este 
tensionat, plin de griji, nesociabil. 

Ticurile. Ticurile sunt obiceiuri nervoase, cum ar fi 
clipitul din ochi, ridicatul din umeri, făcutul unei grimase, 
răsucirea gâtului, tuşitul, inspiratul puternic pe nas. Ca şi 
comportamentele compulsive, ticurile apar cel mai frecvent 
în jurul vârstei de 9 ani, însă acestea pot să apară la orice 
vârstă după 2 ani. Mişcarea în cauză este de obicei rapidă, 
repetată cu regularitate şi întotdeauna în aceeaşi formă. 
Apare mai des atunci când copilul este tensionat. Un tic 
poate dura mai multe săptămâni sau luni şi după aceea 
poate să dispară definitiv sau poate fi înlocuit de un tic nou. 
Clipitul, inspiratul puternic pe nas, tuşitul apar cel mai 
frecvent atunci când copilul este răcit, însă se menţin mult 
timp după ce acesta s-a vindecat. Ridicatul din umeri poate 
să apară atunci când un copil are haine prea largi şi se 
simte ca şi cum acestea i-ar cădea. Copiii pot să imite 
comportamentul unui copil mai mare care are acest tic, în 
special dacă admiră copilul respectiv, însă aceste 
manierisme nu durează mult. 

Principala cauză a _ticurilor pare a avea originea în 
dezvoltarea creierului. Insă un rol are şi starea psihologică. 
Ticurile sunt mai frecvente la copiii tensionaţi care au 
părinţi stricţi. Este posibil să fie prea multă presiune asupra 
lor atunci când sunt acasă. Uneori mama sau tatăl se ocupă 
prea mult de copil, dându-i în permanenţă indicaţii, 
corectându-l de fiecare dată când acesta face ceva. Mai 
este posibil ca părinţii să arate dezaprobare constantă într- 
un mod tacit, stabilind standarde care sunt prea ridicate 
sau implicându-l pe copil în prea multe activităţi, cum ar fi 
dansul, muzica, atletismul. In cazul în care copilul ar fi 


suficient de curajos să riposteze, atunci ar putea fi mai 
puţin încordat. Insă de cele mai multe ori el nu poate să 
facă acest lucru şi astfel supărarea se acumulează în 
interior şi se manifestă sub forma unui tic. 

Nici nu copil nu ar trebui să fie dojenit sau corectat 
datorită ticurilor sale. Acestea de cele mai multe ori nu se 
află sub controlul lui. Părinţii ar trebui să-şi concentreze 
eforturile pentru a-l face pe copil să se simtă bine şi relaxat 
atunci când este acasă, să-l cicălească cât mai puţin posibil 
şi să-i facă viaţa şcolară şi socială cât mai satisfăcătoare. 
Aproximativ 1 din 10 copii are ticuri uşoare; acestea dispar 
aproape întotdeauna dacă sunt neglijate. Probabil 1 din 100 
de copii va continua să aibă ticuri multiple care vor persista 
timp de mai mulţi ani. Acest copil este posibil să aibă 
sindromul Tourette (vedeţi Glosarul de termeni medicali) şi 
ar trebui să fie consultat de un medic. 

Postura. Postura potrivită sau nepotrivită este 
influenţată de mai mulţi factori. Unul dintre aceştia, 
probabil cel mai important, este scheletul cu care copilul s- 
a născut. Puteţi să vedeţi indivizi care au avut încă din 
copilărie spatele ceva mai rotunjit, la fel ca mama sau ca 
tatăl lor. Unii copii par a se naşte cu ligamentele şi muşchii 
ceva mai laxe. Alţii arată foarte normal, atât când fac ceva 
cât şi când se odihnesc. Este dificil pentru ei să stea 
cocoşaţi. 

De asemenea, există şi unele boli rare care pot afecta 
postura, precum şi boli cronice sau oboseală cronică (de 
orice cauză) care pot determina copiii să se cocoşeze. 
Greutatea excesivă uneori poate accentua înclinarea spre 
înapoi (lordoza), picioarele în X şi platfusul. Inălţimea 
neobişnuit de mare îl face pe un adolescent prea conştient 
de sine să îşi aplece capul. Un copil cu o postură nepotrivită 
are nevoie de consultaţii medicale regulate pentru a se 
descoperi o eventuală cauză fizică. 

Mulţi copii se gârbovesc deoarece le lipseşte încrederea 
în sine. Acest lucru se poate datora unor critici excesive la 
domiciliu, dificultăţilor de la şcoală sau unei vieţi sociale 
nesatisfăcătoare. Persoanele care sunt optimiste şi sigure 


pe sine arată acest lucru prin modul în care stau jos şi în 
picioare, precum şi prin felul în care merg. Atunci când 
părinţii îşi dau seama de cât de mult sentimentele copilului 
au de-a face cu postura acestuia, vor putea să se ocupe de 
această problemă cu mai multă înţelepciune. 

Impulsul natural al unui părinte dornic de a avea un 
copil care să arate bine este să-i reamintească în 
permanenţă de postură „Aminteşte-ţi de umeri” sau 
„Pentru numele lui Dumnezeu, stai drept”. Insă postura 
copiilor care s-a deteriorat deoarece părinţii lor i-au ţinut 
întotdeauna prea din scurt nu se va îmbunătăţi cu şi mai 
multă cicăleală. In general vorbind, cele mai bune rezultate 
se obţin atunci când copilul îşi corectează postura cu 
ajutorul dansului sau a altor mişcări ale corpului, sau când 
acesta este ajutat de un specialist în terapie fizică. In 
aceste situaţii atmosfera este mult mai plăcută decât 
acasă. Părinţii pot să-şi ajute foarte mult băieţelul dacă 
acesta doreşte să facă exerciţiile şi acasă şi pot face acest 
lucru într-o manieră prietenoasă. Insă treaba lor principală 


este să sprijine spiritul copilului, ajutându-l pe acesta să se 
acomodeze la şcoală, să aibă o viaţă socială fericită şi să se 
simtă respectat acasă. 


_ ADOLESCENȚŢA: 
INTRE 12 ŞI 18 ANI 


O STRADĂ CU DOUĂ SENSURI 


Atât adolescenţii cât şi părinţii lor trebuie să găsească o 
modalitate pentru a se înţelege cât mai bine. În unele 
familii acest lucru se întâmplă uşor. In multe altele există 
certuri datorate de multe ori faptului că părinţii nu sunt 
conştienţi de problemele normale de dezvoltare care apar 
în adolescenţă. Procesul poate fi mult mai confortabil atunci 
când părinţii îşi amintesc că adolescenţii lor nu încearcă să 
scape de ei ci doar încearcă să-şi formeze propria lor 
identitate. 

Adolescenţii trebuie să facă faţă multor lucruri. 
Pubertatea le modifică corpurile în modalităţi care schimbă 
felul în care ei se percep pe sine şi felul în care lumea îi 
percepe. Impulsurile sexuale pot fi antrenante şi 
înspăimântătoare în acelaşi timp. Cultura noastră complică 
lucrurile şi mai mult trimițând mesaje ambigue în legătură 
cu sexualitatea adolescenților, pe de o parte idolatrizând-o 
(gândiţi-vă numai la toate reclamele care conţin corpuri 
tinere şi sexy) şi pe de altă parte considerând-o o forţă 
periculoasă care trebuie să fie canalizată şi controlată. 
Şcoala, un paradis pentru mulţi adolescenţi, pare o 
adevărată închisoare pentru alţii. Abilitatea de a gândi 
abstract îi conduce pe mulţi adolescenţi să pună sub 
semnul întrebării societatea în care se pregătesc să intre ca 
adulţi. Idealismul poate fi o forţă puternică pentru bine, însă 
de multe ori poate să le aducă neplăceri. 

Pentru părinţi este de ajutor să-şi reamintească că 
valorile fundamentale pe care ei le-au insuflat copiilor lor 
încă se găsesc în aceştia, sub toată această tornadă de idei 
şi nevoi conflictuale. Majoritatea adolescenților în fond ţin 
cont de credinţele de bază ale familiilor lor, chiar dacă îşi 


vopsesc părul cu o culoare nemaiîntâlnită în natură. 

Şi cu toate acestea există şi pericole. Comportamentul 
sexual periculos, consumul de alcool şi droguri, toate 
acestea au consecinţe pe termen lung, uneori permanente, 
şi multe probleme de sănătate apar pentru prima dată în 
adolescenţă. Astfel încât părinţii trebuie să fie conştienţi de 
aceste capcane chiar şi atunci când au încredere în copiii 
lor că vor reuşi să le ocolească. Concentrarea asupra 
scopului pe termen lung - copilul să se dezvolte şi să 
ajungă un adult sănătos şi normal - îi poate ajuta pe părinţi 
să separe comportamentele care sunt cu adevărat o 
problemă de cele care sunt doar supărătoare. 

A fi un părinte înţelept pentru un adolescent a fost 
dintotdeauna o treabă dificilă. Un părinte a spus odată „Oh, 
ce bine ar fi dacă aş fi numai pe jumătate atât de minunat 
pe cât credea copilaşul meu când era mic şi numai pe 
jumătate atât de prost pe cât crede copilul meu 
adolescent.” 


PUBERTATEA 


Pubertatea semnifică începutul adolescenţei. Este o 
perioadă de creştere şi dezvoltare rapidă care durează 2-4 
ani şi care va conduce în final la maturitatea fizică şi la 
capacitatea de reproducere. 

Momentul. Primul lucru pe care trebuie să-l ştie un 
părinte este că există un interval larg în care pubertatea 
poate începe. Cele mai multe fete intră în pubertate în jurul 
vârstei de 10 ani şi au primul ciclu menstrual în jur de 12 
ani şi jumătate. Nu este anormal pentru fete să intre în 
pubertate la 9 ani; unele pot începe chiar mai devreme. 
Dezvoltarea sânilor poate să nu înceapă până la vârsta de 
12-13 ani iar în acest caz primul ciclu menstrual poate să 
vină pe la vârsta de 14-15 ani. De obicei băieţii intră la 
pubertate cu 2 ani mai târziu decât fetele, adică în jurul 
vârstei de 12 ani; unii băieţi sănătoşi pot intra la pubertate 
chiar la 14-15 ani. Evaluarea dezvoltării din timpul 
pubertăţii ar trebui să fie o parte a consulturilor medicale 


anuale în cazul adolescenților. Dacă pubertatea debutează 
fie foarte devreme sau foarte târziu, medicul va trebui să se 
asigure că nu există nici o afecţiune medicală care să 
determine acest lucru. 

Cele mai precoce modificări legate de pubertate se 
produc la nivel cerebral. Hormonii sunt eliberaţi în sânge de 
la nivel cerebral şi afectează gonadele (testiculele şi 
ovarele), făcându-le să funcționeze corespunzător. 
Gonadele la rândul lor produc hormonii sexuali principali, 
testosteronul şi  estrogenul, ce declanşează restul 
pubertăţii. Care sunt evenimentele care declanşează inițial 
acţiunea la nivel cerebral nu se ştie cu siguranţă. 
Ereditatea, nutriția şi starea generală de sănătate sunt toţi 
factori care influenţează momentul debutului pubertăţii. În 
Statele Unite, nutriția îmbunătăţită (sau cel puţin hrana în 
cantităţi mai mari) în timpul copilăriei a redus vârsta 
debutului pubertăţii cu câţiva ani şi există controverse 
asupra rolului altor factori, cum ar fi existenţa pesticidelor 
sau a hormonilor în hrană. 


PRK 


Zi e ata 
Dezvoltarea ep... în timpul pubertăţii. Haideţi să 


vedem ce se întâmplă în cazul unei fete normale care intră 
la pubertate la vârsta de 10 ani. Atunci când este la vârsta 
de 7 ani fata creşte cu aproximativ 5-7 cm pe an. La vârsta 
de 8 ani rata ei de creştere s-a redus la probabil 3-4 cm pe 
an. Natura pare a o ţine pe loc. Dintr-o dată, la aproximativ 
10 ani, obstacolele par a dispărea şi fetiţa începe să 
crească rapid, cu 8-10 cm pe an în timpul următorilor 2 ani. 
In loc ca greutatea ei corporală să crească cu 4 kilograme 
pe an, aşa cum a făcut până acum, aceasta creşte cu 5-10 
kg pe an. Apetitul ei creşte semnificativ pentru a face 
câştigul ponderal posibil. 

De asemenea, se întâmplă şi alte lucruri. La începutul 
acestei perioade sânii încep să se dezvolte. Primul lucru 
remarcat este o tumefacţie dură sub mamelon. Acest lucru 
poate fi înspăimântător pentru părinţi deoarece ei se tem 
de cancerul la sân, însă este vorba doar despre debutul 
normal al dezvoltării sânilor. In timpul primului an şi 
jumătate sânii au o formă conică, însă atunci când primul 
ciclu menstrual se apropie aceştia devin mai rotunzi şi 
încep să semene cu nişte hemisfere. Ocazional, un sân 
începe să se dezvolte cu câteva luni înaintea celuilalt. Acest 
lucru este destul de obişnuit şi nu trebuie să vă îngrijoraţi. 
Sânul care s-a dezvoltat mai devreme are tendinţa să 
rămână mai mare pe parcursul pubertăţii şi uneori poate să 
rămână astfel permanent. La scurt timp după ce 
dezvoltarea sânilor a început, părul pubian începe să 
crească. Ulterior, părul va apărea şi la nivelul axilelor. 
Şoldurile se lărgesc. Textura tegumentului se modifică. La 
12 ani şi jumătate o fetiţă obişnuită are primul ciclu 
menstrual. Acest eveniment este denumit menarhă. Deja 
acum corpul ei a început să arate mai mult ca cel al unei 
femei. Din acest moment, creşterea ei se reduce rapid. In 
primul an după menarhă fata va creşte probabil numai cu 
3-4 cm; în anul următor numai 1-2 cm. In cazul multor fete 
ciclurile menstruale sunt neregulate şi rare în timpul 
primilor 1-2 ani. Acesta nu este un semn că ceva este în 
neregulă; arată doar că maturitatea completă nu a fost încă 
atinsă în momentul primului ciclu. 


Nu există o vârstă anume la care pubertatea începe: 
fiecare fată are ritmul ei de maturare. Faptul că o fată intră 
la pubertate mult mai devreme sau mai târziu decât media 
de obicei nu înseamnă că glandele ei endocrine nu 
funcţionează corespunzător. Inseamnă numai că ea se 
dezvoltă mai repede sau mai încet. Acest ritm de creştere 
pare a fi moştenit: părinţii care s-au dezvoltat la rândul lor 
mai repede au cu o probabilitate mai mare copii care se vor 
dezvolta mai repede, iar acest lucru este valabil şi în cazul 
părinţilor care s-au dezvoltat ceva mai lent. Copilul de 13 
ani care nu are nici un semn de dezvoltare specifică 
pubertăţii poate fi liniştit că se va dezvolta în cele din urmă, 
deşi i-ar putea lua ceva mai mult timp să facă acest lucru. 

Există şi alte variaţii în afară de vârsta la care pubertate 
începe. În cazul unor fete, părul pubian apare cu mai multe 
luni înainte de începerea dezvoltării sânilor. Şi din când în 
când, părul de la nivel axilar este cel mai precoce semn 
care apare în loc să fie semnul cel mai tardiv. Intervalul 
dintre primul semn de pubertate şi primul ciclu este de 
obicei în jur de doi ani şi jumătate. Dacă o fetiţă s-a 
maturizat complet sau are peste 16 ani şi nu i-a venit încă 
primul ciclu, aceasta ar trebui să fie consultată de un 
medic. 

Poate fi supărător dacă debutul pubertăţii este ceva mai 
tardiv sau mai precoce decât media. Fata care intră la 
pubertate la vârsta de opt ani se poate simţi ciudat atunci 
când observă că este singura fată din clasa ei care creşte în 
înălţime şi care începe să arate ca o femeie. Reacţiile 
profesorilor, ale părinţilor şi ale prietenilor pot conduce de 
asemenea la confuzie. În acelaşi fel poate fi supărător şi 
atunci când o fată se dezvoltă ceva mai târziu. O fată de 13 
ani care nu arată nici un semn de dezvoltare specifică 
pubertăţii poate să considere despre sine că este anormală. 
Reasigurarea din partea medicului poate fi de ajutor. 

Dezvoltarea băieţilor în timpul pubertăţii. De 
obicei băieţii intră la pubertate cu 2 ani mai târziu decât 
fetele, deci la vârsta de 12 ani faţă de vârsta de 10 ani. 
Băieţii pot să intre la pubertate şi mai devreme, la vârsta 


de 10 ani, uneori chiar mai devreme. De asemenea, mulţi 
băieţi se dezvoltă ceva mai lent şi intră la pubertate la 14 
ani, existând chiar unii care „aşteaptă” şi mai mult. 

Părul pubian este primul care începe să crească, după 
aceea testiculele încep să se dezvolte şi în cele din urmă 
penisul începe să crească, întâi în lungime şi după aceea în 
diametru. Toate aceste evenimente debutează înainte de 
începerea creşterii rapide în înălţime şi pot fi remarcate 
doar de băiat singur (acest lucru este în contrast cu 
dezvoltarea fetiţelor, în cazul căreia primul semn - 
creşterea sânilor - este evident şi pentru alţii). 

În timpul pubertăţii un băiat poate creşte în înălţime cu 
un ritm de două ori mai accelerat ca până atunci. De multe 
ori înălţimea este cea care se modifică prima, împreună cu 
lungimea braţelor şi cu mărimea la pantofi, făcându-l pe 
adolescentul tânăr să arate greoi şi lipsit de coordonare. 
Muşchii se vor dezvolta mai târziu, făcându-l să arate mai 
mult ca un bărbat. Cam în acelaşi timp părul de la nivelul 
axilelor şi de pe faţă devine mai gros şi mai lung. După 
aceea vocea devine răguşită şi ulterior devine mai 
profundă. În cazul unor băieţi, o suprafaţă mică de sub 
mameloane se măreşte şi poate deveni sensibilă; acest 
lucru este normal. In câteva cazuri sânii se măresc suficient 
de mult pentru a crea stânjeneală şi îngrijorare. Acest lucru 
se întâmplă mai frecvent la băieţii care sunt 
supraponderali. Liniştirea din partea medicului poate fi de 
ajutor. 

După aproximativ 2 ani corpul băiatului aproape că şi-a 
încheiat tranziţia. In anii următori el va continua să crească 
din ce în ce mai încet, creşterea oprindu-se în cele din urmă 
în jurul vârstei de 18 ani. Unii băieţi care se dezvoltă ceva 
mai târziu vor continua să crească chiar şi după 20 de ani. 
Pubertatea precoce la băieţi este adeseori supărătoare; 
timp de câţiva ani, un băiat dezvoltat precoce poate fi cel 
mai înalt şi mai puternic din clasă (cu toate acestea 
dezvoltarea foarte precoce, înainte de vârsta de 10 ani, ar 
trebui să fie evaluată din punct de vedere medical). 

Dezvoltarea tardivă pe de altă parte poate fi foarte 


supărătoare. Băiatul care se dezvoltă ceva mai lent, care 
este încă un „prichindel” la 14 ani, atunci când majoritatea 
prietenilor lui aproape că s-au transformat în adulţi, are de 
obicei nevoie de reasigurări şi uneori de sfaturi pentru a 
putea face faţă situaţiei. Dimensiunile, fizicul şi abilităţile 
atletice sunt foarte importante la această vârstă. Unii 
părinţi, în loc să-şi liniştească fiul spunându-i că se va 
dezvolta odată cu trecerea timpului şi că va mai creşte cu 
15-25 de cm, încep să caute un medic care să-i prescrie 
acestuia un tratament cu hormon de creştere. Acest lucru 
nu va face decât să îl convingă pe băiat că ceva este cu 
adevărat în neregulă cu el. Este adevărat, există preparate 
hormonale care fac ca pubertatea să înceapă la vârsta la 
care acestea sunt administrate. Cu toate acestea, nu există 
nici o dovadă care să susţină că pe termen lung beneficii 
psihologice vor fi obţinute în urma acestui tratament, iar 
aceste tratamente îl pot face pe un băiat să fie în final mai 
scund decât dacă s-ar fi dezvoltat în mod normal deoarece 
cartilajele lui de creştere se vor închide mai rapid în acest 
caz. |n rarele situaţii în care producţia de hormon de 
creştere a copilului ar putea fi prea mică sau prea mare, un 
endocrinolog pediatru (un specialist în probleme 
hormonale) ar trebui să fie consultat înainte de luarea unei 
decizii referitoare la administrarea de hormoni. 


ALTE PROBLEME DE SĂNĂTATE 


Mirosul corporal. Una dintre cele mai precoce 
modificări ale adolescenţei este apariţia unei transpiraţii 
mai abundente şi cu un miros mai puternic la nivel axilar. 
Unii copii (şi unii părinţi) nu sunt conştienţi de miros, iar 
acest lucru îi poate face destul de nepopulari faţă de colegii 
de şcoală. In această perioadă igiena devine foarte 
importantă. Spălatul zilnic cu săpun şi poate folosirea 
regulată a unui deodorant potrivit vor controla mirosul. 

Acneea. Inţelegerea cauzei şi a tratamentului acneei s- 
a modificat mult în ultimii ani. Textura tegumentului devine 
mai aspră la pubertate. Porii se măresc şi secretă de până 


la zece ori mai mult sebum decât înainte. Unii pori se pot 
înfunda cu o combinaţie de sebum şi celule tegumentare 
moarte (celulele tegumentare care înconjoară porii mor şi 
sunt îndepărtate la intervale regulate, urmând să fie 
înlocuite de celule noi). Atunci când acest dop de celule şi 
mucus vine în contact cu aerul se produce oxidarea şi 
culoarea dopului se modifică în negru. Astfel se formează 
comedoanele (punctele negre). Bacteriile care trăiesc în 
mod normal pe tegument pot fi prinse în aceşti pori măriţi 
şi înfundaţi şi pot determina apariţia unei pustule (coş), 
aceasta reprezentând o infecţie uşoară. Acelaşi proces care 
duce la apariţia acestor leziuni poate să determine apariţia 
unei acnei mai profunde, care duce la apariţia unor cicatrici 
şi care de obicei are agregare familială (predispoziția la 
boală se transmite ereditar). 

Două concepţii greşite referitoare la acnee au fost 
clarificate de cercetările recente. Ştim acum că pustulele 
din acnee nu sunt produse de praf şi de asemenea am 
învăţat că anumite alimente, cum ar fi ciocolata sau 
alimentele prăjite nu influenţează această afecţiune 
tegumentară. Pustulele apar ca o parte normală a 
pubertăţii la aproape toţi adolescenţii indiferent dacă 
aceştia au o piele uscată sau grasă. Din moment ce 
stoarcerea unui coş poate să agraveze infecția, adolescenţii 
ar trebui încurajați să evite să facă acest lucru. 

Unii adolescenţi, îngrijoraţi în legătură cu activitatea 
sexuală, îşi imaginează că pustulele pe care le au sunt 
determinate de fanteziile sexuale sau de masturbare. Ei pot 
fi liniştiţi şi asiguraţi că acest lucru nu este adevărat. 

Copiii au dreptul la tot ajutorul pe care-l pot obţine 
pentru combaterea acestor pustule - din partea medicului 
de familie, din partea unui dermatolog - deoarece acest 
lucru este foarte important pentru aspectul lor actual şi 
starea lor de spirit, precum şi pentru prevenirea cicatricilor 
permanente care s-ar putea produce uneori. Cu metodele 
moderne de tratament îmbunătăţiri substanţiale pot fi 
obţinute în majoritatea cazurilor, şi chiar şi cel mai profund 
tip de acnee poate fi ţinut sub control. In unele cazuri un 


medic poate prescrie un antibiotic, o cremă cu peroxid de 
benzoil sau un medicament pe bază de vitamina A. 
Tratamentele pe bază de reţetă sunt de multe ori mai 
eficiente decât cele care nu necesită reţetă. 

Oricare ar fi metoda specifică prescrisă de medic, există 
unele măsuri generale care pot fi luate şi care sunt 
considerate a fi de ajutor. Exerciţiile fizice efectuate zilnic, 
aerul curat şi expunerea directă la soare (după aplicarea 
unei creme protectoare potrivite pentru a evita arsurile 
solare) par a fi de mare ajutor în multe situaţii. Şi în general 
este o idee bună să se spele pe faţă cu un săpun moale sau 
un substituent de săpun şi cu apă călduţă, atât dimineaţa 
cât şi seara la culcare. Există săpunuri şi medicamente 
topice care conţin 5-10% peroxid de benzoil şi care pot fi 
cumpărate fără reţetă medicală. De asemenea, există 
multe produse cosmetice pe bază de apă (cele pe bază de 
ulei ar trebui evitate) disponibile pentru acoperirea 
pustulelor şi a altor semne supărătoare atunci când nimic 
altceva nu funcţionează. După ce „furtuna hormonală” din 
timpul pubertăţii se va linişti, acneea de obicei va dispărea 
de la sine. 

Dieta în adolescenţă. După vârsta de 12 ani poate fi 
din ce în ce mai dificil să-i faceţi pe copii să accepte o dietă 
care este diferită de cea a prietenilor şi a colegilor lor. Până 
acum de obicei au fost de acord cu ideile părinţilor lor, în 
special dacă părinţii sunt de acord între ei. De fapt, ei nu 
consideră mesele ca pe o dietă; ele sunt pur şi simplu 
alimente care apar în mod regulat în momentul mesei. Însă 
după ce au mâncat împreună cu prietenii sau au mâncat la 
şcoală timp de câteva luni, copiii ar putea să dorească mai 
mult să mănânce hamburgeri, cartofi prăjiţi, chipsuri, 
brânză, îngheţată şi alte dulciuri decât mâncarea de acasă. 
Alţi adolescenţi îşi restricţionează alimentaţia în mod 
excesiv (vezi pag. 373). Este de ajutor să vă amintiţi că 
adolescenţii care sunt activi şi care cresc rapid pot mânca 
porţii uriaşe, ei având nevoie de fiecare calorie. 


SPOCK CLASIC 


Dacă sunteţi în favoarea unei diete bazate pe vegetale, 
aşa cum sunt eu, ce puteţi face? De obicei, nu există un 
răspuns simplu. Inclinaţia mea personală este să continui 
să servesc alimente pe bază de vegetale acasă, fără nici un 
comentariu sau argument. (Eu sunt, în general, în favoarea 
unor mese gustoase, fără cineva care să mă bombăne. 
Păstraţi corecţiile despre cum să te porţi la masă pentru 
nişte şedinţe particulare după cină). Când copiii 
dumneavoastră vă întreabă de ce nu serviţi alimente 
bazate pe grăsimi animale, inclusiv produse lactate, 
explicaţi-le în mod vesel, nu în mod defensiv, că o dietă 
bazată pe vegetale ajută foarte mult la succesul atletic, 
viaţă lungă şi un nivel scăzut de boli şi, bineînţeles, că 
dumneavoastră vreţi ca şi ei să aibă aceste avantaje. Nu vă 
lansați într-o lungă explicaţie. Dacă ei vor să ştie de ce alţi 
părinţi nu urmează aceleaşi reguli, puteţi spune adevărul, 
că nu ştiţi. [Pentru mai multe informaţii despre dietele 
bazate pe vegetale, vezi pagina 337.] 

Când copiii se întreabă ce s-ar întâmpla dacă nu 
respectă regulile dumneavoastră referitoare la dietă atunci 
când sunt la şcoală, acasă la alţi copii sau la restaurant, le 
puteţi spune că treptat ei vor deveni din ce în ce mai 
independenţi şi vor trebui să ia decizii pentru ei înşişi. Şi că 
dumneavoastră nu doriţi să vă băgaţi în viaţa lor sau să-i 
pedepsiţi; doriţi numai să îi serviţi cu cele mai bune 
alimente. Cu siguranţă cea mai puternică influenţă este 
reprezentată de ambii părinţi care mănâncă - politicos - 
alimentele care au fost pregătite cu atâta grijă. Nu aduceţi 
la masă felul de mâncare favorit al copiilor decât atunci 
când aceştia au mâncat ceea ce dumneavoastră consideraţi 
a fi cele mai bune alimente - acest lucru este întotdeauna 
contraproductiv. 

Există un motiv important pentru care este mai bine să 
evitaţi discuţiile despre alimentaţie în timpul adolescenţei. 
Aceasta este perioada în care revolta împotriva dietei 
părinţilor este cea mai puternică şi când dorinţa de a 
mânca aceleaşi alimente ca şi colegii de clasă şi ca prietenii 
este cea mai puternică. Părinţii şi nutriţioniştii care au 


trecut prin această fază cu adolescenţii mărturisesc că este 
mult mai probabil ca aceştia să revină la alimentaţia 
recomandată de părinţii lor dacă nu există discuţii prea 
multe în timpul acestei perioade de rebeliune. Când un 
conflict puternic cu privire la dietă se produce în 
adolescenţă, consecinţele acestuia pot să persiste mai 
mulţi ani. 

Somnul. Odată cu creşterea accelerată din adolescenţă 
apare şi o nevoie crescută pentru somn. Copilul normal de 
10 ani doarme 8-9 ore pe noapte; adolescentul normal 
poate avea nevoie de 9-10 ore. De asemenea, adolescenţii 
au tendinţa de a se culca mai târziu şi să se trezească 
dimineaţa târziu. Insă bineînţeles că şcoala interferă cu 
acest lucru şi îi forţează să se trezească devreme, chiar 
dacă au stat seara trecută până târziu. Un adolescent care 
devine somnolent (sau iritabil) pe parcursul săptămânii va 
încerca să recupereze somnul pierdut dormind în weekend 
14 ore la rând; cu toate acestea, somnul acesta nu-i va fi 
de ajuns. In acest fel, adolescenţii seamănă cu mulţi dintre 
adulţii din societate noastră prea ocupată. Consecințele 
lipsei de somn pot fi performanţe şcolare reduse, 
iritabilitate faţă de părinţi şi fraţi sau chiar simptome de 
depresie. Poate fi foarte dificil să ajutaţi un adolescent 
ocupat să doarmă suficient. Insă unul dintre cele mai 
dăunătoare obiceiuri, privitul până seara târziu la televizor, 
este uşor de întrerupt. Pur şi simplu spuneţi nu. Părerea 
mea personală e că televizorul nu îşi găseşte locul în 
dormitorul nimănui. 

Exerciţiile fizice. Deoarece adolescenţii sunt atât de 
ocupați, poate să nu pară necesar să-i sfătuiţi să facă 
suficiente exerciţii fizice. Insă şcolile renunţă de multe ori la 
educaţia fizică, iar acest lucru conduce la declinul condiţiei 
fizice a adolescenților. Exerciţiile fizice regulate efectuate 
sub forma sporturilor competitive, a dansului, a artelor 
marţiale sau prin alte mijloace îi ajută pe adolescenţi să îşi 
menţină energia, să evite obezitatea şi probabil ajută la 
prevenirea depresiei. Cu toate acestea, mai mult nu 
înseamnă neapărat mai bine. Exerciţiile fizice excesive pot 


fi un semn de anorexie nervoasă (vezi pag. 373). 
PROBLEMELE PSIHOLOGICE 


Schimbările fizice care se produc la pubertate au un 
început şi un sfârşit bine delimitate. Schimbările psihologice 
sunt mai dificil de sistematizat. O modalitate de a analiza 
dezvoltarea emoţională a unui adolescent este să ne 
gândim la problemele psihologice pe care adolescenţii 
trebuie să le înfrunte în „drumul” lor spre a deveni adulţi. 
Este util şi să vă gândiţi la adolescenţă ca având 3 stadii: 
timpuriu, de mijloc şi tardiv. Principalele probleme 
psihologice sunt altele de la un stadiul la altul, după cum 
este descris în secţiunile de mai jos. 

Problemele psihologice ale adolescenților: 

/ să se împace cu noul lor aspect fizic; 

/ să-şi dezvolte o identitate nouă (masculină sau 
feminină); 

v/ să rezolve problema diferenţelor dintre normele şi 
valorile partenerilor lor şi cele ale părinţilor lor; 

v să stabilească şi să îşi exprime propriile convingeri 
morale; să-şi dezvolte un simţ al propriei responsabilităţi; 

/ să-şi demonstreze potenţialul de a se întreţine 
singuri. 

O problemă centrală pentru adolescenţi şi pentru adulţii 
tineri este să descopere ce fel de oameni doresc să fie, ce 
fel de slujbă vor avea şi după ce principii îşi vor ghida viaţa. 
Acesta este un proces parţial conştient, parţial inconştient. 
In încercarea de a-şi găsi identitatea, adolescenţii pot 
încerca mai multe roluri: visătorul, cosmopolitul, cinicul, 
adeptul cauzelor pierdute, ascetul etc. Unii adolescenţi par 
a se descoperi pe sine devreme şi în mod direct; altora pare 
a le trebui mai mult timp şi merg pe mai multe drumuri 
până când îşi găsesc calea. 

Adolescenţii trebuie să se separe din punct de vedere 
emoţional de părinţii lor pentru a putea să-şi dea seama 
cine sunt ei şi ce doresc să fie. Cu toate acestea o mare 
parte din personalitatea lor seamănă cu cea a părinţilor lor 


- nu doar deoarece au moştenit genele acestora ci şi pentru 
ca şi-au modelat dezvoltarea după aceştia toată viaţa. 
Acum ei trebuie să se separe. Rezultatul final va fi 
influenţat de gradul dependenţei lor, de intensitatea 
rebeliunii şi a rivalităţii de care dau dovadă şi de lumea în 
care trăiesc şi de ce cere aceasta de la ei. 

Asumarea riscurilor. O modalitate în care adolescenţii 
avansează către independenţă este asumarea riscurilor. 
Este uşor pentru adolescenţi să subestimeze riscurile 
deoarece ei tind a se vedea pe sine ca fiind invulnerabili. 
Lor le-a fost întotdeauna bine şi de aceea se aşteaptă că 
întotdeauna le va fi astfel. Abordarea logică a situaţiei 
adeseori nu are nici un efect; adolescenţii trăiesc în 
prezentul de acum şi nu în viitorul ipotetic. 

Nu toate riscurile sunt dăunătoare. Un adolescent care 
merge cu bicicleta prin ţară sau petrece multe ore 
practicând  săriturile cu  skateboard-ul dobândeşte 
deprinderi, îşi formează o părere bună despre sine şi învaţă 
să judece. Ca adulţi, suntem capabili să evaluăm riscurile şi 
beneficiile deoarece ca adolescenţi am învăţat, prin 
încercare şi eroare, cât de multe riscuri eram dispuşi să ne 
asumăm şi care poate fi preţul acelor riscuri. 

Asumarea riscurilor - cu toate acestea - are şi o latură 
întunecată. Copilul care experimentează cu ţigări numai 
pentru a fi popular probabil că va sfârşi dependent de 
nicotină. Alcoolul este o parte acceptată a culturii adulţilor 
şi este mult prea uşor pentru adolescenţi să bea. Imbătatul 
este o formă de asumare a riscului - „Cât de mult poţi să 
bei?” „Poţi să-ţi păstrezi controlul?” - care poate cu 
uşurinţă să sfârşească tragic atunci când un copil beat se 
urcă la volanul unei maşini. Folosirea ilegală a drogurilor 
poate conduce către abuz şi dependenţă atât la 
adolescenţii cu probleme cât şi la cei care provin din familii 
bune. Activitatea sexuală este o altă modalitate în care 
adolescenţii tentează soarta. Pe plan naţional (SUA) 
numărul de sarcini la adolescente este în scădere, însă 
numărul de părinţi necăsătoriți din Statele Unite este încă 
mai mare decât în multe ale ţări dezvoltate. 


Provocarea pentru părinţi este să îi ajute pe adolescenţi 
să îşi asume riscuri într-o manieră controlată. Educaţia 
asupra pericolelor reprezentate de ţigări, alcool, droguri şi 
activitatea sexuală iresponsabilă trebuie să înceapă înainte 
de adolescenţă. Este bine că multe şcoli elementare şi 
gimnaziale predau aceste subiecte, însă părinţii trebuie să 
se implice şi ei. Trebuie să fiţi foarte clari atunci când este 
vorba despre valorile dumneavoastră şi să vă învăţaţi 
copilul prin exemplu precum şi prin cuvinte. De asemenea 
este înţelept să evitaţi să vă puneţi copilul în situaţii în care 
tentaţiile ar putea fi prea mari. A-i permite unui copil de 16 
ani să stea până târziu pentru a lucra la ziarul şcolar este 
util şi încurajează responsabilitatea. A lăsa un adolescent 
de 14 ani singur acasă într-un weekend pur şi simplu 
reprezintă o invitaţie la asumarea riscurilor. 


ADOLESCENŢA TIMPURIE 


Modificările corporale şi psihice. Între 12 şi 
aproximativ 14 ani, principala problemă psihologică este 
acomodarea cu corpul care se schimbă rapid - atât propriul 
corp cât şi corpul partenerului. Aceşti ani sunt cei în care se 
produc cele mai mari variaţii în dezvoltarea fizică. O fată 
obişnuită este cu aproximativ 2 ani înaintea unui băiat 
obişnuit în ceea ce priveşte dezvoltarea - depăşindu-l în 
înălţime şi fiind mult mai sofisticată în interesele 
manifestate. Ea ar putea fi interesată în a merge la 
discotecă şi a fi tratată ca şi cum ar fi fermecătoare, în timp 
ce el este încă un băieţel necivilizat care consideră că este 
ruşinos să-i dea ei atenţie. In timpul întregii acestei 
perioade poate fi mai bine când copii din grupe de vârste 
diferite ar fi puşi împreună să îndeplinească anumite funcţii 
sociale, ei putând astfel să se acomodeze mai uşor. 

La începutul adolescenţei copiii sunt foarte conştienţi de 
corpul lor. Ei pot exagera şi îşi pot face tot felul de griji în 
legătură cu defectele lor şi adeseori consideră că toţi 
ceilalţi sunt concentrați tot asupra corpului lor. Dacă o fată 
are pistrui ea poate crede că arată oribil. O mică ciudăţenie 


a corpului sau a modului cum funcţionează acesta poate cu 
uşurinţă să-l convingă pe un adolescent că este anormal. 

Adolescenţii precoce pot să nu fie capabili să îşi 
controleze noul corp la fel de bine ca mai înainte şi acelaşi 
lucru este valabil şi despre noile lor sentimente. Ei pot fi 
extrem de sensibili şi pot fi uşor răniţi atunci când sunt 
criticaţi. La un moment dat ei se simt ca adulţii şi doresc să 
fie trataţi ca atare. In momentul următor se simt ca nişte 
copii din nou şi aşteaptă ca ceilalţi să aibă grijă de ei. 

Prieteniile. Adolescenţii adeseori se simt ruşinaţi de 
părinţii lor timp de câţiva ani, în special atunci când 
prietenii lor sunt de faţă. Acest lucru se datorează în parte 
anxietăţii lor dacă însoţeşte căutarea propriei identități şi în 
parte reflectă conştiinţa de sine extremă care este 
caracteristică acestei perioade. Ei au o nevoie intensă de a 
fi exact ca prietenii lor şi de a fi acceptaţi în totalitate de 
aceştia. Se tem că ar putea să fie respinşi de prieteni şi să 
se simtă ridicol dacă părinţii lor deviază într-un fel sau altul 
de la ceea ce este considerat a fi normal. 

In încercarea de a-şi stabili propria identitate 
adolescenţii adeseori se îndepărtează de părinţi, iar 
această distanţă ameninţă să-i facă să se simtă singuri. 
Pentru a contracara acest lucru adeseori ei stabilesc 
legături intime cu prieteni de aceeaşi vârstă, mai des la 
început cu cei de acelaşi sex. Prieteniile strânse oferă 
sprijin adolescentului în timpul perioadei în care renunţă la 
identitatea de copil al părinţilor şi până când îşi găseşte 
propria identitate. 

Uneori un adolescent se descoperă pe sine prin faptul 
că descoperă ceva similar la un prieten. El menţionează că-i 
place un anumit cântec, că urăşte un anumit profesor sau 
că doreşte un anumit articol vestimentar. Prietenul său 
exclamă cu uimire că întotdeauna a simţit exact la fel. 
Ambii sunt încântați şi liniştiţi. Fiecare se simte cumva mai 
puţin singur şi mai puţin ciudat şi ambii au dobândit un 
sentiment plăcut de apartenenţă. 

Un alt exemplu este cel al unor fete care pot discuta 
constant tot drumul de acasă la şcoală, pot discuta încă o 


jumătate de oră în faţa casei uneia dintre ele şi în final se 
despart cu greu. Imediat ce cealaltă ajunge acasă, îi dă 
telefon prietenei ei şi îşi reiau discuţiile. 

Importanţa aparenţelor. Mulţi adolescenţi speră să-şi 
depăşească sentimentele de singurătate conformându-se în 
totalitate cu ceea ce fac colegii lor de clasă - haine, 
aranjamentul părului, limbaj, lecturi, cântece, glume. 
Aceste stiluri trebuie să fie diferite de cele caracteristice 
generaţiei părinţilor lor. lar dacă ceea ce fac îi irită şi îi 
şochează pe părinţii lor, cu atât mai bine. Cu toate acestea 
este evident că până şi acei tineri care adoptă un stil 
extrem pentru a se diferenţia de părinţii lor vor continua să 
adopte cel puţin stilul unor prieteni sau poate stilul unei 
figuri idolatrizate, cum ar fi un star rock. 

Părinţii pot fi de un mare ajutor pentru adolescenţi dacă 
încearcă să înţeleagă comportamentul acestora şi după 
aceea încearcă să-i ajute să se înţeleagă pe sine. Dacă îi 
explicaţi copilului de ce vă opuneţi unor stiluri anume aţi 
putea fi capabil să îl convingeţi să se schimbe fără a fi 
nevoit să-l ameninţaţi cu ceva. Sau adolescentul care 
obişnuieşte să discute cu părinţii săi poate ajunge să-i 
convingă pe aceştia să-i accepte punctul de vedere. Adulții 
tind să fie mai lenți decât tinerii în ceea ce priveşte 
adoptarea unor stiluri noi. Ceea ce ne-ar putea oripila sau 
dezgusta pe noi azi ar putea deveni ulterior acceptabil atât 
pentru noi cât şi pentru copiii noştri. Acest lucru a fost 
adevărat în ceea ce priveşte părul lung şi salopetele 
introduse în anii '60 de către tineri, pantalonii pentru fete 
(care au supărat atât de mult autorităţile la un moment 
dat) şi chiar vopseaua de păr fluorescentă. 

Sexualitatea precoce a tinerilor. Majoritatea 
adolescenților tineri au fantezii sexuale şi mulţi dintre ei 
experimentează cu sărutări şi mângâieri. O mică parte 
dintre ei au şi relaţii sexuale. Masturbarea este aproape 
universală şi în funcţie de credinţele religioase ale familiei 
poate să se asocieze cu un anumit grad de vină sau ruşine. 
Erecţiile, fie spontane fie ca răspuns la fanteziile sexuale, îi 
fac pe mulţi băieţi care sunt deja prea conştienţi de sine să 


se simtă şi mai puţin confortabil. Majoritatea băieţilor 
experimentează de asemenea ejacularea în timpul 
somnului (visele ude). Unii băieţi consideră aceste lucruri 
normale; alţii îşi fac griji că ar putea fi ceva în neregulă cu 
ei. 

Sentimentele sexuale şi experimentarea nu sunt 
întotdeauna orientate către sexul opus. Problema 
homosexualității este adeseori neclară şi înspăimântătoare 
atât pentru adolescenţi cât şi pentru părinţi. Adolescenţii 
tind să fie  intoleranţi la orice ar putea sugera 
homosexualitate. Intensitatea acestei homofobii probabil că 
are ceva de-a face cu temerile secrete care există în unii 
adolescenţi că ar putea fi ei înşişi homosexuali. Nu este 
neobişnuit pentru aceştia să îşi atingă reciproc organele 
genitale (fiind de acelaşi sex) şi după aceea să-şi facă griji 
deoarece consideră că sunt homosexuali. Unii îşi vor 
dezvolta într-adevăr o orientare homosexuală; alţii nu. 

Dată fiind înclinația anti-homosexuală din cultura 
americană, este dificil pentru adolescenţi să manifeste 
afecţiune pentru prietenii de acelaşi sex, ca să nu mai 
vorbim de sentimentele sexuale care ar putea reprezenta 
un indiciu al homosexualității. Un medic sensibil poate 
uneori să ofere informaţii şi să-l liniştească pe tânăr. Un 
motiv pentru care fiecare adolescent ar trebui să aibă 
ocazia de a discuta confidenţial cu medicul său, fără ca 
părinţii să fie de faţă, este ca astfel de conversații sensibile 
să se poată desfăşura. Adolescenţii homosexuali trebuie să 
înfrunte un stres special şi au nevoie de sprijin deosebit, 
aşa cum este descris în capitolul care începe la pag. 459. 


ADOLESCENŢA MIJLOCIE 


Libertatea şi limitele ei. Între 15 şi 17 ani 
adolescenţii au 2 probleme importante. In primul rând ei 
trebuie să se împace cu sexualitatea lor şi cu emoţiilor 
conflictuale care apar atunci când încep să aibă întâlniri 
romantice. In al doilea rând ei trebuie să devină 
independenţi din punct de vedere emoţional de părinţii lor 


şi să descopere că pot să fie pe cont propriu. Ca parte a 
acestui proces lupta dintre dependenţă şi tendinţa către 
independenţă adeseori se intensifică. 

Adolescenţii se plâng adesea de faptul că părinţii lor nu 
le permit să fie suficient de liberi. Este natural pentru copiii 
care sunt pe cale să devină adulţi să insiste ca drepturile 
lor să fie respectate şi părinţilor lor ar trebui să li se 
reamintească că ei se schimbă. Insă părinţii nu trebuie să 
ţină cont de fiecare plângere a copiilor. Adolescenţii sunt 
dornici să crească. In acelaşi timp se tem de a deveni 
adulţi. Ei sunt nesiguri pe capacitatea lor de a fi la fel de 
cunoscători, de sofisticaţi şi de fermecători cum le-ar 
plăcea să fie, însă mândria lor nu le permite să recunoască 
acest lucru. Atunci când în mod inconştient se îndoiesc de 
abilitatea lor de a face faţă unei provocări anume sau unei 
aventuri, ei găsesc rapid dovezi care să arate că părinţii lor 
îi împiedică să facă ce vor şi nu propriile lor temeri. Ei le fac 
indignaţi reproşuri părinţilor lor sau îi învinuiesc pe aceştia 
când discută cu prietenii. 

Ar trebui să suspectaţi aceste manevre inconştiente 
atunci când un adolescent anunţă pe neaşteptate un plan 
pentru o escapadă care este mai mult decât a făcut 
vreodată înainte. De exemplu, el împreună cu nişte prieteni 
- băieţi şi fete - plănuiesc să meargă cu cortul într-un 
weekend fără părinţi. Adolescenţii care vin cu astfel de idei 
ar putea de fapt să caute reguli clare şi ceva solid pe care 
să se bazeze; într-adevăr, ei ar putea să ceară să fie opriţi. 
De asemenea ei caută întotdeauna dovezi ale ipocriziei 
părinţilor lor. Atâta timp cât părinţii lor sunt în mod evident 
sinceri în legătură cu regulile şi idealurile lor, copiii ar putea 
să se simtă obligaţi să adere în continuare la acestea. Insă 
dacă ei pot să descopere dovezi ale ipocriziei părinţilor, 
acest lucru îi uşurează de datoria morală de a se conforma 
şi le oferă o oportunitate binevenită de a le reproşa ceva 
părinţilor lor. In acelaşi timp, acest lucru le poate submina 
sentimentul de siguranţă. 

Slujbele şi munca. Perioada de mijloc a adolescenţei 
este perioada în care mulţi tineri îşi iau prima slujbă 


serioasă, pe lângă îngrijirea ocazională a copiilor sau 
munca în grădină. Dacă este făcută cu moderație, munca 
plătită poate contribui la formarea unei încrederi în sine şi a 
unui respect faţă de sine, la responsabilitate şi 
independenţă. De asemenea munca permite adolescenților 
să-şi lărgească contactele sociale şi să exploreze domenii 
care eventual ar putea conduce la viitoarele lor cariere. 
Mulţi adolescenţi cu toate acestea petrec atât de mult timp 
la slujbă încât nu mai au timpul pentru a avea relaţii sociale 
sau pentru a-şi face temele şi sunt în mod cronic prea 
obosiţi şi iritabili. De asemenea, este important şi să fiţi 
conştient că multe slujbe presupun riscuri semnificative de 
sănătate şi de siguranţă. Părinţii ar trebui să intervină 
pentru a face ca munca să nu devină exagerată. 

Experimentele sexuale. Mijlocul adolescenţei este 
perioada în care mulţi adolescenţi experimentează cu 
diferite forme de sexualitate. Sărutările şi mângăierile sunt 
aproape universale; sexul oral este frecvent (mulţi 
adolescenţi nu consideră această formă de sex ca fiind sex 
adevărat); şi mulţi dintre ei au relaţii sexuale. Intr-un studiu 
extins din anul 1983, 55-75% dintre adolescenţii de 19 ani 
au declarat că nu mai sunt virgini. Adolescenţii din această 
perioadă adeseori se întâlnesc în grupuri, cu toate că unii 
dintre ei pot avea întâlniri în doi. Romantismul este 
adeseori redus, pe primul plan aflându-se atracţia şi 
experimentarea. 

Acest lucru nu înseamnă că relaţiile adolescenților sunt 
în această perioadă superficiale sau fără urmări. Emoţiile - 
atât bucuria cât şi misterul, buna dispoziţie şi descurajarea 
- au de multe ori o intensitate rar întâlnită în perioadele 
ulterioare ale vieţii. 

In mod realist, părinţii sunt limitați în ceea ce priveşte 
capacitatea lor de a controla comportamentul sexual al 
adolescenților. Programele educaţionale care pun accentul 
pe abstinenţă ca fiind singura alegere pot fi interesante, 
însă nu s-au dovedit utile în ceea ce priveşte reducerea 
numărului de sarcini în rândul adolescenților. Dacă aceştia 
sunt hotărâți să experimenteze din punct de vedere sexual, 


regulile stabilite de părinţi nu-i vor opri; aceste reguli pot 
face sexul să pară chiar mai atractiv deoarece este interzis. 

O strategie mai eficientă pe care părinţii o pot aborda 
este să comunice cu copiii lor şi să-i facă pe aceştia să 
înţeleagă ce părere au ei despre sexul înainte de căsătorie, 
să limiteze situaţiile în care copilul lor să fie singur cu un 
altul (de exemplu atunci când acesta doarme în altă parte) 
şi să aibă încredere în adolescenţi (arătându-le că sunt 
convinşi că ei vor acţiona cu simţul responsabilităţii). Mulţi 
părinţi au dificultăţi atunci când trebuie să discute cu copiii 
lor despre sex. Din fericire, medicii şi asistentele medicale 
sunt de multe ori pregătiţi să poarte aceste discuţii şi îi pot 
ajuta pe părinţi să-şi comunice sentimentele şi temerile 
într-o manieră pozitivă şi eficientă. Pentru mai multe 
informaţii despre discuţiile despre sex vezi pag. 452. 

Homosexualitatea.  Adolescenţa este o perioadă 
complexă pentru orice tânăr. Presiunea datorată 
activităţilor şcolare şi întâlnirilor poate să ducă la apariţia 
unui sentiment puternic de excludere în cazul 
adolescenților cu orientări către persoanele de acelaşi sex, 
iar acest lucru îi poate face pe aceştia să fie tulburaţi sau 
nefericiţi. Când consideraţi că adolescentul dumneavoastră 
se luptă cu probleme de identitate sexuală, este foarte 
important să-l faceţi să înţeleagă că există un loc de unde 
poate să ceară şi să primească ajutor. Din nefericire, 
statisticile arată că un mare procentaj din sinuciderile 
adolescenților şi din încercările de suicid se datorează 
problemelor de identitate sexuală. 

Părinţii heterosexuali pot să nu ştie cum să înceapă o 
discuţie cu un adolescent referitor la orientarea lui sexuală. 
Amintiţi-vă, este foarte probabil ca lui să îi fie la fel de mult 
teamă de acest subiect pe cât vă este şi dumneavoastră şi 
se poate simţi ameninţat dacă este confruntat cu problema 
brusc. Pentru început încercaţi să faceţi subiectul orientării 
sexuale ceva ce poate fi discutat în mod obişnuit în familia 
dumneavoastră. Introduceţi în colecţia familiei cărţi, filme şi 
muzică care sunt produse de artişti homosexuali (gay sau 
lesbiene) sau de artişti bisexuali, sau pur şi simplu care se 


referă la temele respective (de fapt, este mai înţelept să 
discutaţi deschis despre aceste subiecte începând încă din 
şcoala elementară sau din timpul gimnaziului; vezi pag. 446 
pentru mai multe informaţii despre cum să creşteţi copii 
sănătoşi din punct de vedere sexual). De asemenea, este 
important şi să fiţi conştienţi şi critici faţă de homofobie. 
Nu-l ajută prea mult pe un adolescent homosexual să-şi 
audă membrii familiei spunând glume insultătoare sau să 
tolereze comentarii diverse din partea prietenilor şi a 
rudelor. 

Pentru unii adolescenţi orientarea sexuală devine clară 
rapid şi ei o adoptă ca pe o identitate puternică. Alţi 
adolescenţi ar putea să treacă printr-o fază de 
experimentare înainte de a se stabili la o identitate cu care 
se simt cel mai confortabil. Adolescenţii nu ar trebui să fie 
presaţi pentru a se hotărî asupra unei identități de gay sau 
de lesbiană înainte de a fi pregătiţi. Dacă un adolescent dă 
semne de alienare, izolare sau de confuzie profundă în 
legătură cu orientarea sa sexuală, atunci părinţii ar trebui 
să aranjeze un consult din partea unui specialist - nu 
pentru a schimba orientarea sexuală a adolescentului ci 
pentru a-l ajuta pe acesta să facă faţă ruşinii şi anxietăţii pe 
care le-ar putea simţi şi care i-ar putea diminua mândria de 
sine. Cel mai mare dar pe care un părinte i-l poate oferi 
copilului său este sentimentul de mândrie şi demnitate. 
Pentru un adolescent homosexual, a avea acces la un 
model pozitiv şi capacitatea de a face faţă în mod deschis şi 
onest diversităţii sexuale au un efect foarte profund pentru 
construirea unui respect de sine puternic. 

Dacă creşteţi un adolescent homosexual este posibil să 
aveţi şi dumneavoastră înşivă nevoie de ajutor. Organizaţii 
cum ar fi Parents and Friends of Lesbians and Gays, care au 
reprezentanţe în toată ţara, furnizează informaţii şi sfaturi 
şi organizează întâlniri. Majoritatea oraşelor au linii 
telefonice la care puteţi obţine informaţii utile, iar 
comunităţile de gay şi lesbiene au programe pentru tinerii 
homosexuali şi pentru părinţii acestora. Aceste facilităţi 
sunt prezentate în cartea de telefoane la capitolele „Gay 


and Lesbian” sau „Social and Human Services”. 
ADOLESCENŢA TÂRZIE 


Probleme ale vârstei. Între 18 şi 21 de ani conflictele 
dintre adolescenţi şi părinţii lor încep să se reducă. 
Problemele majore ale acestei perioade sunt alegerea unei 
cariere şi formarea unor relaţii emoţionale durabile. 

Cu câţiva ani în urmă aşteptările generale erau ca 
adolescenţii mai mari să se pregătească pentru a merge la 
colegiu sau pentru a-şi lua o slujbă care să le permită să 
trăiască independent. Adolescenţii care aleg să meargă la 
colegiu şi după aceea la studii postuniversitare îşi vor 
prelungi foarte mult ultima parte a adolescenţei, chiar până 
dincolo de 30 de ani. Mai recent, mulţi adolescenţi mai mari 
au ales sau au fost nevoiţi să aleagă să trăiască împreună 
cu părinţii. Pe măsură ce societatea şi economia continuă 
să se schimbe, tot la fel se vor schimba şi provocările pe 
care adolescenţii le vor avea de înfruntat. 

Idealism şi inovaţie. Odată cu cunoaşterea şi 
independenţa vine şi dorinţa de a îmbunătăţi lumea, de a 
descoperi metode noi care să le înlocuiască pe cele vechi, 
să facă descoperiri, să creeze noi forme de artă, să înlăture 
dictaturile şi să îndrepte ceea ce este rău. Un număr 
surprinzător de progrese ştiinţifice şi de opere de artă au 
fost realizate de indivizi aflaţi la limita dintre adolescenţă şi 
maturitate. Aceştia nu erau mai deştepţi decât persoanele 
mai în vârstă care lucrau în acelaşi domeniu şi aveau cu 
siguranţă mai puţină experienţă. Insă ei aveau o atitudine 
critică faţă de vechile tradiţii şi erau înclinați către nou şi 
către experimentare, fiind dispuşi să-şi asume riscuri. Acest 
lucru a fost suficient pentru a face diferenţa. De multe ori 
progresul omenirii s-a produs în acest fel. 

Descoperirea propriei căi. Uneori durează 5 sau chiar 
10 ani până când tinerii îşi dobândesc o identitate pozitivă. 
Intre timp, ei pot rămâne într-un stadiu intermediar, 
caracterizat prin rezistenţă pasivă la societate, precum şi 
prin retragere din societate (pe care ei o echivalează cu 


părinţii lor) sau prin rebeliune excesivă şi prin radicalism. 

Ei pot refuza să aibă o slujbă obişnuită aşa cum poate 
au făcut părinţii lor; în loc de acest lucru ei adoptă un stil 
de viaţă care constă în lucruri neconvenţionale: haine, 
coafură, prieteni, casă. Pentru ei, aceste decizii par a fi o 
dovadă puternică a independenţei lor. Insă prin ele însele 
aceste lucruri nu reprezintă o contribuţie pozitivă adusă 
lumii. Ele sunt în esenţă un protest faţă de convențiile 
părinţilor lor. Chiar şi atunci când dorinţa de independenţă 
se manifestă numai în forma unei aparenţe excentrice, 
aceasta ar trebui să fie recunoscută ca o încercare de a 
păşi în direcţia potrivită, o încercare care ar putea ulterior 
să conducă la un stadiu constructiv şi creativ. De fapt, 
tinerii care se străduiesc într-un mod atât de evident să fie 
liberi provin din familii în care există constrângeri extrem 
de puternice şi idealuri înalte. 

Alţi tineri, cu un caracter idealist şi altruist, adeseori 
timp de câţiva ani adoptă un punct de vedere puritan 
asupra lucrurilor - faţă de politică, de artă sau de alte 
domenii. Tendinţele variate care apar în această perioadă 
acţionează împreună pentru a-i face să adopte aceste 
poziţii extreme: criticism accentuat, cinism faţă de 
ipocrizie, intoleranţă la compromis, curaj şi dorinţa de a se 
sacrifica ca răspuns la conştientizarea nedreptăţilor şocante 
existente în societatea în care trăiesc. 

Câţiva ani mai târziu, după ce au dobândit un nivel 
satisfăcător de independenţă emoţională din partea 
părinţilor şi după ce au descoperit cum să fie utili în 
domeniul lor de activitate, ei vor deveni mai toleranţi faţă 
de slăbiciunile celorlalţi oameni şi mai dornici de a face 
compromisuri constructive. Acest lucru nu înseamnă că au 
devenit nişte conservatori placizi. Mulţi dintre ei rămân 
progresivi, unii rămân radicali, însă majoritatea dintre ei 
devin mai înţelegători, fiind mai uşor de trăit şi de lucrat 
alături de ei. 


SFATURI PENTRU PĂRINŢI 


Nu vă fie teamă să stabiliţi nişte reguli. Majoritatea 
adolescenților sunt hotărâți să dea dovadă de rivalitate şi 
rebeliune cel puţin de câteva ori, indiferent dacă părinţii lor 
sunt rezonabili sau nu. Cel dintâi şi cel mai important lucru 
de departe este că adolescenţii au nevoie şi doresc 
îndrumare - chiar reguli - din partea părinţilor lor, indiferent 
de cât de mult se revoltă contra acestui lucru. Mândria lor 
nu-i lasă să admită deschis această nevoie, însă în inimile 
lor adeseori se gândesc „Mi-aş dori ca părinţii mei să 
stabilească nişte reguli clare pentru mine, aşa cum fac şi 
părinţii prietenilor mei”. Ei simt că acesta este unul dintre 
aspectele dragostei pe care părinţii le-o poartă şi a dorinţei 
acestora de a-şi proteja copiii de neînţelegeri şi de situaţiile 
stânjenitoare care se pot ivi, de la formarea unei impresii 
nepotrivite şi dobândirea unei reputaţii nefericite până la 
intrarea în situaţii dificile datorită lipsei de experienţă. 

Arătaţi şi  pretindeţi respect. Acest lucru nu 
înseamnă că părinţii pot să fie arbitrari, inconsecvenţi sau 
aroganţi. Adolescenţii au prea multă demnitate şi indignare 
pentru aceste lucruri. Ei doresc să discute despre 
problemele pe care ei le consideră a trebui discutate între 
adulţi. Cu toate acestea, dacă discuţia se încheie printr-o 
remiză, părinţii nu ar trebui să fie excesiv de democratici 
încât să presupună că adolescentul lor ar putea avea tot 
atâta dreptate ca şi ei. Experienţa părinţilor ar trebui să 
conteze foarte mult. In final, părinţii ar trebui să-şi exprime 
cu încredere părerile şi dacă este cazul să-şi formuleze 
pretenţiile într-un mod clar şi explicit. Ei datorează copiilor 
lor această claritate şi transparenţă. Părinţii ar trebui să 
indice - fără a fi necesar să spună acest lucru în cuvinte - 
că ei îşi dau seama că tânărul nu va fi sub supravegherea 
lor directă în cea mai mare parte a timpului şi de aceea 
acesta va trebui să facă ceea ce trebuie datorită 
conştiinciozităţii şi respectului său faţă de părinţi şi nu 
datorită faptului că părinţii îl pot face să se supună sau 
pentru că-l supraveghează tot timpul. 

Părinţii trebuie să discute cu copiii lor adolescenţi ora la 
care se aşteaptă să vină acasă de la petreceri şi de la 


întâlniri, despre unde merg şi cu cine, şi cine va conduce 
maşina. Când copilul întreabă de ce doreşte să ştie, 
părintele poate să-i răspundă că un părinte bun se simte 
responsabil pentru copiii lui. „Să presupunem că se 
întâmplă un accident. Ar trebui să ştim unde să te căutăm 
sau unde să întrebăm de tine”. Sau ar putea să spună 
„Dacă apare o urgenţă în familie vom putea să te 
contactâăm”. Pentru aceleaşi motive părinţii ar trebui să le 
spună copiilor lor unde se duc când pleacă undeva şi când 
se aşteaptă să ajungă acasă. lar dacă se produce o 
întârziere sau o schimbare a planurilor, adolescenţii 
(precum şi părinţii) ar trebui să sune acasă înainte ca 
termenul stabilit să fie depăşit. Cu acordul copiilor lor 
părinţii pot stabili o anumită oră şi îi pot aştepta. Acest 
lucru le reaminteşte copiilor că părinţii sunt cu adevărat 
îngrijoraţi şi îi preocupă siguranţa lor şi modul în care se 
comportă. Atunci când copiii dau o petrecere acasă părinţii 
ar trebui să fie acolo. 

Părinţii nu ar trebui să se comporte cu superioritate cu 
copilul lor adolescent sau într-un mod dictatorial. Ei ar 
trebui să aibă discuţii ca de la adult la adult, cu respect 
reciproc. Tinerii nu au fost niciodată dispuşi să se lase 
ghidaţi dincolo de un anumit punct de către părinţii lor, însă 
acest lucru nu înseamnă că nu pot să beneficieze de pe 
urma discuţiilor. 

Mulţi părinţi, conştienţi de nerăbdarea copiilor lor faţă 
de părerile lor şi care respectă dorinţa lor pentru 
independenţă, îşi maschează cu grijă propriile opinii şi se 
abţin de la a le critica gusturile şi manierele de teama de a 
părea de modă veche sau opresivi. Totuşi, este mult mai 
bine dacă părinţii discută deschis cu copiii lor despre 
părerile lor şi despre modul în care lucrurile erau atunci 
când ei erau tineri, comportându-se ca şi cum ar discuta cu 
un prieten adult şi nu ca şi cum ar stabili o lege sau ca şi 
cum opiniile lor sunt corecte numai pentru că ei sunt mai 
bătrâni. i 

Cum să faceţi faţă sfidărilor. Insă, întreabă părinţii, 
ce să facem când copilul ne sfidează în mod deschis sau nu 


face ce-i spunem? În primii ani ai adolescenţei - dacă 
relaţia părinte-copil este sănătoasă şi regulile sau limitele 
sunt rezonabile - puţini copii îşi sfidează părinţii sau refuză 
să se supună în cazul unor probleme serioase, cu toate că 
ei ar putea să protesteze vehement. Părinţii care simt o 
lipsă de control în problemele cheie cum ar fi siguranţa sau 
comportamentul ar trebui să caute ajutor la un medic sau 
la un alt specialist astfel încât să poate controla situaţia în 
mod corespunzător. 

Când copilul este mai mare părinţii pot alege să sprijine 
decizia copilului lor, chiar dacă acest lucru este împotriva 
părerilor lor personale. De exemplu, un copil de 17 ani 
doreşte să meargă la şcoala de arte, însă părinţii lui 
consideră că este mai bine dacă merge la colegiul de 
medicină, în astfel de cazuri, adolescentul trebuie să fie 
încurajat să ia propriile sale decizii, chiar dacă acestea se 
dovedesc a fi greşite în cele din urmă. Părinţii trebuie să îşi 
ajute copiii să descopere şi să-şi urmeze visele şi aspiraţiile, 
chiar dacă acestea sunt foarte diferite de cele ale părinţilor 
lor. 

Chiar şi atunci când un adolescent mai mare îşi sfidează 
părinţii sau nu face ceea ce i se spune, acest lucru nu 
înseamnă că indicaţia pe care a primit-o nu a avut nici un 
efect. Cu siguranţă că este bine ca o persoană fără 
experienţă să audă toate variantele. Chiar dacă va decide 
în cele din urmă să urmeze sfatul părinţilor, copilul ar putea 
totuşi să ia o decizie rezonabilă, probabil cunoscând nişte 
aspecte pe care părintele nu le cunoaşte. Cu siguranţă, pe 
măsură ce avansează către maturitate, adolescenţii trebuie 
să fie pregătiţi să respingă unele sfaturi şi să îşi asume 
responsabilitatea pentru propriile lor decizii. Dacă tinerii 
resping sfaturile părinţilor lor şi au probleme, experienţa pe 
care o vor căpăta le va creşte respectul pentru judecata 
părinţilor lor, deşi probabil că nu vor admite acest lucru. 

Luaţi atitudine ca un părinte preocupat ce 
sunteţi. Dacă adolescentul dumneavoastră face ceva care 
vi se pare periculos sau nu prea înţelept, este mai bine să-i 
spuneţi că sunteţi îngrijorat decât să-l criticaţi pur şi simplu 


sau să-l împiedicaţi. „Întotdeauna pari a fi nefericit după ce 
mergi la o întâlnire cu Jim” probabil că va fi mult mai 
eficient decât „Jim este nesuferit”. 

„Contract” pentru siguranţă. Lăsaţi-vă copilul să ştie 
că veţi merge să-l luaţi cu maşina oricând, oriunde şi fără 
să puneţi întrebări. Pe cât de neplăcut sună acest lucru este 
mult mai bine decât să trebuiască să faceţi faţă unor răniri 
sau unor probleme legale care ar putea să apară dacă 
adolescentul a condus sub influenţa alcoolului. De 
asemenea, adolescenţii trebuie să aibă acces la îngrijiri 
medicale confidenţiale astfel încât să poată discuta liber 
despre orice probleme pe care le-ar putea avea şi pe care 
nu s-ar simţi bine să le discute cu părinţii lor. Ingrijirea 
medicală de calitate nu îi face pe tineri să fie neglijenţi; 
dimpotrivă. 

Luaţi măsuri rezonabile contra suicidului. Cea mai 
importantă măsură este să nu aveţi arme în casă. De 
asemenea, când copilul dumneavoastră pare a fi trist, 
deprimat sau distant, dacă îşi pierde interesul faţă de 
lucrurile care-i plăceau, sau dacă notele lui la şcoală devin 
de-o dată mai mici decât înainte, ţineţi cont că acesta ar 
putea să fie deprimat şi încercaţi să obţineţi ajutor. 

Folosiţi-vă bunul simţ. Să presupunem că părinţii nu 
ştiu ce să spună sau ce să creadă în legătură cu o anumită 
problemă. Ei ar putea să discute despre ea nu doar cu copiii 
lor ci şi cu alţi părinţi. Insă părinţii nu ar trebui să se simtă 
obligaţi să adere la conduita celorlalţi părinţi, chiar dacă ei 
sunt singurii care nu sunt de acord. Pe termen lung, părinţii 
pot să facă o treabă bună numai dacă sunt convinşi că fac 
ceea ce este bine. lar ceea ce este bine pentru ei este acel 
lucru care ei „simt” că este corect, după ce au auzit toate 
argumentele. 

Unele întrebări pe care să vi le puneţi atunci când 
decideţi dacă să  permiteţi sau nu un anumit 
comportament: Este sigur? Este legal? Subminează oare 
vreun principiu moral? A luat copilul în considerare 
consecinţele? Copilul face acest lucru din propria voinţă sau 
altcineva (de exemplu profesorul sau partenerul copilului) îl 


influenţează? Focalizându-vă asupra unor astfel de întrebări 
veţi fi capabili să decideţi care este cel mai bun mod de a 
acţiona pentru dumneavoastră şi puteţi fi capabili şi să vă 
ajutaţi adolescentul să ia o decizie înţeleaptă. 

Pretindeţi un comportament civilizat şi implicare. 
Atât individual cât şi în grupuri, adolescenţii ar trebui să se 
comporte civilizat faţă de oameni şi să fie cordiali cu 
părinţii lor, cu prietenii de familie, cu profesorii şi cu 
oamenii cu care lucrează. Din când în când este firesc ca 
tinerii să aibă o atitudine uşor ostilă faţă de adulţi - cu care 
sunt inevitabil în rivalitate - fie că sunt sau nu conştienţi de 
acest lucru. Însă nu le face nici un rău (ci dimpotrivă, foarte 
mult bine) să îşi controleze ostilitatea şi să fie politicoşi 
oricum. Politeţea lor va avea cu siguranţă un impact foarte 
puternic asupra atitudinii adulţilor implicaţi. 

Adolescenţii ar trebui de asemenea să aibă obligaţii 
serioase cum ar fi să-şi ajute familia şi să facă în mod 
regulat anumite sarcini şi câteva treburi adiţionale. Acest 
lucru este benefic pentru ei deoarece le oferă un simţ al 
demnităţii, al implicării, al responsabilităţii şi ei sunt mai 
fericiţi deoarece îşi pot ajuta părinţii. 

Nu puteţi să faceţi ca aceste reguli să fie aplicate cu 
forţa, însă puteţi să le aduceţi în discuţie atunci când vorbiţi 
cu copiii dumneavoastră. Este de ajutor pentru adolescenţi 
să audă principiile părinţilor lor, chiar dacă aceştia nu sunt 
mereu de acord cu ele şi nu se comportă în conformitate cu 
acestea. 


SECŢIUNEA A II-A 
Alimentaţie şi nutriţie 


ALIMENTAŢIA ÎN PRIMUL AN DE VIAŢĂ 


CE ÎNSEAMNĂ ALIMENTAŢIA PENTRU UN COPIL? 


Copilul ştie foarte multe lucruri despre 
alimentație. El este acela care cunoaşte necesarul de 
calorii de care corpul are nevoie şi alimentele pe care 
sistemul lui digestiv le poate digera. Dacă meniul obişnuit 
nu e de ajuns el va plânge cerând mai mult. Dacă în 
biberon este mai mult decât poate mânca lăsați copilul să 
se oprească din mâncat atunci când doreşte. Ţineţi cont de 
părerea lui. 

Gândiţi-vă la primul an de viaţă al copilului în felul 
următor: el se trezeşte pentru că îi este foame, plânge 
pentru că vrea să fie hrănit, este atât de nerăbdător atunci 
când mamelonul îi intră în gură încât poate şi tremura un 
pic. Atunci când îl alăptaţi puteţi vedea că este o 
experienţă foarte intensă. Copilul poate transpira, iar dacă 
îl opriţi în mijlocul alăptării va începe să plângă foarte tare. 
Atunci când a supt cât avea nevoie este de obicei plin de 
mulţumire şi va adormi imediat. Chiar şi atunci când 
doarme pare că visează că suge. Guriţa lui face mişcări de 
sugere şi faţa îi este plină de fericire. 

Toate acestea conduc la ideea că suptul este cea mai 
mare bucurie a copilului. Copilul îşi face primele impresii 
despre lume după felul în care este hrănit şi după persoana 
care-l hrăneşte. 

Când părinţii îşi obligă copiii să mănânce mai mult decât 
pot, interesul copilului pentru masă va scădea foarte mult. 
Va încerca să scape de această experienţă adormind mai 
repede atunci când este hrănit sau se poate răzvrăti şi 
opune alimentaţiei. Poate pierde o parte din atitudinea 
activă, pozitivă despre viaţă. Se crede că bebeluşul învaţă 
că viaţa este o luptă, că acei oameni îl urmăresc peste tot 
şi că trebuie să lupte ca să se apere. 


Aşa că nu forţaţi copiii să facă mai mult decât sunt 
dornici să facă. Lăsaţi-l să se bucure de masă şi să simtă că 
sunteţi prietenul lui. Aceasta este una din principalele 
modalităţi prin care încrederea, bucuria de viaţă şi 
dragostea de oameni se vor cimenta în timpul primului an 
de viaţă. 

Importanţa instinctului de a suge. Copiii mănâncă 
cu poftă din două motive: le e foame şi le place să sugă. 
Dacă îi hrăniţi suficient şi nu le daţi şansa să sugă, pofta lor 
de supt va rămâne nesatisfăcută şi vor încerca să sugă 
altceva - pumnul, degetele de la mâini, hainele. (Este 
adevărat că dorinţa de a suge variază mult de la copil la 
copil). 


PROGRAMUL DE MASĂ 


Programul strict. În prima jumătate a sec. al XX-lea 
copiii erau ţinuţi sub o supraveghere atentă cu un program 
regulat, foarte strict. Doctorii nu cunoşteau cauza infecțiilor 
intestinale grave care afectau zeci de mii de copii care 
sufereau de diaree severă în fiecare an. Se credea că 
aceste infecţii apăreau nu doar datorită contaminării 
laptelui ci şi datorită proporţiilor inadecvate din formulele 
de lapte şi hrănirii neregulate. 

Programul strict de mese a funcţionat destul de bine la 
majoritatea copiilor. O masă săţioasă la sân sau cu 
biberonul îi ţinea sătui pentru 2 sau 4 ore pentru că acesta 
este ritmul în care lucrează aparatul digestiv al copiilor. 

Dar au existat copii care au avut probleme să se 
adapteze unui program strict de masă în primele 2 luni de 
viaţă: bebeluşii al căror stomac nu putea să stea 4 ore fără 
o nouă masă, bebeluşii care adormeau la jumătatea 
suptului, bebeluşii neliniştiţi, bebeluşii balonaţi. Aceştia 
plângeau mult în fiecare zi dar mama şi doctorii nu 
îndrăzneau să le schimbe programul de masă niciodată. Era 
şi aşa destul de greu pentru bebeluşi. Era şi mai greu 
probabil pentru părinţi. 

Odată cu pasteurizarea laptelui şi cu accesul la apă 


curată şi dezinfectată, diareea nu mai este o problemă atât 
de importantă la sugar. 

Dar a mai durat mulţi ani până când medicii au îndrăznit 
să experimenteze un program flexibil de masă. 

Modelul de hrănire la cerere. Primele încercări în 
domeniul hrănirii la cerere au fost făcute de dr. Preston 
McLendon, de profesie psiholog, şi de Frances P. Simsarian, 
o proaspătă mămică, pe copilul doamnei Simsarian. Aceştia 
au vrut să afle programul pe care sugarii şi-l stabilesc dacă 
sunt alăptaţi de fiecare dată când pare că le este foame. 
Sugarul s-a trezit la ore care nu aveau un tipar fix în 
primele zile. Apoi în a doua jumătate a primei săptămâni 
sugarul s-a trezit destul de frecvent (cam de 10 ori pe zi) 
chiar atunci când laptele începea să se adune. După 2 
săptămâni sugarul s-a stabilit la 6-7 mese pe zi la intervale 
neregulate. La 10 săptămâni s-a ajuns la un program de 
hrănire la intervale de 2-4 ore. 

Au numit acest experiment un model de hrănire la 
cerere. După acest experiment care a avut loc în anul 1942 
a existat o relaxare în ceea ce priveşte programul de mese 
ceea ce a avut un efect extraordinar asupra părinţilor şi 
copiilor. Acum se ştie că numărul mediu de ore între 2 
alăptări este de 2 ore în primele 2 săptămâni. Dar unii 
bebeluşi vor să sugă la 3 ore iar alţii vor mai devreme de o 
oră şi jumătate. 

Ce înseamnă regularitatea programului de mese? 
Majoritatea bebeluşilor au tendinţa naturală de a-şi stabili 
un program regulat de masă şi somn. Deşi intervalele 
dintre mese pot varia în decurs de 24 de ore ei au tendinţa 
să fie consecvenţi de la o zi la alta. Intervalul la care 
bebeluşul mănâncă se va schimba pe măsură ce creşte şi 
pe măsură ce perioadele în care stă treaz devin mai mari şi 
activitatea lui creşte. Pe toată această perioadă acest 
program regulat va fi de folos atât bebeluşului cât şi 
părinţilor deoarece îi menţine într-un ritm confortabil şi 
previzibil. 

Programul de masă nu înseamnă neapărat că bebeluşul 
trebuie hrănit la fiecare 4 sau la fiecare 3 ore, deşi unii copii 


şi părinţi ajung la un astfel de program foarte strict. Unii 
nou-născuţi se pare că ies din maternitate cu un program 
de masă gata fixat la un interval de 2-4 ore între mese. Alţi 
bebeluşi pare că-şi fac un program al lor aşa că va dura un 
timp până să devină consecvenţi. In anumite momente ale 
zilei unii bebeluşi par mai flămânzi decât alţii şi vor să 
mănânce mai frecvent. De fiecare dată se trezesc să 
mănânce la fiecare 90 de minute până la 4 ore. Pot avea o 
perioadă mai lungă de somn, de 4-5 ore care poate fi la fel 
de bine în cursul zilei sau noaptea. Ei pot avea un acces de 
furie care poate dura câteva ore şi care apare mai ales 
seara devreme. In această perioadă copilul alăptat la sân 
va fi foarte fericit dacă este alăptat continuu şi va plânge 
dacă este îndepărtat de la sân. Copiii hrăniţi cu biberonul 
pot părea flămânzi dar dacă li se dă biberonul nu mănâncă 
prea mult. Bebeluşii sug cu aviditate din suzetă. Unii părinţi 
sunt nemulţumiţi şi se plâng că „bebeluşii lor au ziua 
inversată cu noaptea”. Aceşti copii dorm buştean ziua când 
sunt aproape imposibil de trezit. In timpul nopţii sunt treji şi 
aşteaptă să fie hrăniţi la fiecare 90 de minute şi sunt 
neliniştiţi toată noaptea (pentru a rezolva această problemă 
vezi pag. 227). 

Odată cu avansarea în vârstă perioadele de somn mai 
îndelungate au tendinţa să se transforme într-un somn care 
ocupă toată noaptea. Nervozitatea care-l caracteriza seara 
scade pe parcursul primelor luni chiar dacă pare o veşnicie. 
In timpul primelor luni copilul îşi împarte timpul în mod 
predictibil între mâncare, joacă, uneori chiar perioade de 
nelinişte şi somnul de zi. 

De exemplu un copil în jurul vârstei de un an doarme de 
obicei toată noaptea şi se poate trezi devreme pentru a fi 
alăptat sau pentru a bea un biberon, după care se 
reîntoarce la somn pentru încă o oră sau două. Mănâncă 3 
mese şi câteva gustări între care trage un pui sau două de 
somn şi se duce la culcare seara la ore rezonabile, de obicei 
după ultima alăptare sau după ultimul biberon. 

Cum se întâmplă toate aceste schimbări în decurs de un 
an? Nu este doar vorba de ceea ce fac părinţii ci este mai 


degrabă bebeluşul însuşi care îşi creşte durata dintre mese 
şi-şi scurtează perioadele de somn. Odată cu maturizarea 
lui, el reuşeşte să se adapteze programului familiei. 

Stabilirea unui program. Principalul lucru de care 
trebuie să ţineţi seama în cazul bebeluşilor este că aceştia 
nu trebuie să plângă de foame prea mult timp sau să se 
simtă neîngrijiţi. Toţi bebeluşii au tendinţa de a-şi forma un 
program regulat de alimentaţie. Acesta se va stabiliza mult 
mai repede dacă părinţii îl ghidează puţin pe bebeluş. Copiii 
nu se supără dacă sunt treziţi pentru a li se da de mâncare 
după ce au dormit 3-4 ore. 

Bebeluşii mici au tendinţa de a mânca mai frecvent 
decât bebeluşii mai mari. Ei tind să mărească treptat 
intervalul dintre mese pe măsură ce cresc mai mari. 
Bebeluşii alăptaţi mănâncă în medie mai des decât cei 
alimentaţi cu biberonul deoarece laptele de mamă este 
digerat mai uşor şi mai rapid decât formulele pe bază de 
lapte de vacă sau pe bază de soia. Pe la vârsta de 1, 2 sau 
3 luni bebeluşii îşi dau seama că nu mai au nevoie de masa 
de la miezul nopţii şi renunţă la ea. La un moment dat între 
4 şi 12 luni ei vor putea să adoarmă odată cu părinţii, 
imediat după ce li s-a dat de mâncare. 

Aceste tendinţe ale bebeluşilor - de a se hrăni mai rar şi 
la intervale regulate - pot fi influențate puternic de 
comportamentul părinţilor lor. Dacă în timpul zilei mama îşi 
trezeşte băieţelul la 4 ore după ce acesta a mâncat, cu 
toate că el încă doarme, ea îl ajută să îşi formeze un 
program regulat de alimentaţie zilnică. Dacă atunci când el 
se agită şi scânceşte la 2 ore după ultima masă mama se 
abţine câteva minute de la a-i da de mâncare şi îi oferă 
posibilitatea de a adormi la loc sau dacă îi dă o suzetă în 
cazul în care continuă să stea treaz şi să plângă, ea îi ajută 
stomacul să se obişnuiască cu intervale ceva mai mari între 
mese. Dacă, pe de altă parte, ea îl ia întotdeauna în braţe şi 
îi dă de mâncare imediat ce acesta începe să se agite, chiar 
dacă a trecut numai puţin timp după ultima masă, îl va 
obişnui cu intervale mici între mese şi cu cantităţi mici 
mâncate la masă. 


Fiecare bebeluş este diferit în ceea ce priveşte 
obişnuirea din vreme cu un program regulat de somn şi 
alimentaţie. Marea majoritatea a bebeluşilor care mănâncă 
bine, care nu sunt prea agitaţi şi care mănâncă destul de 
mult lapte din biberon sau de la sân pot fi uşor obişnuiţi cu 
un program ferm şi vor renunţa la masa de la miezul nopţii 
la câteva luni după naştere. 

Pe de altă parte, bebeluşii care sunt somnolenţi şi 
adorm în timp ce se hrănesc, sau bebeluşii care sunt agitaţi 
şi alerţi (vezi pag. 96) se vor simţi mai bine din toate 
punctele de vedere dacă adaptarea la un program fix se va 
face ceva mai lent; acelaşi lucru este valabil şi dacă 
producţia dumneavoastră de lapte nu este încă bine 
stabilită. Totuşi, chiar şi în aceste cazuri, părinţii vor fi mai 
puţin dezorientaţi în legătură cu momentul mesei (să-l 
hrănească imediat sau să mai aştepte) şi bebeluşii se vor 
obişnui mai repede cu un program, dacă părinţii 
progresează treptat către un program cu mese mai 
regulate, cu un interval mediu de 2-3 ore între ele pentru 
bebeluşii hrăniţi la sân şi 3-4 ore pentru cei hrăniţi cu 
biberonul. 


SPOCK CLASIC 


Au existat unele neînţelegeri cu privire la relaţia dintre 
alimentaţia „la cerere” şi orarul sugarului. Scopul principal 
al stabilirii oricărui orar este ca acesta să răspundă nevoilor 
copilului. Rostul său este, însă, şi de a permite părinţilor să- 
şi îngrijească bebeluşul într-un mod care le va economisi 
resursele fizice şi sufleteşti. De obicei, aceasta înseamnă 
stabilirea unui program cu un număr rezonabil de mese la 
ore previzibile şi renunţarea la suptul de noapte atunci 
când sugarul este pregătit să o accepte. 

Unii părinţi tineri, din dorinţa de a fi cât mai progresişti, 
se gândesc că, dacă vor să scape de vechiul obicei al orelor 
fixe de masă, trebuie să facă totul pentru a i se opune, 
hrănindu-şi sugarul de fiecare dată când se trezeşte şi 
neîndrăznind să-l trezească niciodată pentru a mânca. 
Această abordare a problemei poate da rezultate destul de 


bune în cazul unui sugar liniştit, cu o digestie bună, dacă 
părinţilor nu le pasă prea mult de propriul lor program şi nu 
îi deranjează să fie treziţi între miezul nopţii şi ora 6 
dimineaţa (evident, sugarii de vârstă mică trebuie oricum 
să sugă şi în acest interval). Dar dacă se întâmplă ca 
sugarul să fie agitat şi extrem de activ, această metodă va 
însemna un număr foarte mare de mese şi foarte puţină 
odihnă pentru părinţi timp de mai multe luni, iar în unele 
cazuri poate face chiar ca bebeluşul încă să se trezească de 
două ori pe noapte şi la vârsta de un an pentru a mânca. 

Dacă părinţii preferă să-şi hrănească sugarul la cerere, 
după un orar neregulat, timp de mai multe luni, aceasta nu 
va afecta starea de nutriţie a copilului şi nici viaţa 
părinţilor, dacă aceştia sunt, la rândul lor, persoane care nu 
ţin la punctualitate. Dacă, însă, părinţii sunt obişnuiţi să 
aibă un program regulat de viaţă şi mai au şi alte treburi de 
făcut pe lângă îngrijirea copilului, mă îngrijorează gândul că 
ei ar putea crede că este cu atât mai bine pentru copil cu 
cât se sacrifică mai mult pentru el sau că vor trebui să 
dovedească că sunt buni părinţi renunțând la propriul 
confort. 

Astfel de atitudini au tendinţa, pe termen lung, de a 
crea multe dificultăţi. 

Cum să obţineţi un program regulat de 
alimentaţie. Cea mai uşoară modalitate de a începe să îi 
formaţi un program regulat de masă unui bebeluş este să-l 
treziţi în timpul zilei dacă acesta încă doarme la 4 ore după 
ultima masă. Nu va trebui să-l forţaţi să mănânce; probabil 
că oricum în câteva minute va începe să-i fie foame. 

Dar să presupunem că bebeluşul se trezeşte la o oră 
după ultima masă. Nu trebuie să îi daţi de mâncare în 
minutul în care începe să scâncească. Nici bebeluşul însuşi 
nu ştie sigur dacă îi este foame sau nu. Insă dacă în loc să 
adoarmă la loc copilul se trezeşte complet şi începe să 
plângă puternic, atunci nu este de nici un folos să mai 
aşteptaţi. 

Dar dacă se obişnuieşte să se trezească mereu la puţin 
timp după fiecare masă? Probabil că trebuie să mănânce 


mai mult la masă. Dacă este alăptat, hrăniţi-l mai frecvent 
şi astfel veţi face ca producţia de lapte să vă crească după 
câteva zile, astfel încât va putea să mănânce mai mult la 
fiecare masă şi astfel durata dintre mese va creşte din nou. 
(Este important pentru mămică să aibă grijă de ea însăşi 
astfel încât să poată să producă mai mult lapte dacă 
bebeluşul are nevoie; vezi pag. 247). Dacă bebeluşul este 
hrănit cu biberonul creşteţi cantitatea de lapte pe care i-o 
oferiţi la fiecare masă cu 30-50 ml pentru a vedea dacă 
acest lucru ajută la prelungirea intervalului dintre mese. 

Cât de curând ar trebui să vă hrăniţi din nou copilul? 
Dacă acesta de obicei doarme 3-4 ore între mese şi începe 
să se trezească după 2 ore, părând că este cu adevărat 
înfometat, atunci este bine să îl hrăniţi în acel moment. 
Insă să presupunem că se trezeşte după aproximativ o oră 
de la ultima masă. Dacă şi-a terminat porţia obişnuită la 
ultima masă, atunci este puţin probabil să-i fie din nou 
foame atât de curând. Este mult mai probabil să se fi trezit 
datorită indigestiei. Aţi putea încerca să-l faceţi să eructeze 
încă o dată sau puteţi să vedeţi dacă se va linişti după ce-i 
daţi puţină apă sau o suzetă. Nu trebuie să vă grăbiţi să-i 
daţi din nou de mâncare, cu toate că aţi putea decide să îi 
daţi ceva (în cantitate mică) dacă nici o altă metodă nu 
funcţionează. 

Nu puteţi fi sigură că este vorba de foame numai pentru 
că bebeluşul încearcă să-şi sugă degetul sau ia biberonul 
într-o manieră energică. Adeseori un bebeluş care are 
colică are tendinţa să facă aceste lucruri. Se pare că 
bebeluşul însuşi nu poate să facă diferenţa între durerile 
datorate colicii şi senzaţia de foame. 

Cu alte cuvinte, nu trebuie întotdeauna să vă hrăniţi 
bebeluşul de fiecare dată când acesta plânge. Dacă plânge 
la momente care nu sunt potrivite pentru următoarea 
masă, ar trebui să analizaţi situaţia. Bebeluşul ar putea să 
fie ud sau ar putea să-i fie prea cald sau prea frig; ar putea 
avea nevoie să eructeze din nou sau să fie mângâiat, sau 
pur şi simplu ar putea avea nevoie să ţipe puţin pentru a-şi 
mai reduce tensiunea. Dacă acest lucru continuă să se 


întâmple şi nu puteţi să vă daţi scama de cauză discutaţi 
despre această problemă cu medicul dumneavoastră 
(pentru mai multe informaţii despre plâns vezi pag. 61). 

Masa de la miezul nopţii. Cea mai uşoară regulă pe 
care o puteţi urma în legătură cu masa de la miezul nopţii 
este să nu vă treziţi bebeluşul pentru a-l hrăni, ci să-l lăsaţi 
pe acesta să vă trezească dacă doreşte să mănânce. Un 
bebeluş care are încă nevoie de această masă de obicei se 
trezeşte în jurul orei 2 dimineaţa. După aceea, când 
probabil are între 2 şi 6 săptămâni, într-o noapte s-ar putea 
trezi în jurul orei 3 dimineaţa. Daţi-i să mănânce atunci. În 
nopţile următoare ar putea să se trezească mai târziu. Sau 
este posibil să se trezească, să plângă puţin şi după aceea 
să adoarmă la loc dacă nu este hrănit imediat. 

Când bebeluşii sunt pregătiţi să renunţe la masa din 
timpul nopţii - cândva între 6 şi 12 săptămâni - ei de obicei 
fac acest lucru rapid, pe parcursul a 2 sau 3 nopţi. Un 
bebeluş alăptat se poate hrăni ceva mai mult în timpul 
celorlalte mese. In cazul bebeluşului care este hrănit cu 
biberonul aţi putea dori să creşteţi cantitate de lapte praf 
pe care i-o oferiţi în biberon pentru a compensa masa la 
care a renunţat, mai ales dacă dă semne că doreşte o 
cantitate suplimentară. Mesele de seara ar trebui să îi fie 
date în linişte şi într-o cameră întunecoasă, spre deosebire 
de mesele din timpul zilei în timpul cărora bebeluşul poate 
fi stimulat ceva mai mult. 

Renunţarea la masa din timpul nopţii. Dacă un 
bebeluş ajunge la vârsta de 2-3 luni şi cântăreşte 6 kg, însă 
tot continuă să se trezească în timpul nopţii pentru a 
mânca, este mai bine să încercaţi să-l influenţaţi pentru a-l 
face să renunţe la această masă. In loc să-i daţi imediat de 
mâncare atunci când începe să se agite îl puteţi lăsa să se 
smiorcăie puţin. Dacă nu se linişteşte ci din contră, în 
curând începe să plângă mai tare, mergeţi şi liniştiţi-l şi 
daţi-i de mâncare. Incercaţi din nou această abordare după 
o săptămână sau două. Din punct de vedere nutriţional, un 
bebeluş de 6 kg care mănâncă bine la celelalte mese din 
timpul zilei nu are nevoie cu adevărat de această masă. 


Masa care îi este oferită bebeluşului atunci când părinţii 
se culcă este una pe care o puteţi programa aşa cum vă 
convine dumneavoastră cel mai bine. Majoritatea 
bebeluşilor care au deja câteva săptămâni sunt dispuşi să 
aştepte până la ora 23 sau chiar până la miezul nopţii 
pentru masa de seară. Dacă doriţi să vă culcaţi devreme, 
treziţi bebeluşul la ora 22 sau chiar puţin mai devreme. 
Dacă este mai convenabil să îi daţi de mâncare ceva mai 
târziu, faceţi cum vă este cel mai bine, atât timp cât 
bebeluşul este dispus să doarmă. 

În cazul acelor bebeluşi care încă se trezesc pentru 
masa din timpul nopţii este cel mai bine să nu-i lăsaţi să 
doarmă în timp ce le daţi de mâncare la ora 22 sau 23, 
chiar dacă ei sunt dispuşi să facă acest lucru. Atunci când 
vor dori să renunţe la o masă cu siguranţă că pentru 
dumneavoastră va fi cel mai bine ca ei să renunţe la masa 
din timpul nopţii şi nu la masa de seară, astfel încât somnul 
dumneavoastră să nu fie întrerupt. 

In cazul acelor bebeluşi care au renunţat deja la masa 
din timpul nopţii dar care se hrănesc destul de neregulat în 
timpul zilei, este bine să-i treziţi la ora 22 sau 23 seara (cu 
condiţia ca aceştia să fie dispuşi să se hrănească în acel 
moment). Această abordare face ca cel puţin mesele din 
timpul zilei să fie respectate şi ajută foarte mult la evitarea 
unei noi mese între miezul nopţii şi patru dimineaţa, 
încurajându-l pe bebeluş să doarmă până a doua zi la ora 5 
sau 6 dimineaţa. 


APORTUL ALIMENTAR SUFICIENT ŞI CÂŞTIGUL 
PONDERAL 


Câştigul ponderal mediu. Bebeluşul mediu are o 
greutate puţin peste 3,5 kg la naştere şi 7 kg între 3 şi 5 
luni. Acest lucru înseamnă că el şi-a dublat greutatea de la 
naştere în primele 3-5 luni de viaţă. In practică, bebeluşii 
care sunt mici la naştere pot chiar să crească mai rapid 
încercând să recupereze, iar bebeluşii care se nasc având o 
greutate mai mare îşi dublează mai greu greutatea de la 


naştere în primele 3-5 luni de viaţă. 

Un bebeluş obişnuit câştigă aproape un kilogram pe 
lună (200-250 g pe săptămână) în timpul primelor 3 luni 
(bineînţeles, unii bebeluşi pot câştiga mai puţin în greutate, 
alţii mai mult). După aceea ritmul de creştere se reduce. La 
vârsta de 6 luni câştigul ponderal mediu este de numai 0,5 
kg pe lună (125 g pe săptămână). Aceasta reprezintă o 
scădere semnificativă pa parcursul unei perioade de 3 luni. 
În ultimul trimestru al primului an de viaţă câştigul ponderal 
mediu se reduce la 350 g pe lună (aproximativ 75 - 100 g 
pe săptămână), iar în timpul celui de-al doilea an la 
aproximativ 250 g pe lună (60 g pe săptămână). 

Pe măsură ce bebeluşii cresc mai mari se observă că ei 
câştigă în greutate din ce în ce mai lent. De asemenea 
creşterea în greutate este şi neregulată. Erupția dinţilor sau 
bolile pot face ca pofta de mâncare să fie diminuată timp 
de câteva săptămâni şi în această perioadă câştigul 
ponderal poate fi mai mic decât în mod normal. Atunci când 
se vor simţi mai bine apetitul le va reveni şi vor recupera 
rapid. 

Nu puteţi să vă daţi seama de prea multe lucruri dacă 
urmăriţi numai modul în care bebeluşii cresc în greutate în 
fiecare săptămână. Greutatea pe care o vor avea la fiecare 
cântărire va depinde de cât de recent au urinat, au avut 
scaun sau au mâncat. Dacă descoperiţi într-o dimineaţă că 
bebeluşul dumneavoastră a câştigat numai 125 g în ultima 
săptămână, când în săptămâna trecută el câştigase 200 g, 
nu vă grăbiţi să trageţi concluzia că suferă de foame sau că 
altceva este în neregulă. Dacă pare a fi perfect fericit şi 
mulţumit, aşteptaţi încă o săptămână pentru a vedea ce se 
întâmplă. Este posibil ca în săptămâna următoare câştigul 
lui ponderal să fie mai mare, astfel încât să compenseze 
deficitul de săptămâna trecută. 

In cazul bebeluşilor hrăniţi la sân urinatul de cel puţin 6 
- 8 ori pe zi, starea de alertă şi fericire la trezire, somnul 
fără probleme şi câştigul ponderal normal de la o 
săptămână la alta sunt elemente care arată că acesta 
primeşte suficient de mâncare. Intotdeauna amintiţi-vă 


totuşi că pe măsură ce creşte va câştiga din ce în ce mai 
lent în greutate. 


SPOCK CLASIC 


Cât de mult trebuie să ia în greutate sugarii? Cea mai 
potrivită afirmaţie în legătură cu acest subiect este că 
bebeluşii trebuie să câştige în greutate în ritmul pe care par 
să şi-l dorească. Majoritatea sugarilor ştiu de câtă hrană au 
nevoie. Dacă li se oferă mai mult decât au nevoie, refuză, 
iar dacă hrana le este insuficientă îşi manifestă foamea 
trezindu-se mai repede pentru următoarea masă şi 
sugându-şi pumnii sau degetele. 

Putem discuta despre copii cu dezvoltare normală doar 
dacă sunteţi conştienţi de faptul că acest model este 
ipotetic şi nu se aplică niciodată cu exactitate. Unii bebeluşi 
de felul lor iau mai uşor în greutate, în timp ce alţii o fac 
mai greu. Când medicii vorbesc despre un copil cu 
dezvoltare normală, ei se referă doar la o medie obţinută 
luându-i în calcul atât pe sugarii cu câştig mai rapid sau 
mai lent în greutate, cât şi pe cei cu o rată intermediară de 
creştere. 

Cât de des să vă cântăriţi copilul. Majoritatea 
părinţilor nu au cântare, astfel încât bebeluşii sunt cântăriţi 
numai atunci când sunt duşi la medic, deci destul de des. 
Atunci când un bebeluş este fericit şi se simte bine, 
cântăritul mai frecvent decât o dată pe lună nu serveşte 
nici unui scop în afară de satisfacerea curiozităţii. Dacă 
aveţi cântar nu vă cântăriţi bebeluşul mai des de o dată pe 
lună. Pe de altă parte, dacă bebeluşul dumneavoastră 
plânge mult, are indigestie sau vomită mult, cântăritul mai 
frecvent la cabinetul medical v-ar putea ajuta pe 
dumneavoastră şi pe medic să decideţi care este problema. 
De exemplu, plânsul excesiv în cazul unui copil care câştigă 
în greutate rapid indică de cele mai multe ori colica (vezi 
pag. 98) şi nu foamea. 

Câșştigul ponderal lent. Mulţi bebeluşi sănătoşi 
câştigă lent în greutate în comparaţie cu media. Faptul că 
ei cresc ceva mai lent nu înseamnă cu siguranţă că ei aşa 


ar trebui să crească. Dacă le este foame tot timpul acesta 
este un semn foarte bun care indică că ar trebui să câştige 
mai repede în greutate. Din când în când câştigul ponderal 
lent înseamnă că bebeluşul este bolnav. Cei care câştigă 
lent în greutate trebuie să fie văzuţi în mod regulat de un 
medic pentru a vă asigura că sunt sănătoşi. 

Uneori puteţi vedea bebeluşi excepţional de „politicoşi” 
care câştigă lent în greutate şi cărora nu pare a le fi foame. 
Insă dacă le daţi ceva mai mult de mâncare, ei vor accepta 
cu plăcere şi vor începe să crească mai repede în greutate. 
Cu alte cuvinte, nu toţi bebeluşii ţipă atunci când li se oferă 
prea puţin de mâncare. 

Bebeluşii supraponderali. Este dificil pentru unele 
persoane să-şi schimbe convingerea că obezitatea la 
bebeluşi este atractivă şi de dorit. Rudele şi prietenii le pot 
face părinţilor complimente din care reiese că obezitatea 
bebeluşului este o dovadă a îngrijirilor de calitate pe care 
aceştia i le asigură. Unii părinţi consideră grăsimea 
bebeluşului ca fiind o rezervă - cum ar fi banii de la bancă - 
care să-l protejeze pe acesta împotriva unor boli sau situaţii 
dificile viitoare. Bineînţeles că acest lucru nu este adevărat. 
Bebeluşii care trebuie să care multă grăsime nu sunt mai 
fericiţi sau mai sănătoşi decât cei mai slabi şi ei au tendinţa 
să facă iritaţii în locurile în care grăsimea lor face plici care 
se freacă între ele. Obezitatea la copii nu înseamnă 
obligatoriu că bebeluşul va fi gras întotdeauna, însă nu este 
un act de bunătate faţă de copil atunci când părinţii 
urmăresc să-l îngraşe. 

Refuzul de a mânca în lunile următoare. Din când 
în când un bebeluş între 4 şi 7 luni se poate comporta 
ciudat la masă. Mama va spune că bebeluşul ei se hrăneşte 
cu poftă câteva minute şi după aceea începe să se agite, dă 
drumul mamelonului şi plânge ca şi cum l-ar durea ceva. 
Pare a-i fi încă foarte foame, însă de fiecare dată când 
încearcă să se hrănească din nou se simte inconfortabil. In 
schimb, alimentele solide le mănâncă cu poftă şi fără 
probleme. 

Această stare s-ar putea datora erupției dinţilor. Atunci 


când bebeluşul se hrăneşte, suptul face ca gingiile lui 
dureroase să se inflameze şi acestea încep să-l mănânce 
foarte tare. Puteţi să întrerupeţi fiecare masă de mai multe 
ori şi să-i daţi alimente solide în pauze, din moment ce 
neplăcerea apare numai după ce bebeluşul a supt un timp. 
Dacă acesta este hrănit cu biberonul puteţi să 
experimentați  lărgind orificiul suzetei astfel încât să 
termine mai repede sticla, sugând în acelaşi timp cu mai 
puţină putere. Dacă disconfortul bebeluşului este foarte 
accentuat şi apare rapid atunci când acesta începe să se 
hrănească, ar putea să fie necesar să renunţaţi complet la 
biberon pentru câteva zile. Oferiţi-i lapte din cană dacă 
poate să mănânce în acest fel, cu lingurita sau amestecați 
o cantitate mai mare cu cerealele pe care i le daţi sau cu 
alte alimente. Nu vă faceţi griji dacă nu mănâncă cantitatea 
obişnuită. 

O infecţie a urechii care poate să complice o răceală ar 
putea să îi producă suficientă durere la nivelul articulației 
mandibulare încât bebeluşul să refuze să se hrănească cu 
toate că este poate capabil să mănânce alimente solide 
destul de bine. Uneori un bebeluş va refuza să accepte 
sânul în timpul ciclului menstrual al mamei sale. Dacă îl 
alăptaţi mai des în acea perioadă puteţi să îl faceţi să 
mănânce câte puţin la fiecare masă. Pomparea sau 
extragerea manuală a laptelui poate ajuta la ameliorarea 
presiunii neplăcute de la nivelul sânilor şi poate să 
stimuleze producţia de lapte în continuare. Odată ce ciclul 
menstrual a încetat atât bebeluşul cât şi mămica lui pot 
reveni la programul anterior. 

Apa de băut pentru bebeluş. Dacă apa de băut de la 
dumneavoastră de acasă nu conţine fluor, medicul vă va 
prescrie fluor pentru a-i asigura bebeluşului cantitatea de 
care are nevoie. Vezi pag. 805 pentru a afla de ce este 
important fluorul. 

Unii bebeluşi doresc apă, alţii nu. Uneori este 
recomandat ca unui bebeluş să i se dea câţiva zeci de 
mililitri de apă o dată sau de două ori pe zi, între mese. 
Acest lucru nu este cu adevărat necesar deoarece 


cantitatea de lichid din laptele de mamă sau din formule 
este suficientă pentru a acoperi nevoile obişnuite ale 
bebeluşului. Este mai important să îi daţi apă copilului dacă 
acesta are febră sau dacă temperatura ambientală este 
extrem de caldă, în special dacă urina lui are culoarea 
galben închis şi pare a-i fi foarte sete. Bebeluşii care de 
obicei refuză apa adeseori o vor accepta în aceste 
momente. Unele mămici au descoperit că dacă adaugă mici 
cantităţi de suc de mere la apă, atunci bebeluşul devine 
interesat şi o acceptă mai uşor. Dacă îi daţi apă este 
important să continuaţi să-i daţi bebeluşului cantitatea 
obişnuită de lapte. Bebeluşii cărora li se oferă numai apă se 
pot îmbolnăvi. 

Mulţi bebeluşi nu doresc apă deloc între 1-2 săptămâni 
şi un an. În timpul acestei perioade ei apreciază orice are o 
valoare nutritivă, însă sunt „insultaţi” dacă li se oferă 
numai apă. Dacă bebeluşului dumneavoastră însă îi face 
plăcere, daţi-i să bea apă o dată sau de câteva ori pe zi 
atunci când este treaz între mese, însă niciodată înainte de 
o masă. li puteţi da atât de mult cât doreşte să bea, atât 
timp cât la momentul mesei el consumă cantitatea 
obişnuită de formulă sau de lapte. Probabil că nu va dori 
mai mult de 50 ml. Insă nu-l forţaţi să bea apă dacă nu 
doreşte acest lucru. Nu are nici un rost să-l supăraţi. El ştie 
mai bine de ce are nevoie. 

Poate doriți în mod deosebit ca bebeluşul 
dumneavoastră să bea apă dacă la masă nu mănâncă 
suficient pentru că este bolnav, sau dacă temperatura 
ambientală este prea ridicată. Dacă nu doreşte să bea apă 
simplă puteţi încerca să-i puneţi în ea puţin zahăr. Adăugaţi 
o lingură rasă de zahăr granule la 0,5 | de apă şi amestecați 
până când aceasta se dizolvă. 


SCHIMBĂRI ŞI PROVOCĂRI 


Reducerea apetitului după vârsta de 6 luni. Un 
bebeluş ar putea să mănânce cu poftă alimente solide în 


A 


timpul primelor câteva luni, apoi dintr-o dată îşi pierde 


apetitul. Un motiv ar putea să fie că ritmul de creştere al 
copilului încetineşte în mod natural după vârsta de 6 luni, 
scăzând treptat până la 12 sau 15 luni. In primele 3 luni un 
bebeluş normal câştigă aproape 1 kg în fiecare lună. La 6 
luni câştigă numai 0,5 kg pe lună; altfel s-ar putea îngrăşa 
prea mult. De asemenea, bebeluşul ar putea fi deranjat de 
apariţia dinţilor. Unii bebeluşi lasă mai multă mâncare 
solidă în farfurie; alţi bebeluşi doresc să revină la hrănitul la 
sân sau cu biberonul. După 6 luni unii bebeluşi refuză să 
mănânce. Adeseori problema se rezolvă dacă îi lăsaţi să 
mănânce cu degetele în timp ce le daţi de mâncare cu 
linguriţa. 

Când apetitul bebeluşului dumneavoastră se reduce 
după vârsta de 6 luni, ar putea fi momentul să treceţi la un 
program de 3 mese pe zi, indiferent dacă bebeluşul este 
alăptat sau hrănit cu biberonul. Dacă apetitul bebeluşului 
încă nu reapare nici după ce luaţi această măsură, ar trebui 
să discutaţi cu medicul pentru a fi sigură că este sănătos. 

Refuzul legumelor. Dacă fiica dumneavoastră în 
vârsta de aproximativ un an dintr-o dată refuză legumele 
care-i plăceau atât de mult săptămâna trecută, lăsaţi-o în 
pace. Dacă nu faceţi prea mare caz din asta azi, probabil că 
săptămâna sau luna viitoare ea va începe din nou să 
mănânce legume. Insă dacă insistaţi ca ea să le mănânce 
atunci când este evident că nu doreşte acest lucru, nu veţi 
face decât să o determinaţi să decidă că alimentul 
respectiv este inamicul ei. Veţi transforma o neplăcere 
temporară într-o ură permanentă. Dacă refuză aceleaşi 
legume de două ori la rând nu i le mai oferiţi timp de 
câteva săptămâni. 

Este firesc ca părintele să se supere dacă el cumpără un 
aliment, îl prepară şi după aceea bebeluşul încăpățânat 
refuză să îl consume, cu toate că cu câteva zile mai înainte 
mânca cu poftă acelaşi aliment. Este dificil să rezistaţi 
tentaţiei de a insista şi de a fi autoritari într-un astfel de 
moment, însă cel mai dăunător pentru sentimentele 
copilului faţă de acel fel de mâncare ar fi să-l forţaţi sau să 
insistaţi ca el să mănânce. Dacă refuză unele legume 


pentru o perioadă, aşa cum se întâmplă de obicei în cel de- 
al doilea an de viaţă, oferiţi-i legumele care-i plac. Aceasta 
este modalitatea cea mai înţeleaptă şi mai plăcută de a 
beneficia de avantajele marii varietăţi de legume 
proaspete, congelate sau la conservă care sunt disponibile 
pe piaţă. Dacă refuză toate legumele pentru o perioadă 
însă mănâncă cu plăcere fructe, lăsaţi-l să mănânce câte 
fructe doreşte. Dacă mănâncă suficiente alimente (fructe, 
lapte - de soia sau de vacă, cereale de calitate), atunci va 
avea asigurate toate substanţele nutritive necesare şi nu va 
fi neapărat necesar să mănânce legume. 

La vârsta de un an copiii mănâncă mai puţin şi 
mai selectiv. Cândva în jurul vârstei de un an, bebeluşii îşi 
pot modifica preferinţele faţă de alimente. Ei devin mai 
selectivi şi le este mai puţin foame. Acest lucru nu este 
surprinzător. Dacă ar continua să mănânce şi să câştige în 
greutate aşa cum au făcut în primele luni de viaţă, atunci s- 
ar transforma în munţi. Acum ei par a se uita la alimente şi 
a-şi pune întrebarea: „Care alimente arată azi bine şi care 
nu?” Ce contrast faţă de comportamentul pe care-l aveau la 
8 luni! Ce foame le era în acele zile când sosea ora mesei! 
Scânceau de foame în timp ce părintele le punea baveta şi 
se aplecau înainte pentru fiecare înghiţitură. Nici nu prea 
conta ce li se oferea de mâncare. Le era prea foame ca să 
le pese. 

Există şi alte motive, pe lângă faptul că nu le mai este 
atât de foame ca înainte, care-i fac acum să fie mai 
pretenţioşi. Ei încep să îşi dea seama că sunt individualităţi 
(„Sunt o persoană unică şi am ideile mele proprii”), astfel 
că devin foarte categorici faţă de ceea ce nu le place în 
materie de alimentaţie, mai ales dacă au avut îndoieli în 
trecut în legătură cu alimentul respectiv. De asemenea, 
memoria lor devine mai bună. Probabil că îşi dau seama că 
„Pe aici mesele sunt servite destul de regulat şi alimentele 
rămân pe masă suficient timp pentru ca eu să pot să mă 
servesc cu ceea ce doresc”. O altă cauză a scăderii 
apetitului este erupția dinţilor, în special în cazul primilor 
molari. Bebeluşul ar putea să mănânce numai jumătate din 


cantitatea de mâncare pe care obişnuia să o mănânce şi 
uneori ar putea să refuze complet să mănânce la o masă. 

In final şi poate cel mai important este faptul că apetitul 
copilului variază natural de la o zi la alta şi de la o 
săptămână la alta. Noi adulţii ştim că într-o zi putem să 
mâncăm cu mare plăcere un pahar de suc de roşii; în altă zi 
o supă ni s-ar putea părea cel mai bun lucru din lume. 
Acelaşi lucru este valabil şi pentru sugari şi copii. Insă 
motivul pentru care nu observați această variaţie a 
apetitului mai des la un copil sub un an este că în cea mai 
mare parte a timpului îi este prea foame pentru a refuza 
ceva. 

Refuzul cerealelor. Mulţi bebeluşi se plictisesc de 
cereale cândva în timpul celui de-al doilea an de viaţă, în 
special de cele care le sunt oferite la masa de seară. Nu 
încercaţi să-i forţaţi. Există multe alimente cu care puteţi 
substitui cerealele, cum ar fi pâinea sau pastele făinoase 
(vezi pag. 315 pentru mai multe informaţii). Mai mult, dacă 
renunţă la amidon pentru câteva săptămâni, acest lucru nu 
le va face nici un rău. 

Modificarea preferințelor. Aşteptaţi-vă ca 
preferinţele copilului dumneavoastră să se modifice de la o 
lună la alta. Sunt şanse mari ca dacă nu îl certaţi, va mânca 
suficient de mult şi de echilibrat în fiecare săptămână, cu 
toate că s-ar putea ca mesele individuale să nu fie foarte 
echilibrate. Dacă dieta lui rămâne totuşi dezechilibrată timp 
de mai multe săptămâni, ar trebui să discutaţi despre asta 
cu medicul. 


SPOCK CLASIC 


Copiii care se ridică de la masă sau se joacă în 
timp ce mănâncă. Această problemă poate deveni destul 
de supărătoare chiar înainte ca bebeluşul să împlinească 
vârsta de un an. Ea apare deoarece copilului nu-i mai este 
atât de foame şi pentru că devine mult mai interesat de tot 
felul de alte noi activităţi cum ar fi căţăratul, mânuirea 
linguriţei, jocul cu mâncarea, răsturnarea cănii cu fundul în 
sus sau scăparea diverselor obiecte pe jos. Am văzut odată 


un bebeluş în vârstă de un an căruia, pe toată durata 
prânzului, i s-a dat să mănânce în timp ce stătea cu spatele 
la masă în picioare pe scaunul său, ba chiar şi în timp ce 
era urmărit prin toată casa de o mamă exasperată care nu 
lăsa nici o clipă farfuria şi linguriţa din mână. 

joaca în timpul mesei reprezintă doar un semn că 
bebeluşii cresc şi că părinţii sunt uneori mult mai 
preocupaţi de problema mesei decât aceştia. Acest 
comportament este incomod şi supărător şi poate conduce, 
de asemenea, la apariţia unor probleme de alimentaţie. Eu 
unul nu l-aş accepta. Veţi observa cum copiii încep să se 
caţere pe unde pot şi să se joace atunci când sunt parţial 
sau pe deplin sătui şi nu când le este cu adevărat foame. 
Deci, atunci când vedeţi că-şi pierd interesul pentru masă, 
gândiţi-vă că au mâncat de ajuns, lăsaţi-i să coboare de pe 
scaun şi luaţi-le mâncarea. 

Este bine să fiţi fermi, dar nu trebuie să vă enervaţi. 
Dacă scâncesc imediat să le daţi mâncarea înapoi, ca şi 
cum ar spune că n-au vrut să pară că nu le este foame, mai 
acordaţi-le o şansă, însă dacă nu manifestă nici o urmă de 
regret, nu mai încercaţi să-i puneţi la masă puţin mai târziu. 
Atunci când li se face foarte foame între mese, oferiţi-le 
ceva mai multă mâncare la gustare sau daţi-le următoarea 
masă mai devreme. Continuând să le luaţi mereu mâncarea 
din faţă, fără a face prea mult caz, atunci când îşi pierd 
interesul pentru ea, copiii vor reacţiona curând, devenind 
mult mai atenţi la masă când le este foame. 


În jurul vârstei de un an, bebeluşii simt o dorinţă de 
nestăpânit de a-şi înmuia degetele în mâncare, de a 
stoarce în palme cerealele şi de a plimba o picătură de 
lapte dintr-un colţ într-altul al tăviţei. Asta nu înseamnă că 
se joacă. Pot foarte bine ca în acelaşi timp să deschidă 
nerăbdători gura pentru a primi de mâncare. Eu n-aş 
încerca să-i  descurajez atunci când încearcă să 
experimenteze astfel noi senzaţii legate de alimente. Atunci 
când încearcă, însă, să răstoarne farfuria, nu-l lăsaţi. Dacă 
insistă, luaţi-i-o din faţă pentru o vreme sau încheiaţi masa. 


OBIŞNUIREA BEBELUŞULUI SĂ SE HRĂNEASCĂ 
SINGUR 


Practica precoce. Vârsta la care bebeluşii încep să se 
hrănească singuri depinde în mare parte de atitudinea 
adulţilor. Unii copii se hrănesc bine cu linguriţa înainte de 
vârsta de un an. La o altă extremă sunt copiii părinţilor 
excesiv de protectori, care sunt gata să jure că prichindeii 
lor de 2 ani nu se pot hrăni singuri. Depinde dacă le daţi 
sau nu şansa să înveţe. Majoritatea bebeluşilor dovedesc că 
au ambiția de a reuşi să manevreze linguriţa până la 9 sau 
12 luni, iar dacă au ocazia să exerseze, mulţi dintre ei se 


pot descurca destul de bine fără nici un ajutor atunci când 
ajung la vârsta de 15 luni. Bebeluşii se pregătesc într-un fel 
pentru mâncatul cu linguriţa încă de la vârsta de 6 luni, 
când îşi ţin singuri felia de pâine şi mănâncă cu degetele 
anumite alimente. În jurul vârstei de 9 luni, când primesc 
alimente sub forma unor bucățele mici, ei doresc să ia 
fiecare astfel de bucăţică cu mâna şi să o bage în gură. 
Bebeluşii cărora nu li s-a permis niciodată să se hrănească 
singuri cu degetele ar putea să înceapă să se hrănească 
singuri cu linguriţa ceva mai târziu decât de obicei. 

Un bebeluş politicos în vârstă de 10-15 luni ar putea pur 
şi simplu să dorească să-şi odihnească mâna pe mâna 
mamei sau tatălui său în timp ce este hrănit. Insă 
majoritatea bebeluşilor, atunci când simt nevoia, încearcă 
să ia lingurita din mâna părintelui. Să nu consideraţi că 
acest gest este o dorinţă a copilului de a se juca; daţi-i 
linguriţa şi după aceea luaţi-vă alta. Bebeluşul va descoperi 
în curând că a se hrăni singur este mult mai complicat 
decât obţinerea linguriţei. Ar putea să treacă săptămâni 
înainte ca el să înveţe cum să ia mâncarea cu linguriţa şi 
alte câteva săptămâni înainte de a învăţa să nu o 
răsucească (pierzând astfel mâncarea din ea) în timp ce o 
duce de la farfurie la gură. 


Făcutul mizeriei. Atunci când bebeluşii se plictisesc de 
încercările de a mânca şi în loc de aceasta încep să 
amestece sau să arunce mâncarea, este momentul să luaţi 
mâncarea de la masă, lăsând poate câteva bucățele de 
pâine şi carne cu care acesta să experimenteze. Chiar şi 
atunci când ei încearcă foarte serios să se hrănească 
singuri corect, bebeluşii fac multă mizerie din greşeală. Cu 
această situaţie va trebui să vă împăcaţi. Dacă vă faceţi 
griji datorită covorului, puneţi o folie de plastic sub scaunul 
copilului. Lingurile ceva mai late şi puţin adânci, însă scurte 
şi curbate, sunt cele mai bune. Puteţi să folosiţi şi o 
linguriţă obişnuită. 

Renunţarea la control. Când copilul dumneavoastră 
de un an se poate hrăni singur, lăsaţi-l să preia complet 
controlul. Nu este suficient să lăsaţi copilul să ia linguriţa şi 
să aibă posibilitatea să o folosească; trebuie să-i oferiţi 
treptat din ce în ce mai multe motive pentru a o folosi. La 
început încearcă deoarece doreşte să facă lucrurile singur. 
Insă după ce observă cât de complicat este, ar putea să 
renunţe la această activitate când continuaţi imediat să îi 
daţi de mâncare. Atunci când începe să fie capabil să pună 
lingura în gură ar trebui să îl lăsaţi singur timp de câteva 
minute la începutul mesei (când îi este cel mai foame), 
numai el şi cu mâncarea. In această situaţie foamea îl va 
face să treacă la acţiune. Cu cât reuşeşte mai bine să se 
hrănească singur, cu atât mai mult timp ar trebui lăsat 
singur să facă acest lucru. 

Când copilul poate să mănânce toată mâncarea din 
farfurie în 10 minute, este momentul să îl lăsaţi singur. 
Acesta este momentul când majoritatea părinţilor greşesc. 
Ei spun „Acum poate să mănânce singur cereale şi fructe, 
însă tot trebuie să îi dau de mâncare legume şi cartofi.” 
Această atitudine este riscantă. Când copilul se poate 
descurca cu un aliment, atunci are suficientă îndemânare 
pentru a se descurca şi cu laptele. Dacă începeţi să-i daţi 
de mâncare alimentele faţă de care nu manifestă interesul 
de a le mânca singur, veţi crea o diferenţă din ce în ce mai 
mare între alimentele pe care el le doreşte şi alimentele pe 


care dumneavoastră doriţi ca el să le mănânce. Pe termen 
lung acest lucru va conduce la scăderea apetitului său faţă 
de alimentele pe care le preferaţi dumneavoastră. Insă 
dacă îi oferiţi o dietă echilibrată alcătuită din alimentele pe 
care el le preferă şi îl lăsaţi să se hrănească singur în 
întregime, sunt şanse mari ca alimentaţia lui să fie 
echilibrată în ansamblu chiar dacă ar putea să nu mănânce 
anumite alimente din când în când. 


SPOCK CLASIC 


Nu vă faceţi griji în privinţa manierelor la masă. 
Copiii mici vor să mănânce mult mai expert, cu 
îndemânare, de unii singuri. Ei vor să treacă de la degete la 
lingură şi de la lingură la furculiţă, imediat ce simt că pot 
face faţă provocării, aşa cum vor să încerce toate celelalte 
lucruri dificile pe care le văd la alţii făcându-le. Dr. Clara 
Davis a observat acest lucru la copiii mici pe care-i 
supraveghea, şi aceştia nu erau deloc antrenați. Ea a 
subliniat că şi căţeluşii arată aceeaşi grabă în învăţarea 
manierelor de a mânca, fără să fie învăţaţi. La început, puii 
stau în castronul cu lapte şi îşi murdăresc boturile. In primul 
rând, învaţă să nu-şi mai bage lăbuţele în bolul cu lapte; 
apoi învaţă să bea laptele fără să-şi murdărească boticurile; 
în sfârşit, învaţă să-şi lingă mustăţile politicos, la sfârşitul 
mesei. 

Am făcut mare caz în legătură cu lăsatul copiilor să se 
hrănească singuri cam între 12 şi 15 luni, pentru că aceea 
este vârsta la care vor să încerce acest lucru. Presupunem 
că un părinte nu-şi lasă copilul să mănânce singur la 
această vârstă şi apoi, la 21 de luni, îi spune: „Ursuleţule, 
este timpul să mănânci singur”. Atunci copilul este 
îndreptăţit să răspundă „Oh, nu! Este obiceiul şi privilegiul 
meu de a fi hrănit”. La această fază avansată, încercarea 
de a mânui lingura nu mai are nici un farmec. De fapt, 
simţul copilului de a face ceea ce trebuie se opune acestui 
lucru, şi părinţii au pierdut o ocazie de aur. 

Nu luaţi totul atât de serios încât să credeţi că există 
doar o anumită vârstă potrivită; nu vă faceţi griji deoarece 


copilul dumneavoastră nu face progrese suficiente şi nu 
încercaţi să forţaţi acest lucru; asta ar crea doar mai multe 
probleme. Eu vreau să spun doar că, în general, copiii vor 
să înveţe să se descurce şi chiar pot face acest lucru cu 
uşurinţă chiar dacă părinţii nu-şi dau seama de acest lucru. 
Este important ca părinţii să renunţe gradat să hrănească 
copilul, atunci când acesta se poate descurca singur. 


VITAMINELE, SUPLIMENTELE ŞI DIETELE 
SPECIALE 


Vitamina D. Laptele de mamă asigură majoritatea 
vitaminelor necesare unui bebeluş, însă acesta conţine 
totuşi puţină vitamină D. In mod normal, bebeluşii îşi 
produc singuri vitamina D atunci când sunt expuşi la soare. 
Insă în lumea modernă în care trăim, mulţi bebeluşi stau 
toată ziua în casă, în special în timpul iernii. Aşadar, 
experţii recomandă ca toţi bebeluşii alăptaţi să primească 
200 unităţi internaţionale de vitamina D suplimentare, 
numai pentru a fi siguri că nu au un deficit. Suplimentele cu 
vitamine pe care le puteţi cumpăra în mod obişnuit de la 
magazin pentru copil conţin 400 unităţi internaţionale de 
vitamina D pentru o doză, împreună cu vitaminele A şi C 
(aceasta este o doză dublă de vitamină D faţă de cât are 
nevoie copilul, însă această doză este sigură; citiţi cu 
atenţie eticheta pentru a fi sigură că îi daţi copilului 
cantitatea potrivită). Pur şi simplu tot ce aveţi de făcut este 
să umpleţi până la semn dispozitivul de administrare a 
picăturilor şi după aceea să puneţi picăturile cu vitamine în 
gura bebeluşului la începutul uneia dintre mesele din timpul 
zilei, numai o dată pe zi, în fiecare zi, începând cam la 
vârsta de o lună. Fiţi totuşi prudentă căci o doză mai mare 
nu înseamnă neapărat mai bine. O cantitate prea mare de 
vitamină D poate fi dăunătoare, astfel încât cel mai bine 
este dacă respectaţi doza. 

Vitamina Bı2. Suplimentele cu vitamina B12 ar trebui să 
fie administrate bebeluşilor alăptaţi de mamele care 
mănâncă în special legume şi bebeluşilor înţărcaţi care sunt 


crescuţi în special cu alimente vegetale. Astfel de diete au 
multe avantaje pentru sănătate (vezi pag. 337) şi 
adăugarea vitaminei Bı2 este o modalitate simplă de a 
asigura o nutriţie completă. Pentru copiii de 6-12 luni, 0,5 
micrograme de vitamina Bı2 sunt recomandate. Pentru 
copiii între unu şi trei ani sunt recomandate 0,7 
micrograme. 

Alte vitamine. Majoritatea formulelor de lapte pentru 
bebeluşi sunt îmbogăţite cu suficiente vitamine, astfel că 
alte suplimente nu mai sunt necesare. Laptele de mamă 
conţine de asemenea suficiente vitamine pentru a acoperi 
nevoile sugarului în timpul primelor 6 luni de viaţă, cu 
excepţia vitaminei D şi a vitaminei Bı2 (aceasta din urmă 
numai în cazul în care mama are o dietă predominant 
vegetariană - vezi mai sus). Picăturile cu multivitamine de 
obicei conţin vitaminele A, D şi C, precum şi multe vitamine 
din grupul B. Cerealele şi alte alimente pe care copiii le 
mănâncă de obicei asigură suficiente vitamine din grupul B, 
iar fructele şi legumele asigură cantităţile necesare de 
vitamine A şi C. Aşadar, deşi nu este dăunător ca un copil 
să primească multivitamine, acestea de cele mai multe ori 
sunt inutile şi cheltuiala nu este justificată. Medicul copilului 
vă va spune dacă trebuie să-i daţi acestuia vitamine 
suplimentare. 

Fierul. Formulele îmbogăţite cu fier asigură suficient 
fier pentru nevoile sugarului. Laptele de mamă are mai 
puţin fier, însă acesta este absorbit mult mai uşor ca fierul 
din alte alimente. Cerealele pentru copii care se găsesc în 
comerţ sunt de obicei îmbogăţite cu fier, iar 2-3 porţii de 
cereale pe zi împreună cu laptele praf sau cu laptele mamei 
asigură o cantitate suficientă de fier. Dacă îi daţi 
bebeluşului să mănânce mai ales alimente preparate în 
casă şi îl alăptaţi, ar putea fi necesar să îi daţi şi suplimente 
cu fier. O picătură dintr-un preparat multivitaminic cu fier 
asigură de cele mai multe ori cantitatea necesară. 

Fluorul. Fluorul este recomandat copiilor în cazul în 
care apa nu conţine fluor. Dacă bebeluşul dumneavoastră 
bea apă cu fluor, atunci nu este necesar să îi daţi 


suplimente cu fluor. În cazul copiilor între şase luni şi trei 
i se recomandă administrarea unei doze de 0,2-0,5 


Dietele sărace în grăsimi. O dietă săracă în grăsimi 
nu este indicată copiilor sub 2 ani. Unele grăsimi sunt 
necesare pentru creştere în general şi pentru dezvoltarea 
corespunzătoare a creierului în special, iar copiii mai mici 
de 2 ani au nevoie de caloriile concentrate pe care le conţin 
grăsimile, untul de arahide şi alte alimente. Copiii care 
mănâncă produse lactate integrale şi carne primesc de 
obicei suficiente grăsimi. Lipidele esenţiale (vezi pag. 329) 
sunt conţinute în uleiurile vegetale. Dieta tipică nord- 
americană este foarte bogată în grăsimi; majoritatea 
copiilor mai mari de 2 ani (şi majoritatea adulţilor) s-ar simţi 
mai bine şi ar fi mai sănătoşi dacă ar mânca mai puţine 
grăsimi. Insă bebeluşii sunt diferiţi. Dietele sărace în 
grăsimi pot duce la apariţia unor probleme serioase legate 
de creştere dacă sunt administrate copiilor mai mici de 2 
ani; de asemenea, ele pot avea ca efect pe termen lung 


apariţia unor tulburări de învăţare. Bineînţeles, când copilul 
dumneavoastră are o afecţiune specială, ar trebui să urmaţi 
sfatul medicului. 


ALĂPTATUL 


BENEFICIILE ALĂPTĂRII 


Beneficii pentru sănătate. Atunci când au fost puse 
la punct formulele artificiale pentru alimentaţia copiilor, 
acestora li s-a făcut publicitate spunându-se că ele 
reprezentau modalitatea „ştiinţifică” de hrănire a copiilor. 
Insă în ultimii 20 de ani ştiinţa a descoperit exact contrariul: 
pentru majoritatea copiilor, laptele de mamă este mult mai 
sănătos decât formulele. Laptele de mamă conţine 
anticorpi şi alte substanţe care îi pot ajuta pe bebeluşi să 
lupte contra infecțiilor. Fierul din laptele de mamă este 
foarte uşor absorbit de copii. Producătorii de formule 
trebuie să adauge mult fier suplimentar pentru ca aceeaşi 
cantitate să fie absorbită de către bebeluşi. Anumite 
substanţe chimice din laptele de mamă pot fi importante 
pentru dezvoltarea optimă a creierului. Formulele mai noi 
de lapte praf (şi mult mai scumpe) conţin unele dintre 
aceste substanţe, însă laptele de mamă conţine atât de 
multe de astfel de substanţe diferite încât nici un 
producător de formule nu le poate reproduce complet. 

Unele studii ştiinţifice au dovedit chiar că în ansamblu 
copiii hrăniţi la sân sunt puţin mai deştepţi decât cei hrăniţi 
cu lapte praf. Acest lucru s-ar putea datora faptului că 
laptele însuşi contribuie la îmbunătăţirea dezvoltării 
cerebrale la aceşti copii sau se poate datora faptului că 
femeile care aleg să alăpteze sunt mai deştepte decât 
media, astfel încât este firesc ca şi copiii lor să fie la fel. 

Beneficii practice şi personale. Din punct de vedere 
strict practic hrănitul la sân poate să economisească mai 
multe ore în fiecare săptămână deoarece nu trebuie să 
spălaţi biberoane, nu trebui să cumpăraţi cutii cu lapte, să 
le aduceţi acasă şi să le preparaţi; nu trebuie să vă faceţi 
probleme în legătură cu păstratul lor la rece; nu trebuie să 


încălziţi sticlele. În mod deosebit veţi aprecia cât de 
convenabil este să vă alăptaţi copilul dacă va trebui să 
călătoriţi. Şi, bineînţeles, alăptatul este mult mai ieftin. 

Alăptatul le poate ajuta pe mămici să slăbească după 
sarcină (deoarece pentru a produce lapte se consumă 
multe calorii). Suptul eliberează oxitocină, un hormon care 
ajută uterul să revină la dimensiunile sale dinaintea sarcinii. 
Oxitocina determină de asemenea apariţia unor sentimente 
de mulţumire şi fericire. Cea mai convingătoare dovadă a 
valorii alăptării vine din partea mămicilor care au realizat 
acest lucru. Ele vorbesc despre imensa satisfacţie pe care 
au resimţit-o deoarece au ştiut că le asigură copiilor lor 
ceva ce nimeni altcineva nu le-ar putea oferi şi datorită 
sentimentului de apropiere pe care îl au atunci când 
alăptează. 


SPOCK CLASIC 


Părinţii nu realizează cu adevărat acest rol, nu resimt 
plăcerea de a fi părinţi şi nu reuşesc să reverse asupra 
copilului lor o dragoste părintească deplină numai pentru 
simplul fapt că acesta a venit pe lume. Mai ales în cazul 
primului copil, ei devin părinţi cu adevărat de-abia pe 
măsură ce îşi îngrijesc bebeluşul. Cu cât au mai mult succes 
la primul contact cu îndatoririle ce le revin şi cu cât mai 
satisfăcut este sugarul de îngrijirea pe care i-o acordă, cu 
atât mai devreme şi cu atât mai multă plăcere părinţii îşi 
însuşesc acest nou rol. Din această perspectivă, alăptarea 
la sân face minuni pentru o proaspătă mamă şi pentru 
relaţia acesteia cu propriul copil. Atât ea cât şi sugarul sunt 
fericiţi să fie împreună şi resimt mai multă dragoste unul 
faţă de celălalt. 

Cât timp să vă hrăniţi copilul la sân? Academia 
Americană de Pediatrie recomandă ca alăptatul să dureze 
cel puţin primele 12 luni de viaţă. Majoritatea experţilor 
sunt însă de acord că 6 luni de alăptare oferă majoritatea 
beneficiilor medicale şi că oricum, orice durată a alăptării 
este mai bună decât deloc. 

Necesitatea de vitamina D. O substanţă pe care 


laptele de mamă nu o asigură în cantităţi suficiente este 
vitamina D. Bebeluşii sunt capabili să producă vitamina D ei 
înşişi dacă sunt expuşi la lumină solară în mod regulat. 
Bebeluşii care sunt ţinuţi în casă în majoritatea timpului pot 
avea un deficit de vitamina D, iar acest lucru poate 
conduce la probleme de dezvoltare a oaselor. Datorită 
acestui fapt Academia Americană de Pediatrie recomandă 
în prezent ca bebeluşii hrăniţi la sân să primească picături 
cu vitamina D, 200 de unităţi internaţionale în fiecare zi 
(aproximativ o picătură standard)  începându-se 
administrarea nu mai târziu de vârsta de 2 luni şi 
continuând atâta timp cât aceştia sunt hrăniţi în principal 
cu lapte de mamă. 


SENTIMENTELE FAŢĂ DE ALĂPTARE 


Sentimente contradictorii. Unele femei, de obicei 
datorită felului în care ele însele au fost crescute, se simt 
profund inconfortabil faţă de perspectiva alăptării; lor li s-ar 
părea că acest lucru este imoral sau animalic. În acelaşi fel, 
unii tătici, inclusiv unii foarte buni, pot obiecta faţă de 
alăptare; ei nu se pot abţine să nu se simtă geloşi. Alţii, cu 
toate acestea, se simt foarte mândri de soțiilor lor deoarece 
acestea îşi hrănesc copiii astfel. 

Sentimentele sexuale. Prea rar este menţionat faptul 
că după câteva săptămâni hrănitul la sân devine o plăcere 
reală pentru mămică. Multe mame care alăptează descriu 
un sentiment puternic de dragoste şi apropiere. Unele 
dintre ele spun că senzațiile plăcute pe care le simt la 
nivelul sânilor şi în regiunea genitală sunt asemănătoare cu 
cele pe care le resimt în timpul excitării sexuale. O femeie 
se poate simţi confuză şi vinovată datorită acestor 
similarități atunci când nu ştie că acest lucru este normal. 
Unele mămici şi tătici sunt jenaţi de faptul că laptele se 
poate scurge de la nivelul sânilor atunci când fac dragoste 
(alţii găsesc acest lucru stimulant). Aşadar, puteţi vedea că 
este cu adevărat important pentru părinţi să discute 
deschis despre sentimentele lor în legătură cu alăptatul. 


Uneori discuţia poate fi purtată cu medicul sau consultantul 
în probleme de lactaţie prezenţi, iar acest lucru îi poate 
ajuta pe părinţi să realizeze că nu este nimic în neregulă cu 
sentimentele pe care le au. 

Scurgerile de lapte. Multe mame care alăptează au 
observat că de la nivelul sânilor lor începe să se scurgă 
lapte atunci când bebeluşul unei alte femei începe să 
plângă de foame undeva în apropiere. Acest lucru poate fi 
jenant pentru mămicile care nu înţeleg că este ceva 
normal. 


CUM SĂ ÎNCERCAŢI CU ADEVĂRAT SĂ ALĂPTAŢI 


Sfaturi pentru succes. Puteţi auzi de femei care 
doresc să îşi hrănească bebeluşii şi nu reuşesc. Uneori 
afecţiuni medicale fac alăptarea dificilă sau 
nerecomandată. Insă de departe, majoritatea femeilor care 
aleg să alăpteze pot reuşi dacă încearcă cu adevărat. 

Sunt 3 factori care pot face o diferenţă semnificativă: 
evitarea formulelor de lapte: să nu vă descurajaţi prea 
curând; să vă stimulaţi suficient sânii. Aş adăuga că este de 
un mare ajutor să aveţi pe cineva care să vă susţină (un 
antrenor), acesta putând să fie ori un consultant în 
probleme de lactaţie experimentat ori o femeie care are 
multă experienţă în alăptare. In timp ce cărţile vă pot oferi 
încurajare şi idei, nu există nici un substituent pentru 
asistenţa din partea unor persoane cu experienţă dacă 
aveţi dificultăţi. Majoritatea asistentelor, moaşelor şi 
obstetricienilor ştiu care sunt cei mai buni specialişti. Dacă 
alăptaţi pentru prima dată este indicat să vă găsiţi din timp 
persoana care să vă ajute, astfel încât să puteţi începe cu 
succes să alăptaţi din primul moment. În continuare veţi 
găsi mai multe informaţii despre resursele comunitare 
pentru mămicile care alăptează. 

Alte sfaturi. Să ţineţi bebeluşul cu dumneavoastră pe 
cât de mult este posibil în primele ore şi zile după naştere. 
Statul împreună tot timpul este cel mai benefic. Permiteţi-i 
copilului să înceapă să se hrănească la sân din prima oră 


dacă acesta este pregătit. Un nou-născut care a fost uscat 
şi apoi aşezat pe abdomenul mamei sale, de multe ori va 
căuta sânul şi va începe să se hrănească înainte de a trece 
chiar şi o oră. Lăsaţi-vă copilul să se hrănească de câte ori 
doreşte la început, până când producţia dumneavoastră de 
lapte este bine stabilită. Cu practică suficientă, copiii încep 
să se hrănească din ce în ce mai bine şi cu cât ei se 
hrănesc mai mult, cu atât dumneavoastră veţi produce mai 
mult lapte. 

Semne de succes. Poate fi dificil să vă daţi seama 
când copilul dumneavoastră primeşte suficient lapte, în 
special la început. Semnele care arată că alăptatul 
funcţionează sunt: 

e copilul se hrăneşte la fiecare 2-3 ore (sau chiar mai 
des) timp de 10 minute sau mai mult de fiecare dată; 

e în timp ce se hrăneşte puteţi auzi sunete specifice 
datorate suptului sau înghiţitului şi puteţi să simţiţi cum 
sânul vi se goleşte; 

e bebeluşul dumneavoastră are cel puţin 3-4 scaune 
moi sau granulare în fiecare zi, de obicei de culoarea 
muştarului; 

e bebeluşul dumneavoastră urinează de cel puţin 6 ori 
pe zi; 

e bebeluşul dumneavoastră pare fericit şi plin de 
energie atunci când este treaz. 

Dacă nu sunteţi sigură că reuşiţi să vă hrăniţi copilul 
cum trebuie este important să obţineţi asistenţă din partea 
unor persoane cu experienţă. Un consultant de lactaţie 
experimentat poate face minuni, însă problemele legate de 
alăptare sunt întotdeauna mult mai uşor de rezolvat dacă 
sunt depistate precoce. Aşadar, încă odată, dacă aveţi 
îndoieli, căutaţi ajutor! 

Evitaţi laptele praf în primele zile de viaţă. Dacă 
unui copil i se dă lapte praf din biberon în primele 3-4 zile 
de viaţă, şansele de succes ale alăptării sunt diminuate. 
Este mult mai uşor pentru copil să extragă laptele dintr-un 
biberon decât dintr-un sân, iar bebeluşii, fiind la fel de 
leneşi ca şi noi ceilalţi, vor alege de cele mai multe ori 


calea cea mai uşoară. Bebeluşul care este săturat datorită 
formulelor pe care le mănâncă nu va mai încerca la fel de 
tare să se hrănească atunci când va fi pus la sân. Mămicile 
fără experienţă vor considera atunci că bebeluşul preferă 
biberonul faţă de sân, însă acest lucru nu este în realitate 
adevărat. Cea mai bună modalitate de acţiune este să 
evitaţi formulele pe cât de mult timp este posibil, mai ales 
până când alăptatul este bine stabilit şi preferinţele 
copilului sunt clare. 

Ascultaţi-i pe cei care vă susţin. Atitudinile 
medicului care v-a asistat la naştere, ale surorilor medicale 
din spital şi ale medicului care are grijă de copil vor avea un 
efect puternic de încurajare sau descurajare a alăptării. La 
fel vor avea şi atitudinile rudelor şi prietenilor. Un tată care 
îşi sprijină soţia poate face diferenţa dintre o experienţă 
pozitivă şi un sfârşit precoce al alăptării. 

Ascultaţi-vă prietenii şi membrii familiei care au alăptat 
cu succes. Nu îi lăsaţi pe ceilalţi prieteni să vă descurajeze. 
Probabil că acesta este un moment la fel de bun ca oricare 
altul să vă spun că o mamă care încearcă să alăpteze poate 
fi uneori subiectul unei cantităţi surprinzătoare de 
scepticism din partea prietenilor şi a rudelor care par a fi 
altfel foarte înţelegători. Aţi putea auzi remarci de genul 
„Doar nu ai de gând să alăptezi, nu?” sau „De ce oare ai 
încerca să faci asta?” sau „Cu sâni ca ai tăi, nu vei reuşi 
niciodată” sau „Bietului bebeluş îi este foame. Ai de gând 
să îl înfometezi în continuare numai pentru a dovedi un 
punct de vedere?” Remarcile mai blânde pot fi puse 
probabil pe seama surprizei; cele mai rele sugerează cu 
putere invidia. Chiar şi mai târziu, dacă se pune problema 
continuării alăptării, se vor găsi câţiva prieteni care să vă 
spună insistent să vă opriţi. Dacă alegeţi să alăptaţi, găsiţi 
persoane care să vă sprijine decizia şi ascultaţi-i pe aceştia. 
Mama sau soacra dumneavoastră ar putea fi un aliat cheie 
sau aţi putea încerca să apelaţi la resursele comunităţii 
pentru a obţine ajutor. 

Îngrijorări în legătură cu producţia de lapte. 
Uneori o mămică se descurajează chiar atunci când laptele 


ei începe să fie produs sau probabil cu o zi sau două mai 
târziu deoarece nu produce suficient de mult. Acesta nu 
este momentul ca ea să renunţe. In acest fel nu-şi va fi 
oferit nici o şansă. 

Mamei îi este cel mai bine dacă se asigură că mănâncă 
suficient şi bea lichide în cantităţile necesare, precum şi 
dacă are grijă să se odihnească cât de mult este posibil. Ea 
mai trebuie să alăpteze copilul mai des. Stimularea 
crescută a sânilor face ca producţia de lapte să crească. 
Alimentaţia de la miezul nopţii este în mod deosebit 
importantă la început deoarece contribuie la stimularea 
regulată a sânilor. Bebeluşii sunt de multe ori mai alerţi, de 
aceea se hrănesc mai bine la miezul nopţii. Aşadar, în 
primele săptămâni este mai bine să încurajați mesele din 
timpul nopţii dacă atunci bebeluşul dumneavoastră doreşte 
cel mai des să se hrănească, deoarece aceasta este cea 
mai eficientă modalitate pentru creşterea producţiei 
dumneavoastră de lapte şi pentru dezvoltarea bebeluşului. 
Planificaţi-vă să dormiţi mai mult în timpul zilei astfel încât 
să puteţi să staţi mai mult timp trează noaptea. De multe 
ori, atunci când alăptaţi, trebuie să vă obişnuiţi să faceţi 
„ture de noapte”. 

Dacă un bebeluş nu mănâncă prea mult la început, 
pentru ca producţia dumneavoastră de lapte să continue să 
crească va trebui să vă goliţi sânii după fiecare masă. Unele 
mămici pot face ca laptele să iasă folosindu-şi pur şi simplu 
mâna (pag. 277), însă cea mai uşoară metodă este să 
folosiţi o pompă electrică specială de calitate (vezi pag. 
278). 

Dar când copilul pare a scădea în greutate? Nou- 
născuţii pierd în mod normal aproximativ 1/10 din 
greutatea lor corporală în timpul primei săptămâni; după 
aceea ei ar trebui să câştige constant în greutate. 
Bineînţeles, bebeluşii nu pot fi ţinuţi fără a li se administra 
formule de lapte la infinit dacă acestora continuă să le fie 
foame tot timpul şi pierd în greutate. Dacă o mămică ţine 
legătura cu medicul care se ocupă de copil, acesta ar 
putea-o ajuta să răspundă la întrebări cum ar fi câte zile ar 


putea să stea copilul până când să înceapă a i se 
administra lapte praf, cât de mult alăptat pot să suporte 
mameloanele şi cât de frecvent ar trebui hrănit bebeluşul. 
Notaţi că medicul este influenţat în multe dintre aceste 
decizii de atitudinea mamei faţă de hrănirea copilului. Dacă 
aceasta dovedeşte în mod clar că doreşte să reuşească să 
îşi alăpteze copilul, ea îl va încuraja astfel pe medic să-i 
ofere tot ajutorul care să facă acest lucru posibil. 

Este util să ştiţi despre sistemele suplimentare de 
lactaţie. Aceste dispozitive constau într-un tub îngust care 
este lipit la nivelul sânului şi ataşat cu celălalt capăt la un 
biberon plin cu lapte preferat. Atunci când bebeluşul suge 
din mamelon, acestuia i s-ar putea oferi capătul tubului 
(prevăzut cu o suzetă) şi astfel el se va hrăni cu lapte din 
biberon. După ce îşi hrăneşte copilul astfel mămica trebui 
să folosească o pompă eficientă pentru sâni ca să-şi 
golească sânii pe cât de mult este posibil pentru a-şi 
stimula producţia de lapte. Aceste sisteme, folosite sub 
supravegherea unui consultant în lactaţie, oferă bebeluşilor 
substanţele nutritive de care aceştia au nevoie şi ajută la 
creşterea producţiei de lapte a sânilor mamei. 

De ce renunţă unele mămici? Multe mame încep să 
îşi alăpteze copiii la spital şi continuă pentru un interval 
scurt după ce ajung acasă, însă se descurajează după 
aceea şi renunţă. Ele spun „Nu am avut suficient lapte” sau 
„Laptele meu se pare că nu-i plăcea bebeluşului” sau „Pe 
măsură ce bebeluşul a crescut din ce în ce mai mare 
laptele meu nu a mai fost suficient”. 

De ce oare se întâmplă astfel numai în ţările în care 
hrănitul cu biberonul este răspândit (cum este şi SUA)? 
Mămicile de aici care încearcă să îşi hrănească copiii la sân, 
în loc să considere că fac cel mai natural lucru din lume şi 
să presupună că vor reuşi ca toate celelalte mămici care au 
alăptat, consideră că încearcă ceva neobişnuit şi dificil. Cu 
excepţia situaţiei în care mămica are o mare încredere în 
sine, aceasta va continua să se întrebe dacă va eşua. Intr- 
un fel ea caută semne de eşec. Când copilul plânge într-o zi 
mai mult decât de obicei, primul ei gând ar putea fi că 


producţia ei de lapte a scăzut. Dacă bebeluşul face 
indigestie sau colică sau o erupție, mămica imediat este 
gata să dea vina pe laptele ei. 

Anxietatea ei o face să considere că soluţia problemei 
este reprezentată de biberon. lar problema este că 
biberonul este întotdeauna la îndemână. Probabil că a 
primit instrucţiuni despre formule sau preparate de acest 
tip atunci când a plecat din spital (pentru orice 
eventualitate). Bebeluşii care sunt alăptaţi şi cărora li se 
dau cantităţi mari de formule de câteva ori pe zi vor ajunge 
să se hrănească mult mai puţin atunci când vor fi puşi la 
sân. lar laptele rămas în sâni reprezintă modalitatea naturii 
de a semnaliza glandelor să producă mai puţin. 

Cu alte cuvinte, combinaţia dintre o mamă care nu are 
suficientă încredere în capacitatea ei de a-şi alăpta copilul 
şi disponibilitatea biberoanelor şi a formulelor reprezintă 
cea mai eficientă metodă de descurajare a alimentaţiei 
naturale. Sau, dacă e să punem problema într-o manieră 
pozitivă: modalitatea de a face din alăptare un succes este 
să vă hrăniţi copilul la sân cât mai mult şi să evitaţi 
formulele cel puţin până când producţia dumneavoastră de 
lapte este bine stabilită. 

Bineînţeles, dacă trebuie să lucraţi în altă parte decât la 
domiciliu acest lucru ar putea fi o barieră importantă în 
calea alăptării. Chiar şi conştientizarea faptului că în cele 
din urmă va trebui să vă reîntoarceţi la muncă este 
suficientă pentru a le descuraja pe multe femei să înceapă 
să alăpteze sau să fie consecvente. Cu toate acestea, dacă 
planificaţi lucrurile cum trebuie, dacă sunteţi hotărâtă şi 
dacă aveţi o pompă bună pentru sâni, este de multe ori 
posibil să continuaţi să vă alăptaţi copilul. Multe femei sunt 
capabile să continue să alăpteze seara şi dimineaţa, iar cei 
care au grijă de bebeluş pot să-i dea acestuia de mâncare 
cu biberonul în timpul zilei. Dacă mama poate să îşi extragă 
laptele atunci când este la lucru, acesta ar putea fi păstrat 
şi administrat copilului la mesele din timpul zilei următoare. 

Resursele comunității pentru mămicile care 
alăptează. Multe spitale au în prezent consultanţi în 


probleme de lactaţie care oferă sfaturi femeilor care 
alăptează. Mulţi medici şi asistente medicale sunt de 
asemenea bine informaţi în legătură cu hrănitul la sân. La 
Leche League este alcătuită din mămici care au reuşit să 
alăpteze cu succes şi sunt dornice să ofere sfaturi şi sprijin 
mămicilor fără experiență.  Consultaţi-vă cartea de 
telefoane sau cereţi informaţii de la o asistentă care 
lucrează la departamentul local de sănătate. /nternationa! 
Childbirth Education Association are instructori care pot fi 
prezenţi în zona dumneavoastră şi care v-ar putea oferi 
sprijin; de asemenea, ei v-ar putea îndruma către un 
specialist în lactaţie. Aceşti consultanţi experimentați şi 
cunoscători, atestaţi de /nternational Board of Lactation 
Consultans au o rată remarcabilă de succes cu mămicile 
care au probleme legate de alăptare (un astfel de 
consultant certificat ar putea alege să aibă inițialele IBCLC 
scrise după numele său). Grupurile care sprijină hrănitul la 
sân pot fi de ajutor; la fel şi Nursing Mothers’ Council. 


CONDIŢIA FIZICĂ A MAMEI CARE ALĂPTEAZĂ 


Starea generală de sănătate. Mamele care 
alăptează trebuie să aibă grijă foarte bine de ele însele. In 
timpul acestei perioade este recomandabil să scoateţi 
telefonul din priză, să dormiţi atunci când copilaşul 
dumneavoastră doarme, să renunţaţi la treburile casei, să 
uitaţi de toate celelalte griji şi obligaţii şi să limitați numărul 
vizitatorilor la 1-2 cu care vă simţiţi bine; de asemenea, va 
trebui să mâncaţi bine şi să consumaţi suficiente lichide. 

Majoritatea femeilor pot să alăpteze cu succes şi în 
siguranţă. Dacă luaţi medicamente pentru o afecţiune 
cronică este înţelept să discutaţi cu medicul copilului sau cu 
obstetricianul dumneavoastră înainte de a începe să 
alăptaţi. Dacă sunteţi hotărâtă, există adeseori diferite 
moduri în care puteţi să procedaţi. De exemplu, chiar şi 
femeile care au suferit o mastectomie pentru un cancer 
mamar pot încă să îşi alăpteze copiii folosind un 
echipament special. Consultanţii în probleme de lactaţie 


pot fi persoane foarte inventive. 

Dimensiunile sânilor. Unele femei cu sânii mai mici 
presupun că vor fi mai puţin capabile să producă lapte în 
cantităţi suficiente. Nu există nici o bază ştiinţifică pentru 
această credinţă. Atunci când o femeie nu este însărcinată 
şi nu alăptează, glandele care produc lapte sunt inactive şi 
ele reprezintă numai o mică parte din sân. Restul acestuia 
constă în principal din grăsime. Sânii mai mari au mai mult 
ţesut adipos, iar sânii mai mici au mai puţin. Pe măsură ce 
sarcina unei femei progresează, hormonii stimulează 
glandele care produc laptele să se dezvolte şi să se 
mărească. Arterele şi venele care asigură aportul sangvin 
către glande se măresc şi ele, astfel încât venele devin 
proeminente pe suprafaţa sânilor. Laptele, dacă începe să 
fie produs la câteva zile după naştere, poate să determine 
mărirea suplimentară a sânilor. O femeie cu sâni foarte 
mari ar putea să consulte un specialist în probleme de 
lactaţie pentru a obţine sfaturi despre tehnici speciale 
destinate să facă alăptarea mai uşoară. 

Mameloanele plate sau retractate. Areola este 
inelul de tegument mai închis la culoare care înconjoară 
mamelonul. In mod normal, compresia uşoară a areolei 
între degete va face ca mamelonul să devină mai 
proeminent.  Mameloanele care sunt orientate către 
posterior sunt denumite mameloane retractate. Femeile 
care au astfel de mameloane ar trebui să consulte un 
specialist în lactaţie înainte de naşterea copilului, astfel 
încât alăptatul să poată debuta cu succes. 

Exerciţiile fizice. Exerciţiile fizice regulate ajută la 
menţinerea tonusului corporal, ameliorează starea de spirit 
şi favorizează reducerea greutăţii corporale (mai ales dacă 
este cazul). O plimbare ceva mai energică, de 20-30 de 
minute de câteva ori pe săptămână, având copilul în căruţ, 
poate fi de foarte mare ajutor. Pe lângă exerciţiile aerobice 
lucrul cu greutăţi poate să vă dezvolte puterea şi vă poate 
creşte rata metabolică, astfel încât să puteţi să ardeţi 
caloriile mai rapid. Acest antrenament cu greutăţi nu 
necesită un echipament elaborat. Foarte multe rezultate 


pot fi obţinute folosind greutăţi ieftine, o carte de exerciţii 
de la librărie şi numai câteva minute în fiecare zi. Nu există 
nici o dovadă care să arate că aceste exerciţi v-ar putea 
afecta copilul. 

Modificările formei sânilor. Unele mame se abţin de 
la a alăpta deoarece sunt îngrijorate în legătură cu efectul 
pe care alăptarea îl va avea asupra formei şi dimensiunilor 
sânilor lor. Sânii se măresc în timpul sarcinii şi devin chiar şi 
mai mari în primele zile după naştere, indiferent dacă 
bebeluşul este alăptat sau nu. Aceştia devin mult mai puţin 
proeminenţi şi fermi atunci când copilul are vârsta de o 
săptămână, chiar dacă mama continuă să alăpteze cu 
succes, astfel încât aceasta s-ar putea întreba dacă nu 
cumva producţia ei de lapte a încetat. 

Un factor important - indiferent dacă alăptarea nu este 
niciodată începută sau este încetată după 1, 3, 6 sau 12 
luni, este caracterul ţesuturilor de suport care se găsesc la 
nivelul sânilor. Există femei ai căror sâni au devenit moi 
fără ca acestea să fi hrănit vreodată un bebeluş. Multe 
femei alăptează mai mulţi bebeluşi fără nici un efect 
neplăcut asupra sânilor, iar altele chiar ajung să fie mai 
mulţumite de corpul lor după ce au alăptat. 

Două măsuri de precauţie sunt probabil importante. 
Mama ar trebui să poarte un sutien potrivit care să suporte 
greutatea sânilor nu numai când alăptează ci şi în timpul 
ultimei părţi a sarcinii, atunci când sânii s-au mărit. Acest 
lucru este indicat pentru a preveni întinderea tegumentului 
şi a ţesuturilor de susţinere în perioada în care sânii sunt 
mai grei ca de obicei. Este foarte bine să cumpăraţi un 
sutien special pentru alăptare, ale cărui cupe se pot 
deschide pentru a permite alăptarea (cumpăraţi un model 
care să poată fi deschis cu uşurinţă folosind o singură 
mână). 

Dieta mamei care alăptează. Unele mame ezită să îşi 
alăpteze copiii deoarece au auzit că vor trebui să renunţe la 
prea multe alimente. In general, acest lucru nu este 
adevărat. 

Uneori copilul poate face diaree dacă mama mănâncă 


un anumit aliment. De exemplu, atunci când mama bea 
lapte de vacă, unele proteine din acesta pot să ajungă în 
laptele produs de ea şi pot irita stomacul bebeluşului (unii 
copii foarte sensibili pot chiar să facă o erupție alergică 
datorită laptelui de vacă). Cafeina, ciocolata şi unele 
alimente condimentate pot uneori să aibă acelaşi efect. În 
mod natural dacă acest lucru se întâmplă de mai multe ori 
la rând cu un anumit aliment, mama ar trebui să renunţe la 
a-l mai mânca. 

Unele medicamente pot să ajungă în lapte, însă de 
obicei nu în cantităţi suficient de mari astfel încât să 
afecteze bebeluşul. Discutaţi cu medicul dumneavoastră 
despre care medicamente sunt sigure şi care sunt nesigure 
de administrat în timp ce alăptaţi. Bineînţeles, fumatul este 
nesănătos pentru mămici şi pentru copiii lor, atât în timpul 
sarcinii cât şi după aceea. 

O mamă care alăptează şi care bea un pahar sau două 
de vin sau bere în fiecare zi nu îi va face nici un rău 
copilului. Insă primele luni de viaţă ale bebeluşului sunt 
stresante şi o mămică poate cu uşurinţă să decidă să bea 
ceva pentru a se relaxa, după aceea încă ceva şi aşa mai 
departe. Astfel încât dacă există cazuri de alcoolism în 
familie - şi acest lucru este adevărat în multe familii - sau 
când consideraţi că aţi putea să fiți afectată de această 
problemă, ar putea fi indicat să evitaţi băuturile alcoolice în 
timp ce alăptaţi. O mamă care alăptează trebuie să fie 
sigură că dieta ei conţine suficiente elemente din cele pe 
care copilul le obţine din laptele ei. O mare cantitate de 
calciu este excretată în lapte; acesta face ca oasele 
copilului să crească rapid. Dacă mama îşi asigură un aport 
prea scăzut de calciu, atunci calciul care se va găsi în lapte 
va proveni din oasele mamei. De asemenea, mămica ar 
trebui să consume suficient de multe lichide astfel încât să 
acopere atât consumul copilului cât şi propriile ei necesităţi. 
Dacă în mod normal consumaţi puţin lapte sau dacă nu 
consumaţi produse lactate deloc, puteţi obţine suficient 
calciu din sucurile îmbogăţite cu acest mineral, din laptele 
de soia sau din suplimente. Alimentele bogate în calciu (şi 


care nu sunt produse lactate) sunt enumerate la pag. 355. 

Dieta zilnică a mamei care alăptează ar trebui să 
includă suficiente legume, în special legume cu frunze verzi 
cum ar fi broccoli sau varză; fructe proaspete; mazăre, 
fasole şi linte, care au vitamine şi mult calciu; grăsimi 
sănătoase în cantităţi rezonabile; cereale integrale. Aceste 
alimente sunt bogate în vitamine şi minerale precum şi în 
fibre, iar aceste elemente pot face ca scaunele mamei să 
fie normale. Porții mici de carne sunt bune, însă unii oameni 
consideră că o dietă vegetariană ar putea fi chiar mai 
sănătoasă (vezi pag. 338). 

Un beneficiu pe care îl obţineţi când creşteţi cantitatea 
de legume ingerată şi reduceţi cantitatea de carne este că 
în carnea şi laptele animalelor se acumulează de obicei 
pesticide şi alte substanţe chimice dăunătoare. Acest lucru 
este în mod deosebit adevărat în cazul peştelui. Mamele 
care alăptează ar trebui probabil să îşi limiteze aportul de 
ton, de exemplu, şi să evite complet alţi peşti care au un 
conţinut crescut de mercur (vezi pag. 766). Urme de 
substanţe chimice toxice pot ajunge uşor în laptele mamei 
dacă aceasta mănâncă multă carne. Vegetalele sunt mult 
mai puţin contaminate, chiar dacă nu sunt cultivate 
ecologic. 

Un preparat cu multivitamine prescris de medic poate 
de asemenea fi de ajutor. Ar trebui să evitaţi să luaţi orice 
vitamină într-o cantitate zilnică mai mare decât cea 
recomandată de producători, cu excepţia situaţiei în care 
medicul vă sfătuieşte altfel. Mulţi obstetricieni sugerează că 
mămicile ar putea pur şi simplu să continue să ia vitaminele 
pe care le luau înainte de naştere. 

Există 2 puncte de vedere referitoare la lichide. Nu 
obţineţi nici un beneficiu când consumati mai multe lichide 
decât vă simţiţi confortabil, deoarece corpul 
dumneavoastră va elimina prompt apa în exces prin urină. 
Pe de altă parte, o mamă prea ocupată şi foarte bucuroasă 
poate să uite să consume suficiente lichide câte i-ar fi 
necesare şi să stea însetată deoarece nu dă atenţie 
senzaţiei. Un moment potrivit pentru a bea ceva este cu 


10-15 minute înainte de a vă alăpta copilul. 

Este alăptatul obositor pentru mamă? Uneori auziţi 
spunându-se că alăptatul este obositor pentru femei. Multe 
femei chiar se simt obosite în primele săptămâni de 
alăptare, însă acest lucru este valabil şi pentru cele care îşi 
hrănesc copiii cu biberonul. Aceste femei încă nu şi-au 
redobândit toată puterea după naştere şi statul în spital. 
primele luni poate contribui la oboseală. Însă este de 
asemenea adevărat că laptele asigură destul de multe 
calorii în fiecare zi pentru copil, astfel încât mama ar trebui 
să mănânce mai mult decât de obicei numai pentru a-şi 
menţine greutatea corporală şi puterea. Dacă o mamă care 
alăptează este sănătoasă şi fericită, atunci apetitul ei va 
avea grijă în mod natural de toate caloriile de care ea are 
nevoie pentru a acoperi consumul suplimentar. Nu mai este 
necesar să spun că o mamă care alăptează şi care nu se 
simte bine sau pierde în greutate prea mult ar trebui să fie 
prompt consultată de un medic. 

O mamă care alăptează este forţată să stea jos câteva 
ore în fiecare zi. Uneori mamele care îşi hrănesc copiii cu 
biberonul obosesc mai mult deoarece se simt obligate să 
facă treabă în casă, în timp ce mămicile care îşi alăptează 
copiii au o scuză excelentă pentru a lăsa pe altcineva să se 
ocupe cu aceste treburi. Alăptatul este cu siguranţă 
obositor pentru mama care trebuie să se trezească de 3 ori 
în timpul nopţii. Un tătic nu se poate ocupa în totalitate de 
această sarcină, însă el ar putea să îi aducă mamei copilul, 
să-i schimbe scutecul dacă acest lucru este necesar şi să 
ducă înapoi copilul în pătuţ după ce acesta a fost hrănit. 
Odată ce programul de alăptare este bine stabilit, nu este 
nici o problemă dacă tăticul doreşte să îşi hrănească copilul 
cu un biberon plin cu lapte de mamă pe timpul nopţii. Dacă 
mama alăptează la ora 21 şi după aceea adoarme, tatăl 
poate să îşi hrănească copilul cu biberonul pe la miezul 
nopţii. Mămica va fi suficient de odihnită la 3 dimineaţa 
pentru a-l hrăni din nou pe bebeluş. Cu puţin noroc, ambii 
părinţi pot să scape de mesele din timpul nopţii în 4-6 luni. 


Menstruaţia şi sarcina. Unele femei nu au ciclu 
menstrual atât timp cât continuă să alăpteze, altele au ciclu 
regulat sau neregulat. Din când în când un copil care este 
alăptat de mama sa ar putea să fie deranjat la stomac 
atunci când aceasta are ciclu menstrual sau ar putea refuza 
temporar să se hrănească. 

Probabilitatea de a rămâne însărcinată este redusă în 
timp ce alăptaţi. Dacă o mamă alăptează, nu are ciclu şi 
copilul are mai puţin de 6 luni, atunci şansele ca ea să 
rămână însărcinată sunt foarte mici (în jur de 2%) chiar şi 
fără utilizarea nici unei metode de contracepţie. Este 
important să consultaţi medicul atunci când doriţi să vă 
reluaţi programul de planning familial pe care l-aţi ales. 


ÎNCEPUTUL ALĂPTĂRII 


Relaxarea şi curgerea laptelui. Probabil că veţi 
observa că sentimentele dumneavoastră au foarte mult de- 
a face cu cât de uşor reuşeşte copilul să extragă laptele. 
Grijile şi tensiunea pot face ca laptele să nu curgă. Aşadar, 
încercaţi să uitaţi de toate problemele înainte de a începe 
să alăptaţi. Respiraţi profund şi relaxaţi-vă umerii. Dacă 
este posibil staţi întinsă timp de 15 minute înainte de a vă 
alăpta copilul, iar în acest timp faceţi ceea ce vă relaxează 
cel mai bine, de exemplu închideţi ochii, citiţi sau ascultați 
muzică. 

După ce aţi alăptat pentru câteva săptămâni veţi putea 
remarca o senzaţie distinctă şi veţi şti că laptele începe să 
curgă atunci când alăptaţi. Acesta ar putea să înceapă să 
se scurgă din sânii dumneavoastră atunci când auziţi 
copilul plângând în camera vecină. Acest lucru arată cât de 
mult sentimentele au de-a face cu formarea şi eliberarea 
laptelui. Totuşi, nu toate mămicile au această senzaţie. 

Poziţia. Găsiţi o poziţie confortabilă şi aveţi grijă ca 
bebeluşul dumneavoastră să fie poziţionat bine la sân, 
astfel încât acesta să poate să sugă eficient. Ataşarea 
corectă la sân se produce atunci când o parte din areola 
mamară (acea parte mai închisă la culoare care se găseşte 


în jurul mamelonului) este în gura bebeluşului. O mamă îşi 
poate ajuta copilul să găsească o poziţie de hrănire 
confortabilă şi eficientă controlându-i capul cu o mână şi 
împingând mamelonul şi areola în gura lui cu cealaltă. 


9) PN PI 

Pentru femeile cu sânii mari este de foarte mare ajutor 
să aibă un sutien special pentru alăptat care să ţină sânii 
ridicaţi; este pur şi simplu prea dificil pentru mamă să ţină 
sus un sân prea greu şi un copil cu o singură mână. 

Poziția aşezat. Unele mame preferă să alăpteze stând în 
şezut. Este foarte bine dacă vă ţineţi copilul normal în braţe 
pentru a-l alăpta în această poziţie. Ţineţi-l cu capul la 
nivelul plicii cotului dumneavoastră, fiind cu faţa la sân, iar 
spatele sprijiniţi-i-l cu antebraţul. Puteţi să-i sprijiniți şezutul 
ferm cu mâna. Faţa bebeluşului, pieptul, stomacul şi 
genunchii lui ar trebui să fie orientaţi spre dumneavoastră. 
O pernă sub el şi o alta sub dumneavoastră (aşezată sub 
cot) vă vor asigura suportul necesar. Cu cealaltă mână 
sprijiniţi-vă sânul plasând 4 degete sub el şi policele 
(degetul mare) deasupra, mai sus de areolă. Cu blândeţe 
atingeţi în mod repetat buza de jos a bebeluşului cu 
mamelonul până când acesta îşi deschide larg guriţa (aveţi 
răbdare; poate dura câteva minute uneori). Când gura 
bebeluşului este larg deschisă, puneţi-l aproape astfel încât 
gura lui să fie pe mamelon şi gingiile să fie în jurul acestuia, 
areola fiind în cea mai mare parte în gura lui. Nasul lui ar 
trebui să vă atingă sânul, însă de obicei nu este necesar să 
lăsaţi un loc special pentru aer, cu excepţia situaţiei în care 
îl auziţi pe bebeluş că respiră greu încercând să se 
hrănească. Dacă respiraţia pare a i se fi obstruat de tot, 
trageţi-i şezutul mai aproape de dumneavoastră sau 
ridicaţi-vă sânul uşor cu degetele amplasate sub acesta. 
Aceste manevre vor face un spaţiu suplimentar de care 
bebeluşul are nevoie pentru a se hrăni fără ca nasul să-i fie 
astupat. 


Stând pe o parte. Dacă preferaţi să alăptaţi stând pe o 
parte, sau dacă vă simţiţi mai confortabil în acest fel 
deoarece vi s-au pus copci, rugaţi pe cineva să vă ajute să 
vă puneţi perne care să vă susţină spatele şi între picioare. 
Bebeluşul ar trebui să stea şi el pe o parte, cu faţa spre 
dumneavoastră. Ar putea fi necesar să încercaţi cu 
amplasarea de perne sub bebeluş şi sub capul şi umerii 
dumneavoastră pentru a face ca mamelonul să ajungă la 
înălţimea potrivită pentru copil. Să spunem că staţi pe 
partea dumneavoastră stângă: curbaţi-vă braţul stâng în 
jurul copilului şi după aceea lăsaţi-l să sugă aşa cum a fost 
descris mai sus. 


Puteţi să vă mai ţineţi bebeluşul ca la fotbal, dacă aţi 
suferit o operaţie cezariană, pentru a alimenta un bebeluş 
mic sau pur şi simplu pentru a încerca o poziţie diferită. 
Staţi într-un scaun confortabil (majoritatea femeilor preferă 
un scaun care se leagănă) sau în pat cu multe perne care 
să vă ţină dreaptă. Odihniţi-vă braţul pe o pernă şi aşezaţi 
trunchiul şi  picioruşele bebeluşului la nivelul cotului 
dumneavoastră, capul lui  odihnindu-se în mâna 
dumneavoastră şi picioruşele lui fiind îndreptate exact 
către spătarul scaunului sau către pernele din spatele 
dumneavoastră. Ajutaţi-vă copilul să se hrănească aşa cum 
am descris mai sus. 

Ataşatul la sân şi suptul. Pentru a suge eficient 
bebeluşii trebuie să se ataşeze bine la sân, ceea ce 
înseamnă să ia în gură tot mamelonul şi o mare parte a 
areolei. Mamelonul ar trebui să fie orientat către partea de 
sus a gurii bebeluşului. Un bebeluş care se ataşează la sân 
face acelaşi lucru pe care dumneavoastră îl faceţi atunci 
când mâncaţi un sandviş cu adevărat mare. Veţi fi nevoită 
să ţineţi sânul într-un mod destul de asemănător cu cel al 
unui sandviş, strângându-l între police şi arătător. 

Bebeluşii nu primesc laptele numai pur şi simplu luând 
mamelonul în gură şi sugând. Laptele se formează în 
glandele răspândite în tot sânul. După aceea trece prin 
nişte ducte mici către centrul sânului, unde se colectează 


într-un număr de spaţii de stocare - sau sinusuri - localizate 
într-un cerc situat imediat în spatele areolei. Un duct scurt 
face legătura între fiecare sinus şi exterior, la nivelul 
mamelonului (există mai multe deschideri la nivelul fiecărui 
mamelon). Când copiii se hrănesc corect, majoritatea sau 
toată areola este în gura lor, iar principala acţiune pe care 
aceştia o fac este să strângă sinusurile (situate în spatele 
areolei) cu gingiile. Acţiunea de supt pe care bebeluşul o 
face cu limba nu are atât de mult rolul de a extrage laptele 
din mamelon cât să menţină areola în gură şi să transporte 
laptele din partea din faţă a gurii către gât. 

Dacă bebeluşii iau numai mamelonul în gură, ei aproape 
că nu pot să extragă nici un pic de lapte. Dacă strâng tare 
mamelonul probabil că acesta se va inflama şi va deveni 
dureros. Însă dacă iau în gură aproape toată areola, atunci 
gingiile lor o vor strânge pe aceasta şi nu vor putea răni 
mamelonul. Dacă bebeluşii încep să dea din gură şi 
comprimă mamelonul, ei ar trebui să fie opriţi imediat. 
Introduceţi-vă degetul în colţul gurii sau între gingiile 
bebeluşului dacă este necesar pentru a întrerupe 
sucţiunea. Întotdeauna întrerupeţi sucţiunea înainte de a 
retrage sânul, altfel mamelonul va fi zgâriat şi se va 
inflama. După aceea ajutaţi-vă copilul să se ataşeze din nou 
la sân, cu areola bine amplasată în gură. Dacă acesta 
persistă şi continuă să vă apuce mamelonul, întrerupeţi 
masa respectivă. 

Frecvent se întâmplă ca sânii să fie pur şi simplu 
tumefiaţi atunci când laptele vine la început. Acest lucru ar 
putea să aplatizeze mamelonul, iar dacă sânul este ceva 
mai ferm va fi mai dificil pentru nou-născut să sugă. Acesta 
va deveni frustrat. Puneţi comprese calde şi extrageţi puţin 
lapte timp de câteva minute înainte de a vă hrăni copilul; 
acest lucru va face ca mamelonul să proemine suficient de 
mult pentru a vă ajuta copilul să ia areola în gură. Unele 
femei descoperă că dacă folosesc comprese reci le este mai 
bine. 


SPOCK CLASIC 


Există două lucruri care trebuie evitate când puneţi 
sugarul la sân. Primul este susţinerea capului sugarului cu 
mâna în încercarea de a-l orienta către sân. Bebeluşilor nu 
le place să fie ţinuţi de cap şi se zbat ca să se elibereze. 
Celălalt este să le apăsaţi obrajii pentru a-i face să deschidă 
gura. Sugarii întorc faţa instinctiv către orice le atinge 
obrazul, acest reflex ajutându-i să găsească sânul. Dacă îi 
apăsaţi în acelaşi timp ambii obraji, le produceţi confuzie şi 
iritare. 

Atunci când sugarul refuză sânul şi ar face orice în loc 
să sugă, mama nu-şi poate reprima sentimentul că este 
refuzată şi devine frustrată şi nervoasă. N-ar trebui, însă, să 
se lase aşa de uşor impresionată de acest nou-venit 
neexperimentat şi aparent atât de încăpățânat. Dacă are 
răbdarea de a mai încerca să-i ofere sânul la câteva mese, 
sunt toate şansele ca sugarul să-şi dea seama până la urmă 
despre ce este vorba. 

Ingrijirea mameloanelor. Unii medici recomandă 
masajul regulat al mameloanelor pentru a le întări în timpul 
ultimei luni de sarcină. Insă nu este foarte sigur că acest 
lucru este de ajutor, iar prea mult masaj poate conduce la 
apariţia de leziuni şi la inflamație. Spălatul excesiv cu 
săpun poate de asemenea să facă mameloanele să devină 
uscate şi dureroase. Cea mai bună regulă este: dacă doare, 
încetaţi să mai faceţi respectivul lucru. De asemenea, dacă 
remarcaţi că masajul mameloanelor vă face uterul să se 
contracte, este înţelept să nu îl mai practicaţi. 

După ce bebeluşul începe să se hrănească, glandele de 
la nivelul areolei secretă o substanţă lubrefiantă. Nici o altă 
îngrijire specială a mameloanelor, nici un ulei sau unguent 
nu ar trebui să fie necesar în mod obişnuit. Dacă însă 
acestea sunt necesare, un produs pe bază de lanolină 
purificată, făcut special pentru alăptat, cum ar fi Purelan 
sau Lansinoh, poate fi foarte reconfortant. Unele mame cu 
experienţă sunt convinse că de cel mai mare ajutor pentru 
a menţine mameloanele sănătoase este să permită unei 
mici cantităţi de lapte să se usuce pe ele după ce îşi 
hrănesc copilul. Mameloanele vor fi astfel mai sănătoase 


într-un sutien care nu are o căptuşeală impermeabilă, astfel 
încât mamelonul să nu fie tot timpul umed. Orice preparat 
care face ca mameloanele să se usuce şi să crape ar trebui 
să fie evitat, de exemplu săpunurile dure sau soluţiile care 
conţin alcool. 

Nu există nici un motiv pentru ca o mămică care 
alăptează să facă răni la nivelul mameloanelor dacă 
bebeluşul se hrăneşte corect. 

Mameloanele crăpate şi inflamate sunt un semn pentru 
a obţine ajutor în legătură cu tehnica de alăptare. Cu o 
tehnică bună alăptatul ar trebui să fie o experienţă 
confortabilă şi nu o corvoadă. 

Inflamaţia  mameloanelor. Dacă începe să se 
dezvolte inflamaţia, primele lucruri pe care trebuie să le 
verificaţi sunt modul în care bebeluşul se ataşează la sân şi 
poziţia de hrănire. Frecvența alăptărilor ar trebui să fie 
crescută pentru a favoriza golirea sânilor şi pentru a 
preveni astfel înfometarea prea puternică a bebeluşului. 
Modificarea poziţiei de alăptare astfel încât presiunea 
exercitată de gingiile bebeluşului să fie aplicată asupra 
altor zone areolare poate fi de ajutor (pentru mai multe 
informaţii despre mameloanele inflamate şi crăpate vezi 
pag. 273). Uneori când mameloanele sunt foarte inflamate 
singurul lucru pe care îl puteţi face este să vă pompaţi sânii 
şi să-i oferiţi laptele copilului cu biberonul, lăsând astfel 
mameloanele să se refacă. Aceasta este o situaţie în care 
ajutorul din partea unui consultant cu experienţă în 
probleme de lactaţie poate fi cheia pentru a continua să 
alăptaţi cu succes. 

Mameloanele retractate. Dacă mameloanele sunt 
plate sau retractate (introduse în sân de către țesutul de 
susţinere, prin tracţiune), acestea ar putea să complice şi 
mai mult începerea alăptării, în special dacă bebeluşul 
dumneavoastră este sensibil. Dacă acesta caută şi nu 
găseşte mamelonul, el poate începe să plângă cu furie şi îşi 
poate retrage capul. Există mai multe lucruri pe care le 
puteţi încerca. Dacă este posibil, puneţi bebeluşul la sân 
atunci când se trezeşte, înainte ca acestuia să îi fie foame. 


Dacă plânge la prima încercare, opriţi-vă imediat şi liniştiţi-l 
înainte de a încerca din nou. Aveţi răbdare. Uneori 
mamelonul poate să devină mai proeminent dacă îl masaţi 
uşor cu degetele. Unele femei au cu adevărat mameloane 
inversate, care niciodată nu sunt drepte, însă acest lucru nu 
împiedică alăptatul. Uneori ele pot beneficia în urma 
utilizării cochiliilor pentru sâni sau a cupelor pentru lapte 
(vezi pag. următoare). Medicul dumneavoastră, sora 
medicală sau consultantul de lactaţie vă vor explica cum să 
le folosiţi. O pompă eficientă pentru sâni poate fi de ajutor 
şi ea pentru a face mameloanele mai proeminente. 

De fapt, importanţa mameloanelor în alăptare constă în 
ghidarea bebeluşului pentru ca acesta să poată lua areola 
în gură. Ţesuturile de susţinere care retractează mamelonul 
fac de asemenea ca pentru bebeluş să fie mai dificil să 
tragă areola către anterior şi să o ţină în gură. Probabil cea 
mai valoroasă procedură este aceea în care mama (sau 
asistenta) extrage puţin lapte din sinusuri prin compresie 
manuală (vezi pag. 277) astfel încât regiunea areolară să 
fie mai moale şi mai compresibilă. După aceea presaţi 
areola între police şi celelalte degete pentru a-i da o formă 
mai proeminentă atunci când o introduceţi în gura copilului. 

Cochiliile pentru sân sau cupele de lapte. Multe 
femei au descoperit că aceste obiecte le pot ajuta deoarece 
ele fac ca mameloanele retractate sau inversate să stea 
drepte, uşurează sarcina bebeluşului de a le lua în gură 
deoarece exercită o presiune la nivelul zonei areolare şi 
menţin mameloanele uscate. Cochilia se poartă pe sub 
sutien, mai puţin atunci când alăptaţi. Un dom cu o gaură în 
el este amplasat peste mamelon. Un dom mai proeminent, 
ataşat de acesta, protejează mamelonul de sutien şi 
creează un spaţiu prin care laptele se poate scurge de la 
nivelul mamelonului (dacă laptele se scurge direct în sutien 
atunci mamelonul va fi în permanenţă ud). Presiunea 
exercitată de domul interior la nivelul sinusurilor este 
considerată a favoriza ataşarea copilului la sân; de 
asemenea, presiunea face ca mamelonul să fie proeminent. 
Protruzia persistă pentru un timp după ce cupa este 


îndepărtată. Cupele ar trebui să fie purtate în timpul 
ultimelor 2 săptămâni de sarcină dacă mameloanele sunt 
plate sau retractate. 


CUM SE STABILEŞTE TIPARUL DE ALĂPTARE 


Tiparul natural precoce de hrănire. Chiar dacă 
laptele nu vine de obicei în primele câteva zile, alăptatul 
precoce şi des încurajează producţia de lapte şi ajută la 
prevenirea umflării excesive a sânilor. Statul împreună al 
mamei şi copilului este astfel de un ajutor enorm pentru o 
mamă care doreşte să înceapă să alăpteze. Unii bebeluşi 
pot să se adapteze foarte uşor la programul stabilit de 
maternitate; alţii se pot hrăni foarte neregulat la început 
atunci când sunt treji şi înfometați. Dacă se trezesc şi plâng 
într-un moment în care nu pot fi aduşi de la maternitate la 
mamele lor, ei ar putea să adoarmă plângând până când va 
veni ora programată a mesei. Dacă însă copilul stă 
împreună cu mama lui, aceasta nu trebuie decât să îl ia în 
braţe şi să îl pună la sân atunci când ea consideră că îi este 
foame. Astfel, bebeluşul nu trebuie să plângă niciodată 
prea mult sau să obosească. 

Spitalele care încurajează statul împreună al mamei cu 
bebeluşul şi alăptatul lasă adeseori bebeluşii să fie puşi la 
sân curând după naştere. Ideal (şi în mai multe spitale), 
acest lucru ar putea fi făcut în camera de naşteri, imediat 
după ce bebeluşul a fost uscat. Bebeluşii sunt adeseori 
perfect treji imediat după naştere; dacă sunt aşezaţi pe 
abdomenul sau pieptul mamei lor, de multe ori vor găsi 
mamelonul singuri, fără nici un ajutor. 

După perioada iniţială de alertă, mulţi bebeluşi sunt 
somnoroşi şi nu le este foarte foame în timpul primelor 2-3 
zile, trezindu-se la intervale lungi. Acest lucru se întâmplă 
mai des atunci când mamelor li s-a făcut anestezie sau au 
fost sedate. După aceea bebeluşii vor trece la un tipar 
diferit, caracterizat prin treziri frecvente - de multe ori chiar 
la fiecare 1-2 ore; acest tipar va persista timp de câteva 
zile. 


Alţi bebeluşi sunt alerţi şi înfometați chiar de la început. 
Ei ar putea să dorească să fie hrăniţi de 10-12 ori într-o zi în 
timpul primelor 1-2 săptămâni, înainte de a se linişti şi a 
trece la un tipar de 8-10 mese pe zi în următoarele 1-2 
săptămâni. Secretul este să nu limitați hrănirea copilului. 
Lăsaţi-l să se hrănească de câte ori doreşte. 

Atunci când vine laptele. La început sânul nu 
produce lapte deloc; mai degrabă produce un lichid 
denumit colostru. Cu toate că nu este în cantitate prea 
mare şi pare a fi destul de apos, colostrul este foarte bogat 
în substanţe nutritive şi în substanţe care ajută la 
combaterea infecțiilor. 

Există o variaţie considerabilă a momentului şi a 
manierei în care laptele începe să fie produs. De cele mai 
multe ori acesta începe să vină în cea de-a treia sau a patra 
zi de viaţă a bebeluşului. Laptele tinde să fie produs mai 
precoce la mămicile care au mai avut un copil înainte sau la 
mămicile care stau în cameră împreună cu bebeluşul lor şi 
îl pot alăpta la cerere. Uneori laptele vine atât de brusc 
încât mămica poate să menţioneze exact ora. In cazul altor 
mămici progresul este mai gradual. Bebeluşii de cele mai 
multe ori abia în a treia sau a patra zi devin mai alerţi şi li 
se face mai foame. Acesta este unul dintre multele 
exemple ale modului în care natura face lucrurile să 
funcţioneze. 

Studiile pe bebeluşii alăptaţi de fiecare dată când 
apetitul lor o cerea au dovedit că majoritatea acestora 
doresc să se hrănească de 10-12 ori pe zi între zilele 3 şi 6 
(scaunele ar putea să fie mai frecvente în timpul acestor 
zile). Mamele care sunt în mod deosebit anxioase în 
legătură cu reuşita lor de a alăpta s-ar putea simţi 
dezamăgite de această frecvenţă a meselor, deoarece 
presupun că acest lucru înseamnă că producţia lor de lapte 
este inadecvată. Acest lucru nu este adevărat. Bebeluşul 
este acum orientat către alimentaţie pentru a putea creşte 
şi deoarece se hrăneşte mai des stimulează în acelaşi timp 
sânii să producă mai mult lapte. In chiar timpul acestei 
ultime jumătăţi a primei săptămâni de viaţă sânii primesc 


cea mai puternică stimulare hormonală. Nu este de mirare 
că în primele câteva zile sânii uneori devin prea plini sau că 
uneori nu există suficient lapte pentru a sătura un bebeluş 
înfometat. Totuşi, sistemul funcţionează remarcabil de bine. 

Producţia hormonală se reduce la finalul primei 
săptămâni. După aceea principalul factor care stabileşte cât 
de mult lapte este produs de către sâni este reprezentat de 
cerinţele copilului. |n perioada în care se produc 
schimbările (de obicei cea de-a doua săptămână) ar putea 
să nu fie produs suficient lapte până în momentul în care 
sânii reuşesc să se adapteze cererii. Apetitul bebeluşului 
este cel care „învaţă” sânii cât de mult lapte să producă, nu 
doar în săptămânile 2 sau 3 ci pe tot parcursul lunilor 
următoare. Cu alte cuvinte, atunci când un copil are câteva 
luni, dacă doreşte mai mult, producţia ar putea încă să 
crească. 

Cât timp să vă alăptaţi copilul la fiecare masă. 
Obişnuia să se considere că este mai bine să limitați durata 
meselor la început, pentru ca după aceea treptat să o 
creşteţi pe măsură ce mameloanele se adaptau. Ideea era 
să fie prevenită inflamaţia mameloanelor. Insă experienţa a 
dovedit că este mai bine să lăsaţi bebeluşul să decidă cât 
doreşte să mănânce încă de la început. Dacă aceştia sunt 
întotdeauna lăsaţi să se hrănească atunci când sunt 
înfometați pentru cât de mult timp doresc, ei se vor obişnui 
să nu se grăbească şi să se ataşeze bine la sân, iar astfel 
va fi evitată inflamaţia mameloanelor. Cu cât mai mult timp 
a trecut de la prima alăptare (cu cât mai precoce cu atât 
mai bine) cu atât mai uşor laptele va veni. Acest reflex este 
mai lent la început; semnificaţia lui este că o mamă care 
are experienţă în alăptare nu trebuie să se pregătească 
pentru acest proces la fel ca o mămică fără experienţă. O 
mamă fără experienţă trebuie să renunţe la toate celelalte 
activităţi şi să se pregătească pentru a alăpta. Ceilalţi adulţi 
din familie ar trebui să o lase în pace, permițându-i să se 
concentreze asupra îndeplinirii nevoilor nou-născutului. 

Cât de des puteţi să alăptaţi? intr-un fel răspunsul 
este „Atât de des pe cât bebeluşului îi este foame şi 


dumneavoastră vă simţiţi capabilă să îi satisfaceţi apetitul”. 
Mamele din ţările în curs de dezvoltare pot să îşi hrănească 
copiii din nou chiar şi la jumătate de oră după ultima masă, 
cu toate că în acest caz bebeluşul se va hrăni numai pentru 
scurt timp. Mamele din societatea noastră, care au alăptat 
cu succes un alt bebeluş înainte, având suficientă încredere 
în sine şi experienţă, ar putea să nu ezite să îşi hrănească 
copilul şi la numai o oră după ultima masă, dacă ea 
consideră că acestuia îi este foame. 

Nu este bine să vă hrăniţi copilul de fiecare dată când 
acesta plânge. Bebeluşii plâng din multe alte motive în 
afară de foame - colicile, alte forme de indigestie, crizele 
de iritabilitate pe care noi nu le înţelegem, oboseală care 
dintr-un motiv sau altul nu îi face să adoarmă (vezi pag. 
61). O mamă anxioasă şi fără experienţă poate ajunge la 
oboseală extremă dacă îşi face griji şi alăptează toată ziua 
şi jumătate din noapte. Aceste griji pot reduce producţia de 
lapte şi pot să interfereze cu reflexul discutat mai sus 
(laptele vine mai dificil). 

Aşadar, într-un fel, răspunsul este să vă hrăniţi 
bebeluşul cât de des doriţi. Insă din alt punct de vedere, ar 
putea fi de ajutor pentru o mamă fără experienţă ca 
aceasta să se protejeze pe sine, măcar puţin. Este în regulă 
să lăsaţi un copil să se agite puţin deoarece acesta ar putea 
să adoarmă la loc; uneori, dacă tăticul ia bebeluşul în braţe 
şi îl ţine lipit de pieptul său gol, căldura şi mirosul lui - 
diferite de cele ale mămicii - pot fi liniştitoare; uneori 
înfofolitul sau legănatul pot fi de ajutor. Insă dacă nici una 
dintre aceste metode nu funcţionează, va trebui să reveniţi 
la alăptare. 

Un copil care suge continuu şi niciodată nu pare a fi 
mulţumit este posibil să nu primească suficient lapte. 
Asiguraţi-vă că auziţi sunete specifice (sorbituri, înghiţituri); 
verificaţi dacă bebeluşul are mai multe scaune moi în 
fiecare zi şi urinează frecvent; rugaţi medicul să îl consulte 
şi să vadă dacă a luat în greutate cât ar trebui. Mergeţi la 
un consultant în probleme de lactaţie din timp, înainte ca 
problema să se agraveze. 


Unul sau ambii sâni? În multe părţi ale lumii, acolo 
unde alăptatul este modalitatea principală în care bebeluşii 
sunt hrăniţi şi unde mămicile îşi poartă bebeluşii cu ele la 
muncă, aceştia sunt alăptaţi frecvent. Ei se hrănesc relativ 
puţin timp la un sân, după aceea adorm la loc. In societatea 
noastră, care este ghidată foarte mult de orare şi în care 
mulţi bebeluşi sunt puşi într-un pătuţ într-o cameră liniştită 
după ce sunt hrăniţi, tendinţa este ca mesele să fie mai 
puţine şi în cantităţi mai mari. Dacă o mămică produce 
cantităţi mari de lapte, bebeluşul ei ar putea să fie 
satisfăcut cu un sân la fiecare masă. Fiecare sân este 
stimulat de fiecare golire completă, chiar dacă acest lucru 
se produce numai o dată la fiecare 4-8 ore. 

Totuşi, în multe cazuri, cantitatea de lapte dintr-un sân 
nu este suficientă pentru satisfacerea bebeluşului, astfel 
încât ambii sâni îi sunt oferiţi acestuia la fiecare masă, cel 
stâng fiind oferit primul la o masă iar cel drept la masa 
următoare. Unele mame şi medici sunt adepţii utilizării 
ambilor sâni indiferent de situaţie. O metodă simplă şi pe 
care vă puteţi baza este să lăsaţi bebeluşul să termine 
laptele dintr-un sân, iar după aceea oferiţi-i-l pe celălalt. 
Veţi şti când bebeluşul a terminat atunci când acesta dă 
drumul sânului. El ar putea să mănânce puţin sau la fel de 
mult din celălalt sân; alegerea este a lui. Dacă lăsaţi 
bebeluşul să decidă, el va avea grijă ca în final să fie sătul, 
însă nu prea mult. 

Tipare ale alăptării precoce. Un medic cu simţul 
umorului care a studiat comportamentul a sute de bebeluşi 
atunci când aceştia sunt puşi la sân a scos în evidenţă 
câteva tipuri diferite. /nfometații precoce caută cu lăcomie 
areola şi sug viguros până când sunt satisfăcuţi. Singura 
problemă este că astfel ei ar putea să lezeze mamelonul 
dacă sunt lăsaţi. Bebe/uşii excitabili ar putea să devină atât 
de agitaţi şi de activi încât ar putea să scape sânul din gură 
pentru ca după aceea, în loc să încerce din nou, să înceapă 
să ţipe. După câteva zile de obicei se liniştesc. Ezitanţi; nu 
pot fi deranjaţi pentru a se hrăni în timpul primelor câteva 
zile; ei aşteaptă până când laptele vine. Dacă sunt forţaţi să 


se hrănească ei se opun. Se vor hrăni bine atunci când va 
veni momentul potrivit. Degustătorii trebuie, pentru o 
perioadă, să ţină mamelonul în gură şi să deguste o 
picătură de lapte înainte de a trece la treabă. Eforturile 
făcute pentru a-i grăbi nu vor face decât să-i facă iritabili. 
Liniştiţii doresc să se hrănească timp de câteva minute, iar 
după aceea se odihnesc câteva minute înainte de a începe 
din nou. Ei nu pot fi grăbiţi. De obicei se hrănesc destul de 
bine în felul lor, însă le ia mai mult timp. 

Există şi alte tipare comportamentale în timpul primelor 
săptămâni de alăptare, iar acestea pot face ca treaba 
mamei să fie mai dificilă şi ca aceasta să devină foarte 
nervoasă. Din fericire, majoritatea bebeluşilor cresc repede 
şi trec peste aceste comportamente inconvenabile în 
câteva săptămâni. 

Bebeluşii care se hrănesc puțin şi adorm. Aceşti 
bebeluşi par a nu se hrăni niciodată cu poftă şi adorm la 
câteva minute după ce încep să mănânce. Nu puteţi să ştiţi 
dacă au mâncat suficient. Lucrurile nu ar fi atât de rele 
dacă ei ar dormi timp de 2-3 ore, însă este posibil ca 
aceştia să se trezească şi să înceapă din nou să ţipe la 
numai câteva minute după ce au fost puşi înapoi în pat. Nu 
se ştie cu adevărat ce cauzează acest tip de 
comportament. O posibilitate este aceea că bebeluşul are 
sistemele nervos şi digestiv încă imature, acestea 
nefuncţionând bine împreună. Probabil confortul oferit de 
braţele mamei şi de prezenţa sânului în gură este suficient 
pentru a-i adormi la loc, iar apoi când sunt repuşi în pătuţul 
mai tare şi mai rece foamea îi face să se trezească din nou. 
Când cresc puţin mai mari şi ştiu despre ce este vorba, 
foamea lor îi va ţine treji până în momentul în care sunt 
satisfăcuţi. Dacă bebeluşul dumneavoastră devine 
somnoros sau neliniştit după câteva minute de alăptare, 
încercaţi să schimbaţi sânul din care suge pentru a vedea 
dacă îl poate ajuta curgerea mai uşoară a laptelui. 
Bineînţeles dumneavoastră v-ar plăcea ca acesta să se 
hrănească cel puţin 15 minute la un sân pentru a fi sigură 
că sânul este bine stimulat, însă dacă bebeluşul nu vrea 


acest lucru atunci nu aveţi ce face. 

Bebeluşii iritabili. Alţi bebeluşi, cărora le este mai foame 
şi sunt mai alerţi sau mai insistenţi, reacţionează cu iritare 
atunci când descoperă că nu pot să mănânce suficient 
lapte. Ei îşi agită capul la sân, se depărtează şi ţipă, 
încearcă din nou, iar se supără. Faptul că bebeluşul nu se 
hrăneşte bine nu face decât să crească starea de anxietate 
a mamei sale, iar astfel apare un cerc vicios. Dacă înţelege 
modul în care tensiunea nervoasă poate să interfereze cu 
alăptatul, atunci ea şi-ar putea folosi ingeniozitatea pentru 
a găsi cea mai potrivită modalitate ca să se relaxeze înainte 
şi în timpul alăptării. Muzica, o revistă, televizorul - orice 
funcţionează bine ar trebui să fie folosit constant. 


BEBELUŞUL PRIMEŞTE SUFICIENT LAPTE? 


Câştigul ponderal şi mulţumirea. Este bine să vă 
amintiţi că în acele părţi ale lumii unde nu există modalităţi 
exacte pentru cuantificarea creşterii şi nici medici, mama 
pur şi simplu presupune că bebeluşul ei primeşte suficient 
lapte dacă acesta se comportă ca şi cum ar fi mulţumit şi 
arată bine, iar această metodă funcţionează bine în 9 cazuri 
din 10. 

În general vorbind, dumneavoastră şi medicul veţi 
decide când copilul se dezvoltă corespunzător pe baza 
comportamentului său pe parcursul mai multor săptămâni 
şi pe baza greutăţii lui. Nici unul dintre factorii de mai sus 
nu sunt decisivi luaţi separat. Un bebeluş care este fericit şi 
câştigă în greutate rapid primeşte în mod evident suficient 
de mâncare. Un bebeluş care câştigă în greutate normal, 
însă care plânge puternic în fiecare după-amiază sau seară 
probabil că are colici. Un bebeluş care câştigă greu în 
greutate însă pare destul de mulţumit este în cele mai 
multe cazuri un bebeluş care asimilează mai greu. Totuşi, 
există unii bebeluşi care nu protestează nici chiar dacă nu 
câştigă deloc în greutate. Probabil că cei care nu primesc 
suficient de mâncare sunt bebeluşii care cresc puţin în 
greutate şi care sunt agitaţi în cea mai mare parte a 


timpului. Bebeluşul care nu primeşte suficient de mâncare 
ar putea fi ori neobişnuit de iritabil ori letargic. Va urina de 
mai puţin de 6 ori pe zi, urina lui va fi închisă la culoare şi 
va avea un miros puternic; de asemenea, acest bebeluş va 
avea şi mai puţine scaune. 

Orice bebeluş care nu câştigă suficient în greutate până 
la sfârşitul celei de-a doua săptămâni ar trebui să fie trezit 
la fiecare 2 sau 3 ore şi încurajat să se hrănească mai des. 
Bebeluşii care sunt somnoroşi atunci când sunt la sân ar 
trebui să fie încurajați să se hrănească făcându-i să 
eructeze şi schimbându-i de la un sân la altul. Dacă această 
rutină este repetată de 4-5 ori în timpul unei mese, 
majoritatea bebeluşilor vor începe să câştige în greutate şi 
se vor hrăni mai viguros după 5-7 zile. 

Bebeluşii hrăniţi la sân ar trebui să fie consultaţi pentru 
verificarea câştigului ponderal la aproximativ o săptămână 
după naştere şi apoi la 2 săptămâni după ce au ieşit din 
spital, uneori chiar şi mai devreme dacă alăptarea nu a 
decurs fără probleme în spital sau dacă există motive de 
îngrijorare în legătură cu câştigul ponderal sau cu producţia 
de lapte. Pe termen lung este cel mai bine să presupuneţi 
că bebeluşul dumneavoastră primeşte suficient lapte, cu 
excepţia situaţiei în care medicul vă spune clar altceva. Cu 
siguranţă, la orice masă, ar trebui să fiţi mulţumită dacă 
bebeluşul dumneavoastră pare să fie sătul. 

Este dificil să spuneţi cât de mult a mâncat. 
Întrebarea dacă bebeluşul a primit suficient lapte poate 
nedumeri o mamă fără experienţă. Nu puteţi să vă daţi 
seama cât lapte a primit bebeluşul după durata mesei sau 
după aspectul sânilor sau al laptelui. O bună metodă 
empirică este să observați dacă bebeluşul, după a 5-a zi de 
viaţă, începe să urineze de 6-8 ori pe zi şi să aibă 4-10 
scaune pe zi; în acest timp el se va hrăni de 8-12 ori în 
fiecare 24 de ore. 

Cu siguranţă nu puteţi să vă daţi seama cât de mult 
lapte primeşte copilul dacă ţineţi cont de durata mesei. 
Acesta continuă să se hrănească şi după ce deja a obţinut 
cea mai mare cantitate de lapte - uneori timp de 10 sau 


mai multe minute, chiar o jumătate de oră - deoarece îi 
place când laptele vine în cantităţi mici, sau îi place să sugă 
sau poate că pur şi simplu se simte bine. Observarea 
atentă şi cântărirea bebeluşilor ceva mai mari au arătat că 
acelaşi copil pare a fi complet mulţumit după ce a mâncat 
75 ml de lapte la o masă şi 300 ml la alta. 

Majoritatea mamelor cu experienţă au decis că nu pot 
să îşi dea seama după gradul de umplere aparentă a sânilor 
înainte de alăptare de cât de mult lapte conţin aceştia. In 
primele 1-2 săptămâni sânii sunt în mod evident mai plini şi 
mai fermi datorită modificărilor hormonale; după un timp ei 
devin în mod normal mai moi şi mai puţin proeminenţi, 
chiar dacă producţia de lapte creşte. Un bebeluş poate să 
obţină 150 ml de lapte sau chiar mai mult dintr-un sân care 
pentru mamă pare a nu fi plin. Nu puteţi să vă daţi seama 
de nimic nici după culoarea şi aspectul laptelui. Laptele de 
mamă întotdeauna este mai subţire şi mai albăstrui în 
comparaţie cu laptele de vacă. 

Plânsul şi foamea. Foamea nu este cel mai frecvent 
motiv pentru care bebeluşul plânge. Mămicile adeseori îşi 
fac griji atunci când bebeluşii lor încep să se agite imediat 
după masă sau între mese. Primul lor gând este că 
producţia lor de lapte scade. Această presupunere nu este 
de obicei corectă. Realitatea este că aproape toţi bebeluşii, 
în special primii născuţi, au crize în timpul cărora se agită, 
de obicei după-amiaza sau seara. Bebeluşii hrăniţi cu 
biberonul se agită la fel de mult ca şi cei hrăniţi la sân. 
Bebeluşii care primesc tot laptele pe care l-ar putea mânca 
au izbucniri de plâns exact la fel ca bebeluşii care nu 
primesc suficient lapte (vezi pag. 61 şi 98 pentru mai multe 
informaţii despre plâns şi colici). Dacă o mămică înţelege că 
majoritatea agitaţiei din primele săptămâni nu este cauzată 
de foame, atunci ea nu îşi va pierde atât de uşor încrederea 
în capacitatea ei de a produce suficient lapte pentru 
bebeluş. 

Cu toate că este mult mai puţin probabil, este 
bineînţeles posibil ca un bebeluş să se agite pentru că îi 
este foame. Totuşi, foamea este mult mai probabil să îl 


trezească ceva mai devreme pentru următoarea masă 
decât să îl deranjeze în primele 1-2 ore după ultima masă. 
Dacă îi este foame bebeluşul ar putea avea pur şi simplu un 
apetit care a crescut dintr-o dată sau ar putea însemna că 
producţia de lapte a mamei s-a redus uşor datorită oboselii 
şi tensiunii. In orice caz, soluţia este aceeaşi: consideraţi că 
se va trezi şi va dori să se hrănească mai des şi mai 
puternic timp de câteva zile până când sânii 
dumneavoastră se vor fi adaptat cererii; după aceea 
probabil că va reveni la vechiul program. 

In cazul unui copil agitat soluţia este să faceţi în aşa fel 
încât alăptatul să aibă şanse de reuşită. Orice gând de a-i 
da bebeluşului un biberon plin cu lapte praf ar trebui să fie 
amânat timp de cel puţin câteva săptămâni. Bebeluşului ar 
trebui să i se permită să se hrănească de câte ori doreşte şi 
cât timp doreşte. Când câştigul ponderal este rezonabil în 
următoarele 1-2 săptămâni, luarea în considerare a folosirii 
laptelui praf ar trebui să fie amânată pentru cel puţin încă 2 
săptămâni. 

Totuşi, este posibil să se întâmple ca o mămică să 
înceapă să se agite şi să-şi facă probleme în legătură cu 
alăptatul dacă bebeluşul ei are colici şi este agitat. In 
aceste cazuri este cel mai bine să luaţi o pauză de la 
alăptare pentru un timp. Incercaţi să vă hrăniţi bebeluşul cu 
biberonul sau lăsaţi pe altcineva (tatăl, un prieten sau un 
bunic) să se ocupe cu liniştirea bebeluşului. Dacă mama 
simte că poate să aibă grijă de ea însăşi pentru o perioadă, 
ea ar putea să revină după aceea la alăptare cu energie 
sporită. Ca întotdeauna, dacă sunteţi îngrijorată în legătură 
cu faptul că bebeluşul dumneavoastră ar putea să nu 
primească suficient lapte, este întotdeauna bine ca acesta 
să fie consultat de medic. 


MAMA CARE LUCREAZĂ 


Alăptatul şi munca. Dar ce poate fi făcut în cazul 
femeilor care ezită să îşi alăpteze bebeluşii deoarece au de 
gând să revină la muncă? (Nu că a creşte un copil nu 


înseamnă muncă; din contră. Însă folosesc termenul 
„muncă” referindu-mă la o slujbă departe de casă). Dacă 
sunteţi hotărâtă, şansele să alăptaţi cu succes sunt mari. 
Mamele care au reuşit să combine cu succes munca şi 
alăptatul adeseori îşi hrănesc bebeluşii frecvent după ce 
revin de la serviciu şi nu încearcă să le impună acestora un 
program anume. Mulţi angajatori permit în prezent 
mamelor care alăptează să îşi ia pauze în timpul cărora să 
poată să stea şi să se mulgă pentru a-şi stimula producţia 
de lapte (vezi pag. 276 pentru mai multe informaţii despre 
pompe pentru sâni). 

Mamele care lucrează pot să îşi alăpteze bebeluşii pe 
parcursul întregii zile atunci când sunt libere. Acest lucru 
ajută la menţinerea unei producţii bune de lapte. Chiar 
dacă decideţi să nu mai alăptaţi după ce vă reluaţi munca, 
ar fi bine pentru sănătatea bebeluşului dacă acesta ar fi 
hrănit la sân în timpul primelor săptămâni de viaţă. Inainte 
de a naşte aţi putea să discutaţi cu mame care şi-au alăptat 
bebeluşii şi după ce s-au reîntors la slujbă. 

Combinarea alăptatului cu hrănitul cu biberonul. 
lată câteva sugestii oferite de mamele cu experienţă care 
au alăptat şi după ce au revenit la slujbă (vezi de 
asemenea pag. 278). 

Aşteptaţi dacă este posibil până când bebeluşul 
dumneavoastră are 3 sau 4 săptămâni înainte de a 
introduce hrănitul cu biberonul. Deja la această vârstă 
bebeluşul ar trebui să se fi obişnuit să se hrănească după 
un program anume iar producţia dumneavoastră de lapte 
se va fi stabilit. 

O modalitate de a extrage şi de a păstra laptele este să 
vă hrăniţi bebeluşul de la un sân în timp ce folosiţi o pompă 
pentru a extrage laptele din celălalt (ar putea să vă ia ceva 
timp până când să vă obişnuiţi să faceţi acest lucru). Acest 
lucru ajută cu adevărat deoarece reflexul de eliberare a 
laptelui, stimulat de alăptare, face ca laptele să poată fi 
pompat mai uşor. O altă strategie este să folosiţi pompa la 
o oră după alăptarea bebeluşului. Dacă procedaţi în acest 
fel vă veţi creşte producţia de lapte (exact ca şi când aţi 


hrăni un alt copil). 

Laptele de mamă poate fi păstrat timp de 8 zile la 
congelator şi aproximativ 4-6 zile în frigider. Mirosiţi-l şi 
gustaţi-l înainte de a-l da bebeluşului pentru a fi sigură că 
nu s-a stricat. Odată ce aţi început o sticlă de lapte păstrată 
la frigider, aruncaţi laptele rămas după 2 ore. Majoritatea 
pompelor bune pentru sâni vă permit să mulgeţi laptele 
direct în mici sticluţe care pot fi închise bine. Acestea pot fi 
etichetate şi stocate în frigider. Puteţi de asemenea să 
folosiţi tăviţe de gheaţă speciale pentru a face cuburi din 
laptele îngheţat. Infăşuraţi cuburile într-un plastic şi daţi-i 
celui care are grijă de copil porţii de aproximativ 50 ml 
pentru a le pune în biberon. Niciodată nu adăugaţi lapte 
cald într-o sticlă în care este lapte rece sau îngheţat; dacă 
procedaţi astfel este posibil ca laptele să se strice. 

Incepeţi prin a-i da bebeluşului un biberon cu lapte de 
mamă de 3 ori pe săptămână. Mulţi bebeluşi nu vor lua 
biberonul de la mămicile lor - îşi dau seama de diferenţă - 
astfel încât tăticul, un frate sau o soră mai mare, sau 
dădaca ar putea fi nevoiţi să aibă grijă de acest lucru. 
Laptele cald este cel mai bun; bebeluşii hrăniţi la sân nu 
sunt încă obişnuiţi cu temperaturile joase. Unii bebeluşi nu 
vor avea nici o problemă şi vor accepta cu uşurinţă 
biberonul; alţii sunt mai reticenţi şi pentru a-i învăţa va fi 
nevoie de răbdare. 

Dacă bebeluşul dumneavoastră este reticent şi nu 
doreşte să ia biberonul, încercaţi să părăsiţi camera sau 
chiar ieşiţi din casă (bebeluşii vor refuza biberonul fie şi 
numai dacă o pot auzi pe mămica lor vorbind). De 
asemenea aţi putea să încercaţi să vă ţineţi bebeluşul într-o 
altă poziţie decât cea în care îl alăptaţi. De exemplu, acesta 
poate să stea în poala dumneavoastră cu picioruşele către 
dumneavoastră şi cu faţa către genunchii dumneavoastră 
în timp ce îi oferiţi biberonul. Uneori bebeluşii cărora pare a 
le plăcea cu adevărat gustul dulce ar putea mai degrabă să 
accepte să li se ofere în biberon suc de mere diluat 
jumătate-jumătate cu apă decât lapte. Oricum, cel mai bine 
ar fi să evitaţi complet orice fel de suc în timpul primelor 3- 


4 luni; după aceea, o cantitate de aproximativ 125 ml de 
suc pe zi reprezintă cantitatea maximă pe care un copil ar 
trebui să o primească, din moment ce sucul are valoare 
nutriţională foarte scăzută în comparaţie cu laptele de 
mamă. 

În mod ideal, înainte de a reveni la slujbă bebeluşul 
dumneavoastră ar trebui să accepte să primească cel puţin 
un biberon cu lapte în fiecare zi. Poate fi de ajutor să vă 
mulgeţi cu o pompă atunci când sunteţi la slujbă pentru a 
putea să vă menţineţi rezerva de acasă şi pentru a reduce 
lăcomia bebeluşului. Incercaţi să alăptaţi chiar înainte de a 
pleca la slujbă şi imediat după ce veniţi acasă şi să vă 
mulgeţi de 2 ori dacă lucraţi mai mult de 6 ore. 


PROBLEME ÎN TIMPUL ALĂPTĂRII 


Muşcarea mamelonului. Muşcăturile ar putea face ca 
mameloanele să devină atât de inflamate şi de dureroase 
încât alăptarea să trebuiască să fie întreruptă. Nu puteţi să 
daţi vina pe un bebeluş pentru că încearcă să muşte atunci 
când gingiile lui îi mănâncă datorită apariţiei dinţilor sau 
după ce câţiva dinţi au apărut deja. El nu îşi dă seama că 
ceea ce face o răneşte pe mama lui. 

Majoritatea bebeluşilor pot fi repede învăţaţi să nu 
muşte. Atunci când copilul muşcă introduceţi-vă imediat 
degetul între gingiile lui şi spuneţi cu blândeţe nu. Dacă 
muşcă din nou repetaţi manevra, spuneţi nu şi încetaţi 
masa. Oricum, de obicei bebeluşul muşcă de cele mai 
multe ori la finalul mesei. 

Agitaţia la sân. Uneori un bebeluş care a fost hrănit 
bine timp de 4 sau 5 luni va plânge sau se va agita câteva 
minute după începerea alăptării. Durerea cauzată de 
erupția dinţilor ar putea fi cauza. Pentru mai multe 
informaţii despre acest lucru vezi pag. 803. 

Durerile în timpul alăptării. Aţi putea să fiţi 
deranjată în timpul primei săptămâni sau poate şi după 
aceea de crampe la nivelul abdomenului inferior atunci 
când bebeluşul începe să se hrănească. Alăptarea 


eliberează hormoni care fac ca uterul să se contracte, 
revenind la dimensiunile normale pentru o femeie care nu 
este însărcinată. Crampele dispar după o vreme. In timpul 
primelor câteva zile sau săptămâni puteţi resimţi dureri 
puternice la nivelul mamelonului, care durează câteva 
secunde şi care apar după ce bebeluşul începe să se 
hrănească; sunt foarte obişnuite, nu au nici o semnificaţie 
şi dispar oricum în scurt timp. 

Mameloanele dureroase sau crăpate. Durerea care 
persistă pe tot parcursul alăptării poate indica un mamelon 
crăpat, iar o examinare atentă ar trebui să fie efectuată 
(unele mămici sunt deosebit de sensibile şi pot resimţi 
durere chiar dacă mameloanele lor sunt sănătoase). Dacă 
un mamelon este crăpat (adeseori datorită faptului că 
bebeluşul nu s-a ataşat cum trebuie la sân), o combinaţie 
între alăptările mai frecvente, modificarea frecventă a 
poziţiei de hrănire a copilului şi aplicarea locală de gheaţă 
poate preveni inflamarea şi poate face ca bebeluşului să-i 
fie mai uşor să se ataşeze la areolă (în loc să se ataşeze 
numai la mamelon). Medicul v-ar putea prescrie un unguent 
(cum ar fi hydrogel) sau un pansament. 

Umflarea sânilor. Când sânul este prea plin cu lapte, 
el devine ferm şi inconfortabil. Majoritatea cazurilor sunt 
uşoare, însă uneori poate fi vorba de un caz ceva mai grav, 
în care sânul este mult mărit, surprinzător de ferm şi foarte 
dureros. Lăsată netratată, umflarea sânilor poate să 
conducă la scăderea producţiei de lapte. 

Cazurile uşoare, care sunt cele mai obişnuite, pot fi 
rapid ameliorate prin alăptare. Ar putea fi necesar să 
înmuiaţi regiunea areolară la început prin evidenţierea ei 
manuală dacă aceasta este prea fermă pentru ca bebeluşul 
să o poată lua în gură fără ajutor; o cochilie pentru sân 
(vezi pag. 262) v-ar putea fi de asemenea de ajutor. 

Un caz mai grav ar putea să necesite mai multe tipuri 
de tratament. Incercaţi să vă masaţi tot sânul, începând la 
marginile externe şi progresând treptat către areolă. 
Incercaţi acest lucru în timp ce faceţi un duş călduţ; apa 
este relaxantă şi face ca masajul sânilor să decurgă mai 


uşor; de asemenea, nu există nici o problemă dacă laptele 
se scurge. Puteţi să folosiţi un unguent care să conţină 
lanolină purificată sau ulei vegetal pentru a evita să vă 
iritaţi pielea, însă evitaţi să daţi cu ulei pe areolă; dacă 
aceasta este acoperită cu ulei va deveni prea alunecoasă şi 
nu o veţi mai putea evidenția manual. Masajul sânilor ar 
putea fi efectuat o dată sau de mai multe ori pe zi, fie de 
către mamă, fie de un ajutor. Aplicarea de comprese 
umezite cu apă la o temperatură confortabilă pare a fi de 
ajutor pentru pregătirea sânilor pentru masaj. O pompă 
electrică pentru sâni ar putea fi de asemenea utilă pentru 
ameliorarea umflării, fie singură fie în combinaţie cu 
masajul (vezi pag. 278). 

Între alăptări şi tratamente ar trebui să vă asiguraţi 
suportul ferm al sânilor; pentru acest lucru va trebui să 
folosiţi un sutien mare şi ferm. Acetaminofenul sau 
ibuprofenul v-ar putea ajuta să reduceţi durerea. Puteţi să 
aplicaţi o pungă cu gheaţă sau o sticlă cu apă fierbinte 
pentru perioade scurte, sau încercaţi să folosiţi frunze reci 
de varză. Această umflare masivă a sânilor, dacă apare, se 
produce aproape întotdeauna în ultima jumătate a primei 
săptămâni de viaţă a bebeluşului şi de obicei durează 
numai câteva zile. Rareori mai poate să apară după aceea. 

Tumefierea zonei din spatele areolei. Cea mai 
frecventă cauză de tumefiere este umflarea excesivă a 
sinusurilor, acestea fiind spaţiile de stocare a laptelui care 
se găsesc în spatele areolei. Acest lucru nu este 
inconfortabil pentru mamă, însă ar putea face regiunea 
areolară atât de fermă şi de plată încât bebeluşul nu o va 
mai putea cuprinde în gură pentru a o comprima cu 
gingiile. Singurul lucru pe care îl poate lua în gură este 
mamelonul şi este foarte probabil ca bebeluşul să îl 
comprime cauzând inflamatie. 

Soluția este ca mama să extragă puțin lapte din sinusuri 
astfel încât regiunea areolară să devină mai moale şi mai 
compresibilă, suficient pentru ca bebeluşul să o poată 
cuprinde în gură (pentru informaţii despre tehnica 
extragerii laptelui cu mâna vezi pag. 277). O cochilie pentru 


sân (pag. 262) poate fi de asemenea de ajutor. 

Nu trebuie să extrageţi foarte mult lapte pentru a face 
ca regiunea areolară să devină mai moale; 2 sau 5 minute 
pentru fiecare sân ar trebui să fie suficiente. După aceea 
puteţi să comprimaţi regiunea areolară între degete atunci 
când puneţi sânul în gura bebeluşului, pentru a-l ajuta pe 
acesta să înceapă să se hrănească. Acest tip de umflare a 
sânului apare cel mai probabil în ultima jumătate a primei 
săptămâni. De obicei durează 2-3 zile şi nu mai reapare 
atât timp cât alăptatul decurge normal. 

Umflarea sânilor datorită ductelor înfundate. Un al 
treilea tip de umflare a sânilor este asemănătoare cu 
tumefierea totală prin faptul că se produce în afara regiunii 
areolare şi este dureroasă. Însă este limitată numai la un 
segment al sânului şi se datorează ductelor înfundate. Este 
mult mai probabil ca această afecţiune să se producă după 
perioada de stat în spital. Tratamentul este asemănător cu 
cel al tumefierii totale: 

e aplicaţii fierbinţi urmate de masajul zonei umflate; 

e asigurarea unui suport ferm prin utilizarea unui sutien 
special pentru alăptare; 

e utilizarea unei pungi cu gheaţă sau a unei sticle cu 
apă fierbinte între masaje şi alăptări; 

e creşterea frecvenţei alăptărilor; 

e alăptarea cu nasul  bebeluşului orientat către 
segmentul blocat, deoarece sucţiunea este cea mai 
puternică în zona de mijloc a gurii, chiar sub nasul 
bebeluşului; 

e schimbarea frecventă a poziţiei de alăptare a 
bebeluşului; 

e odihna suficientă pentru mamă. 

infecțiile sânilor sau abcesul (mastita). Dacă un 
punct dureros persistă la nivelul sânului şi îşi măreşte 
dimensiunile, ar putea fi vorba de o infecţie, iar aceasta ar 
putea să conducă la apariţia unui abces al sânului. Pielea 
de deasupra zonei dureroase se poate înroşi şi ar putea să 
apară febră şi frisoane. Durerile de cap, starea generală 
alterată şi alte simptome asemănătoare gripei sunt 


adeseori primele manifestări ale infecţiei mamare. Ar trebui 
să vă măsuraţi temperatura şi să vă contactaţi medicul. Cu 
metodele moderne de tratament al infecțiilor este cel mai 
bine ca bebeluşul să continue să fie alăptat pe tot parcursul 
infecţiei. Golirea completă a sânului, cel puţin o dată pe zi, 
este de mare ajutor. i 

Când mama este bolnavă. In cazul bolilor obişnuite, 
în timpul cărora mama stă acasă, se obişnuieşte ca 
bebeluşului să i se permită să se hrănească ca de obicei. 
Trebuie să ştiţi că există o şansă ca bebeluşul să se 
îmbolnăvească şi el, însă acest lucru s-ar întâmpla chiar şi 
dacă acesta nu ar fi alăptat. Pe lângă aceasta, majoritatea 
infecțiilor sunt contagioase înainte de apariţia simptomelor. 
Vă puteţi proteja bebeluşul dacă vă spălaţi pe mâini mai 
des ca de obicei. Bebeluşii au de cele mai multe ori infecţii 
mai blânde ale căilor aeriene superioare în comparaţie cu 
membrii mai în vârstă ai familiei; acest lucru se datorează 
faptului că ei au primit mulţi anticorpi de la mamele lor 
înainte de naştere. Unele mame remarcă o reducere a 
producţiei de lapte atunci când sunt bolnave, însă aceasta 
revine la normal dacă bebeluşul este alăptat mai mult. 


MULGEREA ŞI POMPELE PENTRU SÂNI 


Mamele care alăptează au nevoie de un mijloc pentru a- 
şi goli sânii, iar acest mijloc nu trebuie să depindă de 
bebeluş. Sânii umflaţi trebuie să fie goliţi, însă ar putea ca 
ei să fie prea fermi pentru ca bebeluşul să facă acest lucru. 
Un mic număr de bebeluşi nu se pot hrăni, fie datorită 
faptului că sunt prematuri, fie că au un defect al palatului 
sau o altă afecţiune medicală. Mamele care trebuie să 
meargă la serviciu de multe ori preferă să îşi colecteze 
laptele pentru a-l administra ulterior bebeluşului cu 
biberonul. Mulgerea - prin utilizarea degetelor sau probabil 
a unei cupe pentru a stoarce laptele din sân - este o 
deprindere utilă care ar fi bine să fie însuşită. Insă pentru 
colectarea regulată a laptelui nu există nici un substituent 
pentru pompele electrice speciale pentru sâni. 


Mulgerea. Cea mai bună modalitate pentru a învăţa să 
vă mulgeţi este de la o persoană cu experienţă atunci când 
sunteţi încă în spital. Este o idee bună să luaţi câteva lecţii 
chiar dacă nu anticipaţi că veţi avea nevoie de ele. O soră 
medicală care vine la domiciliu sau un consultant de 
lactaţie v-ar putea învăţa acest lucru la domiciliu mai târziu, 
dacă este necesar. O mamă poate învăţa şi singură, însă 
acest lucru necesită de obicei mai mult timp. In orice caz, vi 
se va părea că este o deprindere ciudată la început şi ar 
putea fi necesare mai multe încercări înainte de a deveni 
eficientă. Nu vă descurajaţi. 

Laptele produs la nivelul sânului curge prin mici tubi şi 
se colectează la nivelul sinusurilor care sunt localizate în 
spatele areolei. In cazul extragerii manuale sânul este mai 
întâi masat şi după aceea laptele este stors din sinusuri, 
fiecare dintre acestea având un mic tub care trece prin 
mamelon şi face legătura cu exteriorul. Dacă aveţi de gând 
să mulgeţi numai o cantitate mică de lapte - de exemplu 
pentru a reduce presiunea areolară - puteţi să folosiţi o 
ceaşcă sau un biberon pentru a face ca laptele să se scurgă 
în el. Dacă doriţi să mulgeţi cât de mult lapte veţi putea 
pentru a-l administra bebeluşului imediat după aceea, îl 
puteţi colecta într-o cană curată şi după aceea îl puteţi 
turna într-un biberon obişnuit (vezi pag. 296 pentru indicaţii 
despre alimentarea bebeluşului cu biberonul). Laptele 
nefolosit trebuie să fie pus la frigider sau congelat (vezi 
pag. 295). Este o idee bună să vă spălaţi pe mâini bine 
înainte de a vă mulge. 

Folosirea policelui şi a celorlalte degete. Masajul sânului 
aduce laptele din întreg sânul la nivelul sinusurilor. Pentru a 
aplica presiune la nivelul sinusurilor, adică în spatele 
areolei, amplasaţi-vă vârfurile degetelor de o parte şi de 
alta a areolei, exact la limita dintre pielea mai închisă la 
culoare şi pielea normală. După aceea exercitaţi presiune în 
profunzime până când degetele dumneavoastră ajung la 
nivelul coastelor. In această poziţie, strângeţi degetele 
ritmic în timp ce le faceţi să alunece uşor către înainte, 
pentru a împinge astfel laptele. Folosiţi o mână pentru a 


extrage laptele din sânul de pe partea opusă şi cealaltă 
mână pentru a ţine ceaşca în care să strângeţi laptele. Este 
important să apăsaţi suficient de profund şi la marginea 
areolei. Nu apăsaţi pe mamelon. Aţi putea să extrageţi mai 
mult lapte la fiecare apăsare dacă nu doar strângeţi 
degetele ci şi executaţi o mişcare uşor către exterior cu ele 
(către mamelon) în acelaşi timp. După câteva mişcări 
modificaţi poziţia degetelor pentru a fi sigură că toate 
sinusurile sunt golite. Dacă degetele vă obosesc - şi vor 
obosi la început - puteţi să le schimbaţi poziţia mai des. 


E A 


Pompele pentru sâni. Mamele care trebuie să se 
mulgă în mod regulat - în special cele care lucrează şi care 
ar trebui să facă acest lucru timp de mai multe săptămâni 
sau luni - de obicei preferă să folosească o pompă pentru 
sâni. Pompele moderne sunt portabile şi au putere mare. 
Este bine să cumpăraţi sau să închiriaţi o pompă de calitate 
bună. Cele ieftine care pot fi manevrate manual sunt atât 
de lente încât nu sunt cu adevărat practice. Multe spitale 
au programe de închiriere a pompelor pentru preţuri destul 
de mici. Programul federal de alimentaţie a femeilor, 
bebeluşilor şi copiilor asigură gratis pompe de calitate 
pentru femeile cu venituri mici. „Medicaid” uneori are 
programe de acordare a subvenţiilor pentru asigurarea de 
pompe de calitate pentru sâni (SUA). 


COMBINAȚIA ÎNTRE ALĂPTARE ŞI HRĂNIREA CU 
BIBERONUL 


Hrănirea ocazională cu biberonul nu reprezintă o 
problemă. Oare o mamă care doreşte să continue să îşi 


alăpteze bebeluşul nu trebuie niciodată să îi dea 
bebeluşului ei de mâncare cu biberonul? Nu, acest lucru nu 
este atât de grav. Majoritatea mamelor care doresc să le 
dea bebeluşilor lor de mâncare cu biberonul în mod regulat, 
o dată pe zi, descoperă că pot face acest lucru fără a 
observa o reducere a producţiei lor de lapte, cu condiţia ca 
aceasta să fi fost stabilită de câteva săptămâni şi să fie 
vorba de numai un singur biberon pe zi. Şi cu siguranţă o 
mamă care nu i-a dat în mod regulat bebeluşului ei să 
mănânce cu biberonul îl poate hrăni ocazional în acest fel 
(însă numai o sticlă pe zi). Probabil că nu va avea ce face şi 
nu va putea să îl alăpteze o dată. Sau probabil este extrem 
de obosită sau supărată şi bebeluşul pare a fi complet 
nemulţumit după ce s-a hrănit. Un biberon nu întrerupe 
alăptarea. Insă este mai dificil să continuaţi alăptarea dacă 
îi daţi bebeluşului să mănânce cu biberonul de 2-3 ori pe zi. 

Introducerea biberonului. Un biberon care conţine 
lapte de mamă sau lapte praf poate să îi fie administrat 
bebeluşului o dată sau de două ori pe săptămână începând 
de la vârsta de 3-4 săptămâni. Dacă aveţi de gând să vă 
înţărcaţi bebeluşul şi să îl învăţaţi să mănânce din biberon 
cândva între 2 şi 9 luni, atunci este o idee bună să îi daţi de 
mâncare cu biberonul cel puţin o dată pe săptămână, cu 
toate că aţi putea să-l alăptaţi fără probleme. Motivul este 
că uneori bebeluşii devin atât de stricţi în ceea ce fac în 
timpul acestei perioade din viaţa lor încât vor refuza să 
accepte un biberon de lapte dacă nu sunt obişnuiţi cu 
acesta. Acest lucru poate să conducă la „conflicte” destul 
de puternice. Un bebeluş rareori se comportă astfel înainte 
de vârsta de 2 luni, iar după 9 luni el poate fi hrănit direct 
din farfurie dacă dumneavoastră preferaţi acest lucru şi el 
acceptă cu uşurinţă. 

Combinația alăptare-biberon. Combinarea alăptării 
cu hrănitul cu biberonul este utilă dacă aveţi de gând să 
reveniţi la slujbă, dacă doriţi ca partenerul dumneavoastră 
să fie capabil să îşi asume un rol mai activ în alimentaţia 
bebeluşului sau dacă nu puteţi să produceţi suficient lapte 
pentru a vă satisface complet bebeluşul. Ingrijorarea se 


datorează faptului că producţia de lapte ar putea să se 
reducă treptat sau faptului că bebeluşul dumneavoastră ar 
putea ajunge să prefere biberonul, refuzând complet 
alăptarea. 

Dacă produceţi o cantitate suficientă de lapte - să 
zicem jumătate sau mai mult din necesităţile bebeluşului 
dumneavoastră - aţi putea să doriţi să faceţi un efort 
adevărat şi să nu folosiţi deloc lapte praf. Sunt şanse mari 
ca să crească producţia dumneavoastră de lapte ca 
răspuns la cererea crescută. Dacă acest lucru nu se 
întâmplă puteţi continua să folosiţi combinaţia alăptare - 
biberon sau vă puteţi înţărca bebeluşul, urmând a-i da de 
mâncare numai cu biberonul. 


ÎNŢĂRCAREA 


Semnificaţia înţărcării. Înţărcarea este importantă nu 
numai pentru bebeluş ci şi pentru mamă, nu doar din punct 
de vedere fizic ci şi emoţional. O mamă care a fost hotărâtă 
să alăpteze s-ar putea simţi uşor dezamăgită şi deprimată 
după ce încetează, ca şi cum ar fi pierdut o parte din 
apropierea faţă de bebeluş sau ca şi cum valoarea ei nu ar 
mai fi acum atât de mare. Poate să fie de ajutor înţărcarea 
treptată. Inţărcarea nu trebuie să fie un fenomen de genul 
„totul sau nimic”. O femeie poate alăpta o dată sau de 2 ori 
pe zi până când bebeluşul ei are 2 ani sau poate să 
înceteze complet să mai alăpteze. 

Inţărcarea obişnuită începe cu introducerea alimentelor 
solide, în jurul vârstei de 4-6 luni, iar apoi aceasta este 
completată treptat în timpul următoarelor 6-18 luni, în 
funcţie de bebeluş şi de preferinţele mamei. 

Trecerea de la sân la biberon. Multe femei aleg să 
alăpteze timp de câteva luni însă nu mai mult de un an. Cât 
de mult timp este important să alăptaţi? Nu există un 
răspuns clar la această întrebare. Avantajele fizice ale 
alăptării sunt foarte importante pentru bebeluş la început, 
însă nu există nici o vârstă la care aceste avantaje devin 
inutile. Avantajele emoţionale ale alăptării nu dispar nici ele 


după o anumită vârstă (vezi şi pag. 242). 

Un moment potrivit pentru a trece la alimentaţia cu 
biberonul este la vârsta de 3-4 luni. La această vârstă 
sistemul digestiv al bebeluşului se va fi obişnuit cu digestia. 
Acesta a trecut aproape complet peste perioada în care 
apar colicile. Va fi suficient de mare şi va creşte rapid în 
greutate, însă dacă mama ar dori să înceteze alăptatul la 1- 
2 luni, şi această vârstă este satisfăcătoare pentru 
înţărcare. Dacă plănuiţi să renunţaţi la alăptare şi să 
introduceţi hrănitul cu biberonul la orice vârstă după o lună, 
este mai bine să vă lăsaţi copilul să se acomodeze cu 
biberonul încă de la vârsta de o lună; pentru acest lucru 
daţi-i de mâncare cu biberonul regulat, de 2-3 ori pe 
săptămână, sau dacă preferaţi în fiecare zi. 

Dacă sânii dumneavoastră produc o cantitate suficientă 
de lapte, înţărcatul ar trebui să fie început treptat chiar de 
la început. Incepeţi cu cel puţin 2 săptămâni înainte de 
momentul în care doriţi ca înţărcarea să fie completă. La 
început săriţi peste o alăptare în fiecare zi, cea la care sânii 
dumneavoastră sunt cel mai puţin plini; în loc de aceasta 
oferiţi-i bebeluşului un biberon. Lăsaţi-l să mănânce cât de 
mult sau cât de puţin doreşte. Aşteptaţi 2-3 zile până când 
sânii dumneavoastră se vor adapta la această schimbare, 
după aceea începeţi să omiteţi o altă alăptare şi să o 
înlocuiţi cu un al doilea biberon în fiecare zi. Din nou 
aşteptaţi 2-3 zile, iar după aceea din nou omiteţi o altă 
alăptare. Acum bebeluşul este alăptat numai de 2 ori pe zi. 
Probabil că va trebui să aşteptaţi 3 sau chiar 4 zile înainte 
de a renunţa la aceste ultime 2 alăptări. Oricând sânii 
dumneavoastră devin inconfortabili puteţi să folosiţi o 
pompă pentru sâni timp de câteva minute sau să extrageţi 
puţin lapte în timpul unui duş călduţ, numai atât cât să 
reduceţi presiunea. 

Dacă bebeluşul nu doreşte să se hrănească cu 
biberonul. Un bebeluş în vârstă de 4 luni sau mai mult 
care nu a fost niciodată alimentat cu biberonul se poate 
împotrivi complet atunci când încercaţi să îi daţi de 
mâncare în acest fel. Timp de o săptămână încercaţi să îi 


oferiţi un biberon o dată sau de două ori pe zi înainte de a-l 
alăpta sau de a-i da alimente solide. Nu îl forţaţi; nu îl faceţi 
să se supere. Indepărtaţi biberonul dacă refuză şi daţi-i 
restul mesei, inclusiv alăptarea. După câteva zile s-ar putea 
să se răzgândească. 

Dacă încă este neînduplecat, omiteţi complet alăptarea 
de după-amiază şi vedeţi dacă acest lucru îl face pe copil 
suficient de însetat încât să accepte biberonul la masa de 
seară. Dacă încă refuză probabil va trebui să îl alăptaţi 
puţin, deoarece sânii dumneavoastră s-ar putea să fie deja 
inconfortabil de plini. Insă continuaţi să omiteţi alăptarea 
de după-amiază timp de câteva zile. Această metodă s-ar 
putea să funcţioneze în una din zilele următoare chiar dacă 
nu a funcţionat din prima zi. 

Pasul următor este să omiteţi câte o alăptare la fiecare 
2 mese pe parcursul a 24 de ore şi să reduceţi cantitatea 
de alimente solide, astfel încât bebeluşului să-i fie destul de 
foame; este posibil şi să încetaţi complet să-i mai oferiţi 
alimente solide. Puteţi folosi o pompă pentru sâni sau 
puteţi să extrageţi laptele manual (vezi pag. 278 şi 277), 
însă numai atât cât să reduceţi presiunea şi disconfortul. 

Dacă trebuie să vă înţărcaţi bebeluşul rapid. 
Ocazional laptele unei mame ar putea să fie în cantitate 
insuficientă sau ar putea fi alte motive pentru care mama 
să dorească să înţarce bebeluşul repede. Cea mai simplă 
metodă de a înţărca un bebeluş rapid este să pregătiţi o 
rezervă de lapte praf care să ajungă pentru 24 de ore şi să 
o împărţiţi în atât de multe biberoane câte alăptări este 
obişnuit bebeluşul să primească în fiecare zi. Oferiţi-i câte 
un biberon la fiecare masă după ce îl alăptaţi, lăsându-l să 
mănânce atât de mult sau de puţin pe cât doreşte. Omiteţi 
prima alăptare atunci când sânii dumneavoastră sunt cel 
mai puţin plini. Două zile mai târziu omiteţi o altă alăptare 
la care sânii dumneavoastră sunt mai puţin plini. Incetaţi 
treptat celelalte alăptări, câte una la fiecare 2-3 zile. Dacă 
producţia dumneavoastră de lapte se reduce doar treptat şi 
bebeluşul este numai uşor nemulţumit, va fi mai bine dacă 
introduceţi biberoanele cu formulă treptat, începând întâi 


cu o masă pe zi şi crescând ulterior frecvenţa. 

Rareori o femeie trebuie dintr-o dată să înceteze să mai 
alăpteze. În acest caz extragerea manuală a laptelui ar 
trebui să fie evitată. Aceasta ar putea să vă ofere o 
ameliorare temporară, însă va stimula totuşi sânii să 
producă mai mult lapte. O metodă este să aplicaţi presiune 
şi pungi cu gheaţă pe sâni. Această metodă este destul de 
neplăcută şi medicul v-ar putea prescrie medicamente 
pentru a reduce durerea. Medicamentele pentru încetarea 
producţiei de lapte nu sunt de ajutor şi nu ar trebui să fie 
folosite. Sunt scumpe, au efecte secundare şi de multe ori 
au un efect de rebound (creşterea producţiei de lapte la 
încetarea utilizării lor) care va creşte şi mai mult presiunea 
la nivelul sânilor. Dacă alegeţi să extrageţi o cantitate mică 
de lapte probabil că vă veţi simţi mult mai confortabil în 
timpul acestei perioade, însă de asemenea va dura mai 
mult timp până când producţia dumneavoastră de lapte va 
înceta. 

Trecerea de la alăptat la hrănitul din ceaşcă. După 
vârsta de 9-12 luni cel mai uşor ar putea să vă fie dacă 
treceţi de la sân direct la hrănitul din ceaşcă, omiţând 
complet hrănitul cu biberonul. In jurul acelei perioade 
majoritatea bebeluşilor dau semne că trebuie să se 
hrănească mai rar. Ei încetează să se hrănească de mai 
multe ori în timpul unei mese şi doresc să se joace. Aţi 
putea fi nevoită să îi obligaţi să mănânce punându-l înapoi 
la sân. Cu încurajare ei vor învăţa cum să bea din ce în ce 
mai mult lapte din ceaşcă şi vor trece la această metodă de 
alimentaţie complet după câteva săptămâni, fără nici un 
semn de lipsă sau regret. 

Pe de altă parte, există multe mame care alăptează şi 
care doresc să continue să facă acest lucru cel puţin un an, 
dacă nu chiar 2, însă acest lucru nu reprezintă nici o 
problemă. 

In orice caz, este o idee bună să începeţi să îi oferiţi 
cantităţi mici de lapte praf sau dintr-un alt lichid din ceaşcă 
începând de la vârsta de 6 luni, astfel încât acesta să se 
obişnuiască cu această metodă înainte de a deveni prea 


încăpățânat. Pe la vârsta de 9 luni încurajaţi-l să ţină singur 
ceaşca. Dacă la 9 luni alăptatul durează mai puţin 
bebeluşul ar putea fi gata pentru înţărcarea treptată. Acum 
oferiţi-i ceaşca la toate mesele şi creşteţi cantitatea pe 
măsură ce arată că este din ce în ce mai dispus să 
mănânce mai mult, însă continuaţi să îl alăptaţi la finalul 
fiecărei mese. Pasul următor este să omiteţi una dintre 
alăptările zilnice - cea faţă de care pare a avea cel mai mic 
interes - şi să-i oferiţi numai ceaşca. Această masă este de 
obicei micul dejun sau prânzul. După o săptămână omiteţi o 
altă alăptare când copilul nu pare a protesta; iar după încă 
o săptămână renunţaţi complet la alăptare. Dorinţa 
bebeluşului de a fi înţărcat ar putea să nu progreseze 
constant. Dacă intră într-o perioadă în care se simte rău 
datorită bolilor sau erupției dinţilor, bebeluşul ar putea dori 
să revină la alăptare. Acest lucru este normal şi nu este nici 
o problemă dacă îi îndepliniţi dorinţa. 

Când înţărcatul este efectuat atât de gradat nu se 
produce de obicei nici o problemă cu sânii mamei. Dacă 
totuşi aceştia devin inconfortabil de plini la un moment dat, 
mama trebuie numai să folosească extragerea manuală 
timp de 15-30 de secunde pentru a reduce presiunea. 

Majoritatea mamelor sunt surprinse să descopere că nu 
prea doresc să înceteze această legătură emoţională; unele 
dintre ele vor amâna înţărcarea săptămână de săptămână. 
Uneori o mamă se poate teme să renunţe la alăptat 
complet deoarece bebeluşul nu mănâncă atât de mult din 
ceaşcă pe cât obişnuia să mănânce de la sân. Acest lucru 
ar putea să amâne la infinit înţărcarea. Este sigur să 
încetaţi alăptarea atunci când bebeluşul mănâncă în medie 
120 ml de lapte praf din ceaşcă la fiecare masă, sau dacă 
mănâncă în total 400-500 mililitri. După ce alăptarea este 
oprită bebeluşul va începe probabil să mănânce din ce în ce 
mai mult din ceaşcă, ajungând la un total de 500 ml sau 
chiar mai mult. Această cantitate este de obicei suficientă. 


SPOCK CLASIC 
De-a lungul secolului al XX-lea, pe tot cuprinsul globului, 


s-a înregistrat o scădere a numărului de copii alăptaţi la 
sân. In ultimii ani, însă, s-a înregistrat un reviriment al 
acestei practici în Statele Unite ale Americii, în special în 
rândul femeilor a căror educaţie include frecventarea unui 
colegiu. Aceasta se datorează în parte noilor cunoştinţe 
căpătate despre avantajele fizice şi emoţionale pe care le 
implică alăptarea la sân şi, în parte, respectului general 
întâlnit în rândul tinerilor pentru natură şi dorinţei de a face 
lucrurile într-un mod cât mai apropiat de spiritul acesteia. 
Incepem să întâlnim din ce în ce mai mulţi copii proveniţi 
din rândul familiilor cu venituri mici sau din rândul 
comunităţilor minoritare, care sunt alăptaţi la sân. Îmi 
exprim speranţa că această tendinţă se va perpetua. 


ALIMENTAŢIA LA BIBERON 


ALEGEREA ŞI PREGĂTIREA PREPARATELOR DE 
LAPTE 


Nu cu mult timp în urmă, bebeluşii erau crescuţi cu 
preparate artificiale de lapte în mod obişnuit. Astăzi ştim că 
există beneficii reale ale alăptării. Totuşi, este posibil ca 
bebeluşi perfect sănătoşi să fie crescuţi numai cu utilizarea 
preparatelor de lapte, şi multe femei par a le utiliza fie 
singure, fie în combinaţie cu alăptarea. Dacă vă hotărâți să 
folosiţi preparate de lapte, decizia următoare pe care va 
trebui să o luaţi va fi „Ce tip veţi folosi?” 

Preparatele standard pentru bebeluşi sunt făcute pe 
bază de lapte de vacă prin înlocuirea grăsimilor acestuia cu 
uleiuri vegetale. Carbohidraţi, vitamine şi minerale au fost 
adăugate, iar conţinutul în proteine a fost redus. Fierul este 
adăugat la majoritatea preparatelor. Bebeluşii cărora li se 
dau preparate cu un conţinut scăzut de fier au şanse mari 
de a avea un deficit în acest mineral. y 

Preparatele pe bază de lapte de vacă. Intr-un fel 
este surprinzător că majoritatea bebeluşilor se dezvoltă 
bine dacă li se administrează preparate, dacă e să ţinem 
cont de cât de diferiţi sunt viţeii de bebeluşi. Intr-adevăr, 
laptele de vacă în sine - spre deosebire de preparatele 
pregătite pe baza lui - nu este sigur pentru a fi administrat 
copiilor mici. Proteinele şi glucidele se găsesc într-un raport 
nepotrivit şi bebeluşii care sunt alimentaţi cu lapte de vacă 
integral se pot îmbolnăvi destul de serios. In trecut unele 
mămici îşi preparau propriile formule folosind lapte 
evaporat. Aceste mixturi preparate la domiciliu nu sunt la 
fel de sigure ca preparatele din comerţ. Formulele făcute 
din nuci şi cereale nu sunt nici ele foarte bune din punct de 
vedere nutriţional. 

Programul WIC (Women, Infants and Children) (în SUA) 


este disponibil pentru toate mămicile cu venituri mici, astfel 
încât aproape fiecare familie americană ar trebui să fie 
capabilă să îşi procure preparate dacă acestea le sunt 
necesare. 

Preparatele pe bază de soia. Preparatele pentru 
bebeluşi făcute pe bază de boabe de soia sunt disponibile 
în toate maternităţile spitalelor şi la toate magazinele de 
profil. In timp ce aceste preparate erau odată rezervate 
numai copiilor care nu puteau să bea preparate pe bază de 
lapte de vacă, datorită alergiilor sau problemelor digestive, 
majoritatea medicilor consideră în prezent că preparatele 
pe bază de soia sunt potrivite pentru orice bebeluş născut 
la termen care nu este alăptat. Bebeluşii prematuri, care 
cântăresc mai puţin de 2 kg la naştere, nu ar trebui să 
mănânce preparate pe bază de soia. 

Asiguraţi-vă că folosiţi un preparat pe bază de soia şi nu 
lapte obişnuit de soia. Preparatele pe bază de soia pentru 
bebeluşi au adăugate substanţe nutritive suplimentare 
pentru a îndeplini necesităţile sugarului astfel încât acesta 
să poată creşte rapid; laptele de soia, care este pentru 
copiii mai mari şi pentru adulţi, nu îndeplineşte aceste 
necesităţi. Formulele pe bază de soia sunt disponibile şi 
îmbogăţite cu fier. Formulele îmbogăţite cu fier ar trebui să 
fie folosite după vârsta de 4 luni sau chiar de la naştere. 
WIC (în SUA) vă poate asigura preparate pe bază de soia la 
cerere. 

Beneficii şi riscuri pentru sănătate. Preparatele pe 
bază de soia oferă unele avantaje pentru sănătate faţă de 
cele pe bază de lapte de vacă. Unii bebeluşi fac alergii la 
proteinele din laptele de vacă care se găsesc în preparatele 
corespunzătoare şi astfel de preparate i-ar putea face să 
plângă excesiv de mult. Alte cercetări indică proteinele din 
laptele de vacă ca având un rol în apariţia diabetului cu 
debut în copilărie. 

Preparatele pe bază de soia nu au aceste proteine care 
produc probleme şi de asemenea nu conţin lactoză, care 
pentru anumiţi bebeluşi este dificil de digerat. Cu toate că 
cercetările nu arată că preparatele pe bază de soia vindecă 


colicile, unii părinţi relatează că bebeluşii lor se simt în mod 
evident mai bine dacă li se dau preparate pe bază de soia. 

Pe de altă parte, ar putea să existe şi unele riscuri 
pentru sănătate şi în cazul folosirii preparatelor pe bază de 
soia. Acestea tind să aibă concentraţii mult mai mari de 
aluminiu. Este clar că aluminiul nu este bun pentru corp şi 
în cazul bebeluşilor născuţi înainte de termen acesta poate 
să producă leziuni serioase. Cercetările nu au dovedit că 
aluminiul din preparatele pe bază de soia este dăunător 
pentru bebeluşii născuţi la termen. Totuşi, aluminiul ingerat 
a fost incriminat în apariţia bolii Alzheimer la bătrâni (există 
însă şi alţi factori care contribuie la apariţia acestei bolii). 
Unii oameni de ştiinţă au speculat şi că anumite substanţe 
chimice din preparatele pe bază de soia (fitoestrogenii) ar 
putea în rare cazuri să interfereze cu dezvoltarea 
corespunzătoare a organelor sexuale. Din nou, oamenii de 
ştiinţă nu sunt decişi în legătură cu această ipoteză, însă 
există suficiente dovezi pentru ca problema aceasta să nu 
poată fi neglijată. 

Analizând elementele pro şi contra se observă că nici un 
tip anume de preparat nu este în mod evident ideal, iar 
acest lucru nu face decât să evidenţieze încă o dată 
valoarea alăptării dacă aceasta este posibilă. Pentru unii 
bebeluşi şi părinţi un beneficiu sau risc anume ar putea să 
fie preponderent faţă de celelalte. De exemplu, dacă vă 
hotărâți să vă creşteţi bebeluşul folosind o dietă săracă în 
produse lactate - o abordare rezonabilă care este discutată 
în detaliu începând de la pag. 325 - atunci are sens să 
alegeţi preparate pe bază de soia. 

Alergiile. Mulţi părinţi sunt îngrijoraţi în legătură cu 
alergiile pe care bebeluşii le-ar putea face datorită 
proteinelor din laptele de vacă. Formele severe ale acestor 
alergii sunt dificil de trecut cu vederea. Simptomele sunt 
diaree, câştig ponderal redus, precum şi o erupție uscată şi 
iritantă. Formele mai uşoare ar putea fi ceva mai dificil de 
depistat, deoarece foarte mulţi bebeluşi sunt agitaţi (iar 
acest semn nu este specific) şi erupțiile apar rareori, 
nesistematizat. 


Antecedentele familiale de alergie la lapte pot fi un 
indiciu important. Cu toate acestea, majoritatea adulţilor 
care nu pot să digere laptele de vacă nu sunt în realitate 
alergici; ei pur şi simplu produc cantităţi prea mici din 
enzima lactază care este necesară pentru scindarea 
principalului carbohidrat din lapte (lactoza). Majoritatea 
bebeluşilor produc suficientă lactază chiar dacă părinţii lor 
nu fac acest lucru. Pentru a complica şi mai mult situaţia, 
mulţi copii care sunt cu adevărat alergici la proteinele din 
laptele de vacă sunt de asemenea alergici şi la proteinele 
din soia. Pentru aceşti copii există preparate speciale care 
nu conţin nici proteine din laptele de vacă nici proteine din 
soia. Este cel mai bine să folosiţi aceste preparate sub 
îndrumarea medicului. 

Preparate lichide, concentrate sau sub formă de 
pudră. Preparatele pot exista în 3 forme de prezentare: 
lichide gata preparate, concentrate lichide sau pudre. Nu 
există nici o diferenţă între ele din punct de vedere 
nutriţional. Pudrele costă cel mai puţin, preparatele pentru 
utilizarea imediată sunt cele mai scumpe. Este bine să 
folosiţi preparate din fiecare categorie - pudre în fiecare zi, 
iar formulele gata preparate pentru călătorii. Este 
important cu toate acestea ca atunci când folosiţi pudră 
sau concentrat să urmaţi cu atenţie instrucţiunile de 
amestecare (vezi pag. 292 pentru mai multe detalii). 

Preparatele îmbogăţite cu fier şi cele cu conţinut 
scăzut de fier. Fierul este important pentru construcţia 
celulelor roşii sangvine şi pentru dezvoltarea cerebrală. 
Deficitul de fier la copii poate să ducă la apariţia unor 
probleme de învăţare mai târziu în copilărie. Aşadar, este 
foarte important ca bebeluşii să primească suficient fier în 
dietă. Mămicile adeseori consideră că fierul din preparatele 
îmbogăţite cu fier poate să cauzeze constipaţie. Cercetările 
nu au dovedit acest lucru. Insă chiar dacă ar fi aşa, eu tot 
aş fi adeptul preparatelor îmbogăţite cu fier. Există 
modalităţi pentru tratamentul constipaţiei (vezi pag. 844), 
însă efectele negative ale deficitului de fier ar putea să fie 
permanente. 


SPĂLAREA ŞI STERILIZAREA 


Este nevoie să sterilizaţi? Sterilizarea preparatelor şi 
a biberoanelor nu mai este recomandată de rutină în SUA în 
cazul persoanelor care folosesc surse de apă potabilă 
(adică majoritatea oamenilor). Dacă nu sterilizaţi preparatul 
cel mai bine este să preparaţi numai o sticlă o dată şi asta 
imediat înainte de masă. Totuşi, dacă folosiţi apă din 
fântână sau dintr-un oricare alt motiv consideraţi că apa pe 
care o aveţi disponibilă ar putea să nu fie cea mai bună, 
discutaţi cu medicul, cu angajaţii departamentului de 
sănătate publică sau cu departamentul de sănătate pentru 
a vedea dacă trebuie să sterilizaţi apa. 

Aceia care trebuie să sterilizeze apa vor găsi instrucţiuni 
despre cum să facă acest lucru la pag. 290. Tehnicile de 
sterilizare şi echipamentul ar putea să varieze în funcţie de 
recomandările medicului dumneavoastră sau ale 
departamentului de sănătate. Dacă nu sunteţi sigură în 
legătură cu calitatea apei dumneavoastră consultaţi 
departamentul de sănătate pentru recomandări specifice 
pentru apa pe care o aveţi. De asemenea, aceştia v-ar 
putea sfătui asupra momentului când este sigur să încetaţi 
sterilizarea. O regulă generală este să sterilizaţi apa atât 
timp cât aveţi de gând să preparaţi o cantitate de formulă 
care să ajungă 24 de ore şi nu sunteţi sigură de apa pe care 
o aveţi la dispoziţie. 

Spălatul. Spălarea cu grijă a biberoanelor, a tetinelor, a 
dopurilor, a farfuriilor şi a borcanelor este în mod deosebit 
importantă dacă nu sterilizaţi apa. Puteţi să faceţi acest 
lucru mai rapid şi mai eficient dacă clătiţi biberonul, tetina 
şi dopul la scurt timp după ce bebeluşul a terminat de 
mâncat, înainte ca resturile de formulă să se usuce. După 
aceea puteţi mai târziu să folosiţi un detergent de vase şi o 
perie pentru a le curăța bine, la un moment convenabil. De 
asemenea puteţi pur şi simplu să clătiţi biberoanele şi 
dopurile şi să le puneţi după aceea în maşina de spălat 
vase (tetinele se deteriorează dacă sunt puse în maşina de 
spălat vase, de aceea este mai bine să le spălaţi manual). 


Curăţaţi borcanele de un litru şi capacele acestora la fel 
cum curăţaţi biberoanele. 

O perie pentru sticle este utilă pentru curăţarea 
interiorului sticlelor. Pentru a curăța interiorul tetinelor 
puteţi folosi o perie specială pentru acestea, iar după aceea 
să folosiţi un ac sau o scobitoare pentru a curăța orificiul ei; 
apoi este bine să turnaţi puţină apă prin tetină. 

Biberoanele cu interior de plastic de unică 
folosinţă. Acest tip de biberon este atrăgător pentru 
părinţii care sunt dispuşi să plătească ceva mai mult pentru 
a economisi timp cu spălatul şi sterilizatul. Dacă medicul 
dumneavoastră vă sfătuieşte să sterilizaţi, tot va trebui să 
fierbeţi tetinele şi capacele timp de aproximativ 5 minute. 

Suportul este un cilindru de plastic rigid, deschis la 
ambele capete. Acesta are fante pe ambele părţi şi este 
marcat pe margine, astfel încât vă puteţi uita în interiorul 
lui pentru a vedea cât de mult preparat aţi pus în sticla 
interioară sau cât de mult a mâncat bebeluşul. Nu puteţi să 
folosiţi aceste marcaje pentru a dilua preparatul; ele nu 
sunt suficient de exacte. 

Pentru a folosi aceste sticle trebuie să luaţi învelişul de 
plastic din rola specială şi să îl introduceţi în suport, 
îndoindu-l uşor pe lungime pentru a putea să intre mai 
uşor. După aceea folosiţi agăţătoarele suportului pentru a-l 
întinde cum trebuie şi a-l răsfrânge peste partea de sus a 
suportului. Evitaţi să atingeţi interiorul tetinei şi părţile care 
vor ajunge în gura bebeluşului. Cu alte cuvinte, ţineţi tetina 
numai de marginile exterioare. Asiguraţi-vă că îndepărtați 
agăţătoarele după ce asamblaţi fiecare sticlă. Chiar şi un 
bebeluş mic poate să smulgă una dintre ele şi să o înghită. 
Există capace mari de plastic care se pot pune peste suzete 
în timp ce sticlele sunt la frigider sau în timpul călătoriilor. 

Echipamentul pentru sterilizare. Puteţi să cumpăraţi 
o etuvă pentru sterilizare, aceasta fiind în esenţă acelaşi 
lucru cu un vas de fiert apa, sau puteţi să cumpăraţi un 
aparat electric pentru sterilizare care se opreşte singur la 
momentul potrivit. Aparatele pentru sterilizat de obicei vin 
împreună cu toate suporturile, biberoanele, discurile, 


tetinele şi dopurile de care aveţi nevoie pentru a vă face 
treaba, precum şi cu perii şi cleşti speciali pentru biberoane 
şi pentru suzete. De asemenea, puteţi să cumpăraţi un vas 
de fiert apa suficient de mare pentru a cuprinde, într-un 
singur suport, suficiente biberoane pentru 24 de ore - de 
obicei 6, 7 sau 8 în primele săptămâni - împreună cu 
achiziţionarea separată a acestora. 

O pereche de cleşti sterilizaţi împreună cu restul 
echipamentului pot fi de ajutor pentru scoaterea 
biberoanelor din suport dacă acestea sunt încă fierbinţi. 
Când umblaţi cu tetinele ţineţi-le de margini şi nu de vârful 
care ar putea să vină în contact cu laptele şi care mai târziu 
va ajunge în gura bebeluşului. $ 

Tehnici de sterilizare. Sterilizarea finală. |n cazul 
acestei abordări puneţi preparatul pregătit cu apă 
nesterilizată într-un biberon nesterilizat, iar după aceea le 
sterilizaţi împreună. Această metodă este folosită numai 
atunci când doriţi să umpleţi toate biberoanele în acelaşi 
timp. Sterilizarea terminală nu este potrivită dacă aveţi de 
gând să folosiţi biberoane de unică folosinţă sau să stocaţi 
toată cantitatea de lapte pe care aveţi de gând să o 
preparaţi într-un recipient de un litru, urmând să umpleţi 
numai câte un biberon o dată. 

Urmaţi instrucţiunile pentru prepararea oricărui tip de 
lapte pe care îl utilizaţi. Nu trebuie să folosiţi apă fiartă sau 
sticle sterilizate (deoarece totul va fi sterilizat din nou), însă 
biberoanele şi tetinele ar trebui să fie bine curățate. 
Umpleţi toate biberoanele pe care urmează să le folosiţi. 
Introduceţi tetinele cu capul în jos, acoperiţi-le cu discurile 
şi după aceea înşurubaţi capacele lejer. Lăsaţi capacele în 
acest fel pentru ca să existe un spaţiu prin care aerul 
fierbinte să poată să iasă din biberoanele încălzite şi pentru 
ca aerul rece să aibă pe unde să intre în biberoane atunci 
când acestea se vor răci. 

Urmaţi instrucţiunile de utilizare ale etuvei sau ale 
aparatului electric pentru sterilizare. De asemenea, puteţi 
pune cam 5 cm de apă într-un vas pentru fiert apa, puneţi 
biberoanele în suport şi suportul în vas, iar după aceea 


acoperiţi vasul. Fierbeţi apa timp de 25 de minute. Folosiţi 
un cronometru pentru a fi sigură. Opriţi focul şi lăsaţi vasul 
să se răcească (având capacul încă pus) până când 
biberoanele sunt călduţe (poate să dureze aproximativ o 
oră sau două). După aceea înşurubaţi bine capacele şi 
puneţi toate biberoanele la frigider. 

Orificiile tetinelor se vor astupa mai rar dacă laptele 
este lăsat să se răcească încet, timp de o oră sau două, 
fără a fi agitat. Acest lucru va face ca crustele care să se 
formează să fie mari şi să nu poată să astupe orificiul 
suzetei, rămânând în sticlă. 

Sterilizarea aseptică. În cazul acestei abordări veţi 
steriliza biberoanele şi celelalte obiecte necesare pentru a 
vă hrăni bebeluşul, pentru ca după aceea să pregătiţi un 
preparat steril folosind apă fiartă; acesta va fi ulterior pus 
în unul dintre biberoanele sterilizate. Dacă folosiți 
sterilizarea aseptică puteţi să umpleţi toate biberoanele o 
dată sau puteţi să puneţi preparatul într-un recipient de un 
litru. 

Urmaţi instrucțiunile de folosire a etuvei sau a 
aparatului electric de sterilizat. Dacă folosiţi un vas obişnuit 
pentru sterilizare, puneţi biberoanele în suport cu faţa în 
jos, astfel încât aburul să poată să pătrundă mai uşor în ele 
şi apa să se poată scurge mai uşor. Acelaşi lucru este 
valabil şi pentru conteinerul care conţine tetinele şi 
celelalte obiecte necesare. Puneţi apă fierbinte pe o 
înălţime de aproximativ 5 cm de la fundul vasului, adăugaţi 
suporturile cu biberoane, puneţi capacul, aduceţi apa la 
fierbere şi continuaţi să fierbeţi timp de 25 de minute. 
Folosiţi un cronometru. Lăsaţi vasul să se răcească treptat. 

Biberoanele sunt acum pregătite pentru a fi umplute cu 
formula sterilă pe care aţi preparat-o. Depozitaţi-le într-un 
loc curat dacă nu le umpleţi imediat. Dacă doriţi un loc 
steril în care să puneţi suzetele, capacele şi discurile în 
timp ce puneţi formula în biberoane, le puteţi pune pe 
capacul inversat al vasului sau al aparatului de sterilizat. 

Sterilizarea unui borcan de sticlă de un litru. Puteţi folosi 
orice fel de borcan de sticlă de un litru pentru a depozita 


preparatul (majoritatea  recipientelor de plastic se 
deformează dacă sunt fierte). Alegeţi o tavă suficient de 
mare pentru a putea să cuprindă borcanul pus pe o parte şi 
capacul acestuia; umpleţi-o cu apă. Fierbeţi apa timp de 5 
minute. Atunci când borcanul este suficient de rece pentru 
a-l putea manevra cu mâna, uscaţi-l bine şi puneţi toată 
cantitatea de preparat sterilizat în el. Puneţi-i capacul lejer 
astfel încât aerul să poată să intre în timp ce formula se 
răceşte şi după aceea puneţi-l la frigider. 

Când soseşte momentul mesei puneţi cantitatea 
necesară într-un biberon steril sau într-un biberon de unică 
folosinţă. După aceea puneţi borcanul cu restul de lapte 
înapoi în frigider. 

Ce să sterilizaţi? Nu trebuie să fierbeţi totul. Chiar 
dacă trebuie să sterilizaţi formula şi să fierbeţi apa de băut, 
nu trebuie să faceţi acelaşi lucru şi în cazul altor alimente 
pe care bebeluşul dumneavoastră le va consuma. Nu 
trebuie să fierbeţi farfuriile, ceştile şi linguriţele cu care îi 
daţi de mâncare deoarece germenii nu pot să prolifereze pe 
ustensilele curate şi uscate. 

Când îi cumpăraţi pentru prima dată bebeluşului suzete 
şi jucării pe care acesta le poate băga în gură, le puteţi 
spăla cu săpun. Insă nu este necesar să le mai spălaţi după 
aceea, cu excepţia situaţiei în care acestea cad pe podea, 
deoarece singurii germeni de pe ele vor fi cei ai 
bebeluşului, iar cu aceştia copilul este obişnuit. 

Când să încetaţi să mai sterilizaţi lucrurile. Când 
puteţi să încetați să mai sterilizaţi preparatul şi 
biberoanele?  Intrebaţi medicul, asistentele de la 
departamentul de sănătate publică sau alte persoane 
autorizate pentru a afla când nu mai este necesar să mai 
sterilizaţi. Dacă nu puteţi să vă consultaţi cu nimeni, puteţi 
să urmaţi regula generală: atât timp cât pregătiţi formulă 
pentru 24 de ore folosind apă, va trebui să sterilizaţi atât 
preparatul cât şi biberoanele. 


PREGĂTIREA PREPARATELOR DE LAPTE 


Dacă folosiţi preparate sub formă de pudre sau 
concentrate, întotdeauna urmaţi instrucţiunile referitoare la 
amestec care sunt scrise pe ambalaj. Un preparat prea 
concentrat sau prea puţin concentrat nu este bine tolerat 
de un copil şi acesta nu este mulţumit după ce se hrăneşte. 

Preparate sub formă de pudră. Acestea de obicei se 
găsesc în cutii de 500 g, având măsuri în interior şi capace 
de plastic care pot fi închise bine. Acestea sunt preparatele 
cele mai ieftine şi sunt foarte convenabile pentru 
alimentaţia ocazională a bebeluşilor alăptaţi. De asemenea 
sunt foarte utile pentru călătorii. Puneţi la un loc o cantitate 
anume de pudră şi o cantitate corespunzătoare de apă 
fiartă; puteţi să îl preparaţi în momentul mesei şi să evitaţi 
necesitatea  refrigerării. Pudra şi apa trebuie să fie 
amestecate în ordinea potrivită pentru a evita formarea de 
cocoloaşe; urmaţi instrucţiunile de pe cutie. 

Dacă preparaţi suficient lapte pentru a vă ajunge 24 de 
ore, măsuraţi cantitatea de apă necesară şi amestecați într- 
un vas curat sau într-un vas special. Un tel vă poate fi de 
folos. Turnaţi tot preparatul în biberoanele curate sau în 
biberoane de unică folosinţă sau într-un borcan de un litru 
pe care îl veţi folosi pentru a umple câte un biberon la 
momentul mesei. Acoperiţi recipientele şi puneţi-le la 
frigider. 

Dacă trebuie să preparaţi numai o sticlă de formulă, 
adăugaţi pudra în apă urmând instrucţiunile de pe etichetă. 
Puneţi amestecul la frigider dacă nu urmează să vă hrăniţi 
bebeluşul imediat. Poate fi păstrată 1-2 zile la frigider; după 
aceea este mai sigur să o aruncaţi. 

Concentratele. Preparatele care se găsesc sub formă 
de lichide concentrate sunt vândute în conserve şi trebuie 
să fie diluate cu o cantitate egală de apă înainte de a fi 
folosite. Fiind mai puţin convenabile de utilizat faţă de cele 
gata preparate, aceste formule concentrate costă numai 
2/3 din preţul acelora, iar cutiile pot să fie mai puţin 
voluminoase şi astfel mai uşor de depozitat în timp ce 
călătoriţi. 

Inainte de a deschide o cutie spălaţi bine şi clătiţi partea 


de sus şi de asemenea spălaţi deschizătorul de conserve. 
Pentru a măsura cantitatea corectă de apă adăugaţi o 
conservă de concentrat lichid la o conservă de apă sau 
turnaţi 125 ml de concentrat într-un biberon şi după aceea 
adăugaţi 125 ml de apă. Aveţi grijă să puneţi la frigider 
restul de formulă pe care nu i-o veţi da bebeluşului. 

Formulele gata preparate, la conserve şi la sticle. 
Acestea sunt deja gata sterilizate şi nu trebuie să li se mai 
adauge apă, astfel că sunt foarte convenabil de folosit. 
Inainte de a deschide conserva spălaţi şi clătiţi capacul 
acesteia; de asemenea, aveţi grijă să spălaţi şi 
deschizătorul de conserve. Turnaţi preparatul direct din 
conservă în biberoane curate. Astupaţi biberoanele şi 
puneţi-le la frigider până când va veni momentul să le 
folosiţi. De asemenea, puteţi să umpleţi numai câte un 
biberon curat la un moment dat, pe care să-l păstraţi 
astupat şi la frigider până când vă veţi hrăni bebeluşul. 
Restul nefolosit ar trebui ţinut la frigider în conserva 
închisă. Capacele de plastic sunt de cele mai multe ori 
disponibile în locurile în care se vând preparatele. 

De asemenea puteţi să cumpăraţi preparate gata 
ambalate în biberoane, cu acestea putând să vă hrăniţi 
imediat bebeluşul. Acestea costă mai mult însă economisiţi 
puţin timp şi v-ar putea fi mai uşor dacă îi daţi bebeluşului 
câte o sticlă de acest fel din când în când. 


PUNEREA PREPARATULUI ÎN BIBEROANE 


Cât de multe biberoane? Majoritatea bebeluşilor 
doresc să fie hrăniţi mai des la început, în special dacă sunt 
mici (sub 3 kg). Bebeluşii hrăniţi cu biberonul ar putea dori 
să se hrănească de 6-10 ori în fiecare zi în timpul primei 
săptămâni. Dacă aţi optat pentru a sta împreună cu 
bebeluşul atunci când sunteţi la spital este posibil să ştiţi 
deja care sunt nevoile acestuia chiar de la început. Pe de 
altă parte, majoritatea bebeluşilor încep ceva mai uşor şi 
după aceea (după 3-4 zile) devin ceva mai alerţi şi le este 
mai foame, astfel încât să nu fiţi surprinsă. 


În general, între vârsta de o săptămână şi o lună, 
bebeluşii doresc să mănânce de 7-8 ori într-o zi, iar 
frecvenţa meselor scade la 5-7 între una şi trei luni, la 4-5 
între trei şi şase luni şi la 3-4 mese pe zi între şase luni şi 
un an. Reţineţi că durează aproximativ 3 ore până când 
mâncarea pe care bebeluşul o primeşte la o masă 
părăseşte stomacul. 

Cât de mult preparat să fie în fiecare biberon? Incepeţi 
cu 125 ml. 

Bebeluşul vă va da de ştire când această cantitate nu 
mai este suficientă şi astfel va trebui să creşteţi cantitatea 
la 250 ml. In timpul primei luni de viaţă, majoritatea 
bebeluşilor de 3 kg vor mânca mai puţin de 650 ml de lapte 
într-o zi; bebeluşii de 3,5 kg vor mânca mai puţin de 750 
ml. Această cantitate ar putea să varieze de la o 
săptămână la alta. Bebeluşii cresc în salturi, mai mult într-o 
săptămână, mai puţin în alta. Apetitul lor variază de la o 
săptămână la alta în funcţie de ritmul lor de creştere. Cel 
mai bine este să vă ascultați copilul: lăsaţi-l să vă spună 
când îi este foame şi când este sătul. Când ritmul suptului 
încetineşte şi a mâncat o cantitate pe care dumneavoastră 
o consideraţi suficientă, terminaţi masa. Dacă se agită dați- 
i mai mult. 


PĂSTRAREA PREPARATELOR DE LAPTE LA 
FRIGIDER 


Păstrarea preparatului. Dacă folosiţi o cantitate de 
preparat mai mică decât o conservă întreagă de preparat 
concentrat sau gata preparat, păstraţi ce a rămas pentru 
ziua următoare. Lăsaţi restul formulei în conservă, puneţi 
capacul şi puneţi conserva în frigider. Dacă nu o folosiţi în 
ziua următoare, aruncaţi-o. Niciodată să nu păstraţi o 
conservă care a fost deschisă mai mult decât timpul 
specificat pe etichetă. 

Aceeaşi regulă se aplică şi atunci când preparaţi un 
borcan de un litru cu preparat sau când umpleţi toate 
biberoanele cu preparat: păstraţi ceea ce nu folosiţi la 


frigider, iar ceea ce nu folosiţi în ziua următoare aruncaţi. 
Niciodată să nu păstraţi biberoanele cu formulă mai mult de 
24-48 de ore, aşa cum este specificat pe etichetă. 

Cât timp poate trece astfel încât să puteţi încă folosi un 
biberon care a fost scos de la frigider? In timpul perioadei în 
care biberonul este la temperatura potrivită pentru ca 
laptele să poată fi administrat bebeluşului, bacteriile care 
se găsesc în preparat se multiplică rapid. Pentru a fi siguri, 
nu îi daţi bebeluşului un biberon cu lapte care a stat afară 
din frigider pentru mai mult de 2 ore, indiferent dacă este 
vorba de unul plin sau unul din care bebeluşul a mâncat 
deja o parte (bineînţeles, un biberon nedeschis care a fost 
umplut şi sigilat în fabrică poate să stea la temperatura 
camerei timp de luni de zile). 

Dacă aveţi nevoie să îi daţi de mâncare bebeluşului la 
2-3 ore după ce plecaţi de acasă, puneţi biberonul imediat 
ce îl scoateţi din frigider într-o pungă izolantă împreună cu 
o cantitate mică de gheaţă. Nu folosiţi preparat care nu mai 
este rece la atingere. O altă opţiune este să aveţi la 
dumneavoastră preparat pudră şi apă îmbuteliată, 
preparând amestecul în ce cantitate doriţi atunci când este 
necesar. 

Dacă aveţi un copil mic care uneori pare a adormi după 
ce a mâncat puţin din biberon, pentru ca după aceea să se 
trezească în ora următoare pentru a mânca restul, puneţi 
imediat biberonul terminat pe jumătate înapoi în frigider. 
Aruncaţi orice biberon din care bebeluşul a mâncat o parte 
dacă a trecut mai mult de o oră. 

Dacă nu puteţi să păstraţi formula rece. Dacă 
ajungeţi vreodată într-o situaţie în care nu puteţi să păstraţi 
biberoanele bebeluşului reci până când vine momentul 
mesei - de exemplu dacă frigiderul dumneavoastră nu mai 
funcţionează sau se întrerupe curentul - folosiţi biberoane 
care să conţină o porţie de formulă gata preparată (să 
cumpăraţi pentru a avea mereu câteva la îndemână); 
aruncaţi ce rămâne după ce copilul a terminat de mâncat. 
Dacă vedeţi că acest lucru vi se întâmplă adeseori, cea mai 
simplă soluţie este să folosiţi formule sub formă de pudră, 


preparând cantitatea necesară înainte de fiecare utilizare, 
câte un biberon o dată. Dacă trebuie să sterilizaţi, păstraţi 
o sticlă de apă distilată şi câteva biberoane de unică 
folosinţă la îndemână, împreună cu formula sub formă de 
pudră. Contrar credințelor populare, un biberon de la 
frigider nu trebuie să fie încălzit înainte de masă. Acesta îi 
poate fi dat bebeluşului direct de la frigider. 


ADMINISTRAREA BIBERONULUI 


Primele câteva zile. De obicei primul biberon îi este 
oferit bebeluşului la 4 - 6 ore după ce acesta s-a născut, cu 
toate că se poate începe şi mai devreme dacă pare că îi 
este foame. Bebeluşii de obicei doresc la început să se 
hrănească ceva mai puţin la primele mese. Adeseori trec 3- 
4 zile înainte ca ei să accepte cantităţile de lapte pe care 
dumneavoastră vă aşteptaţi să le mănânce; într-adevăr, ar 
putea chiar să treacă o săptămână sau mai mult. Nu vă 
faceţi griji; ar putea să fie mai bine pentru digestia lor să 
înceapă treptat. Ei vor descoperi ce au nevoie în câteva 
zile, când vor deveni mai activi. 

Încălzirea biberonului. Bebeluşilor le place la fel de 
mult şi se dezvoltă la fel de bine indiferent dacă preparatul 
le este oferit cald, la temperatura camerei sau direct din 
frigider, atât timp cât acesta le este oferit la aceeaşi 
temperatură la fiecare masă. Mulţi părinţi continuă să 
încălzească biberoanele deoarece au crezut întotdeauna că 
acestea trebuie să fie calde şi deoarece dacă laptele de la 
sân este cald li se pare că nu este bine ca bebeluşul să 
primească lapte rece. Nu este aşa. 

Dacă încălziţi biberonul faceţi acest lucru într-o cratiţă 
cu apă fierbinte sau într-o chiuvetă. Dacă nu există un 
robinet cu apă fierbinte în apropierea camerei bebeluşului, 
atunci este mai convenabil să folosiţi un încălzitor electric 
special pentru sticle. Laptele trebuie sa aibă temperatura 
corpului. Cea mai bună modalitate pentru a testa 
temperatura laptelui este să puneţi câteva picături pe 
partea interioară a încheieturii mâinii. Dacă vi se pare 


fierbinte înseamnă că laptele este prea cald. 

Avertisment legat de microunde: cel mai bun sfat este 
ca niciodată să nu încălziţi laptele bebeluşului într-un 
cuptor cu microunde. Conţinutul ar putea să fie suficient de 
fierbinte pentru a-i arde gura bebeluşului chiar dacă sticla 
pare a fi rece la atingere. Cuptoarele cu microunde nu sunt 
potrivite nici pentru sterilizarea biberoanelor sau a 
preparatului. Dacă uneori folosiţi cuptorul cu microunde (şi 
ştiu că mulţi părinţi procedează astfel, indiferent de 
recomandările specialiştilor), este foarte important să 
agitaţi laptele bine înainte cu o linguriţă astfel încât să nu 
existe zone excesiv de fierbinţi în el. După aceea testaţi-i 
temperatura cu degetul sau punând câteva picături pe 
încheietură, înainte de a-l oferi bebeluşului. Dacă vi se pare 
că este fierbinte, atunci înseamnă că este suficient de 
fierbinte încât să ardă gura bebeluşului. 

Poziţia corectă. Staţi într-un scaun confortabil şi ţineţi 
bebeluşul sprijinit pe braţ. Majoritatea părinţilor doresc să 
folosească un scaun cu mânere şi probabil o pernă pe care 
să şi-o pună sub cot. Unii descoperă că un scaun care se 
leagănă este perfect. Păstraţi biberonul suficient de înclinat 
astfel încât tetina să fie mereu plină. Agitatul sticlei nu este 
de nici un folos. Majoritatea bebeluşilor doresc să mănânce 
constant până când au primit toată cantitatea de care au 
nevoie. Inclinaţi biberonul astfel încât aerul din interior să 
se afle mult deasupra nivelului tetinei, astfel încât 
bebeluşul să nu înghită prea mult aer. Cu toate acestea, 
există unii bebeluşi care înghit mult aer în timp ce se 
hrănesc şi când cantitatea de aer din stomacul lor devine 
prea mare ei se simt inconfortabil şi încetează să se 
hrănească când au mâncat numai o jumătate de sticlă. 
Dacă acest lucru se întâmplă ajutaţi bebeluşul să eructeze 
şi după aceea reluaţi masa. Unii bebeluşi au nevoie sa fie 
ajutaţi să eructeze de două sau chiar de trei ori în timpul 
unei mese pentru a putea să termine biberonul; alţii nu 
trebuie să eructeze deloc. 

Veţi descoperi repede ce aveţi de făcut în cazul 
bebeluşului dumneavoastră. Imediat ce bebeluşul încetează 


să mai bea şi pare a fi mulţumit încetaţi masa. Bebeluşii 
ştiu mai bine decât oricine cât de mult le este necesar. 

Susținerea biberonului. Este bine dacă părintele îşi 
ţine în braţe bebeluşul în timpul hrănirii cu biberonul. 
Aceasta este poziţia cea mai naturală. Bebeluşul şi 
părintele sunt pe cât de apropiaţi este posibil şi se pot privi 
reciproc. Momentul mesei este de departe cel mai plăcut 
pentru bebeluş şi este bine dacă el stabileşte o legătură 
emoţională cu părintele prin percepţia directă a prezenţei 
acestuia. Bebeluşii care sunt hrăniţi cu biberonul în timp ce 
stau întinşi pe spate fac uneori infecţii ale urechii dacă 
laptele se scurge de-a lungul trompei lui Eustachio şi 
ajunge în urechea mijlocie. i 

Hrănitul în exces şi regurgitarea. |n general, cea 
mai mare cantitate de preparat care Îi poate fi necesară 
bebeluşului într-o zi este (cu rare excepţii) un litru; 
majoritatea bebeluşilor sunt mulţumiţi cu 750 ml. Un 
bebeluş care mănâncă mai mult de un litru de formulă în 
fiecare zi ar putea să folosească biberonul mai mult ca o 
sursă de plăcere decât de nutriţie. Suptul unei suzete ar 
putea să servească aceluiaşi scop. Sau de vină ar putea fi 
părintele dacă acesta îşi hrăneşte copilul de fiecare dată 
când acesta se agită sau plânge. Există şi alte măsuri pe 
care le puteţi lua pentru a vă linişti bebeluşul, acestea 
putând chiar să funcţioneze mai bine (vezi pag. 61). 

Atunci când bebeluşii sunt hrăniţi excesiv ei tind să 
vomite pentru a diminua presiunea neplăcută de la nivelul 
stomacului. Vezi pag. 118 pentru mai multe informaţii 
despre scuipat şi vomitat. 

Perforarea corectă a tetinelor. Dacă orificiile 
tetinelor sunt prea mici bebeluşul va primi prea puţin lapte 
şi se va agita sau va obosi, adormind cu mult înainte de a 
termina biberonul. Dacă bebeluşii trebuie să sugă prea 
puternic, ei vor avea de asemenea tendinţa să înghită mult 
aer, devenind astfel balonaţi. Dacă orificiile sunt prea mari 
bebeluşul s-ar putea îneca sau ar putea să facă indigestie; 
pe termen lung este posibil ca să fie mai puţin satisfăcut de 
supt şi să înceapă să îşi sugă mai mult degetul. Mâncatul 


prea rapid face să crească şi cantitatea de aer ingerată şi 
creşte probabilitatea de apariţie a balonării. 

Pentru majoritatea  bebeluşilor viteza potrivită de 
hrănire este atunci când un biberon este golit în 
aproximativ 20 de minute de supt continuu. Orificiile sunt 
de obicei potrivite pentru un bebeluş dacă atunci când 
întoarceţi invers biberonul laptele iese sub formă de 
picături fine (ca şi cum ar fi pulverizat) timp de 1-2 
secunde, pentru ca după aceea să înceapă să curgă câte o 
picătură. Dacă laptele continuă să fie sub formă de picături 
fine înseamnă că orificiile sunt probabil prea mari; când 
curge sub forma unor picături lente de la început înseamnă 
că orificiile sunt probabil prea mici. 

Majoritatea biberoanelor sunt proiectate cu mici orificii 
la nivelul porțiunii de cauciuc laterale a tetinei sau cu alte 
orificii care să lase aerul să pătrundă în biberon pe măsură 
ce bebeluşul soarbe laptele. Dacă înşurubaţi tetina bine 
aceste orificii îşi reduc dimensiunile (se închid complet), 
rezultatul fiind un vacuum parţial care va face ca bebeluşul 
să trebuiască să sugă mai tare; consecinţa este că va dura 
mai mult timp până când acesta va reuşi să termine un 
biberon. Un capac înşurubat mai puţin permite golirea mai 
rapidă a biberonului (biberoanele care folosesc căptuşeală 
de unică folosinţă nu necesită orificii pentru aer; căptuşeala 
se strânge pe măsură ce bebeluşul suge. 

Orificiile din multe tetine noi sunt prea mici pentru un 
bebeluş mic, însă sunt potrivite pentru unul mai mare şi 
mai puternic. Dacă sunt prea mici pentru bebeluşul 
dumneavoastră măriţi-le cu grijă astfel: introduceţi capătul 
bont al unui ac fin (numărul 10) într-un dop de plută. După 
aceea, ţinând dopul de plută, încălziţi acul până când 
acesta se înroşeşte. Introduceţi-l pe o distanţă scurtă în 
capătul tetinei. Nu trebuie să îl introduceţi în vechiul 
orificiu. Nu folosiţi un ac prea mare şi nici nu îl introduceţi 
prea mult până când nu testaţi rezultatul. Puteţi face 1, 2 
sau 3 orificii mai mari. Dacă nu aveţi un dop de plută, 
înfăşuraţi o bucată de cârpă în jurul capătului bont al acului 
sau ţineţi-l cu un cleşte. 


Orificiile tetinei înfundate datorită cocoloaşelor. 
Dacă aveţi probleme datorită orificiilor înfundate ale 
tetinelor, puteţi să cumpăraţi unele care au orificii în cruce. 
Laptele nu curge prin ele după cum probabil v-aţi aştepta 
deoarece marginile tăieturii sunt unite până când bebeluşul 
începe să sugă. Puteţi să faceţi mici incizii de acest fel în 
tetinele obişnuite, folosind o lamă de ras sterilizată. La 
început ciupiţi vârful tetinei pentru a crea o creastă îngustă, 
iar după aceea tăiaţi de-a lungul acesteia. Apoi ciupiţi într- 
un unghi drept cu prima creastă şi faceţi o altă tăietură. 
Tetinele cu orificii în cruce nu ar trebui să fie utilizate atunci 
când copilului i se dau de mâncare alimente pasate din 
biberon. 


SPOCK CLASIC 


Nu forţaţi bebeluşii să sugă mai mult decât doresc. 
După părerea mea, principalul dezavantaj al alimentării la 
biberon este acela că părintele poate să vadă cât lapte mai 
rămâne. Unii copii doresc întotdeauna aceeaşi cantitate de 
lapte la fiecare masă, indiferent de oră, dar sunt alţii al 
căror apetit este mult mai variabil. Nu trebuie să căpătaţi 
convingerea că  sugarul dumneavoastră trebuie să 
primească o anumită cantitate de lapte la fiecare masă. S- 
ar putea să priviţi mai relaxat această problemă dacă vă 
gândiţi că sugarii alăptaţi la sân pot suge aproape 300 ml la 
masa de dimineaţă şi doar ceva mai mult de 100 ml la cea 
de seară, fiind însă la fel de satisfăcuţi de ambele. Dacă 
aveţi încredere că bebeluşii alăptaţi la sân sug atâta cât au 
nevoie, puteţi avea încredere şi în copilul dumneavoastră 
pe care-l alăptaţi la biberon. 

Este necesar să subliniez acest aspect, deoarece destul 
de mulţi copii dezvoltă în timp probleme de alimentaţie. Ei 
îşi pierd apetitul natural cu care s-au născut şi încep să 
refuze majoritatea, dacă nu chiar toate alimentele ce li se 
oferă. In 9 cazuri din 10, aceste probleme apar deoarece 
părinţii au tot încercat, uneori chiar din fragedă pruncie, să- 
şi convingă copilul să mănânce mai mult decât doreşte. 
Atunci când reuşiţi să-l convingeţi pe un sugar sau pe un 


copil mai mare să mai înghită câţiva dumicaţi în plus faţă 
de cât a dorit el singur să mănânce, dumneavoastră 
consideraţi acest lucru drept o reuşită. Dar nu este aşa. 
Singurul rezultat pe care-l veţi obţine este că va mânca mai 
puţin la masa următoare. Bebeluşii ştiu singuri cât au 
nevoie să mănânce şi cunosc chiar diferitele tipuri de 
alimente pe care le solicită organismul lor. Nu este necesar 
să-i forţaţi pe copii să mănânce mai mult şi, procedând 
astfel, nu obţineţi nici un beneficiu. Dimpotrivă, acest obicei 
este dăunător pentru că face ca, după un timp, apetitul 
copilului să scadă şi-l determină pe acesta să dorească să 
mănânce mai puţin faţă de nevoile reale ale organismului 
său. 

Pe termen lung, obiceiul de a forţa copiii să mănânce 
mai mult are efecte mult mai importante decât distrugerea 
apetitului şi creşterea unor copii slabi. El răpeşte copilului 
unele dintre atitudinile sale pozitive faţă de viaţă. Copiii 
sunt făcuţi să-şi petreacă primii ani făcându-li-se foame, 
cerând de mâncare, bucurându-se de aceasta şi căpătând 
satisfacţie de pe urma hranei. Această poveste despre 
dorinţă şi împlinirea ei se repetă de cel puţin trei ori pe zi, 
săptămână după săptămână. Ea îi ajută să-şi contureze 
încrederea în sine, deschiderea faţă de alte persoane şi 
încrederea în părinţi. Dacă, însă, momentul mesei se 
transformă într-o luptă care pe care, dacă mâncarea devine 
o obligaţie, copiii adoptă un comportament defensiv şi 
dezvoltă o atitudine negativistă, suspicioasă faţă de mese 
şi faţă de persoanele din jurul său. 

Nu vreau să spun că trebuie să-i smulgeţi biberonul din 
mână sugarului la prima pauză din supt pe care o face. 
Unora dintre bebeluşi le place să se odihnească din când în 
când în timpul suptului. Dar dacă el pare indiferent atunci 
când îi puneţi din nou tetina biberonului în gură (şi nu este 
vorba de situaţiile în care ar trebui să-l ajutaţi să eructeze), 
atunci înseamnă că este mulţumit de cât a mâncat şi aşa ar 
trebui să fiţi şi dumneavoastră. 

Bebeluşii care se trezesc după câteva minute. Dar 
dacă aveţi un bebeluş care adoarme după ce a mâncat 


numai o parte din porţia de lapte şi se trezeşte după câteva 
minute ţipând? Trezirile de acest fel se datorează mai 
frecvent unei bule de aer, colicii sau plânsului periodic 
datorită nervozităţii decât foamei. Bebeluşii nu vor remarca 
nici o diferenţă dacă s-au hrănit cu mai puţin de 50 ml 
decât de obicei, în special dacă au adormit după aceea. De 
fapt, bebeluşii adeseori vor dormi la fel de bine dacă au 
mâncat numai jumătate din cantitatea lor obişnuită, cu 
toate că în acest caz s-ar putea trezi ceva mai devreme. 

Este perfect normal ca ocazional să îi daţi restul 
cantităţii de preparat puţin mai târziu dacă sunteţi sigură 
că bebeluşului dumneavoastră îi este foame. Insă este mai 
bine să presupuneţi la început că nu îi este cu adevărat 
foame şi să îi daţi posibilitatea de a adormi la loc, cu sau 
fără o suzetă. Cu alte cuvinte, încercaţi să amânaţi 
următoarea masă pentru 2-3 ore. Insă dacă bebeluşului 
dumneavoastră îi este cu adevărat foame, hrăniţi-l. 

Bebeluşii mici care mănâncă numai jumătate din 
porţie. O mămică poate să îşi aducă bebeluşul acasă de la 
spital şi să descopere aici că acesta încetează să mai 
mănânce şi adoarme înainte de a-şi termina porţia (de fapt, 
după ce a mâncat numai jumătate din ea). Cu toate 
acestea la spital i s-a spus că el obişnuia să mănânce tot ce 
i se oferea. Mămica încearcă să-l facă să mănânce încă 
puţin însă este dificil, lent şi frustrant. Care este problema? 
Ar putea să fie vorba de un bebeluş care încă nu şi-a 
revenit (din când în când un bebeluş poate să fie mai puţin 
activ şi să mănânce mai puţin în timpul primelor 1 - 2 
săptămâni, pentru ca după aceea să „revină brusc la 
viaţă”). 

Lucrul potrivit pe care îl puteţi face este să lăsaţi 
bebeluşul să se oprească din mâncat atunci când acesta 
doreşte, chiar dacă a mâncat numai câteva zeci de mililitri. 
Oare nu i se va face foame cu mult timp înainte de 
momentul normal al mesei următoare? Poate că da, poate 
că nu. Dacă i se face foame, daţi-i de mâncare. Aţi putea 
spune „Dar îl hrănesc toată ziua şi toată noaptea”. Probabil 
că lucrurile nu stau chiar atât de rău. Ideea este că dacă 


lăsaţi bebeluşul să se oprească din mâncat atunci când 
doreşte, dacă-l lăsaţi să-şi simtă foamea, acesta treptat va 
deveni din ce în ce mai dornic să mănânce şi va mânca din 
ce în ce mai mult. După aceea va putea să doarmă pentru 
perioade mai lungi. Il puteţi ajuta să înveţe să aştepte mai 
mult şi să-i fie mai foame dacă încercaţi să prelungiţi 
intervalul dintre două mese la 2 ore la început, iar ulterior 
la 2,5 ore sau chiar la 3 ore. Nu îl luaţi în braţe imediat ce 
începe să se agite. Aşteptaţi un timp. Ar putea să adoarmă 
la loc. Dacă plânge puternic va trebui totuşi să-l hrăniţi. 

Somnolenţa şi refuzul de a mânca pot reprezenta de 
asemenea în cazul unui bebeluş şi semne ale unei boli. 
Dacă sunteţi îngrijorată mergeţi cu bebeluşul la medic 
pentru ca să fie consultat. Nu este niciodată greşit să cereţi 
sfatul specialiştilor, în special în cazul bebeluşilor. 

Agitaţia sau adormirea. Bebeluşul care se agită sau 
care adoarme imediat la scurt timp după ce începe să se 
hrănească ar putea să fie frustrat datorită înfundării tetinei 
sau datorită unui orificiu prea mic al acesteia. Verificaţi 
dacă laptele curge cum trebuie atunci când biberonul este 
pus invers. Chiar dacă totul pare normal, măriţi oricum 
orificiul tetinei, pentru a vedea cum reacţionează copilul. 

Biberoanele în leagăn sau în pat. Odată ce 
bebeluşilor încep să le apară dinţii, este important ca ei să 
nu adoarmă având cu ei un biberon cu lapte. Daca le 
rămâne între dinţi favorizează creşterea bacteriilor, iar 
acestea pot să provoace carii. Nu este neobişnuit să vedeţi 
bebeluşi ai căror incisivi sunt complet cariaţi, aceasta fiind 
o problemă serioasă de sănătate. Adormirea cu lapte în 
gură poate de asemenea să conducă la apariţia infecțiilor 
urechii. Laptele poate să se scurgă prin trompa lui 
Eustachio, care face legătura între partea din spate a 
gâtului şi urechea mijlocie (porţiunea din ureche care este 
localizată în spatele timpanului). După aceea bacteriile se 
vor putea multiplica în laptele din spatele timpanului şi 
astfel se poate produce o infecţie. 

După vârsta de 6 luni mulţi bebeluşi doresc să stea în 
şezut, să ia biberonul de la părinte şi să-l ţină singuri. 


Părinţii cu simţ practic, atunci când observă că bebeluşul 
nu mai are nevoie de ei, îl pot pune în pătuţul lui, acolo 
unde acesta consumă conţinutul biberonului şi după aceea 
adoarme imediat. Acesta ar putea să pară a fi un mod uşor 
de a adormi bebeluşii, însă pe lângă faptul că poate 
conduce la probleme ale dinţilor şi ale urechii, acest 
comportament face ca unii bebeluşi să nu mai poată să 
adoarmă fără un biberon (vedeţi mai jos). Atunci când 
părintele încearcă să îi ia bebeluşului biberonul la vârsta de 
9, 15 sau 21 de luni, acesta va plânge şi se va agita 
puternic, neputând să adoarmă pentru mult timp. Aşadar, 
dacă doriţi să preveniţi problemele ulterioare legate de 
adormire, atunci când vă lăsaţi bebeluşul să ţină singur 
biberonul ţineţi-l în poală sau puneţi-l pe un scaun. 


TRECEREA DE LA BIBERON LA CEAŞCĂ 


Momentul potrivit pentru înţărcare. Unii părinţi 
sunt dornici să îşi facă bebeluşii să mănânce din ceaşcă 
până la vârsta de un an. Alţii consideră că bebeluşii au 
dreptul la alăptare sau la biberon până la vârsta de 2 ani. 
Decizia depinde în parte de dorinţele părinţilor şi în parte 
de cât de pregătit este bebeluşul. 

Unii bebeluşi arată un interes redus pentru supt 
începând de la vârsta de 5 - 6 luni. In loc să se hrănească 
din plin timp de 20 de minute cum obişnuiau, ei încetează 
să se hrănească după 5 minute şi încep să se joace cu 
părinţii lor, cu biberonul şi cu mâinile. Acestea ar putea fi 
semne precoce că sunt pregătiţi pentru a fi înţărcaţi. Aceşti 
bebeluşi vor continua să fie nepăsători faţă de alăptare sau 
biberon, cu toate că ar putea să le accepte pe acestea 
atunci când le sunt oferite până la vârsta de 8, 10 sau 12 
luni. Lor le place să-şi mănânce formula din ceaşcă şi vor 
continua să prefere această modalitate de hrănire. 

Ataşamentul faţă de biberon. Unii bebeluşi se 
ataşează mai mult de biberon între 6 şi 10 luni. Părintele 
unuia dintre aceşti bebeluşi ar putea să spună „Oh, cât de 
mult îi place biberonul! ÎI priveşte tot timpul atunci când 


mănâncă alimente solide. Atunci când vine momentul îl 
apucă energic. Il agită cu drag în timp ce mănâncă din el şi 
murmură continuu către el. Este foarte suspicios faţă de 
preparatul care îi este oferit în ceaşcă, cu toate că îl 
accepta fără probleme înainte de vârsta de 6 luni.” Mulţi 
dintre aceşti bebeluşi continuă să fie foarte dependenţi de 
biberon la culcare, uneori până la vârsta de un an şi 
jumătate sau chiar doi ani. Ei sunt incapabili să se 
liniştească sau să adoarmă fără biberon şi se împotrivesc 
cu tărie când li se dă lapte în ceaşcă (este interesant că 
acceptă apă sau suc din ceaşcă). 

Bebeluşilor cărora li se permite să îşi ia în pătuţ 
biberoanele singuri sunt mai predispuşi la a deveni ataşaţi 
de acestea în a doua jumătate a primului an de viaţă. 
Biberonul devine un obiect preţios cu care ei se liniştesc 
atunci când vine momentul să  adoarmă, acesta 
reamintindu-le de primele luni de viaţă când cea mai mare 
plăcere a lor şi cel mai puternic sentiment de securitate le 
era oferit de relaţia foarte apropiată cu părinţii lor. 
Biberonul devine un substituent pentru părinte. Copiii care 
primesc încă biberonul în timp ce stau în poala părinţilor la 
vârsta de 5 - 7 luni nu au tendinţa de a se ataşa la fel de 
mult de acesta, deoarece părintele real este împreună cu 
ei. 

Aşadar, pentru ca bebeluşul dumneavoastră să nu îşi 
formeze o dependenţă de durată faţă de biberon - aceasta 
putând să întârzie înţărcatul până la 18 luni sau chiar până 
la 2 ani - întotdeauna oferiţi-i biberonul în timp ce stă în 
poala dumneavoastră şi nu îl lăsaţi să ia cu el biberonul în 
pat. 

Dacă bebeluşul dumneavoastră deja s-a ataşat de 
biberon după vârsta de 6 luni (sau atunci când apar primii 
dinţi), este important ca cel puţin să schimbaţi conţinutul 
biberonului, înlocuind laptele cu apă. In acest fel, cariile nu 
vor mai fi o problemă. Dacă puteţi face această modificare 
treptat, punând din ce în ce mai multă apă în biberon în loc 
de lapte, ar trebui să puteţi să vă faceţi bebeluşul să 
accepte numai apă seara la culcare fără a se agita prea 


mult. Odată ce aţi reuşit acest lucru v-ar putea fi mai uşor 
să-l faceţi să renunţe complet la biberon. 

Băutul din ceaşcă în jurul vârstei de 5 luni. Este o 
idee bună să îi oferiţi bebeluşului posibilitatea de a bea 
preparat dintr-o ceaşcă în fiecare zi atunci când acesta are 
cinci luni. Nu trebuie să încercaţi să îl înţărcaţi chiar acum. 
Pur şi simplu doriţi să-l obişnuiţi cu acest nou mod de 
hrănire din timp, deoarece la această vârstă nu este atât de 
încăpățânat. 

Turnaţi 15 ml de lapte într-o ceşcuţă sau într-un pahar o 
dată pe zi. Bebeluşul nu va dori să mănânce mai mult de o 
înghiţitură o dată şi la început nu va mânca prea mult, însă 
este foarte probabil să considere că acest lucru este 
amuzant. Odată ce bebeluşul acceptă să primească formula 
din ceaşcă, oferiţi-i în ceaşcă şi apă şi sucuri diluate. In 
acest fel va învăţa că toate lichidele pot fi băute din ceaşcă. 

Ajutându-l pe bebeluş să se obişnuiască cu 
ceaşca. Odată ce ceaşca a fost introdusă, obişnuiţi-vă să i- 
o oferiţi o dată sau de două ori la fiecare masă la care 
primeşte alimente solide, ţinând-o la nivelul buzelor sale. 
Ţineţi ceaşca la vedere astfel încât bebeluşul să poată arăta 
că doreşte mai mult. (Dacă de obicei îi daţi un biberon la 
finalul mesei, ţineţi-l ascuns până când vine momentul să i-l 
oferiţi). De asemenea, bebeluşul va fi interesat de orice beţi 
dumneavoastră, astfel că dacă ceea ce beţi este potrivit 
pentru el puteţi să îi ţineţi paharul la gură şi să-l lăsaţi să 
guste. 

Il puteţi lăsa şi să îşi testeze abilităţile. Să presupunem 
că are 6 luni şi doreşte să apuce tot ce are la îndemână şi 
să bage în gură. Oferiţi-i un pahar de plastic îngust şi gol 
sau o ceaşcă care poate fi ţinută cu uşurinţă de el sau o 
cană cu 2 toarte pentru copii. Când reuşeşte să ţină aceste 
lucruri suficient de bine, puneţi câteva picături de formulă 
în ceaşcă. Creşteţi cantitatea pe măsură ce abilitatea lui de 
a ţine ceaşca creşte. Dacă începe să se împotrivească sau 
îşi pierde interesul de a încerca singur, nu îl forţaţi. 
Renunţaţi la acest exerciţiu pentru o masă sau două, după 
care oferiţi-i din nou ceaşca. Amintiţi-vă că în primele luni 


în care bea din ceaşcă probabil că va dori numai câte o 
înghiţitură odată. Mulţi bebeluşi nu învaţă să bea prin mai 
multe înghiţituri succesive până la vârsta de un an - un an 
şi jumătate. Este indicat ca aceste exerciţii cu ceaşca să fie 
făcute în baie. 

Copiii între un an şi doi ani, care sunt suspicioşi faţă de 
vechea cană care le-a fost întotdeauna oferită, ar putea să 
fie încântați de o nouă ceaşcă sau un pahar nou având 
culoare şi formă diferită. Oferiţi-i uneori lapte rece pentru a- 
i face să se răzgândească. Unii părinţi au descoperit că 
adăugarea unei mici cantităţi de cereale în ceaşca de lapte 
face ca aceasta să fie suficient de deosebită pentru a fi 
acceptată. Adăugarea cerealelor poate fi oprită treptat 
câteva săptămâni mai târziu. 

Există căniţe speciale pentru înţărcare; acestea au 
capac şi un cioc plat pe unde bebeluşul poate să bea. 
Capacul previne vărsarea laptelui; „ciocul” poate fi introdus 
uşor în gura bebeluşului. Mai târziu bebeluşul va putea să 
folosească ceaşca fără capac şi fără cioc. Unor părinţi le 
plac aceste  căniţe deoarece ele previn vărsarea 
conţinutului lor în timpul primelor luni de băut din cană, 
timp în care bebeluşul devine suficient de priceput. Alţi 
părinţi obiectează spunând că un bebeluş s-ar putea 
împotrivi mai întâi tranziţiei de la biberon la cana specială, 
iar apoi la trecerea de la cana specială la căniţele şi 
paharele normale. Există şi căniţe speciale care au două 
mânere, acestea fiind mai simplu de ţinut de către bebeluş; 
de asemenea, există şi unele care au o bază largă de 
susţinere. 

De ce să înţărcaţi copilul în jurul vârstei de un an? 
Principalul motiv pentru înţărcarea bebeluşilor în jurul 
vârstei de un an este că aceasta este vârsta la care ei vor 
accepta schimbarea cel mai uşor. La această vârstă 
majoritatea bebeluşilor îşi ţin singuri biberonul atunci când 
se hrănesc şi este cel mai bine să-i lăsaţi să preia controlul. 
Însă îi puteţi ajuta să progreseze mai repede începând să-i 
obişnuiţi cu cana (dacă părinţii s-au obişnuit să-şi lase 
bebeluşul să se hrănească singur şi după aceea să adoarmă 


cu biberonul în pătuţ, acest lucru ar putea să conducă la 
probleme legate de adormire. Vezi pag. 303 pentru mai 
multe informaţii despre evitarea biberoanelor în pătuţ). 

Alte motive pentru a vă înţărca bebeluşul sunt: unii 
părinţi sunt deranjaţi atunci când îşi văd copilaşul că se 
joacă cu biberonul, luând din când în când câte o 
înghiţitură. Ei consideră că acest lucru este ridicol şi 
prostesc. De asemenea, copilaşii care iau câte o înghiţitură 
de lapte sau formulă din când în când pe tot parcursul zilei 
sunt mai predispuşi la carii: lichidul zaharat este în contact 
permanent cu dinţii lor şi favorizează proliferarea 
bacteriilor. Bebeluşii care procedează în acest fel ar putea 
avea şi o poftă de mâncare scăzută deoarece apetitul lor 
este continuu „păcălit” de înghiţiturile pe care le iau din 
biberon, consecinţa putând fi o creştere deficitară. 

Inţărcaţi bebeluşul treptat. Nu vă grăbiţi şi urmăriţi 
reacţiile copilului pentru a şti ce aveţi de făcut. Probabil că 
acesta are 9 sau 12 luni şi deja s-a plictisit de biberon, 
plăcându-i mai mult să primească lapte în cană. Treptat 
începeţi să creşteţi cantitatea pe care i-o oferiţi în cană. 
Oferiţi-i cana la fiecare masă. Acest lucru face ca din toată 
porţia de mâncare, o parte din ce în ce mai mică să-i fie 
oferită în biberon. După aceea începeţi să nu-i mai daţi 
biberonul la masa la care bebeluşul manifestă de obicei cel 
mai redus interes faţă de acesta, de obicei la prânz sau 
dimineaţa. 

Intr-o săptămână renunţaţi la un alt biberon; după încă 
o săptămână la încă unul. Majoritatea bebeluşilor sunt cel 
mai ataşaţi de biberonul care le este oferit la masa de 
seară şi renunţă cel mai greu la acesta. Alţii pot să aibă 
această atitudine faţă de biberonul care le este oferit la 
masa de dimineaţă. 

Dorinţa de a fi înţărcat nu se accentuează întotdeauna 
treptat. Starea de rău datorată apariţiei dinţilor sau răcelilor 
îi face de multe ori pe bebeluşi să dorească să primească 
mai multă mâncare din biberon, cel puţin pentru moment. 
Respectaţi nevoile copilului. Faptul că l-aţi făcut să renunţe 
la biberon înainte va face ca după ce se simte mai bine să 


renunţe din nou fără probleme la el. 

Bebeluşul care nu doreşte să fie înţărcat. Bebeluşii 
care nu doresc să renunţe la biberon la vârsta de 9 - 12 luni 
sunt de obicei aceia care iau numai o înghiţitură din cană şi 
după aceea o împing, îndepărtând-o de ei. Sau se pot 
preface că nu ştiu care este scopul ei; lasă laptele să se 
scurgă pe la colţurile gurii lor şi zâmbesc cu inocenţă. Este 
posibil ca ei să fie ceva mai uşor de înduplecat la 12 luni, 
însă este foarte probabil ca reticenţa lor să persiste până la 
15 luni sau chiar mai târziu. Puneţi câteva zeci de mililitri 
de lapte într-un pahar mic pe care bebeluşul să-l poată ţine 
şi manevra cu uşurinţă şi lăsaţi-l pe o tăviţă din când în 
când în speranţa că va dori să o consume. Dacă nu ia decât 
o înghiţitură, nu încercaţi niciodată să îi daţi mai mult. 
Purtaţi-vă ca şi cum acest lucru nu ar avea nici o 
importanţă pentru dumneavoastră. 

Când un bebeluş suspicios începe să mănânce câte 
puţin din ceaşcă, va trebui încă să aveţi răbdare deoarece 
probabil că vor trebui să treacă mai multe luni înainte de a 
fi pregătit să renunţe complet la biberon. Acest lucru este 
în mod special valabil pentru biberoanele pe care bebeluşul 
le primeşte la cină şi înainte de culcare. Mulţi bebeluşi care 
acceptă să fie înţărcaţi târziu insistă să li se ofere biberonul 
atunci când merg la culcare până la vârsta de aproximativ 
2 ani, în special dacă s-au obişnuit să adoarmă în acest fel. 

Grijile pe care şi le fac părinţii în legătură cu 
înţărcarea. Uneori părinţii sunt cei care sunt îngrijoraţi în 
legătură cu înţărcarea. Bebeluşului îi pot fi date biberoane 
deoarece părinţii se tem că acesta nu mănâncă suficient de 
mult din cană aşa cum obişnuia să mănânce din biberon. Să 
spunem că la 9 - 12 luni bebeluşul bea 200 ml din cană la 
micul dejun, aceeaşi cantitate la prânz şi numai 125 ml la 
masa de seară; de asemenea, el nu este prea dornic să 
primească biberonul; totuşi, dacă mămica lui îi oferă 
biberonul la sfârşitul mesei, bebeluşul este dispus să mai 
mănânce puţin şi în acest fel. Un bebeluş de 9 - 12 luni 
care mănâncă din ceaşcă aproximativ 500 ml de lapte şi nu 
se comportă ca şi cum i-ar lipsi biberonul, poate fi înţărcat 


complet dacă părinţii doresc acest lucru. 

O altă problemă ar putea să apară în cazul părinţilor 
care folosesc biberonul ca pe un mijloc de a-şi linişti copiii 
în timpul celui de-al doilea an de viaţă. De fiecare dată 
când bebeluşul începe să ţipe în timpul zilei sau se trezeşte 
noaptea, mămica sau tăticul îi prepară cu dragă inimă un 
alt biberon cu mâncare. Copilul poate să primească chiar şi 
8 biberoane în 24 de ore, cea ce este echivalentul a 2 litri 
de lapte. Acest lucru face ca în mod natural bebeluşul să nu 
mai aibă poftă de mâncare la mese. Este important din 
punct de vedere nutriţional ca bebeluşii să nu primească 
mai mult de un litru de lapte într-o zi. 


INTRODUCEREA ALIMENTELOR SOLIDE 


DIETELE SĂNĂTOASE ÎNCEP DIN TIMP 


Preferinţele alimentare. Pe măsură ce bebeluşul 
începe să mănânce alimente solide, el face încă un pas 
către independenţă. Acum aveţi o ocazie unică în viaţă de 
a-l învăţa să aibă un comportament alimentar sănătos, care 
în anii următori va face ca el să fie sănătos. Copiii au 
tendinţa de a adopta tiparele alimentare care le sunt 
prezentate în mod clar. Atunci când alimente sănătoase le 
sunt oferite în fiecare zi, copiii vor urma acest tipar şi-l vor 
considera de la sine înţeles. Acest lucru este important 
deoarece este uşor pentru copii să înveţe obiceiuri greşite. 

Gusturile pentru alimente, pe care ei şi le formează 
devreme în viaţă, au tendinţa de a rămâne neschimbate. 
De exemplu, preferința unui individ pentru cantitatea de 
sare pe care o preferă la masă este stabilită în timpul 
perioadei de sugar şi în timpul primei părţi a copilăriei. 
Aşadar, atunci când părinţii adaugă sare la mâncarea 
bebeluşilor lor (deoarece ei preferă mâncarea mai sărată şi 
nu pentru că bebeluşul doreşte acest lucru), aceştia ar 
putea să determine creşterea riscului ulterior de 
hipertensiune arterială a bebeluşului. 

Preferinţele pentru alimentele grase par de asemenea a 
fi stabilite devreme în cursul vieţii. Unele - însă nu toate - 
cazuri de obezitate debutează probabil în copilărie, cu diete 
care sunt prea bogate în glucide şi grăsimi. Grăsimile 
saturate şi colesterolul - care se găsesc în cantităţi atât de 
mari în alimentaţia unui copil tipic american - joacă un rol 
important în apariţia blocajelor arteriale şi a episoadelor de 
infarct miocardic acut, în special în cazul persoanelor care 
au un istoric familial de astfel de probleme (vezi cap. 
„Nutriție şi sănătate” din secţiunea a l-a). 

Chirurgii care sunt preocupaţi de cancerul intestinului 


gros la vârstnici consideră că o cauză majoră a acestei 
afecţiuni a lumii civilizate este tranzitul intestinal încetinit la 
persoanele a căror dietă pe parcursul vieţii a conţinut 
cantităţi insuficiente de alimente care să crească volumul 
materiilor fecale (stimulând astfel peristaltica) deoarece 
aceştia au mâncat prea puţine cereale integrale şi prea 
puţine legume şi fructe. Ajutarea copiilor să prefere aceste 
alimente naturale şi sănătoase se va dovedi foarte benefică 
pe parcursul vieţii acestora. 

Diete mai sănătoase. lInţelegerea noastră despre 
nutriţie s-a îmbogăţit enorm pe parcursul ultimilor ani. 
Obişnuiam să considerăm că este bine ca un copil să 
mănânce multe produse lactate şi multă carne. Am învăţat 
că lor le este mai bine dacă obţin o parte mai mare din 
substanţele nutritive de care au nevoie din plante. 
Legumele, fructele, cerealele integrale şi fasolea sunt 
bogate în vitamine, minerale şi fibre, fiind în acelaşi timp 
sărace în lipide şi lipsite de colesterol. Numai recent am 
ajuns să apreciem cât de valoroase sunt aceste alimente 
aparent neimportante şi să recunoaştem întreaga gamă de 
probleme de sănătate care pot fi prevenite atunci când ele 
alcătuiesc partea principală a dietei. 

Cel mai uşor este ca părinţii să se alăture obiceiurilor 
alimentare sănătoase pe care doresc să le stabilească la 
copiii lor. Cu toate că majoritatea dintre noi am fost 
crescuţi cu obiceiuri alimentare diferite de cele considerate 
astăzi ca fiind ideale, mulţi dintre noi ne reconsiderăm dieta 
şi încercăm să facem alegeri mai sănătoase. Şi făcând 
acest lucru ne ajutăm copiii să facă la rândul lor alegeri mai 
sănătoase. 


SPOCK CLASIC 


Multe familii servesc porţii mai mici de carne, 
îndepărtând grăsimea şi optează pentru produse lactate 
mai sărace în grăsimi. Sunt paşi făcuţi în direcţia corectă. 
V-aş sugera, totuşi, să mergeţi mai departe şi să alcătuiți 
hrana familiei dumneavoastră mai curând din surse 
vegetale decât din produse animale ori din alimente prăjite 


sau bogate în ulei. Permiteţi-mi să vă încurajez să 
descoperiţi mâncărurile bazate pe produse vegetale şi să 
pregătiţi cât mai multe mese fără carne cu putinţă. 


CÂND ŞI CUM SĂ ÎNCEPEŢI 


Când să introduceţi alimentele solide. Nu există o 
vârstă anume la care este important în mod deosebit ca 
alimentele solide să fie introduse. La începutul sec. al XX- 
lea, alimentele solide erau introduse atunci când bebeluşul 
avea vârsta de un an. Pe măsură ce anii au trecut, medicii 
au experimentat introducerea alimentelor solide din ce în 
ce mai devreme, chiar la 1-2 luni în anumite cazuri. In ziua 
de azi medicii recomandă introducerea primelor alimente 
solide cândva între 4 şi 6 luni. 

Există 2 avantaje clare ale introducerii alimentelor 
solide în prima jumătate a primului an de viaţă: bebeluşii 
acceptă ideea mai uşor decât dacă ar fi mai mari şi mai 
încăpăţânaţi; mai multe alimente solide asigură o 
completare a dietei cu diferite substanţe nutritive, în 
special fier. Nu există un avantaj prea mare dacă 
alimentele solide sunt introduse înainte de 3 sau 4 luni. 
Laptele de mamă sau preparatele artificiale asigură în 
primele 6 luni toate caloriile de care majoritatea bebeluşilor 
au nevoie. Sistemul digestiv imatur nu poate să folosească 
prea bine amidonul în primele luni; o mare parte din acesta 
pur şi simplu este eliminat neschimbat în scaun. 

Dacă aveţi istoric familial de alergii alimentare, medicul 
v-ar putea sfătui să aşteptaţi până după vârsta de 6 luni 
sau chiar mai mult înainte de a introduce anumite alimente 
solide, din moment ce cu cât bebeluşii sunt mai mari, cu 
atât fac mai rar alergii alimentare atunci când li se oferă un 
aliment nou. 

Un factor important care influenţează introducerea 
precoce a alimentelor solide a fost dorinţa părinţilor ca 
bebeluşul lor să nu fie mai prejos nici măcar cu o zi faţă de 
ceilalţi bebeluşi din zonă. Aceşti părinţi fac presiuni asupra 
medicilor şi asupra propriilor copii. Insă în cazul 


alimentaţiei, la fel ca multe aspecte ale dezvoltării, mai 
devreme nu înseamnă mai bine. Dacă sunteţi atenţi la 
semnele pe care copilul le emite, puteţi să reperaţi indicii 
care vă vor spune când este bine pentru dezvoltarea lui să 
introduceţi alimente solide. Urmăriţi să vedeţi dacă îşi 
poate ţine capul bine. Ar putea să fie interesat de 
alimentele de pe masă şi ar putea încerca să vă ia 
mâncarea. Vedeţi cum răspunde atunci când îi puneţi o 
cantitate mică dintr-un aliment solid pe limbă. 

Copiii mici au un reflex care îi face să îşi scoată limba ca 
răspuns la alimentele solide. Este foarte frustrant să 
încercaţi să îi daţi alimente solide unui bebeluş care are 
încă un astfel de reflex activ. Dacă bebeluşul scoate limba 
imediat ce chiar şi o cantitate mică de mâncare o atinge, 
nu îl forţaţi. În loc de aceasta, aşteptaţi câteva zile până 
când să încercaţi din nou. 

Nu e nici o grabă. Oferiţi-i bebeluşului suficient timp 
pentru a învăţa să-i placă alimentele solide. Medicii 
recomandă de obicei să începeţi cu o linguriţă (sau chiar 
mai puţin) dintr-un aliment nou, crescând treptat cantitatea 
la 2-3 linguri dacă bebeluşul nu se împotriveşte. Scopul 
acestei creşteri treptate este ca bebeluşul să înveţe să 
aprecieze alimentul şi să fiţi sigură că acesta nu îi displace. 
Daţi-i numai să guste pentru câteva zile, până când copilul 
dă semne clare că îi place. 

Alimentele solide înainte sau după lapte? 
Majoritatea bebeluşilor care nu sunt obişnuiţi cu alimente 
solide se aşteaptă să primească lapte şi de aceea doresc ca 
laptele să fie primul aliment atunci când vine momentul 
mesei. Ei sunt indignaţi dacă li se oferă o linguriţă cu un 
aliment solid în loc de laptele aşteptat. Aşadar, începeţi 
prin a-i oferi lapte praf sau prin a-l alăpta. După o lună sau 
două, atunci când a învăţat că alimentele solide pot să îl 
sature la fel ca şi laptele, puteţi să experimentați şi să 
încercaţi să îi daţi alimente solide din ce în ce mai devreme, 
la mijlocul sau chiar la începutul unei mese. În cele din 
urmă, aproape toţi bebeluşii sunt fericiţi să primească la 
început alimentele solide şi după aceea să încheie masa cu 


o băutură, aşa cum fac mulţi dintre adulţi. 

Ce fel de lingură? O linguriţă este destul de largă 
pentru gura unui copil mic şi majoritatea acestora sunt atât 
de adânci încât bebeluşul nu poate să preia tot conţinutul. 
O lingură făcută special pentru copii este mai bună, sau 
puteţi folosi o lingură specială pentru cafea, preferabil ceva 
mai puţin adâncă. Unor părinţi le place să folosească un 
apăsător de limbă (din acela pe care-l folosesc medicii), 
care poate să fie cumpărat de la farmacie. Există şi linguri 
tapetate cu cauciuc pentru bebeluşii cărora le apar dinţii şi 
care doresc să muşte lingura. Pentru copiii de un an care se 
hrănesc singuri există linguriţe ale căror boluri se învârtesc 
pentru a menţine lichidul din ele; de asemenea, există şi 
linguri scurte şi cu bolul larg care pot fi folosite cu succes. 

Cum să introduceţi alimentele solide. Copilul ar 
trebui să stea în şezut pe un scaun înalt şi stabil; de 
asemenea, ar fi bine să poarte o bavetă. Acest proces se va 
desfăşura mai uşor când copilului îi este foame, însă nu 
într-atât încât să fie lacom şi dacă nu este prea obosit. O 
fetiţă care primeşte prima ei linguriţă de aliment solid este 
foarte amuzantă. Arată uimită şi dezgustată. Strâmbă din 
nas şi se încruntă. Nu o puteţi învinui, în fond, gustul este 
nou, consistenţa este nouă, chiar şi lingura ar putea să fie 
nouă. Atunci când suge (tetina sau mamelonul) laptele 
ajunge în locul potrivit automat. Ea nu a fost învățată să 
ţină în gură bolul alimentar şi să-l mişte prin gură cu limba, 
de aceea majoritatea cerealelor vor ajunge pe bărbia ei. Va 
trebui să le luaţi de acolo şi să i le băgaţi din nou în gură. 
Incă o dată, o mare parte vor fi scoase afară, însă nu vă 
descurajaţi; o mică parte este totuşi înghițită. Aveţi răbdare 
până când va avea mai multă experienţă. 

Nu contează prea mult la care mese începeţi să-i daţi 
alimente solide. Numai să nu i le oferiţi la masa la care îi 
este cel mai puţin foame. Adeseori este bine să-i oferiţi 
alimente solide la aproximativ o oră după ce i-aţi dat lapte. 
Atunci bebeluşul ar trebuie să fie treaz, cu o dispoziţie bună 
şi pregătit pentru aventuri; la fel ar trebui să fiți şi 
dumneavoastră. Incepeţi cu numai o masă din alimente 


solide în fiecare zi până când vă obişnuiţi amândoi cu ea. 
Probabil este cel mai bine să limitați mesele cu alimente 
solide la nu mai mult de două în fiecare zi până la vârsta de 
6 luni, deoarece laptele sau preparatul din lapte sunt foarte 
importante pentru starea de sănătate a copilului în primele 
luni de viaţă. 

Cerealele. Ordinea în care alimentele solide sunt 
introduse nu este importantă. De cele mai multe ori primele 
alimente introduse sunt cerealele. Din nefericire, gustul 
acestora nu este întotdeauna foarte atrăgător pentru 
bebeluş. Bebeluşi diferiţi preferă tipuri diferite de cereale. 
Există unele avantaje în a-i face pe bebeluşi să se 
obişnuiască cu mai multe feluri de cereale, însă este 
înţelept să introduceţi numai câte un singur aliment nou o 
dată. Adeseori este de ajutor să amestecați cerealele cu o 
băutură cu care copilul este obişnuit, fie lapte de mamă 
(extras anterior) sau preparat artificial. 

Dacă începeţi cu cereale, este o idee bună să le 
amestecați cu lichid făcându-le ceva mai diluate decât este 
indicat pe cutie. Dacă procedaţi astfel noul aliment i se va 
părea bebeluşului mai familiar şi va fi în acelaşi timp mai 
uşor de înghiţit. De asemenea, multor bebeluşi şi copii mici 
nu le plac alimentele consistente. 

Ce tip de cereale? La început, majoritatea părinţilor le 
oferă copiilor lor cereale speciale pentru bebeluşi; acestea 
se pot găsi într-o mare varietate. Ele pot fi mâncate imediat 
ce sunt amestecate, acest lucru fiind foarte convenabil. 
Majoritatea dintre ele sunt îmbogăţite cu fier, acest 
element putându-se găsi altfel în cantităţi reduse în 
alimentaţia bebeluşului. Este bine să începeţi cu câte un 
produs la un moment dat şi să i-l daţi copilului timp de 4 
sau 5 zile. Uneori, dacă un copil face parte dintr-o familie în 
care mulţi membri au avut sau au alergii, medicul ar putea 
sugera să începeţi să introduceţi cerealele ceva mai târziu 
decât de obicei, iar pentru început vă va indica orez, ovăz, 
porumb sau orz; el vă va spune să omiteţi grâul pentru 
câteva luni deoarece acesta poate determina apariţia unor 
reacţii alergice mai frecvent decât alte cereale. De 


asemenea, medicul ar putea decide să întârzie introducerea 
cerealelor asortate până când bebeluşul a dovedit că este 
capabil să mănânce fiecare tip de cereale separat fără a 
avea probleme. 

Puteţi de asemenea să-i oferiţi bebeluşului aceleaşi 
cereale pe care le oferiţi şi celorlalţi membri ai familiei. Însă 
aceste cereale pentru adulţi nu ar trebui să reprezinte 
partea principală a dietei copilului dumneavoastră deoarece 
acestea nu conţin suficient fier pentru a acoperi necesităţile 
bebeluşului în plină creştere. 

Bebeluşul care refuză cerealele. Veţi şti în câteva 
zile când copilul dumneavoastră va accepta să mănânce 
cereale. Unii bebeluşi par a decide: „Acest aliment este 
ciudat, însă mă satură, astfel că o să-l mănânc pe tot.” Pe 
măsură ce zilele trec, plăcerea de a le consuma devine din 
ce în ce mai mare. Ei îşi deschid gura pentru ele la fel ca 
puii păsărilor în cuib. 

Insă există alţi bebeluşi care decid în cea de-a doua zi 
că lor nu le plac cerealele. lar în a treia zi acestea le displac 
chiar mai mult decât în ziua precedentă. Dacă bebeluşul 
dumneavoastră se încadrează la această categorie, luaţi 
lucrurile uşor. Dacă încercaţi să împingeţi forţat cerealele în 
gura copilului împotriva voinţei acestuia, atunci 
împotrivirea lui va creşte din ce în ce mai mult. La rândul 
dumneavoastră veţi ajunge să fiţi exasperată. După o 
săptămână sau două bebeluşul ar putea să devină atât de 
suspicios încât va ajunge să refuze chiar şi biberonul. 
Oferiţi-i cereale doar o dată pe zi. Oferiţi-i numai atât cât 
intră pe vârful unei lingurite până când ajunge să se 
obişnuiască. Adăugaţi o cantitate mică de fructe pentru a 
vedea dacă le acceptă mai uşor astfel. Dacă în 2 - 3 zile 
împotrivirea lui creşte în ciuda tuturor acestor măsuri de 
precauţie, încetaţi complet să-i mai daţi cereale pentru 
câteva săptămâni. Dacă atunci când veţi încerca din nou 
încă se împotriveşte, comunicaţi-i acest lucru medicului 
dumneavoastră. 

Este o mare greşeală să începeţi să vă certaţi cu 
bebeluşul în legătură cu alimentele solide. Uneori, o 


problemă pe termen lung legată de alimentaţie poate să 
debuteze în acest fel. Chiar şi dacă problema nu persistă, 
este rău atât pentru părinţi cât şi pentru bebeluş să se 
certe inutil. 

Dacă bebeluşul dumneavoastră refuză cerealele, aţi 
putea să-i oferiţi fructe pentru început. Copiii sunt uimiţi şi 
de fructe prima dată când le primesc. Insă într-o zi sau 
două, practic toţi decid că acestea sunt foarte bune. După 2 
săptămâni sunt gata să presupună că orice li se oferă cu 
lingura este minunat. In acest moment puteţi să adăugaţi şi 
cereale. 

Fructele. Fructele sunt de multe ori al doilea sau al 
treilea aliment solid care este adăugat la dieta bebeluşilor, 
la câteva săptămâni după ce aceştia s-au obişnuit cu 
cerealele şi probabil cu legumele. Unii medici preferă ca 
fructele să fie primul aliment solid deoarece bebeluşilor le 
plac mai mult şi le acceptă cu entuziasm; alţi medici nu 
doresc să încurajeze o preferinţă pentru alimentele dulci. 

Sucul de mere, la început diluat, este adeseori introdus 
atunci când bebeluşul începe să mănânce alimente solide. 
Medicul vă va ajuta să decideţi momentul în care să i-l 
oferiţi (sucul de portocale sau de alte citrice adeseori 
cauzează erupții, astfel că este cel mai bine ca acestea să 
fie introduse mai târziu, în jurul vârstei de un an). 

Merele, piersicile, perele, caisele şi prunele sunt fructele 
care le sunt în mod obişnuit oferite bebeluşilor. În primele 
6-8 luni de viaţă ale copilului fructele sunt coapte la cuptor, 
cu excepţia bananelor foarte coapte. Puteţi să folosiţi fructe 
proaspete sau congelate pe care le-aţi copt pentru restul 
familiei; pentru bebeluş pasaţi-le înainte. De asemenea 
puteţi să folosiţi fructe conservate pe care le serviţi în mod 
obişnuit celorlalţi membri ai familiei. Este cel mai bine să 
cumpăraţi fructe la conservă care sunt în apă sau în 
propriul lor suc şi nu în sirop; de asemenea, puteţi să 
cumpăraţi borcane cu piure de fructe. Citiţi eticheta pentru 
a fi sigură că tot conţinutul borcanului este alcătuit din 
fructe (fructele în sirop pot fi totuşi utile dacă scaunele 
bebeluşului sunt tari). Bananele ar trebui să fie foarte 


coapte, ar trebui să aibă pete negre pe coajă şi să fie 
maronii la interior. Pasaţi-le bine cu o furculiţă. 

Îi puteţi da bebeluşului fructe la oricare masă, chiar de 2 
ori în fiecare zi, în funcţie de apetitul şi digestia lui. Creşteţi 
cantitatea din fiecare fruct treptat pe măsură ce bebeluşul 
învaţă gustul şi se obişnuieşte cu el. Majoritatea bebeluşilor 
sunt mulţumiţi dacă li se oferă o jumătate de borcan de 
piure de fructe. Le puteţi oferi cealaltă jumătate în ziua 
următoare. Fructele pot fi ţinute 3 zile dacă sunt bine 
refrigerate. Insă nu îi daţi copilului de mâncare direct din 
borcan decât dacă aveţi de gând să i-l daţi pe tot la o 
singură masă; saliva introdusă în borcan poate face ca 
alimentul să se deterioreze rapid. 

Fructele au reputaţia de a fi laxative, însă majoritatea 
indivizilor, inclusiv bebeluşii, nu prezintă o înmuiere clară a 
materiilor fecale sau apariţia de crampe după ingestia nici 
unuia dintre fructele menţionate mai sus, cu excepţia 
prunelor, sucului de prune şi uneori a caiselor. Prunele sunt 
laxative uşoare pentru aproape toţi bebeluşii; acestea le 
face să aibă o valoare dublă pentru acei bebeluşi care au 
tendinţa de a avea scaune mai tari sau sunt constipaţi. 
Pentru bebeluşii care au nevoie de laxative şi le plac 
fructele, prunele pasate sau sucul de prune le poate fi oferit 
la o masă şi un alt fel de fruct la o altă masă în aceeaşi zi. 

Dacă scaunele bebeluşului dumneavoastră devin prea 
moi, probabil că este o idee bună să omiteţi prunele şi 
caisele timp de câteva luni şi să-i daţi acestuia fructe numai 
o dată pe zi. 

După vârsta de aproximativ 6 luni, puteţi să adăugaţi şi 
alte fructe nepreparate termic în afară de banane: mere 
rase, pere, avocado (strugurii sunt de obicei amânaţi până 
când bebeluşul împlineşte 2 ani deoarece există pericolul 
de înecare; chiar şi la această vârstă ar trebui să îi pasaţi 
până când copilul are cel puţin 3 ani). 

Legumele. Legumele fierte şi pasate sunt de obicei 
adăugate la dieta bebeluşului după ce acesta s-a obişnuit 
cu cerealele şi/sau fructele. Un avantaj posibil al adăugării 
legumelor înaintea fructelor este acela că bebeluşii nu se 


aşteaptă la un gust dulce. Legumele care sunt de obicei 
oferite primele sunt fasolea păstăi, mazărea, dovleceii, 
morcovii, sfecla şi cartofii dulci. 

Există alte legume - cum ar fi broccoli, conopida, varza, 
napii, ceapa - care dacă sunt gătite în mod obişnuit au un 
gust prea puternic care multor copii nu le place. Dacă 
membrilor familiei dumneavoastră le plac aceste alimente, 
încercaţi să le pasaţi şi să le serviţi  bebeluşului 
dumneavoastră, poate amestecate cu puţin suc de mere 
pentru a le mai diminua gustul puternic. Porumbul nu le 
este dat la început bebeluşilor datorită cojilor mari ale 
boabelor, acestea putându-l face pe copil să se înece. 

li puteţi da copilului legume proaspete sau congelate, 
gătite sau pasate (de mână sau într-un aparat special - 
mixer, râşniţă). Sunt bune şi legumele cumpărate de la 
magazin, gata ambalate în borcane. Hrăniţi-vă copilul direct 
din borcan numai dacă aveţi de gând să îi daţi tot borcanul, 
deoarece saliva poate să deterioreze alimentele. Creşteţi 
cantitatea pe care i-o oferiţi treptat, ajungând până la o 
jumătate de borcan la o masă. Restul - dacă este ţinut la 
frigider - îi poate fi dat copilului în ziua următoare. 
Legumele gătite se strică foarte repede. 

Bebeluşii sunt mult mai pretenţioşi faţă de legume 
decât faţă de fructe. Probabil veţi vedea că există 1-2 
legume care nu-i plac copilului dumneavoastră. Nu îl forţaţi; 
însă încercaţi să i le oferiţi din nou după aproximativ o lună. 
Nu are nici un rost să vă agitaţi dacă acesta nu mănâncă 
câteva feluri de mâncare, mai ales că aveţi atât de multe la 
dispoziţie din care să alegeţi. 

Modificările scaunelor şi ale tegumentelor. 
Frecvent se întâmplă ca legumele nedigerate să apară în 
materiile fecale atunci când bebeluşul începe să le 
mănânce. Acesta nu este un semn rău atât timp cât 
scaunele nu sunt prea moi sau nu conţin mucus, însă 
creşteţi cantitatea din fiecare legumă treptat, lăsând 
suficient timp sistemului digestiv al bebeluşului pentru a se 
acomoda. Dacă o legumă face ca scaunul să fie prea moale 
sau să conţină mult mucus, încetaţi a i-o mai da pentru 


moment, încercând să i-o oferiţi din nou după aproximativ o 
lună (în cantităţi mici la început). 

Sfecla poate să coloreze urina în roşu sau poate să se 
regăsească neschimbată în materiile fecale. Nu trebuie să 
vă faceţi griji în legătură cu acest lucru deoarece este 
normal. Legumele verzi de multe ori fac ca materiile fecale 
să aibă culoarea verde. Spanacul determină apariţia de 
eroziuni la nivelul buzelor şi iritaţie în jurul anusului la 
anumiţi bebeluşi. Dacă acest lucru se întâmplă, evitaţi 
spanacul pentru câteva luni şi după aceea încercaţi din nou 
să îl introduceţi în alimentaţie. Bebeluşii care mănâncă 
multe legume galbene (cum ar fi morcovii sau dovleceii) 
sau multe portocale adeseori au o nuanţă gălbuie a 
tegumentelor. Această situaţie nu este periculoasă şi 
dispare odată ce bebeluşul reduce cantităţile consumate. 

Alimentele cu conţinut ridicat de proteine. Odată 
ce bebeluşul dumneavoastră s-a obişnuit cu cerealele, cu 
legumele şi fructele, puteţi să începeţi să îi daţi şi alte 
alimente. Incercaţi să îi daţi dovleac bine copt sau 
leguminoase cum ar fi lintea, năutul şi fasolea boabe. Dacă 
folosiţi fasole la conservă, puneţi-le într-o sită şi clătiţi-le 
bine pentru a îndepărta o parte din sodiu. Incepeţi cu o 
cantitate mică de fasole. Dacă observați că bebeluşul 
dumneavoastră se irită la şezut sau dacă vedeţi boabe de 
fasole nedigerată în materiile fecale, aşteptaţi câteva 
săptămâni înainte de a-i da din nou acest aliment şi 
asiguraţi-vă că fasolea este bine gătită. Tofu este de 
asemenea o alegere bună. Mulţi bebeluşi îl consumă fericiţi 
fie sub formă de cubuleţe fie amestecat cu gem de mere, 
alte fructe sau legume pasate. 

Cei mai mulţi oameni se bazează pe carne, peşte, pui, 
ouă şi produse lactate ca surse de proteine. Totuşi, aceste 
produse sunt în prezent văzute de mulţi nutriţionişti într-o 
lumină mult mai puţin favorabilă (vezi pag. 337 pentru mai 
multe informaţii). Copiii care se obişnuiesc cu acestea în 
primii ani de viaţă ar putea să plătească preţul atunci când 
vor fi adulţi pentru colesterolul, grăsimile şi proteinele 
animale pe care aceste alimente le conţin. Dacă decideţi să 


vă creşteţi copilul cu o dietă exclusiv vegetariană are sens 
să exploraţi alimentele vegetariene din timp astfel încât 
bebeluşul dumneavoastră să se poată bucura de avantajele 
pe care aceste alimente le oferă. 

Există griji speciale în legătură cu ingestia cărnii de 
copiii foarte mici. Carnea de pui, de vită, de porc sau de alt 
tip conţine de multe ori bacterii care ar putea să determine 
apariţia unor infecţii grave. Astfel de boli au devenit 
alarmant de frecvente în ultimii ani. Copiii sunt mult mai 
sensibili decât adulţii. Carnea trebuie întotdeauna să fie 
bine gătită astfel încât să nu mai fie deloc roz, iar toate 
suprafeţele sau instrumentele care sunt atinse de carnea 
crudă trebuie curățate bine cu săpun şi apă (vezi pag. 839 - 
Toxiinfecţiile alimentare - pentru mai multe informaţii 
despre siguranţa alimentaţiei). 

Ouăle. Pentru o foarte lungă perioadă de timp, 
gălbenuşul de ou a fost considerat a fi o sursă importantă 
de fier. Cercetările recente au arătat că totuşi fierul din 
gălbenuşul de ou este absorbit în cantitate mică la nivelul 
intestinului bebeluşilor. De asemenea, s-a descoperit că 
gălbenuşul ar putea să interfereze cu absorbţia fierului 
provenit din alte surse alimentare, cu excepţia situaţiei în 
care este administrat împreună cu alimente care conţin 
vitamina C. De asemenea, gălbenuşul de ou conţine o 
cantitate mare de colesterol, acesta putând avea un rol în 
rigidizarea arterelor şi apariţia infarctului miocardic acut 
ulterior în viaţă, în special la copiii care provin din familii cu 
istoric de astfel de boli. Se ştie de mult timp că gălbenuşul 
de ou poate cauza alergii la unii bebeluşi, în special la cei 
care provin din familii cu istoric de alergii. 

Mesele gata preparate. Există multe varietăţi de 
„mese gata preparate” la borcan pentru bebeluşi. Acestea 
constau de obicei în mici cantităţi de carne şi legume, 
împreună cu cantităţi ceva mai mari de cartofi, orez sau 
orz. Atunci când copilul are tendinţa de a face alergii, 
aceste amestecuri pot fi dificil de ales, cu excepţia situaţiei 
în care copilul a mâncat deja fiecare dintre alimentele pe 
care amestecul le conţine fără a fi avut nici o reacţie 


alergică. Când cumpăraţi legume, cereale, fasole şi fructe 
în borcane separate, este mai simplu să vă daţi seama ce 
cantitate primeşte bebeluşul dumneavoastră din fiecare. 


MESELE LA VÂRSTA DE 6 LUNI 


2 sau 3 mese pe zi? La vârsta de 6 luni bebeluşul 
probabil că deja mănâncă cereale şi mai multe tipuri de 
fructe, legume şi leguminoase. Acesta ar putea să mănânce 
1, 2 sau 3 mese alcătuite din alimente solide în fiecare zi. 
Un aranjament frecvent întâlnit pentru un bebeluş cu un 
apetit moderat este: cereale la micul dejun, legume şi tofu 
sau leguminoase bine gătite la prânz, cereale şi fructe la 
cină. Însă nu există reguli stricte. Totul depinde de cum vă 
este dumneavoastră cel mai bine şi de apetitul bebeluşului. 

De exemplu, un bebeluş nu foarte înfometat ar putea să 
primească fructe la micul dejun, legume şi tofu sau 
leguminoase la prânz şi cereale la cină. Un bebeluş care are 
tendinţa de a fi constipat poate primi prune în fiecare seară 
împreună cu cereale şi un alt tip de fructe la micul dejun 
sau la prânz. Se mai poate şi ca bebeluşul să mănânce 
fasole şi legume la cină împreună cu restul familiei, iar la 
prânz cereale şi fructe. 

Mulţi bebeluşi alăptaţi şi unii bebeluşi hrăniţi cu 
biberonul abia încep să consume alimente solide la vârsta 
de 6 luni. Digestia lor şi interesele alimentare sunt mult mai 
mature faţă de cum erau la vârsta de 4 luni. Puteţi să 
introduceţi alimente noi pentru aceşti bebeluşi rapid şi să 
creşteţi numărul de mese, ajungând să le daţi 3 mese cu 
alimente solide pe zi. 

Alimentele care pot fi mâncate cu mâna. Atunci 
când bebeluşii au 6-7 luni, ei doresc (şi chiar pot) să ia 
mâncarea cu mâna, pentru ca după aceea să o soarbă din 
mână şi să plescăie fericiţi. Acest comportament reprezintă 
o pregătire potrivită pentru momentul când se vor hrăni 
singuri cu linguriţa, în jurul vârstei de un an. 

Mâncarea care este în mod „tradiţional” mâncată cu 
mâna de bebeluşi este coaja de pâine sau o felie de pâine 


prăjită. Este foarte bun şi un covrigel. Bebeluşii pot să sugă 
din el şi îl pot molfăi cu gingiile. Acestea i-ar putea mânca 
atunci când le apar dinţii, astfel că s-ar putea să le facă 
plăcere să muşte. Pe măsură ce saliva lor înmoaie treptat 
pâinea, o parte din aceasta le rămâne în gură, cantitatea 
fiind suficientă încât ei să se simtă mulţumiţi pentru că 
primesc ceva. Bineînţeles, cea mai mare parte a pâinii 
ajunge pe mâinile, feţele şi părul lor, precum şi peste tot în 
jur. Biscuiţii pentru bebeluşii cărora le apar dinţii conţin de 
multe ori zahăr prea mult, iar acest lucru i-ar putea face pe 
copii să prefere dulciurile. Este mai bine să vă obişnuiţi 
copilul cu gusturi care nu sunt atât de dulci. 

Pe la 8-9 luni, majoritatea bebeluşilor şi-au dezvoltat 
suficient coordonarea mâinilor, astfel încât ei ar putea să 
ridice obiecte mici. In acest punct, puteţi începe să îi puneţi 
în apropiere bucățele de fructe, legume gătite sau tofu, 
astfel încât acesta să le ia cu mâna şi să le mănânce. 
(Aceasta este şi vârsta la care va trebui să vă asiguraţi că 
pe jos nu există obiecte potenţial periculoase. O bună 
regulă empirică este că dacă un obiect poate fi introdus în 
tubul de la hârtia igienică, atunci copilul se poate îneca cu 
obiectul respectiv). 

Bebeluşilor le place foarte mult să fie hrăniţi din 
farfuriile părinţilor. Unii bebeluşi refuză aceste alimente 
dacă le sunt date de către părinţi, însă se hrănesc singuri 
fericiţi cu ele. Multor bebeluşi le place să îşi îngrămădească 
toată mâncarea odată în gură. O strategie bună este să-i 
daţi unui astfel de copil numai câte puţină mâncare o dată, 
cel puţin la început. 

De regulă, bebeluşilor le erupe primul dinte în jurul 
vârstei de 7 luni, iar la un an pot avea 4-6 dinţi cu care pot 
muşca. (Dar perioada de apariţie a dinţilor variază larg de 
la un bebeluş la altul. Multor bebeluşi cu o stare de 
sănătate bună nu le erupe primul dinte înainte de vârsta de 
1 an.) Probabil primii molari, dinţi destinaţi mărunţirii 
alimentelor, nu le vor apărea înainte de vârsta de 15 luni. Ei 
reuşesc însă să se descurce atât de bine cu majoritatea 
alimentelor, încât în jurul primei lor aniversări celor mai 


mulţi dintre ei li se poate întrerupe dieta de sugar şi le 
puteţi permite să se servească singuri cu mâna din 
mâncarea restului familiei, atât timp cât aceasta este 
mărunţită, şi se evită alimentele dure care pot prezenta risc 
de asfixiere. 

Alimentele pasate sau mărunţite. Uneori, după 
vârsta de 6 luni este posibil să doriţi ca bebeluşul 
dumneavoastră să se obişnuiască cu alimentele care conţin 
cocoloaşe sau care sunt tăiate în bucățele. Dacă un bebeluş 
continuă prea mult timp după această vârstă să mănânce 
numai alimente pasate, atunci vă va fi din ce în ce mai 
dificil să-l faceţi să accepte alimente de acest fel. Oamenii 
consideră că bebeluşii nu se pot descurca cu bucăţile de 
alimente decât dacă au dinţii suficient dezvoltați. Acest 
lucru nu este adevărat. Ei pot să zdrobească bucăţi de 
legume sau fructe coapte şi bucăţi de pâine (simplă sau 
prăjită) cu gingiile şi limba. 

Unii bebeluşi par a se naşte mult mai pretenţioşi faţă de 
bucăţile de alimente. Alţi bebeluşi şi copii mai mari care se 
îneacă cu bucăţi de alimente au ajuns astfel fie deoarece 
părinţii lor au introdus prea brusc sau prea târziu în 
alimentaţia lor alimentele sub această formă, fie pentru că 
părinţii îi forţau să mănânce atunci când ei nu doreau acest 
lucru. 

Există 2 lucruri importante pe care trebuie să le ţineţi 
minte atunci când doriţi să introduceţi alimentele tocate. In 
primul rând, faceţi ca schimbarea să fie treptată. Atunci 
când îi daţi copilului pentru prima dată legume tocate 
pasaţi-le bine cu o furculiţă. Nu îi daţi copilului prea mult o 
dată. Atunci când bebeluşul s-a obişnuit cu această 
consistenţă, pasaţi legumele din ce în ce mai puţin. In al 
doilea rând, lăsaţi-vă bebeluşul să ia cu degetele mici 
bucățele sau cuburi de mâncare şi să le bage singur în 
gură. Bebeluşii nu pot tolera o lingură plină cu bucățele de 
mâncare atunci când încă nu sunt obişnuiţi. 

Aşadar, începeţi schimbarea treptat în jurul vârstei de 6 
luni oferindu-i alimente care pot fi mâncate cu mâna. Puteţi 
să pasaţi şi să tocaţi legumele coapte, precum şi fructele 


proaspete sau coapte pe care le pregătiţi de obicei pentru 
restul familiei, sau puteţi cumpăra alimente pentru copii 
care se găsesc sub formă de bucățele la borcane. Nu este 
necesar ca toate mâncărurile să îi fie date bebeluşului sub 
această formă. Insă este bine ca acesta să se obişnuiască 
să mănânce în fiecare zi astfel de mâncare. 

Carnea, dacă o folosiţi, ar trebui să continuaţi să o 
serviţi pasată şi tocată bine. Celor mai mulţi copii mici nu le 
plac bucăţile de carne pe care nu le pot mesteca cu 
uşurinţă. Adeseori aceştia mestecă o astfel de bucată 
pentru mult timp fără nici un rezultat. Ei nu îndrăznesc să 
înghită o bucată prea mare aşa cum ar face adulţii. Acest 
lucru ar putea conduce la apariţia înecului. Există în orice 
caz motive întemeiate pentru a evita sau a întârzia 
introducerea cărnii în alimentaţia bebeluşului (vezi pag. 
339). 

Cartofii, pastele şi orezul sunt foarte bine primite de 
majoritatea copiilor şi pot fi introduse alături de alte 
alimente. Pastele făcute din făină integrală şi orezul 
integral conţin mai multe fibre şi vitamine decât produsele 
mai rafinate. De asemenea, încercaţi şi alte cereale, cum ar 
fi grâul zdrobit şi prăjit sau quinoa, pentru varietate. 

Pregătind singură mâncarea pentru bebeluş. Mulţi 
părinţi aleg să pregătească singuri mâncarea copiilor lor, 
uneori sau tot timpul. Acest lucru poate fi făcut în 
siguranţă. Pregătirea mâncării pentru bebeluş vă oferă 
controlul complet asupra ingredientelor şi metodei de 
preparare. Puteţi să folosiţi alimente proaspete şi cultivate 
ecologic. De asemenea, mâncarea pregătită la domiciliu 
costă mai puţin decât mâncarea cumpărată de la magazin. 

Există mai multe cărţi bune disponibile care tratează 
acest subiect. Veţi avea nevoie de o râşniţă, un mixer şi 
procesor pentru alimente (aparat cu lame interschimbabile, 
folosit la rasul, tăiatul, amestecul sau feliatul alimentelor). 
Puteţi să reîncălziţi porţii individuale folosind un cuptor cu 
microunde sau un alt aparat. Aveţi grijă să amestecați bine 
mâncarea şi să îi verificaţi temperatura - în special dacă 
aceasta a fost încălzită la microunde - înainte de a hrăni 


copilul. Microundele creează zone fierbinţi în mâncare, 
astfel încât o lingură ar putea să fie rece iar următoarea 
foarte fierbinte. Alimentele pot fi gătite şi pasate în 
cantităţile care-i plac copilului dumneavoastră. Dacă este 
necesar, ele pot fi înmuiate cu apă, lapte de mamă sau 
lapte praf. Ele pot fi congelate în porţii suficiente pentru o 
masă folosind o tăviţă pentru cuburi de gheaţă şi pot fi 
păstrate în congelator acoperite cu pungi de plastic până în 
momentul în care sunt folosite. Alimentele pentru bebeluşii 
mai mici de un an nu ar trebui să fie condimentate. 

Dacă bebeluşul mănâncă alimente care sunt servite în 
mod obişnuit la masă, atunci felul în care vă condimentaţi 
mâncarea ar trebui să fie modificat pentru a evita sarea sau 
zahărul în exces. Un mixer ar putea fi util dacă împărţiţi 
mâncarea adulţilor cu un bebeluş. 

Preparate comerciale pentru bebeluşi. Când au fost 
fabricate pentru prima dată alimente conservate pentru 
copii, acestea conţineau un singur fruct, legumă sau carne. 
In prezent, multe companii oferă amestecuri de legume şi 
făinos, fructe şi făinos, precum şi mese principale care 
conţin făinos, legume şi carne. De cele mai multe ori 
făinosul este reprezentat de orezul rafinat, porumbul rafinat 
sau grâul rafinat. Procesul de rafinare al oricărei cereale 
reduce conţinutul produsului în vitamine, proteine şi fibre 
vegetale. 

Atunci când îi cumpăraţi bebeluşului dumneavoastră 
alimente la borcan, citiţi cu atenţie ce scrie pe etichetă. 
Atunci când cu litere mari scrie „fasole pasată”, cu litere 
mici ar putea să scrie „fasole cu amidon de porumb”. 
Alegeţi fructe sau legume simple pentru a fi sigură că 
bebeluşul primeşte cantităţi suficiente din aceste alimente 
valoroase şi nu este supraîncărcat cu produse rafinate care 
conţin făinos. Evitaţi preparatele care conţin zahăr sau sare 
în cantităţi suplimentare. 

Nu începeţi cu budincile pe bază de amidon de porumb 
sau deserturile cu gelatină. Acestea nu au valoarea 
nutritivă adecvată şi ambele conţin mult zahăr. În loc de 
acestea oferiţi-i bebeluşului fructe simple pasate şi trecute 


prin sită. Un bebeluş care nu a primit niciodată glucide 
rafinate va considera aceste fructe ca fiind un desert 
delicios. 

Inecatul cu alimente solide. Toţi bebeluşii se îneacă 
puţin până se obişnuiesc cu mâncatul bucăţilor de 
alimente, exact la fel cum cad atunci când învaţă să 
meargă. Cele mai frecvente zece alimente asociate cu 
înecul la copiii mai mici de 5 ani sunt: 

e hot-dog 

* bomboanele rotunde 

e alunele 

e strugurii 

e fursecurile 

e bucăţelele de carne 

e feliile de morcov crud 

e untul de arahide 

e bucăţelele de măr 

e floricelele de porumb (popcorn) 

In 9 cazuri din 10 bebeluşii care se îneacă aduc cu 
uşurinţă mâncarea înapoi în gură sau o înghit singuri, fără a 
avea nevoie de nici un ajutor. Dacă nu pot face acest lucru 
imediat puteţi să extrageţi alimentul cu degetele dacă îl 
puteţi vedea. Dacă nu îl puteţi vedea, puneţi bebeluşul în 
poala dumneavoastră, cu capul în jos şi cu şezutul în sus. 
Loviţi-l după aceea cu fermitate între umeri de câteva ori cu 
palma. Această manevră rezolvă problema aproape 
întotdeauna şi după aceea bebeluşul este din nou gata să 
mănânce. Vezi pag. 790 pentru tratamentul de urgenţă al 
înecului cu alimente. 

Unii părinţi îşi fac atât de multe griji în legătură cu ce ar 
trebui să facă dacă bebeluşul lor se îneacă încât evită să îi 
dea acestuia alimente solide mult timp după momentul în 
care ar fi trebuit să facă acest lucru. 

Problema nu este cauzată de incapacitatea copilaşilor 
de a mesteca sau de a înghiţi. Ea se datorează inhalării 
bruşte şi profunde pe care copilul o face atunci când râde, 
chicoteşte, plânge sau este surprins. Inhalarea poate face 
ca mâncarea să ajungă din gură direct la nivelul căilor 


respiratorii, unde poate să determine blocajul acestora. 

Acest lucru nu înseamnă că cei mai mici de 5 ani nu ar 
trebui să primească niciodată aceste alimente (cu toate 
acestea, hot dog-ul şi dropsurile ar trebui evitate la orice 
vârstă). Copilul ar trebui să mănânce stând la masă şi fiind 
supravegheat cu atenţie. Incurajaţi-l să mestece bine şi 
tăiaţi alimentele care ar putea cauza probleme în bucățele 
mai mici. 


NUTRIȚIE ŞI SĂNĂTATE 


CE ÎNSEAMNĂ NUTRIȚIE ADECVATĂ? 


Este natural pentru părinţi să le ofere copiilor lor 
alimentele de care ei îşi aduc aminte că le-au primit când 
erau copii. Tradițiile alimentare fac parte din cultură tot la 
fel de mult ca şi limbajul; ele fac ca familiile să fie unite 
între ele şi de asemenea fac legătura dintre prezent şi 
trecut. Pe de altă parte, am învăţat că unele diete sunt mai 
sănătoase decât altele. Pentru mulţi dintre noi, cu cât ştim 
mai multe despre nutriţie şi sănătate, cu atât mai 
determinaţi suntem pentru a ne modifica propriile diete şi 
mai ales dietele pe care le oferim copiilor noştri. 

Cu toate acestea, o problemă este că şi cunoştinţele 
nutriţionale se modifică în permanenţă. Dacă citiţi ziarul cu 
regularitate, fiind atenţi la fiecare studiu ştiinţific nou, 
aproape cu siguranţă veţi ajunge să fiţi nelămurit şi confuz. 
Dacă ar fi să urmaţi cu adevărat fiecare dintre noile 
recomandări pe care le întâlniți în ziar, nu aţi şti niciodată 
ce urmează să mâncaţi. Multe sfaturi legate de nutriţie sunt 
adresate adulţilor, însă ce funcţionează pentru un corp care 
este complet dezvoltat s-ar putea să nu fie cea mai bună 
alegere - sau s-ar putea chiar să nu fie sigur - pentru un 
corp care este în plină dezvoltare. 

Cu toate acestea, în ciuda tuturor acestor controverse, 
majoritatea experţilor sunt în prezent de acord că dietele 
care conţin în principal carne grasă, porţii mari de 
brânzeturi, alimente prăjite şi alimente înalt rafinate nu 
sunt sănătoase. Dietele care conţin în principal fructe, 
legume, cereale şi leguminoase asigură cea mai bună 
nutriţie şi vă permit să luptaţi cel mai eficient împotriva 
bolilor. Mulţi specialişti recomandă adăugarea la dietă a 
produselor lactate degresate, cum ar fi laptele degresat, şi 
a unor porţii relativ mici de carne; alţii consideră că dietele 


care nu conţin deloc carne sau produse lactate ar putea fi 
chiar mai benefice. 

In acest caz, pentru dumneavoastră ca părinte 
provocarea este să reuşiţi să încorporaţi obiceiurile 
alimentare sănătoase în viaţa dumneavoastră într-un mod 
care se potriveşte cu modul de viaţă al familiei 
dumneavoastră. Probabil că pur şi simplu veţi reduce 
cantităţile de alimente prăjite, carne roşie şi lapte integral 
pe care le mâncaţi. Probabil că vă veţi simţi bine şi motivat 
să faceţi schimbări mai substanţiale ale alimentelor pe care 
dumneavoastră şi familia dumneavoastră le mâncaţi. 
Capitolul care urmează prezintă mai multe opţiuni care să 
vă ajute să faceţi toate aceste schimbări dietetice în 
cunoştinţă de cauză. 


CA ŞI SOCIETATEA, ŞI NOI TREBUIE SĂ NE 
SCHIMBAM 


Dovada nu ar putea să fie mai evidentă: cantităţile mari 
de grăsimi animale şi calorii care caracterizează dietele 
tipice nord-americane contribuie la apariţia multor afecţiuni 
la adulţi, cum ar fi bolile cardiace, accidentele vasculare 
cerebrale, hipertensiunea arterială, diabetul, unele cancere, 
ca să nu mai menţionez obezitatea. Multe dintre aceste boli 
îşi au originea în copilărie. Chiar de la vârsta de 3 ani mulţi 
copiii americani au deja depozite de lipide la nivelul 
arterelor - acestea reprezentând primul pas pe drumul 
către infarctul miocardic şi accidentul vascular cerebral. 
70% dintre copiii în vârstă de 12 ani au aceste semne 
precoce de boală vasculară; iar acestea sunt practic 
întâlnite la toţi tinerii de 21 de ani. Cu mult înainte ca bolile 
grave să se manifeste, hipertensiunea arterială şi alte 
probleme încep să-şi ceară preţul. Obezitatea se 
răspândeşte în SUA ca o epidemie în rândul copiilor, 
determinând apariţia unor probleme atât fizice cât şi 
psihologice. Copiii obezi sunt mult mai susceptibili la 
apariţia diabetului şi a problemelor articulare. Aceştia 
suferă adeseori şi din punct de vedere social. 


Însă există speranţă pentru copiii noştri. Preferinţele 
alimentare sunt învăţate devreme în timpul vieţii. Copiii 
cărora li se oferă în mod regulat şi plăcut alimente 
sănătoase variate (legume, fructe, cereale integrale şi 
leguminoase) învaţă să mănânce astfel de alimente, chiar 
să le prefere. Secretul este să faceţi ca aceste alimente să 
fie în mod regulat o componentă a meselor în familia 
dumneavoastră, fără a pune un accent prea mare pe faptul 
că „sunt foarte bune pentru sănătate” (ceea ce implică 
destul de evident că „nimănui nu-i place cu adevărat să 
mănânce chestiile astea”). A-i spune unui copil „Dacă 
mănânci broccoli o să-ţi dau desert” îl va face pe acesta să 
urască broccoli. Dacă alimentele sănătoase sunt o parte din 
rutina familială, atunci copiii le vor accepta în mod natural. 

A-i ghida pe copii către dobândirea unor obiceiuri 
alimentare sănătoase poate fi uneori o provocare. Copiii nu 
sunt în mod deosebit preocupaţi în legătură cu problemele 
care pot să apară dacă ei mănâncă alimente nesănătoase. 
Alimentele care le sunt servite la şcoală s-ar putea să fie 
diferite de cele pe care le primesc acasă. lar de la televizor 
copiii primesc de multe ori un mesaj greşit. Gândiţi-vă 
numai la tipurile de alimente care fac subiectul reclamelor 
strălucitoare pentru copii: există multe anunţuri pentru 
chipsurile de cartofi, însă nici unul pentru cartofii copţi. 
Copiii sunt bombardaţi cu reclame pentru cereale glazurate 
şi alimente bogate în grăsimi, fără valoare nutritivă reală. Ei 
învaţă aceste reclame chiar înainte de a putea să citească. 
Nu este de mirare în acest caz că ei cresc având 
convingerea clară că alimentele bogate în grăsimi şi glucide 
rafinate sunt cele mai bune. 

Legătura între privitul la televizor şi obezitate este 
foarte puternică. Cu cât mai mult un copil priveşte la 
televizor, cu atât este mai mare riscul de obezitate. 
Sănătatea mai bună este numai unul dintre multele motive 
întemeiate pentru care ar trebui să limitați privitul la 
televizor în cazul copiilor dumneavoastră (vezi pag. 466 
pentru mai multe informaţii despre televizor). 

Ca regulă generală, copiii sunt mult mai atenţi şi mai 


receptivi la ceea ce părinţii lor fac decât la ceea ce părinţii 
lor spun. Aşadar, dacă doriţi ca bebeluşii dumneavoastră să 
aibă un început sănătos în viaţă şi să îşi menţină sănătatea 
consumând în continuare alimente sănătoase, ar trebui să 
modificaţi dieta întregii familii, începând cu părinţii. 


ELEMENTELE NUTRITIVE 


Înainte de a discuta despre alimentele pe care copiii le 
mănâncă în fiecare zi, ar trebui să discutăm despre cele 
mai importante substanţe chimice din care sunt alcătuite 
alimentele şi de modul în care corpul le utilizează. Puteţi 
compara corpul unui copil cu o clădire care se află în 
construcţie. Multe materiale diferite sunt necesare pentru a 
o construi, a o întreţine şi a o repara. Insă o fiinţă umană 
este în acelaşi timp şi o maşină. Are nevoie de combustibil 
pentru energie, precum şi de alte substanţe pentru a 
funcţiona corespunzător. 

Proteinele. Principalul material de construcţie a 
corpului este reprezentat de proteine. De exemplu, 
muşchii, inima, creierul şi rinichii sunt alcătuiți în cea mai 
mare parte din proteine (în afară de apă). Oasele sunt 
alcătuite dintr-o reţea proteică, umplută cu substanţe 
minerale. Copiii au nevoie de proteine pentru creşterea 
continuă a fiecărei părţi a corpului lor şi pentru repararea 
rănilor. Proteinele asigură de asemenea energie. Carnea, 
peştele, ouăle şi produsele lactate sunt surse concentrate 
de proteine, însă acestea conţin şi colesterol şi grăsimi în 
cantităţi mari. Legumele, leguminoasele şi cerealele pot 
asigura necesarul proteic pentru un copil în creştere şi ele 
nu conţin grăsimile saturate şi colesterolul pe care îl conţin 
alimentele de origine animală. 

Carbohidraţii simpli şi complecşi. Aceştia sunt 
reprezentaţi de amidon şi de alte glucide şi asigură cea mai 
mare parte a energiei de care are nevoie copilul 
dumneavoastră. Carbohidraţii complecşi conţin fibre şi 
deoarece aceştia trebuie să fie scindaţi în carbohidrați 
simpli înainte de a putea fi absorbiți şi utilizaţi ca şi 


combustibil, ei asigură un aport relativ constant de energie. 
Legumele, fructele, cerealele integrale şi leguminoasele 
sunt surse bune de carbohidrați complecşi. 

Carbohidraţii simpli, cum ar fi zahărul şi mierea, asigură 
energie rapid, însă din moment ce aceştia sunt absorbiți cu 
uşurinţă, ei nu ţin de foame pentru mult timp. Rezultatul 
este că pot conduce la mâncat excesiv şi apariţia obezității. 
Zahărul sau alimentele înalt rafinate cum ar fi bomboanele, 
gogoşile şi pâine albă asigură „calorii goale” (acest lucru 
înseamnă calorii fără alte elemente nutritive); aceste 
alimente accelerează şi distrugerea dinţilor deoarece 
favorizează apariţia cariilor. Totuşi, în ciuda numeroaselor 
cercetări nu există dovezi că glucidele ar cauza 
hiperactivitate, excepţie făcând probabil numai anumiţi 
copii. 

Grăsimile. Grăsimile şi uleiurile (grăsimile lichide) 
asigură energie şi „materiale de construcţie” pentru corp. 1 
gram de grăsimi (lipide) conţine de două ori mai multe 
calorii decât carbohidraţii sau proteinele. Există 2 tipuri 
principale de lipide care se găsesc în mod natural în 
alimente. Lipidele saturate sunt grăsimi solide care se 
găsesc în special în carne şi în produsele lactate. Lipidele 
nesaturate sau polinesaturate sunt grăsimi lichide care se 
găsesc în special în alimentele pe bază de plante, în special 
în nuci, seminţe şi în uleiuri. Un al treilea tip de lipide este 
produs în timpul procesării alimentare: lipidele trans se 
formează atunci când lipidele nesaturate sunt hidrogenate, 
devenind astfel solide. Lipidele trans se găsesc în 
margarină, în grăsimile pentru frăgezirea aluatului, cele mai 
multe produse de panificaţie, precum şi în toate alimentele 
care conţin uleiuri hidrogenate. Lipidele saturate şi trans 
(lipidele solide) contribuie la apariţia bolilor cardiace şi a 
accidentelor vasculare cerebrale; lipidele nesaturate nu par 
a avea acest efect. 

Câteva varietăţi de lipide sunt esenţiale, ceea ce 
înseamnă că acestea trebuie să facă parte din dietă din 
moment ce corpul nu le poate produce singur. Cei doi acizi 
graşi esenţiali de bază pentru oameni sunt acidul linoleic şi 


acidul linolenic; aceştia se găsesc în principal în soia, nuci şi 
seminţe, precum şi în multe legume cu frunze verzi. Laptele 
uman este bogat în acizi graşi esenţiali; laptele de vacă 
conţine cantităţi foarte mici. Acizii graşi omega-3, care 
reprezintă grupul care include şi acidul linolenic, se găsesc 
în cantităţi foarte mari îndeosebi în peşte şi în seminţele de 
in (puteţi să găsiţi seminţe de in în majoritatea magazinelor 
cu produse naturiste; gustul acestora este bun în mod 
deosebit în salate şi împreună cu cerealele de la micul 
dejun). 

Fibrele alimentare. Legumele, fructele, cerealele 
integrale şi leguminoasele conţin multe materiale pe care 
intestinele noastre nu le pot digera şi absorbi, însă care 
sunt oricum importante. Nutriţioniştii fac distincţie între 
fibrele solubile - cum sunt cele care se găsesc în pectină şi 
ovăz - şi fibrele insolubile - care reprezintă materialul 
grosier din alte plante (de exemplu ţelină). 

Fibrele joacă un rol cheie în promovarea unui tranzit 
intestinal normal prin faptul că asigură volumul crescut al 
materiilor fecale, acesta stimulând peristaltica intestinală. 
O persoană care are o dietă săracă în fibre - de exemplu 
care consumă în special lapte, carne şi ouă - este mult mai 
probabil să prezinte constipaţie deoarece pur şi simplu 
după digestie rămân prea puţine materii fecale, iar funcţia 
intestinelor este în acest fel îngreunată. De asemenea, 
fibrele par a fi utile în menţinerea sănătăţii intestinului 
subţire şi a colonului. Se pare că un factor major care 
contribuie la apariţia cancerului colonului este tranzitul 
intestinal încetinit al materiilor fecale, acesta datorându-se 
lipsei materialelor grosiere din diete bazate pe alimente 
înalt rafinate. Fibrele ajută de asemenea la scăderea 
concentraţiei colesterolului. Zahărul alb şi cerealele 
rafinate, cum ar fi făina, conţin puţine fibre sau chiar deloc; 
carnea, produsele lactate, peştele şi puiul nu conţin nici un 
pic de fibre. 

Caloriile. Valoarea energetică a alimentelor se 
măsoară în calorii. Apa, substanţele minerale şi vitaminele 
nu au calorii, iar acest lucru înseamnă că acestea nu 


furnizează nici un fel de energie organismului. Grăsimile 
sunt bogate în calorii; un gram de lipide conţine de două ori 
mai multe calorii decât un gram de carbohidrați (inclusiv 
zahărul - vedeţi pagina 346) sau proteine. Untul, margarina 
şi uleiurile vegetale (care sunt alcătuite aproape în 
întregime din lipide) precum şi frişca şi maioneza (care sunt 
foarte bogate în lipide) sunt deci foarte bogate în calorii. 
Multe tipuri de carne, pui, peşte şi ouă sunt bogate în calorii 
deoarece conţin multe lipide; la fel este situaţia şi în cazul 
anumitor legume (de exemplu avocado). Majoritatea 
brânzeturilor sunt bogate în lipide, de aceea conţin multe 
calorii. Gram la gram, zahărul, mierea şi siropurile sunt de 
asemenea bogate în calorii, deoarece nu au apă sau alte 
materiale grosiere care să „dilueze” caloriile. Siropul de 
porumb (bogat în fructoză) - un ingredient de bază al 
băuturilor dulci - reprezintă în fond zahăr concentrat, de 
aceea este bogat în calorii. 

Majoritatea legumelor conţin puţine calorii deoarece 
acestea sunt alcătuite din apă, carbohidrați complecşi, 
proteine şi fibre, cu foarte puţine grăsimi. Cerealele 
integrale, care au o mare proporţie de fibre, conţin mai 
puţine calorii pe gram decât carbohidraţii simpli cum ar fi 
zahărul. Nucile tind să aibă multe calorii deoarece conţin 
multe grăsimi. 

Mulţi oameni consideră caloriile că sunt rele. 
Bineînţeles, acest lucru este un nonsens. Fără calorii 
(energie) viaţa ar înceta. Dăunător este excesul de calorii 
dincolo de cantitatea necesară corpului pentru o creştere şi 
o activitate normale. Atunci când vine vorba de calorii, 
echilibrul este totul. 

Apa. Cu toate că nu asigură calorii sau vitamine, apa 
este vitală pentru alcătuirea şi funcţionarea corpului (corpul 
unui copil conţine 60-70% apă, în funcţie de vârstă şi de 
constituţie). Laptele de mamă şi preparatele de lapte 
asigură un aport suficient de apă pentru a acoperi 
necesităţile bebeluşului. Pentru bebeluşi şi copii, apa este 
cea mai importantă băutură, în special când afară este cald 
sau în timpul efortului fizic, când corpul pierde multă apă 


prin transpiraţie şi evaporare. Majoritatea alimentelor sunt 
alcătuite în mare parte din apă; în acest fel copiii primesc o 
parte din cantitatea de apă care le este necesară în fiecare 
zi. 

Mineralele. Multe minerale diferite au roluri vitale în 
structura şi funcționarea corpului; acestea sunt calciul, 
fierul, zincul, cuprul, magneziul şi fosforul. Mineralele sunt 
obţinute de organism din alimente, iar după aceea sunt 
pierdute treptat pe măsură ce celulele tegumentare mor şi 
se descuamează; de asemenea, pierderile se produc şi prin 
materiile fecale şi urină. La adulţi, aportul şi pierderea de 
minerale trebuie să fie în echilibru. Copiii - care sunt în 
plină creştere - trebuie să reţină în organism mai multe 
minerale decât pierd, astfel încât creşterea oaselor, 
muşchilor, tegumentelor şi a altor ţesuturi să se facă fără 
probleme. 

Toate alimentele naturale, nerafinate conţin multe 
minerale valoroase. Rafinarea cerealelor îndepărtează o 
parte importantă din conţinutul mineral al acestora. 
Fierberea legumelor nu modifică conţinutul acestora în 
minerale, însă poate reduce cantitatea anumitor vitamine. 
Aproape toate alimentele sunt bogate în fosfor şi magneziu, 
astfel încât nu trebuie să vă faceţi probleme în legătură cu 
aportul suficient pentru copii din aceste minerale (cu 
excepţia situaţiei în care există circumstanţe neobişnuite). 
Calciul, fierul şi zincul au totuşi o altă situaţie. 

Calciul. Oasele şi dinţii sunt alcătuite în cea mai mare 
parte din calciu şi fosfor. De-a lungul anilor, medicii i-au 
sfătuit pe copii şi pe adolescenţi să consume mult calciu 
pentru a preveni apariţia slăbirii oaselor la vârste înaintate 
(osteoporoza). In conformitate cu National Academy of 
Sciences (SUA), copiii între 1 şi 3 ani au nevoie de 500 mg 
de calciu pe zi; între 4 şi 8 ani de 800 mg; între 9 şi 15 ani 
de 1300 mg. O modalitate convenabilă pentru asigurarea 
unei cantităţi atât de mari de calciu este consumul de 
produse lactate, de aceea campania naţională de 
publicitate îndeamnă pe toată lumea să consume mai mult 
lapte. 


În ultimii ani, experţii au început să se întrebe dacă într- 
adevăr copiii şi adolescenţii au nevoie de atât de mult 
calciu. Într-un studiu efectuat pe fete între 12 şi 20 de ani, 
aportul de calciu de peste 500 mg (aproximativ 40% din 
necesarul zilnic standard recomandat) nu a părut a creşte 
densitatea osoasă. Ce a contat cu adevărat a fost nivelul de 
activitate fizică; fetele care au făcut mai multă mişcare au 
avut o densitate osoasă mai mare. 

Alte cercetări sugerează că produsele lactate determină 
creşterea cantităţii de calciu care este pierdută zilnic în 
urină, în timp ce alte surse de calciu nu au aceste efect (în 
mod evident, scopul aportului crescut de calciu este ca 
acesta să fie păstrat de organism; calciul care este eliminat 
în urină ar putea foarte bine să nu mai fie ingerat deloc). 
Beneficiile pentru sănătate ale aportului de calciu din alte 
surse decât produsele lactate sunt discutate în detaliu la 
pag. 340-343. In timp ce laptele şi alte produse lactate 
reprezintă sursa principală de calciu în dietele nord- 
americane, calciul poate fi obţinut şi din mai multe legume, 
fasole şi alimente îmbogăţite cu calciu (vezi tabelul de la 
pag. 355). De exemplu, sucurile de portocale îmbogăţite cu 
calciu, care sunt larg disponibile, conţin la fel de mult calciu 
ca şi laptele; la fel conţin şi laptele de soia şi laptele de 
orez. Suplimentele de calciu sunt ieftine şi de obicei 
acceptate bine de către copii. Bineînţeles, o pastilă cu 
calciu nu asigură celelalte substanţe nutritive care se 
găsesc în legumele bogate în calciu şi în lapte. 

De asemenea, laptele conţine şi vitamina D (vezi pag. 
340). Copiii care au diete ce nu conţin produse lactate au 
nevoie de o sursă bună de vitamina D (fie un supliment cu 
vitamine, fie expunerea suficientă la soare) astfel încât să 
poată absorbi tot calciul de care au nevoie. 

(Fluorul, un alt mineral care este necesar pentru 
creşterea oaselor şi în special a dinţilor, este discutat la 
pag. 805; apa din majoritatea oraşelor americane conţine 
suficient fluor, însă apa din fântână de obicei nu conţine 
cantităţile necesare din acest mineral). 

Fierul. Fierul este un component crucial al 


hemoglobinei, substanţa care se găseşte în globulele roşii 
sangvine şi care transportă oxigenul la toate celulele 
organismului. De asemenea, fierul are un rol important în 
dezvoltarea şi funcţionarea creierului. Chiar şi un deficit 
uşor de fier în prima parte a copilăriei poate avea ca 
rezultat probleme de învăţare pe termen lung. Laptele de 
mamă conţine fier într-o formă înalt absorbabilă, fapt ce 
face ca bebeluşii hrăniţi exclusiv la sân să primească 
suficient fier pentru o dezvoltare corespunzătoare a 
creierului, cel puţin pentru primele 6 luni de viaţă. 
Formulele pentru bebeluşi sunt îmbogăţite cu fier pentru 
acelaşi motiv. Pentru dezvoltarea adecvată a creierului, 
formulele sărace în fier nu sunt potrivite. 

Laptele de vacă are puţin fier, iar copiii hrăniţi numai cu 
lapte de vacă au un risc înalt de a face un deficit de fier. 
Mai mult, laptele de vacă poate interfera cu absorbţia 
fierului. In cazul anumitor copii, laptele de vacă poate să 
determine apariţia de hemoragii intestinale, crescând astfel 
şi mai mult deficitul de fier. Datorită acestor motive, 
copiilor nu ar trebui să li se dea lapte de vacă înainte de 
vârsta de un an. Ei ar trebui să bea numai lapte de mamă 
sau preparate pentru copii. Cerealele îmbogăţite cu fier şi 
alte alimente bogate în fier devin importante după vârsta 
de 6 luni. Carnea conţine fier, însă copiii îşi pot acoperi 
necesarul de fier prin consumarea legumelor bogate în fier 
şi a alimentelor îmbogăţite cu fier, evitând astfel consumul 
de grăsimi saturate şi de colesterol care se găsesc în carne. 
Majoritatea preparatelor multivitaminice pentru copii conţin 
fier. 

Zincul. Acest mineral este o componentă importantă a 
multor enzime din organism. Zincul este necesar pentru 
creşterea celulară. Deficitul de zinc se manifestă iniţial la 
nivelul celulelor care în mod normal cresc rapid; apar astfel 
probleme la nivel intestinal, probleme legate de vindecarea 
rănilor, deficienţe imunitare. Laptele de mamă conţine zinc 
într-o formă absorbită foarte bine de către bebeluşi. De 
asemenea, zincul se mai găseşte şi în carne, peşte, brânză, 
cereale integrale, mazăre, fasole şi nuci. In timp ce zincul 


provenit din plante nu se asociază niciodată cu colesterolul, 
acesta are tendinţa de a fi mai puţin absorbit şi de aceea 
copiii care au o dietă predominant vegetariană (vezi pag. 
338) trebuie să mănânce multe alimente bogate în zinc şi 
probabil să ia zilnic un supliment cu multivitamine care să 
conţină zinc (pentru orice eventualitate). 

lodul.  lodul este necesar pentru funcționarea 
corespunzătoare a glandei tiroide. Deficitul de iod este una 
dintre cele mai importante cauze de retard mintal pe plan 
mondial. Adăugarea de iod în sarea de bucătărie a făcut ca 
deficitul de iod să fie foarte rar întâlnit în SUA. 

Sodiul. Sodiul este prezent în sarea de bucătărie şi în 
cele mai multe alimente gata preparate. Este una dintre 
principalele substanțe chimice ale sângelui. Rinichii 
păstrează nivelul de sodiu din organism sub un control 
strâns. De exemplu, când copilul mănâncă o supă 
conservată - care de obicei conţine mult sodiu (verificaţi 
eticheta) - atunci rinichii lui vor trebui să muncească pentru 
a elimina tot sodiul în exces. In cadrul acestui proces, alte 
minerale (inclusiv calciul) vor fi pierdute de asemenea în 
urină. De fapt, aportul crescut de sodiu pare a contribui la 
apariţia osteoporozei mai târziu în viaţă şi în cazul anumitor 
persoane la apariţia hipertensiunii arteriale. 

Vitaminele. Acestea sunt substanţe chimice speciale 
de care corpul are nevoie în cantităţi mici. Toate vitaminele 
pot fi obţinute dintr-o dietă care conţine carne slabă, 
produse lactate degresate, legume, cereale integrale, 
fructe, fasole şi mazăre, nuci şi seminţe. Dietele care nu 
conţin deloc carne şi produse lactate pot de asemenea să 
asigure toate vitaminele necesare organismului şi chiar pot 
să fie mai bogate în anumite vitamine, cum ar fi folatul şi 
vitamina C. O excepţie importantă este vitamina Bı2, care 
se găseşte numai în produsele animale, în cerealele 
integrale şi în alte câteva produse alimentare îmbogăţite cu 
vitamine. Un supliment zilnic cu multivitamine este indicat 
pentru copilul foarte pretenţios la mâncare sau care nu 
pare a creşte corespunzător. Unii experţi recomandă un 
supliment zilnic cu multivitamine pentru fiecare copil. O 


pastilă de multivitamine în fiecare zi este de departe 
preferabilă luptei cu copilul dumneavoastră pentru ca 
acesta să îşi termine legumele sau să mănânce mai multe 
fructe crude. 

Vitamina A. Corpul produce vitamina A din beta-caroten, 
acesta fiind substanţa chimică care face ca morcovii şi 
coaja dovleceilor să aibă culoarea galbenă. Sistemele 
organismului care se bazează pe vitamina A sunt plămânii, 
intestinul, aparatul urinar şi în mod special ochii. Legumele 
şi fructele, în special cele galbene şi portocalii, asigură 
toată vitamina A de care au nevoie copiii. Probabil singurii 
copii care au deficit de vitamina A sunt aceia care au 
afecţiuni intestinale cronice sau malnutriție cronică. Aportul 
excesiv de vitamina A (realizat cu ajutorul suplimentelor 
vitaminice) poate fi dăunător atât pentru copii cât şi pentru 
adulţi; acest lucru nu se va întâmpla în urma consumului de 
legume. 

Complexul vitaminic B. Oamenii de ştiinţă obişnuiau să 
considere că există numai un singur tip de vitamină B, 
aceasta având mai multe roluri în organism. Insă atunci 
când ei au studiat această vitamină, s-a dovedit că este de 
fapt vorba de mai multe vitamine diferite, cele mai multe 
găsindu-se împreună în alimente. Din moment ce 
vitaminele din grupul B nu sunt complet cunoscute şi 
înţelese, este mai bine ca oamenii să consume multe dintre 
alimentele care conţin cantităţi crescute din aceste 
vitamine decât să şi le asigure separat din suplimente. Sunt 
4 tipuri de vitamine B foarte cunoscute şi foarte importante 
pentru organismul uman, iar acestea sunt denumite după 
numele lor chimic: tiamină, riboflavină, niacină şi 
piridoxină. Fiecare ţesut din organism are nevoie de aceste 
4 vitamine. 

Tiamina (vitamina Bı), riboflavina (vitamina B2) şi 
niacina (vitamina B; sau acidul nicotinic) sunt conținute în 
cantități suficiente în alimente cum ar fi laptele, ouăle, 
ficatul şi carnea, precum şi în orezul integral, cerealele 
integrale, mazăre, fasole, arahide, produsele de panificaţie 
îmbogăţite, pastele făinoase îmbogăţite şi fulgii de cereale. 


Deficitul acestor vitamine la copii este puţin probabil să 
apară, cu excepţia situaţiilor în care dieta cuprinde în 
principal produse rafinate şi zahăr. Piridoxina (vitamina Be) 
se găseşte în banane, varză, porumb, ovăz, păstăile de 
mazăre, tărâţele de grâu, pepene galben şi melasă. Aceste 
alimente, împreună cu cele mai multe cereale, acoperă 
necesarul zilnic al copiilor. 

Cobalamina (vitamina Bı2) se găseşte în alimentele de 
origine animală, inclusiv laptele, însă este absentă în 
majoritatea alimentelor de origine vegetală. Copiii care nu 
consumă produse de origine animală pot să îşi asigure 
necesarul de vitamină Bı2 din cereale şi lapte de soia, 
aceste produse fiind îmbogăţite cu această vitamină 
(adeseori aceasta este denumită pe etichetă cobalamină 
sau ciancobalamină). Pentru mai multă siguranţă, aceşti 
copii ar trebui de asemenea să primească în fiecare zi şi un 
supliment de multivitamine pentru a fi siguri că primesc o 
cantitate suficientă de vitamina B22. 

Acidul folic  (folatul). Acidul folic, important pentru 
sinteza ADN-ului şi pentru formarea globulelor roşii, se 
găseşte în spanac, broccoli, napi, cereale integrale şi fructe 
(cum ar fi pepenele galben şi căpşunele). Este dificil de 
supraestimat rolul acidului folic în prevenirea unor 
malformații congenitale grave cum ar fi spina bifida (defect 
de dezvoltare a coloanei vertebrale). Acest lucru nu 
reprezintă o problemă pentru copii, însă atunci când o 
femeie ajunge la vârsta la care poate să rămână 
însărcinată, este bine ca aceasta să ia un supliment cu acid 
folic pentru a fi sigură că organismul ei conţine cantităţi 
suficiente din această vitamină cheie (necesară pentru 
dezvoltarea fetală). 

Vitamina C (acidul ascorbic). Dezvoltarea oaselor, a 
dinţilor, a vaselor de sânge şi a altor ţesuturi depinde de 
vitamina C; de asemenea, de această vitamină depind şi 
multe funcţii ale organismului. Vitamina C se găseşte în 
cantităţi mari în portocale, lămăi, grapefruit, roşii proaspete 
sau conservate corespunzător, suc de roşii, varză crudă; de 
asemenea, cantităţi mai mici de vitamina C se găsesc în 


multe alte fructe şi legume. Cu toate acestea, vitamina C 
este distrusă cu uşurinţă în timpul gătitului. Oamenii ale 
căror diete conţin multe legume şi fructe bogate în 
vitamina C tind să aibă rate mai scăzute de apariţie a 
cancerului, cu toate că acest efect benefic s-ar putea 
datora în parte celorlalte substanţe nutritive care se găsesc 
în alimentele bogate în vitamina C. Deficitul de vitamină C 
este rar în America de Nord. Principalele simptome sunt 
apariţia echimozelor şi erupţiilor, sângerări dureroase ale 
gingiilor şi dureri articulare. 

Vitamina D. Această vitamină creşte absorbţia calciului 
şi a fosforului la nivel intestinal şi ajută la încorporarea 
acestora în oase. Spre deosebire de alte vitamine, vitamina 
D poate fi sintetizată şi de organism. Lumina soarelui 
stimulează producţia de vitamină D la nivelul tegumentelor, 
astfel încât oamenii produc în mod natural această 
vitamină atunci când petrec timp în natură. Bineînţeles, 
atunci când este frig, oamenii se îmbracă şi tegumentele 
sunt acoperite, sau stau în casă, deci producţia de vitamină 
D scade; de asemenea, copiii cu pielea închisă la culoare 
trebuie să se expună mai mult la soare pentru a produce o 
cantitate suficientă de vitamina D, deoarece pigmentul din 
tegumentul lor blochează o parte din razele soarelui. 

Mamele au nevoie de cantităţi suplimentare de vitamina 
D în timpul sarcinii şi alăptării. Bebeluşii cu pielea închisă la 
culoare, care sunt hrăniţi exclusiv la sân, au nevoie de un 
supliment cu vitamina D. Pentru mai multă siguranţă, 
Academia Americană de Pediatrie recomandă în prezent 
suplimentarea zilnică cu 200 de unităţi internaţionale de 
vitamina D pentru fiecare bebeluş alăptat, începând cu 
vârsta de 6 luni (vezi pag. 239). 

Vitamina E. Această vitamină se găseşte în nuci, 
seminţe, cereale integrale, uleiuri vegetale, precum şi în 
porumb, spanac, broccoli şi castraveți. Unul dintre rolurile 
vitaminei E ar putea fi să ajute corpul să facă faţă 
substanţelor toxice care ar putea să determine apariţia 
cancerului şi a îmbătrânirii accelerate. O dietă vegetariană 
este de obicei bogată în vitamina E. Nu este clar dacă 


suplimentele cu vitamina E aduc vreun beneficiu 
suplimentar, mai ales că există şi riscul de supradoză. Pe 
de altă parte, un copil a cărui dietă este foarte săracă în 
legume ar putea să beneficieze în urma administrării zilnice 
a unui preparat multivitaminic care conţine şi vitamina E. 

Toxicitatea vitaminelor. Megadozele de vitamine - adică 
administrarea de vitamine în doze de zece ori mai mari 
(sau chiar mai mult) decât recomandările zilnice ale FDA 
(Food and Drug Administration) pot fi periculoase pentru 
copii. Vitaminele A, D şi K sunt cele care au probabilitatea 
cea mai mare de a atinge doze toxice, ducând la apariţia 
unor probleme grave; alte vitamine (cum ar fi piridoxina - 
Bs şi niacina) pot avea de asemenea efecte negative grave. 
Inainte de a-i administra copilului dumneavoastră vitamine 
în cantităţi mai mari decât cele recomandate aveţi grijă să 
discutaţi cu medicul. 


O DIETĂ MAI SĂNĂTOASĂ 


Nu există nici o îndoială asupra faptului că dieta tipică 
americană este prea bogată în grăsimi, zahăr şi sare. 
Aproape toată lumea este de acord că un copil ar trebui să 
mănânce mai multe legume şi cereale integrale şi mai 
puţină carne, brânză şi dulciuri. Filozofia nutriţională a dr. 
Spock a avansat cu încă câţiva paşi faţă de aceste 
constatări. El a considerat că cea mai sănătoasă dietă este 
cea pe bază de vegetale, fără carne, ouă sau produse 
lactate. Această abordare nu este atât de extremă pe câtar 
putea să pară la prima vedere, iar concluziile lui erau de 
fapt bazate pe cercetări ştiinţifice riguroase. Cu toate că 
agenţiile guvernamentale oficiale de sănătate şi grupuri 
mari de experţi (cum ar fi Academia Americană de 
Pediatrie) susţin introducerea laptelui şi a unor mici 
cantităţi de carne pentru copii, oameni de ştiinţă cu renume 
nu sunt cu toţii de acord asupra celei mai bune diete, iar 
mulţi dintre ei sunt de partea dr. Spock. 


SPOCK CLASIC 


Eu personal am urmat o dietă fără lactate, cu carne 
foarte slabă, din anul 1991 când aveam 88 de ani. La două 
săptămâni după această dietă, bronşita mea cronică s-a 
vindecat, după doi ani de tratament antibiotic fără succes. 
Am avut prieteni de vârste mijlocii sau mai bătrâni cărora li 
s-a ameliorat boala de inimă după ce au eliminat produsele 
lactate, carnea şi alte produse cu grăsimi saturate. Ca să 
aveţi un asemenea succes, este foarte important să 
înlocuiţi cerealele integrale cu o varietate de legume şi 
fructe, şi să deveniți mult mai activi... Eu nu mai recomand 
de mult produsele lactate după vârsta de doi ani. 
Bineînţeles, era o vreme când laptele de vacă era 
considerat foarte bun. Dar cercetările, împreună cu 
experienţa clinică, au forţat medicii şi nutriţioniştii să 
regândească această recomandare. 3 

Ce vă rămâne de făcut în această situaţie? In nutriţie, la 
fel ca şi în multe alte domenii ale creşterii copiilor, nu 
există un răspuns corect universal; un lucru anume nu este 
potrivit pentru toată lumea. O dietă bazată pe Piramida 
Alimentelor, recomandată de Departamentul American de 
Agricultură, care conţine cantităţi mici de carne, lapte 
degresat şi multe alimente pe bază de plante, este o 
alegere comună pentru mulţi copii. Pe de altă parte, o dietă 
care nu conţine aproape deloc lapte şi carne, cu toate că 
necesită ceva mai mult timp pentru a fi pusă la punct, ar 
putea să fie la fel de delicioasă şi ar putea să ofere chiar 
mai multe beneficii pe termen lung atât pentru 
dumneavoastră cât şi pentru copiii dumneavoastră. 

Sunt dietele vegetariene sigure? O dietă care nu 
conţine deloc carne este denumită vegetariană; o dietă 
care nu conţine deloc carne, ouă, lapte sau produse lactate 
(cum ar fi untul şi brânza) este denumită strict vegetariană. 
Nutriţioniştii sunt de acord că un copil se poate dezvolta 
foarte bine atât cu diete vegetariene cât şi cu cele strict 
vegetariene. Cu o dietă lacto-ovo-vegetariană (adică o 
dietă care include produse lactate şi ouă) există un risc 
foarte scăzut de deficite nutriţionale. De fapt, cu o astfel de 
dietă nutriția copilului dumneavoastră va fi probabil mult 


mai bună decât cea a prietenilor săi, aceasta conţinând mai 
multe fibre şi vitamine. Cu o dietă strict vegetariană (fără 
produse lactate sau ouă) părinţii vor trebui să aibă grijă în 
mod deosebit pentru a le asigura copiilor lor cantităţile 
necesare de calciu, zinc şi vitamina Bı2. Acest lucru poate fi 
făcut cu uşurinţă: un complex cu multivitamine şi 
multiminerale le poate asigura cantităţile de vitamine 
necesare. 

Copiii mici au nevoie de multe calorii, însă stomacurile 
lor nu au un volum prea mare. Datorită acestui motiv 
dietele lor trebuie să conţină surse concentrate de calorii 
(de exemplu nuci, uleiuri sau alimente bogate în proteine). 
Dietele hipocalorice nu sunt potrivite pentru copiii mici; în 
schimb, dietele echilibrate şi bogate în substanţe nutritive 
sunt. 

Bineînţeles, copiii care au o dietă vegetariană nu sunt 
singurii care ar putea să aibă deficite nutriţionale. Şi copiii 
care mănâncă lapte şi carne pot avea un deficit de folat, 
fibre sau vitamina E dacă evită legumele. 

Deficitele nutriţionale apar cel mai probabil la vârstele 
mici, după ce copiii nu mai sunt alăptaţi sau nu mai primesc 
lapte praf; în acest timp aportul de substanţe nutritive ar 
putea avea de suferit şi ar putea să fie ineficient (deoarece 
corpul şi creierul lor continuă să se dezvolte încă foarte 
repede), iar copiii nu se pot alimenta încă singuri. Probleme 
nutriţionale mai subtile apar adeseori în timpul 
adolescenţei, aceasta fiind o altă perioadă în timpul căreia 
creşterea este accelerată. Atunci când părinţii sunt 
conştienţi de aceste probleme, ei se pot asigura că 
bebeluşii lor primesc toate substanţele nutritive care le 
sunt necesare. 

Dacă vă hotărâți asupra unei diete vegetariene, atunci 
paginile care urmează vă pot oferi informaţiile de care aveţi 
nevoie pentru a începe, însă, aşa cum este cazul la orice 
modificare a dietei, probabil că veţi dori să citiţi mai multe 
materiale pentru a evita capcanele nutriţionale şi pentru a 
obţine şi alte idei pentru o alimentaţie convenabilă şi 
plăcută. De asemenea, aţi putea să doriţi să consultaţi un 


specialist în nutriţie, care v-ar putea oferi informaţii 
personalizate şi sprijin. Cărţile şi broşurile v-ar putea fi de 
ajutor, însă acestea nu sunt un substituent al unui specialist 
în care aveţi încredere. 

Beneficiile dietelor care conţin mai puţină carne. 
Majoritatea familiilor au devenit din ce în ce mai conştiente 
faţă de grăsimile pe care le conţine carnea şi multe 
persoane aleg bucăţile de carne cu mai puţină grăsime. Nu 
este nici o îndoială că este mai bine să mâncaţi cantităţi 
mai mici de carne decât cantităţi mai mari (de exemplu, 
porţia de friptură recomandată are dimensiunile unui 
pachet de cărţi de joc). 

Chiar şi mai sănătos ar fi dacă aţi reduce cantitatea de 
carne din dietă, sau chiar dacă aţi renunţa complet la carne 
şi pui. Copiii pot obţine suficiente proteine din fasole, 
cereale şi legume; procedând în acest fel, ei pot evita 
grăsimile animale şi colesterolul care se găseşte în carne. 
Din nefericire, trecerea de la carnea roşie la carnea de pui 
nu este de prea mare ajutor. Carnea de pui poate avea tot 
la fel de mult colesterol ca şi carnea de vită (aprox. 100 mg 
de colesterol la o porţie de 125 g) şi aproape la fel de multă 
grăsime. Cercetătorii au aflat şi că substanţele chimice 
cancerigene care se formează în carnea de vită atunci când 
este gătită se formează în acelaşi fel şi în carnea de pui. 

Copiii care cresc obţinându-şi substanţele nutritive în 
special din vegetale şi nu din carne au un avantaj de 
sănătate. Ei sunt mult mai puţin predispuşi la a avea 
probleme ponderale, diabet, hipertensiune arterială şi 
anumite forme de cancer. Mesele fără carne i-ar putea 
ajuta de asemenea pe copiii dumneavoastră să aibă oase 
mai puternice, din moment ce proteinele care se găsesc în 
carne determină creşterea pierderilor de calciu la nivel 
urinar (vezi pag. 342). 

Un alt motiv pentru care unele familii sunt mult mai 
înclinate la a adopta diete vegetariene este că acestea sunt 
mai sigure. In ultimii ani, frecvenţa infecțiilor bacteriene 
produse în urma ingestiei de carne, pui sau ouă a crescut 
alarmant, iar datorită acestui motiv autorităţile insistă ca 


aceste produse să fie manevrate şi depozitate 
corespunzător şi să fie bine preparate termic înainte de a fi 
consumate. 

Multe familii îşi modifică treptat dietele pe măsură ce 
învaţă mai multe. Dacă încă mâncaţi carne regulat, ar fi o 
idee bună să încercaţi să aveţi pe cât de multe mese fără 
carne vă este posibil, să încercaţi noi feluri de mâncare şi 
să experimentați cu produse noi care sunt substituente 
potrivite pentru carne. Unele dintre acestea, cum ar fi 
chifteluţele şi hot dog fără carne, pot fi găsite sub formă 
congelată la magazin. Dacă decideţi să adoptați o dietă 
vegetariană pentru familia dumneavoastră, este important 
să aveţi cunoştinţe suficiente despre nutriţie pentru a vă 
asigura că alimentaţia dumneavoastră este completă. In 
particular, un supliment zilnic cu multivitamine (care să 
conţină neapărat vitamina Bı2 - vezi pag. 335) este 
important pentru cei care au o dietă vegană. 

Probleme legate de laptele de vacă. Laptele şi alte 
produse lactate sunt principala sursă de calciu şi vitamina 
D pentru copiii din America de Nord, iar aceste produse 
asigură pe lângă calciu şi proteine şi grăsimi. Cei mai mulţi 
dintre noi am crescut spunându-ni-se că laptele este bun 
pentru noi, astfel că este dificil să ne imaginăm că laptele 
ar putea reprezenta un risc pentru sănătate sau că surse 
alternative de substanţe nutritive ar putea să fie mai bune. 
În timp ce în legătură cu unele dintre problemele legate de 
produsele lactate nu există nici o îndoială, în legătură cu 
altele (pe care le voi scoate în evidenţă) există multe 
controverse. 

Produsele lactate sunt de multe ori bogate în grăsimi 
saturate care favorizează apariţia blocajelor arteriale şi a 
problemelor legate de greutatea corporală pe măsură ce 
copiii cresc. De fapt, în conformitate cu National Institute of 
Child Health and Human Development, laptele este 
principala sursă de lipide din dieta copiilor din SUA - 
asigurând un aport lipidic mai ridicat decât hamburgerii, 
cartofii prăjiţi, brânza şi chipsurile. In timp ce laptele şi 
iaurtul sunt disponibile şi în forma degresată, majoritatea 


brânzeturilor, îngheţatelor şi a altor produse lactate sunt 
foarte bogate în grăsimi (şi este vorba de grăsimi 
dăunătoare pentru sănătate). Acizii graşi esenţiali necesari 
pentru dezvoltarea creierului se găsesc în uleiurile 
vegetale. Laptele, fie acesta degresat sau integral, conţine 
cantităţi foarte mici de acizi graşi esenţiali. 

Există şi alte probleme legate de produsele lactate, 
chiar şi de cele degresate. Produsele lactate pot interfera 
cu abilitatea copiilor de a absorbi fierul şi pot determina 
pierderi digestive de sânge la copiii mici şi la copiii mai 
mari care au alergii adevărate la laptele de vacă (laptele de 
vacă integral nu este sigur pentru copiii mai mici de un an. 
Preparatele pe bază de lapte de vacă ar trebui să fie 
îmbogăţite cu fier pentru a asigura o absorbţie a acestuia în 
cantităţi suficiente; cele care conţin puţin fier ar trebui să 
fie evitate la copii sau să le fie date numai pentru perioade 
scurte de timp). Aceste probleme, combinate cu faptul că 
laptele de vacă conţine puţin fier, pot conduce la apariţia 
deficitului de fier (vezi pag. 332 pentru legătura dintre fier 
şi dezvoltarea cerebrală). 

Alte probleme de sănătate ar putea să fie agravate sau 
chiar cauzate de produsele lactate. Acestea sunt astmul şi 
alte probleme respiratorii, infecțiile cronice ale urechii, 
eczemele (afecţiuni cutanate cronice caracterizate prin 
mâncărime şi descuamare) şi constipaţia. Cauza exactă a 
apariţiei acestor probleme nu este cunoscută, însă alergia 
la proteinele din laptele de vacă ar putea să joace un rol în 
unele cazuri. Dacă astmul sau eczemele au agregare 
familială, atunci există şanse mari ca laptele să aibă un rol 
important în apariţia acestora. Excluderea produselor 
lactate din dietă ajută uneori la eliminarea acestor 
probleme; evitarea completă a laptelui de vacă le-ar putea 
preveni. 

Există dovezi clare care arată că băutul laptelui de către 
copiii care au o predispoziţie genetică determină creşterea 
riscului de apariţie a diabetului cu debut juvenil. O parte a 
proteinelor din laptele de vacă seamănă cu o proteină care 
se găseşte la nivelul pancreasului uman care are un rol în 


producţia de insulină. În cazul unor copii, o reacţie alergică 
la proteinele din laptele de vacă ar putea conduce la 
distrugerea capacităţii pancreasului de a produce insulină, 
iar rezultatul în această situaţie este apariţia diabetului. 

Există de asemenea dovezi - destul de convingătoare, 
cred eu - care arată că o dietă bogată în lapte de vacă Îi 
predispune pe bărbaţii mai în vârstă la cancer de prostată. 
Cancerul de prostată este al doilea cancer ca frecvenţă la 
bărbaţi (după cancerul tegumentar). 

In final, pe măsură ce copiii cresc, o mare parte dintre ei 
vor avea dureri abdominale, balonare, flatulenţă şi diaree 
atunci când consumă lapte, datorită glucidului principal 
care se găseşte în lapte - lactoza. Aceste simptome se 
datorează faptului că abilitatea de a digera lactoza dispare 
în cazul multor oameni în ultima parte a copilăriei. În 
natură, animalele nu mai consumă lapte atunci când cresc, 
iar acesta este probabil şi tiparul normal pentru oameni. 

Calciul, laptele de vacă şi oasele. Copilăria şi 
adolescenţa sunt momente cheie pentru dezvoltarea 
oaselor. Recomandările dietetice standard sunt de 
aproximativ 900 mg de calciu în fiecare zi, acesta fiind 
echivalentul a 3 pahare de lapte de 250 ml. 

Mulțumită în parte publicităţii convingătoare, toată 
lumea „ştie” faptul că laptele este o sursă importantă de 
calciu. Insă oamenii de ştiinţă dezbat încă avantajele şi 
dezavantajele laptelui în ceea ce priveşte sănătatea 
oaselor. In mai multe studii bine conduse nu s-a observat 
nici o legătură între cantitatea de lapte consumată de copii 
şi cantitatea de calciu pe care aceşti copii au depozitat-o în 
oase. Aceasta este cu adevărat o descoperire remarcabilă. 
Cum consumul laptelui de vacă este important pentru 
creşterea oaselor, atunci este de aşteptat ca oamenii care 
consumă mai mult lapte să aibă oase mai puternice. Însă în 
realitate nu este aşa. De fapt, în SUA consumul de lapte 
este foarte ridicat; la fel este însă şi prevalența 
osteoporozei. 

Există multe explicaţii posibile ale acestui lucru. Una 
dintre ele este că aportul de calciu este numai unul dintre 


numeroşii factori care influenţează densitatea osoasă. 
Exerciţiile fizice joacă de asemenea un rol foarte important. 
Contează nu doar cât de mult calciu este ingerat, ci şi cât 
de mult calciu părăseşte corpul. Dietele bogate în lapte şi 
produse lactate adeseori conţin şi mult sodiu sub formă de 
sare. Multe băuturi necarbogazoase sunt de asemenea 
bogate în sodiu. In cazul anumitor persoane, aportul 
crescut de sodiu are ca efect pierderea de calciu din oase 
prin urină. De asemenea, proteinele din lapte şi carne 
conţin anumiţi aminoacizi care determină eliminarea unei 
cantităţi crescute de calciu prin urină. Aşadar, în ceea ce 
priveşte dezvoltarea oaselor sănătoase, s-ar putea să fie la 
fel de bine (dacă nu mai bine) dacă aportul de calciu 
(precum şi de sodiu şi de proteine animale) ar fi mai redus. 

Alimente sănătoase bogate în calciu. Alte surse de 
calciu oferă multe avantaje, avantaje pe care produsele 
lactate nu le au. Majoritatea legumelor cu frunze verzi şi 
fasolea au o formă de calciu care este absorbită la fel de 
bine (dacă nu chiar mai bine) decât cea din lapte. Impreună 
cu calciul, aceste legume asigură şi un aport crescut de 
vitamine, fier, carbohidrați complecşi şi fibre, toate aceste 
componente găsindu-se în cantităţi mici sau deloc în lapte. 
Legumele şi leguminoasele sunt o sursă sănătoasă de 
calciu şi au multe alte avantaje nutriţionale. Vă puteţi 
orienta consultând lista de la pag. 355. 

Totuşi, este foarte improbabil ca un copil să îşi poată 
asigura tot calciul de care are nevoie numai din legumele 
cu frunze verzi; de exemplu, el ar trebui să mănânce o 
cantitate imensă de conopidă. Insă există şi alte alimente 
care conţin mult calciu, de exemplu fasolea (vezi pag. 345). 
Băuturile pe bază de soia şi orez, îmbogăţite cu calciu, sunt 
la fel de gustoase ca şi laptele de vacă atunci când sunt 
combinate cu cerealele pentru copii (odată ce aceştia s-au 
obişnuit cu ele) şi nu conţin grăsimi şi proteine animale. 
Aceste băuturi, la fel ca şi sucurile de portocale şi grapefruit 
îmbogăţite cu calciu, asigură tot atât de mult calciu (gram 
la gram) ca şi laptele. 


ALEGERI DIETETICE RAŢIONALE 


În ultimele câteva decade am învăţat multe lucruri 
despre cum să utilizăm cunoştinţele nutriţionale pentru a-i 
ajuta pe copii să rămână sănătoşi. Obişnuiam să 
considerăm că legumele, cerealele şi leguminoasele sunt 
feluri de mâncare secundare. Consideram carnea şi 
produsele lactate ca fiind alimentele noastre favorite şi nu 
eram în mod deosebit preocupaţi în legătură cu grăsimile şi 
colesterolul din dietele copiilor noştri. Acum ştim mai bine. 
Cercetările au dovedit clar că legumele, cerealele, 
leguminoasele şi fructele ar trebui să reprezinte 
componentele cele mai importante ale oricărei diete. 
Acestea asigură substanţele nutritive de care copiii au 
nevoie pentru a creşte şi nu conţin colesterolul şi grăsimile 
animale care reprezintă cauza atât de multor probleme. 

Din nefericire, numai puţini dintre noi am fost crescuţi şi 
obişnuiţi cu diete care puneau accentul pe legume, cereale 
şi leguminoase, astfel încât nu suntem întotdeauna capabili 
să ne alcătuim mese complete din punct de vedere 
nutriţional. lată mai jos câteva indicaţii pentru a simplifica 
lucrurile. Unele dintre acestea vi se vor părea elementare şi 
de bun simţ; altele s-ar putea să fie noi pentru 
dumneavoastră. |n orice caz, fiecare dintre ele este 
importantă. 

Legumele cu frunze verzi. Broccoli, conopida, 
spanacul, cresonul, măcrişul, sfecla, napii şi varza, varza 
albă chinezească şi Bok Choy, precum şi alte legume verzi 
conţin foarte mult calciu uşor absorbabil, fier, precum şi 
multe vitamine de care copilul dumneavoastră are nevoie. 
Introduceţi 2-3 porţii de legume verzi în dieta zilnică. 
Acestea ar trebui întotdeauna să fie gătite rapid - unele 
numai 1-2 minute - astfel încât culoarea lor să rămână 
verde-deschis. Ele pot fi condimentate cu puţină sare de 
mare atunci când copilul dumneavoastră este mai mare, 
însă cel mai bine ar fi dacă aţi evita adaosul suplimentar de 
sare în cazul copiilor mici pentru ca nu cumva aceştia să se 
obişnuiască şi să le placă alimentele sărate. 


Alte legume. Legumele ar trebui să reprezinte 25-30% 
din dietă. Cel mai bine ar fi să utilizaţi legume cultivate 
ecologic (ideal ar fi să le cultivați singuri). Legumele de 
acest fel şi alimentele preparate cu ele au avantajul că nu 
conţin deloc pesticide. Cultivarea unor legume cu ajutorul 
copiilor dumneavoastră este o metodă excelentă pentru a 
avea la îndemână legume proaspete şi sănătoase şi pentru 
a împărtăşi cu aceştia o experienţă plăcută. 

Prospeţimea este întotdeauna secretul valorii nutritive 
crescute a legumelor. Legumele congelate sau conservate 
adeseori rețin şi ele multe dintre substanţele nutritive şi 
uneori pot fi mai ieftine. Legumele nu vor fi plictisitoare 
dacă puneţi accentul pe varietate atât în legumele pe care 
le utilizaţi cât şi în mâncărurile pe care le pregătiţi cu ele. 
Gătitul corect al legumelor va contribui la creşterea 
apetitului copilului dumneavoastră şi va face ca alimentele 
să fie mult mai apetisante. 

Este bine ca la masă să fie mai multe tipuri de legume, 
astfel încât copilul să le poată alege pe cele care îi plac. 
Acesta ar putea să prefere legumele preparate într-un 
anumit fel: de exemplu, frunze proaspete de măcriş în 
salată mai degrabă decât gătit. A-i forţa pe copii să 
mănânce legumele care nu le plac nu este o metodă care 
să dea rezultate pe termen lung. Cel mai bine este să 
păstraţi oferta de legume variată şi interesantă, astfel încât 
acesta să fie tentat să exploreze. 

Fasolea şi alte leguminoase. Leguminoasele sunt 
bogate în proteine, calciu, precum şi în multe alte 
substanţe nutritive şi ar trebui să facă parte în mod 
constant din dietă. Tofu şi tempeh, ambele produse pe bază 
de soia, pot fi utilizate în multe feluri de mâncare şi supe. O 
masă cu leguminoase şi orez integral - sau orice altă 
combinaţie leguminoase-cereale - îi va oferi copilului 
dumneavoastră suficiente proteine şi fibre şi foarte puţine 
grăsimi. 

Fructele, seminţele şi nucile. Aceste alimente pot fi 
nişte adaosuri delicioase la dietă. Fructele sunt digerate 
mai bine atunci când sunt gătite. Merele, perele şi alte 


fructe de sezon care sunt cultivate local sunt cele mai 
bune, iar produsele ecologice sunt mai sănătoase decât 
cele tratate cu pesticide (produsele organice sunt mai 
scumpe, însă pe ansamblu o dietă bogată în legume ar 
putea să fie mai puţin costisitoare decât o dietă bogată în 
carne). Semințele şi nucile pot fi prăjite şi măcinate pentru 
a putea să fie digerate mai uşor. Untul de migdale şi de 
arahide este un aliment delicios pentru copii şi reprezintă 
un substituent adecvat pentru bomboane sau îngheţată 
(pentru a evita alergiile este înţelept să introduceţi în dieta 
copilului untul de arahide după vârsta de un an; acelaşi 
lucru este valabil şi pentru untul de migdale şi alte produse 
de acest fel). 

Cerealele integrale. O parte substanţială a dietei unui 
copil ar trebui să fie compusă din cereale integrale. Orezul 
nedecorticat, orzul, ovăzul, meiul, fideaua şi pastele făcute 
din cereale integrale, precum şi produsele de panificaţie 
făcute din făină integrală conţin carbohidrați complecşi 
care produc saţietate, au o valoare nutritivă crescută şi 
reprezintă o sursă excelentă de energie pentru copiii în 
plină creştere. Aceste alimente asigură de asemenea şi un 
aport crescut de proteine, fibre şi vitamine importante. 

Grăsimile şi uleiurile. Cele mai sănătoase uleiuri sunt 
cele de susan, de măsline, de porumb, de in, precum şi 
uleiurile vegetale polinesaturate. Folosiţi numai cantităţi 
mici, suficiente pentru a unge fundul tigăii, sau folosiţi un 
spray cu ulei vegetal. Grăsimile vegetale sunt mult mai 
sănătoase decât grăsimile animale; cu toate acestea, este 
mai bine să folosiţi numai o cantitate modestă din orice ulei 
pe care alegeţi să-l consumaţi. Margarina ar putea să fie la 
fel de dăunătoare ca şi untul deoarece transformarea 
lipidelor vegetale are ca rezultat apariţia grăsimilor trans 
(vezi pag. 328). In loc să folosiţi margarină sau unt 
împreună cu un cartof copt, încercaţi muştar Dijon, salsa 
sau legume înăbuşite. Dulceaţa şi scorţişoara sunt foarte 
potrivite împreună cu pâinea prăjită şi fără stratul de unt 
obişnuit, iar pâinea integrală este delicioasă chiar şi simplă. 

Carnea roşie, peştele şi carnea de pasăre. Carnea 


slabă, peştele şi carnea de pui pot asigura un aport de 
proteine de înaltă calitate şi multă energie. Departamentul 
American de Agricultură include aceste alimente în aceeaşi 
categorie cu leguminoasele uscate, nucile şi ouăle. Adulții 
ar trebui să mănânce 3 porţii pe zi de alimente din această 
categorie, iar copiii două. Fiecare porţie ar trebui totuşi să 
fie mică: numai 50-75 g, adică aproximativ dimensiunea 
unui pachet de cărţi de joc. Este posibil să savuraţi o 
bucată de carne de dimensiuni reduse, însă numai dacă nu 
sunteţi obişnuit să staţi în faţa unei porţii de 300 g (adică 
mai mult decât 3 porţii recomandate). 

Este simplu să includeți carnea într-o dietă sănătoasă. 
Începeţi prin a îndepărta grăsimea vizibilă din carnea de 
vită sau de porc; de asemenea, îndepărtați pielea de pe 
carnea de pasăre. Cantități mici de carne ar putea adăuga 
aromă porţiilor mari de orz sau legume. O porţie mică de 
carne sau de peşte de foarte bună calitate poate face ca 
masa să fie deosebită, fără un preţ excesiv şi fără 
colesterol. Carnea ar putea să fie alimentul cel mai valoros 
al creaţiilor dumneavoastră culinare, însă aceasta se 
potriveşte cel mai bine servită împreună cu o porţie mare 
de legume; ea nu ar trebui să fie servită singură. 

Zahărul. Zahărul rafinat este un carbohidrat simplu, 
bogat în calorii cu o valoare nutritivă foarte scăzută. In loc 
de zahăr, dieta copiilor (şi cea a adulţilor) ar trebui să fie 
bogată în carbohidrați complecşi, care se găsesc în cereale, 
leguminoase şi legume. Pentru ceva dulce cele mai 
sănătoase alegeri sunt fructele proaspete şi sucurile de 
fructe proaspete. Folosiţi sucul de mere atunci când gătiţi 
fructe în loc de apă şi zahăr. Sau este posibil să fierbeţi 
câţiva struguri şi să folosiţi sucul care este foarte dulce. De 
asemenea, puteţi folosi siropul de orez sau malţul de orz 
pentru a îndulci alimentele. Atunci când folosiţi legume 
dulci, cum ar fi dovlecii, dovleceii, porumbul şi morcovii, nu 
mai este necesar să adăugaţi zahăr. La început aceste 
alimente nu par a fi dulci deoarece ele au un gust mult mai 
blând decât cel al zahărului. Insă după ce renunţaţi la 
zahăr, veţi observa că gustul tuturor acestor legume şi 


fructe este cu adevărat dulce. 

Sarea. Gătiţi cerealele cu puţină sare de mare şi nu 
folosiţi sare la masă. Singurul avantaj al sării de masă este 
acela că este îmbogăţită cu iod, un mineral esenţial. 
Plantele variază în conţinutul lor de iod; legumele marine 
sunt foarte bogate în acest element. Substituenţii pentru 
sarea de mare sunt sosul de soia, miso şi seminţele de 
susan prăjite amestecate doar cu puţină sare. Aportul 
excesiv de sare poate contribui la pierderile de calciu 
deoarece favorizează eliminarea calciului la nivel renal. 

Băuturile. Băutura de care copiii au nevoie cu adevărat 
este apa pură şi curată. Pentru varietate ei pot consuma 
ceaiuri şi sucuri de fructe, sau pot savura băuturile făcute 
din legume dulci cum sunt dovlecelul, ceapa, morcovii sau 
varza. Aveţi grijă la cofeina din cafea, din ceaiuri şi din 
numeroasele băuturi care se găsesc în comerţ (ciocolata 
conţine şi ea o cantitate crescută de cofeină). Puteţi să 
înlocuiţi ceaiurile cu cofeină cu ceaiuri care nu conţin 
cofeină sau cu o „cafea” din cereale (făcută din orz prăjit). 

Dulciurile. Fursecurile, prăjiturile, biscuiţii şi produsele 
de patiserie îl pot sătura rapid pe copil pentru puţin timp, 
însă aceste alimente nu îi aduc deloc minerale, vitamine, 
fibre sau proteine. Aceste dulciuri şi gustări reprezintă de 
asemenea cea mai mare sursă de grăsimi invizibile. 
Dulciurile îi fac pe copii să se simtă bine atunci când le este 
foame, însă le strică apetitul pentru alimentele de calitate 
mai bună. 

Nu trebuie să fiţi atât de pornită împotriva alimentelor 
rafinate încât să îi interziceţi copilului să mănânce o 
prăjitură la o petrecere sau la o altă ocazie specială. Numai 
o dietă care conţine mereu astfel de produse îi poate priva 
de substanţe nutritive care le sunt necesare. Nu are nici un 
sens să îi daţi copilului dulciuri când acestea nu sunt 
necesare şi nu există nici un motiv pentru a vă obişnui 
copilul să se aştepte la un desert bogat după fiecare masă 
principală. 

Alimentele foarte dulci, cum ar fi dulceaţa, jeleul şi 
bomboanele conţin cantităţi foarte mari de zahăr. Acestea 


satisfac rapid apetitul, stricând pofta de mâncare pentru 
alimente mai bune, şi favorizează obezitatea şi apariţia 
cariilor. Oferiţi-le copiilor cerealele şi fructele fără zahăr 
suplimentar. Dacă ocazional este convenabil să le oferiţi 
fructe la conservă, nu le daţi şi siropul sau cumpăraţi fructe 
conservate în suc propriu, fără adaos de zahăr suplimentar. 

Bomboanele, sucurile carbogazoase şi îngheţatele sunt 
de obicei consumate între mese atunci când copiii sunt 
plecaţi de acasă împreună cu prietenii. Când copilul nu a 
fost obişnuit de acasă să-i placă aceste alimente, atunci 
este mai puţin probabil că el le va mânca în cantităţi mari 
atunci când este plecat. 


MESELE SIMPLE 


Problema dietei pare a fi foarte complicată, însă nu 
trebuie să fie neapărat aşa. In realitate, este probabil mult 
mai simplu decât am crede. Dieta ideală este bazată pe 
fructe, legume, cereale integrale şi leguminoase. Carnea 
roşie, carnea de pasăre şi peştele pot fi prezente în dietă 
numai în porţii mici sau puteţi renunţa complet la ele. Dacă 
îi daţi copilului dumneavoastră lapte şi alte produse lactate, 
ar fi bine să adăugaţi şi alte surse de calciu (despre care 
am discutat anterior). Dacă îi daţi copilului o dietă 
vegetariană, aveţi grijă ca acesta să primească în fiecare zi 
o pastilă cu multivitamine şi informaţi-vă despre aceste 
diete (vezi „Medicina Preventivă şi Nutriţia” în Ghidul 
Resurselor - pag. 932). Oricum aţi alege să vă hrăniţi 
copilul, este o idee bună să cereţi sfatul unui dietetician cu 
experienţă sau al unui prieten de încredere care v-ar putea 
da unele indicaţii. In general vorbind, următoarele alimente 
sunt necesare în fiecare zi: 

e legumele, verzi sau galbene, 3-5 porţii; ideal, unele 
dintre ele ar trebui să fie servite crude; 

e fructele, 2-3 porţii, din care cel puţin 50% să fie crude; 
fructele şi legumele ar putea fi schimbate între ele; 

e leguminoase (fasole, mazăre, linte), 2-3 porţii; 

e cerealele integrale şi produsele făcute cu faină 


integrală: pâine, biscuiţi, paste; 2 sau mai multe porţii. 

Sugestii pentru mese. Acestea sunt numai indicaţii 
generale. Puteţi să variaţi conţinutul meselor în funcţie de 
preferinţele dumneavoastră, ale familiei şi ale copilului 
dumneavoastră. Fructele sau sucul de roşii pot să fie 
consumate între mese dacă este necesar. Pâinea integrală 
poate fi consumată la fiecare masă, în funcţie de preferinţe. 
Odată ce v-aţi hotărât asupra dietei pe care o doriţi pentru 
copilul dumneavoastră, discutaţi cu cei de la şcoală sau cu 
cei care îl îngrijesc; ar putea fi necesar să suplimentaţi 
mâncarea copilului dumneavoastră. 

Mic dejun 

e fructe sau suc de fructe sau legume verzi 

e cereale integrale, pâine integrală (simplă sau prăjită), 
clătite 

e tofu amestecat cu legume verzi 

e lapte de soia 

e supă de legume 

Prânz 

e un fel principal, cum ar fi: fasole, supă cu crutoane, 
cereale integrale (de grâu sau de ovăz), supă de mei sau 
orz cu legume, sandvişuri din pâine integrală cu tofu sau cu 
unt de arahide, un cartof, legume verzi fierte, înăbuşite sau 
coapte 

e legume sau fructe, crude sau gătite 

e seminţe prăjite de floarea-soarelui 

e lapte de soia, ceai fără cofeină sau suc de mere 

Cină 

e legume verzi gătite rapid cu puţină apă 

e leguminoase sau produse derivate (tofu sau tempeh) 

e orez, pâine, paste sau alte cereale 

e fructe proaspete sau sos de mere 

e suc sau apă 

Variaţii. Mulţi părinţi se plâng că nu ştiu cum să 
varieze alimentele de la masa de prânz. O regulă bună este 
să serviţi 3 categorii de alimente: 

1. un fel principal cu multe calorii; 

2. un fruct sau o legumă; 


3. o legumă verde (broccoli, conopidă, garnitură, praz) 
gătită în diferite feluri. 

Pâinea şi diferitele tipuri de sandvişuri pot fi felul 
principal pe măsură ce copilul se apropie de vârsta de 2 
ani. Puteţi folosi pentru început pâine de secară, de grâu 
integral, de ovăz, pâine de casă sau pâine făcută din făina 
mai multor cereale. In general, evitaţi untul, margarina şi 
maioneza, acestea fiind bogate în grăsimi şi sărace în 
substanţe nutritive. Untul de arahide, utilizat în cantităţi 
mici, este preferabil. Muştarul nu conţine grăsimi şi este 
foarte potrivit pentru sandvişuri şi cartofi. Ketchup-ul este 
plin de zahăr; salsa poate fi delicioasă şi este mult mai 
sănătoasă. 

Sandvişurile pot fi făcute cu foarte multe tipuri de 
alimente, simple sau combinate: legume crude (salată 
verde, roşii, morcovi, varză), fructe înăbuşite, fructe uscate, 
unt de arahide, tofu amestecat cu ouă, maioneză 
degresată. 

Un fel de mâncare destul de substanţial este supa de 
carne care conţine orz sau ovăz, sau o supă de legume, 
simplă sau cremă, servită cu multe crutoane. De 
asemenea, supele de linte, mazăre sau fasole pot fi servite 
împreună cu pâine şi cu legume verzi, obținându-se o masă 
echilibrată. 

Biscuiţii integrali simpli nesăraţi pot fi serviţi ca atare 
sau împreună cu unul dintre alimentele menţionate mai 
sus. 
Cartofii reprezintă o mâncare potrivită, săracă în 
grăsimi şi săţioasă. Un cartof copt poate fi servit împreună 
cu legume, leguminoase prăjite, muştar, piper negru sau 
salsa. O cantitate mică de ketchup sau salsa poate fi foarte 
apetisantă pentru mulţi copii şi aceştia vor mânca mai 
multe legume. 

Cerealele gătite, semipreparate sau uscate pot fi făcute 
mai atrăgătoare prin adăugarea de felii de fructe crude, 
înăbuşite sau uscate. ; 

Vă recomand să evitaţi să adăugaţi zahăr. In loc să 
serviţi iniţial un fel de mâncare consistent, urmat de fructe 


înăbuşite sau crude, puteţi servi legume gătite sau o salată 
de fructe sau legume. O banană poate constitui un desert 
excelent. 

Pastele, calde sau reci, reprezintă o sursă excelentă de 
carbohidrați complecşi şi de fibre. Acestea ar putea să fie 
amestecate cu legume înăbugşite sau cu sos de roşii. Unor 
copii nu le plac cerealele şi pastele. Ei vor avea o dietă 
echilibrată numai cu fructe, legume şi leguminoase. 
Preferinţa lor pentru cereale se va dezvolta mai târziu dacă 
nu îi forţaţi să le mănânce prea devreme. Tăiţeii preparaţi 
fără ouă se pot găsi în multe magazine. Cei mai buni sunt 
tăiţeii făcuţi din cereale integrale. Puteţi să adăugaţi tăiţei 
la legumele uşor prăjite la foc mare sau îi puteţi pune în 
supă împreună cu legumele. 

O lume a legumelor. Legumele sunt atât de 
importante încât merită un statut deosebit pe farfuria unui 
copil. În timpul primului an de viaţă, copilul probabil că 
mănâncă în special următoarele legume gătite: spanac, 
mazăre, ceapă, morcovi, asparagus, sfeclă, dovlecei, roşii, 
ţelină, cartofi. Pe la vârsta de 6 luni, cele mai multe legume 
mâncate de restul familiei pot fi oferite copilului după ce 
sunt bine pasate. Aceleaşi legume pot fi cumpărate de la 
magazin, ambalate la borcane. Citiţi informaţiile 
nutriţionale de pe etichetă, alegând produsele care par a fi 
cel mai puţin modificate. Aveţi grijă la alimentele pentru 
copii care sunt diluate cu apă sau care conţin amidon sau 
tapioca. Acestea le face inferioare din punct de vedere 
nutriţional faţă de alimentele pe care le puteţi pregăti la 
domiciliu. 

La sfârşitul primului an de viaţă, legumele îi pot fi 
oferite sub o formă mai puţin pasată, având o consistenţă 
crescută. Mazărea ar trebui să fie pasată uşor pentru a 
evita înghiţirea boabelor întregi. Legumele înăbuşite, cum 
ar fi morcovii, cartofii şi fasolea verde, pot fi tăiate în 
bucățele mici şi pot fi mâncate foarte bine cu degetele de 
către copilul dumneavoastră. Cartofii dulci pot fi utilizaţi 
uneori în loc de cartofii albi. Dacă i-aţi dat de mâncare 
legume uşor digerabile până la vârsta de un an, puteţi 


încerca treptat să îi daţi după această vârstă şi legume mai 
puţin populare şi mai dificil de digerat, cum ar fi fasolea 
lima (pasată), broccoli, varză, conopidă, napi, păstârnac. 
Când continuaţi să îi oferiţi aceste legume fără însă să îl 
forţaţi, copilul se va obişnui în timp cu gustul acestora şi le 
va accepta. 

Aşteptaţi până la vârsta de 2 ani pentru a-i da boabe de 
porumb. Copiii mai mici de 2 ani nu mestecă boabele, ele 
fiind înghiţite întregi. Folosiţi numai porumb moale. Atunci 
când îndepărtați boabele de pe cocean, nu tăiaţi prea 
aproape, astfel încât fiecare bob să se desfacă. La 3 - 4 ani, 
atunci când începeţi să-i daţi copilului tot ştiuletele de 
porumb, feliaţi fiecare rând de boabe astfel încât acestea 
să se desprindă mai uşor. 

Legumele mai uşor digerabile pot fi administrate crude 
copilului de la 1-2 ani. Cele mai bune sunt roşiile decojite, 
fasolea păstăi, morcovii raşi şi ţelina tăiată în bucățele mici. 
Toate legumele ar trebui să fie bine spălate. Incepeţi uşor, 
văzând cum sunt acestea  digerate de copilul 
dumneavoastră. Puteţi folosi suc de portocale sau suc de 
lămâie îndulcit ca adaos (aveţi grijă şi evitaţi morcovii cruzi 
întregi, precum şi alte legume tari cu care copiii s-ar putea 
îneca). 

Sucurile de legume şi fructe pot fi introduse cam tot în 
aceeaşi perioadă. Acestea nu sunt tot atât de bune ca şi 
legumele şi fructele integrale deoarece le lipsesc fibrele. 
Storcătoarele care fac ca fibrele să ajungă şi ele în sucul 
final sunt preferabile. Un avantaj al sucurilor faţă de 
legumele gătite este că vitaminele nu mai sunt distruse de 
gătit. Dacă un copil a refuzat temporar legumele simple, 
luaţi în considerare supele de legume: mazăre, roşii, ţelină, 
ceapă, spanac, sfeclă, porumb, precum şi supele care 
conţin mai multe tipuri de legume. Unele supe de legume 
care se găsesc în comerţ au un conţinut foarte ridicat de 
sare, astfel încât va trebui să citiţi cu atenţie eticheta. 
Multe supe de acest fel trebuie să fie diluate cu cantităţi 
egale de apă. Dacă ele sunt oferite copilului nediluate, 
direct din cutie, acestea pot fi dăunătoare deoarece sarea 


este prea concentrată. 

Legumele sunt unele dintre cele mai valoroase alimente 
din punct de vedere nutriţional pe care puteţi să i le oferiţi 
copilului, însă dacă acesta refuză să mănânce multe dintre 
ele, există modalităţi în care puteţi ocoli această problemă; 
vedeţi pagina următoare. 


INDICAȚII PENTRU O ALIMENTAŢIE FERICITĂ 


Distraţi-vă cu mâncarea. O varietate mare a 
ingredientelor alimentare este crucială pentru succesul 
oricărui fel de mâncare; varietatea face mesele mai 
apetisante. Lăsaţi-vă copilul să se bucure de diferite culori, 
texturi şi gusturi. 

Evitaţi în timpul mesei alte activităţi care l-ar putea 
distrage pe copil, cum ar fi privitul la televizor sau vorbitul 
la telefon. Unele familii spun o rugăciune înainte de masă 
sau meditează pentru câteva minute, acest lucru putând 
genera o senzaţie de recunoştinţă şi comunicare. 

Nu judecaţi alimentele ţinând cont de calorii, vitamine şi 
minerale. Alte lucruri importante de care trebuie să ţineţi 
cont sunt grăsimile, proteinele, carbohidraţii, fibrele, 
zahărul şi cantitatea de sodiu. Amintiţi-vă că nu toate 
alimentele importante trebuie să fie mâncate la o singură 
masă. Ceea ce este important este ce mâncaţi pe parcursul 
a 1-2 zile. 

Toată lumea are nevoie pe termen lung de o dietă care 
să conţină în cantităţi echilibrate alimente sărace şi bogate 
în calorii, precum şi de un echilibru în celelalte aspecte 
dietetice. Dacă o persoană se concentrează prea mult 
asupra unui singur aspect al dietei şi uită de celelalte, 
atunci respectiva persoană va avea foarte probabil 
probleme. O adolescentă de exemplu poate deveni 
obsedată de scăderea în greutate. Ea renunţă la toate 
alimentele de care a auzit că au mai mult de câteva calorii 
şi încearcă să trăiască mâncând numai salate, fructe, sucuri 
şi cafea. Dacă va continua astfel mai mult ca sigur că se va 
îmbolnăvi. Părinţii bine intenţionaţi, însă care consideră în 


mod greşit că vitaminele sunt cele mai importante şi 
celelalte alimente sunt inferioare, ar putea ajunge să îi 
ofere copilului lor salată de morcovi şi grapefruit la cină. O 
astfel de masă nu conţine nici măcar atâtea calorii pentru a 
sătura un iepure. O mamă ceva mai grăsuţă, care face 
parte dintre-o familie de oameni mai plinuţi şi care ar putea 
să fie ruşinată de copilul ei slab, i-ar putea oferi acestuia 
numai alimente bogate în calorii, renunțând la legume, 
leguminoase şi cereale. In timp, copilul ar putea fi lipsit de 
vitaminele şi mineralele de care are nevoie. 

Substituentele temporare pentru legume. Să 
presupunem că un copil refuză legumele sub orice formă 
pentru mai multe săptămâni. Alimentaţia lui va fi oare 
suficientă? Legumele sunt în mod deosebit valoroase 
datorită conţinutului lor de minerale, vitamine şi fibre. Insă 
există multe fructe care ar putea să suplinească o mare 
parte dintre aceste minerale, vitamine şi fibre. Cerealele 
integrale asigură pe lângă aportul unei cantităţi moderate 
de proteine şi multe dintre vitaminele şi mineralele care se 
găsesc în legume. Aşadar, când copilul refuză să mănânce 
legume pentru un timp, nu faceţi mare caz pe tema 
aceasta. Continuaţi să menţineţi atmosfera de la masă 
relaxată şi plină de veselie. Dacă sunteţi cu adevărat 
preocupată, daţi-i copilului o pastilă de multivitamine. 
Preferinţa lui pentru legume va reveni dacă nu îl forţaţi 
acum, în acest caz el continuând să vă refuze numai pentru 
a vă arăta cine este şeful. 

Diminuând gustul pentru alimentele dulci. Dorinţa 
de alimente dulci şi grase adeseori se formează acasă, 
atunci când un desert bogat urmează după fiecare masă, 
bomboanele sunt întotdeauna la îndemână şi cea mai mare 
recompensă este reprezentată de cheltuiala excesivă pe 
mâncare de calitate inferioară. Atunci când părinţii îi spun 
copilului „Nu poţi să primeşti îngheţată până când nu îţi 
termini legumele” ei îi transmit acestuia un mesaj greşit, 
folosind alimentele de proastă calitate ca mită. In loc de 
aceasta, învăţaţi-vă copilul de mic că o banană sau o 
piersică reprezintă cea mai bună recompensă posibilă. 


Copiii au tendinţa de a mânca orice mănâncă şi părinţii 
lor. Dacă beţi multe sucuri, mâncaţi multă îngheţată şi 
bomboane, sau tot timpul mâncaţi chipsuri, atunci şi copiii 
dumneavoastră vor dori să mănânce aceste lucruri (eu cred 
că dulciurile pe care bunicii le aduc atunci când vin în vizită 
este bine să fie considerate ca trataţii speciale). 

Gustările dintre mese. Intre mese este bine să folosiţi 
bunul simţ. Mulţi copii mici (precum şi unii mai mari) doresc 
câte o gustare între mese (în timp ce alţii nu mănâncă 
niciodată nimic între mese). Dacă o gustare conţine 
alimentele potrivite, oferite la o oră raţională şi prezentate 
într-o formă adecvată, atunci aceasta nu va interfera cu 
mesele şi nu va conduce la apariţia unor probleme 
dietetice. Atunci când mesele regulate conţin mulţi 
carbohidrați sub formă de cereale şi legume, copiilor le este 
mult mai puţin foame între mese. 

Laptele nu este bun în timpul gustărilor deoarece poate 
reduce destul de mult apetitul copilului pentru masa 
următoare. Fructele sau legumele sunt cea mai bună 
alegere. Cu toate acestea, uneori puteţi să observați copii 
care nu mănâncă niciodată mult la o masă şi le este foarte 
foame înainte de următoarea, fiind şi foarte obosiţi; ei s-ar 
putea simţi foarte bine dacă li se oferă gustări mai bogate 
între mese. 

Pentru majoritatea copiilor, gustarea este cel mai bine 
să le fie oferită la mijlocul intervalului dintre mese, nu mai 
aproape de o oră şi jumătate înainte de masa următoare. 
Chiar şi la această situaţie există excepţii. Există copii 
cărora, cu toate că li se dă suc la mijlocul dimineţii, li se 
face atât de foame şi devin atât de iritabili înainte de masa 
de prânz încât devin certăreţi şi refuză să mănânce. Când 
consumă un pahar cu suc de portocale sau de roşii cu 20 de 
minute înainte de masa de prânz, atunci apetitul lor (la fel 
ca şi dispoziţia) s-ar putea îmbunătăţi. Ce şi când să-i daţi 
de mâncare unui copil între mese este o problemă de bun 
simţ şi de preferinţele individuale ale copilului. 

Părinţii s-ar putea plânge de faptul că bebeluşul lor 
mănâncă puţin la mese şi după aceea îi roagă să-i mai dea 


ceva de mâncare între mese. Problema nu se datorează 
faptului că părinţii au fost îngăduitori şi i-au dat gustări 
între mese. Ba chiar din contră. In fiecare caz pe care l-am 
văzut, părinţii l-au forţat pe copil şi l-au îndemnat să 
mănânce la masă, refuzând a-i da de mâncare între mese. 
Această forţare de a mânca ceva anume este cea care 
determină reducerea apetitului copilului. După ce copilul a 
fost forţat timp de luni de zile, numai vederea sufrageriei 
este suficientă pentru a-l face pe copil să i se facă rău. Insă 
atunci când masa s-a terminat şi copilul se simte în 
siguranţă (cu toate că a mâncat foarte puţin la masă), 
stomacul începe să-şi ceară drepturile. La scurt timp acesta 
începe să reacționeze aşa cum este normal pentru un 
stomac sănătos şi gol: cere mâncare. Soluţia este în acest 
caz să nu-i refuzaţi copilului gustările dintre mese, însă şi 
să faceţi ca mesele să fie suficient de apetisante încât 
copilului să i se facă foame şi în acel moment. In fond, ce 
reprezintă o masă? Este vorba de mâncare preparată în 
mod special pentru a fi apetisantă. Atunci când un copil 
consideră mesele ca fiind mai puţin apetisante decât 
gustările, ceva este în neregulă. 


SURSE DE CALCIU 
(cantitatea aproximativă în mg pentru o portie) 


100 

- o ceaşcă de conopidă gătită 

- o ceaşcă de fasole gătită 

- 100 g de tofu 

- o ceaşcă de brânză dulce 

- o lingură de melasă 

- o brioşă englezească 

- O ceaşcă şi jumătate de cartofi dulci fierţi 


150 

- o ceaşcă de broccoli gătit 

- 30 g de mozzarella sau brânză feta 
- 1/2 de ceaşcă de napi 


- o ceaşcă de îngheţată 
- 5 smochine medii uscate 


200 

- o ceaşcă de sfeclă sau napi 

- 35 g de brânză cheddar 

- 100 g de sardine conservate (cu oase) sau de somon 


250 
- 35 g de schweitzer 
- 1/2 ceaşcă de tofu solid 


v A Y 


- o ceaşcă de rubarbură înăbuşită 


300 

- o ceaşcă de lapte de vacă 

- o ceaşcă de iaurt 

- 1/2 ceaşcă de brânză ricotta 

-0 ceaşcă de lapte îmbogăţit de soia sau de orez 
verificaţi eticheta; unele mărci conţin 200 mg la o ceaşcă 
în loc de 300) 

- o ceaşcă de suc de portocale sau mere îmbogăţit cu 
calciu 


Surse: Jean A. T. Pennington, Bowes and Church's Fooa 
Values of Portions Commonty Used (New York: Harper & 
Row, 1981) 


PROBLEME DE HRĂNIRE ŞI TULBURĂRI DE 
ALIMENTAŢIE 


CUM DEBUTEAZĂ PROBLEMELE DE HRĂNIRE 


De ce atât de mulţi copii mănâncă atât de puţin? Cauza 
cea mai frecventă este aceea că prea mulţi părinţi sunt 
prea conştiincioşi în a-i face pe copiii lor să mănânce bine! 
Nu vedeţi prea multe probleme de hrănire la căţeluşi sau la 
copiii ale căror mămici nu cunosc suficiente lucruri despre 
dietă pentru a-şi face prea multe griji. Unii copii se nasc cu 
un apetit de lup, care rămâne crescut chiar şi atunci când 
sunt nefericiţi sau bolnavi. Alţii au un apetit mai moderat şi 
sunt mai uşor afectaţi de starea de sănătate şi starea de 
spirit. Aproape fără nici o excepţie, bebeluşii se nasc cu un 
apetit suficient de mare care să-i menţină sănătoşi şi să le 
permită să ia în greutate într-un ritm normal. 

Problema este că bebeluşii se nasc şi cu un instinct de a 
se împotrivi dacă sunt forţaţi prea tare şi cu un instinct de a 
fi dezgustaţi de alimentele cu care au avut experienţe 
neplăcute. Mai există şi o altă complicaţie: apetitul copiilor 
se modifică, aproape tot timpul. Pentru un timp copilul 
simte nevoia de a mânca mulţi dovlecei sau cereale la 
micul dejun, pentru ca în luna următoare să fie dezgustat 
de aceleaşi alimente. 

Dacă înţelegeţi acest lucru, veţi observa că problemele 
alimentare pot să înceapă la diferite stadii ale dezvoltării 
copilului. Unii bebeluşi se împotrivesc în primele luni de 
viaţă dacă părinţii lor încearcă să-i facă să mănânce mai 
mult decât doresc sau dacă atunci când le sunt date 
primele alimente solide ei nu sunt lăsaţi să se obişnuiască 
treptat cu ele, sau sunt forţaţi să mănânce atunci când nu 
doresc acest lucru. Mulţi dintre ei devin pretenţioşi şi 
selectivi după vârsta de 18 luni deoarece începând de la 
această vârstă câştigul lor ponderal este normal să se 


reducă, sunt mai încăpăţânaţi sau poate datorită apariţiei 
dinţilor. A-i îndemna insistent să mănânce face ca apetitul 
lor pentru alimentul respectiv să se reducă şi mai mult, 
precum şi pentru o perioadă mai lungă (uneori chiar 
permanent). Foarte frecvent problemele alimentare apar 
atunci când copilul se găseşte la sfârşitul unei boli, în 
perioada de convalescenţă. Dacă în această perioadă 
părintele anxios începe să îl forţeze să mănânce înainte ca 
apetitul lui să-i revină la normal, această presiune poate 
face ca dezgustul copilului pentru mâncare să crească 
rapid. 

insă nu toate problemele alimentare se datorează 
insistențelor părinţilor. Un copil poate înceta să mai 
mănânce datorită geloziei faţă de un nou bebeluş în familie 
sau datorită grijilor variate pe care şi le-ar putea face. 
Oricare ar fi cauza iniţială, anxietatea şi insistenţele 
părinţilor fac de obicei ca problema să se agraveze şi 
împiedică revenirea la normal a apetitului copilului. 


SPOCK CLASIC 


Vindecarea cere timp şi răbdare. O dată ce problema 
hrănirii s-a stabilit, este nevoie de timp, înţelegere şi 
răbdare pentru a o rezolva. Părinţii au devenit nervoşi. Lor 
le vine greu să se relaxeze atât timp cât copilul lor 
mănâncă foarte puţin. Şi totuşi, grija şi insistența lor sunt 
principalele lucruri care menţin copilului pofta scăzută. 
Chiar şi atunci când îşi revin, printr-un efort suprem, va 
dura săptămâni până când pofta de mâncare foarte slabă a 
copilului să-i revină complet. Copilul are nevoie să uite 
toate momentele neplăcute legate de mese. 

Pofta de mâncare a copilului este ca cea a unui şoricel, 
iar părinţii vor să forţeze copilul să aibă un apetit ca de 
pisică. Şoricelul se sperie şi va intra în gaura lui. Va deveni 
îndrăzneţ doar pentru că pisica se uită în altă parte. Pisica 
trebuie să lase în pace şoricelul pentru un timp. 

Şi părinţii au sentimente. lar aceste sentimente sunt 
foarte puternice dacă au de-a face cu o problemă dificilă de 
alimentaţie a copilului lor. Cel mai evident dintre aceste 


sentimente este anxietatea datorată ideii că bebeluşul va 
dezvolta un deficit nutriţional sau că îşi va pierde rezistenţa 
la infecțiile obişnuite. Medicul încearcă în mod repetat să îi 
liniştească spunându-le că acei copii cu probleme 
alimentare nu sunt mai predispuşi la a se îmbolnăvi faţă de 
alţii, însă acest lucru este foarte dificil de crezut pentru 
părinţi (şi într-adevăr, atunci când o problemă alimentară 
se prelungeşte foarte mult timp, poate să apară o 
deficiență a sistemului imunitar). Părinţii se pot simţi 
vinovaţi, imaginându-şi că rudele lor, vecinii şi medicul îi 
consideră a fi părinţi neglijenţi. Aproape sigur acest lucru 
este neadevărat. Este mult mai probabil ca toate aceste 
persoane să fie înţelegătoare, din moment ce şi ei au avut 
poate în familie cel puţin un copil care avea probleme cu 
alimentaţia. 

Apoi mai există şi sentimentele inevitabile de frustrare 
şi furie faţă de copilul plângăcios care face tot posibilul să 
le zădărnicească eforturile de a-i face bine. Acestea sunt 
cele mai neplăcute sentimente dintre toate deoarece îi face 
pe părinţii conştienţi de ele să se simtă ruşinaţi faţă de ei 
înşişi. 

Un fapt interesant este acela că mulţi părinţi ai căror 
copii au probleme de alimentaţie îşi reamintesc că şi ei au 
avut astfel de probleme atunci când erau copii. Ei îşi 
amintesc chiar foarte bine că insistenţele şi presiunile nu au 
avut nici un efect, însă nu se pot controla pentru a proceda 
în alt fel. Sentimentele puternice de anxietate, vină şi 
iritaţie reprezintă în parte reminiscenţe ale sentimentelor 
pe care le-au avut atunci când au fost copii. 

Rareori copilul este în pericol. Este important să vă 
reamintiţi că cei mici au un mecanism înnăscut remarcabil 
care îi face să ştie care alimente sunt bune pentru ei la un 
moment dat şi în ce cantităţi pentru a creşte şi a se 
dezvolta normal. Rareori apar cazuri grave de malnutriție, 
deficienţe  vitaminice sau boli infecțioase datorate 
obiceiurilor alimentare deficitare ale copilului, care este 
excesiv de pretențios şi mofturos. Bineînţeles, modul de 
alimentaţie al copilului ar trebui discutat cu medicul în 


timpul controalelor medicale periodice. Colaborarea cu un 
medic cu experienţă care vă susţine şi vă înţelege ar putea 
să vă reducă stresul pe care îl resimţiţi atunci când aveţi un 
copil pretenţios. O pastilă cu multivitamine administrată 
copilului în fiecare zi vă poate asigura că acesta primeşte 
toate vitaminele şi mineralele de care are nevoie. 


CE ESTE DE FĂCUT? 


Faceţi ca mesele să fie plăcute. Scopul nu este a-l 
face pe copil să mănânce ci de a face în aşa fel încât 
apetitul lui natural să iasă la suprafaţă, încât el însuşi să 
dorească să mănânce. Incercati să nu vorbiţi cu el despre 
mâncare, nici să-l ameninţaţi nici să-l încurajați. Nu îl 
lăudaţi pentru că a mâncat mai mult ca de obicei şi nu fiţi 
dezamăgiţi dacă acesta mănâncă puţin. Cu practică veţi 
reuşi să nu vă mai gândiţi la acest subiect. Acesta este un 
progres real. Atunci când copilul dumneavoastră nu mai se 
simte forţat, poate începe să fie atent la propriul său apetit. 

Puteţi uneori să auziţi următorul sfat „Puneţi mâncarea 
în faţa copilului; nu spuneţi nimic; luaţi-o după 30 de 
minute, indiferent de cât de mult sau cât de puţin a mâncat 
acesta; şi nu-i mai daţi nimic până la masa următoare.” 
Este adevărat că de obicei atunci când copiilor le este 
foame, ei vor mânca. Astfel, acest sfat este potrivit dacă nu 
este dus la împlinire cu furie sau ca o pedeapsă, ci cu o 
stare potrivită de spirit, ceea ce înseamnă ca părinţii să nu 
se agite şi să nu fie îngrijoraţi în legătură cu cât mănâncă 
copilul, rămânând deschişi şi comunicativi faţă de acesta, 
însă părinţii furioşi uneori aplică acest sfat trântind pur şi 
simplu mâncarea în faţa copilului şi spunându-i acestuia cu 
asprime: „Dacă nu mănânci asta în 30 de minute, o să o iau 
de aici şi nu o să mai primeşti nimic de mâncare până la 
cină!” După aceea se uită urât la copil şi aşteaptă ca acesta 
să înceapă să mănânce. Astfel de ameninţări îi fac pe copii 
şi mai încăpăţânaţi şi fac să le dispară orice urmă de apetit. 
Un copil încăpățânat şi care este provocat la o luptă legată 
de mâncare poate întotdeauna să îi depăşească pe părinţi. 


Nu doriţi ca el să mănânce pentru că a fost învins într-o 
ceartă sau pentru că l-aţi forţat să mănânce chiar dacă nu 
dorea acest lucru; doriţi să mănânce pentru că doreşte 
acest lucru. 

Incepeţi prin a-i oferi mâncărurile care îi plac cel mai 
mult. Doriţi ca să-i fie poftă atunci când vine la masă, astfel 
încât abia să aştepte să înceapă să mănânce. Primul pas în 
formarea unei astfel de atitudini este să-i serviţi timp de 2- 
3 luni toate alimentele care îi plac cel mai mult, renunțând 
la alimentele care îi displac şi făcând ca dieta lui să fie pe 
cât de echilibrată este posibil. 

Când copilului îi displace un întreg grup de alimente, 
dar mănâncă alte feluri de alimente destul de bine, puteţi 
substitui un aliment cu un altul - de exemplu fructe cu 
legume - până când apetitul îi revine la normal sau până 
când suspiciunea şi tensiunea de la masă dispar (vezi pag. 
366). 

Acceptaţi preferinţele alimentare ale copilului 
dumneavoastră. Un părinte ar putea să spună „Acei copii 
cărora nu le place decât un singur tip de mâncare nu 
reprezintă cu adevărat o problemă. Copilului meu îi plac 
numai untul de arahide, bananele, portocalele şi băuturile 
carbogazoase. Din când în când acceptă o felie de pâine 
albă sau câteva lingurite de mazăre, însă refuză să se 
atingă de orice altceva.” 

Aceasta este o problemă mai dificilă de alimentaţie, 
însă principiul de rezolvare este acelaşi. Aţi putea să îi 
oferiţi o banană feliată şi o felie de pâine la micul dejun; 
puţin unt de arahide, 2 linguriţe de mazăre şi o portocală la 
prânz; o felie de pâine şi mai multă banană la cină. Daţi-i şi 
o a doua sau a treia porţie dacă cere. Oferiţi-i un supliment 
cu multivitamine ca o asigurare nutriţională. Serviţi-i 
diferite combinaţii ale acestor alimente timp de mai multe 
zile. Fiţi fermi în legătură cu sucurile şi cu alte alimente de 
proastă calitate. Dacă stomacul lui este plin cu suc, chiar şi 
ultima urmă de apetit pe care o mai avea pentru alimentele 
bune va dispărea. 

Dacă după câteva luni abia aşteaptă să se aşeze la 


masă, adăugaţi câteva linguriţe (nu mai mult) dintr-un 
aliment pe care cândva obişnuia să-l mănânce (nu un 
aliment care nu-i place deloc). Nu scoateţi în evidenţă acest 
lucru. Nu comentaţi, indiferent dacă îl mănâncă sau nu. 
Oferiţi-i acest aliment din nou după câteva săptămâni. Intre 
timp, încercaţi un altul. Cât de repede veţi introduce 
alimentele noi va depinde de felul în care apetitul lui se 
îmbunătăţeşte şi de modul în care reacţionează la noile 
mâncăruri. 

Nu faceţi nici o distincţie între alimente. Lăsaţi-l să 
mănânce 4 porţii dintr-un aliment şi nici una din altul dacă 
preferă acest lucru, atâta timp cât alimentul preferat este 
sănătos. Dacă nu doreşte deloc felul principal însă doreşte 
desert, lăsaţi-l să mănânce desertul cât se poate de normal. 
Dacă îi spuneţi „Nu primeşti deloc desert până când nu ţi-ai 
terminal legumele” nu veţi face decât să-i creşteţi 
aversiunea pentru legume sau pentru felul principal de 
mâncare şi să-i creşteţi dorinţa de a mânca alimente de 
felul celor oferite la desert. In această situaţie, rezultatul va 
fi opus celui scontat. Cea mai bună modalitate în care 
puteţi să trataţi problema desertului este să nu-i oferiţi 
desert (cu excepţia fructelor) mai des de o dată sau de 
două ori pe săptămână. Dacă un desert (diferit de fructe) 
este servit, acesta ar trebui oferit tuturor membrilor 
familiei. 

Acest mod de a trata problema nu înseamnă că doriţi ca 
bebeluşul să continue să mănânce tot timpul mese 
dezechilibrate. Insă dacă acesta are o problemă de 
alimentaţie şi este deja suspicios faţă de anumite alimente, 
cea mai bună şansă de a-l face să revină la o dietă 
rezonabil de echilibrată este să-l lăsaţi să simtă că nu vă 
pasă prea mult de ceea ce mănâncă. 

Părinţii fac o mare greşeală dacă insistă ca un copil care 
are o problemă de alimentaţie să guste „numai un pic” 
dintr-un aliment care nu îi place, făcând din acest lucru o 
obligaţie. Dacă el va fi nevoit să mănânce ceva care îl 
dezgustă, chiar şi în cantităţi mici, acest lucru reduce 
şansele ca el să se răzgândească vreodată în legătură cu 


alimentul respectiv şi acesta să ajungă să îi placă. De 
asemenea, o astfel de atitudine reduce plăcerea meselor şi 
face să le scadă în general apetitul pentru toate alimentele. 
Cu siguranţă, niciodată să nu-i faceţi să mănânce la masa 
următoare alimentele pe care ei le-au refuzat la masa 
dinainte. Acest lucru nu înseamnă decât că doriţi să 
agravaţi problema. 

Porţiile să fie mai mici, nu mai mari. Oricărui copil 
care mănâncă puţin serviţi-i porţii mici. Dacă îi umpleţi 
masa cu mâncare nu veţi face decât să-i reamintiţi cât de 
multe va refuza şi acest lucru va face ca apetitul copilului 
să se reducă şi mai mult. Insă dacă-i daţi primul fel de 
mâncare într-o cantitate mai mică decât de obicei, atunci îl 
veţi încuraja să gândească: „Asta nu este de ajuns”. Este 
de dorit ca el să gândească aşa. Doriţi să considere că 
mâncarea este un lucru pe care şi-l doreşte. Dacă apetitul 
lui este cu adevărat scăzut, serviţi-i porţii în miniatură: 
câteva linguriţe de fasole, o linguriţă de legume, o linguriţă 
de orez sau cartofi. Atunci când termină nu îl întrebaţi cu 
nerăbdare „Nu mai vrei?” Lăsaţi-l să ceară singur, chiar 
dacă durează câteva zile până când porţiile în miniatură îşi 
vor atinge scopul. Este o idee bună să serviţi porţiile foarte 
mici pe o farfurie mică astfel încât copilul să nu se simtă 
umilit pentru că stă în faţa unei porţii mici, în timp ce 
ceilalţi au cantităţi imense de mâncare pe farfurie. 

Staţi în cameră... sau plecaţi. Ar trebui oare ca 
părinţii să stea în cameră în timp ce copilul mănâncă? Acest 
lucru depinde de modul în care copilul este obişnuit şi de ce 
doreşte acesta, precum şi de cât de bine îşi pot controla 
părinţii grijile. Dacă părinţii au stat mereu împreună cu 
copilul atunci când acesta mânca, ei nu pot dintr-o dată să 
dispară fără ca să-l supere. Dacă pot fi sociabili şi relaxaţi, 
fără a se mai concentra asupra mâncării, atunci este bine 
ca ei să stea la masă împreună cu copilul, indiferent dacă ei 
mănâncă sau nu în acelaşi timp. Dacă ei descoperă că chiar 
şi cu practică nu se pot abţine să nu se gândească la ce 
mănâncă un copil şi să nu mai insiste ca acesta să 
mănânce, atunci ar putea să fie mai bine pentru ei să se 


retragă în timpul mesei copilului - nu pe furiş, nu brusc, ci 
cu tact şi treptat, din ce în ce mai mult în fiecare zi, astfel 
încât copilul să nu remarce schimbarea. 

Fără teatru, recompense şi ameninţări. Cu 
siguranţă că părinţii nu ar trebui să-şi recompenseze copiii 
pentru că aceştia mănâncă: o povestioară pentru fiecare 
dumicat sau promisiunea că vor sta în cap când copilul îşi 
termină spanacul. Cu toate că acest fel de convingere ar 
putea pe moment să pară că-l face pe copil să mănânce 
ceva mai mult, pe termen lung nu va face decât să-i reducă 
apetitul. Părinţii vor trebui să facă din ce în ce mai multe 
pentru a obţine acelaşi rezultat, ajungând în cele din urmă 
să facă un adevărat număr de circ pentru ca el să mănânce 
câteva guri de mâncare. Nu îi spuneţi unui copil ca să 
mănânce pentru a-şi câştiga dreptul de a primi desert, 
bomboane sau alt premiu. Nu-i cereţi să mănânce pentru 
mătuşa Minnie sau pentru a-i face pe mama sau pe tatăl lui 
fericiţi; nici pentru a creşte mari şi puternici, nici pentru a 
nu se îmbolnăvi sau pentru a-şi curăța farfuria. Copiii nu ar 
trebui să fie ameninţaţi cu pedepse fizice sau cu pierderea 
unor privilegii în încercarea de a-i face să mănânce. Haideţi 
să mai enunţăm încă o dată regula: Nu jucaţi teatru, nu 
oferiţi recompense şi nu-i forţaţi pe copii să mănânce. Nu 
este nici o problemă dacă un părinte îi spune o poveste 
copilului său la masă sau dacă îi cântă acestuia, dacă 
acesta este obiceiul, atât timp cât comportamentul său nu 
este legat de cât de mult mănâncă copilul. 


SPOCK CLASIC 


Nu este necesar să fii un om slab de caracter. Am spus 
de atât de multe ori despre faptul că un copil trebuie să 
mănânce singur încât cred că am făcut impresie proastă 
unor părinţi. Îmi amintesc de o mamă care se lupta pe tema 
alimentaţiei cu fiica ei de şapte ani - certând-o, forţând-o şi 
presând-o. Când mama a înţeles că fetiţa avea, probabil, o 
poftă de mâncare normală şi o dorinţă de a mânca o dietă 
bine echilibrată, şi că cea mai bună cale era să oprească 
bătălia asupra meselor, ea a trecut la extrema opusă 


devenind foarte înţelegătoare. Fiica avea până la această 
vârstă destule resentimente pentru acea lungă luptă. De 
îndată ce şi-a dat seama că mama ei este toată numai 
blândeţe, a profitat de acest lucru. Işi turna tot borcanul de 
zahăr în cereale urmărind cu coada ochiului să vadă groaza 
tăcută a mamei ei. Mama întotdeauna o întreba înainte de 
fiecare masă ce doreşte. Dacă fata spunea „Hamburger” ea 
i-l aducea şi i-l servea supusă. Apoi fata spunea dintr-o dată 
„Nu mai vreau hamburger. Vreau cârnaţi de porc”, iar 
mama alerga repede la magazin să cumpere câţiva. 

Există însă întotdeauna şi un drum de mijloc. Este foarte 
normal ca un copil să fie aşteptat să vină la masă la timp, 
să fie drăguţ cu celelalte persoane de la masă, să se abţină 
să facă remarci neplăcute despre mâncare sau să declare 
ceea ce nu-i place, să fie manierat corespunzător vârstei în 
timp ce mănâncă. Este foarte frumos ca părinţii să ţină cont 
de preferinţele lor atunci când se compune meniul - în 
măsura în care este posibil (luând în considerare şi restul 
familiei) - sau să întrebe când şi când ce doresc ca trataţii. 
Dar este o idee proastă ca el să se gândească că este 
sigurul ce trebuie luat în considerare. Este foarte bine şi 
drept ca părinţii să pună o limită la zahăr, bomboane, suc, 
tort şi alte astfel de mâncăruri. Toate aceste lucruri se pot 
face fără ceartă dacă părinţii se poartă ca şi când ştiu ceea 
ce fac. 


PROBLEME SPECIALE 


Nevoia de a fi hrănit. Ar trebui oare părinţii să îl 
hrănească ei înşişi pe un copil care nu prea mănâncă? Un 
copil care este încurajat corespunzător va începe să se 
hrănească singur cândva între 12 şi 18 luni. Insă dacă 
părinţii îngrijoraţi continuă să îl hrănească pe acesta până 
la vârsta de 2, 3 sau chiar 4 ani, insistând probabil destul 
de mult ca să mănânce, problema nu va fi rezolvată pur şi 
simplu spunându-i copilului „Acum hrăneşte-te singur!” 

In acest moment copilul nu are nici o dorinţă de a se 
hrăni singur; el consideră că trebuie să fie hrănit. Pentru el, 


a fi hrănit este o dovadă importantă a dragostei părinţilor 
lui şi a faptului că aceştia sunt preocupaţi de ce i se 
întâmplă. Dacă aceştia vor înceta dintr-o dată să îl mai 
hrănească, acest lucru îl va jigni şi copilul va avea 
resentimente. Este în stare să nu mai mănânce nimic timp 
de 2-3 zile, oricum mai mult decât ar putea să suporte orice 
părinte să-şi vadă copilul că nu mănâncă nimic. Atunci când 
părinţii încep să-i dea din nou de mâncare, copilul va 
continua să se împotrivească şi să fie supărat, chiar dacă 
va accepta mâncarea. lar altă dată când vor încerca să-l 
facă să nu mai mănânce, acesta va şti ce trebuie să facă şi 
care este slăbiciunea lor. 

Un copil de 2 ani sau mai mare ar trebui să se 
hrănească singur cât de curând este posibil. Insă a-l 
determina să facă acest lucru este o problemă delicată care 
ar putea necesita câteva săptămâni pentru a fi rezolvată. 
Nu trebuie să îi lăsaţi impresia că îl privaţi de un privilegiu. 
Doriţi să înceapă să se hrănească singur pentru că aşa 
doreşte el. 

Oferiţi-i alimentele preferate, la fiecare masă, în fiecare 
zi. Atunci când puneţi mâncarea în faţa lui, mergeţi în 
bucătărie sau în camera vecină timp de un minut sau două, 
ca şi cum aţi fi uitat ceva. Staţi acolo din ce în ce mai mult 
în fiecare zi. Reveniţi şi daţi-i de mâncare în mod normal, 
fără a comenta, indiferent dacă a mâncat ceva în absenţa 
dumneavoastră. Dacă devine nerăbdător în timp ce sunteţi 
în cealaltă cameră şi începe să vă strige ca să veniţi şi să-i 
daţi de mâncare, faceţi acest lucru imediat cerându-vă 
scuze prietenos. Probabil că nu va progresa treptat. După o 
săptămână sau două ar putea să ajungă la punctul în care 
să se hrănească singur la o masă şi să insiste ca 
dumneavoastră să-i daţi de mâncare la celelalte. Nu vă 
certaţi deloc în timpul acestui proces. Dacă mănâncă numai 
un singur aliment, nu insistaţi ca să încerce să mănânce şi 
altceva. Dacă pare a fi mulţumit de sine pentru că ştie să 
se hrănească, faceţi-i complimente pentru că este un băiat 
mare, însă nu fiţi prea entuziasmați deoarece ar putea să 
devină suspicios. 


să presupunem că timp de aproximativ o săptămână l- 
aţi lăsat singur cu mâncare bună chiar şi 10-15 minute şi nu 
a început să mănânce nimic singur. În acest caz, ar trebui 
să îl faceţi să-i fie mai foame. Treptat, pe parcursul a 3-4 
zile, reduceţi la jumătate cantitatea de mâncare pe care i-o 
oferiţi în mod obişnuit. Acest lucru ar trebui să-l facă să 
dorească atât de mult să mănânce încât nu se va putea 
abţine să înceapă să se hrănească singur, cu condiţia ca 
dumneavoastră să fiţi prietenoşi şi plini de tact. 

Când copilul se hrăneşte singur în mod regulat, 
mâncând aproape jumătate din mâncare, este mai bine să 
îl încurajați să părăsească masa decât să îi daţi de mâncare 
restul de alimente rămase. Nu contează dacă acesta nu s-a 
atins de unele alimente. Foamea lui va creşte treptat şi 
curând va începe să mănânce mai mult. Dacă îl hrăniţi cu 
restul de mâncare, atunci este posibil ca niciodată copilul 
să mănânce toată mâncarea din farfurie. Pur şi simplu 
spuneţi-i „Cred că ai mâncat destul”. Dacă vă roagă să îi 
mai daţi de mâncare, daţi-i 2-3 linguri pentru a-i face pe 
plac şi după aceea, cât mai firesc, sugeraţi-i că a mâncat 
suficient. 

După câteva săptămâni în care a mâncat singur nu 
reveniţi la obiceiul de a-i da de mâncare. Dacă într-o zi este 
foarte obosit şi spune „Hrăneşte-mă”, oferiţi-i într-un mod 
distant câteva linguri şi după aceea spuneţi-i ceva din care 
să reiasă că nu îi este foarte foame. Subliniez acest lucru 
deoarece ştiu că un părinte care şi-a făcut griji timp de luni 
sau ani de zile în legătură cu comportamentul alimentar al 
copilului său, l-a hrănit cu lingura prea mult timp şi în cele 
din urmă a reuşit să-l lase să se hrănească singur, este 
tentat să revină la a-l hrăni din nou cu prima ocazie când 
copilul îşi pierde apetitul sau se îmbolnăveşte. După aceea 
va trebui să ia totul de la capăt. 

Senzaţia de vărsătură. Copilul mai mare de un an, 
care nu poate tolera nimic în afară de mâncare pasată, a 
fost de cele mai multe ori hrănit forţat sau cel puţin părinţii 
au insistat puternic ca el să mănânce. Senzaţia de 
vărsătură nu se datorează atât de mult faptului că el nu 


poate tolera alimentele solide, ci faptului că acestea i-au 
fost împinse pe gât de prea multe ori. Părinţii acestor copii 
spun de obicei „Este foarte interesant. Poate înghiţi câte 
alimente solide doreşte dacă este vorba de ceva care-i 
place foarte mult. Poate chiar să înghită bucăţi mari de 
carne pe care le muşcă direct de pe os.” 

Există 3 paşi în vindecarea unui copil de această 
problemă. Primul este să-l încurajați să se hrănească 
complet singur (vedeţi pentru asta subcapitolul de mai 
sus). Al doilea pas este să îl faceţi să treacă peste 
suspiciunea lui faţă de alimente în general (vezi pag. 360). 
Al treilea pas este să-i oferiţi foarte încet alimentele care au 
o consistenţă mai crescută. Lăsaţi-l să mănânce mult timp, 
săptămâni sau chiar luni dacă este necesar, alimente 
pasate, până când i-a dispărut complet frica de a mânca şi 
începe să se bucure cu adevărat de această activitate. Nici 
măcar nu-i oferiţi carne în tot acest timp dacă aceasta nu-i 
place nici dacă este sub forma unor bucățele fine. 

Cu alte cuvinte, progresaţi numai pe cât de repede 
copilul se poate adapta confortabil. Unii bebeluşi sunt atât 
de sensibili încât se îneacă chiar şi cu alimente pasate. În 
unele dintre aceste cazuri, cauza pare a fi consistenţa 
păstoasă a alimentelor. Incercaţi să le diluaţi puţin cu lapte 
sau apă. Sau puteţi încerca să tăiaţi legumele şi fructele în 
bucățele mici în loc să le pasaţi. 

In majoritatea spitalelor există logopezi şi terapeuţi 
specializaţi în aceste probleme. Ar putea fi foarte util 
pentru dumneavoastră dacă aţi lucra cu unul dintre aceştia. 

Copiii slabi. Un copil poate fi slab din multiple motive. 
Unii copii sunt slabi ereditar, moştenind caracteristicile 
unuia sau ambilor părinţi. Incă de când erau bebeluşi li s-a 
oferit mult de mâncare. Ei nu sunt bolnăvicioşi şi nici 
nervoşi. Pur şi simplu ei nu doresc niciodată să mănânce 
prea mult, în special alimente bogate în calorii. 

Alţi copii sunt slabi deoarece apetitul lor a fost redus 
datorită insistențelor părinţilor de a mânca (vezi pag. 357). 
Alţi copii nu pot mânca datorită nervozităţii. De exemplu, 
copiii care îşi fac griji în legătură cu monștrii, moartea sau 


plecarea părinţilor (care-i părăsesc) îşi pot pierde o mare 
parte a apetitului. Certurile şi/sau confruntările fizice între 
părinţi pot fi foarte tulburătoare pentru copii şi îi pot face 
pe aceştia să îşi piardă apetitul. Sora mai mică, geloasă pe 
sora ei mai mare şi care se chinuie toată ziua să ţină pasul 
cu aceasta consumă foarte multă energie şi nu se poate 
linişti nici la masă, mâncând în acest fel mai puţin. După 
cum puteţi vedea, un copil mai tensionat slăbeşte datorită 
unei cauze duble: apetitul lui se reduce, în timp ce agitația 
îl face să consume mai multă energie decât în mod normal. 

Mulţi copii din toată lumea sunt malnutriţi deoarece 
părinţii lor nu pot găsi sau nu îşi pot permite să le ofere 
alimentele potrivite. Chiar şi în SUA un număr mare de copii 
- poate chiar 1 din 4 - trec prin momente în care nu sunt 
siguri că vor avea suficient de mâncare. Această 
insecuritate alimentară nu numai că interferează cu 
creşterea copiilor; ea are efecte dezastruoase şi în ceea ce 
priveşte capacitatea acestora de a învăţa şi de a se 
descurca bine la şcoală. Foamea reprezintă cu adevărat un 
scandal naţional. 

Unele boli cronice pot cauza malnutriție. Copiii care 
slăbesc în timpul unei boli acute de obicei revin la 
greutatea normală rapid în timpul convalescenţei, dacă nu 
sunt forţaţi să mănânce până când apetitul nu le revine la 
normal. 

O pierdere bruscă în greutate este gravă. Dacă un copil 
pierde dintr-o dată sau treptat mult în greutate, atunci el ar 
trebui să fie consultat de medic cu mare atenţie cât mai 
repede. Cele mai frecvente cauze ale pierderii ponderale 
sunt diabetul (care se caracterizează de asemenea şi prin 
foame şi sete excesive, precum şi prin urinări frecvente), 
problemele familiale care dau naştere la tensiuni, tumorile 
şi obsesiile din adolescenţă referitoare la regimurile de 
slăbire (vezi pag. 373 pentru mai multe informaţii despre 
anorexia nervoasă). 

Ingrijirea unui copil slab. Un copil slab ar trebui 
bineînţeles să fie consultat regulat de către medic. Acest 
lucru este cu atât mai important când copilul pare a fi 


A 


obosit, a pierdut în greutate recent sau nu a reuşit să 
crească suficient în greutate. Deficitul ponderal, 
imposibilitatea de a creşte în greutate şi oboseala pot fi 
semne fie de tulburări emoţionale fie ale unei boli fizice, iar 
de multe ori ambele cauze sunt prezente. Când copilul este 
nervos sau deprimat, discutaţi cu cei de la o clinică de 
îndrumare a copiilor sau cu o agenţie socială familială. 
Discutaţi despre situaţia dumneavoastră cu învățătorul. 
Este înţelept să analizaţi relaţiile copilului cu părinţii, fraţii, 
surorile, prietenii şi colegii de şcoală. Dacă v-aţi certat 
puternic cu copilul dumneavoastră datorită mâncării, 
încercaţi să vă relaxaţi şi să reduceţi presiunea atât asupra 
copilului cât şi asupra dumneavoastră înşivă. 

Gustările dintre mese sunt utile pentru acei copii slabi 
care niciodată nu para putea să mănânce prea mult o dată, 
însă care sunt dispuşi să mănânce des. Nu este bine să-i 
permiteţi copilului să mănânce tot timpul. In loc de acest 
lucru, oferiţi-i o gustare consistentă după micul dejun, încă 
una după masa de prânz şi o a treia înainte de culcare. Este 
tentant să-i daţi unui copil slab alimente bogate în calorii, 
însă sărace în elemente nutritive (junk-food) pe post de 
gustare, acestea putând fi considerate fie ca recompensă 
(mită) sau fiind destinate să vă  liniştească pe 
dumneavoastră atunci când mâncaţi ceva. Însă este mai 
bine să-i oferiţi alimente mai bogate în substanţe nutritive. 

Un copil sănătos ar putea să rămână slab în ciuda 
faptului că are un apetit bine dezvoltat. Acest lucru se 
datorează probabil faptului că aşa este constituţia lui. Mulţi 
astfel de copii preferă alimentele relativ sărace în calorii, 
cum ar fi legumele şi fructele şi nu prea le plac deserturile 
bogate. Când copilul a fost slab încă de mic, însă nu pare a 
avea vreo problemă şi câştigă suficient în greutate în 
fiecare zi, nu trebuie să vă faceţi probleme. Aşa are el 
constituţia. i 

Copiii graşi. In cei 50 de ani de când această carte a 
fost publicată pentru prima dată, genele copiilor nu s-au 
modificat, însă obezitatea a devenit o adevărată epidemie. 
Pe toată suprafaţa SUA din ce în ce mai mulţi copii sunt 


supraponderali. În acelaşi timp, tot mai mulţi copii fac o 
formă de diabet care îi afectează mai ales pe adulţii obezi. 
Bebeluşii graşi adeseori vor slăbi şi vor ajunge să fie adulţi 
slabi. Insă până la vârsta şcolară-6-7 ani - un copil care 
este foarte supraponderal probabil că va ajunge să fie un 
adult obez, cu toate riscurile pe care obezitatea le 
presupune, inclusiv hipertensiune arterială, infarct 
miocardic şi cancer. 

Printre numeroasele cauze de obezitate se regăsesc 
deficienţele programelor de educaţie fizică din şcoli, zonele 
de locuit care nu asigură zone de joacă sigure şi programe 
de activitate fizică, precum şi privitul excesiv la televizor şi 
jucatul jocurilor pe calculator. Mulţi oameni consideră că la 
baza obezității stă o boală tiroidiană sau o afecţiune 
hormonală de altă natură, însă acest lucru este rareori 
adevărat, în special când copilul are o înălţime medie. Mai 
mulţi factori ar putea să crească şansele copiilor de a 
deveni obezi; aceştia sunt ereditatea, temperamentul, 
apetitul şi starea psihică (nefericirea). Dacă ambii părinţi 
sunt supraponderali, şansele copilului de a fi obez ajung 
chiar la 80%. Acest lucru i-a făcut pe mulţi oameni să 
considere că genele sunt principala cauză a obezității. Este 
sigur acum că stilul de viaţă, cum ar fi aportul excesiv de 
grăsimi şi inactivitatea, au un rol tot la fel de important. 

Un alt factor cheie este apetitul. Copilul care are apetit 
imens şi care mănâncă alimente bogate în calorii cum sunt 
chipsurile de cartofi, carnea, brânza, prăjiturile, fursecurile 
şi produsele de patiserie va fi în mod firesc mai greu decât 
copilul care preferă să mănânce în special legume, fructe şi 
cereale. Insă acest lucru nu face decât să ridice o altă 
întrebare: de ce unora dintre copii le plac mai mult 
alimentele bogate în calorii. Incă nu înţelegem cauza 
acestui lucru, însă îi recunoaştem pe copiii care par a se fi 
născut să fie mâncăcioşi. Ei au de la început o poftă de 
mâncare foarte mare, poftă pe care nu şi-o pierd niciodată, 
indiferent dacă sunt sănătoşi sau bolnavi, calmi sau 
îngrijoraţi, precum şi indiferent dacă mâncarea care le este 
oferită este apetisantă sau nu. Probabil aceşti copii învaţă 


să aprecieze alimentele care conţin mai multe grăsimi 
deoarece acestea sunt cele care le sunt oferite ca 
recompense şi delicatese pentru că s-au purtat bine sau 
pentru că astfel îşi exprimă părinţii dragostea faţă de ei. Ei 
sunt graşi deja la vârsta de 2-3 luni şi de multe ori rămân 
astfel de-a lungul întregii copilării. 

Nefericirea poate reprezenta uneori un factor care să 
contribuie la obezitate. De exemplu, un copil care este 
nefericit în clasele primare s-ar putea refugia în mâncare. 
Aceasta este perioada în care copiii încep să nu mai 
depindă emoţional de părinţii lor. Dacă nu îşi pot face 
singuri prieteni, ei se simt singuri şi părăsiţi. Consumul 
alimentelor dulci şi bogate în calorii serveşte ca un 
substituent parţial. De asemenea, grijile în legătură cu 
temele pentru acasă sau cu alte probleme îi pot face uneori 
pe copii să se liniştească mâncând foarte mult. 

Obezitatea în adolescenţă. Obezitatea adeseori 
apare la pubertate. Apetitul creşte în mod normal atunci 
când adolescenţii încep să crească accelerat. Singurătatea 
ar putea avea şi ea un rol. In timpul adolescenţei, mulţi 
copii devin conştienţi de modificările corpului lor, iar acest 
lucru le-ar putea reduce abilitatea de a se simţi bine în 
compania colegilor şi prietenilor lor. 

Indiferent de care a fost cauza iniţială, obezitatea ar 
putea sta la baza unui cerc vicios. Cu cât copilul este mai 
gras, cu atât mai dificil este pentru el să se bucure de 
exerciţii şi de jocuri; cu cât este mai puţin activ, cu atât mai 
multă energie are corpul său la dispoziţie pentru a o 
depozita sub formă de grăsime. Este un cerc vicios şi din alt 
punct de vedere: copilul gras care nu poate participa la 
jocuri se poate simţi chiar şi mai mult ca un intrus şi este 
foarte probabil că va fi tachinat şi exclus. 

Prevenirea şi tratamentul obezității. Obezitatea 
este o problemă foarte serioasă pentru orice copil. Din 
moment ce aceasta se asociază de cele mai multe ori cu 
probleme fizice şi mintale, ea ar trebui să fie combătută 
imediat ce apare. Dacă un copil devine neobişnuit de 
durduliu în timpul primului an de viaţă, el nu ar trebui să fie 


considerat drăguţ. Ar trebui să fie tratat printr-o modificare 
a dietei cât mai repede. Adeseori este posibil să mulţumiţi 
un astfel de copil destul de bine dacă îi oferiţi multe 
legume, fructe, cereale integrale şi leguminoase, în acelaşi 
timp reducând cantitatea de glucide, grăsimi şi alimente 
preparate cu pâine înalt rafinată (făină albă). Dacă decideţi 
să faceţi modificări dietetice de acest fel, asiguraţi-vă că 
puteţi colabora îndeaproape cu medicul pentru ca nu 
cumva să exageraţi în vreun fel. 

Nu orice copil grăsuţ este şi nefericit. Se pare că există 
o tendinţă normală pentru mulţi copii, inclusiv pentru cei 
veseli şi plini de succes, de a câştiga în greutate în 
perioada dintre 7 şi 12 ani. Numai foarte puţini dintre aceşti 
copii ajung să fie excesiv de obezi; majoritatea sunt numai 
uşor plinuţi. Cei mai mulţi dintre ei rămân astfel în timpul 
celor 2 ani de pubertate, timp în care se dezvoltă rapid, 
pentru ca după aceea să slăbească treptat pe măsură ce 
avansează înspre adolescenţă. Multe fete, de exemplu, 
slăbesc în jurul vârstei de 15 ani fără a face vreun efort 
deosebit. Odată ce ştiţi că această problemă de greutate 
este frecventă şi că adeseori dispare mai târziu în viaţă, 
puteţi evita să faceţi prea mare caz de ea. 

Scăderea în greutate. Ce este de făcut pentru copiii 
mai graşi? Imediat aţi putea spune: „Puneţi-i la dietă”. Pare 
simplu, însă în realitate lucrurile nu sunt chiar aşa. Gândiţi- 
vă la toţi adulţii pe care-i cunoaşteţi şi care sunt 
nemulţumiţi de greutatea pe care o au, fiind cu toate 
acestea incapabili să respecte un regim de slăbire. Dacă 
părinţii îi oferă copilului alimente care conţin puţine 
grăsimi, întreaga familie va trebui să mănânce mai puţine 
feluri de mâncare bogate în calorii; în caz contrar copilul 
supraponderal este împiedicat să mănânce chiar alimentele 
pe care le doreşte cel mai mult, în timp ce restul familiei le 
savurează în faţa lui. Copiii pot să îşi dea seama că acest 
lucru este în mod evident nedrept, iar sentimentul de a fi 
trataţi nedrept i-ar putea face să îşi dorească şi mai mult să 
mănânce dulciuri. Tot ce este obţinut în sufragerie poate fi 
cu uşurinţă pierdut între mese când copilul are acces la 


frigiderul plin cu mâncare „interzisă”. 

Perspectiva slăbitului nu este totuşi atât de deprimantă 
pe cât pare a fi din cele spuse de mine până acum. Părinţii 
cu tact pot face foarte multe lucruri pentru a ţine la 
distanţă  tentaţiile de membrii familiei care sunt 
supraponderali, fără a face mare caz pe tema aceasta. Ei 
pot renunţa complet la deserturile bogate, pline de grăsimi. 
Pot să nu mai ţină prăjituri şi fursecuri în bucătărie şi pot 
cumpăra fructe proaspete care să fie mâncate între mese. 
Ei pot servi întregii familii alimente care conţin puţine 
grăsimi, precum şi multe legume, fructe, cereale, 
leguminoase şi mazăre. Atunci când familiile adoptă o dietă 
vegetariană şi consumă numai cantităţi reduse de uleiuri 
vegetale, problemele ponderale de obicei se ameliorează; 
la fel se întâmplă şi cu alte afecţiuni. Acesta nu este un 
regim care are ca scop slăbirea rapidă. Regimul este 
destinat să fie o modificare permanentă a modului în care 
toată familia mănâncă, o modalitate nouă de a mânca care 
este mai bună din punct de vedere nutriţional şi pe care 
copilul o va accepta în timp. Orice pierdere ponderală 
reprezintă numai un simplu avantaj al unei alimentaţii 
sănătoase. 

Un copil ar trebui să fie încurajat să înveţe despre 
alimentele valoroase: care este originea lor, cum sunt 
preparate, de unde au fost procurate. De asemenea, el ar 
trebui să participe la alegerea şi achiziţionarea alimentelor. 
Supermarketul asigură o oportunitate extraordinară pentru 
a-i învăţa pe copii despre multiplele alimente şi despre o 
nutriţie sănătoasă. 

Un copil care arată că este dispus să coopereze pentru 
a contribui la modificările stilului de viaţă astfel încât acesta 
să fie mai sănătos ar trebui neapărat să fie încurajat să 
discute cu medicul despre asta, preferabil singur. Purtarea 
unei astfel de discuţii cu un specialist i-ar putea oferi 
copilului sentimentul că îşi controlează propria viaţă la fel 
ca un adult. Oricine acceptă sfaturi dietetice mai uşor de la 
un străin decât de la familie. Copiii nu au nevoie de 
medicamente pentru a slăbi. Tratamentul este reprezentat 


de modificarea modului de alimentaţie, prin trecerea de la 
alimentele bogate în grăsimi la alimentele sănătoase. 

Din moment ce mâncatul excesiv este de multe ori un 
simptom al singurătăţii sau al unor dificultăţi de adaptare, 
cel mai constructiv lucru pe care îl puteţi face este să vă 
asiguraţi că viaţa copilului acasă sau în societate e fericită 
şi împlinită. Dacă în ciuda eforturilor dumneavoastră de a-l 
ajuta, copilul este în continuare supraponderal, sau dacă 
acesta creşte în greutate prea rapid, atunci ar trebui să 
cereţi asistenţă medicală. 

In adolescenţă regimurile de slăbire autoimpuse pot fi 
uneori un adevărat pericol, putând să cauzeze multe 
probleme. Mai multe fete se hotărăsc să adopte un regim 
drastic de care au auzit. In câteva zile, foamea le face pe 
majoritatea dintre ele să renunţe, însă una sau două ar 
putea să continue cu un zel fanatic. Ocazional, o fată ar 
putea să slăbească foarte mult şi nu poate reveni la o dietă 
normală chiar dacă doreşte acest lucru (vedeţi capitolul 
următor pentru informaţii despre anorexia nervoasă). 
Isteria de grup legată de regimurile alimentare a făcut ca 
fata să aibă o repulsie puternică faţă de mâncare. O altă 
fată, aflată în primele stadii ale pubertăţii, ar putea să 
declare „Sunt mult prea grasă” cu toate că este atât de 
slabă încât i se văd coastele. Copilul care devine obsedat 
de regimurile de slăbire are nevoie de ajutor oferit de un 
specialist în psihologie sau psihiatrie infantilă. 

De aceea, dacă se pune problema unui regim de slăbire, 
primul pas - justificat de mai multe motive - este să 
consultaţi un medic. Prima sarcină a medicului este să 
determine dacă regimul de slăbire este necesar sau este 
înţelept să fie început. Adolescenţii vor accepta mai uşor 
sfatul unui medic decât pe acela al părinţilor lor. Dacă se 
ajunge la concluzia că regimul de slăbire este indicat, acest 
regim ar trebui să fie neapărat prescris de doctor sau de un 
dietetician, care vor trebui să ţină cont de preferinţele 
alimentare ale copilului şi de meniurile obişnuite ale 
familiei, pentru a pune la punct o dietă care este nu numai 
adecvată din punct de vedere nutriţional, ci şi practică 


pentru familia respectivă. În final, din moment ce pierderea 
ponderală reprezintă un risc suplimentar pentru starea de 
sănătate a persoanei care ţine regimul, oricine are de gând 
să slăbească ar trebui să fie examinat la intervale regulate 
pentru a fi sigur că nu slăbeşte prea repede (de obicei 0,5 
kg pe săptămână este bine) şi că starea lui de sănătate 
este în continuare bună. 

Regimurile de slăbire ar trebui să se bazeze în special 
pe modificarea tipului de alimente pe care copiii le 
consumă (şi pe creşterea cantităţii de exerciţii fizice 
regulate) mai degrabă decât pe cantitatea de alimente. 
Atunci când în familie sunt servite la masă alimente bazate 
pe plante, sărace în grăsimi - paste, leguminoase, legume, 
orez - în loc de alimente prăjite în ulei, carne şi produse 
lactate, pierderea ponderală se produce de obicei fără ca 
să-i fie cuiva foame şi fără apariţia anorexiei, aşa cum s-ar 
putea întâmpla în caz de regimuri care conţin puţine calorii. 


TULBURĂRI DE ALIMENTAŢIE 


Cultura noastră face presiuni enorme asupra femeilor 
pentru ca acestea să fie slabe. Emisiunile televizate şi 
revistele pentru femei în mod special ne bombardează cu 
imagini ale unor femei neobişnuit de slabe. Mulţi oameni au 
ajuns să considere că este ceva în neregulă cu ei dacă nu 
sunt atât de slabi. Chiar şi fetiţele din şcoala elementară 
simt din plin această presiune. Aproape 60% dintre fetiţele 
de 10-11 ani consideră că sunt prea grase şi ar trebui să 
ţină regim. Un număr foarte mare de adolescenţi ajung să 
aibă adevărate tulburări de alimentaţie. Dacă aveţi o 
înţelegere elementară a anorexiei şi a bulimiei, veţi putea 
să  reduceţi riscul acestor afecţiuni pentru copiii 
dumneavoastră şi veţi putea căuta ajutor din timp dacă 
aceştia au cu adevărat nevoie de aşa ceva. 

Definiţii şi cauze. Termenul de tulburare de 
alimentaţie se referă de obicei la anorexia nervoasă şi la 
bulimia nervoasă. Principala caracteristică a anorexiei este 
ţinerea unui regim de slăbire drastic, urmată de o scădere 


ponderală foarte mare. Principala caracteristică a bulimiei 
este mâncatul excesiv, fără nici un fel de control, urmat de 
vomă auto-indusă, abuz de laxative sau alte modalităţi 
extreme de reducere a câştigului ponderal. 

Tulburările de alimentaţie sunt frecvente. Anorexia şi 
bulimia afectează 2 - 9% dintre femei (numărul exact este 
dificil de stabilit din moment ce persoanele care au o 
tulburare de alimentaţie adeseori ascund acest lucru). In 
timp ce majoritatea tulburărilor de alimentaţie apar la 
adolescente şi la femeile tinere, aproximativ 5-10% dintre 
oamenii cu astfel de probleme sunt bărbaţi. 

Oamenii de ştiinţă nu ştiu exact de ce unele persoane 
fac aceste tulburări în timp ce altele nu, cu toate că noi 
cercetări sugerează că ele ar putea să se datoreze unei 
vulnerabilităţi genetice moştenite. Oamenii care fac 
anorexie par a fi persoane de succes (de exemplu elevi 
care iau note bune) care în sinea lor se consideră a fi 
inadecvaţi. Ei ar putea avea probleme în a-şi exprima 
emoţiile, în mod special furia. Comportamentul lor dietetic 
autodistructiv reprezintă o modalitate de a face exact acest 
lucru. Ei ar putea să considere că nu au controlul propriei 
lor vieţi şi că pierderea ponderală este ceva care se găseşte 
sub controlul lor. 

Dependenţa de a fi slab. O modalitate de a privi 
tulburările de alimentaţie este ca şi cum acestea ar fi o 
formă de dependenţă, însă nu dependenţă de un drog ci de 
regimurile de slăbire sau de mâncatul excesiv. La fel ca 
dependenţa de alcool sau de droguri, tulburările de 
alimentaţie debutează adeseori ca ceva care pare a fi 
pozitiv (pierderea câtorva kilograme este un lucru bun la 
început; la fel este situaţia şi atunci când cineva se 
relaxează consumând alcool). În cazul anumitor persoane, 
mâncatul excesiv şi regimurile de slăbire reprezintă 
încercări de a autotrata depresia sau o traumă psihologică. 
Iniţial, această abordare pare să dea rezultate. După aceea 
dependenţa îi face să piardă controlul şi să nu mai fie 
stăpâni pe nici un aspect al vieţii lor. Exact la fel cum un 
alcoolic se gândeşte întotdeauna la modul în care să facă 


rost de următoarea băutură, anorexicul se gândeşte 
întotdeauna la cum să mai slăbească câteva grame, în timp 
ce bulimicul se gândeşte întotdeauna la cum să piardă 
câteva kilograme sau la ruşinea pe care o simte pentru că a 
mâncat foarte mult de curând. 

O persoană care are o tulburare de alimentaţie nu poate 
decide pur şi simplu să înceteze a mai avea acea tulburare, 
la fel cum nici o persoană care este dependentă de droguri 
nu poate decide ca dintr-o dată să renunţe să mai consume 
drogul respectiv. In timp ce unele femei spun că au reuşit 
să treacă singure peste tulburările de alimentaţie pe care 
le-au avut, eu consider că acest lucru se întâmplă foarte 
rar. Tulburările de alimentaţie aproape întotdeauna fac ca 
persoana afectată să necesite ajutor din partea unui 
specialist (de multe ori chiar din partea mai multor 
specialişti, cum ar fi medici, psihologi, nutriţionişti şi alţii). 
Recuperarea rareori este rapidă şi uşoară. Totuşi, cu 
terapie şi muncă susţinute, persoanele cu tulburări de 
alimentaţie pot reveni la normal. 

Modificări psihologice. Anorexia nervoasă înseamnă 
mai mult decât aderarea la un regim drastic de slăbire. O 
persoană cu anorexie nervoasă - majoritatea pacienţilor 
sunt adolescente sau femei tinere - consideră că este 
supraponderală, chiar dacă este în mod evident foarte 
slabă. Această iluzie persistă chiar dacă părinţii, prietenii şi 
medicii îi spun că este în realitate subponderală şi va 
ajunge să se îmbolnăvească şi să fie slăbită. Această teamă 
extremă de a lua în greutate îi domină gândurile. A fi grasă 
este cea mai rea soartă posibilă pe care şi-o poate imagina; 
nimic în lume nu i se pare a fi nici pe departe atât de 
important ca şi slăbitul. 

In termeni medicali, anorexia înseamnă pierderea 
apetitului, însă multor persoane cu anorexie nervoasă le 
este de fapt foame tot timpul. Ei se luptă tot timpul cu 
foamea pe care o simt pentru a ajunge să aibă corpul 
anormal de slab pe care îl consideră a fi normal şi de dorit. 
Ei ar putea fi chiar obsedaţi de mâncare, gătind mese 
elaborate pe care însă nu le mănâncă niciodată. Unii pot 


face exerciţii fizice excesive, uneori chiar de 2-3 ori în 
fiecare zi; iar dacă „din greşeală” mănâncă ceva care i-ar 
putea îngrăşa, atunci fac chiar şi mai multe exerciţii fizice 
pentru a arde caloriile consumate. Anorexia nervoasă 
adeseori însoţeşte alte afecţiuni psihiatrice, cum ar fi 
depresia clinică. Persoanele cu o astfel de afecţiune s-ar 
putea înstrăina de prieteni şi de familie, aceştia observând 
comportamentul autodistructiv al individului dar neputând 
să-l convingă să renunţe. i 

Modificări fizice. Impreună cu modificările 
comportamentale şi ale gândirii, la persoanele cu anorexie 
nervoasă se produc şi modificări fizice. Stabilirea 
diagnosticului de anorexie nervoasă necesită ca o persoană 
să fi slăbit foarte mult, ajungând sub limita normală de 
greutate pentru vârsta şi înălţimea respective. Odată cu 
pierderea grăsimii corporale nivelurile de hormoni se reduc 
şi ciclul menstrual al femeilor tinere nu mai apare (sau 
chiar nu debutează deloc la fetiţele aflate la pubertate). 
Bărbaţii cu anorexie au şi ei niveluri anormale ale 
hormonilor sexuali. Pe măsură ce starea organismului se 
înrăutăţeşte, oasele încep să piardă calciu şi se slăbesc. 
Muşchii din tot corpul sunt afectaţi, inclusiv inima şi 
organele interne. Aproximativ 1/10 dintre oamenii cu 
anorexie nervoasă mor prematur datorită bolilor pe care le 
fac. 

Tratament. Deoarece anorexia nervoasă este o 
afecţiune complexă, cu componente fizice, psihologice şi 
nutriţionale, aceasta este cel mai bine tratată de un medic 
cu experienţă sau de o echipă de medici, aceasta putând 
cuprinde un psiholog sau psihiatru, un medic de familie şi 
un nutriţionist. Incercaţi să găsiţi un program care să 
trateze complex tulburările de alimentaţie. 

Prima prioritate este câştigul ponderal. Persoanele care 
sunt foarte subponderale trebuie să fie de obicei spitalizate 
pentru a fi siguri că vor creşte în greutate fără probleme 
adiţionale. Diferite tipuri de psihoterapie pot fi de ajutor. 
Acestea sunt focalizate de obicei pe ajutarea persoanei să 
îşi schimbe atitudinea faţă de propriul corp şi faţă de ce 


înseamnă a fi o persoană atractivă şi plină de succes. 
Pacientul trebuie să înveţe să obţină satisfacţie în urma 
practicării altor activităţi (timp petrecut cu prietenii, artă, 
distracţie pur şi simplu) şi să îşi exprime sentimentele într-o 
manieră non-distructivă. Medicamentele pot fi utile dacă 
tulburarea de alimentaţie este însoţită de depresie sau de 
alte probleme psihiatrice. 

Prevenirea tulburărilor de alimentaţie. Tulburările 
de alimentaţie rareori apar dintr-o dată, fără cauză 
aparentă. La fel ca şi multe alte probleme, la început aceste 
tulburări sunt uşoare, pentru ca ulterior să se agraveze 
treptat. Prevenirea lor este aproape întotdeauna mult mai 
uşoară decât tratamentul. Principiile de mai jos sunt 
valabile în egală măsură pentru băieţi şi pentru fete, atât 
de la şcoala generală cât şi de la liceu. 

Incă de la început focalizaţi-vă asupra unei alimentaţii 
sănătoase şi a exerciţiilor fizice regulate, mai degrabă 
decât asupra slăbitului. O atenţie excesivă acordată 
slăbitului poate conduce la bulimie sau anorexie. Mai mult 
decât atât: în cazul multor copii, presiunea din partea 
părinţilor ca să slăbească poate avea exact efectul opus, 
conducând la mâncat excesiv şi la câştig ponderal. 

Respectaţi tipul constituţional al copilului 
dumneavoastră. Dacă acesta are o constituţie medie (nici 
prea slab şi nici prea gras), spuneţi-i că îl consideraţi 
perfect. Dacă persoanele din familia dumneavoastră au 
tendinţa de a fi mai plinuţe, veţi obţine prea puţin dacă veţi 
încerca să modificaţi aspectul copilului. In loc de a face 
acest lucru, concentraţi-vă asupra activităţilor sănătoase şi 
asupra alimentaţiei raţionale. 

Evitaţi să vă tachinaţi copilul pentru că este dolofan sau 
îndesat. Bineînţeles că nu faceţi acest lucru cu răutate, însă 
copiii sunt foarte sensibili la acest fel de glume. Ei se vor 
simţi jigniţi şi vor începe să se gândească la faptul că au cu 
adevărat nevoie să ţină regim. Ca părinţi şi noi suntem 
expuşi aceluiaşi mesaj „Slab înseamnă frumos” care este 
prezent peste tot în cultura noastră (bineînţeles că dorim ca 
şi copiii noştri să fie frumoşi şi să aibă succes). Totuşi, este 


foarte important să păstrăm părerile pe care le avem 
pentru noi înşine. 

Când copilul este zvelt acest lucru este grozav, însă nu 
începeţi să vorbiţi fără încetare despre cât de minunat este 
să fii slab. Copiii care sunt deja slabi au un risc crescut de a 
face anorexie nervoasă deoarece este mai uşor pentru 
corpurile lor să ardă caloriile. Dacă aceştia sunt 
recompensaţi şi admiraţi prea mult pentru că sunt slabi, 
atunci tentaţia de a slăbi şi mai mult (făcând din asta un 
scop în sine) poate deveni foarte puternică. 

Discutaţi cu copiii dumneavoastră despre modul în care 
emisiunile de la televizor, filmele şi afişele publicitare 
accentuează faptul că a fi slab este bine. „Priveşte această 
actriţă” i-aţi putea spune atunci când vă uitaţi la televizor 
împreună. „Este foarte slabă! Majoritatea oamenilor 
normali care sunt sănătoşi nu sunt atât de slabi.” Depinde 
numai de dumneavoastră să contracaraţi încercările 
companiilor de a-şi vinde produsele prin promovarea unui 
ideal de frumuseţe extrem de slab. 

Chiar şi desenele animate pentru copii tind să glorifice o 
anumită formă a corpului (talia mică şi sânii mari la 
personajele feminine, umerii şi pieptul foarte mari şi talia 
foarte mică la personajele masculine). Copiii absorb aceste 
idealuri de frumuseţe în fiecare moment în care se uită la 
televizor. Acesta este un alt argument puternic pentru 
limitarea (sau eliminarea) privitului la televizor de către 
copiii mici. 

Fiţi atenţi la indiciile care vă arată că un copil se 
gândeşte mult la greutatea lui. Dacă pare fascinat de 
modelele care prezintă moda sau de celebrităţile extrem de 
slabe încercaţi să îl încurajați în alte direcţii - de exemplu 
artă sau muzică - care nu sunt atât de mult focalizate 
asupra formei corpului. Dacă începe să discute despre 
regimurile de slăbire, încercaţi să îi spuneţi că este mai 
bine să fi sănătos decât să fi extrem de slab. Chiar şi pentru 
copiii care sunt graşi regimurile de slăbire rareori reprezintă 
cel mai bun răspuns. Este mai bine să mănânce raţional şi 
să aibă grijă ca în fiecare zi să aibă timp pentru a face 


mişcare. 

Fiţi în mod deosebit atenţi când copilul face balet sau 
alte sporturi care sunt focalizate asupra corpului, cum ar fi 
gimnastica sau luptele (deoarece în acest caz limitele de 
greutate sunt foarte importante). Antrenorii pentru copii şi 
adolescenţi ar trebui să considere că principala lor datorie 
este să se asigure că tinerii atleți şi artişti pe care-i îndrumă 
sunt sănătoşi. Ei nu ar trebui să le sugereze acestora 
regimuri de slăbire şi ar trebui să colaboreze cu părinţii 
pentru a depista la timp comportamentele alimentare 
nesănătoase. 

Unele studii au dovedit că un copil care are tulburări de 
alimentaţie este adeseori un perfecţionist. Copiii de acest 
fel tind să aibă mai mult succes decât colegii lor de clasă, 
însă sunt mai nefericiţi. Cu un astfel de copil este important 
să reduceţi pe cât de mult este posibil presiunea asupra lui 
şi să nu-l mai îndemnați tot timpul să facă mai mult. Ar 
putea fi util dacă v-aţi îndrepta copilul către sporturi de 
echipă în loc de sporturi individuale, acestea din urmă 
făcând să existe de multe ori o presiune psihică crescută 
asupra lui. 

Când copilul dumneavoastră ia lecţii de dans sau de 
muzică, căutaţi un profesor care pune accentul pe expresia 
personalităţii muzicianului şi nu pe o tehnică perfectă. 
Apreciaţi notele bune ale copilului, însă aveţi grijă să 
recunoaşteţi în mod deschis şi alte lucruri care îl 
caracterizează - cum ar fi bunul simţ şi loialitatea faţă de 
prieteni - astfel încât acesta să înveţe că notele mari nu 
reprezintă cel mai important lucru pentru dumneavoastră. 

Examinaţi-vă propriul comportament. Dacă 
dumneavoastră ţineţi regim tot timpul, atunci îl învăţaţi pe 
copilul dumneavoastră că greutatea corporală este ceva cu 
care trebuie să lupte şi care trebuie să fie controlată. Dacă 
trebuie să slăbiţi, probabil că cel mai bine ar fi dacă v-aţi 
gândi la dieta dumneavoastră şi aţi discuta despre ea ca şi 
cum aceasta ar face parte dintr-un plan pentru o viaţă mai 
sănătoasă şi nu doar ca ceva ce faceţi numai pentru a arăta 
mai bine. Concentrarea asupra unei sănătăţi mai bune este 


un mesaj mult mai bun pentru copilul dumneavoastră şi va 
fi probabil mult mai eficient pe termen lung şi pentru 
dumneavoastră înşivă. 


i SECŢIUNEA A III-A 
SĂ CREŞTEM COPII SĂNĂTOŞI DIN 
PUNCT DE VEDERE MINTAL 


CARE SUNT NEVOILE COPIILOR 


PRIMELE RELAŢII INTERUMANE 


Relaţiile interumane şi lumea largă. Ce anume 
stimulează dezvoltarea normală şi armonioasă - emoţional, 
social şi intelectual? Sugarii şi copiii mici, prin natura lor, 
iau contact cu oameni şi lucruri. Părinţii iubitori, grijulii şi 
atenţi răspund plini de entuziasm la primul zâmbet al 
bebeluşului lor zâmbind la rândul lor; interacțiuni similare 
sunt realizate în mod repetat în fiecare moment timp de 
luni de zile. Părinţii îi oferă mâncare copilului atunci când îi 
este foame, îl liniştesc atunci când se simte rău. Toate 
aceste lucruri întăresc sentimentul copilului că este bine 
îngrijit şi legăturile lui emoţionale cu ceilalţi. 

Aceste sentimente iniţiale formează fundaţia unui simţ 
de încredere fundamentală care va sta la baza viitoarelor 
relaţii interumane ale copilului. Chiar şi interesul lui faţă de 
lucruri şi capacitatea sa de a trata ideile când va fi la şcoală 
sau la slujbă au la bază acest fundament de dragoste şi 
încredere. 

Un copil are nevoie să ştie că aparţine cel puţin unui 
adult de încredere care îl iubeşte. Pornind în viaţă de la o 
astfel de fundaţie solidă, copilul poate face faţă mai uşor 
provocărilor pe care le întâlneşte pe măsură ce creşte: 
mersul la şcoală, încercarea unor activităţi mai dificile, 
depăşirea obstacolelor şi a dezamăgirilor. Trăsăturile 
pozitive ale copiilor se dezvoltă în mod natural atunci când 
aceştia sunt iubiţi şi îngrijiţi de către părinţi. In acest caz, 
atunci când este expus la o mare varietate de experienţe, 
copilul are încrederea şi motivaţia necesare pentru a 
încerca să obţină acele deprinderi care se potrivesc cu 
abilităţile lui înnăscute. 

Pe măsură ce copilul creşte, contactul lui cu lumea se 
îmbogăţeşte. Dintotdeauna, interacţiunea dintre 


deschiderea copilului către lume şi răspunsurile pline de 
iubire ale părinţilor sensibili a fost suficientă pentru a duce 
la apariţia unor tineri inteligenţi, capabili, sociabili şi 
iubitori. Există numai un singur secret pentru creşterea 
unui copil sănătos din punct de vedere mintal: o relaţie 
plină de iubire şi respect reciproc între el şi părinţii lui. 


SPOCK CLASIC 


Bucuraţi-vă de copil aşa cum este el - astfel va creşte şi 
se va dezvolta în cel mai bun mod. Chipul fiecărui copil este 
diferit de al altuia. In acelaşi fel, modul de dezvoltare al 
fiecărui copil este unic. Unul poate fi foarte dezvoltat ca 
forţă fizică şi coordonare (învaţă precoce să stea în şezut, 
în picioare şi să meargă), un fel de atlet în miniatură. Cu 
toate acestea, el poate să deprindă mai greu mişcările fine, 
este mai puţin îndemânatic sau vorbeşte mai târziu. Chiar 
copiii care se dovedesc campioni la rostogolit, stat în 
picioare şi mers de-a buşilea, pot să înveţe să meargă mai 
târziu decât alţii. Copiilor avansați ca dezvoltare fizică le 
pot apărea mai târziu dinţii. Copiii care se dovedesc ulterior 
foarte dotați în şcoală pot începe să vorbească atât de 
târziu, încât părinţilor să le fie frică de un eventual retard 
mintal, pe când unii copii cu un coeficient de inteligenţă 
mediu pot începe să vorbească foarte devreme. 

Am ales în mod special aceste exemple referitoare la 
copii cu ritmuri diferite de dezvoltare, pentru a vă putea 
face o idee despre mozaicul de calităţi diferite şi modalităţi 
de dezvoltare pe care-l reprezintă fiecare fiinţă în parte. 

Un copil se naşte scund şi îndesat, în timp ce există 
întotdeauna un altul mai fragil şi mai delicat. Unele 
persoane par predestinate să fie corpolente. Chiar dacă 
pierd în greutate în timpul unei boli, ele vor recupera rapid 
după aceea. Indiferent ce necazuri vor avea în viaţă, 
acestea nu le vor afecta pofta de mâncare. Persoanele de 
tip opus vor fi mereu slabe, chiar dacă îşi oferă cea mai 
hrănitoare mâncare şi oricât de mult vor fi menajate în 
viaţă. 

lubiţi-vă copiii şi bucuraţi-vă de ei pentru ceea ce sunt, 


pentru felul în care arată, pentru ceea ce fac şi nu vă lăsaţi 
obsedaţi de calităţile care le lipsesc. Nu vă dau aceste 
sfaturi numai din raţiuni sentimentale. Este vorba aici şi 
despre un aspect practic foarte important. Copiii care sunt 
apreciaţi pentru felul în care sunt, indiferent dacă sunt 
simpatici, neîndemânatici sau mai puţin isteţi, vor creşte 
având încredere în ei înşişi şi fericiţi. Ei vor avea o 
personalitate care-i va ajuta să exploateze la maximum 
toate calităţile pe care le au şi toate oportunităţile pe care 
viaţa li le va oferi. Copiii care însă nu au fost niciodată 
acceptaţi cu adevărat de părinţii lor, care au simţit 
întotdeauna că ceva le lipseşte, vor creşte fără a avea 
încredere în forţele proprii. Ei nu vor fi niciodată capabili să- 
şi etaleze în întregime calităţile, indiferent cât de 
inteligenţi, talentaţi sau frumoşi sunt. Dacă ei îşi încep viaţa 
cu un handicap, fizic sau mental, acesta se va regăsi înzecit 
atunci când vor deveni adulţi. 


NEVOILE EMOŢIONALE 


Primele îngrijiri. Personalităţile copiilor sunt modelate 
cel mai activ de atitudinea părinţilor lor sau a celor care îi 
îngrijesc în cea mai mare parte a timpului în primii 2-3 ani 
de viaţă. Copiii care sunt îngrijiţi aproape tot timpul de 
părinţi iubitori şi entuziaşti, probabil şi cu ajutorul altor 
persoane, se dezvoltă foarte repede şi foarte bine. In 
contrast cu aceştia, copiii care sunt crescuţi în orfelinate cu 
personal puţin şi care îşi petrec zilele stând neglijaţi în 
pătuţurile lor, sunt subdezvoltaţi din punct de vedere fizic, 
intelectual şi emoţional şi este posibil ca niciodată să nu 
mai poată să recupereze (am aflat aceste lucruri în urma 
unor studii detaliate efectuate în orfelinate în SUA în anii 
‘50; tragic, am învăţat recent aceleaşi lecţii prin studiul 
copiilor adoptați din orfelinate din alte părţi ale lumii). 

Părinţii le oferă copiilor dragostea lor, mândria şi 
bucuria pe care o simt în urma micilor realizări ale 
acestora, jucării bine alese cu care să se joace, răspunsuri 
la întrebări, precum şi disponibilitatea de a-i lăsa să se 


joace neîngrădiţi cât doresc atât timp cât nu fac stricăciuni. 
Părinţii le citesc copiilor lor şi discută cu ei despre tot ce îi 
înconjoară. Acestea sunt atitudinile şi activităţile care fac să 
crească profunzimea sentimentelor şi inteligenţa copiilor. 

Faptul că bebeluşii vor creşte şi vor ajunge să fie 
optimişti sau pesimişti, iubitori sau distanţi, încrezători sau 
suspicioşi, va depinde într-o măsură considerabilă - cu 
toate că nu în întregime - de atitudinile indivizilor care au 
avut responsabilitatea să-i îngrijească în cea mai mare 
parte a primilor lor doi ani de viaţă. Personalităţile părinţilor 
şi ale celorlalte persoane care îi îngrijesc pe copii au aşadar 
o foarte mare importanţă. 

Unele persoane se comportă faţă de copii ca şi cum 
aceştia ar fi la origine răi, îndoindu-se întotdeauna de ei şi 
dojenindu-i tot timpul. Copiii crescuţi în acest fel pot creşte 
ajungând să fie neîncrezători în sine şi simțindu-se vinovaţi. 
O persoană care este mai ostilă decât media poate găsi în 
fiecare moment o scuză pentru a-şi elibera ostilitatea 
asupra copilului, iar în acest fel copilul va începe şi el să fie 
ostil. Alţi oameni au dorinţa puternică de a-i domina pe 
copii; din nefericire, ei pot reuşi acest lucru cu uşurinţă. 

In primul an de viaţă, un bebeluş trebuie să se bazeze în 
special pe atenţie, intuiţie şi ajutorul adulţilor pentru a 
obţine lucrurile de care are nevoie şi pe care şi le doreşte. 
Dacă adulţii sunt insensibili sau indiferenți faţă de copil, 
acesta ar putea să devină apatic sau deprimat. 

Continuitatea  îngrijirilor oferite copiilor. O 
necesitate specială a copiilor mici este ca aceleaşi 
persoane să aibă grijă de ei, existând aşadar o continuitate. 
Incă de la vârsta de câteva luni, bebeluşii au ajuns să 
iubească, să se bazeze şi să obţină securitate de la unul 
dintre părinţi sau cel mult de la foarte puţini oameni, şi 
anume de la cei care îl îngrijesc în cea mai mare parte a 
timpului. Chiar şi la 6 luni, bebeluşii pot deveni foarte uşor 
deprimaţi, pierzându-şi zâmbetul, apetitul şi interesul faţă 
de lucruri şi oameni dacă părintele care i-a îngrijit până 
acum dispare pentru mai mult decât o scurtă perioadă de 
timp. Depresia va fi de asemenea prezentă (deşi mai puţin 


accentuată) dacă o persoană care îl ajută în mod regulat pe 
părinte pleacă. Copiii mici care au fost mutaţi de la un 
cămin de copii la altul de mai multe ori şi-ar putea pierde o 
parte din capacitatea de a iubi şi de a avea încredere 
profundă în oameni, ca şi cum ar fi prea dureros să fie 
dezamăgiţi în mod repetat. 

Din această cauză, este important ca părintele sau o 
altă persoană care l-a îngrijit pe copil în cea mai mare parte 
a timpului să nu renunţe la a face acest lucru în timpul 
primilor 2-3 ani de viaţă, sau cel puţin nu până când un 
succesor a preluat treptat sarcina de îngrijire a copilului. 
Succesorul, la rândul lui, trebuie să fie hotărât să facă acest 
lucru atât cât va fi necesar. In grupul care îngrijeşte mai 
mulţi bebeluşi, fiecare persoană ar trebui să aibă grijă tot 
timpul de 1-2 dintre aceştia, astfel încât relaţia va fi 
asemănătoare celei dintre un copil şi un părinte. 

Necesităţile emoţionale după vârsta de 3 ani. 
Copiii ştiu că nu au experienţă şi că sunt dependenţi. Ei se 
bazează pe părinţii lor pentru a-i îndruma, pentru a-i iubi şi 
pentru a-i proteja. li urmăresc instinctiv pe părinţii lor şi se 
formează pe sine după aceştia. Astfel îşi dobândesc 
propriile lor personalităţi, tăria de caracter, încrederea în 
sine şi capacitatea de a face faţă problemelor. Ei învaţă în 
copilărie cum să fie cetăţeni adulţi, muncitori, parteneri de 
viaţă şi părinţi, toate acestea prin identificarea cu părinţii 
lor. 

Cel mai mare dar pe care un copil îl poate primi din 
partea părinților este dragostea, aceasta putând fi 
exprimată în nenumărate feluri: o expresie facială care să 
arate mulţumire faţă de copil, demonstraţii spontane de 
afecţiune fizică, plăcerea resimţită faţă de realizările 
copiilor, liniştirea copiilor atunci când aceştia sunt răniţi sau 
speriaţi, controlul lor pentru a-i ţine în siguranţă şi ajutorul 
oferit pentru a deveni persoane responsabile, cu propriile 
lor idealuri. 

Copiii îşi dobândesc încrederea în sine atunci când sunt 
respectaţi ca fiinţe umane de către părinţii şi îngrijitorii lor. 
Această auto-asigurare îi ajută să se simtă confortabil faţă 


de sine şi faţă de ceilalţi oameni pentru tot restul vieţii. 
Respectul din partea părinţilor este acela care îi învaţă pe 
copii să-şi respecte la rândul lor părinţii. 

Invăţând să fie bărbat sau femeie. Băieţii şi fetiţele 
în vârstă de trei ani sunt foarte atenţi la rolurile părinţilor 
lor. Un băiat simte că este destinul lui să fie un bărbat, 
astfel că în mod deosebit îşi urmăreşte tatăl - interesele 
acestuia, manierele, modul în care vorbeşte, preferinţele, 
atitudinea faţă de muncă, relaţia cu soţia şi cu copiii, modul 
în care se înţelege cu alţi bărbaţi. Nevoia unei fetiţe de a 
avea un tată în acest moment al vieţii nu este atât de 
evidentă la suprafaţă, însă este la fel de mare în sufletul ei. 
O parte dintre persoanele cu care va avea relaţii în timpul 
vieţii ei vor fi bărbaţi. Ea află cum ar trebui să fie un bărbat 
în principal observându-şi tatăl. Tipul de om de care în cele 
din urmă se va îndrăgosti şi cu care se va căsători probabil 
că va reflecta într-un fel sau altul personalitatea şi 
atitudinile tatălui ei: de exemplu, dacă acesta este 
dominant sau gentil, loial sau nu, pompos sau plin de umor. 

Personalitatea mamei va fi copiată în multe privinţe de 
fata ei care o admiră. Felul în care mama se simte faţă de 
faptul că este femeie, soţie, mamă şi om al muncii va face 
o impresie puternică asupra fiicei ei. Felul în care se 
înţelege cu soţul ei va influenţa relaţiile viitoare ale fiicei ei 
cu viitorul ei soţ. Mama reprezintă prima dragoste 
adevărată a fiului ei. In modalităţi evidente sau subtile, 
acest lucru va determina care este idealul romantic al 
acestuia. Va influenţa nu numai eventuala alegere pe care 
o va face când se va căsători ci şi felul în care acesta se va 
înţelege cu ea. 

Doi părinţi reprezintă cea mai bună situaţie. Dacă 
toate celelalte lucruri ar fi la fel, copiii este preferabil să 
locuiască împreună cu doi părinţi (unul dintre aceştia ar 
putea să fie un părinte vitreg) dacă aceştia se iubesc şi se 
respectă. Doi părinţi îşi pot oferi sprijin emoţional reciproc. 
Ei îşi pot echilibra sau contracara reciproc grijile 
nejustificate şi obsesiile pe care le au în legătură cu copiii 
lor. Copiii vor avea un exemplu de relaţie între parteneri, 


iar acest lucru îi va ghida atunci când vor fi adulţi. Dacă 
părinţii sunt de sex opus, copilul va cunoaşte ambele sexe 
atât din punct de vedere realist cât şi din punct de vedere 
idealist. Dacă nu, ar trebui făcute eforturi speciale pentru a 
le oferi copiilor o experienţă cât mai amplă (pe cât este 
posibil) în acest sens. 

Acest lucru nu înseamnă că un copil nu poate creşte 
ajungând să fie cât se poate de normal cu un singur 
părinte; mulţi dintre ei sunt în această situaţie şi se 
descurcă foarte bine. Dacă nu au tată, ei creează unul - în 
imaginaţia lor - din informaţiile pe care şi le amintesc, din 
ceea ce le-a spus mama şi din însuşirile care le plac atunci 
când le observă la bărbaţii pe care îi întâlnesc. Acest tătic 
„artificial” poate suplini destul de bine imaginea masculină 
de care ei au nevoie. În mod asemănător, un copil care nu 
are mamă îşi poate crea una din amintiri, povestirile de 
familie şi relaţiile cu alte femei. Cu siguranţă ar fi o mare 
greşeală din partea unui părinte să se căsătorească la 
repezeală, cu o persoană nepotrivită, numai pentru a-i 
asigura unui copil un al doilea părinte. 


PĂRINŢII CA PRIETENI 


Părinţii prietenoşi şi indulgenţi. Băieţii şi fetele au 
nevoie de şansa de a fi în preajma părinţilor lor, de a fi 
apreciaţi de aceştia şi de a face lucruri împreună cu ei. Din 
nefericire, părinţii care muncesc de cele mai multe ori 
ajung acasă dorindu-şi cel mai mult să se relaxeze după o 
zi lungă la slujbă. Dacă înţeleg cât de valoroasă este o 
atitudine prietenoasă din partea lor, ei vor fi mult mai 
disponibili de a face un efort şi cel puţin a-i saluta pe copii, 
a le răspunde la întrebări şi a le arăta interes faţă de orice 
doresc aceştia să îi împărtăşească. Acest lucru nu 
înseamnă că un tată sau mamă conştiincioasă ar trebui să 
se forţeze dincolo de propriile puteri. Este mai bine să 
petreacă 15 minute discutând şi după aceea să spună 
relaxat „Acum mă duc să-mi citesc ziarul” decât să stea o 
oră morocănoşi jucându-se cu copiii. 


Un băiat are nevoie de un tată prietenos. Uneori 
tatăl este atât de dornic de a-l face pe fiul său să fie perfect 
încât acest lucru nu îi permite să fie capabil să se simtă 
bine împreună cu acesta. Bărbatul care este dornic ca fiul 
lui să devină un atlet l-ar putea lua pe acesta încă de lao 
vârstă mică pentru a-l învăţa să arunce şi să prindă mingea. 
In mod firesc, fiecare aruncare, fiecare prindere a mingii va 
avea defectele ei. Dacă tatăl îl critică tot timpul pe copil, 
chiar şi pe un ton prietenos, acesta ar putea să se simtă 
neplăcut în sinea lui. Nu mai este deloc amuzant. De 
asemenea, un astfel de comportament îl va face pe copil să 
considere că nu este suficient de bun, atât în ochii tatălui 
său cât şi în proprii ochi. Un băiat ajunge să aibă un interes 
faţă de sport destul de repede dacă are încredere în sine şi 
este dezinvolt. Faptul că simte că tatăl său îl aprobă, îl 
ajută pe băiat mai mult decât faptul că tatăl este antrenorul 
lui. Un joc cu mingea este foarte distractiv dacă este ideea 
fiului şi dacă este făcut numai pentru ca participanţii să se 
simtă bine. 

Un băiat nu se dezvoltă din punct de vedere spiritual şi 
nu ajunge un bărbat numai pentru că s-a născut cu un corp 
masculin. Lucrul care-l face să simtă şi să se comporte ca 
un bărbat este să fie capabil să se modeleze pe sine după 
bărbaţi şi băieţi mai mari cu care este prieten. El nu se 
poate modela după o persoană decât dacă simte că 
persoana respectivă îl place şi îl acceptă, aprobându-i 
acţiunile. Dacă tatăl este întotdeauna nerăbdător cu băiatul 
şi enervat de acesta, atunci copilul cu siguranţă se va simţi 
inconfortabil nu numai atunci când este lângă tatăl său ci şi 
atunci când este în preajma altor bărbaţi. 

Aşadar, un tată care doreşte să îşi ajute fiul să crească 
simțindu-se confortabil pentru că este bărbat nu ar trebui 
să-l critice de fiecare dată când acesta plânge, să-l 
desconsidere când se joacă cu fete sau să-l forţeze să facă 
vreun sport anume. Ar trebui să se bucure atunci când sunt 
împreună, să-i ofere sentimentul că sunt la fel, să 
împărtăşească un secret cu el, iar uneori să meargă 
împreună în excursii. 


Şi o fată are nevoie de un tată prietenos. Un tată 
prietenos are un rol diferit, însă la fel de important, şi în 
viaţa unei fetiţe. Aceasta se modelează pe sine după el 
până la un punct, însă câştigă încredere în sine ca fată şi ca 
femeie atunci când observă aprobarea lui. Pentru a nu se 
simţi inferioară băieţilor ea ar trebui să considere că tatăl ei 
o va primi cu plăcere atunci când se joacă un joc, că o va 
lua cu el la pescuit şi în excursii, că vor putea merge 
împreună la meciuri, indiferent dacă ea va accepta sau nu 
invitaţia. Ea va căpăta încredere în sine atunci când va 
observa că acesta este interesat de activităţile, realizările, 
opiniile şi aspiraţiile ei. 

Invăţând să se bucure de calităţile tatălui ei care sunt 
specific masculine, o fată se pregăteşte pentru viaţa ei ca 
adult într-o lume care este alcătuită pe jumătate din 
bărbaţi. Felul în care va lega prietenii cu băieţii mai târziu 
în viaţă, tipul de bărbat de care în cele din urmă se va 
îndrăgosti, tipul de viaţă de familie pe care o va avea sunt 
toate influențate puternic de felul relaţiei pe care o are cu 
tatăl ei în copilărie şi de relaţia pe care părinţii ei o au între 
ei. 

Mama ca prietenă. Băieţii şi fetiţele au nevoie de 
compania mamelor lor din mai multe puncte de vedere 
decât timpul pe care-l petrec împreună zilnic. Ei au nevoie 
de oportunităţi pentru activităţi speciale cu ea, în acelaşi fel 
în care au nevoie de a petrece timp cu tatăl lor. Aceste 
activităţi ar putea fi excursii la muzee, filme, evenimente 
sportive, plimbări, mers cu bicicleta. Ideea este că aceste 
activităţi nu ar trebui să fie o obligaţie pentru mamă; ar 
trebui să fie ceva care să-i placă atât ei cât şi copiilor. 

Dar părinţii singuri? Copiii beneficiază de pe urma 
relaţiilor pozitive atât cu mamele cât şi cu taţii lor. Insă 
când copilul nu are decât un singur părinte (şi acest lucru 
se întâmplă atât de frecvent) sau ambii părinţi sunt de 
acelaşi sex? Oare trebuie ca starea de bine psihologic a 
copilului să aibă de suferit? 

Răspunsul la această întrebare este un „nu” categoric. 
Deşi este adevărat că un copil are nevoie atât de modele 


masculine cât şi de modele feminine, aceste modele nu 
trebuie să locuiască neapărat în aceeaşi casă cu copilul. 
Lucrul de care un copil are nevoie cel mai mult este 
dragostea, o prezenţă constantă în viaţa lui care să-i ofere 
sprijin emoţional şi care să-l înveţe despre lume. Un copil 
care creşte cu un singur părinte care îi poate asigura aceste 
necesităţi se va dezvolta mult mai bine decât un copil ale 
cărui nevoi sunt neglijate de mama şi tatăl său datorită 
problemelor pe care aceştia le au. Majoritatea copiilor care 
provin din familii cu un singur părinte găsesc modele în 
afara domiciliului - probabil un unchi sau o mătuşă speciali, 
sau un prieten apropiat de familie. 

Am învăţat cât de plini de resurse sunt copiii. Oferiţi-le 
ce au nevoie şi vor înflori. Cele mai importante necesităţi 
ale lor sunt cele de dragoste şi de o prezenţă constantă în 
viaţa lor. Având aceste lucruri, un copil se poate descurca 
foarte bine în toate tipurile de constelații familiale (vezi 
pag. 480). 


TATĂL CA PĂRINTE 


Împărţirea responsabilităţii. Mulţi bărbaţi au început 
să se implice din ce în ce mai mult în toate aspectele 
trăim munca de părinte este considerată încă a fi o datorie 
specific feminină. Nu există nici un motiv pentru care taţii 
să nu fie capabili să-şi îngrijească copiii la fel ca mamele şi 
să contribuie în mod egal la securitatea şi dezvoltarea 
copiilor lor. Fiecare membru al familiei beneficiază atunci 
când responsabilitatea este împărţită, chiar dacă diviziunea 
muncii nu este exact 50-50%. Insă multe dintre beneficii 
sunt pierdute dacă tatăl face munca de părinte ca o favoare 
faţă de soţia lui, din moment ce acest lucru implică faptul 
că creşterea unui copil nu este în realitate responsabilitatea 
tatălui şi că acesta este numai extraordinar de generos. În 
cazul ideal, părinţii colaborează în spiritul unui parteneriat 
egal. 

Un tată care are o slujbă cu normă întreagă, chiar dacă 


mama stă acasă, face cel mai bun lucru pentru copiii lui, 
pentru soţie şi pentru el însuşi dacă se ocupă în parte 
(jumătate sau chiar mai mult) de copii şi de munca din casă 
atunci când vine acasă de la serviciu şi la sfârşit de 
săptămână. Răbdarea mamei şi capacitatea ei de a-i 
stăpâni pe copii probabil că se vor fi diminuat la sfârşitul 
zilei (la fel cum i s-ar întâmpla şi tatălui dacă acesta ar fi 
acasă singur cu copiii toată ziua). Copiii profită de pe urma 
faptului că sunt îndrumați de persoane diferite care au 
stiluri diferite, aceste stiluri neexcluzându-se între ele ci 
completându-se şi îmbogăţindu-se reciproc. 

Când un tată îşi face partea lui din munca la domiciliu în 
mod firesc, el face mult mai mult decât să uşureze viaţa 
soţiei lui şi să-i ofere acesteia companie. El dovedeşte că se 
gândeşte că ceea ce face el este crucial pentru binele 
familiei, că necesită judecată şi îndemânare, şi că este la 
fel de mult responsabilitatea lui să-i crească pe copii atunci 
când este acasă în aceeaşi măsură în care este şi 
responsabilitatea soţiei în restul timpului. Acest fel de 
comportament trebuie să fie observat de copii pentru ca 
aceştia să crească având un respect egal pentru 
capacităţile şi rolurile bărbaţilor şi femeilor. 

Ce pot face taţii. In ceea ce priveşte îngrijirea copiilor, 
taţii le pot oferi copiilor biberonul, le pot da de mâncare 
alimente solide, le pot schimba scutecele (pentru prea mult 
timp taţii au scăpat folosind scuza că nu sunt suficient de 
inteligenţi şi nu au suficientă dexteritate pentru a face 
acest lucru), pot să aleagă hainele pe care copiii să le 
poarte, le pot şterge lacrimile, îi pot ajuta să-şi sufle nasul, 
să facă baie, îi pot culca, le pot citi poveşti, le pot repara 
jucăriile, pot aplana conflictele, îi pot ajuta la temele pentru 
acasă, le pot explica regulile şi le pot repartiza sarcini. Taţii 
pot participa la toată gama de treburi ale casei: 
cumpărături, pregătirea şi servirea mâncării, spălatul 
vaselor, făcutul patului, curăţenia şi spălatul rufelor. O 
mamă instruită conform indicaţiilor doctorului Spock îl va fi 
învăţat toate aceste lucruri deja până la vârsta de 7 ani. 

În prezent sunt din ce în ce mai mulţi taţi care stau la 


domiciliu şi care sunt căsătoriţi cu femei care au slujbe cu 
normă întreagă, iar aceşti bărbaţi îi îngrijesc în cea mai 
mare parte a timpului pe copii atunci când aceştia sunt 
mici; de asemenea, ei au grijă şi de majoritatea treburilor 
casei. Studiile au dovedit că toţi copiii care sunt crescuţi de 
astfel de „domnul mămică” ajung să fie la fel de sănătoşi 
din punct de vedere intelectual şi emoţional ca şi copiii 
crescuţi în familiile mai tradiţionale. Temerile că băieţeii vor 
ajunge să fie nişte „fetiţe” atunci când vor fi mari sau că 
fetele vor fi mai puţin feminine nu au nici un corespondent 
în realitate. 


SPOCK CLASIC 


Îndatorirea de a aduce un venit în casă şi prestigiul 
personal au reprezentat valorile principale ale bărbaţilor în 
America secolului al XX-lea. Din punctul meu de vedere, 
acest mod de a pune problema a jucat un rol major în 
antrenarea greşită a multora dintre bărbaţi într-o 
competitivitate exagerată, către un materialism exagerat, 
către neglijarea relaţiilor cu soțiile şi copiii, cu prietenii, 
către neglijarea comunităţilor în care trăiesc şi a 
preocupărilor culturale şi stă la baza multor probleme de 
sănătate generate de stres. Nu stă în intenţia mea să neg 
faptul că un venit îndestulător este absolut esenţial pentru 
o familie cu doi părinţi şi mai ales în cazul copiilor cu un 
singur părinte, îngrijorarea mea este legată de faptul că 
obsesia noastră de a da totul la serviciu deseori generează 
o tensiune intolerabilă asupra vieţii de familie şi le face pe 
multe dintre femei, ca şi pe bărbaţi, să-şi reprezinte 
meseria drept principala responsabilitate pe care o au în 
viaţă. 

Cred că atât băieţii, cât şi fetele trebuie crescuţi cu 
convingerea profundă că familia este cea mai bogată şi mai 
de durată sursă de satisfacţii în viaţă. Atunci femeile nu s- 
ar mai simţi atât de presate să accepte valorile tradiţionale 
stabilite de bărbaţi, iar aceştia, eliberaţi de obsesiile lor 
înguste legate de muncă şi de statutul social, vor putea 
începe să facă multe din lucrurile atribuite până acum doar 


priceperii femeilor şi vor putea încerca să adopte sistemul 
acestora de valori. Va fi deosebit de important momentul în 
care atât taţii, cât şi mamele vor considera îngrijirea 
copiilor la fel de importantă pentru ei ca şi meseriile şi 
carierele lor şi în care toate deciziile legate de carieră vor fi 
puse cu responsabilitate în balanţă cu efectul pe care îl pot 
avea asupra vieţii de familie. 

Am stat de vorbă cu mulţi părinţi. Când copiii lor au 
devenit adulţi şi s-au desprins de căminul părintesc, nici 
măcar o mamă sau un tată nu mi-au spus niciodată că 
regretă că au petrecut atât de mult timp alături de familie. 
Dar nu vă pot spune cât de mulţi dintre ei au regretat că nu 
şi-au rupt mai mult timp pentru a-l petrece în familie atunci 
când au avut ocazia s-o facă. 


RESPECTUL DE SINE 


Respect de sine şi nu automulţumire. Toată lumea, 
începând din copilărie, are dreptul la presupunerea 
confortabilă că este plăcut, că este iubit şi că este suficient 
atunci când face un lucru atât de bine pe cât îi stă în 
putere. Insă copiii nu trebuie să fie mulţumiţi de sine şi 
apreciaţi de cei din jurul lor tot timpul. Părinţii uneori 
consideră că trebuie să-i felicite pe copiii lor tot timpul, 
chiar dacă aceştia merită acest lucru sau nu, pentru a fi 
siguri că aceştia îşi dezvoltă suficient respectul de sine. 
Insă ei nu trebuie să procedeze astfel. 

O parte din respectul de sine este reprezentat de 
încrederea în sine. A-I lăuda pe un copil poate contribui la 
dezvoltarea încrederii în sine, însă dacă lauda nu are un 
corespondent real copilul îşi va da seama imediat. O 
modalitate de a vă ajuta copilul să-şi dezvolte respectul de 
sine este să-l ajutaţi să facă faţă unei game largi de emoţii 
şi să ştie la rândul său că şi părinţii lui pot face faţă multor 
emoţii. Copilul care este copleşit cu complimente, numai 
pentru a fi insultat atunci când părintele este furios, nu îşi 
va dezvolta respectul de sine. Mai degrabă el va ajunge să 
fie anxios şi nesigur. Consecvenţa şi limitele ferme 


contribuie mai mult la dobândirea respectului de sine decât 
complimentele fără nici un corespondent real. 


SPOCK CLASIC 


Găsesc că este foarte uşor să explic şi să clarific 
aspecte ale respectului de sine foarte scăzut, poate din 
cauză că mama mea nu era foarte nerăbdătoare să-şi 
complimenteze copiii, considerând că acesta este un lucru 
antipatic şi care va conduce probabil la mai multe greşeli 
grave. Încă îmi amintesc şi astăzi, cum, atunci când venea 
vreo prietenă de-a ei şi-mi făcea complimente referitoare la 
înfăţişarea mea în adolescenţă, ea se grăbea să-mi spună, 
după ce prietena ei pleca „Benny, nu eşti deloc arătos. Ai 
doar un zâmbet plăcut”. Toţi cei şase copii ai ei au crescut 
cu sentimentul că au ceva neatractiv şi neîmplinit. 

Copil fiind, eram adesea pedepsit pentru „obrăznicii”, 
astfel încât de fiecare dată când veneam de la şcoală sau 
de la joacă simţeam un nor de vină pe umerii mei. „Cu ce- 
am greşit?” mă întrebam, când de fapt eu rar făceam un 
lucru greşit; eram un copil foarte bun. Aceasta era din 
cauză că mama mea critica mereu, fiind aşa de atentă la 
„obrăzniciile” pentru care eu şi cei cinci fraţi ai mei ne 
simţeam foarte vinovaţi. Când făceam câte ceva greşit, 
mama mea îşi dădea seama imediat, după felul meu 
stângaci de a fi şi cerea să ştie despre ce era vorba. N-am 
încercat niciodată să neg; credeam că n-are nici un sens. 
Credeam că ea avea o abilitate magică de a descoperi 
greşelile şi că, cu cât mărturiseam mai curând, cu atât 
procesul, sentinţa şi pedeapsa luau sfârşit! 

Descriu acum cum a mers în familia noastră totul, doar 
pentru a sublinia că în problema respectului de sine primul 
şi cel mai important pas este să nu-l construieşti cu o 
succesiune de complimente, ci să eviţi distrugerea 
siguranţei de sine cu care copiii se nasc. Apoi, trebuie să fii 
atent la riscurile autosatisfacţiei excesive şi a îngâmfării ce 
pot rezulta din prea multă laudă. 

Majoritatea copiilor, chiar şi în timpul copilăriei mele, n- 
au avut sentimentul de lipsă de nevrednicie, pe care mama 


mea mi l-a insuflat mie şi fraţilor mei; şi mulţi copii din ziua 
de azi au un simţ al culpabilităţii moderat. Totuşi, cred, din 
observarea situaţiilor din mai multe familii, părinţii se bizuie 
pe disciplină sau măcar pe ridicarea tonului vocii zicând 
„Mă aştept din partea ta să faci un lucru greşit”. 

Promovarea pozitivă a respectului de sine. Copiii 
nu au nevoie de complimente pentru fiecare act de 
comportament corespunzător sau pentru fiecare realizare 
minoră. Luaţi exemplul copilului ai cărui părinţi îl 
încurajează să înveţe să înoate lăudându-l excesiv de 
fiecare dată când abia îşi bagă capul sub apă. După o oră el 
încă cere „Priviţi-mă cum înot” tot timpul, cu toate că nu a 
făcut nici un progres real; pur şi simplu nu a făcut altceva 
decât să-şi dezvolte şi mai mult apetitul pentru laude şi 
atenţie. Complimentele excesive nu favorizează 
independenţa (cu toate că acestea sunt mult mai puţin 
distructive decât opusul, şi anume desconsiderarea şi 
critica permanentă). 

Pe lângă evitarea criticii şi desconsiderării permanente, 
cel mai potrivit lucru de făcut pentru a contribui la 
dezvoltarea respectului de sine al copilului dumneavoastră 
este să-i arătaţi dragostea pentru că sunteţi împreună. 
Acest lucru înseamnă nu numai a-i arăta o dragoste 
devotată, care dovedeşte că sunteţi gata de a face sacrificii 
pentru el, ci să-i arătaţi cât de mult vă bucuraţi să fiţi cu el 
şi să-i ascultați glumele şi povestirile; înseamnă o apreciere 
spontană a ceea ce a făcut sau a unor abilităţi atletice de- 
ale sale, sau a oricărui alt lucru. De asemenea, dovediţi o 
astfel de dragoste sugerându-i ocazional să mergeţi într-o 
excursie, să faceţi o plimbare sau oferindu-i ceva deosebit 
de mâncare. Mai înseamnă să aveţi o atitudine de respect 
parental faţă de el, asemănătoare cu cea pe care o 
persoană i-ar arăta-o unui prieten apropiat. Acest lucru 
înseamnă să nu fiți nepoliticos cu copilul, să nu fiţi 
dezagreabil, să nu fiţi indiferent faţă de el, ci să fiţi în 
schimb politicos şi amabil. Nu există nici un motiv pentru 
cineva să fie nepoliticos, aspru sau indiferent faţă de copilul 
său numai pentru faptul că acesta este mai tânăr. 


Principala greşeală pe care o fac părinţii care îşi 
respectă copiii este faptul că de multe ori nu aşteaptă din 
partea acestora respect. Copiii, ca şi adulţii, se simt mai 
confortabil şi mai fericiţi atunci când au de-a face cu 
persoane care au respect de sine şi care în mod natural 
arată clar faptul că aşteaptă respect şi din partea celorlalţi. 
Nu trebuie să fiţi dezagreabil pentru a-i face pe ceilalţi să 
înţeleagă că aşteptaţi acest lucru. Atunci când un copil 
râgăie tare la masă, este mult mai eficient să-i reamintiţi că 
trebuie să îşi acopere gura decât să ţipaţi la el. In mod 
ideal, respectul este ca o stradă cu două sensuri. 

Presiunea de a reuşi. Chiar dacă s-a descoperit că 
dacă încercaţi suficient de mult puteţi să-l învăţaţi pe un 
copil de 2 ani să citească sau pe un copil de un an să 
recunoască figuri, acest lucru nu este foarte indicat de 
făcut. Unii părinţi, înarmaţi cu speranţa că tot ce trebuie 
făcut este să le ofere copiilor jucăriile potrivite atunci când 
sunt mici şi stimularea mintală adecvată atunci când sunt 
la şcoală, încearcă să obţină un copil precoce şi 
excepţional. Insă acest tip de ambiţie parentală, cu toate că 
este de înţeles într-o ţară în care inteligenţa este atât de 
mult apreciată, este greşită şi ar putea avea consecinţe 
opuse celor scontate. Capacitatea mintală este numai un 
aspect al unei persoane şi aceasta s-ar putea să nu fie 
suficientă să o facă pe respectiva persoană să reuşească în 
viaţă dacă nu este echilibrată cu căldură sufletească, bun 
simţ şi respect pentru alţii. Există întotdeauna consecinţe 
negative când forţaţi un copil să reuşească un lucru prea 
devreme: relaţia dintre părinte şi copil poate deveni 
tensionată şi  focalizată excesiv asupra succesului 
intelectual mai degrabă decât asupra apropierii emoţionale, 
iar copilul ar putea neglija unele aspecte ale dezvoltării sale 
în încercarea de a deveni mai bun într-un anumit domeniu. 

A încerca să creezi un supercopil este o mare greşeală 
(chiar dacă este de înţeles motivaţia care a condus la 
efectuarea ei) pe care mulţi părinţi o fac. Bineînţeles că noi 
toţi ne dorim copii care să îşi folosească la maximum 
talentele şi să înveţe pe cât de mult le stă în putinţă. Insă 


încercările precoce de a amplifica artificial talentele 
respective sunt prost ghidate şi uneori dăunătoare. Nu 
există nici o dovadă reală a faptului că forţatul precoce al 
unui copil îi oferă acestuia un avantaj ulterior în viaţă. A fi 
cel dintâi copil din cartier care face aproape fiecare lucru 
nu înseamnă că acel copil va ajunge să fie mai competent 
decât un copil care ajunge să facă ceva mai târziu acelaşi 
lucru. lar precocitatea artificială întotdeauna soseşte 
împreună cu un preţ. Incercările de a face un salt înainte - 
de exemplu a învăţa să citească mai devreme - aproape 
întotdeauna au ca rezultat deficitul într-o altă arie 
funcţională, cum ar fi felul în care copilul se înţelege cu alţi 
copii. Copiii cresc cel mai bine atunci când talentele lor 
înnăscute şi natura sunt lăsate să se dezvolte în ritmul lor 
firesc. 


DINCOLO DE A FI PĂRINTE 


Până acum, tot ce am spus în acest capitol a lăsat 
probabil impresia că părinţii au controlul asupra sănătăţii 
mintale a copiilor lor. Acest lucru este bineînţeles numai 
parţial adevărat. Există multe alte forţe care împing un 
copil către o sănătate mintală mai puternică sau mai slabă. 
Unele dintre aceste forţe sunt interne, cum ar fi afecțiunile 
mintale şi fizice ereditare şi temperamentul. Alte forţe sunt 
cele care iau naştere în interiorul familiilor: fraţii şi surorile 
au o influenţă puternică asupra dezvoltării emoţionale a 
copilului, iar ordinea naşterii lor joacă un rol important. Incă 
alte forţe se găsesc în cartier, în şcoală şi în societate, 
acestea fiind zone în care influenţa unui părinte este de 
multe ori foarte limitată. Dacă această carte se focalizează 
asupra părinţilor, acest lucru nu se datorează faptului că 
toate aceste alte forţe nu sunt importante - uneori ele sunt 
cele mai importante - ci faptului că rolul de părinte este cel 
în care dumneavoastră puteţi avea cel mai mult control 
asupra copilului. Totuşi, este util să luaţi în considerare 
celelalte forţe care afectează sănătatea mintală a copilului 
dumneavoastră, deoarece modul în care dumneavoastră 


reacţionaţi la aceste forţe poate face o diferenţă 
semnificativă. 

Ereditatea. Ştim acum că multe afecţiuni mintale şi 
emoţionale sunt influențate de zestrea genetică a unei 
persoane, sau altfel spus, de ereditate. In funcţie de boală, 
puterea acestei influenţe ar putea fi modestă sau foarte 
mare. De exemplu, dacă ambii părinţi sunt maniaco- 
depresivi (astfel de persoane mai sunt numite şi bipolare), 
există 50% şanse ca şi copilul lor să prezinte boala. 
Anxietatea, boala obsesiv-compulsivă şi schizofrenia sunt 
toate puternic influențate de ereditate, la fel ca şi 
sindromul de deficit de atenţie cu hiperactivitate (ADHD) şi 
multe alte boli. 

De fapt, este foarte probabil ca genele să joace un rol în 
fiecare afecţiune mintală, fie prin creşterea fie prin 
descreşterea susceptibilităţii copilului la provocările vieţii 
(acestea alcătuind ceea ce psihologii uneori au denumit 
„mediu”). Diferenţele în susceptibilitate explică în parte de 
ce 2 copii crescuţi de aceiaşi părinţi în aceeaşi casă 
adeseori urmează tipare diferite de dezvoltare mintală. 
Contraargumentul este bineînţeles că provocările (mediul) 
pot fi foarte diferite pentru diferiţi copii, chiar şi în aceeaşi 
familie. 

Ereditatea acţionează şi în modalităţi mai subtile, 
afectând temperamentul copilului sau stilul de 
comportament. Un copil este agitat şi expansiv; un altul 
este tăcut şi observă cu atenție tot ce este în jur. Un copil 
pare a reacționa la modificări uşoare ale temperaturii, 
zgomotului sau a intensității luminoase; un altul abia pare a 
remarca aceste schimbări. Un copil întotdeauna abordează 
situaţiile cu o atitudine pozitivă; un altul începe cu o 
atitudine negativă pe care şi-o schimbă treptat într-una 
pozitivă. 

Copiii care sunt frecvent negativişti, încăpăţânaţi şi cu 
trăiri emoţionale intense sunt consideraţi a avea un 
temperament dificil sau, mai rău, sunt consideraţi a fi copii 
dificili. Insă este clar că tiparele temperamentale sunt 
dificile sau plăcute în relaţie cu ceea ce se aşteaptă de la 


un copil. De exemplu, temperamentele majorităţii băieţilor 
de 6 ani, care au nevoie de activitate fizică intensă, sunt 
dificile în contextul celor mai multe clase primare, în timpul 
cărora copiilor li se pretinde să stea nemişcaţi mult timp. 
Nu puteţi alege temperamentul copilului dumneavoastră, 
însă dacă îl înţelegeţi şi îl acceptaţi atunci puteţi alege să 
reacţionaţi în aşa fel încât să vă ajutaţi copilul să se 
comporte bine atât faţă de dumneavoastră cât şi faţă de 
prietenii lui şi de alţi adulţi. 

Fraţii şi surorile. Cărţile despre cum să fiţi părinţi 
adeseori ignoră rolul crucial pe care fraţii şi surorile unui 
copil îl au în dezvoltarea acestuia pe măsură ce creşte. Însă 
dacă vă gândiţi la propria dumneavoastră copilărie, 
probabil veţi fi de acord că fraţii şi surorile - sau lipsa lor 
dacă aţi fost singurul copil la părinţi - au avut un efect 
enorm asupra personalităţii dumneavoastră. Probabil că v- 
aţi modelat după un frate sau o soră mai mare care păreau 
capabili să facă totul bine, sau poate aţi ales să fiţi foarte 
diferit de ei pentru a vă revendica propriul teritoriu. Dacă 
aţi fost norocos, fraţii şi surorile v-au suportat; însă dacă aţi 
avut fraţi sau surori care nu s-au împăcat bine (sau încă nu 
se împacă) cu personalitatea dumneavoastră, ştiţi cât de 
dificil poate fi acest lucru. 

Există modalităţi în care părinţii pot să atenueze gelozia 
celorlalţi copii ai familiei (vezi pag. 529), însă dacă aceştia 
se plac cu adevărat între ei sau pur şi simplu numai se 
tolerează depinde foarte mult de noroc. Copiii care sunt 
mai apropiaţi ca vârstă şi care au temperamente 
compatibile pot ajunge să fie prieteni pe viaţă. Cei ale căror 
temperamente sunt contradictorii ar putea să nu ajungă 
niciodată să se simtă cu adevărat confortabil şi relaxaţi 
împreună. 

Părinţii îşi reproşează adeseori că au sentimente diferite 
faţă de fiecare dintre copiii lor. Insă ei aşteaptă imposibilul 
din partea lor înşişi. Părinţii buni îşi iubesc copiii în mod 
egal, ceea ce înseamnă că sunt devotați fiecăruia, că le 
doresc tuturor binele şi că vor face toate sacrificiile şi 
eforturile necesare pentru reuşita lor. Insă din moment ce 


copiii sunt toţi diferiţi, nici un părinte nu poate să aibă 
aceleaşi sentimente faţă de oricare dintre ei. Este normal, 
omenesc şi inevitabil să aveţi sentimente diferite pentru 
fiecare dintre copiii dumneavoastră, să fiţi nemulţumiţi de 
caracteristicile unora şi mândri de calităţile altora. Însă 
atitudinea de acceptare şi înţelegere a acestor sentimente, 
mai degrabă decât a vă simţi vinovaţi din cauza lor, este 
cea care vă permite să-i trataţi pe fiecare dintre ei cu 
dragostea şi atenţia specială de care au nevoie. 

Ordinea naşterilor şi distanţa dintre ele. Este 
fascinant modul în care ordinea naşterilor pare a influenţa 
personalitatea unei persoane. De exemplu, copiii cei mai 
mari tind a fi orientaţi către rezolvarea sarcinilor, lideri şi 
organizatori. Copiii mici sunt de multe ori spontani, se 
implică în multe lucruri şi sunt puţin iresponsabili. Copiii 
mijlocii au roluri mai puţin clare şi adeseori ajung să se 
definească pe sine în afara familiei. Copiii care sunt singuri 
la părinţi tind să combine caracteristicile unui copil mai 
mare (de exemplu succesul în activităţile efectuate) cu cele 
ale unui copil mai mic (de exemplu căutarea atenţiei din 
partea celor din jur). 

Acestea sunt bineînţeles numai generalizări. Dinamica 
fiecărei familii este unică. De exemplu, dacă între copii este 
o diferenţă mai mare de 5 ani, copilul mai mic ar putea să 
se comporte în anumite privinţe ca şi copilul mai mare; 
dacă între copii este numai o diferenţă de aproximativ un 
an, atunci aceştia se pot comporta ca şi cum ar fi gemeni. 
Când copilul mai mare refuză să fie liderul celorlalţi, un 
copil mai mic şi-ar putea asuma rolul respectiv. Un părinte 
care este el însuşi copilul cel mai mare al familiei sale s-ar 
putea înţelege bine cu fiul lui cel mare, însă în acelaşi timp 
l-ar putea considera iritant pe fiul lui cel mic (la fel cum îl 
consideră şi pe fratele lui cel mai mic). Ca părinte, aţi putea 
să fiţi capabil să înţelegeţi aceste forţe, însă în realitate nu 
le puteţi controla. 

Prietenii şi şcoala. După vârsta de 6-7 ani, grupul de 
prieteni devine din ce în ce mai important. Maniera unui 
copil de a vorbi şi de a se îmbrăca, precum şi subiectele 


despre care-i place să discute, sunt foarte probabil 
influențate, dacă nu chiar controlate, de copiii cu care se 
joacă, de colegii de şcoală şi de emisiunile pe care le 
urmăreşte la televizor. Dacă pantalonii largi şi şireturile 
dezlegate sunt la modă, atunci nu este nimic ce părintele ar 
putea să facă pentru a face ca pantalonii scurţi şi mocasinii 
să fie consideraţi moderni. 

Uneori, forţele care acţionează din partea copiilor din 
cartier şi a prietenilor ar putea ameninţa efectiv sănătatea 
mintală a copilului. De exemplu, copiii care sunt bătuţi (sau 
care sunt chiar ei înşişi bătăuşi) ar putea fi expuşi unui risc 
crescut de a dobândi tulburări comportamentale pe termen 
lung. Copilul care nu se poate adapta la şcoală şi care nu 
are prieteni poate fi expus la depresie. Ca părinte, adeseori 
va trebui să vă retrageţi şi să vă lăsaţi copilul să facă faţă 
relaţiilor pe care acesta le are cu prietenii. Cu toate 
acestea, alteori ar putea fi necesar să interveniţi (pentru 
mai multe informaţii vezi pag. 665). 


CRESCÂND COPIII ÎNTR-O SOCIETATE PLINĂ DE 
PROBLEME 


Societatea americană este extraordinar de stresantă. 
Tensiunile normale din orice familie sunt accentuate în 
multe feluri: societatea noastră este excesiv de competitivă 
şi materialistă, mulţi părinţi care lucrează sunt din ce în ce 
mai puţin mulţumiţi de slujbele lor şi descoperă că este din 
ce în ce mai dificil să găsească pe cineva care să aibă grijă 
cum trebuie de copiii lor. Există faţă de anii trecuţi mai 
puţine principii spirituale şi morale care să direcţioneze 
viaţa unui om, elementele tradiţionale ale familiei extinse şi 
ale comunităţii se destramă, iar un număr din ce în ce mai 
mare de oameni sunt îngrijoraţi deoarece mediul şi relaţiile 
internaţionale se deteriorează. 


SPOCK CLASIC 


Cred că sunt necesare două schimbări pentru a 
îndepărta aceste tensiuni şi pentru a progresa către o 


societate mai stabilă. Prima constă în a ne creşte copiii într- 
un spirit bazat pe alte idealuri, mai pozitive. Copiii crescuţi 
având valori solide în spatele propriilor nevoi - colaborare, 
bunătate, onestitate, toleranţă faţă de diversitate - vor 
deveni capabili să-i ajute pe semenii lor, să întărească 
relaţiile interumane şi să construiască o lume mai sigură. A 
trăi în spiritul acestor valori conferă mult mai multă 
mândrie şi împlinire decât succesul superficial al unei 
activităţi bine plătite sau decât bucuria cumpărării unei noi 
maşini de lux. A doua schimbare ar însemna să ne 
sustragem guvernul de sub influenţa intereselor marilo 
corporaţii care nu acordă atenţia cuvenită oamenilor, 
mediului sau păcii mondiale şi al căror unic ţel este 
obţinerea unui profit cât mai mare. Trebuie să devenim 
mult mai activi pe plan politic, astfel încât guvernul nostru 
să ajungă să răspundă nevoilor tuturor cetăţenilor. 

Pentru a afla mai multe despre grupurile locale, statale 
şi naţionale care sunt preocupate de problemele care vă 
interesează cel mai mult, puteţi scrie la Children’s Defense 
Fund, 25 East Street, NW, Washington DE 20001 (sau la 
www.childrensdefense.org). Fondul a colaborat cu 
Congresul pentru mai mult de douăzeci de ani, punând la 
punct programe pentru copiii şi familiile cele mai afectate. 


SERVICIUL ŞI ÎNGRIJIREA COPIILOR 


FAMILIA ŞI CARIERA 


Am trecut de la ideea că o femeie trebuie să lucreze la 
domiciliu la ideea că o femeie munceşte numai dacă are o 
slujbă plătită. Nici una dintre aceste idei nu are sens. 
Creşterea copiilor este o muncă stimulantă şi creativă. Pe 
de altă parte, dacă o mamă ştie că are nevoie de o carieră 
sau de un anumit tip de slujbă pentru a se simţi împlinită, 
atunci ea nu ar trebui să renunţe pur şi simplu la acest 
lucru numai de dragul copilului ei. Copiii nu beneficiază pe 
termen lung de pe urma unor astfel de sacrificii; ei au 
nevoie ca părinţii lor să fie fericiţi. Datorită acestui lucru, 
taţii care se simt împliniţi atunci când au grijă de copiii lor 
ar trebui să fie încurajați să facă această alegere. Se 
constată un număr din ce în ce mai mare de bărbaţi care 
fac exact acest lucru. 

Ingrijirea copiilor de către alte persoane. 
Majoritatea copiilor americani mai mici de un an îşi petrec 
cel puţin o parte a zilei fiind îngrijiţi de altcineva în afară de 
părinţii lor. Insă chiar dacă îngrijirea de acest fel a copiilor a 
reprezentat normalul pentru mai mult de 10 ani, este 
controversată încă. Periodic apar studii care dovedesc că 
este, sau nu este, dăunătoare într-un fel sau altul pentru 
copii. Aceste studii sunt interesante pentru sociologi însă 
nu sunt în mod particular utile părinţilor care trebuie să 
facă alegeri. Dumneavoastră nu sunteţi un părinte „mediu” 
iar copilul dumneavoastră nu este un copil „mediu”, astfel 
încât calculele nu vi se pot potrivi într-o manieră exactă. 
Ideea de bază a acestor studii este dacă alegeţi ca 
altcineva să vă îngrijească copilul, atunci găsiţi un loc în 
care această îngrijire să fie de înaltă calitate (mai multe 
informaţii despre acest lucru găsiţi mai jos). 

Părinţii au adeseori sentimente contradictorii faţă de 


revenirea la slujbă atunci când copiii lor sunt mici. Ei ar 
putea fi nerăbdători să revină la serviciu, fie şi numai 
pentru a putea să discute cu alţi adulţi în timpul zilei. Însă 
ei se simt în acelaşi timp trişti pentru că îşi părăsesc copiii 
şi anxioşi datorită faptului că ceva rău s-ar putea întâmpla 
atunci când sunt plecaţi sau datorită faptului că bebeluşii 
lor i-ar putea uita; de asemenea ar putea fi geloşi pe 
mamă, care stă acasă cu copilul, sau s-ar putea simţi 
vinovaţi din cauza asta. Ei au impresia că sunt nevoiţi să 
aleagă între slujbă şi copil. Este o decizie foarte dificilă. Mai 
mult, multe mame consideră că nu au de ales. Au nevoie de 
bani. O mamă care are un copil de două săptămâni şi care 
are de gând să revină la slujbă după aproximativ o lună mi- 
a spus „Deja a început să-mi fie dor de el”. Puteţi găsi o 
modalitate de a avea mai mult timp liber pe care să-l 
petreceţi cu noul dumneavoastră copil, chiar dacă trebuie 
să faceţi câteva sacrificii financiare pentru asta, deoarece 
astfel aţi putea să fiţi mai fericită pe termen lung. 

Legea familiei şi a concediului de maternitate (în 
SUA). Această lege federală din 1993 este un exemplu 
potrivit al unei politici progresive, orientată asupra familiei, 
care a apărut în urma presiunilor din partea multor grupuri 
care îi susţin pe copii. Legea prevede ca angajatorii care au 
mai mult de 50 de angajaţi să acorde până la 12 săptămâni 
de concediu fără plată unei mame sau unui tată după 
naşterea sau adopţia unui copil. După părerea mea, 12 
săptămâni reprezintă cu adevărat o perioadă minimă, în 
alte ţări avansate din punct de vedere tehnologic, noilor 
mame li se permite să petreacă mult mai mult timp cu 
copiii lor înainte de a trebui să revină la slujbă. Chiar şi aşa, 
multe mame americane consideră că nu pot să nu lucreze o 
perioadă atât de lungă. 

Cât de lung ar trebui să fie concediul pe care vi-l luaţi? 
Ca o regulă generală, cu cât mai lung, cu atât mai bine. Un 
concediu de 3-6 luni este foarte potrivit dacă puteţi să staţi 
atât de mult timp fără a lucra. Acesta vă oferă 
dumneavoastră şi copilului dumneavoastră timp pentru a 
vă stabili un orar regulat de alimentaţie şi somn şi să vă 


obişnuiţi cu noul ritm al familiei. De asemenea, un astfel de 
concediu vă permite să vă obişnuiţi cu modificările fizice şi 
psihologice pe care le-aţi suferit în urma sarcinii şi naşterii, 
să începeţi să alăptaţi şi să îi daţi de mâncare copilului cu 
biberonul. Pe la vârsta de 4 luni, majoritatea copiilor 
manifestă mai mult interes pentru lumea din jurul lor, astfel 
încât procesul de separare pentru câteva ore în fiecare zi 
este mult mai uşor de acceptat de majoritatea părinţilor. 

Amintiţi-vă, taţii pot să îi îngrijească şi ei pe copii. Dacă 
mama îşi poate lua concediu în primele 6 săptămâni şi 
tăticul poate să se ocupe de copil în următoarele 6, acest 
lucru vă oferă o perioadă de 12 săptămâni înainte de a 
începe să apelaţi la serviciile unei alte persoane pentru 
îngrijirea copilului. 


SPOCK CLASIC 


Ar fi bine să trimiteţi copilul la un centru de 
îngrijire pe timpul zilei (cămin)? Cred că este o decizie 
personală, care trebuie să se bazeze pe necesităţile şi 
posibilităţile familiei. Dacă doriţi să trimiteţi copilul la un 
astfel de centru, nu m-aş simţi vinovat în locul 
este ridicată. Pe termen lung, copiii sunt fericiţi când şi 
părinţii lor sunt mulţumiţi, aşa că este mai bine pentru un 
copil să meargă la un cămin decât să stea acasă cu un 
părinte care se simte singur şi nenorocit din cauza acestei 
sarcini. Pe de altă parte, dacă aţi ales să staţi cu copilul 
acasă până creşte, este de asemenea o atitudine pozitivă. 
Cred că avocaţii ambelor variante fac un deserviciu 
părinţilor când susţin că există numai o singură atitudine 
bună în această situaţie. Părerea mea este că soluţia 
optimă este cea care va fi aleasă de aceştia. Cea mai bună 
soluţie este cea care se potriveşte cel mai bine familiei 
dumneavoastră. 


TIMPUL PETRECUT CU COPILUL 
DUMNEAVOASTRA 


Timp de calitate. Atunci când ambii părinţi sau un 
singur părinte au slujbe în altă parte decât la domiciliu, ei 
încearcă de obicei să aranjeze programe de lucru care să le 
dea posibilitatea de a petrece cât mai mult timp cu copiii 
lor. In familiile cu doi părinţi, atenţia pe care copilul o 
primeşte de la un părinte la un moment dat poate fi foarte 
mulţumitoare pentru copil. Copiii preşcolari ar putea fi 
lăsaţi să stea seara până târziu dacă ei pot să doarmă a 
doua zi mai mult sau dacă pot să tragă un pui de somn la 
grădiniţă. Numărul de ore de companie este mai puţin 
important decât calitatea timpului petrecut împreună. Acest 
lucru stă la baza denumirii „timp de calitate”. 

Din punct de vedere practic, timpul de calitate 
presupune interacțiuni între părinte şi copil bazate pe 
apropiere, îngrijire şi dragoste. Timpul de calitate poate fi 
petrecut în timp ce conduceţi, la mese sau oricând familia 
este reunită. Mersul la magazine poate fi întotdeauna făcut 
mai plăcut prin discuţii cu copiii şi prin faptul că îi puteţi 
învăţa diferite lucruri. Un astfel de timp de calitate nu 
implică să faceţi ceva neobişnuit. El reprezintă totalitatea 
interacțiunilor din fiecare zi care au cel mai profund efect 
asupra dezvoltării copilului şi nu mersul la circ sau altă 
activitate de acest gen. 

Ideea timpului de calitate este ea însăşi foarte bună. 
Însă părinţii conştiincioşi şi care muncesc din greu pot 
considera că au obligaţia de a vorbi cu copiii lor, de a se 
juca cu ei sau de a le citi chiar şi atunci când răbdarea şi 
bucuria lor ca părinţi s-au epuizat. Părinţii care îşi ignoră 
constant propriile lor nevoi şi dorinţe pentru a le asigura 
copiilor lor timp de calitate ar putea ajunge să aibă 
resentimente faţă de aceştia datorită sacrificiilor pe care au 
trebuit să le facă; în acest caz spiritul de prietenie şi de 
comunicare dispare. lar un copil care simte că îi poate face 
pe părinţii lui să petreacă mai mult timp cu el decât aceştia 
sunt dispuşi ar putea ajunge să fie pretenţios şi nesuferit. 

O altă problemă legată de expresia timp de calitate este 
următoarea: unii părinţi interpretează greşit această 
expresie şi consideră că aceasta înseamnă că nu are 


importanţă cât de mult timp îşi petrec cu copiii lor, atât 
timp cât îşi petrec timpul respectiv făcând multe lucruri 
deosebite, însă şi cantitatea timpului petrecut este 
importantă: timpul petrecut împreună făcând lucruri cât se 
poate de normale şi interacţionând într-un mod firesc. 
Copiii au nevoie de a fi pur şi simplu lângă părinţii lor, să-i 
privească în timp ce aceştia fac ceva şi să înveţe din 
exemplul lor continuu, ştiind în tot acest timp că ei sunt o 
parte importantă a vieţii lor. Secretul este să găsiţi 
echilibrul potrivit: să petreceţi pe cât de mult timp posibil 
cu copiii dumneavoastră, însă nu în detrimentul împlinirii 
unora dintre nevoile dumneavoastră personale. 

Timpul special. „Timpul special” reprezintă o 
modalitate plăcută de a vă asigura că petreceţi măcar puţin 
timp de calitate în fiecare zi cu copiii dumneavoastră. 
Timpul special este o perioadă scurtă - 5-15 minute de 
obicei - pe care v-o rezervaţi în fiecare zi să o petreceţi cu 
fiecare copil individual. Ce este special la timpul special 
este că nu ceea ce faceţi este important, ci faptul că acest 
timp este exclusiv al dumneavoastră şi al copilului, iar 
copilul primeşte atenţia dumneavoastră totală. Renunţarea 
la timpul special nu ar trebui niciodată să fie făcută ca o 
pedeapsă. Copilul dumneavoastră merită un timp special în 
fiecare zi pur şi simplu pentru că este copilul 
dumneavoastră şi pentru că îl iubiţi. Timpul special este o 
modalitate puternică de a crea o legătură emoţională 
puternică cu copilul. 

Tentaţia de a vă răsfăţa copilul. Părinţii care 
lucrează ar putea observa că deoarece ei doresc foarte 
mult compania copilului lor (şi probabil deoarece se simt 
vinovaţi datorită faptului că îl văd pe acesta foarte rar), 
sunt înclinați să-i cumpere acestuia foarte multe cadouri, să 
îi îndeplinească toate dorinţele fără să ţină cont de propriile 
lor dorinţe şi în general să le tolereze orice. Răsfăţarea unui 
copil nu îl va mulţumi pe acesta şi este posibil să-l facă să 
fie lacom. 

Este bine dacă părinţii care lucrează îi arată copilului lor 
în mod normal afecţiune, într-o manieră cât se poate de 


firească, însă de asemenea ar trebui să se oprească fără 
nici un fel de remuşcări dacă sunt obosiţi, să ia în 
considerare propriile lor dorinţe, să evite a-i da copilului 
cadouri în fiecare zi, să cheltuiască numai atât cât este 
raţional şi să pretindă politeţe şi respect din partea copiilor 
lor. Cu alte cuvinte, ei ar trebui să se comporte ca nişte 
părinţi încrezători şi cât se poate de normali. Rezultatul va 
fi nu doar acela că pentru copiii lor va fi mult mai bine în 
acest fel; aceştia se vor bucura chiar mai mult de compania 
părinţilor. 


ALTERNATIVE PENTRU ÎNGRIJIREA COPIILOR 


Unii părinţi îşi pot aranja programul de lucru în aşa fel 
încât unul dintre ei să fie acasă în cea mai mare parte a 
timpului; un îngrijitor ar putea să se ocupe de copil în restul 
timpului. Dacă această soluţie nu este posibilă, există 4 
tipuri de îngrijire a copiilor din care puteţi alege: îngrijirea 
de către rude, îngrijirea la domiciliu, centrele familiale de 
îngrijire şi îngrijirea de grup. Fiecare dintre aceste metode 
are avantajele şi dezavantajele ei. 

Programe de lucru alternative. Adeseori cea mai 
bună situaţie este aceea în care programele de lucru ale 
părinţilor ar putea fi modificate, astfel încât aceştia să 
poate lucra amândoi cu normă întreagă şi totuşi unul dintre 
ei să fie acasă în cea mai mare parte a timpului. Muncitorii 
din industrie pot uneori aranja să lucreze în ture, sau un 
angajator ar putea să le ofere angajaţilor posibilitatea de a 
avea un program flexibil. Bineînţeles, părinţii trebuie să fie 
împreună atunci când copilul urmează să se culce precum 
şi în timpul unora dintre orele în care copilul este treaz. O 
altă persoană în afară de părinţi poate avea grijă de copil în 
timpul orelor în care ambii părinţi lucrează. O rudă cu care 
părinţii se înţeleg foarte bine ar putea fi persoana ideală 
pentru a îngriji copilul. 

O altă soluţie este aceea în care unul sau ambii părinţi 
îşi reduc programul de lucru timp de 2-3 ani, până când 
copilul este suficient de mare pentru a merge la o grădiniţă 


sau la un centru de îngrijire zilnică a copiilor. Soluţia este 
bineînţeles imposibilă în acele familii care au nevoie de 
două slujbe cu normă întreagă pentru a-şi putea acoperi 
cheltuielile. 

Persoanele care îngrijesc copiii la domiciliu. Unii 
părinţi care lucrează angajează o persoană care să aibă 
grijă de copil în lipsa lor. Dacă această persoană lucrează 
timp de câteva ore în fiecare zi, ea ar putea foarte uşor să 
devină persoana care are cea mai multă influenţă asupra 
dezvoltării personalităţii copilului (bineînţeles, în afară de 
părinţi). Aşadar, părinţii ar trebui să găsească o persoană 
care să dovedească faţă de copil la fel de multă dragoste, 
interes, responsabilitate şi control ca şi ei. 

Cea mai importantă trăsătură a persoanei este 
dispoziţia. Aceasta ar trebui să fie  înţelegătoare, 
afectuoasă, liniştitoare, sensibilă şi să aibă încredere în sine 
(bineînţeles, persoana care are grijă de copil ar putea să fie 
un bărbat). Ar trebui să-i iubească şi să-i aprecieze pe copii 
fără a-i răsfăţa şi a le acorda atenţie excesivă. Ar trebui să-i 
poată controla fără a-i certa şi fără asprime. Cu alte 
cuvinte, ar trebui să se înţeleagă de minune cu ei. Este bine 
ca atunci când intervievaţi un posibil candidat să aveţi 
copilul cu dumneavoastră. Puteţi să vă daţi seama de 
modul în care persoana se comportă cu copiii după 
acţiunile ei decât după ceea ce spune. Evitaţi o persoană 
care este autoritară, certăreaţă, rigidă, fără simţul umorului 
sau plină de teorii despre creşterea copiilor. 

O greşeală frecventă pe care o fac părinţii este aceea că 
ei caută în special o persoană cu multă experienţă. Este 
firesc ca ei să se simtă mai confortabil lăsându-şi copilul cu 
cineva care să ştie ce să facă în caz de colică sau de crup. 
Însă bolile şi rănile reprezintă numai o mică parte din viaţa 
unui copil. Ceea ce contează sunt minutele şi orele pe care 
le petrece cu persoana care îl îngrijeşte în fiecare zi. 
Experienţa este foarte bună atunci când este combinată cu 
o personalitate potrivită. Însă în cazul unei personalităţi 
nepotrivite are o valoare foarte mică. 

Curăţenia şi îngrijirea sunt mult mai importante decât 


experienţa. Nu puteţi lăsa pe cineva să îi pregătească 
laptele copilului dacă persoana respectivă refuză să facă 
acest lucru în mod corect. Totuşi, există mulţi oameni 
dezordonaţi care însă sunt atenţi când este important să fie 
astfel. Mai bine o persoană care este mai normală decât 
una care este prea rigidă. 

Unii părinţi pun accentul pe gradul de educaţie al 
îngrijitorilor. insă educaţia este mai puţin importantă decât 
calităţile personale, în special în cazul copiilor mici. Alţii 
sunt preocupaţi datorită faptului că îngrijitorul ar putea să 
nu vorbească foarte bine limba engleză. Insă majoritatea 
copiilor nu sunt confuzi datorită diferenţelor de limbaj ale 
părinţilor şi îngrijitorului lor. Dacă acesta din urmă petrece 
suficient de mult timp cu copilul, atunci copilul ar putea 
beneficia datorită faptului că poate învăţa două limbi în 
primii ani de viaţă. 

Uneori părinţii tineri şi fără experienţă se mulţumesc cu 
o persoană de care nu sunt cu adevărat satisfăcuţi, 
deoarece s-au decis că nu pot găsi pe cineva mai bun sau 
pentru că persoana respectivă îi convinge prin felul în care 
le vorbeşte. Părinţii ar trebui să continue să caute până 
când vor găsi pe cineva care să le placă cu adevărat. 

Probleme legate de îngrijitori. O problemă frecventă 
este aceea că îngrijitorul l-ar putea favoriza pe cel mai mic 
copil al familiei, în special dacă acesta s-a născut după ce 
acesta a început să se ocupe de copiii familiei. De exemplu, 
l-ar putea denumi pe copilul respectiv „Copilaşul bunicuţei”. 
Dacă nu poate să înţeleagă cât de dăunător este dacă 
procedează în acest fel, atunci nu ar trebui să mai fie 
angajat. Favoritismul de acest fel este distructiv atât pentru 
copilul care este favorizat cât şi pentru cei care nu sunt. 

Mai există şi foarte frecventa - şi cât se poate de umana 
- problemă referitoare la „al cui este copilul”. Unii îngrijitori 
au o înclinaţie puternică de a acapara copilul, de a-i da pe 
părinţi la o parte şi de a le arăta acestora că ei ştiu 
întotdeauna mai bine. Ei ar putea să nu fie conştienţi de 
această nevoie pe care o au şi rareori pot fi obişnuiţi să se 
poarte altfel. Este natural ca părinţii să fie geloşi în mod 


inconştient când văd că bebeluşul lor a devenit dependent 
şi are o afecţiune accentuată faţă de îngrijitor. Acest lucru i- 
ar putea face să fie excesiv de critici (sau chiar lipsiţi de 
respect) la adresa acestuia. Dacă un îngrijitor îşi face 
treaba cum trebuie, atunci copilul cu siguranţă se va ataşa 
de el, iar părinţii ar putea fi afectaţi puternic de gelozie. 
Insă dacă sunt conştienţi de acest lucru şi sunt obiectivi, 
atunci ar putea să se obişnuiască cu situaţia. Copiii care 
ajung să îi iubească pe cei care au grijă de ei nu înseamnă 
că îşi iubesc părinţii mai puţin. 

Intr-un fel, cea mai importantă întrebare pentru 
îngrijitori şi pentru părinţi este dacă aceştia pot să fie 
sinceri faţă de sine, să asculte ideile şi criticile celorlalţi, să 
poată să comunice, să-şi respecte reciproc ideile potrivite şi 
bunele intenţii şi să coopereze pentru beneficiul copilului. 

Ingrijirea de către rude. Este bine dacă aveţi o rudă - 
unul dintre bunici, de exemplu - care să poată să aibă grijă 
de copilul dumneavoastră, însă toate problemele care 
există în cazul unui îngrijitor neînrudit, aşa cum sunt 
discutate mai sus, sunt valabile şi pentru membrii familiei. 
Este foarte important ca orice membru al familiei care are 
grijă de copil să înţeleagă că totuşi dumneavoastră sunteţi 
părinţii şi că lucrurile ar trebui făcute aşa cum 
dumneavoastră decideţi. Atât timp cât există înţelegere 
asupra acestui aspect, îngrijirea copilului de către o rudă ar 
putea reprezenta o alternativă minunată. 

Centrele de îngrijire zilnică a copiilor. Centrul de 
îngrijire zilnică a copiilor este un termen care este folosit 
pentru a desemna îngrijirea copiilor în altă parte decât la 
domiciliu atunci când părinţii acestora sunt la slujbă, 
adeseori între 8 dimineaţa şi 6 după-amiaza. Unele astfel 
de centre sunt subvenţionate de agenţii guvernamentale 
sau de angajatori. In cel mai bun caz, aceste centre oferă 
avantajele unei grădiniţe: învăţători pregătiţi, o filozofie 
educaţională şi toate echipamentele necesare pentru 
educaţie. 

Centrele de îngrijire din SUA au apărut pentru prima 
dată în timpul celui de-al doilea război mondial, atunci când 


guvernul federal a dorit să le încurajeze pe mamele cu copii 
mici să muncească în fabricile de armament. Destinate 
astăzi frecvent îngrijirea copiilor mai mici, chiar şi a 
bebeluşilor, precum şi îngrijirea după şcoală a copiilor de 
grădiniţă şi din primele două clase primare. 

Centrele de îngrijire sunt de obicei deschise tot timpul 
anului. Ele oferă un cadru stabil şi structurat şi au o filozofie 
puteţi evalua. Totuşi, acest tip de îngrijire este adeseori 
scump. De asemenea, persoanele care se ocupă de copii 
sunt schimbate frecvent, astfel încât este foarte probabil ca 
un copil să nu fie îngrijit prea mult timp de aceeaşi 
persoană. Nivelul de pregătire al personalului şi raportul 
între numărul personalului şi numărul de copii pot varia. 
Există diferenţe mari între calitatea serviciilor oferite de 
centrele de îngrijire, la fel cum există şi în cazul altor 
modalităţi de îngrijire a copiilor. Centrele de îngrijire sunt 
de multe ori licenţiate şi de asemenea pot fi şi acreditate 
(vezi pag. 413). 

Centrele familiale de îngrijire. Centrele familiale de 
îngrijire, în care un îngrijitor şi unul sau doi asistenţi au grijă 
de un număr mic de copii la domiciliul îngrijitorului, sunt o 
alegere populară. De fapt, mult mai mulţi copii sunt îngrijiţi 
în acest fel decât în centrele de îngrijire zilnică. Centrele 
familiale de îngrijire a copiilor ar putea să fie mai 
convenabile şi mai ieftine decât centrele de îngrijire zilnică 
a copiilor; de asemenea, acestea ar putea avea un program 
mai flexibil. O atmosferă mai intimă, familială, ar putea fi 
mai confortabilă pentru un copil mic. Rotaţia personalului 
nu reprezintă o problemă, astfel încât copiii au posibilitatea 
să stabilească relaţii bazate pe încredere cu unul sau doi 
dintre îngrijitori, acest lucru fiind foarte benefic. 

Pe de altă parte multe centre de îngrijire familială nu 
sunt licenţiate sau acreditate (vezi pag. 414). De aceea, 
este dificil să fiţi siguri că sunt luate măsurile elementare 
de siguranţă şi de igienă. De asemenea, deoarece sunt 
implicaţi mai puţini adulţi, potenţialul de abuz sau neglijare 


a copiilor este mai mare. Aşadar, dacă alegeţi un centru 
familial de îngrijire a copiilor, este foarte important să vă 
simţiţi complet încrezători faţă de îngrijitori şi să fiţi 
bineveniţi să apăreţi oricând şi să staţi oricât doriţi. Copilul 
dumneavoastră ar trebui să se bucure când urmează să 
meargă la un astfel de centru. Atunci când vă luaţi copilul 
de acolo, ar trebui ca personalul să vă spună ce a făcut 
copilul în timpul zilei respective. 

Este îngrijirea din partea altor persoane benefică pentru 
copilul dumneavoastră? Există în SUA o dezbatere aprinsă 
(Sau dăunătoare) este aceasta pentru copiii foarte mici. 
Unele persoane pretind că experienţele de grup sunt 
nepotrivite pentru copii în timpul primilor 2 ani de viaţă. 
Oponenții centrelor de îngrijire sunt îngrijoraţi datorită 
faptului că un copil crescut de la o vârstă foarte mică de 
mai multe persoane va avea dificultăţi în relaţiile 
interpersonale ulterioare. Ei pretind că nu există nici un alt 
instructor mai potrivit pentru un copil decât un părinte 
intens implicat. 
afirmă că există multe modalităţi potrivite de a creşte un 
copil mic. Ei arată culturile în care copiii mici sunt crescuţi 
de fraţi şi surori precum şi de alţi membri ai familiei, fără 
efecte dăunătoare aparente. Ei ne reamintesc că nu există 
studii care să demonstreze că îngrijirea de înaltă calitate 
este dăunătoare pentru dezvoltarea emoţională a copiilor. 
Ei sunt îngrijoraţi datorită faptului că părinţii care muncesc 
şi care îşi trimit copiii la centre de îngrijire se vor simţi 
vinovaţi în mod nejustificat deoarece consideră că îşi 
rănesc cumva copilul. Copiii sunt creaturi pline de resurse 
până la un anumit punct, astfel că nu există nici un motiv 
pentru care îngrijirea în centre speciale să le afecteze 
dezvoltarea. Copiii au nevoie de adulţi care le sunt 
devotați, indiferent dacă este vorba de un singur părinte 
sau de o echipă de îngrijitori. Ei au nevoie de consecvență 
în relaţiile interumane pe care le stabilesc, iar acest lucru 
poate fi asigurat atât la domiciliu cât şi în multe centre de 


îngrijire. 

De fapt, studii bine conduse au dovedit că îngrijirea de 
calitate asigurată de centrele de îngrijire pentru copii - în 
care sunt grupuri mici de copii selectaţi cu grijă şi 
instructori bine pregătiţi - nu este dăunătoare pentru cei 
mai mulţi dintre copii. Expunerea la mai mulţi adulţi şi la 
alţi copii contribuie la alcătuirea unui mediu sigur şi 
stimulativ, care favorizează curiozitatea şi învăţarea. Pe de 
altă parte, dacă grupuri mari de copii sunt îngrijite de 
instructori slab pregătiţi, atunci efectul este opus. O anume 
descoperire este în mod deosebit interesantă. Copiii care 
merg la un centru de îngrijire pentru mult timp par să fie 
mai orientaţi şi mai receptivi la prietenii lor decât la adulţi, 
iar unii băieţi dovedesc un comportament mai agresiv. 
Copiii care nu sunt duşi la un centru de îngrijire tind să fie 
mai orientaţi către adulţi şi mai puţin receptivi la prieteni. 
Oare această diferenţă îi va afecta pe copii când aceştia vor 
merge la şcoală sau când vor fi adulţi? Nimeni nu ştie. 

Toată lumea este de acord: calitatea îngrijirilor din 
centrele specializate este un factor critic care influenţează 
dezvoltarea copilului şi starea lui de bine. Îngrijirea atentă, 
stimulativă, consecventă este vitală; aceasta este îngrijirea 
asigurată de un personal stabil şi bine pregătit, într-un 
cadru bine proiectat. Din nefericire, există în prezent numai 
foarte puţine centre de îngrijire care îndeplinesc standarde 
atât de înalte. lar acelea puţine care există sunt prea 
scumpe pentru o familie medie. Singura soluţie este o 
presiune politică continuă din partea oamenilor pentru 
obţinerea unor programe de înaltă calitate destinate 


Ingrijirea copiilor ca un parteneriat. Toţi adulţii care 
participă la îngrijirea unui copil ar trebui să se considere 
parteneri. Ingrijitorii, atât părinţii cât şi cei care nu sunt 
părinţi, trebuie să îşi împărtăşească informaţiile şi 
observaţiile şi să se ajute reciproc. Când copilul 
dumneavoastră a muncit foarte mult pentru a face un 
anumit lucru la centrul de îngrijire - să spunem, să utilizeze 
un creion - atunci dumneavoastră ar trebui să ştiţi acest 


lucru atunci când îl luaţi de acolo seara. La fel, când copilul 
a stat treaz în timpul nopţii datorită unei furtuni, îngrijitorii 
trebuie să ştie acest lucru dimineaţa. 

Când eram un medic ce studia dezvoltarea copiilor, 
unele dintre cele mai importante lecţii pe care le-am primit 
au fost cele din partea unor instructori de la centrul de 
îngrijire unde o duceam pe fiica mea. Vă recomand să 
petreceţi 15-20 de minute la sfârşitul zilei sau uneori 
dimineaţa, stând pe jos împreună cu instructorii şi cu copiii. 
Am învăţat multe lucruri despre ce înseamnă să fii părinte 
privindu-i la lucru pe acei instructori pricepuţi. Puteţi să vă 
creaţi o relaţie de cooperare şi respect reciproc cu 
îngrijitorii copilului dumneavoastră, iar astfel veţi beneficia 
atât copilul cât şi dumneavoastră înşivă. 


ALEGEREA TIPULUI DE ÎNGRIJIRE 


Găsirea programelor. În primul rând va trebui să 
faceţi o listă cu toate centrele de îngrijire şi grădinițele care 
există în comunitatea dumneavoastră. Porniţi de la prietenii 
care vă pot oferi recomandări personale. Căutaţi pe 
internet (bibliotecile publice de multe ori oferă acces liber) 
pe site-ul „Child Care Aware” (www.childcareaware.org) şi 
urmaţi instrucţiunile de acolo pentru a putea localiza 
centrele de îngrijire şi organizaţiile de plasament din zona 
dumneavoastră (în SUA). Aceste organizaţii nonprofit îi 
ajută pe părinţi să găsească îngrijirea potrivită pentru copiii 
lor. Ele asigură liste cu programe, informaţii despre licenţă 
şi acreditare, dimensiunea grupului şi alte aspecte 
importante. 

Telefoanele şi vizitele. Sunaţi la centrele de pe lista 
dumneavoastră pentru a afla dacă acestea oferă tipul de 
îngrijire pe care dumneavoastră îl căutaţi. Cereţi numele şi 
numărul de telefon ale familiilor care sunt dispuse să vă 
ofere informaţii. Contactaţi aceste familii şi întrebaţi-le 
detalii legate de îngrijire, inclusiv despre folosirea 
pedepselor fizice sau a altor tehnici de disciplinare a 
copiilor. Vizitaţi centrele de îngrijire şi priviţi modul în care 


îngrijitorii interacționează cu copiii, observând dacă aceştia 
sunt  răbdători şi atenţi, dacă îi supraveghează 
corespunzător, dacă sunt luate măsuri de siguranţă şi dacă 
activităţile desfăşurate sunt adecvate pentru dezvoltarea 
copiilor. Copiii sunt relaxaţi? Au încredere în instructori şi 
apelează la ei pentru a obţine ajutor? Cooperează cu alţi 
copii sau se ceartă? O relaţie prietenoasă între instructori şi 
copii se va oglindi în relaţiile dintre copii. 

Vizitaţi regulat centrul de îngrijire al copiilor. Vizitele 
neanunţate în timpul zilei vă pot reasigura că totul este 
bine. Părinţii ar trebui să se simtă bineveniţi la şcoală iar 
vizitele lor ar trebui să fie permise la orice oră. 

Licenţa şi acreditarea. Dacă un centru de îngrijire a 
copiilor sau un centru de îngrijire familială are licenţă, 
atunci acesta asigură nivelul de siguranţă prevăzut de stat. 
De exemplu, programele cu licenţă trebuie să îndeplinească 
anumite standarde specifice pentru protecţia contra 
incendiilor şi pentru controlul infecțiilor. Acreditarea este 
diferită. Pentru a fi acreditat, un program de îngrijire a 
copiilor trebuie să îndeplinească standarde mai înalte 
legate de calitatea  îngrijirilor, inclusiv pregătirea 
îngrijitorilor, dimensiunea grupului, spațiul disponibil, 
echipamentul folosit şi activitățile educaţionale. Un îngrijitor 
bine pregătit va înţelege care sunt necesităţile copilului 
dumneavoastră şi va răspunde într-o manieră care să-i 
favorizeze dezvoltarea. Acreditarea este asigurată de 
organizaţii naţionale cum sunt National Association for the 
Education of Young Children (NAEYC). Pentru mai multe 
informaţii despre licenţiere şi acreditare, precum şi despre 
copii în general, puteţi să vizitaţi site-urile www.naeyc.org 
şi www.childcareaware.org. 

Dimensiunea grupului. Una dintre cele mai 
importante caracteristici ale programelor de înaltă calitate 
pentru îngrijirea copiilor este faptul că fiecare copil 
primeşte atenţie individuală. Pentru ca acest lucru să fie 
posibil, grupurile (clasele) de copii nu trebuie să fie prea 
mari şi nu trebuie ca un singur adult să fie responsabil 
pentru prea mulţi copii. Cu cât mai mic este copilul, cu atât 


are nevoie de mai multă atenţie individuală. NAEYC 
recomandă următoarele dimensiuni maxime ale grupurilor: 


Vă Numărul maxim| Numărul maxim 
ârsta şi al 
. |de copii pentru | de copii dintr-un 
copilului 
un adult grup 
Bebeluşi (0- 
1 an) şi 8 
12 (cu 3 
Copilaşi (1- instructori) sau 
2 ani) aaa 10 (cu 2 
instructori) 
24-30 de 
luni 9 i 
30-36 de 7 14 
luni 
3-5 ani 10 20 
Grădiniţă 12 24 
6-12 ani 15 30 


ÎNGRIJIREA COPIILOR DUPĂ ŞCOALĂ 


După vârsta de 6 ani şi mai ales după 8 ani, copiii caută 
şi se bucură de independență. Ei se orientează pentru 
idealuri şi companie către adulţi care nu sunt părinţii lor, în 
special faţă de învățătorii pricepuţi, precum şi faţă de alţi 
copii. Cu toate că ei se pot înţelege între ei foarte bine timp 
de mai multe ore fără a avea nevoie de supravegherea unui 
adult, încă beneficiază de pe urma faptului că ştiu că 
aparţin unui anumit loc, în special după ce orele de şcoală 
s-au terminat. Un vecin sau vecină care au copii ar putea să 
aibă grijă de un copil până când unul dintre părinţii acestuia 
se întoarce acasă de la serviciu. Centrele în care copiii se 
pot juca după şcoală sunt foarte bune pentru copii, în 
special pentru cei ai căror părinţi trebuie să muncească. 

Copiii cu cheia de gât. Datorită faptului că multe 
familii nu îşi pot duce copiii la centre de calitate unde 


aceştia să se poată juca, există milioane de copii în SUA 
care stau cu cheia de gât. După ce orele de şcoală se 
termină, ei intră în casă folosindu-şi propria cheie şi au grijă 
de ei înşişi până când un părinte vine acasă de la serviciu. 

Un copil responsabil şi încrezător în sine se poate 
descurca bine singur, cu condiţia să se simtă în siguranţă şi 
să aibă suficiente lucruri de făcut. Planificarea atentă îl 
poate ajuta atât pe copil cât şi pe părinte să se simtă 
încrezători. Este important ca astfel de copii să ştie cum să 
îşi contacteze părinţii dacă este cazul şi să existe în 
vecinătate un adult la care să poată apela în caz de 
urgenţă. Ei au nevoie de instrucţiuni detaliate pentru 
siguranţă - de exemplu, ce să spună atunci când răspund la 
telefon sau când un străin bate la uşă. Ei trebuie să ştie ce 
pot face (de exemplu, cât de mult se pot uita la televizor) şi 
ce nu au voie să facă. 

Cu toate că aţi putea considera că cei mai mari s-ar 
putea descurca mai bine singuri decât copiii mai mici, acest 
lucru nu este întotdeauna adevărat. Adolescenţii care sunt 
nesupravegheaţi mult timp sunt mult mai predispuşi să se 
angajeze în comportamente riscante, cum ar fi fumatul, 
consumul de droguri sau de alcool şi activitatea sexuală. 
Adolescenţii (ca şi copilaşii) se simt de multe ori mai bine 
când comportamentul le este ferm îngrădit, cu toate că ar 
putea să protesteze. 


PERSOANELE CARE AU GRIJĂ DE COPII LA 
DOMICILIU (BABYSITTER) 


Îngrijitorii la domiciliu pentru copii (babysitter) prezintă 
avantaje pentru părinţi şi îl pot ajuta pe copil să-şi dezvolte 
independenţa. Este important ca atât dumneavoastră cât şi 
copilul să cunoaşteţi bine această persoană. Să 
presupunem că este o femeie (deşi nu există nici un motiv 
pentru ca babysitter-ul să nu fie bărbat). Pentru un copil 
care nu se trezeşte noaptea este nevoie doar de o 
persoană care este atentă şi de încredere. Insă pentru 
copiii care se trezesc noaptea de mai multe ori este nevoie 


de o persoană pe care copilul să o cunoască şi să o placă. 
Este înspăimântător pentru cei mai mulţi copii să se 
trezească noaptea şi să găsească lângă ei un străin. 

Puteţi să aflaţi informaţii despre o persoană capabilă 
sau despre o agenţie de încredere de la prieteni. Urmăriţi 
persoana în acţiune când este împreună cu copiii 
dumneavoastră pentru a fi siguri că îi înţelege şi îi iubeşte, 
şi că se poate descurca cu ei cu fermitate şi bunătate. 
Angajaţi-o de câteva ori astfel încât să fiţi şi dumneavoastră 
prezenţi. Copiii mai mici se pot obişnui cu aceasta înainte 
ca ea să trebuiască să facă prea multe pentru ei. Pe măsură 
ce copiii acceptă treptat noua persoană, ea va putea să 
facă din ce în ce mai multe pentru ei. Este important (pe 
cât este posibil) să angajaţi mereu aceeaşi persoană. 

Pentru ca lucrurile să fie clare, este bine să aveţi un 
carneţel permanent pentru babysitter, iar în acesta să 
notaţi rutina copilului, unele dintre lucrurile pe care le-ar 
putea cere (cu propriile lui cuvinte), numerele de telefon 
ale medicului şi ale vecinului la care să poată suna în caz 
de urgenţă dacă nu vă poate contacta pe dumneavoastră, 
ora de culcare, lucrurile pe care ea le-ar putea mânca din 
bucătărie, locurile unde se găsesc lenjeria copilului, 
pijamalele şi alte lucruri care ar putea fi necesare, modul în 
care să pornească şi să oprească căldura. Mai mult decât 
orice, ar trebui să cunoaşteţi bine persoana respectivă şi să 
ştiţi că bebeluşul are încredere în el. 

Tânăr sau bătrân? Este o chestiune de mentalitate şi 
spirit mai degrabă decât o chestiune de vârstă. Există copii 
chiar şi de 14 ani care sunt foarte capabili şi de încredere, 
cu toate că este nedrept să vă aşteptaţi la astfel de calităţi 
de la o persoană de vârsta aceasta. Unii adulţi s-ar putea 
dovedi nedemni de încredere, aspri sau incapabili. Unele 
persoane mai în vârstă ştiu să se comporte cu ei; altele 
sunt prea inflexibile sau prea anxioase pentru a se adapta 
şi a face faţă unui copil. In multe comunităţi există cursuri 
de pregătire a babysitteri-lor, oferite de Crucea Roşie sau 
de spitalele locale, iar aceste cursuri cuprind şi informaţii 
despre procedurile de siguranţă şi de prim ajutor. Are sens 


să selectaţi o persoană care a făcut o astfel de pregătire. In 
cazul unei persoane tinere - de exemplu un elev de şcoală 
generală sau de liceu - este liniştitor să vă gândiţi că 
părinţii acestuia sunt acasă şi sunt disponibili dacă apare o 
urgenţă adevărată. 


DISCIPLINA 


CE ESTE DISCIPLINA? 


Disciplină nu înseamnă pedeapsă. Atunci când 
majoritatea oamenilor folosesc cuvântul disciplină, ei se 
referă de fapt la pedeapsă. In timp ce pedeapsa este o 
parte a disciplinei (din fericire, numai o mică parte), 
aceasta nu acoperă nici pe departe tot conţinutul noţiunii 
de disciplină. Cuvântul disciplină provine din cuvântul 
discipol şi înseamnă a învăţa. 

Acesta este adevăratul scop al disciplinei: să-i înveţe pe 
copii regulile de comportament, astfel încât să ştie ce fel de 
comportament aşteaptă din partea lor societatea şi ceilalţi 
oameni, să crească pentru a fi productivi din punct de 
vedere social, precum şi indivizi împliniţi din punct de 
vedere personal. 

Bineînţeles că puteţi să puneţi la punct un sistem rigid 
de recompense şi pedepse, astfel încât, precum nişte mici 
roboţi, copiii dumneavoastră se vor comporta perfect în cea 
mai mare parte a timpului. Insă care va fi efectul acestui 
sistem asupra spiritului copilului, asupra consideraţiei lui 
faţă de sine, asupra fericirii lui personale şi asupra 
sentimentelor pe care el le are faţă de ceilalţi? 

Pe de altă parte, imaginaţi-vă un copil căruia îi sunt 
tolerate toate toanele, îi sunt acceptate toate acţiunile 
(bune sau rele) şi căruia i se fac tot timpul cadouri. Un 
astfel de copil ar putea să se simtă într-un fel fericit, însă 
majoritatea oamenilor nu şi-ar dori să fie în apropierea lui. 

Sarcina delicată pe care dumneavoastră o aveţi de 
îndeplinit este să vă învăţaţi copilul cum să se comporte 
acceptabil şi de ce, însă niciodată să nu faceţi acest lucru 
diminuându-i respectul de sine şi optimismul. 

Disciplină strictă sau lejeră? Aceasta este o 
întrebare foarte importantă pentru mulţi părinţi fără 


experienţă. Majoritatea acestora găsesc un echilibru după 
puţin timp, însă în cazul unora această întrebare persistă şi 
îi îngrijorează indiferent de cât de multă experienţă au 
câştigat. 

Un alt cuvânt folosit pentru o abordare relaxată a 
disciplinei este permisivitatea. Acest cuvânt are diferite 
înţelesuri pentru persoane diferite. Pentru unii înseamnă un 
stil de viaţă lejer; pentru alţii înseamnă a-i accepta prea 
multe unui copil şi a-l lăsa pe acesta să aibă orice îşi 
doreşte. 

Alegerea între stricteţe sau relaxare nu reprezintă cel 
mai important lucru. Părinţii bine intenţionaţi care nu se 
tem să fie fermi atunci când este necesar ar putea să 
obţină rezultate bune în orice situaţie. Pe de altă parte, 
stricteţea care se datorează asprimii sau permisivitatea 
părinţilor timizi şi oscilanţi vor avea întotdeauna rezultate 
negative. Problema adevărată este atitudinea părintelui, 
care reiese din modul în care acesta îşi creşte copilul, şi 
atitudinea pe care copilul o va dobândi în urma educaţiei 
primite. 

Păstraţi-vă convingerile. Părinţii care sunt înclinați în 
mod natural către stricteţe ar trebui probabil să îşi crească 
copiii în acest fel. Stricteţea moderată - care presupune 
maniere potrivite, ascultarea promptă a părinţilor şi ordinea 
- nu este dăunătoare copiilor atâta timp cât părinţii sunt 
buni în fond şi copiii sunt fericiţi şi prietenoşi. Insă stricteţea 
este dăunătoare atunci când părinţii sunt asupritori, aspri, 
îşi critică tot timpul copiii sau nu le permit să se exprime 
conform vârstei şi individualităţii lor. Acest tip de severitate 
duce la creşterea unor copii care fie sunt buni şi placizi, fie 
răutăcioşi. 

Părinţii înclinați să-şi crească copiii într-o manieră 
relaxată, care sunt mulţumiţi cu un comportament obişnuit 
al copilului (atât timp cât atitudinea lui este prietenoasă), 
sau care nu sunt în mod deosebit stricţi (de exemplu în 
legătură cu promptitudinea sau curăţenia), pot de 
asemenea să crească copii care sunt politicoşi şi 
cooperanţi, atât timp cât părinţii nu se tem să fie fermi în 


acele aspecte care sunt importante pentru ei. 

Când părinţii obţin rezultate nefericite datorită unei 
permisivităţi prea mari, acest lucru nu se datorează atât 
faptului că ei cer prea puţine de la copiii lor pe cât se 
datorează faptului că sunt timizi şi se simt vinovaţi atunci 
când îi cer copilului ceva, fapt care îl încurajează pe acesta 
în mod inconştient să fie neascultător. 

Dacă părinţii sunt ezitanţi atunci când îi pretind copilului 
să se comporte normal - deoarece ei au înţeles greşit 
teoriile care susţin exprimarea liberă a copiilor, deoarece 
au tendinţa de a face sacrificii sau deoarece se tem ca nu 
cumva copiii lor să nu-i mai iubească - ei nu se pot totuşi 
abţine să nu le displacă comportamentul nepotrivit pe care 
îl are copilul lor. Ei continuă să se înfurie în sinea lor fără a 
şti cu adevărat ce să facă pentru a remedia situaţia. 
Această situaţie îl afectează şi pe copil. Copilul poate 
ajunge să se simtă vinovat şi speriat, însă poate de 
asemenea să ajungă să fie mai rău şi din ce în ce mai 
pretenţios. Dacă, de exemplu, bebeluşului ajunge să-i placă 
să stea seara până târziu şi părinţii lui se tem să-i refuze 
această plăcere, s-ar putea transforma într-un tiran 
dezagreabil care îşi ţine părinţii treji ore întregi. Părinţii vor 
ajunge să aibă sentimente de antipatie faţă de el datorită 
tiraniei lui. Dacă părinţii pot învăţa să fie fermi şi 
consecvenţi în pretenţiile lor, este uimitor cât de repede 
copiii se vor îmbuna; acelaşi lucru se va întâmpla atunci şi 
cu părinţii. 

Cu alte cuvinte, părinţii nu se pot simţi bine faţă de 
copiii lor pe termen lung decât dacă pot să-i facă să se 
poarte rezonabil, iar copiii nu se pot simţi fericiţi decât dacă 
se comportă rezonabil. 


SPOCK CLASIC 


Problema  îngăduinţei. Deşi am fost acuzat de 
îngăduinţă, nu mă consider deloc îngăduitor şi toţi cei care 
au folosit această carte şi care mi-au vorbit despre ea au 
aceeaşi convingere. Toţi cei care mă acuză de îngăduinţă 
recunosc că nu au citit cartea şi că n-o vor folosi. Acuzaţia a 


apărut pentru prima oară în anul 1968 - la douăzeci şi doi 
de ani după prima apariţie a cărţii - din partea unei 
importante persoane aparţinând clerului, care a obiectat cu 
vehemenţă în legătură cu dezaprobarea mea faţă de 
războiul din Vietnam. El a spus că sfatul meu adresat 
părinţilor de a-şi „recompensa imediat” bebeluşii şi copiii 
mai mari, de a-i gratifica de îndată ce fac lucruri bune, este 
cel care i-a făcut pe aceşti copii să crească devenind tineri 
adulţi iresponsabili, nedisciplinaţi şi lipsiţi de patriotism, 
care s-au opus războiului dus de patria lor în Vietnam. In 
această carte nu există nimic de genul „recompensei 
imediate”. l-am sfătuit întotdeauna pe părinţi să-şi respecte 
copiii, dar să nu uite să ceară la rândul lor să fie respectaţi, 
să îndrume copiii cu fermitate şi claritate, şi să le solicite 
cooperarea şi consideraţia cuvenită. 

Părintele care este ezitant faţă de disciplină. 
Foarte mulţi părinţi sunt ezitanţi faţă de a-şi ghida şi 
controla copiii (cu toate că ei adeseori se pot juca cu 
aceştia), lăsând în cea mai mare parte sarcina aceasta pe 
seama partenerului. Mamele care nu sunt sigure pe ele 
însele ar putea să se obişnuiască să spună „Aşteaptă numai 
până când tatăl tău ajunge acasă!” Taţii se pot ascunde în 
spatele ziarului sau pot rămâne lipiţi de televizor atunci 
când se produce o criză. Unii tătici care nu se implică 
explică, atunci când soțiile lor le reproşează atitudinea pe 
care o au, că ei nu doresc ca fiii lor să le poarte pică. Este 
bine pentru copii să aibă părinţi prietenoşi care se joacă cu 
ei, însă copiii au nevoie de părinţi care să se poarte ca nişte 
părinţi. Ei vor avea mulţi prieteni în viaţă, însă numai doi 
părinţi. 

Când un părinte este timid sau ezitant în a fi un lider, 
copiii s-ar putea simţi dezamăgiţi, la fel ca viţa de vie care 
nu are o direcţie în care să crească. Atunci când părinţii se 
tem să fie clari şi fermi, copiii lor continuă să le testeze 
limitele, făcând ca viaţa să fie dificilă atât pentru ei înşişi 
cât şi pentru părinţi, până când părinţii cedează nervos în 
cele din urmă. Părinţii după aceea se simt ruşinaţi şi revin 
la comportamentul anterior. 


Tatăl care evită să-şi disciplineze copilul pur şi simplu o 
forţează pe soţia lui să facă acest lucru pentru ei amândoi. 
Mai mult, el nu ajunge să aibă cu copilul lui relaţia 
prietenească pe care şi-o doreşte. Copiii ştiu că dacă nu se 
comportă cum trebuie, adulţii se vor supăra. Atunci când au 
de-a face cu un tată care pretinde că nu observă 
comportamentul lor, ei nu se simt bine. Copiii şi-ar putea 
imagina că el îşi disimulează o furie care este mult mai 
mare decât în realitate. Unii copii se pot teme de un astfel 
de tată mai mult decât de un tată care participă activ la 
creşterea şi educarea lor şi care îşi exprimă liber supărarea. 
Având un tată expresiv, copiii au ocazii repetate de a învăţa 
ce înseamnă neplăcerea lui şi cum să se comporte în 
aceste situaţii. Ei află că pot să treacă peste astfel de 
momente. Acest lucru le oferă un sentiment de 
autoasigurare, la fel ca atunci când devin mai încrezători 
dacă reuşesc să-şi învingă teama şi învaţă să înoate sau să 
meargă cu bicicleta. i 

Confuzia în legătură cu disciplina. In societățile 
tradiționale, în care ideile despre copii rămân neschimbate 
generație după generație, majoritatea părinților nu au nici o 
îndoială fată de modul cel mai potrivit de a-şi creşte şi 
disciplina copiii. Prin contrast, în SUA, ideile despre copiii s- 
au modificat atât de rapid încât mulţi părinţi sunt 
nedumeriţi. Multe dintre aceste schimbări au fost 
declanşate de ştiinţă. In secolul trecut, psihologii, psihiatrii 
şi alţi oameni de ştiinţă au făcut descoperiri importante 
despre copii şi despre creşterea acestora. De exemplu, au 
descoperit că aceştia au nevoie mai mult decât orice de 
dragoste din partea părinţilor lor; că ei se străduiesc din 
greu, din proprie iniţiativă, să fie mai maturi şi mai 
responsabili; că mulţi dintre aceia care au cele mai multe 
probleme suferă mai mult datorită lipsei de afecţiune decât 
datorită lipsei de pedeapsă; că sunt dornici să înveţe dacă 
sunt instruiți în modalităţi care sunt potrivite pentru vârsta 
lor şi sunt îndrumați de profesori înţelegători; că unele 
sentimente de gelozie faţă de fraţi şi surori şi unele 
sentimente de furie faţă de părinţi sunt cât se poate de 


normale; că interesul copilăresc faţă de evenimentele vieţii 
şi faţă de anumite aspecte ale activităţii sexuale este 
normal; că reprimarea aspră a sentimentelor agresive şi a 
interesului sexual l-ar putea face pe un copil să fie anxios; 
că gândurile inconştiente au o influenţă la fel de mare ca şi 
gândurile conştiente; că fiecare copil este un individ şi ar 
trebui să i se permită să se dezvolte ca atare. 

Toate aceste lucruri par cât se poate de normale astăzi, 
însă atunci când au fost exprimate pentru prima dată au 
fost considerate cu adevărat uimitoare. Multe dintre ele 
erau contrare credințelor care au persistat timp de secole. 
Nu este posibil să se modifice atât de multe idei în legătură 
cu natura şi nevoile copiilor fără a-i face să fie confuzi pe 
mulţi dintre părinţi. Părinţii care au avut o copilărie 
confortabilă au fost cel mai puţin confuzi. Ei poate că au 
fost interesaţi să audă aceste idei noi, însă atunci când a 
venit vorba să-şi crească şi să-şi educe cu adevărat copiii, 
au procedat în mare parte la fel cum au procedat şi părinţii 
lor în cazul lor. Acesta este modul firesc în care cineva 
învaţă îngrijirea copiilor: fiind un copil într-o familie fericită. 

Părinţii care au probleme cu noile idei sunt de obicei cei 
care nu sunt mulţumiţi de modul în care au fost crescuţi. 
Mulţi dintre ei se simt atât plini de resentimente cât şi 
vinovaţi datorită relaţiilor tensionate care au existat între ei 
şi părinţii lor. Ei nu doresc ca proprii lor copii să aibă aceste 
sentimente faţă de ei, astfel încât sunt deschişi faţă de noi 
teorii, însă adeseori ei găsesc semnificaţii ale acestora care 
nu reprezintă ceea ce au intenţionat oamenii de ştiinţă. De 
exemplu, ei ar putea să presupună că tot ce au nevoie 
copiii este dragoste; că aceştia nu ar trebui făcuţi să 
asculte de părinţi; că acestora ar trebui să li se permită să- 
şi exprime sentimentele agresive faţă de părinţi şi faţă de 
alte persoane; că oricând ceva nu merge bine, este vina 
părinţilor; că atunci când copiii nu se comportă cum 
trebuie, părinţii nu ar trebui să se înfurie şi nu ar trebui să-i 
pedepsească şi ar trebui să le dovedească că îi iubesc mai 
mult. 

Toate aceste concepţii greşite nu dau rezultate dacă 


sunt urmate prea mult. Ele îi încurajează pe copii să devină 
pretenţioşi şi dezagreabili, îi fac pe copii să se simtă 
vinovaţi datorită comportamentului lor nepotrivit excesiv, îi 
fac pe părinţi să încerce din greu să fie supraoameni. Când 
copiii se poartă necorespunzător, părinţii încearcă să îşi 
suprime furia pentru o vreme, însă în cele din urmă ei 
trebuie să răbufnească. După aceea se simt vinovaţi şi 
dezorientaţi. Acest lucru face ca un copil să se comporte şi 
mai rău. 

Unii părinţi (care ar putea ei înşişi să fie oameni foarte 
politicoşi) le permit copiilor lor să fie surprinzător de 
respingători, nu numai faţă de ei ci şi faţă de străini. Ei nu 
par a observa ce se întâmplă. Când sunt studiate 
îndeaproape, în unele dintre aceste situaţii se observă că 
părinţii au fost întotdeauna forţaţi să se comporte prea bine 
atunci când erau copii şi să îşi suprime resentimentele lor 
naturale. Acum ei obţin o plăcere subtilă când îşi lasă 
proprii copii să se comporte neplăcut, exprimând toată 
supărarea pe care ei au acumulat-o, pretinzând în tot acest 
timp că acest lucru este în acord deplin cu cele mai bune 
teorii moderne de creştere a copiilor. 

Vina vă poate împiedica să faceţi anumite lucruri. 
Există multe situaţii în care părinţii s-ar putea simţi mereu 
puţin vinovaţi faţă de un copil sau altul. lată câteva cazuri 
evidente: mama care merge la serviciu fără să se împace 
cu sine şi să se convingă că în acest fel nu îşi neglijează 
copilul; părinţii care au un copil cu un handicap fizic sau 
mintal; părinţii care au adoptat un copil şi nu pot trece 
peste faptul că trebuie să facă o treabă super-umană 
pentru a-l creşte foarte bine, compensând astfel faptul că 
nu este copilul lor biologic; părinţii care au fost crescuţi 
fiind atât de mult criticaţi încât se simt întotdeauna vinovaţi 
până în momentul în care se dovedeşte contrariul; părinţii 
care au studiat psihologia copilului la colegiu şi astfel ştiu 
toate capcanele la care ar trebui să se aştepte, considerând 
datorită acestui fapt că trebuie să facă o treabă 
excepţională atunci când îşi cresc copilul. 

Oricare ar fi cauza vinei, aceasta tinde să împiedice 


educarea uşoară a copilului. Părinţii sunt înclinați să 
aştepte prea puţin din partea copiilor lor şi prea mult din 
partea lor înşişi. Adeseori ei încearcă să aibă răbdare şi să 
fie blânzi chiar şi după ce răbdarea lor s-a epuizat iar 
copilul se comportă exagerat, trebuind în mod evident să 
fie disciplinat. Sau ezită atunci când copilul trebuie tratat cu 
fermitate. 

Un copil, la fel ca un adult, ştie atunci când i se permite 
să scape când este prea obraznic sau prea nepoliticos, 
chiar şi atunci când părinţii se prefac că nu observă. In 
sinea lui copilul se simte vinovat. Şi-ar dori să fie oprit. Insă 
dacă nu este corectat, este foarte probabil ca să înceapă să 
se comporte din ce în ce mai rău. Este ca şi cum şi-ar spune 
în sinea lui „Cât de rău trebuie să fie înainte ca cineva să 
mă oprească?” 

In cele din urmă comportamentul său devine atât de 
provocator încât răbdarea părinţilor se epuizează. Atunci 
aceştia îl ceartă şi îl pedepsesc. Pacea este restaurată. Insă 
problema cu părinţii care se simt vinovaţi este că acestora 
le este ruşine pentru că şi-au pierdut controlul. Astfel, în loc 
să lase lucrurile aşa cum sunt, ei încearcă să repare 
corecţia aplicată sau îl lasă pe copil să-i pedepsească la 
rândul lui. Probabil că ei îi permit copilului să fie nepoliticos 
faţă de ei atunci când îi aplică pedeapsa, sau renunţă la 
pedeapsă înainte ca aceasta să fi fost aplicată pe deplin, 
sau se prefac că nu remarcă atunci când copilul se poartă 
rău din nou. În unele situaţii, când copilul nu ripostează 
deloc, părinţii încep subtil să-l provoace pentru a face acest 
lucru - fără a-şi da seama, bineînţeles. Acest lucru vi s-ar 
putea părea complicat şi nenatural. Dacă nu vă puteţi 
imagina un părinte care îi tolerează orice unui copil (sau 
mai rău, care îl încurajează pe acesta să se comporte cât 
mai urât), înseamnă numai că dumneavoastră înşivă nu 
aveţi o problemă cu sentimentul de vinovăţie. Cu toate 
acestea, vina nu este o problemă rară. Mulţi părinţi 
conştiincioşi îl lasă din când în când pe copilul lor să se 
comporte nepotrivit atunci când ei consideră că au fost 
nedrepţi sau neglijenţi, însă trebuie cât mai curând să-şi 


regăsească echilibrul. Totuşi, atunci când un părinte spune 
„Tot ce face sau spune copilul mă afectează”, acesta este 
un semn destul de bun că părintele se simte excesiv de 
vinovat şi că este în mod cronic supus şi permisiv, iar 
copilul reacţionează la această atitudine printr-o atitudine 
permanent provocatoare. 

Dacă părinţii pot determina în care aspecte sunt prea 
permisivi şi pot deveni mai fermi, atunci ar putea descoperi 
cu încântare că prichindelul lor începe nu numai să se 
comporte mai bine, ci este chiar mai fericit. In această 
situaţie ei îşi vor putea iubi copilul mai mult, iar copilul la 
rândul lui va răspunde pozitiv la dragostea lor. 


PEDEAPSA 


Este pedeapsa necesară? Mulţi părinţi buni consideră 
că trebuie să îşi pedepsească din când în când copiii. Alţii 
descoperă că pot să-i educe cu succes fără a trebui să-i 
pedepsească vreodată. Atitudinea părinţilor depinde într-o 
foarte mare măsură de modul în care aceştia au fost 
crescuţi. Dacă ei au fost ocazional pedepsiţi (pe bună 
dreptate), atunci este firesc să considere că trebuie să îşi 
pedepsească copiii în situaţii similare. 

Pe de altă parte, există destul de mulţi copii care nu se 
comportă cum trebuie. Unii părinţi îşi pedepsesc foarte 
mult copiii; alţii nu-i pedepsesc niciodată. Aşadar, nu putem 
spune nici dacă pedeapsa este întotdeauna utilă, nici că 
lipsa ei este întotdeauna folositoare. Depinde de tipul 
general de disciplină parentală. 

Inainte de a discuta mai multe despre pedeapsă, ar 
trebui să realizăm că aceasta nu reprezintă niciodată 
elementul principal al disciplinei, ci numai o metodă 
viguroasă de a le reaminti copiilor că părinţii sunt foarte 
serioşi în ceea ce spun. Cu toţii am văzut copii care au fost 
pedepsiţi foarte mult, însă care au continuat cu toate 
acestea să se comporte nepotrivit. 

Principala sursă a unei discipline puternice este 
creşterea copilului într-o familie iubitoare, fiind iubit şi 


învățând la rândul său să iubească. Dorim să fim buni şi 
cooperanţi (în cea mai mare parte a timpului) deoarece ne 
plac oamenii şi dorim ca şi ei să ne placă pe noi (mulţi 
criminali sunt oameni care în copilărie nu au fost niciodată 
suficient astfel încât acest lucru să conteze prea mult 
pentru ei. Mulţi dintre ei au fost şi abuzaţi sau au fost 
martorii unor scene de violenţă puternică). Copiii încep 
treptat să nu mai fie atât de acaparatori şi ajung să împartă 
lucrurile cu alţii cândva în jurul vârstei de 3 ani, iar asta nu 
pentru că părinţii le spun să facă acest lucru (cu toate că 
asta ar putea ajuta) ci pentru că sentimentele lor de 
bucurie şi afecţiune faţă de alţi copii s-au dezvoltat 
suficient. 

Un alt element vital este dorinţa intensă a copiilor de a 
semăna cu părinţii lor pe cât de mult este posibil. Ei se 
străduiesc în mod deosebit pentru a fi politicoşi, civilizaţi şi 
responsabili între 3 şi 6 ani. Ei sunt foarte serioşi atunci 
când se joacă de-a îngrijirea păpuşilor, de-a curăţenia în 
casă, de-a mersul la serviciu la fel ca şi părinţii lor. 

Fermitate şi consecvență. Sarcina zilnică a unui 
părinte este să îşi determine copilul să se poarte cum 
trebuie folosind fermitatea şi consecvenţa. Cu toate că un 
copil se educă singur în cea mai mare parte, prin dragoste 
şi imitare, părinţii au totuşi multe de făcut în acest sens. 
Folosind termeni din domeniul automobilistic, părinţii se 
ocupă cu direcţia în timp ce copilul reprezintă motorul. Unii 
copii sunt mai dificili decât alţii - ei ar putea să fie mai 
activi, mai impulsivi şi mai încăpăţânaţi - şi este nevoie de 
mai multă energie pentru a-i creşte cum trebuie. 

Comportamentul copiilor este bun în cea mai mare a 
timpului, însă totuşi ei au nevoie de îndrumare. Părinţii 
trebuie să spună: „Ne ţinem de mâini atunci când 
traversăm strada”, „Nu ai voie să te joci cu lucrul acela, ai 
putea răni pe cineva”, „Spune mulţumesc domnişoarei 
Griffin”, „Hai să intri în casă acum pentru că avem o 
surpriză pentru tine la prânz”, „Trebuie să lăsăm trenuleţul 
aici pentru că acesta este al lui Harry, iar acesta are nevoie 
de el”, „Este timpul să te culci, astfel încât să creşti mare şi 


puternic” şi aşa mai departe. 

Cât de bine funcţionează această îndrumare este în 
funcţie de cât de consecvenţi sunt părinţii (totuşi, nimeni 
nu poate fi perfect consecvent), dacă aceştia cred în ceea 
ce spun (şi nu doar vorbesc fără acoperire) şi de faptul că ei 
îşi îndrumă copilul şi îi interzic anumite lucruri pentru un 
motiv justificat (nu numai pentru că au chef să facă pe 
şefii). 

Când are sens să vă pedepsiţi copilul. Nu trebuie să 
staţi de-o parte şi să priviţi un copil mic cum distruge ceva, 
urmând a-l pedepsi după aceea. 

Recurgeţi la pedeapsă (dacă faceţi acest lucru 
vreodată) numai atunci când controlul ferm asupra copilului 
nu mai funcţionează. 

Cel mai bun test al unei pedepse este când prin aceasta 
obţineţi ceea ce doriţi fără efecte dăunătoare. Dacă 
pedeapsa îl face pe copil furios, sfidător şi să se comporte 
mai rău ca înainte, atunci cu siguranţă că nu funcţionează. 
Dacă pedeapsa pare a-l răni puternic pe copil, atunci 
aceasta este poate prea dură pentru el. Fiecare 
reacţionează întrucâtva diferit atunci când este pedepsit. 

Există momente când un copil sparge o farfurie sau îşi 
rupe hainele din greşeală sau neglijenţă. Dacă se înţelege 
bine cu părinţii săi, atunci el se simte la fel de nefericit ca şi 
ei, pedeapsa nefiind necesară. Într-adevăr, ar putea fi chiar 
nevoie să îl împăcaţi. Pedepsirea unui copil căruia îi pare 
deja rău poate să contribuie la dispariţia remuşcărilor lui şi 
îl poate face să se certe cu dumneavoastră. 

Dacă aveţi de-a face cu un copil mai mare care 
întotdeauna se joacă cu farfuriile şi le sparge, ar putea fi 
corect să îl faceţi să cumpere farfurii noi din banii lui de 
buzunar. Un copil mai mic de 6 ani are dezvoltat un simţ al 
justiţiei şi va înțelege corectitudinea unei pedepse 
rezonabile. Totuşi, este cel mai bine să nu aplicaţi prea 
exact pedepsele, într-o manieră judiciară (de tipul „ai făcut, 
acum plăteşte”) înainte de 6 ani şi să nu folosiţi niciodată o 
astfel de metodă înainte de vârsta de 3 ani. Nu vă doriţi ca 
un copil mic să îşi dezvolte un sentiment accentuat de 


vinovăţie. Treaba unui părinte este să îl facă pe copil să nu 
aibă probleme, mai degrabă decât să se comporte ca un 
judecător aspru după ce răul deja s-a produs. 

Evitaţi amenințările pe cât de mult este posibil. 
Ameninţările au tendinţa de a slăbi disciplina. Ar putea 
părea rezonabil să îi spuneţi unui copil „Dacă mai intri pe 
strada asta cu bicicleta, atunci o să ţi-o iau”, însă într-un 
fel, ameninţarea este o provocare: implică faptul că este 
posibil pentru copil să nu se supună. Copilul va fi mult mai 
impresionat dacă îi spuneţi cu fermitate să nu mai intre pe 
stradă, mai ales dacă el ştie din experienţă că părinţii lui 
cred în ceea ce spun. Pe de altă parte, dacă observați că ar 
putea fi necesar să aplicaţi o pedeapsă drastică, cum ar fi 
să-i luaţi bicicleta pentru câteva zile, este mai bine să-i 
oferiţi un avertisment corect. Este inutil ca un părinte să 
facă ameninţări pe care să nu le ducă niciodată la 
îndeplinire, iar acest lucru îi distruge rapid autoritatea pe 
care o are asupra copilului. Ameninţările înfricoşătoare, 
cum sunt cele cu monştrii şi poliţişti, nu sunt niciodată cu 
adevărat utile şi adeseori pot conduce la tulburări serioase 
de comportament. Nu vă doriți ca  prichindelul 
dumneavoastră să fie speriat tot timpul. 

Pedeapsa fizică. Pedeapsa fizică pentru „a-i învăţa o 
lecţie” este tradiţională în multe părţi ale lumii, iar mulţi 
părinţi americani afirmă că ei cred în a-şi bate copiii. Cei 
mai mulţi experţi nu sunt de acord cu acest tip de 
pedeapsă. Există multiple motive pentru a evita pedeapsa 
fizică. Pe de o parte, aceasta îl învaţă pe copil că o 
persoană mai mare şi mai puternică are posibilitatea să 
facă ce vrea, indiferent dacă are sau nu dreptate. Unii copii 
bătuţi se vor simţi îndreptăţiţi să îi bată pe alţi copii mai 
mici. Tradiţia americană de a-i bate pe copii ar putea fi unul 
dintre motivele pentru care există atât de multă violenţă în 
ţara noastră în comparaţie cu alte ţări. 

Când un director pregătit sau un şef de echipă bun nu 
este mulţumit de munca unui angajat, acesta nu se repede 
ţipând la angajatul respectiv şi nu încearcă să-l lovească. 
Acesta îi explică angajatului într-o manieră respectuoasă ce 


ar dori din partea lui; în majoritatea cazurilor acest lucru 
este suficient. Copiii nu sunt atât de diferiţi în dorinţa lor de 
a fi responsabili şi de a-i mulţumi pe ceilalţi. Ei reacţionează 
bine la laude şi la aşteptările ridicate la adresa lor din 
partea celorlalţi. 

In trecut majoritatea copiilor erau bătuţi de părinţi, pe 
baza presupunerii că acest lucru era necesar pentru a-i face 
să se comporte cum trebuie. In sec. al XX-lea, pe măsură ce 
experţii i-au studiat pe copiii din SUA şi din alte ţări, ei şi-au 
dat seama că aceştia pot fi învăţaţi să se comporte cum 
trebuie, să fie cooperanţi şi politicoşi fără a fi pedepsiţi fizic. 
Am cunoscut eu însumi sute de astfel de copii. Există ţări în 
care pedeapsa fizică este necunoscută. 

Părinţii adeseori justifică bătaia copiilor prin faptul că ei 
înşişi au fost bătuţi când au fost mici, spunând „Mie nu mi-a 
făcut nici un rău”. Pe de altă parte, aproape toţi aceşti 
părinţi îşi pot aminti sentimentele puternice de ruşine, furie 
şi resentiment pe care le-au avut atunci când au fost bătuţi 
de părinţi. Eu consider că aceşti oameni au reuşit să 
crească şi să fie sănătoşi din punct de vedere psihologic în 
ciuda bătăilor primite şi nu datorită acestora. 

Pedepsele  non-fizice. Există o logică în multe 
pedepse non-fizice. Dacă un bebeluş prinde nasul mamei 
lui şi se agită, este pus pe podea. Pedeapsa înseamnă în 
acest caz a fi separat de mama lui (cu toate că este chiar la 
picioarele ei). Părinţii care folosesc această formă uşoară 
de repaus al copiilor îi învaţă rapid pe aceştia să îşi 
controleze dorinţa imperioasă de a agăța totul cu mâna, 
dacă lucrul respectiv este pe faţa cuiva. Un alt copil mic îşi 
loveşte părintele în faţă, numai pentru a primi atenţie din 
partea acestuia. Acest comportament adeseori dă naştere 
unei scene ironice: părintele îl loveşte pe copil cu palma în 
timp ce-i spune „Nu mă mai lovi”. O reacţie mult mai 
eficientă ar fi să spună „Au! Mă doare”, să pună apoi copilul 
jos şi să găsească altceva de făcut timp de câteva minute. 
In loc de atenţie, comportamentul neplăcut al copilului a 
condus la un rezultat opus. 

O altă formă de pedeapsă non-fizică, eficientă în cazul 


copilaşilor ceva mai mari, este să fie lăsaţi în ţarcul de 
joacă pentru câteva minute. Să zicem că bebeluşul insistă 
încercând să tragă ştecherul din priză, un lucru care îi este 
complet interzis. Acest copil insistent vă ignoră atunci când 
îi spuneţi să se oprească; atunci când îl implicaţi într-o altă 
activitate, el se întoarce voios la priză. Consideră că este 
vorba de un joc grozav. În loc să intraţi în joc fără să vă 
doriţi, puneţi copilul în ţarcul de joacă spunându-i pur şi 
simplu „Pauză” şi lăsaţi-l acolo timp de câteva minute. 
Majorităţii copiilor nu le place să fie luaţi de la o activitate 
care îi interesează, astfel încât trebuie să vă aşteptaţi la 
plânsete de protest, însă această formă uşoară de 
pedeapsă este o metodă eficientă de a vă învăţa copilul că 
sunteţi fermi şi hotărâți în ceea ce spuneţi. 

O procedură de pedeapsă mai formală este eficientă 
pentru copiii preşcolari şi din clasele mici. „Pauza” 
înseamnă a-l lipsi pe copil de atenţie şi distracţie. La 
domiciliu, puteţi alege un scaun de pauză care este destul 
de izolat de activităţile casei; nu atât de departe încât să nu 
vă puteţi da seama ce face copilul, însă nici chiar în mijlocul 
casei. Atunci când anunţaţi o pauză, copilul dumneavoastră 
trebuie să stea în scaunul respectiv până când îi spuneţi că 
nu mai este necesar. Puteţi folosi un cronometru, fixând 
câte un minut pentru fiecare an din vârsta copilului (dacă 
durata este mai mare copilul ar putea uita de ce a fost pus 
să stea în scaun şi s-ar putea simţi trist sau supărat). Când 
copilul se dă jos din scaun înainte ca timpul să expire, 
atunci va trebui să ia pedeapsa de la capăt. 

Unii părinţi descoperă că dacă îl pun pe copil în camera 
lui şi îi spun că poate să iasă de acolo când este gata să fie 
cooperant este o metodă bună. Un dezavantaj teoretic al 
acestei metode este că ar putea face ca dormitorul să pară 
a fi o închisoare. Pe de altă parte, îl învaţă pe copil că a fi 
împreună cu alte persoane este un privilegiu care poate fi 
pierdut, precum şi că un lucru bun pe care o persoană 
supărată îl poate face este să găsească un loc în care să fie 
singură pentru un timp şi să se calmeze. 

Pentru copiii mai mari, adeseori este bine ca pedeapsa 


să fie administrată chiar în timp ce ei fac ceva rău. Dacă un 
copil îşi lasă jucăriile peste tot în sufragerie după ce l-aţi 
rugat ferm să le strângă, atunci puteţi strânge jucăriile şi le 
puteţi pune într-un loc unde el nu poate ajunge la ele, 
lăsându-le acolo pentru câteva zile. Dacă un adolescent 
refuză să-şi pună hainele murdare în coşul de rufe, acesta 
ar putea să descopere la un moment dat că nu mai are nici 
o cămaşă curată pentru a merge la şcoală (o pedeapsă 
destul de severă pentru mulţi adolescenţi, deşi nu pentru 
toţi). Un adolescent mai mare care stă la o petrecere sau în 
altă parte până târziu fără a-şi anunţa mai înainte părinţii 
că va întârzia şi-ar putea pierde pentru un timp privilegiul 
de a ieşi seara până când poate să dovedească că îşi poate 
purta de grijă într-un mod responsabil. Pedepsele eficiente 
au o logică pe care chiar şi copilul care este pedepsit 
trebuie să o recunoască. Ele îl învaţă pe copil o lecţie 
crucială, şi anume că toate acţiunile au consecinţe. 

Părinţii care îşi pedepsesc copiii prea mult au 
nevoie de ajutor. Atunci când întâlnesc un părinte care 
spune că trebuie să îşi pedepsească „tot timpul” copilul ştiu 
că respectivul părinte are nevoie de ajutor. Unii părinţi au 
dificultăţi foarte mari în a-şi controla copiii. Ei spun că 
aceştia nu fac ce li se spune sau că pur şi simplu sunt răi. 
Primul lucru pe care îl observați când priviţi un astfel de 
părinte - să spunem că este vorba de o mamă - este că nu 
pare a încerca cu adevărat, cu toate că doreşte să-şi 
controleze copilul şi crede că face tot ce îi stă în putinţă 
pentru a reuşi acest lucru. Ea îl ameninţă, îl dojeneşte sau îl 
pedepseşte frecvent. Insă o astfel de mamă aproape 
niciodată nu duce la îndeplinire o ameninţare. O altă mamă, 
cu toate că îşi pedepseşte copilul, niciodată nu reuşeşte să- 
| facă pe acesta să facă ceea ce ea i-a zis că are de făcut. O 
altă mămică îl poate face pe copilul ei să se supună o dată, 
însă după 5, apoi după 10 minute îl lasă nepedepsit, deşi 
copilul repetă greşeala. O alta râde în timp ce îşi ceartă şi 
îşi pedepseşte copilul. O alta ţipă continuu la copil 
spunându-i că a fost rău sau îl întreabă pe vecin, în faţa 
copilului, dacă acesta a văzut vreodată un copil mai rău. 


Astfel de părinţi se aşteaptă ca, în mod inconştient, 
comportamentul rău al copilului lor să continue şi consideră 
că nu pot face nimic eficient pentru a-i opri. Ei practic îi 
invită pe copii să se comporte urât, cu toate că nu îşi dau 
seama de acest lucru. Mustrările şi pedepsele lor reprezintă 
numai o exprimare a frustrării lor. Atunci când ei se plâng 
vecinilor, singura lor speranţă este să obţină o aprobare 
liniştitoare din partea acestora în legătură cu faptul că au 
un copil cu adevărat imposibil. Părinţii frustraţi ca aceştia 
au avut de cele mai multe ori copilării nefericite, în timpul 
cărora ei nu au fost niciodată asiguraţi suficient că sunt în 
fond buni şi că se comportă cum trebuie. Rezultatul este că 
nu au suficientă încredere în ei înşişi sau în copiii lor. Aceşti 
părinţi au nevoie de ajutor din partea unui specialist 
răbdător. 


SFATURI PENTRU STABILIREA LIMITELOR 


Puteţi fi fermi şi prietenoşi în acelaşi timp. Un 
copil are nevoie să simtă că mama şi tatăl lui, deşi sunt 
înţelegători, au propriile lor drepturi, ştiu să fie fermi şi nu îl 
lasă să fie irațional sau nepoliticos. El îi va aprecia mai mult 
pe părinţi dacă aceştia se comportă în acest fel. Fermitatea 
lor îl pregăteşte pentru a se înţelege bine cu alţi oameni. 

Copiii răsfăţaţi nu sunt fiinţe fericite, nici chiar la ei 
acasă. lar când ies în lume, indiferent că au 2, 4 sau 6 ani, 
ei au un şoc puternic. Descoperă că nimeni nu este dispus 
să se ploconească în faţa lor; într-adevăr, ei învaţă că toată 
lumea îi displace datorită egoismului lor. Fie trec prin viaţă 
fiind nepopulari, fie învaţă pe calea cea grea să se facă 
plăcuţi de ceilalţi. 

Părinţii conştiincioşi adeseori îşi lasă copilul să profite 
de ei pentru un timp - până când răbdarea lor este epuizată 
- şi după aceea îşi schimbă complet comportamentul şi îl 
pun pe copil la punct. Insă nici unul dintre aceste stadii nu 
este cu adevărat necesar. Dacă părinţii au un respect de 
sine sănătos, pot să îşi păstreze demnitatea fiind totuşi 
prietenoşi. De exemplu, dacă fata dumneavoastră insistă să 


continuaţi să vă jucaţi cu ea deşi sunteţi epuizat, nu vă 
temeţi să îi spuneţi vesel, însă ferm „Sunt foarte obosit. O 
să mă duc să citesc o carte, iar tu poţi face acelaşi lucru.” 

Sau poate ea se împotriveşte să îi dea înapoi jucăria 
unui copil care trebuie să meargă acasă. Incercaţi să o 
faceţi să fie interesată de altceva, însă nu vă simţiţi ca şi 
cum ar trebui să fiţi extrem de înţelegători tot timpul. Luaţi- 
o în braţe şi ţineţi-o la distanţă până când celălalt copil 
pleacă, chiar dacă plânge puţin. 

Sentimentele de furie sunt normale. Când un copil 
este nepoliticos cu părinţii lui - probabil pentru că a trebuit 
să fie pedepsit sau pentru că este gelos pe fratele sau sora 
lui - părintele ar trebui să îl oprească imediat şi să insiste 
să fie politicos. In acelaşi timp, părintele ar putea spune că 
ştie că un copil este supărat pe el câteodată (la un moment 
dat, toţi copiii ajung să se supere pe părinţii lor). Acest 
lucru vi s-ar putea părea contradictoriu; pare ca şi cum aţi 
încerca să îndulciţi pedeapsa. Recunoaşterea sentimentelor 
copilului nu reprezintă o scuză pentru comportamentul 
acestuia. Il ajută pe copil să îşi dea seama că părinţii ştiu că 
a fost furios, însă nu sunt supăraţi pe el şi nu îl resping 
datorită acestui lucru. Inţelegerea acestui lucru îl ajută să 
îşi depăşească furia şi îl împiedică să se simtă vinovat sau 
înspăimântat din cauza acesteia. Inţelegerea acestei 
distincţii între sentimentele de ostilitate şi acţiunile 
nepotrivite are un rol practic foarte benefic. De fapt, o 
dovadă importantă a sănătăţii mintale este atunci când 
copilul îşi poate recunoaşte propriile sentimente şi poate să 
ia o decizie raţională asupra modului de acţiune. Ajutându-l 
pe copil să-şi găsească cuvintele prin care să-şi descrie 
emoţiile, îi sprijiniți dezvoltarea inteligenţei emoţionale, iar 
aceasta este o componentă esenţială a succesului în viaţă. 

Nu spuneţi copilului „Nu vrei să...”. Faceţi numai ce 
este necesar. Este uşor să vă obişnuiţi să-i spuneţi unui 
copil mic „Vrei să stai jos şi să mănânci?”, „Vrei să te 
îmbraci?”, „Vrei să faci pipi?” etc. O altă abordare frecventă 
este „A sosit momentul să mergem la plimbare, da?” 
Problema este că răspunsul natural al unui copil, în special 


între 1 şi 3 ani, este „nu”. După aceea bietul părinte va 
trebui să îşi convingă copilul să accepte ceva care este 
oricum necesar. 

Toate argumentele care ar urma presupun să vorbiţi 
foarte mult. Este mai bine să nu-i oferiţi copilului 
posibilitatea de a alege. Când este momentul mesei, 
conduceţi-l sau căraţi-l la masă, vorbind în continuare cu el. 
Atunci când vedeţi că vrea să meargă la baie, conduceţi-l 
acolo sau aduceţi-i olita. Dezbrăcaţi-l fără a-i spune ce 
intenţionaţi să faceţi. 

De fiecare dată când îl luaţi pe copil de la o activitate în 
care este absorbit este bine să vă comportaţi cu tact. Când 
copilul dumneavoastră de 15 luni este ocupat încercând să 
construiască ceva, puteţi să îl puneţi la masă împreună cu 
jucăriile lui şi să i le luaţi atunci când îi daţi lingura. Când 
copilul dumneavoastră de 2 ani se joacă cu un câine de 
jucărie înainte de culcare, puteţi să-i spuneţi „Haide acum 
să culcăm câinele”. Când copilul dumneavoastră de 3 ani 
împinge o maşină de jucărie pe podea atunci când trebuie 
să facă baie, îi puteţi sugera că maşina ar putea să facă o 
călătorie mai lungă... până în baie. Când arătaţi interes faţă 
de ceea ce face, copilul va fi mai cooperant. 

Pe măsură ce copilul creşte, devine mai dificil de distras 
şi se concentrează mai bine. In acest caz este mai bine să-i 
oferiţi un avertisment  prietenesc. Când copilul 
dumneavoastră de 4 ani şi-a petrecut o jumătate de oră 
construind un garaj din cuburi, puteţi să-i spuneţi „Pune 
maşinile în garaj acum; vreau să văd cum arată înainte ca 
tu să mergi la culcare”. Această abordare este mai bună 
decât să-l forţaţi fără nici un avertisment să se culce chiar 
când joaca era cea mai interesantă sau decât să-i daţi un 
avertisment ameninţător. 

Cu toate acestea, aceste abordări necesită răbdare, 
răbdare pe care este firesc să nu o aveţi întotdeauna. Nici 
un părinte nu poate avea răbdare la infinit. 

Nu îl avertizaţi prea mult. Uneori puteţi vedea un 
copil de 1-3 ani care este foarte îngrijorat datorită 
multiplelor atenţionări pe care le-a primit. Mama unui 


băieţel oarecare de 2 ani încearcă întotdeauna să-l 
controleze prin atenţionări: „Jackie, nu trebuie să te atingi 
de lampa doctorului, căci o vei sparge şi acesta nu va mai 
putea să vadă”. Jackie priveşte lampa cu o expresie 
îngrijorată şi murmură „Doctorul nu poate să vadă”. Puțin 
mai târziu el încearcă să deschidă uşa de la intrare. Mama 
lui îl atenționează: „Nu te duce la uşă. Jackie s-ar putea 
pierde, iar mămica n-o să-l mai găsească”. Bietul Jackie 
analizează noul pericol în mintea lui şi repetă „Mămica n-o 
să-l mai găsească”. Este dăunător pentru copil să audă tot 
timpul despre variante negative. Acest lucru favorizează 
dezvoltarea unei imaginaţii morbide. Un copil de 2 ani nu ar 
trebui să îşi facă prea multe griji în legătură cu consecinţele 
acţiunilor sale. Aceasta este perioada în care trebuie să 
înveţe făcând ceva şi lăsând lucrurile să se întâmple. Asta 
nu înseamnă că nu ar trebui niciodată să vă avertizaţi 
copilul folosind cuvinte; înseamnă numai că nu ar trebui tot 
timpul să-i menţionaţi lucruri negative pe care nu le poate 
înţelege complet. 

Apoi mai este şi tatăl excesiv de conştiincios care 
consideră că ar trebui să-i ofere fiicei lui de 3 ani o 
explicaţie rezonabilă despre orice lucru. Când este 
momentul să se pregătească pentru a merge afară, 
niciodată nu-i trece prin cap tatălui să-i pună pur şi simplu 
haina copilului într-o manieră cât se poate de normală şi să 
iasă. El începe cu „Să-ţi pun acum hăinuţa?”, „Nu”, spune 
copilul. „Oh, dar vrem să mergem afară şi să respirăm puţin 
aer curat”. Copilul este obişnuit ca tatăl lui să se simtă 
obligat să-i ofere o explicaţie pentru orice. Acest lucru îl 
încurajează să se certe pentru fiecare lucru. Aşadar, copilul 
spune „De ce?”, însă nu pentru că doreşte cu adevărat să 
ştie. lar lucrurile continuă tot aşa, în fiecare zi. Acest tip de 
argumentaţie fără sens şi toate explicaţiile inutile nu îl vor 
face pe copil să fie mai cooperant şi nu-l vor face să îşi 
respecte tatăl pentru că acesta este o persoană rezonabilă. 
Copilul ar fi mai fericit şi s-ar simţi mult mai sigur dacă tatăl 
ar aborda o expresie de încredere în sine şi l-ar îndruma 
într-o manieră prietenească şi automată pe tot parcursul 


zilei. 

Când copilul este mic, încercaţi cel mai mult să-l 
îndepărtați de situațiile periculoase sau interzise, 
distrăgându-i atenția cu ceva interesant şi inofensiv sau pur 
şi simplul luându-l în braţe. Pe măsură ce creşte mai mare 
şi învaţă această lecţie, amintiţi-i cu un „Nu, nu” obişnuit că 
nu are voie să facă un lucru, apoi oferiţi-i altceva de făcut. 
Dacă doreşte o explicaţie sau un motiv, oferiţi-i-o în 
termeni simpli. Nu presupuneţi că doreşte o explicaţie 
pentru fiecare îndrumare pe care i-o oferiţi. Ştie că nu are 
experienţă şi contează pe dumneavoastră să-l feriţi de 
pericole. Dacă îl ghidaţi se va simţi mai în siguranţă, cu 
condiţia să faceţi acest lucru cu tact şi nu prea mult. 


PROBLEMA SENTIMENTELOR PĂRINŢILOR 


SPOCK CLASIC 

Cred că tinerii idealişti care se pregătesc să fie părinţi 
presupun că dacă sunt de fel buni, vor avea răbdare şi 
dragoste nelimitată pentru bebeluşul lor. Dar acest lucru nu 
este omenesc cu putinţă. 

Părinţii se pot supăra din când în când. Când 
copilul dumneavoastră a plâns cu furie timp de mai multe 
ore în ciuda tuturor eforturilor dumneavoastră răbdătoare 
de a-l linişti, nu mai puteţi să simţiţi înţelegere pentru el. În 
acel moment copilul pare a fi o creatură dezagreabilă, 
încăpăţânată şi lipsită de apreciere, şi nu puteţi să vă 
abţineţi să vă simţiţi furioşi, foarte furioşi. Sau probabil fiul 
dumneavoastră cel mare a făcut ceva ce ştie foarte bine că 
nu ar fi trebuit să facă. Poate că a fost atât de fascinat de 
un obiect de-al dumneavoastră care s-ar putea sparge sau 
atât de dornic să se alăture unor copii de pe cealaltă parte 
a străzii încât nu a putut rezista tentaţiei de a nu se 
supune. Sau poate că a fost supărat pe dumneavoastră 
pentru că i-aţi interzis ceva, sau a fost supărat pe bebeluş 
pentru că acesta primeşte atât de multă atenţie. Astfel că 
s-a purtat rău pentru a vă face în ciudă. 


Când un copil nu respectă o regulă bine înţeleasă şi 
rezonabilă, nu puteţi pur şi simplu să fiţi o statuie 
insensibilă a justiţiei. Orice părinte bun are sentimente 
puternice faţă de bine şi rău. Aţi fost învăţaţi să simţiţi 
astfel atunci când eraţi copil. Este regula dumneavoastră 
cea care a fost încălcată. Probabil că lucrurile 
dumneavoastră au fost stricate. Şi copilul dumneavoastră, 
de al cărui caracter vă pasă foarte mult, este cel care a 
făcut ceva rău. Este inevitabil să vă simţiţi indignat. Copilul 
se aşteaptă în mod firesc la acest lucru şi nu este jignit 
dacă reacţia dumneavoastră este îndreptăţită. 

Uneori vă ia mult timp pentru a vă da seama că sunteţi 
pe cale să vă pierdeţi cumpătul. Băiatul poate a făcut mai 
multe fapte supărătoare încă de când a apărut la micul 
dejun: a făcut remarci neplăcute în legătură cu mâncarea, a 
ciocănit intenţionat într-un pahar cu lapte. S-a jucat cu un 
lucru cu care nu avea voie şi l-a stricat, s-a legat de un copil 
mai mic; dumneavoastră aţi încercat să ignoraţi toate 
aceste lucruri făcând un efort extrem pentru a fi răbdător. 
lar după aceea, ultima faptă, care poate că nu a fost atât 
de rea, v-a făcut să explodaţi, şocându-vă datorită modului 
în care vă manifestaţi. Adeseori când priviţi înapoi la o serie 
de astfel de fapte exasperante, puteţi observa că de fapt 
copilul a cerut fermitate toată dimineaţa şi că efortul 
dumneavoastră intens de a avea răbdare a fost cel care l-a 
făcut să treacă de la o provocare la alta, căutând să fie 
corectat. 

Ne supărăm pe copiii noştri şi datorită presiunilor şi 
frustrărilor pe care le simţim datorită altor motive. De 
exemplu, un tată vine acasă supărat datorită problemelor 
pe care le are la servici. Işi critică soţia, care după aceea ÎI 
bate pe băiatul cel mare pentru ceva care în mod normal 
nu declanşează reproşuri; acesta la rândul lui se leagă de 
sora mai mică. 

Este mai bine să vă recunoaşteţi furia. Am discutat 
despre faptul că este inevitabil ca un părinte din când în 
când să devină nerăbdător şi să se supere. Este la fel de 
important să vă gândiţi şi la o întrebare asemănătoare: „Pot 


părinţii să îşi accepte liniştiţi sentimentele de furie pe care 
le au?” Părinţii care nu sunt excesiv de stricţi cu ei înşişi 
sunt de obicei capabili să îşi recunoască supărarea. O 
mămică normală care discută cu alţii despre cum se simte 
şi al cărei băiat a chinuit-o toată ziua i-ar putea spune unei 
prietene, pe jumătate în glumă „Nu cred că mai pot suporta 
să stau în casă cu copilul ăsta nici măcar pentru o clipă” 
sau „Mi-ar plăcea să-l bat bine”. Cu toate că de obicei ea nu 
acţionează în conformitate cu aceste gânduri, nu îi este 
ruşine să le admită faţă de sine sau faţă de o prietenă 
înţelegătoare. Este o uşurare pentru ea să-şi recunoască 
clar sentimentele şi să scape de ele prin vorbă. Acest lucru 
o ajută şi să observe mai bine la ce a făcut faţă şi să fie mai 
fermă pentru ca lucrurile să revină la normal. 

Părinţii sunt cei care îşi stabilesc standarde imposibile 
pentru ei înşişi, cei care au sentimente de furie în momente 
în care ei consideră că nişte părinţi buni nu ar trebui să 
simtă aşa ceva; ei sunt cei care suferă cu adevărat. Atunci 
când pot detecta aceste emoţii agitându-se în sufletul lor, 
fie se simt insuportabil de vinovaţi ori le neagă din toate 
puterile. 

Insă când o persoană încearcă să ascundă astfel de 
sentimente, acestea nu fac decât să se manifeste în alte 
moduri, de exemplu sub formă de tensiune, oboseală sau 
dureri de cap. 

O altă expresie indirectă a furiei este protectivitatea 
excesivă. O mamă care nu poate să îşi recunoască faţă de 
sine că are sentimente antagoniste pentru copii, şi-ar putea 
imagina toate lucrurile îngrozitoare care i-ar putea afecta 
pe aceştia din alte direcţii; ar putea ajunge să îşi facă foarte 
multe griji datorită microbilor sau traficului. Ea încearcă să 
îndepărteze aceste pericole stând tot timpul cu copiii şi 
protejându-i, iar acest lucru îi poate face pe aceştia să 
devină prea dependenţi de ea. 

Recunoaşterea propriilor sentimente de furie vă ajută să 
vă simţiţi mai bine şi îi este de folos şi copilului 
dumneavoastră. In general lucrurile care-l fac pe un părinte 
să se simtă rău îl fac şi pe copil să se simtă la fel. Atunci 


când un părinte consideră că sentimentele contradictorii 
sunt prea oribile pentru a fi recunoscute, copilul îşi dezvoltă 
aceeaşi repulsie faţă de acestea. In clinicile de îndrumare a 
copiilor putem vedea copii care se tem de pericole 
imaginare - teamă de insecte, de a merge la şcoală, de a fi 
separați de părinţii lor - iar aceste temeri se dovedesc în 
urma investigaţiilor a fi manifestări ale furiei copiilor faţă de 
părinţii lor, furie pe care aceşti copii nu îndrăznesc să o 
recunoască. 

Pentru a pune invers problema, copiii sunt mai fericiţi 
când părinţii lor nu se tem să îşi admită furia faţă de ei; ei 
pot atunci să se simtă mai confortabil în legătură cu 
propriile lor sentimente de furie. Furia justificată care este 
exprimată face ca atmosfera să fie relaxată şi în final toată 
lumea se simte mai bine. Bineînţeles, nu tot antagonismul 
exprimat faţă de copii este justificat. Din când în când 
puteţi observa un părinte aspru şi neiubitor care abuzează 
verbal şi fizic de copilul său toată ziua, fără nici un motiv şi 
fără pic de jenă. Acest flux constant de furie neprovocată 
este foarte diferit de  iritaţia părinţilor a căror 
conştiinciozitate şi devotament faţă de copiii lor sunt 
evidente. 

Un părinte iubitor care se simte furios în cea mai mare 
parte a timpului, fie că îşi exprimă această furie deschis sau 
nu, suferă datorită unui stres emoţional puternic şi ar trebui 
să obţină ajutor din partea unui specialist. Furia s-ar putea 
datora unor motive complet diferite. O stare continuă de 
furie şi iritaţie este adeseori un semn de depresie. 
Depresia, care afectează mulţi părinţi - în special mamele 
copiilor mici - este o afecţiune foarte dureroasă. Din 
fericire, este de asemenea şi tratabilă prin multe mijloace 
(vezi pag. 51). 

Nerăbdarea şi aprobarea fac parte din creşterea 
copiilor. Tendinţa foarte umană de a reacţiona puternic 
faţă de comportamentul copiilor noştri ne ajută pe noi 
foarte mult, pe măsură ce sădim în aceştia trăsăturile bune 
pe care părinţii noştri ni le-au insuflat. Facem acest lucru 
automat, fără a trebui să ne gândim, deoarece ne-am 


învăţat idealurile atât de bine atunci când am fost copii. 
Altfel, creşterea copiilor ar fi de zece ori mai grea decât 
este. 

Părinții se simt cei mai vinovați datorită sentimentului 
de iritare pe care-l au față de un anumit copil, în special 
dacă nu există nici un motiv evident care să justifice acest 
sentiment. O mamă ar putea spune „Acest copil 
întotdeauna mă enervează. Cu toate acestea încerc în 
permanenţă să fiu amabilă cu el şi să-i trec cu vederea 
comportamentul nepotrivit.” 

insă dacă vă simţiţi vinovaţi datorită nerăbdării 
dumneavoastră cronice faţă de un copil sau altul aţi putea 
ajunge să vă complicaţi relaţia cu acesta. Vina noastră îl 
afectează mai mult pe copil decât supărarea. 


MANIERELE 


SPOCK CLASIC 


Unii spun că suntem o societate necivilizată şi, dacă vă 
uitaţi în jurul dumneavoastră, s-ar putea să fiţi de acord. 
Pare din ce în ce mai obişnuit ca adulţii şi copiii să 
folosească înjurături, să ţipe unul la celălalt pentru un motiv 
neînsemnat, o jignire în faţa altor semeni. Regula pare să 
fie: „Fiecare pentru el. la-o înainte cât poţi”. 

Imi amintesc când oamenii erau mai curtenitori, când 
„pacea” era instaurată şi când luatul înainte nu era o primă 
ambiţie. Există multe cazuri pentru destrămarea civilizaţiei, 
iar acum părinţii par să creadă că este demodat să-ţi mai 
pese de maniere şi copiii ar trebui lăsaţi să se dezvolte 
liber. Unii oameni chiar m-au acuzat că sunt responsabil de 
practicile cu „prea multă libertate” - o acuzaţie care cred 
că este o ironie pentru că eu susţin exact contrariul. Cred 
că învăţarea bunelor maniere ar trebui să facă parte din 
educarea copilului. Bunele maniere dau un mesaj corect 
copiilor, că poţi face anumite lucruri pe căi acceptabile de 
către societate şi că a fi amabil cu alţi oameni face pe toată 
lumea mai fericită şi mai iubitoare. 


Bunele maniere se învaţă firesc. A-i învăţa pe copii 
să spună „te rog” sau „mulţumesc” nu reprezintă cu 
adevărat primul pas. Cel mai important lucru este să-i 
faceţi să-i placă pe oameni şi să aibă o părere bună despre 
ei înşişi ca persoane. Dacă nu reuşiţi acest lucru, vă va fi 
foarte dificil să-i învăţaţi chiar şi manierele cele mai simple. 

De asemenea, este important să evitaţi să-i faceţi pe 
copii prea conştienţi de alţi oameni necunoscuţi. Suntem 
înclinați, în special în cazul primului nostru născut, să-l 
prezentăm imediat unui adult pe care nu-l cunoaşte şi să-l 
obligăm să spună ceva. Insă atunci când procedaţi astfel cu 
un copil de 2 ani, îl puneţi într-o situaţie jenantă. El se va 
simţi inconfortabil imediat ce vă va vedea că salutaţi pe 
cineva, deoarece ştie că urmează să fie scos la rampă. Este 
mult mai bine ca în primii 3-4 ani, atunci când un copil are 
nevoie de timp pentru a evalua un străin, să deviaţi 
conversaţia cu noul venit către alte subiecte în afară de 
copil. Un copil de 3-4 ani probabil că îl va privi pe străin 
discutând cu părintele său timp de câteva minute, pentru 
ca dintr-o dată să intervină în conversaţie cu o remarcă de 
genul „Apa a curs din toaletă peste tot pe podea”. Acesta 
nu este un exemplu ideal de maniere, însă reprezintă 
maniere adevărate: copilul consideră că este important să 
împărtăşească străinului o experienţă fascinantă. Când 
continuă să se comporte în acest fel faţă de străini, copilul 
va învăţa foarte curând cum să fie prietenos într-un mod 
mai adecvat. 

De asemenea, este important pentru copii ca ei să 
crească în familii ai căror membri sunt întotdeauna 
politicoşi unul cu altul. In acest fel ei pot învăţa bunătatea. 
Ei doresc să spună „mulţumesc” deoarece şi restul familiei 
spune acest lucru şi simte în acest fel. Ei se bucură să dea 
mâna şi să spună „te rog”. Exemplul de politeţe oferit de 
părinţi, atât unul faţă de altul cât şi faţă de copil, este 
crucial. 

Este important să-i învăţaţi pe copii cum să fie politicoşi 
şi respectuoşi, chiar dacă acest lucru nu vă este 
întotdeauna uşor, în special în cazul copiilor mici. Este un 


exerciţiu util să vă gândiţi la ce este important în familia 
dumneavoastră? Ce fel de politeţe şi maniere v-ar plăcea să 
observați la copiii dumneavoastră. Asiguraţi-vă că le oferiţi 
acestora exemple potrivite. Dacă faceţi acest lucru într-o 
manieră prietenească, atunci ei vor fi mândri să înveţe. Şi 
mai important: tuturor le plac copiii cu maniere frumoase şi 
le displac copiii grosolani sau lipsiţi de consideraţie. Aşadar, 
părinţii le sunt datori copiilor lor să-i facă plăcuţi de alte 
persoane. Aprecierea pe care copiii o primesc îi va face să 
fie la rândul lor şi mai prietenoşi. 


BUNICII 


Bunicii au libertatea de a-şi vedea nepoţii altfel decât 
critic. Părinților, care trebuie să îşi asume responsabilitatea 
pentru dezvoltarea copiilor, ar trebuie să li se amintească 
din când în când de cât de minunaţi sunt în realitate 
aceştia. Având avantajul perspectivei, care este influenţată 
de vârstă şi distanţă, bunicii pot adeseori să îi asigure pe 
părinţi că orice comportamente dificile pe care copilul le-ar 
putea avea nu reprezintă în realitate decât mici obstacole şi 
nu probleme cu adevărat importante. Din când în când, 
bunicii ar putea fi rugaţi să ţină locul părinţilor care sunt 
plecaţi la serviciu sau sunt bolnavi. Bunicii care însă au 
grijă de copii mai mult timp trebuie să facă faţă unor 
provocări speciale. 

O resursă pentru părinţi. Bunicii pot reprezenta un 
ajutor extraordinar pentru părinţii tineri, din multe puncte 
de vedere. Aceştia se pot simţi la rândul lor foarte bine 
pentru că au grijă de nepoţii lor. Adeseori se întreabă cu 
nostalgie „De ce nu am putut să mă bucur de proprii mei 
copii aşa cum mă bucur de nepoți? Presupun că încercam 
prea tare şi nu simţeam decât responsabilitatea.” 

În multe părţi ale lumii bunicile sunt considerate experţi, 
iar o mamă tânără consideră că este absolut normal ca 
atunci când are o întrebare despre nevoile copilului ei să o 
întrebe pe propria ei mamă. Atunci când o mamă are acest 
fel de încredere în bunică, ea poate obţine nu numai un sfat 
util de la aceasta, ci poate în acelaşi timp să se simtă mai 
încrezătoare. Cu toate acestea, în ţara noastră o mamă fără 
experienţă este mult mai înclinată să apeleze în primul 
rând la doctorul ei, iar unele dintre femei nu se gândesc 
niciodată să îşi consulte mamele. Acest lucru se datorează 
în parte faptului că sunt atât de obişnuite să consulte 
specialişti - medici, consilieri, psihologi, preoţi, asistenţi 
sociali - în legătură cu problemele personale. De 
asemenea, considerăm că este de la sine înţeles faptul că 


cunoştinţele avansează rapid, astfel încât adeseori gândim 
că deşi cineva ştia cum să facă un lucru cu 20 de ani în 
urmă, această persoană a rămas în urmă în ziua de azi. 

Un motiv fundamental este acela că mulţi părinţi tineri 
consideră că sunt prea aproape de adolescenţă. Ei doresc 
să dovedească lumii şi lor înşişi faptul că îşi pot conduce 
singuri vieţile. S-ar putea teme că bunicii ar putea să 
înceapă să le spună ce au de făcut, ca şi cum ar fi încă 
dependenţi. Ei nu doresc să ajungă din nou în această 
poziţie. ă 

Tensiunile sunt normale. In unele familii nu există 
decât înţelegere între părinţi şi bunici. În „multe altele, 
diferenţele de opinie sunt foarte marcate. In alte familii 
există puţină tensiune, în cea mai mare parte apărând în 
timpul pe măsură ce membrii familiei se obişnuiesc cu 
situaţia. 

Tânăra femeie norocoasă, care are multă încredere în 
sine, poate apela cu uşurinţă la mama ei pentru a obţine 
ajutor la nevoie. lar atunci când bunica face o sugestie 
personală, mama descoperă că poate să o accepte dacă 
pare a fi potrivită sau poate cu tact să procedeze aşa cum 
crede ea de cuviinţă. Insă majoritatea părinţilor tineri nu au 
această încredere în propriile forţe la început. La fel ca 
aproape toată lumea care are o slujbă nouă, ei sunt 
sensibili în legătură cu defectele posibile şi la critică. 

Majoritatea bunicilor îşi amintesc bine acest lucru 
deoarece şi ei au fost în aceeaşi situaţie cu părinţii lor şi se 
străduiesc din greu să nu intervină. Pe de altă parte, ei au 
experienţă, consideră că şi-au dezvoltat o judecată bună, îşi 
iubesc foarte mult nepoţii şi nu se pot abţine de la a avea 
opinii. Ei observă schimbări surprinzătoare faţă de perioada 
în care ei înşişi şi-au îngrijit copiii - de exemplu, îngrijirea 
copiilor în altă parte decât la ei - ar putea fi deranjaţi de 
ceea ce ar putea părea un zel excesiv de a le aplica. 

Consider că dacă părinţii tineri au curajul, ei pot face ca 
relaţiile să fie mai confortabile permițându-le bunicilor (sau 
chiar invitându-i pe aceştia) să îşi spună părerile. Discuţiile 


deschise sunt de cele mai multe ori mult mai eficiente şi 
mai potrivite pentru înţelegerea dintre membrii familiei pe 
termen lung, în comparaţie cu indiciile şi cu tăcerile 
stânjenitoare. O mamă suficient de sigură de faptul că are 
grijă de copil cum trebuie poate să spună „Ştiu că această 
metodă nu ţi se pare a fi cea mai bună, aşa că o să mai 
discut încă o dată cu medicul despre ea pentru a fi sigură 
că am înţeles instrucţiunile lui.” In acest fel mama nu 
cedează; ea îşi rezervă dreptul de a lua în final propriile 
decizii. Ea numai recunoaşte bunele intenţii ale bunicii, 
precum şi grijile evidente ale acesteia. O mamă tânără care 
este rezonabilă o va linişti pe bunică nu numai în legătură 
cu problema care există în prezent, însă şi în legătură cu 
viitorul în general. 

O bunică o poate ajuta pe mamă să facă o treabă bună 
arătându-i acesteia că are încredere în ea şi acceptându-i 
metodele pe cât de mult este posibil. Acest lucru o face pe 
mamă mai dispusă să-i ceară sfatul atunci când are îndoieli 
cu privire la o anumită problemă. 

Bunicii ca dădace. Când copiii sunt lăsaţi în grija 
bunicilor, fie pentru o jumătate de zi, fie pentru 2 
săptămâni, ar trebuie să existe o colaborare sinceră şi să 
fie făcute compromisuri raţionale. Părinţii trebuie să aibă 
încredere că în problemele importante copiii vor fi îngrijiţi în 
conformitate cu convingerile lor. Pe de altă parte, nu este 
corect din partea lor să se aştepte ca bunicii să 
îndeplinească fiecare lucru (indiferent că este vorba de 
îngrijire sau disciplină) ca şi cum ar fi copii exacte ale 
părinţilor. Copiilor nu le va strica dacă le vor arăta ceva mai 
mult respect bunicilor, dacă aceştia doresc acest lucru, 
dacă vor mânca la ore diferite, dacă vor fi ţinuţi curaţi sau li 
se va permite să rămână murdari în anumite situaţii. Dacă 
părinţii nu consideră că este potrivit modul în care bunicii 
au grijă de copii, nu ar trebui să le ceară acestora să aibă 
grijă de ei. 

Unii părinţi sunt sensibili în legătură cu sfaturile. 
Tensiuni mai crescute decât în mod obişnuit ar putea să se 
producă dacă o tânără mămică a fost foarte mult criticată 


în copilărie. Acest lucru o face inevitabil să nu fie sigură pe 
ea însăşi, să nu tolereze dezaprobările şi să fie foarte 
hotărâtă să îşi demonstreze independenţa. Ea ar putea 
adopta filozofii noi legate de creşterea copiilor cu un 
entuziasm neobişnuit şi ar putea să le urmeze îndeaproape. 
Aceste teorii i se par o schimbare de ansamblu faţă de ceea 
ce îşi aminteşte şi reprezintă şi o metodă de a le arăta 
bunicilor cât de depăşiţi sunt de situaţie. Părinţii care 
descoperă că îi supără în mod frecvent pe bunici ar trebui 
cel puţin să se întrebe dacă fac acest lucru intenţionat, fără 
însă a-şi da seama. 

Bunicii autoritari. Din când în când o bunică are un 
astfel de temperament încât dacă a fost întotdeauna foarte 
autoritară cu propriul ei copil, nu se poate opri acum când 
acesta a devenit la rândul său părinte. Acest părinte poate 
avea dificultăţi în a menţine o atitudine potrivită la început. 
De exemplu, fiica nu îşi doreşte să primească sfaturi. Atunci 
când acestea îi sunt totuşi oferite, acest lucru o face să fie 
furioasă, însă ea nu îndrăzneşte să îşi exprime 
sentimentele. Dacă acceptă sfatul, se simte dominată. 
Dacă îl refuză, se simte vinovată. Cum poate în această 
situaţie o mămică fără experienţă să se protejeze pe sine? 

In primul rând, fiica îşi poate reaminti că acum ea este 
mămica şi că bebeluşul este al ei pentru a-l îngriji aşa cum 
crede că este cel mai bine. Ea ar trebui să poată fi ajutată 
de medic dacă a fost determinată să se îndoiască de 
metoda pe care o foloseşte. Cu siguranţă are dreptul la 
sprijinul soţului, în special dacă mama acestuia este cea 
care intervine în creşterea copilului. Dacă soţul consideră 
că într-o anumită situaţie mama lui are dreptate, el ar 
trebui să-i spună acest lucru în particular soţiei sale; în 
acelaşi timp, el ar trebui să îi dovedească mamei sale că 
este alături de soţia lui şi nu aprobă intervenţiile exterioare. 

Mama fără experienţă va ajunge să se simtă mai bine 
dacă treptat va învăţa să nu mai fugă de bunică şi nici să-i 
fie teamă să o asculte atunci când aceasta doreşte să îşi 
exprime o părere. Fiecare dintre aceste reacţii dovedeşte, 
într-un fel, că ea este prea slabă pentru a i se împotrivi 


bunicii. Chiar mai dificil îi va fi să înveţe cum să nu se mai 
înfurie foarte tare, ţinând însă totul în interior, sau cum să 
nu mai explodeze de nervi. Ea are dreptul să se înfurie, 
asta este adevărat. Insă furia, atât suprimată cât şi 
exprimată zgomotos, reprezintă un semn că deoarece i-a 
fost teamă că o înfurie pe bunică, ea a fost prea 
ascultătoare pentru prea mult timp. O bunică dominantă de 
obicei simte aceste semne indirecte de timiditate şi profită 
de ele. O mamă nu ar trebui să se simtă vinovată dacă îşi 
supără propria mamă, dacă trebuie să se ajungă la acest 
lucru. Şi nu ar trebui să fie necesar să ţipe la bunică - sau 
cel puţin nu mai mult de o dată sau de două ori. Mama 
poate învăţa să spună ce gândeşte imediat, pe un ton 
încrezător şi definitiv, înainte de a se înfuria: „Doctorul mi-a 
spus să îi dau copilului de mâncare în acest fel”, „Vezi tu, 
eu vreau să îl ţin pe cât de răcoare este posibil”, sau „Nu 
vreau să plângă prea mult timp.” Un ton calm şi încrezător 
este de cele mai multe ori cea mai eficientă metodă de a o 
convinge pe bunică de faptul că mama are curajul să-şi 
exprime propriile ei convingeri. 

In situaţiile de acest fel, în care există foarte multă 
tensiune continuă, adeseori este bine pentru părinţi şi 
probabil şi pentru bunici, să consulte un specialist - un 
medic de familie înţelept, un psihiatru, un asistent social 
sau un preot sensibil - fiecare persoană separat, astfel 
încât fiecare să poată prezenta situaţia aşa cum o vede. În 
cele din urmă ei ar putea să se întâlnească cu toţii pentru o 
discuţie finală. Indiferent de situaţie, ar trebui să fie bine 
înţeles faptul că în final dreptul şi responsabilitatea luării 
deciziilor aparţine părinţilor. 

Bunicii ca părinţi. Mulţi copii sunt crescuţi de bunicii 
lor, în timp ce părinţii lor nu pot face acest lucru datorită 
unor boli mintale sau datorită dependenţelor. Bunicii 
adeseori îşi asumă această responsabilitate cu sentimente 
contradictorii: dragoste pentru nepoţii lor, furie faţă de 
proprii lor copii, şi probabil şi sentimente de vină şi regret. 
Sarcina poate fi plină de recompense, însă adeseori este 
epuizantă. Bunicii care se găsesc în această situaţie ar 


putea simţi lipsa unei relaţii normale bunic-nepot, relaţie 
care de obicei înseamnă să-i răsfeţe şi apoi să-i ducă acasă, 
într-o familie liniştită. 

Bunicii care au custodia nepoților adeseori îşi fac griji în 
legătură cu ce s-ar putea întâmpla în cazul în care 
sănătatea lor ar putea avea de suferit. 
guvernamentale care asigură sprijin pentru copiii 
orfelinate pot adeseori să nu extindă acelaşi nivel de suport 
şi asupra bunicilor care sunt părinţi adoptivi. O familie şi o 
comunitate care îi sprijină pot face o mare diferenţă. Multe 
oraşe au grupuri de bunici care asigură sfaturi parentale şi 
suport emoţional membrilor lor (vezi Ghidul Resurselor, 
pag. 917). 


SEXUALITATEA 


REALITĂȚILE VIEŢII 


Educaţia sexuală începe devreme, indiferent dacă 
plănuiţi acest lucru sau nu. De multe ori se întâmplă ca 
educaţia sexuală să însemne o prelegere ţinută la şcoală 
sau o discuţie solemnă cu părinţii la domiciliu. Aceasta este 
o viziune prea îngustă asupra subiectului. Un copil învaţă 
despre realitatea vieţii pe tot parcursul copilăriei, iar dacă 
nu face acest lucru cum trebuie, îl va face oricum într-o 
manieră nesănătoasă. Sexualitatea este un subiect mult 
mai larg decât modul în care copiii sunt aduşi pe lume. Ea 
include modul în care bărbaţii şi femeile se înţeleg între ei 
şi care sunt locurile lor în lume. 

lată câteva exemple negative: să presupunem că un 
băieţel are un tată care îşi bruschează soţia. Nu îl puteţi 
educa pe acest băiat cu un discurs la şcoală în care să-i 
spuneţi că mariajul este o relaţie de dragoste şi respect 
reciproc. Experienţa lui îi spune altceva. Atunci când învaţă 
despre latura fizică a sexualităţii, fie de la un profesor fie de 
la alţi copii, el va integra informaţiile respective în imaginea 
pe care o are şi care înseamnă un bărbat ce se comportă 
urât cu o femeie. 

Sau să luăm exemplul unei fete care creşte simțindu-se 
puţin dorită datorită faptului că ea consideră că părinţii ei îl 
preferă mai mult pe frăţiorul ei mai mic. Ea îi va respinge 
pe bărbați deoarece consideră că aceştia primesc 
întotdeauna avantajele şi că femeile sunt întotdeauna 
victime iar această situaţie nu poate fi schimbată. Nu va 
conta câte cărţi sau câte prelegeri îi veţi oferi despre 
sexualitate şi căsătorie. Orice aude sau trăieşte se va 
integra în tiparul pe care îl are stabilit în minte: bărbatul 
profită de femeie, care este neajutorată şi incapabilă să 
schimbe acest lucru. 


Aşadar, copiii îşi încep educaţia sexuală imediat ce pot 
simţi modul în care se înţeleg între ei părinţii lor, 
sentimentele pe care părinţii le au faţă de copiii lor şi 
diferenţele dintre corpurile lor şi cele ale părinţilor, fraţilor, 
surorilor şi ale colegilor de joacă de sex opus. 


SPOCK CLASIC 


Cred că sexul este tot atât de mult spiritual pe cât este 
şi fizic, şi copiii trebuie să ştie că părinţii lor simt la fel. Asta 
este ceea ce face ca îndrăgostitul să fie o experienţă 
emoţională atât de intensă. lubiţii vor să aibă grijă unul de 
celălalt, să se mulţumească unul pe celălalt, şi să se aline 
unul pe celălalt. Până la urmă vor dori să aibă copii 
împreună. Dacă sunt persoane religioase vor vrea ca 
Dumnezeu să le binecuvânteze căsătoria. Aceste aspirații 
sunt o parte din ceea ce face un mariaj ferm şi idealistic. 
Acest lucru nu poate fi explicat unui copil în vârstă de un 
an, bineînţeles, deşi dragostea intensă dintre el şi părinţii 
lui stă la temelia căsătoriei. Până la vârsta de 3, 4 sau 5 
ani, când dragostea generoasă a copilului se îndreaptă 
către părinţi, este bine ca ei să audă şi să vadă că părinţii 
nu numai că se îmbrăţişează şi se sărută unul pe altul, ci că 
şi doresc cu ardoare să fie buni, de ajutor şi respectuoşi 
unul cu altul. 

Când părinţii răspund la întrebările copilului, despre 
locul de unde vin copiii şi care este rolul tatălui, este 
important ca el să-şi audă părinţii vorbind deschis despre 
devotamentul unuia faţă de celălalt, despre câte lucruri vor 
să facă împreună, câte lucruri vor să-şi dea unul altuia, să 
aibă copii împreună, să-i îngrijească împreună şi cum se 
înţelege acest lucru cu afecțiunea fizică şi cu dorinţa de a 
pune sămânţa din penis în vagin. Cu alte cuvinte, părinţii n- 
ar trebui să lase explicaţia anatomică şi psihologică a 
sexului pur şi simplu, ci să o lege întotdeauna de aspectele 
idealistice, spirituale. 

Educaţia sexuală pentru bebeluşi. Educaţia sexuală 
poate fi începută chiar înainte ca bebeluşii să poată vorbi 
sau pune întrebări. In timp ce îi fac baie copilului lor sau 


când îl schimbă, părinţii pot să-i vorbească acestuia pe un 
ton firesc despre părţile corpului, inclusiv despre organele 
genitale. „Acum îţi voi şterge vulva” sau „Haide să-ți 
curăţăm penisul!”. Folosind cuvintele corecte - penis sau 
vulvă, în loc de „cocoşel” sau „păsărică” de exemplu - 
puteţi să îndepărtați o parte din aura de tabu care este 
inevitabilă în cazul organelor genitale. Cu timpul, părinţii 
ajung şi ei să se simtă mai confortabil discutând despre 
organele sexuale fără a se jena, iar acest lucru constituie o 
pregătire foarte bună pentru anii care urmează. 

Copiii încep să pună întrebări în jurul vârstei de 3 
ani. Copiii încep să aibă idei mai exacte despre lucrurile 
care au legătură cu sexul în jurul vârstei de doi ani şi 
jumătate - trei ani şi jumătate. Aceasta este etapa 
întrebărilor de felul „de ce”, atunci când curiozitatea lor se 
extinde în toate direcţiile. Probabil că ei doresc să ştie de 
ce băieţeii sunt diferiţi de fetiţe. Ei nu consideră acest lucru 
ca fiind o întrebare despre sex; este numai una dintre 
multele întrebări importante pe care le au de pus. Însă dacă 
îşi fac o impresie greşită, acest lucru va interfera cu 
activitatea lor sexuală mai târziu în viaţă şi vor avea idei 
greşite despre ce înseamnă cu adevărat sexualitatea. 

De unde vin bebeluşii? Această întrebare este foarte 
probabil să vă fie adresată în jurul vârstei de 3 ani. Este mai 
uşor şi mai bine să începeţi cu adevărul decât să îi spuneţi 
o poveste pe care va trebui să o modificaţi mai târziu. 
Încercaţi să răspundeţi la această întrebare la fel de simplu 
pe cât întreabă ei. Copiii mici pot fi foarte încurcaţi dacă le 
oferiţi prea multe informaţii o dată. Ei înţeleg mai bine 
atunci când informaţiile le sunt oferite sub forma unor 
explicaţii simple şi clare. De exemplu, aţi putea spune 
„Bebeluşul creşte într-un loc special denumit uter, în 
interiorul mamei lui.” Pentru moment nu va trebui să-i 
spuneţi mai mult decât atăt. 

Insă, poate peste câteva minute, poate peste câteva 
luni, copilul va dori să ştie şi alte lucruri: cum ajunge 
bebeluşul în interiorul mămicii? Cum iese afară? Prima 
întrebare l-ar putea jena pe părinte, care ar putea ajunge la 


concluzia că copilul doreşte acum să ştie despre concepţie 
şi despre relaţiile sexuale. Copiii bineînţeles că nu doresc 
aşa ceva. Ei consideră că lucrurile ajung în stomac fiind 
mâncate şi poate se întreabă dacă bebeluşul ajunge acolo 
în acelaşi fel. Un răspuns simplu este că bebeluşul creşte 
dintr-o mică sămânță care a fost în mămică tot timpul. Vor 
trece mai multe luni înainte ca ei să dorească să ştie sau să 
fie capabili să înţeleagă rolul tatălui. 

Unii oameni consideră că ar trebui să li se spună copiilor 
atunci când ei pun primele lor întrebări că tatăl contribuie 
prin faptul că îşi pune sămânţa în interiorul mamei. Poate 
că acest lucru este bine să fie făcut, în special în cazul unui 
băieţel care ar putea considera că bărbatul este exclus din 
această activitate. Insă cei mai mulţi experţi sunt de acord 
că nu este necesar să încercaţi să îi oferiţi unui copilaş de 
3-4 ani o imagine exactă asupra aspectelor fizice şi 
emoţionale ale actului sexual. Ar fi mai mult decât doresc 
copiii şi mai mult decât ar putea să înţeleagă, aţi putea 
spune. Tot ce este necesar este să le satisfaceţi 
curiozitatea la nivelul lor de înţelegere şi mai important, să 
le oferiţi sentimentul că este bine să întrebe orice. 

La întrebarea despre cum ies afară copiii, un răspuns 
potrivit este unul din care să reiasă că atunci când sunt 
suficient de mari ei ies printr-o deschizătură specială care 
există numai pentru acest scop, şi anume prin vagin. Este 
important să înţeleagă foarte bine că nu este vorba despre 
deschizătura pentru materiile fecale sau pentru urină. 

Un copil mic este foarte uşor încurcat în faţa 
menstruației şi o poate interpreta ca pe un semn de rănire. 
O mămică ar trebui să îi explice că toate femeile au acest 
tip de scurgere în fiecare lună şi că pierderea de sânge nu 
se datorează unei răni. Câte ceva despre scopul 
menstruației ar putea fi explicat unui copilaş de 3 ani sau 
mai mare. 

Dar de ce nu barza? Aţi putea spune „Nu este oare 
mai uşor şi mult mai puţin jenant să-i spunem despre 
barză?” Insă chiar şi un copil în vârstă de 3 ani a cărui 
mamă sau mătuşă este însărcinată ar putea suspecta unde 


creşte copilul prin faptul că observă aspectul femeii şi aude 
fragmente din conversațiile adulţilor. Dacă părintele îi 
spune jenat că adevărul este ceva diferit de ceea ce el 
suspectează, acest lucru este posibil să-l inducă în eroare şi 
să-l îngrijoreze pe copil. Chiar când copilul nu suspectează 
nimic la vârsta de 3 ani, cu siguranţă va afla adevărul sau 
cel puţin o parte din el atunci când va avea 5, 7 sau 9 ani. 
Este mai bine să nu îi spuneţi minciuni la început, pentru ca 
după aceea el să nu decidă că sunteţi mincinoşi. lar dacă 
află că pentru un motiv oarecare nu aţi îndrăznit să-i 
spuneţi adevărul, acest lucru va ridica o barieră între voi şi 
îl va face să nu se simtă bine. Este foarte posibil ca ulterior 
să nu vă mai pună alte întrebări. Un alt motiv pentru a-i 
spune adevărul când are 3 ani este acela că la această 
vârstă copiii sunt mulţumiţi cu răspunsuri simple. Vă veţi 
obişnui să-i oferiţi treptat răspunsuri din ce în ce mai 
detaliate, construind astfel o fundaţie pe care să vă bazaţi 
pentru a-i răspunde la întrebările mai dificile care vor urma. 

Uneori copiii mici cărora li s-au spus mai multe teorii 
referitoare la unde creşte bebeluşul îi nedumeresc pe 
părinţi vorbindu-le ca şi cum aceştia ar crede şi ei în 
explicaţia cu barza. Sau ar putea amesteca cele două sau 
poate trei teorii pe care le-au auzit. Acest lucru este 
normal. Deoarece au imaginaţii bogate, copiii mici cred în 
parte tot ceea ce aud. Ei nu încearcă, aşa cum fac adulţii, 
să descopere singurul răspuns corect şi să nu ia în 
considerare răspunsurile greşite. De asemenea, trebuie să 
vă amintiţi faptul că nu pot învăţa ce li se spune numai o 
singură dată. Ei învaţă câte puţin o dată, revenind cu 
aceeaşi întrebare până când simt că au înţeles. Aceasta se 
întâmplă până la un stadiu al dezvoltării când ei sunt 
pregătiţi pentru a denatura din nou lucrurile. 

Pregătiţi-vă să fiţi surprinşi. Fiţi conştienţi tot timpul 
de faptul că întrebările copilului dumneavoastră nu vor sosi 
niciodată în forma sau la momentul la care vă aşteptaţi. Un 
părinte poate vizualiza o scenă în care, înainte de culcare, 
copilul începe să îi pună întrebări. In realitate, întrebările 
sunt mult mai probabil să apară pe coridoarele unui 


magazin sau în timp ce discutaţi pe stradă cu o femeie 
însărcinată. Dacă se întâmplă astfel, rezistaţi impulsului de 
a vă face copilul să tacă. Răspundeţi-i pe loc dacă puteţi. 
Dacă acest lucru este imposibil, spuneţi cât se poate de 
firesc: „O să-ţi spun mai târziu. Despre lucrurile astea 
trebuie să discutăm atunci când nu sunt şi alte persoane 
prezente.” 

Nu vă comportaţi prea solemn în această situaţie. 
Atunci când copilul vă întreabă de ce iarba este verde sau 
de ce câinii au cozi, răspunsul dumneavoastră este cât se 
poate de firesc, iar acest lucru îi oferă acestuia sentimentul 
că este vorba despre cel mai natural lucru din lume. 
Incercaţi să îi oferiţi aceeaşi stare de naturaleţe prin 
răspunsurile dumneavoastră la întrebările despre viaţă. 
Amintiţi-vă că deşi pentru dumneavoastră acest subiect 
este asociat cu foarte multe sentimente, precum şi cu o 
anume stare de jenă, pentru copil este numai o simplă 
curiozitate. Chiar dacă dumneavoastră sunteţi jenată, 
copilul nu va fi deranjat dacă îi oferiţi un răspuns direct. 

Alte întrebări - „De ce nu se nasc bebeluşii decât atunci 
când părinţii sunt căsătoriţi?” sau „Ce rol are tatăl în 
apariţia bebeluşilor?” - s-ar putea să nu apară până când 
copiii au vârsta de 5 ani sau mai mult, cu excepţia 
situaţiilor în care ei observă animale sau au prieteni care au 
fraţi sau surori mai mici. li puteţi explica copilului că din 
penisul tatălui iese sămânţa care ajunge în uter, acesta 
fiind un loc special diferit de stomac, unde copilul va creşte. 
Poate să dureze puţin până când ei vor încerca să 
vizualizeze această situaţie. Atunci când sunt pregătiţi 
pentru acest lucru, îi puteţi spune ceva în propriile 
dumneavoastră cuvinte, explicându-i despre dragoste şi 
îmbrăţişări. 

Copilul care nu a pus întrebări. Dar ce e de făcut în 
cazul copilului care ajunge la vârsta de 4-5 ani fără a pune 
nici o întrebare? Părinţii presupun uneori că acest lucru 
înseamnă că el este foarte inocent şi nu s-a gândit 
niciodată la aceste întrebări. Insă cei mai mulţi oameni care 
au lucrat îndeaproape cu copiii sunt înclinați să se îndoiască 


de acest lucru. Este mult mai probabil că el are impresia, 
indiferent dacă părinţii lui intenţionează sau nu să îl facă să 
gândească astfel, că aceste probleme sunt jenante. Puteţi 
încerca să fiţi atenţi la întrebările indirecte, la indicii şi la 
glumele pe care copilul le foloseşte pentru a testa reacţiile 
părinţilor. 

De exemplu, un copil de 7 ani care se presupune că nu 
ştie nimic despre sarcină poate atrage atenţia asupra 
abdomenului mărit al mamei sale însărcinate într-o manieră 
pe jumătate jenată, pe jumătate glumeaţă. lată o bună 
ocazie - mai bine mai târziu decât niciodată - pentru părinţi 
să-i explice despre ce este vorba. O fetiţă care este la 
stadiul în care se întreabă de ce nu este la fel construită ca 
şi băieţii poate face eforturi intense pentru a reuşi să 
urineze din picioare. Există aproape în fiecare zi 
posibilitatea pentru părinţi de a căuta întrebări indirecte în 
conversațiile copilului despre oameni, animale şi păsări; de 
asemenea, aceştia îl pot ajuta pe copil să întrebe ce 
doreşte să ştie. Părinţii vor avea în această situaţie 
oportunitatea să îi ofere copilului o explicaţie liniştitoare, 
chiar dacă acesta nu le-a adresat o întrebare directă. 

Cum poate şcoala să fie de ajutor. Dacă mama şi 
tatăl au răspuns la întrebările precoce cu un disconfort 
minim, atunci copiii lor vor apela tot la ei mai târziu, când 
vor fi mai mari şi vor dori să ştie mai exact despre ce este 
vorba. Şcoala are şi ea posibilitatea să-i ajute. Multe şcoli îi 
pun pe copiii de grădiniţă sau din clasa întâi să aibă grijă de 
animale, cum sunt iepurii, porcii de Guineea, şoarecii albi. 
Acest lucru le oferă oportunitatea să se familiarizeze cu 
toate aspectele vieţii animale -  hrănitul, luptele, 
împerecherea, naşterea şi îngrijirea puilor. Este mai uşor 
într-un fel să înveţe aceste lucruri într-o manieră 
impersonală, iar informaţiile astfel acumulate 
suplimentează ceea ce copiii au învăţat de la părinţii lor. 
Ceea ce află la şcoală probabil că vor dori să clarifice prin 
discuţii ulterioare acasă. 

In clasa a V-a este bine ca elevii să înveţe biologie, 
inclusiv biologia reproducerii, într-o formă simplă. Unele 


dintre fetiţe din clasă sunt la pubertate şi trebuie să ştie 
exact ce se întâmplă cu ele. Discuţiile ştiinţifice de la şcoală 
ar trebui să îi ajute pe copii să discute într-un mod mai 
personal acasă despre aceste probleme. Educaţia sexuală, 
inclusiv aspectele spirituale ale acesteia, ar trebui să facă 
parte din educaţia pe care copiii o primesc din momentul în 
care sunt la grădiniţă până când termină liceul, iar în mod 
ideal aceasta ar trebui să le fie efectuată copiilor atât de 
părinţi cât şi de profesori. 


DISCUTÂND CU ADOLESCENŢII DESPRE SEX 


Educaţia sexuală încurajează activitatea sexuală? 
Mulţi părinţi se tem că dacă vor discuta despre sex cu copiii 
lor adolescenţi, aceştia vor considera acest lucru ca pe o 
permisiune de a-şi începe activitatea sexuală. Nimic nu ar 
putea fi mai departe de adevăr. Dacă este ceva adevărat, 
atunci este că dacă adolescenţii învaţă mai mult despre 
sexualitate prin faptul că discută cu părinţii şi profesorii lor 
şi prin lectura unor cărţi potrivite, ei se vor simţi mult mai 
puţin înclinați să descopere aceste lucruri experimentând. 
Indepărtarea misterului care caracterizează activitatea 
sexuală face ca aceasta să fie mai puţin atrăgătoare pentru 
un adolescent, nu mai mult. Invăţarea despre abstinenţă - 
de ce şi cum să spună „Nu, mulţumesc!” - poate fi de 
asemenea utilă. Insă există dovezi clare aduse de multe 
studii care arată că numai educaţia despre abstinenţă, fără 
o educaţie sexuală adecvată, nu conduce la o reducere a 
activităţilor sexuale iresponsabile şi nesigure. Pentru a fi 
eficientă, educaţia sexuală trebuie să acopere toate 
aspectele, inclusiv biologia reproducerii şi contracepţia, 
modul în care sexul este „vândut” de către mass-media, 
aspectele emoţionale şi spirituale ale activităţii sexuale, 
valorile religioase şi de altă natură, precum şi abstinenţa. 

Discutaţi; nu purtaţi numai „discuţia”. Cu 
adolescenţii, la fel ca şi cu copiii mai mici, este cel mai bine 
să discutaţi despre activitate sexuală cât se poate de firesc 
şi de mai multe ori, decât să le ţineţi o prelegere solemnă. 


Este mult mai uşor să discutaţi cu un adolescent despre sex 
dacă acest subiect a fost deschis conversaţiei tot timpul 
(vezi pag. 446). O modalitate de a face ca activitatea 
sexuală să fie o parte obişnuită a conversaţiilor este să 
comentaţi imaginile cu conţinut sexual care pot fi observate 
peste tot: la televizor, în ziare şi reviste. Când copilul 
dumneavoastră, care este în clasa a şaptea, ştie că puteţi 
discuta firesc despre activitate sexuală, acesta nu va fi 
speriat atunci când veţi discuta cu el despre acest subiect 
atunci când va fi în primii ani de liceu. Un moment potrivit 
pentru a discuta despre activitatea sexuală este atunci 
când sunteţi în maşină împreună, probabil conducându-l pe 
copilul dumneavoastră la o activitate distractivă. Având la 
ce să priviţi în timp ce discutaţi vă poate face pe amândoi 
să fiţi mai puţin conştienţi de sine şi faptul că sunteţi în 
maşină îl împiedică pe copil să se ridice şi să plece, evitând 
astfel discuţia. 

Păstraţi-vă un ton firesc. O greşeală uşor de făcut, în 
special de către părinţii care au fost ei însăşi crescuţi în aşa 
fel încât se temeau de sex, este să vă concentrați asupra 
aspectelor periculoase. O mamă nervoasă ar putea să o 
sperie pe fata ei că ar putea să rămână însărcinată, încât 
biata fată va fi îngrozită de băieţi indiferent de situaţie. Sau 
tatăl l-ar putea speria pe copilul său în legătură cu bolile cu 
transmitere sexuală. Copilul care intră în adolescenţă ar 
trebui bineînţeles să ştie cum se produc sarcinile şi că o 
activitate sexuală promiscuă creşte riscul de boli, însă 
aceste aspecte deranjante ale activităţii sexuale nu ar 
trebui să fie primele care sunt discutate. Adolescentul ar 
trebui să se gândească la activitatea sexuală ca la ceva 
firesc, natural şi frumos. 

Aceste discuţii ar trebui să cuprindă şi contracepţia, cu 
elemente specifice despre  responsabilităţile atât ale 
băieţilor cât şi ale fetelor. Dacă nu puteţi, oricât aţi încerca, 
să vă simţiţi suficient de confortabil încât să discutaţi 
despre sex cu copilul dumneavoastră adolescent, este 
important să găsiţi un alt adult în care aveţi amândoi 
încredere şi care să discute cu el. 


Aveţi încredere în copilul dumneavoastră. 
Părinților îngrijorați le vine dificil să creadă un lucru pe care 
persoanele care i-au studiat pe tineri îl cunosc foarte bine: 
adolescenții fericiți, sensibili şi de succes rareori au 
probleme din cauza activităţii sexuale. Bunul simţ, 
respectul de sine şi sentimentele plăcute faţă de oameni, 
pe care şi le-au dezvoltat de-a lungul anilor, îi ajută să se 
mențină pe linia de plutire atunci când navighează printr-o 
fază complet nouă a dezvoltării lor. Pentru a pune problema 
invers, adolescenţii care intră în probleme datorită 
anturajului nepotrivit sunt de obicei copiii care timp de ani 
de zile au fost dezorientaţi, atât faţă de sine cât şi față de 
alții. 

Fetele la pubertate. Subiectul pubertății ar trebui să 
fie discutat înainte de apariția primelor schimbări. În cazul 
fetiţelor acest lucru se întâmplă de obicei în jurul vârstei de 
10 ani, uneori chiar şi la 8 ani. Fetele care intră la pubertate 
trebuie să ştie că pe parcursul următorilor doi ani sânii lor 
se vor dezvolta, le va creşte păr în regiunea genitală şi în 
axile, vor creşte rapid în înălţime şi greutate, iar pielea lor 
îşi va modifica textura, devenind probabil predispusă la 
apariţia acneei. In aproximativ 2 ani vor avea probabil 
primul lor ciclu menstrual (pentru mai multe informaţii 
despre pubertate vezi pag. 192). 

Felul în care discutaţi cu fetele despre ciclul menstrual 
contează foarte mult. Unele mame accentuează ce blestem 
poate fi, însă este o greşeală să subliniaţi acest lucru unui 
copil care este încă imatur şi poate fi uşor impresionat. Alte 
mame accentuează cât de delicată devine o fată în astfel 
de momente şi cât de prudentă trebuie să fie. Acest fel de 
discuţie face de asemenea o impresie greşită, în special 
asupra acelor fete care consideră că fraţii lor au toate 
avantajele sau care îşi fac griji în legătură cu sănătatea lor. 
Fetele şi femeile pot trăi perfect sănătoase, normale şi 
puternice în timpul ciclului menstrual. Numai câteva fete 
pot avea crampe atât de severe încât să nu poată efectua 
nici o activitate, iar pentru acestea există tratamente foarte 
bune. 


Ceea ce trebuie să accentuaţi în legătură cu 
menstruaţia este că uterul se pregăteşte pentru a putea să 
crească un bebeluş. Fetei îi este de ajutor să-i oferiţi o cutie 
de tampoane sanitare atunci când îşi aşteaptă primul ciclu 
menstrual. Acest lucru o face să se simtă mai matură şi mai 
pregătită să facă faţă momentului, în loc să fie speriată şi 
nepregătită. 

Băieţii şi pubertatea. Băieţilor trebuie să li se spună 
despre activitatea sexuală înainte de a ajunge la pubertate, 
de obicei în jurul vârstei de 12 ani, însă uneori chiar şi la 10 
ani. Ar trebui pur şi simplu să-i explicaţi băiatului 
dumneavoastră că erecţiile şi poluţiile nocturne sunt foarte 
naturale. Poluţiile nocturne, denumite de multe ori vise 
ude, reprezintă ejacularea de spermă în timpul somnului, 
adeseori în timpul unui vis cu conţinut sexual. Părinţii care 
ştiu că poluţiile nocturne apar cu siguranţă şi ştiu de 
asemenea că băieţii au uneori o nevoie imperioasă de a se 
masturba, îi pot spune copilului lor că acestea nu sunt 
dăunătoare, cu condiţia să nu se producă prea des. Insă 
probabil că nu este bine ca băiatului să i se precizeze o 
limită anume. Problema este că adolescenţii îşi fac griji cu 
uşurinţă în legătură cu sexualitatea lor, imaginându-şi că 
sunt diferiţi sau anormali. Dacă li se spune „Atât este 
normal, atât este anormal”, acest lucru îi poate face să fie 
şi mai preocupaţi de sex. Băieţilor trebuie să li se spună că 
este la fel de normal dacă au multe sau puţine poluţii 
nocturne şi că unii băieţi perfect normali nu au deloc astfel 
de manifestări. 


MODUL ÎN CARE SE DEZVOLTĂ SEXUALITATEA 


SPOCK CLASIC 


Suntem fiinţe sexuale până în străfundul nostru din ziua 
în care ne-am născut până în ziua când murim. 
Sexualitatea este înnăscută, parte din natură, dar cât este 
de exprimată natura depinde în mare parte de valorile 
familiale, culturale şi sociale. 


Unele culturi îmbrăţişează sexualitatea umană ca fiind o 
parte naturală, fundamentală a vieţii de zi cu zi. Cultura 
noastră, pe de altă parte, a fost influenţată puternic de 
strămoşii noştri puritani, lăsându-ne frământaţi în legătură 
cu sexualitatea noastră şi de cum trebuie exprimată 
aceasta. Dacă vă uitaţi în jurul vostru la cum este folosită 
sexualitatea în cultura noastră - pentru reclame, pentru 
excitare, pentru a face profit, poate părea că suntem mai 
puţin puritani. Dar cred că aceasta este o iluzie. De fapt, 
obsesia societăţii noastre despre sex este bazată chiar pe 
represiunea acestuia. Este negarea sexualităţii umane cea 
care duce la exploatarea ei însăşi în toate zonele vieţii. 

Senzualitate şi sexualitate. Senzualitatea se referă 
la obţinerea plăcerii din folosirea tuturor simţurilor fizice. 
Sexualitatea îngustează spectrul, referindu-se numai la 
organele genitale. Bebeluşii sunt creaturi senzuale. Ei simt 
o plăcere intensă şi dezinhibată în tot corpul lor, în special 
în anumite zone cum ar fi gura sau organele genitale; 
mănâncă cu mare plăcere, savurând alimentele când sunt 
sătui şi făcând mare gălăgie când le este foame; savurează 
toate plăcerile pe care corpul lor le oferă: să fie ţinuţi în 
braţe, mângâiaţi, sărutaţi, gâdilaţi şi masaţi. Principiul 
plăcerii este suprem. 

Odată cu trecerea timpului, în funcţie de modul în care 
lumea răspunde senzualităţii lor, copiii încep să lege 
anumite emoţii şi idei cu senzațiile de plăcere. Dacă unui 
copil care îşi freacă organele genitale i se spune „Nu! Nu 
mai face asta! Este urât!”, atunci acesta va asocia acea 
senzaţie cu dezaprobarea. Cu toate că ar putea să înceteze 
comportamentul respectiv, dorinţa de plăcere bineînţeles 
că nu dispare şi bineînţeles că bebeluşul nu înţelege de ce 
acea activitate plăcută este interzisă. 

Pe măsură ce cresc, copiii simt nevoia de a-şi alinia 
activităţile care le fac plăcere la aşteptările şi limitele 
societăţii. Ei învaţă, de exemplu, că este bine dacă te 
scarpini la nas sau în alte părţi ale corpului, însă nu atunci 
când se uită la tine alte persoane. inţelegerea ideii de 
intimitate se dezvoltă treptat. Un copil mic va spune că 


doreşte să aibă intimitate în baie, însă nu va avea nici o 
problemă să umble prin casă fără haine pe el. In clasa întâi 
copiii ajung să înţeleagă ideea de intimitate aproape la fel 
ca şi adulţii. 3 

Masturbarea. intre 4 şi 8 luni, bebeluşii îşi descoperă 
organele genitale la fel cum şi-au descoperit degetele: prin 
explorarea la întâmplare a părţilor corpului lor. Ei simt 
plăcere atunci când îşi ating organele genitale; pe măsură 
ce cresc, îşi reamintesc aceste senzaţii de plăcere. Aşadar, 
din când în când, ei îşi vor atinge intenţionat organele 
genitale. 

La vârsta de 18-30 de luni copiii devin conştienţi de 
diferenţele sexuale dintre genuri, în special datorită faptului 
că băieţii au penis iar fetiţele nu (acesta este modul în care 
copiii înţeleg situaţia până când învaţă că fetiţele au vagin 
şi uter - în care cresc bebeluşii - iar băieţeii nu au aceste 
organe). Acest interes natural faţă de organele genitale 
conduce la o creştere a masturbării în această perioadă. 

La vârsta de 3 ani, copiii cărora nu li s-a interzis să se 
masturbeze vor face acest lucru din când în când. Pe lângă 
faptul că îşi ating organele genitale cu mâinile, ei şi-ar 
putea freca coapsele între ele, s-ar putea legăna înainte şi 
înapoi ritmic sau ar putea face mişcări de împingere cu 
pelvisul în timp ce stau pe braţul canapelei sau scaunului 
sau pe altceva asemănător. Copiii de această vârstă îşi vor 
atinge organele genitale şi pentru a se relaxa dacă se simt 
tensionaţi sau înspăimântați, sau dacă se tem că ceva rău 
s-ar putea întâmpla organelor lor genitale. 

Majoritatea copiilor de vârstă şcolară continuă să se 
masturbeze, mai puţin evident şi mai puţin frecvent. Unii se 
masturbează mult, alţii numai puţin. Copiii se masturbează 
de plăcere şi continuă să folosească efectele calmante şi 
liniştitoare ale masturbării pentru a face faţă anxietăţii de 
orice cauză. 

Curiozitatea sexuală precoce. Băieţeii şi fetiţele 
preşcolari sunt de multe ori interesaţi în mod deschis de 
corpul celorlalţi şi dacă li se permite se vor angaja în mod 
spontan în atingeri reciproce pentru a-şi satisface 


curiozitatea sexuală. În cazul copiilor de vârstă şcolară, 
compararea dimensiunilor  penisurilor la băieți şi 
compararea aspectului şi dimensiunilor clitorisului la fetiţe 
este normală, făcând parte din procesul general de învăţare 
a modului de asemănare (sau deosebire) faţă de ceilalţi. 
Unii copiii se angajează în acest fel de investigaţie; alţii nu. 

Cât de multă modestie în casă? |n mai puţin de un 
secol, americanii au trecut de la modestia excesivă din 
timpul perioadei  Victoriene la nuditatea parţială a 
costumelor de baie şi la nuditatea completă din multe case 
din ziua de azi. Este frecvent pentru copiii mici de ambele 
sexe să se vadă reciproc dezbrăcaţi din când în când, fie 
acasă, fie la plajă, fie la baie atunci când sunt la grădiniţă; 
şi nu este nici un motiv să consideraţi că această expunere 
are efecte dăunătoare. Copiii sunt interesaţi de corpurile lor 
în acelaşi fel în care sunt curioşi în legătură cu multe lucruri 
din jurul lor. 

Totuşi, atunci când copiii mici îşi văd în mod regulat 
părinţii goi, aceasta ar putea fi o cauză pentru a vă face 
griji. Principalul motiv este că sentimentele copiilor mici 
faţă de părinţii lor sunt foarte intense. Un băieţel îşi iubeşte 
mama mult mai mult decât iubeşte vreo fetiţă. El îl 
consideră pe tatăl său a-i fi mult mai mult rival în 
comparaţie cu orice alt băieţel. Aşadar, vederea mamei 
goală ar putea să fie excesiv de stimulantă şi şansa de a se 
compara pe sine nefavorabil cu tatăl său în fiecare zi l-ar 
putea face să nu se simtă bine. Acest sentiment de 
insuficienţă ar putea să persiste în mintea lui şi după ce 
ajunge să aibă organe genitale mature. Uneori un băiat 
poate fi atât de invidios încât ar putea să dorească să îi 
facă ceva rău tatălui său. De exemplu, taţii nudişti 
relatează uneori cum fiii lor de 3-4 ani fac gesturi de 
apucare a penisului tatălui lor în timp ce acesta se rade 
dimineaţa. După aceea băieţelul se simte vinovat şi 
temător. O fetiţă care îşi vede tatăl gol în mod regulat ar 
putea fi de asemenea stimulată excesiv. Acest lucru nu 
înseamnă că toţi copiii sunt deranjaţi de nuditatea 
părinţilor. Mulţi dintre ei nu sunt, în special dacă părinţii fac 


acest lucru cu multă naturaleţe şi nu într-un mod lasciv sau 
exhibiţionist. Din moment ce nu cunoaştem întotdeauna 
efectul asupra copilului, consider că este înţelept ca părinţii 
să fie rezonabil de îmbrăcaţi după ce copiii au mai mult de 
doi ani şi jumătate - trei ani. Inainte de această vârstă este 
bine când copiii îi însoțesc pe părinţii lor în baie pentru a 
vedea singuri pentru ce este toaleta. Ocazional un părinte 
este luat prin surprindere atunci când copilul curios intră în 
baie. Părintele nu trebuie să fie şocat sau supărat. Este 
suficient să spună numai „Vrei, te rog, să aştepţi afară până 
când mă îmbrac?” 

__ Când ar trebui să începeţi să insistaţi asupra intimităţii? 
In acest caz va trebui să fiţi atenţi la propriul 
dumneavoastră nivel de confort. 

Momentul în care vă simţiţi inconfortabil faţă de copilul 
dumneavoastră pentru că acesta vă vede dezbrăcaţi este 
foarte potrivit pentru început. Dacă vă simţiţi inconfortabil, 
copiii dumneavoastră vor simţi acest lucru şi încărcătura 
emoţională a situaţiei va creşte. 

Incepând de la vârsta de 6-7 ani, majoritatea copiilor 
doresc mai multă intimitate pentru ei înşişi, cel puţin în 
anumite momente. Din moment ce în acest punct ei sunt 
de asemenea mult mai capabili de a se ocupa singuri de 
propria lor igienă, are sens să le respectaţi cererile de 
intimitate. 


DIFERENȚELE DINTRE SEXE ŞI 
HOMOSEXUALITATEA 


La vârsta de 2 ani băieţii ştiu că sunt băieţi şi fetele ştiu 
că sunt fete şi de obicei ei acceptă sexul pe care se 
întâmplă să îl aibă. La început se întâmplă frecvent ca 
băieţii să considere că pot avea copii şi ca fetiţele să 
considere că ar trebui să aibă penisuri. Astfel de dorinţe nu 
reprezintă un semn de tulburări psihologice profunde. Ele 
sunt un semn al convingerii copilului mic că totul este 
posibil. Dacă doreşti un penis, ei bine, atunci poţi avea un 
penis! 


Identitatea genului se dezvoltă ca rezultat atât al 
factorilor biologici cât şi sociali. Testosteronul şi estrogenul, 
principalii hormoni care determină corpul să se dezvolte 
către sexul masculin sau feminin, afectează de asemenea şi 
dezvoltarea creierului. Creierele bărbaţilor sunt diferite de 
creierele femeilor, însă diferenţele dintre sexe în ceea ce 
priveşte agresivitatea sau capacitatea de a utiliza limbajul 
sunt în realitate mult mai mici decât diferenţele dintre 
indivizi consideraţi separat. Cu alte cuvinte, există mulţi 
băieţi sensibili şi liniştiţi, şi multe fete incisive şi 
competitive. 

Cum sunt învăţate diferenţele dintre sexe. 
Oamenii sunt înclinați să manifeste admiraţie faţă de 
realizările  băieţeilor şi faţă de drăgălăşenia fetiţelor. 
Hainele pentru fetiţe sunt gândite să facă un adult să spună 
„Cât de bine arăţi!” Acest lucru reprezintă un compliment 
într-un fel, însă în acelaşi timp le oferă fetelor sentimentul 
că sunt în principal apreciate pentru aparenţa lor mai 
degrabă decât pentru realizările lor. Adeseori cărţile pentru 
copii arată băieţei care construiesc lucruri sau merg în 
aventuri, în timp ce fetele se uită la ei sau se joacă cu 
păpuşi. Fetele sunt avertizate frecvent să nu se urce în 
copaci sau pe acoperişurile garajelor, spunându-li-se că nu 
sunt suficient de puternice sau că se vor răni mai uşor. 
Băieţilor le sunt oferite maşinuţe de jucărie, jocuri pentru 
construit, echipament sportiv şi truse de medici. Fetiţelor li 
se dau păpuşi, truse de tricotat, truse de asistente şi 
articole ornamentale. Nu este nimic în neregulă cu aceste 
daruri în sine, în special dacă un copil le cere. Răul se 
produce atunci când adulţii accentuează insistent aceste 
distincţii, implicând că femeile (sau bărbaţii) sunt potriviţi şi 
pricepuţi numai pentru anumite ocupaţii specifice. 

Băieţilor li se dau treburi de făcut în garaj, în pivniţă sau 
trebuie să îngrijească gazonul; fetele muncesc în casă. 
Bineînţeles că munca din casă este importantă pentru 
binele întregii familii şi ar trebui apreciată ca atare, însă 
atunci când este efectuată numai de femei într-o societate 
care acordă mai mult prestigiu bărbaţilor, va fi 


desconsiderată de ambele sexe. 

Băieţii îşi maschează de multe ori sentimentele de 
nepotrivire sau inferioritate prin tachinarea fetelor, 
spunându-le că sunt incapabile să alerge repede sau să 
arunce mingea, iar de aceea nu pot face parte dintr-o 
echipă. Din nefericire, unii părinţi şi profesori le spun fetelor 
că datorită naturii lor nu vor fi capabile să reuşească în 
matematica şi fizica avansată şi să ajungă vreodată să 
lucreze ca ingineri. Până în adolescenţă multe fete sunt 
convinse că sunt inferioare bărbaţilor în domenii cum ar fi 
gândirea abstractă, planificarea complexă şi controlul 
emoţional. Acceptarea acestor diferenţe va conduce la 
diminuarea încrederii în sine şi va face să apară exact lipsa 
calităţilor despre care se spune (de către mulţi bărbaţi şi de 
către unele femei) că le lipsesc femeilor. 7 

Homosexualitatea şi homofobia. In societatea 
noastră, 5-10% dintre bărbaţii şi femeile adulte sunt 
homosexuali sau lesbiene. Deoarece încă există o ruşine 
considerabilă asociată cu homosexualitatea, mulţi 
homosexuali şi lesbiene îşi ascund adevărata orientare 
sexuală; rezultatul este o calculare dificilă a procentajului 
exact. 

Homosexualii şi lesbienele sunt în prezent mult mai 
evidenţi în cultura noastră populară - în filme, în reviste şi 
la televiziune - şi figuri publice cum ar fi muzicieni, creatori 
de modă, atleți şi chiar politicieni sunt din ce în ce mai 
dispuşi să declare că sunt homosexuali sau lesbiene. În 
ciuda acestui lucru, sau poate din cauza lui, mulţi oameni 
au încă o teamă iraţională faţă de homosexualitate. 
Această teamă este denumită homofobie. În cea mai 
obişnuită formă, ea reprezintă teama pe care heterosexualii 
o au faţă de faptul că ei înşişi ar putea fi homosexuali sau 
faţă de faptul că homosexualii şi lesbienele sunt anormali. 
Aceste temeri pot conduce la tratarea homosexualilor ca pe 
nişte tapi ispăşitori, spunând că SIDA a apărut pentru a-i 
pedepsi sau spunând că părinţii nu ar trebui să le permită 
copiilor să intre în contact cu adulţii cu astfel de orientare 
sexuală. In cea mai violentă formă, homofobia conduce la 


crime datorate urii (distrugerea homosexualilor) şi la legi 
care limitează libertăţile homosexualilor şi ale lesbienelor. 

Unii părinţi consideră că în cazul în care copiii lor vin în 
contact cu adulţi homosexuali sau lesbiene, aceştia ar 
putea să devină astfel când vor fi mari, însă nu există nici o 
dovadă că orientarea sexuală (atât a copiilor homosexuali 
cât şi heterosexuali) poate fi influenţată prin exemplu. 
Există din ce în ce mai multe dovezi că la naştere oamenii 
sunt predispuşi a avea o orientare homosexuală sau 
heterosexuală. Este evident că orientarea sexuală primară 
a unei persoane este stabilită în primii ani de dezvoltare. 
Oricare ar fi stilul de viaţă la care copilul este expus sau de 
care copilul este protejat nu va schimba orientarea sexuală 
primară a acestuia când va fi adult. 

Când copilul dumneavoastră întreabă despre 
homosexuali şi lesbiene sau dacă discutaţi în general cu un 
copil de 6 ani sau mai mare despre sex, eu cred că ar trebui 
să îi explicaţi acestuia pur şi simplu că unii bărbaţi şi unele 
femei se îndrăgostesc şi trăiesc cu persoane de acelaşi sex. 
Dacă homosexualitatea este considerată un păcat în religia 
familiei dumneavoastră, va trebui să fiţi în mod deosebit 
sensibili la modul în care trataţi subiectul, din moment ce 
un copil de-al dumneavoastră ar putea într-adevăr creşte 
fiind homosexual. In acest caz, v-aţi dori să fi discutat 
despre această problemă într-un mod care să-i permită 
copilului să se simtă confortabil atunci când vă face 
confidenţe, să caute ajutor la dumneavoastră dacă are 
nevoie şi să nu fie copleşit de ruşine. 

ingrijorarea în legătură cu homosexualitatea şi cu 
confuzia genului. Atunci când părinţii consideră că 
băieţelul lor este efeminat sau că fetiţa lor este masculină, 
s-ar putea întreba dacă aceştia vor creşte şi va deveni un 
homosexual. Datorită prejudecăţilor frecvente în legătură 
cu homosexualitatea, acest lucru i-ar putea face pe părinţi 
să se îngrijoreze şi să fie anxioşi. Totuşi, orientarea sexuală 
- homosexuală sau heterosexuală - este cu adevărat o 
problemă foarte diferită faţă de identitatea de gen 
(discutată mai sus). Faptul că o fetiţă sau un băieţel ar 


putea dori să se joace cu copiii de sex opus şi să se bucure 
de activităţile şi jucăriile acestora nu ne poate spune nimic 
despre orientarea lui sexuală viitoare. Un mic procent din 
copii, indiferent de comportamentul specific de gen pe care 
l-au avut în primii ani de viaţă, vor ajunge să fie 
homosexuali, iar majoritatea vor fi heterosexuali. 

Este normal pentru băieţi să se bucure atunci când 
gătesc, fac curat sau când se joacă cu păpuşi, să se joace 
din când în când de-a mămica şi chiar să pretindă că au ei 
înşişi copii. Dacă un băieţel doreşte exclusiv rochii şi 
păpuşi, preferă să se joace numai cu fete şi spune că 
doreşte să fie fată, este rezonabil să vă faceţi griji în 
legătură cu identitatea lui. Eu suspectez că majoritatea 
(dacă nu toate) cazurile în care există tulburări severe 
legate de identitatea genului vor fi descoperite ca având 
cauze biologice sau genetice; în prezent nimeni nu ştie cu 
siguranţă. Oricare ar fi cauza, confuzia legată de gen este 
foarte probabil să fie o sursă de suferinţă puternică pentru 
copil şi o sursă de îngrijorare pentru familie. In acest caz 
copilul ar trebui să fie consultat de un specialist. 

Dacă o fetiţă doreşte să se joace de obicei cu băieţii şi 
din când în când doreşte să fie un băiat, aceasta este foarte 
probabil să reacționeze la tachinări care spun că fetele nu 
sunt suficient de bune, puternice sau inteligente şi îşi 
testează astfel limitele; sau, este posibil ca ea să se 
identifice pozitiv cu tatăl sau fratele ei. Totuşi, dacă doreşte 
să se joace numai cu băieţi şi este întotdeauna nefericită 
pentru că este fată, este înţelept să o duceţi să fie 
consultată de un specialist, acesta putând ajuta la 
clarificarea problemelor şi putând-o ajuta atât pe ea cât şi 
familia. 

Este oare necesar să accentuaţi rolurile fiecărui 
sex? Principalul lucru care îi oferă unui băiat sentimentul 
puternic de identitate masculină nu este reprezentat de 
maşinuţele de jucărie sau de costumele de cowboy care îi 
sunt oferite, ci de relaţia lui pozitivă cu tatăl său în timpul 
primei părţi a copilăriei. Această relaţie îl face să dorească 
să crească pentru a deveni acelaşi fel de persoană. 


Dacă un tată îi refuză cu anxietate cererea fiului său 
pentru o păpuşă sau îşi arată în alt fel îngrijorarea că 
băiatul are gusturi femeieşti, masculinitatea copilului nu va 
fi întărită. De fapt, băiatul ar putea simţi că atât 
masculinitatea lui cât şi a tatălui său este îndoielnică sau 
inadecvată. Dacă tatăl are încredere în propria lui 
masculinitate, acesta îşi poate ajuta fiul să îşi dezvolte 
personalitatea încurajându-l să se joace cu păpuşi. 

În acelaşi fel, o fată caută în mama ei o imagine pentru 
ea însăşi. O mamă care îşi încurajează fiica să exploreze 
multe activităţi, să depăşească aceste limite şi să se 
depăşească pe sine, va ajunge să crească o fiică 
încrezătoare şi puternică. Insă o mamă care este excesiv de 
anxioasă în legătură cu propria ei feminitate şi atractivitate 
sexuală pentru bărbaţi ar putea pune prea mult accent pe 
dezvoltarea feminităţii fiicei ei. Dacă ea îi oferă acesteia 
numai păpuşi şi truse de bucătărie pentru a se juca, şi 
întotdeauna o îmbracă cu haine drăguţe, cu zorzoane, îi 
transmite acesteia un mesaj distorsionat despre identitatea 
feminină. 

De asemenea, este important pentru fetiţe să aibă o 
relaţie pozitivă cu tatăl lor. Dacă tatăl îşi neglijează sau 
ignoră fiicele, refuză să se joace cu acestea sau să le ia în 
considerare pentru activităţi cum ar fi mersul la pescuit sau 
cu cortul, acesta ar putea să le insufle un sentiment de 
inferioritate şi nu va face decât să întărească rolurile 
stereotipe pentru fiecare sex. Este normal ca băieţeii să 
dorească să se joace cu păpuşi şi ca fetiţele să dorească să 
se joace cu maşinuţe de jucărie, aşadar este în regulă să-i 
lăsaţi să facă aceste lucruri. Dorinţa unui băieţel de a se 
juca cu păpuşi este mai degrabă parentală decât efeminată 
şi ar trebui să îl ajute pe acesta să fie un tată bun. Nu este 
nimic rău ca băieţii şi fetele să poarte haine unisex - blugi 
şi tricouri de exemplu - dacă ei doresc acest lucru, sau ca 
fetele să poarte rochii dacă aceasta este preferința lor. 

În ceea ce priveşte sarcinile, este bine ca băieţii şi fetele 
să primească aceleaşi lucruri de făcut; de asemenea, 
consider că este bine ca şi bărbaţii şi femeile să 


împărtăşească aceleaşi activităţi, atât acasă cât şi în altă 
parte. Băieţii pot face la fel de bine patul, curăţenie în 
cameră şi să spele vasele ca şi surorile lor. Fetele pot lua 
parte la munca din curte şi la spălatul maşinii. Acest lucru 
nu înseamnă că băieţii şi fetele nu pot schimba anumite 
sarcini sau că toate sarcinile trebuie repartizate exact la fel; 
înseamnă numai că nu ar trebui să existe o discriminare şi 
diferenţiere evidente. Exemplul celor doi părinţi va avea o 
influenţă puternică. 


SPOCK CLASIC 

Gândindu-vă la identificarea copiilor cu părinţii, este 
important să nu uitaţi că identificarea băiatului se face 
predominant cu tatăl său, dar, de asemenea, şi cu mama sa 
într-o mai mică măsură sau, mai corect spus, într-o anumită 
privinţă. Sunt convins că am devenit medic pediatru pentru 
că mi-am însuşit dragostea intensă a mamei mele pentru 
copii. După mine, ea a mai născut încă cinci copii şi îmi 
amintesc plăcerea cu care îi hrăneam cu biberonul şi cum 
îmi alinam o surioară nervoasă plimbând-o în sus şi în jos 
pe verandă în căruciorul ei alb împletit din răchită. 

Mă gândesc la pacientele mele fetiţe care s-au 
identificat cu un tată care era paznic sau imunolog (mama 
lor nu avea asemenea preocupări). In consecință 
identificarea sexuală reprezintă mai curând o problemă de 
gradualitate, de interes sau de atitudine, decât de a fi 
100% bărbat sau femeie. In acest sens, fiecare individ se 
identifică într-o anumită măsură sau în anumite privinţe cu 
sexul opus. Aceasta îi oferă posibilitatea de a înţelege sexul 
opus pe măsură ce creşte şi îi dezvoltă o personalitate mai 
bogată şi mai flexibilă. Este, de asemenea, în beneficiul 
întregii societăţi, ca aceasta să admită o combinaţie de 
atitudini în cadrul oricărei ocupaţii. 

Din moment ce nu există o identificare de 100% cu 
propriul sex, este de preferat să fie lăsaţi să crească cu o 
gamă variată de identificări, atitudini şi interese care s-au 
dezvoltat în interiorul lor, atâta timp cât ei pot accepta 
împăcaţi felul în care sunt. Este mai bine aşa, decât să-i 


acem să le fie ruşine şi să devină anxioşi din cauza 
dezaprobării părinţilor. 


MASS-MEDIA 


TRĂIND CU MASS-MEDIA 


Ar trebui să vă faceţi griji? Televiziunea, filmele şi 
muzica au fost acuzate pentru declinul tuturor, inclusiv al 
civilizaţiei vestice aşa cum o ştim. Insă acestea reprezintă 
oare cu adevărat cauza (pretinsului) declin al moralității 
culturii noastre de care mulţi se plâng sau ele reprezintă 
numai ceea ce oamenii doresc să privească şi să audă? 
Există multe motive pentru a nu vă face griji datorită mass- 
mediei. Părinţii din fiecare generaţie tind să considere 
muzica pe care o ascultă copiii lor şi alte distracţii cu 
teamă, în timp ce acceptă ca fiind inofensive cântecele şi 
poveştile din tinereţea lor. Oamenii apreciază în mod 
natural lucrurile alături de care au crescut şi resping orice 
este nou. Muzica şi alte aspecte ale mass-mediei creează 
experienţe care pot fi împărtăşite în autobuz în drum spre 
şcoală şi pe holuri. Această cultură a adolescenților 
reprezintă o parte sănătoasă a procesului normal prin care 
copiii şi adolescenţii îşi dobândesc identități independente 
şi îşi caută propriile răspunsuri la provocările eterne ale 
vieţii. 

Cu toate acestea, este evident că media poate avea 
efecte puternice şi supărătoare asupra comportamentului 
copiilor. Cei 2 băieţi care au omorât 15 oameni, şi apoi s-au 
sinucis, în liceul Columbine pe 20 aprilie 1999, s-au inspirat 
cel puţin parţial din jocurile video şi de pe site-urile de pe 
internet care glorificau crima. Când vă gândiţi la violenţa 
care este întâlnită în televiziune - un copil urmăreşte 
aproximativ 8000 de crime înainte de a ajunge la liceu - şi 
ascultați versurile multor cântece de succes, este dificil să 
nu fiţi îngrijoraţi în legătură cu efectul pe care mass-media 
îl are asupra copiilor. Părinţii au nevoie de cunoştinţe, bun 
simţ şi curaj pentru a-şi ajuta copiii să obţină ceea ce este 


mai bun de la mass-media şi să ştie să se protejeze de 
pericole. 


TELEVIZIUNEA 


Un mediu de risc înalt. Din toată mass-media, 
televiziunea are cea mai puternică influenţă asupra copiilor. 
Aceştia petrec în medie aproximativ 3 ore în fiecare zi 
uitându-se la televizor şi alte 3 ore sau mai mult le petrec 
într-o altă activitate ce presupune un ecran. În conformitate 
cu unele estimări, în fiecare an ei privesc în medie zece mii 
de filme, asalturi şi violuri, douăzeci de mii de reclame şi 
cincisprezece mii de situaţii cu conţinut sexual, din care 
numai 175 includ metode contraceptive. Aproape 1/3 dintre 
copiii între 2 şi 7 ani au un televizor în dormitorul lor; la fel 
au şi aproape 2/3 din copiii mai mari. 

Nu există nici o îndoială că unele programe, de obicei 
publice, asigură experienţe minunate de învăţare pentru 
copii. Acestea sunt programe care îi educă pe copii într-o 
manieră amuzantă, îi învaţă valori ca blândeţea şi 
bunătatea şi apelează la instinctele superioare ale copiilor. 
Din nefericire, aceste emisiuni sunt în minoritate. Cele mai 
multe programe de televiziune pentru copii sunt destinate 
să vândă produse şi să acapareze atenţia copilului cu 
bufonerii rapide şi de multe ori violente. 

Un alt efect subtil şi îngrijorător pe care televizorul îl are 
asupra privitorilor este tendinţa de a promova pasivitatea şi 
lipsa creativităţii. Privitul la televizor presupune o activitate 
mintală nulă din partea privitorului. Pur şi simplu stai şi laşi 
imaginile să se deruleze. Acest lucru este foarte diferit de 
lectură, care îl forţează pe cititor să îşi folosească 
imaginaţia. Privitorul la televizor devine un receptacul pasiv 
pentru orice imagini televiziunea alege să afişeze. Unii 
consideră că privitul non-participativ favorizează o durată 
scurtă a atenţiei, făcând în aşa fel încât copiilor să le fie 
mai dificil să se descurce la şcoală. 

Obezitatea - în prezent o epidemie naţională în SUA - 
este un alt efect secundar nedorit al privitului excesiv la 


televizor. Copiii ard foarte puţine calorii în timp ce se uită la 
televizor, iar în timp ce privesc sunt asaltaţi cu reclame 
pentru alimente extrem de bogate în calorii. Cercetările au 
arătat o legătură directă între privitul la televizor şi 
obezitate: cu cât un copil se uită mai mult la televizor, cu 
atât mai mare este şansa să devină supraponderal. Şi este 
aproape imposibil să pierzi prea multă greutate dacă o 
mare parte din zi ţi-o petreci stând nemişcat. Televiziunea 
prezintă o versiune distorsionată a realităţii în care femeile 
sunt nefiresc de slabe şi bărbaţii sunt improbabil de arătoşi. 
Nu este de mirare că atât de mulţi adolescenţi se simt 
neatrăgători în comparaţie cu aceste personaje. Copiii care 
se uită mult timp la televizor învaţă că fumatul şi consumul 
de alcool te fac să ai personalitate şi să fii atrăgător. Eroii 
din filmele apreciate fumează de multe ori. Utilizarea 
drogurilor ilicite este de multe ori considerată a fi curajoasă 
şi aventuroasă, decât prostească şi periculoasă. 

Violenţa reprezintă o altă grijă reală. Multe studii arată 
că expunerea la violenţa de pe ecran are ca rezultat reacţii 
mai agresive ale copiilor faţă de ceilalţi, aceştia simțindu-se 
în acelaşi timp mai vulnerabili la un atac. Bineînţeles, acest 
lucru nu înseamnă că fiecare copil care se uită la emisiuni 
de acţiune va copia ceea ce vede. Insă şansele ca aceşti 
copii să facă ceva violent sunt fără îndoială mai mari. 
Privitul la emisiunile tipice de la televizor îi expune riscului 
exact la fel de mult ca atunci când se joacă pe stradă sau 
conduc maşina fără a avea centura de siguranţă. 


SPOCK CLASIC 


lată care este situaţia: ne lăsăm copiii în grija unui 
baby-sitter electronic în medie 23 de ore pe săptămână. De 
aici învaţă că violenţa reprezintă o cale de rezolvare a 
conflictelor, că sexul este mai excitant în afara 
sentimentelor de dragoste şi că nu are nici o consecinţă 
negativă. Pare a fi o asemănare destul de mică între lumea 
pe care copilul o vede la televizor şi cea pe care am dori noi 
ca părinţi să o vadă. De ce însă, în ciuda acestor lucruri, 
părinţii continuă să lase copiii în „grija” televizorului? 


De ce majoritatea programelor de televiziune 
sunt atât de dăunătoare? Mulţi oameni consideră 
incorect că televiziunea vinde în special spaţiu publicitar. 
De fapt, produsul vândut de companiile de televiziune este 
atenţia privitorilor. Cu cât acumulează mai mult din acest 
produs, cu atât mai mulţi bani vor face în urma difuzării 
reclamelor. Din moment ce televiziunea reprezintă o 
modalitate de a vă capta atenţia (nu pentru a vă educa, a 
vă lămuri sau a vă amuza - decât dacă astfel de lucruri vă 
captează atenţia), este clar motivul pentru care cele mai 
multe programe încearcă să apeleze la cea mai largă gamă 
de telespectatori, iar acest lucru înseamnă de obicei 
difuzarea emisiunilor senzaţionale. 

Faptul că televiziunea este proiectată specific pentru a 
capta şi a reţine atenţia telespectatorului explică de ce 
privitul la televizor este poate cel mai rău lucru pe care îl 
puteţi face înainte de culcare. In loc să vă adoarmă, 
televizorul vă ţine treaz până când vă este atât de somn 
încât nu vă mai puteţi ţine ochii deschişi. Majoritatea 
copiilor pe care îi văd că au probleme cu adevărat serioase 
de somn privesc mult timp la televizor. 

Aveţi nevoie de televizor? Foarte puţini părinţi aleg 
să trăiască în întregime fără televizor. Insă aceia care fac 
acest lucru aproape întotdeauna par a fi mulţumiţi de 
această decizie. Copiii care nu se obişnuiesc niciodată să se 
uite la televizor nu simt lipsa acestuia. Ei îşi umplu zilele cu 
alte activităţi. Părinţii adeseori consideră că televizorul le 
face viaţa mai uşoară deoarece îi ţine pe copii ocupați 
pentru perioade lungi de timp. Insă atunci când luaţi în 
considerate toate orele petrecute argumentând despre cât 
de mult copiii pot fi lăsaţi să se uite la televizor şi la ce 
emisiuni se pot uita sau nu, la care să adăugaţi certurile 
care apar când doriţi să îi faceţi pe copii să nu se mai uite 
pentru a-şi face temele sau alte sarcini, probabil că veţi 
ajunge la concluzia că este mai bine să nu aveţi deloc 
televizor. 

Preluaţi controlul. Dacă faceţi parte dintre părinţii 
care aleg să aibă un televizor în casă, este foarte important 


să aveţi controlul acestuia. Dacă există un televizor în 
camera copilului, luaţi-l de acolo. Puneţi televizorul într-un 
loc în care să puteţi vedea uşor la ce emisiune se uită 
copilul şi cât timp. 

Unii copii sunt lipiţi de televizor din momentul în care 
ajung acasă după-amiaza până când sunt forţaţi să meargă 
la culcare scara. Ei nu doresc să mănânce, să-şi facă 
temele sau nici măcar nu-şi fac timp pentru a-şi saluta 
familia. Părinţii sunt uneori tentaţi să îşi lase copiii să se 
uite tot timpul la televizor pentru că acest lucru îi menţine 
liniştiţi. 

Este mai bine pentru părinţi şi pentru copil să ajungă la 
o înţelegere clară şi rezonabilă în legătură cu perioadele 
pentru joacă şi pentru prieteni, pentru teme şi pentru 
privitul la televizor. Un maximum de 1-2 ore după ce şi-a 
făcut temele, şi-a îndeplinit sarcinile sau alte 
responsabilități este o limită rezonabilă pentru majoritatea 
familiilor. 

Pentru copiii foarte mici soluția este simplă deoarece 
controlul dumneavoastră este aproape absolut. Alegeţi 
pentru ei casete video potrivite pe care să le vadă în mod 
repetat. Nici măcar nu îşi vor da seama că televizorul ar 
putea să fie folosit şi într-un alt fel. Atunci când se uită la o 
emisiune de televiziune, aveţi grijă să aprobaţi conţinutul 
acesteia. Dacă folosiţi televizorul cât de cât pe post de 
babysitter, este foarte bine să vă asiguraţi că ceea ce 
priveşte copilul este în conformitate cu dorințele 
dumneavoastră. De exemplu, probabil că ar trebui să 
interziceţi clar copiilor dumneavoastră să privească 
programe violente. 

Copiii mici pot face distincţie numai parţial între dramă 
şi realitate. Le puteţi explica că „Nu este corect ca oamenii 
să se rănească şi să se omoare între ei şi că nu doriţi ca ei 
să se uite la emisiuni care conţin astfel de imagini.” Chiar 
când copilul trişează şi se uită la un astfel de program pe 
ascuns, el ştie că nu sunteţi de acord. Acest lucru îl va 
proteja într-o anumită măsură de efectele dăunătoare ale 
scenelor violente. Cel mai probabil, copilul dumneavoastră 


va fi în secret mulţumit de faptul că îl ţineţi la distanţă de 
emisiunile violente. Un mare procent din copii declară că 
sunt serios speriaţi de ceea ce văd la televizor. Cine are 
nevoie de aşa ceva? 

Prin lege (în SUA), toate televizoarele noi care au ecrane 
cu diagonala mai mare de 33 cm trebuie să fie echipate cu 
un dispozitiv care le permite părinţilor să blocheze 
emisiunile în conformitate cu scorurile publicate pentru 
violenţă, sex şi situaţii pentru adulţi. Un copil mai mare 
probabil că se va supăra datorită încercărilor 
dumneavoastră de cenzură: „Toţi ceilalţi se uită la aceste 
desene animate; de ce nu pot şi eu?” Atunci când acest 
lucru se întâmplă, pur şi simplu nu trebuie decât să fiţi 
fermi. Copiii s-ar putea uita la programe interzise atunci 
când sunt la prieteni, dar le oferiţi totuşi acestora mesajul 
că aceste programe nu sunt în conformitate cu valorile 
familiei dumneavoastră şi de aceea nu doriţi ca ei să se uite 
la ele. 

Uitaţi-vă la televizor împreună cu copilul 
dumneavoastră. O modalitate potrivită de a trata 
mesajele nesănătoase de la televizor este să vă uitaţi 
împreună la televizor şi să îl ajutaţi pe acesta să devină un 
telespectator critic şi care poate face discriminări. Puteţi 
face comentarii asupra imaginilor pe care tocmai le-aţi 
privit împreună, încercând să stabiliţi dacă acestea au vreo 
legătură cu realitatea. Dacă tocmai aţi urmărit o luptă în 
care cineva este lovit şi pur şi simplu nu păţeşte nimic, 
puteţi spune „Pumnul acela în nas trebuie să-l fi durut cu 
adevărat? Nu crezi? Ce se vede pe ecran nu este nici pe 
departe la fel ca în realitate, nu-i aşa?” Acest lucru îl învaţă 
pe copil să fie sensibil la victimele violenţei în loc să se 
identifice cu agresorul. Atunci când priviţi o reclamă, aţi 
putea spune „Crezi că ceea ce spun ei este adevărat? Eu 
cred că ei spun asta numai pentru ca să le cumpărăm 
produsele.” Doriţi ca el să privească reclamele exact aşa 
cum sunt acestea în realitate şi să le înţeleagă intenţia de 
a-i manipula pe oameni. Atunci când priviţi o scenă cu 
conţinut sexual, aţi putea comenta spunând ceva de genul: 


„În viaţa reală lucrurile nu se întâmplă deloc aşa. De obicei 
ce vezi acum se întâmplă numai după ce oamenii s-au 
cunoscut suficient de bine şi se iubesc cu adevărat.” 

Puteţi folosi privitul la televizor pentru a vă ajuta copilul 
să înveţe să perceapă lumea într-o manieră mai realistă şi 
mai completă şi pentru a privi emisiunile de televiziune ca 
pe fanteziile care sunt în realitate. Pe măsură ce aceste 
lecţii sunt învăţate, copilul dumneavoastră ar putea deveni 
imun contra acceptării fără discriminare a mesajelor mass- 
mediei. 

Implicaţi-vă. Un pas simplu este să scrieţi scrisori 
reţelelor de televiziune despre ceea ce v-ar plăcea şi 
despre ce nu vă place să conţină programele pentru copii. 
Atunci când reţelele primesc o scrisoare, ele presupun că 
există zece mii de oameni care gândesc la fel ca 
dumneavoastră. Aşadar, puteţi să aveţi un impact 
semnificativ. 


SPOCK CLASIC 


În opinia mea, logic ar fi să nu existe în casă nici un 
televizor. În acest fel, întreaga familie nu s-ar mai baza pe 
acest divertisment pasiv, ci ar încerca, la fel cum făceau şi 
oamenii dinaintea noastră, acum mii de ani, să citească, să 
scrie sau să converseze unul cu altul, să-şi pună la lucru 
imaginaţia. 


JOCURILE VIDEO 


Faptul care face ca jocurile video să fie atât de 
captivante şi potenţial periculoase pentru copii este că ele 
asigură feedback instantaneu. Puneţi cursorul în direcţia 
potrivită, apăsaţi un buton în acelaşi timp şi ceva 
explodează - şi pentru asta primiţi puncte. Unul dintre 
conceptele fundamentale ale psihologiei este că un 
comportament care este recompensat în mod constant se 
va repeta cu o frecvenţă crescută. In conformitate cu teoria 
educaţiei, cea mai bună modalitate de a învăţa pe cineva 
ceva este să ajustaţi nivelul de dificultate astfel încât 


sarcina să fie întotdeauna provocatoare fără a fi cu 
adevărat frustrantă. Jocurile video fac acest lucru în mod 
automat. 

Cu alte cuvinte, jocurile video sunt instrumente de 
învăţare ideale. Din nefericire, acestea îi învaţă de multe ori 
pe copii cum să tragă mai rapid şi cu o acuratețe mai mare. 
Pe măsură ce tehnologia se îmbunătăţeşte şi imaginea de 
pe ecran este din ce în ce mai realistă, copiii trag în imagini 
care arată din ce în ce mai mult ca oamenii reali. Cu cât 
mai mult trag, cu atât mai puţină oroare şi dezgust vor 
simţi faţă de ideea de a împuşca oamenii. Asta nu 
înseamnă că ei nu vor mai avea sentimente; vor fi însă mai 
puţin sensibili. Atunci când se gândesc la gloanţe care 
zboară, emoția lor principală este bucuria, nu teama sau 
respingerea. Jocurile video, mult mai mult decât filmele 
violente, au capacitatea de a captiva imaginaţia copiilor şi 
de a le modifica emoţiile în aşa fel încât aceştia să accepte 
violenţa, deoarece în jocurile video copiii sunt participanţi 
activi. 

Există oare ceva pozitiv în legătură cu jocurile video? 
Mişcările precise ale mâinii şi ale degetelor ca răspuns la 
stimulii vizuali pare a contribui la dezvoltarea coordonării 
ochi-mână a copiilor într-o manieră care îi pregăteşte 
pentru slujbe care necesită reacţii rapide (de exemplu pilot 
de vânătoare sau şofer de taxi). Pentru băieţii ale căror 
capacităţi sociale sunt dezvoltate insuficient şi care nu sunt 
pricepuţi la sporturi, capacitatea în jocurile video reprezintă 
o cale alternativă către prestigiu şi acceptarea colegilor. 
Dacă discuţiile pe terenul de joacă se referă în special la 
ultimul joc video de acţiune, este dificil să fii singurul copil 
căruia nu i se permite să se joace. 

Şi, bineînţeles, nu toate jocurile video sunt violente şi 
distructive. Unele le permit copiilor să experimenteze 
construcţiile: case, oraşe sau altceva. Altele dezvoltă 
capacităţile vizuale ale copilului sau gândirea logică, iar 
unele fac să fie cu adevărat amuzantă învăţarea 
matematicii sau a cititului. Nu este dificil să separați aceste 
jocuri mai liniştite de cele de acţiune. O singură privire 


aruncată cutiei jocului este de obicei suficientă. 

Secretul în cazul jocurilor video, la fel ca şi cu emisiunile 
de la televizor, este ca părinţii să preia controlul. 
Majoritatea copiilor pot probabil să facă faţă unei expuneri 
limitate la jocurile de acţiune fără efecte negative. Totuşi, 
părinţii trebuie să fie pregătiţi să intervină pentru a stabili o 
limită, astfel încât jocurile video să nu scape de sub control. 
Când copilul este în general înclinat să protesteze puternic 
împotriva limitelor, este mai bine poate să îi interziceţi 
complet să se joace la calculator. Când copilul este fascinat 
de forţă, astfel încât execută lovituri de picioare sau trage 
cu mitraliera de jucărie în aer, vă sugerez să îi reduceţi 
complet expunerea la jocurile video violente. In capul lui 
există deja prea multe imagini legate de luptă. Este mai 
bine să-i alimentaţi imaginaţia cu idei non-violente: 
toboganele sunt amuzante şi nu există gloanţe. 


FILMELE 


Filmele de groază. Uitatul la filme este o treabă 
riscantă pentru copiii mai mici de 7 ani. De exemplu, puteţi 
auzi despre un desen animat care pare a fi distracţia 
perfectă pentru copilul dumneavoastră mic. Însă atunci 
când vă uitaţi, descoperiţi că este o secvenţă în film care îl 
sperie foarte tare pe copil. Trebuie să ţineţi minte că un 
copil de 4-5 ani nu face o distincţie clară între lucrurile 
imaginare şi realitate. O vrăjitoare de pe ecran este exact 
la fel de vie şi de înspăimântătoare pentru un copil ca şi un 
hoţ real pentru dumneavoastră. Singura regulă sigură este 
să nu duceţi un copil mai mic de 7 ani la un film, cu 
excepţia situaţiei în care dumneavoastră sau altcineva care 
are experienţă cu copiii mici aţi văzut filmul respectiv şi 
sunteţi siguri că nu conţine nimic supărător. Chiar şi în 
această situaţie, copiii mici ar trebui să fie întotdeauna 
însoţiţi de un adult, care le-ar putea explica orice imagini 
care îi sperie şi care i-ar putea linişti atunci când este 
necesar. 

Ce filme sunt potrivite pentru copii? În mod evident 


nu există reguli clare şi răspunsuri definitive la această 
întrebare. Răspunsul depinde de nivelul de dezvoltare şi 
maturitate al copilului dumneavoastră, de modul în care 
acesta reacţionează la povestirile de groază, de dorinţa lui 
de a vedea filme şi de valorile dumneavoastră familiale. 
Doriţi oare să evitaţi complet violenţa sau numai anumite 
feluri de violenţă, ca de exemplu violenţa grafică? Când 
consideraţi copilul dumneavoastră suficient de matur 
pentru a fi expus la scene cu conţinut sexual, şi ce fel de 
activităţi sunt acceptabile în aceste scene? 

Pentru a fi siguri, probabil că ar fi mai bine dacă sunteţi 
mai restrictivi decât mai permisivi în legătură cu filmele pe 
care le permiteţi copiilor dumneavoastră să le vadă. Este 
mult mai dăunător pentru un copil să fie expus la o scenă 
supărătoare sau nepotrivită pentru care nu este încă 
pregătit decât să i se interzică accesul la un film pentru 
care este totuşi suficient de matur pentru a-l vedea. Când 
sunt folosite ca subiect al unei discuţii, conflictele despre ce 
filme sunt potrivite vă permit să auziţi şi părerea copilului; 
de ce acesta consideră că este complet pregătit şi trebuie 
să vadă neapărat acest film. Puteţi după aceea să discutaţi 
despre punctul dumneavoastră de vedere care susţine că 
activitatea sexuală lipsită de sentimente şi brutală nu este 
potrivită pentru a fi privită la nici o vârstă. Copilul 
dumneavoastră tot nu va fi mulţumit, însă îl veţi învăţa 
valorile dumneavoastră într-o manieră directă, învățând în 
acelaşi timp mai multe despre lumea lui. 


ROCK AND ROLL-UL ŞI RAP-UL 


SPOCK CLASIC 


Îmi amintesc de perioada de început a rock-ului când 
părinţii erau îngrijoraţi de cum dansa Elvis Presley şi cum 
reuşea prin mişcarea scenică, atunci considerată vulgară, 
să sucească minţile tinerilor. Zece ani mai târziu, discurile 
formaţiei Beatles erau arse din cauza faptului că aveau un 
efect nociv asupra tinerilor acelor vremuri. 


Mai recent, au fost incriminate versurile câtorva cântece 
care exultau violenţa. După cum se vede, nimic nu este nou 
sub soare. 

Dacă există un element comun de-a lungul decadelor al 
muzicii pe care adolescenţii o ascultă, acesta este să 
modifice complet vechile standarde  „acceptabile” în 
societate şi să se revolte împotriva stării de fapt. Dacă 
muzica adolescenților nu este considerată ofensivă de către 
adulţi, atunci probabil că nu va avea succes. Muzica, printre 
alte lucruri, este un mijloc prin care fiecare nouă generaţie 
se diferenţiază de generaţiile vechi şi îşi asigură o cultură şi 
o identitate proprii. 

Acest lucru nu înseamnă că muzica ofensivă este 
singura care este ascultată. Este deranjant să ascultați 
versuri care glorifică agresiunea şi lipsa de respect faţă de 
femei şi care preamăresc utilizarea drogurilor. Există oare 
vreo metodă pentru a-i împiedica pe copii să mai asculte 
astfel de cântece? Puteţi cu siguranţă să staţi împreună cu 
ei şi să le puneţi întrebări despre cântece: „De ce acest 
cântec le denigrează pe femei? De ce versurile dovedesc 
atât de multă lipsă de respect faţă de poliţie? Ce credeţi că 
înseamnă în realitate acest versuri cu conţinut sexual?” In 
timpul unor astfel de discuţii cu copilul dumneavoastră, 
puteţi de asemenea să vă clarificaţi părerea despre mesajul 
cântecului: „Nu îmi plac cântecele care afirmă că drogurile 
sunt bune”. Trebuie să aveţi consideraţie şi respect faţă de 
muzică, chiar când consideraţi că aceasta pare a semăna 
cu sunetele scoase de nişte pisici nebune, însă ar trebui de 
asemenea să vă faceţi cunoscute părerile într-un fel care 
nu este lipsit de respect faţă de copilul dumneavoastră şi 
faţă de generaţia acestuia. Dacă veţi părea că respingeţi 
această muzică încă de la început, copilul dumneavoastră 
probabil că vă va considera complet demodat şi nu va lua 
în considerare nimic din ceea ce spuneţi. 

În contrast cu filmele şi cu televiziunea, există puţine 
dovezi care să indice faptul că versurile agresive ar avea un 
efect asupra copiilor. Majoritatea acestora intră pe o ureche 
şi ies pe cealaltă. Insă natura violentă a unora dintre aceste 


versuri nu ar trebui să rămână neremarcată şi nediscutată 
de către dumneavoastră. Aceasta este o altă oportunitate 
de a pătrunde în cultura copiilor dumneavoastră şi de a-i 
ajuta să îşi clarifice ideile şi gândurile. 

Videoclipurile. Majoritatea familiilor au acum 
televiziune prin cablu şi odată cu aceasta, au acces la 
videoclipuri. Cele mai multe dintre acestea conţin imagini 
sexuale, adeseori foarte apropiate de pornografie. Violenţa 
este frecvent întâlnită, inclusiv violenţa împotriva femeilor. 
Prin asocierea acestor imagini violente cu linii melodice 
plăcute, videoclipurile captează imaginaţia într-o manieră 
foarte puternică. Nu ar trebui să fie o surpriză pentru 
dumneavoastră faptul că expunerea la videoclipuri a fost 
asociată cu agresiunea şi activitatea sexuală în rândul 
tinerilor. Limitarea expunerii prin lipsa accesului la cablu 
este una dintre soluţii; privirea videoclipurilor împreună cu 
adolescentul dumneavoastră şi folosirea acestei ocazii 
pentru a-l educa este altă soluţie. Unele videoclipuri 
transmit un mesaj pentru comportament responsabil şi 
rezolvarea nonviolentă a conflictelor. Dacă le întâlniți, 
spuneţi-le copiilor dumneavoastră că le aprobaţi. 


INTERNETUL 


să spunem că într-o seară copilul dumneavoastră vă 
spune: „Ne vedem mai târziu. Eu merg acum singur într-un 
oraş ciudat şi minunat. O să mă întorc într-o oră sau două.” 
Aflaţi că în acest oraş există de toate: oameni noi de 
întâlnit, locuri nelimitate în care cineva poate merge, 
muzee despre fiecare subiect la care vă puteţi gândi şi 
chiar la unele subiecte care nici nu vă trec prin cap. 

Cum ar trebui să răspundeţi? După ce panica 
dumneavoastră iniţială dispare, veţi lua în considerare în 
primul rând nivelul de maturitate al copilului 
dumneavoastră. Poate acesta cu adevărat să facă faţă 
singur unui oraş atât de mare? Dacă da, poate el să nu 
ajungă în locuri periculoase în care ar putea să fie rănit? Ce 
muzee sunt potrivite pentru cineva de vârsta lui? Cât de 


curând ar trebui să se întoarcă? 

Internetul este un astfel de oraş. Ca un părinte 
responsabil, fie că vă place sau nu, va trebui să ajungeţi la 
o „înţelegere” cu el. Pentru copii, internetul asigură o 
ocazie fascinantă pentru independenţă şi libertate, la fel ca 
o probă a unei rochii pentru o vizită reală într-un oraş nou 
real, însă cu mai puţine dintre pericole şi cu mulţi prieteni 
alături. 

Avantaje şi dezavantaje. Copilul dumneavoastră ştie 
că internetul îi oferă acces uşor la informaţii care sunt 
aproape infinite. Potenţialul acestuia pentru educaţie este 
imens. Există camere de discuţii, în care oamenii pot 
participa la discuţii despre orice subiect imaginabil. De 
exemplu, există camere de discuţii în care copiii cu 
handicapuri pot discuta cu copii din toată lumea care au 
aceleaşi probleme ca şi ei. Pe alte site-uri, adolescenţii pot 
discuta între ei despre probleme ale lumii - de exemplu 
despre război sau despre încălzirea globală - şi pot să îşi 
împărtăşească idei şi soluţii potenţiale. Internetul le 
permite copiilor să scape de izolare şi creează un fel de sat 
mondial. Unele persoane găsesc că fie şi numai acest 
aspect este remarcabil de util şi de plăcut. 

Odată cu aceste avantaje reale vine şi pericolul, în 
special pentru copii. Din nefericire, în lumea virtuală a 
internetului există indivizi reali care profită de inocenţa şi 
de imaturitatea copiilor. O cameră de discuţii pentru copii, 
de exemplu, ar putea adăposti o discuţie desfrânată a unui 
adult care se dă drept un copil. Anonimitatea permisă de 
internet poate fi utilizată pentru scopuri dezgustătoare de 
către persoane care exploatează copii. In plus, site-urile de 
internet devotate violenţei sau pornografiei sunt uşor 
accesibile. 

Un risc mai puţin dramatic, însă la fel de îngrijorător în 
anumite privinţe, este reprezentat de marea cantitate de 
reclame care există pe internet. Multe dintre cele mai 
atrăgătoare sile-uri sunt construite în jurul publicităţii 
pentru o marcă sau companie anume. Materialismul sau 
incapacitatea de a vedea marile corporaţii ca nimic altceva 


decât entităţi benigne, pot fi rezultatul. 

Unii părinţi sunt atât de anxioşi faţă de pericolele 
potenţiale ale internetului încât le interzic copiilor lor 
complet accesul. Insă copiii vor trebui să înveţe să utilizeze 
autostrada informaţională într-un fel sau altul. Dacă aceştia 
sunt bine pregătiţi şi responsabili, o adevărată comoară 
informaţională îi aşteaptă. Dacă nu se obişnuiesc să 
folosească un calculator pentru a comunica şi a obţine 
informaţii, ei ar putea descoperi că sunt dezavantajaţi mai 
târziu în viaţă, atât la locul de muncă cât şi din punct de 
vedere social. 

Învăţaţi dumneavoastră înşivă despre internet. 
Puneţi-l pe copilul dumneavoastră să vă înveţe despre 
internet, dacă acesta ştie deja, sau învăţaţi despre el 
împreună. Modalitatea, cel puţin pentru o perioadă, este să 
navigaţi pe internet împreună, discutând despre ce doriţi să 
găsiţi şi unde doriţi să ajungeţi; stabiliţi ceea ce copilul 
poate şi ce nu poate să facă şi faceţi-i clar acestuia că 
aşteptaţi din partea lui bune maniere. Prin împărtăşirea 
acestei experienţe, veţi avea ocazia să discutaţi lucrurile 
într-un fel care nu ar fi posibil dacă nu învăţaţi nimic despre 
internet. Veţi ajunge să ştiţi ce fel de camere de discuţii şi 
site-uri informaţionale există şi modul în care funcţionează 
acestea. Această familiarizare vă va permite să judecaţi 
mai bine care dintre site-uri reprezintă o ameninţare la 
adresa copilului dumneavoastră şi când sunteţi nejustificat 
de demodat sau de nesigur. 

Supravegheaţi şi stabiliţi limite. Este bine ca părinţii 
să stabilească clar regulile de bază pentru copiii lor, iar 
după aceea să-i supravegheze suficient pentru a se asigura 
că acele reguli sunt respectate. Pentru un adolescent, 
supravegherea ar putea însemna o privire ocazională la 
ecran atunci când copilul dumneavoastră este pe internet. 
Copiii mai mici necesită un contact şi discuţii mai directe în 
legătură cu ce fac pe internet. Atunci când copiii mici 
folosesc internetul ar trebui să fiţi lângă ei pentru cea mai 
mare parte a sesiunii. Camerele de discuţii, cu excepţia 
celor supervizate, nu sunt potrivite pentru copiii mici. 


Care sunt limitele rezonabile de timp? La fel ca şi în 
cazul televizorului, ar trebui să stabiliţi o limită de timp 
pentru cât de mult în fiecare zi poate fi accesat internetul. 
Nu este sănătos pentru un copil să fie pierdut în lumea 
virtuală a computerului său şi să îşi neglijeze conversațiile, 
experienţele şi prietenii din viaţa reală. [inerea 
calculatorului într-o cameră comună în loc de dormitor face 
mai uşoară supravegherea copilului şi stabilirea de limite. 

Reguli de bază pentru siguranţa pe internet. La fel 
cum există reguli de siguranţă pentru traversarea străzii, 
mersul cu bicicleta sau condusul maşinii, există reguli pe 
care copiii trebuie să le urmeze pentru a fi în siguranţă 
atunci când sunt pe internet: 

1. Niciodată nu oferiţi informaţii personale nimănui on- 
line. Acest lucru înseamnă să nu vă oferiţi niciodată adresa, 
numărul de telefon sau numele şcolii dumneavoastră cuiva 
pe care nu l-aţi întâlnit deja în persoană. 

2. Nu trimiteţi fotografii de-ale dumneavoastră unui 
necunoscut. 

3. Nu spuneţi niciodată nimănui parola dumneavoastră. 
Cu toate că în camerele de discuţii corespondenţii ar putea 
părea că vă sunt prieteni, ei sunt în realitate nişte străini. 
Trebuie să fiţi la fel de prudent şi atent faţă de aceştia ca şi 
faţă de străinii pe care îi întâlniți pe stradă. 

4. Dacă un mesaj vă face să vă simţiţi inconfortabil în 
orice fel, opriţi-vă şi spuneţi-i unui adult despre ce este 
vorba. 

5. Fiţi politicoşi: trataţi-i pe oameni cu politeţe şi 
consideraţie. Discuţiile nepotrivite sau nepoliticoase nu 
sunt acceptabile, chiar dacă sunteţi anonim. 

Sexul pe internet. O mare parte din conţinutul 
internetului este pornografie. Puteţi evita o mare parte din 
aceasta prin utilizarea unor caracteristici de control 
parental pe care le oferă unele servicii comerciale on-line 
sau prin achiziţionarea unui program de blocare a paginilor 
cu conţinut sexual. Multe servicii on-line oferă o modalitate 
pentru ca părinţii să le permită copiilor lor accesul numai la 
site-uri informaționale şi camere de discuţii atent 


examinate şi supravegheate. În mod similar, puteţi 
cumpăra programe care limitează site-urile care pot fi 
accesate, făcând să fie mai dificil ca din întâmplare sau 
intenţionat copiii să acceseze camerele de discuţii sau site- 
urile informaționale pentru adulți. Unele programe 
păstrează jurnale care vă permit să vedeţi pe ce site-uri a 
navigat copilul dumneavoastră. 

Cu toate acestea este posibil când copilul navighează 
pe internet, să dea peste pagini cu conţinut sexual; nu 
puteţi să îl împiedicaţi complet, în loc să încercaţi să vă 
prefaceţi că materialul respectiv nu este acolo, folosiţi 
ocazia pentru a-l învăţa. Inainte să intre pe internet singur, 
discutaţi despre ce ar putea găsi. Explicaţi-i că pornografia 
este o afacere: unii adulţi plătesc bani pentru a vedea poze 
ale altor adulţi fără haine pe ei. Ajutaţi-vă copilul să 
înţeleagă ce este greşit în amestecul comerţului cu 
sexualitatea. Spuneţi-i copilului ce vă aşteptaţi ca el să facă 
dacă dă de un site cu conţinut sexual: să părăsească site- 
ul, să închidă calculatorul şi să vă spună despre asta 
dumneavoastră. Amintiţi-vă, discuţiile despre sex nu îi fac 
pe copiii să înceapă să aibă activitate sexuală. În loc de 
aceasta, atunci când discutaţi despre sex cu copilul 
dumneavoastră în mod firesc, acest lucru face ca o parte 
din senzaţia de mister şi de descoperire care înconjoară 
subiectul să dispară. De asemenea, îi daţi de ştire copilului 
dumneavoastră că sunteţi abordabil şi puteţi fi întrebat fără 
probleme (vezi pag. 452 pentru mai multe informaţii despre 
discuţiile despre sex). 

Tehnologia vă poate ajuta să vă protejaţi copilul faţă de 
multe dintre lucrurile dăunătoare care pot fi găsite pe 
internet, însă nu există nici un substituent pentru insuflarea 
unui sentiment de responsabilitate şi a unor valori în 
personalitatea copilului dumneavoastră, astfel încât acesta 
să facă alegerile potrivite de unul singur. Pentru un astfel 
de copil, internetul poate fi un covor fermecat care să-l 
poarte către lumi noi, pline de informaţii şi experienţe. 


DIFERITE TIPURI DE FAMILII 


Pe măsură ce societatea noastră a devenit din ce în ce 
mai deschisă, am învăţat că un copil poate să se dezvolte 
foarte bine în multe tipuri de familii - familii cu un părinte 
sau mai mulţi, familii cu două mame sau doi taţi şi multe 
alte variante. In acelaşi timp, puterea ruşinii şi a 
stigmatelor a scăzut, astfel încât chiar şi faptul că eşti 
diferit nu mai este atât de stresant. Faptul că oamenii sunt 
liberi în prezent pentru a-şi crea familii diferite de valorile 
tradiţionale înseamnă că există mai mulţi oameni care îşi 
pot devota sufletul şi priceperea pentru creşterea copiilor. 

Când privim dincolo de etichetele care fac ca o familie 
să fie diferită, suntem liberi să observăm copiii şi familiile 
ca individualităţi. Totuşi, poate fi util să luaţi în considerare 
provocările şi avantajele speciale care caracterizează 
diferitele structuri familiale şi unele dintre modalităţile în 
care părinţii şi copiii pot face faţă acestor probleme. 


SPOCK CLASIC 


De multe ori s-a afirmat că familia este o instituţie care 
se află pe moarte în America. Nu cred că este adevărat. 
Noţiunea de familie s-a schimbat cu siguranţă. De la 
mijlocul anilor 1980, mai puţin de 10% dintre familiile 
americane aveau următoarea structură: un tată care 
lucrează, o mamă casnică şi doi copii. Indiferent de 
elementele sale componente însă, familia a rămas 
elementul de bază al societăţii. Familia este locul de unde 
mulţi dintre noi obţinem dragostea şi ajutorul de care avem 
nevoie. Cred că acesta este lucrul cel mai important, 
indiferent că familia are în componenţa sa doi părinţi care 
lucrează, un singur părinte, copiii din căsătorii anterioare 
sau când copiii vin numai la sfârşit de săptămână sau în 
vacanțe. 


ADOPŢIA 


Motive pentru a adopta un copil. Oamenii au multe 
motive pentru a dori să adopte un copil. Un cuplu ar putea 
decide să adopte un copil numai dacă ambii parteneri 
iubesc copiii şi îşi doresc foarte mult un copil. Toţi copiii, 
biologici sau adoptați, au nevoie să simtă că aparţin 
părinţilor şi că sunt iubiţi atât de mamă cât şi de tată 
profund şi pentru totdeauna. Un copil adoptat poate cu 
uşurinţă să perceapă lipsa dragostei la unul sau la ambii 
părinţi, din moment ce el ar putea să nu se simtă sigur încă 
de la început datorită faptului că a mai trecut prin una sau 
mai multe separări anterioare. Copilul adoptat ştie că 
pentru un motiv oarecare a fost abandonat de părinţii săi 
biologici şi poate în secret să se teamă că părinţii lui 
adoptivi ar putea într-o zi să îl abandoneze şi ei. 

Este o greşeală să adoptați un copil numai când unul 
dintre părinţi doreşte acest lucru sau atunci când ambii 
părinţi doresc copilul din motive practice, de exemplu să 
aibă pe cineva care să aibă grijă de ei când vor fi bătrâni. 
Ocazional o femeie care se teme că îşi pierde soţul ar putea 
dori să adopte un copil în speranţa deşartă că acest lucru 
va face ca iubitul ei să rămână alături de ea. Adopţiile 
pentru aceste motive nu sunt corecte faţă de copii şi de 
obicei se dovedesc a nu fi potrivite nici pentru părinţi. 

Părinţii care au un singur copil care este nefericit sau 
nesociabil pot uneori să ia în considerare adoptarea unui 
copil pentru a-i oferi companie copilului lor. Este o idee 
bună să discute această idee cu un specialist în probleme 
de sănătate sau cu agenţia de adoptii înainte de a merge 
mai departe. Copilul adoptat s-ar putea simţi la fel ca un 
străin. Dacă părinţii îi arată afecţiune noului venit, acest 
lucru l-ar putea supăra (în loc să-l ajute) pe copilul lor 
biologic. Din toate punctele de vedere aceasta este o 
afacere riscantă. 

Pot exista capcane atunci când părinţii adoptă un copil 
pentru a-l „înlocui” pe copilul lor care a murit. Părinţii au 
nevoie de timp pentru a-şi depăşi durerea. Ei ar trebui să 
adopte un copil numai pentru că doresc un copil pe care să 
îl iubească. Nu este nici un rău să adoptați un copil care 


seamănă - la vârstă sau aspect - cu copilul care a murit, 
însă comparaţiile ar trebui să înceteze aici. Nu este corect 
şi sănătos să doriţi să faceţi un individ să joace rolul altuia. 
Noul copil nu va reuşi niciodată să fie o „stafie” adecvată. 
Acestuia nu ar trebui să i se reamintească ce făcea celălalt 
copil şi să fie comparat cu acesta, nici cu voce tare şi nici în 
mintea părinţilor. Lăsaţi-l pe copil să fie el însuşi (acest 
lucru este de asemenea valabil şi pentru un copil care se 
naşte după ce un alt copil al familiei a murit). 

La ce vârstă ar trebui să fie adoptat un copil? 
Pentru binele copilului, cu cât mai tânăr, cu atât mai bine. 
Pentru un număr de motive complexe, plasarea timpurie nu 
este posibilă pentru mii de copii care trăiesc în orfelinate şi 
instituţii de adopţie. Cercetările au dovedit că aceşti copii 
mai mari pot fi şi ei adoptați cu succes. Faptul că sunt mai 
mari nu ar trebui să reprezinte o piedică în calea plasării 
copiilor. Agenţia îi va ajuta pe copiii mai mari şi pe părinţi 
să decidă dacă adopţia este potrivită pentru ei. 


SPOCK CLASIC 


Cuplurile nu trebuie să aştepte până îmbătrânesc 
pentru a adopta un copil. Au visat atât de mult să aibă o 
fetiţă cu bucle aurii care să umple casa cu cântece şi 
bucurie încât există riscul ca nici un copil, oricât de bun, să 
nu se potrivească cu acest model, idealizat peste măsură. 
Problema nu se datorează numai numărului de ani în care 
viitorul părinte s-a obişnuit să fie singur, dar şi capacităţii 
sale de a oferi copilului tot ce acesta are nevoie. Acesta 
este un lucru important care trebuie discutat cu agenţia de 
adopţii. 

Faceţi adopţia prin intermediul unei agenţii bune. 
Probabil că cea mai importantă regulă este să aranjaţi 
adopţia printr-o agenţie de prim rang. Este întotdeauna 
riscant pentru părinţii adoptivi să aibă de-a face direct cu 
părinţii biologici sau cu o altă persoană lipsită de 
experienţă. Acest lucru lasă uşa deschisă pentru părinţii 
biologici să se răzgândească şi să încerce să îşi obţină 
înapoi copiii. Chiar dacă legea este de partea părinţilor 


adoptivi, neplăcerile provocate pot distruge fericirea 
familiei adoptive şi securitatea copilului. O agenţie bună o 
va ajuta pe mama biologică şi pe rudele acesteia să ia 
decizia corectă de la început în legătură cu renunţarea la 
copil. Agenţia îşi va folosi de asemenea capacităţile şi 
experienţa în legătură cu care cupluri ar trebui să fie 
convinse să renunţe la adopţie. Un angajat al agenţiei îi 
poate ajuta pe copil şi pe familia adoptivă în timpul 
perioadei de acomodare. Scopul este de a-l ajuta pe copil 
să devină un membru al familiei adoptive. Agenţiile 
competente şi legile potrivite cer ca această adaptare să se 
producă înainte ca adopţia să devină definitivă. O 
modalitate de a descoperi care sunt calificativele unei 
agenţii de adopţii este să sunaţi la departamentul de stat 
pentru sănătate. Toate departamentele de acest fel au o 
secţiune în care sunt descrise agenţiile de adoptii. 

Adopţiile de pe piaţa gri. Majoritatea copiilor care 
aşteaptă să fie adoptați sunt mari. Acest lucru înseamnă că 
majoritatea copiilor care doresc să adopte bebeluşi sau 
copii foarte mici nu vor fi capabili să facă acest lucru sau 
vor trebui să aştepte foarte mult timp. Ei ar putea fi tentaţi 
să adopte un bebeluş prin intermediul unui avocat sau 
medic în loc să apeleze la o agenţie de adopţii. Mulţi 
oameni consideră că nu vor avea nici o problemă dacă 
obţin un bebeluş de pe piaţa gri în acest fel (spre deosebire 
de piaţa neagră, în care caz copilul este adoptat fără nici un 
fel de proceduri legale). Insă aceşti oameni descoperă 
adeseori că şi ei pot avea atât probleme legale cât şi 
dificultăţi emoţionale mai târziu dacă de exemplu mama 
biologică decide că îşi doreşte copilul înapoi. 

Copiii cu nevoi speciale. Un număr din ce în ce mai 
mare de părinţi necăsătoriți îşi păstrează şi îşi cresc copiii, 
astfel încât există foarte puţini copiii foarte mici care au 
nevoie de domicilii. Totuşi, alţi copii îşi aşteaptă părinţii 
adoptivi. Ei sunt în cea mai mare parte de vârstă şcolară, ar 
putea să mai aibă un frate sau o soră de care nu doresc să 
fie separați, ar putea avea unele handicapuri fizice, 
emoţionale sau intelectuale sau ar putea fi orfani de război. 


Ei au tot la fel de mult nevoie de dragoste şi pot reprezenta 
o adevărată recompensă pentru părinţii adoptivi ca şi orice 
alţi copii. 

Au însă unele necesităţi speciale. Din moment ce sunt 
mai mari, ei ar putea să fi fost în orfelinate de mai multe 
ori. Deoarece deja şi-au pierdut părinţii (mai întâi pe cei 
biologici, apoi pe cei adoptivi), s-ar putea simţi nesiguri şi 
temători datorită faptului că ar putea fi respinşi din nou. 
Copiii îşi exprimă această teamă în feluri foarte diferite, 
uneori testând terenul frecvent pentru a vedea dacă vor fi 
din nou trimişi înapoi. Aceste temeri reprezintă provocări 
speciale pentru părinţii adoptivi. Dacă părinţii ştiu despre 
provocările cărora trebuie să le facă faţă dinainte şi ştiu 
astfel la ce să se aştepte (în loc să se aştepte să le fie 
recunoscător copilul), atunci aceşti copii le pot aduce mari 
bucurii. Este responsabilitatea agenţiilor de adopţie să îşi 
concentreze atenţia pentru a găsi cămine pentru aceşti 
copii, chiar mai mult decât să găsească copii pentru părinţii 
adoptivi. 

Părinţii  netradiţionali. În trecut, majoritatea 
agenţiilor de adopţie luau în considerare numai familiile 
alcătuite din 2 părinţi căsătoriţi, fără copii biologici. În 
prezent, multe agenţii sunt deschise pentru părinţii singuri, 
părinţii care sunt homosexuali sau lesbiene angajaţi în 
legături stabile, părinţii a căror rasă este diferită de cea a 
copiilor lor, precum şi altele. Copilăria trece repede şi un 
părinte permanent în prezent este mult mai valoros decât 
posibilitatea a doi părinţi cândva în viitor. Mai mult, 
agenţiile au învăţat că adopţiile de succes depind mai puţin 
de caracteristicile externe ale familiilor şi mai mult de 
caracterul părinţilor. Ar putea exista şi alte motive 
întemeiate: unii copii au fost agresaţi emoţional în aşa fel 
încât le este mai bine să aibă un singur părinte de un 
anumit sex; alţi copii au o nevoie atât de mare pentru a li 
se acorda atenţie şi îngrijire încât lipsa unui partener 
permite unui părinte singur sau unei familii non-tradiţionale 
să îi ofere copilului tot ce are nevoie. 

Adopţiile „deschise”. In ultimii ani, a devenit din ce 


în ce mai obişnuit ca mama biologică (uneori şi tatăl 
biologic) şi părinţii adoptivi să afle mai multe unii despre 
alţii. Acest schimb de informaţii variază de la o descriere 
generală a fiecăruia obţinută de la agenţia de adopţii până 
la întâlnirea faţă în faţă la agenţie. Uneori mama biologică 
poate alege din mai mulţi părinţi adoptivi posibili pe cei pe 
care îi preferă. Uneori poate fi făcut un aranjament pentru 
ca mama biologică să poată păstra legătura cu copilul, de 
exemplu să primească o fotografie a acestuia şi o scrisoare 
din partea părinţilor adoptivi o dată pe an sau chiar mai 
des. 

Cu toate că experienţa cu adopţiile deschise este încă 
redusă, se pare că deschiderea adeseori se dovedeşte a fi 
benefică pentru toată lumea. Mulţi copii par a fi capabili să 
aibă atât o mamă biologică cât şi o „mamă care are grijă de 
mine”. Cunoaşterea mamei lor biologice îi scuteşte pe copii 
de suferinţa pe care le-o provoacă întrebările „Cum arată 
oare? Oare ce părere ar avea despre mine?” Chiar dacă 
realitatea este tristă - de exemplu, mama ar putea avea 
probleme grave - realitatea nefericită este adeseori mai 
puţin supărătoare pentru un copil decât o fantezie 
idealizată (sau demonizată). 


SPOCK CLASIC 


Nu putem şti cum va evolua pe termen lung acest tip de 
aranjamente, mai ales cele în care există un contact 
continuu între mama biologică şi părinţii adoptivi. Cred că 
este bine ca părinţii biologici şi cei adoptivi să afle 
suficiente detalii unii despre ceilalţi în momentul începerii 
procedurii de adopţie, deoarece astfel se pot preveni multe 
dintre anxietăţile şi nelămuririle ce pot apărea de fiecare 
parte, dar nu sunt deloc sigur de rezultatele afective ale 
unui contact regulat de-a lungul anilor, atât pentru copil cât 
şi pentru toţi adulţii implicaţi. După părerea mea, această 
situaţie poate avea un impact negativ asupra separării 
afective a mamei biologice de copil şi îi poate împiedica pe 
părinţii adoptivi să simtă că este acum copilul lor. 

Spunându-i copilului că este adoptat. Când ar 


trebui oare ca unui copil adoptat să i se spună că este 
adoptat? Acesta va afla cu siguranţă mai târziu sau mai 
devreme de la cineva, indiferent de cu cât de multă grijă 
părinţii încearcă să ţină secretul. Aproape întotdeauna este 
o experienţă foarte supărătoare pentru un copil mai mare, 
chiar şi pentru un adult, să descopere dintr-o dată că este 
adoptat. Acest lucru i-ar putea afecta sentimentul de 
securitate pentru mai mulţi ani. 

Ştirile nu ar trebui să fie păstrate pentru o vârstă 
anume. De la început părinţii ar trebui să facă în aşa fel 
încât adopţia să pară a fi cât mai firească, discutând în mod 
obişnuit despre ea atât între ei cât şi cu copilul şi cu 
prietenii lor. Acest lucru va crea o atmosferă în care copilul 
va putea pune întrebări de fiecare dată când subiectul va 
începe să îl intereseze. El va afla ce înseamnă adopţia puţin 
câte puţin, pe măsură ce înţelegerea lui se aprofundează. 

Unii părinţi adoptivi fac greşeala de a încerca să 
păstreze secretul adopţiei, iar alţii greşesc în sens opus prin 
faptul că pun un accent prea mare asupra acestui lucru. 
Majoritatea părinţilor adoptivi au în mod firesc un simţ 
exagerat al responsabilităţii la început, ca şi cum ar trebui 
să fie perfecţi pentru a justifica faptul că acum în grija lor 
este copilul altcuiva. Dacă sunt prea serioşi atunci când 
discută cu copilul despre adopţie, acesta s-ar putea întreba 
„Ce este în neregulă cu a fi adoptat?” Insă dacă ei acceptă 
adopţia la fel de natural pe cât acceptă culoarea părului 
copilului lor, nu vor face mare caz pe tema aceasta. Ei ar 
trebui să îşi reamintească că dacă au fost selectaţi de 
agenţie vor fi probabil părinţi buni şi copilul este norocos să 
îi aibă pe ei. Nu ar trebui să se teamă de lipsa părintelui 
biologic. Părinţii adoptivi trebuie să îşi depăşească temerile 
şi anxietăţile, deoarece în caz contrar i le vor transmite 
copilului. 

Răspunzând la întrebările copilului. Să spunem că 
un copil de aproximativ 3 ani o aude pe mama lui 
spunându-i altcuiva că el este adoptat. El întreabă „Mami, 
ce înseamnă 'adoptat'?” Mama i-ar putea răspunde „Cu 
mult timp în urmă eu am vrut foarte mult să am o fetiţă de 


care să am grijă şi pe care să o iubesc. Aşa că am mers 
într-un loc în care erau mulţi bebeluşi şi i-am spus doamnei 
de acolo ‘Vreau o fetiţă cu părul şaten şi cu ochii albaştri’. 
Aşa că aceasta mi-a adus un bebeluş, iar acesta erai tu. Şi 
eu am spus 'Oh, acesta este exact bebeluşul pe care mi-l 
doresc. Doresc să îl adopt şi să-l iau acasă şi să îl păstrez 
pentru totdeauna.’ Şi aşa te-am adoptat.” Această 
prezentare reprezintă un bun început deoarece pune 
accent pe latura pozitivă a adopţiei: că mama a primit 
exact ce şi-a dorit. Povestirea îl va încânta pe copil şi el va 
dori să o audă de multe ori. 

Copiii care au fost adoptați la o vârstă mai mare vor 
trebui abordaţi în alt mod. Ei ar putea avea amintiri legate 
de părinţii lor biologici şi de alţi părinţi adoptivi. Agenţiile ar 
trebui să îi ajute atât pe copii cât şi pe noii părinţi să facă 
faţă acestor probleme. Este important să vă daţi seama că 
întrebările vor reveni în diferite stadii ale vieţii copilului. La 
aceste întrebări ar trebui să răspundeţi pe cât de simplu şi 
de onest este posibil. Părinţii ar trebui să le permită copiilor 
să îşi exprime liber sentimentele şi temerile. 

La 3-4 ani, copilul probabil va dori să ştie de unde vin 
bebeluşii. Este cel mai bine să îi spuneţi ceva adevărat, 
suficient de simplu astfel ca un copil de 3 ani să poată 
înţelege uşor. Insă atunci când îi explicaţi că bebeluşii cresc 
în uterul mamei, acest lucru îl face pe un copil adoptat să 
se întrebe cum se potriveşte acest lucru cu povestea pe 
care i-aţi spus-o, din care reiese că a fost luat de la agenţie. 
După aceea, poate după mai multe luni, el poate întreba 
„Eu am crescut în interiorul tău?” Atunci îi veţi explica, 
simplu şi firesc, că a crescut în interiorul unei alte mămici 
înainte de a fi adoptat. Acest lucru l-ar putea nedumeri 
pentru un timp, însă va înţelege mai tărziu. 

In cele din urmă un copil va pune întrebarea mult mai 
dificilă şi anume de ce părinţii lui biologici au renunţat la el. 
A spune că aceştia nu l-au dorit îi va slăbi încrederea în toţi 
părinţii; iar un motiv inventat l-ar putea deranja mai târziu 
într-un mod neaşteptat. Cel mai bun răspuns şi probabil cel 
mai apropiat de adevăr ar putea fi „Nu ştiu de ce ei nu au 


putut să aibă grijă de tine, însă sunt sigură că şi-au dorit să 
te poată păstra.” In timpul perioadei în care copilul digeră 
această idee, lui trebuie să i se  reamintească, 
îmbrăţişându-l în acelaşi timp, că de acum înainte va fi 
întotdeauna al dumneavoastră. 

Informaţii despre părinţii biologici. Toţi oamenii 
adoptați sunt interesaţi foarte puternic în legătură cu 
părinţii lor biologici, indiferent dacă ei îşi exprimă această 
dorinţă sau nu. Inainte agenţiile de adopţii le spuneau 
părinţilor adoptivi numai generalităţi vagi despre sănătatea 
fizică şi mintală a părinţilor biologici. Ei nu divulgau nimic în 
legătură cu identitățile acestora. Acest lucru era intenţionat 
în parte să facă mai uşor pentru părinţii adoptivi să îi spună 
copilului „Nu ştiu” atunci când acesta le adresa întrebările 
foarte dificile legate de originea lui şi de motivul pentru 
care părinţii biologici au renunţat la el; mai mult, secretul 
era pentru a proteja intimitatea părinţilor biologici 
(majoritatea dintre aceştia erau necăsătoriți; mulţi dintre ei 
alegeau să ţină sarcina secretă). 

Astăzi, datorită dreptului individului de a avea acces la 
informaţii, tribunalele pot uneori forţa o agenţie să 
dezvăluie identitatea părinţilor biologici ai unui tânăr 
adoptat sau ai unui adult interesat de acest lucru. 

Când acest lucru conduce la o vizită, aceasta are uneori 
efecte benefice asupra sentimentelor turbulente şi asupra 
curiozităţii obsesive a individului adoptat; uneori o astfel de 
vizită o supără pe persoana adoptată, pe părinţii adoptivi şi 
pe părinţii biologici. Orice astfel de cerere trebuie să fie 
discutată, ţinând cont de toate elementele pro şi contra, în 
amănunt de către personalul agenţiei, indiferent dacă se va 
ajunge la tribunal sau nu. 

Copilul adoptat trebuie să simtă că este acceptat 
complet de către părinţii adoptivi. Copilul adoptat s-ar 
putea teme în secret că părinţii lui adoptivi, dacă se 
răzgândesc sau dacă el nu se poartă frumos, vor renunţa 
într-o zi la el, la fel cum au făcut părinţii lui biologici. Părinţii 
adoptivi ar trebui întotdeauna să îşi amintească acest lucru 
şi să îşi spună că niciodată, în nici o circumstanţă, nu îi vor 


spune sau nici măcar nu îi vor face vreo aluzie cum că 
ideea de a renunţa la el le-a trecut vreodată prin cap. O 
ameninţare făcută într-un moment de furie în care nu s-au 
mai gândit ar putea fi suficientă pentru ca încrederea 
copilului în ei să fie distrusă pentru totdeauna. Ei ar trebui 
să îl facă pe acesta să ştie că este al lor şi că nu vor 
renunţa niciodată la el, reasigurându-l de acest lucru de 
fiecare dată când pare a avea îndoieli sau când vine vorba 
despre adopţie. Insă ar fi de asemenea o greşeală ca 
părinţii să îşi facă atât de mult griji în legătură cu 
sentimentul de securitate al copilului încât să-i spună prea 
mult că îl iubesc. Securitatea unui copil este oferită de 
faptul că ştie că este iubit, din toată inima şi într-un mod 
natural. Nu cuvintele sunt importante, ci muzica. 

Adopţiile internaţionale. Aproape 25% dintre copiii 
adoptați în SUA şi-au început viaţa în alte ţări. 
Oportunitatea de a adopta un copil din altă ţară este 
răspunsul la rugăciunile multor părinţi. Însă copiii adoptați 
internaţional şi familiile lor trebuie să facă faţă unor 
probleme speciale. Mulţi dintre copii ajung la părinţii 
adoptivi subnutriţi, cu vaccinurile nefăcute şi cu alte 
afecţiuni medicale. Aceste probleme pot fi uşor rezolvate. 
Totuşi, mulţi dintre ei au probleme emoţionale şi de 
dezvoltare, iar acestea sunt mai dificil de tratat. 

Majoritatea copiilor adoptați internaţional au trăit vieţi 
dificile. Mulţi dintre ei au trăit în instituţii care abia le 
puteau satisface nevoile fizice şi emoţionale. Aceia care au 
avut îngrijitori iubitori au trebuit să îndure suferinţa de a-i 
părăsi. In general, cu cât mai mult un copil a trăit într-un 
orfelinat sau într-o instituţie similară, cu atât mai mare este 
şansa de tulburări fizice, intelectuale şi emoţionale de 
durată. Insă este important să vă amintiţi că majoritatea 
copiilor adoptați internaţional cresc şi devin la fel de 
echilibraţi emoţional şi de sănătoşi din punct de vedere fizic 
ca copiii normali. Ei s-ar putea simţi dezorientaţi sau ar 
putea să fie trişti la început, însă în cele din urmă 
majoritatea stabilesc legături puternice şi pline de dragoste 
cu noile lor familii. Aproape toţi arată semne de întârziere a 


creşterii şi a dezvoltării după standardele americane, însă 
majoritatea recuperează în 2-3 ani. 

Multe lucruri depind de modificările situaţiilor istorice şi 
politice din ţările de origine ale copiilor. O ţară poate stabili, 
de exemplu, că străinii pot adopta numai copii cu 
handicapuri fizice severe. Câteva luni mai târziu, legea ar 
putea să fie modificată. Datorită acestor variabile, o 
agenţie de adopţie care este specializată în adoptii 
internaţionale în general sau în adoptii dintr-o anumită ţară 
în special poate reprezenta un ajutor imens pentru părinţii 
adoptivi. 

Copiii adoptați internaţional adeseori arată foarte diferit 
de părinţii lor adoptivi, astfel încât ei ar putea să sufere 
datorită comentariilor insensibile sau datorită 
prejudecăţilor. Pentru copiii care vorbesc o altă limbă, 
traumatismul reprezentat de faptul că dintr-o dată nu mai 
sunt capabili să comunice se adaugă la stresul adopţiei. 
Deoarece moştenirea biologică a copiilor îi leagă pe aceştia 
de o cultură diferită, relaţia lor cu acea cultură este o 
problemă de care părinţii vor trebui să se ocupe atunci 
când copiii adoptați sunt mici şi pentru copiii înşişi atunci 
când aceştia vor fi mai mari. 

Pentru mulţi părinţi, actul adopţiei unui copil dintr-o altă 
ţară are şi implicaţii politice şi etice. Părinţii înţeleg că ei 
beneficiază de pe urma condiţiilor dificile din ţara de origine 
a copilului. Copilul lor are şansa să aibă o viaţă mai bună, 
însă cu costul de a fi ţinut departe de locurile natale şi de 
cultura poporului în care s-a născut. Unele familii trec la 
acţiune datorită acestor griji, probabil prin faptul că trimit 
bani şi provizii pentru a-i ajuta pe alţi copii care sunt încă 
acolo. Mulţi copiii adoptați din alte ţări ajung să se dezvolte 
foarte bine. Adevărul trist este însă că unii nu reuşesc. 
Pediatrii specializați în tulburările de dezvoltare şi 
comportament, precum şi alţi experţi, îi pot ajuta pe părinți 
să evalueze riscurile. Numai părinţii ştiu cât de puternică 
este nevoia lor de a avea un copil, de cât de multe 
incertitudini şi dificultăţi pot suporta. Părinţii care decid să 
crească un copil care ar putea avea probleme severe sunt 


eroi. Părinţii care îşi analizează sufletul şi decid că nu pot 
creşte un astfel de copil acţionează de asemenea cu curaj. 


PĂRINTELE UNIC 


SPOCK CLASIC 


„Meseria” de părinte poate fi foarte grea, iar dacă 
sunteţi singurul părinte, sarcina este mult mai grea ca de 
obicei. Este situaţia în care nu aveţi un partener cu care să 
împărţiţi responsabilităţile zilnice ale creşterii copiilor şi 
când toată treaba rămâne în sarcina dumneavoastră. Nu 
aveţi timp pentru nici o pauză, pentru nici o vacanţă. Dacă 
sunteţi şi unicul susţinător financiar al familiei, grijile sunt şi 
mai mari. Uneori vi se poate părea că nu aveţi suficientă 
energie fizică şi emoţională pentru toate sarcinile pe care le 
aveţi de îndeplinit. 

În orice moment, mai mult de 25% din copiii din SUA 
trăiesc în familii cu un singur părinte. Pe parcursul vieţii lor, 
mai mult de 50% dintre copii vor petrece un timp într-o 
familie cu un singur părinte, fie datorită divorţului (vezi 
pag. 515) fie datorită faptului că părinţii lor nu s-au 
căsătorit niciodată. Aproape 9 din 10 părinţi unici sunt 
femei. Majoritatea mamelor singure şi copiii acestora au 
venituri situate sub limita de sărăcie. 
| În trecut, a fi singur şi necăsătorit însemna acelaşi lucru. 
Insă eu nu aş considera o femeie nemăritată care are un 
partener stabil ca fiind singură. După aceleaşi criterii, o 
femeie măritată al cărei soţ este plecat pentru perioade 
lungi de timp - şoferi, în armată sau în închisoare - are de 
înfruntat multe dintre provocările pe care le au femeile care 
nu au deloc un partener. 

O femeie de succes care alege să îşi crească singură 
unul sau mai mulţi copii are în faţă o sarcină dificilă. Chiar 
şi cu ajutorul familiei, al prietenilor buni şi al unei slujbe 
bune, solicitările asupra unui părinte singur pot fi uneori 
copleşitoare, din moment ce toată responsabilitatea cade 
numai pe umerii lui. O femeie care a rămas cu copiii după 


divorţ, separare, moartea soţului sau abandonul acestuia 
are de înfruntat tristeţea pierderii suferite pe lângă 
dificultăţile inerente creşterii copilului, iar uneori trebuie să 
facă faţă şi sărăciei. Ajutorul prietenilor, al familiei şi al 
comunităţii poate face diferenţa între o viaţă care este 
numai dificilă şi una care este pur şi simplu de neîndurat. 

A fi un părinte unic nu este treabă uşoară, însă această 
sarcină dificilă are recompensele ei. Dumneavoastră şi 
copiii dumneavoastră aţi putea să dobândiţi o apropiere 
deosebită. Aţi putea descoperi o forţă pe care nu aţi fi 
crezut niciodată că o posedaţi şi în final aţi putea să 
descoperiţi că sunteţi o persoană mai puternică şi mai 
înţeleaptă. Atunci când lucrurile se desfăşoară bine - cum 
de multe ori se întâmplă - există, îmi imaginez, un 
sentiment extraordinar de împlinire. 

Capcanele pe care le are de înfruntat părintele 
unic. O capcană foarte dificil de evitat de un părinte unic 
este faptul că el nu doreşte să stabilească limite ferme. 
Mulţi părinţi singuri se simt vinovaţi deoarece copiii lor nu 
au 2 părinţi. Ei îşi fac griji pentru copiii lor că ar putea duce 
lipsa unui lucru care este esenţial pentru dezvoltarea lor 
sănătoasă şi regretă că nu sunt capabili să îşi petreacă mai 
mult timp cu ei. Tentaţia pentru părinţi de a le permite prea 
multe copiilor lor este puternică, aceştia oferindu-le copiilor 
orice îşi doresc. 

Nu este nici necesar şi nici raţional pentru părinte să îşi 
răsfeţe copilul cu cadouri şi cu atenţii constante. De fapt, 
nu este înţelept ca părinţii să se concentreze asupra 
copilului în cea mai mare parte a timpului când sunt 
împreună, ca şi cum copilul ar fi un prinţ în vizită. Copilul 
poate să se angajeze într-un hobby, să îşi facă temele sau 
să ajute la munca din casă în timp ce părintele îşi 
îndeplineşte propriile sale activităţi. Acest lucru nu 
înseamnă că ei nu trebuie să păstreze contactul. Dacă se 
înţeleg unul cu altul, ei pot discuta sau comenta despre una 
şi alta, atunci când se ivesc ocaziile. 

O altă capcană pentru părinţii unici este să-i trateze pe 
copii lor ca fiind cei mai buni prieteni ai lor, spunându-le şi 


cele mai intime sentimente. Copiii trebuie să se dezvolte ei 
înşişi din punct de vedere emoţional; dacă trebuie să ţină 
locul unor adulţi, acest lucru va interfera cu acest proces. 
Copiii normali pot să preia sarcini suplimentare şi să 
asigure un oarecare sprijin emoţional unui părinte supărat, 
însă nici un copil nu poate lua rolul unui adult fără 
consecinţe serioase asupra creşterii şi dezvoltării sale 
emoţionale ulterioare. 

Mama ca părinte unic. Să luăm exemplul unui copil 
care nu are un tată acasă. Ar fi prostesc să spunem că 
absenţa tatălui nu înseamnă nimic pentru acest copil sau 
că este uşor pentru mamă să compenseze lipsa acestuia în 
alte feluri. Insă dacă treaba este făcută bine, copilul poate 
creşte şi se poate dezvolta normal. 

Spiritul mamei este cel mai important element. O mamă 
unică s-ar putea simţi singură, captivă, ar putea fi uneori 
supărată şi din când în când s-ar putea supăra pe copil. 
Acest lucru este natural şi nu-l va răni pe acesta prea mult. 

Lucrul cel mai important este ca ea să continue să fie o 
fiinţă umană normală, să continue să aibă prieteni, să se 
relaxeze, să îşi urmărească cariera şi activităţile din afara 
domiciliului pe cât de mult poate, şi să nu facă astfel ca 
toată viaţa ei să se desfăşoare în jurul copilului. Acest lucru 
este dificil dacă are un bebeluş sau un copil de care să aibă 
grijă şi pe nimeni care să o ajute. Insă ea i-ar putea invita 
pe prieteni să vină la ea acasă sau ar putea duce copilul 
acasă la un prieten într-o seară dacă este posibil să doarmă 
în altă parte. Este mult mai bine pentru copil dacă mama lui 
este veselă şi îşi trăieşte viaţa decât dacă rutina lui este 
perfectă. Nu-i va fi de nici un folos ca mama lui să aibă 
toate activităţile, gândurile şi afecțiunea orientate către el. 

Copiii - mari sau mici, băieţi sau fete - au nevoie de 
relaţii prietenoase cu alţi bărbaţi dacă tatăl nu este 
prezent. In cazul bebeluşilor de până la un an sau doi, 
foarte multe lucruri sunt obţinute dacă acestora li se 
reaminteşte frecvent că există şi bărbaţi agreabili, cu voci 
profunde, cu haine diferite şi cu maniere diferite de cele ale 
unei femei. Chiar şi un vânzător de treabă care îi zâmbeşte 


copilului şi îl salută poate fi de ajutor, dacă nu există 
prieteni apropiaţi. Pe măsură ce copiii ajung la 3 ani sau 
chiar mai mari, compania bărbaţilor este din ce în ce mai 
importantă. Ei trebuie să fie aproape de bărbaţi şi de băieţi 
mai mari. 

Bunicii, unchii, verii, conducătorii de detaşament, 
profesorii bărbaţi, preotul, rabinul sau prietenii de familie 
pot servi ca substituenţi pentru tată dacă le place 
compania copilului şi se întâlnesc cu acesta destul de 
regulat. 

Copiii de 3 ani sau mai mari îşi construiesc de obicei o 
imagine a tatălui lor în conformitate cu idealurile şi 
inspiraţiile lor, indiferent dacă îşi amintesc de acesta sau 
nu. Ceilalţi bărbaţi prietenoşi pe care îi văd şi cu care se 
joacă oferă substanță acestei imagini, influenţează 
concepţia lor despre tatăl lor şi fac ca acesta să însemne 
mai mult pentru ei. Mama poate să îl ajute pe copil fiind 
ospitalieră faţă de rudele de sex masculin, trimiţându-l pe 
fiul sau pe fiica ei într-o tabără în care există câţiva 
consilieri bărbaţi, alegând o şcoală, dacă are de ales, în 
care există unii profesori bărbaţi şi încurajându-l pe copil să 
se înscrie în cluburi şi în alte organizaţii care au conducători 
bărbaţi. 

Băiatul fără tată are nevoie în mod deosebit de 
oportunitatea şi de încurajări pentru a se juca cu alţi băieţi 
în fiecare zi dacă este posibil pe la vârsta de 2 ani, astfel 
încât să fie ocupat în special cu activităţi copilăreşti. 
Tentaţia pentru mama care nu are alte legături puternice 
cu adulţii este să îl facă pe fiul ei să fie cel mai apropiat 
companion spiritual, făcându-l pe acesta să fie interesat de 
preocupările, hobby-urile şi gusturile ei. Dacă reuşeşte să 
facă lumea ei mai atrăgătoare pentru copil şi mai uşor de 
acceptat decât lumea băieţilor, în care copilul ar trebui să 
îşi găsească singur calea, acesta ar putea să crească având 
în special interesele caracteristice unui adult şi având mai 
puţine în comun cu colegii lui. Este bine ca mama să se 
distreze mult cu băiatul ei, cu condiţia să-l lase pe acesta 
să îşi vadă de treabă şi ea să împărtăşească unele dintre 


interesele lui mai degrabă decât să-l facă pe el să 
împărtăşească prea multe dintre interesele ei. Este bine ca 
în mod regulat alţi băieţi să vină acasă la băiat, unde mama 
să-i facă să se simtă bine oferindu-le diferite trataţii. 

Tatăl ca părinte unic. Tot ce am spus despre o mamă 
care îşi creşte copilul singură este valabil şi pentru un tată 
unic. Insă adeseori există o problemă suplimentară. Puţini 
taţi din societatea noastră se simt complet confortabil 
atunci când trebuie să aibă grijă de un copil. Mulţi bărbaţi 
au fost crescuţi considerând că îngrijirea unui copil este 
ceva specific feminin. Mulţi taţi vor descoperi însă că este 
dificil, cel puţin la început, să îi asigure copilului confortul şi 
mângâierea de care acesta are nevoie, în special dacă este 
un copil mic. Insă cu timpul şi cu acumularea de 
experienţă, tăticii se vor ridica la înălţimea sarcinii. 


PĂRINŢII VITREGI 


Nu este o întâmplare faptul că în multe poveşti există o 
mamă vitregă rea sau un tată vitreg ticălos. Relaţiile din 
familiile vitrege adeseori sunt caracterizate prin 
neînţelegeri reciproce, gelozie şi resentimente. Un copil a 
cărui mamă are custodia lui după divorț se va ataşa foarte 
puternic de aceasta, devenind chiar posesiv. La un moment 
dat un bărbat străin apare şi răpeşte inima mamei, doarme 
în patul ei şi îi captează cel puţin jumătate din atenţie. 
Copilul nu se poate abţine să nu aibă resentimente faţă de 
acest intrus, indiferent de cât de mult părintele vitreg 
încearcă să formeze o relaţie bună. Acest resentiment 
adeseori ia forme extreme. Copilul ar putea reuşi să îl irite 
pe părintele vitreg, iar acesta ar putea simţi nevoia să îi 
răspundă copilului în acelaşi fel. Noua relaţie dintre adulţi 
devine rapid încordată deoarece pare a fi o situaţie în care 
nimeni nu poate câştiga şi nu poate fi făcută nici o alegere. 
Lucrul important de care un părinte vitreg trebuie să îşi dea 
seama este că ostilitatea de ambele părţi este aproape 
inevitabilă şi nu reprezintă o reflectare a valorii lor 
personale sau o indicație a unui deznodământ eventual al 


relaţiei. Tensiunea persistă adeseori timp de luni de zile sau 
chiar ani, reducându-se numai treptat. In alte situaţii, ce-i 
drept rare, noul părinte ar putea să fie acceptat mult mai 
uşor. 


SPOCK CLASIC 


Cu ani în urmă, am scris un articol, credeam eu foarte 
înțelept, despre cum trebuie să se poarte un părinte cu 
copilul lui vitreg. Apoi, în anul 1976, eu însumi am fost pus 
în această situație şi am realizat că era imposibil să pot 
urma propriile mele sfaturi. li sfătuisem pe părinții vitregi să 
evite cu orice preţ să încerce să îşi disciplineze copiii, dar 
eu continuam să-i  reproşez fiicei mele vitrege 
comportamentul obraznic şi încercam să o învăţ câteva din 
propriile mele reguli. A fost una dintre cele mai dureroase, 
dar şi una dintre cele mai pline de învăţăminte situaţii în 
care am fost pus. 

De ce este atât de dificil? Există multe motive care 
să explice de ce viaţa într-o familie vitregă este stresantă, 
cel puţin la început, pentru majoritatea copiilor: 

e Pierderile: atunci când intră într-o familie vitregă, 
majoritatea copiilor vor fi experimentat pierderi 
semnificative: pierderea unui părinte sau pierderea 
prietenilor datorită faptului că au trebuit să se mute. Acest 
sentiment al pierderii afectează primele răspunsuri ale 
copilului faţă de noul părinte vitreg. 

e Probleme de loialitate: copilul s-ar putea întreba care 
sunt părinţii lui acum? Dacă arată afecţiune faţă de 
părintele vitreg, înseamnă oare că nu îl mai iubeşte pe 
părintele care nu mai este cu el? Cum poate el oare să îşi 
împartă afecțiunea? 

e Pierderea controlului: nici un copil nu a luat vreodată 
decizia de a avea o familie vitregă. Decizia este luată 
pentru el de către adulţi. Copilul se simte încolţit de forţe şi 
oameni asupra cărora nu are nici un control. 

e Frații şi surorile vitrege: stresul ar putea să fie agravat 
de prezenţa fraţilor sau surorilor vitrege. Copilul se întreabă 
oare dacă mama sau tatăl lui îi iubesc mai mult pe aceştia 


decât pe el însuşi? De ce trebuie să îşi împartă lucrurile sau 
camera cu aceşti străini? 

Aspecte pozitive într-o familie vitregă. Aceste 
stresuri sunt practic universale, însă asta nu înseamnă că 
ele caracterizează întreaga situaţie. Există de asemenea şi 
beneficii potenţiale. In primul rând, cu toate că dificultatea 
este regulă la început, majoritatea membrilor familiei se 
adaptează la noile circumstanţe. Adeseori fraţii şi surorile 
vitrege, precum şi părinţii vitregi, stabilesc între ei relaţii 
apropiate şi de durată. In fond, ei împărtăşesc cu toţii 
experienţa unei familii distruse şi reconstituite. „Cetăţenia 
duală” care caracterizează apartenenţa la două familii 
separate poate de asemenea să îmbogăţească înţelegerea 
copilului şi acceptarea de către acesta a diversităţii şi a 
diferenţelor interculturale. 

Sfaturi pentru părinţii vitregi. Există câteva principii 
generale care ar putea fi de ajutor, cu toate că acestea nu 
sunt întotdeauna uşor de aplicat. Primul este ca părinţii să 
cadă de acord dinainte asupra modului în care se vor ocupa 
de copii şi să aibă aşteptări realiste în legătură cu aspectul 
viitor al noii familii. 

Este important ca părinţii să realizeze că va trece ceva 
timp până ce copiii se vor obişnui cu noul aranjament. Fiţi 
consecvenţi cu copiii în legătură cu regulile familiei 
referitoare la ora de culcare, sarcini şi teme pentru acasă şi 
lăsaţi suficient timp pentru ca copiii să se obişnuiască cu 
aceste reguli. 

Este mai bine pentru un părinte vitreg să evite să se 
erijeze într-un rol de îndrumare şi corectare (caracteristic 
unui părinte adevărat) prea curând. Un părinte vitreg care 
încearcă să forţeze lucruri cum ar fi responsabilitatea 
pentru diferitele sarcini, ora de culcare şi interdicţia de a 
ieşi din casă va fi considerat curând ca fiind un intrus aspru, 
chiar dacă el nu face decât să încerce să impună exact 
aceleaşi reguli ca şi un părinte natural. 

Pe de altă parte, nu este bine pentru părinţi să fie 
supuşi atunci când copilul vitreg le invadează spaţiul 
personal: de exemplu, când acesta abuzează de lucrurile 


unui părinte. Părintele ar trebui să stabilească o limită într- 
o manieră prietenoasă, însă fermă „Nu îmi place când te 
răneşti pe tine şi când îţi strici lucrurile tale la fel cum nu 
îmi place nici când îmi strici lucrurile mele.” Nu puteţi să vă 
supăraţi datorită fiecărei priviri ostile; aţi fi morocănos 
toată ziua. Aşadar, ignoraţi aceste neînţelegeri minore şi 
păstraţi-vă comentariile pentru abaterile majore de la 
reguli. 

Când să căutaţi ajutor. Stresul asociat cu familiile 
vitrege poate tensiona un mariaj până la punctul în care se 
ajunge la despărţire sau chiar mai mult decât atât. Aşadar, 
este înţelept să căutaţi ajutor din partea unui specialist la 
primul semn de probleme reale, în loc să aşteptaţi ca 
problemele să se agraveze. Psihiatrii sau psihologii pentru 
adulţi şi pentru copii au probabil experienţă cu problemele 
familiilor vitrege şi ar putea fi capabili să vă ajute. Ajutorul 
ar putea varia de la îndrumarea părinţilor astfel încât 
aceştia să ştie cum să procedeze, la terapia maritală sau 
familială şi până la consilierea individuală pentru unul sau 
mai mulţi dintre copii. Grupurile de părinţi vitregi, 
disponibile în multe centre de ghidare a copiilor, pot fi şi ele 
utile. 

Pentru mai multe informaţii despre familiile vitrege vezi 
„Divorţul”, pag. 515. 


PĂRINŢI HOMOSEXUALI SAU LESBIENE 


În SUA, aproape zece milioane de copii locuiesc cu trei 
milioane de părinţi homosexuali sau lesbiene. Numărul 
acestora probabil că va creşte. Un număr din ce în ce mai 
mare de cupluri de homosexuali şi lesbiene aleg să devină 
părinţi, prin adopţie, inseminare artificială, părinţi surogat 
sau îngrijirea copiilor altor persoane. Mai mult, există 
bărbaţi şi femei care au avut copii în căsătoriile tradiţionale 
şi după aceea au descoperit că sunt homosexuali sau 
lesbiene. In timp ce unii dintre aceşti părinţi rămân 
căsătoriţi până când copiii lor sunt adulţi, alţii divorţează şi 
continuă să împartă sarcina de creştere a copiilor cu fostul 


lor partener. 

Dacă nu sunteţi homosexual sau lesbiană, aţi putea să 
vă întrebaţi dacă acest fel de familie este potrivit pentru 
copii. Dacă sunteţi un părinte homosexual sau lesbiană, aţi 
învăţat direct care sunt dificultăţile cărora trebuie să le facă 
faţă o familie non-tradiţională. Experienţa de a fi un părinte 
homosexual sau lesbiană este diferită, în variate grade, în 
funcţie de unde locuiţi. In unele comunităţi acest tip de 
familie este considerat a fi în totalitate acceptabilă; în altele 
astfel de familii sunt atât de mult defăimate încât v-aţi 
putea simţi inconfortabil fie şi numai discutând problema în 
afara familiei. Acest lucru vă face viaţa şi mai dificilă. 

Efectele asupra copiilor. Au fost multe studii care au 
urmărit dezvoltarea copiilor din familiile cu părinţi 
homosexuali sau lesbiene şi multe lucruri au fost învăţate. 
Testele de acomodare psihologică nu arată diferenţe 
semnificative între starea de bine a copiilor crescuţi de 
părinţi heterosexuali şi cea a copiilor crescuţi în familii cu 
părinţi homosexuali sau lesbiene. Ca în orice familie, lucrul 
cel mai important pentru copil este cât de mult îl iubesc şi îl 
îngrijesc părinţii şi dacă aceştia sunt conştienţi de nevoile 
speciale pe care copiii le-ar putea avea. Din moment ce 
bărbaţii homosexuali şi femeile lesbiene pot fi la fel de 
blânzi şi iubitori (sau la fel de disfuncţionali) ca şi părinţii 
heterosexuali, nu este surprinzător că sănătatea mintală a 
copiilor acestor familii este comparabilă. 

Aceste studii au mai arătat că aceşti copii sunt la fel de 
predispuşi să fie heterosexuali când vor fi adulţi ca şi copiii 
care sunt crescuţi în familii mai tradiţionale. Mai mult, 
aceşti copii sunt de multe ori mai toleranţi faţă de diferitele 
orientări sexuale şi mai sensibili faţă de statutul 
minorităţilor. Majoritatea studiilor arată că părinţii 
homosexuali şi lesbiene fac un efort special pentru a-şi 
expune copiii la modele puternice, atât bărbaţi cât şi femei, 
atât heterosexuali cât şi gay. Mai mult, abuzul sexual este 
mult mai rar întâlnit în cazul părinţilor gay sau lesbiene: 
cele mai multe abuzuri sexuale din familii sunt comise de 
bărbaţii heterosexuali. 


Copiii părinţilor homosexuali sau lesbiene trebuie să 
facă faţă unor provocări asemănătoare cu cele cărora 
trebuie să le facă faţă alte minorităţi. Ei ar putea să fie 
tachinaţi şi făcuţi să se simtă ruşinaţi la şcoală atunci când 
colegii de clasă află că părinţii lor sunt homosexuali. Aceste 
chinuri pot fi în mod deosebit crude atunci când profesorul, 
alte persoane oficiale de la şcoală şi părinţii colegilor de 
clasă nu fac nici un efort pentru a se educa pe sine şi pe 
familiile lor în legătură cu părinţii homosexuali şi lesbiene. 

Pentru copiii a căror identitate este pe cale să se 
formeze, a fi priviţi de colegi ca anormali şi ca o ameninţare 
pentru cultură ar putea conduce la apariţia unui conflict 
emoţional. Bineînţeles, astfel de încercări dificile trăite în 
copilărie ar putea conduce la formarea unui caracter 
puternic şi la empatie faţă de alţii (adeseori se întâmplă 
astfel), însă procesul ar putea fi extrem de dureros pentru 
părinte cât şi pentru copil. Multe şcoli încearcă să 
descurajeze tachinarea copiilor prin învăţarea respectului 
pentru valorile şi stilul de viaţă al altor grupuri culturale. In 
aceste şcoli, tachinarea copiilor din familii diferite este 
întâlnită mult mai rar. 

Datele ştiinţifice sunt foarte clare: copiii de obicei se 
dezvoltă la fel de bine în familiile de homosexuali sau 
lesbiene ca şi în familiile tradiţionale. Părinţii buni sunt 
părinţi buni. Este mult mai productiv să ne facem griji dacă 
părinţii le oferă copiilor lor dragoste, stabilitate şi îngrijiri 
atente, în loc să ne facem griji în legătură cu natura 
relaţiilor lor intime. 

Tachinările. Ca părinte homosexual sau lesbiană, una 
dintre problemele cărora dumneavoastră (la fel ca şi alte 
minorităţi culturale) trebuie să le faceţi faţă este tachinarea 
potenţială a copiilor dumneavoastră. 

La fel ca majoritatea părinţilor, v-ar plăcea să vă 
protejaţi copiii de a fi răniţi, chiar dacă acest lucru nu este 
cu adevărat posibil. Vă sugerez să discutaţi cu ei atunci 
când sunt mici, explicându-le pe un ton firesc natura 
familiei dumneavoastră şi modul în care aceasta este 
diferită faţă de familiile altor copii. Pe măsură ce copilul 


dumneavoastră creşte mai mare, puteţi discuta despre cum 
unii oameni se tem de lucrurile care sunt diferite şi pe care 
nu le pot înţelege. Când aceşti oameni se tem, ei ar putea 
să arate acest lucru prin tachinări sau fiind răi. Aţi putea să 
jucaţi câteva scenarii pentru a-l ajuta pe copilul 
dumneavoastră să decidă ce să facă dacă aşa ceva i se 
întâmplă şi să-l ajutaţi să explice natura familiei 
dumneavoastră altor copii într-o manieră în care aceştia să 
poată înţelege. La fel ca orice alt subiect, comunicarea 
deschisă şi sinceră între dumneavoastră şi copilul 
dumneavoastră este vitală. 

V-aş sugera şi ca, presupunând că sunteţi deschis în 
legătură cu stilul dumneavoastră de viaţă, să mergeţi la 
şcoala copilului şi să discutaţi cu învăţătoarea despre 
părerile ei în legătură cu familiile non-tradiţionale, dacă 
aceasta a observat vreo problemă în legătură cu ceilalţi 
copii şi dacă astfel de probleme sunt vreodată discutate în 
clasă. 

Toţi părinţii şi toţi copiii trebuie să facă faţă unor 
provocări speciale. Scopul dumneavoastră nu ar trebui să 
fie să evitaţi tot stresul şi munca - acest lucru este 
imposibil, aşa cum fără îndoială deja ştiţi. Mai degrabă 
scopul dumneavoastră ar trebui să fie să folosiţi aceste 
experienţe negative pentru a vă învăţa copilul despre 
toleranţă, empatie şi consideraţie faţă de alţii. 

Probleme legale. Hotărârile recente ale tribunalelor 
au dat naştere la speranţe pentru părinţii homosexuali şi 
lesbiene. In Canada, căsătoriile între persoane de acelaşi 
sex sunt în prezent legale; în SUA, Curtea Supremă a 
afirmat dreptul adulţilor de a avea relaţii homosexuale fără 
a se teme de persecuții. Totuşi, problemele legale adeseori 
fac ca lucrurile să fie încă dificile pentru părinţii 
homosexuali şi lesbiene. 

Din moment ce SUA nu recunosc căsătoria între 
homosexuali, luarea deciziei pentru copil, de exemplu în 
camera de urgenţă de la spital, în absenţa părintelui legal, 
poate fi dificilă. Este important să vă consultaţi cu un 
avocat în legătură cu problemele legale din statul în care 


trăiţi în legătură cu îngrijirea copilului dumneavoastră. 
Această problemă este acum discutată în multe state şi 
unele emit legi ce prevăd drepturi mai mari pentru părinţii 
homosexuali şi lesbiene. Va fi bine dacă vă veţi menţine 
informaţi despre legile locale, de stat şi federale pe măsură 
ce acestea se schimbă. 

Găsirea de sprijin. Există multe cărţi scrise pentru 
părinţii homosexuali şi lesbiene şi pe care le-aţi putea găsi 
utile. In particular mi-a plăcut „Lesbian and Gay Parenting 
Handbook” de April Martin (1993, Harper). Ghidul 
Resurselor de la sfârşitul acestei cărţi cuprinde adresele şi 
numerele de telefon ale unor grupuri naţionale pentru 
părinţii homosexuali şi lesbiene care vă pot ajuta cu 
informaţii şi sprijin. Multe comunităţi oferă grupuri de 
suport pentru copii şi părinţi. Există de asemenea cărţi 
excelente pentru copii care tratează problema familiilor 
alcătuite din homosexuali şi lesbiene. 

Ajutor pentru heterosexuali. Cunoaşterea despre 
părinţii homosexuali şi lesbiene a crescut atât de mult în 
ultimii ani încât mulţi părinţi heterosexuali se simt 
confortabil faţă de această problemă. Alţii totuşi îşi mai fac 
încă griji. Oare va fi derutant pentru un copil care are o 
mămică şi un tătic să fie prieten cu un copil care are două 
mămici sau doi tătici? Eu cred că răspunsul este pur şi 
simplu „nu”. Copiii sunt remarcabil de capabili să accepte 
faptele aşa cum sunt atunci când acestea le sunt 
prezentate deschis. 

Ce ar putea să fie derutant este atunci când un copil 
care a fost învăţat că homosexualitatea este greşită se 
întâlneşte cu părinţi care par a fi foarte drăguţi, au copii de 
treabă şi sunt homosexuali sau lesbiene. Copilului i-ar 
putea fi dificil să reconcilieze ceea ce ştie din experienţa 
directă trăită şi ceea ce a fost învăţat. 

Opoziția faţă de părinţii homosexuali sau lesbiene 
adeseori se datorează, cred eu, temerii că expunerea la 
homosexualitate îi va încuraja pe copii să devină 
homosexuali. Nu există nici o dovadă că acest lucru s-ar 
putea întâmpla. In loc de aceasta, orientarea sexuală pare 


a fi în principal o chestiune biologică (vezi pag. 459). Uneori 
opoziţia se datorează unor convingeri religioase că 
homosexualitatea reprezintă un păcat. Copiii care cresc 
având aceste convingeri religioase şi sunt homosexuali vor 
avea dificultăţi în a se simţi confortabil atât faţă de ei înşişi 
cât şi faţă de credinţa lor. 


SPOCK CLASIC 


Pentru heterosexuali, existenţa familiilor homosexuale 
vă oferă posibilitatea să explicaţi copilului despre existenţa 
acestor tipuri de familii şi despre ceea ce este cu adevărat 
important - nu faptul că diferă de familia dumneavoastră, ci 
că respectă aceleaşi valori: bunătatea, căldura, respectul 
faţă de cei din jur. Aceste lecţii despre toleranţă şi 
acceptare a diverselor structuri familiale îi vor servi 
copilului pentru a asimila mai uşor noţiunea de diversitate 
culturală a lumii în secolul al XXI-lea. 


STRESUL ŞI TRAUMELE 


Viaţa obişnuită a unui copil din secolul al XXI-lea poate fi 
extraordinar de stresantă. Evenimentele lumii pătrund chiar 
şi în familiile care îşi protejează cel mai bine copiii. 
Televiziunea îi face pe copii conştienţi de terorism, 
cutremure, războaie şi încălzirea globală. Pentru mulţi copii 
aceste dezastre sunt apropiate de casă. Abuzul fizic şi 
sexual a ajuns la niveluri alarmante. Violenţa domestică 
adeseori este devastatoare pentru copii, chiar dacă ei înşişi 
nu sunt agresaţi fizic. Mai puţin extreme însă la fel de 
dificile sunt acele stresuri cum ar fi moartea unui membru 
al familiei, plecarea temporară a unui părinte sau o 
separare de durată ori divorţul. 

Atunci când vă gândiţi la stresurile şi traumele cărora 
copiii trebuie să le facă faţă, este uimitor că atât de mulţi 
dintre ei cresc şi ajung să fie puternici, iubitori şi optimişti. 
Rezistenţa lor provine dintr-o înclinaţie puternică către 
fericire şi sănătate şi din relaţiile interumane - sau chiar şi 
numai dintr-o singură relaţie - cu adulţii care au grijă de ei 
şi cred în ei. Noi, adulţii, facem bine să ne reamintim să îi 
ajutăm pe copii să facă faţă lumii stresante în care trăim. 


SEMNIFICAȚIA STRESULUI 


Stresul este un răspuns fizic. Corpul răspunde la 
situaţiile amenințătoare prin eliberarea hormonilor de stres, 
adrenalina şi cortizolul. In doze mici aceşti hormoni ajută la 
concentrare şi la rezistenţă (gândiţi-vă la susţinerea unui 
examen la matematică, lung şi dificil). In concentraţii 
crescute ei declanşează aşa numitul răspuns „luptă sau 
fugi” (gândiţi-vă că sunteţi atacat de un câine agresiv): 
pulsul se accelerează, presiunea arterială creşte brusc la 
niveluri înalte, muşchii se încordează, funcţiile non-critice 
cum ar fi digestia se opresc, concentrarea se îngustează 
asupra unui element bine definit şi timpul pare a se scurge 


mai încet. 

Stresul afectează creierul. După un stres sever, se 
formează o legătură neurologică puternică între stimulul 
ameninţător şi răspunsul organismului la acest stres. 
Rezultatul este că data viitoare când acelaşi stimul va 
apărea, răspunsul se va produce şi mai rapid. Această 
legătură specială înseamnă şi că orice este asemănător cu 
ameninţarea iniţială poate declanşa un răspuns inadecvat 
la stres. 

Acest lucru se întâmplă persoanelor cu tulburări 
posttraumatice de stres (PTSD = posttraumatic stress 
disorder). PTSD este frecvent în rândul soldaţilor care se 
reîntorc de pe front (obişnuia să fie denumit „şocul 
bombelor”) şi apare de asemenea la copiii care au fost 
victimele violenţei sau au fost martori la evenimente 
violente. Odată cu răspunsul la stres în mintea persoanei 
apar amintiri puternice ale evenimentului traumatic iniţial, 
iar acest lucru l-ar putea afecta pe copil în timp ce este 
treaz şi poate determina apariţia unor coşmaruri oribile 
când acesta doarme. 

Vulnerabilitatea la stres. Nu toată lumea răspunde la 
o situaţie stresantă în acelaşi fel. Aproximativ 1 copil din 7 
este în mod deosebit vulnerabil la stres. Chiar şi ca 
bebeluşi, ei răspund la orice persoană nouă sau la orice 
lucru nou prin eliberarea de hormoni de stres. Ca şi copii 
mai mari, ei tind să fie precauţi sau timizi, durând mai mult 
până când se pot simţi confortabil în orice situaţie nouă şi 
adeseori au probleme datorită temerilor lor sau altor 
anxietăţi. Această predispoziţie la stres este înnăscută şi 
adeseori are agregare familială. Oamenii de ştiinţă sunt 
aproape de a descoperi gena sau genele responsabile. 
Copiii vulnerabili la stres sunt mai predispuşi să aibă 
simptome ca răspuns la orice agent stresant, cum ar fi dacă 
sunt urmăriţi de un câine sau trăiesc un cutremur. 

Când copilul dumneavoastră are o vulnerabilitate 
specială la stres, puteţi să îl ajutaţi să îşi formeze 
deprinderi potrivite pentru a face faţă stresului expunându-l 
unor stresuri cărora le poate face faţă. De exemplu, aţi 


putea decide să opriţi televizorul atunci când sunt difuzate 
ştiri despre război sau despre cutremure şi în loc de acest 
lucru să discutaţi despre acestea la cină, în acest fel 
expunerea lui fiind mult mai puţin intensă. De fiecare dată 
când copilul reuşeşte să facă faţă unei situaţii uşor 
stresantă, capacităţile lui de a reuşi şi încrederea în sine 
cresc. 


TERORISMUL ŞI CALAMITĂŢILE 


Evenimentele de la 11 septembrie 2001 sunt unele 
dintre cele mai dramatice reamintiri ale faptului că lumea 
este un loc periculos. Inainte de acestea, a existat o serie 
de evenimente în şcoli în care au fost împuşcate persoane, 
precum şi acte de terorism la domiciliu în Oklahoma. 
Mergând şi mai mult în trecut, a existat teama de război 
nuclear, care încă planează în fundal. Pe o scală mai mică, 
fiecare inundație, tornadă şi cutremur distruge iluzia de 
siguranţă pentru familiile şi copiii care sunt afectaţi cel mai 
direct. 

Copiii care trec prin dezastre, fie direct fie prin 
expunerea repetată la imagini sau la emisiunile televizate, 
probabil vor prezenta semne de stres. După 11 septembrie, 
de exemplu, mulţi copii preşcolari au desenat imagini ale 
unor avioane în flăcări sau au construit blocuri de jucărie şi 
au izbit avioane de jucărie de ele. Jocurile de acest fel 
reprezintă o modalitate în care copiii mici îşi controlează 
realitatea  înspăimântătoare. Un semn de rezistenţă 
sănătoasă este atunci când copilul creează finaluri fericite. 
Avionul aterizează în siguranţă, clădirea nu se prăbuşeşte, 
iar copilul este uşurat şi liniştit. 

Jocul unui copil care a fost traumatizat este diferit: 
avioanele continuă să cadă, clădirile continuă să se 
prăbuşească iar şi iar, iar copilul este mai epuizat şi mai 
îngrijorat ca niciodată. Acest fel de joc repetitiv, chiar 
compulsiv, este un semn că el are nevoie de ajutor din 
partea unui psiholog sau terapeut experimentat. 

Răspunsul la calamităţi. Calamităţile, atât naturale 


cât şi provocate de oameni, ameninţă contactul 
fundamental dintre copii şi părinți, şi anume încrederea că 
părinţii îi pot ţine pe copii în siguranţă. De aceea este foarte 
important ca părinţii să îşi reasigure copiii că adulţii - 
mama, tatăl, primarul, preşedintele - fac tot ce este 
necesar pentru a fi siguri că nimeni altcineva nu mai este 
rănit. Părinţii trebuie de asemenea să îşi protejeze copiii de 
a fi şi mai mult traumatizaţi de expunerea repetată la 
imaginile televizate ale evenimentului. Deşi a fost foarte 
dificil să oprească televizorul în timpul războiului recent din 
lrak sau la 11 septembrie, asta este ceea ce părinţii 
înţelepţi au făcut. 

Motivul specific al anxietăţii copilului ar putea să fie 
diferit de cel la care vă aşteptaţi dumneavoastră; o regulă 
generală bună este să ascultați cu atenţie mai întâi ce are 
de spus copilul dumneavoastră, pentru ca după aceea să 
încercaţi să răspundeţi la întrebările şi grijile lui specifice. 
Copiii se simt siguri în prezenta unor situaţii familiare şi a 
ruinelor, aşa că o revenire rapidă la modul obişnuit de viaţă 
- micul dejun, mersul la şcoală, o povestire înainte de 
culcare - este de mare ajutor. 

În final, este important să fiţi atenţi la propriul 
dumneavoastră răspuns la stres. Copiii au tendinţa de a-i 
imita pe părinţii lor, reacţionând la fel ca şi aceştia. Dacă 
sunteţi foarte supăraţi, copilul dumneavoastră se va 
comporta şi el ca atare. Este bine să discutaţi despre 
sentimentele dumneavoastră în termeni simpli, astfel încât 
copilul dumneavoastră să ştie ce vă deranjează (altfel, 
acesta şi-ar putea imagina că este vorba de el). Şi este 
foarte important să căutaţi ajutor pentru dumneavoastră 
înşivă la prieteni, membrii familiei, preoţi sau alte persoane 
din comunitate. Pentru simptomele stresului care persistă 
atât în cazul dumneavoastră cât şi al copilului 
dumneavoastră, un specialist vă poate ajuta în majoritatea 
situaţiilor (vezi pag. 620). 


ABUZUL FIZIC 


Furia contra copiilor. Majoritatea părinţilor se înfurie 
suficient de mult contra copiilor lor din când în când, cât să 
aibă impulsul de a-i răni. V-aţi putea înfuria pe un bebeluş 
care continuă să plângă mai multe ore, chiar şi după ce aţi 
făcut tot ce este posibil pentru a-l linişti; de asemenea, 
puteţi să vă înfuriaţi pe un copil care a stricat unul dintre 
lucrurile la care ţineaţi foarte mult imediat după ce i-aţi 
cerut să lase lucrul respectiv din mână. Furia 
dumneavoastră justificată se acumulează, însă de cele mai 
multe ori aveţi suficient control pentru a evita să vă 
manifestaţi frustrarea asupra copilului. Puteţi să vă simţiţi 
ruşinaţi sau jenaţi după un astfel de incident. Amintiţi-vă că 
majoritatea părinţilor trec prin aceeaşi experienţă. Discutaţi 
cu partenerul dumneavoastră sau cu medicul copilului 
pentru a obţine ajutorul şi sprijinul de care aveţi nevoie. 


SPOCK CLASIC 


Îmi amintesc de zilele studenţiei, când ţipam la copilul 
meu în vârstă de 6 luni care plângea continuu şi cu greu 
mă abţineam să nu îl bat. Nu a închis ochii noaptea 
săptămâni în şir, iar mama lui şi cu mine eram epuizați şi 
cu nervii la pământ. 

Rădăcinile abuzului. S-au făcut multe studii asupra 
abuzului copiilor în ultimii ani. Abuzul ar putea să fie 
emoţional, fizic sau sexual. Abuzul copiilor este prezent în 
toate clasele sociale. Dacă un copil este prematur sau 
bolnav, necesitând de aceea mai multe îngrijiri decât în 
mod normal, atunci acesta este mai expus riscului de a fi 
abuzat. Fetele sunt abuzate sexual mai frecvent decât 
băieţii, de obicei de către bărbaţii heterosexuali. 

Un adult care răneşte un copil de obicei suferă de o 
pierdere temporară a controlului fizic şi emoţional. Aceia 
care îşi pierd controlul în mod repetat au fost adeseori 
abuzaţi la rândul lor sau neglijaţi în copilărie. Ei ar putea să 
beneficieze numai de puţin ajutor fizic sau emoţional din 
partea familiei şi prietenilor şi tind să aibă aşteptări 
irațional de ridicate de la copilul abuzat. Beneficiază foarte 
mult în urma consilierii, în special în urma participării la un 


grup de părinţi care au probleme asemănătoare. Ei trebuie 
să înveţe că agresarea fizică a copilului îl învaţă pe acesta 
să folosească violenţa fizică să îşi rezolve problemele. Copiii 
care sunt loviți adeseori îi vor lovi şi ei pe alţii. 

Legile împotriva abuzului. Scopul legilor referitoare 
la abuzul copiilor şi neglijarea acestora este de a-i proteja 
pe copii. Legea are ca scop să îi ajute pe părinţi prin 
consiliere să înţeleagă şi să facă faţă presiunilor la care 
sunt supuşi în timpul vieţii lor. De cele mai multe ori este 
preferabil copilul să rămână în aceeaşi casă cu părinţii în 
timp ce aceştia fac tratament, cu toate că dacă riscurile 
sunt prea mari, copilul va putea fi plasat într-un orfelinat 
până când familia lui va fi pregătită să aibă din nou grijă de 
el. 

Abuzul fizic şi cultura. În multe părţi ale lumii, lovitul 
cu palma peste faţă sau peste şezut, sau chiar bătutul cu 
cureaua sunt considerate o parte normală a creşterii 
copilului şi nu abuz. Un părinte care nu reuşeşte să 
folosească pedeapsa fizică este considerat un părinte 
nepotrivit. Când aceste familii se mută în SUA, părinţii sunt 
de multe ori deranjaţi atunci când află că este împotriva 
legii să-şi lovească proprii copii. O mamă mi-a spus odată 
„Copiii mei nu mă respectă, deoarece ştiu că nu este nimic 
ce aş putea să le fac.” 

Poate fi de ajutor pentru părinţii imigranţi să considere 
că locul în care ei înşişi au crescut este diferit de locul în 
care cresc copiii lor. Clima, alimentele, locuinţa, hainele şi 
slujbele sunt cu toate foarte probabil noi. Are sens ca şi 
părinţii să se comporte diferit. Căile de disciplinare a 
copiilor care sunt valabile în satele mici ar putea să nu 
funcţioneze bine în Boston (vezi pag. 418). Cu toate 
acestea este foarte dificil pentru părinţi să renunţe la 
obiceiurile pe care şi le-au însuşit şi care li se par a fi 
potrivite şi bune cu toate că legea prevede că ei să nu 
procedeze astfel. 

Alte obiceiuri ale părinţilor pot uneori să pară a fi abuz. 
Un exemplu este tratamentul cu ventuze, care este o 
practică frecventă în Asia de Sud-Est. Acesta presupune 


amplasarea unui pahar cald pe pielea copilului. Pe măsură 
ce aerul din pahar se răceşte, pielea copilului este aspirată 
în pahar, dând naştere unei urme proeminente. Scopul 
acestei metode este îndepărtarea bolilor şi nu pedepsirea 
copilului. Pe măsură ce medicii devin din ce în ce mai 
educați în legătură cu creşterea copiilor în diferite culturi, 
aceştia vor fi mai puţin predispuşi să considere 
tratamentele tradiţionale ca fiind abuz asupra copiilor. 


ABUZUL SEXUAL 


Este foarte important să vă daţi seama că majoritatea 
molestărilor sexuale ale copiilor sunt săvârşite nu de străini 
depravaţi ci de membrii familiei: părinţi vitregi, prieteni de 
familie, babysitter sau alţi oameni pe care copiii îi cunosc. 
Fetele sunt expuse unui risc mai mare; băieţii sunt şi ei 
victime uneori. 

Ce să le spuneţi copiilor. O abordare este ca în şcoli 
să vină ofiţeri de poliţie care să-i avertizeze pe copii în 
legătură cu străinii care le oferă dulciuri sau care se oferă 
să-i transporte cu maşina. Insă astfel de discuţii, dacă sunt 
purtate de autorităţi fără o pregătire specială, ar putea să 
contribuie la accentuarea temerilor morbide fără a fi de un 
folos prea mare. Vă sugerez ca în loc de acest lucru părinţii 
înşişi să îi avertizeze pe copii aşa cum cred de cuviinţă, în 
funcţie de modul în care ei evaluează riscurile. 

Pentru a face ca avertismentele să fie mai puţin 
înspăimântătoare, îi puteţi spune unui copil mic (3-6 ani) - 
preferabil atunci când acesta pune o întrebare relevantă 
sau când mama a descoperit că se juca un joc cu tentă 
sexuală cu un alt copil mic - că dacă un copil mai mare 
încearcă să îi atingă părţile intime (clitorisul sau vaginul), 
copilul nu ar trebui să permită acest lucru (vezi pag. 446 
pentru discuţiile despre organele genitale). Ar putea să zică 
„Nu vreau să faci asta” şi să-i spună mamei lui despre acest 
lucru cât mai repede. După aceea mama ar putea adăuga 
„Uneori un adult ar putea dori să te atingă. Spune-i că nu 
vrei asta. Sau ar putea dori ca să-l atingi tu pe el. Nu ar 


trebui să faci asta. Spune-i că nu vrei. După aceea să-mi 
spui mie despre asta. Tu nu vei avea nici o vină.” Această 
ultimă afirmaţie este făcută deoarece copiii în mod obişnuit 
nu raportează astfel de incidente deoarece se simt vinovaţi, 
în special dacă molestatorul este o rudă sau un prieten de 
familie. 

Când să deveniți suspicioşi. Abuzul sexual este dificil 
de suspectat de către părinţi şi dificil de diagnosticat de 
către medici, deoarece ruşinea, sentimentul de vină sau 
jena îi fac pe copii să tacă şi semnele fizice sunt de obicei 
absente. Dacă există durere la nivelul organelor genitale 
sau la nivel rectal, sângerări, traume sau semne de infecţie, 
ar trebui să luaţi în considerare posibilitatea de abuz sexual 
şi să cereţi o evaluare medicală (este important să ştiţi 
faptul că majoritatea infecțiilor vaginale uşoare la fetiţe nu 
se datorează abuzului sexual). 

Majoritatea copiilor care au fost abuzaţi sexual au un 
comportament neobişnuit, cum ar fi un comportament 
sexual nepotrivit pentru vârsta lor. Unii imită actele sexuale 
ale adulţilor în faţa altor copii. Acest tip de comportament 
nu este sinonim cu explorările sexuale normale ale copiilor 
(cum ar fi, „Dacă tu-mi arăţi ce ai, o să-ţi arăt şi eu ce am.”) 
Un copil care se masturbează compulsiv sau în public îşi 
exprimă un interes faţă de activitatea sexuală care este 
anormal de intensă (vezi pag. 457). 

Alte comportamente asociate cu abuzul sexual la copii 
şi adolescenţi sunt mai puţin specifice; ele cuprind 
închiderea în sine, furia şi agresiunea excesive, fuga de 
acasă, temerile (în special de situaţii asemănătoare celor în 
care au fost abuzaţi), modificările apetitului, tulburări de 
somn, debutul recent al urinărilor sau defecaţiilor nocturne 
în pat, sau declinul performanţelor şcolare. Aceste 
modificări comportamentale pot să se producă la copii şi 
adolescenţi şi datorită altor stresuri. Intr-adevăr, ele de 
obicei nu reprezintă semne de abuz sexual. Ideea este să 
fiţi deschişi la posibilitatea abuzului sexual însă să nu fiţi 
obsedaţi de aceasta până la punctul în care veţi ajunge să o 
căutaţi în fiecare modificare de comportament. Medicul 


copilului poate să vă ajute să interpretaţi comportamentul 
neobişnuit pe care l-ar putea manifesta copilul 
dumneavoastră. 

Obţineţi ajutor. Dacă suspectaţi abuzul sexual, sunaţi 
medicul copilului. In multe oraşe mari, există echipe 
specializate de medici, psihologi şi asistenţi sociali care ştiu 
cum să evalueze copiii care ar fi putut fi victime ale 
abuzului sexual. Ideea acestor evaluări este să descopere 
dacă abuzul s-a produs cu adevărat şi să obţină dovezi care 
pot fi utilizate pentru a condamna persoana vinovată - 
acest lucru fiind deosebit de important pentru a preveni 
acţiunile ulterioare de acest fel - fără a-l traumatiza şi mai 
tare pe copil. O parte a acestei evaluări este şi să verifice 
dacă există probleme medicale, cum ar fi infecțiile, care ar 
trebui să fie tratate. 

După ce au fost abuzaţi, copiii adeseori se luptă cu 
sentimentele de ruşine şi vinovăţie. Părinţii îi pot ajuta 
asigurându-i frecvent că nu a fost vina lor şi că ei vor avea 
grijă ca abuzul să nu se mai întâmple niciodată. Este de o 
importanţă crucială ca victima abuzului sexual să vadă că 
părinţii lui îi iau apărarea şi că fac tot ce le stă în puteri 
pentru a-l proteja pe viitor. 

Un copil care a fost victima abuzului sexual ar trebui de 
asemenea să primească tratament şi să fie evaluat din 
punct de vedere psihologic. Ar putea fi suficient numai un 
tratament de scurtă durată sau ar trebui uneori ca 
tratamentul să fie repetat mai târziu, din moment ce 
efectele psihologice ale abuzului de obicei reapar la 
suprafaţă după un timp. Recuperarea psihologică după un 
abuz sexual este posibilă, însă de multe ori poate necesita 
mulţi ani de tratament. 


VIOLENŢA DOMESTICĂ 


Fiecare familie are neînțelegerile ei. În mult prea multe 
familii însă certurile se transformă în ţipete, apoi în 
ameninţări, împingeri, loviri sau chiar forme mai extreme 
de violenţă. Numai în ultimii ani am devenit conştienţi de 


efectele pe care observarea unor astfel de acte de violenţă 
le-ar putea avea asupra copiilor, chiar dacă aceştia nu au 
fost ei înşişi ameninţaţi. Copiii care îl văd pe unul dintre 
părinţii lor rănindu-l pe celălalt sunt foarte probabil 
îngroziţi, înfuriaţi şi lipsiţi de putere, toate în acelaşi timp. 
In timpul certurilor, ei s-ar putea ghemui într-un colţ. După 
aceea, adeseori devin extrem de dornici să stea împreună 
cu un părinte - de obicei cu mama - ca şi cum le-ar fi 
teamă să o scape din ochi. 

Mai târziu, când acest lucru este foarte dificil de înţeles 
de către părinţi - copilul ar putea prelua caracteristicile 
persoanei abuzive, lovind-o pe mama lui şi proferând 
aceleaşi obscenităţi împotriva ei ca şi tatăl lui. Mama care 
se găseşte în această situaţie este în mod evident oripilată 
şi îngrozită să vadă cum copilaşul ei s-a transformat 
evident în partenerul ei abuziv. Copiii mici care sunt 
martorii violenţelor familiale uneori îşi pierd apetitul (este 
dificil să dorească să mănânce atunci când sunt supăraţi), 
au dificultăţi de somn, nu reuşesc să fie atenţi la şcoală şi 
devin agresivi. 

Ce puteţi face? Primul lucru de făcut este că violenţa 
trebuie să înceteze. Acest lucru înseamnă adeseori că 
mama şi copiii trebuie să plece de acasă - o decizie teribil 
de dificil de luat, însă adeseori inevitabilă (eu vorbesc 
despre mamă aici, din moment ce mamele sunt mai 
predispuse să fie victimele, însă violenţa domestică poate 
acţiona şi în cealaltă direcţie). National Coalition Against 
Domestic Violence are o linie telefonică disponibilă non- 
stop (800 799-7233) la care puteţi obţine ajutor imediat şi 
vi se poate recomanda un program sau un adăpost din 
zona dumneavoastră. Site-ul lor, www.ncadv.org vă 
furnizează informaţii specifice care să vă ajute să opriţi 
violenţa, să găsiţi siguranţă, să vă faceţi planuri pentru 
divorţ şi să obţineţi ajutor (daţi clic pe „Getting Help”). 
Copiii care au probleme comportamentale datorită 
expunerii la violenţa domestică au nevoie de multe ori de 
ajutor profesional pentru a trece de traumă şi pentru a-şi 
redobândi abilitatea de a se simţi în siguranţă şi de a se 


bucura de viaţă (vezi pag. 620). 
MOARTEA 


Un fapt al vieţii. Moartea este un fapt al vieţii cu care 
fiecare copil trebuie să se obişnuiască. Pentru unii, moartea 
unui peştişor de acvariu este primul contact cu acest 
fenomen; pentru alţii este vorba de moartea unui bunic. In 
multe culturi, moartea este privită ca ceva natural şi nu se 
fac încercări de a o separa de viaţa de zi cu zi. Pe de altă 
parte, în cultura noastră există o atitudine foarte 
accentuată de inconfort în legătură cu ea. 


SPOCK CLASIC 


Atât timp cât adulţii nu se simt în largul lor când au de-a 
face cu fenomenul morţii, nu este de mirare că nu ştiu cum 
îşi pot sprijini copiii să-l înţeleagă şi să-l accepte. Intr-o 
primă fază, vor încerca chiar să-i nege existenţa. Câinele 
care zace fără suflare pe drum înseamnă că se odihneşte, 
că nu este nimic în neregulă cu el şi vor încerca imediat să 
abată atenţia copilului întrebându-l cum i-a mers la şcoală. 
O altă modalitate de a evita discuţia despre moarte şi de-a 
concentra atenţia asupra a ceea ce este imaterial, spiritual, 
este evidenţiată de remarca „Ingerii au venit şi au luat 
sufletul bunicului, iar acum este în cer împreună cu 
bunica”. Alţii încearcă să se eschiveze cu remarca: „Nu-ţi 
face probleme legate de moarte. Nimeni nu o să moară în 
curând. De unde ţi-a venit ideea asta?” h 

Ajutându-i pe copiii mici să înțeleagă moartea. In 
anii preşcolari, ideile copiilor despre moarte sunt 
influențate de tendințele magice ale gândirii lor. Copiii de 
această vârstă ar putea crede, de exemplu, că moartea 
este reversibilă şi că persoana moartă va reveni cândva. Ei 
au de asemenea tendinţa de a se simţi responsabili pentru 
orice (inclusiv pentru moarte) se întâmplă în lume şi s-ar 
putea teme de pedeapsă pentru gândurile rele pe care le- 
au avut despre o persoană sau un animal care a murit. De 
asemenea, ei ar putea considera moartea ca fiind ceva 


contagios, ca o răceală, şi s-ar putea teme că în curând 
altcineva va muri. 

Din moment ce aceasta este vârsta la care copiii iau 
totul la sensul propriu, este în mod deosebit important să 
nu vă referiţi la moarte ca la a merge la culcare. Mulţi copii 
vor deveni în această situaţie îngroziţi de gândul de a 
adormi deoarece în acest caz ei (sau altcineva care ar 
adormi) ar putea să moară. De asemenea, ar putea să 
spună dacă aud că cineva a murit „Ei bine, trezeşte-l.” În 
mod similar, a spune că „L-am pierdut pe unchiul John” 
poate să sperie foarte tare orice copil care s-a pierdut la 
rândul lui vreodată. Imi amintesc de un copil care a căpătat 
teama de a zbura cu avionul după ce a auzit că o rudă 
moartă „a plecat la casa lui din cer.” 

Copiii mici gândesc în termeni concreţi: „Cum va putea 
respira unchiul Bob dacă este în pământ?” Părinţii îl pot 
ajuta pe un copil fiind la fel de concreţi „Unchiul Bob nu va 
mai respira. De asemenea, el nici nu va mai mânca şi nici 
nu se va mai spăla pe dinţi. A fi mort înseamnă: corpul tău 
încetează să mai funcţioneze, nu te mai poţi mişca şi nu 
mai poţi face altceva. Odată ce ai murit, nu mai poţi învia la 
loc.” Copiii mici trebuie să audă, uneori chiar de mai multe 
ori, că nu ei sunt responsabili pentru moartea persoanei 
respective. 

Chiar şi un copil de 3-4 ani poate înţelege că moartea 
este o parte din ciclul vieţii: oamenii încep fiind mici, apoi 
cresc, îmbătrânesc şi în cele din urmă mor. 

Moartea şi credinţa. Toate religiile asigură explicaţii 
pentru moarte. Dacă acestea implică raiul şi iadul, 
reîncarnarea sau spiritele care continuă să dăinuie pe 
Pământ, eu cred că este important ca părinţii să clarifice 
pentru copiii lor că aceste convingeri sunt bazate pe 
credinţă, care este o modalitate specială de a înţelege 
lumea. Copiii trebuie să înveţe să preţuiască propria lor 
credinţă şi în acelaşi timp să accepte faptul că credinţele 
altor oameni i-ar putea face pe aceştia să vadă lucrurile 
diferit. 

Funeraliile. Mulţi părinţi se întreabă dacă să-i permită 


sau nu unui copil mic să ia parte la o înmormântare a unei 
rude sau a unui prieten apropiat al familiei. Eu cred că un 
copil de 3 ani sau mai mult poate participa la funeralii şi 
chiar poate însoţi familia la cimitir pentru înmormântare 
dacă el doreşte acest lucru, dacă părinţii sunt de acord cu 
ideea şi dacă ei îl pregătesc pe copil pentru ce se va 
întâmpla. Copiii obţin de la funeralii ceea ce obţin şi adulţii: 
confirmarea că moartea este o realitate şi şansa de a-şi lua 
la revedere în compania prietenilor şi a familiei. 

Este important ca un adult pe care copilul îl cunoaşte 
bine să fie cu acesta şi să fie dispus (din punct de vedere 
emoţional) să îi răspundă acestuia la toate întrebările, iar 
dacă este necesar, să îl ducă pe copil acasă dacă acesta 
începe să plângă. 

A face faţă supărării. Unii copii îşi manifestă 
mâhnirea plângând; alţii ar putea deveni hiperactivi sau ar 
putea să nu se mai dezlipească de părinţii lor, iar alţii ar 
putea părea că sunt neafectaţi, cu toate că ulterior devine 
evident că şi ei sunt mâhniţi. Părinţii îl pot ajuta pe copil să 
facă faţă mâhnirii prin recunoaşterea faptului că pierderea 
unui prieten sau a unui bunic este foarte tristă şi că este la 
fel de trist să realizezi că persoana respectivă nu se va mai 
întoarce. Ca părinte, nu trebuie să pretindeţi că 
dumneavoastră nu sunteţi deloc supărat sau trist. Lăsându- 
| pe copilul dumneavoastră să vadă că şi dumneavoastră 
aveţi sentimente puternice, faceţi să fie în regulă ca acesta 
să îşi accepte propriile sentimente. Prin acceptarea 
propriilor dumneavoastră sentimente într-o manieră 
potrivită - de exemplu, prin discuţiile despre ele - îl 
învăţaţi pe copil cum să facă față tristeţii şi mâhnirii în cel 
mai eficient mod care vă este la îndemână, fiind un model 
pentru acesta. 

Dacă un copil pune întrebări despre moarte. 
Probabil că cel mai înspăimântător lucru pentru un copil 
este moartea unui părinte. Dacă moartea a afectat recent 
familia sau când copilul vă întreabă pe un ton serios despre 
moarte, puteți să presupuneţi că este foarte probabil 
îngrijorat de faptul că dumneavoastră înşivă aţi putea muri. 


O asigurare fermă ar trebui să vină din partea 
dumneavoastră (presupunând că nu aveţi o afecţiune 
amenințătoare de viaţă). li puteţi spune că nu veţi muri 
până când el va fi adult şi (dacă sunteţi norocoşi) va avea şi 
el proprii lui copii. După aceea, când veţi fi un bunic bătrân, 
foarte bătrân, va fi momentul ca şi dumneavoastră să 
muriţi. Majoritatea copiilor sunt  liniştiţi dacă acest 
eveniment li se va părea că este amplasat într-un viitor 
inimaginabil de depărtat. Ei ştiu că nu sunt încă adulţi, 
astfel încât nu trebuie să se mai teamă că aţi putea muri. 
Cu toate că nu puteţi fi absolut siguri că veţi trăi în realitate 
atât de mult - şi astfel că asigurările pe care i le oferiţi ar 
putea să fie false - trebuie ca atitudinea dumneavoastră să 
fie fermă şi afirmaţiile dumneavoastră definitive. Copiii mici 
nu pot înţelege conceptul de probabilitate. Afirmația tehnic 
adevărată că este foarte puţin probabil să muriţi curând nu 
va satisface nevoia copilului de siguranţă. Nu este niciodată 
corect să îl minţiţi pe copil, însă adevărul trebuie să fie 
prezentat într-un mod în care să poată fi înţeles. 
Promisiunea dumneavoastră încrezătoare de a rămâne în 
viaţă este toată reasigurarea de care copilul are nevoie. 


SEPARAREA DE UN PĂRINTE 


Copiii dobândesc sentimentul de securitate din relaţiile 
pe care le au cu părinţii lor. Atunci când copiii trebuie să fie 
separați de un părinte, chiar şi pentru o scurtă perioadă de 
timp, stresul separării poate să determine apariţia unor 
dificultăţi pe termen lung. Pentru copiii mici timpul trece 
diferit decât pentru adulţi. „Numai câteva zile” ar putea 
părea o eternitate. 

Separările traumatizante. Dacă mama pleacă pentru 
câteva săptămâni, de exemplu pentru a avea grijă de 
bunica bolnavă, copilul ei de 6-8 luni va face probabil o 
depresie, în special dacă mama a fost singura persoană 
care a avut grijă de el. Bebeluşul devine vizibil deprimat. Îşi 
pierde apetitul, nu răspunde persoanelor cunoscute şi 
necunoscute şi este mai frecvent găsit stând pe spate 


rotindu-şi numai capul dintr-o parte în alta, fără a mai 
încerca să stea în şezut sau să exploreze mediul. 

La vârsta de doi ani - doi ani şi jumătate, separarea de 
mamă nu mai produce depresie. In loc de aceasta apare o 
anxietate foarte puternică. Dacă mama sau tatăl sunt 
chemaţi în altă parte şi trebuie să plece pentru un timp sau 
dacă aceştia decid să îşi ia o slujbă care să-i ţină ocupați 
toată ziua, fără a-l pregăti pe copil pentru tranziţia către a fi 
îngrijit de o altă persoană sau la un centru de îngrijire 
pentru copii, atunci copilul ar putea să nu arate o supărare 
prea mare atunci când părintele este plecat, părând ca şi 
cum i-ar plăcea cu dădaca (privind retrospectiv, copilul se 
comportă prea bine pentru ca situaţia să fie normală), însă 
atunci când părintele revine acasă, anxietatea acumulată 
erupe. Copilul se grăbeşte şi se agaţă de acesta. Plânge 
alarmat de fiecare dată când mama se duce în camera 
vecină. Nu o va lăsa pe dădacă să facă nimic pentru el, nu 
o va lăsa să se apropie, de fapt, o va respinge brutal. Când 
vine ora de culcare, copilul se agaţă de mamă sau de tată 
atât de tare încât nu poate fi pus în pătuţ. Dacă părintele se 
eliberează în cele din urmă şi se îndreaptă către uşă, copilul 
sare fără ezitare peste marginea pătuţului, chiar dacă nu a 
îndrăznit niciodată înainte să facă acest lucru, şi se 
grăbeşte să îşi urmeze părintele. Este o imagine 
înduioşătoare a panicii copilului. Chiar dacă părintele 
reuşeşte să-l facă pe copil să rămână în pătuţul lui, acesta 
ar putea să stea treaz toată noaptea. 

Dacă timp de mai multe zile mama trebuie să fie 
plecată sau când copilul este dus la spital, acesta şi-ar 
putea pedepsi mama refuzând să o recunoască atunci când 
se reîntâlnesc. Atunci când decide să o recunoască din nou, 
ar putea să ţipe la ea cu furie sau ar putea încerca să o 
lovească. 

Ce puteţi face? Pentru un copil mic, lipiţi o fotografie a 
părintelui absent într-un loc de unde poate fi văzută din 
pătuţ; să aveţi la îndemână un articol de îmbrăcăminte de- 
al părintelui pentru a-l înveli pe copil (aveţi totuşi grijă la 
riscul de sufocare în cazul bebeluşilor); faceţi o înregistrare 


audio a părintelui care îi spune poveştile favorite sau care îi 
cântă cântecele favorite. Rugaţi-l pe un membru al familiei, 
mai degrabă decât pe un străin, să aibă grijă de copil. 

Pentru copiii mai mari, faceţi un calendar şi bifaţi fiecare 
zi până când părintele revine; discutaţi despre ceea ce veţi 
face atunci împreună; purtaţi conversații telefonice 
frecvente, scrisori sau e-mail-uri. In cazul separărilor care 
durează mai multe luni, faceţi o legătură între reîntoarcerea 
părintelui şi o schimbare aşteptată a anotimpurilor sau de 
un alt eveniment pe care copilul îl va recunoaşte. In loc să 
spuneţi „Tata se va reîntoarce în iunie” spuneţi „Mai întâi 
va veni iarna, după aceea vremea se va încălzi şi florile vor 
începe să apară, iar după aceea, tata va reveni acasă.” 
Citiţi poveşti despre familii care au trebuit să fie separate, 
pentru ca după aceea să se reunească (povestea mea 
favorită este „Make Way for Ducklings” de Robert 
McCloskey). Dacă data reîntoarcerii părintelui este incertă 
(cum se întâmplă atunci când unul dintre părinţi trebuie să 
meargă în interes de serviciu în altă ţară), este chiar mai 
important să comunicaţi frecvent prin internet, scrisori sau 
telefon, să vă reamintiţi de momentele trăite împreună şi 
să discutaţi despre timpurile bune care vor veni. 


DIVORŢUL 


Separarea şi divorţul au devenit ceva obişnuit. În SUA 
există în prezent aproximativ un milion de divorţuri în 
fiecare an. Puteţi citi despre divorţuri amiabile în cărţi şi să 
vedeţi exemple în filme, însă în viaţa reală, majoritatea 
separărilor şi a divorţurilor se petrec între două persoane 
care sunt supărate între ele. 

Consilierea maritală. Majoritatea divorţurilor sunt 
supărătoare pentru toţi membrii unei familii pentru cel 
puţin câţiva ani. Ar putea bineînţeles să fie mai puţin 
supărător decât continuarea conflictului. Există şi o a treia 
alternativă: consilierea maritală, terapia familială sau 
îndrumarea familială la o clinică, o agenţie socială sau la un 
terapeut particular. Este cel mai bine, bineînţeles, dacă atât 


soţul cât şi soţia primesc consiliere în mod regulat pentru a 
înţelege cât mai bine ce a decurs greşit şi ce rol a avut 
fiecare partener. Pentru un conflict este nevoie de două 
părţi, însă chiar dacă unul dintre parteneri refuză să îşi 
recunoască rolul în conflict, ar putea fi bine dacă celălalt ar 
merge la consilier, căutând o modalitate de a salva 
căsnicia. In fond, la început au existat atracţii pozitive 
puternice, iar mulţi oameni divorţaţi şi-ar dori să fi încercat 
mai din greu să îşi rezolve problemele astfel încât căsnicia 
să meargă. 

De obicei este adevărat că atunci când într-un cuplu 
apar probleme, fiecare partener consideră că celălalt 
poartă cea mai mare parte a vinei. Cu toate acestea o 
persoană din exterior poate observa de multe ori că 
problema nu este că unul sau altul dintre parteneri este rău 
ci că nici unul dintre aceştia nu îşi dă seama de modul în 
care se comportă. Intr-un mariaj, fiecare partener ar putea 
dori inconştient să fie răsfăţat ca un copil în loc să 
contribuie la parteneriat. In altă situaţie, un partener 
dominant nici nu îşi dă seama cât de mult încearcă să îl 
domine pe celălalt şi cel care este cicălit ar putea provoca 
acest lucru. Foarte des un partener infidel nu s-a îndrăgostit 
cu adevărat de altcineva, însă el încearcă să fugă de o 
teamă ascunsă sau încearcă în mod inconştient să îşi facă 
partenerul gelos. 

Spunându-le copiilor. Copiii sunt întotdeauna 
conştienţi şi deranjaţi de conflictele dintre părinții lor, 
indiferent dacă este sau nu luat în considerare divorțul. 
Este bine pentru ei să simtă că pot discuta despre aceste 
situaţii cu părinţii lor, împreună sau separat, pentru a putea 
să îşi facă o imagine mai corectă a situaţiei decât cea care 
le-ar putea fi sugerată de imaginaţia lor morbidă. Este 
important ca ei să aibă încredere în ambii lor părinţi pentru 
a putea să crească având încredere în ei înşişi, astfel încât 
este înţelept din partea părinţilor să evite să ţină supărarea 
în ei înşişi (acest lucru fiind de altfel o tentaţie firească). In 
loc de aceasta, ei le-ar putea da explicaţii copiilor despre 
certurile lor folosind termeni generali, fără a arunca vina 


unul pe altul „Ne înfuriem în legătură cu fiecare lucru 
neînsemnat”, „Ne certăm în legătură cu modul în care să 
cheltuim banii”, „Mama este supărată că tata bea prea 
mult”. 

Este înţelept să evitaţi să audă cuvântul divorţ rostit cu 
putere la supărare. Atunci când divorţul devine aproape 
sigur, acesta ar trebui discutat, nu numai o dată ci în mod 
repetat. Pentru copiii mici lumea este alcătuită numai din 
familie, care pentru ei este reprezentată în principal de tată 
şi de mamă. A sugera o separare a familiei este ca şi cum 
aţi sugera sfârşitul lumii. Aşadar, divorţul trebuie să le fie 
explicat cu mult mai multă prudenţă copiilor decât unui 
adult: faptul că ei vor trăi în cea mai mare parte a timpului, 
să zicem, cu mama lor; că tatăl lor va locui în apropiere 
(sau la distanţă); că îi veţi iubi în continuare şi tatăl lor va 
rămâne în continuare să joace acest rol; că vor locui cu el 
după un anumit program şi că ei îi pot telefona acestuia şi îi 
pot scrie scrisori oricând. Este de asemenea foarte 
important să îi spuneţi copilului în mod repetat că el nu a 
fost cu nimic de vină pentru divorţul părinţilor. Copiii mici 
adeseori îşi imaginează că acţiunile lor sunt cele care au 
cauzat separarea părinţilor. 

La fel de important ca a le spune copiilor despre divorţ 
este să le oferiţi ocazii pentru a pune întrebări. Veţi fi uimiţi 
de unele dintre presupunerile greşite pe care le fac aceştia: 
de exemplu, că ei sunt cauza divorţului sau că şi-ar putea 
pierde ambii părinţi. Este înţelept să clarificaţi aceste 
neînţelegeri pe cât de repede este posibil, însă să nu fiţi 
surprinşi dacă copiii mici vor avea în continuare concepţii 
greşite. 7 

Toți copiii manifestă semne de tensiune. Intr-un 
studiu, copiii mai mici de 6 ani au manifestat cel mai des 
teamă de a fi abandonati, probleme de somn, regresii către 
urinatul în pat şi izbucnirile temperamentale, precum şi 
accese de agresiune. Copiii de 7-8 ani au manifestat 
tristeţe şi sentimente de singurătate. Copiii de 9-10 ani au 
fost mai înțelegători față de realitatea divorțului. Ei au 
exprimat ostilitate faţă de unul sau ambii părinţi şi s-au 


plâns de dureri abdominale şi de cap. Adolescenţii au 
relatat despre durerea pe care le-o provoacă divorţul, 
despre tristeţea, furia şi ruşinea lor. Unele fete au avut 
probleme la stabilirea unor relaţii adecvate cu băieţii. 

Cea mai bună modalitate de a-i ajuta pe copii este să le 
oferiţi oportunităţi în mod regulat pentru a discuta despre 
sentimentele lor şi pentru a-i linişti spunându-le că sunt 
normali, că nu ei sunt cauza divorţului şi că ambii părinţi îi 
iubesc foarte mult şi îi vor iubi în continuare. Dacă părinţii 
au ei înşişi prea multe probleme emoţionale pentru a face 
aceste lucruri cu copiii, este important să găsească un 
consilier profesionist pe care copiii să-l poată vedea în mod 
regulat. 

Reacţiile părinţilor. Mamele care câştigă custodia 
copiilor de obicei descoperă că primii 1-2 ani după divorţ 
sunt foarte dificili. Copiii sunt mai tensionaţi, mai 
pretenţioşi şi se plâng mai mult; ei sunt pur şi simplu mai 
puţin atractivi. Mama simte lipsa momentelor în care tatăl 
trebuia să ia decizii, să potolească conflictele şi să 
împărtăşească responsabilitatea pentru planuri. Ea este 
a casei. li lipseşte compania unui adult, inclusiv atenţiile 
sociale şi romantice ale bărbaţilor. lar cel mai rău lucru, 
după cum relatează majoritatea mămicilor, este teama că 
nu vor fi capabile să câştige suficient de mult şi să conducă 
şi familia în acelaşi timp (ele poate au obţinut o alocaţie 
adecvată pentru creşterea copilului în înţelegerea de la 
divorţ, însă acest lucru nu garantează faptul că plăţile vor 
sosi la timp). Multe femei spun că au o mare satisfacţie în 
final, când au reuşit să dovedească că pot întreţine şi 
conduce o familie fără vreun alt ajutor. Acest lucru le oferă 
un sentiment de competenţă şi încredere pe care nu l-au 
mai avut niciodată înainte în viaţa lor. O metodă de limitare 
a cheltuielilor, de a împărţi îngrijirea casei şi a copiilor şi de 
a avea în acelaşi timp companie - metodă care s-a dovedit 
a fi practică şi plină de satisfacţii pentru unele femei 
divorţate - este să împartă casa sau apartamentul cu o altă 
femeie divorțată. Ele ar trebui bineînţeles să se cunoască 


bine între ele înainte de a se muta împreună. Taţii care au 
obţinut custodia copiilor lor au aceleaşi probleme ca şi 
mamele, astfel încât nu este nici un motiv pentru care ei nu 
ar putea să ia în considerare această alternativă. 

Unii oameni îşi imaginează că taţii divorţaţi fără 
custodia copiilor, neavând responsabilităţi familiale cu 
excepţia plăţilor reprezentate de alocaţia copiilor şi a 
vizitelor pe care le fac acestora, se simt excelent şi pot 
avea toate întâlnirile la care doresc să se ducă. Totuşi, 
studiile arată că majoritatea taţilor se simt foarte rău 
pentru mult timp după divorţ. Ei sunt nefericiţi pentru că nu 
sunt consultaţi în legătură cu planurile importante şi mai 
puţin importante care sunt făcute pentru copiii lor. Ei simt 
lipsa companiei acestora. Chiar mai mult, simt lipsa 
momentelor în care copiii le cereau sfatul sau permisiunea, 
acest lucru reprezentând o parte a rolului unui tată. Vizitele 
de la sfârşit de săptămână făcute de copiii lor adeseori se 
transformă într-o rutină de plimbat şi mers la film, care le- 
ar putea satisface nevoile copiilor de distracţie, însă care 
nu satisface nici pe departe nevoia lor sau a tatălui lor 
pentru o relaţie adevărată. Tăticii şi copiii ar putea 
descoperi că le este dificil să comunice în noua situaţie 
creată. 

Custodia. S-a presupus în primele 3/4 ale secolului al 
XX-lea că nevoile copiilor ar fi cel mai bine îndeplinite, cel 
puţin până în adolescenţă, dacă aceştia ar trăi cu şi în 
custodia mamei lor (cu excepţia situaţiilor în care aceasta 
este în mod evident nepotrivită). In secolul al XIX-lea şi mai 
devreme, când divorţurile erau rare, custodia era de obicei 
acordată tatălui, din moment ce copiii erau consideraţi 
proprietate la care acesta avea dreptul. 

În ultimii ani, există o recunoaştere din ce în ce mai 
mare a faptului că mulţi taţi sunt la fel de capabili de a-şi 
îngriji copiii ca şi mamele, iar judecătorii ţin cont din ce în 
ce mai mult de acest lucru atunci când acordă custodia. Din 
nefericire, există o supărare intensă care apare în mod 
natural în cazul multor divorţuri. Aceasta duce la apariţia 
unei rivalități între părinţi în legătură cu custodia, iar acest 


lucru îi împiedică pe aceştia să se concentreze asupra a 
ceea ce este mai bine pentru copii. Ambii presupun că este 
cel mai bine când custodia le este acordată lor. 

Factorii care trebuie luaţi în considerare sunt aceştia: 
cine a asigurat cea mai mare parte a îngrijirilor, în special 
pentru bebeluşi şi pentru copiii mici (cărora le va fi foarte 
dor de persoana cu care s-au obişnuit)? Ce fel de relaţie are 
fiecare copil cu fiecare părinte? Care este preferința 
exprimată a fiecăruia, în special în cazul copiilor mai mari şi 
a adolescenților? Cât de important este pentru fiecare copil 
să locuiască împreună cu un frate sau cu o soră (este foarte 
probabil ca acest lucru să fie foarte important pentru 
gemeni)? 

Când un copil, în special în adolescenţă, descoperă că 
tensiunea între el şi părintele care îl are în custodie se 
accentuează, acesta ar putea considera că i-ar fi poate mai 
bine dacă ar fi cu celălalt părinte. Uneori este mai bine 
pentru copil să trăiască cu celălalt părinte, cel puţin pentru 
o perioadă. Insă un copil care se mută în mod repetat de la 
un părinte la altul, ar putea încerca să scape de probleme 
în loc să le rezolve. Aşadar, este important să descoperiţi 
ce îl deranjează cu adevărat. 

Custodia mixtă. In trecut, se presupunea că la tribunal 
părinţii care divorţează vor fi adversari în ceea ce priveşte 
custodia, sprijinul material al copilului, pensia alimentară şi 
împărţirea bunurilor familiei. Cu cât mai mult această 
atitudine combativă poate fi evitată, în special în cazul 
custodiei, cu atât mai bine va fi pentru copii. In ultimii ani 
există o tendinţă către custodia mixtă, scopul fiind ca 
părintele care nu primeşte custodia (mai frecvent este 
vorba de tată) să nu fie dezavantajat datorită drepturilor de 
vizitare limitate şi, mai important, să nu considere că a 
divorţat şi de copiii lui şi că nu mai este în continuare un 
părinte real; acest sentiment conduce de multe ori la o 
reducere treptată a contactelor dintre părintele fără 
custodie şi copiii lui. 

Când vine vorba de custodia mixtă, unii avocaţi şi 
părinţi se referă la o „împărţire” egală a copiilor, cum ar fi 4 


zile la unul, 3 la celălalt, sau o săptămână la unul, după 
aceea o săptămână la celălalt. Acest lucru ar putea să nu 
fie practic pentru părinţi sau confortabil pentru copii. Copiii 
ar trebui să continue să meargă la aceeaşi şcoală, centru 
de îngrijire a copiilor sau grădiniţă. Copiilor le plac 
programele regulate şi beneficiază de pe urma acestora. 

Este mult mai bine să vedeţi custodia mixtă ca fiind o 
cooperare între părinţii divorţaţi, scopul final fiind binele 
copiilor. Ei ar trebui să se consulte între ei în legătură cu 
planurile, deciziile şi răspunsurile la cerinţele majore ale 
copiilor, astfel încât nici unul dintre părinţi să nu se simtă 
neglijat (ar putea fi de mare ajutor să aveţi un consilier, mai 
ales unul care îi cunoaşte pe copii, care să vă ajute să luaţi 
anumite decizii). Timpul copiilor ar trebui împărţit în aşa fel 
încât fiecare părinte să rămână într-un contact pe atât de 
apropiat cu ei pe cât este posibil. Acest lucru va depinde de 
factori cum ar fi distanţa dintre locuinţele părinţilor, 
posibilităţile părinţilor, locaţia şcolii şi preferinţele copiilor 
pe măsură ce cresc mai mari. Evident, dacă unul dintre 
părinţi se mută la o distanţă foarte mare, vizitele vor 
trebuie să fie stabilite în vacanţele copilului. 

Părintele poate bineînţeles păstra legătură prin internet, 
scrisori sau telefonic. 

Custodia mixtă este practică numai atunci când ambii 
părinţi consideră că pot face în aşa fel încât neînțelegerile 
dintre ei să fie pe planul doi, iar pe primul plan să fie 
beneficiul copiilor. Altfel, cearta va continua. În această din 
urmă situaţie este mai bine dacă unul dintre părinţi are 
custodia şi judecătorul stabileşte un set de reguli pentru 
vizitare. 


SPOCK CLASIC 


Custodia comună oferă ambilor părinţi şansa de a ocupa 
un loc important în viaţa copiilor lor. Deşi este, de fapt, un 
contract, cred că ceea ce contează în primul rând este 
cooperarea părinţilor. 

Detalii ale aranjamentelor pentru custodia mixtă. 
Părinţii pot împărţi timpul pe care copilul îl petrece cu 


fiecare dintre ei. Acest lucru este denumit custodie mixtă 
fizică. Este de asemenea posibil ca atunci când părinţii au 
custodie mixtă, copilul să trăiască în principal fie cu mama, 
fie cu tatăl său. Acest lucru este denumit adeseori ca o 
custodie mixtă legală. In custodia mixtă legală, părinţii se 
consultă între ei în legătură cu deciziile majore din viaţa 
copilului lor - şcoală, tabere, sănătate şi religie. 

Dacă părinţii pot colabora, custodia mixtă poate avea 
semnificaţii pozitive pentru copii. Cercetările asupra 
divorţurilor au descoperit că în general copiii se adaptează 
mai bine din punct de vedere social, psihologic şi academic 
atunci când ambii părinţi fac parte din viaţa lor. 

Programarea vizitelor. Cinci zile cu mama şi la sfârşit 
de săptămână cu tatăl pare a fi o soluţie practică şi este 
des întâlnită, însă mama ar putea dori şi ea să petreacă 
anumite sfârşituri de săptămână cu copiii, ea putând fi mai 
relaxată în acest timp, iar tatăl ar putea dori să petreacă 
din când în când un week-end fără ei. Multe dintre aceste 
consideraţii s-ar putea aplica şi pentru vacanţele şcolare. 
Pe măsură ce copiii cresc, prietenii, activităţile sportive sau 
de altă natură i-ar putea atrage către domiciliul unui 
părinte sau al altuia. Aşadar, orice program necesită 
flexibilitate. 

Este vital ca părintele care nu are custodia să nu 
lipsească în mod frecvent de la vizitele pe care trebuie să i 
le facă copilului. Copiii sunt foarte supăraţi atunci când au 
impresia că alte obligaţii sunt mai importante. Ei îşi pierd 
încrederea în părintele neglijent şi în propria lor valoare. 
Dacă întâlnirile trebuie să fie anulate, acest lucru ar trebui 
să fie făcut cu mult timp înainte şi să fie stabilite altele în 
locul lor dacă acest lucru este posibil. Cel mai important 
este ca părintele care nu are custodia să nu lipsească de la 
întâlniri frecvent şi să nu piardă contactul cu copilul lui. 

Făcând ca vizitele să fie plăcute. Unii părinţi s-ar 
putea simţi ruşinaţi sau ciudat atunci când vine momentul 
să îşi viziteze copiii. Ei adeseori răspund la aceste 
sentimente prin faptul că le oferă acestora trataţii - mese în 
oraş, filme, evenimente sportive, excursii. Nu este nimic în 


neregulă cu aceste activităţi dacă sunt efectuate ocazional, 
însă nu ar trebui să considere că acestea sunt esenţiale la 
fiecare vizită; un astfel de comportament semnalează că se 
tem de tăcere şi fac ca de fiecare dată să fie tot timpul 
ceva de făcut. 

Vizitele copiilor pot de obicei să fie la fel de relaxate şi 
de fireşti ca şi statul acasă. Acest lucru înseamnă 
oportunităţi pentru activităţi cum ar fi cititul, făcutul 
temelor, mersul cu bicicleta sau cu rolele, jocul cu mingea, 
pescuitul etc. Părintele poate participa la aceste activităţi 
dacă le face plăcere, iar în acest caz vor avea oportunităţi 
ideale pentru conversații normale. Copiii pot privi la 
televizor programele lor preferate (cu toate că aş descuraja 
un sfârşit de săptămână petrecut în faţa televizorului). Intr- 
o parte din timpul petrecut cu copilul, părintele îşi poate 
urmări propriile lui interese. 

Părinţii descoperă că adeseori copiii, în special cei mici, 
sunt iritabili atunci când fac tranziţia de la un părinte la 
altul. În special atunci când se întorc dintr-o vizită de la 
părintele care nu are custodia, copiii pot fi morocănoşi 
datorită oboselii. Uneori acest lucru s-ar putea datora pur şi 
simplu faptului că are dificultăţi cu deplasatul de la un 
părinte la altul. Fiecare plecare şi revenire i-ar putea 
reaminti acestuia, cel puţin la nivel subconştient, de 
plecarea iniţială a părintelui. 

Părinţii îi pot ajuta pe copii dacă sunt răbdători în timpul 
tranziţiilor, dacă sunt foarte atenţi în legătură cu momentul 
şi locul în care îşi iau copilul şi când îl aduc înapoi; ei 
trebuie să încerce să menţină aceste schimbări pe cât de 
lipsite de conflicte pe cât este posibil. 

Bunicii după divorţ. Este de asemenea important 
pentru copii să menţină la fel de mult contactul cu bunicii 
lor ca înainte de divorţ. Poate fi foarte dificil să păstreze 
legătura cu părinţii fostului dumneavoastră partener, în 
special dacă dumneavoastră sau aceştia sunteţi răniţi sau 
furioşi. Uneori părintele care are custodia va spune celuilalt 
părinte: „Copiii îi pot vedea pe părinţii tăi în timpul vizitelor 
la tine. Eu nu doresc să am de-a face cu ei.” Insă la zilele de 


naştere, de sărbători şi în ocaziile speciale acest lucru 
poate rareori să fie atât de bine aranjat. Amintiţi-vă că 
bunicii pot adeseori să reprezinte o sursă importantă de 
sprijin şi continuitate pentru copii, astfel încât păstrarea 
legăturii cu aceştia ar putea să se dovedească pozitivă în 
final. Nevoia emoţională a bunicilor de a păstra legătura cu 
nepoţii lor ar trebui de asemenea să fie respectată. 

Evitaţi să încercaţi să-i faceţi pe copii să aibă 
anumite preferinţe. Este vital ca un părinte să nu încerce 
să îl discrediteze pe celălalt faţă de copii, cu toate că este 
tentant pentru el să procedeze astfel. Ambii părinţi se simt 
vinovaţi datorită eşecului mariajului, cel puţin la nivel 
inconştient. Dacă ei pot ajunge să îşi convingă prietenii, 
rudele şi copiii că fostul lor partener este un om de nimic, ei 
îşi pot uşura sentimentul de vinovăţie. Aşadar, ei sunt 
tentaţi să povestească cele mai rele lucruri despre fostul 
partener, uitând să menţioneze ceva despre rolul lor în 
producerea divorţului. Problema este că un copil simte că 
aparţine ambilor părinţi; dacă el acceptă ideea că unul 
dintre ei a fost josnic, va presupune că a moştenit o parte 
din calităţile acestuia. Mai mult, el doreşte în mod natural 
să aibă 2 părinţi şi să fie iubit de amândoi. Se simte neloial 
atunci când îl ascultă pe un părinte criticându-l pe celălalt. 
Este la fel de dureros pentru copii dacă un părinte îi implică 
în păstrarea de secrete faţă de celălalt părinte. Deja când 
sunt adolescenţi copiii ştiu că toţi oamenii au defecte şi de 
aceea nu sunt prea mult afectaţi datorită defectelor 
părinţilor lor, cu toate că ar putea să fie foarte critici. 
Lăsaţi-i să descopere singuri defectele. Chiar şi la acea 
vârstă, este mai bine ca un părinte să nu încerce să câştige 
acceptarea copiilor prin criticarea celuilalt părinte. 

Adolescenţii sunt înclinați să îşi schimbe atitudinea la 
cea mai uşoară provocare. Dacă se înfurie pe un părinte pe 
care îl favorizau, ei ar putea să decidă pe loc că toate 
lucrurile negative pe care le-au auzit în trecut despre 
celălalt părinte sunt nedrepte şi neadevărate. Ambii părinţi 
vor avea posibilitatea de a se bucura de dragostea copiilor 
lor pe termen lung dacă îi lasă pe aceştia să îi iubească, să 


aibă încredere şi să petreacă timp cu amândoi. 

Este o greşeală ca un părinte să îi întrebe pe copii în 
legătură cu ce s-a întâmplat în timpul vizitei la celălalt 
părinte. Acest lucru îi face pe copii să se simtă 
inconfortabil; în final acest lucru ar putea avea urmări 
negative şi i-ar putea face să îl respingă pe părintele curios. 

Intâlnirile părinţilor. Copiii ai căror părinţi au divorţat 
de curând doresc în mod conştient sau inconştient ca 
aceştia să se împace şi să stea din nou împreună şi se 
gândesc la ei ca şi cum ar fi căsătoriţi încă. 

Sunt înclinați să considere că întâlnirile reprezintă 
infidelitate din partea părinţilor şi că persoana cu care se 
întâlneşte un părinte este un intrus. Aşadar, este cel mai 
bine ca un părinte să ia lucrurile uşor şi să fie plin de tact 
atunci când prezintă pe cineva copiilor lui. Lăsaţi să treacă 
suficient timp astfel încât divorţul să fie considerat de copii 
ca fiind ceva permanent. Fiţi atenţi la remarcile copiilor. 
După o vreme, puteţi discuta despre singurătate şi puteţi 
introduce ideea că aţi putea să aveţi întâlniri. Acest lucru 
nu înseamnă că le permiteţi copiilor dumneavoastră să vă 
controleze viaţa pentru totdeauna; pur şi simplu le daţi de 
ştire că întâlnirile sunt o posibilitate. lar dacă procedaţi 
astfel, lor le va fi mult mai uşor decât dacă le-aţi prezenta 
direct o persoană străină. 

Dacă sunteţi o mamă care locuieşte cu copii mici care 
rareori îşi văd tatăl, ei v-ar putea implora să vă căsătoriţi şi 
să le aduceţi un alt tătic, însă ei de asemenea ar putea (şi 
probabil chiar fac aşa) să dea semne de gelozie imediat ce 
îi lăsaţi să vadă că deveniți apropiată faţă de un bărbat (şi 
în special dacă vă căsătoriţi din nou). Acelaşi lucru este 
valabil şi pentru tatăl care are custodia copilului său mic, 
acesta dorind ca tatăl să îi aducă o altă mămică. 

Efectele pe termen lung asupra copiilor. Copiii care 
au trecut printr-un divorţ niciodată nu rămân neafectaţi. 
Unii se luptă mult timp cu sentimente de furie, pierdere sau 
incertitudine, însă mulţi dintre ei ajung să trăiască vieţi 
fericite şi împlinite. Copiii care continuă să aibă relaţii pline 
de iubire cu ambii părinţi se dezvoltă cel mai bine. Când 


acest lucru nu este posibil, consilierii sau terapeuţii 
profesionişti pot de multe ori să fie de mare ajutor. 


SECŢIUNEA A IV-A 
Problemele obişnuite legate de 
dezvoltare şi comportament 


RIVALITATEA DINTRE FRAŢI 


GELOZIA DINTRE FRAŢI 


Cu siguranţă va exista gelozie între fraţi. Dacă nu este 
puternică, aceasta probabil îi va ajuta pe copii să crească 
fiind mai toleranţi, mai independenţi şi mai generoşi. O 
modalitate în care copiii învaţă să facă faţă sentimentelor 
lor de gelozie este să preia unele dintre obiceiurile de 
îngrijire ale părinţilor lor. In multe familii, gelozia este 
transformată în competiţie prietenoasă, sprijin reciproc şi 
loialitate. 

S-ar putea să fi auzit de alte familii în care copiii nu s-au 
înţeles niciodată prea bine şi nu au prea mult de-a face 
unul cu altul ca adulţi. Părinţii influenţează modul în care se 
dezvoltă relaţiile dintre fraţi, iar norocul are la rândul lui un 
rol important. Unii fraţi se bucură în mod firesc fiecare de 
compania celuilalt: ei ar fi prieteni chiar dacă nu ar fi din 
aceeaşi familie. Alţii încep având personalităţi diferite - 
unuia îi place zgomotul şi activitatea, celălalt nu doreşte 
decât linişte şi pace - astfel încât le este dificil să se 
înţeleagă. ; 

La fel de multă dragoste, însă tratament diferit. In 
general, cu cât părinții se înțeleg mai bine între ei, cu atât 
există mai puțină gelozie. Când toți copiii din familie sunt 
mulțumiți datorită afecțiunii pe care o primesc, aceştia au 
mai puține motive pentru a invidia atenția pe care părinții 
lor le-o oferă fraţilor şi surorilor lor. Fiecare copil se simte în 
siguranţă în familie datorită sentimentului că părinţii îl 
iubesc şi îl acceptă aşa cum este. 

Părinţii îşi pot iubi copiii în mod egal fără însă a trebui 
să îi trateze exact la fel. Un principiu util este „Fiecare 
membru al familiei primeşte ceea ce are nevoie - iar uneori 
cu toţii avem nevoie de lucruri diferite.” Un copil mai mic 
are nevoie să meargă la culcare mai devreme. Un copil mai 


mare are nevoie de mai multă responsabilitate pentru 
sarcini. 

Când părinţii sau rudele încearcă să îi trateze pe copiii 
diferiţi în mod egal în loc să-i trateze individual, gelozia de 
multe ori se intensifică. O mamă chinuită care încearcă din 
greu să îi trateze pe copiii ei geloşi cât mai corect ar putea 
spune „Acum, Susie, iată o maşinuţă de pompieri pentru 
tine. Şi Tommie, iată una exact la fel pentru tine”. Fiecare 
copil, în loc să fie mulţumit, examinează cu suspiciune 
ambele jucării pentru a vedea dacă este vreo diferenţă 
între ele. Este ca şi cum mama le-ar spune „Am cumpărat 
jucăriile astea pentru voi pentru a nu vă plânge spunând că 
l-am favorizat pe celălalt copil în locul vostru”, în loc să 
însemne „V-am cumpărat aceste jucării pentru că ştiam că 
vă vor plăcea.” 

Evitaţi comparaţiile şi atribuirea de roluri. Cu cât 
faceţi mai puţine comparații, favorabile sau nu, între fraţi, 
cu atât mai bine. A-i spune unui copil „De ce nu poţi şi tu să 
fii la fel de politicos ca sora ta?” îl face pe acesta să îi 
displacă şi mai mult sora lui şi însăşi ideea de politeţe. Dacă 
îi spuneţi unei adolescente „Nu contează că nu ai întâlniri la 
fel ca şi sora ta; eşti mult mai deşteaptă decât ea, iar asta 
contează cel mai mult”; în acest fel nefericirea ei pentru că 
nu are întâlniri va creşte şi afirmaţia dumneavoastră 
implică faptul că nu ar trebui să simtă ceea ce ea simte din 
plin. Acest lucru va face ca rivalitatea să se accentueze. 

Este tentant pentru părinţi să atribuie roluri copiilor. 
Unul este „micul meu rebel”; celălalt este „îngeraşul meu”. 
Primul copil ar putea începe să creadă că întotdeauna 
trebuie să se împotrivească autorităţii sau ar putea risca în 
caz contrar să îşi piardă identitatea în familie. 

Şi chiar când „copilul bun” ar putea dori vreodată să 
facă ceva deosebit, acesta s-ar putea teme şi ar putea 
considera că trebuie să îşi joace în continuare rolul care i-a 
fost atribuit sau altfel ar putea risca să piardă dragostea 
părinţilor. El l-ar putea invidia pe fratele lui „rebel” pentru 
libertatea pe care o are acesta. 

Certurile între fraţi. In general este mai bine dacă 


părinţii evită să intervină în certurile dintre copii, deoarece 
aceştia pot să îşi ia singuri apărarea. Atunci când părinţii se 
concentrează asupra atribuirii vinei, unul dintre copii cu 
siguranţă se va simţi mai afectat şi mai gelos. 

Într-o măsură mai mare sau mai mică, certurile datorită 
geloziei care apar între copii se datorează faptului că 
fiecare dintre ei ar dori să fie favoritul părinţilor. Atunci 
când părinţii sunt grăbiţi să ia partea unuia sau altuia dintre 
copii, decizând cine are dreptate şi cine nu, acest lucru îi 
încurajează pe copii să se certe din nou în curând. Cearta 
se transformă într-un turneu pentru a vedea cine poate să 
câştige aprecierea mamei, cel puţin de data asta. Fiecare 
doreşte să câştige favorurile părinţilor şi să vadă că celălalt 
este mustrat. 

Când consideraţi că trebuie să interveniţi într-o ceartă - 
pentru a preveni rănirile, pentru a evita nedreptatea care s- 
ar putea crea datorită diferenţelor de vârstă, sau pentru a 
restabili liniştea - este mai bine să cereţi ca ostilitățile să 
înceteze, să refuzaţi să ascultați argumentele şi să vă 
comportaţi dezinteresat în legătură cu ceea ce este corect 
şi ceea ce este greşit (cu excepţia situaţiei în care s-a 
comis o greşeală gravă), să vă concentrați asupra a ce 
trebuie să faceţi în continuare şi să cereţi ca neînțelegerile, 
oricare ar fi fost acestea, să fie uitate. Aţi putea sugera un 
compromis, o activitate distractivă care ar putea să 
corecteze situaţia, sau copiii ar putea fi necesar să fie 
trimişi în locuri separate, neutre şi plictisitoare. 

Când certurile dintre fraţi sunt puternice şi devin din ce 
în ce mai agresive, acest lucru este adeseori un semn că 
terapia familială ar putea fi necesară (vezi pag. 623). Copiii 
mai mari lăsaţi să aibă grijă de fraţii şi surorile lor mai mici 
ar putea recurge la violenţă sau ameninţări pentru a-i 
păstra pe aceştia sub control. Dacă acest lucru se întâmplă, 
este important să puneţi pe altcineva - un babysitter sau o 
rudă adultă - pentru a avea grijă de copii după şcoală (vezi 
pag. 403). 


ASPECTELE MULTIPLE ALE GELOZIEI 


Recunoaşterea geloziei dintre fraţi. Dacă un copil ia 
o jucărie şi îl loveşte pe bebeluş cu ea, atunci mama ştie că 
el este gelos. Un alt copil ar putea fi mai subtil. El pur şi 
simplu observă bebeluşul cu puţin entuziasm şi făcând 
puţine comentarii. Un copil îşi focalizează resentimentele 
împotriva mamei, scoțând îndărjit pământul din ghivecele 
plantelor şi împrăştiindu-l pe jos într-o manieră tăcută şi 
preocupată. Un alt copil, cu o personalitate diferită, este 
abătut şi devine dependent, îşi pierde bucuria de a se juca 
şi îşi urmează mama peste tot, ţinându-se de ea şi 
sugându-şi degetul. 

Uneori aţi putea vedea un copil mic a cărui gelozie este 
inversată. El devine preocupat de bebeluş. Când vede un 
câine, tot ce se poate gândi să spună este „Bebeluşului îi 
place câinele.” Când îi vede pe prietenii lui mergând cu 
tricicletele, el spune „Şi bebeluşul are o tricicletă.” In 
aceste circumstanţe, unii părinţi ar putea spune „Am 
descoperit că nu trebuie să ne facem griji deloc în legătură 
cu gelozia. Johnny este atât de mulţumit de noul bebeluş.” 
Este bine atunci când un copil îşi manifestă dragostea 
pentru noul bebeluş al familiei, însă acest lucru nu 
înseamnă că gelozia nu este prezentă. Aceasta s-ar putea 
manifesta în moduri indirecte sau numai în circumstanţe 
speciale. El l-ar putea îmbrăţişa pe bebeluş puţin cam tare. 
Probabil că se arată a fi mulţumit de el în casă, însă este 
nepoliticos atunci când străinii îl admiră pe bebeluş pe 
stradă. Un copil ar putea să nu manifeste nici un fel de 
rivalitate pentru luni de zile, până când într-o zi bebeluşul 
se târăşte către una dintre jucăriile lui şi o apucă. Uneori 
această schimbare a sentimentelor se produce în ziua în 
care bebeluşul începe să meargă. 

A fi excesiv de preocupat faţă de bebeluş este numai o 
altă modalitate de a face faţă stresului. La origine este 
acelaşi amestec de sentimente contradictorii - dragoste şi 
gelozie - care îi face pe ceilalţi copii să tolereze situaţia în 
modalităţi pline de furie. Este înţelept să acţionaţi pe baza 
presupunerii că întotdeauna există atât gelozie cât şi 
afecţiune, indiferent dacă acestea sunt evidente sau nu. 


Scopul este să nu ignoraţi gelozia, să îl faceţi să îşi suprime 
acest sentiment, sau să-l faceţi pe copil să se simtă profund 
ruşinat din cauza ei; scopul este să faceţi în aşa fel încât 
sentimentele de afecţiune să iasă la suprafaţă. 

Cum să trataţi diferitele feluri de gelozie. Atunci 
când un copil atacă bebeluşul, impulsul natural al părintelui 
este să fie şocat şi să îl certe. Acest lucru nu este indicat 
datorită următoarelor motive. Copilului îi displace bebeluşul 
deoarece se teme că părinţii l-ar putea iubi mai mult pe 
acesta în loc să îl iubească pe el. Şocul părinţilor este 
perceput ca o ameninţare din care reiese că ei nu-l mai 
iubesc, iar acest lucru îl face pe copil să fie şi mai îngrijorat 
şi mai chinuit în sinea lui. Mustrarea îl face de asemenea să 
îşi mascheze sentimentele de gelozie. Gelozia îl afectează 
negativ mult mai mult şi persistă mai mult dacă este 
suprimată decât când copilului i se permite să şi-o exprime 
deschis. 

Ca părinte în această situaţie, aveţi 3 scopuri: să 
protejaţi bebeluşul, să îi arătaţi copilului mai mare că nu i 
se permite să acţioneze pe baza sentimentelor lui de 
gelozie şi să îl asiguraţi pe acesta că încă îl iubiţi şi că este 
cu adevărat un băiat bun. Atunci când îl vedeţi avansând 
spre bebeluş cu o privire supărată şi cu o „armă” în mână, 
este evident că trebuie să vă grăbiţi şi să îl apucaţi, 
spunându-i cu fermitate că nu trebuie să îl rănească pe 
bebeluş (de fiecare dată când reuşeşte să fie crud, acest 
lucru îl face să se simtă mai vinovat şi mai chinuit în 
sufletul lui). 

In această situaţie există ocazia de a-l învăţa pe copil că 
sentimentele lui sunt de înţeles şi acceptabile; acţiunea pe 
baza acestor sentimente este cea care nu este permisă. Aţi 
putea să transformați apucarea în îmbrăţişare şi să spuneţi 
„Ştiu cum te simţi câteodată, Johnny. Ţi-ai dori să nu mai fie 
nici un bebeluş pe aici, de care mama şi tata să trebuiască 
să aibă grijă. Insă nu trebuie să îţi faci griji, pentru că noi te 
iubim la fel de mult.” Dacă realizează într-un moment ca 
acesta că părinţii lui îi acceptă sentimentele de furie (însă 
nu şi acţiunile lui pe baza acestor sentimente) şi încă îl 


iubesc, aceasta este cea mai bună dovadă că nu trebuie să 
îşi mai facă griji şi cu atât mai puţin să acţioneze pe baza 
sentimentelor respective. Cât despre copilul care împrăştie 
intenţionat pământ prin casă, este firesc să vă simţiţi 
exasperaţi şi furioşi, şi probabil că îi veţi reproşa ce a făcut. 
Insă dacă realizaţi că a făcut acest lucru dintr-un sentiment 
profund de disperare şi anxietate, aţi putea mai târziu să 
doriţi să îl liniştiţi şi să-l asiguraţi că îl iubiţi. Incercaţi să vă 
amintiţi ce s-ar fi putut întâmpla de l-a supărat atât de tare. 


Închiderea în sine este o problemă. Copilul care, 
deoarece are o natură mai sensibilă şi mai introspectivă, 
este nefericit datorită geloziei, are nevoie de afecţiune, 
reasigurări şi să fie pus să interacţioneze cu lumea mai 
mult decât copilul care îşi manifestă sentimentele deschis, 
uneori chiar agresiv. In cazul unui copil care nu îndrăzneşte 
să spună direct ce îl supără, ar putea fi de ajutor şi l-ar 
putea face să se simtă mai bine dacă îi spuneţi pe un ton 
înţelegător „Ştiu că uneori eşti supărat pe bebeluş şi pe 
mine pentru că am grijă de el” şi aşa mai departe. Dacă el 
nu răspunde după o vreme, luaţi în considerare să angajaţi 
un ajutor temporar care să aibă grijă de copil un timp, 
pentru a vedea dacă el poate să îşi redobândească vechea 
lui poftă de viaţă în situaţia în care i se acordă mai multă 
atenţie individuală. 

Este bine să consultaţi un psiholog sau psihiatru pentru 
copii sau un pediatru care este specializat în problemele de 


comportament şi dezvoltare când copilul dumneavoastră 
pare a nu putea să treacă peste sentimentul de gelozie şi 
se manifestă prin comportament nepotrivit constant, 
depresie sau obsesie faţă de bebeluş. Terapeutul ar putea 
să fie capabil să aducă gelozia la suprafaţă, astfel încât 
copilul să îşi dea seama de problema lui şi să poată să o 
rezolve. 

Dacă gelozia se manifestă puternic numai după ce 
bebeluşul este suficient de mare pentru a se juca cu 
jucăriile copilului mai mare, ar putea fi de mare ajutor dacă 
acesta din urmă ar avea propria sa cameră, unde ar putea 
simţi că jucăriile şi celelalte lucruri ale lui sunt în siguranţă. 
Dacă o cameră separată iese din discuţie, găsiţi un cufăr 
mare sau un dulap pentru lucrurile lui, unul cu o încuietoare 
mare pe care bebeluşul să nu o poată deschide. Acesta îi va 
proteja jucăriile, iar faptul că are o încuietoare pe care 
numai el o poate deschide îi oferă un sentiment de 
importanţă şi control (aveţi grijă la cuferele care au capace 
grele sau la dulapurile în care copilul ar putea să rămână 
închis accidental; vezi pag. 134). 

Impărțirea jucăriilor. Oare ar trebui ca un copil mai 
mare să fie forţat să îşi împartă jucăriile cu bebeluşul sau 
să se insiste asupra acestui lucru? Dacă vă forţaţi copilul să 
îşi împartă jucăriile, sunt şanse mari ca resentimentele lui 
să se accentueze, chiar dacă va face ceea ce îi spuneţi. In 
loc de acest lucru, încercaţi să îi sugeraţi că ar trebui să îi 
dea bebeluşului o jucărie cu care el nu se mai joacă. În 
acest fel aţi putea apela la mândria lui faţă de maturitatea 
sa relativă şi i-aţi permite să demonstreze generozitatea 
spiritului său faţă de copilul care mai are mult până să 
ajungă ca el. Pentru ca generozitatea să aibă o 
semnificaţie, ea trebuie să vină din interior; persoana 
trebuie să se simtă în primul rând în siguranţă, iubitoare şi 
iubită. A-I forţa pe un copil să îşi împartă lucrurile când se 
simte nesigur sau egoist nu va face decât să-l determine să 
se simtă păcălit şi subevaluat. 

In general vorbind, gelozia faţă de bebeluş este cea mai 
puternică la copiii sub 5 ani, din moment ce aceştia sunt 


mult mai dependenţi de părinţii lor şi au mai puţine 
interese în afara familiei. Copilul de 6 ani sau mai mare se 
îndepărtează treptat de părinţii săi şi îşi construieşte o 
poziţie pentru el în rândul prietenilor şi profesorului, astfel 
încât faptul că este mai puţin în centrul atenţiei acasă nu îl 
mai afectează prea mult. Totuşi, ar fi o greşeală să 
consideraţi că gelozia nu poate să existe şi la un copil mai 
mare. Şi acesta are nevoie de consideraţie şi de dovezi 
evidente de dragoste din partea părinţilor săi, în special la 
început. Copilul mai mare care este neobişnuit de sensibil 
sau care nu şi-a găsit încă locul în lumea de afară ar putea 
avea nevoie de la fel de multă protecţie ca şi un copil mic. 
Copiii vitregi, ale căror relaţii cu familia ar putea fi instabile, 
probabil că au nevoie de ajutor şi reasigurări suplimentare. 
O adolescentă, datorită faptului că doreşte din ce în ce mai 
mult să fie o femeie, ar putea să fie în mod inconştient 
invidioasă pe noua sarcină a mamei sale şi pe faptul că 
aceasta este din nou părinte al unui copil mic. Adolescenţii 
sunt adeseori scandalizaţi datorită faptului că părinţii lor au 
o viaţă sexuală. O remarcă tipică este „Credeam că părinţii 
mei au scăpat de lucrurile de genul acesta.” 

A vă simţi vinovaţi nu este de prea mare ajutor. 
Există încă un lucru de care trebuie să aveţi grijă şi care ar 
putea să vi se pară contradictoriu. Părinţii conştiincioşi 
uneori îşi fac atât de multe griji în legătură cu gelozia 
copiilor lor şi încearcă atât de tare să o prevină, încât ei îl 
fac pe copilul mai mare să se simtă mai puţin în siguranţă 
şi nu mai mult. Ei ar putea ajunge în punctul în care să se 
simtă vinovaţi datorită faptului că au un copil nou, precum 
şi ruşinaţi că îi oferă atenţie acestuia, iar datorită acestor 
sentimente fac tot ce le stă în puteri (chiar dacă de multe 
ori nu doresc aceste lucru) să îl mulţumească pe copilul mai 
mare. Dacă un copil descoperă că părinţii lui se simt 
inconfortabil şi au tendinţa să îşi ceară scuze faţă de el, 
acest lucru îl va face să se simtă şi el la rândul său 
inconfortabil. Comportamentul vinovat al părinţilor săi îi 
alimentează propria lui suspiciune că este ceva necurat la 
mijloc şi îl îndeamnă să fie obraznic atât cu părinţii cât şi 


faţă de bebeluş. Cu alte cuvinte, părinţii ar trebui să fie pe 
cât de plini de tact este posibil faţă de copilul mai mare, 
însă să nu fie îngrijoraţi, să nu-şi ceară scuze, să nu fie 
supuşi şi să îşi păstreze respectul de sine. 


GELOZIA NOULUI COPIL 


SPOCK CLASIC 


Imaginaţi-vă următorul scenariu: partenerul 
dumneavoastră vine acasă într-o zi cu altă femeie şi vă 
spune: „Dragă, te iubesc la fel de mult ca întotdeauna, dar 
acum această persoană va locui şi ea cu noi. Apropo, şi-mi 
voi concentra mai mult atenţia asupra ei pentru că sunt 
nebun după ea şi pentru că ea este mult mai neajutorată şi 
are mai multă nevoie de mine decât ai tu. Nu-i aşa că-i 
minunat? Nu eşti încântată?” Cât de „minunat” crezi că va 
fi? 

Am auzit un copil care a alergat spre uşă atunci când 
pleca dădaca şi i-a strigat „Aţi uitat să vă luaţi copilul!” 

Sentimentele de rivalitate sunt de multe ori mai intense 
la copilul care este primul născut din moment ce acesta 
este obişnuit să i se acorde toată atenţia şi nu a avut 
niciodată competiţie. Un copil care s-a născut ulterior a 
trebuit să înveţe să împartă atenţia părinţilor săi imediat 
după ce s-a născut. El vede că este numai unul dintre copii. 
Acest lucru nu înseamnă însă că un copil de rang doi sau 
trei nu are şi el sentimente profunde de rivalitate faţă de 
copilul care se naşte după el; el are cu siguranţă astfel de 
sentimente. Multe depind de modul în care părinţii se 
comportă în situaţia creată şi mai puţine de faptul că copilul 
este sau nu primul născut. 

Gelozia ar putea fi utilă, la fel cum poate fi şi o 
problemă. Gelozia şi rivalitatea presupun emoţii puternice, 
chiar şi în cazul adulţilor. Ele pot fi mai deranjante pentru 
un copil foarte mic, deoarece acesta nu ştie cum să le facă 
faţă. Cu toate că nu poate fi complet prevenită, puteţi face 
foarte multe lucruri pentru a minimaliza gelozia sau chiar 


să o transformați în sentimente pozitive. Când copilul 
ajunge să realizeze că nu este nici un motiv pentru a-i fi 
teamă sau să fie competitiv, atunci acest lucru îi va întări 
caracterul şi îl va pregăti pe acesta să facă faţă mai bine 
situaţiilor de rivalitate care vor apărea mai târziu în viaţa 
lui, atât la slujbă cât şi acasă. 

Ceea ce este important nu este că un copil este gelos, 
acest lucru fiind normal, ci modul în care el face faţă 
acestui sentiment. A exprima sentimentele sale în cuvinte îl 
va ajuta să şi le stăpânească. Puteţi spune „Ştiu că eşti 
furios şi gelos, însă dacă îl vei răni pe bebeluş acest lucru 
nu te va ajuta.” Puteţi adăuga „Şi să ştii că te iubesc şi pe 
tine. Vă iubesc pe amândoi.” Dacă un copil de 2 ani loveşte 
cu palma bebeluşul, îi puteţi lua mâna şi să i-o ghidaţi în 
aşa fel încât mişcarea să se transforme în mângâiere, 
spunând în acelaşi timp „Te iubeşte”. La orice vârstă, 
sentimentele copilului sunt contradictorii; puteţi să îl ajutaţi 
făcând ca dragostea să fie predominantă. 

Primele săptămâni şi luni. Modalităţile în care îl 
puteţi pregăti pe copilul dumneavoastră pentru sosirea unui 
bebeluş au fost discutate în capitolele anterioare (vezi 
„Ajutându-i pe fraţi să se acomodeze”, pag. 31). Primele 
săptămâni şi luni sunt momentele în care tactul părinţilor 
poate fi de mare ajutor. Comportaţi-vă normal faţă de noul 
bebeluş în primele săptămâni. Nu vă arătaţi prea 
entuziasmați de acesta. Nu îi oferiţi acestuia toată atenţia 
dumneavoastră. Nu discutaţi prea mult despre el. Pe cât 
este posibil, aveţi grijă de el atunci când copilul mai mare 
nu este de faţă. Stabiliţi un program în aşa fel încât atunci 
când îi faceţi baie sau când îi daţi de mâncare copilul mai 
mare să fie (pe cât este posibil) afară la joacă sau să 
doarmă. 

Un copil foarte mic ar putea să simtă cea mai mare 
gelozie atunci când o vede pe mama lui hrănindu-l pe 
bebeluş, în special dacă îl alăptează. Dacă acesta doreşte, 
oferiţi-i şi lui biberonul sau chiar oferiţi-vă să îl alăptaţi şi pe 
el, dacă doreşte acest lucru. Este destul de amuzant să îl 
vedeţi pe un copil mai mare încercând să mănânce cu 


biberonul din invidie faţă de bebeluş. El crede că va fi 
excelent, însă când ia o gură, se vede dezamăgirea pe faţa 
lui. Este numai lapte, în fond, care curge încet şi care are 
un gust ciudat, de cauciuc. El ar putea dori din când în când 
biberonul timp de câteva săptămâni, însă este foarte 
probabil că nu va dori asta prea mult timp dacă părinţii i-l 
oferă de bunăvoie şi fac şi alte lucruri care să-l ajute să 
treacă peste gelozia pe care o simte. Dacă este de faţă 
atunci când vă hrăniţi bebeluşul, atunci ar trebui să-i 
permiteţi să stea cu dumneavoastră dacă doreşte. Insă 
dacă se joacă fericit în altă parte, nu îi atrageţi atenţia 
asupra a ce se întâmplă. Scopul este nu să evitaţi complet 
sentimentele de rivalitate - acest lucru este imposibil - ci 
să le minimalizaţi în timpul primelor săptămâni, până când 
copilul mai mare se obişnuieşte cu noua realitate. 

Şi alte persoane au un rol în apariţia geloziei 
copilului. Când un membru al familiei intră în casă, acesta 
ar trebui să îşi suprime impulsul de a-l întreba pe copil „Ce 
a mai făcut bebeluşul azi?” Este mai bine dacă acesta se 
comportă ca şi cum ar fi uitat de bebeluş, stă jos şi petrece 
un timp cu copilul mai mare. Mai târziu poate să se ducă 
pentru a arunca o privire bebeluşului, atunci când copilul 
mai mare este interesat de altceva. 

Bunicii care fac mare caz de bebeluş pot fi şi ei o 
problemă. Dacă bunicul se întâlneşte cu copilul mai mare în 
holul din faţă, cărând un pachet legat cu panglică de satin 
şi spunându-i acestuia „Unde este surioara ta drăgălaşă? l- 
am adus un cadou”, bucuria nepotului de a-şi vedea bunicul 
se va transforma brusc în amărăciune. Dacă părinţii nu îl 
cunosc pe vizitator suficient de bine pentru a-l instrui cum 
să se poarte, ei pot păstra o cutie de cadouri ieftine pe un 
raft şi pot scoate câte unul pentru copilul mai mare de 
fiecare dată când un musafir vine cu un cadou pentru 
bebeluş. 

Ajutându-vă copilul să se simtă mai matur. Jocul cu 
păpuşi ar putea fi o sursă excelentă de liniştire pentru un 
copil mai mare, indiferent dacă este fetiţă sau băieţel, 
atunci când mama are grijă de bebeluş. El doreşte să îi 


încălzească biberonul păpuşii la fel cum mama face pentru 
bebeluş şi să aibă obiecte asemănătoare cu hainele şi 
echipamentul pe care mama lui îl foloseşte. Insă joaca cu o 
păpuşă nu ar trebui să ia locul ajutorului pe care copilul îl 
poate acorda pentru îngrijirea bebeluşului real; ea ar trebui 
să reprezinte numai ceva complementar. 

Copiii mici adeseori reacţionează la naşterea unui copil 
prin faptul că tânjesc să fie şi ei bebeluşi din nou, cel puţin 
pentru o parte a zilei. 

Această regresie comportamentală este normală. Ei ar 
putea, de exemplu, să pretindă că nu mai ştiu să meargă 
singuri la toaletă şi să înceapă din nou să facă în pat. Ar 
putea să înceapă să vorbească ca bebeluşii şi să se 
comporte ca şi cum ar fi neajutoraţi atunci când trebuie să 
facă lucrurile singuri. Eu cred că părinţii sunt înţelepţi dacă 
se amuză faţă de dorinţa de a fi bebeluş în acele momente 
în care aceasta este cea mai puternică. Ei ar putea chiar să- 
| ia pe copil în braţe şi să-l ducă în camera lui, unde să-l 
dezbrace, ca într-un joc prietenos. După aceea el va vedea 
că nu i se refuză aceste experienţe, despre care crede că 
sunt foarte plăcute însă pe care le găseşte a fi 
dezamăgitoare. 

Dorinţa de a continua să crească şi să se dezvolte de 
obicei revine curând şi depăşeşte dorinţa de regres, dacă 
aceste regresii comportamentale temporare sunt tratate cu 
naturaleţe şi simpatie de către părinţi. Il puteţi ajuta pe 
copil acordând puţină atenţie acestor episoade de regresie 
şi apelând de cele mai multe ori la acea parte a 
personalităţii copilului care doreşte să se maturizeze. 

li puteţi reaminti acestuia cât este de mare, de puternic, 
de deştept şi de talentat, precum şi cât de multe lucruri 
este el capabil să facă în comparaţie cu un bebeluş. Acest 
lucru nu înseamnă însă că ar trebui în mod constant să ÎI 
lăudaţi cu prea mult entuziasm, însă ar trebui să vă amintiţi 
să îi oferiţi un compliment sincer de fiecare dată când este 
un moment potrivit. Şi aş evita să-l forţez prea tare să se 
comporte mai matur. In fond, dacă îi veţi spune de fiecare 
dată când face ceva că se comportă ca un bebeluş şi îi veţi 


spune că toate lucrurile pe care nu doreşte să le facă sunt 
caracteristice unor persoane mai mature, el ar putea numai 
să ajungă la concluzia că doreşte să fie un bebeluş. 

Este de asemenea important să evitaţi să faceţi 
comparații care implică că îl preferaţi pe copilul mai mare 
bebeluşului. A simţi că este favorizat l-ar putea mulţumi 
temporar pe copil, însă pe termen lung el se va simţi 
nesigur fiindcă are părinţi părtinitori, fiind convins că 
aceştia şi-ar putea schimba preferința. Părinţii ar trebui 
bineînţeles să facă în aşa fel încât dragostea lor pentru 
bebeluş să fie evidentă. In acelaşi fel, este foarte bine să îi 
oferiţi copilului mai mare şansa de a se simţi mândru de 
maturitatea sa şi să îşi amintească că există multe 
dezavantaje în a fi un bebeluş. 

Transformarea rivalităţii în utilitate. O modalitate 
în care un copil mic încearcă să depăşească suferinţa de a 
avea un rival mai mic este să se comporte ca şi cum el 
însuşi nu mai „concurează” în aceeaşi ligă ca şi bebeluşul. 
In loc de aceasta, el devine al treilea părinte. Atunci când 
este foarte furios pe bebeluş, ar putea juca rolul unui 
părinte dezaprobator; atunci când se simte mai sigur pe 
sine, el ar putea să fie părintele bun care sunteţi 
dumneavoastră, unul care îl învaţă pe bebeluş cum să facă 
anumite lucruri, care îi oferă jucării şi care îl ajută atunci 
când mănâncă, când face baie, când se îmbracă, care îl 
linişteşte şi alină atunci când este supărat şi care îl 
protejează de pericole. 

Puteţi să îl ajutaţi în acest rol sugerându-i modalităţi în 
care să vă ajute atunci când el nu doreşte acest lucru şi 
arătându-i o apreciere reală pentru eforturile sale. Uneori 
nici măcar nu este vorba de ajutor imaginar: părinţii 
gemenilor, care sunt adeseori în nevoie disperată pentru 
asistenţă în îngrijirea copiilor, sunt adeseori uimiţi să 
descopere cât de mult ajutor pot primi de la un copil care 
are chiar şi 3 ani, în legătură cu sarcini cum ar fi aducerea 
unui prosop de baie, a unui scutec sau a biberonului din 
frigider. 

Un copil mic aproape întotdeauna doreşte să ţină 


bebeluşul în braţe şi părinţii ezită deoarece le este frică că 
l-ar putea scăpa. Insă când copilul stă pe jos (pe covor sau 
pe o pătură), într-un scaun mare sau în mijlocul patului, 
atunci riscul ca bebeluşul să fie scăpat este minim. 

In astfel de modalităţi părinţii pot să îl ajute pe un copil 
să îşi transforme resentimentele în cooperare şi altruism 
adevărat. Stresul de a face faţă unui nou frate poate fi 
astfel transformat în noi deprinderi utile pentru rezolvarea 
conflictelor, pentru cooperare şi împărţirea lucrurilor. A 
învăţa să facă faţă faptului că nu este singurul căruia i se 
acordă atenţie este o lecţie care îi va aduce copilului 
beneficii toată viaţa lui. 


FRAŢII CU NEVOI SPECIALE 


Dacă noul bebeluş are o colică sau pentru un motiv 
oarecare are nevoie de atenţie suplimentară, copilul mai 
mare va trebui reasigurat suplimentar că părinţii lui îl 
iubesc la fel de mult ca şi înainte. Ar putea fi util dacă 
părinţii îşi împart sarcinile pentru a fi siguri că un părinte 
este întotdeauna disponibil pentru copilul mai mare. Acesta 
trebuie de asemenea să fie reasigurat că nimic din ce a 
făcut sau a gândit el nu este responsabil pentru faptul că 
bebeluşul este bolnav. Amintiţi-vă că un copil mic este 
înclinat să considere că totul se întâmplă în lume din cauza 
lui. 

Fraţii copiilor care au nevoi speciale - o afecţiune 
medicală cronică să zicem, sau o tulburare de dezvoltare, 
cum ar fi autismul - au de asemenea nevoie de atenţie 
specială. Părinţii trebuie să aibă grijă de copiii fără nevoi 
speciale astfel încât aceştia să se simtă incluşi în familie şi 
importanţi. Este bine ca un copil sănătos să fie capabil să 
ajute la îngrijirea fratelui sau surorii lui care are o boală 
cronică, însă copilul sănătos are de asemenea nevoie şi de 
timp şi sprijin în legătură cu lucrurile normale ale copilăriei: 
prietenii, activităţile sportive, lecţiile de pian sau pur şi 
simplu relaxarea. Copilul sănătos are nevoie cel puţin ca un 
părinte să stea numai cu el din când în când. 


Indeplinirea nevoilor speciale ale unui copil şi nevoile 
obişnuite ale fraţilor lui face ca părinţii şi mariajul să fie sub 
o presiune crescută. Vor exista momente în care nevoile 
cuiva nu vor fi îndeplinite. Ideea este că nu ar trebui ca de 
fiecare dată copilul sănătos să fie cel care trebuie să facă 
sacrificiul. Găsirea echilibrului corect este o mare 
provocare. Ajutorul din afara familiei - alte rude, prieteni, 
specialişti sau programe ale comunităţii - fac adeseori ca 
acest echilibru să fie găsit. 

Fraţii copiilor cu nevoi speciale uneori ajung să fie trişti 
sau furioşi când sunt mari, fiind împovăraţi cu probleme 
emoţionale sau comportamentale. Totuşi, mulţi dintre ei 
ajung să fie maturi, generoşi, atenţi şi să aibă scopuri bine 
definite; aceste calităţi îi vor ajuta bine pe parcursul întregii 
lor vieţi. 


COMPORTAMENTUL 


ACCESELE DE FURIE 


De ce accese de furie? Aproape toţi copiii au accese 
de furie între 1 şi 3 ani (vezi pag. 143 şi 158). Ei ştiu care 
sunt dorințele lor şi au sentimentul propriei lor 
individualităţi. Când sunt împiedicaţi să obţină ce doresc îşi 
dau seama de acest lucru şi se înfurie. Cu toate acestea, de 
obicei nu îl atacă pe părintele care li s-a opus, probabil 
datorită faptului că acesta este prea important şi prea 
mare. De asemenea, instinctul lor de a lupta nu este încă 
foarte bine dezvoltat. 

In loc de acest lucru, furia se acumulează în ei şi nu se 
pot gândi la nimic mai bun de făcut decât să înceapă o 
criză. Cad pe jos, ţipă, îşi agită mâinile şi picioarele, iar 
uneori mişcă violent din cap. 

Un acces de furie din când în când nu înseamnă nimic; 
un copil este inevitabil să fie frustrat uneori. Un număr 
surprinzător de crize se datorează oboselii sau foamei sau 
punerii copilului într-o situaţie în care capacităţile lui sunt 
depăşite (cele mai multe crize care se produc când sunteţi 
cu el la cumpărături se încadrează în această categorie). 
Dacă accesul este de acest tip, un părinte poate ignora 
cauza aparentă şi poate să trateze problema reală: „Eşti 
obosit şi îţi este foame, nu-i aşa? Hai să mergem acasă, să 
mănânci şi să dormi, şi te vei simţi mult mai bine.” 

Nu puteţi evita toate accesele de furie. Părinţii ar fi 
anormali dacă ar avea atât de multă răbdare şi tact. Când 
furtuna începe, încercaţi să vă comportaţi normal şi să 
ajutaţi la încetarea crizei. Nu renunţaţi şi nu vă comportaţi 
în aşa fel încât copilul să obţină ceea ce doreşte; altfel va 
începe să facă crize intenţionat tot timpul. Nu vă certaţi cu 
el deoarece nu este capabil să vadă că are un 
comportament nepotrivit. Dacă şi dumneavoastră vă 


înfuriaţi nu veţi face decât să îl forţaţi să continue cu criza. 
Oferiţi-i o modalitate elegantă de a ieşi din această situaţie. 
Copilul s-ar putea linişti foarte rapid dacă părinţii îşi văd de 
treabă cât mai firesc, ca şi cum nu ar fi deranjaţi de criză. 
Un alt copil, mai hotărât şi mai mândru, ar putea să 
continue şi să se agite chiar şi o oră cu excepţia cazului în 
care părinţii lui fac un gest prietenos. Imediat ce partea cea 
mai rea a trecut, ei ar putea să îi ofere copilului o sugestie 
pentru a face ceva amuzant şi să-l îmbrăţişeze pentru a-i 
arăta că doresc să se împace. 

Este jenant să aveţi un copil care face o criză pe un 
trotuar aglomerat. Luaţi-l în braţe, zâmbind dacă puteţi, şi 
duceţi-l într-un loc ferit unde amândoi vă puteţi linişti fără a 
fi văzuţi de lume. 

Accesele de furie frecvente. Un copil care are accese 
de furie frecvente adeseori are trăsături înnăscute de 
temperament care îl fac să fie mai des frustrat. De 
exemplu, ar putea fi foarte sensibil la schimbările 
temperaturii sau la nivelul de zgomot sau la senzaţia pe 
care o are când poartă diferite haine. Ar putea avea o criză 
de fiecare dată când părinţii îi pun şosetele, cu excepţia 
situaţiilor în care cusăturile de la degetele de la picioare 
sunt exact la locul potrivit. Un alt copil ar putea să fie foarte 
persistent. Când face ceva care îl interesează, este foarte 
dificil să îl luaţi de la activitatea respectivă. Copilul acesta 
ar putea avea mult succes când va fi la şcoală, deoarece 
persistenţa este de multe ori recompensată prin note mari. 
Insă când este mic, persistenţa lui garantează existenţa 
câtorva crize în fiecare zi. 

O altă trăsătură temperamentală care conduce la 
apariţia unor crize frecvente este exprimarea intensă a 
sentimentelor. Copiii care au această trăsătură sunt foarte 
dramatici. Când sunt fericiţi, ţipă de bucurie; când sunt 
supăraţi, urlă de disperare. Un alt fel de tip de copil 
predispus la crize este cel foarte sensibil la oamenii şi 
locurile noi. Îi sunt necesare câteva minute înainte de a se 
simţi confortabil. Dacă este forţat să intre într-un grup 
înainte de a fi pregătit, ar putea face o criză. 


Când copilul dumneavoastră face accese de furie 
frecvente, puneţi-vă următoarele întrebări: are suficiente 
ocazii de a se juca liber afară din casă? Există lucruri cu 
care să se joace şi copaci în care să se urce? Are suficiente 
jucării şi obiecte în casă cu care să se joace, şi este casa 
sigură pentru a fi lăsat să se joace? Oare dumneavoastră îl 
determinaţi să fie încăpățânat fără să vă daţi seama, 
spunându-i să vină să se îmbrace în loc să îl îmbrăcaţi fără 
comentarii? Când ştiţi că trebuie să meargă la toaletă, 
observați că de multe ori îl întrebaţi dacă doreşte să 
meargă în loc să îl duceţi acolo? Când trebuie să îl 
întrerupeţi din joacă pentru a-l lua în casă sau pentru a 
mânca, îi oferiţi un minut sau două pentru a ajunge într-un 
punct în care se poate opri din activitate fără să-i pară prea 
rău? Il interesaţi cu o activitate plăcută pe care doriţi să o 
faceţi? Când vedeţi că o criză este iminentă, o întâmpinați 
cu severitate sau îi distrageri atenţia cu altceva? 

Accesele de furie învăţate. Unii copii au învăţat că 
accesele reprezintă cea mai bună modalitate de a obţine 
ceea ce îşi doresc. Este dificil să vă daţi seama care dintre 
aceste crize sunt avute cu intenţia de a vă manipula şi care 
dintre ele se datorează frustrării, foamei, oboselii sau fricii. 
Un indiciu este că accesele pentru manipulare au tendinţa 
de a se încheia imediat ce copilul obţine ceea ce îşi doreşte. 
Un alt indiciu este că un copil ar putea ca în timpul crizei să 
se vaite într-un fel anume, cerând ceva. Răspunsul la 
aceste crize, bineînţeles, este ca părinţii să fie fermi pe 
poziţii. Când spun „Acum nu o să primeşti fursecuri”, 
fursecurile nu ar trebui să apară 2-3 minute mai târziu ca 
răspuns la o criză. 

Pentru ca strategia să funcţioneze, trebuie să vă alegeţi 
bătăliile cu grijă. Dacă sunteţi ferm convinşi că fursecurile 
înainte de cină sunt o idee rea, atunci ar trebui să impuneţi 
cu siguranţă regula „fără fursecuri” şi să fiţi perseverenţi în 
respectarea ei. Dacă nu sunteţi foarte convinşi de acest 
lucru, luaţi în considerare să spuneţi „da” înainte de criză, 
deoarece dacă aşteptaţi până după criză să spuneţi „Da”, 
atunci copilul dumneavoastră va considera că a avut efect. 


Mulţi părinţi descoperă că un copil face crize pentru 
fursecuri, însă rareori sau niciodată când este obligat să 
poarte centura de siguranţă în maşină. De ce? Pentru că 
părinţii sunt absolut fermi în legătură cu regulile din 
maşină, astfel încât copiii ştiu că nu are nici un rost să 
protesteze la acea regulă. 

Accesele de furie la copiii mai mari. Crizele sunt 
normale în viaţa unui copil de 2 ani. Şi toată lumea, copil 
sau adult, are câte o criză din când în când. Pe la vârsta de 
4-5 ani, majoritatea copiilor au numai rareori crize, poate o 
dată sau de două ori pe săptămână. Cu toate acestea, un 
copil de 5 ani ar putea să continue să aibă crize frecvente, 
3 sau chiar mai multe în fiecare zi, sau crize lungi, care 
durează mai mult de 15 minute. Adeseori, cauza este una 
dintre cele prezentate mai sus: trăsături temperamentale 
care îl predispun la crize sau încercarea de a obţine ce 
doreşte. Uneori, totuşi, crizele frecvente reprezintă un 
semn al unei probleme mai serioase. 

O cauză comună este dezvoltarea întârziată a 
limbajului. Astfel de copii adeseori devin frustraţi deoarece 
nu îşi pot face cunoscute dorinţele şi nevoile. Ei s-ar putea 
simţi izolaţi faţă de ceilalţi copii şi faţă de adulţi, fiind 
singuri şi frustraţi. Din moment ce ei nu pot să îşi exprime 
frustrările în cuvinte când sunt supăraţi, tot ce pot face este 
să îşi manifeste furia. 

Pe măsură ce copiii cresc, ei învaţă să discute cu ei 
înşişi şi să se calmeze. Dacă vă gândiţi la acest lucru, şi 
dumneavoastră probabil că discutaţi cu dumneavoastră 
înşivă, fie cu voce tare sau în gând, când trebuie să vă 
calmaţi şi să vă încurajați. Un copil care are capacităţi 
lingvistice subdezvoltate nu poate folosi această strategie 
puternică de auto-liniştire şi auto-control. Astfel, emoţiile 
negative sunt mult mai probabil exprimate sub formă de 
crize. 

Alte cauze ale acceselor frecvente în cazul copiilor mai 
mari sunt problemele de dezvoltare, cum ar fi retardul 
mintal, autismul şi tulburările de învăţare. Când copiii au 
fost grav bolnavi, părinţii au adeseori dificultăţi în a stabili 


limite. Crizele frecvente ar putea să fie rezultatul nefericit. 
Pentru aceste probleme - sau de fiecare dată când crizele 
scapă de sub control şi nu răspund la comportamentul 
potrivit al părinţilor sau la trecerea timpului - are sens să 
căutaţi ajutor de la un specialist cu experienţă (vezi pag. 
620). 


ÎNJURĂTURILE ŞI RĂSPUNSURILE OBRAZNICE 


La 3-4 ani. În jurul vârstei de 4 ani, copiii ar putea 
trece prin faza în care să savureze folosirea cuvintelor care 
descriu activităţile din baie. Ei se insultă veseli unul pe altul 
cu expresii cum ar fi „Eşti un mare rahat” şi „O să trag apa 
după tine” şi consideră că sunt foarte spirituali şi curajoşi. 
Ar trebui să consideraţi acest lucru ca fiind o componentă 
normală a dezvoltării lor, una care de obicei trece repede. 
În experienţa mea, copiii mici care continuă să se bucure în 
urma utilizării cuvintelor urâte sunt cei ai căror părinţi sunt 
în mod evident şocaţi şi exasperaţi şi care îi ameninţă cu 
consecinţe cumplite când continuă să mai folosească acest 
limbaj. Acest lucru are de multe ori un efect opus celui 
intenţionat. Copilul îşi spune în sinea lui: „Hei, acesta este 
un mod foarte bun pentru a agita lucrurile. Este amuzant”. 
Acest lucru îmi oferă putere asupra părinţilor mei.” Părinţii 
lui, la rândul lor, devin din ce în ce mai supăraţi pe el. Cea 
mai uşoară modalitate de a-l opri pe un copil să mai 
folosească cuvinte urâte este pur şi simplu să-l ignoraţi. 
Când cuvintele se pierd în van şi nu obţin nici o reacţie în 
urma folosirii lor, atunci copilul foarte probabil îşi va pierde 
interesul. 

Copiii de vârstă şcolară. Pe măsură ce cresc, toţi 
copiii învaţă înjurături şi cuvinte urâte de la prietenii lor. Cu 
mult timp înainte de a şti ce înseamnă cu adevărat acele 
cuvinte, ei ştiu că sunt urâte. Fiind oameni, ei le repetă 
pentru a dovedi că sunt foarte înţelepţi şi nu se tem să fie 
puţin răi. Este de obicei un şoc pentru părinţii conştiincioşi 
să audă aceste cuvinte ieşind din gura copilaşilor lor 
presupus inocenți. 


Ce ar trebui să facă un părinte bun? Ca şi în cazul 
copiilor de 3-4 ani, este mai bine să nu fiți foarte şocaţi. In 
cazul copiilor timizi, reacţia aceasta ar putea să fie prea 
puternică; i-ar putea îngrijora şi face să se teamă să mai fie 
pe lângă copiii care folosesc astfel de cuvinte. Insă 
majoritatea copiilor care şi-au şocat părinţii sunt încântați, 
cel puţin în sinea lor. Unii dintre ei continuă să înjure fără 
încetare acasă, în speranţa de a obţine aceleaşi reacţii. 
Alţii, opriţi acasă de ameninţări, folosesc limbajul urât în 
altă parte. Ideea este că atunci când le arătaţi copiilor că 
au puterea să scandalizeze pe toată lumea, este ca şi cum 
le-aţi oferi o pocnitoare spunându-le în acelaşi timp „Nu 
cumva să o foloseşti.” 

Pe de altă parte, nu puteţi să rămâneţi impasibili şi pur 
şi simplu să suportaţi un astfel de limbaj. Puteţi cu 
fermitate să îi spuneţi copilului că atât dumneavoastră cât 
şi majoritatea celorlalţi oameni nu apreciaţi să auziţi 
cuvintele acelea şi că nu doriţi ca el să le folosească. Finalul 
discuţiei. Când copilul dumneavoastră persistă continuând 
să vă provoace, puteţi folosi o pedeapsă uşoară (să-l faceţi 
să ia o „pauză”) ca o consecinţă a comportamentului său 
(vezi pag. 418). 

Adolescenţii. Mai există şi problema înjurăturilor 
folosite de unii adolescenţi, care folosesc în mod cât se 
poate de relaxat înjurături în timpul conversaţiilor lor. 
Aceste expresii servesc unor scopuri multiple: pentru a 
exprima dezgustul sau sfidarea (sentimente frecvente la 
mulţi adolescenţi), pentru a sublinia importanţa subiectului, 
pentru a-şi elibera emoţiile, pentru a dovedi faptul că nu le 
pasă de regulile arbitrare şi de modă veche. Insă 
înjurăturile la această vârstă servesc în primul rând la 
marcarea apartenenţei la un anumit grup. 

Veţi pierde orice dezbatere în legătură cu faptul că 
înjurăturile sunt bune sau rele, iar copilul dumneavoastră 
ştie deja că un anumit comportament vă face nefericiţi. 
Insă este rezonabil din partea dumneavoastră să îi cereţi să 
îşi limiteze înjurăturile la momentele în care nu îi poate 
ofensa pe alţii şi nu i s-ar putea întâmpla ceva rău din 


cauza lor. De exemplu, să nu înjure în prezenţa 
dumneavoastră, în faţa frăţiorului lui mai mic sau la şcoală. 
Ca şi în cazul copiilor mai mici, dacă faceţi mare caz în 
legătură cu înjurăturile, probabil că nu veţi reuşi decât să îi 
oferiţi adolescentului dumneavoastră o modalitate facilă 
pentru a-şi dovedi independenţa şi pentru a se simţi 
puternic. În cazul adolescenților în particular, este bine să 
vă focalizaţi asupra a ceea ce spun, în loc să daţi atenţie la 
modul în care ei spun acele lucruri. 

Răspunsurile obraznice. Cu obrăznicia, la fel ca şi cu 
înjurăturile, secretul este să vă concentrați asupra a ceea 
ce copilul spune şi nu asupra modului în care spune acest 
lucru. Copiii mici adeseori încearcă să fie obraznici pentru 
a-şi testa limitele şi pentru a-şi exercita puterea (vezi pag. 
418). Este de ajutor să îl lăsaţi pe copil să ştie că aţi înţeles 
ce a vrut să spună, însă imediat după aceea asiguraţi-vă că 
regulile dumneavoastră încă sunt valabile: „Ştiu că nu vrei 
să te opreşti acum, însă ar fi cazul să începi să te 
obişnuieşti să nu mai vorbeşti aşa.” (în acelaşi timp 
ajutându-l pe copil să facă acest lucru). 

Dacă sunteți rezonabil de  politicoşi cu copilul 
dumneavoastră, aveţi dreptul să vă aşteptaţi din partea 
acestuia să fie la fel de politicos. Uneori copiilor trebuie să li 
se spună sau să li se reamintească faptul că modul în care 
se exprimă este de fapt nepoliticos. O afirmaţie clară şi 
lipsită de emoţii adeseori este cea mai potrivită: „Când 
vorbeşti cu mine pe tonul acesta, mă faci să cred că nu mă 
respecţi. Asta mă înfurie.” O altă abordare este să îl 
întrebaţi pe copil ce a intenţionat să spună prin tonul vocii 
sale: „Intenţionezi să fii sarcastic? Vreau numai să fiu sigur 
că înţeleg cu adevărat ce doreşti să îmi spui.” 


MUȘŞCATUL 


Bebeluşii care muşcă. Este natural ca bebeluşii în 
vârstă de aproximativ un an să muşte obrazul părinţilor lor. 
Apariţia dinţilor îi face să dorească să muşte oricum, iar 
când se simt obosiţi sunt chiar mai mult predispuşi să facă 


acest lucru. Asta nu înseamnă de asemenea mare lucru 
atunci când un copil de 1-2 ani îl muşcă pe alt copil, fie în 
joacă fie cu furie. Copiii de această vârstă nu îşi pot 
exprima sentimentele în cuvinte, astfel încât frustrarea lor 
sau dorinţa de a domina se manifestă în moduri primitive, 
cum ar fi prin muşcat. Pe lângă asta, ei nu pot cu adevărat 
să se pună în pielea victimei; de obicei nu îşi dau seama cât 
de mult îl doare pe celălalt copil. 

Un părinte sau o altă persoană care are grijă de copil i- 
ar putea spune acestuia cu fermitate „Vezi că doare! Ai 
grijă” şi după aceea să-l pună pentru un timp jos pe podea 
sau să îl ia din grupul de copii pentru un moment. Ideea 
este pur şi simplu de a-i da acestuia mesajul că felul în care 
se comportă vă face să fiţi nefericiţi, chiar dacă el este prea 
mic pentru a înţelege exact de ce. 

Copiii care muşcă. Dacă muşcatul este o problemă 
între 2 şi 3 ani, trebuie să decideţi dacă acest 
comportament este singura problemă. Luaţi în considerare 
cât de des se întâmplă ca el să muşte pe cineva şi felul cum 
se comportă în general. Dacă acesta este tensionat sau 
nefericit în cea mai mare parte a timpului şi îi muşcă pe 
ceilalţi copii, acesta este un semn că ceva este în neregulă. 
Probabil că este disciplinat sau restricţionat prea mult 
acasă sau este agitat şi hipersensibil. Poate că a avut prea 
puţine ocazii să se obişnuiască cu ceilalţi copii şi îşi 
imaginează că aceştia sunt periculoşi şi ameninţători. 
Probabil că este gelos pe bebeluşul de acasă şi îşi 
manifestă frica şi resentimentele împotriva celorlalţi copii 
mici, tratându-i pe aceştia ca şi cum ar fi şi ei rivalii lui. 

Când muşcăturile sunt însoţite de alte comportamente 
agresive sau îngrijorătoare, acestea reprezintă un simptom 
al unei probleme mai grave. Această problemă, mai 
degrabă decât muşcatul, ar trebui să vă atragă atenţia. 

De cele mai multe ori, muşcăturile se produc din senin 
în cazul copiilor altfel model şi sunt manifestări normale ale 
dezvoltării şi nu reprezintă o problemă psihologică. Totuşi, 
majoritatea părinţilor copiilor care muşcă îşi fac multe griji 
imaginându-şi că dragul lor copilaş ar putea să crească 


ajungând să fie un adult crud. Însă muşcatul este de obicei 
un comportament temporar care este manifestat chiar şi de 
către cei mai blânzi copii. 

Ce să faceţi în legătură cu muşcatul. Primul lucru 
pe care trebuie să îl faceţi este să preveniţi muşcatul 
înainte ca acesta să se producă. Există momente 
predictibile în care acest comportament s-ar putea 
manifesta? Dacă există astfel de momente, supravegherea 
adulţilor în acele momente este de obicei utilă. Oare este 
copilul dumneavoastră frustrat deoarece este cel mai puţin 
competent membru din grupul său de copii sau deoarece 
limitele pe care i le-aţi stabilit nu sunt consistente? Ar 
putea fi nevoie să luaţi în considerare modificarea 
programului său zilnic. De asemenea, aveţi grijă să îi oferiţi 
multă atenţie pozitivă atunci când se comportă bine. Unii 
copii primesc atenţie cu adevărat intensă din partea 
părinţilor lor numai după ce au stricat ceva sau au muşcat 
pe cineva. Este mult mai eficient să îi oferiţi atenţia 
dumneavoastră totală ca răspuns la comportamente 
pozitive. 

Când observați că frustrarea copilului dumneavoastră 
creşte, redirecţionaţi-i atenţia către o altă activitate. În 
cazul în care copilul este suficient de mare, puteţi discuta 
problema altă dată, rugându-l să se gândească la cât de 
mult îl doare pe cel muşcat şi la ce altceva ar putea să facă 
atunci când simte nevoia să muşte. 

Dacă muşcatul s-a produs deja, este de ajutor să vă 
orientaţi atenţia înainte de toate asupra copilului care a fost 
muşcat, ignorându-l pe agresor. După ce aţi liniştit victima, 
daţi-i copilului un mesaj ferm din care să reiasă că muşcatul 
vă supără. Spuneţi-i să nu mai facă acest lucru altă dată. 
După aceea staţi cu el pentru câteva minute în timp ce 
masajul este perceput şi înţeles. Ţineţi-l de mână sau 
îmbrăţişaţi-l cu fermitate dacă încearcă să plece. Evitaţi 
mustrările lungi. 

Răspunzând cu acelaşi comportament? Unii părinţi 
care au fost muşcaţi de un copil mă întreabă dacă nu 
cumva ei ar trebui să îl muşte la rândul lor pe acesta. 


Părinţii îşi pot controla copilul mai bine dacă deţin controlul 
fiind prietenoşi decât dacă se coboară la mintea copilului 
muşcând, ţipând sau lovind. Pe lângă aceste motive, atunci 
când vă muşcaţi sau loviți copilul foarte mic, acesta va 
muşca şi va lovi probabil la rândul lui, considerând că totul 
este fie o luptă, fie un joc, sau crezând poate că dacă 
sunteţi capabil de un astfel de comportament, el de ce nu 
s-ar comporta astfel? Cel mai bun răspuns este să preveniţi 
să mai fiţi muşcaţi altă dată retrăgându-vă atunci când 
acesta se comportă în mod caracteristic şi să-i arătaţi în 
mod clar că nu vă place ce face şi că nu-l veţi lăsa să vă 
mai muşte. 

Muşcatul după vârsta de 3 ani. Muşcatul de obicei 
încetează până la vârsta de 3 ani sau la puţin timp după 
această vârstă. Deja acum copilul a învăţat să folosească 
cuvinte pentru a-şi exprima dorinţele sau pentru a scăpa de 
frustrări. De asemenea, el este mai capabil să îşi controleze 
impulsurile. Copiii de această vârstă care continuă să 
muşte ar putea avea o problemă mai gravă de dezvoltare 
sau de comportament. Un medic cu experienţă sau alt 
specialist ar putea să vă ajute foarte mult într-o astfel de 
situaţie (vezi pag. 620). 


HIPERACTIVITATEA 


Ce este  hiperactivitatea? Majoritatea oamenilor 
folosesc termenul de hiperactivitate pentru a se referi la 
afecțiunea denumită sindromul de deficit de atenţie şi 
hiperactivitate (ADHD = Attention Deficit Hyperactivity 
Disorder). Cea mai larg acceptată definiție a ADHD are 3 
părţi principale: lipsa atenţiei,  impulsivitatea şi 
hiperactivitatea. Acestea înseamnă că un copil cu ADHD are 
o capacitate scăzută de a-şi focaliza atenţia şi de a o 
menţine focalizată asupra lucrurilor care nu sunt extrem de 
interesante; are dificultăţi în a-şi controla impulsurile, cum 
ar fi să nu se poată abţine să nu răspundă în clasă când ştie 
răspunsul sau să lovească pe cineva care îl supără; are 
dificultăţi cu statul nemişcat în clasă sau la masă, fiind 


mereu pe picior de plecare sau agitat. Pentru a fi vorba de 
ADHD, aceste probleme trebuie să fie suficient de grave 
încât să interfereze serios cu viaţa copilului. Un copil care 
are multă energie, este clovnul clasei sau este expansiv, 
însă care se descurcă bine la şcoală şi se înţelege bine cu 
familia nu are ADHD. i 

Există oare ADHD? |n ciuda controverselor care 
există, aproape toți specialiştii sunt de acord că există 
anumiți copii care au o afecțiune a creierului care îi face să 
fie extrem de hiperactivi, impulsivi şi neatenţi. Experții nu 
sunt de acord asupra numărului real al copiilor care sunt 
afectaţi de această boală. Folosind criteriile de diagnostic al 
ADHD publicate de Asociaţia Americană de Psihiatrie, mulţi 
dintre copiii din SUA - între 1 din 10 şi 1 din 20 - au ADHD. 

Problema este că criteriile publicate pentru diagnosticul 
ADHD se bazează pe răspunsurile părinţilor şi ale 
profesorilor la întrebări neclare. De exemplu, unul dintre 
criterii este că - în opinia părintelui sau a profesorului - 
copilul „are adeseori dificultăţi în organizarea sarcinilor şi 
activităţilor.” Nu există nici o definiţie clară a termenilor 
„adeseori”, „dificultăţi” şi „sarcini şi activităţi”. Oare 
„adeseori” înseamnă o dată pe zi sau toată ziua? Este 
tunsul gazonului o „sarcină sau activitate” - un lucru pe 
care mulţi copii cu ADHD pot să-l facă destul de bine - sau 
termenul este valabil numai pentru activităţile şcolare? Nu 
este surprinzător că profesorii şi părinţii adeseori nu sunt 
de acord în afirmaţiile lor în legătură cu hiperactivitatea 
unui copil. 

Aşadar, cu toate că este clar că există mulţi copii care 
au probleme la şcoală şi acasă şi ale căror probleme se 
încadrează în cele trei categorii care definesc ADHD - 
hiperactivitate, lipsă de atenţie, impulsivitate - nu este clar 
modul în care mulţi dintre ei au o dezvoltare cerebrală 
anormală. Eu suspectez faptul că mulţi dintre ei au creiere 
perfect sănătoase, însă pur şi simplu nu sunt potriviţi 
pentru a face ce li se cere tuturor copiilor să facă: să stea 
liniştiţi, să asculte, să urmeze instrucţiuni toată ziua. 

Oare creşterea necorespunzătoare a copiilor 


conduce la ADHD? Nu există nici o îndoială: copiii care nu 
sunt atenţi, care sunt hiperactivi şi impulsivi îi stresează 
foarte mult pe părinţii lor. Unii părinţi ai copiilor cu ADHD 
sunt foarte pricepuţi la a-i îngriji pe copii, mulţi dintre ei 
sunt medii ca pricepere, iar câţiva nu se pricep prea bine. 
Nu există cu toate acestea nici o dovadă că părinţii ar 
putea cauza ADHD. Un copil răsfăţat - unul care nu a fost 
niciodată învăţat să accepte un refuz sau să aştepte pentru 
a primi ceea ce îşi doreşte - se poate comporta în aşa fel 
încât să pară că are ADHD. Insă majoritatea copiilor cu 
ADHD au fost crescuţi în limite rezonabile şi cu o disciplină 
normală, dar pur şi simplu nu au răspuns la fel ca 
majoritatea celorlalţi copii. 

Afecţiuni care par a fi ADHD. Mulţi copii au afecţiuni 
care îi fac să pară că au ADHD, când în realitate ei nu au 
aşa ceva. Unele dintre aceste probleme îşi au originea în 
copil; de exemplu, crizele care îl fac pe copil să îşi piardă 
cunoştinţa pentru câteva secunde de mai multe ori pe zi. 
Alte probleme care par a fi ADHD sunt extrinseci copilului şi 
ar putea fi reprezentate de programa şcolară care este fie 
mult prea dificilă sau mult prea uşoară pentru copil. De 
multe ori, mai multe lucruri contribuie la comportamentul 
copilului: copiii care au probleme emoţionale şi de învăţare 
şi care locuiesc în familii în care există discuţii şi certuri şi 
ale căror activităţi şcolare nu sunt supravegheate. Este 
dificil pentru oricine, chiar şi pentru un medic priceput, să 
extragă elementele esenţiale şi adeseori este tentant să fie 
stabilit diagnosticul de ADHD şi să se prescrie 
medicamente. Insă medicamentele care sunt recomandate 
în mod obişnuit pentru ADHD ar putea să agraveze anumite 
afecţiuni (cum ar fi convulsiile şi anxietatea) şi să nu fie de 
nici un ajutor în altele. Aşadar, este foarte important ca 
părinţii şi medicii să acorde suficient timp şi grijă cercetării 
situaţiei înainte de a stabili diagnosticul de ADHD. 

Unele dintre afecțiunile care pot arăta ca ADHD sunt: 

e problemele psihiatrice, cum ar fi depresia, tulburările 
obsesiv-compulsive, răspunsul la traumatisme sau supărări; 

e problemele vizuale sau auditive; 


e tulburările de învăţare (copiii care au dificultăţi la citit 
adeseori fac gălăgie în clasă; vezi pag. 673). Tulburările de 
învăţare apar adeseori împreună cu ADHD; alteori, acestea 
sunt considerate greşit ca fiind ADHD; 

e tulburările de somn (copiii prea obosiţi sunt de multe 
ori neatenţi şi pot să reacționeze impulsiv; vezi pag. 200, 
somnul la adolescenţi); 

e afecțiunile medicale, cum ar fi crizele sau efectele 
secundare ale medicamentelor. 

Modul în care medicii pun diagnosticul de ADHD. 
Nu există nici o analiză sangvină sau test imagistic cerebral 
pentru diagnosticul ADHD. Copiii cu ADHD uneori se 
comportă normal în cabinetul medical deoarece se 
străduiesc să facă acest lucru (copiii cu ADHD pot să se 
comporte cum trebuie; ei însă nu pot face acest lucru 
constant). Aşadar, medicii trebuie să se bazeze pe 
informaţiile pe care le primesc de la părinţi şi profesori, la 
fel ca şi pe propriile lor observaţii. In conformitate cu 
standardele profesionale publicate în anul 2000 de către 
Academia Americană de Pediatrie, un medic care încearcă 
să stabilească diagnosticul de ADHD ar trebui să obţină 
informaţii de la cel puţin un părinte şi un profesor, prin 
interviu, chestionar sau sub formă de descriere scrisă. 
Medicul ar trebui să revadă istoricul dezvoltării fizice şi 
psihiatric al copilului, antecedentele familiale, să stea de 
vorbă cu copilul şi să efectueze un control medical 
amănunţit. Un medic care stabileşte diagnosticul de ADHD 
după ce stă numai 15 minute cu un copil nu acţionează 
corect. 

Adeseori, un pediatru sau un medic de familie poate 
colabora cu un psiholog sau cu un psihiatru pentru a stabili 
diagnosticul de ADHD, probabil utilizând unele teste 
psihologice şi o metodă de evaluare detaliată a capacităţii 
de învăţare. 

Tratamentele pentru ADHD. Există multe tipuri de 
tratamente disponibile pentru copiii care au ADHD. 
Majoritatea copiilor beneficiază dacă li se administrează 
mai multe tratamente în acelaşi timp. De obicei este o 


greşeală, de exemplu, ca medicul să trateze copilul numai 
cu medicamente, fără a încerca să modifice modul în care 
părinţii şi profesorii se comportă faţă de comportamentul 
lui problemă. 

Diagnosticul de ADHD nu înseamnă în mod automat că 
trebuie tratat copilul cu medicamente. Există totuşi 
suficiente dovezi care arată că medicamentele reprezintă 
cel mai eficient tratament pentru simptomele principale ale 
ADHD: neatenţia, impulsivitatea şi hiperactivitatea. Într-un 
studiu recent pe un număr mare de cazuri, copiilor cărora li 
s-au administrat medicamente şi care au făcut şi un 
tratament psihologic nu au manifestat ameliorări mai bune 
(în ceea ce priveşte simptomele principale ale ADHD) în 
comparaţie cu copiii cărora li s-au administrat numai 
medicamente. 

Insă consilierea psihologică şi alte terapii non- 
medicamentoase sunt încă foarte importante pentru două 
motive. In primul rând, acestea îi ajută pe copii să facă faţă 
problemelor datorate ADHD, cum ar fi dificultatea de a-şi 
face prieteni şi de a face faţă frustrării. In al doilea rând, 
terapiile non-medicamentoase sunt importante pentru a-i 
ajuta pe copiii care au problemele de învăţare şi 
comportamentale care adeseori însoțesc ADHD, însă care 
nu prezintă simptomele principale ale bolii. Medicamentele 
pentru ADHD nu sunt utile pentru tratamentul tulburărilor 
de învăţare; pentru acestea este necesară educaţia 
specială. 

Medicamentele pentru ADHD. Medicamentele cel 
mai frecvent folosite pentru a trata ADHD sunt stimulante. 
La fel ca şi cofeina, stimulantele cresc nivelul de alertă al 
copilului prin stimularea părţilor din creier active în 
perioadele de focalizare a atenţiei. La fel ca şi cofeina, 
stimulantele fac inima să bată mai repede şi pot determina 
apariţia unor sentimente de anxietate sau de altă natură, în 
special la dozele mari. Două stimulante principale care sunt 
utilizate sunt metilfenidatul (unele dintre medicamentele 
care conţin această substanţă se numesc Ritalin, Concerta 
şi Metadate) şi amfetamina (unele dintre medicamentele 


care conţin amfetamină se numesc Adderall, Dextrostat, 
Dexedrine). Stimulantele au fost cercetate extensiv şi s-a 
descoperit că ele sunt utile la 8 copii din 10 care au ADHD. 

Sunt stimulantele sigure? Mulţi părinţi se tem să 
folosească medicamente pentru tratamentul ADHD. Este 
rezonabil să fiţi îngrijoraţi în legătură cu orice substanţe 
care afectează modul în care creierul copilului 
dumneavoastră funcționează, în special când copilul ar 
putea fi nevoit să ia acele medicamente pentru mai mulți 
ani. Mai mult, multe informaţii greşite despre Ritalin şi alte 
medicamente au fost răspândite, iar multe dintre temerile 
pe care părinții le au sunt nefondate. 

Se pare că stimulantele nu dau dependență la fel cum 
fac drogurile ca heroina sau cocaina. Copiii care încetează 
dintr-o dată să mai ia Ritalin, de exemplu, nu simt lipsa 
medicamentului şi nu au simptome de abstinenţă. Unii 
oameni abuzează de aceste medicamente pentru a se 
droga, însă copiii care iau stimulante pentru a trata ADHD 
sunt calmaţi de medicamente şi nu agitaţi. Copiii cu ADHD 
sunt mai predispuşi ca alţii să aibă când cresc probleme cu 
alcoolul sau alte probleme asemănătoare, însă este 
îndoielnic faptul că medicamentele ar putea reprezenta 
cauza acestui lucru. De fapt, copiii care au ADHD netratat 
ar putea recurge la alcool sau droguri ca o modalitate de a 
face faţă sentimentelor de tristeţe şi neajutorare care 
rezultă în urma problemelor lor continue de la şcoală, de 
acasă şi cu colegii. Tratamentul medicamentos pentru 
ADHD poate face ca adolescenţii să apeleze mai puţin la 
droguri. 

Stimulantele au efecte adverse, cum ar fi durerile de 
stomac, durerile de cap, reducerea apetitului şi tulburări de 
somn. Însă de cele mai multe ori acestea sunt uşoare şi 
dispar după ajustarea dozei. Copiii care iau stimulante nu 
ar trebui nici să fie aerieni şi nici să se comporte ca nişte 
somnambuli. Acestea sunt simptome de supradoză. Fie 
doza trebuie redusă, fie trebuie folosită o altă medicaţie. 
Ştiu că un anumit medicament este eficient când îl întreb 
cum se simte în urma utilizării acestuia şi el îmi răspunde 


„Mă simt eu însumi.” O modalitate de a folosi în siguranţă 
medicamentele - orice medicamente - este ca persoana 
care ia medicamentele să fie consultată de medic cel puţin 
de 4 ori pe an, chiar mai des la început până când doza 
este ajustată. 

Copiii care iau medicamente pentru ADHD nu trebuie să 
continue această terapie pentru tot restul vieţii, cu toate că 
mulţi aleg să continue tratamentul pe parcursul 
adolescenţei. Pe măsură ce copiii cresc, hiperactivitatea lor 
fizică tinde să se reducă, însă dificultatea de a se concentra 
poate persista de multe ori şi medicamentele continuă să îi 
ajute. Alţii, care au un autocontrol şi o disciplină crescute, 
se descurcă bine fără medicamente. 

Ce se întâmplă cu copiii cu ADHD? Cu un tratament 
medical şi o educaţie potrivite, copiii cu ADHD ar trebui să 
fie capabili să reuşească foarte bine în viaţă. Pe măsură ce 
cresc, caracteristicile care i-au făcut să aibă atât de multe 
probleme la şcoală - spontaneitatea, energia, abilitatea de 
a se gândi la mai multe lucruri de-o dată - îi pot ajuta bine 
la locul de muncă pe care şi-l aleg. Copiii care au şi alte 
probleme pe lângă ADHD, cum ar fi depresie sau tulburări 
grave de învăţare, au mai multe dificultăţi în viaţă şi 
necesită mai mult ajutor. 

O modalitate bună de a şti dacă abordarea pe care aţi 
ales-o pentru ADHD funcţionează este să fiţi atenţi la 
respectul de sine al copilului dumneavoastră. Un copil care 
are o părere bună despre el însuşi are prieteni, îi place la 
şcoală şi se descurcă în general bine. Un copil care are o 
părere proastă despre sine, care spune frecvent că este 
„prost” sau că ceilalţi copii nu-l agreează, are nevoie de 
mai mult ajutor. Odată cu trecerea timpului, respectul de 
sine scăzut ar putea să ajungă să fie o problemă mai mare 
chiar decât ADHD. 

Ce puteţi face? Dacă aveţi un copil cu ADHD, discutaţi 
cu medicul sau cu un alt specialist (vezi pag. 620). Ghidul 
Resurselor (pag. 917) oferă o listă a organizaţiilor care îi 
ajută pe părinţi şi o listă a cărţilor pe care le-aţi putea găsi 
de foarte mare ajutor. La fel ca în cazul oricărei afecţiuni 


cronice medicale sau oricărei tulburări de dezvoltare, cu cât 
ştiţi mai multe, cu atât mai bine veţi fi capabili să colaboraţi 
cu medicii, cu profesorii şi cu alţi specialişti pentru a vă 
ajuta copilul să se dezvolte cât mai bine. 


DEZORDINEA, LENEA ŞI SMIORCĂIALA 


DEZORDINEA 


Lăsaţi-i pe copii să se murdărească din când în 
când. Copiii doresc să facă multe acţiuni în urma cărora s- 
ar putea murdări, iar efectuarea acestora este de multe ori 
benefică pentru ei. Lor le place să sape în pământ şi în 
nisip, să se bălăcească în bălțile de noroi, să stropească cu 
apă în chiuvetă. Doresc să se tăvălească pe iarbă şi să 
strângă noroiul cu mâinile. Când fac aceste lucruri 
încântătoare, spiritul lor se îmbogăţeşte şi devin oameni 
mai calzi, exact la fel cum muzica plăcută sau dragostea îi 
face pe adulţi să devină mai buni. 

Copiii mici care sunt avertizaţi cu asprime să nu îşi 
murdărească hainele sau să nu facă mizerie şi care sunt 
afectaţi de aceste avertismente devin inhibaţi şi 
neîncrezători în lucrurile care le plac. Dacă devin cu 
adevărat timizi faţă de pământ, acest lucru îi va face să fie 
prea prudenţi şi în alte momente şi îi va împiedica să 
devină persoanele calde, libere şi iubitoare de viaţă care 
trebuiau să fie. 

Nu vreau să vă ofer impresia greşită că ar trebui 
întotdeauna să vă lăsaţi copiii să facă orice fel de mizerie 
care li se pare a fi atrăgătoare. Insă atunci când trebuie să 
îi opriţi, nu încercaţi să îi speriaţi sau să îi dezgustaţi; pur şi 
simplu înlocuiţi activitatea lor cu altceva puţin mai practic. 
Dacă atunci când sunt îmbrăcaţi cu hainele bune doresc să 
facă plăcinte de noroi, puneţi-i să se schimbe mai întâi în 
hainele de joacă. Dacă fac rost de o pensulă veche şi 
doresc să vopsească prin casă, puneţi-i să lucreze având pe 
post de vopsea o găleată cu apă şi să vopsească magazia 
de lemne sau gresia din baie. 

Mizeria din casă. Odată ce copiii sunt suficient de 
mari pentru a face mizerie, sunt suficient de mari pentru a 


învăţa să o şi curețe. La început vor avea nevoie de mult 
ajutor; mai târziu ei se vor putea ocupa mai mult singuri de 
această sarcină. Un copil care face mizerie ar putea să se fi 
obişnuit că altcineva - poate mama - va curăța după el. Un 
altul ar putea să fie pur şi simplu copleşit, având nevoie de 
instrucţiuni şi ajutor pentru a putea să împartă sarcina în 
sarcini mai simple. „La început, găseşte toate cuburile de 
lemn şi pune.-le în cutia lor.” 

Când copiii refuză să facă curăţenie, este rezonabil să le 
refuzaţi privilegiul de a se juca cu jucăriile pe care le-au 
lăsat împrăştiate timp de zile întregi (vezi pag. 429 pentru 
informaţii despre pedepsele non-corporale). Dacă aţi 
adunat la un loc multe dintre jucăriile copilului 
dumneavoastră, vor fi pur şi simplu mai puţine jucării de 
care să vă împiedicaţi. Dacă puneţi de-o parte jucăriile lui 
pentru perioade lungi de timp, atunci când i le oferiţi din 
nou acestea vor fi considerate „noi” şi de aceea mult mai 
distractive pentru un timp. 

Camera dezordonată. Dormitorul unui copil este o 
altă poveste. Dacă un copil are propria sa cameră, este 
bine ca el să fie responsabil pentru ea. Din punctul de 
vedere al părintelui, acest lucru ar putea însemna să 
închidă ochii faţă de un anumit nivel de dezordine care ar fi 
inacceptabilă în alte părţi ale casei. Lăsând de-o parte 
paraziţii, pericolul de incendiu şi podeaua atât de 
aglomerată încât este imposibil să se umble pe ea, o 
cameră dezordonată îl afectează numai pe propriul ei 
ocupant. Un copil care întotdeauna trebuie să caute mult 
timp pentru a-şi găsi hainele favorite învaţă în cele din 
urmă să îşi pună lucrurile la locul lor. 

Dacă îi oferiţi copilului responsabilitatea nu înseamnă că 
nu ar trebui să îi reamintiţi cu tact din când în când că 
trebuie să îşi facă ordine în cameră sau chiar să îl ajutaţi. 
După un anumit prag al dezordinii, mulţi copii pur şi simplu 
nu ştiu de unde să înceapă. Insă problema este a copilului, 
iar la fel ar trebui să fie şi soluţia. 


LENEA 


Dacă aţi privit vreodată un părinte încercând să scoale 
un copil care stă în pat mult timp dimineaţa, probabil că aţi 
declarat siguri pe dumneavoastră că nu veţi ajunge 
niciodată într-o astfel de situaţie. Părintele insistă şi îl 
avertizează pe copil; îl ceartă pentru a se da jos din pat, să 
se spele şi să se îmbrace, să-şi mănânce micul dejun şi să 
plece la şcoală. 

Copilul care se poartă astfel nu s-a născut aşa, cu toate 
că unii copii sunt din naştere mai puţin capabili să îşi 
îndeplinească sarcinile decât alţii. Majoritatea copiilor care 
pierd timpul au ajuns să fie aşa datorită presiunilor 
constante la care au fost supuşi: „Grăbeşte-te şi termină-ţi 
mâncarea”, „De câte ori trebuie să îţi spun să te pregăteşti 
să te culci?” Este uşor să vă obişnuiţi să vă îndemnați copiii 
tot timpul, însă acest lucru ar putea conduce la apariţia 
unui comportament neatent şi a unei rezistenţe distrate 
faţă de ceea ce îi ziceţi. Părinţii spun că trebuie să îi 
cicălească pe copii, altfel nu vor face nimic. Totul se 
transformă într-un cerc vicios, însă părintele de obicei este 
cel care începe - în special dacă este o persoană 
nerăbdătoare sau o persoană care nu le oferă suficient timp 
copiilor pentru a face lucrurile în ritmul lor lent. 


SPOCK CLASIC 


S-ar putea să aveţi impresia că eu cred că un copil nu ar 
trebui să aibă nici o obligaţie. Din contră. Cred că ar trebui 
să fie la timp la masă atunci când aceasta este gata şi să se 
scoale dimineaţa la timpul potrivit. Vreau doar să subliniez 
că dacă li se permite să-şi folosească propria iniţiativă mai 
mereu, îşi vor da seama când nu reuşesc să facă un lucru 
singuri, nu ar trebui cicăliţi sau grăbiţi tot timpul, vor găsi 
întotdeauna strategii pentru a-şi depăşi încetineala lor 
nativă. : 

Invățarea precoce. In primii ani de viață, înainte ca 
bebeluşul să fie capabil să urmeze instrucțiuni, îndrumaţi-l 
când trebuie să facă ceva. Pe măsură ce creşte suficient de 
mare pentru a dori să facă lucrurile singur şi să aibă 
responsabilităţi, lăsaţi-l să se descurce singur cât mai 


repede. Atunci când uită şi nu mai ştie ce are de făcut, 
interveniţi din nou. Când trebuie să meargă la şcoală, 
lăsaţi-l să considere acest lucru ca fiind locul său de muncă 
la care trebuie să ajungă la timp. Ar putea fi mai bine să-i 
permiteţi să întârzie la şcoală o dată sau de două ori sau să 
piardă autobuzul şi ziua de şcoală complet, pentru a putea 
descoperi astfel cât de rău îi pare. Unui copil îi displace să 
nu facă anumite lucruri chiar mai mult decât le displace 
acest lucru părinţilor lui. Aceasta este cea mai bună 
modalitate de a-l face să se comporte corect. 

Cum să faceţi faţă lenei. Un copil mai mare care 
trândăveşte ar putea să fie dezorganizat sau uşor distras. El 
începe să se îmbrace, pentru ca în drumul către dulapul cu 
haine să găsească o jucărie cu care vrea să se joace, o 
păpuşă care trebuie să fie „culcată” sau o carte care 
trebuie să fie citită. 15 minute mai târziu este încă în 
pijama, jucându-se fericit. O strategie este să-l ajutaţi pe 
copil să facă o diagramă, folosind poze sau dacă poate scrie 
cuvinte, în care să evidenţieze paşii care trebuie să îi facă 
pentru, să zicem, a se pregăti de şcoală dimineaţa. 
Acoperiţi diagrama cu un plastic transparent astfel încât 
copilul să poată folosi un marker uşor de şters pentru a bifa 
fiecare pas pe măsură ce îl parcurge. Fixaţi un cronometru 
şi îndemnaţi-l să parcurgă toţi paşii înainte ca acesta să 
sune. Oferiţi-i o mică recompensă pentru că a terminat 
înainte de expirarea timpului. Cele mai bune recompense 
vor urma în mod natural: dacă se îmbracă şi este gata fără 
a fi cicălit înseamnă că există încă timp pentru a-i citi o 
poveste preferată timp de câteva minute sau pentru a face 
altceva ce-i place (să se joace un joc sau chiar să se uite la 
televizor) înainte de a veni timpul să plece la şcoală. 


SMIORCĂIALA 


Obiceiul de a se smiorcăi. Smiorcăielile sunt frecvent 
întâlnite la copiii preşcolari şi la şcolarii din primii ani (vezi 
pag. 159). Aici mă voi concentra asupra problemei speciale 
care este smiorcăiala cronică şi continuă, care îi face atât 


pe copii cât şi pe părinţii lor să se simtă mizerabil. O astfel 
de obişnuinţă de a cere excesiv se formează pe parcursul 
mai multor săptămâni sau chiar luni şi pentru depăşirea ei 
trebuie depus un efort de durată. 

Cuvintele celui care se văicăreşte pot varia - „Nu am 
nimic de făcut”, se plânge continuu când plouă afară, sau 
spune „De ce nu pot să stau până mai târziu pentru a 
vedea emisiunea asta?” - însă tonul linguşitor, rugător sau 
cicălitor este inconfundabil. Aceeaşi cerere este repetată 
iar şi iar. Majoritatea cererilor sunt pentru lucruri sau 
activităţi de care toţi copiii se bucură - însă sunt făcute în 
mod repetat şi într-o manieră nerezonabilă. 

Mulţi copii se văicăresc numai către un părinte. Această 
smiorcăială adeseori exprimă nu numai un obicei sau o 
toană de-a copilului, ci de asemenea o atitudine anume 
faţă de părintele respectiv sau chiar o relaţie anormală cu 
acesta. De asemenea, adeseori părintele care are mai mulţi 
copii poate să tolereze văicăreala numai a unuia dintre 
aceştia. 


SPOCK CLASIC 


Îmi amintesc că am petrecut o zi cu o familie în care 
mama se comporta rezonabil cu trei dintre copii care erau 
politicoşi, cooperanţi, independenţi şi veseli, dar fetiţa în 
vârstă de 5 ani o bătea la cap în permanenţă. Se plângea 
de plictiseală, de foame, de sete, că-i este frig, când de 
fapt, ea singură putea găsi remediile necesare. 

Mama o ignora pentru un timp. Apoi a sugerat ca fata 
să-şi ia ceea ce dorea. Dar o spunea pe un ton indecis, de 
parcă şi-ar fi cerut scuze. Mama nu se purta ca cel care are 
ultimul cuvânt nici măcar după o oră de smiorcăieli 
continue. Uneori, începea să-i răspundă cu „Termină cu 
smiorcăiala!” Rezultatul final: un duet neproductiv care 
miorlăia. 

Într-un fel, o astfel de smiorcăială nu este o problemă 
serioasă. Dar este cu siguranţă o pacoste pentru ceilalţi 
membri ai familiei şi pentru prietenii lor, şi poate duce la 
frustrarea părintelui - care aude aceste smiorcăieli cel mai 


des. 

De ce tolerează unii părinţi smiorcăiala? Unii 
părinţi ar putea considera că trebuie să accepte smiorcăiala 
deoarece sunt vinovaţi de ceva: că nu i-au dat copilului ce a 
dorit, sau probabil pentru că ei consideră că nu îl iubesc 
suficient. Părinţii extrem de conştiincioşi care au fost 
crescuţi fiind criticaţi mult de către părinţii lor sunt uşor de 
făcut să se simtă ca şi cum au făcut prea puţin pentru copiii 
lor; de multe ori ei încep să aibă grijă de copii cu cel puţin 
un sentiment uşor de vinovăţie datorită lipsei lor de 
cunoştinţe despre acest subiect şi cu teama că ar putea să 
facă ceva greşit. 

Există multiple motive pentru care părinţii se simt 
inconştient vinovaţi faţă de unul dintre copiii lor. Părintele 
poate că nu a fost pregătit pentru sarcină, poate că a avut 
îndoieli în legătură cu copilul încă nenăscut, poate că a 
început „cu stângul” relaţia cu copilul care era foarte agitat 
şi pretenţios, sau poate că îşi aminteşte de un membru al 
familiei care i-a făcut viaţa dificilă şi care îl făcea pe părinte 
să simtă ostilitate şi vină, iar aceste sentimente 
influenţează acum comportamentul părintelui faţă de copil. 
Părinţii care au fost abuzaţi când au fost copii adeseori îşi 
fac griji că ar putea să fie prea aspri cu copiii lor. Acest 
lucru face ca să fie dificil pentru ei să stabilească limite 
rezonabile. 

Cum să stopaţi smiorcăiala? Există paşi clari şi 
practici pe care îi puteţi face când copilul dumneavoastră 
este obişnuit să se smiorcăie. Mai întâi, întrebaţi-vă pe 
dumneavoastră înşivă dacă atitudinea dumneavoastră 
încurajează comportamentul copilului. Aţi putea să fiţi 
evazivi, ezitanţi, supuşi sau să vă simţiţi vinovaţi, toate 
aceste sentimente fiind combinate cu iritabilitatea pe care 
o resimţiţi inevitabil dacă cineva profită de dumneavoastră. 
Acesta este pasul cel mai dificil deoarece părinţii nu sunt de 
obicei conştienţi de nimic altceva cu excepţia faptului că 
acesta are pretenţii constante şi este foarte nerăbdător. 

Dacă vedeţi că nu există nici un element în 
comportamentul dumneavoastră care ar putea juca un rol 


în comportamentul copilului, întrebaţi-vă cum aţi putea ca 
fără să vă daţi seama să răsplătiți smiorcăitul: de exemplu, 
prin faptul că îi acordaţi prea multă atenţie copilului sau 
pentru că în cele din urmă cedaţi pentru a-l face să 
înceteze. 

Creați atât de multe reguli câte vă sunt necesare pentru 
a acoperi toate pretextele obişnuite, iar după aceea aderaţi 
la aceste reguli cu hotărâre şi consecvență. Ora de culcare 
trebuie să fie întotdeauna aceeaşi, numai anumite emisiuni 
la televizor pot fi urmărite, prietenii pot fi invitaţi la masă 
sau peste noapte numai cu o anumită frecvenţă. Acestea 
sunt regulile familiei, stabilite de către dictatori bine 
intenţionaţi. Nu poate exista nici o argumentaţie cu privire 
la ele. 

Când copilul dumneavoastră se vaită că nu are nimic de 
făcut, este mai bine să nu vă lăsaţi atraşi în sugestii pentru 
diferite activităţi posibile, din moment ce copilul care este 
în această stare le va refuza cu dispreţ şi cu plăcere, una 
câte una. Puteţi să îi oferiţi responsabilitatea aceasta 
copilului fără a vă bate capul cu o argumentaţie inutilă, 
spunându-i acestuia „Să ştii că am treabă de făcut, iar după 
aceea o să fac ceva amuzant.” 

Cu alte cuvinte „Urmează exemplul meu: găseşte lucruri 
pe care să le faci. Nu te aştepta să mă cert cu tine sau să te 
amuz.” Puteţi de asemenea să-i spuneţi copilului 
dumneavoastră că nu răspundeţi la cererile pe care le face 
cu o voce plângăreaţă. Puteţi să-i spuneţi pur şi simplu „Te 
rog să încetezi să te mai smiorcăi chiar acum.” Când copilul 
dumneavoastră persistă şi continuă să vă irite, amenințând 
să vă facă să vă simţiţi mizerabil dacă nu cedaţi, puteţi să 
impuneţi o pauză (vezi pag. 429). 

Este bine să le oferiţi copiilor motive: „Nu mâncăm pizza 
la cină pentru că tocmai am mâncat pizza la prânz” sau 
„Trebuie să mergem acasă acum, pentru ca să dormim.” 
Insă uneori (adeseori) părinţii pur şi simplu trebuie să ia 
decizii şi copiii pur şi simplu trebuie să se împace cu ele. 
„Nu cumpărăm jucăria asta pentru că azi nu cumpărăm 
jucării.” Părinţii încrezători nu se angajează în argumentaţii 


ără sfârşit cu copiii lor în legătură cu limitele pe care ei 
înşişi le-au stabilit. Dacă li se permite, copiii vor continua 
astfel de conversații la nesfârşit, probabil venind cu alte 
contraargumente de fiecare dată când părintele le oferă o 
explicaţie. Spuneţi-vă părerea, stabiliţi limitele şi încheiaţi 
conversaţia plăcut, dar decisiv. 

Este bine pentru copii ca ocazional să ceară ceva 
special şi părinţii să le ofere acel lucru de bunăvoie când 
consideră că cererea este rezonabilă. Însă este de 
asemenea important pentru copii să înveţe să accepte un 
refuz sau cel puţin o amânare drept răspuns. Cererile 
plângăreţe reprezintă un semn că el mai are încă de învăţat 
această lecţie foarte importantă. 


OBICEIURILE 


SUPTUL DEGETULUI 


Ce semnificație are suptul degetului? Suptul 
degetului înseamnă lucruri diferite la bebeluşi în 
comparaţie cu copiii mai mari. Mulţi bebeluşi îşi sug 
degetele sau chiar pumnii chiar înainte de a se naşte. 
Suptul, în fond, este modalitatea prin care bebeluşii obţin 
hrană şi aceasta de asemenea îi ajută să scape de 
tensiunea fizică şi emoţională. Bebeluşii care se hrănesc 
mai des îşi sug degetele mai rar din moment ce ei sug deja 
destul de mult la mese. Nu toţi bebeluşii se nasc cu aceeaşi 
dorinţă de a suge. Unii nu se hrănesc niciodată mai mult de 
15 minute o dată şi cu toate acestea nu îşi sug niciodată 
degetele. Alţii, care la o masă ar putea să stea şi 20 de 
minute sau mai mult, îşi sug totuşi degetele. Unii încep să 
îşi sugă degetul în camera de naşteri şi persistă în acest 
comportament; alţii îşi sug degetul la început, pentru ca în 
curând să renunţe la acest obicei. Majoritatea bebeluşilor 
care îşi sug degetul încep acest comportament înainte de 
vârsta de 3 luni. 

Suptul degetului este diferit de molfăitul degetelor şi 
mâinilor, acest din urmă comportament fiind întâlnit la 
aproape toţi copiii din momentul în care încep să le apară 
dinţii (de obicei la 3-4 luni). Bebeluşul care îşi suge degetul 
în mod natural, atunci când îi apar dinţii la un moment dat 
îşi va suge degetul iar în alt moment va molfăi. 

Suptul degetului la bebeluşii mai mari şi la copii. 
Când bebeluşul are 6 luni, suptul degetului s-a transformat 
în ceva diferit. Este un comportament reconfortant de care 
are nevoie din când în când, în anumite momente speciale. 
Suge când este obosit, plictisit, frustrat sau pentru a adormi 
la loc. Atunci când nu poate să reuşească să facă un anumit 
lucru la un nivel mai „adult”, bebeluşul se retrage într-un 


comportament pe care l-a avut la începutul vieţii, când 
suptul era principala lui bucurie. Foarte rar un copil mai 
mare de câteva luni sau un an începe pentru prima dată să 
îşi sugă degetul. 

Oare există ceva ce părinţii ar trebui să facă în legătură 
cu acest obicei? Probabil că nu, dacă bebeluşul este vesel, 
fericit şi activ, sugându-şi degetul în principal înainte de 
culcare şi ocazional în timpul zilei. Suptul degetului în sine 
nu reprezintă un semn de nefericire, inadaptare sau lipsă 
de dragoste. De fapt, majoritatea copiilor care îşi sug 
degetul sunt copii foarte fericiţi; copiii care sunt lipsiţi de 
afecţiune nu îşi sug degetul. 

Dacă un copil îşi suge degetul mult timp, în loc să se 
joace, părinţii ar trebui să se întrebe dacă ar trebui să facă 
ceva astfel încât copilul să nu mai simtă nevoia de a se 
linişti singur atât de mult. Un alt copil ar putea să se 
plictisească deoarece nu îi vede suficient pe ceilalţi copii 
sau pentru că nu are suficiente jucării cu care să se joace. 
Sau poate că trebuie să stea ore întregi în ţarcul de joacă. 
Un băiat de un an şi jumătate ar putea să se certe cu mama 
lui toată ziua dacă aceasta se întrerupe întotdeauna să facă 
lucrurile care îl fascinează şi îl pune mereu să se joace cu 
jucăriile care îi sunt permise. Un altul are copii cu care să se 
joace şi libertatea de a face diverse lucruri acasă, însă este 
prea timid pentru a se angaja în aceste activităţi. El îşi suge 
degetul în timp ce îi priveşte pe ceilalţi cum se joacă. Ideea 
acestor exemple este să fie clar că dacă există ceva ce ar 
trebui să fie făcut în cazul suptului excesiv al degetului, 
este să-l faceţi pe copil să aibă o viaţă mai plăcută. 

Efectele  suptului degetului asupra sănătăţii. 
Problemele fizice cauzate de suptul degetului sunt uşoare: 
îngroşarea pielii degetului favorit este frecventă (aceasta 
va dispărea de la sine). Infecţiile uşoare localizate în jurul 
unghiei este posibil să se producă; acestea sunt de obicei 
uşor de tratat (vezi pag. 781). Cele mai serioase probleme 
sunt ortodontice. Este adevărat că suptul degetului 
adeseori împinge dinţii de sus ai bebeluşului înainte şi dinţii 
de jos către înapoi. Cât de mult sunt aceştia deplasaţi 


depinde de cât de mult copilul îşi suge degetul şi chiar mai 
mult de poziţia în care îşi ţine degetul în gură. Dentiştii 
atrag atenţia că această înclinaţie a copilului nu are nici un 
efect asupra dinţilor permanenţi care încep să apară în jurul 
vârstei de 6 ani. Dacă el renunţă la suptul degetului până la 
6 ani, cum se întâmplă de obicei, există şanse foarte mici 
de deplasări ale dinţilor permanenţi. 

Prevenirea suptului degetului. Nu trebuie să vă 
faceţi griji când copiii îşi sug degetele numai câteva minute 
înainte de a fi hrăniţi. Ei probabil fac acest lucru numai 
pentru că le este foame. Numai atunci când bebeluşii 
încearcă să îşi sugă degetul imediat ce masa s-a terminat 
sau când îşi sug degetul mult timp între mese trebuie să 
începeţi să vă gândiţi la modalităţi să îi satisfaceţi nevoia 
de a suge. 

Dacă bebeluşul dumneavoastră începe să încerce să îşi 
sugă degetul, este cel mai bine să nu îl întrerupeţi direct. În 
loc de acest lucru, oferiţi-i mai multe ocazii în care să sugă 
la sân, biberonul sau o suzetă. Dacă bebeluşul 
dumneavoastră nu şi-a supt degetul de la naştere, cea mai 
eficientă metodă dintre toate de a preveni acest 
comportament este folosirea extensivă a suzetei în timpul 
primelor 3 luni de viaţă. Dacă vă hrăniţi bebeluşul cu 
biberonul, folosiţi o tetină cu o gaură mai mică astfel încât 
bebeluşul să sugă mult în timpul mesei. Dacă îl alăptaţi, 
lăsaţi-l să se hrănească mai mult, chiar şi după ce a obţinut 
tot laptele de care are nevoie. 

In cazul unui copil care îşi suge degetul este mai bine să 
abordaţi lucrurile mai încet atunci când veţi începe să 
omiteţi câte o masă. Nu numai lungimea fiecărei mese ci şi 
frecvenţa acestora sunt cele care determină dacă instinctul 
de supt al copilului este satisfăcut. Aşadar, dacă un bebeluş 
îşi suge încă degetul chiar şi după ce aţi făcut în aşa fel ca 
fiecare alăptare sau biberon să dureze pe cât de mult este 
posibil, este raţional să renunţaţi mai lent la o masă. De 
exemplu, dacă un bebeluş de 3 luni pare a fi dispus să 
doarmă în timpul ultimei mese de seară, însă îşi suge mult 
timp degetul, aţi putea aştepta puţin mai mult înainte de a 


renunţa la ultima masă de seară, poate câteva luni, cu 
condiţia ca bebeluşul să fie totuşi dispus să mănânce atunci 
când îl treziţi. 

Metode care nu funcţionează. De ce să nu legăm 
braţele bebeluşilor astfel încât aceştia să nu mai poată să 
îşi sugă degetul? Acest lucru i-ar frustra pe aceştia foarte 
mult şi ar conduce la apariţia unor noi probleme. 

Mai mult, legarea mâinilor nu vindecă un bebeluş care 
îşi suge mult degetul, din moment ce această metodă nu se 
adresează nevoii copilului de a suge. Unii părinţi disperaţi 
folosesc aţele sau pun substanţe cu gust neplăcut pe 
degetele bebeluşului, nu numai pentru câteva zile ci pentru 
luni întregi. Insă în ziua în care ei renunţă la aceste metode, 
degetul ajunge imediat în gura copilului. 

Pentru a fi siguri, unii părinţi spun că au avut rezultate 
bune în urma utilizării unor astfel de metode. Cel mai 
probabil suptul degetului nu a fost un comportament foarte 
accentuat. Mulţi bebeluşi îşi sug degetul din când în când. 
Ei renunţă repede la acest comportament indiferent de ce 
aţi face dumneavoastră. In cazul bebeluşilor care au o 
problemă cu suptul degetului, restricţiile fizice, substanţele 
cu gust neplăcut şi alte metode rareori rezolvă această 
problemă pe termen lung. 

Stoparea obiceiului. Atelele, mănuşile fără degete şi 
substanţele cu gust neplăcut aplicate pe deget nu vor avea 
mai mult efect pentru renunţarea la acest obicei la copiii 
mai mari în comparaţie cu bebeluşii. Aceste metode ar 
putea chiar contribui la prelungirea obiceiului prin faptul că 
declanşează o luptă între copilul hotărât să îşi sugă degetul 
şi părinţii lui. Aceleaşi consideraţii sunt valabile şi pentru 
cei care îşi mustră copilul sau care îi trag degetul din gură. 
Dar metoda de a-i oferi copilului o jucărie atunci când 
începe să îşi sugă degetul? Cu siguranţă este bine ca el să 
aibă la îndemână lucruri interesante cu care să se joace 
astfel încât să nu se plictisească. Insă dacă de fiecare dată 
când copilul îşi suge degetul dumneavoastră săriţi repede şi 
îi puneţi forţat o jucărie veche în mâini, el îşi va da seama 
de intenţiile pe care le aveţi. 


Dar dacă îl „mituiţi”? Când copilul dumneavoastră este 
unul dintre puţinii copii care încă îşi sug degetul la 5 ani şi 
vă faceţi griji că acest lucru ar putea să aibă efecte 
negative asupra dentiţiei permanente, veţi avea şanse 
bune de a reuşi dacă mita este potrivită. O fată de 4-5 ani 
care doreşte să scape de suptul degetului ar putea fi 
ajutată dacă are unghiile date cu ojă ca o femeie matură. 
Insă este dificil pentru un copil de 2-3 ani să aibă puterea 
voinţei necesară pentru a se împotrivi unui instinct de 
dragul unei recompense. S-ar putea să vă agitaţi şi să nu 
obţineţi nici un rezultat. Când copilul dumneavoastră îşi 
suge degetul, aveţi grijă ca viaţa lui să fie împlinită. Pe 
termen lung, poate fi util dacă îi reamintiţi periodic că într-o 
zi va fi suficient de matur pentru a se opri. Această 
încurajare prietenoasă îl face să dorească să se oprească 
pe cât de curând este posibil, însă nu trebuie să îl bateţi la 
cap. 

Mai important decât orice, încercaţi să încetaţi să vă 
mai gândiţi la această problemă. Continuând să vă faceţi 
griji chiar dacă nu spuneţi nimic, copilul vă va simţi 
tensiunea şi va reacţiona contra ei. Amintiţi-vă că odată cu 
trecerea timpului comportamentul acesta va dispărea de la 
sine. De obicei dispare aproape întotdeauna înainte de 
apariţia dinţilor permanenţi. Cu toate acestea, nu dispare 
treptat. Frecvența comportamentului descreşte rapid la 
început, iar după aceea revine parţial în timpul unei boli 
sau când copilul are dificultăţi în a se adapta la o situaţie 
nouă. De obicei dispare încet-încet între 3 şi 6 ani. 

Unii dentişti folosesc proteze de metal ataşate în partea 
superioară a dinţilor pentru a face suptul degetului nu 
numai neplăcut ci practic imposibil. Această metodă ar 
trebui să fie aleasă numai în ultimă instanţă. Este scumpă 
şi îl face pe copil să piardă tot controlul la o vârstă la care 
este important pentru el să simtă că are controlul propriului 
Corp. 


ALTE OBICEIURI ALE COPIILOR MICI 


Lovirea şi trasul de păr. Majoritatea bebeluşilor care 
îşi sug degetul până la vârsta de un an sau mai mult, în 
acelaşi timp au şi obiceiul de a lovi lucrurile. Un băieţel 
poate să frece o pătură sau să tragă de ea ritmic; la fel 
poate proceda şi cu scutecul, cu hainele sau cu o jucărie de 
pluş. Un alt copilaş ar putea să se tragă ritmic de lobul 
urechii sau să îşi răsucească o şuviţă de păr. Un altul ar 
putea să ţină o cârpă aproape de faţă, lovindu-şi probabil 
nasul sau buza cu un deget. Aceste mişcări vă reamintesc 
modul în care bebeluşii percepeau pielea sau hainele 
mamei atunci când erau alăptaţi sau hrăniţi cu biberonul. 
Atunci când ei îşi presează ceva pe faţă, acest lucru pare a 
le reaminti de cum se simteau la sân. 

Ocazional, un copil poate avea obiceiul de se trage 
ritmic de păr. Rezultatul ar putea să fie apariţia de zone 
fără păr şi de griji pentru părinţi. Cea mai bună explicaţie 
este că acest comportament este pur şi simplu un obicei şi 
nu un semn de tulburări fizice sau emoţionale. Cel mai bun 
tratament este să îi tundeţi părul scurt, astfel încât copilul 
să nu mai aibă de ce să apuce. Până când părul va creşte la 
loc, obiceiul de obicei dispare. 

În cazul copiilor mai mari, trasul compulsiv de păr ar 
putea reprezenta probabil un semn de anxietate sau de 
tensiune psihologică, astfel încât consultul la psiholog sau 
la alţi specialişti este indicat (vezi pag. 620). 

Ruminaţia. Uneori un bebeluş sau un copil mic 
dobândeşte obiceiul de a-şi suge şi mesteca limba până 
când vine momentul mesei, procedând într-un fel ca o 
vacă; această activitate este denumită ruminaţie. Este rar 
întâlnită. Ar putea să debuteze atunci când bebeluşilor care 
îşi sug degetele li se leagă braţele pentru a înceta. Ei încep 
atunci să îşi sugă limba în locul degetului. Vă sfătuiesc să îi 
lăsaţi pe aceşti copii să îşi sugă din nou degetul cât mai 
repede, înainte ca ruminaţia să devină un obicei stabil. 
Asiguraţi-vă că bebeluşul are suficientă companie, 
afecţiune şi se joacă îndeajuns. Ruminaţia ar putea 
reprezenta şi un semnal al unei tensiuni neobişnuit de mari 
a relaţiei părinte-copil. Indrumarea profesională poate 


adeseori să fie de ajutor (vezi pag. 620). 
MIŞCĂRI RITMICE, REPETITIVE 


Legănatul corpului, mişcările capului. Între 8 luni şi 
aproximativ 4 ani, 1 din 7 bebeluşi sănătoşi îşi leagănă 
corpul, îşi mişcă ritmic capul sau se angajează regulat într-o 
altă activitate ritmică. Apariţia dinţilor sau infecțiile urechii 
ar putea reprezenta cauza debutului brusc al acestor 
comportamente. Un copil care stă pe un scaun sau pe o 
canapea s-ar putea legăna folosind spătarul pentru a se 
mişca. Un alt copil s-ar putea mişca înainte şi înapoi, când 
pe vârfuri, când pe călcâie. Altul şi-ar putea roti capul dintr- 
o parte în alta în timp ce stă în pătuţ sau s-ar putea da cu 
capul în mod repetat de o suprafaţă dură, cum ar fi rama 
pătuţului. Acest din urmă obicei este cel mai neplăcut 
pentru părinţi dintre toate mişcările ritmice; ei se tem pe 
bună dreptate că s-ar putea răni copilul. Nu se va răni; 
obiceiurile ritmice sunt obişnuite, însă acestea sunt rareori 
atât de severe încât să conducă la rănirea unui copil. 

Care este semnificaţia acestor mişcări ritmice? Ele apar 
de obicei în timpul celei de-a doua jumătăţi a primului an 
de viaţă, perioadă în care bebeluşii au dobândit deja simţul 
ritmului. Mişcările apar de obicei - la fel ca şi în cazul 
suptului degetului sau a lovirii ritmice a unei jucării noi - 
când copilul este obosit, somnoros sau frustrat. Acestea 
sunt comportamente de eliminare a stresului şi de liniştire. 
Probabil că reprezintă dorinţa de a reproduce experienţa de 
a fi legănat şi purtat în braţe de către părinte. Aceleaşi 
mişcări, în special loviturile cu capul, se produc frecvent şi 
cu intensitate în cazul anumitor copii care sunt neglijaţi din 
punct de vedere emoţional sau abuzaţi fizic, precum şi în 
cazul unor copii cu autism sau cu alte tulburări grave de 
dezvoltare. Dacă observați un astfel de comportament 
apărând în mod regulat la copilul dumneavoastră, este 
indicat să discutaţi despre acesta cu doctorul copilului. 


ROSUL UNGHIILOR 


Ce înseamnă? Uneori rosul unghiilor reprezintă un 
semn de tensiune, alteori este pur şi simplu un obicei fără o 
semnificaţie anume. Rosul unghiilor este mai frecvent la 
copiii hipersensibili şi încordaţi, care au tendinţa să îşi facă 
multe griji; acest comportament se pare că are agregare 
familială. Copiii adeseori îşi rod unghiile atunci când sunt 
anxioşi: de exemplu, în timp ce aşteaptă să fie puşi să 
răspundă la lecţie când sunt la şcoală sau când se uită la un 
film de groază. 

O abordare generală bună este să descoperiţi ce îl 
stresează pe copil şi să încercaţi să faceţi lucrurile mai 
uşoare pentru el din punctul acesta de vedere. Oare este el 
prea des forţat să facă anumite lucruri, corectat, avertizat 
sau mustrat? Aveţi oare pretenţii prea mari de la el în ceea 
ce priveşte şcoala? Discutaţi cu profesorul despre 
adaptarea lui la viaţa şcolară. Dacă violenţa de la televizor, 
radio sau din filme îl face să fie nervos, este înţelept să îi 
interziceţi să mai urmărească astfel de programe (aceasta 
este probabil o decizie potrivită pentru majoritatea 
copiilor). 

Strategii împotriva rosului unghiilor. Copiii de 
vârstă şcolară sunt adeseori motivaţi să înceteze să îşi mai 
roadă unghiile atunci când simt dezaprobarea colegilor sau 
când doresc să aibă unghii mai frumoase şi mai lungi. 
Puteţi să încurajați aceste motivații pozitive oferindu-i 
sugestii, însă este cel mai bine să îl lăsaţi pe copilul 
dumneavoastră să controleze singur campania contra 
rosului unghiilor. Problema este a lui, astfel că şi soluţia ar 
trebui să îi aparţină. 

Cicăleala sau pedepsirea copiilor cu acest 
comportament de obicei nu conduc la oprirea acestora 
pentru mai mult de un minut, din moment ce ei rareori îşi 
dau seama că fac acest lucru. Pe termen lung pedepsirea 
le-ar putea creşte tensiunea sau i-ar putea încuraja să 
considere acest comportament ca fiind problema părinţilor 
şi nu a lor înşişi. Substanțele care au un gust neplăcut, dacă 
sunt aplicate pe unghii, ar putea avea efect dacă el vrea să 
le folosească pentru a-şi reaminti că doreşte să înceteze 


acest comportament. Însă dacă aceste substanţe sunt 
folosite contra dorinţei lui, copilul va considera că este 
pedepsit. Acest lucru nu va face altceva decât să îi ofere un 
alt motiv pentru a fi încordat şi acest lucru ar putea 
conduce la prelungirea perioadei în care el are acest obicei. 

Adoptaţi o atitudine mai deschisă. Când copilul 
dumneavoastră este în alte privinţe rezonabil de fericit şi 
de relaxat, nu trebuie să faceţi prea mult caz de rosul 
unghiilor. insă când acest comportament este numai unul 
dintre mai multe comportamente îngrijorătoare, are sens să 
apelaţi la ajutor calificat (vezi pag. 620). Ceea ce ar trebui 
să vă preocupe este cauza primară a comportamentului şi 
nu rosul unghiilor în sine. 


BÂLBÂIALA 


Care sunt cauzele bâlbâielii? Aproape fiecare copil 
mic trece printr-o perioadă în care vorbitul este un efort şi 
cuvintele uneori nu ies aşa cum trebuie; el ar putea să 
repete cuvintele sau să ezite iar după aceea să înceapă să 
vorbească prea repede. Această fază este o parte normală 
a dezvoltării vorbirii. Aproximativ 1 copil din 90 are mai 
multe dificultăţi, repetând multe cuvinte sau părţi de 
cuvinte, prelungind unele cuvinte sau blocându-se complet 
în cazul altora. Unii copii prezintă semne de stres facial. Din 
fericire, bâlbâiala uşoară sau moderată de felul acesta de 
cele mai multe ori dispare de la sine. Numai aproximativ 1 
copil din 100 ajunge să aibă o bâlbâială suficient de severă, 
care reprezintă o problemă pe termen lung. 

Nu se ştie cu adevărat care sunt cauzele bâlbâielii. Este 
probabil că unii copii se nasc cu o predispoziţie către 
această afecţiune. La fel ca multe dintre problemele de 
vorbire şi limbaj, bâlbâiala este mult mai frecventă la băieţi 
decât la fete. Adeseori are agregare familială, fapt ce 
sugerează că factorii genetici au un rol. lar prin imagistică 
cerebrală s-au descoperit unele diferenţe în dimensiunea 
anumitor arii cerebrale la adulţii care se bâlbâie. 

In trecut bâlbâiala era considerată un semn de stres. 


Acest lucru are sens: copiii care se bâlbâie aproape 
întotdeauna se bâlbâie mai mult când sunt stresaţi. Dar 
mulţi copii trec prin experienţe foarte stresante şi cu toate 
acestea niciodată nu ajung să se bâlbâie, astfel încât 
stresul nu poate reprezenta singura cauză. 

Scurtarea congenitală a frenului limbii (plică mucoasă 
ce face legătura între partea mijlocie a feţei inferioare a 
limbii şi planşeul cavităţii bucale este prea scurtă pentru a 
permite mişcarea liberă a limbii) nu are nimic de-a face cu 
bâlbâiala. 

De ce bâlbâiala este atât de frecventă între 1 şi 3 ani? 
Există 2 explicaţii posibile. Aceasta este vârsta la care 
copilul se străduieşte foarte mult pentru a vorbi. Când era 
mai mic, obişnuia să folosească propoziţii scurte la care nu 
trebuia să se gândească deloc. „Uite maşina”, „Vreau să 
ies”. Când trece de 2 ani, el încearcă să alcătuiască 
propoziţii mai mari pentru a-şi exprima ideile. Ar putea să 
înceapă o propoziţie de 3-4 ori, numai pentru a se întrerupe 
în mijlocul acesteia deoarece nu poate să găsească 
cuvintele potrivite. Părinţii lui, epuizați de faptul că 
vorbeşte tot timpul, îi acordă prea puţină atenţie. Ei spun 
„A-ha” complet distraţi în timp ce îşi văd de treabă. Copilul 
este şi mai frustrat pentru că a reuşit să îşi păstreze 
audiența. Încăpăţânarea care este o parte a acestui stadiu 
tensionat de dezvoltare, i-ar putea afecta şi ea vorbirea. 


SPOCK CLASIC 


Un băieţel începe să se bâlbâie atunci când i-a fost 
adusă acasă de la maternitate o soră mai mică. El nu şi-a 
manifestat deschis gelozia şi nu a încercat niciodată să o 
lovească sau să o ciupească, ori să o necăjească, ci doar a 
devenit stânjenit de prezenţa ei. O fetiţă de 2 ani şi 
jumătate a început să se bâlbâie după plecarea unei rude 
dragi care a locuit în aceeaşi casă cu ea mult timp. După 
două săptămâni, bâlbâiala a încetat. Când familia s-a mutat 
într-o casă nouă, fetiţei i-a fost dor de cea veche şi pentru o 
vreme s-a bâlbâit din nou. Două luni mai târziu, tatăl a fost 
recrutat în armată, iar fetiţa a început din nou să se 


bâlbâie. Supărarea familiei nu a făcut decât să provoace un 
nou episod de balbism al copilului. Părinţii au atras adesea 
atenţia medicului că bâlbâiala copilului se accentuează 
atunci când ei înşişi sunt mai tensionaţi. După părerea mea, 
copiii cărora în timpul zilei li se vorbeşte prea mult şi li se 
spun tot timpul poveşti, iar părinţii îi presează să vorbească 
şi să recite demonstrativ poezii în faţa altora, sunt mai 
expuşi la riscuri. Bâlbâiala se poate declanşa şi atunci când 
părintele decide să fie mai sever cu copilul său. 

Răspunzând la bâlbâială. Atunci când copilul discută 
ceva cu dumneavoastră, oferiţi-i întreaga dumneavoastră 
atenţie astfel încât să nu înceapă să se agite. A-i spune 
unui copil „mai uşor” sau a-l ruga să se repete adeseori ÎI 
face pe un copil să devină şi mai conştient de sine, fapt ce 
agravează bâlbâiala. In loc să procedaţi astfel, încercaţi să 
răspundeţi la ceea ce copilul spune în loc să răspundeţi la 
modul în care el spune lucrul respectiv. Obişnuiţi-vă să îi 
vorbiţi într-o manieră relaxată, fără a-l presa, şi ajutaţi-i şi 
pe ceilalţi membri ai familiei să facă acelaşi lucru (a vorbi 
mai rar nu este însă de ajutor; cel mai bine este să fiţi 
naturali). Bâlbâiala se agravează atunci când copiii se simt 
ca şi cum ar avea numai câteva secunde pentru a se face 
auziţi. Faceţi să fie o regulă de familie ca toată lumea să 
vorbească pe rând şi oferiţi-le celorlalţi suficient timp 
pentru a se exprima. 

Orice puteţi face pentru a reduce nivelul de stres al 
copilului dumneavoastră poate fi de ajutor. Oare are el 
suficiente ocazii pentru a se juca cu alţi copii, iar dacă da, 
se înţelege cu aceştia cu uşurinţă? Are suficiente jucării şi 
echipamente, atât în casă cât şi afară? Când sunteţi cu el, 
relaxaţi-vă şi lăsaţi-l pe el să preia controlul discuţiei. Jucaţi- 
vă cu el făcând lucrurile în loc să vorbiţi tot timpul despre 
ele. Un program zilnic regulat, mai puţină presiune şi mai 
puţină grabă, toate sunt modalităţi utile. Dacă a fost 
supărat deoarece a fost separat de dumneavoastră pentru 
mai multe zile, încercaţi să evitaţi alte separări în timpul 
următoarelor câteva luni. Dacă i-aţi vorbit sau l-aţi forţat 
prea mult, dezobişnuiţi-vă să procedaţi astfel. 


Când să căutaţi ajutor. Din moment ce majoritatea 
copiilor trec printr-o etapă în care vorbirea este dificilă sau 
cere un efort deosebit, iar mulţi dintre copiii care se bâlbâie 
pentru o perioadă trec peste acest lucru singuri, poate fi 
dificil să ştiţi când să căutaţi să obţineţi ajutor special 
pentru un copil. O metodă empirică utilă este să căutaţi 
ajutor imediat în cazul bâlbâielii severe şi să obţineţi ajutor 
pentru orice bâlbâială care nu dă semne de ameliorare 
după 4-6 luni. 

Cum puteţi deosebi bâlbâiala uşoară de formele mai 
grave? In bâlbâiala uşoară, copilul nu este foarte preocupat 
sau conştient de problemă; nu există o tensiune musculară 
crescută la nivelul feţei lui, iar tonul vocii sale este normal; 
el se bâlbâie numai atunci când este stresat şi niciodată 
când este relaxat. 

In cazul bâlbâielii severe, copilul adeseori este foarte 
preocupat şi conştient de problemă şi poate să evite 
complet să vorbească; de obicei există o tensiune crescută 
a muşchilor feţei, iar tonalitatea vocii ar putea fi ridicată 
(acesta este un alt semn de tensiune); iar copilul se bâlbâie 
aproape tot timpul, chiar şi când este relaxat. Când sunteţi 
împreună cu un copil care se bâlbâie foarte tare, probabil 
că şi dumneavoastră ajungeţi să fiţi încordat. 

In acest caz, la fel ca şi în multe alte situaţii pe care un 
părinte trebuie să le înfrunte, este înţelept să vă urmaţi 
inima (sau instinctul): dacă dificultăţile de vorbire ale 
copilului vă fac să vă simţiţi inconfortabil, acesta este un 
semn că trebuie să căutaţi ajutor. 

Cu cât mai curând un copil cu bâlbâială severă primeşte 
ajutor de la un specialist în problemele de vorbire şi limbaj 
(logoped), cu atât mai bine (vezi Ghidul Resurselor - pag. 
917). Există tehnici pentru a-l învăţa pe un copil să 
vorbească mai fluent. Chiar dacă terapia vorbirii nu opreşte 
bâlbâiala unui copil, aceasta ar putea fi utilă pentru 
prevenirea agravării problemei. Bâlbâiala severă poate fi 
teribilă pentru un copil şi poate avea consecinţe care să 
persiste întreaga viaţă. Un bun terapeut îl poate ajuta atât 
pe copil cât şi pe familia acestuia să înţeleagă problema şi 


să se adapteze la aceasta în modalităţi adecvate. 


DEPRINDEREA FOLOSIRII TOALETEI, 
MURDARITUL ŞI UDATUL PATULUI 


PREGĂTIREA PENTRU DEPRINDEREA FOLOSIRII 
TOALETEI 


Pregătiţi-vă pe dumneavoastră înşivă. Toată lumea 
vorbeşte despre momentul în care copilul este gata să fie 
învăţat. Însă şi părinţii trebuie să fie pregătiţi. Mulţi părinţi 
sunt anxioşi în legătură cu toată această treabă. Eu cred că 
anxietatea se datorează în parte faptului că trăim într-o 
societate care ne învaţă să ne fie ruşine şi să fim dezgustaţi 
de funcţiile excretorii ale corpului nostru. 

Anxietatea s-ar putea datora şi faptului că există o 
presiune interioară de a vă face copilul să reuşească să 
folosească toaleta „aşa cum trebuie” şi „la momentul 
potrivit”. Pentru părinţii care lucrează, există adeseori 
presiuni externe pentru a-şi învăţa copiii cât mai devreme 
posibil să meargă la toaletă singuri, pentru a uşura munca 
unui babysitter angajat permanent sau pentru a-l putea 
duce pe un copilaş la un centru de îngrijire sau la o 
grădiniţă unde nu sunt acceptaţi copiii cu scutece. 

Unii părinţi au interpretat greşit expresiile „nu vă forţaţi 
copilul” şi „nu vă presaţi copilul” ca însemnând „nu vă 
pregătiţi copilul” pentru mersul la toaletă. Insă vă puteţi 
pregăti copilul fără a-l forţa. Secretul este să ajustaţi 
pregătirea în conformitate cu motivaţia copilului şi cu 
nivelul lui de maturitate. 

Un bun prim pas în pregătirea folosirii toaletei a 
copilului dumneavoastră este să vă daţi seama care sunt 
sentimentele dumneavoastră în legătură cu această 
problemă. Dacă acestea sunt negative, este de ajutor să fiţi 
conştient de ele astfel încât să puteţi să le controlaţi. De 
exemplu, imaginaţi-vă că îi schimbaţi scutecul copilului 
dumneavoastră de 2 ani şi acesta a făcut cu adevărat mare 


mizerie. În loc să faceţi comentarii în legătură cu cât de 
murdar şi de mirositor este scutecul, este bine să spuneţi 
ceva de genul „Vai, ce mult ai făcut azi! Dacă ai fi făcut la 
oliţă, nu ar fi trebuit să stai nemişcat tot timpul acesta până 
când eu o să te curăţ şi o să te schimb. Data viitoare când 
trebuie să faci, spune-mi mie; şi eu te voi ajuta să foloseşti 
oliţa ta specială.” Această abordare veselă şi firească 
funcţionează numai dacă vă antrenați să folosiţi un ton 
neutru, interesat, al vocii în loc să aveţi un ton încărcat cu 
dezgust (pe care copilul dumneavoastră ar putea să creadă 
că este orientat contra lui însuşi în loc să fie orientat contra 
„produselor lui secundare”). 

Un pas important. Inceputul deprinderii pentru a 
merge la toaletă în mod normal coincide în parte cu 
sentimentul copiilor mici că sunt fiinţe separate, 
independente. La această vârstă ei doresc mai multă 
independenţă şi control în tot ceea ce fac. Ei învaţă pur şi 
simplu ce este „al lor” şi faptul că pot decide dacă să 
păstreze lucrurile respective sau să renunţe la ele. Copiii 
sunt în mod natural fascinaţi de ceea ce iese din ei şi sunt 
satisfăcuţi de capacitatea lor din ce în ce mai mare de a 
controla momentul şi locul în care acest eveniment se 
produce. 

În cadrul pregătirii pentru toaletă, copiii dobândesc 
controlul a două orificii ale corpului lor, orificii care înainte 
au funcţionat automat. Acest lucru îi face să fie foarte 
mândri. Într-adevăr, ei sunt atât de mânari încât la început 
încearcă să facă acest lucru la fiecare câteva minute. 
Acceptă prima responsabilitate serioasă pe care părinţii le- 
au atribuit-o. Cooperarea cu succes în acest proiect le va 
oferi părinţilor şi copilului un sentiment de încredere 
reciprocă accentuată. lar copilul care înainte se juca cu 
mâncarea fără dorinţa de a mânca ceva şi făcea pe el fără 
să-i pese, acum va avea o mare satisfacţie că va rămâne 
curat. 

Aţi putea considera că această schimbare înseamnă în 
primul rând că nu vor mai fi scutece murdare. Acest lucru 
este într-adevăr important, însă preferința pentru curăţenie 


pe care copilul o dobândeşte în jurul vârstei de 2 ani 
înseamnă mult mai mult decât atât. Este baza pentru 
preferința pe termen lung pentru mâini curate, haine 
curate, un cămin aranjat şi o modalitate ordonată de a face 
lucrurile. De la pregătirea pentru toaletă copiii îşi 
dobândesc o parte din sentimentul că o modalitate de a 
face lucrurile este potrivită şi alta nu. Acest lucru îi ajută să 
îşi dezvolte un simţ al responsabilităţii şi să devină peroane 
sistematice. Acesta este modul în care pregătirea pentru 
toaletă joacă un rol important în formarea caracterului unui 
copil şi în clădirea încrederii între copil şi părinţi. Astfel, 
dacă  profitaţi de dorinţa naturală a copilului 
dumneavoastră de a fi mai matur şi mai independent, 
pregătirea pentru toaletă va fi mult mai uşoară pentru 
amândoi. 

Controlul eliminării materiilor fecale în primul an 
de viaţă. In primul an de viaţă un copil este puţin 
conştient de funcţionarea intestinului său şi nu doreşte 
voluntar să aibă controlul. Când rectul său este plin, în 
special imediat după o masă, când intestinele sunt active, 
materiile fecale presează sfincterul anal intern şi determină 
cumva deschiderea acestuia. Acest lucru stimulează 
acţiunea de strângere şi împingere a muşchilor abdominali. 
Cu alte cuvinte, bebeluşul nu decide să împingă la fel ca un 
copil mai mare sau ca un adult; el face acest lucru automat. 

Unii bebeluşi în timpul primului an de viaţă întotdeauna 
au primul scaun al zilei la aceeaşi oră, adeseori la scurt 
timp după masă. Un părinte atent ar putea remarca mici 
modificări în comportamentul copilului care să îi semnaleze 
că defecaţia este pe cale să se producă. Părinţii ar putea să 
aşeze bebeluşul pe oliţă în acelaşi moment în fiecare zi 
pentru a „prinde” defecaţia. După câteva săptămâni, 
sistemul nervos al bebeluşului se va fi condiţionat în aşa fel 
încât acesta să împingă imediat ce simte că stă pe oliţă. 
Aceasta este pregătire, însă nu este învăţare: copilul nu 
este conştient de scaun sau de ceea ce face. Nu 
cooperează cu bună ştiinţă. Sunt necesare multă atenţie şi 
persistenţă pentru a pregăti un copil în acest fel şi este 


important ca părintele să rămână calm şi să îşi păstreze o 
atitudine pozitivă. Dacă părintele devine frustrat sau 
nerăbdător, emoţiile negative ale acestuia vor fi asociate în 
mintea copilului cu faptul că este pus pe oliţă - adică exact 
lucrul care nu doriţi să se întâmple. 

Controlul defecaţiei între 12 şi 18 luni. La această 
vârstă, copiii devin treptat conştienţi de momentul în care 
au scaun. Ei ar putea să facă o pauză în activitatea pe care 
o desfăşoară în acel moment sau s-ar putea ca expresia 
feţei lor să se schimbe pentru un timp, cu toate că nu sunt 
nici pe departe pregătiţi pentru a-l anunţa pe părinte de 
ceea ce se întâmplă. 

Pe măsură ce se uită lung şi mulţumiţi la materiile 
fecale din scutec, de pe podea sau poate din oliţă, ei sunt 
predispuşi să îşi dezvolte sentimente posesive faţă de 
acestea. Sunt mândri de materiile fecale, pe care le 
consideră a fi o creaţie personală fascinantă. Le-ar putea 
mirosi apreciativ, la fel cum au fost învăţaţi să miroasă o 
floare. Această mândrie pozitivă faţă de materiile fecale şi 
de mirosul acestora şi bucuria de a se murdări cu ele dacă 
există oportunitatea sunt reacţii caracteristice acestei 
perioade. Un aspect al acestei posesivităţi, aşa cum au 
descoperit acei părinţi care au reuşit să „prindă” defecaţiile 
devreme în timpul celui de-al doilea an de viaţă, este 
reluctanţa în legătură cu renunţarea la materiile fecale în 
favoarea oliţei sau a părintelui. 

Un alt aspect este anxietatea pe care copiii o resimt 
atunci când materiile fecale sunt îndepărtate când se trage 
apa; pentru unii copii mici acest lucru este la fel de 
deranjant ca şi cum şi-ar vedea propriul lor braţ dispărând 
în toaletă. 

Mai târziu, în jurul vârstei de 18 luni, sentimentul de 
posesivitate al unui copil faţă de materiile fecale lasă loc în 
mod natural preferinţei pentru a fi curat. Nu trebuie să-l 
învăţaţi pe copil să fie dezgustat de funcţiile corpului. 
Preferinţa naturală pentru curăţenie ajută la motivarea unui 
copil pentru a deveni antrenat să meargă la baie singur şi 
pentru a rămâne aşa. 


Semne indirecte de pregătire pentru deprinderea 
folosirii oliţei. Incepând cu al doilea an de viaţă, apar şi 
alte semne care să arate că un copil este pregătit, iar unele 
dintre acestea noi nu le asociem în mod obişnuit cu 
pregătirea pentru a merge la toaletă. Copiii au acum 
impulsul de a oferi cadouri. Ei obţin o mare satisfacţie din 
această activitate, cu toate că de obicei doresc cadourile 
înapoi imediat. Sentimentele lor contradictorii se pot 
observa în modul în care îi întind una din jucăriile lor unui 
vizitator, însă refuză să îi dea drumul acesteia din mână. 
Este vârsta la care copiii devin fascinaţi de punerea 
lucrurilor în cutii, de a le observa cum apar şi dispar. 
Copilaşii sunt foarte mândri să înveţe orice lucru pe care îl 
pot face independent şi se bucură când sunt lăudaţi pentru 
realizările lor. Ei imită treptat mai multe din activităţile 
părinţilor sau ale fraţilor mai mari. Această tendinţă ar 
putea avea un rol important în pregătirea pentru toaletă. 

Refuzul. Copiii care sunt învăţaţi să folosească oliţa 
devreme în cel de-al doilea an de viaţă îşi schimbă dintr-o 
dată modul de comportament. 

Ei se aşează de bunăvoie pe oliţă însă nu fac nimic. 
După aceea, imediat după ce se ridică de pe oliţă, fac într- 
un colţ al camerei sau în pantaloni. Părinţii spun uneori 
„Cred că a uitat ce doresc să-l învăţ.” 

Eu nu cred că un copil uită atât de uşor, ci că 
sentimentele lui posesive faţă de materiile fecale au 
devenit temporar mai puternice şi că pur şi simplu nu este 
dispus să renunţe la ele. Devreme în timpul celui de-al 
doilea an, copiii au o nevoie clin ce în ce mai mare de a 
face totul singuri, aşa cum cred ei de cuviinţă. Mersul la 
toaletă ar putea să li se pară a fi prea mult aşa cum doresc 
părinţii. Astfel, ei se abţin până când se pot îndepărta de 
oliţă, deoarece făcutul la oliţă simbolizează pentru ei faptul 
că au cedat şi au făcut aşa cum doresc părinţii. Dacă 
această rezistenţă persistă timp de mai multe săptămâni, 
copiii s-ar putea abţine nu numai când sunt pe oliţă, ci dacă 
pot reuşi, pentru tot restul zilei. Aceasta este constipaţia 
psihologică. Impotrivirea poate să apară aproape în orice 


moment al pregătirii pentru toaletă, însă de cele mai multe 
ori se produce între 12 şi 18 luni şi rareori mai târziu. 
Impotrivirea ar putea fi un semnal pentru dumneavoastră 
să aşteptaţi cel puţin câteva luni, să vă lăsaţi copilul să 
simtă că el însuşi a decis să îşi controleze intestinul şi 
vezica, în loc să simtă că a cedat la insistenţele părinţilor. 

Pregătirea de a deprinde folosirea toaletei la 18- 
24 de luni. La această vârstă, majoritatea copiilor prezintă 
semne mai clare că sunt pregătiţi pentru a fi obişnuiţi să 
meargă la toaletă. Ei sunt mai conştienţi că sunt diferiţi de 
părinţii lor. Rezultatul este că mulţi dintre ei încep să se 
ţină după părinţi; adeseori ei arată de asemenea o dorinţă 
crescută de a-i mulţumi pe părinţi şi de a se împlini 
aşteptările acestora, iar acest lucru este foarte util pentru 
pregătirea folosirii toaletei. La această vârstă, copiii se 
mândresc foarte mult atunci când învaţă orice deprindere 
nouă pe care o pot desfăşura ulterior independent şi se 
bucură dacă sunt lăudaţi pentru realizările lor. Ei 
dobândesc ideea că lucrurile trebuie să fie puse la locul lor 
şi încep să dea semne că doresc să îşi pună la locul lor 
jucăriile şi hainele. 

Conştientizarea propriului corp creşte, asta permiţându- 
le să recunoască mai uşor momentul defecaţiei. Ei ar putea 
înceta să se mai joace pentru câteva secunde şi ar putea să 
se poarte ca şi cum s-ar simţi inconfortabil după aceea. Ar 
putea face un gest sau un sunet către părinţii lor pentru a 
arăta că scutecul este murdar, ca şi cum ar cere să fie 
curăţaţi. 

Puteţi să îi ajutaţi amintindu-le cu blândeţe că trebuie 
să vă spună dacă a avut scaun. La început, bineînţeles, vă 
va spune numai după ce faptul s-a produs. Cu practică, el 
va remarca senzaţia de presiune de la nivelul rectului care 
semnalizează că urmează să aibă scaun. Fără această 
conştientizare a corpului, este dificil să înveţe să folosească 
toaleta independent. 

Pe lângă acest lucru, copiii au acum o abilitate crescută 
de a se deplasa. Ei pot să umble şi să se caţere aproape 
peste tot, astfel încât pot cu siguranţă să meargă la oliţă şi 


să stea pe ea. Ei îşi pot da jos singuri pantalonii sau 
scutecele. 

Un copil care a depăşit aceste puncte de cotitură ale 
dezvoltării sale este probabil gata să înceapă să 
dobândească preţuita artă a controlului intestinelor şi a 
vezicii urinare. 


ABORDAREA BLÂNDĂ A PREGĂTIRII PENTRU 
DEPRINDEREA FOLOSIRII TOALETEI 


Pregătirea copilului fără a-l forţa. Dacă aşteptaţi 
până când sunt gata, copiii pot învăţa să folosească oliţa 
fără a trebui să îi forţaţi. Cercetările efectuate în anii '50 de 
către dr. T. Berry Brazelton, renumit pediatru, au arătat 
faptul că cei pregătiţi în acest mod au un risc redus de a 
face ulterior pe ei sau în pat. Astfel de probleme erau 
obişnuite în rândul copiilor care fuseseră pregătiţi într-o 
manieră mai aspră şi mai strictă, aşa cum era practica 
standard. 

Pregătirea copiilor atunci când sunt gata face ca 
procesul să fie mai relaxat şi mai plăcut pentru părinţi şi 
copii, cu mai puţine certuri. Copiii care sunt pregătiţi în 
acest fel adeseori ajung să fie mândri de ei înşişi şi pregătiţi 
să facă faţă următoarelor provocări ale dezvoltării. 

Cum să faceţi acest lucru? Obişnuiţi-vă copilul cu oliţa, 
fără a-l forţa în vreun fel să facă ceva. Dacă îl lăsaţi pe copil 
să vă vadă pe dumneavoastră atunci când folosiţi toaleta, 
el va şti care este scopul acesteia şi ar putea să aibă 
dorinţa de a imita această activitate a adulţilor. Puteţi face 
sugestii pline de tact şi puteţi să îl flataţi pe copil, însă nu îi 
arătaţi acestuia dezaprobare pentru că nu a reuşit. Când 
copilul stă pe oliţă, nu încercaţi să îl faceţi să stea mai mult 
decât doreşte; dacă aţi proceda astfel atunci cu siguranţă 
el va considera olita ca fiind o pedeapsă. Indicaţii mai 
specifice vă sunt oferite în paragrafele care urmează. 

Ghidându-vă după această abordare, majoritatea 
copiilor scapă de scutece cândva în jurul vârstei de doi ani 
şi jumătate şi sunt uscați noaptea în jurul orei trei-patru. 


Secretul este că atunci când sunt capabili, copiii decid de 
bunăvoie să îşi controleze vezica şi scaunele deoarece 
doresc să fie mai maturi. Această metodă presupune ca 
părinţii să aibă încredere în dorinţa copiilor să fie mai 
maturi şi să fie dispuşi să aştepte. 

Acest lucru nu implică absenţa oricăror aşteptări din 
partea părinţilor. Odată ce este luată decizia de a-l pregăti 
pe copil pentru toaletă, atunci când acesta are doi ani sau 
doi ani şi jumătate, atitudinea părinţilor ar trebui să fie 
întotdeauna aceeaşi: aşteptarea constantă că el va folosi 
toaleta la fel ca şi copiii mai mari sau ca adulţii. Această 
aşteptare ar trebui să fie exprimată sub forma laudelor 
uşoare şi a încurajărilor atunci când copilul are succes şi nu 
sub formă de furie sau ceartă atunci când copilul nu face ce 
„trebuie” sau când are un „accident”. 

Toaleta adulţilor sau oliţa? Puteţi să cumpăraţi un 
capac de toaletă pentru copii, care se potriveşte peste 
capacul obişnuit. Insă acest lucru îl face pe copil să stea la 
o înălţime destul de mare, o poziţie neconfortabilă în care 
este dificil să se relaxeze şi să facă ceva. Un scaun cu 
suport pentru picioare sau o altă modalitate pentru ca el să 
se urce singur pe toaletă poate fi de ajutor. 

O soluţie mai bună este să folosiţi o oliţă mică de plastic 
pentru copii. Copiii sunt mai relaxaţi faţă de un obiect mic 
care este al lor şi pe care pot să se aşeze singuri, fără nici 
un ajutor. Picioarele lor stau pe podea, iar înălţimea nu îi va 
mai face să se simtă nesiguri. Pentru băieţei, nu folosiţi 
protecţia contra urinei care se vinde odată cu scaunul 
special de toaletă. Aceasta l-ar putea răni atunci când se 
suie sau când se dă jos de pe oliţă. Dacă aşa ceva se 
întâmplă, el nu va mai folosi scaunul de toaletă vreodată. 

Prima etapă. Primul pas în pregătirea deprinderii 
folosirii toaletei nu ar trebui să fie scoaterea scutecului 
copilului şi aşezarea lui pe toaletă sau pe oliţă. Acest lucru 
este prea ciudat şi brusc. Este mult mai bine ca pentru cel 
puţin 2 săptămâni să îl obişnuiţi cu scaunul de toaletă sau 
cu oliţa ca şi cum acesta ar fi o piesă interesantă de mobilă 
pe care poate să stea îmbrăcat în loc să încercaţi să îi 


explicaţi că este o maşinărie care face ca materiile lui 
fecale să dispară. 

Etapa a doua. Când copilul dumneavoastră a acceptat 
să stea pe oliţă, îi puteţi sugera pe un ton firesc că poate să 
o folosească cu capacul ridicat pentru a-şi face nevoile, aşa 
cum părinţii lui fac atunci când folosesc scaunul de toaletă 
(copiii de această vârstă sunt uşor speriaţi dacă sunt grăbiţi 
sau forţaţi într-o situaţie necunoscută). Arătaţi-i cum staţi 
dumneavoastră pe scaunul de toaletă pentru adulţi şi el 
poate să stea pe oliţa lui în timp ce dumneavoastră staţi pe 
toaletă. 

Lăsaţi copilul să se ridice de pe oliţă şi să plece imediat 
dacă doreşte acest lucru. Indiferent de cât de scurtă este, 
experienţa se va dovedi utilă. Copilul ar trebui să se 
gândească la statul pe oliţă nu ca la o pedeapsă ci ca la un 
ritual voluntar desfăşurat cu mândrie. 

Când copilul nu este dornic să stea pe oliţă fără scutece, 
aşteptaţi în jur de o săptămână înainte de a-i sugera acest 
lucru din nou. li puteţi explica încă o dată modul în care 
mama şi tata - şi poate unii dintre copiii mai mari pe care îi 
ştie copilul dumneavoastră - folosesc toaleta în acest fel. 
Adeseori este bine să îl puneţi pe copil să îl privească pe un 
prieten făcând la oliţă (dacă are un frate sau o soră mai 
mare este posibil ca el să îi fi privit deja pe aceştia). 

După ce ideea depunerii materiilor fecale sau a urinei în 
oliţă a fost discutată de câteva ori, scoateţi-i scutecul într- 
un moment în care este probabil că va face ceva, 
conduceţi-l către scaun şi sugeraţi-i că poate încerca să 
facă. Este bine să îl încurajați pe copil să stea pe oliţă 
lăudându-l sau oferindu-i mici recompense, însă nu îl forţaţi 
şi nu îl presaţi să facă acest lucru dacă nu doreşte. Incercaţi 
mai târziu sau într-o altă zi. Intr-o zi, atunci când copilul va 
face în cele din urmă la oliţă, acest lucru îl va ajuta să 
înţeleagă despre ce este vorba şi să coopereze. 

După ce-a făcut în scutece, scoateţi-i scutecul, 
conduceţi-l pe copil la toaletă şi arătaţi-i materiile fecale 
atunci când le puneţi în oliţă. Explicaţi-i încă o dată că 
mama şi tata stau pe scaunul lor atunci când fac asta, că şi 


el are propriul său scaun şi că într-o zi îşi va face şi el 
nevoile la fel ca ei. 

Dacă nu aţi avut succes în prinderea momentului 
defecaţiei sau al urinării, aşteptaţi câteva săptămâni, iar 
după aceea încercaţi din nou, cu blândeţe. Abordaţi o 
atitudine optimistă, fără a face prea mare caz şi fără a-l 
forţa prea mult pe copil. 

In acest stadiu, nu aruncaţi materiile fecale din scutec la 
toaletă şi nu trageţi apa până când copilul nu şi-a pierdut 
interesul şi a plecat să facă altceva. Majoritatea copiilor de 
1-2 ani sunt iniţial fascinaţi de trasul apei la toaletă şi 
doresc să facă ei înşişi acest lucru. Mai târziu unii dintre ei 
devin speriaţi de modul violent în care apa curge şi 
îndepărtează materiile fecale şi începe să le fie frică să mai 
stea pe scaun. Ei probabil se tem că ar putea să cadă şi să 
fie absorbiți în vârtejul de apă. Până la doi ani şi jumătate, 
este o idee bună să nu goliţi olita şi să nu trageţi apa la 
toaletă înainte ca acesta să fi plecat din cameră. 

A treia etapă. Când copilul devine interesat şi 
cooperant, duceţi-l la toaletă sau pe oliţă de 2-3 ori în 
fiecare zi, în special dacă arată cele mai mici semne că este 
gata să urineze sau să facă „treaba-mare”. Chiar dacă un 
băieţel trebuie numai să urineze, vă recomand ca acesta să 
stea pe scaun în loc să stea în picioare în acest stadiu. Dacă 
el se abţine, de exemplu după o masă sau când a stat uscat 
pentru mai multe ore, lăudaţi-l pentru că se comportă atât 
de matur - „exact la fel ca tata” sau ca mama, fratele, sora 
sau un prieten pe care îl admiră - însă nu exageraţi. La 
această vârstă copilului nu îi place să fie prea supus. 

Când sunteţi siguri că el este pregătit pentru pasul 
următor - să meargă singur la toaletă - lăsaţi-l să se joace 
pentru anumite perioade fără haine pe el sau cel puţin fără 
haine de la mijloc în jos. Puneţi olita în apropiere, indiferent 
dacă este în casă sau afară, explicându-i că faceţi asta 
pentru ca el să poată să facă singur dacă simte nevoia. 
Dacă nu se împotriveşte, îi puteţi reaminti la fiecare oră că 
ar putea să meargă să facă singur dacă doreşte acest lucru. 
Dacă se plictiseşte sau începe să se împotrivească sau are 


un accident, puneţi-i la loc scutecele şi aşteptaţi. 

Este aceasta metoda potrivită pentru 
dumneavoastră? Există în prezent o întreagă mică 
industrie legată de cărţile despre deprinderea copilului să 
meargă la toaletă. Multe dintre acestea promit rezultate 
rapide. De ce să aşteptaţi răbdători când puteţi să terminaţi 
foarte rapid acest proces? De ce să nu-i spuneţi copilului 
pur şi simplu ce doriţi să facă şi să vă aşteptaţi ca acesta să 
facă aceste lucruri imediat? 

Când copilul dumneavoastră este foarte supus, o simplă 
cerere să facă la oliţă ar putea să funcţioneze. Totuşi, dacă 
el încearcă adeseori să reziste la cererile dumneavoastră - 
un comportament normal pentru copiii mici - pregătirea 
pentru a merge singur la toaletă ar putea să se transforme 
cu uşurinţă într-o ceartă. 

Este o luptă pe care dumneavoastră, ca părinte, sunteţi 
destinat să o pierdeţi. Copiii mici sunt mult mai puternici 
decât părinţii lor în 2 domenii: ceea ce intră în corpul lor şi 
ceea ce iese. Dacă un copil este hotărât să refuze 
mâncarea care este în faţa lui sau să nu aibă scaun, atunci 
există foarte puţine lucruri pe care părintele le-ar putea 
face. Când un copil se abţine, materiile fecale adeseori 
devin uscate şi tari şi de aceea eliminarea lor este 
dureroasă (vedeţi mai jos). Copilul are în această situaţie o 
nouă motivaţie să reziste la a avea scaun, iar problema se 
va agrava. 

Mulţi părinţi consideră că trebuie să îşi antreneze copiii 
cât mai repede să meargă singuri la toaletă pentru a putea 
să îi ducă la grădiniţă. Pe de altă parte, grădinițele care au 
grijă de copiii mici au de obicei personal care are 
experienţă în pregătirea pentru toaletă şi ar putea să fie de 
un mare ajutor. Pregătirea pentru a merge la toaletă este 
un exemplu perfect de problemă legată de dezvoltare care 
este uşor de rezolvat atunci când părinţii şi cei care au grijă 
de copil la grădiniţă colaborează ca o echipă. 

Dintre numeroasele tehnici referitoare la pregătirea 
pentru a merge la toaletă, una este cu adevărat dovedită 
ştiinţific. Psihologii Nathan Azrin şi Richard Foxx descriu 


această metodă a lor în cartea Toilet Training in Less Than 
a Day (Pocket Books, 2000). Eu consider că mulţi părinţi vor 
descoperi că instrucţiunile din această carte sunt dificil de 
urmat, deoarece copiii nu răspund întotdeauna aşa cum se 
aşteaptă adulţii. Rezistenţa şi accesele de furie pot 
reprezenta o problemă. Abordarea ar putea să funcţioneze 
cel mai bine dacă pe lângă carte părinţii au un specialist 
experimentat care să îi îndrume cum să procedeze. 

Frica de durere în timpul defecaţiei. Uneori un copil 
are o perioadă în care elimină materii fecale neobişnuit de 
tari, scaunele fiind dureroase. Materiile fecale sub formă de 
granule mici şi tari sunt eliminate rareori cu durere; de 
obicei durerea se produce când copilul trebuie să elimine 
un fecalom cu dimensiuni mari. 

În timp ce acesta este eliminat, la nivelul anusului s-ar 
putea produce fisuri mici de la nivelul cărora s-ar putea 
produce sângerări uşoare. (Dacă remarcaţi sânge pe 
scutecul copilului, contactaţi medicul). Dacă se produce o 
fisură, este probabil ca aceasta să fie deschisă din nou de 
fiecare dată când copilul are scaun. Acest lucru este 
dureros şi ar putea să împiedice vindecarea fisurii timp de 
mai multe săptămâni. Puteţi cu uşurinţă să înţelegeţi că un 
copil care a fost rănit o dată s-ar putea teme de repetarea 
evenimentului negativ, astfel încât se va strădui din toate 
puterile să nu se mai ducă din nou la toaletă. Acest 
comportament ar putea să conducă la crearea unui cerc 
vicios; când copilul se abţine timp de mai multe zile, atunci 
este chiar mai probabil ca materiile fecale să fie tari şi în 
cantitate mare. 

Dacă este constipat, atunci este probabil să vă fie foarte 
dificil să îl obişnuiţi să meargă la toaletă, astfel încât este 
bine să trataţi întâi constipaţia (vezi pag. 844). Adăugarea 
de prune sau de suc de prune la dieta lui zilnică de obicei 
este utilă, sau puteţi încerca un amestec de tărâţe, piure de 
mere şi suc de prune. Copiilor le place acest fel de mâncare 
şi face ca scaunele să fie mai moi şi astfel eliminate mult 
mai uşor. Cerealele, pâinea şi biscuiţii făcute cu făină 
integrală de grâu sau de ovăz ar putea fi utile într-o 


oarecare măsură. De asemenea ar putea fi eficient să stea 
cu picioarele încrucişate în apă caldă în cadă de câteva ori 
pe zi, timp de 10-15 minute. Un unguent cu lanolină ar 
putea fi aplicat cu blândeţe pe regiunea anală de câte ori 
este necesar. 

Dacă aceste metode simple nu înmoaie materiile fecale, 
rugaţi medicul copilului să îi prescrie acestuia un lubrifiant 
sau un laxativ. Unii părinţi apelează repede la clisme, 
probabil pentru că acestea au funcţionat în cazul lor. Însă 
clismele sunt adeseori deranjante pentru copil şi dacă sunt 
folosite în mod repetat, acestea ar putea conduce la 
apariţia unor complicaţii medicale. Abordările blânde sunt 
mai probabil să fie eficiente. Vă recomand să discutaţi 
înainte de orice cu medicul. 

Liniştiţi-vă copilul spunându-i că ştiţi că este îngrijorat 
pentru că scaunul pe care îl va avea va fi la fel de dureros 
ca cel dinainte, însă că nu trebuie să îşi mai facă griji 
pentru că de acum înainte materiile fecale vor fi moi. Un 
copil speriat şi reticent sau care continuă să simtă durere 
ar trebui să fie examinat de medic pentru a vedea dacă 
există leziuni anale. 


CONTROLUL ELIMINĂRII URINEI 


Controlul simultan al defecaţiei şi al micţiunii. 
Unul dintre avantajele abordării blânde descrise mai sus 
este că atunci când copiii se simt pregătiţi să preia ei înşişi 
controlul, dobândesc de obicei aproape simultan atât 
controlul defecării cât şi micţiunii. Tot ce este apoi necesar 
este ca el să dorească să fie suficient de matur în aceste 
privinţe; numai puţin efort special este necesar din partea 
părinţilor pentru ca un copil să ajungă să îşi poată controla 
vezica urinară. 

Atitudinea copilului faţă de materiile fecale şi 
urină. Copiii rareori consideră că urinarea în timpul zilei 
este o problemă. Ei nu sunt posesivi în legătură cu urina 
aşa cum se întâmplă în cazul materiilor fecale. In cazul 
majorităţii copiilor, controlul complet asupra vezicii urinare 


este dobândit în acelaşi timp sau puţin mai târziu decât 
controlul defecaţiei. Acest lucru s-ar putea datora faptului 
că este mai uşor pentru copil să controleze ceva solid decât 
ceva lichid (controlul defecării este mult mai puţin eficient 
atunci când copilul are diaree, după cum bine ştiţi). Vezica 
urinară se maturizează spontan din punct de vedere 
funcţional, indiferent de eforturile pe care le faceţi pentru a 
vă antrena copilul. Vezica se goleşte mai frecvent în timpul 
primului an de viaţă, apoi până la 15 - 18 luni ajunge să 
reţină urina timp de câteva ore, chiar dacă pregătirea 
copilului nu a fost încă începută. De fapt, copilul poate să 
stea uscat noaptea încă de la vârsta de un an. 

Vezica urinară reţine urina pentru perioade mai lungi în 
timpul somnului în comparaţie cu atunci când copilul este 
treaz, iar copilul ar putea să rămână uscat după un somn 
de 2 ore cu luni de zile înainte să fie dobândit controlul 
vezicii în timpul zilei. 

Ar putea să existe în continuare accidente ocazionale în 
timpul cărora copilul se va uda în timpul zilei în timpul 
următoarelor luni după ce a dobândit controlul general al 
micţiunii. Acestea s-ar putea întâmpla atunci când copilul 
este preocupat cu joaca şi nu doreşte să se întrerupă. 

Pantalonii speciali pentru antrenament. Când 
copilul reuşeşte cu succes să îşi controleze defecaţia şi 
micţiunea,  îmbrăcaţi-l cu pantaloni speciali (de 
antrenament) pe care să îi poată lăsa jos singur. Acest pas 
nou către independenţă va face ca şansele de producere a 
accidentelor să se reducă, însă nu folosiţi astfel de 
pantaloni înainte ca el să aibă în general succes; nu vor fi 
de nici un folos unui copil care încă nu se poate controla 
bine şi veţi fi irosit valoarea lor ca un semn suplimentar de 
independenţă. 

Imposibilitatea de a urina în altă parte decât 
acasă. Uneori se întâmplă ca un copil în jur de 2 ani să se 
obişnuiască atât de bine cu oliţa lui sau cu scaunul său de 
toaletă, încât nu poate să urineze în altă parte. Nu puteţi 
nici să îl forţaţi şi nici să îl mustraţi pentru a obţine 
rezultate. 


Probabil că în cele din urmă va face pe el, lucru pentru 
care nu ar trebui să fie certat. Păstraţi în minte această 
posibilitate atunci când îl luaţi într-o călătorie, aducând cu 
dumneavoastră propria lui oliţă sau scaun de toaletă dacă 
este necesar. 

Dacă el simte durere datorită distensiei vezicii urinare 
pline şi nu poate să urineze, iar acasă nu puteţi să ajungeţi, 
puneţi-l să stea în apă caldă pentru o jumătate de oră, 
spunându-i că este bine să urineze în cadă. Această metodă 
probabil va funcţiona. 

Este mai bine să îl obişnuiţi pe copil să urineze în locuri 
diferite încă de la început. Există oliţe portabile pentru 
băieţei şi fetiţe cu care aceştia se pot obişnui acasă şi care 
pot fi luate cu dumneavoastră atunci când mergeţi într-o 
vizită. Unii copii se simt mai bine în scutece atunci când 
sunt departe de casă, astfel încât ar putea fi bine să le 
oferiţi această alegere. 

Urinatul în picioare. Părinţii sunt uneori îngrijoraţi 
atunci când un băieţel de 2 ani nu urinează stând în 
picioare. Este bine ca băieţeii să urineze stând jos până 
când se simt foarte confortabil pe oliţă. Atunci când stau jos 
pentru a urina, sunt mult mai puţin predispuşi să facă pe 
lângă toaletă. Unui băiat îi va veni ideea de a urina din 
picioare mai devreme sau mai târziu, atunci când îl va 
vedea pe tatăl său sau pe alţi băieţi mai mari făcând acest 
lucru. 

Cum se menţine copilul uscat noaptea. Mulţi părinţi 
presupun că un copil învaţă să rămână uscat pe timpul 
nopţii numai pentru că ei îl duc la toaletă seara târziu, 
înainte de culcare. Ei întreabă „Acum că este rezonabil de 
uscat în timpul zilei, când ar trebui să începem să îl 
pregătim să meargă la toaletă în timpul nopţii?” Aceasta 
este o idee greşită, care face ca a rămâne uscat pe timpul 
nopţii să pară a fi o sarcină importantă. Este mai apropiat 
de realitate să spuneţi că el stă uscat în mod firesc noaptea 
atunci când vezica lui devine suficient de matură (cu 
condiţia să nu fie nervos sau agitat). Acest lucru este 
dovedit clar de faptul că 1 copil din 100 rămâne în mod 


regulat uscat noaptea de la vârsta de 12 luni, chiar dacă 
părinţii lui nu au făcut nici un efort special pentru a-l 
pregăti şi copilul se udă în timpul zilei. Unii copii, târziu în 
cel de-al doilea an sau devreme în cel de-al treilea an de 
viaţă, rămân uscați în timpul nopţii înainte de a putea să îşi 
controleze vezica în timpul zilei. Vezica urinară poate reţine 
urina pentru perioade mai lungi de timp în timpul somnului 
deoarece rinichii produc automat mai puţină urină şi o 
concentrează mai mult atunci când o persoană doarme. 

Majoritatea copiilor încep să rămână uscați pe timpul 
nopţii în jurul vârstei de 3 ani cu toate că aproximativ 1 din 
5 copii încă mai udă patul la vârsta de 5 ani. Băieţii tind să 
ajungă să îşi controleze vezica mai târziu decât fetele, iar 
copiii hipersensibili mai târziu decât cei mai relaxaţi. Cât de 
repede ajung copiii să rămână uscați noaptea este de multe 
ori o trăsătură familială (vezi pag. 592 pentru informaţii 
despre udarea patului). 


SPOCK CLASIC 


Nu cred că este necesar ca părinţii să ia măsuri speciale 
legate de controlul sfincterelor în timpul nopţii. Maturizarea 
de la sine a vezicii urinare, precum şi ideea despre 
necesitatea eliminării urinei în toaletă vor fi suficiente în 
marea majoritate a cazurilor. Va fi însă de mare folos dacă 
părinţii îi vor lăuda atunci când reuşesc să nu ude patul în 
cursul nopţii de câteva ori. Dacă la şase-opt luni după cea 
obţinut controlul vezicii în timpul zilei, copilul doreşte să 
doarmă fără scutec, trebuie să-l încurajați şi să-l susţineţi în 
această nouă încercare. 

Invăţaţi-i pe copii să se şteargă corect la fund şi 
să se spele pe mâini cum trebuie. Când fiica 
dumneavoastră arată că este interesată să se şteargă 
singură, va trebui să negociaţi ca la început să se şteargă şi 
să vă lase pe dumneavoastră să terminaţi, până când ea 
poate să facă singură această treabă. Acesta este 
momentul să începeţi să le învăţaţi pe fetiţe să se şteargă 
dinspre anterior către posterior pentru a preveni infecțiile 
tractului urinar. Băieţii adeseori au şi ei nevoie de ajutor cu 


igiena. 

Spălatul mâinilor este o parte firească a mersului la 
toaletă. Un scăunel îi poate ajuta pe copilaşi să ajungă la 
chiuvetă. Mânuţele lor mici au nevoie de bucăţi mici de 
săpun, de dimensiunile celor din camerele de hotel. Pentru 
ca spălatul mâinilor să fie eficient trebuie să dureze cel 
puţin 15 secunde de frecat viguros cu clăbuci de săpun, iar 
aceasta este o perioadă destul de lungă pentru un copil. 
Pentru a face ca timpul să treacă într-un mod mai plăcut şi 
pentru a vă obişnui copilul să se spele pe mâini suficient de 
mult timp, inventaţi un cântec pentru spălatul pe mâini şi 
cântaţi-l în timp ce el se spală, sau spuneţi-i o poveste 
despre fiecare deget. 


PIEDICI ÎN CALEA CONTROLULUI MICŢIUNII ŞI 
DEFECAŢIEI 


Aşteptaţi-vă la dificultăţi. Controlul funcţiilor vezicale 
şi intestinale este dobândit în paşi mici în cazul majorităţii 
copiilor. Vă puteţi aştepta ca perioade de stagnare şi chiar 
de regresie să alterneze cu perioade de progres. Supărările, 
bolile, călătoriile, un nou bebeluş pot produce regresii chiar 
şi în cazul unui copil care este complet pregătit pentru a 
merge la toaletă. Evitaţi să-l certaţi sau să-l pedepsiţi când 
aşa ceva se întâmplă. Când accidentele se produc, copilul 
va avea nevoie de reasigurări că în curând îşi va redobândi 
controlul şi că încă doriţi ca el să se comporte ca un adult în 
această privinţă. 

Recăderile în cazul defecaţiei. Mulţi copii, cel mai 
adesea băieţi, atunci când se obişnuiesc să urineze, refuză 
să facă şi „treaba mare” în oliţă. Ei s-ar putea ascunde într- 
un colţ atunci când trebuie să facă acest lucru sau ar putea 
să insiste că vor să poarte un scutec. Unii copii par a se 
teme de toaletă sau de faptul că ar putea să devină 
constipaţi; mulţi dintre ei pur şi simplu nu pot să cedeze 
dintr-o dată la cererile părinţilor. 

Poate fi teribil de frustrant pentru părinţii care ştiu că el 
poate să folosească olita, însă nu doreşte acest lucru. 


Abţibildurile, recompensele, amenințările, mitele, 
argumentele: toate sunt destinate să eşueze. In cel mai rău 
caz, copilul s-ar putea abţine, iar acest lucru ar putea să 
determine ca scaunul următor să fie voluminos, tare şi 
dureros, ceea ce îi va întări convingerea că trebuie să evite 
defecaţia (vezi pag. 584). Această problemă adeseori apare 
după ce părinţii refuză să îl lase pe copil să facă în scutec, 
aşa cum este confortabil pentru el. 

Cea mai bună metodă pe care o cunosc este ca 
părintele să reducă presiunea asupra copilului pentru 
performanţă la oliţă. In loc de acest lucru, puneţi-l pe copil 
să îşi poarte scutecele tot timpul. Lăsaţi-l să ştie că aveţi 
încredere că va folosi singur oliţa atunci când va fi pregătit. 
Şi lăsaţi lucrurile aşa. Intr-un studiu, această abordare a 
adus rezultatele dorite după câteva luni în majoritatea 
cazurilor. Dacă acest comportament continuă şi după 
vârsta de 4 ani, este rezonabil să consultaţi un pediatru sau 
un psiholog cu experienţă în ajutarea familiilor în problema 
pregătirii copiilor pentru mersul la toaletă. 


ELIMINAREA INVOLUNTARĂ DE MATERII FECALE 


Accidente normale. Este normal ca un copil mic să 
aibă din când în când câte un accident, pătându-şi lenjeria 
sau făcând chiar totul în pantaloni. Copilul ar fi putut poate 
să uite să se şteargă suficient. Sau a fost poate atât de 
ocupat cu joaca încât a ignorat senzaţia de plenitudine de 
la nivelul rectului până când a fost deja prea târziu. Soluţia 
la aceste probleme este simplă: amintiţi-i cu blândeţe că 
trebuie să se şteargă şi că trebuie să facă o pauză de 
câteva ori pe zi pentru a merge la toaletă; aceste indicaţii 
ar trebuie să fie suficiente. In cazul unui copil foarte ocupat, 
este de ajutor să aveţi un teanc de reviste sau de cărţi cu 
poze la baie, astfel încât să aibă ceva de făcut în timpul în 
care stă pe oliţă. 

Când un copil mai mare face pe el. După vârsta de 4 
ani, când copilul face încă pe el (termenul medical este 
encompresis), atunci aceasta ar putea să reprezinte o 


problemă. În mod tipic, un băiat de vârstă şcolară începe să 
îşi păteze lenjeria cu materii fecale cu mult timp după ce a 
fost învăţat să meargă la toaletă. Ceea ce este uimitor 
pentru membrii familiei este că acesta nu remarcă ce a 
făcut şi pretinde că nu a avut nici o senzaţie de eliminare a 
materiilor fecale; chiar şi mai dificil de înţeles, el nici măcar 
nu le poate mirosi. Această negare nu este de natură 
psihologică. Atunci când rectul şi muşchii (denumiți 
sfinctere) care de obicei asigură continenţa materiilor 
fecale sunt întinşi în mod cronic, îşi pierd abilitatea de a se 
contracta eficient, iar copilul îşi pierde senzaţia de 
plenitudine. Oamenii în mod normal nu percep mirosurile 
specifice corpului lor (de exemplu respiraţia neplăcută), 
astfel încât nu este neobişnuit ca un copil să nu îşi miroasă 
materiile fecale din pantaloni. 

Alţi copii bineînţeles că vor remarca mirosul şi l-ar putea 
tachina pe copil fără milă, l-ar putea denumi „împuţitul” şi l- 
ar putea evita. Aşadar, aceasta este cu adevărat o urgenţă 
psihologică şi socială datorită umilinţei şi ruşinii pe care le 
poate cauza. Un copil care are această problemă şi care 
spune că nu îi pasă încearcă numai să se protejeze pe sine 
de realitatea foarte deranjantă. 

Cauzele pierderii involuntare de materii fecale. 
Pierderea materiilor fecale este de obicei rezultatul 
constipaţiei severe (vezi pag. 844). Pe măsură ce materiile 
fecale stagnează în intestine şi rect, acestea formează 
bucăţi mari de material uscat şi cleios care destinde 
muşchii intestinului. Muşchii întinşi nu pot împinge eficient 
materiile fecale, astfel încât din ce în ce mai multe se 
acumulează. Ocazional, o „bucată” mare de materii fecale 
este eliminată, cu durere, înfundând probabil toaleta. 
Alteori, materiile fecale lichide se pot scurge printre 
„pietrele” din intestinul copilului, ajungând să fie eliminate 
prin rectul întins excesiv. Copilul cu adevărat nu îşi dă 
seama de ceea ce i se întâmplă. 

Cauza care determină apariţia constipaţiei ar putea fi 
reprezentată de foarte multe lucruri: aportul redus de 
lichide din timpul unei boli, un scaun dureros care a 


declanşat în copil dorinţa de a se abţine, pregătirea forţată 
pentru a merge la toaletă, unele medicamente, naşterea 
unui frate sau soră, divorţul părinţilor, moartea unui 
membru al familiei sau un alt eveniment stresant. Alte 
schimbări, cum ar fi mersul la o şcoală nouă sau în tabără, 
i-ar putea face pe unii copii să se simtă inconfortabil la baie 
dacă nu li se permite să aibă intimitate. Evenimentul 
declanşator ar putea să se fi produs cu mult timp în urmă şi 
să fi fost uitat. Tot ce rămâne este constipaţia. 

In rare ocazii, eliminarea involuntară de materii fecale 
se produce în absenţa constipaţiei. Copilul elimină materii 
fecale bine formate, care nu sunt tari ca piatra. Această 
formă de encompresis este mult mai probabil să reflecte o 
tulburare emoţională sau un răspuns la un eveniment 
foarte stresant. Obţinerea de ajutor de la un specialist în 
comportamentul copiilor (vezi pag. 620) poate să fie de un 
foarte mare ajutor pentru rezolvarea acestei probleme. 

Ce puteţi face? Tratamentul eficace debutează prin a-l 
ajuta pe copil să înţeleagă că problema se datorează unei 
chestiuni fizice şi el nu are nici o vină. Medicul vă poate 
ajuta explicându-i pe îndelete copilului problema, folosind 
termeni simpli. Desenarea unei imagini şi etichetarea 
elementelor importante ale acesteia - gura, stomacul, 
intestinele, materiile fecale din intestine, rectul şi muşchii 
sfincterieni care rețin materiile fecale - îl face pe copil să îşi 
dea seama de ce se întâmplă şi îi oferă acestuia cuvintele 
potrivite pentru a discuta despre asta. 

Pasul următor este să trataţi constipaţia cu o 
combinaţie de modificări ale dietei, planificări ale 
momentelor când copiii trebuie să meargă la toaletă, 
exerciţii fizice şi de multe ori medicamente (vezi pag. 844). 
Atunci când constipaţia a persistat mult timp, cu mult stres 
pentru familie şi cu un răspuns slab la tratamentul medical, 
adeseori este bine pentru copil şi pentru părinţi să meargă 
la un psihiatru pentru copii, la un psiholog sau la un 
asistent social. 

Este important ca părinţii să îşi menţină un optimism 
realist. Pierderea de materii fecale reprezintă o problemă 


(chiar când copilul neagă acest lucru), însă această 
problemă este totuşi tratabilă. Pe baza principiului general 
că familie înseamnă că membrii se sprijină între ei şi nu se 
rănesc reciproc, nimănui din casă nu ar trebui să i se 
permită să râdă de copil, să-l facă de ruşine sau să-l critice. 
O atitudine de genul „suntem în această situaţie cu toţii” 
din partea copilului, a părinţilor şi a doctorului este de cel 
mai mare ajutor. 


URINATUL INVOLUNTAR ÎN PAT 


Fiecare copil udă patul până când învaţă cum să 
rămână uscat. Vârsta la care cei mai mulţi copii ajung să 
poată să rămână uscați peste noapte este în jur de 4 ani 
pentru fetiţe şi de 5 ani pentru băieţi. Nimeni nu ştie de ce 
fetiţele sunt mai precoce (ele ţin de asemenea să fie mai 
precoce şi în ceea ce priveşte dezvoltarea limbajului şi 
controlul temperamentului, astfel încât probabil că 
răspunsul este o maturare mai rapidă a creierului). La 
vârsta de 8 ani aproximativ 8% dintre copii - 1 din 12 - încă 
udă patul. Aşadar, dacă văd un copil de clasa a treia care 
udă patul, îl pot asigura că mai există cel puţin încă un copil 
la el în clasă care are aceeaşi problemă. 

Diferite probleme legate de udatul patului. 
Termenul medical pentru udarea patului este enurezis. 
Există 3 tipuri principale de probleme legate de udarea 
patului. In cazul celei mai frecvente, copiii rămân uscați în 
timpul zilei însă nu totdeauna în timpul nopţii. În cea de-a 
doua problemă, copiii care au stat uscați noaptea pentru 
mult timp - cel puţin 5-6 luni - încep dintr-o dată să ude 
din nou patul. Medicii denumesc această situaţie enurezis 
nocturn secundar. Cel de-al treilea tip de problemă se 
produce atunci când copiii fac pe ei în timpul zilei, situaţie 
denumită de medici enurezis diurn. 

Este de ajutor să faceţi diferenţa dintre aceste tipuri de 
probleme, din moment ce ele au adeseori cauze diferite şi 
necesită tratamente diferite. In particular, enurezisul 
secundar nocturn (udatul patului după o perioadă în care 


copilul a putut să rămână uscat pe timpul nopţii) şi 
enurezisul diurn sunt mult mai probabil să se datoreze unor 
probleme medicale (cum ar fi infecțiile sau diabetul) în 
comparaţie cu enurezisul primar nocturn. Ocazional, stresul 
psihologic sever, cum ar fi abuzul sexual, poate de 
asemenea să îl facă pe un copil să înceapă să facă pe el. 
Datorită acestor motive, eu cred că orice copil care are 
enurezis diurn sau enurezis secundar nocturn ar trebuie să 
fie îngrijit de un medic bine pregătit. 

Există şi o excepţie de la această regulă: un copil mic, 
să spunem de 4-5 ani, care a stat uscat toată noaptea timp 
de mai multe luni, ar putea începe să facă din nou pe el ca 
răspuns la stres. Ar putea ca stresul să se datoreze naşterii 
unui frăţior, schimbării domiciliului sau unei alte schimbări. 
Răbdarea şi reasigurarea copilului adeseori corectează 
problema. După câteva săptămâni copilul se va simţi mai 
bine şi va fi capabil să rămână din nou uscat toată noaptea. 

Restul acestui subcapitol se referă la enurezisul primar 
nocturn. 

Cauze. Factorii genetici au un rol important. Există în 
multe cazuri un istoric al unor astfel de episoade care au 
avut loc până la mijlocul copilăriei sau adolescenţei în cazul 
părinţilor. Dacă ambii părinţi au avut astfel de probleme 
când au fost copii, atunci există 75% şanse ca şi copiii lor 
să aibă astfel de probleme. Părinţii consideră că adeseori 
copiii lor udă patul noaptea pentru că dorm profund sau le 
este mai dificil să se trezească în comparaţie cu alţi copii, 
însă medicii care studiază modelele de somn ale copiilor nu 
au găsit nici o dovadă în acest sens. Copiii care udă patul 
nu par a avea vezici urinare mai mici decât ceilalţi copii. 
Insă s-ar putea ca vezicile lor să fie mai predispuse la a se 
goli înainte de a fi complet pline. 

Rareori, udatul patului este determinat de o afecţiune 
medicală, cum ar fi o infecţie urinară. De cele mai multe 
ori, copiii care fac pe ei noaptea sunt sănătoşi. Totuşi, nu 
este neobişnuit ca un copil care face pe el să fie şi 
constipat. Vezica este situată imediat lângă rect, în pelvis. 
Dacă rectul este plin cu materii fecale tari, acesta va creşte 


presiunea asupra vezicii, făcând ca micţiunea să fie dificilă. 
Rezultatul este că vezica se contractă prea tare atunci când 
conţine numai un volum redus de urină, în loc să se 
destindă pentru a putea reţine mai multă. Tratamentul 
constipaţiei (vezi pag. 844) adeseori corectează acest lucru, 
iar udatul patului încetează. Ţinând cont de acest lucru, 
încercările de a trata udatul patului fără a trata mai întâi 
constipaţia adeseori eşuează. 

Cu toate acestea, în cele mai multe situaţii, cauza 
udatului patului este pur şi simplu faptul că el încă nu a 
învăţat cum să rămână uscat pe timpul nopţii. Odată cu 
trecerea timpului, aproape 1 din 7 copii care face pe el va 
ajunge să rămână uscat singur, fără nici o intervenţie. În 
cazul acelora care nu reuşesc, există modalităţi eficiente 
pentru a accelera procesul. 

Invăţând să rămână uscat. Primul pas în învăţarea 
acestui lucru este să înţeleagă problema. Copiii stau în mod 
normal uscați la 1-2 ani. Fie ei se trezesc în mijlocul nopţii 
şi merg la baie, fie rețin urina. Reţinerea urinei presupune 
acţiunea a doi muşchi, denumiți sfinctere. Atunci când 
aceştia sunt contractaţi puternic, blochează uretra astfel 
încât urina nu poate să curgă; atunci când ei se relaxează, 
uretra se deschide. Unul dintre sfinctere este sub control 
conştient: este vorba despre muşchiul pe care îl contractaţi 
atunci când încercaţi să nu urinaţi până când ajungeţi la 
baie. Celălalt este sub control inconştient, la fel ca mulţi alţi 
muşchi din corp care funcţionează autonom. În timpul 
somnului, acest muşchi trebuie să continue să rămână 
contractat sau altfel patul va fi udat. A rămâne uscat 
noaptea depinde de creier care acordă atenţie semnalelor 
că vezica urinară este plină cu urină şi dacă acesta trimite 
comenzi către sfincterul controlat inconştient astfel încât 
acesta să continue să se contracte. Dacă un copil ştie să 
meargă pe bicicletă, el ar putea să folosească această 
experienţă pentru a înţelege mai uşor ce înseamnă să 
rămână uscat noaptea. La fel ca mersul pe bicicletă, a 
rămâne uscat presupune practică. Odată ce creierul a fost 
obişnuit să echilibreze bicicleta, copilul nu trebuie să se mai 


gândească în mod conştient la acest lucru; pur şi simplu se 
suie pe ea şi merge. Este acelaşi lucru şi în cazul nostru. 
Odată ce creierul a fost obişnuit, pur şi simplu veţi adormi. 
Pilotul automat face restul. 

Tratamente pentru enurezis. Tratamente de bun 
simţ sunt lăsarea unei lumini aprinse noaptea, astfel încât 
să fie mai uşor pentru copil să meargă la baie; este bine să 
îi amintiţi copilului să nu bea prea multă apă după masa de 
seară. Totuşi, această măsură drastică este adeseori 
neplăcută şi oricum rareori funcţionează. Evitarea 
băuturilor care conţin cafeină, cum ar fi cola şi ceaiul, este 
de asemenea de mare ajutor, din moment ce cafeina creşte 
producerea de urină. 

Un aşternut tip sandviş ar putea să fie util pentru a-l 
ajuta pe copil să doarmă într-un pat uscat. Faceţi-i patul 
copilului acoperindu-l cu o folie de plastic, peste care puneţi 
un cearşaf, acoperit la rândul lui de o altă folie de plastic 
peste care în final este pus un alt cearşaf. Dacă cearşaful 
de deasupra se udă în timpul nopţii copilul îl poate 
îndepărta pe acesta şi plasticul de dedesubt şi poate să 
adoarmă din nou în pijamale uscate folosind cearşaful de 
dedesubt. 

Mulţi medici tratează enurezis cu medicamente. Uneori 
este utilizată imipramina care în doze mai mari se foloseşte 
pentru a trata depresia la adulţi. Un altul, desmopresina, 
conţine un hormon care reduce producţia de urină 
acţionând la nivel renal. Ambele pot fi eficiente pentru 
reducerea temporară a  udării patului, însă există 
dezavantaje. O supradoză din oricare dintre acestea ar 
putea să fie foarte periculoasă. Desmopresina este scumpă. 
Şi nici unul dintre aceste medicamente nu rezolvă cu 
adevărat problema. Odată ce copilul încetează să mai ia 
medicamentul, există o şansă foarte mare ca să înceapă 
din nou să facă pe el. 

O soluţie mai bună se bazează pe abilitatea creierului 
de a învăţa. Adeseori este de ajutor pentru copil să 
vizualizeze ceea ce doreşte să se întâmple în timpul nopţii. 
Pe măsură ce vezica lui urinară se umple, un mesaj ajunge 


la creier, care răspunde fie prin trezirea copilului fie prin 
contracția sfincterului care reţine urina. Un copil cu 
imaginaţie ar putea să vizualizeze un omuleţ care stă la 
tabloul de comandă din creier. Atunci când mesajul ajunge 
pe calea nervilor şi comunică creierului că vezica este plină, 
omuleţul intervine rapid şi sună un clopoțel sau face 
altceva pentru a alerta creierul că trebuie să menţină 
corpul uscat. Un copil care vizualizează această scenă de 
mai multe ori înainte de a merge la culcare are şanse mai 
mari de a rămâne uscat pe timpul nopţii. 

O altă tehnică utilizează alarma de udare a patului. 
Aceste dispozitive au un senzor electronic care detectează 
prezenţa de urină. Unele tipuri sună, altele activează un 
dispozitiv care vibrează. Oricare dintre acestea îl trezeşte 
pe copil la primul semn de udare a patului. O alarmă de 
acest fel poate să le fie de ajutor la aproape 3/4 dintre 
copii, aceştia ajungând în cele din urmă să reuşească să 
rămână uscați, iar rezultatul este permanent. Nu există nici 
un risc. O alarmă pentru udarea patului costă aproximativ 
la fel ca tratamentul cu desmopresină pentru o lună. Un 
medic familiarizat cu tratamentul enurezisului ar putea să 
se asigure că alarma este utilizată corect. Pentru a vedea 
de unde v-aţi putea procura o astfel de alarmă, consultaţi 
Ghidul Resurselor (pag. 917). 

Un ultim avantaj al abordării non-medicamentoase este 
că metodele de acest fel îi permit copilului să îşi asume 
întreg meritul pentru că a rezolvat această problemă. Data 
viitoare când acesta are de înfruntat o provocare dificilă, 
amintiţi-i de acest succes din trecutul său. In acest fel, 
udatul patului devine o oportunitate pentru educaţie. 


COPIII CU NEVOI SPECIALE 


O CĂLĂTORIE NEAŞTEPTATĂ 


Dacă într-o familie există un copil cu handicap sau cu o 
afecţiune medicală cronică, atunci acea familie este trimisă 
într-o călătorie  neaşteptată. Drumul este dificil, 
indicatoarele sunt mult mai puţin clar marcate, iar 
destinaţia este mai puţin clară decât în cazul familiilor cu 
copii obişnuiţi. Călătoria ar putea să debuteze cu griji 
datorate faptului că ceva nu este aşa cum ar trebui să fie 
sau ar putea începe brusc, odată cu şocul unui diagnostic 
neaşteptat. Oricare ar fi situaţia, primii paşi îi poartă pe 
părinţi prin ţinutul sumbru al pierderii: pierderea copilaşului 
sănătos din visele lor. Caracteristicile acestui peisaj diferă 
de la o persoană la alta. Mulţi descoperă vârfuri ascuţite de 
furie, nisipuri mişcătoare de vină, văi de tristeţe şi câmpii 
de indiferenţă faţă de orice. 

Părinţii care îşi pot găsi drumul prin acest deşert - şi 
majoritatea reuşesc acest lucru - vor avea de înfruntat noi 
bariere, atât emoţionale cât şi practice. Din punct de 
vedere practic, există provocarea de a găsi îngrijire 
medicală şi educaţie adecvate pentru copilul cu nevoi 
speciale, precum şi resursele pentru a plăti pentru acestea. 
Din punct de vedere emoţional, există provocarea de a se 
angaja complet în îngrijirea unui copil special, în timp ce 
simultan trebuie să aibă suficientă energie emoţională şi 
timp pentru ceilalţi copii, pentru partenerul de viaţă şi 
pentru sine. 

Călătoria ar putea să fie singuratică, însă nu trebuie 
neapărat ca lucrurile să se întâmple astfel. Aproximativ 1/3 
dintre copiii din SUA au o tulburare cronică de dezvoltare, 1 
copil din 10 are o afecţiune care este cel puţin de gravitate 
moderată, iar 1 copil din 100 are o tulburare severă. Aceste 
cifre ar putea să nu vi se pară a fi prea mult, însă această 


valoare înseamnă că mii de copii şi familii au pornit deja pe 
acest drum. Aceste familii şi specialiştii care le ajută 
formează o comunitate puternică şi deschisă, bogată în 
cunoştinţe, înţelepciune şi angajament. Dacă există un sfat 
care cu siguranţă este util părinţilor unui copil cu probleme 
de sănătate sau necesităţi deosebite, acesta este să 
apeleze la comunitate pentru ajutor şi sprijin. Fiecare 
familie trebuie să îşi urmeze propria cale, însă aceasta ar 
putea să fie mai uşoară dacă lăsaţi familiile care au pornit 
cu mult înainte să vă servească drept ghizi. 

Incă ceva despre călătorie: terenul ar putea să fie 
dezolant şi dificil, însă este posibil să descoperiţi petece de 
frumuseţe uimitoare şi izvoare adânci de bunătate care să 
vă susțină. Sunt şanse să descoperiți că atât 
dumneavoastră cât şi familia aveţi puteri pe care nici 
măcar nu vi le-aţi imaginat vreodată. A 

Cine sunt copiii cu nevoi speciale? |In trecut, se 
discuta frecvent despre copiii handicapaţi utilizând 
afecțiunea de care sufereau aceştia: un downian, un autist 
etc. Noile modalităţi de gândire pun accentul asupra 
copilului şi mai puţin asupra bolii acestuia. Aşadar, vom 
discuta despre un copil cu un handicap decât despre un 
copil handicapat sau despre un copil cu necesităţi speciale 
de îngrijire medicală. 

Foarte mulţi copii pot fi încadraţi la această categorie. Ei 
sunt copiii cu afecţiuni medicale obişnuite, cum ar fi astmul 
şi diabetul, afecţiuni moderate, cum ar fi sindromul Down şi 
fibroza chistică, precum şi afecţiuni extrem de rare, cum ar 
fi boala urinei cu miros de arțar. Pot fi încadraţi în această 
categorie copiii cu complicaţii datorate naşterii premature, 
cum ar fi paralizia cerebrală, surditatea sau orbirea; copiii 
ale căror creiere au fost afectate de traumatisme sau de 
infecţii; copiii cu malformații fizice, cum ar fi 
cheilopalatoschizis (buza şi palatul despicate), nanism, 
copiii desfiguraţi din naştere. In total, există probabil 3 000 
de afecţiuni diferite care alcătuiesc universul necesităţilor 
pentru îngrijiri speciale. 

Fiecare dintre aceste afecţiuni are propriul ei set de 


probleme şi terapii. Şi bineînţeles, copiii care au aceste 
afecţiuni şi familiile acestora au cu toţii propriile lor puncte 
tari şi slăbiciuni, astfel încât este adeseori nerealist să 
discutăm despre copiii cu handicap ca şi cum aceştia ar 
alcătui un singur grup mare. Totuşi, există câteva elemente 
generale care sunt valabile. 


CUM SĂ FACEŢI FAŢĂ DURERII 


Diferiţi părinţi fac faţă situaţiei în modalităţi 
diferite. Un părinte ar putea să devină analitic, învățând 
tot ce este de învăţat despre afecțiunea copilului său; un 
altul este mulţumit să lase pe altcineva să fie expertul. Un 
părinte ar putea să dea dovadă de multă emoție, un altul 
afişează o figură stoică şi pare a simţi foarte puţin. Unul se 
învinuieşte pe sine şi devine deprimat; un altul îi învinuieşte 
pe alţii sau lumea în general şi este furios. Unul se simte 
fără speranţă; un altul se afundă în propagande pentru a 
obţine ajutor. 

In familie, modurile diferite ale părinţilor de a face faţă 
problemei ar putea să fie complementare sau ar putea să 
reprezinte o sursă suplimentară de stres. Cu toate că 
lucrurile se schimbă într-un fel, există încă părerea în 
cultura noastră că bărbaţii adevăraţi nu plâng niciodată. 
Mamele sunt deseori supărate deoarece consideră că taţilor 
nu le pasă: acest lucru înseamnă că ei nu arată atât de 
multe emoţii ca răspuns la descoperirea faptului că copilul 
lor are un handicap. Taţii, la rândul lor, ar putea considera 
că mamele sunt prea emoţionale şi dramatice, făcând astfel 
ca lucrurile să fie mai rele. Este important să fiţi conştienţi 
de diferenţele între stilurile dumneavoastră şi să fiţi capabili 
să priviţi dincolo de ele, la sentimentele reale ale membrilor 
familie, sentimente care arată că ambilor părinţi le pasă 
foarte mult de situaţia creată. Atunci când părinţii înţeleg şi 
acceptă că au stiluri diferite pentru a face faţă situaţiei, 
atunci amândoi se simt sprijiniți şi mai puternici. 

Aşteptaţi-vă la tristeţe. Toţi părinţii al căror copil are 
un handicap sunt trişti. Acest lucru este în întregime normal 


şi de înţeles. Părinţii trebuie să jelească pierderea copilului 
lor imaginar perfect pe care îl aşteptau înainte de a învăţa 
să îl accepte pe cel real. 

Frecvent puteţi citi despre stadiile tristeţii - şocul, 
negarea, tristeţea propriu-zisă şi furia - ca şi cum fiecare 
persoană trece prin toate aceste stadii, unul câte unul, într- 
o ordine bine stabilită. Realitatea pentru majoritatea 
părinţilor este că toate acestea stadii ale jelitului sunt 
întotdeauna prezente, poate uneori mai puţin intense decât 
în alte momente, însă totuşi sunt prezente tot timpul. 
Aşadar, aţi putea să descoperiţi că vă simţiţi furioşi sau 
deprimaţi fără nici un motiv aparent - să spunem la 
supermarket - până când vă daţi seama că supărarea 
dumneavoastră se manifestă pentru un motiv oarecare în 
acest moment. 

Mâhnirea devine îngrijorătoare atunci când un tată sau 
o mamă pare a se fi blocat în această stare fără a mai 
putea reacţiona în alt fel; de exemplu, părintele este furios 
pe toată lumea, sau este atât de deprimat încât nu este 
capabil să se dea jos din pat dimineaţa, sau care refuză cu 
persistenţă să recunoască realitatea crudă. Astfel de 
răspunsuri sunt frecvente la început, însă devin o problemă 
dacă acestea îl fac pe părinte să fie incapabil să 
funcţioneze sau persistă timp de mai multe luni fără a se 
reduce ca intensitate. 

O parte din tristeţe este orientată către interior; este 
normal ca persoana afectată să simtă nevoia de a fi singură 
pentru o perioadă. Insă nu este sănătos să fie izolată. 
Mâhnirea începe să dispară atunci când este împărtăşită. 
Abilitatea de a jeli împreună cu partenerul, prietenii, 
familia, credincioşii care merg la aceeaşi biserică sau 
apelarea la un specialist este un semn bun de revenire. 
Oamenii nu sunt făcuţi să sufere singuri. 

Fiţi atenţi la sentimentul dumneavoastră de vină. 
O altă reacţie frecventă este sentimentul de vină. Un 
părinte s-ar putea gândi „Trebuie să fi făcut eu ceva greşit” 
şi este preocupat fără încetare de acest lucru, în ciuda 
asigurărilor din partea specialiştilor că ceea ce s-a 


întâmplat a fost pur şi simplu o chestiune de ghinion. O 
mamă ar putea să considere în sufletul său că malformaţia 
copilului său a fost cauzată de aspirina pe care a luat-o în 
timpul sarcinii (acest lucru nu are bineînţeles nici o 
legătură). Alţi părinţi ar putea să retrăiască în mod repetat 
scena unui accident şi s-ar putea critica singuri: „Dacă nu l- 
aş fi lăsat să meargă cu bicicleta pe stradă, acest lucru nu 
s-ar fi întâmplat niciodată.” 

Problema cu vina este că aceasta nu îi permite 
persoanei afectate să îşi vadă în continuare de viaţă. 
Preocuparea faţă de trecut subminează energia de care 
părintele are nevoie pentru a face faţă prezentului. Vina 
poate chiar să devină o scuză la îndemână: „Este numai 
vina mea, astfel încât nu mă aştept să mai pot face ceva în 
legătură cu acest lucru.” 


SPOCK CLASIC 


Nu există nici o reţetă pentru a deveni un părinte 
perfect pentru copilul dumneavoastră cu probleme 
speciale. Intotdeauna există şi cedări care se datorează 
nevoii dumneavoastră de a vă detaşa de probleme, 
sentimentului că neglijaţi pe restul membrilor familiei sau 
temerii că nu vă ridicaţi la înălţimea misiunii pe care o aveţi 
de îndeplinit. Toate acestea nu reprezintă decât nişte 
alternative; nu le puteţi face pe toate. Nici nu este necesar 
să le faceţi pe toate şi oricum nimeni nu o face. 

Aveţi grijă la specializare. Adeseori se întâmplă ca 
un părinte să îngrijească singur copilul cu handicap, 
mergând la toate întâlnirile grupurilor pentru suportul 
părinţilor şi învățând totul despre afecţiune. Problema cu 
acest fel de specializare este că celălalt părinte - adeseori 
tatăl - ar putea să se simtă din ce în ce mai mult neglijat şi 
din ce în ce mai puţin confortabil să aibă grijă de copil. 
Persoana care nu este „specialistă” ar putea de asemenea 
să descopere că are mai puţine lucruri să-i spună 
„Sspecialistului”, care este prins în lumea handicapului. Dacă 
această situaţie nesănătoasă persistă, s-ar putea ajunge la 
destrămarea căsniciei. 


Cea mai bună metodă de a evita această capcană este 
ca ambii părinţi să aibă cu rândul grijă de copilul cu nevoi 
speciale. Dacă unul dintre ei rămâne acasă să aibă grijă de 
copil în timpul zilei, atunci celălalt părinte ar trebui să aibă 
grijă ca şi el să îl îngrijească pe copil pentru perioade mai 
mari de timp după ce revine de la serviciu şi la sfârşitul de 
săptămână, precum şi să îşi ia liber de la muncă din când în 
când pentru a merge la întâlnirile despre boală. Ar putea să 
pară nedrept - în fond, părintele care are o slujbă munceşte 
probabil din greu toată ziua şi merită să se relaxeze - însă 
nedrept sau nu, este necesar ca părinţii să fie uniţi şi să 
funcţioneze ca o echipă. 

Nu neglijați ceilalţi copii. Copiii cu handicapuri 
necesită efort suplimentar, atât fizic cât şi emoţional, însă 
dacă handicapul unui copil devine singurul scop al familiei, 
ceilalţi copii se vor supăra. Ei s-ar putea întreba de ce este 
nevoie de o problemă pentru a capta atenţia părinţilor. Unii 
dintre copii ar putea cauza probleme, ca şi cum ar spune 
„Hei, şi eu sunt copilul vostru. Pe mine m-aţi uitat?” Alţii 
devin extrem de responsabili, ca şi cum dacă sunt perfecţi 
ei ar putea să compenseze cumva imperfecţiunea fratelui 
sau surorii lor şi astfel să câştige dragostea părinţilor. Nici 
unul dintre aceste răspunsuri nu conduce pe termen lung la 
o sănătate mintală bună. 

Toţi copiii au nevoi, chiar dacă acestea nu sunt nevoi 
„Sspeciale”. Ei au nevoie de dragoste şi atenţie în fiecare zi. 
Acest lucru nu înseamnă că părinţii trebuie în mod 
obligatoriu să petreacă cu ei foarte mult timp, ci numai atât 
încât fiecare copil să îşi dea seama că şi el este important. 
De multe ori o piesă de teatru de la şcoală sau un joc de 
fotbal trebuie să fie pus pe locul secund faţă de o 
prezentare de urgenţă la spital pentru copilul afectat. Insă 
este bine ca din când în când întâlnirile de rutină de la 
medic să fie cele reprogramate. 

De asemenea, este bine să vă oferiţi să îi luaţi pe copiii 
sănătoşi, dacă aceştia doresc, la unele dintre sesiunile de 
evaluare sau terapie ale copilului afectat. Acest lucru 
îndepărtează o parte a misterului datorită cauzei pentru 


care copilul cu handicap primeşte atât de multă atenţie, iar 
copiii sănătoşi pot să vadă cât de plictisitoare sunt aceste 
şedinţe, însă dacă un copil nu doreşte să meargă la clinică 
sau la cabinetul terapeutului, nu îl forţaţi dacă aveţi de 
ales. Un copil care are ceva de spus în legătură cu situaţia 
este mult mai probabil să îşi ofere ajutorul de bunăvoie şi 
din toată inima. 

Nu este uşor să fii fratele sau sora unui copil care are un 
handicap, însă aceasta poate fi o experienţă pozitivă, care 
să-l înveţe pe copil empatia şi compasiunea, toleranța 
pentru oamenii diferiţi, curajul şi cum să reziste la greutăţi. 

Nu vă  neglijaţi celelalte relații. Relaţia 
dumneavoastră cu partenerul are şi ea nevoie de grijă şi 
atenţie. Statisticile sunt sugestive: atunci când un handicap 
sever îşi face apariţia, aproximativ 1/3 dintre mariaje 
cedează datorită presiunii, 1/3 rămân nemodificate, iar 
restul devin mai puternice deoarece părinţii înfruntă 
greutăţile împreună. Pentru ca relaţiile să se dezvolte este 
necesar să există comunicare deschisă şi încredere 
reciprocă. Mai presus de orice, sunt necesare muncă şi 
angajament pentru a investi energie în relaţia în sine. 

Relaţiile dumneavoastră cu prietenii şi comunitatea se 
vor modifica şi ele. Dacă nu aveţi grijă, faptul că aveţi un 
copil cu handicap vă va face să trăiţi experienţa izolării 
profunde. Sau ar putea să vă îmbogăţească relaţiile cu 
cercul de prieteni. Mulţi părinţi află în situaţii ca acestea 
care sunt cu adevărat prietenii lor: cei care le oferă 
dragoste şi suport, nu cei care dispar fără urmă. Veţi fi cel 
mai bun părinte posibil numai dacă nu neglijaţi celelalte 
lucruri importante din viaţa dumneavoastră. Aveţi nevoie şi 
meritaţi să aveţi prieteni, să ieşiţi cu aceştia şi să vă 
distraţi, să scăpaţi de responsabilităţile zilnice. 

Pauzele înseamnă libertate. Într-un studiu, părinţii 
unui copil cu handicap au fost întrebaţi care este cea mai 
mare nevoie din viaţa lor la momentul respectiv. Răspunsul 
a fost că au nevoie de o pauză: au nevoie de cineva care să 
aibă grijă de copilul lor pentru un timp astfel încât ei să 
poată merge la un film, la magazine sau să îşi viziteze 


prietenii şi familia. Pauza ar putea să le fie oferită de 
agenţiile specializate, prieteni, biserică, sinagogă şi familie. 
Nu consideraţi că ar trebui să nu vă părăsiţi niciodată 
copilul. Acesta trebuie să înveţe să se separe de 
dumneavoastră, la fel ca orice alt copil, iar dumneavoastră 
trebuie să vă simţiţi confortabil să îl lăsaţi în grija altora. 

Aveţi grijă de dumneavoastră înşivă. Pentru a fi cel 
mai bun părinte cu putinţă trebuie să fiţi cea mai bună 
persoană cu putinţă. Majoritatea martirilor în cele din urmă 
ajung să urască atât faptul că sunt martiri, cât şi cauza 
acestei situaţii. Puteţi să îl îngrijiţi cel mai bine pe copilul 
dumneavoastră atunci când vă simţiţi fericit şi împlinit ca 
persoană. Nimeni nu vă poate spune ce presupune acest 
lucru. Pentru unii părinţi, acest lucru ar putea să însemne 
găsirea unor servicii excelente pentru copilul lor şi 
revenirea la slujbă. Alţii aleg să aloce mai mult din timpul 
lor pentru copii. Indiferent de modul în care decideţi să vă 
focalizaţi energia, vor exista membri ai familiei şi prieteni 
care vor considera că ar trebui să faceţi alegeri diferite. Nu 
puteţi să îi mulţumiţi pe toţi, astfel încât nu luaţi prea mult 
în considerare părerile lor. Nu există în această situaţie o 
decizie corectă sau greşită, ci numai deciziile care sunt cele 
mai potrivite pentru dumneavoastră. 


ACŢIONAȚI 


A avea un copil cu handicap sau cu o problemă specială 
de sănătate poate cu uşurinţă să vă facă să vă simţiţi 
neajutorat şi disperat. Antidotul la aceste sentimente este 
să acţionaţi. Sunt multe lucruri pe care le puteţi face. 

invăţaţi cât mai multe despre afecțiunea 
copilului. Cu cât o înţelegeţi mai mult, cu atât mai puţin 
misterioasă va fi, cu atât mai bine veţi putea să înţelegeţi 
ce vă spun medicii şi cu atât mai mult veţi fi capabil să îi 
ajutaţi pe terapeuţi. Scrieţi la organizaţiile naţionale care se 
ocupă cu această problemă. Citiţi cărţile specifice pe care 
le puteţi găsi în librării. Şi discutaţi cu medicul copilului sau 
cu un asistent social. 


Organizaţi-vă. Aşteptările pentru părinţii copiilor cu 
handicap pot fi copleşitoare: întâlniri cu medicii, şedinţe de 
terapie, analize diagnostice, vizite la şcoală şi aşa mai 
departe. Veţi avea nevoie să fiţi eficient pentru ca aceste 
responsabilităţi să nu ajungă să vă controleze viaţa. Mulţi 
părinţi păstrează un carneţel cu informaţii despre ceea ce 
au făcut şi ce s-a întâmplat. Ei iau acel carneţel cu ei la 
toate întâlnirile. Programaţi cât de multe vizite puteţi în 
aceeaşi zi pe cât este posibil şi căutaţi clinicile sau spitalele 
care aranjează ca mai multe vizite să fie programate mai 
apropiate atât în timp cât şi în spaţiu (să puteţi face totul 
într-un singur loc). 

Găsiţi o persoană calificată pentru educaţia 
copilului cu probleme. Copiii cu nevoi speciale de 
sănătate beneficiază dacă au numai un singur medic - de 
obicei un specialist în medicină de familie - care să 
înţeleagă afecțiunea copilului, să ştie care sunt resursele 
medicale şi serviciile sociale disponibile şi care să poată 
coordona îngrijirea copilului. Acest medic ar trebui să 
cunoască bine copilul şi familia, să ştie care sunt punctele 
tari şi slabe ale acestora şi ar trebui să îi ajute pe părinţi să 
facă paşii necesari pentru a păstra sănătatea întregii 
familii. În ultimii ani, Academia Americană de Pediatrie şi 
alte organizaţii profesionale s-au referit la acest doctor 
special ca fiind „medicul de casă” al copilului cu handicap. 
Bineînţeles, fiecare copil merită îngrijire individualizată şi 
sprijin orientate în jurul familiei. In cazul copiilor cu 
necesităţi speciale de sănătate, un „medic de casă” este o 
necesitate. 

Medicii care sunt capabili să acţioneze de bunăvoie ca 
„medic de casă” adeseori au o pregătire specială. Ei ar 
putea să fie membri ai Society for Developmental and 
Behavioral Pediatrics  (SDBP). Contactaţi această 
organizaţie pentru a găsi membri în zona dumneavoastră. 
Dacă deja aveţi un medic pentru copilul dumneavoastră, 
întrebaţi-l pe acesta deschis dacă este capabil să servească 
drept „medic de casă” pentru copilul dumneavoastră. Dacă 
nu, acesta va putea probabil să vă ofere numele altor 


medici care asigură în mod regulat acest fel de îngrijire 
medicală. 

Alăturaţi-vă unui grup de suport parental. 
Grupurile de părinţi pot să vă asigure pregătire specifică, vă 
pot oferi indicaţii pentru a găsi cei mai buni medici şi 
terapeuţi şi vă pot oferi sprijin personal. Există organizaţii 
naţionale pentru majoritatea tulburărilor medicale şi de 
dezvoltare. Unele sunt trecute în Ghidul Resurselor (vezi 
pag. 917) sau le puteţi găsi întrebându-l pe medicul 
dumneavoastră, căutând la biblioteca locală sau pe 
internet. Ar putea să existe o filială locală în apropierea 
domiciliului dumneavoastră. Chiar dacă nu există nici un 
grup dedicat afecțiunii specifice a copilului dumneavoastră, 
ar putea să existe un grup pentru părinţii copiilor care au 
diferite nevoi speciale. 

O altă resursă excelentă este revista Exceptional 
Parents, care conţine în mod regulat articole de încredere, 
informative şi care v-ar putea inspira. Site-ul revistei, 
www.eparent.com este un loc potrivit pentru a vă începe 
căutările. 

Deveniţi avocatul copilului dumneavoastră. Puteţi 
descoperi că trebuie să negociaţi pentru a trata cu 
birocraţia şi cu mulţi specialişti. Sistemul şcolar s-ar putea 
să nu ofere ceea ce dumneavoastră consideraţi a fi un 
program optim, unul care să fie conceput special pentru 
nevoile speciale ale copilului dumneavoastră. Companiile 
de asigurări s-ar putea împotrivi atunci când trebuie să vă 
plătească unele analize sau tratamente. Unele comunităţi 
sunt insensibile la nevoile persoanelor cu handicap şi nu le 
asigură acestora nici un sprijin. 

In astfel de cazuri, vocea unui părinte insistent şi 
cunoscător ar putea să facă diferenţa. Multe comunităţi au 
organizaţii al căror scop principal este să educe şi să ofere 
sprijin părinţilor astfel încât aceştia să poată să îşi susţină 
eficient ideile. Cereţi informaţii de la medicul copilului 
dumneavoastră sau apelaţi la organizaţiile naţionale 
trecute în Ghidul Resurselor. 

Nu vă descurajaţi dacă la început veţi întâlni rezistenţă. 


Cu practică, veţi deveni din ce în ce mai eficienţi. De 
asemenea, nu este obligatoriu să acţionaţi singuri. Singura 
voce mai puternică decât vocea unui părinte insistent este 
vocea unui grup de părinţi insistenţi. Alăturaţi-vă unei 
coaliţii naţionale a părinţilor pentru ca vocea 
dumneavoastră să facă parte dintr-un cor care să 
influenţeze emiterea legilor şi tribunalele. 

Implicaţi-vă în comunitatea dumneavoastră. Multe 
comunităţi şi grupuri religioase oferă sprijin membrilor lor 
cu handicap. Prezentaţi-vă copilul vecinilor, persoanelor de 
la locul dumneavoastră de muncă, comunităţii în ansamblul 
ei. Ajutaţi-i pe oameni să înţeleagă nevoile copiilor cu 
handicap. Veţi fi răsplătit cu sprijinul comunităţii 
dumneavoastră atunci când oamenii vor afla despre 
problemele copilului şi vor ajunge să îl cunoască pe acesta 
personal. 


INTERVENŢIILE PRECOCE ŞI EDUCAŢIA SPECIALĂ 


Intervenţiile precoce. Prin lege federală (SUA), 
fiecare stat trebuie să aibă pus la punct un sistem pentru a 
coordona serviciile de intervenţii precoce pentru copiii cu 
nevoi speciale. Aceste servicii cuprind terapia ocupaţională, 
fizică şi cea destinată vorbirii şi limbajului. Intervenţiile 
precoce se referă şi la asistenţa acordată familiilor pentru 
ca acestea să descopere serviciile necesare şi metodele în 
care pot să plătească pentru acestea, fie prin asigurare 
privată fie prin programe finanţate din publicitate. Pentru 
fiecare copil identificat, agenţia coordonatoare de stat ar 
trebui să colaboreze cu părinţii acestuia pentru a pune la 
punct un plan individual de servicii pentru familie în care să 
fie specificate nevoile copilului şi ale familiei şi modul în 
care acestea vor fi satisfăcute. In mod evident, dacă 
medicul dumneavoastră este un „medic de casă” (vezi pag. 
604), el poate participa la planificarea şi coordonarea 
mersului cazului dumneavoastră. 

Ceea ce este remarcabil - şi astea într-un sens pozitiv - 
este că legea recunoaşte specific faptul că un copil există în 


familie, astfel încât pentru a îndeplini nevoile unui copil, 
întreaga familie trebuie să fie luată în considerare. Pentru 
orice copil mai mic de 3 ani, sistemul precoce de intervenţii 
este o resursă de cea mai mare importanţă. Medicul 
copilului ar trebui să fie capabil să vă pună în contact cu un 
astfel de centru. 

IDEA şi educaţia specială. Pentru copiii cu nevoi 
speciale şi care au ajuns la vârsta de 3 ani, o altă parte a 
legii federale prevede modul în care statele ar trebui să se 
ocupe de educaţia acestora. /ndividuals with Disabilities 
Education Act (IDEA) s-a dezvoltat pornind de la o mişcare 
condusă de părinţii copiilor cu nevoi speciale, astfel încât 
copiii acestor părinţi să nu fie ignoraţi sau abuzaţi de 
sistemul de învăţământ. IDEA prevede că toţi copiii au 
dreptul „la educaţie publică gratuită şi adecvată” asigurată 
„în cel mai puţin restrictiv mediu”. In conformitate cu acest 
standard, şcolile ar trebui să asigure orice sprijin pentru a 
face posibil pentru copiii cu handicap să participe pe cât de 
mult este posibil la activităţile academice şi sociale 
principale. De exemplu, dacă un copil are un deficit auditiv, 
şcoala trebuie să îi asigure acestuia ajutor astfel încât să 
poată participa complet la cursuri şi la celelalte activităţi 
şcolare. 

IDEA le oferă părinţilor dreptul şi responsabilitatea de a 
se asigura că nevoile speciale ale copiilor lor sunt 
îndeplinite. Părinţii au dreptul să ceară o evaluare a 
copilului; dacă acesta este găsit a avea nevoi speciale, 
atunci şcoala trebuie să creeze un plan de educaţie 
individualizat (IEP = Individualized Education Plan) în care 
să fie prevăzut care sunt nevoile copilului şi modul în care 
şcoala intenţionează să le satisfacă. Părinţii semnează 
aceste planuri şi au dreptul la apel dacă nu sunt de acord 
cu ele (vezi pag. 676 pentru mai multe informaţii despre 
legea educaţiei speciale). 

Tendinţele sociale. In trecut se considera că un copil 
cu un handicap care interferă cu desfăşurarea normală a 
orelor de curs - de exemplu, copiii cu tulburări de vedere 
sau auditive - ar trebui ca de la început să fie trimis la o 


şcoală specială din comunitatea lui sau la internate 
specializate. In ultimii 20 de ani s-au făcut eforturi din ce în 
ce mai mari pentru a-i integra pe copiii cu handicap în 
activităţile principale care se desfăşoară în şcoli. 

Când acest lucru este făcut cum trebuie, toţi copiii 
beneficiază de pe urma lui, atât cei cu handicap cât şi cei 
normali. Atunci când însă nu este implementat când 
trebuie, cu o pregătire inadecvată pentru nevoile speciale 
ale copiilor, rezultatul ar putea să fie că un copil cu nevoi 
speciale nu va putea să înveţe pentru că nu i se predă în 
aşa fel încât el să recepţioneze informaţiile. Legea IDEA 
descrisă mai sus (vezi şi pag. 676 pentru legea federală 
IDEA) oferă părinţilor puterea de a se asigura că educaţia 
primită de copiii lor este corespunzătoare. 


RETARDUL MINTAL 


Etichetări şi stigmate. Mai mult decât orice 
diagnostic, retardul mintal poartă un stigmat. Sună ca o 
insultă. De-a lungul anilor, oamenii au folosit mulţi termeni 
diferiţi pentru a-i descrie pe copiii şi pe adulţii ale căror 
abilităţi intelectuale sunt sub medie: lenți, întârziaţi, 
deficienţi din punct de vedere cognitiv, şi aşa mai departe. 
Aceşti termeni mi se par a fi încercări de a deghiza 
subiectul discuţiei. Soluţia la această problemă, cred eu, nu 
constă în schimbarea cuvintelor pe care le folosim, ci 
schimbarea modului în care gândim în legătură cu deficitul 
intelectual însuşi. Retardul mintal este o afecţiune, la fel ca 
orbirea sau surditatea, care face ca oamenilor să le fie 
dificil să funcţioneze în societate dacă nu beneficiază de 
asistenţă specială. Atunci când ei primesc această 
asistenţă, pot trăi vieţi  împlinite, satisfăcătoare şi 
productive. Ei pot iubi şi pot fi iubiţi. Ei pot contribui la 
comunitatea în care trăiesc. Nu ar trebui să existe ruşine 
legată de termenul „retard mintal”. 

Intârzierea în dezvoltare şi retardul mintal. Mulţi 
bebeluşi tipici şi copii mici depăşesc mai lent anumite 
puncte de referinţă ale dezvoltării, cum ar fi să meargă 


singuri sau să folosească propoziţii întregi. Un copil care 
este foarte lent ar putea să fie considerat întârziat în 
dezvoltare. Termenul nu comunică prea multe despre 
motivul pentru care întârzierea există sau ce consecinţe va 
avea aceasta în viitor. Copiii mici adeseori au un progres 
inegal în dezvoltare, iar mulţi copii care au întârzieri în 
dezvoltare recuperează în cele din urmă, adeseori fără 
ajutor din partea terapeuţilor sau a altor specialişti. 

Alţi copii rămân întârziaţi şi cu timpul devine evident că 
ei învaţă şi dobândesc deprinderi într-un ritm mai lent 
decât majoritatea celorlalţi copii. Aceşti copii vor fi 
diagnosticaţi în cele din urmă ca având retard mintal. Copiii 
mici cu mai multe întârzieri grave sau cu afecţiuni medicale 
despre care se ştie că afectează dezvoltarea creierului pot 
fi diagnosticaţi ca fiind retardaţi mintal din timpul primilor 
1-2 ani de viaţă. Mulţi copii nu sunt diagnosticaţi ca 
retardaţi mintal până când ajung la şcoală. 

Definiţia retardului mintal. Definiţia retardului mintal 
(MR = mental retardation) s-a modificat de-a lungul 
timpului. Profesioniştii nu mai iau în considerare numai 
rezultatele testului IQ; ei iau de asemenea în considerare 
cât de bine îşi îndeplineşte copilul sarcinile zilnice, cum ar fi 
să se îngrijească pe sine (să se hrănească, să se curețe, să 
se îmbrace), să îşi comunice nevoile şi ideile, să rezolve 
problemele de la şcoală şi să îndeplinească sarcinile care îi 
sunt atribuite. In trecut, copiii erau împărţiţi în categorii ca 
având retard mintal uşor, moderat sau sever. Cu toate că 
este dificil să evite complet aceşti termeni, specialiştii se 
focalizează în prezent asupra volumului de suport de care 
copilul are nevoie pentru a se descurca în viaţă. Oare 
copilul are nevoie de ajutor special numai în anumite 
momente şi numai în anumite situaţii (de exemplu, la 
şcoală) sau în cea mai mare parte a timpului şi în 
majoritatea situaţiilor? In loc să fie numai o etichetă, 
diagnosticul de retard mintal devine o descriere a tipului şi 
intensității ajutorului de care copilul are nevoie pentru a se 
dezvolta şi pentru a funcţiona în viaţă. 

Cauzele  retardului mintal. Atunci când retardul 


mintal este sever, adeseori este posibil să fie descoperită o 
cauză. Exemplele sunt lisencefalia (o afecţiune în cadrul 
căreia creierul nu se formează corespunzător) sau rubeola 
(o infecţie virală care dacă este dobândită în copilărie este 
uşoară, însă care poate să determine malformații cerebrale 
ale fătului în plină dezvoltare dacă femeia însărcinată face 
boala). Multe afecţiuni genetice, cum ar fi sindromul Down 
(vezi pag. 617) determină printre altele şi retard mintal. 

Totuşi, când retardul mintal este uşor, este adeseori 
imposibil să fie stabilită o cauză. Ştim că diverse lucruri pot 
afecta creierul în plină dezvoltare, cum ar fi expunerea la 
plumb sau mercur (vezi pag. 764) sau malnutriţia devreme 
în viaţă. Expunerea la alcool în timpul sarcinii este bine 
cunoscută că ar cauza retard mintal şi se pare că fumatul în 
timpul sarcinii ar avea efecte similare, chiar dacă mai puţin 
dramatice. Ştim că în medie aceste expuneri reduc 
coeficientul de inteligenţă. Insă în cazul specific al unui 
copil, nu putem spune cu siguranţă că una dintre aceste 
expuneri a fost cauza apariţiei retardului mintal. Multe din 
cazurile de retard mintal rămân idiopatice, fapt ce 
înseamnă pur şi simplu că nu cunoaştem cauza lor. 

Copiii cu retard mintal uşor adeseori provin din familiile 
în care sunt stimulaţi intelectual foarte puţin. Nu este clar 
dacă lipsa stimulării cauzează retardul; este mult mai 
probabil ca mai mulţi factori să fie implicaţi. Insă este clar 
că programele de înaltă calitate pentru preşcolari 
promovează dezvoltarea intelectuală a copiilor care provin 
din astfel de familii. Incurajarea părinţilor să le citească cu 
voce tare copiilor şi să le ofere cărţi cu poze pentru început, 
de asemenea stimulează dezvoltarea limbajului copiilor 
mici, acesta fiind o componentă cheie a inteligenţei. 
Ajutorul reprezentat de stimularea suplimentară nu 
înseamnă că părinţii trebui învinuiți dacă copilul lor are 
retard mintal. Inseamnă numai că creierul este un organ 
foarte adaptabil; dacă este stimulat corespunzător, se 
poate dezvolta în modalităţi surprinzătoare. 

Care sunt nevoile copiilor cu retard mintal? A fi 
acceptaţi şi iubiţi îi face pe toţi copiii să obţină cât de mult 


este posibil de la abilităţile pe care le au. La fel ca toţi 
copiii, cei cu retard mintal au nevoie de stimulare şi de 
provocări care sunt adecvate nivelului lor de abilitate, chiar 
dacă acestea sunt provocări mai mici decât cele normale 
pentru vârsta cronologică a copilului. De exemplu, un copil 
de 7-8 ani ar putea avea nevoie de oportunităţi pentru a se 
juca de-a prefăcutul, în timp ce ceilalţi copii care sunt 
normal dezvoltați au trecut la jocurile de masă (cărţi, şah). 
Copiii cu retard mintal au nevoie de colegi de joacă cu care 
se pot simţi bine şi cu care pot să ţină pasul, chiar dacă 
aceştia sunt mult mai mici. La şcoală, ei trebuie să fie puşi 
în clasele în care simt că le este locul şi că pot să realizeze 
ceva. 


SPOCK CLASIC 


Este foarte trist că se întâmplă uneori ca persoanele cu 
debilitate mentală provenind din familii cu educaţie şi nivel 
social moderat au o evoluţie mai bună decât aceia cu 
părinţii intelectuali cu ambiţii crescute. Cei din urmă au 
tendinţa să ajungă la concluzia că viaţa lor depinde de 
notele bune obţinute la şcoală, urmarea unei facultăţi şi 
îmbrăţişarea unei profesiuni intelectuale. Există multe 
meserii folositoare şi demne care pot fi îndeplinite bine de 
persoane cu o inteligenţă mai redusă decât media. Este 
dreptul fiecărui individ să crească bine adaptat şi bine 
antrenat pentru a fi capabil să îndeplinească meseria 
adecvată resurselor sale. 

Oricine a observat grupurile de copii cu retard mental 
ştie cât de naturali şi prietenoşi sunt majoritatea lor, mai 
ales aceia care au fost integrați şi acceptaţi în familie. 
Atunci când sunt ocupați cu joaca sau lecţiile adecvate 
nivelului lor, ei au aceeaşi atitudine interesată şi 
nerăbdătoare de a învaţa pe care o au şi copiii cu intelect 
superior. Cu alte cuvinte, aspectul de „prost” vine mai mult 
din faptul că se simt aşa decât din nivelul intelectual. 
Majoritatea dintre noi arătăm proşti când ni se ţine o lecţie 
despre fizica cuantică. 

Părinţii unui copil cu inteligenţă medie nu trebuie să 


întrebe medicul sau să consulte cărţi speciale pentru a afla 
care sunt preocupările lui. Ei îl urmăresc cum se joacă cu 
lucrurile sale şi sesizează ce altceva poate fi atractiv pentru 
el. Ei observă ce încearcă el să înveţe şi îl ajută cu tact. 
Lucrurile ar trebui să stea la fel şi pentru copilul cu retard 
mental. Dacă îl urmăriţi, veţi observa ceea ce îi face 
plăcere şi îi veţi oferi jucării care să îl satisfacă. Il veţi ajuta 
să găsească copiii cu care să se distreze şi îl veţi învăţa 
lucrurile pe care le doreşte şi le poate asimila. 

Alegerea şcolii. Alegerea şcolii potrivite este vitală. 
Este înţelept să obţineţi opinia şi îndrumarea unui psiholog 
sau a unui psihiatru specializaţi în problemele copiilor; 
aceştia ar putea să fie particulari sau ar putea să lucreze la 
o clinică pentru îndrumarea copiilor sau în sistemul şcolar. 
Un copil nu ar trebui să fie plasat într-o clasă care este mult 
prea avansată faţă de capacităţile lui. In fiecare zi în care 
nu este capabil să ţină pasul cu colegii, încrederea lui în 
sine se va reduce puţin câte puţin, iar faptul că va trebui să 
fie lăsat repetent sau retrogradat îl va descuraja foarte 
mult. Nu este ideal să întârziaţi mersul la şcoală al copilului 
datorită retardului mintal. De fapt, programele pentru 
preşcolari pot fi extrem de utile pentru copiii cu întârzieri 
ale dezvoltării sau cu retard mintal. 

Copilul cu retard mintal mai sever. Un copil care la 
18 sau 24 de luni este încă incapabil să stea în şezut, care 
arată puţin interes faţă de oameni sau lucruri, are probleme 
mai complicate. El va trebui să fie îngrijit ca un bebeluş 
pentru mult timp. Dacă va continua să fie îngrijit la 
domiciliu sau într-o clinică specializată depinde de gradul 
de retard mintal, de temperamentul său, de modul în care 
el îi afectează pe ceilalţi copii ai familiei şi dacă odată cu 
trecerea timpului el este mai activ şi poate să găsească 
colegi de joacă şi activităţi care să îl facă fericit. Depinde 
dacă există o clasă specială în una dintre şcolile locale, care 
să-l accepte şi care să i se potrivească. lar mai mult decât 
orice, depinde dacă părinţii lui pot face faţă greutăților 
implicate de îngrijirea lui şi dacă vor găsi suficientă 
satisfacţie astfel încât să poată să aibă grijă de el an după 


an. În trecut, se presupunea că un copil cu retard mintal ar 
trebui să fie trimis la şcoli speciale sau să înveţe în clase 
separate. În prezent se consideră că acesta este bine să 
locuiască acasă cu familia şi să meargă la şcolile obişnuite, 
beneficiind de sprijinul necesar pentru a reuşi. 

Adolescenţa şi tranziţia către maturitate. Copiii cu 
retard mintal cresc totuşi. In adolescenţă, un copil cu retard 
mintal este nevoit să înfrunte aceleaşi dorinţe şi temeri 
contradictorii care îi chinuiesc şi îi încântă pe ceilalţi 
adolescenţi, însă trebuie să înfrunte şi provocări 
suplimentare. Datorită independenţei lor limitate, realizarea 
socializării - mersul la film, statul cu prietenii - ar putea să 
fie mai dificil. Şi ar putea să fie dificil ca adolescentul să 
înţeleagă regulile sociale care guvernează relaţiile dintre 
sexe. Nu este de ajutor faptul că mulţi oameni presupun că 
o persoană cu tulburări intelectuale nu are sau nu ar trebui 
să aibă sentimente sexuale. Educaţia precoce şi continuă 
despre sexualitate şi despre relaţiile interumane este 
importantă pentru copiii cu dezvoltare normală (vezi pag. 
446) şi este în mod deosebit importantă pentru copiii cu 
deficienţe cognitive. 

Grijile în legătură cu modul în care un copil cu retard 
mintal îşi va găsi locul în viaţa adultă i-ar putea obseda pe 
mulţi părinţi. Şcolile asigură din ce în ce mai mult educaţie 
specială copiilor până la vârsta de douăzeci şi unu de ani şi 
pun la dispoziţie servicii pentru a-i ajuta pe adulţii tineri să 
facă tranziţia către slujbele care li se potrivesc şi către 
aranjamentele adecvate pentru a locui. 

Puteţi să găsiţi mult mai multe informaţii despre toate 
subiectele discutate mai sus; Ghidul Resurselor (pag. 917) 
este un loc potrivit de unde puteţi să începeţi. 


AUTISMUL 


O perioadă pentru speranţă şi îngrijorare. 
Conştientizarea problemei autismului nu a fost niciodată 
prea mare. Acum înţelegem că autismul este cauzat de o 
dezvoltare anormală a creierului şi nu de creşterea greşită 


a copilului de către părinţi. Există speranţe că educaţia 
specială precoce şi intensivă le poate fi de ajutor copiilor cu 
autism astfel încât aceştia să înveţe să comunice şi să 
gândească cu mai multă flexibilitate. Odată cu înţelegerea 
crescută a bolii şi cu optimismul în legătură cu tratamentul, 
precum şi datorită programelor de tratament de înaltă 
calitate care sunt disponibile, specialiştii reuşesc să 
stabilească diagnosticul la vârste din ce în ce mai mici, iar 
prin aceasta ei cresc şansele de ameliorare a bolii. 

Partea negativă este că numărul copiilor cu autism pare 
a fi în creştere. Spun pare deoarece nu suntem siguri cât de 
mult din această creştere se datorează faptului că există o 
înţelegere mai mare a bolii şi cât de mult s-ar datora 
schimbărilor propriu-zise care se petrec în copii. Teoria 
populară conform căreia autismul este cauzat de vaccinări 
pare foarte improbabilă (vezi pag. 726). Insă există multe 
alte cauze posibile şi nu toate acestea au fost cercetate în 
profunzime. Şi în timp ce educaţia precoce şi intensivă îi 
ajută mai mult pe copii să facă progrese treptate, mulţi 
părinţi se agaţă încă de speranţa că tratamente 
miraculoase le-ar putea asigura o vindecare instantanee a 
copilului. Atunci când aceste speranţe se dovedesc a fi 
false, aşa cum s-a întâmplat întotdeauna până acum, 
dezamăgirea ar putea să fie severă. Cel mai realist punct 
de vedere este că un copil cu autism va continua să 
întâmpine dificultăţi speciale pe tot parcursul vieţii sale. 

Cunoaştem mai multe în prezent despre autism decât 
oricând înainte, însă mai avem totuşi foarte multe de 
învăţat. Paragrafele care urmează pot să vă ofere numai o 
scurtă introducere. Dacă unul dintre copiii dumneavoastră 
are autism, veţi dori cu siguranţă să învăţaţi mai multe. 
Ghidul Resurselor ar trebui să vă ajute să începeţi (vezi 
pag. 917). 

Ce este autismul? Copiii cu autism au o dezvoltare 
anormală în trei domenii principale: comunicarea, relaţiile 
interumane şi comportamentul. Copiii care se dezvoltă în 
mod normal au uneori dificultăţi în unul dintre aceste 
domenii; autismul este determinat de combinaţia specifică 


de probleme pe care le prezintă copilul. lată câteva 
exemple. 

Comunicarea. Copiii cu autism s-ar putea să nu înceapă 
să se bâlbâie la momentul potrivit (în jurul vârstei de 6-12 
luni) şi ajung de multe ori să pronunţe târziu cuvinte. Dacă 
vorbesc, ei repetă de multe ori fără sens cuvintele şi au 
dificultăţi în a purta o conversaţie cu o altă persoană. Copiii 
cu autism au de asemenea probleme cu comunicarea non- 
verbală. Ei nu stabilesc contactul vizual pentru a-i arăta 
interlocutorului că îl ascultă şi nu priveşte către lucruri 
pentru a arăta că le consideră interesante. 

Relațiile interumane. Copiii cu autism s-ar putea să nu 
se alinte aşa cum este normal şi să nu se întindă pentru a fi 
luaţi în braţe; unii dintre ei ar putea să fie supăraţi de 
jocurile cu părinţii pe care copiii normali le consideră a fi 
atât de plăcute. Adeseori ei îi ignoră pe ceilalţi copii din 
jurul lor sau interacționează cu aceştia în modalităţi 
nedorite deoarece ei nu pot interpreta indiciile non-verbale 
care înseamnă „Sunt gata acum să mă joc” sau „Lasă-mă în 
pace”. Ar putea să îşi manifeste afecțiunea pentru părinţii 
lor, însă în modalităţi ciudate, cum ar fi să se ciocnească de 
cineva atunci când doresc să fie îmbrăţişaţi. 

Comportamentul. Copiii cu autism adeseori devin 
fascinaţi de unul sau două comportamente pe care le 
repetă la nesfârşit. Un copil ar putea să alinieze maşinuţele 
de jucărie în aceeaşi ordine sau ar putea să aprindă şi să 
stingă continuu luminile. Un altul ar putea să pună o casetă 
în casetofon şi după aceea să o scoată, repetând această 
succesiune de gesturi timp de ore întregi. Orice încercare 
de a modifica această rutină ar putea să declanşeze o criză. 
Obiectele care se rotesc adeseori par a-i fascina în mod 
deosebit pe copiii cu autism. Aceştia adeseori se învârt cu 
tot corpul, îşi îndoaie sau îşi răsucesc mâinile sau le leagă 
înainte şi înapoi în mod repetat. Ei ar putea să reacționeze 
neaşteptat la sunete, mirosuri sau atingeri. De exemplu, 
multora dintre ei le place sentimentul de a fi ţinuţi strâns în 
braţe, însă nu le place deloc să fie ţinuţi uşor. 

Gama problemelor legate de autism. Experții 


recunosc un întreg spectru de tulburări legate de autism, 
de la uşoare la foarte severe. Terminologia ar putea să fie 
derutantă. Termenul „tulburări pervasive de dezvoltare” ar 
putea să fie utilizat pentru a descrie întreg spectrul 
caracteristic autismului; însă tulburarea pervazivă de 
dezvoltare (PDD = pervasive developmental disorder sau 
PDD-NOS) se referă de asemenea şi la o manifestare 
autistă care nu cuprinde toate simptomele care 
caracterizează autismul complet manifest. 

Sindromul Asperger este un tip de autism în cadrul 
căruia copiii vorbesc corect, însă au probleme în ceea ce 
priveşte nuanțele subtile ale limbajului social. De exemplu, 
intonaţia discursului lor este uniformă sau melodioasă, sau 
ei ar putea să vorbească ca savanții însă să fie incapabili să 
discute despre lucruri triviale. 

In cea mai gravă formă, autismul adeseori se asociază 
cu retard mintal sever, cu tulburări de auz sau cu crize 
recurente. Cu toate că astfel de copii s-ar putea să nu 
înveţe niciodată să comunice verbal, profesorii şi terapeuţii 
sensibili pot de multe ori să-i ajute să stabilească alte 
mijloace de comunicare şi pentru a intra în contact cu 
ceilalţi. 

Există o problemă fundamentală în autism? Există 
multe teorii. Una care mie mi se pare mai bună este că 
autismul afectează modul în care creierul procesează 
informaţiile pe care le primeşte de la organele de simţ, 
situaţia asemănându-se într-un fel cu cea a unui televizor 
care recepționează defectuos programele. Unele dintre 
semnale sunt percepute normal, altele sunt distorsionate, 
iar restul sunt complet pierdute. Este posibil ca dificultăţile 
fundamentale din autism - de comunicare, relaţii 
interumane şi comportamentale - să reprezinte răspunsuri 
la aceste semnale pe care creierul copiilor afectaţi le 
recepționează, ele reprezentând încercările copilului de a 
face faţă unei lumi confuze şi înspăimântătoare. 

Unele dintre cele mai dramatice simptome, cum ar fi 
crizele temperamentale violente, ar putea să fie expresia 
unei frustrări extreme şi ale nefericirii datorate faptului că 


sunt deconectaţi de restul lumii. Plăcerea de a se învârti, un 
alt simptom frecvent întâlnit, ar putea să reflecte 
anomaliile aparatului vestibular al copilului, acesta fiind cel 
care controlează echilibrul. Copilul ar putea să evite 
contactul vizual cu interlocutorii preferând în loc de acesta 
să privească la câteva obiecte care îi sunt foarte familiare, 
deoarece faţa umană furnizează prea multe informaţii în 
acelaşi timp, iar acest lucru este copleşitor şi deranjant 
pentru copilul cu autism. 

Dacă autismul distorsionează modul în care copilul 
vede, aude, percepe senzațiile tactile şi gustul, toate 
senzațiile obişnuite care îi conectează pe copii în mod 
normal cu părinţii lor - schimbul de priviri, dulciurile, 
muzica - ar putea să-l facă pe copilul cu autism să fie 
tulburat profund. Provocarea în tratamentul autismului este 
să treceţi peste tulburările senzoriale şi să stabiliţi o 
legătură cu copilul, să depăşiţi comportamentele defensive 
ale copilului, cum sunt evitarea contactului vizual, şi să îl 
învăţaţi pe copil deprinderile necesare pentru a-şi putea 
face cunoscute ideile şi sentimentele. 

Semne precoce de autism. Detectarea precoce a 
autismului ameliorează foarte mult perspectivele copilului. 
Foarte devreme, părinţii ar putea să aibă un sentiment vag 
că ceva nu este aşa cum ar trebui. Analizând lucrurile 
retrospectiv, ei şi-ar putea da seama că bebeluşul lor nu i-a 
privit în ochi aşa cum fac de obicei copiii, şi niciodată nu a 
agreat jocurile specifice pentru bebeluşi. Alte semne sunt, 
în jurul vârstei de 12 luni, faptul că nu arată cu degetul 
obiectele pentru a orienta atenţia părinţilor asupra lor; la 
15 luni nu foloseşte nici un cuvânt pentru a-şi comunica 
dorinţele sau idei simple; la 2 ani nu poate să lege două 
cuvinte pentru a forma propoziţii simple. Nici unul dintre 
aceste semne de avertizare nu este definitiv pentru 
stabilirea diagnosticului de autism (pierderea auzului sau 
alte probleme de dezvoltare, precum şi variațiile normale 
ale dezvoltării pot uneori să se manifeste în acelaşi fel). 
Totuşi, dacă remarcaţi oricare dintre aceste manifestări, ar 
trebui să căutaţi să îi faceţi copilului o evaluare a dezvoltării 


şi să nu acceptaţi cu uşurinţă faptul că „va creşte şi va 
depăşi această stare”. 

Tratamente pentru autism. Elementul principal al 
tratamentului autismului este educaţia intensivă precoce, 
focalizată pe comunicare. Programele care au dovedit că 
pot îmbunătăţi limbajul şi relaţiile interumane ale copiilor 
sunt cele care necesită un efort de mai multe ore, în fiecare 
zi. Copiii ar putea să participe la mai mult decât un 
program şi ar putea şi să aibă asistenţi angajaţi care să 
lucreze cu ei. Datorită intensității foarte mari a efortului, 
este aproape inevitabil ca unul dintre părinţi să îşi dedice 
echilibrului, astfel încât ceilalţi membri ai familiei să 
rămână implicaţi şi relaţiile intrafamiliale să fie pe cât se 
poate de normale, este o adevărată provocare. 

Nici un medicament nu s-a dovedit util pentru 
îndepărtarea cauzelor autismului. Totuşi, sunt utilizate 
diferite medicamente pentru a reduce simptomele de furie, 
anxietate sau obsesiile care ar putea face ca viaţa familiei 
să fie intolerabilă sau care ar putea să interfereze cu 
educaţia copilului. 

Părinţii unui copil cu autism trebuie să înveţe multe 
lucruri pentru a se putea ocupa de educaţia copilului lor. 
Ghidul Resurselor (vezi pag. 917) prezintă unele puncte de 
la care puteţi să începeţi. 


SINDROMUL DOWN 


Un copil cu sindrom Down trebuie să înfrunte atât 
problemele de dezvoltare cât şi riscuri medicale. Devreme, 
problemele de alimentaţie şi întârzierile de dezvoltare sunt 
obişnuite. Majoritatea copiilor cu sindrom Down au retard 
mintal, care poate să varieze de la uşor la sever. Ei cresc 
lent şi sunt predispuşi la probleme auditive şi vizuale, la 
infecţii ale urechilor şi ale sinusurilor, la tulburări de somn, 
la hipotiroidism, probleme cardiace, constipaţie severă, 
probleme articulare şi altele. Un copil anume ar putea să nu 
aibă nici una dintre aceste probleme, iar alţii ar putea să 


prezinte toate aceste afecţiuni. Totuşi, viaţa ar putea să fie 
împlinită şi satisfăcătoare pentru un copil cu sindromul 
Down şi pentru familia acestuia. Această perspectivă 
pozitivă se datorează în mare parte părinţilor curajoşi care 
au refuzat să îşi ascundă copiii, cerând ca societatea să 
acorde drepturi depline copiilor şi adulţilor cu sindrom 
Down sau cu alte handicapuri. 

Definiţie şi riscuri. Un sindrom reprezintă pur şi 
simplu un grup de simptome care de obicei apar împreună. 
„Down” se referă la o persoană, nu la o definiţie: John 
Langdon Down a descris pentru prima dată sindromul în 
anul 1865. După aproape 100 de ani, cauza a fost 
descoperită: material genetic suplimentar reprezentat de 
un cromozom 21 supranumerar. Majoritatea persoanelor cu 
sindrom Down au 3 copii ale cromozomului 21, în loc să 
aibă numai 2. Termenul trisomie 21 înseamnă că există 3 
copii ale cromozomului 21 şi reprezintă un alt nume pentru 
sindromul Down. Rareori, cauza sindromului Down este 
reprezentată de existenţa numai a unei bucăţi suplimentare 
din cromozomul 21, bucată care a fost deplasată pe alt 
cromozom - termenul genetic care desemnează acest 
eveniment este „translocaţie”. O translocaţie creşte şansa 
ca un al doilea copil din aceeaşi familie să aibă sindrom 
Down. 

1 copil din 800 se naşte cu sindrom Down, ceea ce 
înseamnă că boala este foarte frecventă. Pe măsură ce 
femeile îmbătrânesc, şansa ca unul dintre ovulele lor să 
conţină un cromozom 21 supranumerar creşte, crescând 
astfel şansa ca nou-născuţii lor să aibă sindrom Down. 
Există o şansă din 250 ca un copil născut de o mamă de 35 
de ani să aibă sindrom Down. 

Stabilirea diagnosticului. Diagnosticul poate fi 
stabilit în timpul primului trimestru de sarcină prin analiza 
lichidului amniotic (prelevat prin amniocenteză) sau prin 
biopsia vilozităților coriale. Majoritatea obstetricienilor 
recomandă ca femeia însărcinată în vârstă de 35 de ani sau 
peste să efectueze una dintre aceste analize. Ecografiile 
prenatale ar putea de asemenea să arate semne sugestive 


pentru diagnosticul de sindrom Down. 

La naştere, trăsăturile faciale şi alte elemente observate 
la examenul fizic pot de asemenea să sugereze sindromul 
Down, însă un diagnostic definitiv depinde de analiza 
sângelui. Poate dura 1-2 săptămâni până să sosească 
rezultatele de la laborator. 

Tratament. Nici un medicament, dietă, supliment sau 
altă intervenţie nu pot să vindece sindromul Down. 
Medicamente minune şi tratamente revoluţionare apar în 
mod regulat; până acum nici unul dintre acestea nu au 
rezistat analizelor ştiinţifice critice. Părinţii trebuie să 
găsească un echilibru între recurgerea la orice tratament 
posibil şi suferinţa eşecurilor repetate. Este important ca 
părinţii să îi accepte pe copiii pe care îi au, chiar dacă în 
acelaşi timp ei caută modalităţi de a le face viaţa acestora 
mai bună. 

Copiii cu sindrom Down beneficiază dacă au un „medic 
de casă” (vezi pag. 604): un medic devotat care îi poate 
ajuta pe părinţi să anticipeze diferitele probleme de 
sănătate la care sunt predispuşi copiii lor şi să găsească 
specialiştii şi terapeuţii de care au nevoie. Este bine să 
faceţi efortul de a găsi un medic care are experienţă în 
lucrul cu copiii cu handicap, în particular cu copiii cu 
sindrom Down. Un astfel de doctor este mult mai probabil 
să aibă acces la grafice speciale de creştere şi dezvoltare a 
copiilor şi poate să vă ajute să detectaţi tulburările de 
creştere ale copiilor cu sindromul Down (aceştia cresc 
diferit de copiii normali). 

Planificarea educaţională ar trebui să fie făcută în 
conformitate cu interesele, temperamentul şi stilul de 
învăţare al copilului. Acest lucru este valabil pentru toţi 
copiii, bineînţeles, însă este în mod deosebit important 
pentru copiii cu sindrom Down. Includerea copiilor cu 
sindrom Down în clasele cu copii normali de multe ori dă 
rezultate bune, cu toate că acest lucru necesită de obicei 
un sprijin deosebit din partea unui specialist în educaţie 
care este familiarizat cu problema copilului sau din partea 
unui psiholog şcolar. 


Ingrijirea copiilor cu sindrom Down este cea mai 
eficientă atunci când este efectuată în echipă de către 
părinţi, medici şi profesori. Conducătorii echipei sunt 
inevitabil părinţii. Participarea lor la grupurile de suport 
pentru părinţi le poate oferi informaţiile şi încurajările de 
care au nevoie pentru a conduce eficient îngrijirea şi 
tratamentul copiilor lor. Ghidul Resurselor (pag. 917) vă 
poate ajuta să găsiţi astfel de grupuri din zona 
dumneavoastră. 


ALTE NECESITĂŢI SPECIALE 


Acest capitol prezintă cele mai frecvente afecţiuni care 
determină apariţia unor nevoi medicale şi de dezvoltare 
speciale. Sindromul de deficit de atenţie cu hiperactivitate, 
o afecţiune foarte comună, este discutat în capitolul despre 
comportament (vezi pag. 542). Dificultăţile de învăţare sunt 
discutate în secţiunea despre „Şcoala şi problemele legate 
de învăţat” (pag. 629). Pentru multe alte probleme 
frecvente sau nu, cum ar fi surditatea, sindromul Tourette 
şi fibroza chistică, Ghidul Resurselor (vezi pag. 917) vă 
poate ajuta pentru început. 


OBŢINEŢI AJUTOR 


DE CE CAUTĂ OAMENII AJUTOR? 


Mulţi specialişti diferiţi sunt pregătiţi să înţeleagă şi să 
trateze problemele comportamentale şi emoţionale ale 
copiilor. În sec. al XIX-lea, psihiatrii îi îngrijeau în special pe 
nebuni, iar unii oameni încă ezită să consulte orice 
specialist în probleme de sănătate mintală. Insă aşa cum 
am învățat că problemele serioase apar datorită 
problemelor uşoare, specialiştii în sănătate mintală au 
început să acorde o atenţie crescută problemelor din viaţa 
de zi cu zi. In acest fel ei pot să realizeze cel mai mult bine 
în cel mai scurt timp. Nu există motive pentru a aştepta 
până când un copil are tulburări mintale grave înainte de a- 
| duce să fie consultat şi tratat de un specialist, aşa cum nu 
există motive pentru a aştepta până când copilul este în 
stare critică datorită pneumoniei înainte de a merge la 
doctor. 


PRIMII PAŞI 


Când aveţi nevoie de ajutor, ar putea să vă fie dificil să 
ştiţi la cine să apelaţi. Medicul copilului ar putea să fie cel 
mai bun loc de unde să începeţi, presupunând că aveţi 
încredere în acesta. Multe comunităţi au clinici care asigură 
consiliere pentru copii şi pentru familiile lor. Puteţi să găsiţi 
aceste clinici în cartea de telefoane la categoria servicii 
familiale, consiliere sau sănătate mintală. Conducătorii 
religioşi adeseori asigură consiliere sau ajută familiile să 
stabilească contactul cu alţi specialişti. Aţi putea şi să 
sunaţi la un spital din apropiere şi să rugaţi persoanele de 
contact să vă facă legătura cu departamentul potrivit. 

In funcţie de nevoile dumneavoastră particulare, un 
anumit tip de specialist ar putea să fie mai bun decât altul. 
Paragrafele de mai jos oferă descrieri sumare ale multora 


dintre specialiştii care v-ar putea fi cel mai probabil de 
ajutor. Pentru a afla mai multe şi pentru a localiza 
specialiştii din zona dumneavoastră, contactaţi societăţile 
care se ocupă de fiecare domeniu; informaţii de contact 
puteţi găsi în Ghidul Resurselor (pag. 917). 

Alegerea unui specialist. Când tratamentul 
medicamentos este tratamentul principal al afecțiunii 
copilului dumneavoastră, de obicei cel mai bine este să 
mergeţi cu copilul la un psihiatru pentru copii sau la un 
pediatru specializat în probleme comportamentale şi ale 
dezvoltării. In cele mai multe situaţii, totuşi, titlul 
specialistului nu este nici pe departe atât de important ca 
persoana în sine. Rugaţi-i pe prietenii dumneavoastră şi pe 
rude să vă ofere recomandări. Discutaţi cu specialistul 
înainte de a merge cu copilul la el. Este important ca atât 
dumneavoastră cât şi copilul să vă simţiţi confortabil. 

Multe servicii oferite de comunitate sunt gratuite sau 
plata pentru ele se face în funcţie de venitul familiei. 
Companiile de asigurări vă pot oferi opţiuni limitate. 
Descoperiţi care sunt beneficiile tratamentului înainte de a-l 
începe. 

Agenţiile de servicii sociale pentru familii. 
Majoritatea oraşelor (în SUA) au cel puţin o agenţie de 
servicii sociale pentru familii; oraşele mai mari au chiar mai 
multe astfel de agenţii. Agenţiile s-ar putea asocia cu o 
anumită religie; toate agenţiile asigură servicii indiferent de 
religia familiei afectate. Aceste organizaţii au ca angajaţi 
asistenţi sociali care sunt pregătiţi să-i ajute pe părinţi în 
privinţa tuturor problemelor obişnuite ale unei familii: 
educarea copilului, bugetul, bolile cronice, găsirea unui 
domiciliu, găsirea unei slujbe, îngrijirea medicală şi 
consilierea maritală. Agenţiile au de multe ori consultanţi - 
psihiatri sau psihologi - care să ajute în cazurile mai dificile. 

Mulţi părinţi au fost crescuţi cu ideea că agenţiile 
sociale desfăşoară în principal muncă de caritate şi sunt 
numai pentru persoanele sărace. De fapt, agenţiile 
moderne sunt la fel de bucuroase să rezolve problemele 
normale ale familiilor la fel cum sunt atunci când rezolvă 


probleme mai dificile şi la fel de bucuroase să ajute familiile 
care îşi pot permite să plătească un onorariu la fel ca atunci 
când ajută familiile care nu îşi permit să plătească. 

Pediatrii specializaţi în probleme de dezvoltare şi 
comportamentale. Aceştia sunt medicii care au 
pregătirea obişnuită a pediatrilor, iar pe lângă aceasta au 
încă 2-3 ani de studii şi îngrijire a copiilor cu probleme de 
dezvoltare şi comportamentale. Unii se specializează în 
problemele de dezvoltare (cum ar fi retardul mintal sau 
autismul; vezi pag. 608 şi 613); alţii se specializează în 
probleme comportamentale (cum ar fi enurezis sau ADHD; 
vezi pag. 592 şi 550). Când consideraţi aceste distincţii ca 
fiind derutante, să ştiţi că nu sunteţi singuri. Cel mai bun 
lucru este să întrebaţi despre pregătirea şi experienţa 
medicului. 

Majoritatea  pediatrilor specializaţi în probleme de 
dezvoltare şi comportament au experienţă în evaluarea şi 
tratarea problemelor comportamentale şi emoționale 
frecvente ale copiilor. La fel ca psihiatrii, ei sunt pregătiţi şi 
pot folosi medicamente pentru a trata tulburările 
comportamentale (unele probleme foarte severe, cum ar fi 
schizofrenia, sunt probabil cel mai bine tratate de psihiatri). 

Psihiatrii. Aceştia sunt medicii specializați în 
diagnosticul şi tratamentul tulburărilor mintale şi 
emoționale. Ei sunt cei mai pregătiți pentru a-i ajuta pe 
copiii cu probleme severe, cum ar fi schizofrenia. Un 
psihiatru care lucrează cu copii şi adolescenți are o 
pregătire suplimentară în tratarea problemelor specifice ale 
copiilor şi adolescenților. Psihiatrii adeseori lucrează în 
echipe, ei fiind cei care prescriu medicamentele, în timp ce 
alţi membrii ai echipei - psihologii şi asistenții sociali - 
asigură consiliere şi psihoterapie. 

Psihologii. Psihologii care lucrează cu copiii sunt 
pregătiţi în domenii cum ar fi inteligenţa şi testarea 
aptitudinilor şi în cauzele şi tratamentul problemelor de 
învăţare, de comportament şi emoţionale. Pentru a fi un 
psiholog licenţiat, o persoană trebuie să-şi fi dat doctoratul 
şi să fi efectuat un stadiu clinic (în timpul căruia a lucrat cu 


pacienţii sub supraveghere). 

Asistenţii sociali. Aceşti specialişti s-au pregătit cel 
puţin 2 ani, timp în care au participat la cursuri şi au făcut 
practică clinică - după ce au terminat colegiul, dobândind 
în final diploma de master. Pentru a dobândi acreditarea de 
asistent social, un candidat trebuie să ofere consiliere sau 
tratament sub supraveghere pacienţilor şi trebuie să treacă 
un examen naţional de licenţiere. Asistenţii sociali pot 
evalua un copil, familia acestuia şi situaţia lui şcolară şi pot 
trata problemele comportamentale atât ale copilului cât şi 
ale celorlalţi membri ai familiei. 

Psihanaliştii. Aceştia sunt psihiatri, psihologi sau alţi 
specialişti în sănătatea mintală, care tratează problemele 
emoţionale prin explorarea conflictelor şi a mecanismelor 
de apărare inconştiente, folosindu-se de relaţia pe care şi-o 
formează cu pacientul. Mulţi analişti aplică atât alte terapii, 
cât şi tratamente medicamentoase. Psihanaliştii care 
lucrează cu copiii (la fel ca şi psihologii specializaţi în lucrul 
cu copii) adeseori folosesc jocul şi arta, precum şi 
conversațiile, pentru a comunica cu pacienţii lor tineri, iar 
aceştia adeseori îi „tratează” şi pe părinţii copiilor cu 
probleme. Psihanaliştii licenţiaţi au diplome avansate, au 
studiat psihanaliza şi au fost ei înşişi psihanalizaţi şi au 
lucrat sub supraveghere timp de mai mulţi ani. Totuşi, nu 
există nici un examen naţional de licenţă al acestor 
specialişti şi astfel oricine poate în mod legal să se 
autodenumească psihoanalist. Aşadar, este important să 
cercetaţi cu grijă acreditările unei persoane înainte de a 
începe tratamentul psihanalitic. American Psychoanalytic 
Association are un site în care puteţi găsi o descriere 
detaliată şi clară a psihanalizei şi o listă care cuprinde 
psihanaliştii din toată ţara (vezi Ghidul Resurselor, pag. 
917). 

Terapeuţii familiali. Principala caracteristică a terapiei 
familiale este că toţi membrii familiei sunt conectaţi. 
Comportamentul dificil al unui copil adeseori cauzează 
dificultăţi în familie în ansamblu, iar problemele familiei 
deseori determină un comportament anormal al unui copil 


anume. Cea mai bună modalitate de a ameliora 
comportamentul copilului este de multe ori să ajutaţi 
întreaga familie să funcţioneze mai bine. 

Terapeuţii familiali ar putea să fie psihologi, psihiatri, 
asistenţi sociali sau alţi specialişti care au completat un 
stagiu de pregătire suplimentar despre terapia familiei. 
Majoritatea statelor au programe de  licenţiere care 
presupun ca, candidaţii să aibă cel puţin o diplomă de 
master, 2 ani de terapie familială efectuată sub 
supraveghere atentă şi trecerea unui examen standardizat. 

Consilierii profesionişti  licenţiaţi şi consilierii 
şcolari. Calificativele de consilier profesional în majoritatea 
statelor se acordă pe baza unei diplome de master în 
consiliere şi 2-3 ani de practică supravegheată: 2 000-4 000 
ore de practică. Consilierii şcolari sunt pregătiţi special să 
asigure consiliere în şcoli. Pregătirea pentru a deveni un 
consilier profesional licenţiat sau consilier şcolar este 
similară ca scop cu pregătirea multor terapeuţi familiali sau 
cu pregătirea de nivel de master a psihologilor. 


TIPURI DE TERAPIE 


Este important să vă daţi seama că există multe tipuri 
de terapie. Vechiul clişeu al pacientului care stă întins pe o 
canapea şi discută despre visele sale în timp ce 
psihanalistul cu barbă ia notite nu este nimic mai mult 
decât un clişeu. Terapiile de orientare intrinsecă încearcă 
într-adevăr să îi facă pe pacienţi să îşi înţeleagă mai bine 
istoricul personal şi motivațiile, inclusiv experiențele 
precoce din copilărie. Alte terapii se focalizează mult mai 
mult asupra prezentului, căutând să modifice 
comportamentul prin modificarea modului în care pacienţii 
gândesc despre ei înşişi şi despre ceilalţi, o abordare 
cunoscută sub numele de terapie cognitiv- 
comportamentală. Cercetările din ultimii ani au arătat că 
CBT poate fi surprinzător de eficientă. De exemplu, un copil 
care suferă de depresie ar putea să înveţe să recunoască 
gândurile negative şi excesiv de critice pe care şi le repetă 


şi să le înlocuiască cu gânduri mai realiste şi mai pozitive. 

Copiii mici, care au dificultăţi atunci când trebuie să îşi 
exprime sentimentele în cuvinte, adeseori beneficiază în 
urma terapiei prin joacă. Copiii mai mari ar putea să 
beneficieze de terapia prin artă sau terapia narativă, în 
timpul căreia ei învaţă cum să creeze povestiri care să-i 
ajute să facă faţă situaţiei. Pentru copiii cu comportamente 
problematice, o abordare  behavioristă, care se 
concentrează asupra factorilor declanşatori şi asupra 
consecinţelor comportamentelor negative şi pozitive, poate 
fi foarte eficientă. Majoritatea terapiilor comportamentale 
conţin o componentă de pregătire a părinţilor: acest lucru 
înseamnă că părinţilor li se oferă instrucţiuni şi pregătire 
specifice pentru a-i ajuta să intervină eficient în modificarea 
comportamentului copiilor lor. 

Terapia familială poate adeseori să fie de un mare 
ajutor, în combinaţie cu una dintre aceste abordări 
individuale. Ideea este că există multe opţiuni disponibile; 
atunci când luaţi în considerare un terapeut, întrebaţi-l 
despre abordarea terapeutică pentru a fi siguri că aceasta 
este potrivită pentru dumneavoastră. 


LUCRÂND ÎMPREUNĂ 


Părinţii ar trebui să planifice să lucreze împreună cu 
specialiştii pe care îi aleg. Unii terapeuţi limitează 
implicarea părinţilor la aducerea copiilor la clinică şi luarea 
lor acasă. Totuşi, cei mai mulţi specialişti îi invită pe părinţi 
să aibă un rol mult mai activ. În terapia familială, întreaga 
familie este pacientul. 

Ar trebuie să cădeţi de acord din vreme cu specialistul 
asupra scopurilor principale ale terapiei. La ce schimbări vă 
puteţi aştepta şi când? După aceea, din când în când, puteţi 
să verificaţi pentru a vedea dacă ajungeţi acolo unde 
speraţi să ajungeţi. Pentru probleme specifice, cum ar fi 
udatul patului sau accesele de furie, câteva şedinţe ar 
putea fi suficiente; alte probleme ar putea necesita un 
tratament cu o durată mai lungă. Copiii şi părinţii adeseori 


beneficiază atunci când colaborează cu acelaşi specialist 
pentru o perioadă de mai mulţi ani. 

Unul dintre avantajele clarificării aşteptărilor cât mai 
devreme este că acest lucru vă ajută să luaţi decizii atunci 
când lucrurile nu decurg cum trebuie. Nu vă puteţi aştepta 
la soluţii instantanee pentru probleme care s-au dezvoltat 
de-a lungul unei perioade lungi de timp, iar problemele 
adeseori se pot agrava înainte ca situaţia să se amelioreze. 
Odată ce v-aţi ales un specialist cu care să lucraţi, are sens 
să colaboraţi cu acea persoană pentru un timp, chiar dacă 
există perioade în care sunteţi nesiguri. Pe de altă parte, 
dacă au trecut mai multe luni fără să observați vreo 
modificare pozitivă şi aşteptările dumneavoastră (stabilite 
la început cu specialistul) erau că schimbările ar fi trebuit 
să se producă, atunci este bine - ba chiar indicat - să 
discutaţi cu terapeutul despre încercarea unei abordări noi 
sau să găsiţi un alt terapeut. 

O recurenţă a problemei tratate, chiar o trecere de la un 
specialist la altul, nu reprezintă sfârşitul lumii. Ceea ce este 
cel mai important este ca dumneavoastră şi copilul 
dumneavoastră să vă menţineţi optimismul şi încrederea că 
lucrurile se vor îmbunătăţi. Cred că o astfel de atitudine 
adeseori face toată diferenţa pe termen lung. 


SECŢIUNEA A V-A 
Şcoala şi problemele legate de învăţat 


ÎNVĂŢATUL ŞI CREIERUL 


NEUROŞTIINŢA 


Cunoaştem suficiente lucruri despre creier pentru a 
începe să înţelegem modul în care bebeluşii şi copiii învaţă. 
Inţelegem de exemplu de ce bebeluşii învaţă cel mai 
repede şi mai bine atunci când au şansa să îşi folosească 
toate simţurile. Înţelegem de ce ei repetă un anumit 
comportament iar şi iar - de exemplu când scutură o 
zornăitoare sau când doresc să asculte în mod repetat 
aceeaşi poveste - iar după aceea îşi pierd dintr-o dată 
interesul. Şi înţelegem de ce este mai uşor pentru ei să 
înveţe anumite deprinderi la anumite vârste, cum ar fi 
învăţarea unei a doua limbi înainte de vârsta de 10 ani. De 
asemenea începem să ne folosim cunoştinţele despre 
modul în care creierul se schimbă pentru a proiecta terapii 
noi pentru copiii cu tulburări de învăţare. 

Neuroştiinţa poate fi redusă la câteva principii. Gândirea 
este o activitate a creierului. Când creierul acţionează, el se 
schimbă pentru a deveni mai eficient la orice face. Cu toate 
că schimbările nu încetează niciodată, creierul devine mai 
puţin flexibil odată cu vârsta. Experiențele din primii ani de 
viaţă sunt de aceea importante pentru începutul adecvat al 
dezvoltării creierului, ele fiind la baza învăţării ulterioare pe 
tot parcursul vieţii. 

Zestrea genetică şi experienţa. Timp de zeci de ani, 
oamenii de ştiinţă au considerat că encefalul unui copil se 
dezvoltă în conformitate cu un plan detaliat a cărui 
informaţie este conținută în zestrea genetică. In prezent 
ştim că zestrea genetică stabileşte numai cadrul general; 
detaliile sunt puse la punct de experienţe. Experiențele 
unui copil modelează modul în care creierul lui se modifică 
şi astfel cum funcţionează. 

Una dintre dovezile că experienţa şi nu zestrea genetică 


este cea care determină modul în care neuronii din creier 
se conectează între ei este că creierul este prea complicat. 
Creierul uman conţine aproximativ o sută de miliarde de 
celule nervoase (neuroni), iar fiecare dintre acestea se 
conectează cu aproximativ alţi zece mii de alţi neuroni. 
Dacă înmulţiţi aceste numere între ele, veţi obţine zece 
trilioane de conexiuni. Cei 46 de cromozomi care alcătuiesc 
genomul uman pur şi simplu nu pot să conţină suficient de 
multă informaţie pentru fiecare dintre aceste conexiuni. 

In loc de acest lucru, genele sunt responsabile pentru 
crearea structurii de ansamblu a creierului. Devreme în 
dezvoltare, ele fac ca neuronii să se dividă şi să crească 
într-un ritm foarte accelerat, să se deplaseze în poziţiile lor 
aproximativ finale şi să înceapă să stabilească conexiuni 
între ei. Părţile creierului care controlează funcţiile de bază 
ale corpului, cum ar fi respiraţia sau bătăile inimii, se 
dezvoltă devreme - este necesar să se întâmple astfel. Insă 
alte funcţii, cum ar fi abilitatea de a înţelege şi vorbi o 
limbă, se dezvoltă mult mai târziu. Aceste funcţii şi 
circuitele neurale complicate care le fac posibile se 
dezvoltă sub influenţa experienţelor. 

Cu alte cuvinte, ne naştem cu creiere incomplet 
dezvoltate. Acesta este un lucru bun. Dacă ne-am fi născut 
cu creiere care ar fi avut forma finală, atunci cum am fi fost 
capabili să ne adaptăm atât de bine şi de rapid la diferite 
situaţii. De exemplu, un copil care creşte auzind limba 
chineză îşi dezvoltă circuitele neurale necesare pentru a 
procesa sunetele limbii chineze; iar la vârsta de 12 luni el 
deja a pierdut în mare parte abilitatea de a percepe unele 
sunete folosite în limba engleză, sunete care nu sunt 
utilizate în limba chineză. In acelaşi fel, copilul care creşte 
auzind limba engleză pierde abilitatea (circuitele neurale) 
de a procesa sunete utilizate în limba chineză şi care nu 
sunt folosite în limba engleză, chiar pe măsură ce el devine 
din ce în ce mai priceput în a percepe sunetele limbii 
engleze. Acest tip de adaptare se produce şi în alte 
privinţe. De exemplu, copiii care cresc în casele moderne 
devin mai pricepuţi la perceperea liniilor drepte şi a 


unghiurilor drepte în comparaţie cu copiii care cresc în 
colibe rotunde. 

Foloseşte abilitatea sau o vei pierde. Prin ce 
modalitate poate creierul să se adapteze atât de bine? O 
parte importantă a răspunsului se găseşte într-o regulă 
simplă care afectează conexiunile dintre neuroni: 
„Foloseşte-le sau le pierzi”. Intreaga gândire depinde de 
celulele nervoase conectate între ele prin intermediul unor 
zone micuţe denumite sinapse. De fiecare dată când doi 
nervi stabilesc o conexiune, sinapsa devine mai puternică. 
Sinapsele mai puternice sunt persistente, în timp ce 
sinapsele mai slabe dispar, la fel cum un grădinar 
îndepărtează elementele inestetice ale unei tufe de 
trandafiri. 

Devreme în timpul dezvoltării, creierul stabileşte mai 
multe sinapse decât are nevoie. In cursul învățării, multe 
dintre acestea dispar. Un absolvent de facultate în vârstă 
de 22 de ani are mai puține sinapse decât un copil de 2 ani. 
Prin eliminarea sinapselor care nu sunt necesare sau care 
nu sunt folosite, creierul devine mai rapid şi mai eficient. În 
acelaşi timp, totuşi, devine mai dificil pentru creier să se 
adapteze la situaţii complet noi şi diferite de cele cu care a 
fost obişnuit. Aşadar, de exemplu, absolventul nostru de 
facultate poate cu uşurinţă să înveţe concepte complicate 
de istorie (un domeniu pe care l-a studiat), însă are 
dificultăţi foarte mari atunci când trebuie să înveţe sunetele 
limbii chineze, acesta fiind un domeniu care necesită ca 
creierul lui să funcţioneze într-un mod complet nou (în timp 
ce un copil de 2 ani poate să facă acest lucru cu mare 
uşurinţă). 

Motivul pentru care ideea de a folosi sau a pierde 
sinapsele este atât de importantă în cazul creşterii copiilor 
este că bebeluşii trebuie să fie expuşi la o gamă cât mai 
largă de experienţe, astfel încât creierele lor să se dezvolte 
cu cea mai mare flexibilitate. Ei au nevoie de lucruri pe 
care să le simtă, să le guste, să le lovească, să tragă de ele, 
să construiască cu ele, să le demonteze, pe care să sară şi 
de pe care să sară, să le ţină, să le arunce - o gamă cât mai 


largă de experienţe. Ei trebuie să audă multe cuvinte şi să 
aibă experienţa de a fi ascultați. Pe măsură ce cresc, 
conexiunile neurale se întăresc astfel încât ei vor putea ca 
datorită experienţelor pe care le-au avut când au fost mici 
să dobândească mai uşor noi tipuri de informaţie. 

Din nou! Din nou! Principiul „foloseşte sau pierzi” 
ajută la explicarea motivului pentru care bebeluşii şi copiii 
mici tind să efectueze în mod repetat anumite activităţi, iar 
şi iar. La 10 luni, de exemplu, un bebeluş poate să apuce 
barele pătuţului şi folosindu-şi toată puterea din mânuţe şi 
picioruşe, se trage în sus pentru a sta în picioare. Nesigur 
pe ceea ce ar trebui să facă în continuare, el îşi dă drumul 
şi cade înapoi în şezut; puţin mai târziu se ridică din nou. 
Acest lucru continuă să se repete până când începe să 
plângă sau până când adoarme epuizat. 

Acest bebeluş îşi exersează mai mult decât muşchii; el 
îşi exersează creierul. De fiecare dată când repetă mişcările 
de ridicare şi statul în picioare, el întăreşte un set de 
sinapse care în cele din urmă îl vor face să aibă echilibru şi 
coordonarea de care are nevoie pentru a merge. 
Bineînţeles, odată ce bebeluşul a stăpânit statul în picioare 
fără a se mai sprijini, această rutină de ridicare devine 
neinteresantă, iar copilul avansează la proiectul următor. 

Puteţi observa acest tip de repetiţie în fiecare domeniu 
al dezvoltării. Bebeluşii au o dorinţă intrinsecă puternică 
pentru a învăţa. Este bine ca părinţii să ştie că interesul 
obsesiv al copilului lor de a pune cuburi într-o găletuşă sau 
de a auzi aceeaşi poveste de sute de ori reprezintă o 
dovadă că creierul lui este ocupat cu autoorganizarea. 

invăţatul şi emoţiile. Suntem obişnuiţi să ne gândim 
la emoţii ca fiind ceva foarte diferit de logică. De fapt, 
acestea sunt conectate îndeaproape. Atunci când un 
bebeluş învaţă, este în general atent, implicat şi fericit. 
Emoţiile pozitive reprezintă combustibilul care alimentează 
explorarea şi învăţarea copiilor. Cu alte cuvinte, emoţiile - 
atât pozitive cât şi negative - fac învăţarea să fie posibilă. 
Copiii dau atenţie numai lucrurilor noi şi astfel învaţă 
despre acestea, deoarece ele evocă emoţii pozitive sau 


negative (mai târziu, ne forţăm să fim atenţi la lucruri 
deoarece ştim că trebuie să facem acest lucru, însă nu le 
învăţăm niciodată atât de bine ca atunci când suntem 
implicaţi din punct de vedere emoţional). In creier, 
sistemele neurale care produc emoţiile sunt strâns 
conectate cu sistemele care generează gândirea logică. 
Atunci (aşa cum rareori se întâmplă) aceste sisteme sunt 
deconectate, astfel încât persoana gândeşte pur logic, 
acest lucru conduce la tulburări foarte grave de învăţare. 

In cazul bebeluşilor şi al copiilor mici, un semn bun că ei 
învaţă este că râd, zâmbesc sau pur şi simplu se uită intens 
la ceva. Toată dragostea pe care i-o oferiţi unui copil - 
legănatul, ţinutul în braţe, gâdilatul, cântatul, vorbitul - îi 
alimentează dezvoltarea emoţională şi în acelaşi timp îi 
întăreşte dorinţa şi abilitatea de a învăţa. 


CUM GÂNDESC COPIII 


Descoperirile lui Piaget. Cum învaţă bebeluşii şi 
copiii să înţeleagă lumea în care trăiesc? Unele dintre 
primele - şi încă cele mai bune - răspunsuri la această 
întrebare au fost oferite de psihologul elveţian Jean Piaget. 
Acesta şi-a dezvoltat iniţial teoriile după ce a efectuat 
observaţii atente ale celor 3 copii mici ai lui. După aceea el 
şi-a petrecut restul vieţii încercând să dovedească aceste 
teorii prin studiu ştiinţific, însă privitul zilnic al dezvoltării 
copiilor a fost cel care l-a determinat să pornească pe acest 
drum. Puteţi să faceţi la fel. 

Piaget a crezut că dezvoltarea umană progresează în 
etape care sunt aceleaşi pentru toţi indivizii. Printr-o 
descriere atentă a acestor etape, el a explicat modul în 
care un copil care are o capacitate redusă de a gândi 
abstract ajunge să fie capabil să raţioneze logic, să creeze 
ipoteze despre modul în care lucrurile funcţionează şi să 
inventeze idei şi comportamente noi pe care nu le-a văzut 
sau de care nu a auzit niciodată înainte. 

Micii oameni de ştiinţă. Piaget i-a considerat pe 
bebeluşi şi pe copii ca fiind nişte mici oameni de ştiinţă. El a 


considerat că ne naştem cu dorinţa de a înţelege lumea în 
care trăim şi că facem acest lucru prin efectuarea 
constantă de experimente. Să considerăm de exemplu un 
copil de 4 luni care continuă să arunce mâncarea de pe 
scaunul lui înalt şi după aceea să o caute. El 
experimentează ideea gravitației. De asemenea el 
experimentează ideea că obiectele continuă să existe chiar 
şi după ce dispar din raza vizuală, un concept pe care 
psihologii îl denumesc permanenta obiectului. 

Până când bebeluşul face acest experiment, repetându-l 
de multe ori, nimic nu există cu adevărat pentru el cu 
excepţia a ceea ce vede, aude şi atinge în acel moment. 
Uită imediat ceea ce nu mai vede. Bebeluşii încep să 
înţeleagă permanenţa obiectelor în primele luni de viaţă, 
prin încercare şi eroare. La 3 luni copilul aruncă suzeta sau 
biberonul accidental şi este surprins să vadă că acestea 
sunt pe podea o secundă mai târziu. Acest lucru se 
întâmplă iar şi iar. Încet-încet el începe să înţeleagă faptul 
că obiectul de pe podea este acelaşi cu cel care tocmai a 
fost în mâna lui. i 

Micul om de ştiinţă intră în acțiune. Incepe să arunce 
intenţionat lucrurile pe jos. Se uită în jos şi le vede. Repetă 
experimentul. Succes! Continuă să scape lucrurile pe jos, 
iar şi iar şi iar. 

In cele din urmă, atunci când cercetarea lui asupra 
aruncatului lucrurilor este completă şi se declară satisfăcut, 
el are ideea că dacă tocmai a văzut ceva care acum nu mai 
există, atunci obiectul respectiv ar trebui să se găsească pe 
podea. Dacă nu este pe podea, atunci probabil că obiectul 
respectiv nu mai există. Numai când ajunge la stadiul 
următor, la aproximativ 8 luni, ideea bebeluşului despre 
permanenţa obiectului va deveni mai sofisticată, iar el 
începe să caute şi în altă parte obiectele dispărute. 

Bebeluşilor le place să se joace de-a v-aţi ascunselea tot 
datorită aceloraşi motive: uite faţa, nu mai e faţa, apoi iar 
apare faţa. Capacitatea bebeluşului de a continua acest joc 
este fără margini deoarece aceasta este una dintre 
întrebările la care el caută răspunsul în acest stadiu al 


dezvoltării sale. Odată ce este mulţumit că faţa continuă să 
existe chiar şi atunci când nu o mai poate vedea, jocul 
acesta devine neinteresant şi un joc nou, unul potrivit cu 
întrebările noi pe care şi le pune despre dezvoltare, îi ia 
locul. 

Gândirea senzitivo-motorie. Piaget a denumit primii 
2 ani de viaţă perioada senzitivo-motorie. Prin acest termen 
el a vrut să spună că bebeluşii şi copilaşii învaţă făcând 
diverse lucruri, exersându-şi simţurile şi abilităţile motorii 
(musculare). Dacă un bebeluş învaţă să ţină în mână o 
zornăitoare, atunci el începe să creadă că zornăitoarele 
sunt pentru a fi ţinute în mână. Când el agită zornăitoarea, 
când o loveşte de scaun sau când o pune în gură, el 
dovedeşte că are idei adiţionale despre aceasta. Dacă îi 
luaţi zornăitoarea şi o ascundeţi sub o cârpă, va da el cârpa 
la o parte pentru a lua zornăitoarea? Dacă face acest lucru, 
atunci are ideea că obiectele (sau cel puţin zornăitoarele) 
pot fi ascunse şi după aceea găsite (în acest punct devine 
mai dificil să îi mai luaţi lucrurile atunci când nu mai doriţi 
să se joace cu ele). 

Un alt principiu pe care bebeluşii îl învaţă este principiul 
cauză-efect. La 4-5 luni, dacă legaţi capătul unei sfori de 
glezna piciorului şi celălalt capăt îl legaţi de un obiect mobil 
care atârnă peste pătuţ, atunci bebeluşul va învăţa rapid să 
îşi mişte piciorul pentru a face obiectul să se mişte (aveţi 
grijă să luaţi sfoara cu dumneavoastră atunci când plecaţi; 
aceasta reprezintă un risc crescut de strangulare). Acest 
lucru l-a făcut Piaget în unul dintre cele mai faimoase 
experimente ale sale. Bebeluşii învaţă mai târziu să 
folosească obiecte pentru a obţine efecte dorite, de 
exemplu să folosească un băț pentru a obţine o jucărie la 
care nu pot ajunge, într-un stadiu şi mai avansat ei 
descoperă că şi cauzele ascunse pot totuşi să aibă efecte. 
Moriştile de vânt reprezintă un exemplu potrivit al unor 
cauze ascunse. Intre 18 şi 24 de luni majoritatea 
bebeluşilor îşi dau seama cum să le facă pe acestea să 
funcţioneze. 

În timpul perioadei senzitivo-motorii bebeluşii încep să 


înţeleagă cuvinte şi să le folosească pentru a face referire 
la diverse obiecte şi pentru a-şi comunica nevoile. Insă 
numai când cresc mai mari vor fi capabili să lege cuvintele 
între ele pentru a alcătui combinaţii interesante - „Cub 
înăuntru” sau „Fursecuri toate dispărute!” - astfel încât 
cuvintele să devină un instrument flexibil pentru gândire. 
Atunci când acest lucru se întâmplă, perioada senzitivo- 
motorie ia sfârşit. 

Ceea ce este important pentru părinţi să înţeleagă este 
că gândirea se dezvoltă în etape. Este o greşeală să 
încercaţi să grăbiţi procesul prin trecerea peste învăţarea 
senzitivo-motorie şi abordarea directă a învăţării verbale, 
care este mult mai avansată. Toate mişcările, loviturile, 
mânjirile şi mizeria pe care bebeluşii le fac sunt necesare 
pentru a le pregăti creierele să treacă la pasul următor. 

Gândirea preoperaţională. Piaget a folosit cuvântul 
„operaţional” pentru a se referi la gândirea bazată pe 
principii logice. El s-a referit la copiii de vârstă preşcolară - 
2-4 ani - ca fiind gânditori preoperaţionali deoarece aceştia 
nu gândesc logic. De exemplu, un copil de 3 ani ar putea 
foarte bine să se gândească că ploaia cade deoarece cerul 
este trist sau deoarece acesta s-a îmbolnăvit fiindcă a fost 
rău. Un copil în stadiul preoperaţional poate vedea lucrurile 
numai din propriul său punct de vedere. El este centrat pe 
sine, însă acest lucru nu înseamnă neapărat că este egoist. 
Dacă tatăl lui este nefericit, atunci copilul i-ar putea aduce 
acestuia jucăria favorită pentru a încerca să-l înveselească 
(în fond, această metodă funcţionează pentru el). 

Ideile unui copil mic despre cantitate sunt de asemenea 
incomplet dezvoltare. Piaget a dovedit acest lucru în 
faimosul său experiment în care i-a dat unui copil mic o 
farfurie plată şi largă plină de apă. După aceea a turnat apa 
din farfurie într-un pahar înalt şi subţire. Aproape toţi copiii 
au spus că în pahar este mai multă apă, deoarece acesta 
părea a fi mai mare. Faptul că aceeaşi apă a fost turnată în 
mod repetat din pahar în farfurie şi înapoi nu a condus la 
modificarea convingerii copiilor. Orice medic care a încercat 
să îl convingă pe un copilaş de 2 ani că acul pe care îl va 


folosi este în realitate foarte mic ştie că pentru copilul în 
faza pre-logică, mărimea propriu-zisă a unui obiect nu este 
nici pe departe atât de importantă precum cât de mare 
pare a fi acesta. Acelaşi tip de confuzie îi poate face pe 
mulţi copii să se teamă că ar putea să fie aspiraţi prin 
scurgerea de la cadă, la fel ca apa. 

Operaţiuni concrete. Majoritatea copiilor în timpul 
primilor ani de şcoală, între 6 ani şi poate 9-10 ani, sunt 
capabili să gândească logic, însă nu abstract. Piaget a 
denumit această gândire logică iniţială ca fiind stadiul 
operaţiilor concrete, ceea ce înseamnă că logica se aplică 
lucrurilor pe care copilul le poate vedea şi simţi. Acest fel 
de gândire se manifestă în modul în care copiii 
reacţionează faţă de corect şi greşit. Un copil de 6 ani, de 
exemplu, va considera că un joc poate fi jucat numai 
conform unui singur set de reguli. Nu ar fi corect ca regulile 
să fie schimbate, chiar dacă toţi jucătorii ar fi de acord, 
deoarece acest lucru ar însemna încălcarea regulilor. Un 
copil de 9 ani ar putea să considere că spartul unei ferestre 
prin aruncarea greşită a mingii de baseball este un lucru 
mai rău decât furatul unei acadele deoarece fereastra costă 
mai mult. Faptul că spartul ferestrei a fost complet 
neintenţionat în timp ce furtul acadelei a fost intenţionat nu 
este luat în considerare în raţionamentul copilului care 
gândeşte operaţional. 

Un alt domeniu în care copiii care gândesc operațional- 
concret ar putea să aibă probleme este atunci când trebuie 
să îşi dea seama de motivațiile oamenilor. Este fascinant să 
îi citiţi o poveste unui copil de vârstă şcolară şi să îl rugaţi 
să explice de ce anumite personaje au făcut ceea ce au 
făcut. Veţi descoperi foarte rapid că ceea ce este evident 
pentru dumneavoastră este în realitate foarte dificil de 
priceput pentru copilaşul dumneavoastră inteligent de 8 
ani. Vă recomand să încercaţi acest lucru cu o carte clasică 
cum ar fi Charlotte's Web de E. B. White sau Homer Price 
de Robert McCloskey. 

Gândirea abstractă. Spre sfârşitul şcolii primare, 
copiii încep să se gândească la concepte mai abstracte cum 


ar fi justiţia sau destinul. Gândirea lor devine mult mai 
flexibilă, iar ei îşi pot imagina multe soluţii diferite la o 
problemă fizică sau socială. Sunt capabili să raţioneze de la 
general la particular şi înapoi. Gândirea abstractă de acest 
tip adeseori îi face pe adolescenţi să se gândească să pună 
sub semnul întrebării valorile şi învăţămintele părinţilor lor, 
fapt ce poate determina unele conversații mai aprinse cu 
aceştia. Această gândire ar putea de asemenea să-i facă pe 
adolescenţi să îşi dezvolte un nivel înalt de idealism fapt ce 
poate deveni o forţă politică foarte puternică. 

Nu toţi adolescenţii ating acest stadiu al operaţiilor 
formale, aşa cum este denumit de Piaget. Ei ar putea utiliza 
gândirea abstractă în unele domenii însă deloc în altele. De 
exemplu, un copil de 15 ani care iubeşte computerele ar 
putea să gândească abstract despre firewalls şi 
protocoalele file-sharing, însă gândirea lui va fi concretă 
atunci când vine vorba de prieteniile cu fetele. In unele 
privinţe, el ar putea să gândească chiar preoperaţional. De 
exemplu, el ar putea să aibă convingerea extrem de ilogică, 
frecventă la adolescenţi, că este invulnerabil. De aceea, el 
fumează ţigări şi se urcă în maşină cu alţi adolescenţi care 
au băut. 

Ca părinte, dacă sunteţi atent la nivelul de gândire al 
copilului dumneavoastră -  preoperaţional, concret- 
operațional sau formal-operaţional - acest lucru v-ar putea 
permite să comunicaţi cu acesta mai eficient. 

Copiii sunt diferiţi. Inţelegerea dezvoltării cognitive 
conduce la o concluzie importantă: copiii nu sunt nici pe 
departe nişte adulţi în miniatură. Mai degrabă, ei înţeleg 
lumea într-un mod fundamental diferit de modul în care o 
înţeleg adulţii. In funcţie de stadiul cognitiv la care se 
găsesc, ei ar putea fi centraţi pe sine, rigizi sau idealişti. 
Ceea ce pentru noi are perfect sens ar putea să fie complet 
de neînțeles pentru un copil. 


SPOCK CLASIC 


Am constatat din experienţă că uneori părinţii au 
probleme cu copiii lor pentru că nu realizează cu adevărat 


cât de fundamentală este diferenţa între felurile în care ei 
şi copiii înţeleg lumea. In consecinţă, ei cred despre copilul 
lor că este capabil de o înţelegere mai bună a lucrurilor 
decât îi stă lui cu adevărat în putinţă. Acesta este motivul 
pentru care ei oferă uneori lungi explicaţii intelectuale unui 
copil de doi ani despre modul în care ar trebui să vadă 
lumea. Deşi o asemenea viziune complexă nu poate fi 
împărtăşită de nici un copil în această etapă, asta nu 
înseamnă că el nu o va putea asimila mai târziu. Din cauza 
aceleiaşi înţelegeri greşite, unii adulţi îi sfătuiesc pe 
adolescenţi să nu fumeze pentru că pot face cancer 
pulmonar şi să moară înainte de a împlini patruzeci de ani. 
Este de preferat să le vorbeşti acestora despre consecinţele 
imediate cum ar fi mirosul neplăcut al respirației, scăderea 
capacităţii de efort fizic şi riscul de a părea ridicoli. Acestea 
sunt lucrurile care contează cu adevărat în lumea lor. 


INTELIGENŢELE MULTIPLE 


Teoriile lui Piaget, descrise mai sus, explică multe 
despre gândirea copiilor, însă ele nu ne spun nouă întreaga 
poveste. Ştim în prezent în urma unor experimente foarte 
ingenioase că bebeluşii foarte mici sunt capabili să 
memoreze fapte şi chiar să facă operaţii matematice simple 
pe care nu le-am fi crezut niciodată posibile în cazul lor. Un 
alt progres semnificativ a fost înţelegerea faptului că 
inteligenţa verbal-analitică de care Piaget a vorbit, care 
este inteligenţa măsurată de testele IQ standard, este 
numai una dintre multiplele tipuri de inteligenţă. De fapt, 
fiecare persoană are inteligenţe multiple. Alte tipuri de 
inteligenţă sunt inteligenţa spaţială, muzicală, chinestezică 
(inteligenţa mişcării), interpersonală (relaţiile cu ceilalţi), 
intrapersonală (înţelegerea sinelui) şi inteligenţa naturalistă 
(înţelegerea şi clasificarea obiectelor din natură). 

Inteligență inegală. Secretul înţelegerii inteligenţelor 
multiple este să înţelegeţi că inteligenţa reprezintă 
procesarea informaţiilor de către creier. Informaţia de toate 
tipurile ajunge la creier tot timpul: de exemplu, informaţia 


despre tonuri şi ritmuri, care caracterizează vorbirea sau 
muzica, sau informaţia despre poziţia corpului persoanei în 
spaţiu. Diferite părţi ale creierului procesează aceste 
informaţii, combinându-le în modalităţi diferite. Este posibil 
ca una dintre ariile cerebrale să funcţioneze foarte bine în 
timp ce alte arii să nu funcţioneze atât de bine. Oamenii 
care au afectată partea creierului care controlează vorbirea 
s-ar putea să nu fie capabili să discute, însă ar putea să fie 
capabili să cânte cuvinte din moment ce abilităţile lor 
muzicale sunt coordonate de o altă zonă cerebrală care 
este neafectată. 

Chiar şi persoanele fără afectări cerebrale nu sunt 
dotate în mod egal cu toate tipurile de inteligenţă. Unii 
copii învaţă cel mai bine ascultând, alţii privind, alţii făcând 
ceva cu mâinile iar alţii acţionând pe baza unor instrucţiuni, 
folosindu-şi în acest fel întregul corp. O persoană poate fi 
dotată din punct de vedere verbal însă ar putea să fie 
complet incapabilă să îşi dea seama ce bacşiş să îi lase 
chelnerului. Când aceste inegalităţi între inteligenţe sunt 
clar marcate, ele ar putea să determine tulburări de 
învăţare (vezi pag. 673). 

Gândiţi-vă la propriile dumneavoastră abilităţi şi limitări 
şi cu siguranţă vă veţi da scama că sunteţi mult mai dotat 
în anumite domenii decât în altele. In cazul meu, eu 
vorbesc foarte bine însă nu pot să lovesc o minge de 
baseball nici dacă mă străduiesc foarte mult. Pot să cânt la 
un instrument muzical, însă niciodată nu am fost capabil să 
desenez un cal care să arate cu adevărat ca un cal (cu 
toate că am încercat odată timp de câteva luni). 

Pe măsură ce sunteţi atenţi la inteligenţele diferite ale 
copilului dumneavoastră, veţi putea să vă daţi seama că 
unele dintre lucrurile pe care credeaţi că le evită din cauză 
că este leneş sunt de fapt mult mai dificile pentru el decât 
v-aţi fi aşteptat. Aţi putea de asemenea să depistaţi că 
există domenii în care copilul dumneavoastră este dotat, cu 
toate că aceste calităţi nu s-ar putea neapărat transforma 
în note mai mari la şcoală. Prin atenţia sporită pe care o 
acordaţi  detectării  inteligenţelor multiple, puteţi să 


apreciaţi şi să susţineţi mai mult dezvoltarea calităţilor 
copilului dumneavoastră, precum şi ale dumneavoastră 


GATA DE ŞCOALĂ 


Orice faceţi pentru a vă ţine copilul în siguranţă şi 
sănătos, să-l învăţaţi să se comporte rezonabil şi atunci 
când vă distraţi împreună, toate aceste lucruri îl pregătesc 
pe copilul dumneavoastră pentru a reuşi la şcoală. De 
asemenea, este important pentru copiii mici să aibă ocazia 
să se joace cu alţi copii de vârsta lor şi să se simtă 
confortabil cu adulţii care nu sunt părinţii lor. Dincolo de 
aceste lucruri, calităţile care îl fac pe copil să fie pregătit 
pentru şcoală sunt un nivel elementar de maturitate, în 
special să fie capabil să asculte şi să vorbească, precum şi 
dorinţa de a afla lucruri noi. Copiii au de asemenea nevoie 
de a fi familiarizați cu literele şi sunetele, să le placă 
poveştile şi să aibă o dorinţă puternică de a putea să 
citească. 

Unii copii merg direct la grădiniţă, după ce şi-au 
petrecut primii 5 ani în întregime acasă. Insă pentru cei mai 
mulţi copii, pregătirea pentru şcoală reprezintă un efort de 
echipă, efort care presupune ca părinţii şi educatorii de la 
grădiniţă să colaboreze pentru a-i ajuta pe copii să se 
dezvolte corespunzător. 


CITITUL CU VOCE TARE 


Scopul educaţiei nu este numai să-i facă pe copii să fie 
capabili să citească şi să serie, ci şi ca aceştia să înveţe 
lucruri noi. Adulții cultivați folosesc cititul pentru a învăţa 
despre lucrurile care îi interesează şi folosesc scrisul pentru 
a-şi împărtăşi ideile. Copiii cultivați consideră la rândul lor 
cititul şi scrisul ca fiind foarte plăcute şi ca meritând efortul. 
Ei tind să aibă imaginaţie bogată şi interese diverse. 
Cunoştinţele lărgesc lumea unui copil. lar de multe ori, 
ştiinţa de carte începe atunci când părintele îi citeşte 
copilului cu voce tare. 

Dacă aţi fost suficient de norocoşi să vi se fi citit atunci 


când aţi fost mici, există şanse bune ca şi dumneavoastră 
să împărtăşiţi această plăcere copiilor. Chiar dacă nu vi s-a 
citit, probabil că aţi auzit că cititul cu voce tare este un 
lucru benefic. Insă detaliile - de ce, când şi cum - ar putea 
să vă fie mai puţin clare. 

De ce să citiţi cu voce tare? Este adevărat că unii 
copii se descurcă bine la şcoală fără să li se fi citit vreodată 
cu voce tare de către părinţii lor. Insă şansele ca un copil să 
reuşească să citească şi să scrie sunt mult îmbunătăţite 
când copilul începe şcoala având deja multă experienţă cu 
cuvintele scrise şi având o atitudine foarte pozitivă faţă de 
cărţi. 

Când staţi jos cu copilul dumneavoastră şi cu o carte, 
multe lucruri minunate se întâmplă. Discutând despre poze, 
de exemplu, îl expuneţi pe copil la multe cuvinte noi şi 
interesante.  Citindu-i şi  recitindu-i, îi oferiţi multe 
oportunităţi să înveţe modul în care cuvintele se pot uni 
pentru a alcătui propoziţii interesante. Puteţi să îi dezvoltați 
capacitatea de a asculta şi de a fi atent. Puteţi să îl ajutaţi 
să înceapă să observe conexiunile dintre literele pe care le 
vede şi cuvintele pe care le aude. lar mai mult decât orice, 
cărţile cu imagini sunt făcute să prindă viaţă pentru copii 
de către interacţiunea plină de bucurie cu părinţii lor 
iubitori, iar în acest fel cititul se transformă într-o 
experienţă foarte puternică. 

Familiile bilingve. Copiii care cresc auzind 2 limbi au 
un avantaj real. In timp ce ei adeseori au nevoie de puţin 
mai mult timp pentru a se exprima clar, odată ce încep ei 
devin rapid vorbitori fluenţi ai ambelor limbi. 

Părinţii care locuiesc în SUA şi care nu vorbesc engleză 
bine ar trebui să le vorbească şi să le citească copiilor lor în 
limba lor nativă. Este mult mai util pentru copil să audă o 
limbă - orice limbă - vorbită corect, în loc să audă limba 
engleză vorbită greşit. Un copil care învaţă spaniolă sau 
rusă acasă poate să înveţe rapid engleza la grădiniţă sau la 
centrele de îngrijire pentru copii. Un copil care nu învaţă 
niciodată să vorbească bine o limbă (deoarece nu a avut 
şansa să audă o limbă vorbită corect) va avea dificultăţi 


mult mai mari. 

Multe cărţi cu poze sunt în prezent disponibile traduse 
în spaniolă sau în alte limbi. De asemenea, multe dintre 
cărţile care sunt în engleză au o a doua limbă printată pe 
aceeaşi pagină: o modalitate excelentă pentru ca mulţi 
părinţi şi copii să înveţe. 

Cititul cu voce tare pentru nou-născuţi. Bebeluşii 
cărora li se citeşte se bucură de sunetul vocii cititorului şi 
de faptul că sunt ţinuţi în braţe. Majoritatea părinţilor care 
le citesc bebeluşilor lor începând de la naştere de 
asemenea le citesc şi mulţi ani după aceea. Aceşti copii 
cresc şi ajung să le placă foarte mult cărţile, cu toate că nu 
sunt sigur în ce măsură experienţa de când erau nou- 
născuţi are de-a face cu acest lucru. 

Ceea ce face cititul cu voce tare la nou-născuţi este că îi 
expune pe bebeluşi foarte mult la vorbirea umană. 
Ascultatul pe măsură ce părinţii lor le vorbesc este o 
modalitate foarte importantă în care bebeluşii încep să 
înveţe limbajul. Capacităţile lingvistice puternice reprezintă 
unul dintre factorii care prezic cel mai bine capacitatea de a 
citi şi a scrie a copilului. Ascultatul îl ajută de asemenea pe 
bebeluş să se liniştească. Dacă doriţi să îi citiţi bebeluşului 
dumneavoastră, nu prea contează ce îi citiţi. Alegeţi ceva 
care vă interesează - despre grădină, despre iahturi sau un 
roman. Chiar mai bine, alegeţi ceva care atât 
dumneavoastră cât şi partenerul dumneavoastră apreciaţi 
şi citiţi-i bebeluşului cu rândul în timp ce îl ţineţi în braţe şi 
îl mângâiaţi. 

Impărţitul cărţilor cu bebeluşii. Pe la 6 luni, 
bebeluşul dumneavoastră va fi probabil atras de o carte 
nouă, frumos colorată. El s-ar putea întinde să ajungă la ea, 
ar putea să o bată uşor cu palma în timp ce mormăie 
mulţumit. Este posibil să dorească să o ţină în braţe, să o 
legene, să o lovească sau să mestece la ea. Ar putea să 
„Vorbească” foarte bucuros. Nu fiţi descurajaţi de modul 
voios în care copilul tratează materialele de citit: copiii 
învaţă treptat să respecte şi să aibă grijă de cărţi pe 
măsură ce ajung să înţeleagă valoarea specială a acestora. 


Alegeţi cărţi cartonate, cu imagini simple şi colorate. 
Fotografiile altor bebeluşi sunt preferate. Alegeţi unele 
poezii cu rimă simplă. Dacă bebeluşului dumneavoastră îi 
place (multora le place), citiţi-i acestuia din cartea pe care 
o citiţi pentru dumneavoastră, oprindu-vă frecvent pentru a 
vorbi cu acesta. Bebeluşii la această vârstă nu înţeleg 
cuvintele, însă le plac foarte mult sunetele. 

Cândva în jurul vârstei de 9 luni, bebeluşii încep să aibă 
dorinţe proprii. La fel cum doresc să se hrănească singuri, 
ei doresc de multe ori să fie cei care controlează cărţile. 
Dacă perioada de citire începe să semene cu o bătălie, 
schimbaţi tactica. Folosiţi două cărţi, una pentru bebeluş şi 
una pentru dumneavoastră. Citiţi pentru perioade scurte. 
Este bine să folosiţi cartea ca pe o jucărie pentru o parte a 
timpului, lăsând copilul să o ia, să răsfoiască paginile şi să o 
lovească. Pe măsură ce procedaţi în acest fel, aţi putea să 
descoperiţi o poză specială din când în când pe care să i-o 
arătaţi  bebeluşului, făcând în aşa fel încât vocea 
dumneavoastră să exprime bucuria pe care o simţiţi. 

Jucaţi-vă de-a v-aţi ascunselea cu pozele acoperind un 
personaj favorit şi întrebând, de exemplu, „Unde este 
căţeluşul?” Dacă este vorba de o poezie, citiţi-o ritmic. 
Mişcaţi-vă corpul (şi în acelaşi timp bebeluşul din braţe) pe 
ritmul vocii. Când cartea are poze cu bebeluşi, atingeţi o 
poză şi după aceea atingeţi-l pe bebeluşul dumneavoastră 
în acelaşi loc. 

Unii bebeluşi adoră să asculte pentru perioade lungi de 
timp (5-10 minute sau chiar mai mult). Bebeluşii mai activi 
ar putea să vă acorde atenţie numai pentru un minut sau 
mai puţin. Cantitatea de timp nu este importantă. Ceea ce 
este important este să vă bucuraţi atât dumneavoastră cât 
şi copilul de această activitate. Dacă bebeluşul pare să se fi 
plictisit (sau dacă dumneavoastră v-aţi plictisit), alegeţi o 
carte diferită sau faceţi altceva. 

Copilaşii şi cărţile. intre 9 şi 12 luni, unii bebeluşi 
încep să înţeleagă faptul că lucrurile au nume. Odată ce ei 
dobândesc definitiv această idee, ei doresc să audă numele 
tuturor lucrurilor. O carte cu imagini este instrumentul 


perfect pentru jocurile cu nume. Folosind o carte familiară 
cu poze, întrebaţi „Ce este asta?” Faceţi pauză un moment, 
iar după aceea daţi răspunsul. Dacă bebeluşului 
dumneavoastră îi place foarte mult acest joc, este deoarece 
mintea lui este deschisă la învăţare. Nu îl veţi auzi spunând 
toate aceste cuvinte noi imediat, însă pe parcursul 
următorilor 1-2 ani, este foarte posibil să fiţi uimiţi de 
vocabularul său. 

Pe măsură ce timpul trece, copilaşii acordă mai multă 
atenţie la ceea ce imaginile arată. Un copil de 12-15 luni ar 
putea să fie fericit când îşi ţine cartea invers. Incepând în 
jurul vârstei de 18 luni, mulţi dintre copii vor răsuci cartea 
astfel încât pozele vor fi răsturnate. 

Multor copilaşi le place mişcarea. Aceia care nu merg 
încă adoră totuşi să se legene, să fie gâdilaţi şi să fie ţinuţi 
în braţe, iar toate aceste activităţi pot fi desfăşurate în timp 
ce le citiţi cu voce tare. Cei care merg ar putea să stea 
nemişcaţi numai câteva minute odată, însă de multe ori le 
place să vă asculte din partea cealaltă a camerei. Copilaşii 
mobili adeseori vor purta o carte cu ei sau i-ar putea-o 
aduce unui adult pentru ca acesta să le citească din ea. Un 
copilaş care şi-a descoperit propria voinţă ar putea să 
insiste să alegeţi aceeaşi carte în mod repetat, protestând 
dacă faceţi o alegere diferită. 

Pentru a evita o ceartă, puneţi cărţile pe un raft jos 
astfel încât copilul să poată ajunge la ele şi să le scoată şi 
să le pună la loc el însuşi. Puneţi numai 3 sau 4 cărţi pe raft 
la un moment dat; dacă sunt prea multe atunci alegerea 
este prea dificilă şi numărul de cărţi pe care va trebui să le 
adunaţi de pe podea va fi mai mare. 

Deja la vârsta de 18 luni mulţi copilaşi pot să meargă 
destul de bine. O activitate favorită în această perioadă 
este mersul în timp ce cară ceva, adeseori o carte. Un 
copilaş care ştie că o carte este o modalitate de a obţine 
atenţie din partea părinţilor ar putea să meargă şi să pună 
cartea în poala părintelui, acest gest fiind adeseori 
acompaniat de comanda „citeşte!” 

Citindu-i unui copilaş mai mare. Pe măsură ce se 


apropie de cea de-a doua lor aniversare, copilaşii fac mari 
progrese în dezvoltarea limbajului. Cărţile ajută la învăţarea 
limbajului prin faptul că le oferă copiilor mai mari multe 
oportunităţi de a da nume lucrurilor şi de a primi feedback 
de la adulţi. Părintele indică o imagine şi întreabă „Ce este 
asta?” După aceea, în funcţie de răspunsul copilaşului, 
părintele fie spune numele obiectului, fie îl laudă pe copil, 
fie îl corectează cu blândeţe: „Nu, nu este un câine; este un 
cal.” 

Ceea ce face ca această modalitate de învăţare să fie 
atât de puternică este că lucrurile sunt repetate iar şi iar. 
Pentru un copil mic, repetiţia este secretul învăţării. 
Aceeaşi imagine apare iar şi iar şi este asociată mereu cu 
aceleaşi cuvinte pe aceeaşi pagină; acest lucru îi permite 
să simtă că are într-un fel controlul asupra cărţii. Copilul se 
aşteaptă ca o imagine sau cuvânt anume să apară pe 
pagina următoare, şi aşa se şi întâmplă. 

In acelaşi timp în care copilaşul dumneavoastră învaţă 
cuvinte noi, el îşi dă seama şi cum acestea se pot lega între 
ele pentru a alcătui propoziţii şi modul în care propoziţiile 
alcătuiesc poveşti. Nu veţi vedea rezultatele acestei 
învăţări timp de multe luni. Insă pe la doi ani şi jumătate - 
trei ani veţi remarca că prichindelul dumneavoastră 
foloseşte fraze complexe asemănătoare cu cele din poveşti 
atunci când se joacă, cum ar fi „A fost odată” sau „Ce se va 
întâmpla oare?” Semințele limbajului bogat au fost plantate 
devreme în urma experienţelor numeroase pe care copilul 
le-a avut cu cărţile şi cu poveştile. 

Echipajul epavei. Bebeluşii şi copilaşii se comportă 
neglijent cu cărţile. Vă puteţi aştepta ca paginile să fie 
îndoite, poate chiar rupte pe alocuri. Mâzgălitul paginilor 
cărţilor este ceva ce aproape fiecare copilaş face cel puţin o 
dată sau de două ori în cariera lui literară. În timp ce aceste 
fapte vi se par a fi distructive, ele reprezintă de multe ori 
modalitatea copilului de a-şi pune amprenta asupra cărţii, 
ca şi cum ar deveni autor. 

Este mai bine să îi amintiţi cu blândeţe din când în când 
copilului că o carte are nevoie de îngrijire şi dragoste decât 


să îl mustraţi (fapt ce l-ar putea convinge pe acesta că e 
inutilă). Daţi-i creioane şi lăsaţi-l să mâzgălească cât 
doreşte conţinutul acelor pagini. Primul pas pe drumul 
scrisului este măzgălitul. Dacă vă uitaţi din când în când la 
ceea ce mâăzgăleşte copilul dumneavoastră, veţi observa 
după un timp că încet-încet apar forme de litere. 

Stiluri diferite de învăţare. Un copilaş care este 
orientat vizual în modul în care percepe lumea ar putea să 
stea mult timp studiind imaginile dintr-o carte. Încercaţi o 
carte care are personaje parţial ascunse. Un copil orientat 
vizual se va bucura foarte mult să descopere cine se 
ascunde pe fiecare pagină. 

Unui copilaş orientat verbal îi va plăcea să asculte 
sunetul cuvintelor. Poezia este în mod deosebit atractivă 
pentru el deoarece aceasta are rimă şi ritm. O poveste care 
conţine o incantaţie repetată (de exemplu „Fe-fi-fo-fum” în 
„Jack şi vrejul de fasole”) îi încântă pe foarte mulţi copii şi 
deoarece este previzibilă, ei pot participa la lectura cărţii. 
Ştiind ce urmează, ei au sentimentul că povestea 
respectivă le aparţine. 

Mulţi copii mici învaţă cel mai bine atingând lucrurile şi 
efectuând mişcări cu corpul. Dacă mişcarea se regăseşte în 
poveste (o barcă se leagănă pe valuri, un bebeluş în 
leagăn, un cal în galop sau o mamă care amestecă supa), 
puteţi să efectuaţi mişcarea împreună cu copilul. Vorbitul, 
atingerile, mişcarea şi joaca fac ca povestea să prindă viaţă 
pentru toate simţurile copilaşului dumneavoastră. 

Copiii învaţă cel mai bine atunci când sunt implicaţi 
activ. Lor le place foarte mult când au ocazia să 
interpreteze părţi din povestirea pe care o ascultă. Aşadar, 
dacă citiţi o poveste despre duhuri cu puteri magice şi 
despre covoare fermecate, aţi putea dori să îi daţi copilului 
un ceainic vechi şi o carpetă (sau un cearşaf). Copilul 
dumneavoastră va şti atunci exact ce are de făcut. 

Citindu-le  preşcolarilor. Copiii preşcolari au o 
imaginaţie bogată. In mintea lor magia chiar se poate 
întâmpla. Atunci când sunt fericiţi ei fac ca să se lumineze 
camera. Deoarece ei nu au multă experienţă despre modul 


în care funcţionează lumea, copiii mici sunt dispuşi să 
creadă multe lucruri pe care copiii mai mari le-ar respinge 
(de exemplu, Moş Crăciun). Intr-un fel, ei trăiesc într-o lume 
creată de imaginaţia lor. 

In această situaţie, este firesc ca preşcolarilor să le 
placă aceste cărţi de poveşti. Când un copil mic ascultă o 
poveste, faţa lui este complet absorbită, iar ochii îi sunt larg 
deschişi. Un alt copil ar putea să simtă nevoia de a se 
deplasa de  jur-împrejur (energia inepuizabilă a unor 
preşcolari este cu adevărat o forţă a naturii), reuşind în 
acelaşi timp să audă fiecare cuvânt. Ştiţi că un copil este 
captivat în lumea imaginativă a unei cărţi atunci când el 
reacţionează prin emoţii reale la evenimentele din carte. 
Personajele cărţii sunt vii în filmul imaginaţiei sale. 
Cuvintele din carte pătrund uşor şi sunt reţinute în 
vocabularul copilului. 

La fel ca noi toţi, copiii preşcolari doresc să aibă un 
sentiment de control. Una dintre modalităţile de a obţine 
acest sentiment este ca ei să fie cei care aleg cartea. Cu 
toate că unii preşcolari nu au probleme când trebuie să 
aleagă o carte din raftul plin, mulţi dintre ei se descurcă 
mai bine dacă au mai puţine alegeri la dispoziţie (să zicem 
3 cărţi). O altă modalitate prin care preşcolarii dobândesc 
un sentiment de control este să memoreze cărţile. Ei nu şi- 
ar putea reaminti poate toate cuvintele, însă adeseori pot 
să completeze cuvintele de la sfârşitul rândului, mai ales 
dacă există rimă. Când un copil alege aceeaşi carte în mod 
repetat, acesta este un semn că există ceva în carte care 
este foarte important pentru el. Ar putea să fie o idee (de 
exemplu, ideea de a trece de un obstacol, aşa cum este 
cazul în Three Billy Goats Gruff), o imagine (probabil 
imaginea unui monstru sub un pod), sau poate numai un 
singur cuvânt. Oricare ar fi elementul de interes, odată ce 
copilul îl înţelege complet, de obicei este de acord să treacă 
la o carte nouă. 

Există multe modalităţi în care vă puteţi bucura de cărţi 
împreună cu copilul dumneavoastră preşcolar: 

e Ţineţi cărţi peste tot în casă: în sufragerie, în baie, pe 


masa din bucătărie şi în special în dormitor. 

e Faceţi în aşa fel încât la culcare, la trezire dimineaţa 
sau în ambele momente să citiţi împreună. Lăsaţi copilul să 
vă spună când nu mai doreşte (de asemenea, opriţi-vă şi 
atunci când dumneavoastră sunteţi cei care nu mai doriţi). 
Este bine când copiilor le plac cărţile şi este de asemenea 
important ca adulţii să stabilească limite pentru citit, la fel 
ca şi cu celelalte lucruri. 

e Limitaţi privitul la televizor. Eu personal consider că 
lipsa televizorului este cea mai bună treabă pentru 
preşcolari. Imaginile expresive de la televizor (chiar şi în 
desenele animate, sau poate mai ales în acest caz) 
copleşesc imaginaţia copiilor astfel încât nu mai este loc 
pentru imaginile mai tăcute (dar totuşi captivante) din cărţi. 

e Folosiţi biblioteca publică din oraşul dumneavoastră. 
Multe biblioteci au ore de poveşti şi grupuri de actorie, 
mese şi scaune mici pentru copii, precum şi o selecţie 
imensă de cărţi din care puteţi alege. Mersul la bibliotecă ar 
putea să fie ceva special, chiar dacă acest lucru se 
întâmplă în fiecare săptămână. 

e Nu consideraţi că trebuie să îi citiţi copilului până la 
final. Când copilul îşi pierde interesul, este cel mai bine să 
vă opriţi sau poate să încercaţi cu o altă carte. Pierderea 
atenţiei s-ar putea datora faptului că în carte sunt abordate 
subiecte cu încărcătură emoțională pentru copilul 
dumneavoastră. Agitația sau adormirea ar putea fi 
modalități în care copilul dumneavoastră vă zice „Am auzit 
suficient pentru moment.” 

e Invitaţi copilul să participe activ la lectura cărţii. Copiii 
învaţă cel mai mult atunci când le citiţi cu voce tare şi 
beneficiază cel mai mult din punct de vedere emoţional 
dacă ei se implică activ. Ei ar putea să comenteze sau chiar 
să întrerupă lectura pentru a discuta despre o idee care le-a 
venit sau despre un sentiment. 

Cititul cu voce tare nu ar trebui să urmărească 
atingerea unei performanţe; ar trebui să se desfăşoare mai 
mult ca o discuţie. 

e Inventaţi poveşti şi  încurajaţi-l pe copilul 


dumneavoastră preşcolar să vă ajute. Dacă inventaţi o 
poveste care vă place cu adevărat, aşterneţi-o pe hârtie. 
Puteţi să vă alcătuiți propria carte de poveşti, din care apoi 
să îi citiţi copilului cu voce tare. 

Cititul cu voce tare unui copil mai mare. Cititul cu 

voce tare nu trebuie să înceteze atunci când copilul 
dumneavoastră creşte mai mare. Dacă această activitate 
este ceva care vă place să faceţi împreună, atunci există 
multe motive pentru a continua. Împărtăşirea unor 
experienţe plăcute şi interesante face ca relaţia dintre voi 
să devină mai puternică. Faptul că aveţi amândoi un 
rezervor de sentimente pozitive vă ajută atât pe 
dumneavoastră cât şi pe copil să faceţi faţă dezacordurilor 
şi celorlalte tensiuni care reprezintă ceva inevitabil în 
creşterea copilului. 
_ Cititul cu voce tare face ca interesul să rămână activ. 
Intre clasa întâi şi clasa a treia sau a patra, copiii încă îşi 
dezvoltă abilităţile de bază ale citirii. În această perioadă, 
majoritatea cărţilor care sunt suficient de simple pentru ca 
să le citească singuri sunt prea simple pentru ca ei să le 
considere interesante. Citindu-le cu voce tare, puteţi să îi 
ajutaţi să se bucure de cărţile mai dificile, această metodă 
fiind utilă pentru a-i ţine angajaţi până când abilitatea lor 
de a citi este suficientă pentru a putea să citească singuri 
ceea ce îi interesează. 

Cititul cu voce tare este în mod special important când 
copilul dumneavoastră are dificultăţi cu învățatul cititului. 
Unii copii învaţă să citească cu uşurinţă. Alţii, la fel de 
inteligenţi, consideră cititul foarte dificil la început, adeseori 
deoarece creierul lor are nevoie de mai mult timp pentru a 
atinge nivelul de maturitate necesar pentru a citi. Cu timpul 
- de cele mai multe ori până la sfârşitul clasei a treia - ei 
recuperează şi se descurcă foarte bine. Însă până când 
acest lucru se întâmplă, cititul va fi poate destul de dificil, 
iar mulţi copii decid că aceasta nu este o activitate potrivită 
pentru ei. Dacă însă au părinţi care le citesc, ei vor fi mult 
mai dispuşi să rămână deschişi către bucuriile pe care 
cărţile le-ar putea aduce în vieţile lor. Ei vor fi perseverenţi, 


vor munci din greu şi în cele din urmă vor dobândi 
abilităţile care le sunt necesare pentru a putea să citească 
singuri. 

Cititul cu voce tare dezvoltă în acelaşi timp şi 
capacitatea de a asculta. Este o idee bună să vă opriţi din 
când în când şi să discutaţi despre poveste cu copilul 
dumneavoastră. Mai întâi de toate, este bine să vă asiguraţi 
că acesta înţelege cu adevărat despre ce este vorba. Dacă 
nu înțelege, îi puteţi explica acţiunea, motivațiile 
personajelor sau alte lucruri pe care nu le-a înţeles. De 
asemenea, atunci când îi puneţi întrebări cu răspuns 
deschis, îi dezvoltați abilitatea de a se gândi la ceea ce 
aude şi de a înţelege. intrebaţi de ce un anumit personaj a 
făcut ceea ce a făcut, sau întrebaţi copilul ce crede că 
urmează să se întâmple. 

Cititul cu voce tare dezvoltă de asemenea vocabularul. 
Există cuvinte în cărţi pe care nu le auziţi aproape niciodată 
în vorbirea de zi cu zi. Una dintre cele mai bune cărţi pentru 
copii, Charlotte's Web de E. B. White, este scrisă în cea mai 
mare parte în engleză tipică. Insă chiar şi în acea carte veţi 
găsi cuvinte interesante. Nu fiţi surprinşi dacă îl auziţi pe 
copilul dumneavoastră utilizând unele dintre aceste cuvinte 
din carte atunci când vorbeşte. Multor copii le place să se 
joace cu cuvintele noi. În acest proces, ei îşi dezvoltă 
abilităţi care le vor fi de folos pe tot parcursul şcolii. 

Poveştile reprezintă elementele de bază ale dezvoltării 
imaginaţiei. Copiii preiau părţi din poveştile pe care le aud 
şi le folosesc în propriile lor povestiri inventate. Dacă doriţi 
ca ei să aibă o imaginaţie bogată, atunci faceţi în aşa fel 
încât să audă cât mai multe poveşti bune. Acelaşi lucru se 
întâmplă când copiii se uită la televizor. Ei integrează ceea 
ce văd şi aud în joaca lor. Insă deoarece imaginile de la 
televizor sunt atât de expresive în comparaţie cu imaginile 
sugerate de cuvintele din cărţi, copiii nu trebuie să-şi 
folosească atât de mult imaginaţia. In consecinţă, ei pur şi 
simplu copiază de cele mai multe ori ceea ce văd la 
televizor, în loc să îşi creeze propriile lor povestiri. 

Cărţile ajută la formarea caracterului copiilor. Mulţi 


educatori şi psihologi consideră cărţile ca unul dintre cele 
mai bune mijloace prin care copiii învaţă despre ceea ce 
este corect şi ceea ce este greşit. Pe măsură ce ei observă 
modul în care personajele diferite reacţionează - modul în 
care îşi tratează prietenii, de exemplu, sau modul în care 
procedează atunci când doresc ceva care nu le aparţine - ei 
dobândesc o imagine mai clară despre ceea ce reprezintă 
un comportament admirabil şi ce nu. Mesajul din cărţi 
poate fi o cale captivantă şi plăcută de a întări valorile pe 
care doriţi să le capete copilul dumneavoastră. 

Alegerea unor cărţi care nu au un mesaj narcisist 
sau sexual. Cărţile au mesaje foarte puternice, atât în 
ceea ce spun cât şi în modul în care comunică lucrurile 
respective. Cărţile care se referă cu respect la oamenii de 
toate culorile, culturile şi etniile şi care evită stereotipurile 
sexuale îi ajută pe copii să îşi dezvolte o atitudine deschisă 
şi pozitivă faţă de ei înşişi şi faţă de restul lumii. Un număr 
din ce în ce mai mare de cărţi pentru copii tratează 
realitatea societăţii noastre multiculturale. 

Când judecaţi o carte, urmăriţi firul povestirii. Oare 
oamenii de culoare sau femeile au roluri de servitori? Sunt 
prezentate cu acuratețe credinţele şi obiceiurile culturale? 
Se observă oare prejudecăţi implicite în modul în care sunt 
descrise diferite stiluri de viaţă? Uitaţi-vă la ilustraţii. Sunt 
personajele desenate stereotip? Oamenii de culoare au 
piele închisă, însă trăsături specifice rasei albe? Această 
concesie nu îl ajută pe copil să îşi dea seama că oamenii au 
multe caracteristici fizice diferite. Uitaţi-vă la personaje. 
Cum sunt prezentate personajele individuale? Cine are 
puterea? Care sunt eroii? Care sunt răufăcătorii? 

Care sunt mesajele povestirii? Glorifică violenţa sau 
răzbunarea? Povestirile în care singura virtute a eroului 
este forţa brută nu îi ajută pe copii să îşi aprecieze propriile 
lor calităţi pozitive. Prin contrast, eroii care dau de 
asemenea dovadă de compasiune, inventivitate şi curaj le 
permit copiilor să simtă că ei înşişi ar putea să fie la fel ca 
aceşti eroi pe cât le stă în puteri. 


GRĂDINIŢA 


Filozofia grădiniţei. Scopul grădiniţei nu este numai 
îngrijirea copiilor şi pregătirea acestora pentru şcoala 
elementară. Scopul este să le ofere copiilor mici o varietate 
de experienţe valoroase care să-i ajute să se dezvolte în 
toate privinţele şi să-i facă mai sensibili, mai capabili şi mai 
creativi ca oameni. Aceste experienţe adeseori includ 
dansul, crearea de muzică ritmică, pictatul, modelatul cu 
plastilină, construcţiile din cuburi, joaca afară şi căsuţele de 
joacă (care în realitate nu reprezintă altceva decât joaca 
de-a familia). In mod ideal, vor exista locuri liniştite pentru 
joaca individuală şi pentru momentele în care un copil 
trebuie să se odihnească. Grădiniţa încearcă să dezvolte o 
mare varietate de abilităţi: academice, sociale, artistice, 
muzicale şi musculare. Accentul este pe iniţiativă, 
independenţă, cooperare (discuțiile şi  împărtăşirea 
jucăriilor şi a celorlalte echipamente de joacă, în loc de 
certurile pentru ele) şi includerea propriilor idei ale copiilor 
în joacă. 

Termenul  „preşcolar” se referă pur şi simplu la 
pregătirea înainte de şcoală. Insă grădiniţa nu este ceva 
care se întâmplă înainte de şcoală; este chiar şcoală. 
Grădiniţa nu ar trebui să îl pregătească pe copil pentru a 
reuşi la şcoala „adevărată” ci ar trebui ca să se 
concentreze asupra nevoilor lui educaţionale din prezent. 

Grădiniţa nu este acelaşi lucru cu centrele de îngrijire a 
copiilor. Centrele de îngrijire (creşele) sunt cele care îi 
îngrijesc pe copii de la naştere până la 3 ani şi în acele 
momente din ziua unui copil mai mare în care scopul 
principal nu este educaţia. Grădiniţa se referă la 
momentele din ziua copiilor în care scopul principal este 
educaţia adecvată (bineînţeles, o mare parte din acţiunile 
care se petrec în clasele de grădiniţă au ca scop 
îndeplinirea nevoilor fizice şi emoţionale ale copiilor, iar 
multe dintre acţiunile care se petrec în centrele de îngrijire 
ale copiilor au scop educaţional). 


Ce învaţă copiii la grădiniţă? Mulţi copii de 3-4 ani 


sunt deja foarte bine familiarizați cu centrele de îngrijire; 
alţii trebuie să înveţe să se simtă confortabil departe de 
casă. Indiferent de experienţele lor din trecut pe care le-au 
avut în legătură cu îngrijirea în altă parte decât acasă, 
copiii trebuie să facă faţă unor provocări similare atunci 
când merg la grădiniţă. Toţi trebuie să înveţe să îşi 
controleze sentimentele şi de asemenea să şi le exprime. 
Trebuie să se înţeleagă între ei ca un grup şi trebuie în 
acelaşi timp să aibă propriile lor idei pe care să le urmeze. 
Au nevoie de oportunitatea de a fi lideri şi în acelaşi timp 
de a-i lăsa pe alţii să conducă. Grădiniţele care au clase cu 
copii de vârste diferite încurajează acest tip de învăţare 
naturală. 

Copiii de 3-4 ani sunt în mod natural foarte curioşi în 
legătură cu lumea în care trăiesc şi sunt capabili să înveţe 
foarte multe despre modul în care aceasta „funcţionează”: 
cum încolţesc seminţele, cum curge apa, ce senzaţii au 
când se joacă cu pământ şi cu plastilină, cum se schimbă 
culorile când amestecă vopselele între ele, de ce o 
construcţie de cuburi este echilibrată şi alta se prăbuşeşte 
şi aşa mai departe. Grădiniţele bune le oferă copiilor multe 
oportunităţi de a explora direct lumea. 

Şi mai important, copiii de la grădiniţă învaţă cum să 
înveţe. Intr-o grădiniţă bună ei ajung să privească învățatul 
ca fiind o explorare creativă şi nu memorizare searbădă şi 
ajung să considere şcoala ca fiind un loc în care se simt 
confortabil şi în siguranţă. 

Pregătirea pentru grădiniță.  Grădiniţele bune 
apreciază diversitatea. Nu fiecare copil trebuie să fie 
precoce din punct de vedere verbal, dotat din punct de 
vedere artistic sau să se comporte extraordinar de bine. 
Fiecare copil are de înfruntat dificultăți unice pe măsură ce 
creşte. Educatorii talentați de la grădiniță sunt pregătiți să 
lucreze cu copii care au diferite calități şi nevoi. 

La începutul grădiniţei, mulţi copii folosesc propoziţii 
simple alcătuite din 3-5 cuvinte. Ei îşi pot exprima nevoile şi 
pot spune ce s-a întâmplat în trecutul apropiat; înţeleg în 
cea mai mare parte ceea ce li se spune şi pot să urmeze 


indicaţii clare; pot asculta o poveste pentru mai multe 
minute şi după aceea pot să discute despre ea. Totuşi, este 
posibil să înţeleagă greşit multe fraze care pentru adulţi 
sunt foarte simplu de înţeles. De exemplu, dacă spuneţi 
„Suficient de înfometat pentru a mânca un cal”, un copilaş 
de 3 ani ar putea să spună foarte serios că nu există nici un 
cal în apropiere. 

La vârsta de 3 ani, copiii pronunţă adeseori greşit 
cuvintele. In general, ar trebui să fiţi capabili să înţelegeţi 
aproximativ 3/4 dintre cuvintele pe care ei le spun. Copiii 
care au probleme cu articulatul cuvintelor sau care se 
bâlbâie (o dificultate frecvent întâlnită la această vârstă - 
vezi pag. 571) ar putea să fie frustraţi atunci când oamenii 
din jur nu îi înţeleg. O învăţătoare înţelegătoare şi 
răbdătoare poate să fie de foarte mare ajutor. 

Unele - însă nu toate - grădiniţe pretind ca un copil să 
ştie să folosească toaleta înainte de a începe şcoala. Fiind 
pe lângă colegi care merg cu toţii la toaletă la fel ca adulţii, 
acest lucru este foarte stimulator pentru copiii care se 
bazează încă pe scutece. Majoritatea se străduiesc foarte 
mult să înveţe să meargă singuri la toaletă în numai câteva 
săptămâni. Mulţi copii mici au încă nevoie de ajutor pentru 
a se şterge sau au nevoie cel puţin de a li se reaminti să se 
şteargă bine şi să se spele pe mâini. Educatorii înţeleg că a 
fi capabil să foloseşti hârtia de toaletă independent este o 
adevărată realizare pentru copiii mici şi vor colabora 
bucuroşi cu părinţii pentru a-i ajuta pe copii să atingă acest 
scop. 

Mâncatul este o componentă a fiecărei zi de grădiniţă. 
La vârsta de 3 ani, copiii sunt de obicei capabili să mănânce 
cu degetele şi să bea dintr-o ceaşcă, precum şi să înţeleagă 
manierele elementare de la masă. Copiii cu tulburări de 
dezvoltare (cum ar fi paralizia cerebrală) ar putea necesita 
ajutor individual în timpul gustărilor, acest ajutor trebuind 
să facă parte în mod normal din programul lor educaţional. 

Este de ajutor când copilul este interesat să înveţe cum 
să se îmbrace şi să se dezbrace de anumite lucruri: să îşi 
pună o haină sau să se încalţe. Educatorii îi vor ajuta când 


vine vorba de nasturi, fermoare şi capse. Nu este nici o 
problemă dacă unii dintre copii au nevoie de ceva mai mult 
ajutor pentru un timp. 

Cum arată o grădiniţă excelentă. O educatoare 
bună este: un îngrijitor atent, un instructor care sădeşte 
seminţele învăţării, un antrenor de educaţie fizică, un ghid 
pentru lumea creativă a artei, muzicii şi literaturii. Cu cât 
mai multe înţelegeţi în legătură cu ceea ce face o 
educatoare, cu atât veţi fi mai capabili să găsiţi oamenii 
foarte bine pregătiţi şi să îi apreciaţi. Un indiciu important 
despre modul în care educatorul abordează învăţarea este 
evident chiar înainte ca un copil să intre la grădiniţă: modul 
în care este aranjată clasa. 

O clasă de grădiniţă nu ar trebui să arate ca o clasă 
pentru copiii mai mari. In loc de bănci sau măsuţe dispuse 
pe rânduri, ar trebui să fie zone pentru diferite activităţi: 
pictură, construit, teatru, lectură, jocul de-a familia. Intr-o 
grădiniţă tipică, copiii au ample oportunităţi de a se mişca 
dintr-un loc în altul în funcţie de interesele lor. O parte 
importantă a educaţiei lor este să înveţe cum să se decidă 
asupra unei activităţi anume şi după aceea să o efectueze 
pentru un timp. Educatoarea bună are etichete cu numele 
puse pe fiecare copil, ştiind în acest fel unde este fiecare şi 
cât de angajaţi sunt în activităţile lor. Dacă un copil are 
dificultăţi în a alege o activitate anume, educatoarea îl 
poate ajuta să se hotărască. Când copilul este angajat în 
aceeaşi activitate pentru prea mult timp, educatoarea îl 
poate ajuta să facă o altă alegere. ; 

Multe aspecte ale camerei se modifică zilnic. Intr-o zi, 
zona artei conține picturi realizate cu degetul. Câteva zile 
mai târziu ar putea să conțină mozaicuri realizate prin 
asortarea unor materiale diferite. In altă zi ar putea să 
conțină foi de hârtie lipite între ele pentru a alcătui cărți. 
Durata fiecărui tip de activitate este influențată de interesul 
copiilor. 

Pe lângă zonele cu activități obişnuite, unele părți ale 
camerei oglindesc proiectele sau zonele speciale de interes 
din clasă. Într-o lună ar putea să existe acolo un aprozar, în 


care copiii fac cumpărături, schimburi şi inventarul; în luna 
următoare poate să apară un oficiu poştal; după aceea, ar 
putea să apară o brutărie. 

Diferitele zone din cameră au legătură cu alte activităţi 
pe care copiii le desfăşoară. De exemplu, după o vizită la 
un magazin de pizza, copiii ar putea să transforme o parte 
a camerei în restaurant. Aceste zone speciale ar putea să 
reflecte de asemenea aprecierile şi grijile pe care copiii le 
au; de exemplu, preocuparea pentru mediul înconjurător s- 
ar putea oglindi într-o grădină interioară şi obiecte 
colectate în timpul unei plimbări în natură. 

Când planifică şi realizează aceste schimbări, 
educatoarea îi ascultă pe copii. Ea înţelege că sala de clasă 
nu este a ei ci a lor. Pe măsură ce copiii se gândesc şi 
discută despre spaţiul lor şi despre modul în care doresc să 
îl folosească, ei învaţă lecţii importante despre negociere şi 
cooperare. 

Educatoarea se ocupă de asemenea şi de mediul din 
afara clasei. Grădiniţele trebuie să aibă un spaţiu în aer 
liber pentru joaca activă. O curte proiectată cu grijă are 
zone sigure pentru alergat, căţărat, călărit şi jocuri 
imaginare. Educatoarea urmăreşte fiecare copil, notându-şi 
ce face şi pentru cât timp. Ea oferă indicaţii atunci când 
acestea sunt necesare, uneori ia parte la joc şi ştie când să 
îi urmărească pe copii în linişte. 

De asemenea, foloseşte în mod creativ zonele din 
vecinătate, precum şi ceea ce se găseşte dincolo de 
acestea. O plimbare în jurul grădiniţei devine o oportunitate 
de a observa diferite tipuri de frunze, materialele din care 
sunt construite clădirile sau aspectul indicatoarelor de pe 
stradă şi semnificaţia acestora. Aceste observaţii se pot 
transforma în discuţii şi în alte proiecte ale clasei, făcând ca 
vecinătatea să fie o extensie utilă şi interesantă a 
grădiniţei. 

Primele zile la grădiniţă. Un copil exuberant în vârstă 
de 4 ani merge la grădiniţă ca o rață la apă şi nu are nevoie 
de o introducere blândă. Lucrurile ar putea fi diferite în 
cazul unui copil sensibil de 3 ani care încă se simte puternic 


ataşat de părinţii lui. Dacă mama lui îl lasă la grădiniţă în 
prima zi, acesta s-ar putea să nu se agite imediat, însă 
după un timp ar putea începe să-i simtă lipsa. Atunci când 
descoperă că aceasta nu este acolo, este posibil să se 
sperie. In ziua următoare s-ar putea să nu mai dorească să 
plece de acasă. 

In cazul unui copil dependent ca acesta, este cel mai 
bine să îl introduceţi treptat în lumea grădiniţei. Timp de 
mai multe zile mama lui ar putea să rămână în apropiere în 
timp ce se joacă, iar după aceea să-l ia acasă din nou. In 
fiecare zi, mama şi copilul vor sta la grădiniţă pentru o 
perioadă mai lungă ca în ziua precedentă. În acelaşi timp, 
copilul începe să se obişnuiască cu învăţătoarea şi cu 
ceilalţi copii, fapt ce-i va oferi un sentiment de siguranţă 
atunci când mama lui nu va mai rămâne la grădiniţă. 

Uneori un copil pare a fi fericit pentru câteva zile, chiar 
dacă mama lui pleacă de la grădiniţă şi îl lasă acolo. După 
aceea se răneşte şi dintr-o dată doreşte ca aceasta să îi fie 
aproape. In acest caz, învăţătoarea ar putea să o ajute pe 
mămică să decidă dacă nu ar fi oare mai bine să vină din 
nou împreună cu copilul la grădiniţă pentru câteva zile. 
Atunci când mama rămâne la grădiniţă, ea ar trebui să stea 
în fundal, fără a se face remarcată. Ideea este să îi permită 
copilului să îşi dezvolte dorinţa de a se integra în grupul de 
copii astfel încât să uite că are nevoie de mama lui. 

Uneori anxietatea mamei este mai mare decât cea a 
copilului. Dacă ea îi spune la revedere de trei ori, având o 
expresie îngrijorată, copilul s-ar putea gândi „Arată ca şi 
cum ceva oribil s-ar putea întâmpla dacă o să rămân aici. 
Ar fi mai bine să nu plec de lângă ea.” Este firesc ca o 
mamă să-şi facă griji în legătură cu modul în care copilaşul 
ei se va simţi atunci când îl va lăsa singur pentru prima 
dată. Invăţătoarea poate adeseori să ofere sfaturi bune în 
astfel de situaţii; ea are multă experienţă în astfel de 
probleme. O şedinţă la care să participe educatoarea şi 
părinţii copiilor, ţinută înainte ca grădiniţa să înceapă, îi va 
oferi educatoarei posibilitatea de a vă cunoaşte copilul şi vă 
va ajuta să aveţi încredere unii în alţii şi să colaboraţi bine 


chiar de la început. 

Un copil care vine la grădiniţă fiind puternic anxios 
datorită separării de părinţi ar putea să descopere că acest 
lucru îi oferă control asupra unui părinte foarte înţelegător. 
El ar putea treptat să încerce să exploateze acest control. 

Atunci când un copil devine reticent sau temător în 
legătură cu revenirea la grădiniţă la care educatoarea este 
înţelegătoare, eu cred că este de cele mai multe ori mai 
bine ca părinţii să se comporte încrezători şi fermi, 
explicându-i că toată lumea merge la grădiniţă în fiecare zi. 
Pe termen lung, este mai bine pentru copil dacă îşi va 
depăşi dependenţa decât dacă veţi ceda la cererile lui. 
Dacă spaima copilului este extremă, situaţia aceasta ar 
trebui să fie discutată cu un specialist în sănătatea mintală 
a copiilor. 

Reacţiile de acasă. Unii copii se descurcă greu la 
grădiniţă în primele zile şi săptămâni. Grupul mare de copii, 
prietenii noi şi lucrurile noi pe care le au de făcut îi 
stimulează şi încurajează şi fac ca temerile lor să dispară 
treptat. Când copilul dumneavoastră este prea obosit de 
grădiniţă la început, acest lucru nu înseamnă că nu se 
poate acomoda, ci înseamnă numai că faceţi unele 
compromisuri pentru un timp, până când va ajunge să se 
obişnuiască. Discutaţi cu educatoarea dacă nu ar fi poate 
mai bine să reduceţi pentru o perioadă durata pe care 
copilul o petrece la grădiniţă. Venirea la grădiniţă la 
mijlocul dimineţii ar putea să fie cea mai bună soluţie. 
Luarea acasă a copilului obosit înainte de sfârşitul 
programului funcţionează mai puţin bine; nu-i va plăcea să 
plece atunci când distracţia este maximă. 

Problema oboselii în primele săptămâni este complicată 
şi mai mult în cazul grădiniţelor care au program toată ziua 
pentru copiii care sunt iniţial prea stimulaţi sau prea 
nervoşi pentru a putea să adoarmă după-amiaza. Ţinerea 
copilului acasă o dată sau de două ori pe săptămână ar 
putea să fie răspunsul la această problemă temporară. Unii 
copii mici care încep grădiniţa îşi menţin autocontrolul la 
grădiniţă în ciuda oboselii şi după aceea se dezlănţuie 


asupra familiei atunci când ajung acasă. Această situaţie 
necesită răbdare suplimentară din partea părinţilor şi o 
discuţie cu educatoarea. 

O educatoare bine pregătită ar trebui să fie - şi de 
obicei este - o persoană foarte înţelegătoare. Un părinte nu 
ar trebui să ezite să discute cu aceasta problemele 
copilului, indiferent dacă aceste probleme au sau nu 
legătură cu şcoala. O educatoare are o perspectivă diferită 
asupra lucrurilor şi probabil că a mai avut de-a face cu 
probleme asemănătoare şi înainte. 

Presiunile de la grădiniţă. Educaţia este competitivă, 
iar grădinițele nu sunt imune la acest lucru. Părinţii 
ambiţioşi adeseori consideră că grădiniţa potrivită este 
pasul iniţial necesar pe calea unor rezultate excepţionale la 
învăţătură. Unele grădiniţe au răspuns la presiunea pentru 
viitorul succes şcolar încorporând în programa lor materii 
mai academice, modalităţi de învăţare mai avansate şi o 
structură a activităţilor mai apropiată de cea din şcoli. 
Copiii sunt învăţaţi să memoreze alfabetul şi să scrie corect 
diferite cuvinte. Ei au de făcut diferite probleme de 
matematică. O parte din fiecare zi ar putea fi rezervată 
pentru ceea ce este de multe ori denumit „activitate pe 
scaun” (copiii trebuie să stea pe scaun pentru o perioadă 
mai lungă de timp, concentrându-se asupra unei sarcini 
date). Aceste eforturi au scopul de a-i pregăti pe copii 
pentru următoarea treaptă a scării educaţionale. 

Ce este în neregulă cu această abordare? Majoritatea 
copiilor mici sunt dornici să-şi mulţumească educatorii. 
Dacă li se dă un set de litere pe care trebuie să le recite, ei 
vor face acest lucru îndatoritori. Mulţi dintre ei le vor învăţa 
pe dinafară. După multe exerciţii de repetare, ei vor fi chiar 
capabili să citească mai multe cuvinte atunci când le văd. 
Unii dintre copiii mai avansați vor fi capabili să şi pronunţe 
unele dintre aceste cuvinte simple. Mulţi dintre copii vor fi 
foarte impresionați atunci când vor merge la şcoală. 

Totuşi, cercetările au arătat că la sfârşitul clasei a doua, 
ei nu vor citi mai bine decât ceilalţi. Ei au petrecut foarte 
mult timp şi au depus foarte mult efort fără nici un 


beneficiu pe termen lung. Mai mult, mulţi dintre ei au ajuns 
la concluzia că cititul şi matematica sunt foarte plictisitoare 
şi dificile, nefiind ceva ce îşi doresc să facă voluntar. Acest 
lucru nu înseamnă că literele şi numerele nu ar trebui să fie 
predate copiilor, însă aceste elemente academice trebuie 
să fie parte integrantă din experienţe care au semnificaţie 
pentru copii. De exemplu, în loc să facă exerciţii cu 
cartonaşe cu literele alfabetului, cititul poveştilor cu voce 
tare şi discuţiile fireşti despre ele după aceea stimulează în 
mod natural interesul copiilor pentru litere şi cuvinte. Cu 
încurajare, copiii încep să acorde atenţie semnelor şi 
etichetelor, lucruri pe care le întâlnesc în viaţa reală şi care 
sunt interesante şi importante. Ei inventează poveşti. 
Educatoarea ar putea să scrie aceste poveşti şi să li le 
citească. In acest caz, există implicare activă din partea 
copiilor, care au un sentiment extraordinar de împlinire şi 
realizare. 

Educatoarele ştiu cum să atragă atenţia copiilor asupra 
scrisului şi număratului, acestea făcând parte din aproape 
orice activitate. De exemplu, dacă clasa are un hamster, 
fiecare copil va învăţa să citească numele animalului de pe 
eticheta care se găseşte deasupra cuştii. Educatoarea ar 
putea să facă un orar în care să fie trecute orele pentru 
hrănirea hamsterului şi după aceea să-i pună pe copii să se 
angajeze în această activitate, numărând zilele care au mai 
rămas până când le va veni rândul. Astfel, copiii învaţă 
noţiunile (litere şi numere) în cursul unor experienţe reale 
de viaţă. 

O problemă în cazul abordării excesiv de academice 
este că aceasta împiedică joaca, iar joaca este modalitatea 
prin care copiii învaţă cu adevărat, îşi dezvoltă abilităţile 
sociale şi creativitatea. O abordare prin exerciţii a educaţiei 
de grădiniţă îi învaţă pe copiii mici că învățatul este ceva 
care este făcut din obligaţie şi supunere. O abordare 
centrată pe joacă îi învaţă pe copii să le placă foarte mult 
să înveţe. 


ŞCOALA ŞI PROBLEMELE ŞCOLARE 


Un director de şcoală devotat mi-a spus odată: „Fiecare 
copil are aptitudini; este sarcina noastră să-i ajutăm să le 
descopere şi să le dezvolte.” Eu cred că acest lucru este 
scopul fundamental al educaţiei. De fapt, cuvântul 
„educaţie” provine din limba latină care înseamnă „a 
începe”, ceea ce desemnează activitatea de a descoperi şi 
dezvolta calităţile şi talentele interioare ale copilului. Acest 
lucru este foarte diferit de ideea conform căreia profesorii 
trebuie să „toarne” cunoştinţele în copii, care sunt ca nişte 
borcane goale ce aşteaptă pur şi simplu să fie umplute. 
John Dewey, un educator faimos de acum un secol, a spus 
„Educaţia adevărată eliberează spiritul uman.” Eu cred 
acest lucru. 


CARE ESTE SCOPUL ŞCOLII? 


Lecţia principală învățată la şcoală este cum să te 
descurci în lume. Diferitele subiecte sunt numai mijloace 
pentru atingerea acestui scop final. Una dintre sarcinile 
şcolii este să facă în aşa fel încât subiectele să fie 
interesante şi să aibă corespondent în viaţa reală, astfel 
încât copiii să dorească să le înveţe şi să îşi amintească 
informaţiile pentru tot restul vieţii lor. 

Nu are nici un rost să ştii multe lucruri dacă nu poţi să fii 
fericit, să te înţelegi cu oamenii şi să poţi să îţi păstrezi 
slujba care-ţi place. Profesorul bun încearcă să înţeleagă 
fiecare copil şi să îl ajute să îşi întărească punctele slabe, 
astfel încât să se poată dezvolta ca o persoană echilibrată. 
Copilul căruia îi lipseşte încrederea în sine are nevoie de 
oportunităţi pentru a reuşi. Cel care face numai probleme 
trebuie să înveţe să obţină recunoaşterea de care are 
nevoie făcând ceva constructiv. Copilul care nu ştie cum să 
îşi facă prieteni trebuie să fie ajutat să devină mai sociabil 
şi mai atrăgător. Copilului care pare a fi leneş trebuie să i 


se stârnească entuziasmul. 


SPOCK CLASIC 


În trecut se credea că rolul şcolii se rezumă la a-l învata 
pe copil să citească, să scrie, să înţeleagă şi să memoreze 
unele evenimente din lumea înconjurătoare. Am auzit un 
profesor care povestea cum, pe vremea când era şcolar, a 
fost pus să înveţe definiţia prepoziţiei care suna astfel: 
„Prepoziţia este un cuvânt cu o semnificaţie de regulă 
legată de poziţia sa, direcţie, timp şi alte noţiuni abstracte, 
menită să lege un substantiv sau pronume într-un sens de 
adjectiv sau adverb, cu alte cuvinte”. Bineînţeles că nu a 
înţeles nimic din memorarea acestei fraze. Una din 
misiunile şcolii este de a face informaţia pe care o oferă 
accesibilă şi interesantă astfel încât copilul să-şi dorească 
să înveţe şi să rămână cu ceea ce învaţă pentru tot restul 
vieţii. 

Modul în care profesorii pot face ca şcoala să fie 
interesantă. Şcoala poate să obţină numai rezultate 
limitate dacă are un program banal şi care nu se schimbă 
niciodată, în cadrul căruia fiecare din clasă citeşte de la 
pagina 7 la pagina 23 din carte în acelaşi timp, iar după 
aceea face problemele de la pagina 128 din cartea de 
aritmetică. Această metodă este destul de bună pentru 
majoritatea copiilor. Insă este prea searbădă pentru copiii 
inteligenţi şi prea rapidă pentru cei mai lenți. li oferă 
băieţelului care urăşte cărţile o şansă de a pune agrafe 
pentru hârtie în pletele fetei din faţa lui. Programul nu îl 
ajută în nici un fel pe copilul care este singuratic sau pe 
fata care are nevoie să înveţe să coopereze cu ceilalţi. 

Când profesorii încep cu un subiect de care copiii sunt 
interesaţi, ei pot folosi acest interes pentru a-i învăţa cât 
mai multe materii. Să luăm exemplul copiilor din clasa a 
treia cărora li se predă într-o zi despre indienii americani. 
Cu cât copiii află mai multe despre diversele triburi, cu atât 
mai multe doresc să ştie. Cartea le oferă anumite 
informaţii, iar copiii îşi doresc cu adevărat să le cunoască. 
La aritmetică, ei pot studia modul în care indienii americani 


numărau şi ce foloseau ei pe post de bani. În acest fel, 
aritmetica nu este un subiect separat, ci o materie care 
devine utilă în viaţa de zi cu zi. Geografia nu se referă 
numai la anumite puncte de pe o hartă; la această materie 
copiii învaţă despre locurile în care au trăit triburile sau prin 
care s-au deplasat. La ştiinţe, copiii pot să facă din fructe 
coloranţi pe care îi pot folosi să vopsească materiale sau 
pot discuta modul în care indienii americani s-au adaptat la 
diferite ecosisteme. 

Oamenii se simt uneori inconfortabil când şcoala li se 
pare a fi prea interesantă, considerând că un copil trebuie 
să înveţe în principal cum să facă lucruri neplăcute şi 
dificile. Insă dacă vă gândiţi la oamenii pe care îi cunoaşteţi 
şi care au un succes neobişnuit de mare, veţi vedea că 
aceştia sunt de obicei cei care îşi iubesc munca. In orice 
slujbă există suficiente sarcini neplăcute, însă totuşi 
oamenii îndeplinesc şi aceste sarcini deoarece îşi dau 
seama că au legătură cu partea frumoasă a lucrurilor. 
Darwin a fost un elev foarte slab la şcoală. După aceea a 
devenit interesat de istoria naturală, a efectuat una dintre 
cele mai migăloase munci de cercetare care au fost făcute 
vreodată şi a elaborat teoria evoluționistă. Un băiat de liceu 
ar putea să nu vadă scopul geometriei, să o urască şi să se 
descurce foarte rău la această materie, însă dacă studiază 
pentru a deveni pilot, el poate să înţeleagă care este scopul 
geometriei şi îşi dă seama că aceasta ar putea să salveze 
vieţile echipajului şi ale pasagerilor, astfel încât începe să 
muncească din greu pentru a şi-o însuşi. 

Profesorii eficienţi înţeleg faptul că fiecare copil are 
nevoie să îşi dezvolte autodisciplina pentru a se transforma 
într-un adult folositor societăţii. Insă nu puteţi să „aplicaţi” 
disciplina copiilor din exterior, ca pe cătuşe; aceasta 
trebuie să se dezvolte din interior, ca o coloană vertebrală, 
prin înţelegerea iniţială a scopului efortului şi după aceea 
prin sentimentul responsabilităţii faţă de ceilalţi. 

Legătura dintre şcoală şi lumea reală. Şcoala 
doreşte ca elevii ei să înveţe prin experimentare personală 
despre lume în general, astfel încât să poată vedea 


legătura dintre munca din şcoală şi viaţa reală. Şcoala 
aranjează călătorii la fabricile din apropiere, îi roagă pe 
oamenii din comunitate să vină şi să le vorbească copiilor, 
încurajează discuţiile din clasă. O clasă care studiază 
alimentele poate avea oportunitatea să observe unii dintre 
paşii creşterii, culegerii, transportului şi vânzării legumelor. 
O clasă care studiază guvernarea ar putea să viziteze 
primăria oraşului şi să participe la o sesiune a consiliului 
orăşenesc. 

Un alt lucru pe care o şcoală bună îl doreşte este să îi 
înveţe pe elevii ei ce este democraţia, nu numai ca un ideal 
patriotic şi ca un mod de viaţă şi de efectuare a lucrurilor. 
Un profesor bun ştie că nu îi poate învăţa democraţia pe 
elevii săi dacă se comportă în clasă ca un dictator. El îi 
încurajează pe elevi să decidă cum să abordeze proiectele 
şi cum să depăşească dificultăţile pe care le vor întâlni. li 
lasă să îşi dea singuri seama cine şi ce are de făcut, astfel 
încât treaba să fie dusă la bun sfârşit. In acest mod copiii 
învaţă să se aprecieze unul pe altul şi învaţă să facă 
lucrurile, nu numai la şcoală ci şi în viaţa de zi cu zi. 

Când profesorii le spun elevilor ce să facă de fiecare 
dată când au dificultăţi, copiii vor lucra atunci când 
profesorul este în clasă. Atunci când acesta pleacă, mulţi 
dintre copii nu vor mai face nimic. Ei consideră că lecţiile 
sunt responsabilitatea profesorului şi nu a lor. Copiii care se 
implică în alegerea şi plănuirea sarcinilor lor şi care 
cooperează între ei pentru a le îndeplini realizează aproape 
la fel de mult atunci când profesorul este plecat ca şi atunci 
când acesta este în clasă. Ei ştiu scopul muncii lor şi paşii 
necesari pentru a o duce la îndeplinire. Fiecare dintre ei 
doreşte să facă o parte din treabă deoarece fiecare este 
mândru să fie un membru respectat al grupului şi are un 
sentiment de responsabilitate faţă de ceilalţi. 

Acesta este cel mai înalt nivel de disciplină. Acest fel de 
învăţare, acest spirit de a face lucrurile, este cel care 
conduce la dezvoltarea celor mai buni cetăţeni şi a celor 
mai valoroşi muncitori. 

Cum îi ajută şcoala pe copiii cu dificultăţi. Un 


program interesant şi flexibil face mult mai mult decât doar 
ca şcoala să fie mai atrăgătoare. El poate fi ajustat pentru 
fiecare elev în parte. Să luăm în considerare cazul unei 
fetiţe care şi-a petrecut primii 2 ani într-o şcoală în care 
învăţarea era efectuată pe subiecte separate. Ea a avut 
mari dificultăţi să înveţe să citească şi să scrie, a rămas în 
urmă faţă de restul clasei şi îi este ruşine de eşecul ei. Nu 
ar admite nimic altceva decât că urăşte şcoala. Ea nu s-a 
înţeles niciodată bine cu ceilalţi copii, chiar şi înainte ca 
problemele ei şcolare să înceapă. Faptul că este convinsă 
că ceilalţi o cred proastă nu face decât să înrăutăţească 
lucrurile. A avut o atitudine provocatoare tot timpul. Din 
când în când şi-ar putea da aere în faţa clasei într-un mod 
obraznic. Profesorul ei a crezut că încearcă pur şi simplu să 
fie rea. De fapt, prin acest comportament nefericit ea 
încerca să câştige atenţia celor din grup. A fost un impuls 
sănătos să se opună excluderii din partea celorlalţi. 

Ea s-a transferat la o şcoală care dorea să o ajute nu 
numai pentru a învăţa să citească şi să scrie ci şi pentru a-i 
găsi un loc într-un grup. Profesorul a aflat la o discuţie cu 
mama ei că foloseşte bine uneltele şi că îi place să picteze 
şi să deseneze. Ea a găsit modalităţi de a folosi aceste 
talente ale ei în clasă. Copiii pictau o imagine mare despre 
viaţa indiană, pe care doreau să o pună suspendată pe un 
perete şi lucrau în echipe asupra unui model de sat indian. 
Profesorul a aranjat ca fata să ia şi ea parte la aceste 
proiecte. Această activitate era ceva ce ea putea să facă 
într-o manieră relaxată. 

Pe măsură ce zilele au trecut, a devenit din ce în ce mai 
fascinată de indieni. Pentru a putea să picteze cât mai bine 
partea ei din desen, pentru a face ca partea ei din model să 
fie corectă, a fost nevoită să afle mai multe informaţii din 
cărţi. Atunci a dorit să înveţe să citească, astfel încât s-a 
străduit mai tare. Noii ei colegi de clasă nu au considerat-o 
proastă pentru că nu poate să citească. Ei s-au gândit mai 
mult la ajutorul pe care ea li l-a oferit la realizarea picturii şi 
a modelului. Ocazional au comentat despre cât de bună 
este munca ei şi au rugat-o să îi ajute. Fata s-a îmblânzit. In 


fond, ea tânjea după recunoaştere din partea celorlalţi şi 
după prietenie de mult timp. Pe măsură ce s-a simţit din ce 
în ce mai acceptată, a devenit mai prietenoasă şi mai 
exteriorizată. 


ÎNVĂȚÂND SĂ CITEASCĂ 


Întrebarea despre care este cea mai bună metodă de a-i 
învăţa pe copii să citească este extrem de controversată. 
La începutul sec. al XX-lea, se spunea că un copil nu trebuie 
să fie expus la citit prea devreme, ca nu cumva acest lucru 
să îi zăpăcească creierul lui imatur. In anii '60, cercetătorii 
şi-au dat seama că şi copiii foarte mici învățau multe 
despre literatură prin observarea părinţilor lor. Mai mult, 
copiii cărora li se dădeau creioane şi hârtie adeseori 
experimentau  desenatul literelor şi al cuvintelor. De 
asemenea, ei au învăţat să citească cuvinte familiare de pe 
cutiile de cereale şi de pe semnele de pe stradă cu mult 
timp înainte de a fi primit lecţii formale. Atât de atraşi au 
fost educatorii de această idee a apariţiei abilității de a citi 
sau a limbajului întru totul, încât unii dintre ei au considerat 
chiar că învăţarea formală nu mai este deloc necesară. 

Totuşi, în ultimii zece ani, cercetările legate de educaţie 
au revenit la ideea că un copil trebuie învăţat modul în care 
funcţionează alfabetul. Lucrul pozitiv este că acest accent 
nou pe fonică nu a înlocuit ideea de ştiinţă de carte 
emergentă. In loc de acest lucru, educatorii şi-au dat seama 
că copiii au nevoie de expunerea la ambele tipuri de 
învăţare. Ei au nevoie să li se citească, să îşi inventeze 
propriile poveşti şi să le dicteze părinţilor şi educatorilor, iar 
aceştia să le citească cu voce tare; de asemenea, ei au 
nevoie de mult timp în care să se joace cu litere şi cuvinte. 
De asemenea, ei beneficiază şi în urma învăţării directe - 
cu toate că nu de pe urma memorării plictisitoare - despre 
modul în care literele reprezintă sunete şi modurile în care 
aceste sunete se asociază pentru a alcătui cuvinte. Acestea 
sunt motivele unui raport foarte important din 1998 din 
partea National Research Council, numit Preventing 


Reading Difficulties in Young Children. Putem spera că 
acest raport reprezintă sfârşitul conflictelor în legătură cu 
cititul care i-au derutat pe educatori şi profesori atât de 
mult timp şi că el face posibil ca mai mulţi copii să ajungă 
să înveţe mai bine să scrie şi să citească. 


EDUCAŢIA FIZICĂ 


__ Sănătatea fizică înseamnă mai mult decât absenţa bolii. 
Inseamnă a avea un corp puternic, flexibil şi coordonat şi a 
avea abilitatea de a-l folosi în moduri care vă fac plăcere. 
Mulţi copii de 3-4 ani demonstrează deja aceste elemente 
fundamentale ale sănătăţii fizice. Insă pe măsură ce copiii 
cresc şi petrec multe ore la şcoală şi făcându-şi temele, 
capacitatea lor fizică se diminuează de multe ori. 

In trecut era frecvent ca în şcolile publice să fie 
efectuată zilnic educaţia fizică. Totuşi, recent, numărul 
celor care fac zilnic educaţie fizică s-a redus. Numai puţini 
elevi de liceu fac în ziua de azi educaţie fizică în fiecare zi, 
şi mai puţin de jumătate din gimnazii au un program care 
să conţină suficiente ore de sport. 

Beneficiile educaţiei fizice. In trecut, scopul orelor de 
educaţie fizică era să îi pregătească pe copii să participe la 
sporturi de competiţie. Mai recent, focalizarea s-a modificat 
la dezvoltarea obiceiurilor sănătoase şi a condiţiei fizice. 
Speranţa este că copiii vor adopta activitatea fizică 
regulată ca fiind o parte obişnuită a stilului lor de viaţă. 
Activitatea fizică regulată contribuie la creşterea atenţiei 
copiilor, indiferent dacă aceştia au sau nu un deficit de 
atenţie. Exerciţiile fizice regulate reprezintă un tratament 
sigur şi eficient pentru depresiile uşoare şi de asemenea 
par a ameliora dispoziţia persoanelor care nu sunt 
deprimate. Expunerea la o mare varietate de activităţi 
fizice - înot, alergare, gimnastică şi alte sporturi - îi ajută 
pe copii să descopere acele activităţi care le plac cel mai 
mult. Odată cu creşterea coordonării şi a rezistenţei, ei se 
bucură de aceste activităţi din ce în ce mai mult şi este 
foarte probabil să continue să le practice şi după ce termină 


şcoala. 

Copiii învaţă de asemenea sportivitatea, lucrul în echipă 
şi toleranța pentru cei care s-ar putea să nu fie la fel de 
pricepuţi ca ei şi chiar faţă de propriile lor limitări. Pentru 
copiii care au tulburări de învăţare, educaţia fizică asigură 
oportunitatea de a excela şi de a-şi dezvolta respectul de 
sine. Pentru mulţi copii, activitatea fizică viguroasă şi 
complexă reprezintă o cale importantă pentru a se 
exprima. In timp ce unii copii desenează imagini sau scriu 
în jurnalele lor, alţii descoperă o modalitate mai activă de 
a-şi elibera emoţiile puternice. Copiii beneficiază foarte 
mult dacă au un profesor de educaţie fizică sau un antrenor 
care înţelege latura emoţională a activităţii fizice şi a 
sportului şi care stabileşte o relaţie prin care îi sprijină pe 
copii. 


PĂRINŢII ŞI ŞCOALA 


Cu 50 de ani în urmă, educaţia copiilor a fost 
considerată o treabă numai pentru specialişti; părinţii 
trebuiau numai să fie părinţi şi să îi lase pe profesori să fie 
profesori. Insă educatorii înţeleg din ce în ce mai mult că nu 
pot să facă totul singuri. Părinţii au o importanţă crucială. 
Studii repetate dovedesc că implicarea părinţilor este 
importantă pentru realizările copiilor lor, nu numai în primii 
ani de şcoală ci pe tot parcursul şcolii. 

Implicarea părinților. Atunci când părinţii sunt 
implicaţi în educaţia copiilor lor, aceştia se simt mai 
confortabil la şcoală şi o consideră ca fiind o extensie a 
valorilor pe care le învaţă acasă. Profesorii pot comunica 
mai uşor cu părinţii implicaţi şi este mult mai probabil să îi 
informeze devreme pe aceştia de dificultăţile academice, 
comportamentale şi sociale ale copiilor lor, astfel încât 
acestea să fie mult mai uşor de corectat. Mai mult, soluţiile 
care sunt elaborate prin colaborarea profesorilor şi 
părinţilor se dovedesc aproape întotdeauna mai eficiente. 
Implicarea poate să presupună ca părinţii să se ofere 
voluntari pentru a face ceva la şcoală, pe lângă ceea ce fac 


acasă, pentru a le sprijini educaţia copiilor. Pe lângă 
participarea la şedinţele cu părinţii (care sunt importante), 
părinţii implicaţi fac un efort pentru a ajunge să îi cunoască 
pe profesorii copiilor lor. Ei se oferă voluntari pentru a ajuta 
în clasă şi pentru a participa la excursii şi evenimente 
speciale. 

Grupurile de părinţi pot realiza contribuţii majore în 
beneficiul şcolii. Părinţii care colaborează pot furniza şcolii 
feedback vital despre vieţile elevilor. Ce preocupări au 
copiii acasă? Care părţi din experienţa şcolară sunt 
puternice şi care ar putea să fie mai puternice? De 
asemenea, dacă ceva traumatic s-a întâmplat acasă, cum 
ar fi moartea unui bunic sau divorţul, informaţi-i pe 
directorul şcolii şi pe profesori, astfel încât aceştia să poată 
să îl ajute pe copil şi să observe semnele de stres. 

Creați un mediu acasă care să favorizeze învăţarea. 
Majoritatea copiilor au nevoie de un loc de lucru tăcut şi 
bine luminat (cu toate că unii copii se concentrează mai 
bine când este zgomot în jur) şi au nevoie de suficient timp. 
Acest lucru ar putea însemna limitarea unor angajamente 
sociale sau chiar a altor activităţi de învăţare. Unii copii au 
un program excesiv de încărcat cu lecţii de muzică, ore de 
sport, lecţii de artă, religie şi alte obligaţii, astfel încât tema 
pentru acasă trebuie să fie făcută la o oră târzie din noapte, 
pe grabă. De asemenea, ar putea fi necesar să fie limitate 
privitul la televizor, jocurile video şi utilizările recreaţionale 
ale computerului. 

Fiţi un model de urmat în ceea ce priveşte învăţarea. 
Copiii abordează învăţarea mai pozitiv atunci când îi văd pe 
părinţii lor făcând eforturi de a continua să înveţe. Stabiliţi 
aşteptări ridicate, însă realiste. Aşa cum a spus un coleg 
de-al meu, „Copiii mei ştiu că trebuie să facă totul cât pot 
de bine. Din moment ce asta înseamnă în cazul lor să ia 
numai 10, ei ştiu că mă aştept de la ei să ia numai 10.” In 
cazul altor copii, aşteptările înalte şi în acelaşi timp realiste 
înseamnă a lua cât mai mulţi de 8-9 sau a lucra din greu la 
cursurile speciale de educare. Indiferent de nivelul lor, 
copiii reuşesc atunci când îşi stabilesc pentru ei înşişi 


scopuri înalte, însă în acelaşi timp realiste. 

Părinţii ca avocaţi. Unii părinţi se simt neajutoraţi în 
faţa unui sistem educaţional care pare a fi mare, 
impersonal şi nesimţitor. Alţi părinţi se simt împuterniciţi să 
preia un rol de conducere atunci când vine vorba de 
educaţia copiilor lor. Rolul de conducător nu înseamnă în 
mod necesar că ei trebuie să controleze absolut totul. 
Părinţii eficienţi ştiu că trebuie să colaboreze cu profesorii şi 
cu directorul, iar uneori cu medicii sau cu consilierii. Ei sunt 
politicoşi şi plini de consideraţie, însă insistă pentru copiii 
lor să primească o educaţie excelentă. Ei ştiu care sunt 
drepturile lor şi se asociază cu alţi părinţi implicaţi. Ei devin 
o forţă care luptă pentru educaţia pozitivă a copiilor lor. Nu 
toţi angajaţii şcolii sunt mulţumiţi când au de-a face cu 
astfel de părinţi (în fond, ei au pretenţii şi pun foarte multe 
întrebări), însă administratorii de obicei îi respectă şi 
muncesc din greu pentru a le împlini aşteptările. 

Trecutul dumneavoastră educaţional. Ca părinţi, 
punctul dumneavoastră de referinţă este aproape inevitabil 
reprezentat de modul în care dumneavoastră înşivă aţi fost 
educați. Multe lucruri s-au schimbat, bineînţeles, însă este 
natural să faceţi unele comparații. Dacă aţi fost suficient de 
norocos pentru a merge la o şcoală bună, aţi putea avea 
standarde foarte ridicate pentru şcoala copilului 
dumneavoastră. Eu cred că unii adulţi sunt tentaţi să 
idealizeze amintirile pe care le au despre şcoală, astfel 
încât nimic din prezentul copilului lor nu se ridică la nivelul 
aşteptărilor lor. Pe de altă parte, experiențele 
dumneavoastră din timpul şcolii este posibil să fi fost în 
mare parte negative, fapt ce vă face să aveţi o atitudine 
pesimistă faţă de sistemul educaţional. Este important să 
vă păstraţi mintea deschisă şi să fiţi optimist faţă de 
posibilitatea ca fiul sau fiica dumneavoastră să aibă o 
experienţă mai bună. Şi aşa se va şi întâmpla. Cooperarea 
dumneavoastră activă, devotată şi atentă cu şcoala poate 
să ajute la împlinirea acestui deziderat. 


TEMELE PENTRU ACASĂ 


Temele pentru acasă nu trebuie să se transforme într- 
un război. Dacă puteţi să consideraţi rolul dumneavoastră 
ca fiind cel de antrenor mai degrabă decât cel de 
administrator de sarcini, temele pentru acasă pot să îl 
înveţe pe copil să aprecieze munca dificilă şi vă pot învăţa 
pe dumneavoastră foarte multe lucruri despre copil. Totuşi, 
pentru a fi un antrenor eficient, trebuie să ştiţi regulile 
jocului. lar acest lucru înseamnă a înţelege temele pentru 
acasă din punctul de vedere al profesorului. 

De ce teme pentru acasă? Profesorii dau teme pentru 
acasă pentru trei motive: pentru a-i pune pe copii să 
exerseze deprinderile sau conceptele pe care le-au învăţat 
în clasă, pentru a-i pregăti pe copii pentru ora următoare, 
pentru a le da copiilor ocazia de a lucra la un proiect care 
este consumator de timp sau pentru care sunt necesare 
resurse din afara clasei (cum ar fi biblioteca, internetul sau 
chiar dumneavoastră, părinţii). La şcolarii mici, scopul 
principal al temelor pentru acasă este să îi obişnuiască pe 
copii cu ideea de a lucra în altă parte decât în clasă şi să-i 
ajute să-şi dezvolte abilitatea de a-şi administra timpul şi 
de a-şi organiza sarcinile. Mai târziu în şcoala elementară şi 
în special la liceu, copiii care fac mai multe teme pentru 
acasă au rezultate mai bune şi scoruri mai mari la testele 
standardizate. Putem afirma că atunci când profesorii au 
aşteptări înalte de la copii în ceea ce priveşte învăţarea, 
inclusiv în legătură cu temele pentru acasă, copiii învaţă 
mai mult. 

Cât de mult este suficient? Nu există reguli clare în 
legătură cu cât de multe teme pentru acasă ar trebui să fie 
date. National Education Association şi National PTA (în 
SUA) au emis următoarele recomandări: aproximativ 20 de 
minute în clasele elementare; aproximativ 40 de minute în 
clasele a cincea şi a şasea; aproximativ 2 ore în clasele a 
şaptea şi a opta. 

In unele şcoli profesorii dau mai multe teme decât în 
altele, însă acest lucru nu garantează realizări mai mari, în 
special în şcoala elementară şi în gimnaziu. Dincolo de un 
anumit punct temele pentru acasă s-ar putea să nu fie 


numai copleşitoare, ci ar putea ajunge chiar să dăuneze 
altor activităţi importante, cum ar fi joaca, sportul, lecţiile 
de muzică, hobby-urile şi relaxarea. Mai mult nu înseamnă 
întotdeauna mai bine. 

Ajutându-i pe copii la teme. Ce ar trebui să faceţi 
când copiii dumneavoastră vă roagă să îi ajutaţi la teme? 
Dacă sunt în încurcătură şi apelează la dumneavoastră 
pentru clarificări, atunci nu este nimic rău dacă îi corectaţi 
şi dacă le explicaţi (nimic nu îi mulţumeşte pe părinţi decât 
să le dovedească copiilor lor că se pricep cu adevărat la 
ceva). Insă când copiii dumneavoastră vă roagă să faceţi 
tema în locul lor deoarece ei nu înţeleg ce au de făcut, ar fi 
mai bine să discutaţi cu profesorul. Un profesor bun preferă 
să îi ajute pe copii să înţeleagă şi după aceea să se bazeze 
pe ei înşişi. Dacă profesorul este prea ocupat pentru a-i 
acorda copilului timp suplimentar, aţi putea fi nevoit să îi 
acordaţi o mână de ajutor; chiar şi în această situaţie 
trebuie numai să îl ajutaţi să înţeleagă ce are de făcut, nu 
să faceţi tema în locul lui. Copilul dumneavoastră va avea 
mulţi profesori însă numai o mamă şi un tată. Rolul 
dumneavoastră ca părinte este mai important. 

Uneori profesorul îi poate sfătui pe părinţi să îşi dea 
copilul la meditații deoarece rămâne în urmă la unele 
materii. Uneori părinţilor le vine chiar lor această idee. 
Această problemă trebuie tratată cu atenţie. Dacă şcoala 
vă recomandă un profesor bun, pe care vi-l puteţi permite, 
angajaţi-l. De prea multe ori părinţii sunt meditatori 
nepotriviţi, nu pentru că nu ştiu suficient de mult sau nu 
încearcă suficient de mult să îl înveţe pe copil, ci pentru că 
sunt prea mult implicaţi şi se supără atunci când copilul nu 
înţelege. Dacă un copil este deja derutat de lecţiile pe care 
le are, un părinte nerăbdător ar putea să facă lucrurile să 
se agraveze. O altă problemă este că metoda părintelui ar 
putea să fie diferită de cea a profesorului. Când copilul este 
deja zăpăcit de subiect aşa cum este acesta prezentat la 
şcoală, există posibilitatea ca să fie şi mai zăpăcit atunci 
când subiectul îi va fi prezentat diferit de către părinte 
acasă. Asta nu înseamnă că părinţii nu ar trebui niciodată 


să îl înveţe pe copil; uneori este chiar foarte bine şi 
rezultatele sunt excelente. Discutaţi problema în detaliu cu 
profesorul mai întâi şi luaţi în considerare să faceţi o 
schimbare dacă lucrurile nu merg aşa cum trebuie. Oricine 
l-ar învăţa pe copil trebuie să păstreze legătura cu 
profesorul la intervale regulate. 


PROBLEME LA ŞCOALĂ 


Dezvoltarea capacităţilor la şcoală este prima mare 
responsabilitate pe care le-o dăm copiilor noştri. De aceea 
ar trebui să considerăm problemele de la şcoală la fel de 
importante ca o febră înaltă pe care o face copilul: ele 
reprezintă un indicator că ceva este în neregulă şi că 
trebuie să fie luate măsuri cât mai repede pentru a 
descoperi cauza şi pentru a face lucrurile mai bune. Oricare 
ar fi cauza, atunci când o problemă persistă, copilul va 
ajunge să creadă că el este de vină pentru tot. Odată ce 
copilul devine convins că este prost, leneş sau rău, devine 
mult mai dificil pentru el să se schimbe. 

Cauzele problemelor şcolare. Adeseori nu există o 
cauză anume şi mai degrabă mai multe probleme care se 
combină pentru a submina capacitatea copilului de a se 
descurca bine la şcoală. Un elev mediu s-ar putea descurca 
rău într-o clasă în care este prea mult forţat să facă 
lucrurile perfect şi presiunea asupra lui este foarte mare; 
un elev eminent ar putea să fie plictisit şi nemotivat într-o 
clasă care avansează prea încet. Un copil care este bătut 
de alţii ar putea să îşi dezvolte o aversiune bruscă faţă de 
şcoală, iar notele lui ar putea să scadă. Tulburările văzului 
şi auzului, bolile cronice, tulburările de învăţare (vezi pag. 
673) şi ADHD (vezi pag. 550) pot toate să conducă la 
probleme serioase. Copiii cu tulburări ale somnului ar putea 
să fie obosiţi cronic şi să nu poată să fie atenţi. Un număr 
inacceptabil de mare de copii merg la şcoală înfometați. 
Printre cauzele psihologice se regăsesc grijile legate de 
părinţi bolnavi sau furioşi, divorţul sau abuzul fizic sau 
sexual. 


Rareori se întâmplă ca un copil să nu se descurce la 
şcoală pur şi simplu pentru că este leneş. Copiii care au 
renunţat să mai încerce să reuşească nu sunt leneşi. Copiii 
sunt în mod natural curioşi şi entuziaşti. Dacă ei şi-au 
pierdut dorinţa de a învăţa, acesta este un semn că există o 
problemă care trebuie tratată. Problemele de la şcoală nu 
reprezintă numai o chestiune de note. Un copil care ia 
numai 10 este atât de perfecţionist şi de anxios încât 
stomacul lui suferă. Un copil care ia 8 şi 9 numai dacă 
lucrează atât de mult încât nu mai are timp pentru a se 
juca cu prietenii sau pentru a se distra ar putea de 
asemenea să aibă nevoie de ajutor pentru a învăţa cum să 
se ocupe de şcoală cu moderație. 

Rezolvarea problemelor. Purtaţi o discuție 
prietenoasă, fără a-l mustra, cu copilul dumneavoastră 
despre problema lui de la şcoală. Faceți acest lucru cu 
blândeţe şi arătându-i că sunteţi alături de el. Care crede el 
că este problema? Cereţi detalii despre ce se întâmplă la 
şcoală şi despre ceea ce gândeşte şi ce simte. Intâlniţi-vă 
cu învățătorul şi cu directorul. Este cel mai bine să îi 
abordaţi ca pe colaboratorii dumneavoastră şi nu ca pe 
nişte inamici. Cu toate că învățătorul sau şcoala ar putea să 
contribuie la problema copilului, porniţi prin a presupune că 
ei sunt de partea dumneavoastră. Discutaţi cu medicul 
copilului şi cu specialistul în probleme de dezvoltare şi 
comportamentale, cu un psiholog pentru copii sau cu alţi 
specialişti care lucrează cu copiii cu probleme şcolare (vezi 
pag. 620). Ar trebui să existe un medic - fie medicul 
copilului dumneavoastră, fie un specialist - care să vă ajute 
să puneţi informaţiile laolaltă pentru a vă face o idee mai 
bună despre problema copilului dumneavoastră şi despre 
ce aveţi de făcut în continuare. 

Intervenţia şcolii. Există multe lucruri pe care 
educatorii şi părinţii le pot face pentru a minimaliza sau 
pentru a elimina complet dificultăţile şcolare ale copilului. 
Atunci când problema este presiunea academică, puteţi să 
încercaţi să îl puneţi pe copil într-o clasă în care nu se dau 
note. In cazul tachinărilor sau al bătăuşilor, profesorii 


trebuie să intervină în clasă, învăţându-i pe copii că în clasă 
colegii trebuie să aibă grijă unii de alţii, să nu se jignească 
niciodată şi să intervină dacă altcineva îl răneşte pe unul 
dintre colegii lor. Educaţia pozitivă de acest tip este de 
foarte mare ajutor, în special dacă este făcută pe tot 
parcursul anilor şcolari (vezi pag. 182). In cazul problemelor 
de învăţare, educaţia specială este de multe ori de ajutor 
(vezi pag. 677); pentru ADHD, o combinaţie între 
medicamente şi terapia comportamentală (vezi pag. 550) 
este indicată. Imbunătăţirea comunicării dintre părinţi şi 
profesori de multe ori ajută în cazul problemelor 
comportamentale. 

Ar putea fi de ajutor pentru un copil care este imatur să 
repete clasa întâi. Totuşi, după aceea, repetarea clasei nu 
este o măsură eficientă pentru problemele şcolare serioase. 
De mai multe ori se dovedeşte a fi un dezastru dureros. 
Consecințele sociale şi emoţionale şi lovitura puternică 
primită de respectul de sine al copilului conduc de multe ori 
la renunţarea copilului la şcoală, în special când acesta 
ajunge la liceu. 

Ajutându-i pe copii în afara şcolii. Sunt multe lucruri 
pe care părinţii le pot face în afara şcolii pentru a-i ajuta pe 
copiii care au probleme şcolare serioase. Majoritatea 
copiilor sunt curioşi în legătură cu lumea din jurul lor. 
Atunci când împărtăşiţi şi încurajați această curiozitate, 
interesul copilului faţă de învăţare creşte. Exploraţi 
interesele speciale ale copilului împreună cu el. Permiteţi-i 
să vă ghideze şi fiţi receptivi la dorinţa lui de a explora 
diverse domenii. Intăriţi-i interesul efectuând excursii, citind 
materiale şi efectuând proiecte la alegerea copilului. 

Relaţiile dintre părinţi şi profesori. Este uşor să vă 
înţelegeţi cu un profesor dacă fiul dumneavoastră este 
elevul lui preferat şi se descurcă bine în clasă. Insă dacă 
copilul dumneavoastră are probleme, situaţia este mai 
delicată. Chiar şi cei mai buni părinţi şi profesori sunt totuşi 
oameni. Toţi se mândresc cu munca pe care o desfăşoară şi 
toţi au sentimente posesive faţă de copil. Fiecare, indiferent 
cât ar fi de raţional, consideră în secret că unui copil i-ar fi 


mai bine numai dacă celălalt s-ar ocupa de el în mod diferit. 
Părinţii ar trebui să îşi dea seama de la început că 
profesorul este la fel de sensibil ca şi ei şi că ei vor obţine 
mai multe dacă vor fi prietenoşi şi cooperanţi. 

Unii părinţi se tem să discute cu profesorii, uitând că în 
aceeaşi măsură este posibil ca profesorii să se teamă să 
discute cu ei. Principala treabă a părinţilor este să prezinte 
clar trecutul copilului, care sunt interesele lui şi care sunt 
lucrurile la care răspunde, bine sau rău, iar după aceea să 
colaboreze cu profesorul pentru a stabili cum să aplice cel 
mai eficient aceste informaţii la şcoală. Nu uitaţi să îl 
complimentaţi pe profesor în legătură cu acele părţi ale 
programului de şcoală care reprezintă un succes real în 
cazul copilului dumneavoastră. 

Uneori, copilul şi profesorul pur şi simplu nu se potrivesc 
din punct de vedere temperamental, indiferent de cât de 
mult s-ar strădui. Directorul ar trebui să fie implicat dacă se 
pune problema de a-l muta pe copil într-o altă clasă. 

Părinţii ar trebui să evite să învinuiască profesorul când 
copilul lor nu are succes în clasă. Când copilul aude că 
părintele îl vorbeşte de rău pe profesor, el va învăţa să îi 
învinuiască pe alţii şi să evite a-şi asuma responsabilitatea 
pentru contribuţia sa la propriile lui probleme. Puteţi să fiţi 
alături de copil spunându-i „Ştiu cât de greu te străduieşti” 
sau „Ştiu cât de rău te simţi atunci când profesorul este 
nemulţumit.” 


TULBURĂRI DE ÎNVĂŢARE 


A existat o perioadă, nu cu mult timp în urmă, când 
numai două motive existau pentru a justifica de ce un copil 
are probleme cu cititul, scrisul şi aritmetica. Fie nu încerca 
suficient de mult, fie nu era la fel de inteligent ca ceilalţi. 
Acum ştim că mulţi astfel de copii au tulburări de învăţare. 

Ce este o tulburare de învăţare? Există mulţi copii 
inteligenţi care, cu toate că se străduiesc din greu, se 
descurcă dificil la şcoală. Atât băieţii cât şi fetiţele au 
această problemă. Mai frecvent băieţii sunt cei care caută 


ajutor de specialitate. Aceşti copii de multe ori vorbesc bine 
şi au aptitudini în domeniile non-academice, cum ar fi arta 
sau mecanica. In cea mai mare parte a timpului, principala 
problemă este cititul; ocazional un copil poate să citească 
bine, însă să aibă probleme cu matematica. 

Mulţi dintre aceşti copii sunt foarte frustraţi de şcoală şi 
sunt convinşi că sunt proşti. Dar nu este aşa. Uneori, în 
frustrarea lor, ei renunţă la şcoală, adoptând o atitudine din 
care reiese că şcoala este o prostie. 

Tulburările de învăţare reprezintă probleme apărute în 
dezvoltarea creierului unui copil, probleme care îl împiedică 
pe copil să reuşească în domeniile academice. Nu sunt 
considerate a fi tulburări de învăţare problemele care apar 
datorită programelor şcolare inadecvate, tulburărilor grave 
vizuale şi auditive, problemelor emoţionale cum ar fi 
depresia şi anxietatea şi handicapurilor fizice cum ar fi 
paralizia cerebrală. Astfel de probleme coexistă adeseori cu 
tulburările de învăţare. 

Mulţi copii cu tulburări de învăţare sunt inteligenţi, însă 
unii dintre ei au o inteligenţă generală (IQ) mai mică decât 
media. Un copil cu un IQ scăzut ar putea totuşi să aibă o 
tulburare de învăţare, dacă nivelul performanţelor sale la 
citire sau matematică este mai mic decât ceea ce este 
aşteptat pe baza IQ-ului său. 

Cum este să ai o tulburare de învăţare. Copiii care 
au tulburări de învăţare ştiu că este ceva în neregulă cu ei, 
dar nu ştiu despre ce este vorba. Profesorii şi părinţii lor le 
spun să se străduiască mai tare. Uneori, prin eforturi 
intensive, ei au un oarecare succes. Intr-o zi un copil ar 
putea să stea 5 ore pentru a face o temă de 30 de minute 
şi să reuşească astfel să ia o notă bună. Profesorul său s-ar 
putea întreba de ce nu are de fiecare dată performanţe de 
acest nivel şi ajunge la concluzia că este leneş. În ceea ce îl 
priveşte pe copil, acesta este epuizat şi suspectează 
probabil că este prost. De asemenea, el ar putea ajunge - 
pe bună dreptate - să-l displacă pe profesorul care nu pare 
niciodată a fi satisfăcut. 

Cred că puteţi să vă daţi seama cum ceva care 


debutează ca o tulburare de învăţare poate cu uşurinţă să 
se transforme într-o problemă emoţională sau 
comportamentală. Unii copii decid să fie clovnii clasei sau 
rebeli împotriva disciplinei şcolare pentru a distrage atenţia 
de la tulburarea lor. In ceea ce-i priveşte pe ei, este mai 
bine să fii rău decât să fii prost. Alţi copii suferă în tăcere. Ei 
„uită” să predea tema pentru acasă şi niciodată nu se oferă 
voluntari în clasă; şi-ar putea exterioriza frustrarea luându- 
se la bătaie cu ceilalţi copii pe terenul de joacă. 

Dislexia. Cea mai comună tulburare de învăţare este 
legată de citit şi scris. Problema este uneori denumită 
dislexie, uneori incapacitate specifică de citire. Aceşti 
termeni înseamnă în esenţă acelaşi lucru. Voi folosi 
termenul dislexie pentru că este mai scurt. Dislexia este o 
afecţiune în care copilul are mai mute dificultăţi să înveţe 
să citească decât sunt aşteptate ţinând cont de coeficientul 
lui de inteligenţă. Dacă nişte ochelari noi rezolvă problema, 
atunci nu este vorba de dislexie. Dacă tratamentul ADHD 
sau a unei tulburări emoţionale rezolvă problema, nu este 
nici în acest caz vorba de dislexie. Unii copii cu dislexie 
înlocuiesc literele atunci când copiază un text sau se plâng 
de dureri de ochi atunci când citesc. Aceste probleme sunt 
rezultatul dislexiei şi nu cauza acesteia. Mulţi copii fără 
dislexie au de asemenea aceste probleme. Transpoziţia 
literelor în special este normală la copiii care învaţă să 
citească şi să scrie, până la vârsta de 7-8 ani. 

Alte tulburări de învăţare. Fiecare abilitate necesară 
pentru a putea reuşi în domeniul academic are o 
dizabilitate corespunzătoare. lată o listă parţială a 
abilităţilor academice şi a tulburărilor care apar atunci când 
aceste abilităţi sunt deficitare: 

e Cititul: copiii trebuie să fie capabili să asocieze 
simbolurile scrise (literele şi grupele de litere) cu sunetele 
pe care acestea le reprezintă şi după aceea să conecteze 
acele sunete şi să le transforme în cuvinte pe care le ştiu. 
Problemele legate de folosirea cuvintelor stau la baza celor 
mai multe cazuri de dislexie. 

e Scrisul: copiii trebuie să fie capabili să formeze 


automat toate literele, ceea ce înseamnă că nu trebuie să 
se gândească la forma acestora. Dacă ei trebuie să se 
oprească pentru a se gândi la fiecare literă, atunci scrisul 
lor va fi lent şi întrerupt, iar ei vor fi incapabili să ţină pasul 
cu sarcinile care trebuie rezolvate în scris. 

e Matematica: abilitatea de a manipula procese 
matematice de bază - adunarea şi scăderea - este legată 
de abilitatea subiacentă de a vizualiza lucrurile în spaţiu şi 
a le evalua cantitatea. Copiii cu probleme în acest domeniu 
ar putea să aibă discalculie, o tulburare de învăţare specific 
matematică. 

e Memoria: memoria presupune recepţia informaţiei, 
păstrarea ei şi recuperarea ca răspuns la o anumită 
întrebare, ca de exemplu „Cine a inventat becul?” 
Problemele cu oricare dintre aceste procese - recepţie, 
păstrare şi recuperare - au ca rezultat apariţia unei 
tulburări de învăţare. 

Există multe alte abilităţi specifice care ar putea să 
devină domenii problemă, cum ar fi înţelegerea sau 
exprimarea limbajului scris, păstrarea lucrurilor în ordine 
(secvenţierea), reamintirea rapidă, planificarea mişcărilor 
fizice şi aşa mai departe. Adeseori un copil are dificultăţi cu 
mai mult decât o singură abilitate (şi pot avea calităţi în 
alte domenii). 

Nici unul dintre noi nu este la fel de bun în toate 
domeniile. Când există o diferenţă foarte mare între 
lucrurile la care o persoană este pricepută şi cele la care nu 
se pricepe deloc, ar putea să fie vorba de o tulburare de 
învăţare. 

Evaluarea tulburărilor de învăţare. Dacă suspectaţi 
o tulburare de învăţare, aranjaţi o evaluare particulară sau 
una prin intermediul şcolii copilului dumneavoastră. 
Majoritatea spitalelor mari au o clinică pentru problemele 
de învăţare, în care o echipă de specialişti asigură evaluări 
detaliate. Echipa include de obicei un pediatru cu 
experienţă în dezvoltarea copiilor, alături de un specialist în 
învăţare, un psiholog şi un asistent social. O evaluare 
complexă poate dura mai multe ore. Ar trebui să primiţi un 


raport detaliat în care să fie trecute problemele copilului 
dumneavoastră şi diagnosticul şi care să conţină sugestii 
pentru planificarea educaţiei şi pentru tratament. Aceste 
evaluări pot să coste câteva sute de dolari şi s-ar putea să 
nu fie acoperite de asigurare. 

O altă modalitate de a efectua o evaluare a învăţării 
pentru copil este prin intermediul şcolii. Legea federală 
IDEA (vezi mai jos) impune şcolilor să asigure o evaluare 
multifactorială pentru orice copil suspectat că ar avea o 
tulburare de învăţare. Evaluarea multifactorială include 
testarea performanţelor academice (cât de bine copilul 
citeşte şi face exerciţii de aritmetică), testarea inteligenţei 
generale (un test IQ standard) şi testarea altor aspecte cum 
ar fi vederea, auzul şi vorbirea. Evaluarea este efectuată de 
o echipă care cuprinde învățătorul copilului, un psiholog, un 
specialist în învăţare, un logoped (specialist în problemele 
de vorbire) şi părinţii. Dacă există probleme medicale, un 
doctor este rugat să participe. Această echipă este 
responsabilă şi pentru alcătuirea unui plan detaliat pentru a 
sprijini învăţarea copilului. Prin lege, planul nu poate să fie 
implementat până când nu este aprobat de părinţi. Planul 
trebuie de asemenea să fie reevaluat la intervale regulate, 
fiind modificat pentru a fi cât mai adecvat nevoilor 
schimbătoare ale copilului. 

Legea federală IDEA. Incă din anii '70 au existat o 
serie de legi federale care stabileau responsabilităţile 
şcolilor în ceea ce priveşte învăţarea copiilor cu nevoi 
speciale. Cea mai recentă versiune este IDEA (Individuals 
with Disabilities Education Act) din 1997. IDEA se referă la 
copiii cu o gamă foarte largă de probleme de dezvoltare, 
inclusiv ADHD, dislexia sau problemele vorbirii şi ale 
limbajului, toate acestea fiind foarte frecvente. Acoperă de 
asemenea şi afecțiunile mai puţin comune, cum ar fi 
tulburările severe ale vederii şi auzului, probleme 
neurologice cum ar fi paralizia cerebrală şi multe probleme 
emoţionale. Orice problemă care face ca unui copil să îi fie 
imposibil să funcţioneze într-o sală de clasă tipică este 
prevăzută de IDEA. 


Principiul cel mai important al legii IDEA este că fiecare 
copil are dreptul la „educaţie publică gratuită şi adecvată, 
în cel mai puţin restrictiv mediu”. Este util să analizaţi mai 
îndeaproape această propoziţie. „Gratis” înseamnă că ţara, 
statul sau guvernul federal plăteşte pentru educaţie 
(adeseori plata se efectuează prin colaborarea dintre 
aceste trei organizaţii). „Adecvată” înseamnă că un copil 
primeşte ceea ce are nevoie pentru a învăţa. Dacă are 
nevoie de un aparat auditiv scump, ar trebui să-l 
primească. Dacă are nevoie să fie ajutat pentru a putea să 
se descurce în clasă, legea prevede că şcoala ar trebui să îi 
acorde un astfel de ajutor. „Mediu cel mai puţin restrictiv” 
înseamnă că un copil nu ar trebui să fie trimis într-un loc 
separat, departe de colegii lui de clasă, datorită faptului că 
are un handicap. Se obişnuia foarte frecvent ca cei care nu 
erau „normali” să fie puşi într-o singură clasă „pentru cei cu 
nevoi speciale”. Astăzi, acest lucru reprezintă o încălcare a 
legii. 

Tratamente pentru tulburările de învăţare. Primul 
şi cel mai important pas în tratamentul tulburărilor de 
învăţare este ca toată lumea să recunoască că acestea 
există. După aceea profesorii şi părinţii pot recunoaşte cât 
de dificil lucrează în realitate copilul şi îl pot lăuda pentru 
efortul său în loc să îi critice rezultatele. Copiii au nevoie să 
audă că nu sunt proşti; ei au o problemă pe care trebuie să 
o rezolve. Cu ajutorul părinţilor şi profesorilor - ei nu 
trebuie să se lupte singuri cu această problemă - situaţia 
lor se poate îmbunătăţi. 

Tratamentele educaţionale specifice depind de tipul de 
tulburare pe care copilul o are. In cazul dislexiei, cele mai 
eficiente tratamente se bazează pe învăţarea intensivă a 
literelor şi a sunetelor pe care acestea le reprezintă. Copilul 
şi-ar putea folosi toate simţurile jucându-se cu litere de 
lemn, decupând literele în hârtie, făcând litere din aluatul 
de plăcintă, litere pe care să le gătească şi să le guste. 
Tratamente noi, experimentale, sunt încercate tot timpul, 
iar multe dintre acestea par a fi promițătoare. Pe lângă 
abordarea problemei în mod direct, educatori speciali îi 


învaţă pe copii cum să ocolească dificultăţile de învăţare. 
Aşadar, un copil care se străduieşte din greu pentru a citi ar 
putea să asculte cărţile; un copil care se descurcă foarte 
greu la scrisul de mână şi-ar putea face sarcinile scrise la 
calculator. Profesorii îi ajută pe copii şi să se concentreze 
asupra talentelor lor şi să şi le dezvolte. 

Pentru mai multe informaţii despre tulburările de 
învăţare, puteţi începe cu cărţile şi site-urile de internet din 
Ghidul Resurselor (pag. 917). 


COPILUL NEPOPULAR 


Din punctul de vedere al copilului, a obţine note bune 
este rareori la fel de important ca a fi acceptat de colegi. 
Fiecare copil are probabil zile în care vine acasă şi anunţă 
„Nimeni nu mă place”. Copilul care se simte în acest fel în 
fiecare zi are cu adevărat o problemă. Pentru copilul 
nepopular, fiecare zi înseamnă noi dificultăţi de înfruntat. El 
este desconsiderat şi tachinat, bătut de bătăuşi şi ultimul 
ales în echipă la ora de sport. Rezultatul nefericit este în 
cele mai rele cazuri o creştere a sentimentului de izolare şi 
alienare, un respect de sine redus, depresie şi lipsă de 
speranţă faţă de viitor. 

Un copil care este nepopular este adeseori unul care nu 
se conformează aşteptărilor şi tiparelor comportamentale 
ale colegilor. El ar putea să nu înţeleagă ce se aşteaptă de 
la membrii unui grup şi ar putea să nu îşi dea seama de 
modul în care acţiunile şi vorbele sale sunt percepute de 
către ceilalţi copii din grup. Cu alte cuvinte, copiii foarte 
nepopulari adeseori au o inteligenţă interpersonală limitată. 
Ceilalţi copii nu înţeleg acest lucru. Ei pur şi simplu ştiu că 
un copil nepopular nu ştie cum să se joace la fel ca ei, că 
acesta nu respectă regulile jocurilor şi că insistă ca lucrurile 
să fie făcute cum vrea el tot timpul. 

Pe cât de cruzi pot fi colegii lui, judecata lor este luată 
în serios de către specialişti ca fiind o indicație că ceva ar 
putea să fie cu adevărat în neregulă cu copilul nepopular şi 
că problema trebuie să fie investigată. 


Ajutându-l pe copilul nepopular. Când copilul 
dumneavoastră este nepopular, este important să luaţi 
această problemă în serios. Nu trataţi lucrurile cu 
indiferenţă. Observaţi-i comportamentul atunci când este 
cu ceilalţi copii şi încercaţi să determinaţi cât de des el 
acţionează diferit de aceştia, îi provoacă sau se retrage din 
grup. Dacă îngrijorările dumneavoastră sunt confirmate, 
discutaţi cu ceilalţi părinţi, cu profesorii şi cu adulţii cărora 
le pasă şi care vor fi sinceri cu dumneavoastră în legătură 
cu comportamentul copilului. Dacă izolarea şi lipsa de 
popularitate ale unui copil sunt extreme, evaluarea 
copilului de către un psihiatru sau psiholog este de obicei 
indicată. Cea mai bună modalitate de a rezolva problema 
este de obicei reprezentată de o combinaţie între tratament 
şi eforturi făcute de către părinţi şi de către adulţii implicaţi 
în viaţa copilului (cum ar fi profesorii şi prietenii) pentru a 
minimaliza efectele dăunătoare ale izolării şi abuzului până 
când copilul reuşeşte să se schimbe. 

Unele dintre sugestiile următoare v-ar putea ajuta pe 
dumneavoastră şi pe copilul dumneavoastră. Invitaţi unul 
dintre colegii de clasă ai copilului să vină acasă la 
dumneavoastră şi să se joace, sau duceţi-l pe acesta şi pe 
copilul dumneavoastră în parc, la film sau în alt loc de 
interes reciproc. Dacă luaţi numai un coleg, acest lucru 
previne situaţia în care copilul dumneavoastră să fie 
ciudatul grupului. Observaţi comportamentul copilului în 
timpul acestor excursii. După ce prietenul potenţial a 
plecat, sugeraţi cu blândeţe modalităţi în care copilul 
dumneavoastră să se poată comporta pentru a fi mai 
atrăgător pentru ceilalţi. 

Copilul nepopular de orice vârstă este întotdeauna 
tratat mai bine atunci când adulţii supraveghează joaca. 
Datorită acestui motiv, angajaţi-vă copilul în activităţi de 
grup, cum ar fi sportul, evenimentele religioase sau orele 
de dans. Explicaţi-i problema liderului grupului şi rugaţi-l să 
vă ajute. Aceasta nu va fi o problemă nouă sau neobişnuită 
pentru cineva care a lucrat extensiv cu copii. Până în 
adolescenţă mulţi copii îşi vor fi găsit unul sau doi prieteni 


care au interese similare. Acest lucru este de foarte mare 
ajutor şi îi va ajuta să îşi facă alţi prieteni. 

Atunci când copilul dumneavoastră a avut o experienţă 
dificilă cu alţi copii, fiţi disponibili şi ascultați cu înţelegere 
şi empatie. Nu îl mustraţi. Intotdeauna faceţi în aşa fel încât 
casa să fie un refugiu sigur şi interacţiunile dumneavoastră 
cu el să reprezinte o sursă inepuizabilă de linişte, dragoste 
şi respect de sine. Amintiţi-vă că înţelegerea părinţilor şi 
dragostea necondiționată, sprijinul altor adulţi şi în unele 
cazuri evaluarea de specialitate şi tratamentul pot realiza 
foarte multe pentru a-l ajuta pe un copil nepopular să se 
înţeleagă cu ceilalţi. 


FOBIA ŞCOLARĂ 


Fobia şcolară este un termen folosit pentru a face 
referire la refuzul unui copil de a merge la şcoală, indiferent 
de anotimp. Unii copii ar putea să aibă dificultăţi severe în 
clasele primare sau chiar şi în liceu cu mersul la şcoală, sau 
chiar s-ar putea teme foarte tare de acest lucru. Motivul 
specific trebuie să fie descoperit pentru fiecare copil în 
parte. 

Anxietatea de separare. Cea mai frecventă cauză la 
grădiniţă este anxietatea de separare. Nu toţi copiii de 
vârsta aceasta au progresat suficient de mult din punct de 
vedere al dezvoltării pentru a se simţi confortabil departe 
de mămicile lor pentru perioade lungi de timp. Şi totuşi, noi 
le cerem copiilor de 5 ani să vină într-o clădire foarte 
ciudată şi mare, în care ei s-ar putea simţi pierduţi la 
început. Pe lângă acest lucru, ne aşteptăm ca ei să facă 
ceea ce spun adulţi ciudaţi şi să împartă atenţia acestor 
adulţi cu o cameră plină de copii, care sunt şi aceştia 
străini. Majoritatea copiilor se adaptează destul de repede, 
dar totuşi unii nu reuşesc aşa uşor. 

Cum ar trebui tratată această problemă? Dacă părinţii şi 
profesorii observă că scopul este să îl ajute pe copil să se 
separe de casă şi să se obişnuiască cu noua şcoală şi cu 
lumea în general, pot fi făcute multe lucruri. Dacă, pe de 


altă parte, singurul lor interes este învăţarea formală, ar 
putea să piardă ocazia de a-l ajuta pe copil să se dezvolte 
din punct de vedere emoţional. 

La fel ca în toate cazurile în care există probleme de 
comportament, ar trebui făcută la început o încercare 
pentru a înţelege semnificaţia comportamentului copilului. 
Problema s-ar putea datora pur şi simplu faptului că acesta 
este imatur sau ar putea reprezenta o reacţie la anxietatea 
părinţilor excesiv de anxioşi. Dar copilul ar putea avea o 
boală cronică. Dacă recunoaşteţi că felul în care se 
comportă s-ar putea datora unor factori diverşi, atunci 
înţelegeţi că şi răspunsul dumneavoastră trebuie să varieze 
în consecinţă. Unii profesori insistă că băiatul sau fata 
trebuie lăsaţi la şcoală în ciuda plânsului; alţii cer ca mama 
sau tatăl copilului să petreacă în clasă câteva zile până 
când copilul se familiarizează cu noile împrejurări şi oameni 
(sper că politica de a le interzice mămicilor şi tăticilor să fie 
prezenţi în clasă în prima zi de grădiniţă sau în clasa întâi 
va fi în curând înlocuită cu o abordare mai flexibilă bazată 
pe înţelegerea fiecărui copil în parte). 

Temeri şi îngrijorări. La începutul şcolii elementare şi 
chiar şi după aceea, nu este neobişnuit ca un copil să aibă 
dificultăţi în a rămâne la şcoală datorită grijilor şi temerilor. 
Unii copii nu doresc să meargă la şcoală deoarece nu au 
prieteni sau sunt tachinaţi pe terenul de joacă. Când copilul 
dumneavoastră nu se adaptează datorită diferenţelor 
marcate rasiale sau culturale, o discuţie cu învățătorul sau 
o schimbare a clasei sau a şcolii ar putea să fie necesare. 
Insă când copilul nu doreşte sub nici o formă să facă parte 
dintr-un grup sau comportamentul lui este considerat 
ciudat de majoritatea celorlalţi copii, consultarea unui 
psihiatru pentru copii, unui psiholog sau unui alt specialist 
în probleme de sănătate mintală ar trebui să fie luată în 
considerare. Eşecul în a fi acceptat de colegii de clasă în 
şcoala elementară este unul dintre cele mai frecvente 
semne de probleme emoţionale. 

Copiii ar putea de asemenea să evite şcoala deoarece 
sunt îngrijoraţi în legătură cu ceea ce se întâmplă acasă. 


Dacă părinţii se ceartă sau sunt absenţi sau dacă cei care îi 
îngrijesc pe copii nu se comportă bine cu aceştia, atunci 
copilul ar putea să dorească să stea tot timpul cu părinţii 
lui. In alte situaţii, grijile unui copil în legătură cu siguranţa 
părinţilor lui şi cu starea lor de bine în timp ce el este plecat 
la şcoală ar putea să aibă originea nu în realitatea obiectivă 
ci în sentimentele lui de vină şi ostilitate faţă de ei. Pe cât 
de improbabil pare a fi, psihiatria a descoperit că aceasta 
este o problemă destul de comună. 

Adolescenţii. Corpurile lor în continuă schimbare 
reprezintă o cauză pentru preocupare constantă şi 
îngrijorare pentru toţi adolescenţii şi ar putea să conducă la 
evitarea şcolii. In cazul acelora care se dezvoltă prea 
devreme sau prea târziu sau care ies în evidenţă datorită 
unor caracteristici fizice neobişnuite, această preocupare 
poate să umbrească orice altceva. O fată înaltă în vârstă de 
12 ani a fost umilită atunci când profesorul de sex masculin 
a menţionat întâmplător că este mai înaltă decât el. Acest 
lucru i-a confirmat sentimentele că este neatractivă şi 
ciudată, fapt ce face ca mersul la şcoală în fiecare zi să fie 
o adevărată tortură. Sprijinul considerabil din partea 
părinţilor şi consilierilor a ajutat-o să rămână la şcoală, cu 
toate că nu fără suferinţă emoţională. Grija ei faţă de 
înălţimea pe care o are a continuat să persiste şi pe 
parcursul anilor de liceu. Ea era sigură că băieţii o 
consideră neatrăgătoare. 

Absenteismul ar putea să fie mai mare în zilele în care 
sunt ore de educaţie fizică. Pentru copilul care trece prin 
pubertate şi care în acelaşi timp se luptă cu alte probleme 
emoţionale care îi subminează încrederea şi respectul de 
sine, gândul de a se îmbrăca şi dezbrăca în faţa altora şi de 
a fi forţat să efectueze activităţi fizice care vor expune 
insuficiențe reale sau imaginare este mai mult decât poate 
el suporta. Pentru el, evitarea şcolii este sigura soluţie. 

Adolescenţii mai mari ar putea evita şi ei şcoala. Unele 
dintre cele mai comune motive sunt obezitatea sau alte 
caracteristici fizice inacceptabile, lipsa prietenilor, ruşinea 
în legătură cu dificultăţi academice severe şi teama de 


respingere de către sexul opus. 

Ce este de făcut? Fobia şcolară la un copil, indiferent 
de vârstă, reprezintă o problemă urgentă care necesită 
atenţie imediată. Ar trebui făcute toate eforturile de către 
părinţi, educatori şi consilierii şcolari pentru a determina 
cauza. Ajutorul de specialitate ar putea să fie necesar. 
Odată ce cauza este determinată, pot fi luate şi aplicate 
măsuri de corecție specifice. In acelaşi timp, ar trebui să 
insistaţi să continue să meargă la şcoală. Dacă i se permite 
să evite şcoala, probabil îi va fi mult mai dificil şi va suferi 
mai mult atunci când va trebui să revină ulterior. 


PLANURI PENTRU FACULTATE 


PENTRU CE ESTE FACULTATEA 


Facultatea reprezintă lucruri diferite pentru diferite 
familii. Pentru unele, faptul că un copil ajunge numai la 
facultate - orice facultate - şi obţine o diplomă este un 
triumf major. Pentru alte familii, intrarea la orice altă 
universitate decât cea mai prestigioasă reprezintă o 
dezamăgire. Educaţia propriu-zisă pe care un student o 
obţine la facultate depinde cel puţin la fel de mult de 
individ pe cât depinde de facultate şi de cadrele didactice. 
Este uşor să găsiţi oameni foarte educați care au mers la 
şcoli obscure, precum şi persoane care au mers la 
universităţi faimoase fără a învăţa prea multe. 

În societatea tehnologizată din ziua de azi, o diplomă de 
facultate reprezintă biletul de intrare la majoritatea 
slujbelor care plătesc salarii decente. Pentru copiii care au 
crescut în familii cu venituri mici, facultatea reprezintă cea 
mai realistă şi mai sigură cale pentru a avansa pe scara 
socială. În mod ideal, facultatea reprezintă de asemenea 
oportunitatea pentru adulţii tineri să îşi extindă aripile 
intelectuale, să exploreze lumea ideilor şi să se găsească 
pe ei înşişi. 


ALEGEREA UNEI FACULTĂŢI 


Procesul de alegere. Ca părinte, vă pasă de rezultat. 
Doriţi ca fiul sau fiica dumneavoastră să meargă la o şcoală 
bună, una unde să fie fericit şi să aibă succes. Procesul de 
luare a deciziei este de asemenea important. Pentru cei 
mai mulţi adolescenţi, alegerea unui colegiu este prima 
decizie majoră din viaţa lor, o decizie în care au cu 
adevărat ceva de spus. Este o oportunitate pentru ei să îşi 
examineze scopurile şi să evalueze priorităţile. V-ar plăcea 
să ia copilul decizia în serios, cu toate că nu atât de serios 


încât să devină excesiv de anxios. 

Incepeţi prin a-l ajuta pe adolescent să se organizeze. 
Primul pas este să obţineţi un calendar al termenelor limită 
pentru înscriere de la biroul de informaţii al liceului. 
Adolescentul dumneavoastră poate să analizeze timpul pe 
care îl are la dispoziţie şi după aceea să stabilească ce are 
de făcut şi când. Este uşor să aflaţi aproape totul despre 
orice colegiu din SUA. Ghidurile standard pentru colegii - 
disponibile în multe birouri de informaţii din licee şi în 
majoritatea bibliotecilor publice - furnizează informaţii 
despre cursuri, studenţi, cadre didactice şi ajutorul financiar 
pentru mai mult de 2000 de instituţii (nu prea are rost să 
cumpăraţi aceste ghiduri, deoarece ele devin rapid 
depăşite). Practic fiecare colegiu şi universitate are un site 
pe internet. 

Dar când copilul dumneavoastră face o greşeală? 
Alegerea facultăţii potrivite poate conduce la o experienţă 
mai fericită şi mai plină de succes; alegerea unei şcoli 
nepotrivite poate fi şi ea o experienţă de învăţare. De fapt, 
mulţi elevi încep la o universitate şi după aceea, 
descoperind că aceasta nu este ceea ce îşi doresc, îşi 
completează studiile la o altă instituţie. Schimbarea 
facultăţii sau a colegiului nu este convenabilă, însă nu 
reprezintă sfârşitul lumii. Dacă ştiţi acest lucru aţi putea să 
reduceţi presiunea atât asupra copilului cât şi asupra 
dumneavoastră. 

Factori pe care să-i luaţi în considerare. Principala 
întrebare atunci când se pune problema alegerii unei 
facultăţi este „Ce doresc să ies când o să termin 
facultatea?” Ajută să împărţiţi această întrebare în părţi 
mai mici şi mai uşor de analizat. Lista care urmează este 
destinată să vă familiarizeze cu întreaga gamă de probleme 
implicate în alegerea facultăţii şi să vă ajute să discutaţi cu 
copilul dumneavoastră (însă amintiţi-vă, alegerea este a 
lui). 

Ce tip de şcoală? Majoritatea elevilor aleg o facultate de 
patru ani care în final le oferă diploma de absolvent de artă 
sau absolvent de ştiinţe. Insă există şi alte opţiuni, cum ar fi 


programe de durată mai scurtă oferite de multe colegii 
comunitare sau de şcoli pentru cei cu vocaţie. O facultate 
de patru ani oferă cea mai mare flexibilitate în ceea ce 
priveşte educaţia şi cariera viitoare, însă chiar şi aşa nu 
este întotdeauna cea mai bună alegere pentru toţi elevii. 
De asemenea, ţineţi minte că decizia copilului 
dumneavoastră nu este neapărat definitivă: elevii care 
iniţial urmează un program de studii superioare cu durată 
scurtă ar putea să ajungă să dorească să se transfere la un 
program de patru ani. 

Cât de mare? Şcolile mari oferă o gamă largă de 
subiecte academice şi de activităţi extracuriculare. Cu toate 
că multe universităţi mari se laudă cu anumiţi profesori 
valoroşi, studentul obişnuit le-ar putea considera numai 
nişte săli mari de lectură; cea mai mare parte a activităţii 
de predare este efectuată de studenţii absolvenţi. Şcolile 
mai mici au mai puţini profesori faimoşi însă ar putea să 
ofere un acces mai mare la aceştia. Şcolile mari asigură o 
gamă mai largă de activităţi extracuriculare şi sociale, însă 
ar putea să fie mai uşor pentru copilul dumneavoastră să îşi 
cunoască colegii de clasă în campusuri mai mici. Unii 
studenţi se simt pierduţi într-o şcoală mare; alţii se simt 
prea încătuşaţi într-un spaţiu mic. 

Costul. |n principiu, ajutorul financiar este intenţionat a 
face toate colegiile accesibile pentru toţi elevii, însă 
realitatea este că a merge la o universitate mai scumpă ar 
putea necesita un sacrificiu financiar mai mare. Din punct 
de vedere strict financiar, universităţile de stat ar putea să 
fie un chilipir evident în comparaţie cu majoritatea 
universităţilor private, care ar putea să coste de trei ori mai 
mult. Totuşi, dacă studentul îndeplineşte criteriile pentru o 
bursă substanţială sau pentru alte tipuri de ajutor financiar 
ale unei universităţi particulare, aceasta s-ar putea să se 
dovedească a fi accesibilă, poate chiar mai ieftină decât o 
universitate de stat. 

Localizarea. Unii studenţi sunt foarte bucuroşi că merg 
într-un oraş mare; alţii se afundă în studiu şi dau puţină 
atenţie lumii din afara sălilor de cursuri. Adolescentul 


dumneavoastră ar putea avea sentimente foarte puternice 
în legătură cu zona ţării în care va merge. Dacă de exemplu 
îi place să schieze, acest lucru va elimina multe locuri. Dacă 
este predispus la depresii sezoniere, atunci un loc cu ierni 
lungi şi înnorate ar putea să nu fie cel mai indicat. 
Apropierea de familie este o altă problemă. Cât de 
important este ca dumneavoastră şi copilul dumneavoastră 
să petreceţi timp împreună mai mult de o dată sau de două 
ori în fiecare an? i 

Disciplinele academice. |n timp ce mulţi adolescenţi 
intră la colegiu fără a şti exact ce disciplină principală vor 
urma să studieze şi mulţi studenţi îşi schimbă această 
disciplină pe parcursul facultăţii/colegiului, majoritatea au 
cel puţin o idee generală despre ceea ce i-ar interesa. O 
universitate puternică la disciplinele umaniste însă slabă la 
ştiinţe ar putea să fie perfectă pentru un student care este 
pasionat de poezia Renaşterii. Pe de altă parte, nu este 
nemaiauzit ca cineva care iubeşte poezia să treacă la 
şcoala premedicală şi să dezvolte un interes brusc pentru 
fizică şi chimie. Un colegiu puternic în toate domeniile oferă 
studenţilor mai multă flexibilitate pentru a se răzgândi fără 
a trebui să schimbe universitatea. 

Activitățile extracuriculare. Studenţii care doresc o 
activitate specifică sportivă sau  extracuriculară sunt 
adeseori tentaţi să aleagă o şcoală care excelează în 
domeniul respectiv. Totuşi, este mai bine dacă sunt mai 
multe domenii în care punctele forte ale universităţii şi 
interesele studentului se suprapun. Altfel, acesta ar putea 
să descopere că este nefericit datorită numeroaselor ore pe 
care le petrece în fiecare zi fără a face ceea ce îi place. 

Identificarea religioasă. Unii studenţi ştiu fără nici o 
îndoială că vor merge la o şcoală cu o identitate religioasă 
specifică. Alţii trebuie să decidă cât de important este 
pentru ei să combine pregătirea religioasă cu studiile laice. 
Ei ar putea să decidă că o comunitate activă din punct de 
vedere religios şi o universitate laică reprezintă ceea ce îşi 
doresc. Sau este posibil ca religia să nu fie un factor în 
alegerea pe care o fac. 


Diversitatea. Una dintre virtuțile educaţiei de la colegiu 
este aceea că studenţii au oportunitatea de a învăţa unul 
despre altul şi unul de la altul. Contrar beneficiului 
diversităţii este sprijinul pe care unii studenţi îl au datorită 
faptului că au colegi care au valori similare cu ale lor şi 
percep lumea în acelaşi fel. Acest lucru este valabil în egală 
măsură şi diversităţii rasiale sau etnice, diversităţii 
geografice şi politice, precum şi diversităţii sexuale (şcoli la 
care studenţii sunt de ambele sexe sau numai de un singur 
sex, existența unei comunități puternice pentru 
homosexuali sau lesbiene). 

Reputația. Unele colegii au reputația de a fi şcoli în care 
distracţia este la ea acasă; altele se consideră a fi serioase 
sau progresive din punct de vedere politic. Este dificil să vă 
daţi seama de acest lucru din catalogul colegiului, însă 
ghidurile scot în evidenţă caracteristicile speciale ale 
fiecărei şcoli - iar acesta este bineînţeles unul dintre 
principalele lucruri pe care trebuie să căutaţi să le observați 
atunci când faceţi o vizită în campus. 

Alte întrebări. Pe lângă întrebările despre valorile 
personale (vezi mai sus), este de ajutor să aveţi 
răspunsurile la mai multe întrebări de interes practic: 

e Cât de mulţi studenţi aplică şi cât de mulţi sunt 
acceptaţi? 

e Care sunt mediile necesare pentru admitere şi care 
sunt scorurile medii (sau minime) SAT sau ACT necesare? 

e Cât de mulţi candidaţi primesc ajutor financiar şi care 
este ajutorul acordat în mod obişnuit? 

e In ce constă ajutorul tipic din punct de vedere al 
burselor, împrumuturilor şi al programelor pentru cei care 
doresc să studieze şi să lucreze în acelaşi timp pentru a se 
întreţine în facultate? 

e Este campusul sigur? Facultăţile sunt obligate să 
raporteze statisticile despre crime şi alte probleme de 
securitate. 

e Cum arată campusul? Arhitectura care îi inspiră pe 
unii ar putea să fie sumbră pentru alţii. 

e Cum sunt căminele din campus? Unele universităţi îi 


pun pe boboci să doarmă în dormitoare comune. Altele îi 
obligă pe studenţi să aibă abonament la cantinele locale. 
Poate fi dificil să evaluaţi aspectul - ca să nu mai vorbim de 
instalaţii - dormitoarelor dacă nu faceţi o vizită. 

e Sunt frăţiile o parte importantă din viaţa de colegiu? 

e Care este disponibilitatea şi costul cazării în afara 
campusului? 

e Cât de mulţi studenţi se înscriu şi câţi dintre aceştia îşi 
termină studiile şi în câţi ani, în medie? 

e Dintre aceia care îşi caută slujbe în domeniile lor de 
activitate cât de mulţi obţin o astfel de slujbă? Intrebaţi şi 
despre anumite slujbe; fiţi specifici! 

e Dintre cei care aplică la facultăţi după colegiu cât de 
mulţi sunt acceptaţi? Intrebaţi şi pentru domeniile care vă 
interesează în mod deosebit! 

Indrumătorii. Un îndrumător bun de la liceu îl poate 
ajuta pe adolescentul dumneavoastră să îşi evalueze 
scopurile în viaţă şi să îşi plănuiască un parcurs academic 
pe care să îl urmeze; pe baza scopurilor lor, îndrumătorul îi 
poate ajuta pe elevi să aleagă cursurile şi activităţile 
extracuriculare potrivite; şi îi poate ajuta să pună întrebări 
şi să afle informaţiile de care au nevoie pentru a face cea 
mai bună alegere a colegiului. Dacă acest lucru pare a fi 
exact tipul de ajutor pe care dumneavoastră plănuiţi să i-l 
oferiţi copilului, să ştiţi că aşa şi este. Consilierea înainte de 
colegiu nu ar trebui să înlocuiască ajutorul pe care părinţii 
pot să i-l acorde copilului; ar trebui să îl completeze. 


EXAMENELE DE ADMITERE LA FACULTATE 


Cultura noastră competitivă (în SUA) acordă o valoare 
foarte mare scorurilor înalte la examene. Nu este de mirare 
că examenele de admitere la colegiu - SATs, ACTs şi altele 
- reprezintă adeseori o cauză de anxietate intensă pentru 
tineri. Mulţi părinţi plătesc sute, chiar mii de dolari pentru 
meditații particulare în speranţa de a-i ajuta pe copiii lor să 
obţină scoruri cât mai mari. 

Diversele nume ale testelor pot fi derutante. SAT 


înseamnă testul pentru aptitudini şcolare (SAT = Scholastic 
Aptitude Test). ACT înseamnă testul pentru colegiile 
americane (ACT = American College Testing). Insă recent, 
organizaţiile non-profit care fac aceste teste au decis că 
numele oficiale ale acestora să fie pur şi simplu SAT şi ACT, 
fără a mai însemna nimic în particular. 

Pentru ca problema să fie şi mai complicată, există 
acum SAT | şi SAT II. SAT | şi ACT sunt teste de aptitudini. 
SAT Il este un test al realizărilor (de fapt, înainte ca numele 
să fie schimbate, acesta era denumit testul realizărilor. 

Aptitudini versus cunoştinţe. Testele de aptitudini 
intenţionează să măsoare abilitatea unui elev de a raţiona 
verbal şi matematic, independent de factori specifici. De 
exemplu, testul de aptitudini presupune în mod tipic ca 
studenţii să înţeleagă relaţia dintre două cuvinte (să 
spunem amuzament şi râs) şi după aceea să aleagă o 
pereche de cuvinte care sunt înrudite între ele în acelaşi fel 
(de exemplu, tristeţe şi lacrimi). 

Testul realizărilor măsoară cunoştinţele unui elev într-un 
domeniu specific: de exemplu, matematică, spaniolă sau 
istorie. De exemplu, ştie elevul ideile centrale ale 
Discursului de la Gettysburg? Testele de plasament avansat 
(AP = Advanced Placement), care sunt din ce în ce mai 
populare în rândul studenţilor şi a birourilor de admitere, 
reprezintă de asemenea teste ale realizărilor. 

Ce este în neregulă cu aceste teste? Chiar pe 
măsură ce companiile care realizează teste sunt din ce în 
ce mai multe, testele însăşi au început să fie analizate. 
Mulţi experţi argumentează că atât SAT cât şi ACT fac 
discriminări în ceea ce priveşte femeile şi minoritățile. De 
exemplu, femeile în ansamblu au scoruri mai mici decât 
bărbaţii la SAT, însă iau note mai mari în timpul facultăţii. 

Majoritatea persoanelor care lucrează la birourile de 
admitere apreciază mai mult notele din liceu decât 
rezultatele testelor standard. Ei iau în considerare şi 
dificultatea cursurilor de liceu ale candidatului, eseul de 
admitere sau declaraţia personală şi recomandările de la 
profesori şi antrenori. Atunci când funcţionarii de la 


birourile de admitere ţin cont de toate aceste informaţii, 
este îndoielnic cât de mult rezultatele de la testele 
standardizate sunt luate în considerare. 

Mai mult de 400 de colegii nu mai cer în prezent 
rezultatele la testele SAT sau ACT pentru admitere (pentru 
o listă a acestora, vedeţi www.FairTest.org). În loc de 
aceste teste, elevii au opţiunea de a înainta un raport sau 
un eseu pe care ei l-au scris pentru unul dintre cursurile de 
liceu, fapt ce le permite funcţionarilor de la birourile de 
admitere să observe atât calitatea muncii elevului cât şi 
dificultatea cursurilor la care acesta a participat. 

Cu toate acestea, majoritatea colegiilor încă se bazează 
pe testele standard, astfel încât copilul dumneavoastră ar 
putea să fie nevoit să le dea chiar dacă nu le recunoaşteţi 
în principiu valoarea. Pentru a afla care teste sunt necesare 
în colegii specifice, căutaţi în cataloagele colegiilor, în 
ghidurile pentru colegii sau pe internet. 

Pregătirea testelor. Comisia Colegiilor din SUA (care 
face testele SAT |, SAT Il şi AP) pretinde că pregătirea 
suplimentară nu ridică prea mult rezultatele testului SAT | - 
numai cu 20-40 de puncte, în medie. Cu toate acestea, 
criticii testelor SAT argumentează că elevii care îşi pot 
permite să se pregătească extensiv pentru aceste teste îşi 
pot creşte scorurile semnificativ, fapt ce le oferă un avantaj 
nedrept. 

Ambele părţi sunt de acord că repetarea testului 
conduce la creşterea considerabilă a scorului (taxa pentru 
test este de numai 25 de dolari, astfel încât mulţi elevi îşi 
permit să le dea de mai multe ori). Pentru studenţii 
motivaţi, bibliotecile publice asigură de multe ori 
oportunităţi gratis sau la cost redus pentru a-şi dezvolta 
abilităţile la aceste teste. 


ECONOMISIND PENTRU FACULTATE 


Este adevărat că scopul ajutorului financiar este să facă 
colegiul mai accesibil pentru toată lumea. Totuşi, 
majoritatea ajutorului financiar - aproximativ 60% - soseşte 


sub formă de împrumuturi, astfel încât mulţi studenţi 
termină colegiul având foarte multe datorii şi o diplomă. 

Secretul economisirii pentru colegiu este să începeţi să 
puneţi bani de-o parte din timp, pentru a beneficia de 
dobânda cumulată. Atunci când evaluează ajutorul financiar 
pentru un student, guvernul federal calculează că 
aproximativ 5% dintre economiile părinţilor ar trebui să fie 
destinate costurilor pentru colegiu; ajutorul financiar 
estimat - şi astfel valoarea ajutorului financiar pe care îl 
veţi primi - este cu atât mai redus cu cât aţi economisit mai 
mult. Guvernul nu ia în considerare economiile sub formă 
de dividende şi nici un fel de economii ale unei familii ale 
cărei venituri sunt mai mici de 50 000 de dolari pe an. 

Intr-un fel, dacă aveţi dreptul la ajutor financiar, a avea 
bani la bancă vă costă, din moment ce guvernul federal 
consideră că aveţi nevoie de un ajutor mai mic. Pe de altă 
parte, dacă nu economisiţi din timp, aţi putea să fiţi nevoiţi 
să apelaţi la împrumuturile pentru studenţi. Dacă procedaţi 
astfel, dumneavoastră (sau copilul dumneavoastră) aţi 
putea sfârşi prin a plăti mai mult la dobândă decât v-ar fi 
costat să fi economisit banii de la început. Punerea banilor 
de-o parte pe numele copilului dumneavoastră vă poate 
ajuta să plătiţi mai puţine taxe, din moment ce impozitul 
pentru veniturile copilului dumneavoastră este probabil mai 
mic decât pentru veniturile dumneavoastră. 

Totuşi, banii economisiţi în numele copilului vor face ca 
ajutorul financiar pe care îl veţi primi pentru colegiu să fie 
foarte mult redus. Acest lucru se datorează faptului că 
guvernul federal consideră că 35% din economiile unui 
copil sunt disponibile pentru plata colegiului într-un anumit 
an. Aşadar, economisirea banilor pe numele copilului 
dumneavoastră are sens probabil numai dacă sunteţi siguri 
că dumneavoastră câştigaţi prea mult pentru a putea să 
primiţi ajutor financiar. 

Există de asemenea mai multe planuri de economii 
sponsorizate de guvern care oferă impozite reduse pentru 
economiile pentru colegiu. Vedeţi Ghidul Resurselor (pag. 
917) pentru informaţii despre acestea şi despre alte 


programe care v-ar putea ajuta în privinţa economiilor 
pentru colegiu, a burselor şi a împrumuturilor. Colegiul este 
scump, însă ajutorul financiar şi împrumuturile ar trebui să 
facă posibil ca fiecare copil să îşi poată permite o educaţie 
de nivel de colegiu. 


SECŢIUNEA A VI-A 
Sănătate şi siguranţă 


PROBLEME MEDICALE GENERALE 


MEDICUL COPILULUI DUMNEAVOASTRĂ 


Copilul poate primi îngrijire medicală de la medicul 
pediatru, de la medicul de familie, asistenta medicală sau 
un medic asociat. Pe scurt, mă voi referi de-a lungul cărţii la 
toţi aceşti profesionişti cu termenul simplu de „doctor”. 

Sunteţi parteneri. Medicul şi asistenta medicală sunt 
specialişti în probleme medicale, dar cel care cunoaşte cel 
mai bine copilul sunteţi dumneavoastră. Capacitatea lor de 
a pune diagnosticul corect şi de a prescrie o medicaţie 
adecvată depinde mult de informaţiile pe care 
dumneavoastră le oferiţi. Abilitatea dumneavoastră de a le 
oferi informații corecte depinde de sentimentul 
dumneavoastră de a vă simţi confortabil punând orice 
întrebare fără teama că veţi supăra medicul. Comunicarea 
trebuie să se facă în ambele sensuri şi să se bazeze pe 
încredere şi pe respect reciproc. Amintiţi-vă că atât 
dumneavoastră, cât şi doctorul, aveţi acelaşi scop, să vă 
ajutaţi copilul să crească sănătos, fericit şi să aibă o viaţă 
reuşită. 

Puneţi întrebări. Mulţi proaspeţi părinţi se tem să 
pună prea multe întrebări la început de teamă ca întrebările 
lor să nu pară foarte simpliste sau chiar prosteşti. Dacă vă 
vine vreo întrebare în minte nu ezitaţi să o puneţi - rolul 
medicilor este să vă răspundă la orice întrebare vreţi să 
puneţi. Multor medici şi asistente medicale le face plăcere 
să răspundă cât mai simplu la întrebările pe care le 
adresaţi. Dacă vă notati toate întrebările înainte de vizita la 
cabinetul medicului, nu vă va fi teamă că veţi uita ceva 
important. 

Se întâmplă, de multe ori, ca în momentul explicaţiei, 
medicul să devieze de la subiect chiar atunci când doriţi să- 
i puneţi cea mai importantă întrebare. Dacă mama nu 


îndrăzneşte să aducă discuţia înapoi la punctul din care a 
deviat, va pleca acasă nesatisfăcută. Trebuie să fie foarte 
sigură pe sine astfel încât în urma acestei vizite să afle tot 
ceea ce doreşte sau măcar să fie îndrumată la un specialist 
dacă problema nu poate fi rezolvată decât în acest fel. 

Uneori, după ce ajung acasă, părinţii realizează că au 
uitat să pună medicului o anumită întrebare. Dacă sunteţi 
siguri că mai poate aştepta, cu atât mai bine, dar dacă 
sunteţi îngrijoraţi despre un anumit lucru, nu ezitaţi să-l 
sunaţi. Medicul este obişnuit cu această situaţie. Şi este 
mult mai bine să întrebaţi şi să fiţi liniştiţi decât să aveţi 
îndoieli. 

Neînţelegeri cu doctorul. În cele mai multe cazuri, 
părinţii şi medicii sau asistentele medicale ajung să se 
cunoască şi să se înţeleagă foarte bine. Există însă şi 
cazuri, scuzabile de altfel, când apar neînţelegeri şi stări 
tensionate. Multe dintre ele pot fi evitate dacă se lămuresc 
lucrurile cu sinceritate de ambele părţi. 

Dacă aveţi ceva pe suflet este mai bine să spuneţi într- 
un mod respectuos şi deschis. Dacă sunteţi îngrijorat, 
supărat sau anxios, trebuie să spuneţi medicului ceea ce 
simţiţi. Unii părinți nu îndrăznesc să-şi exprime 
neîncrederea în diagnosticul pus şi în modul în care medicul 
se poartă cu copilul în momentul examinării. Dacă nu veţi 
proceda astfel, nemulţumirile se vor acumula şi veţi ajunge 
la un moment în care va fi foarte greu să mai comunicaţi 
deschis. Mulţi medici şi asistente medicale nu sunt atât de 
nesiguri pe ei, nu cer respect şi supunere necondiționată, şi 
nici nu se supără dacă le atrageţi civilizat atenţia asupra 
unor nelămuriri pe care le aveţi. 

Cereţi şi o altă părere. Când copilul are vreo 
afecţiune care vă îngrijorează foarte tare şi doriţi să aflaţi şi 
părerea altui specialist, puteţi să o solicitaţi. Mulţi părinţi se 
feresc să facă acest lucru de frică să nu-l jignească pe 
medic sau pe asistentă. Este, însă, o practică medicală 
obişnuită şi nu trebuie să-l supere pe medicul curant. 
Astăzi, medicii, ca orice fiinţă umană, simt orice nelinişte a 
interlocutorului, chiar dacă acesta nu spune nimic. Şi acest 


lucru le îngreunează munca. De obicei, o a doua opinie face 
ca interlocutorii lor să fie mai liniştiţi şi mai încrezători. 


SPOCK CLASIC 


Sinceritatea este lucrul cel mai bun. Dacă practica 
medicului sau asistentei medicale vă nemulţumeşte, 
trebuie să discutaţi deschis şi cu tact cu ei pentru a lămuri 
toate problemele care vă nedumeresc. Este mai bine aşa 
decât să se ajungă la tensiuni mai târziu. 

Uneori, există o incompatibilitate structurală între medic 
şi părinţi, şi nu se pot înţelege oricât s-ar strădui. In acest 
caz, este mai bine să acceptaţi acest lucru şi să găsiţi alt 
medic. Toţi medicii şi asistentele medicale, chiar şi cei mai 
renumiţi, ştiu că nu se potrivesc în orice situaţie şi cu orice 
tip de personalitate, astfel că ei pot să accepte destul de 
uşor această idee. 


VIZITELE REGULATE LA MEDIC 


Modul cel mai la îndemână de a şti dacă bebeluşul 
dumneavoastră creşte şi se dezvoltă normal este acela de a 
face vizite regulate la medic. Se practică următorul 
program de vizite: în primele 2 săptămâni după naştere, 
apoi la vârsta de 2 luni, la 4 luni, la 6 luni, la 9 luni, la 12 
luni, la 15 luni, la 18 luni, la 24 de luni şi apoi în fiecare an - 
este o schemă recomandată de American Academy of 
Pediatrics. Dacă doriţi consulturi mai frecvente, nu trebuie 
să vă temeţi să le solicitaţi. 

În timpul vizitei obişnuite, asistenta sau medicul vă pot 
pune întrebări despre starea copilului. Copilul va fi cântărit 
şi măsurat pentru a se vedea cât a crescut. Va fi examinat 
fizic din cap până în picioare pentru a vedea dacă totul este 
în regulă. In primele 18 luni va fi vaccinat cu diverse 
vaccinuri aproape la fiecare vizită (vezi pagina 722). Chiar 
şi atunci când copilul este perfect sănătos, aceste vizite 
permit crearea unei atmosfere bazată pe respect şi 
încredere între dumneavoastră şi medic. Apoi, dacă apar 
probleme sau veţi dori să întrebaţi ceva, veţi şti cum să 


colaboraţi. Doctorii, în general, se interesează despre 
alimentaţie, comportament, somn şi siguranţă - despre 
toate acestea vorbim în această carte. 


CONSULTAŢIILE PRIN TELEFON 


Solicitările telefonice. Aflaţi care este politica 
centrului medical la care sunteţi afiliaţi faţă de consultaţiile 
prin telefon. Multe asemenea centre au o asistentă 
medicală care poate răspunde întrebărilor referitoare la 
diverse boli şi poate decide dacă afecțiunea pe care o are 
copilul necesită consult medical. Aflaţi dacă este un anume 
moment din zi mai prielnic pentru a suna, mai ales în 
legătură cu o boală nouă care necesită un control medical. 
Multe din bolile copilului devin simptomatice în cursul după 
amiezii şi mulţi medici vor dori să ştie cât mai devreme de 
existenţa lor pentru a putea stabili un plan terapeutic 
adecvat. 

Noaptea sau la sfârşitul săptămânii, este o altă poveste. 
Există un număr special pentru situaţii de urgenţă. Apelul 
este preluat automat şi redirecționat către persoana care 
este de gardă în perioada aceea. Dacă aveţi noroc, 
persoana poate fi chiar medicul sau asistenta copilului. In 
caz contrar, pot apărea probleme mai ales datorită faptului 
că poate fi subestimată starea copilului. Metoda 
consultaţiei prin telefon este destul de riscantă pentru că 
este greu de apreciat dacă problema este foarte gravă sau 
poate suferi amânare până în ziua următoare. Hotărârea 
depinde în mare măsură de detaliile pe care le furnizaţi 
dumneavoastră. 

Când trebuie să-l sunaţi pe medic. După ce creşteţi 
câţiva copii, veţi şti care sunt semnele şi simptomele care 
necesită intervenţia promptă, de urgenţă a medicului şi 
care pot aştepta până în dimineaţa următoare sau până la 
următoarea vizită la medic. 

Mulţi proaspeţi părinţi se simt mai în siguranţă dacă au 
o listă a simptomelor care necesită intervenţia imediată a 
medicului. Nici o listă, însă, nu este completă deoarece 


există mii de boli şi accidente. Va trebui să vă folosiţi 
mereu intuiţia. O regulă de mare folos este aceea care 
spune că este bine să sunaţi de câte ori consideraţi 
dumneavoastră chiar dacă ulterior se dovedeşte că de fapt 
nu era necesar. Mai bine sunaţi mai des la început decât să 
nu sunaţi de teamă să nu-l deranjaţi pe medic, iar copilul să 
aibă de fapt nevoie imediată de asistenţă medicală. 

lată câteva reguli generale. Regula de bază este să 
consultaţi medicul cât mai repede, cel puţin prin telefon, 
dacă vi se pare că este ceva în neregulă cu copilul. Aceste 
semne pot fi: oboseala nejustificată, moţăiala sau lipsa de 
interes pentru orice aspect al existenţei, iritabilitate, 
anxietate, nelinişte sau paloare. Aceste semne sunt valabile 
mai ales în primele două-trei luni când copilul poate fi 
foarte bolnav fără însă a fi febril, fără a avea alte semne 
sau simptome evidente de boală. 

In cazul în care copilul dumneavoastră vi se pare că 
este bolnav, trebuie să luaţi legătura cu medicul sau cu 
asistenta medicală. Pe de altă parte, este puţin probabil ca 
un copil care arată bine, se joacă, este activ şi atent să aibă 
o boală serioasă. 

Simptome specifice despre care trebuie să 
spuneţi medicului la telefon. Există câteva simptome 
care, când apar, trebuie să vă determine să vă adresaţi 
imediat medicului. 

Febră. Dacă bebeluşul dumneavoastră are mai puţin de 
3 luni, sunaţi medicul imediat dacă are temperatura de 
38*C sau mai mult (luată rectal: vezi pagina 702). Nu este 
important cât de mare este temperatura, ci cât de alterată 
este starea copilului. Un bebeluş poate fi foarte bolnav, fără 
ca temperatura să fie foarte mare, după cum există şi 
infecţii blânde la copii de 3-4 ani, care evoluează cu febră 
foarte mare. Ca regulă generală, consultaţi medicul când 
copilul are peste 38*C. In cazul amintit anterior puteţi suna 
dimineaţa. Dacă, însă, copilul arată rău chiar dacă nu are 
febră, sunaţi imediat, mai ales în primele 2-3 luni. Nu 
trebuie să sunaţi în mijlocul nopţii dacă are o răceală 
uşoară cu febră de 38*C dar, în rest, starea lui generală 


este bună. 

Respirație rapidă (tahipneea). Trebuie să reţineţi că 
frecvenţa respiratorie a copiilor este mai mare decât a 
adulţilor. Limita superioară normală este de 40 respiraţii pe 
minut pentru nou-născuţi şi sugari, 30 de respiraţii pe 
minut pentru preşcolari, iar pentru cei de 10 ani şi peste 
este de 20 de respiraţii pe minut. Cel mai uşor şi sigur mod 
de a determina frecvenţa respiratorie este de a număra 
respiraţiile dintr-un minut. Vă sugerez să faceţi această 
operaţie atât când copilul este treaz, cât şi în somn, în 
perioadele când este sănătos. Uneori, copilul poate respira 
mai accelerat o vreme, după care revine la normal. Copiii 
care au probleme respiratorii, de pildă pneumonie, au o 
frecvenţă respiratorie care se menţine constant crescută. 
Aşadar, când copilul nu arată bolnav, nu trebuie să vă 
sperie o simplă măsurătoare. Aşteptaţi puţin, încercaţi să-i 
coborâţi febra şi apoi măsuraţi din nou frecvenţa 
respiratorie. 

Tirajul. Puteţi observa efortul deosebit pe care îl face 
copilul când respiră şi care se concretizează în contracția 
muşchilor inspiratori cu accentuarea scobiturii de la baza 
gâtului, a spaţiilor intercostale şi a regiunii epigastrice (în 
capul pieptului). Această retracţie este un semn că este 
necesar un efort deosebit pentru a permite pătrunderea 
aerului în inspir. Cu siguranţă, ceva este în neregulă. Unii 
copii fac un zgomot deosebit atunci când expiră aerul sau 
expirul este prelungit şi necesită un efort suplimentar. 

Respirația zgomotoasă. Frecvent, copiii care au infecţii 
respiratorii sau astm bronşic au o respiraţie mai 
zgomotoasă. Este greu să precizaţi de unde vine acest 
zgomot. Uneori, se datorează unei secreţii nazale 
abundente fără ca plămânii să fie afectaţi. Alteori, este mai 
evident în inspir, se datorează îngustării traheei şi se 
numeşte stridor. Crupul începe cu o respiraţie zgomotoasă 
care apare în infecția laringiană, este acompaniat de tuse 
lătrătoare, iar vocea şi plânsul sunt răguşite. Uneori, 
zgomotul vine mai de jos, din plămâni. Dacă sunt nişte 
zgomote de tonalitate înaltă, muzicală, se numesc 


wheezing şi apar mai ales în astmul bronşic. Respirația 
zgomotoasă poate fi un lucru pozitiv deoarece ne indică 
faptul că aceste căi aeriene sunt permeabile. Dacă 
tahipneea şi tirajul persistă, dar zgomotele respiratorii 
diminuă, trebuie luate măsuri urgente deoarece acum aerul 
nu mai poate străbate căile aeriene. Răguşeala însoţită de 
respiraţie dificilă trebuie semnalată imediat medicului, mai 
ales dacă este însoţită şi de salivaţie abundentă. 

Durerea. Durerea este un semnal de alarmă care indică 
faptul că ceva este în neregulă în organism. Dacă durerea 
nu este foarte puternică şi nu sunt prezente şi alte 
simptome, ca de pildă febra, puteţi aştepta să vedeţi ce se 
mai întâmplă. Dacă durerea pare severă şi copilul nu se 
poate linişti, chemaţi medicul. 

Vărsăturile de orice tip trebuie imediat raportate 
medicului, în special în cazul în care copilul are o stare 
generală precară. De asemenea, este o urgenţă dacă 
vărsăturile sunt sangvinolente. Desigur, nu este vorba 
despre vărsătura care apare imediat după masă şi care 
este relativ normală la început. 

Diareea, mai ales atunci când îmbracă aspecte de 
gravitate, ca de pildă scaunul cu sânge sau diareea 
importantă la sugari trebuie imediat supusă atenţiei 
medicului. Formele medii pot suporta o temporizare. 
Căutaţi semnele de deshidratare (stare de oboseală, 
scăderea  lacrimaţiei, reducerea cantității de urină, 
mucoasa bucală uscată). Scaunul sangvinolent, vărsătura 
cu striuri de sânge sau prezenţa sângelui în urină trebuie 
imediat raportate medicului. 

Traumatismele craniene trebuie raportate imediat în 
cazul în care copilul îşi pierde conştienţa, dacă nu mai pare 
la fel de sănătos şi vioi ca înainte de accident, dacă este 
mai adormit, mai letargic sau dacă prezintă vărsături. 

ingestia unor substanțe otrăvitoare. |n cazul în care 
copilul a înghiţit vreo substanţă care poate fi periculoasă, 
trebuie să sunaţi imediat la „Poison hotline”: 800 222-1222 
(în SUA) (vezi pagina 761). 

Erupțiile cutanate. Consultaţi medicul în cazul în care 


copilul prezintă o erupție persistentă sau neobişnuită. 
Puteţi să vă înşelaţi cu uşurinţă. Dacă asociază şi alte 
semne de boală sau dacă erupția este foarte întinsă trebuie 
să luaţi legătura cu medicul. 

Ţineţi minte că aceasta este doar o listă parţială a 
urgenţelor pentru care trebuie să luaţi legătura cu medicul. 
Dacă aveţi vreun dubiu în legătură cu ceva, nu ezitaţi să 
sunaţi. 

Inainte de a suna. Uneori, poate fi greu pentru medic 
sau asistenta medicală să vă spună dacă bebeluşul 
dumneavoastră este într-adevăr bolnav şi dacă acesta 
trebuie consultat imediat sau se poate aştepta până la 
deschiderea cabinetului a doua zi. Ce trebuie să-i spuneţi 
medicului sau asistentei medicale este vital; înainte de a 
suna, asiguraţi-vă că aveţi la îndemână următoarele 
informaţii (scrieţi-le pe hârtie dacă este nevoie): 

1. Care sunt, de fapt, simptomele care v-au pus pe 
gânduri? Când au debutat? Cât de des se succed? Sunt 
însoţite şi de alte simptome? 

2. Ce indică semnele vitale cele mai importante ale 
copilului: temperatura, dificultăţi la respiraţie, paloarea 
(trebuie să luaţi temperatura chiar dacă motivele pentru 
care copilul este bolnav nu sunt evidente; vezi pagina 702)? 

3. Ce aţi încercat să faceţi până acum pentru a remedia 
situaţia şi dacă demersurile dumneavoastră au avut 
succes? 

4. Cât de bolnav pare copilul? Este agitat sau letargic? 
Este prezent sau este dezorientat temporo-spaţial? Este 
fericit şi se joacă, sau se simte rău şi plânge? 

5. A mai avut în trecut probleme medicale care să fie 
legate într-un fel de starea lui actuală? 

6. A luat copilul vreun medicament şi dacă da, care? 

7. Cât de tare vă îngrijorează această stare? 

Calitatea diagnosticului pus prin telefon depinde de 
calitatea informaţiilor pe care le oferiţi. Doctorii şi 
asistentele medicale, fiind şi ei oameni, pot uita să vă pună 
toate întrebările, în special dacă este noaptea târziu, dar 
este de datoria dumneavoastră să furnizaţi toate 


informaţiile pe care le consideraţi utile pentru a putea să se 
pună un diagnostic corect. 


FEBRA 


Ce înseamnă febra şi ce nu este febră? Primul lucru 
pe care trebuie să-l realizaţi este că temperatura unui copil 
sănătos nu este constantă, la 37*C (98,6* Fahrenheit), ci 
variază întotdeauna uşor. Această variaţie, în plus sau în 
minus, este în funcţie de momentul zilei şi de activitatea 
copilului. De obicei, este cea mai scăzută dimineaţa 
devreme şi cea mai crescută seara târziu. Această 
modificare care apare în timpul zilei este, totuşi, destul de 
mică. Modificarea temperaturii corporale în timpul trecerii 
de la repaus la activitate este mult mai mare. O 
temperatură de 38°C (99,6*F) poate apărea în mod firesc la 
un copil absolut sănătos după o alergare. 

La un nou-născut, o temperatură de 38*C sau mai mare 
semnifică, foarte probabil, o boală, şi trebuie chemat 
medicul (dacă bebeluşul a stat în braţele dumneavoastră, 
învelit într-un şal,  dezveliţi-l şi  măsuraţi-i din nou 
temperatura). La copiii mai mari, o temperatură de 38,5*C 
sau mai mare probabil indică o boală. In general, o febră 
înaltă indică mai ales o infecţie serioasă mai degrabă decât 
o răceală uşoară sau o infecţie virală. Dar unii copii cu 
infecţii uşoare pot prezenta temperatură înaltă, în timp ce 
alţi copii cu infecţii grave pot să nu facă febră deloc. Febra 
este periculoasă dacă depăşeşte 41°C, mult mai mult decât 
pot atinge majoritatea copiilor. 

Care este baza asocierii între febră şi o boală? 
Febra este una din componentele reacției organismului la o 
boală infecțioasă şi, uneori, şi la alte boli. Febra este o 
componentă a reacției de apărare a organismului, deoarece 
mulţi germeni sunt distruşi mult mai uşor de temperaturile 
ridicate. În mod normal, temperatura corpului este 
controlată de o zonă de mici dimensiuni localizată în creier 
şi numită hipotalamus. Când temperatura corpului creşte 
prea mult, hipotalamusul intensifică procesul de 


transpiraţie, care răceşte organismul prin evaporare. Când 
temperatura organismului scade prea mult, hipotalamusul 
declanşează  frisonul, care generează căldură prin 
activitatea musculară. Acest „termostat” al organismului 
funcţionează pe un principiu asemănător cu cel al 
cuptorului din bucătăria dumneavoastră. Ca răspuns la 
infecţie, sistemul imun eliberează substanţe chimice care 
reglează (în sus sau în jos) „termostatul” din creier. Chiar în 
cazul în care temperatura corpului este de 37,7*C, dacă 
noul termostat este setat la 38,7*C, copilul simte că îi este 
frig şi poate face frisoane, deoarece temperatura corpului 
este sub cea nou stabilită de termostatul hipotalamic. 
Medicamentele de tipul acetaminophen-ului (Tylenol) 
acţionează prin blocarea producerii acestor substanţe 
chimice care induc febra, determinând termostatul 
organismului să revină la parametrii de dinaintea 
îmbolnăvirii. 

Mulţi părinţi au impresia că febra în sine este lucrul cel 
mai rău într-o boală şi vor să dea medicamente copilului 
pentru a-i scădea temperatura, indiferent cât este de mare. 
Este bine, însă, să ţineţi minte că febra nu este o boală, ci 
reprezintă una dintre metodele pe care organismul le 
foloseşte pentru a combate infecția. Febra dă şi indicii 
asupra evoluţiei bolii. In unele cazuri, medicul doreşte să 
reducă febra copilului pentru că îi afectează somnul sau îl 
epuizează, în altele este dispus să o lase pe planul doi 
pentru a se concentra asupra combaterii infecţiei. 

De obicei, în marea majoritate a bolilor febrile, 
temperatura este mai scăzută dimineaţa şi atinge punctul 
maxim seara, dar sunt şi boli în care se întâmplă invers. De 
asemenea, există câteva boli în care temperatura, în loc să 
crească şi să scadă, rămâne la un plafon constant. Cele mai 
comune exemple sunt pneumonia şi roseola (vezi pagina 
864). Un sugar care este foarte bolnav poate avea o 
temperatură sub cea normală. O temperatură mai mică 
decât cea normală (de exemplu, mai mică de 36,5*C) poate 
apărea la sfârşitul unei boli, precum şi dimineaţa la sugarii 
şi copiii mici sănătoşi. Nu este o cauză de îngrijorare, atâta 


vreme cât copilul se simte bine în general. 

Măsurarea temperaturii. Părinţii cu experienţă pot 
spune adesea când copilaşii lor au febră prin atingerea cu 
partea posterioară a mâinii sau cu buzele de fruntea 
copilului. Problema este, desigur, că este imposibil să-i 
spuneţi doctorului (sau oricui altcuiva) că aţi simţit că 
bebeluşul „arde”. 

Eu recomand termometrele digitale electronice. Timpul 
în care determină temperatura este mai scurt, sunt mai 
exacte şi mai uşor de citit decât termometrul tradiţional 
clasic. Nu sunt nici foarte scumpe, aproximativ 10$ bucata. 
Şi nu prezintă nici un risc să se spargă şi să răspândească 
mercur în mediul înconjurător. Dacă aveţi un termometru 
din sticlă ar trebui să renunţaţi la el, dar nu prin simpla 
aruncare la gunoi. Mercurul este o substanţă otrăvitoare 
care niciodată nu ar trebui să ajungă în mediu. De aceea, 
când aveţi de aruncat un termometru, duceţi-l la medicul 
dumneavoastră sau la centrul de reciclare local care vor 
urma procedura pentru materiale toxice. 


Având un termometru digital, tot ceea ce trebuie să 
faceţi este: ştergeţi, porniţi şi introduceţi. Un zgomot uşor 
vă atenționează când puteţi citi temperatura. La sugari, 
este mai eficient să le măsuraţi temperatura intrarectal. 
Dacă măsuraţi temperatura rectală, capătul cu mercur al 
termometrului trebuie uns cu vaselină sau glicerină. Poziţia 
cea mai adecvată este cu copilul aşezat pe burtă, pe 


genunchii dumneavoastră, sau îi ridicaţi picioarele cu o 
mână, şi introduceţi termometrul lent, 1 cm aproximativ ca 
adâncime în rect. După vârsta de 5-6 ani, copilul poate 
coopera ţinând termometrul în gură, sub limbă, cu buzele 
strânse, un minut sau mai mult. De asemenea, puteţi să-i 
măsuraţi temperatura în axilă (temperatură axilară), dar nu 
este la fel de exactă ca cea măsurată rectal sau intrabucal. 
La un copil, vasele sangvine pot fi imediat sub tegumente 
astfel încât temperatura axilară să fie mai ridicată, pe când 
la altul, vasele sangvine sunt mai în profunzime, astfel încât 
temperatura să fie mai scăzută. Când este importantă 
acurateţea, fie măsurarea rectală, fie cea intrabucală sunt 
cele mai bune. 

Termometrele electronice ultraperformante 
intraauriculare sunt scumpe şi nu oferă avantaje reale, cu 
excepţia cazurilor în care copilul este foarte agitat. 
Termometrele care citesc temperatura prin scanarea 
tegumentelor nu sunt deosebit de exacte. 


EA 4 


Termometrul se spală cu apă călduţă şi săpun, apoi, 
eventual, cu alcool şi se clăteşte cu apă rece din abundență 
pentru a fi siguri că aţi îndepărtat gustul de alcool înainte 
de o nouă utilizare. 

Atunci când precizaţi doctorului temperatura copilului 
dumneavoastră, aveţi grijă să nu uitaţi zecimalele. Cu cât 
sunteţi mai precis, cu atât informaţia este mai valoroasă. 


ECHIVALAREA 


TEMPERATURII 
Fahrenheit Celsius 
98,6 37,0 
100,4 38,0 
102,2 39,0 
104,0 40,0 


Câte zile la rând trebuie măsurată temperatura? 
lată ceea ce se întâmplă de obicei. Un copil are o răceală 
puternică şi face febră. Medicul îl consultă şi stabileşte ca 
părinţii să-l termometrizeze de două ori pe zi. În final, 
copilul intră în convalescenţă, cu o tuse uşoară şi cu un nas 
mai înfundat. Medicul îi sfătuieşte pe părinţi să-l lase pe 
copil afară atunci când răceala a trecut cu totul. Se 
întâmplă uneori ca la zece zile după ce răceala copilului s-a 
terminat, medicul să primească un telefon de la părinţii 
disperaţi, care îi spun că s-au plictisit să mai stea cu copilul 
în casă, răceala i-a trecut, dar mai face în continuare 
„febră” de 37,5*C în fiecare după-amiază. Cum am explicat 
înainte, la un copil activ asta nu înseamnă neapărat că este 
bolnav. Cele 10 zile de stat în casă şi îngrijorarea privind 
„febra” unui copil sănătos, activ şi cu poftă de mâncare, au 
fost o exagerare şi o greşeală. 

In anumite circumstanţe, după ce temperatura a 
coborât sub 38*C timp de câteva zile, o regulă generală 
este să uitaţi de termometru, cu excepţia situaţiei când 
medicul vă cere să continuaţi să o măsuraţi sau copilul pare 
în continuare bolnav. Copiii trebuie ţinuţi acasă (fără să mai 
meargă la şcoală) până ce temperatura se normalizează 
pentru 24 ore şi se simt în mod clar bine, chiar dacă nu 
toate simptomele răcelii au dispărut. Nu căpătaţi obiceiul 
greşit de a măsura temperatura şi când copilul e sănătos. 

Tratamentul febrei ridicate (până la sosirea 
medicului). Intre vârsta de 1 şi 5 ani, copiii pot face febră 
chiar până la 40°C (uneori şi peste) la debutul unor infecţii 
banale (precum guturaiul, faringita, gripa), dar şi la debutul 
unor boli mai grave. Nu vă lăsaţi influenţaţi prea mult de 


mărimea febrei, dar contactaţi medicul imediat ce copilul 
are o stare generală modificată şi aspect de om bolnav. 

Uneori febra poate crea un disconfort foarte mare. Se 
poate întâmpla ca în ziua de debut a unei boli, copilul să 
aibă febră mare (39*C), iar dumneavoastră să nu puteţi 
contacta medicul pe loc, trecând încă 1-2 ore până ce 
puteţi ajunge la el. In acest caz, disconfortul copilului poate 
fi uşurat prin micşorarea temperaturii cu paracetamol 
(acetaminophen sau Tylenol) sau ibuprofen (Motrin), nu 
aspirină (vezi pagina 872). Aceste medicamente se găsesc 
sub formă de tablete sau picături şi trebuie urmate 
instrucţiunile de pe cutie pentru administrarea unor doze 
corecte. Doza se adaptează în funcţie de vârstă şi greutate. 

Medicamentele  antitermice se administrează într-o 
singură doză, cu excepţia cazului când nu aţi ajuns la medic 
după 3-4 ore, caz în care se poate repeta. (Asiguraţi-vă că 
nu îl lăsaţi la îndemâna copilului, ci l-aţi pus într-un loc 
sigur. Chiar dacă sunt medicamente disponibile fără 
prescripţie medicală, asta nu înseamnă că nu sunt 
periculoase; dozele foarte mari pot fi letale.) 

Puteţi să-i faceţi copilului o baie sau nişte frecţii cu o 
cârpă umedă sau cu un burete. Frecţiile au ca scop 
atragerea sângelui la suprafaţă prin frecarea şi răcirea pielii 
datorită evaporării apei de pe ea. Se folosea în trecut alcool 
mentolat, dar dacă se aplică abundent într-o cameră 
neventilată se poate inhala prea mult. Apa este la fel de 
bună, deşi nu miroase la fel de sofisticat. Aceste metode nu 
oferă decât o uşurare de moment deoarece „termostatul” 
rămâne setat la o temperatură ridicată şi febra revine. 

Când copilul este bolnav şi are febră, nu îl înveliţi gros, 
ci doar cu un cearşaf, şi verificaţi ca temperatura camerei 
să nu fie mai mare decât de obicei (17*C). Copilul se va 
simţi mai bine aşa, iar temperatura îi va scădea mai 
repede. 


SEMNAL DE ALARMĂ 
Nu  administraţi niciodată aspirină la copii sau 
adolescenţi, fără a fi sfătuiţi de medic, în caz de febră sau 


manifestări de răceală ori gripă. Pot fi folosite numai 
preparate pentru copii care conţin acetaminophen 
(Tylenol), ibuprofen (Motrin) sau alte preparate fără 
aspirină, pentru tratarea acestor simptome la copii. Dacă se 
descoperă că este vorba de o boală virală, mai ales gripă 
sau rujeolă, aspirina poate creşte susceptibilitatea copilului 
la apariţia sindromului Reye, o afecţiune rară, dar extrem 
de periculoasă care poate duce şi la deces (vezi pagina 
872). 

Febra şi convulsiile. Părinţii se tem uneori că febra 
ridicată prelungită poate provoca convulsii. Nu este 
adevărat. Doar creşterea bruscă şi abruptă a temperaturii 
de la debutul unor boli poate genera, uneori, convulsii la 
copiii mici (vezi pagina 879). Aşadar, scopul scăderii febrei 
este acela de a ajuta copilul să se simtă mai bine şi nu de a 
fi prevenite convulsiile. 


DIETA ÎN TIMPUL DIVERSELOR BOLI 


Doctorul vă va spune ce dietă este recomandată pe 
parcursul fiecărei boli, luând în consideraţie atăt felul bolii, 
cât şi preferinţele copilului. In continuare, vă voi prezenta 
unele principii generale pe care le puteţi aplica până la 
obţinerea sfatului medical. 

Dieta în timpul răcelilor fără febră. Dieta în timpul unor 
răceli fără febră poate fi complet normală. Oricum, copiii s- 
ar putea să-şi piardă din pofta de mâncare, chiar şi în 
timpul unei răceli uşoare, deoarece stau tot timpul în casă, 
nu fac suficientă mişcare, simt un uşor disconfort şi 
deoarece înghit secrețiile nazale mai abundente. Nu-i forţaţi 
să mănânce mai mult decât doresc, iar în cazul în care 
consumă mai puţin decât de obicei, oferiţi-le multe lichide 
în intervalele dintre mese. Este foarte bine să lăsaţi copiii 
să consume câte lichide doresc. Cantităţile excesive de 
lichide nu oferă un beneficiu suplimentar comparativ cu 
nişte cantităţi rezonabile. 

Dieta în timpul febrei până ajungeţi cu copilul la medic. 
Când copiii au febră peste 38*C (datorită unei răceli, gripe, 


faringite sau unei boli contagioase) îşi pierd de obicei pofta 
de mâncare în primele zile, mai ales faţă de alimentele 
solide. În primele 1-2 zile de febră, nu oferiţi copiilor deloc 
alimente solide dacă nu par înfometați, dar oferiţi-le lichide 
la fiecare jumătate de oră, când sunt treji. Sucul de 
portocale, de ananas şi apa sunt cele mai folosite. Nu uitaţi 
niciodată de apă. Ea nu are principii nutritive, dar în acest 
moment aspectul nu este important. Adesea, tocmai acesta 
este motivul care o face atât de atrăgătoare pentru un copil 
bolnav. Alte lichide depind de preferinţele copilului şi de 
boală. 

In cazul în care un copil are o infecţie ce produce dureri 
la înghiţit (faringită) poate refuza sucurile de citrice care 
accentuează această durere deoarece sunt acide. Unii copii 
adoră limonada, sucurile de grapefruit, de pere, de struguri 
şi îngheţata pe băț. Copiilor mai mari le plac băuturile 
carbogazoase, dar trebuie să evitaţi să le daţi băuturi ce 
conţin cofeină (pepsi, coca-cola) care stimulează sistemul 
nervos. Produsele lactate pot creşte cantitatea de mucus şi 
pot produce disconfort în cazul infecțiilor tractului respirator 
superior. 

Regula cea mai importantă este să nu forţaţi copilul să 
mănânce ceva ce nu doreşte, cu excepţia cazurilor când 
doctorul face recomandări specifice. Este foarte probabil ca 
alimentul nedorit să fie vomitat, să provoace tulburări 
intestinale sau să declanşeze apariţia unor probleme de 
alimentaţie. 

Dieta în perioada când copilul prezintă vărsături. 
Vărsăturile apar în foarte multe afecţiuni. Se produc 
deoarece stomacul este afectat de boală şi nu poate digera 
bine. Dieta este influenţată de mulţi factori şi trebuie 
realizată după recomandările medicului. Totuşi, dacă nu 
puteţi lua imediat legătura cu medicul, până la sosirea 
acestuia puteţi folosi sfaturile de mai jos. 

Incepeţi cu câteva înghiţituri mici de apă sau Pedialyte, 
care este apă cu adaos de săruri şi zahăr ce se absoarbe 
mai bine (vezi pagina 912, Soluţii electrolitice). La început, 
daţi-i aproximativ 15 g la fiecare 15-20 de minute. Treptat 


măriţi cantitatea, pe măsură ce toleranța copilului creşte, la 
120 g (o jumătate de pahar) la fiecare 30 de minute. Dacă 
nu apar probleme şi nu varsă, puteţi să-i oferiţi puţin suc de 
mere diluat sau ceai din plante (muşeţelul sau menta sunt 
foarte bune). Unii copii pot tolera la fel de bine şi îngheţata 
pe băț. 

Dacă au trecut mai multe ore de la vărsături şi copilul 
insistă să mănânce, îi puteţi da şi alimente solide, precum 
măr ras, banană, biscuiţi sau pâine prăjită în cantităţi 
reduse. Nu daţi copilului lapte sau produse lactate. 

Dieta în bolile diareice. După vârsta de 2 ani sunt mai 
puţine riscuri de apariţie a unor boli diareice grave sau 
prelungite. Până ce se poate consulta medicul, cel mai bun 
tratament este o dietă cât mai apropiată de normal, în 
funcţie de cerinţele exprimate de copil. Cercetările au 
arătat că dieta tradiţională în timpul diareei, constând în 
lichide zaharate (ceai, suc de mere, sucuri acidulate) 
produce, de fapt, o agravare şi prelungire a diareei, 
nemaifiind recomandată astăzi. Dacă diareea este 
semnificativă, se poate lua în considerare administrarea de 
Pedyalite (vezi pagina 912); dar, cel mai bine este să vorbiţi 
cu doctorul. Un copil care are nevoie de Pedialyte, probabilii 
trebuie evaluat de un medic. 

Cheia dietei în diaree este să vă asiguraţi că aportul de 
lichide este suficient pentru copil, astfel încât acesta să nu 
se deshidrateze. Deshidratarea apare atunci când aportul 
este mai mic decât eliminarea. Primul semn este apatia. 
Alte semne de deshidratare includ: senzaţie de gură uscată, 
ochi înfundaţi în orbile, piele flască. Dacă soluţiile de 
rehidratare (de exemplu, Pedialyte), administrate în 
cantităţi mici, nu sunt eficiente, va fi nevoie de 
administrarea intravenoasă de fluide, ce se poate realiza în 
cabinetul medicului sau în spital. ji 

Probleme de alimentație la sfârşitul unei boli. In 
cazul în care copilul a avut febră câteva zile şi a mâncat 
mai puţin decât de obicei, este normal să scadă în greutate. 
Este foarte probabil ca părinţii să se îngrijoreze când se 
întâmplă aşa ceva prima dată sau a doua oară, iar când 


copilul nu mai este bolnav şi medicul spune că îşi poate 
relua alimentaţia normală, ei sunt nerăbdători să îndoape 
copilul cu mâncare cât pot. Insă, cel mai adesea, copilul 
refuză prima dată alimentele obişnuite şi, dacă părinţii îl 
forţează zi de zi să mănânce ceea ce nu doreşte, pofta lui 
de mâncare s-ar putea să dispară complet. 

Acest copil nu a uitat să mănânce şi nici nu a ajuns prea 
slăbit pentru a mânca. In timpul bolii, sistemul digestiv a 
fost afectat şi probabil că acum suferă de o intoleranţă 
temporară pentru multe alimente. 

Când mâncarea este băgată pe gâtul unui copil cu 
apetitul deja scăzut din cauza bolii, dezgustul faţă de hrană 
apare mult mai repede şi mai uşor decât la un copil sănătos 
tratat similar, în câteva zile putând apărea o problemă de 
alimentaţie de lungă durată. 

Imediat ce stomacul şi intestinele s-au refăcut după 
impactul cu boala şi sunt apte să digere normal hrana, 
apetitul copilului revine brusc şi este mult mai mare ca de 
obicei. Copiii au o foame de lup timp de 1-2 săptămâni în 
care recuperează timpul pierdut. Ajung chiar să plângă de 
foame la două ore după o masă bogată. După vârsta de trei 
ani, copiii pot solicita unele alimente specifice după care 
tânjesc. 

Rolul părinţilor la sfârşitul unei boli este să ofere copiilor 
numai alimentele şi lichidele pe care ei le doresc, fără a-i 
forţa în nici un fel, aşteptând cu răbdare şi încredere 
semnalele că sunt apți să mănânce mai mult. Dacă pofta de 
mâncare a copilului nu a revenit după o săptămână, trebuie 
din nou consultat medicul. 


ADMINISTRAREA MEDICAMENTELOR 


Uneori, este nevoie de foarte multă inventivitate pentru 
a administra copilului nişte medicamente. Prima regulă este 
să i le strecuraţi într-o manieră degajată pe gură, ca şi cum 
nu v-ar fi trecut niciodată prin minte că nu le va înghiţi. 
Dacă începeţi să daţi explicaţii de parcă v-aţi cere scuze, 
copilul este convins că vă aşteptaţi să-i displacă 


medicamentul. Discutaţi despre orice altceva când îi duceţi 
la gură linguriţa, fiindcă majoritatea copiilor mici deschid 
gura în mod automat când văd linguriţa. La bebeluşi, se 
poate utiliza o seringă pentru administrare orală (sunt 
disponibile în farmacii), care se introduce blând în gură, 
paralel cu obrazul, până în partea posterioară. 

Tabletele care nu se dizolvă pot fi pisate fin şi 
amestecate cu o linguriţă dintr-un aliment plăcut la gust ca 
de pildă mărul ras. Amestecaţi medicamentul cu o singură 
linguriţă de măr ras pentru cazul în care copilul nu vrea să 
mănânce mai mult măr. Pastilele amare se pot amesteca cu 
măr ras, sirop de orez sau orez cu lapte. (Unele alimente 
pot interfera cu absorbţia unor medicamente; întrebaţi 
farmacistul dacă puteţi amesteca medicamentul pe care 
trebuie să-l  administraţi copilului cu un anumit 
medicament.) 

Când se administrează un medicament într-o băutură, 
este mai sigur dacă se alege una pe care copilul nu o bea în 
mod obişnuit ca de pildă suc de grapefruit sau de prune. 
Dacă îi daţi medicamentul în băutura lui preferată, suc de 
portocale de exemplu, datorită gustului ciudat pe care îl 
capătă, copilul o va refuza câteva luni de acum înainte. 

Picăturile şi unguentele oftalmice se pot pune uneori 
mai uşor în timpul somnului. O poziţie adecvată pentru 
administrare poate fi următoarea: copilul aşezat pe spate, 
pe genunchii dumneavoastră, cu picioarele în jurul taliei 
dumneavoastră şi fără posibilitatea să vă lovească, capul 
strâns uşor între genunchi şi ţinut ferm cu o mână în timp 
ce cu cealaltă puneţi medicamentul. (Această poziţie este 
foarte utilă şi pentru aspirarea secreţiilor nazale sau pentru 
administrarea de picături). 

Purgativele şi laxativele nu trebuie folosite sub nici un 
motiv, mai ales în durerile de stomac, fără a consulta un 
medic. Mulţi oameni trăiesc cu ideea eronată că una din 
cauzele cele mai frecvente ale durerii de stomac este 
constipaţia şi din acest motiv primul tratament administrat 
este cel cu laxative şi purgative. Există multe cauze ale 
durerii de stomac (vezi pagina 836) şi unele dintre ele, ca 


de exemplu apendicita sau ocluzia intestinală, contraindică 
administrarea acestor substanţe. Ca atare, dacă nu 
cunoaşteţi cauza durerii este mai bine să nu interveniţi cu 
nici un tratament. 

Nu administraţi medicamente copiilor fără a fi 
prescrise de medic. Nu continuaţi administrarea lor şi 
după perioada recomandată de medic. lată câteva exemple 
de ce nu trebuie să procedaţi aşa. Se întâmplă uneori ca un 
copil să prezinte tuse în timpul unei răceli, iar doctorul îi 
prescrie un medicament anumit contra acesteia. Peste 2 
luni, copilul începe din nou să tuşească, iar părinţii îi 
cumpără acelaşi medicament fără să mai consulte doctorul. 
Timp de o săptămână, simptomele se ameliorează uşor, dar 
după aceea tusea devine atât de severă, încât doctorul 
trebuie consultat oricum. El realizează, pe loc, că acum nu 
mai este vorba de răceală uşoară, ci de o pneumonie care 
ar fi putut fi tratată corespunzător dacă părinţii l-ar fi 
consultat de la început. 

Părinţii care au tratat răceli, dureri de cap sau de 
stomac de câteva ori în acelaşi mod, încep să creadă că 
sunt nişte experţi, lucru adevărat într-o oarecare măsură. 
Dar ei nu au pregătire medicală şi, deci, nu pot pune un 
diagnostic corect. Pentru ei, două dureri de cap sau de 
stomac sunt acelaşi lucru. Pentru un medic, ele pot avea 
semnificaţii şi tratamente diferite. 

Persoanele care au fost tratate de medic cu un 
antibiotic (cum ar fi penicilina) sunt tentate uneori să-l 
folosească din proprie iniţiativă în cazul unor simptome 
similare. A fost aşa de bun înainte, a fost uşor de luat şi 
cunosc doza de data trecută - aşadar, de ce nu? Mai întâi 
pentru că medicamentul poate că nu este util, doza nu este 
cea adecvată sau necesită altă medicaţie. In al doilea rând, 
poate să îngreuneze diagnosticul pe care medicul îl va pune 
ulterior. Ocazional, pot apărea reacţii secundare severe 
datorită folosirii acestor medicamente: febră, erupții 
cutanate, anemie. Aceste complicaţii sunt rare, din fericire, 
dar pot apărea cu atât mai uşor cu cât medicamentul este 
utilizat mai frecvent, mai ales dacă utilizarea este 


necorespunzătoare. Din acest motiv, medicamentele 
trebuie luate numai atunci când medicul a decis că 
pericolul bolii şi efectul benefic al medicamentului trec pe 
prim-plan faţă de riscurile unor reacţii secundare. Chiar şi 
folosirea continuă a unui medicament atât de banal cum 
este paracetamolul poate provoca uneori boli grave. Din 
aceleaşi motive, nu trebuie să daţi copilului niciodată 
medicamente numai pentru că le ia vecinul, prietenul sau o 
rudă. 

Rezistenţa la antibiotice. Folosirea în exces a 
antibioticelor poate duce la apariţia unor bacterii care sunt 
rezistente la multe medicamente comune. In grădiniţe, de 
exemplu, în care în cursul unui an de zile în medie un copil 
prezintă zece sau mai multe episoade de boală febrilă, 
majoritatea infecțiilor urechii (otite) nu răspund la dozele 
standard de antibiotice. Trebuie să se dubleze doza pentru 
a omori bacteriile superrezistente care produc infecția. 
Frecvent, doctorii nu pot fi siguri dacă o infecţie este 
produsă de o bacterie sau de un virus. In aceste cazuri, cel 
mai bine este „să aştepţi şi să priveşti”, decât să 
administraţi un antibiotic care se dovedeşte a fi inutil 
(deoarece virusurile nu răspund la antibiotice), dar care va 
stimula dezvoltarea unor bacterii rezistente. 

De asemenea, rezistenţa la antibiotice poate apărea 
când copilului i se administrează doze insuficiente de 
antibiotice - suficiente pentru a omori bacteriile slabe, dar 
care permit dezvoltarea bacteriilor puternice, mai 
rezistente. Pentru a preveni această dezvoltare nedorită (şi 
pentru a vă proteja copilul de a deveni gazda unor bacterii 
extrem de rezistente), atunci când trebuie să administraţi 
copilului un antibiotic, dați-i întreaga doză prescrisă, pe 
toată durata tratamentului. 

Prescripții generice. O prescripţie generică este cea 
care foloseşte nu denumirea producătorului ci denumirea 
chimică. Majoritatea medicamentelor prescrise astfel, de 
obicei sunt mai ieftine decât cele ce se găsesc sub 
denumirea producătorului, deşi adesea este acelaşi 
medicament. Trebuie să vă consultați medicul legat de 


utilizarea prescripţiilor generice. De cele mai multe ori, dar 
nu întotdeauna, este o idee bună să le folosiţi. 


IZOLAREA ÎN BOLILE CONTAGIOASE 


Există multe modalităţi prin care o boală infecțioasă 
poate fi transmisă de la o persoană la alta. Unele sunt 
transmise prin tuse, altele prin atingerea altei persoane. 
Indiferent de cale, germenul trece de la o persoană la alta. 
Nu vă puteţi îmbolnăvi dacă staţi în aceeaşi cameră cu un 
copil bolnav decât dacă germenul a găsit o cale specială de 
a trece de la unul la altul. Unele boli infecțioase ca rujeola 
sau vărsatul de vânt sunt foarte contagioase; altele, ca de 
pildă infecția cu HIV, se transmit mai greu, prin sânge sau 
alte fluide ale organismului. 

Ca principiu general, este bine ca un copil care suferă 
de o boală transmisibilă să stea în casă până ce febra trece 
şi doctorul confirmă că nu mai există risc de transmitere a 
bolii. Este indicat ca frecvenţa contactelor intime între 
copilul bolnav şi alţi membrii ai familiei  (săruturi, 
îmbrăţişări, mângâieri) să fie redusă la minim, cu excepţia 
unei singure persoane care urmează să îl îngrijească. Acest 
lucru este necesar în primul rând pentru a evita ca alţii - fie 
adulţi, fie copii - care nu au avut încă boala să o facă inutil. 
Dacă şi ceilalţi copii din familie au fost expuşi înainte de a 
se şti despre ce boală este vorba, probabil că oricum o vor 
face şi ei, dar este totuşi indicat să nu fie expuşi în mod 
continuu şi exagerat. Alt motiv pentru a ţine izolaţi copiii 
bolnavi este că astfel nu vor apărea infecţii secundare cu 
germeni de la alte persoane, care să agraveze şi să 
complice boala iniţială. 

Adulții din familie, cu excepţia profesorilor şi a celor 
care lucrează în industria alimentară, nu trebuie izolaţi. 
Este cazul, totuşi, să vă folosiţi instinctul şi bunul simţ în 
ceea ce priveşte vizitarea familiilor cu copii care pot avea 
boala. Riscul de a transmite germenii este practic nul dacă 
nu intraţi în contact direct cu aceştia. Insă, dacă părinţii 
sunt suspicioşi, probabil că vor da vina pe dumneavoastră 


dacă în următorii 5 ani, cineva din familia lor va face boala 
respectivă. 

Cea mai bună cale de a limita extinderea bolii este 
spălatul frecvent al mâinilor. Invăţaţi-vă copilul să se spele 
pe palme şi între degete, timp de un minut sau chiar mai 
mult. Folosirea unui scăunel face mai uşoară pentru un 
copil cufundarea mâinilor în apă; bucăţelele de săpun (ca 
cele din băile de hotel) sunt mai uşor de folosit de nişte 
mânuţe micuţe. 

Puneţi cutii de şerveţele pentru a sugera suflatul 
frecvent al nasului şi pungi de hârtie pentru a împiedica 
şerveţelele să ajungă pe podea. 


COMPORTAMENTUL FAŢĂ DE UN COPIL BOLNAV 


Feriţi-vă să-l răsfăţaţi. Când copiii sunt bolnavi, este 
normal să îi trataţi cu atenţie deosebită şi multă grijă. Nu 
vă deranjează să preparaţi băuturi şi mâncăruri la ore târzii 
sau chiar să daţi de o parte o băutură refuzată şi să 
preparaţi alta diferită imediat. Sunteţi fericiţi să le puteţi da 
noi jucării care să-i facă bucuroşi şi liniştiţi, şi îi întrebaţi 
adesea cum se simt. Copiii se adaptează foarte repede la 
această nouă poziţie în ierarhia familiei şi dacă au o boală 
care-i face mofturoşi s-ar putea să ajungă să-i dirijeze pe 
părinţi ca nişte mici tirani. Din fericire, majoritatea copiilor 
ajung la stadiul de convalescenţă în scurt timp. Imediat ce 
părinţii încetează să-şi mai facă griji, încetează şi răsfăţul 
copilului care are pretenţii nerezonabile. După una-două 
zile de ciocniri minore, se revine la normal. 

Dar când copiii au o boală de durată, atmosfera 
continuă de îngrijorare şi tratamentul special pot avea un 
efect negativ asupra moralului copilului. Copiii percep 
anxietatea părinţilor şi devin tentaţi să aibă pretenţii din ce 
în ce mai mari, iar dacă sunt prea bine educați ca să se 
manifeste în acest fel s-ar putea să devină agitaţi ca nişte 
actori răsfăţaţi de public. Este foarte uşor pentru ei să 
înveţe rolul de bolnav care primeşte atenţia şi consideraţia 
celor din jur fără nici un efort, iar o parte din abilitatea de a 


se face singuri plăcuţi diminuă, ca un muşchi care s-a 
atrofiat fiindcă nu a fost folosit. 

Încercaţi să-i determinaţi să se menţină ocupați şi 
politicoşi. Este, aşadar, înţelept ca părinţii să facă tot ce 
pot pentru a aduce la normal raporturile cu copilul bolnav, 
cât de repede posibil. Aceasta înseamnă o serie de lucruri 
mărunte, cum ar fi intrarea în camera copilului cu o 
expresie prietenoasă şi degajată, în locul uneia îngrijorate; 
întrebarea „cum te simţi?” - cu un ton al vocii care să arate 
că se aşteaptă veşti bune şi nu proaste (poate este util să 
se evite repetarea acestei întrebări în restul zilei) etc. 
Atunci când cunoaşteţi din experienţă ce doresc să 
mănânce şi să bea, oferiţi-le din când în când. Nu-i întrebaţi 
timid apoi dacă le-a plăcut şi nu vă purtaţi de parcă ar fi 
făcut cine ştie ce efort dacă au consumat o parte. Feriţi-vă 
să-i forţaţi să mănânce sau să bea ceva, cu excepţia cazului 
când doctorul v-a recomandat. Pofta de mâncare a unui 
copil bolnav este mult mai repede îndepărtată dacă îl 
obligaţi să mănânce decât în cazul unui copil sănătos. 

Când cumpăraţi jucării noi, căutaţi din acelea care îi ţin 
ocupați şi le permit să poată folosi imaginaţia: blocuri de 
desen, seturi de construit, truse de tricotat sau cusut, cărţi 
de colorat, plastilină, colecţii de timbre. Astfel de jucării îl 
incită pe copil şi îl fac să aibă o ocupaţie timp mai 
îndelungat, pe când acelea care sunt doar foarte frumoase 
îşi pierd repede strălucirea şi accentuează dorinţa de a 
avea cât mai multe jucării şi a primi cât mai multe cadouri. 
Oferiţi jucăriile pe rând, numai câte una o dată. Există şi 
foarte multe distracţii care se pot organiza în casă, cu 
resursele existente, pentru a găsi o ocupaţie copilului cum 
ar fi decuparea unor poze din reviste vechi, împletitul, 
cusutul, construirea unei căsuțe din cutii de carton. 
Incercaţi să descurajaţi urmărirea excesivă a programelor 
TV sau jocurile video, pentru că îl pot face apatic sau îl 
încurajează să rămână bolnav; pe perioade scurte, însă, nu 
fac rău. 

In cazul în care copilul va fi imobilizat la pat pentru mai 
mult timp, dar nu îl obosesc prea tare lecţiile, găsiţi un 


meditator sau o persoană din familie, care să îl ajute să 
recupereze lecţiile pierdute cât de repede şi să înceapă 
studiul regulat, zilnic. Este normal ca ei să dorească o 
companie pentru o parte a zilei şi puteţi să staţi o vreme cu 
ei sau să citiţi o poveste împreună. Evitaţi însă discuţiile şi 
tânguielile dacă vă cer din ce în ce mai multă atenţie. 
Stabiliţi-vă perioade regulate când copilul să ştie că veţi sta 
cu el, precum şi altele în care să fie convins că aveţi treabă 
în altă parte. Dacă boala nu este transmisibilă şi medicul vă 
permite, puteţi invita şi alţi copii să se joace cu el sau să 
rămână la masă. 


Cea mai dificilă perioadă este în convalescenţă, când 
copilul a trecut de partea grea a bolii, dar încă nu este 
complet restabilit. Trebuie să vă folosiţi bunul simţ pentru a 
aprecia cât de multă atenţie specială are nevoie de acum 
încolo. Copilul trebuie să ducă o viaţă cât mai normală 
posibil în circumstanţele respective, fiind de aşteptat să se 
comporte rezonabil cu restul familiei şi evitându-se 
îngrijorarea exprimată de cuvinte, priviri sau gânduri. 


MERSUL LA SPITAL 


Un copil care trebuie să meargă la spital pentru o boală 
acută sau un traumatism, va fi dezorientat şi speriat. Dacă 
are un părinte sau alt membru de familie în apropiere tot 
timpul, aceasta va face o diferenţă psihologică uriaşă. Un 


copil care merge la spital pentru nişte proceduri planificate, 
de exemplu, pentru o intervenţie chirurgicală de excizie a 
amigdalelor sau a vegetaţiilor adenoide, poate deveni 
extrem de anxios, gândindu-se la ceea ce va urma. Şansa 
de a-şi exprima temerile şi de a primi încurajări poate ajuta 
extraordinar de mult. Copilul care suferă de o boală cronică 
sau care necesită îngrijiri medicale speciale poate fi 
frecvent spitalizat. 

Pentru aceşti copii şi pentru familiile lor, un specialist 
pregătit pentru a ajuta copilul să se adapteze la viaţa de 
spital şi la procedurile medicale poate fi de mare ajutor. 

De ce este înfricoşător spitalul? La vârsta de 1-4 
ani, copilul este speriat cel mai tare de perspectiva 
separării de părinţi. Se simte de parcă i-ar pierde pe veci 
când îl lasă la spital, iar apoi pleacă după fiecare vizită. 
Intre vizitele părinţilor, copilul poate fi depresiv şi anxios. 
Când părinţii vin pe urmă să-l vadă, s-ar putea să le facă 
reproşuri în tăcere prin refuzul de a-i saluta în primele 
minute. Pentru a evita apariţia acestor temeri, dacă este 
posibil, este indicat ca părinţii să rămână cu copilul. Dacă 
acest lucru nu se poate, unul dintre bunici sau o altă 
persoană apropiată poate sta cu copilul în spital. 

După vârsta de 4 ani, copilul începe să se teamă mai 
mult de ce urmează să se petreacă cu el, de leziunile care i 
se pot provoca organismului său şi de durerile pe care le 
poate simţi. Nu este bine ca părinţii să-i promită că spitalul 
va fi o „grădină cu trandafiri” unde va duce o viaţă „în roz”, 
pentru că în cazul când este nevoie să suporte unele 
proceduri medicale dureroase, copilul nu va mai avea 
încredere în ei după aceea. Pe de altă parte, dacă i se spun 
toate situaţiile neplăcute sau dureroase prin care poate 
trece, copilul va suferi mai mult anticipându-le decât 
trecând prin ele în realitate. 

Cel mai important lucru este ca părinţii să se arate 
calmi, siguri pe ei, fără însă să forţeze nota părând falşi. 
Când copilul nu a mai fost în spital până atunci, va încerca 
să-şi imagineze cum va fi viaţa lui acolo, poate temându-se 
că i se pot întâmpla cele mai mari necazuri. Părinţii îi pot 


face imaginaţia să se calmeze cel mai bine printr-o 
descriere generală a vieţii în spital şi nu prin certuri cu el în 
care să-l convingă că o să-l doară puţintel, nu mult aşa cum 
crede el. 

De asemenea, este de ajutor pentru părinţi să spună 
copilului şi despre lucrurile distractive din spital: cărţile şi 
jucăriile aduse de acasă, televizorul de deasupra patului şi 
butonul pe care poate apăsa pentru a chema asistenta 
medicală. Unele spitale de copii sunt prevăzute şi cu săli de 
joacă, în care se găsesc o mulţime de jocuri şi jucării 
grozave. 

Este mai bine să se repete aceste lucruri, care 
constituie aspecte mai plăcute ale vieţii în spital, pentru că 
în cel mai rău caz copilul îşi petrece timpul distrându-se să 
audă poveşti şi nu mai are timp să-şi lase imaginaţia liberă 
şi să-şi închipuie cine ştie ce situaţii neplăcute. Aş menţiona 
unele aspecte ale tratamentului medical, dar copilul trebuie 
să observe că aceasta este doar o părticică a vieţii în spital. 

In Statele Unite ale Americii există multe spitale de copii 
care au programe speciale pentru copiii care vor fi 
spitalizaţi. Copiii şi părinţii pot urmări cu câtva timp înainte 
de data spitalizării filme, diapozitive şi spectacole cu 
păpuşi, pentru a se lămuri cum vor fi trataţi şi îngrijiţi copiii 
acolo şi a li se răspunde la întrebări. Se poate face şi un tur 
al spitalului, cu un ghid care să le explice ce se întâmplă în 
fiecare secţie şi să le răspundă la întrebări. 

Copiii trebuie să-şi poată exprima îngrijorările. 
Mai important decât să-i spuneţi copilului ce vă trece 
dumneavoastră prin minte, este să-i oferiţi şansa de a pune 
întrebările care îl frământă şi a vă spune cum îşi 
imaginează el că va fi un spital. Copiii mici văd aceste 
lucruri într-un mod neobişnuit, cum nu le trece adulţilor prin 
minte. În primul rând, îşi închipuie adesea că trebuie duşi la 
spital sau operaţi pentru că nu au fost cuminţi şi au făcut 
lucruri „nepermise”, ca de pildă nu şi-au curăţat pantofii, s- 
au dat jos din pat când erau bolnavi sau au vorbit urât cu 
cineva din familie. Şi-ar putea imagina că li se taie gâtul ca 
să se scoată amigdalele sau nasul ca să se extragă 


vegetaţiile adenoide. Datorită faptului că multe lucruri nu le 
înţeleg, pun foarte multe întrebări. Fiţi pregătiţi să auziţi 
scenarii fanteziste şi încercaţi pe cât puteţi să-i redaţi 
încrederea în ceea ce priveşte plăsmuirile imaginaţiei sale. 


SPOCK CLASIC 

Când să-i spuneţi copilului? Dacă ştiţi cu câteva zile sau 
săptămâni înainte că urmează să fie spitalizat copilul, se 
ridică întrebarea când să-i spuneţi şi lui acest lucru. Dacă 
nu este nici un risc să descopere din altă parte, cred că 
este mai bine să aşteptaţi până mai rămân doar câteva zile 
până la spitalizare, ca să-i spuneţi acest lucru unui copil 
mic. Nu-i face nici un bine dacă are săptămâni la dispoziţie 
să-şi poată imagina tot felul de necazuri. Ar fi mai corect, la 
un copil de peste 7 ani, să-i spuneţi cu câteva săptămâni 
înainte (dacă este genul care face faţă situaţiilor neplăcute 
în mod rezonabil), mai ales dacă are deja unele bănuieli. In 
mod categoric, nu trebuie să minţiţi copilul, indiferent de 
vârstă, atunci când vă pune întrebări şi niciodată să nu-l 
păcăliţi ca să-l atrageţi spre spital spunându-i că este vorba 
de altceva. E 

Anestezia. |n cazul în care copilul dumneavoastră 
urmează să sufere o intervenţie chirurgicală şi puteţi alege 
din mai multe opţiuni, este bine să discutaţi întâi cu 
medicul anestezist. Modul în care copilul primeşte 
anestezia are mare importanţă în înclinarea balanței spre 
tulburări emoţionale în urma operaţiei sau trecerea prin ea 
cu fruntea sus, fără a rămâne urme. Uneori, puteţi alege 
medicul anestezist cel mai priceput să se poarte cu copiii 
sau care ştie cel mai bine să se facă plăcut de ei. Ar fi 
indicat ca şi copilul să îl cunoască din timp, ca să aibă 
vreme să se obişnuiască cu el şi, astfel, să fie redus 
impactul negativ din momentele premergătoare operaţiei în 
sine. În unele cazuri, puteţi alege între mai multe feluri de 
anestezie. La modul general vorbind, anestezia prin 
inhalarea unor gaze este mai puţin înfricoşătoare pentru 
copil. Medicul anestezist cunoaşte toţi factorii medicali care 
trebuie cântăriţi şi este singurul în măsură să ia decizia 


finală. Dar, atunci când din punct de vedere medical sunt 
mai multe soluţii posibile, puteţi face o alegere având în 
vedere şi factorul psihologic. 

Nu trebuie să folosiţi cuvintele „vei adormi” atunci când 
vorbiţi despre anestezie cu un copil. S-ar putea ca după 
operaţie să apară tulburări de somn. Explicaţi-i, însă, că 
anestezia produce un tip special de somn din care 
anestezistul îl scoate pe copil când operaţia este gata. S-a 
arătat că prezenţa părinţilor în sala de operaţie în timpul 
anesteziei îl face pe copil să fie mai puţin speriat şi agitat în 
ceea ce priveşte operaţia, şi reduce nevoia de medicaţie 
calmantă. 

Vizitele. Părintele trebuie să stea în spital alături de 
copilul în vârstă de 1-5 ani, dacă este posibil, măcar în 
timpul zilei. Cel puţin, părintele trebuie să-l viziteze zilnic 
pe copil. Multe spitale oferă condiţii speciale pentru 
instalarea părinţilor, pentru ca unul din ei să poată rămâne 
permanent cu copilul. 

Dacă părinţii nu pot decât să facă vizite periodice 
copilului, acestea îi pot crea dificultăţi temporare. Vederea 
părinţilor îi reaminteşte cât de mult le-a dus dorul. S-ar 
putea să plângă disperat după ce ei pleacă, sau să plângă 
în tot timpul vizitei. Părinţii s-ar putea să aibă impresia că 
acesta nu se simte bine în toată perioada cât este în spital. 
De fapt, copiii mici se adaptează surprinzător de bine la 
viaţa de spital când părinţii sunt absenţi, chiar dacă se simt 
prost datorită bolii sau trebuie să suporte proceduri 
medicale dureroase. 

Nu vreau să creez impresia că părinţii ar trebui să stea 
departe de ei. Copilul câştigă siguranţă dacă înţelege la 
fiecare plecare a părinţilor că ei vor reveni mai târziu. Cel 
mai bun lucru pe care îl pot face părinţii este să se 
comporte cu cât mai multă voioşie, siguranţă şi lipsă de 
griji. Dacă părinţii au o expresie îngrijorată, speriată, 
tensionată, copilul va deveni şi el agitat şi speriat. 

Reacţii tardive la spitalizare. Un copil mic poate 
părea că a trecut cu bine peste perioada de spitalizare, 
doar că o dată ajuns acasă să prezinte un comportament 


deranjant, fie printr-o frică şi ataşare excesive, fie prin 
agresivitate. Deşi neplăcute, aceste reacţii sunt normale. 
Răbdarea, încurajarea şi insistența calmă că mai târziu se 
va simţi mai bine este tot ceea ce are nevoie copilul de 
obicei pentru a lăsa perioada spitalizării în urmă şi pentru 
a-şi continua viaţa de copil. 


VACCINĂRILE 


SPOCK CLASIC 


Eu am crescut într-o perioadă când fiecare părinte era 
foarte îngrijorat deoarece copilul lui poate contracta 
poliomielita, un virus paralitic. Această boală a ucis aproape 
25 000 de oameni, în special copii - anual. Eram avertizaţi 
să nu bem apă din fântână, să evităm mulțimile de oameni 
pe timpul verii şi să ne ferim de orice infecţie virală. Dar 
atât. Nu a mai fost nici un caz de apariţie a poliomelitei în 
Statele Unite ale Americii din anul 1979. Variola a fost total 
eradicată de pe planeta noastră. 

Eliminarea acestora nu este altceva decât un miracol 
medical, una din cele mai mândre realizări ale omenirii şi a 
devenit posibilă datorită vaccinurilor. 


CUM ACŢIONEAZĂ VACCINURILE 


Vaccinurile stimulează sistemul imun al organismului să 
producă anticorpi împotriva bacteriilor sau virusurilor. In 
mod normal, după ce o persoană a trecut printr-o infecţie, 
sistemul său imun îşi aminteşte acest lucru şi va fi capabil 
să se apere de acea infecţie în viitor. Vaccinurile produc 
acelaşi răspuns eficient, fără a produce boala. 

Bolile infecțioase care pot fi prevenite prin 
vaccinări. In mod obişnuit, majoritatea copiilor din Statele 
Unite ale Americii sunt vaccinaţi împotriva a unsprezece 
afecţiuni diferite; mulți primesc chiar douăsprezece 
vaccinuri. Până la vârsta de doi ani, un copil trebuie să 
primească protecție împotriva următoarelor boli 
infecțioase, menţionate în ordinea complicaţiilor cele mai 
grave: 

e Difteria, caracterizată prin apariţia unor membrane în 
faringe, care produc probleme respiratorii. 

e Tusea convulsivă (pertussis), caracterizată prin accese 


de tuse atât de serioase, încât copilul nu poate să 
mănânce, să doarmă sau să respire bine timp de mai multe 
săptămâni. 

e Tetanosul, caracterizat prin contracturi musculare 
involuntare, astfel încât respiraţia poate deveni dificilă sau 
chiar imposibilă. 

e Rujeola  (pojarul), caracterizată nu numai printr-o 
erupție neplăcută, dar şi prin febră înaltă, pneumonie şi 
infecţii ale creierului. 

e Parotidita  epidemică  (oreionul), caracterizată prin 
febră, cefalee, tulburări de auz (chiar surditate), glande 
salivare tumefiate şi umflarea dureroasă a testiculelor sau 
ovarelor. 

e Rubeola (pojărelul sau pojarul german), care este de 
intensitate redusă în copilărie, dar dacă este contractată în 
timpul sarcinii poate determina malformații la copil. 

e Poliomielita, caracterizată prin paralizii. 

e Infecția cu virusul Haemophilus influenzae tip B (Hib), 
caracterizată prin surditate, afectarea creierului, şi sufocare 
prin afectarea căilor respiratorii superioare. 

e Hepatita B, o infecţie a ficatului care poate duce la 
afectare cronică a ficatului şi, în ultimă instanţă, la cancer 


hepatic. 

e Infectia pneumococică a plămânilor (pneumonie) sau 
a meningelor - membranelor care protejează creierul 
(meningita). 


e Varicela  (vărsatul de vânt), caracterizată printr-o 
erupție caracteristică, dar care se poate însoţi de 
pneumonie severă sau meningită. 

e Gripa (influenza), caracterizată în mod obişnuit prin 
febră, asociată cu dureri musculare şi alte simptome, dar 
care poate de asemenea include şi pneumonie severă, în 
special la copiii cu boli cronice sau la persoanele vârstnice. 

Această listă nu poate cuprinde toate bolile produse de 
bacterii sau de virusuri care se pot combate prin vaccinuri. 
De exemplu, Hib sau pneumococul pot să infecteze orice 
organ din corp. Virusul varicelei produce adesea herpes 
zoster, o erupție pruriginoasă şi dureroasă care poate 


apărea de mai multe ori pe parcursul vieţii. Şi aş putea să 
continui. Ideea este că infecțiile prevenite de vaccinuri 
merită să fie prevenite. (Puteţi citi mai multe despre aceste 
afecţiuni în capitolul „Boli frecvente în copilărie”.) 

Vaccinul antigripal, ultimul pe lista de mai sus, este 
recomandat insistent la copiii cu anumite boli cronice, de 
exemplu astm bronşic sau afecţiuni cardiace. Este 
recomandat oricărui copil ai cărui părinţi decid că această 
extraprotecţie merită durerea şi pentru toţi copiii cu vârstă 
sub trei ani. 

Alte vaccinuri. Există multe alte vaccinuri care nu au 
fost cuprinse în lista anterioară. De exemplu, copiii care 
trăiesc în anumite zone, beneficiază de vaccinarea 
împotriva hepatitei A, un virus care infectează ficatul. Copiii 
care călătoresc în Africa, Asia, America Centrală şi America 
de Sud au, adesea, nevoie de vaccinări suplimentare. 
Medicul copilului dumneavoastră vă poate spune dacă este 
nevoie de imunizări speciale. 


RISCURILE VACCINĂRILOR 


Cântărirea riscurilor şi a beneficiilor. Sunt 
disponibile o mulţime de informaţii despre riscurile 
vaccinărilor. De asemenea, din nefericire, printre ele se află 
şi informaţii greşite. Mulţi părinţi sunt îngrijoraţi, unii chiar 
sunt speriaţi. Cu toate acestea, scopul este să vedeţi dacă 
beneficiile prevenirii bolii depăşesc riscurile vaccinării. 
Fiecare expert şi fiecare medic responsabil susţin această 
concluzie. 

Luaţi oricare dintre noile vaccinuri: înainte de vaccinul 
Hib, în Statele Unite ale Americii, 20 000 de copii cu vârsta 
sub 5 ani făceau infecţii severe cu Hib, inclusiv meningită. 
În anul 2000, numărul se redusese de aproximativ cinci ori. 
Primul copil pe care l-am îngrijit ca student la medicină a 
fost un superb bebeluş care îşi pierduse auzul ca rezultat al 
unei infecţii cu Hib. Un alt copil venise în camera de gardă 
cu laringele edemaţiat, aproape obstruat, şi trebuia să fie 
dus în sala de operaţie pentru a i se plasa un tub în trahee. 


A rămas internat două săptămâni. În ultimii zece ani, nu am 
mai văzut nici o singură infecţie determinată de Hib. 

Riscurile vaccinărilor sunt de obicei foarte mici. Injecţiile 
dor un pic mai mult decât o ciupitură. Unii copii pot 
prezenta o înroşire în jurul locului injecţiei şi, uneori, o 
uşoară tumefacţie care dispare în câteva săptămâni. In 
cazuri rare, poate apărea o febră înaltă. Extrem de rar 
(aproximativ un caz la 100 000 de copii vaccinaţi), copilul 
poate manifesta nelinişte, poate plânge ore în şir, nu 
răspunde normal, poate avea o convulsie. Aceste reacţii 
sunt înspăimântătoare şi, în cazuri rare, pot duce la 
probleme serioase pe termen lung. Dar - şi nu pot spune 
acest lucru de destule ori - bolile care sunt astfel prevenite 
ar fi mult mai frecvente şi mult mai grave. 

Cum sunt produse vaccinurile? Majoritatea 
vaccinurilor conțin virusuri sau bacterii omorâte (virusul 
antipolio inactivat, sau IPV) sau desfăcute în mai multe 
porțiuni (vaccinurile pertussis acelular, antiHib, sau 
antipneumococic). Unele vaccinuri sunt produse să 
acţioneze împotriva toxinelor produse de bacterii 
(antidifteric, antitetanos); anticorpii împotriva toxinelor 
ajută de asemenea la eliminarea bacteriilor. Unele dintre 
vaccinuri - pentru rujeolă, parotidită epidemică, rubeolă 
sau varicelă - conţin virusuri vii care au fost atenuate astfel 
încât să nu producă boala la copiii sănătoşi sau să cauzeze 
doar o formă extrem de uşoară de boală. Aceste vaccinuri 
nu sunt extrem de sigure pentru copiii care au sistemul 
imunitar slăbit (de exemplu, copiii care primesc tratament 
chimioterapic) sau copiii care trăiesc împreună cu persoane 
cu sistem imunitar deprimat. 

Vaccinurile devin mai sigure. Vaccinul 
antipoliomielitic se administrează oral. Dar această formă 
de administrare foloseşte virusul viu, ceea ce duce la 
apariţia câtorva cazuri de poliomielită pe an. Pentru a 
preveni această rară reacţie adversă, astăzi se foloseşte 
vaccinul cu virusuri omorâte. (Din nefericire, acest vaccin 
se administrează injectabil.) 

Vaccinul antipertussis este cunoscut că produce durere, 


tumefacţie, înroşire şi febră. Noua versiune a acestui 
vaccin, vaccinul antipertussis acelular sau aP, este mult mai 
blând. 

Expunerea la mercur înainte de naştere sau în primii ani 
de viaţă poate produce afectarea creierului (vezi pagina 
764). In trecut, multe dintre vaccinuri conţineau un 
conservant numit thimerosal, care avea în compoziţie 
mercur. Nu s-a dovedit că thimerosalul din vaccinuri ar fi 
dăunător. Totuşi, pentru a fi siguri, vaccinurile utilizate în 
mod frecvent la copii nu conţin thimerosal şi conţin doar 
urme extrem de fine de mercur. 

Vaccinările şi autismul. Numărul copiilor cu autism 
pare să crească, şi nimeni nu ştie de ce (vezi pagina 613). 
Este normal să ne întrebăm dacă vaccinurile sau o 
componentă a lor poate fi cauza. Multe teorii şi voci s-au 
concentrat pe  trivaccinul  antirujeolic,  antiparotidită 
epidemică şi antirubeolic (MMR). Cu toate acestea, studiile 
aprofundate nu au găsit nici o legătură între MMR şi autism. 
De exemplu, nu există nici o diferenţă în rata autismului la 
copiii care au primit vaccinul şi la cei care nu au fost 
vaccinaţi. 

In anul 2001, un comitet de experţi de la /nstitute of 
Medicine din SUA a concluzionat că MMR nu este 
responsabil pentru marea majoritate a cazurilor de autism, 
deşi cercetările lasă deschisă ideea că în foarte puţine 
cazuri poate să fie cauza. Fără MMR, numărul cazurilor de 
pojar ar atinge cote alarmante, rezultând mult mai mulţi 
copii cu afecţiuni ale creierului decât ar putea fi cauzate 
vreodată de vaccinare. Studiul recomandă ca aceşti copii să 
continue să primească MMR. Acelaşi lucru este agreat şi de 
American Academy of Pediatrics şi de Centers for Disease 
Control (CDC) din Statele Unite ale Americii. 

Se consideră că vaccinurile sunt implicate şi în apariţia 
altor afecţiuni grave, cum este boala inflamatorie 
intestinală (BII). Şi în aceste cazuri, studiile aprofundate nu 
au găsit nici o legătură între vaccinuri şi BII. 

Alte surse de informare. Fiecare doctor care 
administrează vaccinuri este obligat prin lege să dea 


părinţilor un pliant informativ despre fiecare vaccin (în 
SUA). Aceste pliante, tipărite de Centers for Disease Control 
(CDC), sunt foarte clare şi exacte. Cereţi medicului copilului 
dumneavoastră aceste pliante din timp, astfel încât să aveţi 
timp să citiţi despre imunizările ce vor urma. Există, de 
asemenea, mai multe site-uri web listate în Ghidul 
Resurselor (vezi pagina 917). 


SCHEMA DE VACCINARE 


Atât de mic, atât de multe injecții. Bebeluşii sunt 
cei mai vulnerabili la majoritatea bolilor care pot fi 
prevenite prin vaccinare. De aceea, este normal ca 
vaccinarea să înceapă cât mai devreme posibil. Dar în cazul 
mai multor vaccinuri, copiii necesită mai mult de o 
expunere pentru a dezvolta un răspuns imun complet. De 
aceea, multe dintre aceste vaccinuri sunt administrate de 
mai multe ori în primul an de viaţă pentru a obţine 
protecţie maximă cât mai de timpuriu. 

Schema standard pentru vaccinări pe care majoritatea 
doctorilor o urmăresc este emisă de Centers for Disease 
Control (CDC) şi aprobată de Advisory Committee on 
Immunization Practices of the United States Public Health 
Service (ACIP), de American Academy of Pediatrics (AAP) şi 
de American Academy of Family Physicians (AAFP). De 
asemenea, CDC publică directive specifice despre copiii 
care nu trebuie vaccinaţi şi despre cei care trebuie să 
primească vaccinuri speciale, cum ar fi vaccinul antigripal. 

Supa alfabet. Multe dintre aceste vaccinuri sunt 
notate cu iniţiale sau cu numele de marcă. Următoarea listă 
ar trebui să vă ajute (vezi pagina 862 despre mai multe 
informaţii despre bolile în sine): 

e DtaP (antidifteric, antitetanos şi antipertussis, o 
combinaţie de trei vaccinuri în unul singur). 

e HepB (antihepatitic B). 

* Hib (antiHaemophilus influenzae tip B). 

e ComVax sau PedvaxHIB (o combinaţie de vaccin 
antihepatitic B şi antiHaemophilus influenzae tip B). 


e IPV (vaccinul antipoliomielitic inactivat). 

e MMR (o combinație de vaccin  antirujeolic, 
antiparotidită epidemică şi antirubeolic). 

e Varicella sau Varivax (vaccin antivaricelic). 

e PCV sau Pneumovax (vaccin antipneumococic). 

e Ta/(vaccin antitetanos cu o doză foarte mică de vaccin 
antidifteric, recomandat copiilor cu vârsta peste şapte ani). 

O schemă tipică de vaccinare. Pentru o protecţie 
maximă, copiii trebuie să fie vaccinaţi la timp. Schemele de 
vaccinare au o oarecare flexibilitate. Doctorii şi părinţii pot 
decide să întârzie unele dintre vaccinări chiar cu câteva luni 
fie pentru a spaţia injecţiile, sau deoarece copilul este 
bolnav când trebuie făcut vaccinul. In cazul în care copilul 
pierde multe vaccinări, medicul trebuie să-l includă rapid în 
schema de vaccinare. Scopul este să aibă prima serie 
completă de vaccinări până împlineşte vârsta de doi ani. 

Schema de  vaccinări este supusă permanent 
schimbărilor datorită apariţiei şi aprobării de noi vaccinuri. 
In timp ce dumneavoastră citiţi aceste rânduri, pot 
interveni schimbări în formulele vaccinurilor, ceea ce duce 
la reducerea numărului de înţepături. Unele vaccinuri se 
administrează pe cale orală, care nu doare deloc. In acelaşi 
timp, dumneavoastră puteţi face multe lucruri pentru a vă 
pregăti copilul pentru vaccinare. 


PRIMOVACCINAREA 
Vârsta Vaccinul Injecți 
Naştere Hep B i 
2 luni DtaP, IPV, PCV, Hib+Hep 4 
4 luni DtaP, EA PCV, Hib 4 


6 luni | DtaP, IPV, PCV, Hib+Hep 4 
B 


12-15 luni| MMR, PCV, Hib, Varicelă 4 
15-18 luni DtaP 1 


RAPELURI 


Vârsta Vaccinul  |injecţi 
i 
4-6 ani |DtaP, IPV, MMR 3 
11-12 Td 1 
ani 


PREGĂTIŢI-VĂ COPILUL PENTRU VACCINARE 


SPOCK CLASIC 


Cea mai bună cale de a vă pregăti copilul pentru fiecare 
vaccinare este să îi explicaţi simplu şi cinstit, pe cât posibil, 
luând în considerare vârsta şi capacitatea lui de înţelegere. 
Spuneţi-i că injecţia va durea puţin („ca o pişcătură mai 
tare”), dar că îl va proteja împotriva bolilor care ar fi mult 
mai dureroase decât injecţia. Asiguraţi-l că este foarte bine 
să plângă, dacă vrea, şi că este normal să fie furios pe 
medic şi pe dumneavoastră. Chiar şi copiii mici care nu vă 
înţeleg cuvintele sunt liniştiţi la tonul vocii dumneavoastră 
atunci când îi ţineţi în braţe şi le explicaţi de ce trebuie să 
facă o injecție. 

Confortul corpului. Bebeluşii se simt în siguranţă în 
braţele părinţilor. Nou-născuţii de o zi care sunt înţepaţi în 
călcâi pentru a li se recolta sânge plâng mai puţin şi 
prezintă mai puţine semne fizice de stres dacă mamele lor 
îi ţin în braţe în timpul acestei proceduri. O poziţie bună 
este cu faţa la dumneavoastră, piept lângă piept, cu braţele 
şi picioarele în jurul corpului dumneavoastră. Această 
poziţie funcţionează pentru copiii sub vârsta de cinci-şase 
ani. 

Sugerea unei suzete, legănatul sau mângâierea pot fi 
folosite pentru asigurarea confortului bebeluşului. 

Folosiţi-vă vocea. Pentru bebeluşi, nu contează ce 


spuneţi. Tonul vocii dumneavoastră îl face să se simtă în 
siguranţă. Pentru copiii în vârstă de 1-3 ani şi pentru 
preşcolari, teama de injecții este adesea mai mare decât 
sentimentul actual. Pentru a reduce teama, spuneţi-i 
copilului ceea ce urmează să se întâmple. De exemplu, 
„Acum vei simţi că te şterge cu alcool - simţi ceva rece?” 

De asemenea, puteţi folosi alte cuvinte pentru injecție, 
de exemplu medicament sau vaccin. 

In cazul în care copilul este speriat, adesea ignoră 
frazele negative. Dacă părintele spune „Nu ţipa!”, el aude 
„Țipă!” Dacă părintele spune „Nu mai plânge!”, el aude 
„Plângi!” Este cel mai bine să utilizaţi doar cuvinte cu sens 
pozitiv: „Eşti în regulă; acum, acum; se termină curând”. 

Daţi-i copilului posibilitatea de a alege. Unii copii 
doresc să vadă ceea ce doctorul sau asistenta medicală îi 
face; alţii nu. Copilul care are de ales se va simţi mai bine. 
De asemenea, puteţi să-i daţi copilului permisiunea să tipe 
dacă acest lucru îl ajută. „Este în regulă să ţipi dacă tu vrei 
asta, dar trebuie să te opreşti totuşi. De ce nu aştepţi să 
simţi mai întâi pişcătura?” 

Distragerea atenţiei. O tehnică foarte eficientă 
pentru copiii mici şi preşcolari este să îi spuneţi o poveste, 
să-i cântaţi un cântecel sau să vă uitaţi împreună pe o carte 
cu poze. Copiii au o imaginaţie puternică. Un copil care îşi 
imaginează că face activitatea care îi place - aleargă, 
merge cu bicicleta sau sare în pat - va simţi mai puţin 
durerea. Două tehnici de distragere a atenţiei, foarte bune 
pentru copiii în vârstă de patru sau cinci ani, sunt suflatul 
asupra unei morişti de hârtie sau făcutul de balonaşe de 
săpun. Dacă bebeluşului îi plac baloanele de săpun, luaţi cu 
dumneavoastră o sticluţă cu soluţie pentru baloane şi o 
baghetă din material plastic pentru făcut balonaşe atunci 
când mergeţi la doctor pentru controlul regulat (mulţi 
doctori deştepţi au propriile baghete pentru balonaşe). 

A ajuta copilul care se teme. In cazul în care copilul 
dumneavoastră se teme în mod special de injecții, rugaţi-l 
să deseneze ceea ce-şi imaginează el că se va întâmpla. Nu 
fiţi surprinşi dacă va desena o persoană mică lângă un 


imens şi înfricoşător ac. Ajutaţi-vă copilul să realizeze că de 
fapt acul este foarte mic. 

Copiii trec deseori peste frică prin joacă. Cumpăraţi-i 
copilului o seringă şi un stetoscop de jucărie, şi lăsaţi-l să 
exerseze să fie doctor pe o păpuşă ce are nevoie de 
„tratament”. Dacă el va fi cel care va face injecţiile păpuşii, 
se va simţi mai stăpân pe situaţie şi, astfel, mai puţin 
speriat. 

Dacă persistă o frică accentuată, vorbiţi cu doctorul sau 
cu asistenta medicală a copilului dumneavoastră. In 
majoritatea spitalelor de copii există experţi denumiți 
specialişti în modul de viaţă al copilului, care îi ajută pe 
copii să se descurce mai uşor cu procedurile medicale. 
Merită să faceţi o vizită la un astfel de specialist pentru a vă 
face viaţa copilului mai confortabilă. O injecție după care 
copilul se simte în regulă îl ajută să realizeze că se poate 
descurca cu lucrurile de care îi este frică: o lecţie grozavă la 
orice vârstă. 


SFAT PRACTIC 


Păstraţi fişa medicală a copilului dumneavoastră. 
Este bine să păstraţi o fişă medicală (semnată de medic 
sau de asistenta medicală), care să conţină vaccinările 
copiilor dumneavoastră, alergiile sau sensibilităţile la 
medicamente, şi să o aveţi la dumneavoastră atunci când 
plecaţi în excursii, vă mutaţi sau schimbaţi medicul. Cea 
mai obişnuită urgenţă apare atunci când un copil plecat de 
acasă capătă o rană care trebuie protejată în special 
împotriva tetanosului (spasmul muşchilor masticatori); este 
foarte important ca medicul să ştie cu siguranţă dacă şi 
când a fost copilul vaccinat împotriva tetanosului. Dacă un 
copil a fost imunizat în totalitate, foarte puţine răni vor 
necesita o protecţie în plus împotriva tetanosului. Fişele cu 
vaccinări sunt necesare copilului la grădiniţă, gimnaziu, la 
liceu şi în armată. 


PREVENIREA ACCIDENTELOR 


A ŢINE COPILUL ÎN SIGURANŢĂ 


Siguranţa este prima şi cea mai importantă slujbă a 
părinţilor. Celelalte aspecte ale artei de a fi părinte - 
dragoste, limite, valori, distracţie şi învăţare - nu înseamnă 
nimic fără siguranţă. Le promitem copiilor noştri să avem 
grijă de ei, şi ei aşteaptă acest lucru de la noi. Inceputul 
unei sănătăţi psihologice sănătoase este credinţa profundă 
că există o persoană adultă care le poate da siguranţă. 

Majoritatea instinctelor noastre fundamentale se 
centrează pe siguranță: bebeluşul plânge şi părinții au 
impulsul de a-l lua în braţe. Este uşor de imaginat cum 
acest răspuns protector i-a ajutat pe strămoşii noştri 
preistorici să supravieţuiască într-un mediu înconjurător 
ostil. Dar chiar şi în lumea noastră modernă, există multe 
pericole. Accidentele neintenţionate produc mai multe 
decese la copiii cu vârsta peste un an decât toate 
îmbolnăvirile la un loc. In fiecare an, mai mult de 10 
milioane de copii necesită îngrijire medicală pentru 
accidentări neintenţionate. Unul din şase copii spitalizaţi 
din cauza accidentărilor rămân cu un handicap permanent. 
Mai mult de 5 000 decedează. 

Oricât de înfricoşătoare sunt aceste cifre, ele reprezintă 
o creştere dramatică de-a lungul ultimilor ani, în mare parte 
datorată campaniilor de informare a publicului şi a unor 
standarde de siguranţă mai riguroase. Chiar şi aşa, este un 
lucru sigur că mediul înconjurător rămâne un loc extrem de 
periculos pentru copii. 

Vă spun acest lucru nu pentru a vă speria, desigur, ci 
pentru a vă ajuta să vă luaţi măsuri de prevedere 
rezonabile. Cu cât cunoaşteţi mai multe lucruri despre 
pericolele din exterior - şi din interiorul casei - cu atât mai 
mult veţi fi capabili să vă menţineţi copilul în siguranţă în 


timp ce dumneavoastră vă ocupați de alte aspecte ale 
vieţii. 

De ce nu le spunem, simplu, accidente? Pentru 
multe persoane, cuvântul „accident” presupune că a fost 
ceva inevitabil - doar unul dintre acele lucruri pe care nu le 
puteţi controla în viaţă. În unele cazuri este adevărat. 
Totuşi, multe dintre cele pe care le numim accidente sunt 
de fapt leziuni care puteau fi prevenite uşor. Chiar şi atunci 
când accidentele sunt prevenite, rănile care rezultă din 
acestea nu sunt adesea prevenite. Dar nu ar trebui să se 
întâmple; toate acestea se petrec deoarece adulţii 
tolerează condiţiile care fac aceste lucruri posibile. De 
exemplu, luaţi în considerare un automobil cu centuri de 
siguranţă prea mari pentru corpul mic al unui copil sau o 
maşină care nu este prevăzută cu scaun special pentru 
copil. In cazul în care un copil ce se află într-o astfel de 
maşină este omorât într-un accident, moartea sa nu este 
accidentală cu adevărat. Era predictibilă şi, mai mult ca 
sigur, putea fi prevenită. 

Cine este accidentat, şi cum. Principalele cauze ale 
rănirii la copii sunt în ordinea frecvenţei: accidentele rutiere 
(care includ copiii pasageri, ca pietoni şi biciclişti); focul şi 
arsurile;  înecul;  sufocarea; otrăvirea;  asfixierea cu 
alimente; împuşcarea neintenţionată şi căderile. Vârsta 
copilului este, de asemenea, importantă în determinarea 
tipului de accident neintenţionat care poate produce 
decesul. Sub vârsta de un an, sufocarea şi asfixierea sunt 
cele mai frecvente cauze; între vârsta de un an şi patru ani, 
înecul omoară cei mai mulţi copii. După vârsta de cinci ani, 
accidentele rutiere sunt cel mai frecvent implicate în 
decesul copiilor. 

Un număr foarte mare de accidente neintenţionate 
produc probleme de sănătate, fără a cauza decesul. De 
exemplu, căderile de la înălţime sau coliziunile cu masa de 
cafea pot produce tăieturi, vânătăi sau fracturi. Căderile de 
pe bicicletă pot produce adesea leziuni ale creierului, în 
cazul în care copilul nu poartă cască de protecţie. 
Intoxicația cu plumb, un alt accident neintenţionat foarte 


frecvent întâlnit, produce rareori decesul copilului, dar 
cauzează probleme de învăţare care limitează reuşita în 
viaţă a copilului. 

Este imposibil să prevenim toate accidentele, dar acum 
cunoaştem mai multe pentru a putea scădea riscurile 
pentru copiii noştri. 

Principiile de prevenire. Este o tendinţă naturală a 
omului de a trece prin viaţă cu o atitudine de genul „Asta 
nu mi se poate întâmpla mie”. Aşa că primul pas este să nu 
mai negăm posibilitatea unui accident. Apoi, exersaţi cele 
trei principii de bază al prevenirii efective a accidentului. 

Amenajaţi mediul de viață al copilului. Fiţi atenţi la 
mediul înconjurător pentru a identifica şi a reduce hazardul 
pe cât posibil. Pentru a preveni accidentele, este necesar să 
îndepărtați obiectele periculoase din calea copilului. 
Incepeţi să-i învăţaţi pe copii să aibă obiceiuri sigure şi să 
modificaţi mediul hazardat care contribuie la accidente, 
cum ar fi măsuţele de cafea cu colţuri ascuţite, scările fără 
bară de susţinere şi mobilele sau paturile de lângă 
fereastra deschisă. Folosiţi o listă pentru a verifica 
sistematic pericolele din jurul lui (vezi pagina 762). 

Supravegheați-vă foarte atent copilul. Al doilea principiu 
de prevenire a accidentelor este supravegherea vigilentă a 
copilului. Chiar şi atunci când mediul este amenajat special 
pentru copii, aceştia necesită o supraveghere atentă. Copiii 
foarte mici nu gândesc, îşi asumă riscuri şi au nevoie de 
protecţia unui adult. Bineînţeles că nu vă puteţi petrece 
fiecare minut urmărindu-vă copilul, dar unele medii sunt 
prin natură, mult mai periculoase ca altele. Dacă există o 
cameră de joacă special amenajată pentru copii, vă puteţi 
linişti puţin, dar în lumea cea mare trebuie să fiţi mai 
vigilenţi. 

În special, fiți atenţi în perioadele de stres. Accidentele 
se petrec atunci când schimbăm rutinele şi vigilenţa 
părinţilor este scăzută. In încercarea de a jongla cu cât mai 
multe cereri către dumneavoastră, încercaţi să vă aduceţi 
aminte unde aţi lăsat foarfecele, aparatul de ras, foarfecele 
pentru tăiat gardul viu sau orice alt obiect ascuţit pe care |- 


aţi folosit înainte de a fi întrerupt şi distras, unde este cutia 
cu medicamentele pentru inimă ale bunicului sau că ceaşca 
de cafea este pusă prea aproape de marginea mesei. 

Siguranţă în exteriorul şi în interiorul casei. Când 
planificaţi măsurile de siguranţă pentru copil, trebuie să vă 
gândiţi la două locaţii: în exterior şi în interior. Sfaturile 
care vor urma sunt organizate în două părţi, care 
corespund aproximativ celor două locaţii. Desigur, nici o 
listă cu sfaturi pentru siguranţă nu poate fi completă, 
deoarece pericolele se pot manifesta în atât de multe 
moduri. Astfel, luaţi în considerare sfaturile următoare şi 
folosiţi-le pe cele care au sens pentru dumneavoastră. De 
asemenea, urmăriţi capitolele din secţiunea | a acestei 
cărţi, „Copilul dumneavoastră la fiecare vârstă”, în care se 
descriu măsuri de precauţie pentru siguranţă care se aplică 
copilului la diferite vârste. 


Partea I. Siguranţa în afara casei 


CĂLĂTORIA CU AUTOMOBILUL 


Accidentele pasagerilor. Mai mulţi copii mor în 
accidentele de maşină decât în orice alte tipuri de 
accidente neintenţionate. Este dificil să supraestimezi 
importanţa centurilor de siguranţă cu hamuri pentru umeri 
pentru adulţi şi copiii mai mari, şi scaune de maşină pentru 
copii corespunzător instalate pentru bebeluşi şi copiii mici. 
Toate cele 50 de state ale SUA au legi privind copiii care 
sub vârsta de patru ani trebuie să fie foarte bine strânşi 
într-un scaun de siguranţă pentru copii atunci când maşina 
este în mişcare. Mai mult de jumătate dintre statele SUA 
cer ca orice persoană care călătoreşte pe scaunul din faţă 
să poarte centură de siguranţă. Părinţii susţin că unii copii 
refuză să facă acest lucru. Această scuză nu face nici un 
ban. Toţi copiii vor face orice lucru asupra căruia părinţii 
insistă. Dacă veţi începe să faceţi excepţii, copilul va 
comenta de fiecare dată, şi acest lucru este obositor atât 


pentru copil, cât şi pentru părinte. Cea mai sigură regulă 
este ca nici un vehicul să nu pornească până când toată 
lumea nu este bine aşezată în scaune sau nu au centuri de 
siguranţă. 

Este şi un beneficiu în plus în punerea în siguranţă a 
copiilor în scaune sau în centurile de siguranţă: ei se poartă 
mai bine când sunt protejaţi decât atunci când nu sunt! 

Alegerea scaunului pentru maşină şi instalarea 
lui. Există scaune de maşină poziţionate către spatele 
maşinii pentru sugari, scaune de maşină poziţionate către 
faţa maşinii pentru copiii 1-3 ani, şi scaune cu bară de 
siguranţă pentru preşcolari şi şcolarii mici (vezi secţiunea 
următoare). Un scaun care a trecut printr-un accident poate 
arăta bine, dar poate ceda la următorul accident. Aşa că 
înainte de a cumpăra un scaun de maşină, verificaţi-l dacă 
a fost implicat în vreun accident. Citiţi cu atenţie 
instrucţiunile care vi se dau o dată cu cumpărarea 
scaunului şi instalaţi-l cât de bine vă pricepeţi. Dacă este 
posibil, duceţi-l la un centru oficial de inspecţie a scaunelor 
de maşină pentru copii, cu scopul de a fi verificat de un 
tehnician specializat. Pentru a găsi un astfel de centru, 
căutaţi pe Internet la www.nhtsa.gov. NHTSA (Nitsa) este 
National Highway Traffic Safety Administration (SUA), cea 
mai bună sursă pentru a primi informaţii despre siguranţa 
automobilelor atât pentru copii, cât şi pentru adulţi. De 
asemenea, vă puteţi interesa la staţia locală de pompieri. 

De curând, am participat la un curs pentru a deveni 
tehnician pentru scaunele de maşină, atestat de NHTSA. 
După o întreagă săptămână de studiu şi practică, tot aveam 
probleme în instalarea corespunzătoare a unora dintre 
scaune. Inspectorii găsesc probleme la opt din zece 
instalări ale scaunelor. Cu alte cuvinte, dacă veniţi la o 
verificare gratuită a scaunului de maşină pentru copil, cel 
mai probabil că după ce veţi pleca, bebeluşul va fi mai în 
siguranţă decât în momentul în care aţi venit. 

Scaune de maşină pentru bebeluşi. Prima călătorie 
a nou-născutului acasă, după naştere, şi orice altă călătorie 
ar trebui să fie făcute într-un scaun de automobil, conform 


standardelor federale pentru siguranţa automobilelor (SUA). 
Scaunele pentru maşină sunt obligatorii prin lege şi cerute 
de bunul simţ. Deşi ar putea părea că vă puteţi ţine în 
siguranţă copilul în poală, adevărul este altul. La o oprire 
bruscă de la viteza de 65 km/oră, un copil cu greutatea de 
5 kilograme este proiectat cu o forţă de peste 90 de 
kilograme. Plasarea copilului sub centura de siguranţă 
împreună cu dumneavoastră este chiar mai periculoasă, 
pentru că bebeluşul ar putea fi strivit de corpul 
dumneavoastră într-un accident. 


Până când bebeluşul va avea vârsta de 12 luni şi va 
cântări peste 9 kilograme, singura modalitate sigură de a 
transporta copilul cu automobilul este într-un scaun 
poziţionat spre spatele maşinii, pe bancheta din spate. (Din 
motive de siguranţă, locul din mijloc de pe bancheta din 
spate a automobilului este cel mai potrivit pentru oamenii 
de toate vârstele). Un copil în vârstă de 10 luni, care 
cântăreşte 12,5 kilograme ar trebui în continuare să fie 
poziţionat la fel, cum este şi cazul unui copil în vârstă de 14 
luni, care cântăreşte 9 kilograme. Copiii care nu îndeplinesc 
aceste două cerinţe sunt supuşi unui risc crescut de 
accidentare a coloanei vertebrale şi a gâtului în cazul în 
care scaunul este poziţionat spre înainte. Puteţi alege între 


un scaun care poate fi poziţionat doar spre înapoi, dintre 
care unele pot fi transformate în port-bebe, sau un scaun 
convertibil, care poate fi poziţionat şi spre înainte o dată ce 
bebeluşul atinge vârsta şi greutatea necesare. 

Este extrem de important ca sugarii şi copiii sub 12 ani 
să nu călătorească niciodată pe scaunul din faţă lângă 
şofer, în special dacă automobilul este echipat cu airbag-uri 
(şi majoritatea automobilelor au). Airbag-urile salvează 
viaţa unui adult, dar se deschid cu o forţă care poate 
accidenta grav sau chiar poate ucide un copil. 

Scaunele pentru copiii 1-3 ani. |n cazul în care 
copilul dumneavoastră în vârstă de 12 luni cântăreşte 
aproximativ 9 kilograme, trebuie plasat într-un scaun 
pentru copii orientat către faţa maşinii. Dacă aveţi un scaun 
convertibil pentru copii, întoarceţi-l către faţa maşinii. 
Asiguraţi-vă că urmaţi corect instrucţiunile pentru 
schimbarea hamului şi pentru fixarea scaunului. Noile 
scaune pentru maşină utilizează un sistem numit LATCH, 
care foloseşte un ham pentru a împiedica scaunul să fie 
proiectat spre înainte. Dacă veţi cumpăra un scaun pentru 
copilul 1-3 ani, alegeţi unul care se transformă într-un 
scaun portabil, care vă va folosi şi mai târziu. 


Cele mai bune scaune de maşină pentru copii sunt 
prevăzute cu un ham în cinci puncte, cu curele care trec 


peste fiecare umăr, fiecare şold şi între picioare. Unele 
scaune sunt prevăzute cu apărătoare de protecţie din 
material plastic; acestea nu sunt atât de bune pe cât par, 
deoarece în cazul în care copilul este aruncat în faţă în 
cursul unui accident, apărătoarea îl poate lovi peste faţă. 

Cea mai bună modalitate de a instala un scaun de 
maşină pentru copilul mic este de a urma întocmai 
instrucţiunile şi de a fi verificat de un inspector specializat. 
Copiii pot utiliza scaunele de maşină pentru copii 1-3 ani 
până când ating greutatea de 18 kilograme. După aceea 
pot folosi un scaun portabil. 

Scaunele portabile. Scaunele portabile sunt pentru 
copii care au scaune de siguranţă prea mari. Indicaţiile 
oficiale spun că acest tip de scaune pot fi folosite de copiii 
care cântăresc mai puţin de 36 de kilograme sau au o 
înălţime de 1,4 m. lată de ce: fără un astfel de scaun, un 
copil va tinde să alunece pe scaun, astfel încât centura de 
siguranţă va trece peste abdomenul lui; în cazul unui 
accident, centura ar putea să-i lezeze organele interne sau 
coloana vertebrală. Intr-un scaun portabil, centura este 
prinsă peste bazin; în cazul unui accident, oasele bazinului, 
care sunt puternice, sunt supuse presiunii în locul organelor 
interne. La scaunul portabil, hamul de umăr se potriveşte 
confortabil peste umeri în loc să treacă peste gât, astfel 
încât este mult mai probabil ca acesta să rămână în poziţia 
corespunzătoare. De fapt, scaunul portabil trebuie să fie 
folosit atât cu centurile pentru bazin, cât şi cu cele pentru 
umeri. Utilizând doar centura peste bazin, nu este un lucru 
prea bun pentru a proteja corespunzător copilul în cazul 
unui accident. Mulţi părinţi nu cumpără scaun portabil 
pentru că nu mai vor să cumpere un alt sistem de 
susţinere. Aceasta este o greşeală deoarece accidentele la 
copiii cu centură de siguranţă sunt mult mai grave decât 
cele la copiii ce folosesc scaunul portabil. 


Lucruri importante de reţinut: 

v Niciodată nu plasați un copil cu vârsta sub 12 ani pe 
locul din faţă de lângă şofer dacă automobilul este prevăzut 
cu airbag-uri. 

v Cel mai sigur loc din maşină este mijlocul banchetei 
din spate. 

v O regulă bună este următoarea: „Automobilul nu 
trebuie să se mişte până ce toată lumea are centurile de 
siguranţă puse”. 

v Nu este sigur (şi nici legal) să ţineţi un copil în braţe 
în timp ce automobilul este în mişcare sau să-i puneţi 
propria dumneavoastră centură de siguranţă. 

Chiar în cazul în care credeţi că aţi instalat corect 
scaunul de maşină (este mai greu decât pare) se poate 
întâmpla să nu fie aşa. Lăsaţi un tehnician specializat în 
siguranţa scaunelor de maşină să-şi dea avizul în privinţa 
instalării corecte a scaunului. 

In avion. Recomandările pentru o călătorie sigură şi 
folosirea scaunelor de siguranţă pentru copii, în avioane, 
sunt foarte confuze. Copiii sub vârsta de doi ani pot zbura 
gratis, dar nu li se asigură un scaun. Ca rezultat, nu puteţi 
folosi un scaun de siguranţă pentru copii decât doar în 
cazul în care există un loc liber lângă dumneavoastră. 
Bineînţeles, ţinutul copilului în braţe într-un avion nu este 
niciodată la fel de sigur ca instalarea lui într-un scaun de 
siguranţă; totuşi, călătoria pe calea aerului este mult mai 


sigură decât condusul unei maşini. Dacă nu vreţi să plătiţi 
în plus pentru încă un scaun pentru copilul dumneavoastră, 
este totuşi mai sigur să zburaţi decât să conduceţi spre 
destinaţie. Luaţi şi scaunul de siguranţă pentru maşină 
chiar dacă-l folosiţi sau nu în avion, astfel încât să-l aveţi la 
îndemână când ajungeţi la destinaţie. 

Sunt puse la dispoziţie şi paturi pentru copiii sub vârsta 
de doi ani, dar ele nu pot fi folosite decât la scaunele 
detaşabile. Pentru copiii cu vârsta peste doi ani se cere 
bilet şi este recomandat să aduceţi la bord scaunul cu bară 
de siguranţă pentru copii care cântăresc mai puţin de 18 
kilograme.  Hamurile şi vestele gonflabile nu sunt 
recomandate de FAA pentru o călătorie sigură. 


STRĂZILE ŞI ALEILE 


Accidentele pietonilor. Cea mai des întâlnită cauză a 
morţii prin accidente la copiii între 5 şi 9 ani este lovirea de 
către automobil. In special, copiii şcolari sunt supuşi la risc 
pentru că sunt frecvent expuşi în trafic, dar nu au destulă 
îndemânare să se descurce. Vederea lor periferică nu este 
dezvoltată complet. Ei nu pot evalua cu exactitate viteza şi 
distanţa maşinilor care circulă. Mulţi dintre ei nu au destulă 
judecată să ştie când sunt în siguranţă să traverseze. 

Cercetările arată, în general, că adulţii le dau copiilor 
mai multă încredere decât trebuie în privinţa circulaţiei 
rutiere. Cea mai grea muncă pentru părinţi este să-i înveţe 
pe copii că şoferii ignoră frecvent culoarea roşie a 
semaforului şi că locurile de traversat marcate nu sunt zone 
automat sigure. O treime dintre accidentele pietonale se 
produc atunci când copilul traversează o zonă astfel 
marcată. Locurile de parcare sunt alte zone cu risc ridicat 
de accidente; şoferii manevrează automobilul în marşarier 
pentru a parca şi nu pot vedea dacă un copil se află în 
spatele acesteia. 

lată câteva îndrumări pentru siguranţa pietonilor: 

/ Din momentul în care copilul dumneavoastră începe 
să meargă, învăţaţi-l că poate trece peste bordură doar 


când dumneavoastră îl ţineţi de mână. 

/ Intotdeauna supravegheați joaca preşcolarilor în afara 
casei şi asiguraţi-vă că niciodată nu se joacă pe alei şi 
şosele. 

v Explicaţi-le copiilor între 5 şi 9 ani iar şi iar regulile de 
traversare pe străzile principale.  Modelaţi-vă şi 
dumneavoastră comportamentul pietonal, atunci când 
traversaţi strada împreună cu el. Arătaţi-i cum funcţionează 
semafoarele şi traversările, şi de ce este important să se 
uite la stânga, la dreapta, şi apoi iar la stânga, chiar şi 
atunci când culoarea semaforului este în favoarea lor şi 
chiar şi atunci când traversează. 

v Amintiţi-vă că ei nu sunt dezvoltați suficient pentru a 
fi pregătiţi să traverseze o stradă foarte aglomerată fără 
supravegherea unui adult decât dacă au împlinit 9 sau 10 
ani. 

v Impreună cu copilul dumneavoastră găsiţi nişte locuri 
sigure pentru joacă în cartierul dumneavoastră. Explicaţi-i 
în mod repetat că nu trebuie să alerge niciodată în stradă în 
timp ce se joacă, indiferent cât de important este jocul. 

v Gândiţi-vă la plimbările copilului, în special în drumul 
către şcoală, către terenurile de joacă şi către casele 
prietenilor. Plimbaţi-vă cu el ca şi când aţi fi exploratori şi 
găsiţi cea mai sigură rută cu cele mai uşoare traversări. 
Apoi, ajutaţi-l să înveţe că cea mai sigură rută este cea pe 
care ar trebui să o folosească. 

v Incercaţi să găsiţi timp să vă implicaţi în siguranţa 
comunităţii. Aflaţi dacă sunt destule semne de circulaţie şi 
agenţi de circulaţie pe drumul spre şcoala copilului 
dumneavoastră. Dacă se construieşte o şcoală nouă, 
interesaţi-vă de traficul obişnuit din acea zonă. Vor fi 
destule trotuare, semafoare şi agenţi de circulaţie? 

v Fiţi foarte prevăzător cu prichindeii în locurile de 
parcare şi insistaţi să vă ţină de mână. Puneţi copilul în 
cărucioare sau puneţi-l în maşină în timp ce încărcaţi 
sacoşele. 

Aleile. Acestea reprezintă un loc natural unde copiii se 
pot juca, dar ele pot fi şi foarte periculoase. Copiii trebuie 


învăţaţi să se dea la o parte imediat ce văd o maşină 
intrând sau ieşind. Şoferii ar trebui întotdeauna să se dea 
jos din maşină şi să meargă până în spatele acesteia 
înainte de a merge în marşarier pentru a se asigura că nu 
sunt copii mici jucându-se în spatele maşinii. Doar privitul 
în oglinda retrovizoare nu este suficient deoarece un copil 
poate trece neobservat foarte uşor. 


ACCIDENTELE DE BICICLETĂ 


Riscurile mersului pe bicicletă. La copiii în vârstă de 
14 ani şi chiar mai mici accidentele de bicicletă cauzează 
mai mult de 2 500 de morţi şi 350 000 de vizite la spitalul 
de urgenţă în fiecare an. Aceste accidente se întâmplă în 
special după orele de şcoală, înainte de lăsarea 
întunericului. Urmând regulile de siguranţă de bază pot fi 
prevenite majoritatea accidentelor serioase. Amintiţi-vă că 
60% dintre toate accidentele grave de bicicletă afectează 
craniul, iar un traumatism cranian înseamnă o potenţială 
leziune a creierului, care întotdeauna aduce posibilitatea 
unei leziuni permanente. Folosirea corectă a unei căşti 
protectoare poate reduce incidenţa rănilor la cap cu până la 
85%. 

Alegerea unei căşti de protecţie. O cască de 
protecţie ar trebui să fie solidă, dură, căptuşită cu 
polistiren. Cureaua de la bărbie trebuie ataşată la cască în 
trei puncte: pe lângă fiecare ureche şi la ceafă. Uitaţi-vă pe 
etichetă pentru a vă asigura că acea cască îndeplineşte 
standardele de siguranţă ale ASTM, ANSI sau SNELL. 

Casca de protecţie trebuie potrivită corect. Aceasta 
trebuie să fie pusă pe capul copilului în poziţie orizontală şi 
nu trebuie să se mişte de-o parte şi de alta. Măsuraţi 
circumferința craniului copilului dumneavoastră şi alegeţi 
casca potrivită. Aveţi grijă să fie corecte măsurile căştii şi 
nu vă bazaţi numai pe recomandările de pe cutia în care se 
află casca. Un mod de ghidare este să ştiţi că o cască cu 
măsurile unui copil foarte mic este recomandată pentru 
copiii de un an sau doi ani, măsura unui copil de vârstă 


medie se potriveşte unui copil între 3 şi 6 ani, o cască 
pentru un adolescent se potriveşte copiilor între 7 şi 11 ani, 
iar după aceea se folosesc căşti pe măsura adulţilor. Căştile 
de protecţie pentru adulţi sunt de patru mărimi: mică, 
medie, mare şi foarte mare. 

Inlocuiţi casca de protecţie care a fost implicată în orice 
accident sau într-o lovire gravă a capului. Multe companii 
vă înlocuiesc căptuşeala de protecţie dacă vă duceţi la ei cu 
casca de protecţie. Trebuie să fiţi pregătiţi să plătiţi pentru 
o căscă de protecţie sigură aproximativ 20$ sau mai puţin. 

Reguli şi sfaturi pentru mersul pe bicicletă în 
siguranţă. Cea mai importantă regulă este: „Nu călătoriţi 
fără cască de protecţie niciodată.” Când călătoresc părinţii, 
şi ei trebuie să poarte căşti de protecţie. Nu vă aşteptaţi ca, 
dacă dumneavoastră nu daţi un exemplu, copiii să urmeze 
aceste reguli. Nu le permiteţi copiilor până la vârsta de 9 
sau 10 ani să circule pe străzi, ci numai pe trotuare (când 
sunt destul de maturi pentru a se descurca în trafic, cu 
bicicleta pe şosea). Apoi învăţaţi-i regulile de bază ale 
drumului, ca ei să respecte aceleaşi reguli pe care le 
respectă şi şoferii. 


VY 


Întotdeauna luaţi-i copilului dumneavoastră o tricicletă 
sau o bicicletă care i se potriveşte, nu una în care va trebui 


să crească. Nu lăsaţi copilul să circule pe două roţi până 
când nu este pregătit (de obicei, între 5 şi 7 ani). Folosiţi 
biciclete cu frâne de roată pentru copiii până la 9 sau 10 
ani, când li s-au dezvoltat puterea şi coordonarea pentru a 
se descurca cu frânele de mână. Puneţi materiale 
reflectorizante pe bicicletă şi cască pentru o mai bună 
vizibilitate. Acest lucru este foarte important, mai ales 
pentru copiii care merg în zori sau la apusul soarelui. 
Lămpile pentru cască sunt obligatorii pentru orice călătorie 
pe întuneric, deşi călătoritul pe întuneric nu este 
recomandat copiilor. 

Şeile bicicletelor. Părinţii care merg pe bicicletă cu un 
copil pe şa ar trebui să respecte următoarele reguli: alegeţi 
o şa pentru copil, cu protecţie pentru partea frontală a 
capului, centuri de susţinere pentru umeri. Nu folosiţi 
niciodată un coş în spatele bicicletei pentru a transporta 
copilul. Incercaţi bicicleta şi rezistenţa şeii la greutate 
înainte de a călători pe aceasta cu copilul dumneavoastră, 
mai ales pentru a se obişnui cu excesul de greutate şi 
pentru a avea încredere în balansul copilului în şa. Ciclismul 
amator este o zonă deschisă şi pentru alţi ciclişti şi se 
practică şi în traficul rutier. Nu luaţi niciodată cu 
dumneavoastră un copil sub 1 an şi care cântăreşte peste 
18 kilograme. 

Copilul trebuie să poarte o cască de protecţie în 
permanenţă. Nu lăsaţi niciodată copilul nesupravegheat în 
şa. Bicicletele nu sunt făcute să stea pe loc cu încărcături 
Şi, de aceea, multe accidentări se datorează căzăturilor de 
pe o bicicletă ce nu se află în mişcare. Călătoriţi în 
siguranţă, pe benzi special amenajate, nu pe stradă. Nu 
mergeţi pe bicicletă după lăsarea întunericului. Şi 
dumneavoastră trebuie să purtaţi cască de protecţie în 
timpul mersului pe bicicletă. 


ACCIDENTELE LA LOCUL DE JOACĂ 


Mai mult de 200 000 de copii ajung la spitalele de 
urgenţă în fiecare an ca urmare a accidentelor la locul de 


joacă. Multe dintre aceste traumatisme sunt severe: fracturi 
sau luxaţii, contuzii şi leziuni ale organelor interne. 

Un mic număr dintre acestea duc la decese. Cauza 
accidentelor fatale de pe terenurile de joacă este adesea 
strangularea: un şnur sau o glugă s-ar putea prinde în 
structura de căţărat în timpul unei căzături, sufocând 
copilul. Accidentele nefatale petrecute pe terenul de joacă 
(fracturi etc.) adesea apar pe terenurile de joacă din şcoli şi 
din parcurile publice; accidentele fatale sunt mai probabil 
să se întâmple în curtea din spate. Cei mai expuşi la risc 
sunt copiii între vârsta de cinci şi nouă ani. 

Ce puteţi face? Verificaţi terenurile de joacă atât din 
apropierea casei dumneavoastră, cât şi pe cele din parc sau 
din şcoală. Asiguraţi-vă că echipamentele sunt bine 
întreţinute şi suprafaţa de sub aparatele de joacă, 
absorbantă de energie, trebuie să fie acoperită cu nisip, 
talaş sau pietriş; suprafaţa trebuie menţinută netedă pentru 
că se poate denivela sau dispersa pe măsura uzurii. Ar 
trebui să contactaţi Departamentul Local Pentru Ingrijirea 
Parcurilor sau districtul şcolar dacă sunteţi îngrijorat de 
siguranţa unui loc de joacă public sau cel al şcolii. Dacă 
este necesar, organizaţi un grup de cetăţeni din comunitate 
care să se ocupe de aceste probleme. Este remarcabil ce 
pot face oamenii împreună. 

Părinţii ar trebui să verifice terenul de joacă pentru ca 
suprafeţele de joacă să fie sigure şi pentru ca 
echipamentele să fie bine construite şi întreţinute. 
Asiguraţi-vă că toate hainele desfăcute sunt îndepărtate. 
Toate şnururile de la glugile jachetelor şi ale bluzelor ar 
trebui de asemenea înlăturate. Mulţi fabricanți de 
îmbrăcăminte au încetat să mai folosească în mod 
intenţionat şnururi în îmbrăcămintea copiilor, bazându-se 
pe recomandările Consumer Product Safety Commission 
(SUA). 

Copiii pe terenul de joacă sunt în procesul de testare a 
propriilor limite şi de a învăţa noi meşteşuguri. Mulţi dintre 
ei sunt implicaţi în accidente pe terenurile de joacă din 
cauza lipsei de echilibru şi coordonare; supravegherea unui 


adult este necesară. Pentru acei copii fără teamă, care îşi 
asumă riscuri fizice, un adult trebuie să le monitorizeze 
întotdeauna activitatea pe terenul de joacă. 


SIGURANȚA ÎN PRACTICAREA SPORTULUI ŞI ÎN 
MOMENTELE DE RECREERE 


Se estimează că 20 de milioane de copii practică 
sporturi organizate în afara şcolii, şi 25 de milioane 
participă la competiţii şcolare. Practicarea sportului este 
benefică din mai multe motive: pentru a ne îmbunătăţi 
condiţia fizică, mişcarea, autodisciplina şi lucrul în echipă. 
Dar accidentările produc multă durere, antrenamente şi 
momente de joacă pierdute, handicapuri pe termen lung şi 
chiar mai rău. 

Cine este mai expus la risc? Copiii mici sunt foarte 
predispuşi la accidentele legate de sport pentru că sunt 
încă în creştere. Inainte de pubertate, riscul producerii de 
accidente legate de practicarea sporturilor este egal la 
băieţi şi la fete, dar după pubertate, pe măsură ce băieţii 
cresc în înălţime şi au mai multă putere, ei sunt mai expuşi 
la accidentări grave decât fetele. Băieţii contractează 75% 
din accidentele din toate sporturile. 

Sporturile care prevăd coliziuni şi contacte au cea mai 
mare rată de accidentare, ca fotbalul, baschetul, baseball- 
ul. La băieţi, fotbalul ocupă primul loc pe lista sporturilor, 
iar la fete, softball-ul, gimnastica, voleiul şi hocheiul de 
câmp. Accidentările datorate baschetului tind să crească 
din punct de vedere numeric datorită participării fetelor în 
competiţii. Suprasolicitarea, din cauza jucatului atunci când 
sunt deja răniţi sau obosiţi, poate cauza leziuni cronice ca 
tendinita şi artrita. Leziunile la cap, deşi sunt mai puţin 
frecvente, pot cauza probleme serioase. 

Echipamentul de protecţie. Pentru a preveni 
accidentele la practicarea sportului, vă sfătuiesc foarte tare 
să folosiţi echipament pentru protecţia ochilor, feţei, 
capului şi a gurii. Apaărătoarele pentru gură ajută la 
prevenirea leziunilor dentare, care sunt cele mai obişnuite 


tipuri de leziuni faciale când se practică un sport. 
Apărătoarele pentru gură sunt, de asemenea, capitonate, 
iar distrugerea lor poate cauza o contuzie sau o fractură 
mandibulară. Apărătoarele pentru ochi sunt utile în 
sporturile cu minge, de exemplu baschetul. 

Sporturi specifice. Siguranţa în practicarea baseball- 
ului include folosirea unui echipament de protecţie pentru 
ochi, cap, faţă şi gură. Jucătorii de baseball ar trebui să 
poarte crampoane din cauciuc, nu din metal. Accidentele 
pot fi reduse prin folosirea unor apărătoare de siguranţă cu 
vizieră şi zăbrele. Tinerii trebuie învăţaţi să fugă în mod 
corect, însă nu cu capul înainte. Baseball-ul şi softball-ul 
jucate mai blând pot reduce riscul leziunilor de impact la 
cap şi piept. Tinerii jucători trebuie să primească restricţii în 
privinţa practicării sportului după ce au făcut întindere 
musculară, pentru a preveni leziunile permanente ale 
cotului. 

indrumarea către fotbal nu este recomandată copiilor 
mici care abia învaţă să joace. Porţile mobile de fotbal pot 
lovi un copil cauzând leziuni serioase şi de aceea ar trebui 
să fie foarte bine ancorate la pământ. Copiilor n-ar trebui să 
li se permită căţărarea pe aceste porţi. 

Patinajul pe rotile şi skateboarding-ul. Mii de copii sunt 
răniţi anual din cauza patinelor cu rotile sau skateboard. 
Majoritatea acestor răni sunt la coate, coaste, glezne şi 
genunchi. Acestea pot fi minimizate prin purtarea unor 
accesorii de protecţie potrivite - genunchiere, cotiere şi 
apărătoare pentru coaste. Leziunile craniene, care sunt 
mult mai grave, pot fi prevenite purtând cască de protecţie. 
Există căşti de protecţie multisportive care asigură un 
surplus de protecţie pentru ceafă. Eticheta de siguranţă pe 
care trebuie să o căutaţi la noile căşti de protecţie este N- 
94. În cazul în care copilul dumneavoastră nu are o cască 
de protecţie multisportivă, o cască de la bicicletă, purtată la 
patinajul pe rotile sau la skateboard, va asigura o protecţie 
adecvată. Verificaţi ca băiatul sau fata dumneavoastră să 
patineze pe suprafeţe fine, pavate, unde nu se circulă; 
atenţionaţi-l să evite străzile şi aleile. Asiguraţi-vă că poate 


pune frână uşor (utilizând frânele ce se găsesc pe 
majoritatea patinelor). 


Săniuşul. Una din bucuriile iernii este datul cu sania pe 
derdeluşuri. Dar acest lucru poate fi extrem de periculos. 
Inainte de a începe, urmaţi aceste sfaturi pentru siguranţă: 

e Supravegheaţi zonele cu zăpadă înainte de a-i lăsa pe 
copii să le folosească. Uitaţi-vă după piedici cum ar fi 
copacii, băncile, iazurile, râurile, pietrele şi ridicăturile prea 
mari. 

e Poalele derdeluşului trebui să fie departe de trafic şi 
de zonele cu apă. 

e Tuburile gonflabile de zăpadă sunt rapide şi nu pot fi 
conduse; fiţi atenţi la maxim atunci când copiii le folosesc. 
Săniile cu mecanisme ce pot fi conduse sunt mult mai 
sigure. 

e Nu-i daţi voie unui copil sub 4 ani să se dea cu sania 
când nu este supravegheat. Urmele din zăpadă ar trebui să 
vă indice dacă cei mai mărişori ar trebui lăsaţi să se dea cu 
sania singuri. 

* Evitaţi derdeluşurile aglomerate şi nu încărcaţi sania 
cu prea mulţi copii. 

e Nu vă daţi cu sania singuri după apusul soarelui fără 
lumină adecvată. 

e Gândiţi-vă la copilul dumneavoastră să poarte o cască 


de protecţie. 


ACCIDENTE LEGATE DE VREMEA RECE ŞI 
CANICULARA 


Vremea rece. Îmbrăcaţi călduros copiii şi menţineţi-i 
uscați, de preferat în mai multe straturi cu atenţie specială 
la mâini şi la picioare. Copiii mici ar trebui să rămână afară 
pentru scurte perioade de timp atunci când temperatura 
este sub 5°C. Nu ignoraţi dârdâitul. Dârdâitul persistent 
este un semn inconştient. Riscurile de sănătate grave 
datorate vremii reci includ hipotermia şi degeratul. 

Hipotermia este rezultatul pierderii căldurii corpului 
datorită expunerii prelungite la temperaturi reci. Sugarii vor 
prezenta simptome care includ înroşirea puternică, pielea 
rece, somnolenţă. Copiii mai mari se vor manifesta prin 
tremurat, somnolenţă şi o vorbire confuză sau nedesluşită. 
Dacă temperatura copilului scade sub 34°C, căutaţi 
neapărat îngrijire medicală şi începeţi să încălziţi copilul. 
Băuturile calde şi o baie caldă pot fi utile; uscați bine copilul 
şi aşezaţi-l în apropierea unui foc sau a unei sobe. 

Degerăturile afectează cel mai frecvent nasul, urechile, 
obrajii, bărbia, degetele de la mână şi cele de la picioare. 
Determină pierderea simțului şi a culorii în partea corpului 
afectată de îngheţ. Poate apărea o pată de culoare albă sau 
galben-gri. Degerăturile pot fi permanente. Pentru a trata 
degerăturile, acoperiţi cu apă caldă - nu fierbinte - zona 
afectată, sau încălziţi acea zonă cu căldura corpului 
dumneavoastră. Pielea de pe zona degerată este foarte 
delicată. Nu masaţi, nu frecaţi sau, în cazul picioarelor, nu 
mergeţi pe partea afectată, deoarece pot apărea leziuni 
ulterioare. Nu folosiţi căldura emanată de sobă, şemineu, 
radiator sau o pernă încălzită pentru a încălzi zona afectată. 
Cel mai bun tratament este profilaxia. Mănuşile sau 
încălţămintea umedă cresc riscul de apariţie a 
degerăturilor, aşa că păstrarea uscată a acestora, ca şi o 
temperatură rezonabilă sunt importante. 

Vremea caniculară. Bebeluşii şi copiii până la vârsta 


de 4 ani sunt sensibili la temperaturi ridicate. Asiguraţi-vă 
că vor bea lichide frecvent, vor purta o pălărie, vor evita 
supraefortul şi vor sta în casă în partea cea mai călduroasă 
a zilei (între orele 10 a.m. şi 2 p.m.) pe cât posibil. Toţi 
copiii ar trebui să fie unşi cu cremă pentru protecţie solară 
indiferent de culoarea pielii, pentru a-i proteja de razele 
soarelui cele mai periculoase (vezi pagina următoare). 
Miliaria eritematoasă (spuzeala) este cea mai obişnuită 
afecţiune datorată vremii caniculare la copiii mici; caşexia 
termică şi şocul hipertermic sunt mult mai grave. 

Miliaria eritematoasă (spuzeala) este o iritaţie cauzată 
de transpiraţia excesivă în timpul caniculei şi a vremii 
umede. Arată ca o îngrămădire roşie de puncte sau băşici. 
Cel mai bun tratament este să păstraţi zona uscată şi să 
evitaţi cremele - ele menţin pielea umedă şi fac iritaţia şi 
mai supărătoare. 

Crampele de căldură, caşexia termică şi şocul 
hipertermic afectează mai frecvent copiii sub vârsta de 
cinci ani şi adulţii vârstnici. Chiar şi adolescenţii sănătoşi 
sunt vulnerabili dacă fac efort fizic pe vreme caniculară 
pentru lungi perioade de timp, fără a consuma lichide. 
Semnele  caşexiei termice includ: transpiraţii intense, 
paloare, crampe musculare, stare de oboseală sau senzaţie 
de leşin, amețeli şi cefalee, greţuri sau vărsături. Şocul 
hipertermic, care este o afecţiune mult mai serioasă, se 
caracterizează prin: tegumente roşii, calde, uscate sau 
transpirate, puls rapid şi puternic, amețeli şi cefalee 
pulsatilă, stare de confuzie până la pierderea conştienţei. 

Profilaxia este cheia reuşitei. Asiguraţi-vă că pe vreme 
caniculară copilul dumneavoastră face pauze pentru a se 
odihni într-un loc cu umbră şi consumă suficiente lichide. 
Opriţi-l din activitate la primul semn de slăbiciune, greață 
sau transpiraţie excesivă. Fiţi mai ales atenţi când copilul 
este îmbrăcat gros sau când umiditatea este excesiv de 
crescută, doi factori care cresc supraîncălzirea. Niciodată 
nu lăsaţi un bebeluş sau un copil mic singur închis într-un 
automobil. Chiar şi într-o zi înnorată, temperatura din 
interiorul automobilului poate ajunge la niveluri periculoase 


într-un timp mult mai scurt decât v-ar lua să ridicaţi un tub 
de cremă de plajă. 


ÎNGRIJIREA FAŢĂ DE ACŢIUNEA RAZELOR SOLARE 


Mulţi dintre noi am fost crescuţi să credem că 
expunerea la soare este un lucru sănătos. Strălucirea 
sănătoasă a bronzului de soare ne face să arătăm perfect şi 
să ne simţim extraordinar. Acum ştim mai bine. Ne 
lamentăm de cutele noastre de pe faţă, de petele solare şi 
pistrui care ştim acum că sunt cauzate de prea multă 
expunere la soare în tinereţe. Cancerele de piele la adulţi 
sunt cauzate de multe ori de arsurile de soare din timpul 
copilăriei. Chiar şi cataracta oculară pe care mulţi dintre noi 
o dezvoltă mai târziu în viaţă, este legată parţial de 
expunerea la razele ultraviolete ale soarelui. Aşa că este 
datoria dumneavoastră să vă protejaţi copilul de prea multă 
expunere la soare şi pentru a preveni efectele periculoase 
de mai târziu. Acest lucru nu este greu de făcut, dar va 
întâmpina multă reţinere. 

Cine este la risc? Cu cât pielea este mai albă, cu atât 
este mai mare pericolul. Persoanele afro-americane sau 
alte persoane cu pielea închisă la culoare prezintă mai 
multă protecţie naturală împotriva soarelui din cauza 
melaninei - pigmentul închis al pielii lor - dar ar trebui 
totuşi să fie atente. Sugarii, deoarece au tegumentele 
subţiri şi cantitatea de pigment este mai mică, au risc mai 
crescut. Orice activitate în sau în apropierea apei - un iaz, 
pe o plajă, pe un vapor - dublează riscul de arsuri solare, 
deoarece copiii sunt afectaţi de radiaţiile ultraviolete 
reflectate de suprafaţa apei precum şi acelea directe de la 
soare. Dacă pielea copilului a început să se încălzească şi 
să se înroşească, este prea târziu să preveniţi arsura solară. 
Trebuie să vă gândiţi în perspectivă şi să limitați expunerea 
la soare înainte ca simptomele să apară. 

A face umbră. Mai întâi, protejaţi pielea copilului 
dumneavoastră de expunerea directă la lumina soarelui, în 
special între orele 10% şi 14%, când lumina soarelui este 


cea mai puternică şi cea mai periculoasă. Asiguraţi-vă că 
micuţii dumneavoastră poartă îmbrăcăminte protectoare şi 
pălărie. O regulă generală bună este că, dacă umbra 
dumneavoastră este mai scurtă decât dumneavoastră, 
soarele este destul de puternic pentru a vă arde pielea. 
Amintiţi-vă că expunerea prea mult timp la acţiunea razelor 
ultraviolete poate vătăma pielea şi ochii chiar şi în zilele cu 
ceaţă sau înnorate. Folosiţi umbrele la plajă. Uitaţi-vă după 
un copac umbros când faceţi grătar. Purtaţi tricouri lungi şi 
pantaloni, bonete, şepci, orice poate sta între pielea 
dumneavoastră şi lumina directă a soarelui. Amintiţi-vă, 
însă, că nu toate hainele blochează razele soarelui şi că 
este foarte posibil să vă ardeţi chiar şi prin tricou. Apa nu 
opreşte deloc soarele, aşa că fiţi foarte precauţi în timp ce 
înotaţi. 

Crema de plajă este o necesitate. Sunt trei 
substanţe chimice efective pentru blocarea acţiunii soarelui 
în cremele de plajă: esteri PABA, cinnamate şi benzofenone. 
Verificaţi ca măcar una din aceste substanţe să fie scrise pe 
cutie. Nu recomand cremă de plajă pentru copiii sub vârsta 
de 6 luni pentru că le poate irita pielea; pentru copiii mai 
mici de 6 luni este mai bine să evitaţi expunerea la soare. 
Dar după vârsta de 6 luni folosiţi un factor de protecţie al 
soarelui cel puţin 15 (SPF). Aceasta înseamnă că doar una 
din 15 raze de soare periculoase poate pătrunde până la 
pielea dumneavoastră, aşa că 15 minute de expunere la 
soare cu cremă de plajă este ca un minut la soare fără 
cremă de plajă. 

Utilizaţi o cremă de plajă rezistentă la apă şi aplicaţi-o 
cel puţin cu jumătate de oră înainte de expunerea la soare 
şi fiţi sigur că nu scăpaţi nici un loc. Evitaţi, totuşi, ochii - 
crema de plajă ustură! Reaplicaţi-o frecvent. Dacă aveţi un 
copil cu o piele foarte fină şi locuiţi într-un climat cu mult 
soare, folosirea cremei sau a loţiunii de plajă ar trebui să fie 
o parte din rutina sa zilnică înainte de a pleca dimineaţa din 
casă. O a doua aplicare a cremei trebuie făcută înainte de a 
se duce la joacă după orele de şcoală. 


Ochelarii de soare. Toată lumea ar trebui să 
folosească ochelari de soare chiar şi pentru copiii mici. 
Efectele negative (cum ar fi cataracta) ale razelor 
ultraviolete asupra ochilor nu apar decât mai târziu în viaţă, 
dar ochii trebuie protejaţi tot timpul. Nu trebuie să 
cumpăraţi ochelari scumpi atâta timp cât eticheta susţine 
că blochează razele ultraviolete. Culoarea închisă a 
lentilelor nu are nimic de-a face cu protecţia U.V., lentilele 
trebuie îmbrăcate cu o componentă specială care reţine 
lumina U.V. Trebuie să le folosiţi şi pentru copil. Nuanţele 
închise sunt bine tolerate de majoritatea copiilor şi îi 
obişnuiesc pe aceştia să poarte ochelari de soare şi când 
sunt mai mari. 


PREVENIREA MUŞCĂTURILOR DE INSECTE 


Muşcăturile de insecte sunt neplăcute şi uneori chiar 
periculoase. Infecția cu virusul West Nile este un exemplu 
de boală transmisă prin țânțari care este răspândită în 
Statele Unite ale Americii. 

Ce puteți face?  Protejaţi-vă copilul împotriva 
muşcăturilor de insecte, asigurându-vă că hainele acoperă 
cât mai multă piele posibilă atunci când insectele revin în 
forţă. Hainele de culori deschise nu prea le atrag pe 
insecte. Evitaţi detergenţii şi şampoanele parfumate în 
timpul sezonului insectelor. Folosiţi insecte de jucărie 
dezgustătoare făcute special pentru copii. Dacă produsul 


conţine DEET, concentraţia pentru copii n-ar trebui să 
depăşească 10%. Incercaţi să păstraţi mâinile copilului fără 
acele insecte de jucărie astfel încât să nu-i intre în ochi şi în 
gură. DEET poate fi periculos dacă este înghiţit. Spălaţi 
copilul pe mâini după ce a ţinut acele insecte de jucărie în 
mână, o dată ce acesta a intrat în casă. 

Țânțarii: secaţi orice fel de apă de pe proprietatea 
dumneavoastră pentru a opri venirea ţânţarilor. Ţineţi copiii 
mici în casă când ţânţarii apar în forţă. Ţineţi uşile închise şi 
reparaţi şi astupaţi toate orificiile din zidărie. 

Albine şi viespi: când sunt albine prin preajmă evitaţi să 
trântiţi uşile. Spălaţi copiii pe mâini după ce-şi iau gustarea, 
pentru a nu atrage albinele. Fagurii albinelor sau cuiburile 
viespilor trebuie îndepărtate de cineva care se pricepe. 

Căpuşe: căpuşele sunt nişte creaturi foarte mici, de 
mărimea unei gămălii de ac ce se găsesc în anumite părţi 
ale Statelor Unite ale Americii, care răspândesc boala 
Lyme. Căpuşele de lemn sunt de mărimea vârfului de 
unghie, sunt mult mai obişnuite şi nu sunt periculoase. 
Dacă nu sunteţi siguri că în zona dumneavoastră există 
boala Lyme, întrebaţi-l pe medicul de familie. Puteţi obţine 
informaţii mai detaliate despre boala Lyme website-ul 
Centers for Disease Control (CDC): www.cdc.gov:; daţi clic 
pe „Health Tropics” (vezi, de asemenea, pagina 859). 

Hainele de protecţie şi produsele care conţin DEET sunt 
eficiente, dar pentru a fi mai siguri, verificaţi lenjeria de 
corp şi părul de căpuşe după ce copilul a fost la joacă, în 
special în locurile cu iarbă înaltă şi în zonele de lângă 
păduri. Dacă găsiţi vreuna, există şanse să transmită boala, 
aşa cum se poate şi să nu o transmită. Cea mai bună 
metodă de a îndepărta căpuşele este să o apucaţi cu o 
pensetă cât mai aproape de piele posibil şi apoi să trageţi 
cu putere. Nu utilizaţi vaselina, pila de unghii sau un chibrit 
aprins. Spălaţi tegumentul cu un antiseptic şi întrebaţi 
medicul dacă este necesară administrarea de antibiotice. 


PREVENIREA MUŞCĂTURILOR DE CÂINE 


Copiii trebuie învăţaţi să nu se apropie de câinii străini, 
în special dacă sunt la acea vârstă la care le place să sperie 
şi să rănească animalele. Majoritatea persoanelor muşcate 
de câini au zece ani sau mai puţin. 

Cele mai obişnuite rase de câini asociate cu leziunile 
provocate de muşcături de câine, sunt, în ordinea 
frecvenţei, pitbullii, rottweilerii şi ciobăneştii germani. O 
combinaţie de evenimente ce contribuie la acest fel de 
leziuni includ: comportamentul şi educaţia, dresarea 
căţelului, chiar dacă acesta este în lesă sau nu, şi 
comportamentul copilului. 

Ce puteţi face? Inainte să alegeţi un căţel pentru 
familie, citiţi despre diferitele rase. Căţeii agresivi şi foarte 
puternici nu sunt potriviţi pentru familii. Potoliţi sau 
neutralizaţi cățelul pentru a reduce tendinţele agresive 
legate de propriul teritoriu. Nu lăsaţi niciodată bebeluşii sau 
copiii mici singuri cu orice căţel. (Există o serie de cărţi cu 
poze despre un căţel care se numeşte Cari care se 
dovedeşte a fi un excelent babysitter. Bucuraţi-vă de 
această carte, dar nu încercaţi acasă). 

Reguli pentru copii. Un copil anxios şi sensibil poate 
avea nevoie de o mulţime de reasigurări înainte de a merge 
oriunde se află un câine. Un copil curajos, care nu se teme, 
trebuie să cunoască bine şi să urmeze reguli specifice 
pentru a sta în preajma unui câine. lată câteva sfaturi de 
urmat: 

e Nu vă apropiaţi de un căţel pe care nu-l cunoaşteţi sau 
de un căţel legat. 

* Nu atingeţi, nu alintaţi şi nu vă jucaţi cu un căţel decât 
dacă proprietarul spune că este în regulă. 

e Nu vă uitaţi fix în ochii unui căţel pe care nu-l 
cunoaşteţi. Majoritatea căţeilor percep acest lucru ca 
agresivitate. 

e Nu deranjaţi un căţel care doarme, mănâncă sau îşi 
îngrijeşte puii. 

e Nu fugiţi de un căţel ce vine spre voi. Staţi liniştit, 
probabil vrea doar să vă adulmece. 

e Dacă un căţel vă dă jos, ghemuiiţi-vă şi staţi liniştit. 


e Fiţi atenţi la căţei atunci când mergeţi cu bicicleta sau 
patinaţi. 


ARTIFICIILE ŞI „NE DAŢI ORI NU NE DAŢI” 


Sărbătorile sunt emoţionante şi adesea memorabile, dar 
pot fi, de asemenea, şi extrem de periculoase. Să vorbim 
de 4 iulie şi Halloween. 

4 lulie. Folosirea artificiilor în ziua de 4 lulie (ziua 
naţională a Statelor Unite ale Americii) provoacă aproape 
6 000 de accidente la copii în fiecare an. Aceste accidente 
implică de obicei mâinile, degetele sau capul, iar uneori pot 
duce la amputarea unui membru sau la orbire. Copiii şi 
artificiile sunt o combinaţie proastă. Eu aş evita să le aduc 
împreună. Artificiile sunt ilegale în multe state din SUA şi nu 
sunt recomandate pentru uz personal. Chiar şi scânteile, 
care par atât de inofensive, pot provoca tragedii. Când 
artificiile sunt lansate în public, ţineţi copilul destul de 
departe de sursă şi protejaţi-i urechile de exploziile 
puternice. 

Halloween. Accidentele produse în timpul Halloween- 
ului (31 octombrie) sunt datorate căzăturilor şi arsurilor, şi 
extrem de rar vampirilor sau vrăjitoarelor. Cel mai 
important,  asiguraţi-vă că măştile şi costumele nu 
obstrucţionează vederea copilului dumneavoastră. Pictarea 
feţei sau machiajul sunt mult mai sigure decât o mască. 
Copiii care zic „Ne daţi ori nu ne daţi” trebuie să poarte 
lanterne şi să nu meargă prin curţi unde pot aluneca pe 
obiecte pe care nu le văd. Pantofii şi costumele trebuie să 
se potrivească pentru a preveni încurcarea şi toate 
obiectele cum ar fi săbii sau cutiuţe false ar trebui să fie din 
materiale flexibile care nu pot cauza răni. Pentru a preveni 
arsurile, care apar adesea de Halloween, alegeţi costume, 
măşti, bărbi şi peruci din materiale neinflamabile. 
Imbrăcămintea largă este foarte probabil să intre în contact 
cu lumânări şi ar trebui evitată. Aveţi grijă ca maşinile să-i 
poată vedea pe copiii care cântă „Ne daţi ori nu ne daţi”, 
puneţi-le bandă fosforescentă pe genţi şi pe costume şi 


daţi-le să poarte lanterne. Amintiţi-le copiilor să respecte 
toate regulile de circulaţie şi să nu se oprească între 
maşinile parcate, însoţiţi copiii mici şi aşteptaţi până ajung 
acasă ca să mănânce din daruri. Copiii sub vârsta de opt 
ani n-ar trebui să meargă la cântatul „Ne daţi ori nu ne 
daţi” fără supravegherea unui adult sau a unei rude. 
Instruiţi-vă copiii să meargă numai pe străzi bine stabilite, 
să se oprească numai la case care au felinar la uşă şi să nu 
intre în nici o casă decât dacă sunt însoţiţi de un adult. In 
multe cartiere, cerutul dulciurilor nu mai este considerat în 
siguranţă iar petrecerile de Halloween au devenit o 
alternativă populară. 


Partea a doua. Siguranţa în casă 


PERICOLE ÎN CASĂ 


Casa poate fi un loc periculos pentru copii. Înecul (după 
accidentele de automobil a doua cauză de accidente 
cauzatoare de moarte, ca frecvenţă) se produce cel mai 
frecvent în cada de baie sau în piscina din spatele casei; 
arsurile, ingestia de substanțe otrăvitoare sau de 
medicamente, asfixierea sau căderile pot înspăimânta pe 
oricine. Desigur, nu este momentul să ne speriem, dar 
trebuie să fim pregătiţi. Prin protejarea casei 
dumneavoastră puteţi scădea semnificativ riscul de a se 
accidenta al copilului. Desigur, supravegherea reprezintă 
cel mai important lucru. Planificarea este, de asemenea, 
extrem de importantă. (Vezi, de asemenea, capitolele 
„Primul an de viaţă” şi „Copilul 1-3 ani” din secţiunea |, 
pentru informații suplimentare despre strategiile de 
siguranţă ale bebeluşilor şi copiilor mici.) 


ÎNECUL ŞI SIGURANȚA ÎN APĂ 


Înecul ia viaţa a mai mult de 1 000 de copii sub vârsta 
de 14 ani anual, clasându-se ca a doua cauză principală a 
accidentelor mortale la copiii din această categorie de 


vârstă. Pentru fiecare copil care se îneacă sunt necesare 4 
ore de spitalizare după ce a fost aproape de moarte. Copiii 
sub vârsta de 4 ani au şanse de înecare de 2 sau de 3 ori 
mai mari decât alte categorii de vârstă. 

La preşcolari, cada de baie este principala cauză a 
înecului. Copiii mici se pot îneca în toaletă sau într-o 
găleată cu apă. Găleţile cu o capacitate de 15 litri nu ar 
trebui lăsate afară pentru că adună apă de ploaie, iar un 
copil se poate îneca în cazul în care cade în ea. [ineţi 
capacele de la toalete coborâte. Copiii pot cădea într-o 
toaletă sau într-o căldare cu apă cu capul şi se pot îneca 
doar în câţiva litri de apă. 

Siguranţa în apă. Prevenirea înecului cere atenţie şi 
supraveghere permanentă din partea părinţilor. Subliniaţi 
aceste puncte şi cu persoana care are grijă de copiii 
dumneavoastră, de asemenea: 

* Nu lăsaţi singur în cada de baie un copil de 5 ani sau 
mai mic, nici măcar pentru o secundă. Un copil se poate 
îneca foarte uşor şi într-o astfel de cantitate mică de apă. 
Nu-l lăsaţi în cadă, în grija altui copil sub vârsta de 12 ani. 
Dacă trebuie neapărat să răspundeţi la telefon sau la 
soneria uşii, luaţi copilul aşa săpunit cum este, înfăşuraţi-l 
într-un prosop şi luaţi-l cu dumneavoastră. 

e Fiţi cu ochi pe copil când este în apropierea apei, chiar 
dacă este prezent şi un salvamar. In cazul în care copilul 
dumneavoastră este un înotător complet, care are destulă 
îndemânare şi judecată pentru a se feri de pericol, pe la 10- 
12 ani, el poate înota fără supravegherea unui adult atâta 
timp cât înoată alături de un prieten. Nu le permiteţi să se 
scufunde decât dacă apa este adâncă de un metru şi 
jumătate şi dacă este prezent şi un adult. 

e Dacă aveţi un cazan pentru apă în curtea din spate, 
acesta ar trebui golit şi întors cu gura în jos pentru a feri 
copiii mici de la înec. 

+ Dacă aveţi o piscină, ar trebui să fie îngrădită pe toate 
cele patru părţi. Gardul ar trebui să fie de cel puţin 1,50 m 
înălţime şi să aibă o încuietoare la poartă. Poarta ar trebui 
să se închidă automat sau cu un lacăt, cu stinghiile aşezate 


la nu mai mult de 10 cm între ele. Nu consideraţi casa ca 
fiind o latură a acestui gard; este prea simplu pentru un 
copil de a se strecura pe uşă sau pe fereastră. 

e Nu vă bazaţi pe alarmele din piscină ca să vă 
atenţioneze; ele nu pornesc decât în momentul în care 
copilul este în apă şi acest lucru poate fi adesea prea târziu. 
Un mai bun sistem de atenţionare ar fi o alarmă pusă la 
poarta piscinei. 

e Ţineţi pe oricine departe de piscine sau alte forme de 
apă în timpul furtunilor. 

e Nu vă apropiaţi de iazuri sau lacuri îngheţate decât 
dacă gheaţa a fost autorizată pentru patinaj, fără 
posibilitatea unui pericol. 

e Nu le permiteţi copiilor să se dea cu sania pe lângă 
ape. Terenurile de golf, un loc potrivit pentru dat cu sania, 
au foarte des ochiuri de apă care sunt destul de 
periculoase. 

e Fântânile şi rezervoarele ar trebui foarte bine 
protejate. 

Lecţiile de înot. Aţi putea crede că lecţiile de înot la o 
vârstă fragedă (bebeluşi, copiii până la trei ani şi preşcolari) 
îi apără pe aceştia de înecul în cadă, în piscine, în bazine, 
lacuri sau râuri. Copiii până la vârsta de 5 ani, pur şi simplu, 
nu au destul putere şi coordonare în mişcări, chiar şi cu 
lecţii de specialitate, pentru a sta la suprafaţă sau a înota 
suficient încât să nu mai fie în pericol. Aceste lecţii de înot 
timpurii pot mări riscul de înec, pentru că le dau părinţilor şi 
copiilor un sentiment fals de siguranţă. 


FOCUL, FUMUL ŞI ARSURILE 


Focul reprezintă cea de a doua cauză de deces la copii. 
Cei mai expuşi acestui risc sunt cei sub vârsta de 5 ani. 
Aproximativ 75% din decesele datorate focului sunt, de 
fapt, datorate inhalării fumului, nu arsurilor. Aproximativ 
80% din decesele provocate de foc au loc în incendii 
provocate în case. (Jumătate din acest fel de accidente sunt 
cauzate de ţigări). Incendiile se întind rapid aşa că nu lăsaţi 


copiii mici singuri acasă, nici măcar pentru câteva minute. 
Luaţi-i cu dumneavoastră dacă trebuie să plecaţi. 

Majoritatea arsurilor nefatale rezultă din opăriri. Cam 
20% din aceste cazuri se produc din cauza apei de la 
robinet; 80% sunt din cauza alimentelor sau lichidelor 
vărsate pe corp. Jumătate din aceste arsuri prin opărire 
sunt destul de grave pentru a necesita grefe de piele. 

Ce puteţi face? Luaţi aceste măsuri simple de 
protecţie pe termen lung: 

1. Instalaţi detectoare de fum la fiecare etaj al locuinţei 
dumneavoastră. Instalaţi-le în holurile de lângă camerele 
de dormit şi în afara bucătăriei. Schimbaţi-le bateriile anual. 

2. Ţineţi în bucătărie un stingător chimic de foc. 

3. Coborâţi temperatura caloriferului dumneavoastră la 
48°C. La 64-70*C (majoritatea sunt fixate din fabricaţie la 
această temperatură) un copil mic poate face o arsură de 
gradul trei în mai puţin de două secunde! Dar la 48°C, 
durează cinci minute până la producerea unei arsuri, nu 
foarte grave (şi vă reduceţi şi nota de plată la energia 
electrică). Dacă locuiţi într-un apartament sau într-o casă 
cu mai multe apartamente, rugaţi-l pe administratorul 
clădirii să reducă temperatura din calorifer. Puteţi să vă 
spălaţi bine vasele şi cu apă la o temperatură mai mică de 
532C. 

4. Reşourile deschise, etuvele, şemineele, cuptoarele 
foarte puţin izolate şi grătarele uşor de deschis sunt 
periculoase. Puneţi grătare sau obiecte de protejare în jurul 
etuvelor, şemineelor şi caloriferelor. Instalaţi un radiator 
acoperit pentru a preveni arsurile. 


3. Înlocuiţi firele electrice de siguranţă. Acoperiţi cu grijă 
legăturile dintre fire şi firele de la priză. Nu lăsaţi firele sub 
covor sau de-a lungul casei. 

4. Puneţi apărătoare pentru orificiile electrice pentru a-i 
proteja pe copii de şoc dacă introduc vreun obiect în 
acestea. Nu supraîncărcaţi aceste orificii electrice. 

De asemenea, puteţi să reduceţi riscul de incendiu sau 
de arsuri prin adoptarea unor obiceiuri prudente: 

1. Faceţi-vă un obicei din controlarea temperaturii apei 
din cadă, chiar dacă vă aduceţi aminte să mai fi făcut acest 
lucru mai devreme. De asemenea, atingeţi robinetele 
pentru a vă asigura că nu sunt supraîncălzite, deoarece pot 
cauza deseori arsuri. 

2. Arsurile provocate de cafea sunt cel mai frecvent 
întâlnite de medici. Nu beţi niciodată cafea sau ceai 
fierbinte când ţineţi un copil în poală. Asiguraţi-vă că ceştile 
de cafea fierbinte nu sunt aşezate pe marginea unei mese, 
acolo unde un copil mic poate ajunge şi le poate răsturna 
jos. Evitaţi să folosiţi o faţă de masă sau şerveţele pe care 
un copil le poate trage de pe masă. 

3. Întotdeauna orientaţi mânerele cratiţei către spatele 
aragazului. Utilizarea ochiurilor din spate ale aragazului 
este de preferat. 


4. Păstraţi chibriturile în cutii aşezate în locuri cât mai 
înalte, astfel încât să fie imposibil pentru un copil de 3-4 ani 
foarte hotărât să le găsească. Incepând de la această 
vârstă, mulţi copii trec prin faza în care sunt fascinaţi de foc 
şi le este foarte greu să reziste tentaţiei de a se juca cu 
chibriturile. 

5. Dacă utilizaţi încălzitoare electrice pentru cameră, 
asiguraţi-vă să nu fie lăsate în apropierea aşternuturilor, 
perdelelor, sau prosoapelor. 

6. Pijamalele copiilor sunt, prin lege, din materiale care 
întârzie extinderea focului. Este important să alegeţi acest 
fel de pijama şi nu lenjerie din bumbac, pentru dormit. Dar 
substanţele chimice care protejează de foc vor fi spălate 
dacă se foloseşte un detergent fără fosfaţi sau săpun sau 
înălbitor. Pijamalele trebuie să fie aruncate dacă sunt 
spălate în mod obişnuit cu săpun fără fosfaţi sau cu 
înălbitori. 

În sfârşit, menţineţi siguranţa copilului dumneavoastră 
vorbindu-i despre ceea ce trebuie să facă pentru a preveni 
incendiile şi cum trebuie să reacționeze în cazul producerii 
unuia. 

1. Vorbiţi cu copiii mici despre ce anume este fierbinte 
şi preveniţi-i să nu atingă acest lucru. 

2. Discutaţi despre protecţia împotriva focului împreună 
cu copiii dumneavoastră mici. Includeţi instrucţiuni: 
„Opreşte-te, scapă şi rostogoleşte-te” şi „Târăşte-te jos sub 
perdeaua de fum”. 

3. Invăţaţi-i pe copiii dumneavoastră că, atunci când 
simt miros de fum sau cred că s-a declanşat un incendiu, 
primul lucru pe care trebuie să-l facă este să iasă imediat 
din casă. Apoi pot suna la Departamentul Pompieri de la 
telefonul vecinului. 

4. Faceţi un plan de evacuare cu două rute de la fiecare 
baie şi stabiliţi un punct de întâlnire o dată ce aţi ajuns cu 
bine afară. Exersaţi cu toată familia acest plan. 


OTRĂVIRILE 


Este surprinzător şi, în acelaşi timp, înfricoşător ce 
lucruri pot băga copiii mici în gură. Printre cele mai 
frecvente substanţe implicate în otrăvirile copiilor se 
numără aspirina şi alte medicamente, otrava pentru insecte 
şi şobolani, cherosenul, benzina, benzenul, soluţiile lichide 
pentru curăţat, soluţiile lichide pentru lustruit mobila, lac 
pentru automobil, leşie, alte soluţii alcaline pentru curăţatul 
canalelor de scurgere, cuptoarelor, şi pesticidele pentru 
plante. Substanțele potenţial periculoase din baie includ: 
parfumurile, şampoanele, tonicele de păr, preparate pentru 
frumuseţe şi pentru păr ondulat. 

Centrele pentru controlul otrăvirilor din SUA primesc 
anual peste două milioane de apeluri telefonice despre 
copii care au ingerat posibile substanţe toxice. Orice 
medicament, vitamină sau produse pentru curăţenia casei 
trebuie considerate toxice pentru copilul dumneavoastră. 
Chiar medicamentele pe care copilul dumneavoastră le ia 
cu regularitate pot fi periculoase dacă sunt luate în cantităţi 
exagerate. Unele substanţe sunt periculoase deşi nu par a 
fi aşa la prima vedere: tutunul (ingestia unei singure 
țigarete poate fi periculoasă pentru un copil în vârstă de un 
an), aspirina, vitaminele care conţin fier, parfumurile, 
detergenţii pentru vase sau dizolvantul pentru ojă. 
Întotdeauna cel mai indicat este să sunaţi la centrul pentru 
controlul intoxicaţiilor, la medicul dumneavoastră sau la 
asistenta medicală pentru un sfat. 

Cel mai mare risc îl prezintă copiii între 12 luni şi 5 ani. 
La copiii sub 6 ani se întâlnesc mai mult de jumătate dintre 
toate intoxicaţiile. Majoritatea intoxicaţiilor se întâmplă în 
casă decât în oricare altă parte. Un copil activ, curajos şi 
insistent este mai probabil să ia o substanţă toxică, dar 
chiar şi un copilaş extrem de liniştit, care preferă să stea 
într-un singur loc, poate găsi oportunităţi - o sticluţă de 
medicamente deschisă sau o irezistibilă plantă de 
apartament - de a înghiţi ceva ce nu ar trebui. 

Măsuri de protecţie în casă. Acum trebuie să vă 
inspectaţi casa cu un ochi de vultur - sau mai degrabă cu 
ochiul unui copil. Urmaţi aceşti paşi pentru a vă proteja 


casa împotriva intoxicaţiilor. 

1. Puneţi la îndemână sau introduceţi în memoria 
telefonului numărul de telefon al centrului toxicologic cel 
mai apropiat sau al camerei de gardă a spitalului din 
vecinătate. Dacă este posibil, programaţi-l ca la o simplă 
atingere a unei cifre să se formeze numărul. In cazul în care 
copilul dumneavoastră a înghiţit o substanţă toxică sau 
care pare a fi toxică, apelaţi numărul pentru un sfat 
specializat. 

2. Depozitaţi medicamentele potenţial periculoase într-o 
cutie sau într-un dulăpior cu lacăt. Un simplu cârlig sau 
apărătoare pentru gaura cheii pot fi instalate la uşa de la 
baie pentru a feri copilul să se expună la toate potenţialele 
accidente legate de baie, de la înec şi arsuri cu apă 
fierbinte până la intoxicații. 

3. Găsiţi locuri inaccesibile în bucătărie şi debara. Găsiţi 
astfel de locuri pentru înmagazinarea soluţiilor lichide şi sub 
formă de pulberi pentru curăţat, detergenţi, soluţii pentru 
curăţat bazinele, toaleta şi cuptorul; amoniacul; leşia; 
dizolvantul pentru ceară; lac pentru metal, borax; naftalina; 
lichid pentru aprins focul; cremă de pantofi şi alte 
substanţe periculoase. Aruncaţi otrava pentru gândaci şi 
şobolani pentru că sunt prea periculoase. 

4. Subsolul şi garajul. In aceste locuri găsiţi cu adevărat 
ascunzători sigure pentru terebentină, vopsele, cherosen, 
benzină, benzen, insecticide, spray-uri pentru plante, 
pesticide, antigel şi soluţii pentru curăţat şi lăcuit maşina. 
Inainte de a arunca cutiile, asiguraţi-vă că sunt goale şi 
apoi duceţi-le la gunoi. Unele soluţii de curăţat şi 
medicamentele din baie şi bucătărie trebuie ascunse bine 
sau puse în cutii sau lăzi care au încuietori sigure. 

5, In trecut, părinţii erau sfătuiţi să aibă în casă o 
sticluţă cu sirop de ipeca, un medicament care provoacă 
vărsături. Ideea era să se administreze ipeca tuturor 
copiilor care înghiţeau o substanţă toxică, pentru a-i 
produce vărsături cu scopul de a elimina substanţa toxică. 
Noile cercetări au arătat că utilizarea de ipeca nu ajută în 
tratamentul intoxicaţiilor, uneori putând chiar agrava. Cel 


mai bine este să scăpaţi de orice sticluţă cu ipeca pe care o 
aveţi în casă. 

Obiceiuri sănătoase. Profilaxia efectivă a otrăvirilor 
depinde de ceea ce faceţi în fiecare zi. lată câteva lucruri la 
care să vă gândiţi: 

e Puneţi toate medicamentele într-un loc ferit imediat 
după fiecare folosire. O cutie sau un dulăpior cu un lacăt pe 
care copilul nu-l poate desface este cel mai bun loc. 

e Puneţi etichete clare pe toate medicamentele astfel 
încât să nu folosiţi unul greşit. Aruncaţi la toaletă 
medicamentele după ce o boală a trecut. Este puţin 
probabil să le folosiţi din nou şi se pot strica oricum. Nu 
trebuie să aveţi medicamente vechi amestecate cu cele pe 
care încă le folosiţi. 

e Mai mult de o treime din intoxicaţiile cu medicamente 
sunt datorate faptului că copiii înghit medicamentele 
bunicilor. Asiguraţi-vă că medicamentele bunicilor sunt 
încuiate bine sau luate de la vedere, înainte de vizita 
copiilor. 

e Legile de stat şi federale (din SUA) cer ca toate 
medicamentele eliberate de farmacist să fie în cutii 
speciale pentru copii. Nu schimbaţi nici o substanţă din 
cutiuţa ei într-o altă cutiuţă în care a fost altceva înainte. 

e Păstraţi detergenţii şi alte substanţe chimice în 
ambalajele lor originale. Nu puneţi spray pentru plante într- 
o sticlă de băutură răcoritoare sau soluţie de curăţat 
cuptorul într-o ceaşcă. Aceasta este cea mai frecventă 
cauză a accidentelor. 

Plantele otrăvitoare. Noi credem că plantele şi florile 
sunt cele mai frumoase lucruri. Bebeluşii care se târăsc şi 
copiii mici cred că sunt şi foarte gustoase. Aceasta este o 
atitudine periculoasă, pentru că multe plante şi flori - peste 
700 dintre ele - pot provoca îmbolnăvire sau chiar moartea. 
Cea mai bună regulă este să nu ţineţi plante sau flori în 
casă până când copiii nu trec de faza în care mănâncă 
orice, şi pot accepta interdicții. Sau cel puţin păstraţi plante 
foarte înalte, la care nu pot ajunge copiii. Fiţi atenţi la copiii 
mici când se joacă lângă plantele şi florile din grădină sau 


din afara casei. 

lată o listă parţială cu plantele potenţial fatale: 
filodendronul, urechea elefantului, iederă englezească, 
ghioceii de grădină, narcisele, vâăscul, leandrul, plantele 
decorative, mugurii de trandafiri, bobiţe de ricin, 
nemţişorul, nemţişorul de câmp, mătrăguna, crinul de 
câmp, azaleea, dafinul, rododendronul, hortensia, iasomia, 
lemnul câinesc (gard viu), tisa, ciupercile. 

Unele plante sunt toxice dar nu fatale; ele provoacă 
iritaţii ale pielii dacă sunt atinse sau tumefierea buzelor sau 
a limbii dacă sunt înghiţite. Fiţi pregătiţi să identificaţi 
iedera otrăvitoare, stejarul otrăvitor pentru a evita iritaţiile 
dureroase în urma reacţiilor alergice. 

Centrul Toxicologic sau Departamentul de Sănătate vă 
pot spune dacă vreo plantă din casa sau din grădina 
dumneavoastră este otrăvitoare sau toxică. 


PLUMBUL ŞI MERCURUL 


Pericolul intoxicației cu plumb. Plumbul este un 
metal care se găseşte peste tot în lumea noastră 
industrializată, inclusiv în - până de curând - vopseaua 
pentru case, gazolină şi în cutiile de conserve de alimente. 
Mult timp s-a crezut că plumbul este inutil organismului 
uman, spre deosebire de fier sau cupru, care sunt esenţiale 
pentru viaţă. Dar doar în ultimii douăzeci de ani s-a înţeles 
cât de periculos este plumbul, în special pentru copii. 
Nivelurile foarte crescute de plumb cauzează, desigur, 
afectarea creierului dar şi alte boli grave. Chiar şi niveluri 
foarte scăzute se pare că pot produce efecte negative, în 
medie, asupra procesului de învăţare la copii. 

Accentuez cuvintele „în medie” deoarece efectele 
nivelurilor scăzute de plumb sunt greu de evidenţiat la 
orice copil dotat. Doar când oamenii de ştiinţă vor face 
studii pe sute sau mii de copii se va afla în ce mod plumbul 
scade IQ-ul copiilor. Cu alte cuvinte, dacă un copil are 
nivelul plumbului din sânge uşor crescut - de ordinul a 10- 
12 micrograme pe decilitru - nimeni nu poate afirma cu 


certitudine că plumbul va afecta acest copil. O mulţime de 
persoane inteligente au prezentat în copilărie niveluri 
crescute de plumb. Aceasta nu înseamnă că trebuie să 
neglijăm plumbul, dar nici nu trebuie să intraţi în panică în 
cazul în care copilul dumneavoastră prezintă o creştere 
uşoară a nivelului plumbului din sânge. 

Cine o face şi cum? Intoxicația cu plumb reprezintă 
mai ales o problemă pentru copiii mici, de la vârsta de 1 la 
5 ani, care merg de-a buşilea şi bagă în gură tot ce găsesc 
în jur. Copiii cărora le este foame sau cei care au fier puţin 
absorb mai bine plumbul. Aşadar, o bună nutriţie este 
importantă în prevenirea intoxicației cu plumb. 

Surse de plumb sunt deseori pervazele ferestrelor 
vopsite sau pereţii exteriori. O altă sursă sunt bucăţelele 
mici de vopsea care cad şi chiar praful poate conţine 
plumb. Alte surse sunt obiectele din ceramică smălţuite 
(maşinile moderne care fabrică aceste obiecte nu folosesc 
plumbul), ţevile de apă fabricate din plumb care se găsesc 
în clădirile vechi, şi unele produse medicamentoase 
tradiţionale. 

Ce este de făcut? Dacă locuinţa dumneavoastră a fost 
construită înainte de anul 1980 sau locuiţi într-un oraş în 
care intoxicația cu plumb este frecventă, nivelul sangvin al 
plumbului la copilul dumneavoatră trebuie testat frecvent 
în primii ani de viaţă. In cazul unor niveluri ridicate, 
doctorul poate prescrie medicamente care îndepărtează 
plumbul din organism; pentru niveluri scăzute, cel mai bun 
tratament este reprezentat de îndepărtarea plumbului din 
mediul înconjurător, asigurarea unui aport optim de fier şi 
permiterea organismului copilului să elimine singur plumbul 
din organism. lată câteva sfaturi: 

e Verificaţi să nu existe vopsea crăpată sau desprinsă, 
în special în jurul uşilor şi al ferestrelor. Indepărtaţi-o cu 
grijă şi acoperiţi cu vopsea nouă. 

* Nu încercaţi să îndepărtați vopseaua ce conţine plumb 
prin sablare, cojire sau ardere; aceste metode cresc foarte 
mult expunerea la plumb. Dacă este nevoie să îndepărtați 
vopseaua care conţine plumb, apelaţi la un specialist, iar 


dumneavoastră şi copilul părăsiţi casa în timpul acestei 
operaţiuni. 

e Spălaţi des ferestrele cu o soluţie de curăţare ce 
conţine fosfat în concentraţie crescută pentru a îndepărta 
praful care conţine plumb. 

e Acordaţi mare atenţie tuturor locurilor unde copilul 
dumneavoastră îşi petrece timpul: casa, exteriorul acesteia, 
veranda sau grădiniţa. 

e Dacă aveţi instalaţii tehnico-sanitare vechi (casa 
dumneavoastră a fost construită înainte de anul 1950), 
lăsaţi apa rece să curgă câteva minute înainte de a o utiliza 
la gătit sau pentru băut. Astfel, nu utilizaţi apa care a stat 
timp îndelungat pe conducte şi a colectat plumbul din 
acestea. (în apa caldă nu se elimină plumbul; aceasta face 
doar ca problema să se înrăutăţească.) 

e Evitaţi utilizarea oalelor smălţuite în afară de cazul 
când ştiţi sigur că nu conţin plumb. 

e Aveţi grijă la utilizarea medicamentelor populare care 
se găsesc în recipiente vechi (medicamentele în care poate 
bunica dumneavoastră avea mare încredere); unele dintre 
ele pot conţine plumb. 

Invăţaţi mai multe! Dacă în mediul dumneavoastră 
înconjurător există plumb, este nevoie să ştiţi mult mai 
multe decât am avut noi spaţiu să expunem aici. Vorbiţi cu 
medicul copilului dumneavoastră. Cereţi broşuri de la 
departamentul local de sănătate. Vizitaţi site-urile de 
Internet listate în Ghidul Resurselor (vezi pagina 917). 

Mercurul. Mercurul este asemănător plumbului în 
multe privinţe: amândouă sunt metale, ambele sunt 
frecvent întâlnite în lumea industrială şi amândouă 
afectează creierul la concentraţii înalte sau produc 
dezvoltarea anormală a acestuia chiar la concentraţii mici. 
Mercurul din fabrici şi mine ajunge în lacuri şi oceane. De 
aici ajung în organismele microscopice, în peştişori, apoi în 
peştii mai mari, şi, în final, la ultimii consumatori, noi 
oamenii. Din aceste motive, evitaţi să mâncaţi anumite 
sorturi de peşte în timpul gravidităţii şi în perioada când 
alăptaţi la sân. Peştii care trăiesc în ape extrem de poluate 


şi peştii prădători mari (de exemplu, peştele-spadă) ale 
căror vieţi îndelungate le permit acumularea de plumb, 
este cel mai bine să fie complet evitaţi. 

_ O altă sursă de mercur este mercurul din termometre. 
In cazul în care termometrul se sparge, mărgeluţe foarte 
frumoase de mercur lichid emană un gaz fără miros, care 
este toxic. Cel mai bine este să consideraţi termometrul 
dumneavoastră din sticlă ca un deşeu toxic; nu-l aruncaţi la 
întâmplare; duceţi-l la cabinetul medicului dumneavoastră 
sau la spital pentru a fi îndepărtat în condiţii optime. Apoi 
cumpăraţi un termometru digital, care este ieftin, exact şi 
sigur (vezi pagina 704). 


ASFIXIEREA 


Asfixierea este a patra cauză principală de deces la 
copiii mici. Un bebeluş sau un copil mic care bagă orice în 
gură n-ar trebui să aibă la îndemână obiecte mici (de 
exemplu nasturi, grăunţe, mărgele). Acestea sunt foarte 
uşor de inspirat pe trahee (aspirat) şi pot provoca 
asfixierea. 

Jucării periculoase. Copiii sub vârsta de 5 ani sunt cei 
mai expuşi la riscul de sufocare cu jucării sau cu părţi ale 
lor. Copiii de orice vârstă care bagă orice în gură se pot, de 
asemenea, sufoca. Un test bun este acela cu un sul de 
hârtie igienică. Dacă o jucărie este mai mică decât 
diametrul sulului, ea poate provoca asfixierea copilului. 
Consumer Products Safety Commission (SUA) foloseşte un 
dispozitiv asemănător, numit „No Choke Test Tube”, cu 
ajutorul căruia se identifică şi se descoperă obiectele care 
pot produce asfixierea copiilor. Orice articol care nu trece 
de „No Choke Test Tube” pică şi la testul cu sulul de hârtie 
igienică. 

Uitaţi-vă, de asemenea, după orice parte mică a unei 
jucării, care se poate desprinde în timpul jocului. Mingiile 
micuţe (de la jucăriile sau jocurile copiilor) sunt de 
asemenea obiecte foarte obişnuite care cauzează asfixierea 
la copiii sub vârsta de 3 ani. O adevărată încercare este să 


ţineţi departe de fratele mai mic sau de un musafir mic 
jucăriile copilul dumneavoastră mai mare. 

Unele dintre cele mai obişnuite obiecte ce pot cauza 
asfixiere sunt bucăţile de balon spart care pot fi inhalate 
foarte uşor. Copiii se pot asfixia şi cu bucăţi din guma de 
mestecat. Balonul de gumă explodează iar ei inspiră câteva 
bucăţi din acesta. De aceea este bine să se ţină baloanele 
departe de copiii mici. 

Asfixierea cu mâncare. La vârsta de 4-5 ani, 
majoritatea copiilor sunt capabili să folosească aceleaşi 
alimente ca şi adulţii. Inainte de această vârstă, însă, 
trebuie să fiţi foarte atenţi cu unele alimente. Alimentele 
tari, rotunde ca nucile, dropsurile, morcovii, floricelele, 
strugurii şi stafidele sunt periculoase la copiii mici. 
Mâncărurile tip hot dog pot bloca traheea la fel ca un dop 
de sticlă. Unul din cele mai periculoase alimente este untul 
de arahide mâncat direct din linguriţă sau de pe cuţit. Când 
este aspirat, nimic nu îl mai poate dezlipi de pe plămâni. 
Trebuie întotdeauna bine întins pe pâine. 

O măsură preventivă excelentă împotriva asfixierii este 
mestecarea foarte bine a bucăţilor mari de mâncare. Copiii 
trebuie învăţaţi să mestece; dacă dumneavoastră le daţi un 
exemplu, ei îl vor urma, mai ales dacă nu sunt grăbiţi. 
Luaţi-le acadelele sau bomboanele, pe care copiii mici le ţin 
în gură în timp ce aleargă. Nu-i lăsaţi să stea întinşi pe 
spate când mănâncă şi nu lăsaţi niciodată un bebeluş 
singur cu biberonul ridicat pe verticală. 

Vezi pagina 791, pentru informaţii despre acordarea 
primului ajutor în caz de asfixiere. 


SUFOCAREA ŞI STRANGULAREA 


Pentru copiii sub un an, sufocarea este cauza principală 
a accidentelor mortale neintenţionate. Un bebeluş îşi 
petrece majoritatea timpului în pătuţul său, deci ar trebui 
să se verifice dacă acest mediu este sigur. Vezi paginile 36 
şi 60 pentru sfaturi privind prevenirea sufocării la bebeluşi. 

Un copil mic se poate strangula singur cu sforile care 


atârnă de la perdele, storuri sau diverse aparate. Asiguraţi- 
vă că prichindelul nu ajunge la aceste sfori, prinzându-le în 
cleme fixate pe perete, ascunzându-le după mobile sau 
folosind un mic dispozitiv din material plastic pe care se 
înfăşoară sfoara. 

Pentru copilaşii mai mari este important să vă daţi 
seama de riscul pe care îl prezintă pungile din material 
plastic, deoarece mulţi copii au tendinţa să se joace cu o 
pungă din plastic punându-şi-o pe cap, uneori cu consecinţe 
tragice. Depozitaţi toate pungile din material plastic în 
acelaşi loc cu alte lucruri periculoase, într-un dulap sau într- 
un sertar încuiat. 

Dacă aveţi un frigider sau un congelator scos din uz, 
asiguraţi-vă că este închis bine. 

Bebeluşii nu trebuie să doarmă pe paturi prevăzute cu 
saltele cu apă. Din când în când, faţa copilului poate 
rămâne prinsă între cutele saltelei. 


ARMELE DE FOC ÎN CASĂ 


Multe familii au în casă pistoale sau puşti. Frecvent, 
părinţii simt nevoia să aibă în casă o armă de foc pentru 
protecţie, cu toate că studiile arată că un copil (şi adulţii) 
are mai multe şanse să fie ucis cu o armă de foc în propria 
casă decât de un criminal pe stradă. In fiecare zi, un copil 
din SUA este ucis neintenţionat cu o armă de foc. Dacă 
posedaţi o armă sau mai multe, trebuie să le păstraţi 
neîncărcate, iar muniţia trebuie închisă într-un loc separat. 

Copiii foarte mici pot deveni victime ale accidentelor 
mortale (neintenţionate) datorate armelor, dacă se joacă cu 
acestea sau clacă sunt cu un alt copil ce mânuieşte o armă 
încărcată. Copiii între 7 şi 10 ani, care doresc să le arate 
prietenilor o armă, pot sfârşi prin a fi cei care fac o victimă 
sau să fie ei înşişi victime. Poate nu doriţi să-i întrebaţi pe 
părinţii prietenilor copilului dumneavoastră dacă au arme în 
casă şi dacă sunt ascunse bine, dar statisticile tragice ne 
spun că ar trebui s-o faceţi. 

Copiii mai mari şi adolescenţii, mai ales dacă încep să 


experimenteze băutura, îşi pot pierde controlul şi-şi asumă 
riscuri enorme dacă au la dispoziţie o armă. In plus, 
adolescenţii care sunt deprimaţi sau folosesc droguri, sunt 
mult mai expuşi riscului de-a se sinucide dacă au o armă în 
casă. 

Dacă aveţi o armă de foc în casă. Puşitile şi 
pistoalele ar trebui păstrate descărcate, de preferat în cutii 
încuiate, iar muniţia ar trebui depozitată în alt loc. Pentru a 
completa programul de siguranţă a armelor de foc oferit de 
poliţia locală sau de clubul de tir, proprietarii armelor de foc 
trebuie să cunoască noile tehnologii de siguranţă, cum ar fi 
blocantele pentru trăgaci sau pistoalele „inteligente”, care 
pot fi puse în funcţiune doar de proprietar. 


CĂDERILE 


Căderile reprezintă a şasea cauză principală a 
accidentelor mortale şi principala cauză a leziunilor 
nefatale. Cea mai mare rată a mortalităţii datorate căderilor 
este în primul an de viaţă. Trei milioane de copii sunt trataţi 
la Spitalele de Urgenţă de vătămări cauzate de căderi - 
anual, şi pentru fiecare copil tratat, cel puţin zece copiii 
sunt implicaţi în căderi şi nu solicită îngrijiri medicale. 

Căzăturile apar în mai multe locuri decât vă puteţi 
imagina: din paturi, de pe mesele de înfăşate, de pe scări, 
de la ferestre şi balcoane, din copaci, de pe biciclete şi 
echipamente de joc, pe gheaţă, şi aşa mai departe. Copiii în 
vârstă de 1-3 ani sunt expuşi la căzături de la ferestre şi de 
pe scări; copiii mai mari pot cădea de pe acoperişuri, 
terenuri de joacă şi echipamente de recreere. Majoritatea 
căzăturilor din casă apar la copiii sub 4 ani. Orele de vârf 
ale căzăturilor în casă sunt în jurul orelor de masă, 40% 
dintre ele având loc între orele 16-20. 

Scările. Pentru a evita căzăturile pe scări ale copiilor 
mici, ar trebui instalate porţi la capetele scării, până când 
copilul poate urca şi cobori perfect. Invăţaţi copilul să se 
sprijine pe mâna curentă atât la urcare cât şi la coborâre, şi 
daţi-le exemplu făcând şi dumneavoastră acelaşi lucru. 


Pentru a evita căzăturile iarna, deszăpeziţi străzile folosind 
nisip sau sare grunjoasă. 

Căderile de la fereastră. Apar cel mai frecvent 
primăvara şi vara, în mediul urban. Cele mai frecvente 
căzături sunt de la etajul doi sau trei, cele mai grave fiind 
căzăturile de la etajul 3 în sus. Există multe modalităţi 
pentru a preveni căderile de la ferestre ale copiilor. Puteţi 
ţine închise toate ferestrele, dar, desigur, acest lucru nu 
este bun pe vreme caldă. Puteţi să mutaţi orice mobilă sau 
pat din faţa ferestrei, dar o dată ce copilul a crescut îşi 
poate trage singur un scaun în faţa ferestrei, aşa că acest 
lucru nu rezolvă mare lucru. Dacă este posibil, deschideţi 
doar fereastra de sus. 

Dacă sunteţi priceput la unelte sau aveţi un prieten 
îndemânatic, puteţi instala nişte opritoare metalice pentru 
ferestre astfel încât acestea să nu se poată deschide mai 
mult de zece centimetri (sau folosiţi bucăţi din lemn pentru 
a face acelaşi lucru). 

Puteţi să instalaţi grilaje. Grilajele ferestrelor şi gratiile 
de metal care au maxim 10 cm distanţă între bare sunt 
destul de puternice pentru a rezista la presiuni de 68 kg. 
Grilajele pot fi instalate şi pe interior, dar cel puţin o 
fereastră trebuie să aibă un grilaj detaşabil în caz de pericol 
de incendiu. Acest grilaj detaşabil nu trebuie neapărat să 
aibă o cheie sau o sculă specială pentru a-l îndepărta. 
Ferestrele cu zăbrele pentru siguranţa copiilor sunt o 
achiziţie recentă. Ele nu trebuie confundate cu zăbrelele 
pentru hoţi care sunt menite să împiedice oamenii să intre 
în casă. Unele state (din SUA) au legi care cer instalarea 
grilajelor la ferestre. 


Premergătoarele. O dată ce sunt considerate o parte 
necesară a echipamentului pentru copil, premergătoarele 
deja sunt văzute ca un potenţial pericol. Premergătoarele 
oferă o mare posibilitate de mobilitate copiilor care nu au 
nici o percepţie asupra riscului. Ei pot ajunge cu uşurinţă la 
scări şi să se rostogolească pe ele. Şi totul se poate petrece 
într-o clipă, părintele doar întorcând capul pentru o 
secundă în altă direcţie. Mii de bebeluşi sunt răniţi astfel în 
fiecare an. 

Premergătoarele nu îi învaţă mai repede pe copii să 
meargă. De fapt, bebeluşii care petrec mult timp în 
premergător prezintă o încetinire în dezvoltarea forţei şi a 
coordonării necesare pentru mersul pe cont propriu, 
deoarece  premergătorul face treaba în locul lui. 
Premergătoarele fără roţi, care nu se mişcă din loc, devin 
mult mai populare. Ele pot da copilului simţul de 
independenţă fără să existe riscul de a cădea din ele. 
Verificaţi să nu existe arcuri descoperite care pot ciupi 
degetele copiilor. 


SIGURANȚA JUCĂRIILOR 


În fiecare an, mii de copii sunt răniţi de jucăriile lor şi 
sute de jucării sunt retrase de pe piaţă datorită faptului că 
reprezintă un pericol. Intotdeauna observați cu atenţie 
recomandările de vârstă atunci când cumpăraţi jucării 
pentru copilul dumneavoastră. Producătorii sunt acum 
obligaţi prin legi federale (în SUA) să pună etichete de 
avertizare pe jucăriile compuse din părţi mai mici, dar 
majoritatea jucăriilor neetichetate se pot rupe în bucăţi 
mici. Unele jucării ca cele cu bile, baloanele şi cubuleţele 
mici prezintă risc de asfixiere pentru copiii de trei ani sau 
mai mici, sau pentru orice copil care are tendinţa de a băga 
totul în gură. Jucăriile cu colţuri sau margini ascuţite pot 
produce la copiii mici sau chiar la adulţi tăieturi. Jucăriile cu 
propulsie, de exemplu darts sau proiectile, ar trebui evitate 
pentru că pot produce leziuni oculare. jucăriile electrice 
trebuie utilizate doar de copiii în vârstă de opt ani sau mai 
mari. Jucăriile fabricate din plastic moale conţin substanţe 
chimice numite ftalaţi, care pot produce afectarea 
rinichilor, precum şi alte probleme de sănătate. Dacă nu 
sunteţi siguri că produsul conţine sau nu ftalaţi, întrebaţi 
producătorul. 

Chiar şi lada cu jucării a copilului poate reprezenta un 
real pericol. Asiguraţi-vă că are un suport pentru capac, 
astfel încât acesta să nu se trântească, rănind prichindelul 
la cap. De asemenea, nu trebuie să aibă o încuietoare 
automată, astfel încât copilul să rămână închis înăuntru. 

Puteţi afla mult mai multe lucruri despre siguranţa 
jucăriilor accesând website-ul Consumer Products Safety 
Commission, la www.cpsc.gov; un alt website folositor este 


www.toysafety.net. 
ECHIPAMENTE PENTRU O CASĂ SIGURĂ 


Ce să cumpăraţi? Producătorilor de dispozitive 
nostime le place să vândă echipamente de siguranţă 
părinţilor stresaţi. Favoritul meu este o şmecherie din 
cauciuc pentru protecţia robinetului de la cadă, care are 
forma unui elefant. Toate acestea au punctaj bun la 


frumuseţe, chiar dacă nu oferă prea mare securitate. Doar 
câteva lucruri sunt absolut necesare pentru siguranţa casei. 
Acestea includ detectoare de fum cu baterii noi, un 
extinctor în bucătărie, dulapuri închise sigur pentru 
medicamente şi pentru alte substanţe periculoase, şi, dacă 
aveţi un pistol sau o puşcă, un dulap sigur pentru 
depozitarea acesteia. Dacă aveţi scări interioare, puneţi 
portiţe la ambele capete, pentru a preveni căderile. Dacă 
locuiţi la etajul doi sau mai sus, instalaţi grilaje la ferestre. 

Lista de mai jos conţine câteva lucruri care nu sunt 
costisitoare dacă le consideraţi utile. Multe au fost 
menţionate în secţiunile anterioare. Amintiţi-vă că nimic nu 
înlocuieşte supravegherea atentă a unui adult. 

e Dulăpioare cu lacăte şi încuietori la baie şi la 
bucătărie. 

e Un cârlig care împiedică prichindelul să deschidă uşile 
care duc la scări, la baie sau la zonele unde se găsesc 
soluţii de curăţat periculoase sau unelte. 

e Lacăte Velcro pentru a-i împiedica pe copii să ajungă 
la obiecte cum ar fi frigidere, toalete sau dulapuri. 

e Prelungitoare scurte care îi feresc pe copii să-şi 
înfăşoare firele prea lungi în jurul gâtului. 

e Un termometru poate testa apa fierbinte pentru a fi 
siguri că nu depăşeşte 48*C. 

e Apărătoare pentru prize pentru a preveni 
electrocutările. (Apărătorile montate permanent în perete 
sunt mai indicate decât dopurile din material plastic; 
acestea nu se pot pierde, nu pot fi înghiţite şi acoperă 
automat priza când aţi scos ştecherul.) 

e Garnituri pentru colţurile măsuţelor de cafea cu scopul 
de a amortiza loviturile. 

Consumer Products Safety Commission din Statele Unite 
ale Americii vă poate răspunde la întrebări sau la 
îngrijorările pe care le aveţi în legătură cu siguranţa oricărui 
produs pe care l-aţi cumpărat sau doriţi să-l cumpăraţi 
(www.cpsc.gov sau 800638-2772). 


URGENŢELE ŞI PRIMUL AJUTOR 


TĂIETURILE ŞI ZGÂRIETURILE 


Cel mai bun tratament al tăieturilor mici şi zgârieturilor 
este spălarea lor cu apă călduţă şi săpun. Spălatul cu grijă 
este cheia prevenirii infecțiilor. Se acoperă apoi cu un 
bandaj ca să poată rămâne curată până la vindecare. 
Spălăturile se repetă o dată pe zi până la vindecare. 

În cazul unor răni mai grave trebuie evident consultat 
medicul. Multe din aceste tăieturi mai largi pot necesita să 
fie cusute cu câteva fire pentru a creşte şansele vindecării 
mai rapide şi pentru a scădea şansele cicatrizării cu defect. 
Este important ca zona care a fost cusută să rămână curată 
şi uscată până se îndepărtează firele. Rana trebuie 
examinată zilnic pentru a observa dacă există semne de 
infecţie ca de pildă accentuarea durerii, tumefacţie şi 
roşeaţă, precum şi drenajul unui lichid purulent din plagă. 

Rănile care pot fi contaminate cu praf de pe stradă sau 
pământ sau cele cauzate de obiecte murdare, ca de pildă 
de cuțite, trebuie tratate de medic. Medicul poate să vă 
recomande un vaccin antitetanic, în special în tăieturi şi 
înţepături profunde. Când copilul a făcut seria completă de 
patru vaccinuri DTaP şi a primit un vaccin antitetanic în 
ultimii 5 ani nu mai necesită un alt vaccin. Este mai bine să 
verificaţi dacă nu sunteţi sigur. 

Ocazional plăgile apar după o căzătură pe un geam 
spart sau pe o bucată de lemn. In acest caz, pot rămâne 
bucățele sau aşchii de material în plagă. Dacă fragmentele 
nu pot fi îndepărtate cu uşurinţă este necesar un consult 
medical. Uneori, poate fi necesară o radiografie pentru a 
localiza şi îndepărta corpul străin. Orice tăietură care nu se 
vindecă sau se infectează (cu tumefacţie, roşeaţă şi 
drenarea unei colecţii purulente) este posibil să aibă în 
interior un corp străin. 


AŞCHIILE 


Pe lângă tăieturile mici şi vânătăi, zgârieturile sunt 
probabil cele mai comune leziuni minore din copilărie. 
Spălaţi zona cu apă şi săpun şi apoi umeziţi-o cu apă 
fierbinte pentru 10 minute. Folosiţi o compresă îmbibată în 
apă fierbinte dacă nu puteţi acoperi zona cu apă fierbinte. 
(Va trebui să reîncălziţi mereu apa). Dacă unul din capetele 
aşchiei iese în afară, puteţi să o îndepărtați cu o pensetă. 
Dacă acest capăt este sub nivelul pielii puteţi folosi un ac 
dezinfectat cu alcool. Inmuierea pielii cu apă fierbinte vă 
poate înlesni procesul de debridare. Spălaţi apoi cu apă şi 
săpun şi acoperiţi zona cu o compresă curată. 

Nu traumatizaţi prea mult pielea. Dacă aşchia nu iese 
de prima dată, mai înmuiaţi zona în apă şi apoi încercaţi din 
nou. Dacă nu puteţi să o îndepărtați mergeţi la medic. 


MUŞCĂTURILE 


Muşcăturile de om sau de animal. Cavitatea bucală 
a omului sau a animalului conţine multe bacterii. O 
muşcătură generează de multe ori o plagă adâncă, 
înţepată, care este mult mai greu de tratat. Pentru orice 
muşcătură trebuie luată legătura cu un medic. Primul ajutor 
constă, de asemenea, în spălare cu apă din abundență şi 
săpun. 

Cea mai des întâlnită complicaţie a unei muşcături este 
suprainfecţia bacteriană şi, din acest motiv, trebuie iniţiat 
un tratament cu antibiotice chiar de la început. Chiar sub 
tratament antibiotic plaga trebuie îngrijită zilnic pentru a 
putea depista din timp o eventuală suprainfecţie. Dacă se 
întâmplă aşa ceva trebuie să mergeţi din nou la medic. 

Turbarea este o infecţie letală şi apare mai ales în urma 
muşcăturilor de animale. Muşcăturile produse de animale 
sălbatice (vulpi, ratoni, lilieci) sunt considerate din start ca 
potenţiale generatoare ale acestei boli. Acelaşi lucru poate 
fi valabil şi pentru animalele domestice cum sunt câinele şi 
pisica, dar acest lucru nu este valabil în cazul hamsterilor, 


porcilor de Guineea şi a cobailor. Nu există un tratament al 
rabiei, dar poate fi prevenită printr-un vaccin care trebuie 
administrat cât mai repede posibil după muşcătură. 

Medicul vă va informa în legătură cu modul de tratare a 
tuturor muşcăturilor şi în legătură cu oportunitatea unui 
vaccin  antirabic. Puteţi afla informaţii şi de la 
departamentul de sănătate publică. Ei vă pot ajuta şi să 
urmăriţi comportamentul animalului după muşcătură să 
vedeţi dacă este normal sau nu. 

Muşcăturile de insecte. Majoritatea acestora nu 
necesită tratament, dar urmăriţi apariţia semnelor de 
suprainfecţie (vezi pagina 781), ce poate apărea ca rezultat 
al zgărierii pielii. După o înţepătură de albină, verificaţi 
dacă acul a rămas înfipt în piele; dacă este aşa, frecaţi uşor 
zona cu o carte de credit sau cu un alt obiect din material 
plastic. Nu folosiţi penseta, deoarece puteţi răspândi 
veninul în piele. Spălaţi zona cu grijă şi aplicaţi gheaţă 
pentru a preveni sau reduce tumefacţia. 

Pentru o înţepătură de insectă care este pruriginoasă, 
aplicaţi o pastă formată din amestecul a câtorva picături de 
apă cu o linguriţă de bicarbonat de sodiu. Antihistaminicele 
cu administrare orală (diphenhydramine - Benadryl) pot 
reduce pruritul. Dar antihistaminicele pot produce la unii 
copii senzaţie de oboseală, la unii agitaţie, iar la alţii nu au 
nici un efect secundar. Cea mai bună strategie este 
profilaxia (vezi pagina 752). 


SÂNGERĂRILE 


Rănile minore. Majoritatea rănilor sângerează puţin în 
primele minute şi acest lucru este de ajutor, deoarece sunt 
spălaţi unii germeni introduşi prin traumatism. Tratament 
special necesită numai  sângerarea abundentă sau 
persistentă (hemoragia). Cheia opririi sângerărilor este 
aplicarea unei presiuni directe în timp ce zona afectată va fi 
ridicată mai sus decât restul corpului. Sângerările se opresc 
mai repede când copilul stă întins la orizontală cu membrul 
afectat mai ridicat. 


Dacă rana continuă să sângereze, aplicaţi o presiune 
uşoară cu câteva tampoane sterile până ce se opreşte 
sângerarea. Curăţaţi şi bandajaţi rana atâta timp cât 
membrul afectat este tot în poziţie ridicată. Când bandajaţi 
o rană care sângerează abundent folosiţi un tampon mai 
gros (prin suprapunerea mai multor tampoane sterile de 
tifon), fixat apoi cu bandă adezivă. Se aplică astfel mai 
multă presiune pe rană şi se reduce sângerarea. 

Sângerările masive. Dacă o rană sângerează foarte 
puternic, trebuie să opriţi imediat sângerarea. Aplicaţi 
presiune directă pe plagă şi ridicaţi cât mai sus membrul 
afectat. Faceţi un tampon din cea mai curată țesătură care 
o aveţi la îndemână, fie că e un tifon steril, o batistă curată 
sau cea mai curată haină de pe copil sau de pe 
dumneavoastră. Apăsaţi tamponul pe rană şi rămâneţi 
apăsând pe el până ce vă vine cineva în ajutor sau se 
opreşte sângerarea. Nu încercaţi să schimbaţi tamponul 
original şi nu îl ridicaţi de pe rană. Dacă se îmbibă prea 
mult cu sânge, mai puneţi un strat de țesătură peste el. 
Când rana nu mai sângerează decât puţin şi aveţi bandaje 
adecvate, puteţi aplica un pansament compresiv. 

Pansamentul trebuie să fie suficient de gros ca atunci 
când îl fixaţi cu bandă adezivă să exercite presiune la 
nivelul rănii. În loc de bandă adezivă se poate folosi faşă de 
tifon sau orice fel de fâşie mai lungă de țesătură. Dacă 
acest bandaj nu opreşte sângerarea, continuaţi să apăsaţi 
cu mâna deasupra rănii pentru a opri sângerarea prin 
compresie. Dacă nu aveţi un material adecvat ca să faceţi 
un tampon, nu ezitaţi să apăsaţi direct cu mâna pe rană. 

Marea majoritate a hemoragiilor masive pot fi oprite 
prin presiunea directă. In cazul în care aveţi de-a face cu o 
hemoragie care nu se opreşte, continuaţi să aplicaţi 
presiune în timp ce altcineva sună la ambulanţă. In timp ce 
aşteptaţi salvarea, încercaţi să-l ţineţi pe pacient întins, cu 
piciorul sau zona afectată mai sus decât restul corpului. 

Epistaxisul (curgerea sângelui din nas). Există mai 
multe remedii simple pentru oprirea epistaxisului. Adesea, 
este suficient să stea liniştit copilul câteva minute. Pentru a 


se evita înghiţirea unor cantităţi mari de sânge, aşezaţi-l cu 
capul aplecat uşor înainte, sau dacă este culcat pe spate 
întoarceţi-i capul spre partea sângerării, astfel încât să se 
scurgă sângele în afară. Opriţi copilul să-şi sufle nasul, să-l 
preseze sau să-l frece cu batista. Epistaxisul se produce de 
obicei în partea anterioară a nasului. Puteţi opri sângerarea 
prin presarea regiunii anterioare a nasului pentru 5 minute. 
(Uitaţi-vă la ceas, 5 minute în această situaţie pot părea o 
veşnicie.) Când s-a oprit sângerarea, desfaceţi degetele 
scăzând presiunea încet, treptat, cu delicateţe. Dacă 
sângerarea continuă după 10 minute de la luarea acestor 
măsuri trebuie luată legătura cu medicul. 

Epistaxisul este produs mai frecvent de traumatisme ale 
nasului, scobitul în nas, alergii, răceli sau alte infecţii. Dacă 
un copil are sângerări repetate fără o cauză evidentă 
trebuie să consultaţi medicul pentru a vă asigura că nu 
suferă de o tulburare de coagulare a sângelui. Dacă 
sângerarea repetată se datorează unui vas superficial 
acesta va trebui cauterizat. Această intervenţie este o 
intervenţie facilă şi poate fi făcută de medic, în cabinetul 
său, după ce sângerarea se opreşte. 

Epistaxisul la sugari nu este foarte frecvent. Dacă 
apare, trebuie imediat anunţat medicul sau asistenta 
medicală. 


ARSURILE 


Severitatea arsurilor. Arsurile sunt împărţite în trei 
categorii: arsurile de gradul |, care implică un strat 
superficial al pielii şi care produc doar roşeaţă a 
tegumentului, arsurile de gradul Il, care implică şi straturi 
mai profunde şi care determină producerea unor băşici, 
arsurile de gradul lll care implică toate straturile pielii, 
distrugând adesea şi vasele şi nervii. Arsurile de gradul III 
sunt leziuni foarte serioase şi de multe ori necesită grefă de 
piele. Mărimea arsurii este, de asemenea, importantă. O 
arsură superficială dar întinsă pe o zonă întinsă a corpului 
(ca arsurile solare) este adesea mai gravă, făcând copilul să 


se simtă foarte rău. 

Arsurile minore. Frecvent, arsurile sunt produse de 
contactul accidental cu apă fiartă, ulei încins, untură încinsă 
şi alte substanţe care pot produce leziuni ale pielii. In cazul 
unei arsuri minore puneţi apă rece peste ea (nu gheaţă) cât 
de repede posibil. Nu aplicaţi niciodată pe arsură diverse 
alifii, creme, loţiuni grase, unt sau produse petroliere. 
Atunci când medicul va trebui să le îndepărteze va pricinui 
o durere suplimentară, inutilă, copilului. După ce aţi înmuiat 
zona cu apă, aplicaţi o compresă sterilă. Astfel, durerea 
resimţită nu va mai fi la fel de puternică. 

Dacă se formează vreo băşică este foarte important să 
nu o spargeţi. Lichidul din băşică este steril, 
dumneavoastră, dacă o spargeţi, nu veţi face decât să 
introduceţi germeni în plagă. Dacă băşica se sparge 
singură, va trebui să îndepărtați pielea în exces cu o 
forfecuţă de unghii sau o pensetă fierte în apă pentru 5 
minute. Acoperiţi totul cu un bandaj steril. Medicul va trebui 
să examineze orice veziculă care s-a spart şi va recomanda 
un unguent cu antibiotic pentru a preveni infecția. Dacă 
vezicula este intactă dar dă semne de suprainfecţie - puroi 
în interior şi roşeaţă în jur - va trebui să luaţi legătura cu 
medicul sau cu asistenta medicală. Nu puneţi tinctură de 
iod sau alt antiseptic dacă nu vă recomandă medicul. 

Cu excepţia arsurilor uşoare, toate celelalte arsuri 
trebuie să fie examinate de medic. Sunt importante în 
special arsurile la nivelul feţei, mâinilor, picioarelor, zonei 
genitale unde amânarea actului terapeutic poate duce la 
cicatrice care pot fi invalidante. 

Arsurile solare uşoare sunt o excepţie. 

Arsurile solare. Cel mai bun tratament este să 
preveniţi apariţia acestora (vezi pagina 750). Arsurile 
severe sunt dureroase şi periculoase. O jumătate de oră la 
plajă, vara, reprezintă timp suficient pentru a produce 
arsuri la o persoană cu tenul deschis, care nu este pregătită 
pentru plajă. 

Pentru a ameliora durerile produse de arsuri este bine 
să spălaţi zona afectată cu apă rece şi să administraţi un 


antiinflamator nesteroidian, de exemplu paracetamol sau 
ibuprofen. Dacă apar băşici, acestea se tratează ca la 
secţiunea precedentă. Dacă arsura este moderată spre 
severă, o persoană poate avea frisoane, febră şi se simte 
bolnav. Va trebui să consultaţi un medic sau o asistentă 
medicală deoarece aceste arsuri pot fi la fel de periculoase 
ca cele produse de obiecte sau lichide fierbinţi. 

Zonele arse vor trebui protejate de o nouă expunere la 
soare câtă vreme roşeaţa se menţine. 

Leziunile produse de curentul electric. Multe 
asemenea leziuni se pot produce în gospodărie şi sunt 
relativ minore.  Gravitatea leziunilor este direct 
proporţională cu cantitatea de curent care trece prin copil 
şi de gradul de împământare. Prezenţa umezelii sau a apei 
creşte probabilitatea apariţiei unor leziuni mai grave. Din 
acest motiv, nu trebuie ţinut în baie nici un dispozitiv care 
funcţionează cu curent electric când copilul este spălat sau 
îmbăiat. 

Multe din aceste leziuni produc un şoc. Dacă leziunile 
sunt mai grave pot apărea bule şi o zonă de roşeaţă. Poate 
apărea o zonă de necroză. Aceste leziuni se tratează în 
acelaşi mod ca şi cele produse de căldură (vezi pagina 
779). 

Curentul electric poate afecta vasele şi nervii. Când 
copilul prezintă atât orificiul de intrare, cât şi cel de ieşire, 
curentul electric afectează nervii şi vasele din zona prin 
care trece. Dacă un copil prezintă simptome neurologice, 
cum ar fi paralizia, amorţire sau durere, va trebui să vă 
adresaţi medicului. 

Ocazional, copiii dezvoltă o arsură electrică în zona 
cavităţii bucale atunci când muşcă un cablu electric. Toate 
cazurile de acest fel trebuie examinate de medic. Deoarece 
toate arsurile lasă cicatrice, este bine să preveniţi situaţiile 
care pot genera apariţia unor arsuri deoarece copilul va 
putea fi împiedicat să mestece şi să zâmbească din cauza 
cicatricelor. 


INFECŢIILE PIELII 


infecțiile minore ale pielii. Urmăriţi apariţia unei 
zone înroşite, tumefiate, calde, dureroase sau a puroiului. 
Dacă un copil are un furuncul, o infecţie la un deget, o rană 
infectată, va trebui examinat de medic sau de asistenta 
medicală. Dacă situaţia nu suportă nici o întârziere, până 
ajungeţi la medic, înmuiaţi zona infectată în apă călduţă 
sau aplicaţi comprese cu apă călduţă. Astfel, pielea se 
înmoaie şi se grăbeşte în acest fel evacuarea puroiului. Apa 
călduţă va împiedica locul respectiv să se închidă şi să 
colecteze din nou puroiul. Puneţi deasupra rânii un bandaj 
gros înmuiat în apă călduţă pentru a menţine umezeala. 
Lăsaţi zona să se înmoaie 20 de minute, apoi puneţi un 
bandaj uscat. Repetaţi această operaţiune de 3-4 ori pe zi 
şi încercaţi să luaţi legătura cu medicul sau cu asistenta 
medicală. Puteţi aplica şi o cremă cu antibiotic fără însă a 
renunţa la vizita la medic. 7 

Infecții cutanate mai grave. |n cazul în care copilul 
prezintă febră, un traseu dureros inflamat până la nivelul 
ganglionilor limfatici regionali care sunt şi ei inflamaţi, 
infecția s-a extins şi poate fi considerată o urgenţă. Trebuie 
să duceţi urgent copilul la doctor, la asistenta medicală sau 
la spital deoarece este imperios necesar un tratament 
antibiotic intravenos pentru a combate infecția. 


CORPII STRĂINI ÎN NAS ŞI ÎN URECHI 


Copiii mici au obiceiul să îndese bucăţi mici de hârtie, 
piese de la jucării sau mărgele în nas sau în urechi. S-ar 
putea să reuşiţi să prindeţi un obiect moale (care nu a 
intrat prea adânc) cu o pensetă. Cel mai important este să 
nu împingeţi obiectul şi mai adânc înăuntru, în încercarea 
de a-l scoate de acolo. Nu încercaţi să scoateţi corpurile 
străine netede şi tari, fiindcă aproape sigur le veţi împinge 
şi mai adânc. Trebuie însă ca, în acel moment, copilul să 
stea liniştit, altfel leziunile produse de pensetă vor fi mai 
grave decât cele produse de obiect. Chiar dacă nu îl mai 
vedeţi, obiectul poate rămâne acolo. 

Uneori un copil mai mare poate să elimine obiectul în 


momentul în care suflă nasul, dar nu încercaţi acelaşi lucru 
cu un copil mic pentru că nu va înţelege ce trebuie să facă. 
Dacă aveţi un spray cu o substanţă decongestivă puteţi să 
îl folosiţi înainte de a spune copilului să sufle nasul. Dacă 
obiectul nu poate fi eliminat, trebuie să vă adresaţi 
medicului de familie, asistentei medicale sau unui medic 
otorinolaringolog (ORL). Corpii străini introduşi în nas, 
rămaşi acolo câteva zile, duc de obicei la o secreție nazală 
urât mirositoare, cu sânge. Atunci când copilul are o astfel 
de secreție din una din nări trebuie să vă gândiţi 
întotdeauna la posibilitatea existenţei unui corp străin. 


CORPII STRĂINI INTRAOCULARI 


Pentru a îndepărta firele de praf sau de nisip intrate în 
ochi, încercaţi să forţaţi copilul să ţină ochiul deschis într-un 
vas cu apă şi să clipească de câteva ori. De asemenea, 
poate fi de ajutor să trageţi de pleoapa superioară în jos şi 
în sus. Dacă vedeţi grăuntele de praf, puteţi eventual să-l 
extrageţi cu blândeţe, utilizând un mic tampon umezit de 
vată. Dacă senzaţia de „nisip în ochi” persistă mai mult de 
30 de minute, solicitaţi ajutor medical. In cazul în care 
ochiul este lovit puternic sau cu un obiect ascuţit, acoperiţi 
ambii ochi cu tampoane de bumbac şi mergeţi de urgenţă 
la spital. 


ENTORSELE ŞI LUXAŢIILE 


Luxaţia este termenul folosit pentru a descrie răsucirea 
şi punerea în tensiune a unui ligament, tendon sau muşchi. 
Muşchii sunt prinşi de structurile osoase prin tendoane. 
Ligamentele sunt structuri puternice care susțin 
articulațiile, zona în care două oase mari sunt legate unele 
de altele. Căzăturile, accidentele sportive, răsucirile bruşte 
şi tensionările produc luxaţii şi entorse. O luxaţie poate fi 
uneori mai gravă şi poate necesita un tratament mai 
complex decât o fractură. 

În cazul în care copilul dumneavoastră îşi luxează 


încheietura mâinii, piciorului sau genunchiului puneţi-l să 
stea culcat pe pat cel puţin 30 de minute, cu membrul 
afectat în poziţie ridicată (prin susţinerea pe mai multe 
perne). Peste încheietura luxată puneţi o pungă cu gheaţă 
pentru ameliorarea durerii şi a tumefacţiei. Dacă tumefacţia 
şi durerea se reduc, şi copilul poate face mişcări în zona 
afectată fără a resimţi un disconfort, nu mai este necesar 
să vă vadă medicul sau asistenta medicală. 

Dacă apar totuşi inflamație şi umflare a încheieturii, 
trebuie consultat medicul, deoarece este posibil să se fi 
rupt (fracturat) sau fisurat un os. Va fi necesară o 
radiografie pentru a vedea dacă este vorba despre o 
fractură. Chiar dacă radiografia este normală, va fi necesar 
să se imobilizeze articulaţia afectată cu atele pentru ca 
vindecarea să se facă în mod corespunzător. In primele zile 
după luxaţie, medicul vă poate prescrie exerciţii specifice. 
Indicaţiile medicului trebuie urmate cu stricteţe deoarece 
mişcările în articulaţia afectată pot duce la lezarea 
suplimentară a ligamentelor sporind nejustificat durerea şi 
generând leziuni cronice. Imobilizarea, la rândul ei, poate 
duce la limitarea mişcării şi la o rigiditate reziduală în 
articulaţia afectată. 

Traumatismele cotului la copiii mici. O plângere 
frecventă este atunci când copilul refuză frecvent să-şi 
utilizeze braţul, lăsându-l să atârne înţepenit pe lângă corp. 
Aceasta se întâmplă adesea după ce braţul a fost tras 
forţat, aşa cum se petrece când copilul este apucat de 
mână de către părinte pentru a preveni o căzătură. In acest 
fel este dislocat unul din oasele cotului. Un doctor cu 
experienţă poate pune fără durere cotul dislocat la locul lui. 


FRACTURILE 


Fracturile copilului sunt diferite. Fractura reprezintă 
o ruptură sau o plesnitură a unui os. Fracturile copiilor 
diferă de cele întâlnite la adulţi. La adulţi, oasele sunt tari şi 
în cazul îndoirii se rup. La copii însă, oasele sunt mai moi şi 
la îndoire nu se rup ci, mai degrabă, crapă în lungime 


(fractură „în lemn verde”). Alt tip de fractură la copil se 
întâlneşte la nivelul cartilajului de creştere. 

Nu se poate face diferenţa între o luxaţie şi o fractură 
numai prin observarea zonei afectate dacă nu apare o 
deformare vizibilă a membrului. Multe fracturi produc o 
simptomatologie similară cu cea din cazul luxaţiilor. Numai 
un medic poate face un diagnostic diferenţial. Va fi 
necesară o radiografie care va arăta diferenţa. 

In general, trebuie suspectată existenţa unei fracturi 
dacă durerea într-un membru nu se opreşte sau nu se 
calmează, dacă există inflamație şi tumefiere sau dacă apar 
pete negre-vineţii. Evitaţi să se producă şi alte traumatisme 
la nivelul zonei bănuite a fi fracturată. Nu mişcaţi membrul 
afectat şi nu îl lăsaţi pe copil să-l mişte. Puneţi gheaţă, 
imobilizaţi mâna în atele şi contactaţi medicul. 

Fractura articulației mâinii. Un traumatism foarte 
frecvent întâlnit în copilărie este fractura articulației mâinii, 
care poate apărea când copilul cade în sala de gimnastică 
sau alunecă pe gheaţă şi aterizează pe mâna în extensie. 
Deşi încheietura mâinii este afectată chiar din acel 
moment, deoarece durerea nu este prea intensă, pot trece 
câteva zile până când duceţi copilul la medic. Un examen 
radiologic confirmă diagnosticul, iar pansamentul ghipsat 
reprezintă tratamentul. 

Imobilizarea în atele. Prin imobilizare se reduce 
durerea deoarece sunt împiedicate mişcările inutile şi se 
previne agravarea leziunii datorită deplasării oaselor în 
timpul unor mişcări. Pentru a fi eficace, atelele trebuie să 
fie suficient de lungi. In cazul lezării gleznei, atelele trebuie 
să ajungă la genunchi; pentru o fractură la nivelul gambei 
trebuie să ajungă până la şold. Pentru fractura încheieturii 
mâinii, atela trebuie să ajungă de la vârful degetelor la cot, 
iar pentru fractura braţului sau antebraţului de la vârful 
degetelor până în axilă. 

Pentru o atelă lungă vă trebuie o scândură. In cazul unui 
copil mic, se poate face o atelă scurtă prin suprapunerea 
unor cartoane de ambalaj. Când aşezaţi atela, mişcaţi cu 
multă delicateţe membrul afectat şi încercaţi să evitaţi 


orice deplasare la nivelul unde este fractura. Fixaţi atela 
legând-o circular de membru în 4-6 locuri, cu batiste sau 
feşe. Două legături trebuie să fie în apropierea fracturii 
(mai sus şi mai jos de fractură), iar două la capetele 
atelelor. După ce imobilizaţi fractura aplicaţi o pungă cu 
gheaţă pe zona afectată. Nu puneţi niciodată gheaţă direct 
pe zona afectată şi nu lăsaţi punga cu gheaţă mai mult de 
douăzeci de minute. In cazul fracturii claviculei (osul din 
partea de sus a pieptului, anterior şi lateral) faceţi un 
triunghi de pânză care să susţină antebraţul legat de gât şi 
lipit de piept. 


TRAUMATISMELE COLOANEI VERTEBRALE ŞI ALE 
GATULUI 


Măduva spinării este o parte a sistemului nervos care 
face legătura între creier şi restul corpului. Lezarea 
măduvei spinării poate duce la paralizie permanentă şi la 
pierderea controlului asupra vezicii urinare şi a rectului, şi 
de asemenea la pierderea sensibilităţii tactile şi dureroase. 
Măduva spinării se găseşte în interiorul unei coloane osoase 
cu rol de protecţie, formată din oasele gâtului şi ale 
spatelui, numită coloană vertebrală. 

In cazul în care coloana vertebrală este traumatizată 
prin cădere sau alt impact, nervii spinali (care pleacă din 
măduva spinării) pot fi şi ei afectaţi, fie prin traumatismul 
iniţial, fie prin încercarea de mişcare a copilului după 
traumatism. Din această cauză, în cazul unui traumatism al 
coloanei vertebrale sau al gâtului este foarte important să 
nu fie mişcat pacientul. Acest lucru este valabil pentru orice 
traumatism în care copilul şi-a pierdut conştienţa şi în orice 
traumatism cu impact mare. In schimb, aşezaţi copilul 
confortabil şi aşteptaţi liniştit ambulanţa. Numai o persoană 
cu pregătire medicală poate să mişte un bolnav care 
prezintă semne de traumatism al coloanei sau gâtului. 

In cazul în care copilul trebuie mutat şi medicul nu a 
sosit încă, încercaţi să îl mişcaţi ţinând capul şi gâtul într-o 
poziţie neutră. Când îl mutaţi, încercaţi să menţineţi capul 


şi gâtul în aceeaşi poziţie. Nu mişcaţi niciodată corpul 
separat de cap. Aceste manevre scad riscul apariţiei unor 
leziuni ulterioare ale măduvei spinării. 


TRAUMATISMELE CRANIENE 


Chiar după ce copilaşul a început să meargă, acesta se 
poate lovi la cap, de exemplu prin rostogolirea din patul 
unde a fost pus. Dacă după o căzătură în cap, copilul nu 
mai plânge după 15 minute, are o culoare normală a pielii 
şi nu vomită, sunt puţine riscuri să se fi produs o leziune 
cerebrală. Poate să-şi continue viaţa în mod normal. O 
umflătură care creşte repede la frunte după un traumatism 
nu înseamnă neapărat ceva grav în sine, dacă nu este 
însoţită şi de alte simptome. Poate fi cauzată de ruperea 
unui vas de sânge chiar sub piele. O tumefacţie în orice 
parte a craniului poate fi semnul unei fracturi. 

In cazul în care lovitura la cap este mai severă, copilul 
va prezenta vărsături, ameţeală, pierderea poftei de 
mâncare, paliditate timp de câteva ore, cefalee, alternativ 
agitaţie şi letargie, şi va adormi uşor, dar se va trezi la fel 
de repede. In cazul în care copilul prezintă oricare dintre 
aceste simptome după un traumatism cranian, trebuie 
imediat consultat medicul sau asistenta medicală. Orice 
copil care îşi pierde conştienţa după o căzătură trebuie 
examinat imediat de un medic, chiar dacă nu prezintă alte 
simptome. Toţi copiii care suferă o căzătură puternică 
trebuie examinaţi de medic. 

După orice traumatism cranian, chiar dacă nu dezvoltă 
nici o simptomatologie, un copil trebuie ţinut sub 
observaţie următoarele 24-48 de ore. O sângerare 
intracraniană poate creşte presiunea asupra creierului, 
producând simptome care, evident, nu pot fi observate de 
la început, dar care apar la una sau două zile după 
traumatism. 

Dacă traumatismul a fost mai puternic, medicul trebuie 
să efectueze un examen radiologic sau computertomografic 
pentru a pune diagnosticul de fractură de craniu sau de 


hematom la acest nivel. 

Ţineţi sub observaţie performanţele şcolare ale copilului 
pentru o vreme după traumatismul cranian. Copiii care au 
suferit o comoţie cerebrală - aceasta este un traumatism 
cranian în care copilul şi-a pierdut conştienţa sau memoria 
pentru moment - poate dezvolta mai târziu probleme de 
concentrare sau de învăţare. 

În cazul unor leziuni ale dinţilor, vezi pag. 812. 


ÎNGHIŢIREA UNOR OBIECTE 


Obiectele care nu sunt de mâncare frecvent trec de 
stomacul şi intestinele copilului fără nici un fel de 
dificultate. Uneori nici nu sunt observate. Pot rămâne însă 
blocate la un anumit nivel, ca de pildă în esofag (tubul 
situat între faringe şi stomac). Obiectele care se pot 
comporta în acest mod sunt acele, monedele, butonii etc. 
Aceste obiecte care sunt înghiţite produc tuse sau sufocare, 
senzaţia neplăcută de corp străin în gât, durere sau 
dificultatea de a înghiţi, refuzul alimentar, sialoree 
(salivaţie abundentă) sau vărsături. 

În cazul în care copilul a înghiţit un obiect mai mic şi cu 
suprafaţa mai netedă, ca de pildă sâmburii de prună, 
butonii etc., acesta poate trece fără dificultate (deşi trebuie 
totuşi să anunţaţi medicul sau asistenta medicală). Desigur, 
în cazul în care copilul începe să vomite, să aibă dureri sau 
să prezintă alte simptome, mergeţi imediat la medic. Dacă 
obiectul înghiţit este o baterie trebuie să anunţaţi medicul 
deoarece bateria poate produce eroziuni datorită acidului 
pe care îl conţine, la nivelul intestinului. Din aceste motive, 
trebuie imediat extrasă. 

Obiectele din metal pot fi vizualizate la radiografie; cele 
din material plastic sau lemn nu sunt vizibile la acest 
examen. Poate fi necesară o rezonanţă magnetică nucleară 
(RMN) sau un medic poate vizualiza direct obiectul printr-o 
endoscopie. Un medic ORL sau un chirurg cu experienţă pot 
îndepărta obiectele înghiţite cu ajutorul endoscopului. 

Niciodată să nu administraţi sirop de ipeca (un 


medicament care induce vărsăturile) sau purgative unui 
copil care a înghiţit un obiect. Acestea nu sunt de ajutor, ba 
chiar uneori pot face mai rău. Pentru obiectele care ajung în 
trahee sau bronhii, vezi Sufocarea şi Respirația artificială 
(pag. 790). 


INTOXICAŢIILE 


Primul ajutor într-o presupusă intoxicație este extrem 
de simplă: în cazul în care copilul pare în suferinţă, chemaţi 
ambulanţa, apoi sunaţi la National Poison Control (în SUA) 
la 800 222-1222. In cazul în care copilul pare a fi bine, 
sunaţi direct la National Poison Control. Alte sfaturi: 

1. Staţi lângă copil şi asiguraţi-vă că respiră şi este 
conştient. Dacă nu este aşa, sunaţi ambulanţa sau cea mai 
apropiată cameră de gardă a unui spital. 

2. Indepărtaţi orice substanţă sau soluţie rămasă pentru 
a împiedica ingestia ei în continuare. Dacă se poate, luaţi 
cu dumneavoastră substanţa când mergeţi la medic, pentru 
ca acesta să o identifice mai uşor. 

3. Nu întârziaţi să solicitaţi ajutorul numai pentru că vi 
se pare că copilul se simte mai bine. Efectele multor 
substanţe toxice, aspirina de pildă, pot apărea după mai 
multe ore, dar pot fi prevenite prin tratament precoce. 

4. Sunaţi la National Poison Control (SUA) la 800 222- 
1222. Spuneţi-le numele medicamentului sau substanţei şi 
cantitatea de substanţă ingerată, dacă se poate. Spuneţi-le 
ce substanţă a înghiţit copilul şi, dacă ştiţi, şi ce cantitate a 
înghiţit. 

Substanțe toxice pe piele. Deşi privim pielea ca pe o 
barieră de protecţie, este important să ne dăm seama că 
medicamentele şi substanţele toxice pot fi absorbite prin 
piele şi pot atinge niveluri toxice în corp. Dacă pielea sau 
hainele copilului vin în contact cu o substanţă potenţial 
toxică, îndepărtați hainele contaminate şi spălaţi pielea din 
abundență cu apă pentru 15 minute (timp ce vi se va părea 
foarte lung). Apoi spălaţi cu blândeţe zona, folosind apă şi 
săpun, şi clătiţi bine. Puneţi hainele contaminate într-un sac 


de plastic la care copiii să nu mai aibă acces. Sunaţi la 
National Poison Control (în SUA - 800 222-1222) sau 
medicul dumneavoastră. Dacă ajungeţi la spital, luaţi 
hainele cu dumneavoastră pentru a putea fi eventual 
identificată substanţa toxică. 

Lichide toxice în ochi. In cazul în care, în mod 
accidental, copilul este stropit în ochi cu un lichid toxic, 
care poate produce leziuni, trebuie imediat spălat ochiul. 
Copilul trebuie aşezat pe spate (culcat), iar dumneavoastră 
turnaţi cu o cană apă călduţă (nu caldă sau fierbinte) peste 
ochiul afectat, de la 5-7 cm înălţime. Nu forţaţi pleoapele 
trăgându-le pentru a le deschide. După 15 minute de 
spălătură oculară chemaţi medicul sau asistenta medicală, 
sau duceţi copilul la spital. Unele lichide, în special cele 
caustice, pot produce leziuni oculare şi necesită control 
medical oftalmologic. Incercaţi să împiedicaţi copilul să îşi 
frece ochii. 


REACŢIILE ALERGICE 


Copilul poate prezenta o reacţie alergică la un aliment, 
un medicament, o muşcătură de insectă sau la orice 
altceva. Alergiile pot produce simptome uşoare, moderate 
sau severe. 

Alergie uşoară. Copilul cu o alergie uşoară prezintă 
prurit ocular şi lăcrimare. Frecvent, se asociază şi cu 
strănutul şi nasul înfundat. Poate apărea urticarie cu 
mâncărime puternică întocmai ca muşcăturile de țânțari. 
Alte erupții, cu puncte mici, pruriginoase, pot fi de 
asemenea provocate de alergii. Reacţiile alergice minore 
sunt tratate cu antihistaminice, de exemplu 
diphenhydramine (Benadryl), care se eliberează fără 
prescripţie medicală. 

Alergie medie. Simptomele alergiei moderate asociază 
urticarie cu simptome respiratorii ca tusea şi wheezing-ul. 
Copiii cu aceste simptome au nevoie să fie examinaţi 
imediat de un doctor. 

Alergie severă. Simptomele reacției alergice severe, 


numită şi anafilaxie, includ: tumefierea cavităţii bucale şi a 
laringelui, dificultăţi respiratorii datorate obstrucţiei căilor 
respiratorii, şi scăderea presiunii arteriale. În majoritatea 
cazurilor, anafilaxia este neplăcută şi înfricoşătoare, rareori, 
are consecințe serioase, incluzând chiar decesul. 
Tratamentul de urgenţă constă în injecții cu adrenalină 
(numită şi epinefrină) subcutanat; copilul trebuie dus de 
urgenţă la camera de gardă a celui mai apropiat spital. 
Orice copil care prezintă o reacţie anafilactică trebuie 
evaluat de un medic, care îi poate prescrie epinefrină în 
seringi  preîncărcate (Epi-Pen sau AnaKit). Părinţii şi 
profesorii trebuie să aibă aceste seringi cu ei, pentru a 
putea fi administrate copilului în caz de urgenţă. 

Un medic alergolog vă poate ajuta să decideţi dacă 
tratamentele de  desensibilizare sunt eficiente pentru 
copilul dumneavoastră. 


CONVULSIILE 


Este înfricoşător să asistați la o criză convulsivă 
generalizată a copilului dumneavoastră. Este important să 
rămâneţi calmi şi să realizaţi faptul că, de obicei, acesta nu 
este în pericol. Puneţi copilul într-o astfel de poziţie astfel 
încât să nu se poată răni el însuşi - de exemplu, pe o 
pătură departe de orice mobilă. Aşezaţi-l pe o latură a 
corpului astfel încât saliva să i se scurgă pe la colţul gurii, 
iar limba să nu-i blocheze căile aeriene. Nu trageţi de gât în 
jos. Sunaţi de urgenţă medicul sau ambulanţa. Vezi pagina 
879 pentru mai multe informaţii despre convulsii. 


ÎNECUL 


Un copil care este găsit în stare de inconştienţă într-un 
lac, o piscină sau chiar o găleată cu apă, are nevoie 
imediată de resuscitare, în mod ideal executată de o 
persoană special pregătită în CPR (vezi pagina 791). Pentru 
a face respiraţie artificială, urmaţi instrucţiunile de la 
pagina 792. Fiţi pregătit să rostogoliţi copilul pe o parte în 


cazul în care varsă, pentru a-i proteja plămânii. În cazul în 
care copilul ar putea să fi plonjat, consideraţi că poate avea 
fractură la nivelul gâtului. Mişcaţi-i capul cât mai puţin 
posibil pentru a evita lezarea măduvei spinării. Un copil 
care aproape s-a înecat, dar se pare că a fost recuperat, 
trebuie neapărat să fie consultat de un medic. Leziunile 
severe ale plămânilor pot apărea la câteva ore după 
accident, şi este foarte important pentru copil să fie 
supravegheat medical. 


ASFIXIEREA ŞI RESPIRAȚIA ARTIFICIALĂ 


Un părinte care cunoaşte cum să deblocheze căile 
respiratorii obstruate şi cum să facă respiraţie artificială 
unui copil este pregătit cât se poate de bine pentru 
urgenţele care pun viaţa în pericol. Majoritatea copiilor au 
inimi sănătoase. În cazul în care inima unui copil încetează 
să mai bată, acest lucru se produce din cauză că ela 
încetat să mai respire, oprind fluxul de oxigen către inimă. 
Motivele opririi respirației la un copil includ: sufocarea, 
înecul şi asfixierea cu obiecte sau alimente. (Pneumonia 
severă, astmul bronşic sau alte afecţiuni pot, ocazional, să 
determine oprirea respirației la un copil, dar acest lucru se 
întâmplă rareori, astfel încât este puţin probabil ca un 
părinte să se confrunte singur cu acestea.) 

Resuscitarea cardio-respiratorie. Orice adult trebuie 
să cunoască tehnicile de resuscitare cardio-respiratorie 
(CPR - cardiopulmonary resuscitation). In Statele Unite ale 
Americii se organizează cursuri de  reanimare 
cardiorespiratorie în majoritatea oraşelor de către Crucea 
Roşie, departamentele de pompieri şi de majoritatea 
spitalelor şi clinicilor. Aceste cursuri vă învaţă cum să 
îngrijiţi un copil grav bolnav şi să-i daţi ajutor, cum să faceţi 
resuscitare cardiacă şi respiraţie artificială. Instrucţiunile de 
mai jos nu pot înlocui cursurile specializate; ele va ajută 
doar să vă faceţi o idee despre ce înseamnă. Pentru a 
învăţa CPR, trebuie să urmaţi un curs specializat. 

Primul pas în stopul respirator este să începeţi respiraţia 


artificială. Continuaţi până când apar ajutoare sau până 
când respiraţia se reia. Nu încercaţi această tehnică atunci 
când bolnavul respiră de unul singur. 

Asfixierea şi tusea. Când copilul a aspirat un corp 
străin şi tuşeşte puternic încercând să-l elimine, lăsaţi-l în 
pace! Tusea este cea mai bună metodă de a elimina un 
corp străin aspirat în căile respiratorii. Dacă persoana poate 
respira, poate vorbi, poate plânge, staţi alături de ea până 
apare un ajutor. Nu încercaţi să îndepărtați obiectul. Nu îl 
bateţi pe spate, nu îl întoarceţi cu capul în jos, ţinându-l de 
picioare. Oricare dintre aceste manevre nu face decât să 
împingă şi mai adânc corpul în căile aeriene producând 
obstrucţie completă. 

Incapabil să tuşească sau să respire. Când copilul 
se îneacă şi nu poate respira, nu poate plânge sau nu poate 
vorbi, obiectul înghiţit a blocat complet căile respiratorii şi 
aerul nu mai poate pătrunde în ele. IÎncepeţi imediat 
măsurile de prim ajutor. In această situaţie - dar numai 
atunci când căile respiratorii sunt complet blocate - 
începeţi imediat să aplicaţi primul ajutor aşa cum se arată 
mai jos. 

Sugar (până la vârsta de un an) având căile 
respiratorii complet blocate 

1. În cazul în care copilul este conştient, încercaţi să 
introduceţi o mână sub spatele copilului pentru a-i sprijini 
capul şi spatele. Cu cealaltă mână, prindeţi maxilarul între 
degetul mare şi celelalte degete, având antebraţul pe 


abdomenul copilului. 

2. Întoarceţi d UTE cu Tata îi în jos, < cu capul mai jos decât 
trunchiul. Susţineţi-i abdomenul cu antebraţul. 


3. Ţinând copilul cu capul în jos, se bate de cinci ori 
rapid pe spate, între omoplaţi. 


4. În cazul în care obiectul nu este expulzat, culcaţi 
copilul pe spate pe o suprafaţă netedă şi tare, şi susţineţi-i 
spatele cu mâna. Ţineţi minte că întotdeauna capul trebuie 
să fie mai jos decât picioarele. Apoi puneţi arătătorul şi 
degetul mijlociu pe pieptul său, la mijlocul liniei dintre cele 
două mameloane. Apăsaţi repede de patru ori, astfel încât 
sternul (osul pieptului) să coboare 1-1,5 cm de fiecare dată. 


5. Când copilul nu a început să respire sau şi-a pierdut 
cunoştinţa, puneţi pe cineva să cheme ambulanţa în timp 
ce începeţi manevrele de respiraţie artificială. Mai întâi, 
deschideţi-i gura, trăgând în jos de limbă şi mandibulă cu o 
mână şi în sus de maxilar cu cealaltă. Dacă vedeţi obiectul 
aspirat, băgaţi-vă uşor degetul mic de-a lungul feţei 
interioare a obrazului şi până la baza limbii şi făcând o 
mişcare ca de agăţare, împingeţi obiectul spre exterior. Nu 
încercaţi să băgaţi mâna în gura unui copil dacă nu vedeţi 
corpul străin aspirat, fiindcă puteţi agrava situaţia. 


6. Următorul pas este să aşezaţi copilul cu capul în 
extensie pentru a începe respiraţia artificială şi să-i 
deschideţi gura (ca în imagine). 

7. În cazul în care copilul nu respiră în continuare, 
împingeţi capul în extensie, ridicaţi-i bărbia şi acoperiţi-i 
complet nasul şi gura cu buzele dumneavoastră. Incercaţi 
să insuflaţi aer de două ori la un interval de o secundă şi 
jumătate, cu suficientă presiune pentru a face pieptul să se 
ridice. 


8. Dacă aerul nu pătrunde înseamnă că sunt blocate 
căile aeriene. Incepeţi din nou cu bătăile pe spate, între 
omoplaţi şi repetaţi paşii de la 3 la 7. Continuaţi să repetaţi 
această secvenţă până când copilul începe să tuşească, să 
respire, să plângă sau până când vin ajutoarele. 

Copil (cu vârsta peste un an) având căile respiratorii 
complet blocate 

1. Amintiţi-vă prima verificare: căile aeriene sunt sau nu 
complet blocate. In cazul în care copilul tuşeşte, vorbeşte 
sau plânge, urmăriţi-l, dar nu interveniţi. Când copilul este 
conştient, începeţi cu manevra Heimlich. Îngenuncheaţi sau 
staţi în spatele copilului şi prindeţi-l cu mâinile în jurul taliei. 
Strângeţi pumnul de la o mână, şi puneţi-l imediat 
deasupra ombilicului copilului, sub osul pieptului (stern). 


2. Acoperiţi pumnul strâns cu cealaltă mână şi faceţi o 
mişcare bruscă de apăsare, presând abdomenul copilului cu 
o mişcare îndreptată uşor în sus. Mişcarea trebuie să fie 
mai puţin brutală la un copil mai mic. Repetaţi mişcarea 


până când corpul străin este expulzat. Copilul începe să 
tuşească sau să respire. (Chiar în cazul în care copilul pare 
complet restabilit după manevra Heimlich, trebuie 
examinat de medic.) 


3. Dacă după repetarea manevrei de mai multe ori 
copilul nu îşi revine, trebuie să-i deschideţi gura, ţinând 
limba şi mandibula cu degetul mare şi încercând să 
susţineţi simultan şi maxilarul. Uitaţi-vă cu atenţie, poate 
vedeţi corpul străin în gât. Introduceţi degetul mic, pe faţa 
internă a obrazului până la baza limbii şi cu o mişcare de 
agăţare încercaţi să îl prindeţi. 


(Nu încercaţi această manevră dacă nu observați corpul 
străin deoarece nu veţi face decât să agravaţi starea 
copilului.) Repetaţi manevra Heimlich până când corpul 
străin este îndepărtat sau până când copilul devine 
inconştient. 

4. În cazul în care copilul devine inconştient, folosiţi 
manevra Heimlich adaptată pentru poziţia culcat pe spate. 
Îngenuncheaţi la picioarele lui. Aşezaţi podul palmei în zona 


ombilicului, imediat sub stern. Cealaltă mână aşezaţi-o 
deasupra şi exercitaţi presiune pe abdomen. Fiţi mai puţin 
intempestivi când executaţi manevra la copilul mai mic. 
Repetaţi manevra până când obiectul este expulzat. 


5. În cazul în care copilul rămâne inconştient sau dacă 
nu puteţi extrage obiectul, chemaţi ajutor. Cu copilul culcat 
pe spate, asiguraţi permeabilitatea maximă a căilor 
respiratorii prin îndoirea gâtului lui cu aplecarea capului pe 
spate şi ridicarea bărbiei cu mâna cealaltă. Pensaţi-i nările 
cu degetele de la o mână, acoperiţi-i complet gura cu a 
dumneavoastră şi suflaţi de 2 ori cu suficientă putere ca să 
vedeţi că i se ridică pieptul. Daţi-i drumul la nas şi la gură 
ca să vedeţi dacă a început să respire. Dacă nu, repetaţi 
cele două insuflări şi verificaţi din nou. 

6. Dacă aerul nu pătrunde în plămâni, repetaţi paşii 4 şi 
5. Continuaţi să alternaţi respiraţia gură la gură cu manevra 
Heimlich până când îşi reia respiraţia sau până când primiţi 
ajutor. 


Cum se face respiraţia artificială. Fiecare expiraţie a 
dumneavoastră va ajunge în plămânul victimei. La un adult, 
respiraţi cu frecvenţa dumneavoastră obişnuită. La un copil 
respiraţi ceva mai des şi mai puţin profund. Nu faceţi 
respiraţie artificială unei persoane care respiră singură. 

Mai întâi, deschideţi căile aeriene poziţionând cum 
trebuie capul copilului. Impingeţi capul în extensie şi ridicaţi 
bărbia cu degetele. Menţineţi această poziţie de câte ori 
vreţi să repetaţi operaţia de respiraţie artificială. 

Deoarece copilul are faţa mai mică, puteţi sufla 
concomitent în nas şi în gură. La adult, respiraţi numai în 
gură în vreme ce nasul este pensat cu degetele. 

Suflaţi în victimă fără a depune un efort foarte mare. 
Plămânul unui copil nu poate cuprinde întreaga cantitate de 
aer pe care o expiraţi, îndepărtați buzele de gura copilului 
cât timp inspirați şi apoi suflaţi din nou. 


TRUSA DE PRIM-AJUTOR 


Când apare o situaţie de urgenţă, este în natura omului 
să devină extrem de anxios. Nu este timpul atunci pentru a 
căuta bandaje, numere de telefon şi alte echipamente de 
prim-ajutor care au fost plasate în diferite locuri din casă. 
Părerea mea este că ar fi bine să ţineţi în casă o trusă de 
prim-ajutor. O cutie de mici dimensiuni pe care să o aveţi la 
îndemână este suficientă. In cazul în care aveţi un copil 
mic, această trusă trebuie depozitată într-un loc sigur, unde 
acesta nu poate ajunge. lată ce trebuie să conţină: 

O listă cu câteva numere de telefon utile în caz de 
urgenţă: 

1. numărul de telefon de la salvare; 


2. numărul Centrului de Toxicologie; 
3. numărul medicului de familie sau al asistentei 
medicale; 


4. numărul unui vecin care poate fi sunat pentru a sta 
cu copilul până chemaţi ajutoare. 

Următoarele echipamente de prim-ajutor: 

e feşe sterile (Band-Aids); 

e bandaje elastice; 

e leucoplast; 

e bandaje pentru ochi; 

e o pungă pentru gheaţă; 

e orice medicament de urgenţă de care are nevoie 
copilul; 

e un termometru electronic digital; 

e vaselină; 

e o foarfecă mică; 


o pensetă; 
o soluţie antiseptică; 
un unguent cu antibiotic; 
medicaţie  antitermică (nu  aspirină; poate 
acetaminophen sau ibuprofen); 
e o seringă; 
e un tub cu hidrocortizon cremă 1%. 


DEZVOLTAREA DENTIŢIEI ŞI SĂNĂTATEA 
BUCALA LA COPII 


SPOCK CLASIC 


Când eram tânăr am întrebat un domn mai în vârstă 
care este secretul unei vieţi fericite. „Aveţi grijă de dinţii 
dumneavoastră!” a fost răspunsul lui. A fost cel mai bun 
sfat pe care l-am primit. 

Ca părinte, urmaţi acelaşi sfat pentru copiii 
dumneavoastră şi asiguraţi-vă că au dinţii sănătoşi şi că 
este o plăcere de a-i păstra aşa. Profilaxia este cheia. Ce 
anume face ca dinţii să fie sănătoşi? Distrugerea lor poate fi 
prevenită? Dar dentiţia? Fluorul? Când ar trebui să se ducă 
un copil prima oară la stomatolog? Dar dinţii permanenţi 
sau pansamentele? Cu informaţiile din această carte, 
suplimentate de sfaturile  stomatologului copilului 
dumneavoastră va fi mai uşor să rezolvaţi aceste probleme. 

Problemele dentare care îi îngrijorează cel mai mult pe 
părinţi includ - într-un fel de ordine cronologică - creşterea 
dinţilor, dezvoltarea lor, ce poate face ca dinţii să fie 
sănătoşi, cariile dentare şi evitarea leziunilor traumatice ale 
gurii. Cel mai important dintre toate este capacitatea 
dumneavoastră de a vă învăţa copiii să-şi păstreze dinţii 
sănătoşi, acest avantaj fiind unul care poate fi păstrat toată 
viaţa. 


DEZVOLTAREA DINŢILOR 


Dinţii sugarului. Cum şi când vor creşte primii dinţi ai 
copilului dumneavoastră? Unui copil obişnuit îi ies primii 
dinţi în jurul vârstei de 7 luni, dar acest lucru este destul de 
variabil. Unui bebeluş îi poate ieşi primul dinte la 3 luni, iar 
altuia până la 18 luni. Şi, totuşi, amândoi copiii sunt perfect 
normali şi sănătoşi. Este adevărat că unele boli pot 
influenţa creşterea dinţilor, dar acest lucru este rar. 


Creşterea dinţilor este o problemă simplă de model de 
dezvoltare cu care copilul s-a născut, ca şi atunci când face 
primii paşi. 

De obicei, primii doi dinţi care apar sunt incisivii centrali 
din partea de jos a gurii. „Incisiv” este numele dat celor opt 
dinţi din faţă (patru de sus şi patru jos) care au margini 
ascuţite şi tăioase pentru a sfărâma hrana (sau a o inciza). 
După câteva luni cresc şi cei patru incisivi de sus, astfel 
încât un copil obişnuit are aceşti şase dinţi, de sus şi de jos, 
pe la vârsta de 1 an. După aceasta, de obicei este o 
perioadă de linişte pentru câteva luni până la următorul 
atac. Apoi încă şase dinţi apar rapid: cei doi incisivi rămaşi 
de jos şi toţi cei patru molari. Molarii nu apar în imediata 
apropiere a incisivilor, ci puţin mai în spate, lăsând spaţiu 
pentru canini. 

După apariţia primilor molari, este o pauză de câteva 
luni până când caninii (aşa numiții colţi de câine) ocupă 
spaţiile dintre incisivi şi molari. Acest lucru se întâmplă în 
cea de-a doua parte a celui de-al doilea an de viaţă. Ultimii 
patru dinţi care apar reprezintă perechea a doua de molari 
principali, care vin imediat în spatele primilor, de obicei în 
prima jumătate a celui de-al treilea an. Amintiţi-vă că 
acestea sunt toate perioadele obişnuite. Nu vă îngrijoraţi în 
cazul în care copilul dumneavoastră este înaintea sau în 
urma orarului. 

Dentiţia permanentă. Dinţii permanenţi încep să 
apară la vârsta de 6 ani. Molarii care apar la 6 ani (primii 
dinţi permanenţi) apar în spatele molarilor de lapte. Primii 
dinţi care cad sunt de obicei incisivii centrali de jos. Incisivii 
permanenţi, împingând de dedesubt, ies în locul unde 


rădăcinile dinţilor de lapte au dispărut. Până la urmă, toţi 
dinţii primari devin slabi şi cad. Dinţii de lapte se pierd cam 
în aceeaşi ordine în care au apărut. Decizia dumneavoastră 
dificilă de a îndepărta un dinte de lapte poate fi ajutată de 
bănuţul pe care Zâna Măseluţă îl aduce la vizitele ei 
periodice. 

Dinţii permanenţi care iau locul molarilor de lapte sunt 
numiţi bicuspizi sau premolari. Molarii care apar la vârsta 
de 12 ani (al doilea rând de molari permanenţi) apar în 
spatele molarilor ieşiţi la 6 ani. Al treilea rând de molari 
(molarii care apar la vârsta de 18 ani sau măselele de 
minte) pot fi înfipţi în maxilar. În unele cazuri, ei trebuie 
extraşi astfel încât să nu strice dinţii din apropierea lor sau 
osul maxilarului. Adeseori, dinţii permanenţi apar cu 
margini zimţate (numite mameloane). Acestea fie se 
uzează singure, fie pot fi pilite de către stomatolog. De 
asemenea, dinţii permanenţi sunt mai galbeni decât dinţii 
primari. 

Dinţii permanenţi pot ieşi câteodată încovoiaţi sau în 
afara gingiei, dar până la urmă se pot îndrepta prin 
acţiunea musculaturii limbii, buzelor şi obrajilor. Dacă dinţii 
nu se îndreaptă, sunt înghesuiți sau sunt zimţaţi, sau dacă 
linia maxilarului este anormală, atunci este nevoie de un 
tratament (aparat dentar pentru o îmbunătăţire). 


ERUPȚIA DENTARĂ 


Simptomele erupției dentare. Creşterea dinţilor are 
diferite efecte la diferiţi copii. Un copil mestecă anumite 
lucruri, sporovăie, roade, adoarme greu şi, în general, face 
viaţa mai grea pentru familie, o lună sau două până ce-i 
apare primul dinte. La alt copil, un dinte poate fi descoperit 
fără să fi ştiut cineva că îi cresc dinţii. In orice caz, 
majoritatea copiilor încep să sporovăie pe la 3 sau 4 luni, 
pe măsură ce glandele lor salivare devin mult mai active. 
Nu vă păcăliţi, însă, crezând că sporovăiala înseamnă 
întotdeauna că încep să-i crească dinţii. 

De vreme ce bebeluşilor le ies 20 de dinţi în primii trei 


ani de viaţă, este uşor de înţeles de ce creşterea dinţilor 
are loc pentru majoritatea copiilor în primii ani ai copilăriei! 
Aceasta explică, de asemenea, de ce este aşa de uşor să 
învinuieşti fiecare durere de creştere a dinţilor. Se credea la 
un moment dat că apariţia dinţilor cauzează răceli, diaree şi 
febră. Bineînţeles, aceste boli sunt provocate de germeni 
(bacterii şi virusuri) şi nu de creşterea dinţilor. Practic, 
creşterea dinţilor produce doar dinţi şi nimic altceva. In 
cazul în care copilul dumneavoastră are febră sau pare 
bolnav, nu presupuneţi că este din cauza creşterii dinţilor. 
Chemaţi medicul sau asistenta medicală. 

Cum putem ajuta erupția dinţilor. Oricare dinte 
poate deranja copilul, dar primii patru molari, ce apar pe la 
vârsta de 12-18 luni, îi deranjează cel mai mult. Ce putem 
face? In primul rând, lăsaţi-l să mestece! Daţi-i obiecte de 
mestecat care sunt destul de moi, încât în cazul în care 
copilul cade şi are obiectul respectiv în gură, acesta să nu îl 
rănească. Bucăţile din cauciuc de forme variate, speciale 
pentru creşterea dinţilor, sunt foarte bune. Trebuie să fiţi 
foarte atenţi la jucăriile făcute din plastic subţire, fragil, 
care se pot sparge sau pot cauza asfixiere. Trebuie, de 
asemenea, să fiţi atenţi să nu roadă vopseaua de pe mobilă 
şi de pe alte obiecte, dacă există pericolul ca vopseaua să 
fie cu plumb. (Orice lucru vopsit înainte de anul 1980 poate 
conţine plumb.) Din fericire, în zilele noastre aproape toată 
mobila pentru copii şi jucăriile (în SUA) sunt vopsite cu 
vopsea fără plumb. 

Unii copii preferă să mestece un anumit tip de 
îmbrăcăminte. Puteţi să încercaţi să-i atârnaţi un cub de 
gheaţă sau o bucăţică de măr într-un colţ al hainei. Mulţi 
bebeluşi preferă gingiile frecate din când în când. Fiţi 
creativi! Lăsaţi copilul să mestece ce vrea el atât timp cât 
nu este periculos. Şi nu vă îngrijoraţi de germenii existenţi 
pe cauciucul de ros sau de pe piesa de îmbrăcăminte. 
Copilul dumneavoastră pune tot felul de lucruri în gură şi 
oricum nici unul nu este fără asemenea germeni. 
Bineînţeles, este o idee bună să spălaţi bucăţica de cauciuc 
după ce a căzut pe jos sau după ce cățelul a salivat 


deasupra ei, şi ar trebui să spălaţi sau să fierbeţi din când 
în când bucata de îmbrăcăminte. Există pe piaţă o mulţime 
de medicamente pentru creşterea dinţilor care oferă puţină 
alinare, dar ar trebui să vorbiţi cu medicul sau cu asistenta 
dumneavoastră înainte de a le folosi. 


CE FACE CA DINŢII SĂ FIE BUNI? 


Nutriție pentru dinţi mai puternici. Coroanele 
(părţile care se văd) dinţilor unui copil se formează în gingii 
înainte de a se naşte. Uneori, mulţi dintre dinţii permanenţi 
încep să se formeze în câteva luni de la naştere, iar alţii 
chiar înainte! Ştim că aceşti dinţi în creştere sunt sensibili 
la o nutriţie potrivită. Printre elementele necesare întăririi 
dinţilor, următoarele sunt în special importante: calciu şi 
fosfor, vitamina D şi vitamina C. Surse bune de calciu şi 
fosfor includ: legumele, cerealele, sucurile îmbogăţite cu 
calciu, şi laptele (cu toate că dietele fără produse lactate 
par a avea unele beneficii; vezi pagina 337). Sursele de 
vitamina D includ: lapte fortifiat, vitamine picături şi 
expunere la soare (vezi pagina 336). Dacă vă hrăniţi copilul 
la sân, puteţi să-i daţi un supliment de vitamina D (200 
unităţi pe zi) pentru siguranţă. Sursele de vitamina C 
includ: majoritatea fructelor, în special citricele, vitaminele 
picături, roşii crude, varză şi laptele matern. Şi alte 
vitamine sunt, de asemenea, de ajutor, inclusiv vitamina A 
(în fructele galbene, portocalii şi roşii) şi câteva din 
vitaminele B (în cereale). 

Fluorul. Un element cunoscut ca valoros în formarea 
dinţilor puternici şi rezistenți la carii este fluorul. Fluorul 
este un mineral care se găseşte în natură; de asemenea, 
cantităţi mici din acest mineral se găsesc în oasele şi dinţii 
noştri. O cantitate mică de fluor în dieta mamei în timp ce 
este însărcinată şi apoi în dieta copilului poate reduce 
foarte mult posibilitatea apariţiei cariilor mai târziu. Când 
smalţul unui dinte este format cu fluor, acesta rezistă mult 
mai bine acţiunii acizilor. In plus, fluorul din gură reduce 
activitatea bacteriilor care determină cariile dentare. 


În zonele în care există un conţinut mare de fluor în apa 
de băut se semnalează mai puţine carii dentare. Adăugarea 
de fluor în apa de băut în majoritatea oraşelor din Statele 
Unite a avut efecte benefice similare. Copiii pot primi, de 
asemenea, fluor prin prescrierea de tablete şi picături. 

Altă cale de a beneficia de fluor este prin aplicarea 
directă. Fluorul poate fi introdus în gură prin pastele de 
dinţi, prin ape de gură sau prin alte preparate. 

Fluorul din apă. De decenii, fluorul a fost adăugat în 
cantităţi foarte mici şi sigure în apa potabilă a multor 
comunităţi, ca măsură de sănătate publică. Dacă nu sunteţi 
siguri că apa dumneavoastră potabilă are destul fluor, 
puteţi suna la numărul de informaţie de pe nota de plată a 
apei şi să cereţi lămuriri. Fluourarea adecvată este de 0,7 
până la 1,0 ppm (mgF/1 | apă). Pentru informaţii 
suplimentare puteţi suna la departamentul de sănătate 
publică local. In cazul în care apa potabilă este săracă în 
fluor, familia dumneavoastră consumă de obicei apă 
îmbuteliată sau utilizaţi un sistem de purificare pentru 
locuinţă care elimină fluorul şi alte minerale, poate fi 
necesară suplimentarea cu fluor (tablete sau picături) 
pentru dumneavoastră şi copilul dumneavoastră. 

Fluor pentru bebeluşi. Dacă alăptaţi şi apa potabilă 
este fluorurată, nu este nevoie să-i daţi bebeluşului 
dumneavoastră suplimente de fluor. Dacă apa este 
nefluorurată, luați în considerare să-i  administraţi 
bebeluşului dumneavoastră vitamine pentru sugari care 
conţin fluor. Formulele de lapte praf conţin cantităţi mici de 
fluor, dar dacă folosiţi apă de la robinet fluorurată pentru a 
prepara laptele, copilul dumneavoastră nu va mai avea 
nevoie de alte suplimente de fluor. Dacă nu, daţi-i picături 
cu fluor. 

Suficient, dar nu prea mult. Medicul sau asistenta 
medicală, precum şi stomatologul copilului se vor asigura 
că copilul primeşte cantitatea corectă. Dacă nu există fluor 
în rezervele de apă, medicul sau asistenta dumneavoastră 
pot prescrie doza zilnică potrivită pentru copilul 
dumneavoastră, în funcţie de vârsta şi de greutatea lui. 


Prea mult fluor poate duce la apariţia unor pete albe şi 
maro neatractive pe dinţi, aşa că este important să daţi 
cantitatea corectă. Copilul dumneavoastră poate primi 
periodic aplicaţii locale cu soluţii speciale cu fluor, în 
cabinetul stomatologului. Pastele de dinţi fluorurate sunt 
foarte benefice datorită efectului lor de suprafaţă asupra 
smalţului. Dar fiţi atenţi: copiii care mănâncă pasta de dinţi, 
şi majoritatea copiilor mici mănâncă, riscă să primească 
prea mult fluor. Deci, folosiţi cantităţi mici (de mărimea 
unui bob de mazăre) şi ţineţi pasta de dinţi departe de 
copiii mici, astfel încât să nu devină o gustare de baie 
convenabilă. 


VIZITELE LA CABINETUL STOMATOLOGIC 


Cunoaşterea de către copil a stomatologului şi a 
personalului de la cabinetul stomatologic este foarte 
importantă. Cea mai bună perioadă să vă duceţi copilul la 
stomatolog, este imediat după ce apar primii dinţi, de 
obicei pe la vârsta de un an. Puteţi pune întrebări despre 
îngrijirea dentiţiei copilului şi puteţi învăţa mai multe 
despre problemele dentare. La primele vizite preventive, 
stomatologul poate detecta problemele ce apar în primele 
stadii, când se pot rezolva mult mai uşor, mult mai ieftin şi 
fără dureri. Şi mai important, copilul dumneavoastră va 
căpăta experienţe pozitive în cabinetul stomatologului. 
Până la vârsta de 3 ani, copilul va fi deja un veteran al 
cabinetului stomatologic. Astfel, majoritatea vizitelor 
viitoare vor fi preventive, şedinţe tradiționale de „bâzâit şi 
plombat” care bântuie memoriile din copilărie ale multor 
adulți. 


CARIILE DENTARE 


Unii copii au foarte multe carii, iar alții nu au aproape 
nici una. De ce trebuie să fie aşa? Nu cunoaştem încă toți 
factorii ce duc la stricarea dinţilor (carii dentare), dar ştim 
că dieta unei mame însărcinate şi, mai târziu, a copilului, 


este importantă în structura minerală necesară a dinţilor 
copiilor. Ereditatea joacă, de asemenea, un rol important în 
afecțiunile dentare. 

Bacteriile şi placa dentară. Principala cauză a 
afecţiunilor dentare este acidul produs de bacteriile din 
gură, care derivă din dulciurile şi amidonul din dieta 
copilului. Bacteriile şi resturile de mâncare combinate cu 
salivă formează un material lipicios numit placă dentară, 
care se aşează pe suprafaţa dinţilor. Cu cât stă mai mult 
această placă pe dinţi, cu atât este mai mare numărul de 
bacterii şi acizi produşi. Aceşti acizi dizolvă mineralele 
conţinute în structura dintelui (smalţ şi dentină), în cele din 
urmă distrugându-l. 

Bacteriile supraviețuiesc datorită  zaharurilor şi 
amidonului din dieta copilului. Orice ține bebeluşul în gură 
pentru mai mult timp se pare că este bun pentru bacterii şi 
rău pentru dinți. Din această cauză, gustările frecvente 
dintre mese favorizează dezvoltarea cariilor dentare, în 
mod special dăunătoare fiind: acadelele, caramelele şi 
fructele uscate, sucurile răcoritoare, prăjiturile şi biscuiţii 
(care rămân între dinţi). 

Saliva conţine substanţe care ajută dinţii să reziste la 
acţiunea bacteriilor. De aceea, atunci când organismul 
produce mai puţină salivă, de exemplu în timpul somnului, 
apar mai multe carii. Din această cauză, spălatul pe dinţi 
înainte de culcare este deosebit de important. Alimentele 
care stimulează producerea de salivă - de exemplu, guma 
de mestecat fără zahăr - combat apariţia cariilor dentare. 
De asemenea, există gume de mestecat care conţin şi 
unele substanţe (xilitol şi sorbitol) ce omoară bacteriile 
producătoare de carii şi substanţe care întăresc dinţii 
(cazeina). 

Caria de biberon. Un tip devastator de carii dentare îl 
constituie „boala dentară a sugarilor” sau „caria de 
biberon”. Când sugarii sug prea mult biberonul, în special 
când trebuie să doarmă, scurgerea lichidului printre dinţii 
din faţă poate provoca formarea unei cantităţi mari de acid 
şi instalarea rapidă a cariei dentare. Dinţii cei mai expuşi 


acestui risc sunt incisivii superiori, limba acoperindu-i pe cei 
inferiori în timpul hrănirii şi suptului degetului. Acest lucru 
se întâmplă şi între mese când fluxul de salivă curăţă dinţii. 
Dar când bebeluşul ţine în gură timp îndelungat tetina, 
curăţarea naturală are puţine şanse să se producă. Cea mai 
severă carie de biberon apare când bebeluşul adoarme cu 
biberonul în gură. In timpul somnului, laptele rămâne între 
şi pe dinţi, iar bacteriile se multiplică în voie. 

Unii copii pot face această boală până la împlinirea 
vârstei de un an. Uneori, această afecţiune este aşa de 
severă, încât dinţii infectați trebuie extraşi. Din acest motiv, 
un sugar nu trebuie să aibă la culcare o sticlă cu lapte 
(biberon), suc sau alt lichid îndulcit. Singurul fluid acceptat 
la ora de culcare este apa. Chiar şi lichidele dulci diluate 
pot provoca afecţiuni dentare. 


PERIEREA DINŢILOR ŞI FOLOSIREA AŢEI DENTARE 


Perierea efectivă. Cum pot fi prevenite afecțiunile 
dentare? Secretul este îndepărtarea zilnică a plăcii dentare 
înainte de acţiunea acesteia. In primul rând, un sfat despre 
spălarea dinţilor copiilor: folosiţi o periuţă de dinţi cu peri 
de porc foarte moi! Există un mit care spune că trebuie 
folosit un tifon sau pânză moale pentru a masa gingiile şi 
dinţii copilului astfel încât nu se deteriorează țesuturile 
delicate ale gingiilor. Dar aceste ţesuturi „delicate” 
mestecă picioarele meselor, măsuţelor de cafea, pătuţului, 
şi tot ce-i iese în cale. Gingiile unui bebeluş sunt la fel de 
delicate ca şi pielea unui aligator. Periaţi-le, nu le masaţi! 
Copiilor le place acest lucru. 

Dinţii copilului trebuie să fie periaţi cu grijă după micul 
dejun şi înaintea orei de culcare şi mai recomand folosirea 
aţei dentare între dinţii învecinaţi, de obicei înainte de 
periatul de seară. Dacă este posibilă o spălare a dinţilor 
după prânz, aceasta ajută, de asemenea, la îndepărtarea 
resturilor alimentare. Incepând de la vârsta de doi ani, 
copilul dumneavoastră va insista să se spele singur pe 
dinţi, dar majoritatea copiilor mici nu au dexteritatea 


manuală necesară pentru periajul dinţilor şi pentru folosirea 
aţei dentare, până la vârsta de 9 sau 10 ani. Puteţi să lăsaţi 
copiii mici să înceapă să se spele singuri pe dinţi de la o 
vârstă fragedă, dar probabil va trebui să terminaţi 
dumneavoastră această treabă pentru a vă asigura că toată 
placa dentară a fost eliminată. Puteţi lăsa copilul să preia 
gradat controlul complet când se dovedeşte a fi capabil, de 
obicei între 6 şi 10 ani. 


€ E a 


Folosirea aţei dentare. Unii părinţi se întreabă dacă 
este nevoie de aţa dentară la dinţii copilului, dar în 
majoritatea cazurilor, dinţii din spate ai copilului sunt 
aproape uniţi pe o parte. Chiar şi câţiva din dinţii din faţă 
sunt aproape uniţi cu dinţii învecinaţi. Astfel de dinţi sunt 
aşa de apropiaţi încât mâncarea şi placa dentară se pot 
stoca între ei. Indiferent cât de atent şi viguros sunt periate 
acele zone, perii periuţei de dinţi nu pot penetra şi nu pot 
curăța mâncarea şi placa dentară. Aţa dentară străpunge şi 
dislocă resturile, astfel încât periuţa de dinţi să le 
îndepărteze. 

Se recomandă folosirea de câtre copil a unei aţe 
dentare foarte moi, imediat ce observați resturi de mâncare 
între dinţii lui. Stomatologul copilului dumneavoastră poate 


demonstra toate metodele de a învăţa copilul astfel încât 
periajul şi folosirea aţei dentare să fie perfecte. Şi va fi cel 
mai bun lucru dintre toate atunci când copilul 
dumneavoastră va fi pregătit pentru un periaj corect şi 
folosirea aţei dentare zilnic. 


SIGILAREA DENTARĂ 


Sigilarea dentară este o parte importantă a 
stomatologiei preventive. Majoritatea dinţilor au şănţuleţe 
mici sau zone mici în smalţ, unde bucățele de alimente sau 
de placă dentară sunt acumulate. Majoritatea acestor 
imperfecţiuni ale suprafeţei dintelui sunt prea mici pentru 
ca perii periuţei de dinţi să poată intra, astfel încât resturile 


de mâncare şi placa bacteriană nu pot fi periate şi 
îndepărtate. Acest lucru provoacă apariţia afecțiunii 
dentare numită şi „carie fisurată sau adâncită”. Totuşi, 
stomatologul sau cel care se ocupă cu igiena dentară poate 
preveni adesea astfel de afecţiuni dentare. Sigilarea 
dentară constă dintr-o răşină lichidă care se aplică de-a 
lungul suprafeţei dintelui şi care umple lăcaşurile şi 
adânciturile dintre dinţi. Răşina se întăreşte complet, iar 
imperfecţiunile  smalţului sunt astupate. Resturile de 
mâncare şi placa dentară nu pot intra în spaţiile dintre dinţi 
care au fost astupate cu răşină depusă. Alte materiale 
dentare ca, de exemplu, cimenturile din porțelan sunt 
folosite, de asemenea, pentru sigilare dentară. Anumiți 
molari pot fi de asemenea sigilaţi, dar stomatologii sunt 
foarte atenţi în ceea ce priveşte sigilarea molarilor unui 
copil. Experienţa medicală arată că răşinile nu se lipesc la 
fel de bine de dinţii de lapte aşa cum se întâmplă la dinţii 
permanenţi. Sigilarea durează mai mulţi ani, dar acest lucru 
depinde de dieta copilului, obiceiurile şi mediul bucal, şi 
trebuie eventual reparate sau înlocuite. 


TRAUMATISMELE DINŢILOR 


Traumatismele dinţilor pot apărea la toţi dinţii, deşi de 
obicei dinţii din faţă sunt cei mai traumatizaţi. Ei pot fi 
fracturaţi, mişcaţi din rădăcina lor sau scoşi complet. 
Stomatologii sunt îngrijoraţi despre traumatismele dinţilor 
de lapte, dar chiar şi mai mult, sunt îngrijoraţi de 
vătămarea dinţilor permanenţi care poate avea consecinţe 
pe termen lung. Părinţii ar trebui să consulte întotdeauna 
stomatologul copilului după un traumatism dentar. Unele 
leziuni nu sunt uşor de observat, dar un stomatolog este 
specialist într-o diagnosticare completă şi prescrierea 
tratamentului potrivit. 

Dinţii fracturaţi. Un dinte este compus din trei 
straturi: stratul protector din exterior numit smalţ, stratul 
intern numită dentină şi centrul țesutului moale al dintelui 
care conţine nervii şi care este numit şi pulpă dentară. O 


spărtură (fractură) a dintelui poate afecta toate aceste trei 
straturi. O fractură mică poate necesita doar netezirea 
dintelui de către stomatolog folosind un instrument de 
şlefuit. O spărtură mai extinsă poate necesita o restaurare 
dentară pentru a restabili forma, funcţia şi înfăţişarea 
dintelui. Dacă o fractură dentară afectează porţiunea 
cărnoasă din centrul dintelui, şi expune pulpa dentară (de 
obicei, regiunea expusă sângerează), un stomatolog trebuie 
consultat cât mai repede posibil, pentru a repara 
stricăciunea şi, sperăm, prevenirea pierderii pulpei dentare. 
Dacă pulpa dentară devine devitalizată, dintele poate fi 
totuşi salvat prin tratament endodontic. Aceasta înseamnă, 
pur şi simplu, înlăturarea țesutului mort al pulpei şi 
umplerea canalului rădăcinii cu un material steril. Apoi, 
dintele poate fi reparat în maniera obişnuită. 

Dinţii care se mişcă. In majoritatea timpului, fără nici 
un tratament, dinţii care se mişcă uşor se reataşează 
singuri şi devin stabili după câteva zile de repaus. Totuşi, 
uneori, dinţii se mişcă atât de tare încât stomatologul este 
nevoit să-i imobilizeze împreună pentru a-i stabiliza până se 
vindecă. Antibioticele sunt uneori benefice, pentru a 
preveni infectarea pulpei dentare şi a ţesuturilor ataşate ei. 
Dentiştii vor recomanda o dietă uşoară pentru o perioadă 
de timp pentru a ajuta la procesul de vindecare. 

Dinţii smulşi. Uneori un dinte poate fi complet scos din 
gură. Stomatologii o numesc „smulgerea” dintelui. Dacă 
dintele unui copil este smuls, stomatologii nu recomandă 
reimplantarea acestuia. Există o posibilitate foarte mare ca 
substratul dinţilor permanenţi să sufere o traumă dacă un 
dinte de lapte a fost reimplantat. Un dinte permanent 
trebuie implantat cât mai repede posibil, de obicei cam în 
30 de minute pentru a mări şansele de păstrare a vitalităţii 
pulpei dentare. În primul rând, asiguraţi-vă că dintele este 
într-adevăr permanent şi că este intact. Uşor, ţineţi dintele 
de coroană (partea care se vede a dintelui) şi nu de 
rădăcină. Clătiţi dintele foarte uşor cu apă de la robinet. Nu 
frecaţi sau masaţi rădăcina în vreun fel; aceasta va leza 
țesutul ataşat, care este necesar pentru reimplantare. 


Introduceţi dintele înapoi în poziţia lui normală. Dacă nu 
puteţi reimplanta dintele, puneţi-l într-un pahar cu lapte 
sau într-un container special care se găseşte în comerţ. 
Apoi duceţi copilul la cel mai apropiat stomatolog sau 
căutaţi serviciul stomatologic de urgenţă din incinta unui 
spital de urgenţă. Timpul este foarte important pentru dinţii 
permanenţi care sunt smulşi. După ce dintele a fost scos 
din gură timp de 30 de minute, şansele pentru o 
reimplantare cu succes scad foarte mult. 


PREVENIREA LEZIUNILOR TRAUMATICE ALE GURII 


Copiii mici se împiedică destul de des, iar dinţii lor sunt 
la înălţimea potrivită pentru a se lovi foarte tare de 
marginea măsuţei de cafea. Asiguraţi-vă că în zona în care 
poate cădea copilul nu există riscul unor lezări serioase. 
Aveţi grijă să nu aibă posibilitatea de a muşca firele 
electrice! (Prizele electrice trebuie, de asemenea, să fie 
astupate pentru a nu tenta copiii să le exploreze.) Nu lăsaţi 
copilul să umble prin casă cu periuţa de dinţi în gură, 
pentru că aceasta poate provoca răni serioase, în cazul în 
care copilul cade. 

Mai târziu, şi tinerii care practică diferite sporturi riscă 
să capete leziuni dentare. Un jucător poate fi lovit cu o 
minge sau cu o bâtă în gură, sau se poate ciocni cu un alt 
membru al echipei. Astfel de catastrofe se pot întâmpla 
atât la fete cât şi la băieţi - în fotbal, hochei de câmp, 
baschet şi orice alt sport! Copiii trebuie să poarte o 
apărătoare potrivită pentru gură - un fel de cască de 
protecţie pentru dinţi. Apărătoarele pentru gură sunt 
disponibile în magazinele cu articole sportive sau 
stomatologul copilului îi poate face o apărătoare potrivită. 
În activităţile individuale dure ca patinajul pe rotile, 
skateboard-ul şi artele marţiale, este nevoie, de asemenea, 
de apărătoare pentru gură. 


CELE MAI OBIŞNUITE BOLI ALE COPILĂRIEI 


Fiecare părinte s-a confruntat cu răceli şi tuse, şi se 
întâlneşte foarte rar un copil care a prezentat cel puţin o 
infecţie a urechii. Multe afecţiuni care erau întâlnite 
frecvent în trecut - rujeola, poliomielita şi unele infecţii ale 
creierului - sunt astăzi întâlnite rareori sau deloc, datorită 
apariţiei vaccinurilor. A cunoaşte unele lucruri despre cele 
mai obişnuite boli ale copilăriei şi despre cele care apar mai 
rar vă face mai încrezători în capacitatea dumneavoastră 
de a le face faţă. Cu toate acestea, informaţiile care 
urmează nu trebuie să înlocuiască judecata unui medic. 
Dacă nu găsiţi aici informaţiile care vă interesează, ele se 
pot găsi în alte capitole ale cărţii; verificaţi indexul. 


INFECŢIILE TRACTULUI RESPIRATOR SUPERIOR 
(RACELILE) 


Răcelile, virusurile şi bacteriile. Numărul răcelilor 
(numite şi infecţii acute ale căilor respiratorii - IACRS) pe 
care un copil le poate avea este de 10 ori mai mare decât 
numărul tuturor celorlalte boli luate la un loc. Mecanismul 
lor patogenic este doar parţial înţeles în acest moment. 
Majoritatea se pare că sunt provocate de o gamă variată de 
virusuri, atât de mici încât nu se văd la microscopul optic. 
Se crede că există mai mult de două sute de virusuri care 
pot produce un episod banal de răceală. Dacă nu se 
întâmplă nimic neobişnuit, răceala trece în 3 până la 10 
zile. Uneori, virusurile care produc răceala comună 
favorizează apariţia unor infecţii mult mai grave. 

Răceala virală poate duce la scăderea rezistenţei 
organismului, în special la nivelul mucoasei nazale şi 
faringiene, iar germenii care produc boli mai severe 
(streptococul, pneumococul etc.) trec la acţiune. Adesea, ei 
se găsesc în mod normal la nivelul mucoasei nazale şi 
faringiene, dar nu au acţiune nocivă datorită barierelor 


naturale de protecţie a organismului. Când rezistenţa 
organismului este scăzută, ei au şansa să se multiplice şi să 
invadeze tesuturile, ducând la apariţia pneumoniei, 
infecțiilor urechii (otite) sau sinuzitelor. 

Cel mai bun mod de a vă feri de răceală este să evitaţi 
contactul direct, fizic cu cineva care este bolnav de guturai 
şi să vă spălaţi bine pe mâini (vezi pagina 588). Puteţi 
creşte puterea de apărare a organismului copilului 
dumneavoastră împotriva răcelilor prin asigurarea unui 
somn şi a unei nutriţii bune şi prin menţinerea unui nivel de 
stres scăzut în casă (de exemplu, menţinerea unui nivel de 
zgomot cât mai redus). _ 

Răceala la sugari. In primul an de viaţă există toate 
şansele ca guturaiul la sugar să aibă o formă uşoară. La 
început, copilul poate strănuta, apoi va prezenta rinoree şi 
obstrucţie nazală. S-ar putea să şi tuşească un pic. Foarte 
rar apare febră. Când nasul este înfundat cu secreţii 
abundente, aţi dori să-l puteţi sufla dumneavoastră în locul 
lui, dar el nu pare deranjat. In schimb, când este obstruat 
cu mucus uscat, faptul că nu poate respira îl face pe copil 
să se agite cu disperare, refuzând chiar să sugă uneori. 

Obstrucţia nazală se poate rezolva aspirând mucusul cu 
pompiţele speciale de cauciuc. Strângeţi para de cauciuc, 
introduceţi vârful cu delicateţe în nara sugarului şi daţi 
drumul la pară. Ţineţi minte că mucoasa nazală a sugarului 
este foarte sensibilă, aşa că este bine să nu o traumatizaţi 
şi nici să nu exageraţi cu operaţiunea de degajare a 
obstrucţiei nazale. Limitaţi-vă pentru perioada care precede 
masa şi respectiv somnul. Puteţi pune una-două picături de 
apă sărată în nara înfundată înainte de a începe 
operaţiunea descrisă anterior; lăsaţi să treacă aprox. 5 
minute pentru a înmuia mucusul. Puteţi cumpăra picături 
pentru nas cu ser fiziologic fără reţetă sau le puteţi prepara 
singuri (vezi pagina 820 pentru instrucţiuni). 

Umezirea atmosferei din cameră ajută uneori la 
prevenirea obstrucţiei nazale. Dacă obstrucţia este severă, 
medicul poate prescrie instilaţii cu picături pentru nas 
adecvate (înainte de supt) sau administrarea unor 


medicamente pe gură care să fie administrate înaintea 
suptului. Sugarul nu îşi pierde de obicei pofta de mâncare, 
iar răceala se termină în maxim o săptămână. Este posibil 
(mai rar) să dureze mai mult fără să apară complicaţii. 
Dacă au trecut 2 săptămâni şi simptomele persistă, trebuie 
solicitat medicul. 

Evident, guturaiul la sugar poate lua şi forme grave, 
degenerând în otite, sinuzite şi alte complicaţii. In cursul 
bolii sugarul poate prezenta un episod febril ce poate indica 
o infecţie bacteriană secundară. Dacă apare tuse frecventă 
sau şuierătoare, copilul trebuie neapărat examinat de 
medic, chiar dacă nu are febră. Aceeaşi regulă se aplică şi 
dacă starea generală este alterată, copilul arătând bolnav 
în timpul unei răceli banale. Cu alte cuvinte, un sugar poate 
fi grav bolnav fără a avea febră, mai ales în primele 2-3 luni 
de viaţă. In aceste luni rezistenţa la infecţii este foarte 
scăzută. Dacă apare un episod febril (38*C sau mai mult) 
va trebui supus atenţiei medicului. 

Guturaiul şi febra după vârsta de 1 an. Unii copii au 
în continuare răceli la fel de uşoare ca atunci când erau 
sugari. Totuşi, este mai des întâlnită situaţia infecțiilor 
acute ale căilor respiratorii superioare mai grave, după 
vârsta de 6 luni - 1 an. 

să urmărim ce se întâmplă cel mai frecvent. O fetiţă în 
vârstă de 2 ani este sănătoasă tun dimineaţa, la prânz pare 
însă obosită şi nu prea are poftă de mâncare. Doarme 
după-amiază, iar când se scoală nu se simte prea bine şi 
părinţii îi iau temperatura constatând că are 38*C. Până 
când vine doctorul, febra s-ar putea să urce la 39-40*C. 
Obrajii copilului sunt roşii, iar privirea uşor sticloasă, dar 
altfel fetiţa nu pare afectată. S-ar putea ca seara să 
mănânce puţin sau chiar deloc. Nu există simptomele 
obişnuite de răceală, iar tot ce a putut descoperi medicul 
este o eventuală roşeaţă în gât. In ziua următoare mai 
poate apărea o uşoară febră, dar acum nasul a început să 
curgă şi poate că fetiţa tuşeşte din când în când. De acum 
încolo, răceala urmează cursul obişnuit putând dura între 2 
zile şi 2 săptămâni. 


Există şi variante ale acestui scenariu. Uneori, copilul 
vomită la început, când temperatura creşte brusc, mai ales 
dacă la prânz părinţii au forţat fetiţa să mănânce împotriva 
voinţei ei (întotdeauna este bine să luaţi în serios un copil 
care afirmă că nu are poftă de mâncare). Alteori, febra 
durează câteva zile, până încep să apară simptomele de 
guturai, iar uneori nu mai este urmată de acestea. Doctorul 
numeşte această stare gripă. 

Termenul de gripă se foloseşte de obicei când 
predomină simptomele generale de tipul febrei sau stării 
generale alterate, în locul celor locale de tipul rinoreei sau 
diareei. Puteţi să vă gândiţi că febra care durează o zi 
sugerează un guturai, copilul se simte însă bine după 
episodul febril dar după câteva zile poate să apară rinoree 
sau tuse. 

Copiii mai mari de 6 luni pot începe orice banal guturai 
cu un episod febril, aşa că nu trebuie să vă speriaţi foarte 
tare. Totuşi, va trebui să luaţi legătura cu medicul sau 
asistenta de fiecare dată când copilul se simte bolnav 
deoarece, uneori, poate semnifica o infecţie mai serioasă. 
Peste vârsta de 5-6 ani febra nu mai apare în acest context. 

Febra care apare după ce simptomele guturaiului au 
diminuat indică faptul că a apărut o altă infecţie sau cea 
existentă s-a agravat. Nu trebuie să vă alarmaţi neapărat, 
dar medicul trebuie să examineze copilul din nou pentru a 
vedea dacă nu există o infecţie la nivelul urechilor, 
aparatului respirator sau căilor urinare. 

Când trebuie chemat medicul? Nu este nevoie să fie 
chemat medicul când copilului doar îi curge nasul sau 
tuşeşte de câteva ori pe zi. Dar trebuie neapărat chemat 
când apar noi manifestări, cum ar fi durerea de ureche, 
tusea sau febra sau acestea se accentuează la câteva zile 
după debutul răcelii. Tahipneea (respiraţia accelerată), 
iritabilitatea, oboseala excesivă care însoțesc o răceală 
sunt simptome care necesită anunţarea de urgenţă a 
medicului sau a asistentei medicale (vezi pagina 698). 

Tratament. Majoritatea medicilor şi părinţilor nu rețin 
copilul în casă şi nu îi dau tratament atunci când are o 


răceală simplă. Reţineţi că aceste răceli simple sunt 
produse de virusuri şi, ca urmare, antibioticele nu sunt de 
nici un folos (antibioticele sunt utilizate doar în infecțiile 
bacteriene). Folosirea lor excesivă şi neadecvată nu va face 
decât să determine selectarea unor colonii rezistente. Ca 
atare, atunci când veţi avea nevoie de medicament, el nu 
va mai fi util. 

Cercetările au demonstrat că frigul nu poate declanşa o 
răceală, dar o poate agrava prin uscarea mucoasei nazale 
sau prin suprasolicitarea unui organism care este ocupat să 
lupte cu o infecţie. Dacă, totuşi, copilul dumneavoastră este 
susceptibil la răceli frecvente sau prelungite, sau la apariţia 
de complicaţii, cum sunt otitele sau pneumoniile, s-ar putea 
să doriţi să fiţi mai precauţi şi să ţineţi copilul în casă până 
ce îi trece răceala, cu excepţia anotimpului cald. 

Vaporizatoare şi umidificatoare. Medicii recomandă 
uneori umidificarea aerului în camera copilului în timpul 
unei răceli. Este contracarată astfel uscăciunea din aer 
datorată încălzirii camerei şi se umezesc suficient 
mucoasele nazale şi faringiene, fiind ameliorată inflamaţia 
lor. Umidificarea aerului este de o valoare deosebită în 
tratarea tusei uscate, rebele sau a crupului. In anotimpul 
cald, când nu se încălzeşte camera, este mai puţin 
necesară umidificarea aerului. Cel mai eficient, dar şi 
costisitor (între 40-400 $), este nebulizatorul (umidificator) 
ultrasonic. Se poate folosi şi unul obişnuit care costă 30 $ 
sau mai puţin. Indiferent de tipul folosit, va trebui însă să 
curăţaţi rezervorul de apă cel puţin o dată pe săptămână cu 
un amestec de acid clorhidric şi apă. Se previne astfel 
dezvoltarea mucegaiurilor şi a bacteriilor în rezervor şi 
răspândirea lor în încăpere. 

Un dispozitiv electric care produce umidifiere generând 
vapori fierbinţi prin plasarea unei rezistenţe electrice sub 
un vas cu apă care este adusă la punctul de fierbere poate 
părea mai puţin costisitor având în vedere că poate fi 
folosit şi pentru încălzire. Este mai periculos deoarece un 
copil îl poate lovi, vasul se răstoarnă şi copilul poate să se 
opărească. Dacă doriţi un asemenea aparat, asiguraţi-vă 


măcar că are un termostat pentru a putea să se oprească 
singur în cazul în care apa ajunge la temperatura dorită. 

Picăturile nazale. Medicul poate prescrie instilarea 
unor picături în nas. Aceste preparate sunt, în general, de 
două tipuri. Primul este reprezentat de apă sărată, pe care 
o puteţi prepara cu 1/4 linguriţă de sare la 100 ml apă 
călduţă sau o puteţi cumpăra sub formă de fiole de ser 
fiziologic de la farmacie. Acest tip duce la înmuierea 
secreţiilor uscate şi uşurează respiraţia. Secreţiile înmuiate 
cu apă salină se aspiră cu pompa specială de cauciuc după 
una sau două picături de ser fiziologic puse în nas. Vezi 
pagina 821 pentru mai multe informaţii. 

Celălalt tip de picături pentru nas este reprezentat de 
substanţe decongestionante ale mucoaselor nazale. Se 
creează mai mult spaţiu pentru respiraţie şi se poate drena 
mucusul. Principalul dezavantaj este că, după faza de 
vasoconstricţie, țesuturile reacţionează printr-o inflamație 
şi mai puternică. Nasul va fi din nou înfundat, iar dacă 
instilaţiile se repetă prea des, mucoasa nazală va putea fi 
iritată. 

Există două situaţii când se pot folosi cu efect benefic 
aceste picături. Prima este când nasul copilului este aşa de 
înfundat încât acesta devine extrem de agitat. El nu poate 
suge, fiindcă se sufocă, iar somnul îi este mereu întrerupt. 
In acest caz, s-ar putea folosi şi aspirarea cu pompa de 
cauciuc a secreţiilor nazale. Copiii mai mari care nu pot 
dormi din cauza nasului înfundat pot beneficia şi ei de pe 
urma acestui tratament. A doua situaţie este stadiul final al 
unei răceli grave sau sinuzite, când secrețiile nazale 
purulente sunt atât de groase încât nu se pot drena de la 
sine. 

Picăturile nazale nu trebuie folosite decât la sfatul 
medicului şi nu mai des de 6 ore interval. Nu le folosiţi mai 
mult de 5 zile decât la indicaţia medicului. Un dezavantaj al 
picăturilor nazale este că pe mulţi copii îi deranjează şi, de 
multe ori, nu fac atât de mult bine încât să merite efortul 
de a le administra. 

Sunt unele cazuri în care medicul poate prescrie unele 


medicamente cu administrare orală cu efect 
decongestionant. Mulţi medici folosesc medicamente 
administrabile sub formă de soluţie (care sunt preferabile 
picăturilor) pentru a reduce secreția sinusală, bronşică, 
precum şi nazală. Medicamentele decongestionante pot, 
uneori, provoca tulburări de comportament la copiii mici 
sau alte efecte secundare; din aceste motive, administrarea 
acestora trebuie să se facă sub stricta supraveghere a 
medicului, chiar dacă se pot cumpăra fără prescripţie 
medicală. 

Cum se administrează picăturile. Picăturile nazale 
au efect mai bun dacă sunt administrate astfel încât să 
ajungă şi în părţile cele mai profunde ale nasului. Aspiraţi 
mucusul din vestibulul nazal cu pompa, apoi culcaţi copilul 
pe spate pe marginea unui pat, cu capul atârnând în jos. 
Instilaţi apoi picăturile în nări şi ţineţi copilul în aceeaşi 
poziţie 30 de secunde, ca picăturile să poată ajunge până în 
fundul cavităţilor nazale. 

Medicamentele  antitusive. Nici un medicament 
antitusiv nu poate vindeca o tuse, în sensul distrugerii 
germenilor care au provocat infecția. Au efect doar de a 
uşura drenarea mucusului din căile respiratorii superioare, 
în special din trahee. O persoană care are o infecţie a căilor 
respiratorii trebuie să tuşească din când în când, pentru a 
elimina prin expectoraţie secrețiile purulente. Este foarte 
important ca reflexul de tuse să nu fie suprimat definitiv. 
Doctorul poate prescrie medicaţia antitusivă cu scopul de a 
uşura suferinţa bolnavului, de a scădea numărul şi 
intensitatea episoadelor de tuse care nu îl lasă pe bolnav să 
se odihnească, să mănânce şi care produce iritaţia gâtului. 
Orice episod de tuse care nu cedează şi care se repetă 
trebuie să fie supus atenţiei medicului. Acesta trebuie să vă 
recomande un medicament de tuse adecvat pentru copilul 
dumneavoastră (nu toate siropurile pentru tuse sunt la fel). 
Nu administraţi copilului medicamente pentru adulţi. 

Rezistenţa organismului la răceli. Multe persoane 
au impresia că răcesc mai uşor dacă sunt obosiţi sau stau 
în frig, dar adevărul acestei afirmaţii nu a fost încă dovedit. 


Este o observaţie de bun simţ însă aceea că odihna şi o 
îmbrăcăminte adecvată sunt suficiente măsuri de 
precauţie. 

Camerele care sunt încălzite pe vreme de iarnă devin 
prea uscate afectând mucoasele respiratorii mai ales când 
nasul este plin de mucozităţi. Multe persoane pun în 
cameră un vas cu apă deasupra sursei de încălzire. Metoda 
este adesea ineficientă şi periculoasă atunci când în zonă 
sunt copii mici. Este bine ca temperatura să rămână 
constant sub 21°C; dacă iarna încălziţi camera peste 
această temperatură, aerul va deveni extrem de uscat - 
chiar mai uscat decât în deşertul Sahara. De asemenea, 
puteţi folosi un nebulizator (umidificator) al atmosferei. 

Dieta şi rezistenţa la infecţii. În mod normal, fiecare 
copil trebuie să primească o alimentaţie echilibrată. Nu 
există dovezi că un copil care primeşte deja o varietate 
suficientă de alimente va avea mai puţine (sau mai multe) 
răceli dacă se introduce un nou aliment (sau se elimină din 
cantitatea primită din alt aliment). Supa de pui este un fel 
de mâncare favorit în multe culturi şi există chiar şi câteva 
dovezi ştiinţifice care arată că supa de pui ar ajuta 
organismul să lupte împotriva anumitor virusuri, deşi nu 
este un subiect cercetat prea în amănunţime. 

Vitamine, suplimente şi plante. Nu există dovezi că 
o cantitate mai mare decât cea normală, necesară, de 
vitamina C poate preveni răcelile. Zincul, un mineral care 
se găseşte în cantităţi scăzute în dieta multor persoane, a 
părut pentru o vreme a fi un posibil leac miraculos, dar 
studii mai amănunțite au arătat că acesta nu a funcţionat la 
copiii care erau sănătoşi în toate celelalte privinţe. În orice 
caz, persoanele care au niveluri scăzute de zinc în sânge 
probabil vor beneficia de administrarea suplimentară de 
zinc. Echinaceea este o plantă care poate fi de ajutor în 
răceli. Cercetările efectuate în special în Europa au arătat 
că tabletele sau ceaiurile cu Echinaceea pot scurta durata 
unei răceli. 

Vârsta joacă un rol important. Deoarece în zilele 
noastre tot mai mulţi copii sunt introduşi repede în 


colectivitate (creşe, grădiniţe), există tendinţa ca între 
vârsta de 4 luni şi 2 ani să apară forme mai multe şi mai 
prelungite de boală şi cu mai multe complicaţii (în Statele 
Unite, media este de 7 pe an în oraşele din nord, mai multe 
dacă în familie sunt şi copii care merg la şcoală). După 
vârsta de 2-3 ani, frecvenţa şi gravitatea răcelilor descresc. 
La vârsta de 9 ani, copiii fac doar jumătate din numărul de 
răceli de la 6 ani, iar la vârsta de 12 ani doar jumătate din 
numărul de la 9 ani. Acest lucru constatat statistic trebuie 
să reprezinte o alinare pentru părinţii cărora li se pare că 
micuțul lor e permanent răcit. 

Factorul psihologic în răceli. Psihiatrii sunt foarte 
siguri că anumiţi adulţi şi copii sunt mult mai susceptibili la 
răceli în perioadele de tensiune sau supărare. Am în minte 
exemplul unui băieţel în vârstă de 6 ani care era nefericit în 
ceea ce priveşte mersul la şcoală, deoarece nu putea ţine 
pasul cu colegii la citit. In fiecare zi de luni a săptămânii, o 
perioadă foarte lungă, prezenta o tuse care, deşi s-ar putea 
crede că era „mimată”, din contră, lucrurile nu stăteau aşa 
de simplu, fiind o tuse groasă, umedă, reală. Pe parcursul 
săptămânii, ea se ameliora, dispărând până vineri, ca să 
reapară duminică seara sau luni dimineaţa. Nu este nimic 
misterios. Oamenii de ştiinţă au demonstrat existenţa unei 
legături între emoţii şi sistemul imun. Stresul pare să scadă 
rezistenţa organismului la infecţii prin influenţa asupra 
leucocitelor şi a celorlalte celule şi substanţe implicate în 
reacţiile imune. 

Contactele cu alţi copii. Există şi un alt factor care 
influenţează numărul de răceli pe care îl poate prezenta un 
copil, şi acesta este numărul copiilor cu care se joacă, mai 
ales în spaţii închise. Copiii care trăiesc la o fermă izolată 
au mai puţine episoade de guturai deoarece sunt expuşi la 
mai puţini germeni. Pe de altă parte, copilul care merge în 
colectivitate (grădiniţă, creşă, şcoală) are foarte multe 
răceli, fiind expus la o varietate mult mai mare de germeni. 
Din păcate, boala se poate transmite chiar cu o zi înainte ca 
persoana respectivă să aibă ea însăşi simptome, iar uneori 
germenii pot fi transmişi de o persoană care nu va face 


boala. 

Poate fi limitată transmiterea răcelii la alţi 
membrii ai familiei? Majoritatea răcelilor aduse în familie 
afectează copiii mai mici cel puţin într-o formă uşoară, mai 
ales dacă există puţin spaţiu şi se folosesc aceleaşi camere. 
Germenii sunt transmişi de la o persoană la alta prin 
picăturile împrăştiate în aer prin strănut sau tuse (în doze 
masive), precum şi prin aerul respirat în care pluteşte un 
număr suficient de mare de germeni. Părinţii (mai ales dacă 
au o răceală cu dureri în gât) trebuie să evite să strănute, 
să tuşească sau să respire direct spre faţa copilului. Ei 
trebuie să se spele pe mâini cu apă şi săpun înainte de a 
manevra obiecte care ajung în gura copilului (linguriţă, 
tetină, jucării, hrană) pentru a evita transmiterea unui 
număr mare de germeni. Dacă suspectaţi o persoană 
străină că este răcită (sau are altă boală transmisibilă). Fiţi 
foarte fermi în a nu o lăsa în aceeaşi casă cu copilul sau la o 
distanţă sub 4-5 m de cărucior când sunteţi la plimbare. 


INFECŢIILE URECHII (OTITELE) 


Unii copii prezintă inflamații şi la nivelul urechilor în 
timpul majorităţii răcelilor, iar alţii niciodată. Otitele apar 
mai des în primii 3-4 ani de viaţă, la această vârstă 
existând o uşoară inflamație a urechii medii în majoritatea 
răcelilor care poate însă să evolueze, cel mai frecvent fără 
simptomatologie. 

Ce este infecția urechii? Infecția urechii se 
localizează de regulă la nivelul urechii medii (otita medie) şi 
poate fi produsă de o bacterie sau de un virus. Urechea 
medie este o cameră mică, situată în spatele timpanului, 
care face legătura cu faringele posterior prin intermediul 
unui canal, numit trompa lui Eustachio. Dacă această 
trompă este blocată datorită mucusului prezent în exces 
sau datorită unei adenopatii, fluidul nu va mai fi drenat şi 
se va acumula în urechea medie. Bacteriile şi virusurile trec 
retrograd, din faringele posterior prin trompă şi pot infecta 
lichidul acumulat în urechea medie. Secreţia devine astfel 


purulentă şi apare durerea în ureche. 

De obicei, urechea nu devine atât de inflamată încât să 
se producă durere decât după ce răceala a trecut de câteva 
zile. Copilul peste vârsta de 2 ani vă poate spune ce îl 
doare, cel mai micuţ, însă, poate doar să îşi frece mereu 
urechea sau să ţipe ascuţit, timp de câteva ore în şir. Febra 
poate apărea sau nu. 

Ori de câte ori copilul dumneavoastră are o durere în 
ureche trebuie contactat imediat medicul, mai ales dacă 
există şi febră. Antibioticele au un efect mai bun dacă sunt 
administrate din stadiul incipient al bolii. 

să presupunem că medicul nu poate examina copilul 
decât peste câteva ore. Ce puteţi face pentru a-i uşura 
durerea? Poziţia culcată agravează durerea, aşadar ţineţi 
copilul cu capul ridicat. Căldura aplicată local (sticlă cu apă 
caldă, prosop încălzit) îl poate ajuta, dar fiţi atenţi să nu îi 
provocaţi arsuri. Paracetamolul şi ibuprofenul uşurează într- 
o anumită măsură durerea. Puteţi folosi o soluţie uleioasă 
călduţă (nu fierbinte) cu care să faceţi instilaţii în ureche. 
Ce îl va ajuta şi mai mult, dacă aveţi la îndemână, este un 
preparat contra tusei conţinând codeină în doza pe care 
medicul a mai prescris-o anterior pentru copilul în cauză 
(excesul poate fi toxic). Codeina ameliorează tusea şi este 
şi un antalgic eficient. Nu administraţi mai mult de o doză 
din preparatul respectiv fără avizul medicului. Dacă durerea 
este severă, puteţi combina toate aceste remedii. 

Se întâmplă uneori ca timpanul să se perforeze foarte 
devreme în evoluţia unei otite, drenându-se un puroi 
subţire. Puteţi, uneori, să îl descoperiţi dimineaţa pe pernă, 
fără ca să se fi plâns copilul de dureri sau febră. Totuşi, de 
obicei timpanele se perforează după ce puroiul s-a 
acumulat timp de câteva zile, perioadă în care copilul a 
prezentat febră şi dureri. Datorită presiunii mari exercitate 
asupra timpanului de către puroi, în momentul perforării, 
durerea dispare. Puroiul are acum o cale permeabilă de 
drenaj şi, de multe ori, în acest context, infecția se vindecă 
de la sine. Aşadar, eliminarea puroiului semnifică o otită dar 
poate să însemne şi faptul că infecția este pe cale de a se 


vindeca şi că eficienţa terapiei antibiotice va fi sporită. 
Timpanul se vindecă singur în câteva zile şi nu creează alte 
probleme. 

Indiferent de situaţie, dacă există scurgeri din urechea 
copilului, trebuie chemat imediat medicul. Până la sosirea 
acestuia, se curăţă puroiul din ureche cu puţină vată, se 
spală partea exterioară a urechii de puroi cu vată înmuiată 
în apă călduţă (Atenţie! Apa nu trebuie să intre în conductul 
auditiv!) şi se pune un dop de vată în ureche ca să se 
absoarbă puroiul. Dacă puroiul a ieşit din ureche şi a iritat 
pielea copilului, se spală cu blândeţe puroiul de pe pielea 
din jurul urechii. Niciodată nu se introduce un tampon de 
vată adânc în canalul auditiv. 

infecțiile otice cronice (otitele cronice). Unii copii 
prezintă otite repetate în primul an de viaţă, cu acumulare 
de lichid în spatele timpanului. Există trei modalităţi prin 
care medicul sau asistenta medicală poate interveni, în 
funcţie şi de gradul în care este afectată funcţia auditivă. În 
primul rând, poate prescrie un antibiotic care se va 
administra zilnic, timp de mai multe luni. Scopul este de a 
preveni suprainfecţia lichidului acumulat în urechea medie, 
chiar dacă acesta nu drenează prin trompa lui Eustachio. 
Metoda funcţionează în cazul unor copii, pe când la alţii nu 
merge. (Datorită creşterii riscului de apariţie a unor bacterii 
rezistente la antibiotice, utilizarea de rutină a antibioticelor 
a scăzut.) In al doilea rând, în context alergic, pot apărea 
infecţii ale fluidului din urechea medie. În al treilea rând 
copilul va fi îndrumat către un specialist ORL care va 
introduce un tub de plastic de mici dimensiuni prin 
membrana timpanică permiţând egalizarea presiunii între 
urechea medie şi cea externă şi scăzând astfel riscul 
acumulării de lichid, a  suprainfecţiei şi permițând 
recuperarea funcţiei auditive. Expunerea la fumul de ţigară 
(fumatul pasiv) creşte riscul de apariţie a infecțiilor urechii: 
iată un alt motiv pentru a renunţa la fumat sau a nu începe 
niciodată. 


AMIGDALELE ŞI VEGETAŢIILE ADENOIDE 


Amigdalele şi vegetaţiile adenoide au fost considerate 
vinovate de producerea atâtor lucruri în secolul al XX-lea, 
astfel încât multe persoane consideră că aceşti „duşmani” 
trebuie extirpaţi cât mai repede cu putinţă. Acesta este un 
lucru extrem de greşit, deoarece ele au rolul de a distruge 
germenii care produc boala şi a construi rezistenţa specifică 
a organismului. Amigdalele sunt mase de ţesut limfoid, 
similare ganglionilor limfatici latero-cervicali, inghinali sau 
cei de la nivelul membrelor superioare. Țesutul limfoid se 
tumefiază în timpul procesului de omorâre a germenilor şi 
de construire a imunităţii. 

Amigdalele palatine. La copiii normali şi sănătoşi, 
amigdalele palatine încep să se mărească până la 8 ani, 
după care descresc treptat în volum. În trecut, se credea că 
toate amigdalele mărite înseamnă că sunt bolnave şi 
trebuie extirpate. In cazul amigdalitei cronice simple, 
răcelilor frecvente, otitelor, nu este cazul să fie extirpate 
amigdalele. Nici în situaţia când sunt hipertrofiate, dar 
copilul este perfect sănătos (având puţine infecţii ale căilor 
respiratorii superioare) nu mai este indicată 
amigdalectomia. Există trei cazuri când se ia în considerare 
amigdalectomia:  amigdalita cronică criptică purulentă, 
obstrucţia severă a căilor respiratorii prin hipertrofie 
amigdaliană neobişnuit de mare şi flegmonul amigdalian 
sau periamigdalian. 

Amigdala  faringiană Luschka („vegetaţiile 
adenoide”). Amigdala faringiană Luschka este o masă de 
tesut limfoid situată pe plafonul rinofaringelui (unde partea 
posterioară a foselor nazale comunică cu faringele). Când 
se hipertrofiază, poate obtura căile respiratorii, provocând 
apariţia respirației pe gură şi a sforăitului, împiedicând 
drenarea  secreţiilor nazale purulente, având drept 
consecinţă prelungirea şi agravarea guturaiului sau a 
sinuzitelor. Poate bloca trompa lui Eustachio favorizând 
otitele cronice. Uneori se recurge la tratamentul cu 
antibiotice care să combată infecția. Alteori poate fi 
indicată intervenţia chirurgicală de extirpare 
(adenoidectomie). 


Există o entitate patologică numită apneea obstructivă 
de somn, în care hipertrofia vegetaţiilor este atât de mare 
încât căile respiratorii pot fi obstruate când copilul doarme. 
Sforăie mult mai puternic dar ceea ce este mai periculos 
este faptul că poate prezenta episoade de apnee. Părinţii 
pot auzi o pauză lungă (mai mare de 5 secunde) în sforăitul 
copilului, în care el nu mai respiră. Este o situaţie care 
impune intervenţia chirurgicală de extirpare a vegetaţiilor 
pentru a ne asigura că pe timpul somnului, căile respiratorii 
rămân deschise. Există, de asemenea, şi forme blânde de 
apnee de somn: copilul continuă să respire, dar nivelurile 
de oxigen în sânge scad lent până când interferă cu 
somnul. 

Uneori, un medic specialist ORL extirpă vegetaţiile 
adenoide la un copil cu infecţii otice cronice sau recurente 
cu scopul de a drena conţinutul urechii prin trompa lui 
Eustachio. Dacă sunt extirpate amigdalele, vegetaţiile 
adenoide sunt şi ele uneori extirpate, dar extirparea doar a 
vegetaţiilor adenoide se face când ele produc obstrucţie 
marcată a căilor respiratorii. 

Vegetaţiile adenoide se refac întotdeauna într-o 
oarecare măsură, acest lucru arătând că organismul are 
nevoie de ţesut limfoid în această zonă şi se străduieşte să 
îl refacă (nu cum, greşit, consideră unii părinţi că operaţia 
nu a fost bine efectuată sau trebuie făcută din nou). 


DUREREA ÎN GÂT ŞI ADENOPATIA 


Durerea în gât în absenţa inflamaţiei amigdalelor poartă 
numele de faringită. Durerea în gât atunci când este 
prezentă şi inflamaţia amigdalelor poartă numele de 
faringo-amigdalită. Ideal este să se depisteze şi să se 
trateze infecțiile cauzate de streptococi (Streptococcus) cu 
antibiotice adecvate. Dacă nu este tratată, poate trece de 
la sine, dar uneori se poate transforma într-o infecţie mai 
gravă sau în reumatism articular acut, o afecţiune cronică 
serioasă. 

Anunţaţi medicul în toate cazurile de durere în gât, în 


special atunci când temperatura depăşeşte 38°C. Medicul 
va efectua o cultură din gât (exsudatul faringian) sau un 
test rapid de depistare a prezenţei streptococului, dacă 
există o suspiciune de prezenţă a acestuia. 

Dacă se constată prin diagnosticul de laborator că nu 
este vorba de streptococ ci de un virus, nu mai trebuie 
folosite antibiotice. Copilul poate fi tratat atunci cu 
acetaminophen (Tylenol etc.), repaus la pat, lichide din 
abundență. Gargară cu apă cu sare călduţă sau tablete 
pentru gât în cazul copiilor mai mari (peste 4 sau 5 ani), 
pentru a evita sufocarea, reprezintă de asemenea măsuri 
indicate şi utile. 

Angina streptococică. Este denumirea dată bolii 
provocate de infecția faringelui şi amigdalelor cu 
streptococ. Copilul poate avea febră mare şi se simte 
bolnav acuzând dureri de cap şi de stomac. Amigdalele 
devin eritematoase şi puternic inflamate. Poate apărea şi 
adenopatie laterocervicală. După o zi sau două, amigdalele 
pot prezenta puncte sau zone albicioase pe suprafaţa lor. 

Copiii mai mari se plâng de dureri foarte mari de gât, 
care îi împiedică să înghită, alţii se pot plânge de dureri de 
stomac sau de cap. In mod surprinzător, copiii mai mici 
sunt mai puţin deranjaţi de durerea de gât, iar angina 
streptococică este rară sub vârsta de doi ani. De obicei, 
tusea sau semnele de infecţie respiratorie sunt rare. Un 
copil căruia i s-a efectuat amigdalectomie poate face 
ulterior infecţii streptococice faringiene, operaţia nefiind o 
modalitate de prevenire a acestora. 

Tratamentul anginei, ca şi al scarlatinei (vezi mai jos) se 
face cu antibiotice din familia penicilinelor, fie administrate 
pe gură, fie injectabile, sau cu un alt antibiotic în cazul în 
care copilul este alergic la penicilină. 

Scarlatina.  Scarlatina este o boală contagioasă 
produsă de un tip de streptococ care produce o erupție. In 
mod tipic, erupția apare la o zi sau două după ce copilul se 
îmbolnăveşte. Erupția începe să apară întâi pe părţile moi, 
calde ale corpului (cum ar fi gâtul, părţile laterale ale 
toracelui sau spatele), iar de la distanţă pare de un roşu 


uniform. De aproape se observă că este formată din puncte 
micuţe roşii (papule), aspre la pipăit, dispuse pe pielea 
înroşită. Erupția se întinde pe tot corpul, dar regiunea din 
jurul gurii rămâne palidă, aspectul feţei copilului fiind 
caracteristic. 

Faringele este roşu ca flacăra, iar după un timp şi limba 
va fi roşie, începând de la margini. Tratamentul scarlatinei 
şi al anginei streptococice este acelaşi. In cazuri rare, o 
toxină streptococică poate produce un şoc septic. 

Alte tipuri de amigdalite. Există multe varietăţi de 
amigdalite, cele mai multe fiind produse de virusuri. Multe 
persoane resimt o jenă la deglutiţie la debutul oricărei 
răceli. Deseori, la examenul clinic medicul găseşte doar un 
faringe discret mai roşu, ca unic semn de boală. Copilul 
poate prezenta sau nu durere la deglutiţie (înghiţire). 

Multe din amigdalite se rezolvă repede. Copilul trebuie 
să rămână în casă dacă se simte bolnav sau dacă are febră. 
Medicul trebuie să consulte copilul indiferent de gravitatea 
cazului (chiar în cazul în care copilul nu are febră). 

Unii copii se pot trezi într-o dimineaţă de iarnă cu gâtul 
roşu. Ei reacţionează bine, iar durata bolii este scurtă. 
Acest tip de gât roşu este datorat aerului prea uscat, nu 
unei boli, şi nu are importanţă prea mare. Pentru a preveni 
apariţia acestuia se poate utiliza un umidificator. 

Rinitele cu rinoree sau cu nasul înfundat, mai ales în 
cursul dimineţii, pot produce amigdalite datorită mucusului 
care alunecă în cursul nopţii în gât şi produce iritaţii. 

Adenopatia laterocervicală. Ganglionii de pe părţile 
laterale ale gâtului se tumefiază adesea, ca urmare a unor 
afecţiuni faringiene (uşoare sau grave). De regulă, ei 
reacţionează la o infecţie a faringelui, virotică sau 
bacteriană. Uneori, pot fi infectați ei înşişi. In acest caz, ei 
devin calzi, umflaţi sau sensibili. Medicul trebuie să 
evalueze orice tumefiere apărută la nivelul gâtului. 
Tratamentul se face cu antibiotice. 

Ganglionii pot rămâne umflaţi săptămâni sau luni de zile 
după o amigdalită. Mărirea lor poate fi datorată şi altor 
cauze precum: infecţii dentare, infecţii ale pielii capului, boli 


generale (rubeola, de exemplu). Trebuie consultat medicul, 
dar dacă el găseşte copilul sănătos în rest, nu aveţi motive 
să vă îngrijoraţi din cauza ganglionilor umflaţi. 


CRUPUL ŞI EPIGLOTITA 


Crupul. Crupul este cauzat de tumefierea țesutului 
corzilor vocale şi a celui de sub corzile vocale. 
Caracteristice sunt tusea lătrătoare, vocea răguşită şi 
dificultatea la respiraţie, în special când copilul inspiră. 
Cauza crupului este o infecţie virală. Puteţi să vă speriaţi 
foarte tare când sunteţi martor pentru prima dată la aşa 
ceva, dar nu este atât de grav pe cât pare. Poate apărea de 
mai multe ori în copilăria mică. Medicul trebuie chemat însă 
imediat pentru orice tip de crup. 

Uneori, crupul poate fi confundat cu sufocarea unui 
copil cu un mic obiect care a fost înghiţit şi s-a blocat în 
laringe. Acest lucru este foarte important deoarece orice 
copil care prezintă brusc o tuse lătrătoare trebuie consultat 
de medic. 

Crupul spasmodic este de obicei o formă uşoară de 
boală şi apare adeseori seara. Copilul este posibil să se fi 
simţit foarte bine în timpul zilei sau să fi avut doar o formă 
uşoară de guturai fără tuse, dar în timpul nopţii se trezeşte 
brusc din cauza unei crize de tuse lătrătoare, cu răguşeală 
şi dificultăţi de respiraţie. Copilul se luptă din greu pentru a 
ieşi din criză. Nu apare febră. 

Crupul acompaniat de o viroză respiratorie şi febră este 
mult mai grav. Copilul prezintă tuse lătrătoare, dispnee şi 
un zgomot puternic în inspir, numit stridor, care este cauzat 
de îngustarea căilor respiratorii. Poate apărea brusc sau 
treptat, în orice moment, ziua sau noaptea. Este o formă 
gravă de crup, cauzată de bacterii. Debutul este similar cu 
al crupului viral, dar poate apărea oricând în timpul zilei sau 
nopţii, brusc sau gradat. Tusea seamănă cu lătratul unui 
câine sau cu zgomotul scos de o focă. Dacă edemul căilor 
respiratorii este sever, pot apărea dificultăţi respiratorii. 

Umidificarea aerului uşurează doar parţial tusea. Un 


copil care prezintă asemenea simptome şi e febril trebuie 
supravegheat de medic. Dacă nu puteţi aduce un medic 
acasă, mergeţi cu copilul la un spital. 

Tratamentul de urgenţă până la venirea medicului este 
umidifierea aerului. Folosiţi un nebulizator dacă aveţi unul. 
Este de preferat o cameră mai mică deoarece umidifierea 
va fi realizată mai repede. Dacă aveţi apă fierbinte la baie, 
daţi drumul la maximum la duş şi staţi cu copilul în baie pe 
genunchi, pe un scaun, timp de 20 de minute, cu uşa 
închisă. 

Cel mai bine este ca aerul umidificat să fie respirat de 
copil sub un acoperământ, ca un cort. Se poate improviza 
un asemenea cort sprijinind un cearşaf de o măsuţă şi de 
pătuţul copilului sau prinzându-l de perete. Crupul se 
agravează la un copil anxios, astfel încât în cazul în care un 
astfel de cort îl înspăimântă, mai bine nu-l folosiţi. După ce 
copilul respiră aerul cald şi umed, tusea se ameliorează 
rapid. Dumneavoastră sau un alt adult trebuie să îl 
supravegheați cât timp există tuse sau orice alt simptom de 
crup, iar apoi să se scoale din somn la fiecare 2-3 ore 
pentru a vedea dacă respiră confortabil. 

Crupul spasmodic şi cel viral se pot repeta în 
următoarele 1-2 nopţi. Este bine ca aerul din camera unde 
va dormi copilul să fie umidificat măcar 3-4 nopţi la rând. 

Epiglotita. Această infecţie este în zilele noastre mult 
mai rară datorită apariţiei vaccinului antiHaemophilus 
influenzae tip B (Hib). Îmbracă aspectul unui crup mai grav, 
cu febră înaltă. Reprezintă o altă urgenţă medicală 
constând în inflamarea epiglotei (vălul muscular care 
închide căile respiratorii când se înghit alimentele). Dacă 
epiglota se infectează şi se tumefiază, poate produce 
blocajul complet al laringelui. 

Un copil cu această boală capătă repede un aspect 
bolnăvicios. Refuză mâncarea şi lichidele. Copilul stă în 
şezut aplecat în faţă şi nu vrea să mişte deloc capul, 
salivează şi nu scoate nici un sunet din cauza durerii din 
timpul vorbitului şi fricii că va provoca apariţia tusei 
lătrătoare. Nu îşi mişcă în nici o direcţie capul deoarece în 


această poziţie primeşte mai mult aer. Epiglotita este o 
mare urgenţă medicală. Dacă nu puteţi chema un medic, 
duceţi imediat copilul la spital. Viaţa lui poate fi în mare 
pericol. 


GRIPA, BRONŞITA ŞI PNEUMONIA 


Gripa. Gripa poate fi o boală foarte supărătoare, cu 
dureri de cap şi în gât, febră, dureri musculare, tuse şi 
rinoree. Uneori, apar şi vărsături sau diaree. Sunt cazuri 
mai rare, când durerile musculare sunt atât de puternice, 
încât copilul refuză să meargă. Febra poate dura o 
săptămână, tusea chiar mai mult. 

Incubaţia este de cinci până la şapte zile, iar persoana 
contaminată este contagioasă încă înainte de a apărea 
simptomele de boală, şi până ce febra încetează. Din 
această cauză, boala se răspândeşte rapid. 

Există vaccinuri, dar datorită faptului că virusul se 
caracterizează prin apariţia de frecvente variaţii, ele trebuie 
reînnoite anual pentru a ţine pasul cu schimbările virusului. 
Discutaţi cu medicul posibilitatea vaccinării copilului. Copiii 
cu astm bronşic şi alte boli pulmonare cronice, boli de 
inimă, diabet zaharat, boli neurologice, trebuie vaccinaţi în 
fiecare an. Ceilalţi copii care sunt sănătoşi, în special cei cu 
vârsta sub doi ani, pot beneficia, de asemenea, de 
vaccinare antigripală. 

Tratamentul gripei este de susţinere, încercând să 
reducă disconfortul copilului. Constă în repaus acasă până 
ce temperatura a revenit la normal timp de 24 de ore; 
oferirea de lichide la fiecare oră sau chiar jumătate de oră 
(dintre cele preferate de copil), dar fără a se forţa copilul; 
administrarea de paracetamol sau ibuprofen pentru 
uşurarea febrei şi durerilor. (Nu se administrează 
niciodată aspirină copiilor sau adolescenților datorită 
riscului apariţiei sindromului Reye; vezi pagina 872) 

Medicamentele antivirale specifice pot fi eficiente în 
gripă dacă se administrează la începutul bolii. Medicul 
trebuie chemat la începutul bolii, şi din nou să examineze 


copilul dacă acesta are starea generală alterată, dureri de 
ureche sau dificultăţi de respiraţie, sau dacă starea lui nu 
se îmbunătăţeşte după câteva zile. Otitele, sinuzitele, 
bronşitele, pneumonia, pot urma gripa sub forma unor 
complicaţii şi necesită tratament adecvat cu antibiotice. 

Bronşita. Termenul de „bronşită” indică o infecţie care 
afectează  bronşiile, conductele respiratorii care leagă 
traheea de plămâni. Copilul tuşeşte mult, uneori i se taie 
respiraţia, iar alteori se pot auzi sunete discrete ca un 
scârțâit când respiră. Părinţii se alarmează, fiindcă 
presupun că acest zgomot este cauzat de mucusul care 
vibrează în plămâni, dar de fapt mucusul se află în căile 
respiratorii superioare, iar sunetul care se produce în timpul 
respirației se transmite la cutia toracică, deci nu constituie 
un motiv de îngrijorare. 

Formele uşoare de bronşită, fără febră, cu păstrarea 
poftei de mâncare sau fără tuse supărătoare, nu sunt cu 
mult mai grave decât un guturai. Tratamentul este acelaşi 
ca pentru guturai: odihnă, hidratare moderată şi îngrijire 
atentă. Dacă tusea interferează cu somnul se pot 
administra antitusive. Nu trebuie prescrise antibiotice 
deoarece acestea nu au influenţă asupra virusurilor care 
produc bronşita. 

Insă, în cazul în care copilul arată bolnav, tuşeşte 
frecvent, are dificultăţi de respiraţie sau febră ridicată, 
doctorul trebuie chemat imediat. Bronşita poate fi 
confundată cu alte afecţiuni mult mai grave care necesită 
tratament cu antibiotice. 

Pneumonia. Pneumonia este o infecţie a plămânilor, 
produsă de virusuri sau de bacterii. Pneumonia bacteriană 
poate debuta brusc sau ca urmare a unei răceli care a durat 
câteva zile. Suspicionăm o pneumonie dacă temperatura 
urcă brusc la 40*C, respiraţia devine frecventă şi rapidă, cu 
bătăi ale aripilor nasului, iar tusea este productivă. Dacă 
tratamentul antibiotic este instituit din timp, pneumonia 
bacteriană este prompt vindecată. Chemaţi imediat 
medicul în cazul în care copilul dumneavoastră prezintă 
febră şi tuşeşte frecvent. 


Pneumonia cauzată de virusuri este destul de frecventă 
şi de obicei mai puţin severă, vindecarea apărând lent dar 
sigur într-o perioadă de 2 până la 4 săptămâni. Deşi 
antibioticele nu vindecă infecțiile virale, de cele mai multe 
ori nu suntem siguri dacă pneumonia este virală sau 
bacteriană, astfel încât, de obicei, antibioticele sunt 
prescrise la toţi copiii cu pneumonie. 

Bronşiolita. Bronşiolita (nu trebuie confundată cu 
bronşita; vezi pagina anterioară) este o afecţiune 
inflamatorie a  bronşiolelor (micile căi respiratorii din 
plămâni), produsă de un virus. Este o boală respiratorie 
caracterizată de respirație  şuierătoare  („suflantă”, 
„Wheezing”) care apare la sugari şi copiii mici, de obicei cu 
vârste între 2 şi 24 de luni. De obicei, copilul are şi guturai 
pe lângă tuse şi respiraţie suflantă. Există mai multe 
virusuri incriminate în apariţia bronşiolitei. Unul dintre ele 
este virusul sinciţial respirator (RSV); mulţi dintre copiii 
spitalizaţi cu wheezing sever au infecţie cu RSV. 

Bronşiolita poate fi uşoară sau gravă. Uneori, 
dificultăţile de respiraţie sunt atât de severe, încât copilul 
nu se mai poate odihni sau mânca. Deşi marea majoritate 
pot fi trataţi la domiciliu, unul din 20 de bebeluşi necesită 
spitalizare pentru monitorizarea atentă a  statusului 
respirator. Există o medicaţie nouă, antivirală, care previne 
infecțiile cu RSV la bebeluşii cu risc crescut, cum sunt cei 
care au boli cronice pulmonare; din nefericire, se 
administrează prin injecții lunare în timpul sezonului de 
gripă. 

Deoarece bronşiolita poate produce probleme 
respiratorii semnificative, este foarte important să fie 
imediat consultat medicul sau asistenta medicală, pentru a 
stabili diagnosticul şi tratamentul potrivit. Majoritatea 
cazurilor se ameliorează în 7-10 zile, dar câteva pot 
prezenta dificultăţi respiratorii. 


CEFALEEA 


Cefaleea (durerea de cap) este frecvent întâlnită la copii 


şi adolescenţi. Deşi cefaleea poate fi un semn precoce de 
debut a unei largi varietăţi de afecţiuni, cea mai des 
întâlnită cauză este stresul. Gândiţi-vă un pic la copilul care 
a trebuit să memoreze, zile în şir, rolul lui din piesa de 
teatru montată la şcoală, sau copilul care a exersat, ore în 
şir zilnic după terminarea cursurilor, ca să poată participa la 
selecţiile în echipele sportive ale şcolii. Adesea oboseala, 
tensiunea şi anticipaţia unor evenimente se combină 
pentru a produce schimbări în fluxul sangvin de la nivelul 
muşchilor cefei, gâtului şi capului, care dau în final durerea 
de cap. 

Când un copil mic se plânge de dureri de cap, trebuie 
dus prompt la medic pentru a fi examinat, deoarece cel mai 
adesea este vorba de debutul unei boli. Copiii mai mari 
care acuză dureri de cap pot primi o doză adecvată de 
paracetamol sau ibuprofen, urmată de o perioadă de 
repaus, până ce acesta îşi face efectul. Uneori, o pungă cu 
gheaţă poate fi de ajutor. Dacă durerea de cap persistă şi la 
4 ore după ce copilul a luat paracetamol sau apar noi 
semne de boală (de exemplu febră), trebuie anunţat 
medicul sau asistenta medicală. 

Un copil care acuză des dureri de cap, trebuie să fie 
atent examinat fizic, inclusiv un examen oftalmologic, un 
examen stomatologic, o evaluare neurologică şi o revizie 
atentă a dietei copilului. De asemenea, trebuie evaluată 
activitatea lui şcolară, socială şi în familie, pentru a 
descoperi un eventual factor generator de stres. 

Copiii pot prezenta dureri de tip migrenă, deşi 
simptomele caracteristice migrenei, cum ar fi aura cu 
apariţia de spoturi luminoase sau alte modificări vizuale, 
sau slăbiciune la nivelul unei extremităţi, sunt mai rar 
întâlnite. O cefalee severă care apare la un copil poate 
indica posibilitatea existenţei unei migrene, în special (dar 
nu întotdeauna) dacă există un istoric familial pentru 
această afecţiune. 

In cazul în care cefaleea apare după o căzătură sau un 
traumatism cranian, consultaţi imediat medicul. Cefaleea 
imediat după trezire sau care îl trezeşte pe copil din somn 


poate fi semnul unei boli serioase. Trebuie să discutaţi cu 
medicul legat de orice cefalee cu un caracter mai special, 
asociată cu ameţeală, vedere dublă, greţuri şi vărsături. 


DURERI ABDOMINALE ŞI INFECŢII INTESTINALE 


Majoritatea durerilor abdominale sunt de scurtă durată 
şi uşoare; o simplă încurajare rezolvă de obicei totul. Peste 
cinci minute, veţi constata că prichindelul dumneavoastră 
se joacă din nou, ca şi cum nimic nu s-a întâmplat. In mod 
sigur trebuie chemat medicul pentru orice durere 
abdominală care durează mai mult de 1 oră, fie că este 
severă, fie că nu. Pentru o durere extrem de acută, nu 
trebuie aşteptat atât timp. Sunt zeci de motive pentru 
apariţia ei, dintre care unele serioase, altele mai puţin. 
Părinţii au tendinţa să tragă imediat concluzia că e de vină 
un aliment consumat de copil sau apendicita. De fapt, nici 
una dintre acestea nu este o cauză frecvent întâlnită în 
practică. In ce priveşte alimentaţia, copiii pot mânca de 
obicei tot felul de alimente ciudate sau cantităţi exagerate 
dintr-un aliment obişnuit, fără să facă indigestie. 

Inainte de a chema medicul luaţi-i copilului temperatura 
(pagina 704). Tratamentul cel mai eficient până la sosirea 
medicului este să aşezaţi copilul în pat şi să nu îi daţi nimic 
de mâncare. Dacă îi este sete, puteţi să îi daţi mici 
înghiţituri de apă. 

Cauze mai frecvente de dureri abdominale. In 
primele săptămâni de viaţă, durerile abdominale sunt cel 
mai des produse datorită colicilor sau indigestiei. Când 
copilul are dureri, vomită şi este agitat, trebuie chemat 
imediat medicul. 

După vârsta de un an, cea mai frecventă cauză de 
dureri abdominale este debutul unei boli (precum guturaiul, 
gripa, faringita), în special dacă este acompaniată de febră. 
Este vorba doar de un semn că boala afectează şi 
intestinele ca şi alte părţi ale organismului. Din acelaşi 
motiv, aproape orice infecţie poate produce la debut şi 
vărsături, diaree sau constipaţie. La copiii mici, aproape 


orice infecţie poate produce dureri abdominale. Un copil 
mic se poate plânge că îl doare burta, când de fapt are 
greață, vomitând la scurt timp după ce s-a plâns de aceste 
dureri. 

Constipaţia este o altă cauză frecventă de dureri 
abdominale (vezi pagina 844). Poate fi prelungită, cu 
crampe dureroase la eliminarea materiilor fecale, dar poate 
fi şi bruscă şi foarte dureroasă. Durerea este de regulă mai 
accentuată după mese. 

Poate apărea în timpul procesului de deprindere a 
folosirii oliţei sau toaletei (vezi pagina 584). Constipaţia 
apare şi la copiii mai mari atunci când aportul de lichide 
este diminuat sau când, datorită numeroaselor activităţi pe 
care le are de făcut, copilul „uită” să meargă la toaletă. 

Durerile abdominale şi stresul. Este foarte important 
să realizaţi că şi dacă motivul este psihologic, durerea este 
reală. Copiii cu probleme de alimentaţie au adesea dureri 
abdominale când se aşează la masă sau după ce au mâncat 
puţin. Părinţii sunt înclinați să creadă că aceste dureri 
abdominale sunt un pretext pentru a refuza să mănânce. 
După părerea mea, bieţii copii au stomacul crispat din 
cauză că masa este asociată cu nervozitate şi tensiune, iar 
durerile sunt reale. Tratamentul în acest caz se adresează 
părinţilor care trebuie să se comporte la masă astfel încât 
copiii să se bucure de hrană. (Vezi pagina 353). 

Copiii care nu au avut niciodată probleme de 
alimentaţie, dar care îşi fac multe griji din diferite motive 
pot avea dureri abdominale mai ales în jurul orei de masă. 
Gândiţi-vă la copilul care este agitat fiindcă trebuie să 
meargă la şcoală în toamna aceasta şi, în loc de poftă de 
mâncare la micul dejun, are dureri abdominale; sau la 
copilul care se simte vinovat pentru ceva ce părinţii nu au 
descoperit încă. Tot felul de emoţii, de la frică la plăcere, 
pot fi o cauză de afectare a tubului digestiv. Ele pot 
provoca nu numai dureri abdominale, ci şi vărsături, diaree 
sau constipaţie. Durerea în aceste cazuri este localizată mai 
ales în mijlocul abdomenului. Deoarece nu este vorba de o 
infecţie, copilul nu poate avea febră. 


Astfel de dureri apar mai ales la copiii şcolari şi la 
adolescenţi, adesea apărând regulat, de 2-3 ori pe 
săptămână sau chiar mai des. Durerea este de regulă pe 
linia mediană, în jurul ombilicului. Este greu pentru un copil 
să îi descrie caracterele. 

Tratamentul constă în identificarea situaţiilor care pot 
genera stres în familie, la şcoală, precum şi în viaţa 
extraşcolară (sport etc.) sau socială a copilului, şi 
îndepărtarea lor. Doctorii au studiat aceste dureri şi le-au 
denumit „sindromul durerilor abdominale recurente”. Este 
foarte important să vă daţi seama că durerea resimţită de 
copil este reală, nu un moft sau o modalitate de a atrage 
atenţia. 

infecțiile (diareea şi vărsăturile). Există diferite 
feluri de infecţii ale stomacului şi intestinelor care pot 
provoca dureri abdominale, combinate uneori cu vărsături 
sau diaree (sau cu ambele). Termenul medical folosit 
pentru acestea este „gastroenterită acută”. Adesea sunt 
numite viroze intestinale, indicând o boală contagioasă 
produsă de unele virusuri sau bacterii necunoscute. Boala 
afectează, cel mai adesea, mai mulţi membri ai aceleiaşi 
familii. Se poate însoţi sau nu cu febră. 

Deshidratarea. Deshidratarea (pierderea excesivă de 
lichide din organism) poate fi rezultatul fie al vărsăturilor, 
fie al diareii sau al celor două asociate. Cel mai frecvent, 
afectează doar sugarii şi copiii mici, la care rezervele de 
apă sunt mai mici şi care nu pot, la fel ca adulţii sau copiii 
mai mari, să bea singuri atunci când se simt deshidrataţi şi 
bolnavi. 

Primul semn de deshidratare este acela că bebeluşul 
urinează mai puţin decât de obicei; acest lucru este greu de 
apreciat dacă scutecul este murdar şi de materii fecale 
lichide. Pe măsură ce deshidratarea se agravează, copilul 
devine nepăsător şi letargic, are ochi uscați, plâns fără 
lăcrimare, ochi încercănaţi şi înfundaţi în orbite, buze şi 
gură uscate, chiar crăpate, la sugar, fontanela anterioară 
este deprimată. In cazul în care copilul dumneavoastră 
prezintă semne de deshidratare, trebuie chemat medicul 


sau trebuie mers la spital cât mai repede. 

Toxiinfecţiile alimentare se produc prin consumul de 
alimente contaminate cu toxine produse de anumite 
bacterii. Gustul acestor alimente poate să fie normal sau 
poate fi modificat. Boala se produce rar în cazul alimentelor 
bine preparate termic, deoarece gătitul la temperaturi 
ridicate distruge aceşti germeni care produc toxine. Cel mai 
frecvent, cauza este consumul de maioneză, frişcă, foietaje 
cu cremă, sosuri, carne insuficient fiartă, în care germenii 
se multiplică rapid dacă stau în afara frigiderului câteva 
ore. Altă cauză poate fi prepararea incorectă a conservelor. 

Simptomele toxiinfecţiilor alimentare sunt de obicei 
dureri abdominale, vărsături, diaree, acompaniate uneori 
de febră sau frisoane. Starea generală este alterată. Toţi 
cei care au consumat din alimentul contaminat vor face 
boala în acelaşi timp (în forme mai uşoare sau mai severe, 
în funcţie de rezistenţa organismului şi de cantitatea de 
aliment consumată), spre deosebire de gastroenterite unde 
boala se transmite de la o persoană la alta din familie, 
succesiv, pe parcursul a câteva zile. Medicul trebuie 
totdeauna consultat când suspectaţi producerea unei 
toxiinfecţii alimentare. 

Apendicita. Mă simt dator ca de la început să contrazic 
unele concepţii greşite în ceea ce priveşte apendicita. Nu 
totdeauna există febră, nu totdeauna durerea este severă, 
de obicei durerea nu se localizează în partea dreaptă 
inferioară a abdomenului decât atunci când infecția 
durează deja de câtva timp, nu totdeauna apar vărsături 
(deşi pierderea poftei de mâncare este destul de 
caracteristică). O hemoleucogramă nu poate dovedi că o 
durere abdominală este produsă de apendicită. 

Apendicele este, aşa cum arată şi numele, o prelungire 
micuță care ia naştere din porţiunea iniţială a intestinului 
gros, cam de aspectul şi mărimea unei râme mici. De 
obicei, este localizat în dreapta, în partea inferioară a 
abdomenului, dar poate fi şi mai jos, mai sus (până sub 
coaste), mai la stânga sau spre ombilic. Când se inflamează 
şi se infectează, procesul evoluează gradat, ca un fel de 


abces. Din acest motiv, o durere bruscă, severă, la nivelul 
abdomenului (ca un junghi), şi care dispare apoi complet, 
nu poate fi cauzată de apendicită. Cel mai mare pericol în 
ceea ce priveşte apendicita este că, datorită inflamaţiei, 
apendicele se poate perfora (la fel cum, uneori, abcesele se 
„sparg”, puroiul curgând în afară), iar infecția se poate 
propaga la toată cavitatea abdominală (această afecţiune 
se numeşte peritonită). Acest lucru se poate întâmpla chiar 
mai repede de 24 de ore, iar din acest motiv orice durere 
abdominală care persistă mai mult de 1 oră trebuie 
discutată cu medicul (chiar dacă în 9 din 10 cazuri se 
dovedeşte a fi vorba de altceva). 

In cazurile tipice, timp de câteva ore există durere în 
zona ombilicului şi doar mai târziu se deplasează în partea 
dreaptă inferioară a abdomenului. Uneori, există şi 1-2 
episoade de vărsături, dar nu totdeauna. Pofta de mâncare 
este, de obicei, scăzută. Scaunele pot fi normale sau există 
constipaţie (rar diaree). După ce trec câteva ore, 
temperatura poate ajunge la 38-39*C, dar este posibil să nu 
fie deloc mărită. Se poate simţi durere la ridicarea 
genunchiului drept, la readucerea membrului inferior în 
poziţie dreaptă sau la mers. 

Puteţi să vă daţi seama din tot ce am prezentat până 
acum că simptomele apendicitei diferă mult de la un caz la 
altul, şi este nevoie de un medic care să pună diagnosticul. 
Când acesta găseşte o zonă împăstată în abdomen, poate 
suspiciona o apendicită, dar este indicată şi o 
hemoleucogramă care să sprijine diagnosticul. O ecografie 
poate ajuta diagnosticul. 

Este adesea foarte greu, chiar şi pentru specialişti, să 
fie absolut siguri că este vorba de apendicită. Dacă medicul 
are convingerea că este vorba totuşi de apendicită, poate 
recomanda extirparea chirurgicală a apendicelui infectat 
(apendicectomie), având motiv serios pentru a proceda 
aşa, deoarece riscul de a lăsa o apendicită să evolueze 
către peritonită este foarte grav. Dacă nu este vorba de 
apendicită, răul pricinuit este oricum incomparabil mai mic. 

Invaginaţia intestinală. Este o situaţie mai rar 


întâlnită, când tubul intestinal se pliază ca o antenă de 
radio  („telescopare”,  „invaginaţie”), realizându-se o 
obstrucţie locală. Simptomele cele mai evidente sunt 
vărsăturile şi durerea abdominală. Durerea abdominală 
este intermitentă, sub forma unor crampe severe, bruşte, la 
un copil altfel sănătos. Vărsăturile sunt destul de 
abundente şi frecvente. In unele cazuri predomină durerea, 
în altele vărsăturile. Crampele apar la câteva minute, 
interval în care copilul se poate simţi destul de bine. După 
câteva ore (în care scaunele pot fi normale sau diareice), se 
elimină materii fecale cu mucus şi sânge. Vârsta la care 
apare mai frecvent invaginaţia intestinală este de 4 luni - 6 
ani, dar ea poate apărea oricând în afara acestei perioade. 
În cazul în care intestinul este afectat, trebuie efectuată de 
urgenţă intervenţia chirurgicală. 

De asemenea, rare dar grave sunt şi alte tipuri de 
obstrucţii intestinale. Uneori, pot apărea obstrucţii 
intestinale când o porţiune de intestin este strangulată într- 
un spaţiu redus în abdomen, care poate fi cel mai adesea o 
hernie inghinală. Există de obicei vărsături şi crampe 
abdominale foarte dureroase. 

Diareea prelungită. Există foarte adesea forme 
uşoare de diaree prelungită la copiii mici, cauzate în 
general de alimentaţie. Copilul se dezvoltă bine şi nu se 
simte bolnav. Diareea poate apărea spontan sau după o 
indigestie, constând în 3-5 scaune moi şi urât mirositoare 
pe zi (deşi poate copilul a avut un scaun normal dimineaţa). 
Scaunele pot conţine mucus sau alimente nedigerate. Pofta 
de mâncare este în continuare bună, copilul este activ şi se 
joacă. 

Probabil copilul va continua să crească normal în 
greutate, iar testele de laborator ale scaunului nu vor indica 
nimic anormal. De obicei, diareea se vindecă singură 
treptat, în câteva săptămâni, iar foarte des poate fi 
ameliorată prin reducerea sucului de fructe din alimentaţie. 
În general, se dă vina pe sucurile de fructe (mai ales de 
mere) şi de aceea este numită uneori „diareea sucului de 
mere”. In general, cantitatea de suc trebuie redusă la 250- 


300 ml pe zi. 

Există şi forme mai rare, dar cauzate de afecţiuni 
digestive grave, în care se întâlneşte diaree trenantă, la 
sugar şi copiii mici. Din aceste motive, este o idee bună să 
consultaţi medicul în cazurile de diaree persistentă. 

Fibroza chistică. Este o boală în care cele mai 
frecvente simptome sunt diareea cronică cu miros de 
putrefacție şi tusea persistentă cu expectoraţie vâscoasă. 
Pot apărea multe alte simptome. La sugarul mic, scaunele 
pot fi normale, ca după introducerea alimentelor solide să 
devină aderente, lucioase, grăsoase şi cu miros de 
putrefacție. Se poate întâlni şi prolaps rectal. La naştere 
intestinele pot fi obstruate cu meconiu uscat, iar mai târziu 
cu materii fecale tari aderente. Pofta de mâncare a copiilor 
este normală sau chiar crescută, dar cu toate acestea se 
instalează malnutriţia, deoarece nu există capacitatea 
adecvată de a se digera toate alimentele. Participarea 
pulmonară la boală este semnalată, cel mai adesea, de 
tusea productivă persistentă şi de apariţia bronşitelor (în 
formele uşoare doar la vârste mai avansate, când copilul 
este mai mare). 

Fibroza chistică este o boală ereditară progresivă care 
afectează glandele producătoare de mucus. Pancreasul nu 
mai secretă suficiente enzime necesare digestiei, iar 
glandele ce tapetează bronşiile secretă doar puţin mucus 
vâscos (deci, infecțiile apar mai uşor şi proliferează mai 
repede). În cazurile severe, netratate, cea mai gravă 
primejdie este reprezentată la sugar şi copilul mic de 
infecțiile pulmonare grave. 

Diagnosticul se pune prin măsurarea cantităţi de clorură 
de sodiu în sudoare; de asemenea, se pot face teste 
genetice. Antibioticele şi alte medicamente pot ameliora 
infecțiile pulmonare. Simptomele legate de aparatul 
digestiv sunt tratate cu o dietă bogată în proteine şi cu 
lipide în cantitate moderată, suplimentată în vitamine şi 
administrarea unor înlocuitori de enzime pancreatice 
înainte de mese. 

Copilul trebuie să se afle sub supraveghere medicală 


regulată, iar tratamentul să fie supravegheat de un centru 
special pentru fibroză chistică. Pentru mai multe informaţii, 
vezi „Ghidul resurselor” (pagina 917). 

Malabsorbţia. In această afecţiune, intestinele sunt 
incapabile să absoarbă toţi nutrienţii care trec prin ele; 
aceştia sunt eliminaţi prin diaree şi copiii încep să prezinte 
deficienţe nutriţionale. 

Cea mai frecventă cauză a  malabsorbţiei este 
incapacitatea de a digera anumite tipuri de carbohidrați, 
grăsimi sau proteine. In toate acestea există diaree cronică, 
uneori cu miros de putrefacție, alteori acidă, deseori 
acompaniată de crampe abdominale. De obicei, copilul 
creşte puţin în greutate şi are aspect bolnăvicios. 
Rezolvarea bolii se realizează prin îndepărtarea alimentului 
incriminat din dietă. Este foarte important ca dieta să fie 
alcătuită cu ajutorul medicului sau a unui specialist în 
nutriţie, pentru a fi corectă şi, în acelaşi timp, echilibrată. 

După orice diaree prelungită poate apărea o intoleranţă 
tranzitorie la lactoză (dizaharid din laptele de vacă). În 
trecut se spunea că aceşti copii sunt alergici la lapte. De 
fapt, problema este doar temporară şi durează doar o 
perioadă scurtă de timp cât se reface marginea în perie a 
intestinului. Această sensibilitate la laptele de vacă poate fi 
moştenită. Crampele şi diareea apar la copilul de vârstă 
şcolară şi necesită eliminarea produselor ce au la bază 
laptele de vacă din alimentaţie. 

Paraziţii intestinali. Părinții sunt oripilaţi când 
descoperă paraziți în materiile fecale ale copilului lor, dar 
nu există nici un motiv să fie atât de supăraţi sau să creadă 
că nu au îngrijit bine copilul. 

Oxiurii sunt varietatea cel mai des întâlnită. Sunt mici 
(sub 1 cm), albi, subţiri ca un vârf de ac. Ei parazitează 
intestinele, dar ies în timpul nopţii prin anus pentru a-şi 
depune ouăle în plicile pielii din jurul acestuia. Pot fi 
descoperiţi la acest nivel sau în scaun. Din această cauză 
somnul copilului poate fi perturbat şi el are tendinţa să se 
scarpine (în trecut se credea că oxiurii sunt motivul pentru 
care copiii scrâşnesc din dinţi noaptea, dar era greşit.) O 


descriere cât mai exactă a parazitului îl poate ajuta pe 
medic să pună diagnosticul. Există tratamente eficace, care 
trebuie făcute sub supravegherea medicului. 

Ascarizii seamănă foarte mult cu râmele. Suspiciunea 
infestării cu ascarizi apare când se descoperă unul în 
scaunul copilului. Ascarizii, de obicei, nu dau simptome care 
să deranjeze copilul decât dacă se găsesc în număr mare. 

Ancylostoma duodenalae se întâlnesc foarte des, mai 
ales în părţile sudice ale SUA. Pot produce malnutriție şi 
anemie. Boala se contractează dacă mergeţi cu picioarele 
goale pe un sol infestat. 

Copiii născuţi în ţările slab dezvoltate sau cei care 
trăiesc în casele de copii sau în adăposturi pentru copii pot 
fi purtători de astfel de paraziți intestinali (numiţi popular 
viermi intestinali), chiar dacă nu prezintă nici un simptom. 
Diagnosticul se poate pune extrem de simplu printr-o 
analiză la microscop a unei probe de materii fecale. 
Parazitozele intestinale se tratează cu medicamente 
prescrise de medic. 


CONSTIPAŢIA 


În general vorbind, termenul „constipaţie” se referă la 
materii fecale tari, uscate, greu de eliminat. Nu numărul de 
scaune pe care un copil (sau adult) îl au pe zi determină 
dacă suferă sau nu de constipaţie. 

Frecvent, sugarii prezintă perioade de constipaţie legate 
de modificările în dieta lor sau transformărilor intestinale 
care apar o dată cu vârsta. Adăugarea în dietă a 120 ml de 
apă sau suc de prune pe zi poate ajuta în aceste situaţii. 
Această cantitate de lichid nelactat pe zi nu este dăunător. 
Dacă, însă, nu dă rezultate sau constipaţia este severă, 
cereţi sfatul medicului, deoarece poate fi semnul unei boli 
mai grave. (Unii părinţi cred că fierul din preparatele 
artificiale de lapte poate produce constipaţie. Studiile 
efectuate nu au demonstrat acest lucru, şi oricum fierul 
este foarte important din alte motive; vezi pagina 332.) 

La orice vârstă, constipaţia este frecventă în timpul 


bolilor uşoare. Orice boală care poate face ca cineva să 
aibă starea generală alterată, poate avea impact negativ şi 
asupra aparatului digestiv, ducând la scăderea poftei de 
mâncare,  constipaţie şi eventual vărsături. Aceste 
simptome pot apărea chiar cu câteva ore înaintea 
celorlalte. In cazul în care există şi febră, organismul pierde 
mai multă apă prin tegumente şi respiraţie, iar intestinul 
absoarbe mai multă apă din conţinutul intestinal, făcând 
materiile fecale mai uscate şi mai tari. 

Constipaţia cronică este rar întâlnită la sugarii mari sau 
la copiii mici, mai ales dacă ei au o alimentaţie bogată în 
cereale integrale, legume şi fructe. O dietă bogată în carne 
şi făinoase înalt procesate poate conţine o cantitate 
scăzută de fibre, atât de necesare pentru un scaun normal. 
Soluţia poate fi simplă: înlocuirea pâinii albe cu cereale 
integrale şi a prăjiturilor uscate cu suc proaspăt de 
portocale sau piersici. Reţineţi: „Fructele care încep cu P 
fac scaunul bun”: prune, prune uscate, piersici şi pere. De 
asemenea, şi caisele sunt bune. Puteţi adăuga, de 
asemenea, tărâţe (se găsesc în supermarket-uri) la 
prepararea brioşelor, sosului de mere sau a sandvişurilor cu 
unt de arahide. Dacă adăugaţi tărâţe sau alte fibre uscate, 
asiguraţi-vă că îi daţi copilului două sau trei pahare cu apă 
sau suc de fructe în plus. Un amestec de sos de mere, 
tărâţe şi suc de prune are un gust dulce şi adesea are 
rezultate foarte bune. 

La unii copii, laptele şi produsele lactate încetinesc 
tranzitul intestinal, ducând la apariţia constipaţiei. Reduceţi 
consumul sau scoateţi-le cu totul din alimentaţie în acest 
caz. Dacă faceţi acest lucru, asiguraţi-vă că suplimentaţi 
dieta copilului cu alte surse de calciu şi de vitamina D (vezi 
pagina 331). De asemenea, este important să urmăriţi 
copilul să facă exerciţii fizice suficiente şi să meargă la 
toaletă în fiecare zi. 

Cel mai bine este să faceţi cât mai puţină agitaţie în 
legătură cu scaunele copilului dumneavoastră. Începând cu 
vârsta de doi sau trei ani, copiii încep să considere materiile 
fecale ca propria lor grijă, ceva de care sunt de drept 


responsabili; mai târziu, încep să manifeste modestie în 
legătură cu funduleţele lor şi ce iese - sau nu - de acolo. 
Poate fi foarte dificil să respectaţi intimitatea unui copil şi 
să evitaţi să se simtă stânjenit în timp ce vă ajutaţi copilul 
să facă schimbările necesare în dietă şi în comportament. 

Dacă observați că remediile acestea simple nu dau 
rezultate, cereţi părerea medicului copilului. Există foarte 
multe medicamente eliberate fără prescripţie medicală care 
se folosesc în tratamentul constipaţiei, dar eu vă sfătuiesc 
să nu le utilizaţi fără recomandarea medicului. Chiar şi o 
substanţă ce pare extrem de inofensivă, cum este uleiul 
mineral, poate interfera cu absorbţia vitaminelor sau poate 
produce pneumonie de aspirație în cazul în care este 
inhalat de un copil (de aceea nu se administrează la copiii 
sub 3 ani). Copiii care utilizează laxative devin dependenţi 
de acestea. Sfaturile unui medic cu experienţă în această 
problemă vă pot scuti de aceste neplăceri. 

Constipaţia de natură psihogenă. Există două 
categorii de constipaţie de origine psihogenă, ce debutează 
mai frecvent la vârsta de 1-2 ani. La această vârstă, copiii 
care au avut 1-2 scaune tari, dureroase la eliminare, pot 
avea tendinţa să reţină materiile fecale săptămâni şi chiar 
luni de zile după aceea, de frica repetării durerii. Dacă 
materiile fecale sunt reţinute 1-2 zile, probabil că se 
întăresc şi, astfel, se formează un cerc vicios. Se întâmplă 
uneori ca părinţii să forţeze copilul să deprindă folosirea 
oliţei, dar, deoarece la această vârstă tendinţa la 
independenţă este puternică, în mod automat copilul va 
opune rezistenţă şi va reţine materiile fecale, ajungând la 
constipaţie (vezi şi pagina 590). 

Constipaţia prelungită, cu scaune dureroase la 
eliminare, trebuie tratată prompt la un copil în vârstă de 1- 
3 ani, pentru a evita cercul vicios al reţinerii materiilor 
fecale şi  perpetuării  constipaţiei. Doctorul vă poate 
recomanda câteva preparate laxative, care menţin 
scaunele moi. Tratamentul trebuie continuat măcar timp de 
o lună, pentru a permite copilului să capete încredere că nu 
va mai avea dureri în timpul eliminării materiilor fecale. 


PROBLEME URINARE ŞI GENITALE 


Micţiunile frecvente. Un copil poate „face des pipi” 
din mai multe motive. Când micţiunile frecvente apar la un 
copil care nu le avea aşa înainte, pot fi cauzate de o boală 
(cum ar fi o infecţie de tract urinar sau diabet). Copilul 
trebuie examinat de medic, iar o probă de urină evaluată la 
laborator. 

Sunt foarte rari oameni care, deşi calmi, par a avea 
vezici urinare care nu pot reţine tot atât de multă urină ca 
media. Dar majoritatea copiilor (şi a adulţilor) care în mod 
regulat trebuie să urineze frecvent au un grad de tensiune 
interioară sau îngrijorare. In unele cazuri este vorba de un 
stres de moment, în altele de o tendinţă cronică. Chiar şi un 
atlet normal, viguros, poate fi nevoit să meargă la toaletă 
din sfert în sfert de oră înaintea unei curse. 

Părinţii trebuie să descopere în acest caz care este 
motivul de încordare a copilului. Uneori, este vorba de felul 
în care este tratat acasă, alteori de relaţiile cu alţi copii, iar 
cel mai adesea, de o combinaţie între cele două situaţii. 

Un caz frecvent întâlnit este cel al relaţiei dintre un copil 
timid şi un profesor care pare sever. Copilul este prea 
încordat pentru ca vezica lui urinară să se poată destinde 
pentru a reţine urina, apoi începe să-şi facă griji în ce 
priveşte cererea permisiunii de a merge la toaletă. Dacă 
profesorul face mare caz din a-i permite să iasă din clasă, 
situaţia se înrăutăţeşte şi mai mult. Este înţelept ca 
părintele să arate profesorului o recomandare din partea 
medicului care să ceară nu numai scuzarea copilului, ci şi 
să explice firea sa şi de ce vezica lui urinară funcţionează 
aşa. Când părintele are tact, iar profesorul este abordabil, o 
discuţie sinceră poate avea rezultate bune. 

Dureri la micţiune. O cauză foarte frecventă de dureri 
la micţiune la fetiţe poate fi inflamarea zonei din jurul 
orificiului de deschidere în exterior al uretrei, poate prin 
contactul cu materii fecale sau prin iritarea datorită unei 
băi în jacuzzi. Fetiţa poate simţi nevoia să urineze des, deşi 
s-ar putea să nu elimine nimic sau doar câteva picături. 


Medicul trebuie să o consulte, iar urina să îi fie examinată 
la laborator, pentru a se determina dacă nu cumva este 
vorba de o infecţie de tract urinar. Până ce puteţi ajunge la 
medic, disconfortul fetiţei poate fi ameliorat prin aşezarea 
timp de 5-10 minute într-un lighean cu apă călduţă în care 
s-a adăugat o jumătate de cană de bicarbonat de sodiu. 
După baie uscați zona cu grijă. Renunţaţi la jacuzzi, 
balsamuri pentru aşternuturi sau hârtie igienică parfumată, 
şi utilizaţi doar lenjerie de bumbac, nu nylon. 

Micţiuni rare. Ocazional, când vremea este foarte 
caldă, când copilul transpiră şi nu se hidratează, pot trece 
şi opt ore sau mai mult fără să urineze. Când urinează, 
urina este puţină cantitativ şi închisă la culoare. Un lucru 
asemănător se întâmplă şi când copilul este febril. Când 
apa este în cantitate mică, rinichii rețin orice picătură de 
lichid, astfel încât urina va fi foarte concentrată. Un copil 
care are febră ridicată sau dacă afară este foarte cald, 
trebuie să consume lichide între mese, mai ales dacă este 
mic şi nu poate să spună părinţilor ce doreşte. 

lritarea vârfului penisului. Uneori, în vârful penisului, 
în jurul orificiului de deschidere a uretrei, poate apărea o 
zonă roşiatică de iritare. lritaţia se poate datora scutecului. 
Dacă există şi inflamație puternică, orificiul poate fi 
obstruat făcând dificilă emisia de urină. Cel mai bun 
tratament este expunerea la aer şi protejarea pielii. 
Spălarea zilnică cu apă şi săpun neutru grăbeşte 
vindecarea. In cazul în care băiatul are dureri fiindcă nu a 
putul urina de câteva ore, poate fi aşezat într-un lighean cu 
apă călduţă timp de o jumătate de oră şi încurajat să 
urineze în apă. Dacă nici astfel nu poate urina, trebuie 
chemat medicul. 

infecțiile de tract urinar. Bolile produse prin infecţii 
ale tractului urinar (ITU) pot fi bruşte, violente, cu febră 
ridicată sau, pe de altă parte, pot fi descoperite întâmplător 
la un examen de rutină al urinei, la un copil care s-a simţit 
perfect normal. Un copil mai măricel se poate plânge de 
usturimi la urinat, dar foarte des nu există manifestări care 
să sugereze o ITU. ITU se întâlnesc, mai frecvent la fetiţe în 


primii 2 ani de viaţă. Tratamentul medical prompt este 
absolut necesar. 

Dacă există multe secreţii purulente, urina poate apărea 
ceţoasă, mată, cu un miros specific, dar, pe de altă parte, 
ea poate avea acest aspect şi la un copil sănătos, datorită 
sărurilor minerale pe care le conţine, mai ales când vremea 
de afară se răceşte sau copilul nu a urinat de mult. Aşadar, 
nu puteţi să vă daţi seama sigur dacă este o ITU, numai 
după aspectul urinei. Dacă urina are acest aspect şi miros 
modificat, iar copilul se plânge de usturimi la micţiune 
trebuie să luaţi legătura cu medicul. Se fac urocultură şi 
antibiogramă pentru a stabili care este germenul implicat şi 
care este antibioticul cel mai eficace. 

Dacă o ITU nu se rezolvă prompt, satisfăcător sau când 
copilul face repetate ITU, el trebuie să fie atent şi minuţios 
examinat în ce priveşte aparatul genito-urinar, deoarece 
poate exista o malformaţie congenitală la acest nivel. 
Infecţiile recurente sau cronice reprezintă cauze frecvente 
de insuficienţă renală care apare mai târziu. Se poate face 
un examen ecografic, care poate detecta o malformaţie a 
rinichilor, sau cicatrice de la o infecţie anterioară care a 
evoluat fără semne clinice. Un alt examen numit 
cistouretrografie retrogradă (VCUG) utilizează radiaţiile 
Roentgen pentru a detecta refluxul urinei din vezică în 
rinichi, o anomalie frecventă care cauzează infecţii urinare 
recurente. O fetiţă de vârstă şcolară sau o adolescentă care 
a avut doar o singură infecţie vezicală necomplicată nu are 
nevoie de o VCUG, deoarece şansa ca ea să aibă o 
anomalie subiacentă este scăzută. Unii copii cu infecţii 
urinare - băieţi, copii sub 5 ani sau orice copil cu o infecţie 
renală - trebuie să facă acest test. Mulţi medici recomandă 
efectuarea acestui examen după prima ITU. După 
terminarea tratamentului antibiotic pentru o infecţie 
urinară, urocultura se repetă la toţi copiii de două sau mai 
multe ori de-a lungul timpului, pentru a preveni 
cronicizarea sau  recurenţa infecţiei, care necesită 
tratament special. 

Este foarte important ca fetiţele să fie învăţate să se 


şteargă corect după ce au urinat sau după defecaţie. 
Ştersul trebuie efectuat dinspre faţă spre spate (şi nu 
invers, când pot fi aduşi germenii din zona anală spre 
orificiul de deschidere a uretrei). Ştergerea incorectă la 
fund este o cauză foarte frecventă de ITU la fete. 

Puroi în urină. Existenţa puroiului în urina unei fete nu 
înseamnă neapărat o infecţie urinară. Există întotdeauna 
posibilitatea ca urina unei fete să fie contaminată de 
secrețiile vaginale, care pot fi purulente chiar în cazul unor 
infecţii atât de uşoare încât nu se observă inflamație sau 
scurgeri vaginale cu ochiul liber. Din acest motiv nu trebuie 
să se tragă concluzia că existenţa puroiului în proba de 
urină semnifică o infecţie urinară. Trebuie colectat un 
specimen de urină necontaminată. Aceasta înseamnă că 
trebuie îndepărtate labiile, spălată regiunea genitală cu o 
bucată de vată (foarte delicat) şi uscată prin tamponare cu 
un tampon de tifon, înainte de a se colecta urina. Cel mai 
important test de laborator este urocultura, care arată dacă 
sunt bacterii şi care sunt ele. La sugari, medicul va utiliza o 
sondă fină din material plastic sau un cateter pentru a 
colecta urină din vezică în vederea examinării. 

Secreţiile vaginale. Se întâmplă foarte des ca fetiţele 
să prezinte uşoare scurgeri vaginale. Majoritatea scurgerilor 
vaginale se vindecă de la sine. Cele abundente, de 
consistenţă crescută, semnifică o afecţiune şi trebuie 
prompt tratate medical. Chiar şi secrețiile vaginale uşoare, 
dar persistente, trebuie examinate de medic. Uneori, se 
produc secreţii purulente amestecate cu sânge, deoarece 
fetiţa şi-a introdus un obiect în vagin. Dacă acest obiect 
rămâne mai mult timp în vagin, poate produce iritaţie şi 
infecţie. Dacă se descoperă că într-adevăr aceasta este 
cauza, este foarte normal ca părinţii să o roage să nu mai 
facă aşa ceva, dar nu trebuie ca fetiţa să se simtă vinovată 
sau să creadă că putea sau chiar şi-a făcut un rău imens. 
Explorările şi experimentările ei nu diferă de cele ale altor 
copii de această vârstă. 

Până se ajunge la medic, usturimea cauzată uneori de 
scurgerile vaginale poate fi uşurată prin băi locale călduţe 


în care s-au dizolvat câteva linguriţe de bicarbonat de 
sodiu. 

Purtatul lenjeriei de bumbac albă, folosirea hârtiei 
igienice fără adaos de parfumuri şi purtatul unor haine care 
să asigure o ventilaţie corespunzătoare în regiunea genitală 
pot ajuta la prevenirea şi tratarea iritaţiilor vaginale. Ştersul 
corect la fund (dinspre faţă spre spate) şi evitarea băilor cu 
spumant pot fi de ajutor. 

O inflamație recurentă sau o scurgere cronică pot fi 
semne de abuz sexual (vezi pagina 507). Medicul vă poate 
pune întrebări legate de persoanele care îngrijesc copilul şi 
de posibilitatea existenţei unui abuz. Se va face un examen 
atent şi se vor recolta culturi din secreția vaginală. Multe 
fetiţe care au această problemă nu au fost abuzate sexual. 
Medicul poate lua în considerare şi această variantă ca 
parte a unui examen complet. 


ALERGIILE 


Intoleranţa la lapte şi preparatele speciale de 
lapte praf. Intoleranţa se întâlneşte mult mai des decât ar 
crede unii. Sugarii au multe tulburări digestive, dar de fapt 
majoritatea acestora sunt cauzate de insuficienta 
maturizare şi nu de alergie. Copiii care sunt într-adevăr 
alergici prezintă simptomele clasice de alergie, cum ar fi 
eczeme grave, congestie nazală cronică, câştig mic în 
greutate, şi provin din familii în care mai există cazuri 
similare. Alimentarea naturală la sân este ideală pentru 
sugarii din familii în care mai există cazuri de alergie. Dacă, 
însă, copilul este alimentat de la început la biberon, 
medicul sau asistenta medicală vă va recomanda 
schimbarea preparatului de lapte comercial folosit. Medicul 
vă poate recomanda chiar preparate speciale în cazul în 
care bebeluşul are probleme mai mari. Uneori, testele de 
laborator pot confirma existenţa alergiei la lapte. Pentru a 
stabili prezenţa unei alergii, după ce trece episodul acut, se 
tentează folosirea unor cantităţi mici de lapte să vedeţi 
dacă simptomatologia reapare. Majoritatea copiilor nu mai 


prezintă alergie la lapte după vârsta de 1-2 ani. Părinţii pot 
alege, din foarte multe motive, să nu dea copiilor lapte sau 
produse lactate (vezi pagina 337). 

Rinita alergică. Probabil că aţi auzit câte ceva despre 
persoane cu alergie la polen, care în lunile de vară încep să 
strănute, să le curgă nasul (secreţii apoase), să aibă nasul 
înfundat (rinoree cu obstrucţie nazală) şi mâncărime la 
nivelul nărilor. Aceasta înseamnă că nasul lor este prea 
sensibil (alergic) la polen, care pe alţi oameni nu îi 
deranjează deloc. Când copilul dumneavoastră prezintă 
rinoree apoasă, obstrucţie nazală şi mâncărimi la nivelul 
nărilor, care apar în aceeaşi perioadă a anului în fiecare an 
şi durează mai multe săptămâni, discutaţi această situaţie 
cu medicul. Examinând aspectul mucoasei din interiorul 
nasului şi prin teste cutanate cu alergenele (substanţele la 
care organismul a devenit alergic) bănuite, medicul va 
putea afla despre ce fel de alergie este vorba şi ce o 
cauzează. Există unele substanţe sub formă lichidă sau de 
tablete sau spray nazal care elimină congestia şi strănutul. 
Cel mai bun tratament este evitarea expunerii la substanţa 
incriminată. Inchideţi ferestrele maşinii şi ale casei sau cel 
puţin în dormitor (aerul condiţionat îndepărtează o mare 
parte), evitaţi plimbările în parcuri şi pe câmp în sezonul 
polenului, şi limitați statul în aer liber când concentraţia de 
polen este cea mai ridicată. In cazurile mai severe de rinită 
alergică se recomandă tratament injectabil. 

Există rinite alergice care pot fi însă mult mai 
supărătoare, deşi mai puţin dramatice decât cea la polen. 
Unele persoane sunt alergice la praful de casă, la pene, la 
părul de câine şi multe alte substanţe. Astfel de alergii 
durează tot anul (nu numai primăvara-vara) şi pot face 
copilul să aibă nasul înfundat şi să-i curgă nasul o lună din 
două. Obstrucţia cronică poate predispune copilul alergic la 
apariţia sinuzitei. Medicul împreună cu un alergolog pot 
găsi cauza alergiei. 

Tratamentul este diferit de la caz la caz, şi depinde de 
cauză. Dacă alergia este la puf, se schimbă pernele, dacă 
este la păr de câine s-ar putea să trebuiască să îl daţi 


altcuiva şi să luaţi alt animal de casă. Dacă este o alergie la 
ceva greu de evitat, cum este praful de casă, medicul poate 
alege un tratament de desensibilizare cu injecții din 
substanţa respectivă pe o perioadă lungă de timp. Este 
bine să se facă zilnic curăţenie (cu o cârpă umedă fiind 
şterse toate suprafeţele), să se scoată definitiv covorul şi 
draperiile (perdelele) din cameră; să se îndepărteze orice 
articol din lână (cuvertură etc.) din cameră, precum şi 
jucăriile umplute cu produse de plante sau animale (adică 
tot ce poate capta şi depozita praful). 

Salteaua se înveleşte cu muşama de plastic sau, mai 
bine, se folosesc saltele din burete sintetic. Simptomele 
unei alergii nu se pot de obicei îndepărta complet; trebuie 
să fiţi mulţumiţi dacă există o îmbunătăţire parţială a 
manifestărilor. 

Urticaria. Urticaria este considerată, cel puţin într-o 
serie de situaţii, a fi cauzată de o alergie. Cel mai adesea se 
manifestă prin papule (ridicături) mici roşiatice ca o 
înţepătură de ţânţar şi cu vârful palid, deoarece sângele a 
fost îndepărtat prin presiunea dată de inflamaţia țesutului. 
Aceste ridicături dau mâncărime (prurit) la nivelul pielii 
afectate, adesea de nesuportat. Majoritatea oamenilor sunt 
afectaţi de urticarie doar de câteva ori în viaţă, dar foarte 
rar există unele persoane care au des urticarie, uneori chiar 
permanent. Urticaria poate fi cauzată de consumul unor 
alimente sau medicamente. Alţi factori declanşatori pot fi 
expunerea la frig sau la soare, unele plante, săpunuri sau 
detergenţi, infecţii virale, chiar şi emoţii puternice. În cazuri 
frecvente nu se poate depista cauza urticariei. Unele 
persoane fac adesea urticarie; majoritatea o fac doar o dată 
sau de două ori în viaţă. Primul ajutor este un 
antihistaminic [de exemplu diphenhydramine (Benadryl) 
este foarte eficient şi se poate lua fără prescripţie 
medicală]. Medicamente mai puternice sunt disponibile 
numai cu prescripţie medicală. 

In foarte rare cazuri, urticaria se poate acompania cu 
inflamarea interiorului gurii şi gâtului, cu dificultăţi la 
respiraţie (anafilaxie). In această situaţie, copilul trebuie 


dus imediat la camera de gardă a celui mai apropiat spital. 
Este o urgenţă medicală. Copilul care are un episod de 
anafilaxie trebuie să primească o injecție care îi poate salva 
viaţa cu Epi-Pen sau AnaKit (vezi pagina 790). A 

Tulburările de comportament şi alergia. In ultimii 
ani, pentru tot felul de tulburări de comportament la copii, 
s-a dat vina pe „alergii” la diverse substanţe din aer, aditivi 
alimentari, coloranţi alimentari, sau la unele alimente cum 
ar fi grâul. Nu există nici o îndoială că pruritul cronic al 
ochilor sau nasul congestionat îi pot da unui copil o stare de 
iritabilitate şi tulburări de învăţare. Diphenhydramine 
(Benadryl etc.) se ştie că produce ca efect secundar fie 
somnolenţă, fie agitaţie. Antihistaminicele mai nou apărute, 
dar mai scumpe sunt sigur mai bune, dar unii copii pot 
reacţiona negativ la ele. 

Nu sunt convins că aceste alergii sunt responsabile de 
apariţia tulburărilor de comportament şi de învăţare în 
absența altor semne de alergie evidente. Nu există dovezi 
ştiinţifice solide în această privinţă. Mulţi părinţi au dat bani 
mulţi pentru teste sofisticate şi diete fanteziste ale unor 
persoane care practică terapii alternative. Nu poate fi nimic 
rău, desigur, în a face modificări simple, cum ar fi 
eliminarea alimentelor înalt procesate sau a făinoaselor, 
pentru o vreme, pentru a vedea dacă problemele se 
ameliorează, atât timp cât nutriția copilului nu are de 
suferit. După părerea mea, este mai bine să aveţi o discuţie 
sinceră cu medicul dumneavoastră sau cu asistenta 
medicală înainte de a vă decide să recurgeţi la un 
tratament efectuat de o persoană fără pregătire medicală. 


ASTMUL BRONŞIC 


Astmul bronşic este o boală responsabilă pentru multe 
zile de absenţă şi de spitalizare ale copiilor. Organele 
afectate sunt bronhiile mici din plămâni, spre deosebire de 
nas, care este organul afectat în febra de fân. Când 
substanţa iritantă ajunge în plămâni, determină contracția 
musculaturii netede bronşice şi secreția unui mucus vâscos, 


ducând la îngustarea conductelor respiratorii prin care 
trece aerul. Respirația devine dificilă, greoaie şi şuierătoare 
(wheezing), în special expirul. Când aerul forţează trecerea 
prin micile bronşii îngustate, se produce un zgomot 
şuierător, numit wheezing. Tusea poate apărea, uneori 
chiar în absenţa wheezing-ului (cel mai frecvent tuse 
nocturnă sau tuse cu efort). 

Cauzele astmului bronşic. Tendinţa de a dezvolta 
astm bronşic este ereditară. Copiii ale căror căi aeriene 
sunt susceptibile la crize de astm au, de fapt, o 
excitabilitate crescută la multe substanţe ca de pildă fumul 
de ţigară, răcelile, infecțiile respiratorii (în special virotice), 
exerciţiile fizice, modificările de temperatură, stresul şi 
unele alimente. Unii copii reacţionează la mai mulţi agenţi 
declanşatori, în vreme ce alţii reacţionează la mai puţini. 
Este foarte important ca aceşti agenţi să fie depistaţi deşi 
uneori este dificil. La copiii mici se pare că alergenele 
alimentare sunt cauza astmului alergic (sau joacă un rol 
important în declanşarea lui). Când un copil are episoade 
frecvente de astm alergic, este de obicei dus la medic, iar 
examinarea sa duce la descoperirea bolii şi instituirea unui 
tratament adecvat. 

Când un copil mai mare are astm bronşic cronic, acesta 
este probabil cauzat de alergene inhalate din aer (polen, 
fân, păr de animale). Alergologii le numesc inhalante. Două 
dintre cele mai frecvent întâlnite inhalante provin de la 
acarianul de praf şi gândacul de bucătărie care sunt insecte 
de dimensiuni mici care trăiesc în covoare, draperii, 
tapiserii. Secreţiile acestor insecte se transformă într-un 
praf fin care se răspândeşte în aer şi ajunge în plămânii 
copiilor. 

Tratament. Copiii cu astm  bronşic trebuie 
supravegheați îndeaproape de un medic. Netratată, 
afecțiunea se agravează, ducând la absenteism şcolar, 
tulburări ale somnului şi limitarea serioasă a activităţii 
copilului. Cu tratament adecvat, copilul suferind de astm 
bronşic poate duce o viaţă normală. 

Tratamentul diferă de la caz la caz, în funcţie de situaţie 


şi alergenul incriminat. Dacă alergenele sunt alimentare, se 
va elimina din alimentaţie alimentul respectiv. Când este 
vorba de alergene inhalate din aer, tratamentul se 
aseamănă cu cel al rinitei alergice (vezi pagina 850). Nici 
un copil nu trebuie să fie expus la fumul de ţigară şi în mod 
particular copiii cu astm, deoarece fumul poate fi iritant şi 
poate precipita o criză. 

Copilul cu o formă uşoară de astm bronşic are nevoie de 
tratament doar pe perioade scurte de timp (tratament de 
salvare). Copilul cu astm mai sever sau persistent are 
nevoie de tratament zilnic, chiar dacă nu prezintă wheezing 
în timpul zilei (tratament preventiv). 

Există două tipuri de medicamente pentru astmul 
bronşic. Medicația  bronhodilatatoare deschide (dilată) 
bronşiile prin relaxarea musculaturii netede din pereții 
acestora. Medicamentele antiinflamatorii previn sau 
ameliorează inflamația care produce tumefierea mucoasei 
bronşiilor. Bronhodilatatoarele sunt eficiente în formele 
uşoare de astm bronşic. Antiinflamatoarele se prescriu în 
formele persistente sau severe de astm, frecvent în 
combinaţie cu bronhodilatatoarele. Medicamentele 
antiastmatice se administrează adesea sub formă 
inhalatorie (fie cu ajutorul unui nebulizator, fie cu un spray), 
formă mai eficientă decât tabletele. 

Un copil care face frecvent crize de astm trebuie inclus 
într-un program de medicaţie preventivă continuă. Scopul 
pentru copil este ca acesta să poată duce o viaţă normală, 
fără restricționarea activității şi fără crize grave. 
Majoritatea copiilor cu astm bronşic se vindecă, dar la unii 
poate să persiste şi în perioada de adult. Nu se pot face 
previziuni legate de astm. Dacă tratamentul este eficient şi 
instituit din vreme, vindecarea poate fi completă. 

Boala reactivă a căilor respiratorii. In primul sau al 
doilea an de viaţă, un copil poate prezenta perioade de 
wheezing sau de dificultăţi de respiraţie, nu ca răspuns la 
un factor alergic sau iritativ, ci doar când este răcit. 
Această tendinţă poate dispărea când copilul creşte sau 
poate deveni un astm bronşic. 


Tratamentul pentru episoadele de wheezing este acelaşi 
ca pentru astmul bronşic: bronhodilatatoare (medicamente 
care dilată căile respiratorii). Dacă un copil prezintă 
dificultăţi de respiraţie grave, se impune internarea lui în 
spital pentru monitorizare mai atentă şi tratament. 


ECZEMA 


Eczema este reprezentată de apariţia unor placarde 
roşiatice pe piele, fie uscate, fie exudativ-zemuinde, foarte 
pruriginoase. Din cauza mâncărimii, copilul se scarpină şi 
poate produce leziuni care apoi se pot infecta. La fel ca 
rinita alergică sau astmul, este cauzată de alergie. Eczema 
poate fi cauzată de unele alimente, unele ţesături (lână, 
mătase etc.), părul de animale, care vin în contact cu 
pielea. Eczema este mai frecventă la copiii care au în 
familie cazuri de eczemă sau de boli înrudite, cum sunt 
astmul bronşic, urticaria sau febra de fân. 

In cazul în care eczema este cauzată în principal de 
alergia la unele alimente, iritarea pielii prin factori care 
acţionează extern poate juca rolul secundar. Sunt copii care 
fac eczeme numai când pielea este iritată prin expunerea la 
frig, la transpiraţie pe vreme călduroasă sau la urină (în 
cazul sugarilor cu scutece care menţin urina în contact cu 
pielea). Când copilul face eczemă numai dacă, de exemplu, 
pielea vine în contact cu lâna, este posibil să fie alergic 
numai la lână în mod direct, sau să fie alergic la unele 
alimente, iar lâna să fi acţionat ca un simplu iritant. La 
copiii mai mari, cu  predispoziţie familială, factorii 
emoţionali pot juca un rol în producerea eczemei, iar stresul 
emoţional poate agrava manifestările cutanate uneori. 

Cel mai frecvent întâlnit loc de apariţie a eczemei la 
sugar este fruntea sau obrajii, de unde ea se poate extinde 
către spatele urechilor şi ceafă. Crustele de pe suprafaţa 
placardelor fac ca de la distanţă pielea să arate ca şi cum 
ar fi fost presărată cu sare. In jurul vârstei de 1 an, eczema 
poate apărea oriunde: în regiunea anală, pe umeri, pe 
braţe, pe piept. Intre 1-3 ani, locul tipic de apariţie a 


eczemei este plica cotului sau cea din spatele genunchiului. 

Dacă eczema este uşoară sau la început, culoarea este 
doar roz, dar dacă eczema este mai gravă, devine roşu- 
purpuriu şi apare o mâncărime intensă care îl face pe copil 
să se scarpine, făcându-şi mici zgărieturi. La nivelul 
zgârieturilor se produce zemuire, care după uscare 
formează cruste. Aceste zone se pot suprainfecta cu 
bacterii de pe piele, devenind zemuinde. Când un placard 
de eczemă se vindecă, deşi roşeaţa este dispărută, se mai 
simte la atingerea cu mâna asprimea şi îngroşarea pielii. La 
copiii cu piele mai închisă la culoare, zonele care s-au 
vindecat par mai deschise la culoare decât restul pielii. Ele 
tind să dispară în timp, de obicei după câteva săptămâni. 

Tratament. Părintele are un singur lucru important de 
făcut şi anume păstrarea hidratării normale a pielii prin 
utilizarea unei creme hidratante simple, fără parfumuri sau 
alţi aditivi. Rugaţi medicul sau farmacistul să vă recomande 
o cremă adecvată. In multe cazuri, vindecarea se poate 
obţine doar prin aplicarea de unguente. Folosiţi cât mai 
puţin posibil săpunul deoarece usucă pielea. Când trebuie 
totuşi să-l folosiţi aveţi grijă să hidrataţi pielea 
corespunzător (Dove este unul din săpunurile recomandate) 
sau folosiţi soluţii fără detergenţi. Apa de baie trebuie să fie 
caldă, nu fierbinte, şi trebuie să dureze aproximativ 10 
minute; dacă este mai scurtă, pielea nu are timp să se 
înmoaie; dacă durează mai mult de 10 minute pielea se 
hiperhidratează şi pruritul se va intensifica. După baie, 
tamponaţi pielea copilului, nu o ştergeţi viguros cu 
prosopul. Cea mai bună perioadă de aplicare a unguentului 
este la trei minute după baie. 

Formele severe de eczemă pot fi uneori greu de tratat. 
Copilul se scarpină cu furie, iar părinţii sunt tulburaţi din 
cauza obsesiei de a-l opri să se scarpine. Această luptă 
poate dura luni de zile. Este important ca unghiile copilului 
să fie tăiate cât mai scurt, ca să nu se zgârie când se 
scarpină. Cu cât se zgârie mai puţin, cu atât scade riscul 
unor infecţii secundare cu germeni aflaţi pe piele. La 
sugarul mic care tolerează, puteţi să-i puneţi mănuşi fără 


degete din bumbac, care să acopere mâinile noaptea, 
deoarece scărpinatul se poate produce în timpul somnului. 
De asemenea, medicaţia antipruriginoasă poate fi de 
ajutor. 

În cazurile persistente trebuie făcute eforturi pentru a 
depista alimentul sau alimentele la care e alergic copilul. 
Uneori, cauza este laptele de vacă. In unele cazuri, mai 
rare, trebuie renunţat la consumul de lapte de vacă, iar 
sugarul va fi alimentat cu lapte preparat pe bază de soia, 
orez, cereale (sau alte formule artificiale adecvate). In 
cazurile severe de eczemă, la copiii mai mari, care au o 
dietă variată, doctorul va trebui să înainteze încet, 
verificând care alimente generează eczema prin eliminarea 
succesivă din dietă a fiecărui aliment în parte. Se pot face 
teste cutanate prin injectarea unor probe din diferite 
alimente, în jurul celui care provoacă alergie apărând 
urticarie. Trebuie acordată atenţie şi factorilor exteriori care 
ar putea produce iritaţie. Lâna poate foarte des produce 
iritaţie şi de obicei este eliminată din îmbrăcăminte. 

In plus faţă de înmuierea pielii, eczema este frecvent 
tratată cu hidrocortizon. Hidrocortizonul face parte din 
familia corticosteroizilor sau, pe scurt, steroizi. (Aici poate 
apărea o confuzie: steroizii utilizaţi în tratarea eczemelor 
sunt diferiţi de steroizii anabolizanţi, utilizaţi, ilegal, de unii 
atleți pentru mărirea masei musculare.) Corticosteroizii de 
tipul hidrocortizonului acţionează prin blocarea răspunsului 
alergic la nivelul tegumentului. Răspunsul alergic este o 
formă de inflamație; hidrocortizonul şi corticosteroizii 
înrudiţi sunt de departe cele mai eficiente medicamente 
antiinflamatorii. 

Hidrocortizonul este disponibil fără prescripţie medicală, 
în concentraţie de 0,5 şi 1%; preparate mai concentrate şi 
corticosteroizi mai puternici se eliberează doar cu 
prescripţie medicală. Medicul poate prescrie un 
corticosteroid mai puternic la început, apoi îl înlocuieşte cu 
unul cu acţiune medie când eczema este sub control. Mai 
nou, s-au descoperit medicamente nonsteroidiene care se 
dovedesc la fel de eficiente. 


Medicamentele antihistaminice, cum este 
diphenhydramine (Benadryl), pot reduce pruritul. 
Antibioticele, fie aplicate sub formă de unguent, fie 
administrate oral, pot fi necesare în unele cazuri. Puteţi 
utiliza o cremă cu hidrocortizon 1% şi diphenhydramină 
pentru a trata o eczemă uşoară. Pentru eczeme mai severe, 
colaboraţi strâns cu medicul copilului sau cu medicul 
dermatolog. 

Trebuie să ştiţi că eczema nu este o infecţie, ca de pildă 
impetigo. Trebuie uneori să vă mulţumiţi cu ţinerea ei sub 
control. Majoritatea eczemelor cu debut timpuriu în 
copilărie se vindecă sau se convertesc în forme mai uşoare 
într-un an sau doi. 


ALTE BOLI CUTANATE 


Diferenţa între unele erupții cutanate. În cazul în 
care copilul dumneavoastră are o erupție cutanată aveţi 
nevoie de ajutorul medicului sau asistentei medicale. 
Erupţiile cutanate sunt atât de variate încât dau uneori 
bătaie de cap în ceea ce priveşte diagnosticul chiar şi unui 
specialist. Scopul acestei secţiuni este să vă prezinte 
câteva idei în ceea ce priveşte formele mai des întâlnite de 
erupții cutanate, ca să fiţi mai liniştiţi până ce puteţi lua 
legătura cu medicul sau cu asistenta medicală pentru a 
consulta copilul. Erupţiile frecvent întâlnite la sugari, 
inclusiv eritemul fesier, au fost descrise începând cu pagina 
122. 

Înțepăturile de insecte. Pot produce foarte multe 
feluri de umflături, de la cea mare (de dimensiunea unei 
monede de 50 de bani), inflamată, roşiatică, până la una 
abia vizibilă, cu o crustă mică de sânge. Există însă două 
aspecte care caracterizează o înţepătură de insectă: există 
o mică gaură sau umflătură în centru (acolo unde a intrat 
acul insectei) şi umflăturile sunt localizate pe părţile 
corpului expuse direct la aer în majoritatea cazurilor. Vezi 
pagina 777 pentru informaţii despre măsurile de prim 
ajutor. 


Căpuşele pot transporta virusuri care produc unele boli 
ca de pildă febra pătată a Munţilor Stâncoşi sau boala Lyme 
cu erupții caracteristice. Dacă trăiţi într-o zonă în care cresc 
căpuşele, întrebaţi medicul despre măsurile de precauţie pe 
care trebuie să le luaţi. Indepărtaţi parazitul folosind o 
pensetă fină. Apucaţi parazitul foarte aproape de piele şi 
încercaţi să-l extrageţi fără să-l răsuciţi. Dacă nu aveţi 
pensetă trebuie să vă protejaţi degetele cu o batistă şi 
spălaţi-vă foarte bine pe mâini după ce aţi extras căpuşa. 

Scabia. Leziunile cutanate pot avea aspecte variate, 
dar există trei tipuri de elemente în general: şanţul produs 
de parazit (în care el se adăposteşte în timpul zilei); 
eminenţa acariană care se vede uneori la capătul unui şanţ 
(sediul femelei); vezicule perlate sau papule. Acestea se 
asociază cu leziunile produse prin scărpinat. Se observă 
mai ales pe dosul mâinilor, abdomen (dar nu pe spate), 
încheietura mâinii, zona pubiană. Nu este o boală 
periculoasă, dar este foarte contagioasă şi necesită 
tratament prompt cu medicamente prescrise de medic. 

Dermatomicoza. Această afecţiune cutanată este 
produsă nu de un vierme, ci de o ciupercă (înrudită cu 
piciorul de atlet) localizată în straturile externe ale pielii. 
Aspectul tipic de urticarie constă în una sau mai multe plăci 
circulare, proeminente, uşor roşietice pe margine şi mai 
palide în centru, de dimensiunea unei monede de 5 centi. 
Pe marginea externă se găsesc mici  umflături. 
Dermatomicoza nu apare brusc, ci se dezvoltă lent în timp. 
Tricofiţia este o dermatomicoză uscată sau supurată 
determinată de paraziți, localizată adesea la pielea capului. 
Constă în plăci circulare, cu diametru de câţiva mm, 
scuamoase sau cu suprafaţa roşie şi acoperită cu pustule 
din care la apăsare ies picături de puroi. Perii bolnavi sunt 
eliminaţi spontan prin supuraţie, sau în forma uscată sunt 
scurţi (1-2 mm), cenuşii. Este contagioasă şi necesită 
tratament cu medicamente administrate pe gură. 

Impetigo. Impetigo este o infecţie cutanată produsă de 
bacterii, cel mai frecvent de Streptococcus. Este o 
afecţiune caracteristică copilului mare, care constă în 


apariţia unor vezicule ce conţin la vârf o serozitate gălbuie, 
care se rupe repede şi se acoperă de o crustă gălbuie ca 
mierea de albine. De fapt, orice crustă care apare la nivelul 
feţei poate fi suspectată că este impetigo. Apoi apar alte 
vezicule şi se răspândesc prin atingerea cu mâna a 
diferitelor părţi ale corpului. 

Medicul sau asistenta medicală trebuie să examineze 
prompt copilul şi să prescrie tratamentul adecvat. De 
obicei, impetigo nu este o afecţiune gravă, dar este foarte 
contagioasă şi se poate răspândi pe corp şi agrava foarte 
repede dacă este neglijată. 

Dacă impetigo nu este tratat, poate genera afecţiuni 
acute ale rinichiului. 

Urticaria de contact. Primăvara şi vara apar 
acumulări de mici vezicule de dimensiuni variabile, pe o 
piele roşie, strălucitoare, care produc o mâncărime 
puternică. Folosiţi unguent cu  hidrocortizon 1% şi 
diphenhydramină (Benadryl) pentru cazurile medii. 
Consultați medicul sau asistenta medicală în legătură cu 
tratamentul care trebuie să îl faceţi. 

Pediculoza capului (păduchii). Este mai uşor să 
găsiți ouăle decât păduchii. Ouăle sunt mici, ca gămălia de 
ac, alb-perlate, ovale. Fiecare ou este aderent de firul de 
păr la rădăcină. Foarte caracteristic este pruritul 
(mâncărimea), intens la ceafă (acolo unde se ating firele de 
păr de piele). Uitaţi-vă în special în spatele urechilor. Sunt 
mulți oameni care au impresia că păduchii apar numai 
datorită condițiilor igienice precare, dar de fapt ei pot 
parazita orice copil care este îngrijit în colectivitate (creşă, 
grădiniţă) sau care merge la şcoală. Este o afecţiune care 
se transmite rapid şi necesită tratament medical. Există 
medicamente fără prescripţie care pot fi eficiente; se poate 
utiliza un piepten cu dinţi deşi pentru îndepărtarea ouălor. 

In ultimii ani, unii păduchi au dezvoltat rezistenţă la 
aceste medicamente. Dacă aţi urmat cu stricteţe indicaţiile 
medicului şi păduchii persistă, vorbiţi cu medicul copilului. 
Există medicamente variate, eliberate cu prescripţie, care 
pot ajuta. Unele remedii tradiţionale, cum ar fi acoperirea 


capului copilului cu maioneză, nu s-au dovedit eficiente. O 
metodă foarte eficace este culegerea fiecărui ou din părul 
copilului şi examinarea atentă a părului copilului la fiecare 
câteva zile pentru o perioadă. Dar această metodă se 
întinde pe o perioadă mai lungă şi necesită multă răbdare. 

Verucile. Acestea sunt cauzate de infecţii virale 
cutanate. Există feluri variate de veruci vulgare (negi) care 
pot apărea pe mâini, tălpi, organe genitale, faţă. Verucile 
pot fi plate şi proeminente, sau subţiri şi lungi. O varietate, 
cunoscută sub denumirea poetică de „moluscum 
contagiosum”, se caracterizează prin tumorete globuloase, 
ca un bob de linte, netede şi uşor translucide, lucioase, cu 
centrul ombilicat. Când sunt prezente în număr mare 
trebuie tratate medical, pentru a preveni răspândirea lor. 
Pentru verucile obişnuite de pe mâini şi picioare, există 
medicamente fără prescripţie medicală care sunt foarte 
eficiente. Un raport recent susţine că legarea cu o aţă 
funcţionează.  Hipnoterapia, de asemenea, intensifică 
procesul de dispariţie a verucilor vulgare, adesea acestea 
dispărând fără a lăsa urme. 

Herpesul. Herpesul este o afecţiune produsă de un 
virus care este răspândit peste tot în lume. Există două 
tipuri de herpes. Tipul | provoacă leziuni în jurul gurii şi nu 
se transmite sexual. De obicei, provoacă o afecţiune foarte 
neplăcută la copiii mici, caracterizată de câteva zile de 
febră ridicată,  adenopatie şi cu  ulceraţii bucale 
asemănătoare aftelor, foarte dureroase. Copiii mai mari fac 
uneori herpes recidivant (cu vezicule şi ulceraţii la colţul 
buzelor) la fel ca adulţii, datorate tot tipului 1 de virus 
herpetic. La unii copii, recidiva apare în perioadele de 
oboseală, de stres crescut sau de boală; la alţii nu 
recidivează niciodată. Adultul sau copilul bolnav nu trebuie 
să sărute pe nimeni până ce boala nu se vindecă. Un 
medicament sub formă de unguent (acyclovir) ameliorează, 
dar nu vindecă boala. 

Tipul II de virus herpetic provoacă afecţiuni în zona 
organelor genitale externe şi se transmite pe cale sexuală. 
Apar vezicule mici care se pot sparge, lăsând în urmă 


ulceraţii foarte dureroase. Această afecţiune este cea care 
a fost atât de mult discutată în ziare şi reviste, provocând 
îngrijorare. Cel mai mare pericol îl reprezintă infectarea 
nou-născutului în timpul naşterii de la mama având herpes 
tip II. Este nevoie de tratament imediat pentru a preveni o 
infecţie a creierului devastatoare. 

Spălarea cu apă şi săpun distruge virusul herpetic. 
Aşadar, părinţii şi persoanele care îngrijesc copilul, afectaţi 
de oricare dintre cele două tipuri de virus herpetic, dacă se 
spală pe mâini cu apă şi săpun după ce au atins zonele cu 
ulceraţii şi vezicule nu vor transmite copilului virusul. 


BOLILE INFECŢIOASE CLASICE 


Pojarul (rujeola). În primele 3-4 zile nu există erupție 
cutanată, iar boala pare un guturai mai sever care se 
agravează. Ochii sunt injectaţi, cu conjunctivele roşii şi 
lăcrimează abundent. Există o tuse uscată, supărătoare, 
care devine frecventă. Febra creşte de la o zi la alta. 
Apariţia erupției se face cam în a patra zi, cu pete (macule) 
congestive, de culoare roz, uşor reliefate şi catifelate la 
pipăit, care se dispun la început în spatele urechilor şi apoi 
se extind pe faţă şi trunchi, devenind mai largi şi mai intens 
colorate în roşu. Febra rămâne ridicată, tusea este 
frecventă, iar copilul se simte foarte prost până ce erupția 
se instalează complet (interval care durează 1-2 zile). Din 
acest moment, situaţia începe să se îmbunătăţească rapid. 

Trebuie suspectate unele complicaţii dacă febra rămâne 
ridicată mai mult de două zile de la apariţia erupției sau 
dacă scade timp de o zi, dar reapare ulterior. Cele mai 
frecvente complicaţii sunt: otita medie supurată, bronşita şi 
pneumonia. Nu există nici un tratament specific, altul decât 
prevenţia. Complicaţiile pot fi mai grave (vezi pagina 723) 
şi spre deosebire de pojar pot fi tratate cu unele 
medicamente. 

În cazul în care copilul dumneavoastră a primit 
imunizarea completă, este puţin probabil ca el să facă 
rujeolă, dar nu imposibil. Trebuie să luaţi legătura cu 


medicul sau cu asistenta medicală atunci când copilul are o 
stare febrilă însoţită de erupție şi tuse. 

Primele simptome de rujeolă apar între 9-16 zile de la 
contactul cu bolnavul. Boala este contagioasă de la apariţia 
simptomelor de guturai. Rujeola lasă o imunitate puternică 
şi durabilă; a doua îmbolnăvire de rujeolă nu se mai 
produce decât cu totul excepţional. 

Pojarul poate fi prevenit prin vaccinare la vârsta de 12 
luni, iar un rapel se face la vârsta de patru ani. La un copil 
nevaccinat, care a intrat în contact cu un bolnav de rujeolă, 
boala poate fi prevenită sau poate fi ameliorată, astfel că 
supravegherea medicală este foarte importantă. 

Rubeola (pojarul german sau pojărelul). Erupția din 
rubeolă este foarte asemănătoare cu cea din rujeolă 
(pojar), mai puţin severă, dar cele două boli constituie 
entităţi separate. In rubeolă nu sunt simptome de guturai 
(tuse sau rinoree), poate doar puţină durere în gât. Febra 
este moderată (mai mică de 38*C), iar starea generală este 
destul de bună. Erupția constă în pete (macule) roz, 
rotunde sau ovale, care lasă între ele porţiuni de piele 
sănătoasă şi care acoperă tot corpul în prima zi. În cea de-a 
doua zi, petele devin mai palide şi cu contururi mai şterse, 
astfel încât pielea apare uniform colorată în roz. 
Manifestarea caracteristică este umflarea ganglionilor din 
zona  cefei, din spatele urechilor şi  laterocervicali. 
Tumefierea ganglionilor poate apărea înainte de erupție şi 
persistă după ce boala s-a vindecat. Uneori erupția este 
atât de discretă încât nici nu este observată. Poate apărea 
artrită, în special la pacienţii mai vârstnici. 

Rubeola apare la 12-21 zile de la contactul cu sursa de 
infecţie (omul bolnav). De obicei, nu este nevoie să fie ţinut 
copilul la pat. Medicul sau asistenta medicală sunt singurii 
în măsură să pună un diagnostic corect, deoarece rubeola 
poate fi uşor confundată cu alte boli eruptive cum ar fi 
rujeola sau scarlatina. Nu există un tratament specific 
pentru rubeolă. 

Este foarte grav dacă gravida face rubeolă în primele 3 
luni de sarcină, deoarece fătul poate fi avortat sau se poate 


naşte cu malformatii. În cazul în care gravida care nu a 
avut rubeolă intră în contact cu o persoană bolnavă, trebuie 
să consulte imediat medicul. Vaccinarea antirubeolică (de 
obicei cu vaccinul combinat MMR; vezi pagina 722) ar 
trebui făcută la toţi copiii la vârsta de 12 luni şi repetată la 
vârsta de 4 ani. 

Roseola infantum. Roseola infantum (numită şi 
„exanthema subitum”) este o boală infecțioasă mai puţin 
cunoscută dar destul de frecventă. Ea apare de obicei între 
1-3 ani, rareori mai târziu. Copilul are febră mare timp de 3- 
4 zile, dar starea generală este bună. Uneori pot apărea 
convulsii în prima zi datorită creşterii bruşte a temperaturii 
(vezi pagina 702). Nu există simptome ca de guturai. Brusc 
temperatura revine la normal şi apare concomitent o 
erupție, constând în pete (macule) de culoare roz, 
asemănătoare celor din rujeolă, care se extinde pe tot 
corpul. Copilul nu se mai simte prost, dar are poftă de 
mâncare scăzută. Erupția dispare în 1-2 zile. 

Roseola poate fi diagnosticată mai greu până la apariţia 
erupției. Când se întâmplă acest lucru, febra scade şi starea 
generală a copilului este mult mai bună. Roseola este 
produsă de un tip de virus herpetic diferit de cel care 
produce herpesul simplu (vezi pagina 861). Copiii nu se 
vaccinează împotriva roseolei; nu este o boală gravă. 

Varicela („vărsatul de vânt”). Primul semn al 
varicelei este erupția care apare mai întâi pe corp, apoi pe 
faţă şi pe cap. Elementele eruptive constau la început în 
macule (pete) roşii mici, care apoi se umflă, devenind 
papule şi ulterior trec în stadiul de vezicule aşezate pe o 
bază roşie. Datorită situării lor superficiale, formei şi 
conţinutului seros, veziculele au fost asemuite cu picăturile 
de rouă. Veziculele se deprimă treptat şi se usucă, formând 
cruste. In urma veziculelor nu rămân cicatrice, doar uneori 
o uşoară coloraţie maronie a pielii, trecătoare. Timp de 3-4 
zile apar mereu valuri eruptive. De obicei, erupția provoacă 
prurit (mâncărime a pielii). Pentru a pune diagnosticul, 
medicul sau asistenta medicală caută o zonă pe care să se 
mai găsească încă vezicule proaspete. 


La copilul mare şi la adult, perioada preeruptivă are 
simptome mai exprimate: dureri musculare, cefalee, stare 
generală alterată, febră, şi durează 2-3 zile. La copilul mic 
ea poate lipsi. Febra este moderată în primele zile, dar 
poate creşte ulterior. Unii copii nu fac febră (rareori peste 
38*C) şi se simt bine, alţii au febră mare şi stare generală 
modificată. 

Se poate folosi o medicaţie menită să scurteze durata şi 
să reducă severitatea bolii. Medicul sau asistenta medicală 
vă pot sfătui dacă este cazul să le folosiţi. Varicela poate fi 
confundată cu multe afecţiuni, în special cu impetigo, iar 
copilul trebuie consultat de un medic sau de o asistentă 
medicală atunci când prezintă o erupție şi stare generală 
alterată. 

Doctorul poate recomanda antihistaminice uşoare 
pentru ameliorarea pruritului. Acetaminophenul 
(paracetamol) face copilul să se simtă ceva mai bine, mai 
ales dacă are febră. (Nu daţi aspirină copiilor cu varicelă, 
pentru că există riscul crescut de apariţie a sindromului 
Reye.) Pentru calmarea mâncărimii se pot face băi călduţe 
cu amidon de porumb, bicarbonat de sodiu sau făină de 
ovăz timp de 10 minute, de două-trei ori pe zi, aproximativ 
o cană pentru o cadă mai mică sau două căni pentru o cadă 
mai mare. Amidonul de porumb uscat trebuie pus într-un 
vas mai mare, se adaugă apă rece încet, amestecând 
continuu până la dizolvarea completă (astfel se evită 
formarea  cocoloaşelor). Apoi se adaugă amidonul, 
amestecând continuu, în apa din cadă. 

Incercaţi să împiedicaţi copilul să îşi rupă crustele. 
Complicaţia cea mai frecventă este infectarea leziunilor 
produse prin scărpinat sau ruperea crustelor. Mâinile 
copilului trebuie spălate de 3 ori pe zi cu apă şi săpun, iar 
unghiile tăiate scurt. Când copilul suportă, îi puteţi pune 
mânuşi subţiri de bumbac seara la culcare, pentru a se 
evita producerea de leziuni prin scărpinat în timpul 
somnului. 

Varicela apare, de obicei, la 11-19 zile de la contactul cu 
bolnavul. Ca o regulă generală, copilul poate merge la joacă 


afară, şi la şcoală, la 6 zile de la apariţia erupției (sau, în 
cazurile uşoare) mai repede după ce nu au mai apărut 
vezicule). Crustele uscate nu sunt contagioase şi nu 
constituie un motiv pentru a ţine copilul izolat în 
continuare. 

Vaccinarea împotriva varicelei fie reduce severitatea 
bolii, fie previne apariţia complicaţiilor (vezi pagina 722). 
Un copil sau un adult care are sistemul imunitar deprimat - 
de exemplu, are SIDA sau a făcut chimioterapie pentru 
cancer - şi care a fost expus la varicelă trebuie să 
primească imediat tratament medical tocmai pentru a 
preveni apariţia unor îmbolnăviri grave. 

Alte boli infecțioase însoţite de erupții cutanate. 
Există o serie de virusuri gripale sau intestinale 
(adenovirusuri, virusurile ECHO, Coxsackie etc.) care pot 
produce boli însoţite de erupții cutanate. Adesea, erupția 
constă în mici puncte roz palid, care apar pe corp şi uneori 
se răspândesc pe faţă, braţe, picioare. Erupția maculo- 
papuloasă dispare în câteva zile. 

Tusea convulsivă. Prima săptămână de boală nu vă 
face să suspectaţi că este vorba de tuse convulsivă. Pare a 
fi doar un guturai banal, cu rinoree şi uşoară tuse seacă. 
De-abia în a doua săptămână încep să se ridice semne de 
întrebare. Părinţii observă că noaptea copilul are lungi 
accese de tuse, tuşind de 8-10 ori până să-şi tragă din nou 
respiraţia. Intr-una din nopţi, după câteva accese severe de 
tuse, copilul se îneacă şi vomită, sau poate inspira adânc şi 
sonor, cu un zgomot comparat cu un zbieret de măgar 
(„tuse măgărească”). 

Este posibil - dar nu imposibil - ca un copil să facă boala 
şi după vaccinare, dar formele sunt mult mai uşoare 
(rareori se ajunge la tusea de „măgar”). Diagnosticul se 
bazează atunci pe faptul că în a doua săptămână copilul 
tuşeşte de câteva ori la rând fără să mai tragă aer în piept, 
şi pe existenţa unor cazuri similare la şcoală sau în cartier. 
Tusea convulsivă apare la 4-14 zile de la contactul 
infectant. Orice persoană care intră în contact cu un copil 
cu tuse convulsivă trebuie să primească tratament cu 


antibiotice pentru a preveni răspândirea bolii. 

Niciodată să nu trageţi concluzia că este vorba de tuse 
convulsivă, în cazul în care copilul are o tuse accentuată în 
primele zile ale unui guturai mai sever. De fapt, în acest 
caz, datele pledează contra tusei convulsive. 

Tusea convulsivă poate dura mult timp: între 4 
săptămâni, în cazurile uşoare, şi 2-3 luni în cele severe. 
Doctorul se gândeşte la tuse convulsivă ori de câte ori 
tusea uscată persistă mai mult de o lună la un copil sub 1 
an, sau la un copil mai mare la care a existat contactul cu 
bolnavi. 

In cazurile în care există dubii în ceea ce priveşte 
diagnosticul, există teste de laborator care îl pot preciza. 
Medicul va prescrie tratamentul adecvat, în funcţie de 
vârsta copilului şi severitatea bolii. Antibioticele sunt utile 
deoarece împiedică extensia bolii. Medicamentele calmante 
ale tusei se folosesc adesea, dar au un efect limitat. 
Majoritatea copiilor se simt mai bine în aer rece, ziua şi 
noaptea (dar trebuie protejaţi de frig). Copiilor li se permite 
uneori să se joace afară din casă dacă nu au febră, dar 
trebuie evitat contactul cu alţi copii până nu încep 
tratament cu eritromicină. Unii copii au mai puţine accese 
de tuse dacă stau în pat. Dacă vomită abundent, este bine 
să li se dea mese mai dese şi mai reduse cantitativ. Cel mai 
bine este să li se dea de mâncare după ce au avut un acces 
de tuse, deoarece va mai trece ceva timp până ce acesta 
se va repeta. 

Deoarece tusea convulsivă este uneori o boală gravă, 
mai ales la sugar şi copilul mic, este foarte important ca 
medicul să fie chemat imediat ce aveţi suspiciuni că este 
afectat copilul. Există două raţiuni importante pentru a 
proceda aşa: în primul rând, puteţi avea un diagnostic sigur 
şi, în al doilea rând, copilul primeşte tratamentul corect. 
Tratamentul corect este absolut necesar şi de foarte mare 
valoare pentru îmbunătăţirea stării copilului. Tusea 
convulsivă este o boală de care trebuie să vă feriţi ca de 
ciumă, dacă aveți un copil mic. Principalele pericole la 
această vârstă sunt: epuizarea fizică şi pneumonia. (Vezi 


pagina 722 pentru a afla mai multe informaţii despre 
vaccinarea antipertussis.) 

Parotidita epidemică  (oreionul). Este o boală 
infecțioasă acută transmisibilă, determinată de virusul 
urlian şi care afectează în principal glandele salivare 
(parotide, submaxilare şi sublinguale). Cel mai des este 
afectată glanda parotidă dispusă anterior de ureche. 

Parotida se umflă (se tumefiază) şi produce o 
deformaţie caracteristică a feţei (ca o „pară”). Tumefierea 
împinge lobul urechii în sus. Dacă atingeţi cu mâna 
regiunea umflată constataţi că este consistentă, uşor 
dureroasă, iar osul nu se mai simte. Atunci când un copil 
prezintă o umflătură la gât, se ridică totdeauna întrebarea: 
este oreion? Este cumva o altă infecţie, mai rar întâlnită, a 
parotidei? Este vorba de o tumefiere a ganglionilor 
limfatici? Dar ganglionii limfatici sunt situaţi mai jos, sub 
ureche şi nu în dreptul ei, iar umflarea lor nu se poate 
extinde încât să acopere maxilarul. 

Când un copil mic face parotidită epidemică, primul 
lucru care se observă este umflarea în zona urechii. Un 
copil mai mare se poate plânge de dureri la ureche sau în 
gât, mai ales la înghiţit şi mestecat, cu o zi înainte de 
apariţia umflăturii. Starea generală este de obicei alterată. 
Adesea, la început, există o febră moderată care poate 
creşte după 2-3 zile. Cel mai frecvent, umflătura începe 
într-o parte a feţei şi apare şi la cealaltă după 1-2 zile 
(uneori după 6-7 zile, iar alteori deloc). 

Infecția urliană poate afecta şi celelalte glande salivare, 
în speţă cele submandibulare şi cele sublinguale. Glandele 
submaxilare se găsesc sub fiecare maxilar, iar glandele 
sublinguale se găsesc chiar în spatele vârfului bărbiei. 
Uneori, boala poate evolua cu complicaţii fără însă să fie 
precedate de umflarea glandelor salivare. 

Cazurile foarte uşoare se rezolvă în 3-4 zile, iar în medie 
tumefacţia parotidelor durează 7-10 zile. Infecția urliană se 
poate extinde la testicule în cazul băieţilor care au ajuns la 
pubertate sau al bărbaţilor. Infecția afectează de regulă 
doar un testicul. Chiar dacă ambele testicule au fost 


inflamate, rareori survine sterilitatea (incapacitatea de a 
mai avea copii). Ovarele pot fi şi ele afectate, dar nu este 
influenţată capacitatea de a avea copii ulterior. 

Se întâmplă uneori ca o persoană care credea că a avut 
oreion să prezinte o umflătură a glandelor parotide. 
Majoritatea medicilor cred că unul dintre aceste atacuri 
infecțioase a fost cauzat de alt agent infecțios decât virusul 
urlian sau poate cauza a fost obstrucţia ductului prin care 
se scurge saliva în gură. Toţi copiii ar trebui vaccinaţi 
pentru prevenirea oreionului la vârsta de 12 luni cu un 
rapel la vârsta de 4 ani. Există un trivaccin combinat pentru 
prevenirea pojarului, rubeolei şi oreionului (MMR; vezi 
pagina 722). 

Chemaţi medicul în cazul în care suspectaţi o parotidită 
epidemică. Este foarte important să se pună un diagnostic 
corect. Dacă este vorba de o inflamație ganglionară, 
tratamentul este cu totul altul decât pentru oreion. 

Difteria. Difteria este o boală gravă, dar care poate fi 
uşor prevenită. In cazul în care copilul dumneavoastră a 
primit vaccinarea completă şi corect făcută (vezi pagina 
722), nu există aproape nici o şansă ca el să facă această 
boală. Difteria începe cu febră, dureri în gât şi stare 
generală alterată. Pe amigdale apar depozite alb-cenuşii 
(false membrane) care se extind rapid şi în restul gâtului. In 
cazul localizării laringiene, boala începe cu febră, răguşeală 
şi tuse aspră, spasmodică, precum şi dificultăţi la respiraţie. 
Incubaţia difteriei este de 2-7 zile. 

Indiferent de situaţie, trebuie chemat de urgenţă 
medicul atunci când copilul are febră şi durere în gât sau 
simptome de crup. Tratamentul oricărui caz de difterie, 
indiferent de localizare, se face prin administrarea imediată 
a unor medicamente specifice. 

Poliomielita (polio). Această afecţiune virotică a fost 
aproape complet eliminată acolo unde s-a făcut în mod 
sistematic vaccinarea. Fiecare copil trebuie vaccinat în 
perioada de sugar (vezi pagina 722). 

Boala începe, ca şi alte multe alte boli infecțioase, cu 
alterarea stării generale, febră şi dureri de cap (cefalee). 


Pot exista vărsături, constipaţie sau diaree. Majoritatea 
cazurilor nu ajung la paralizie, iar foarte multe dintre cele 
cu paralizie se vindecă fără sechele. Dacă există orice fel 
de paralizie după stadiul acut al infecţiei, este vital ca în 
mod regulat, copilul să fie examinat medical şi tratat 
corespunzător. 


TUBERCULOZA 


Tuberculoza este o afecţiune tratabilă care încă ucide 
milioane de copii şi adulţi în ţările subdezvoltate. Călătoriile 
internaţionale şi epidemia de SIDA fac din tuberculoză o 
boală care nu poate fi ignorată nici măcar în Statele Unite 
ale Americii. 

Majoritatea oamenilor au impresia că tuberculoza apare 
numai la adulţi, sub forma unei cavităţi în plămân însoţită 
de oboseală, pierderea poftei de mâncare, scădere în 
greutate, febră, tuse cu  expectoraţie. De obicei, 
tuberculoza ia alte forme în copilărie. In primii doi ani de 
viaţă, rezistenţa organismului la boli este mai scăzută şi 
sunt mai multe şanse ca infecția să se propage şi în alte 
părţi ale organismului. Din acest motiv nu trebuie să vă 
asumaţi nici cel mai mic risc de a expune un copil la 
contactul cu o persoană bolnavă de TBC, decât dacă 
medicul (în urma unui examen radiologic) garantează că 
acea persoană s-a vindecat complet. Tot din acest motiv, 
orice persoană din familie care vine în contact cu copilul şi 
prezintă tuse cronică, trebuie testată prin intradermo- 
reacţie la tuberculină pentru a se vedea dacă nu cumva 
este vorba de tuberculoză. Este înţelept să căutaţi o 
menajeră sau o persoană al cărei test la tuberculină să fie 
negativ. Dacă testul este pozitiv se va face un examen 
radiologic. 

La copilul mai mare, infecția tuberculoasă este 
frecventă, dar produce mult mai puţine probleme. Asta nu 
este o scuză ca să fie tratată cu uşurinţă sau să se accepte 
un risc oricât de mic de a se infecta copilul. 
Intradermoreacţia (IDR) la tuberculină arată că în unele 


oraşe, aproximativ 10% dintre copii au avut primoinfecţie 
tuberculoasă până la vârsta de 10 ani. Majoritatea acestor 
cazuri au fost atât de uşoare încât nici nu s-a bănuit că 
poate fi bolnav copilul. Radiografiile arată cel mult o 
cicatrice mică în plămân, acolo unde infecția s-a vindecat 
sau în ganglionii limfatici din hilul pulmonar. 

Uneori, infecția tuberculoasă din copilărie poate fi 
suficient de severă pentru a cauza simptome ca: febră, 
scăderea poftei de mâncare, paloarea tegumentelor, 
oboseală, iritabilitate şi poate uneori tuse. Nu există 
expectoraţie abundentă, iar puţina spută care există este 
înghițită. Infecția se poate localiza în diferite părţi ale 
organismului cum ar fi oasele, rinichii, ganglionii de la 
nivelul gâtului, creier, dar cel mai adesea este localizată la 
plămâni şi ganglionii limfatici din hilurile pulmonare. 

In majoritatea acestor cazuri manifeste, copilul se 
vindecă în 1-2 ani dacă este corect tratat medical şi bine 
îngrijit, în urmă rămânând o cicatrice. Tratamentul duce la 
vindecare şi previne răspândirea bolii în organism. Copiii cu 
tuberculoză sunt rareori contagioşi şi nu este, în general, 
nevoie să fie separați de familie pentru a fi trataţi. 

La vârsta adolescenţei, copiii pot face forme mai grave, 
asemănătoare celor de la adult. Acest lucru trebuie avut în 
vedere ori de câte ori un adolescent este obosit, deprimat, 
îşi pierde pofta de mâncare şi scade în greutate, fie că 
există tuse, fie că nu. 

Testul la tuberculină. La câteva săptămâni după ce 
bacilii tuberculozei (bacilii Koch) intră în organism, acesta 
devine  „sensibilizat” la ei. Doctorul poate injecta 
tuberculină (material proteic extras din germeni tuberculoşi 
omorâţi) în piele, iar dacă este o infecţie apare o 
proeminentă roşie (test pozitiv). Acesta este denumit testul 
PPD. Inroşirea la locul injectării nu reprezintă un criteriu 
pentru pozitivarea testului. Testul este pozitiv doar dacă 
zona este tumefiată. Locul injectării va trebui examinat de 
medic pentru că numai el poate stabili semnificaţia 
răspunsului la acest test. Aşadar, diagnosticul pozitiv se 
pune pe aspectul tumefiat al zonei. 


În general vorbind, o persoană care a avut prima 
infecţie tuberculoasă, va avea IDR la tuberculină pozitiv 
pentru tot restul vieţii, chiar dacă infecția s-a vindecat de 
mult. Doctorii recomandă testul cu tuberculină să se repete 
periodic în copilărie şi de rutină în comunităţile în care 
incidenţa bolii este mare. Se mai face şi în cazul în care 
copilul nu se simte bine, are o tuse cronică, sau tuberculoza 
este depistată la un membru al familiei. Dacă un membru 
al familiei a trăit o perioadă de timp într-o zonă cu incidenţă 
crescută a tuberculozei - de exemplu Asia de Sud-Est sau 
America centrală - este bine ca acea persoană să fie 
testată pentru descoperirea tuberculozei. 

Ce se întâmplă când copilul dumneavoastră are un test 
pozitiv la tuberculină? Nu trebuie să vă alarmaţi, deoarece 
marea majoritate a cazurilor depistate în copilărie se 
vindecă treptat cu un tratament corect. Pe de altă parte, nu 
trebuie uitate nici un fel de precauţii care pot ajuta. 

Primul pas este examinarea medicală atentă a copilului. 
Radiografia pulmonară este absolut necesară în fiecare caz, 
pentru a se vedea dacă sunt semne de infecţie activă sau 
cicatrice vindecate. Uneori, doctorul poate recomanda teste 
suplimentare. Toţi copiii cu IDR la tuberculină pozitivă, chiar 
fără semne de boală activă, trebuie să primească medicaţie 
specifică antituberculoasă pentru cel puţin 9 luni, timp în 
care (dacă boala nu este activă), pot trăi o viaţă normală, 
activă. Medicul va recomanda repetarea radiografiilor la 
intervale regulate. Medicația actuală este în general 
eficientă şi relativ lipsită de efecte secundare semnificative. 

Pe lângă copilul afectat, medicul va verifica fiecare 
membru al familiei (şi fiecare adult cu care copilul vine în 
contact în mod regulat) pentru a descoperi de unde provine 
infecția tuberculoasă şi dacă şi ceilalţi copii din familie sunt 
afectaţi. În multe cazuri, sursa de infecţie nu este depistată 
în familie şi atunci se presupune că a luat germenii din altă 
parte. Alteori cazul de tuberculoză este depistat la cel mai 
puţin suspect membru al familiei. Pentru acea persoană 
este un noroc dacă boala este depistată precoce, iar pentru 
restul familiei este, de asemenea, un noroc să le fie 


îndepărtat acest pericol. Nici o persoană cu tuberculoză 
activă nu trebuie să locuiască în aceeaşi casă în care 
locuiesc şi copii, fiind necesar să meargă în altă parte pe 
durata tratamentului şi până când medicul constată că nu 
mai există risc de transmitere a bolii. 


SINDROMUL REYE 


Este o afecţiune rară, dar foarte severă, care poate 
produce leziuni ireversibile la nivelul creierului şi al altor 
organe. Poate fi mortală. Cauza nu este pe deplin înţeleasă, 
dar apare de obicei asociat cu o afecţiune virală. Se ştie 
acum cu siguranţă că copiii sau adolescenţii care iau 
aspirină în timpul unei boli virale, mai ales gripă ori 
varicelă, prezintă un risc mare de a face sindrom Reye. Din 
acest motiv, pentru scăderea febrei sau a durerilor în 
timpul unei boli virale, la copii şi adolescenţi trebuie să se 
administreze paracetamol sau alte medicamente care nu 
conţin aspirină. 


OASELE ŞI ARTICULAȚIILE 


Durerile articulare şi durerile de creştere. 
Frecvent, copiii se plâng de dureri vagi în mâini şi picioare 
fără a se găsi vreo cauză. Uneori, un copil în vârstă de 2-5 
ani se trezeşte noaptea din somn plângând, acuzând dureri 
în şold, genunchi sau călcâi. Se întâmplă numai noaptea, 
dar poate dura săptămâni, noapte de noapte. Se crede că 
aceste dureri sunt provocate de spasme ale musculaturii 
membrelor. 

In general, dacă durerea se mută dintr-un loc în altul şi 
nu există inflamație, roşeaţă, sensibilitate locală sau 
afectare a mişcărilor membrului (starea copilului fiind 
normală), este foarte puţin probabil ca durerile să fie 
cauzate de o boală severă. Dacă durerea este totdeauna în 
acelaşi loc, pe acelaşi membru, sau există şi alte simptome, 
problema trebuie în mod cert discutată cu medicul. 

Durerea localizată sub rotulă, apărută în special la un 


adolescent în creştere, este frecvent cauzată de o întindere 
a ligamentului care leagă rotula de vârful tibiei, afecţiune 
numită boala Osgood-Schlatter. Durerea în articulaţia 
şoldului trebuie, de asemenea, cercetată deoarece această 
articulaţie este vulnerabilă la traumatisme. Orice durere 
articulară însoţită de febră trebuie evaluată imediat din 
cauza existenţei riscului de infecţie articulară. Mersul 
şchiopătat care nu poate fi atribuit unei căzături recente 
sau unui alt traumatism trebuie, de asemenea, evaluat 
prompt, deoarece poate fi semnul unor afecţiuni grave. 

Fracturile şi luxaţiile sunt discutate la pagina 784. 

Reumatismul articular acut (RAA). Ca urmare a unei 
infecţii streptococice, ca de exemplu angina streptococică, 
organismul produce anticorpi care să ţină piept infecţiei. 
RAA apare când, din motive necunoscute, aceşti anticorpi 
reacţionează cu structuri proprii ale organismului. RAA 
poate afecta articulațiile, inima, tegumentele şi alte părţi 
ale organismului. 

Dacă nu este tratat prompt, un atac poate dura 
săptămâni sau luni. Boala are tendinţa de a se repeta pe 
toată durata copilăriei, indiferent dacă un copil are sau nu 
infecţii streptococice. 

Uneori, RAA ia forme acute, cu febră ridicată, dar cel 
mai adesea manifestările sunt discrete, constituindu-se 
într-o stare prodromală care poate dura săptămâni de zile, 
cu subfebrilitate, oboseală, indispoziţie, paloare, scăderea 
poftei de mâncare. Când există afectarea mai severă a 
articulaţiilor, durerea migrează de la o articulaţie la alta, ele 
devenind umflate, inflamate, înţepenite şi sensibile. In alte 
cazuri, afectarea articulaţiilor poate fi uşoară (doar o durere 
de intensitate redusă, care trece de la o articulaţie la alta). 
Dacă inima este afectată mai sever (cardită), copilul este 
evident într-o stare de prostraţie, palid şi respiră greu. 
Uneori, se descoperă că inima a fost afectată de un atac 
reumatismal din trecut care a fost atât de uşor încât nu a 
fost observat atunci. 

Altfel spus se poate vedea că RAA poate lua forme 
extrem de variate. Normal că atunci când copilul face o 


formă mai severă, este consultat medicul sau asistenta 
medicală. Este însă la fel de important să fie examinat şi 
copilul care are doar simptome vagi cum ar fi: paloarea, 
oboseala, starea subfebrilă, durerile articulare uşoare sau o 
erupție inexplicabilă. 

Există o serie de medicamente care sunt foarte eficiente 
pentru distrugerea germenilor streptococici care produc 
infecția din gât şi grăbirea reducerii inflamaţiei articulare şi 
de la nivelul inimii. Ca urmare, este mai puţin probabil să 
fie lezate valvele inimii la primul atac. Şi mai important, se 
pot preveni alte atacuri de RAA şi, ca urmare, scade riscul 
afectării inimii. Copiii trebuie să ia, regulat, permanent, 
medicaţia adecvată pentru prevenirea noilor infecţii 
streptococice (pe gură sau injectabil) până la maturitate. 
RAA poate fi prevenit dacă angina streptococică este 
tratată 7 zile de la externare. 

Scolioza. Este o curbare a coloanei vertebrale ce apare 
de regulă între 10 şi 15 ani. Este mai degrabă o problemă 
de creştere decât de postură. In şcolile din multe state în 
SUA se face o supraveghere atentă a copiilor pentru a 
depista această afecţiune. Aproximativ unul din 25 dintre 
copiii din grupa de vârstă mai sus menţionată prezintă o 
curbură detectabilă a coloanei. Este ereditară şi de două ori 
mai frecventă la fete decât la băieţi. Cauza este 
necunoscută. Este necesar să consultaţi medicul deşi 
pentru cele mai multe cazuri atitudinea este de a aştepta 
fără a interveni. 

Tratamentul  scoliozei -  corsetul sau intervenția 
chirurgicală - este complex, costisitor şi controversat. Dacă 
vi se recomandă un tratament, dumneavoastră sau medicul 
copilului va trebui să luaţi legătura cu Scoliosis Research 
Society of the American Academy of Orthopeaic Surgeons 
pentru recomandări curente (în SUA) (la www.aaos.org sau 
la 747-823-7186). 


SUFLURILE CARDIACE 


Suflul cardiac defineşte zgomotul făcut de trecerea 


sângelui dintr-o cavitate a cordului în alta. Cuvintele „suflu 
cardiac” îi alarmează de obicei pe părinţi, dar nu este cazul, 
deoarece foarte multe sufluri nu au semnificaţie de boală. 
In general, suflurile cardiace se pot încadra în 3 categorii: 
funcţionale (sau inocente), organice şi congenitale. Copilul 
cu orice suflu cardiac, fie congenital, fie dobândit, trebuie 
să primească tratament antibiotic înainte de orice manevră 
stomatologică sau de orice intervenţie chirurgicală pentru a 
preveni ca germenii de la aceste nivele să ajungă să 
afecteze cordul. 

Suflurile funcţionale sau inocente nu sunt cauzate de 
boală şi se întâlnesc foarte frecvent în copilărie, având 
tendinţa să dispară la adolescenţă. Doctorul copilului 
dumneavoastră vă semnalează existenţa unui astfel de 
suflu pentru a putea ulterior relata situaţia, dacă un alt 
medic examinează copilul. 

Suflurile cardiace datorate malformaţiilor congenitale 
sunt descoperite la naştere sau în primele luni de viaţă (rar 
mai târziu). Aceste sufluri denotă nu o inflamație, ci o 
alcătuire necorespunzătoare a inimii. Important nu este 
murmurul, ci felul în care malformaţia afectează eficienţa 
pompei cardiace. Dacă aceasta este afectată, copilul poate 
avea crize de învineţire (cianoză), respiraţie dificilă sau 
întârziere în dezvoltarea corpului. Sugarul sau copilul cu 
malformaţie congenitală de cord trebuie atent examinat de 
medicul specialist. Unele cazuri grave pot fi vindecate prin 
intervenţie chirurgicală. 

Dacă un copil cu suflu cardiac datorat unei malformații 
congenitale poate face sport fără să prezinte cianoză şi fără 
să rămână fără respiraţie (dispnee), iar dezvoltarea sa 
corporală este normală, este foarte important pentru 
personalitatea sa să nu fie tratat ca un invalid, ci să poată 
duce o viaţă normală. Trebuie totuşi să evite infecțiile, mai 
ales gripa, contra căreia poate fi vaccinat anual. 

Suflurile organice apar în copilărie în majoritatea 
cazurilor datorită reumatismului articular acut cu cardită 
(vezi pagina 873), când valvele inimii sunt inflamate şi 
după vindecare pot rămâne cicatrice. Acestea fac ca 


valvele fie să se micşoreze, fie să obstrueze scurgerea 
normală a sângelui. Când medicul sesizează un suflu 
cardiac la un copil care nu îl avea anterior, poate însemna 
că există o inflamație activă în acel moment. In acest caz, 
există şi alte semne de infecţie, cum ar fi: febra, pulsul 
rapid, modificarea numărului de leucocite şi alte teste de 
laborator anormale. Doctorul va trata copilul cu 
medicamente până ce toate semnele de inflamație dispar, 
chiar dacă asta poate dura luni de zile. Pe de altă parte, 
dacă nu există semne de infecţie, suflul poate fi datorat 
unor cicatrice vechi, lăsate de un atac reumatic anterior. 


HERNIILE ŞI AFECŢIUNILE TESTICULELOR 


Herniile. Hernia reprezintă o protruzie a unui organ sau 
ţesut printr-un orificiu anormal de la nivelul unei zone de 
muşchi sau de piele. Cea mai frecvent întâlnită, hernia 
ombilicală la sugar, este prezentată la pagina 87. A doua în 
ordinea frecvenţei este hernia inghinală. 

La băieţi există un canal (canalul inghinal) prin care trec 
din abdomen în scrot vase de sânge, nervi, ligamente şi 
muşchi care ajung la testicul. Acest canal trebuie să 
traverseze straturile musculare care formează peretele 
abdominal. Dacă deschizătura printre muşchi este mai 
mare ca de obicei, intestinele sunt împinse prin canal de 
presiunea intraabdominală (mai ales când copilul plânge, se 
screme sau tuşeşte). Dacă intestinele ajung numai până la 
un anumit punct al canalului, se formează o umflătură 
vizibilă la nivelul peretelui abdominal. Dacă ele traversează 
tot canalul până în scrot, scrotul va arăta umflat. Hernia 
inghinală poate apărea şi la fete, dar mai rar. Are aspectul 
unei umflături în regiunea inghinală (şanţul dintre coapsă şi 
abdomen). 

In majoritatea herniilor inghinale, intestinele revin în 
abdomen când sugarul sau copilul stă întins pe spate şi 
este liniştit. S-ar putea să fie din nou împinse în afara 
abdomenului de fiecare dată când copilul se ridică în 
picioare, sau doar foarte rar, când se screme puternic. 


Uneori, herniile inghinale devin „strangulate”. Asta 
înseamnă că intestinele au fost prinse în pasajul prea îngust 
şi vasele de sânge au fost turtite, pensate. Este o formă de 
ocluzie intestinală şi provoacă dureri abdominale, vărsături. 
Strangularea herniilor constituie o urgenţă chirurgicală. 

Strangularea unei hernii inghinale apare cel mai des în 
primele 6 luni de viaţă. De obicei, este vorba despre o 
hernie care nu a fost remarcată până atunci. Părintele 
observă când schimbă scutecele copilului (care plânge) că 
o umflătură a apărut în zona inghinală. Nu încercaţi să 
împingeţi umflătura în jos cu degetele. Până la sosirea 
medicului puteţi ţine copilul întins în pat, cu şoldurile 
ridicate de o pernă pusă sub fund şi cu o pungă de gheaţă 
pe umflătură. Astfel se poate ca intestinele să alunece de la 
sine înapoi în abdomen. Nu alăptaţi copilul sau nu-i daţi să 
sugă la biberon, deoarece este mai bine să fie nemâncat în 
caz că este nevoie de intervenţie chirurgicală de urgenţă. 

Dacă aveţi impresia la copilul dumneavoastră că are o 
hernie, chemaţi imediat medicul (neapărat în cazul în care 
suspectaţi o strangulare sau observați o umflătură roşie- 
vineţie).  Herniile se rezolvă rapid prin intervenţie 
chirurgicală, care este uşoară şi dă rezultate bune aproape 
totdeauna. Copilul nu va sta în spital mai mult de câteva 
zile. 

Hidrocelul. Hidrocelul este adesea confundat cu o 
hernie, deoarece produce tot o umflare a scrotului. Fiecare 
testicul este înconjurat în scrot de un sac delicat care 
conţine câteva picături de lichid. In acest fel, testiculul este 
protejat. Când se acumulează mai mult lichid în acest sac, 
scrotul apare umflat. Adesea, în acest sac care înconjură 
testiculul se află încă de la naştere mai mult lichid, care 
face ca scrotul să fie umflat (testiculul părând de câteva ori 
mai mare decât este în realitate). Uneori, acumularea de 
lichid se produce în timpul copilăriei. Hidrocelul nu trebuie 
să vă îngrijoreze. Frecvent el regresează cu timpul, fără să 
fie nevoie de vreun tratament. Dacă, totuşi, persistă mai 
mulţi ani sau produce jenă şi disconfort datorită dimensiunii 
prea mari, se poate opera. Nu trebuie să puneţi singuri 


diagnosticul. Medicul va decide dacă este vorba de hernie 
sau hidrocel şi ce măsuri trebuie luate. 

Torsiunea de testicul. Testiculele atârnă în scrot 
însoţite de vase de sânge, nervi şi conducte. Uneori, un 
testicul se poate roti, strangulând aceste structuri şi oprind 
fluxul de sânge. Această afecţiune, denumită torsiune de 
testicul, este foarte dureroasă. Tegumentele scrotale apar 
de culoare roşie-vineţie. Torsiunea testiculară reprezintă o 
urgenţă; trebuie intervenit imediat pentru a salva testiculul. 

Cancerul de testicul. Riscul de apariţie a cancerului 
de testicul creşte în adolescenţă; de aceea, adolescenţii 
trebuie să-şi examineze lunar testiculele pentru a remarca 
orice tumefiere sau zonă sensibilă. Orice modificare 
apărută trebuie semnalată medicului imediat. Cu tratament 
instituit prompt, prognosticul este bun. 


PROBLEME OCULARE 


Când trebuie consultat medicul oftalmolog? Copiii 
trebuie examinaţi de un medic oftalmolog dacă au strabism 
(„ochii  cruciş”), divergent sau convergent, dacă au 
probleme cu învățatul, dacă se plâng că îi dor, îi ustură sau 
îşi simt ochii umflaţi, dacă au ochii injectaţi, dacă au 
frecvent dureri de cap, dacă ţin cartea prea aproape când 
citesc, dacă îşi înclină capul într-o parte când se uită atent 
la ceva sau dacă vederea nu este bună la testul cu 
optometrul efectuat de medicul curant între 3 şi 4 ani (de 
rutină) şi apoi anual. Oricum, în cazul în care copilul poate 
citi literele de pe ecranul luminos, nu înseamnă că sigur 
vederea lui este bună. Dacă există simptome de oboseală a 
ochilor, el trebuie neapărat examinat de specialist. 

Miopia este o afecţiune oculară în care pacientul nu 
vede clar obiectele situate la distanţă. Este cea mai 
frecventă afectare a vederii care are un impact negativ 
asupra performanţelor şcolare. Apare foarte adesea între 6 
şi 10 ani. Se poate instala rapid, aşa că nu trebuie ignorate 
semnele ei (ţinutul cărţii aproape de ochi la citit, dificultăţi 
în a urmări ce se scrie pe tablă) doar pentru că în urmă cu 


câteva luni vederea copilului era bună. 

Inflamaţia ochiului (conjunctivita) poate fi cauzată 
de variate virusuri, bacterii sau alergeni. Majoritatea 
cazurilor uşoare - ochiul este doar uşor roz, iar secrețiile 
oculare sunt reduse cantitativ şi sunt clare - sunt produse 
de virusuri banale care provoacă în acelaşi timp şi un 
guturai. Conjunctivita trebuie să vă ridice semne de 
întrebare mai ales dacă nu este acompaniată de guturai. 
Este bine să fie consultat medicul sau asistenta medicală 
indiferent de aspectul conjunctivitei, dar mai ales când şi 
albul ochilor devine colorat în roşu (injectat), apare durerea 
oculară sau există secreţii purulente. Conjunctivitele 
bacteriene se tratează cu unguente cu antibiotic şi picături 
recomandate de medic. Conjunctivita este o boală foarte 
contagioasă. Prevenţia extensiei bolii se poate face când 
copilul se spală pe mâini de fiecare dată înainte de a duce 
mâna la ochi. 

În cazul în care conjunctivita nu cedează după câteva 
zile de tratament, poate fi vorba de un corp străin în ochi, 
care poate fi vizualizat cu ajutorul unui oftalmoscop. 

Ulciorul (orjeletul). Ulciorul este o infecţie a foliculului 
pilos de la nivelul genelor, asemănător cu un furuncul. Este 
cauzat de germeni banali, care prin frecarea ochilor ajung 
la baza firelor de păr care formează genele. De obicei, 
ulciorul colectează şi la un moment dat se sparge. Medicul 
poate prescrie un unguent care să ajute la vindecare şi să 
împiedice răspândirea infecţiei. Jena provocată de ulcior 
este uşurată dacă se aplică deasupra tampoane înmuiate în 
apă caldă şi, astfel, sunt grăbite colectarea şi eliminarea 
puroiului. Principala problemă în cazul unui ulcior este că 
adesea recidivează, deoarece atunci când se sparge, 
germenii se răspândesc la alte fire de păr. Din acest motiv, 
copilul nu trebuie să se atingă sau să-şi frece ochii atunci 
când ulciorul a colectat sau s-a spart. 

Adulții care au ulcioare trebuie să se spele cu grijă pe 
mâini (cu apă şi săpun) înainte de a manipula un copil sau 
obiecte care ajung să fie atinse de acesta, pentru a se 
preveni răspândirea germenilor. 


Lucruri care nu afectează vederea la copii. 
Urmărirea programelor la televizor, statul aproape de 
televizor, cititul prelungit sau cu cartea aproape de ochi nu 
fac rău vederii. Obiceiul de a citi la lumină slabă uneori 
poate accentua miopia. 


PROBLEME NEUROLOGICE 


Convulsiile. Convulsiile sunt produse de o descărcare 
electrică anormală a creierului. Rezultatul acestor 
descărcări depinde de locul din creier care generează 
această descărcare electrică. Atunci când vine vorba 
despre convulsii, oamenii înţeleg aproape întotdeauna că 
este vorba despre convulsiile generalizate. In acest caz, 
apare o pierdere a stării de conştienţă şi convulsii la nivelul 
mâinilor sau picioarelor. Există şi convulsii localizate. In 
asemenea cazuri, starea de conştienţă este păstrată sau 
apare doar o îngustare a câmpului conştienţei, iar copilul 
prezintă furnicături într-o anumită parte a corpului. 

Este înfricoşător să vezi o criză de convulsii în special la 
un copil, dar în general lucrurile nu sunt aşa de grave 
precum par. Criza convulsivă se manifestă prin pierderea 
cunoştinţei, rotirea ochilor în sus (se dau ochii „peste cap”), 
încleştarea dinţilor şi zguduirea corpului sau membrelor 
prin mişcări bruşte, frecvente şi sacadate. Respirația este 
îngreunată, iar la colţul buzelor poate apărea puţină spumă. 
Uneori, copilul urinează sau elimină materii fecale. 
Majoritatea convulsiilor se opresc în scurt timp, cu sau fără 
tratament. 

Epilepsia este numele atribuit unor crize convulsive 
care apar în mod repetat, la un copil mai mare, fără să fie 
însoţite de febră sau alte boli. ln marea majoritate a 
cazurilor nu se cunoaşte cauza lor reală. Există două forme 
mai frecvent întâlnite de epilepsie: grand mal şi petit mal. 
În atacurile de „grand mal” persoana îşi pierde complet 
starea de conştienţă şi are convulsii. 

In epilepsia parţială sau „petit mal” criza este atât de 
scurtă, încât persoana nu cade şi nu îşi pierde conştienţa, ci 


doar priveşte fix sau stă ţeapăn câteva clipe. 

Fiecare caz de epilepsie trebuie examinat de un medic 
specialist. Deşi afecțiunea este în general cronică, există o 
serie de medicamente care pot fi de ajutor în eliminarea 
sau reducerea frecvenţei atacurilor. Dacă doriţi informaţii 
suplimentare vezi Ghidul Resurselor, la pagina 930. 

Ce trebuie făcut în cazul unei crize de convulsii 
generalizate. Telefonaţi imediat medicului. Nu intraţi în 
panică dacă nu îl puteţi găsi pe loc. În general, criza 
convulsivă se termină şi copilul adoarme până în momentul 
când părinţii au putut să găsească medicul la telefon 
(câteva minute). Feriţi copilul să-şi facă rău fără să-şi dea 
seama. Puneţi-l pe podea sau într-un alt loc sigur de unde 
nu poate cădea; aşezaţi-l pe o latură a corpului, pentru ca 
saliva să se poată scurge pe la colţul gurii şi să nu fie 
aspirată în plămâni. Asiguraţi-vă că nu se răneşte în cădere. 
Uitaţi-vă la ceas să vedeţi cât durează criza. Incercaţi să nu 
vă pierdeţi cu firea şi gândiţi-vă că majoritatea crizelor 
durează câteva minute (deşi vi se pare că au trecut ore). 
Dacă durează mai mult de 5 minute este bine să sunaţi la 
Salvare. In cazul în care continuă mai mult de 10 minute 
criza trebuie stopată cu intervenţie medicală. După criză, 
copilul este somnolent, minim responsiv şi dezorientat. 
Dacă este febril, după ce criza a trecut, administraţi-i 
acetaminofen pe gură; o alternativă sunt supozitoarele. 

Convulsiile produse de febră. De departe, cea mai 
frecventă acuză a convulsiilor la copii este febra. 
Convulsiile febrile apar la 4% dintre copiii cu vârsta sub 5 
ani. Convulsiile febrile apar la debutul unei boli ca de pildă 
gripa, amigdalita sau guturaiul. Convulsiile se produc mai 
rar în ziua a doua şi respectiv a treia de febră. Dacă febra 
se instalează brusc, determină o iritabilitate excesivă a 
sistemului nervos. Unii copii pot prezenta halucinaţii (de 
exemplu, sunt atacați de insecte sau animale, sau văd 
luminiţe colorate) sau sunt dezorientaţi temporo-spaţial. 
Dacă se produce o descărcare de impulsuri electrice în 
creier, apare o criză convulsivă. 

Aşadar, în cazul în care copilul prezintă o criză 


convulsivă la instalarea febrei, nu înseamnă că va dezvolta 
o boală serioasă şi nici nu înseamnă că va mai avea ulterior 
convulsii. Ceea ce este ciudat este faptul că apare o criză 
unică pe parcursul episodului febril. Majoritatea studiilor 
arată că cei mai mulţi dintre copiii care au făcut convulsii 
febrile nu vor avea mai târziu probleme din această cauză. 

Desigur, după orice criză, copilul va trebui examinat de 
medic sau dus la camera de gardă pentru ca părinţii să fie 
siguri că a fost vorba despre o convulsie febrilă şi că criza 
nu are o altă cauză. 

Nu s-a căzut de acord asupra tratamentului, cu excepţia 
faptului că se administrează antitermice la începutul 
oricăror boli care sunt potenţial infecțioase. Deseori se 
întâmplă însă ca până când părinţii realizează că este vorba 
despre o boală febrilă, ascensiunea termică să se fi realizat 
şi copilul a avut deja criza convulsivă. La copiii care 
prezintă crize convulsive la fiecare ascensiune febrilă, 
medicul poate prescrie medicaţie anticonvulsivantă de 
prevenire a altor crize. 


DEZECHILIBRELE HORMONALE 


Există multe afecțiuni produse de dezechilibre 
hormonale. Hipotiroidismul este una dintre cele mai 
frecvent întâlnite. Când glanda tiroidă nu secretă suficienți 
hormoni, dezvoltarea fizică şi psihică a unui copil este clar 
încetinită. Copilul se mişcă lent, are tegumentele uscate şi 
părul aspru, iar vocea este joasă. Faţa sa poate avea un 
aspect pufos, umflat. Poate prezenta obezitate. 
Metabolismul bazal al copilului (rata la care organismul 
arde combustibilii în repaus) este mai scăzut decât normal. 
O doză adecvată de medicamente cu hormoni tiroidieni 
produce o îmbunătăţire remarcabilă a stării copilului. 

Unele persoane care au citit diverse articole în reviste 
despre glandele care secretă hormoni (glandele endocrine) 
încep să creadă că fiecare individ scund de statură, fiecare 
elev mai slab, fiecare fată nervoasă, fiecare băieţel mai 
grăsuţ cu organe genitale ce par mai mici, au de fapt o 


tulburare hormonală care poate fi vindecată cu tablete sau 
injecții adecvate. Acest entuziasm nu este justificat de 
nivelul cunoştinţelor ştiinţifice actuale. Este nevoie de mai 
mult decât o singură manifestare pentru a se putea vorbi 
de o boală endocrină. 

De multe ori la băieţii mai grăsuţi, în anii care preced 
adolescenţa, penisul apare mai mic decât este în realitate, 
deoarece coapsele groase par atât de mari comparativ cu 
el, iar straturile de ţesut adipos de la baza lui pot masca 
până la 3/4 din lungimea reală. Majoritatea acestor băieţi 
au o dezvoltare normală la pubertate, iar mulţi dintre ei dau 
jos greutatea în exces până la această vârstă. 

In mod cert, fiecare copil care nu creşte într-un ritm 
normal sau într-o proporţie echilibrată între diferite 
segmente ale corpului, care apare lent, mototol, nervos sau 
are alte tulburări asemănătoare, trebuie examinat de 
medic. Dar dacă acesta găseşte că statura mai redusă a 
copilului este doar o trăsătură de familie, iar starea psihică 
este datorată unor cauze necunoscute (vezi pagina 932 în 
Ghidul Resurselor, şi pagina 609, Cauzele retardului 
mintal), atunci copilul are nevoie de ajutor pentru a se 
adapta în societate şi la cerinţele vieţii, nu de căutarea 
unor leacuri magice. 


SINDROMUL DE MOARTE SUBITĂ A SUGARULUI 


Unul din fiecare o mie de sugari în Statele Unite mor din 
cauza sindromului morţii subite a sugarului (SIDS) sau 
„moartea în leagăn”. Cel mai frecvent se poate întâmpla ca 
un sugar între 3 săptămâni şi 7 luni ca vârstă (cu maxim la 
vârsta de 3 luni) să fie găsit mort în pătuţ. Prin definiţie, nu 
se găseşte nici o explicaţie, chiar dacă se face o autopsie. 

Bebeluşii vor fi culcaţi pe spate dacă nu există nici o 
contraindicaţie. Se pare că simpla schimbare a poziţiei de 
somn de pe abdomen pe spate reduce numărul de SIDS cu 
50%. Alte măsuri pentru a reduce riscul de SIDS sunt 
descrise la pagina 60. Cu toate acestea, chiar cu cele mai 
serioase precauţii, nu este posibil să prevenim toate 


cazurile de SIDS. 

Răspunsul la SIDS. Părinţii sunt în stare de şoc. O 
moarte bruscă este mult mai zguduitoare decât una care 
urmează unei boli mai lungi. Ei se simt copleşiţi de vină, 
crezând că ar fi trebuit să dea mai multă atenţie răcelii 
(dacă a existat una), că ar fi trebuit să observe că ceva nu 
este în regulă sau că ar fi trebuit să intre în camera 
copilului să vadă ce face (chiar dacă nu exista nici un motiv 
pentru aşa ceva). Dar nici un părinte raţional n-ar fi chemat 
medicul pentru o răceală atât de uşoară cum unii dintre 
aceşti copii au avut. Chiar dacă medicul ar fi examinat 
copilul, nu i-ar fi dat nici un tratament pentru că nu ar fi 
existat motive să o facă. Nimeni nu a putut anticipa o astfel 
de tragedie. 

De obicei, părinţii vor avea o stare depresivă, cu 
perioade mai accentuate şi altele mai bune, timp de multe 
săptămâni. Ei s-ar putea să aibă probleme de concentrare 
şi tulburări de somn, poftă de mâncare scăzută, manifestări 
cardiace sau digestive. S-ar putea să simtă nevoia să fugă 
departe sau să le fie frică să rămână singuri. Dacă au şi alţi 
copii, părinţilor s-ar putea să le fie frică să-i scape de sub 
ochi sau să vrea să arunce grija lor pe umerii altora, ori să îi 
trateze cu nervozitate. Unii părinţi simt nevoia să-şi 
descarce sufletul în faţa altora, iar alţii îşi închid durerea în 
suflet. 

Ceilalţi copii din familie vor fi în mod sigur afectaţi, chiar 
dacă se arată mâhniţi sau nu. Copiii mici pot sta mereu 
lângă fusta mamei sau se poartă urât ca să atragă atenţia 
asupra lor. Copiii mai mari pot să arate complet neafectaţi, 
dar experienţa psihiatrică ne-a demonstrat că, de fapt, este 
un mod de a se proteja de impactul durerii sufleteşti şi 
sentimentului de vinovăţie. Adulţilor le este greu să 
înţeleagă de ce un copil se poate simţi vinovat. Dar toţi 
copiii sunt supăraţi uneori pe fraţii sau surorile lor şi 
gândirea lor primitivă, infantilă îi poate duce la concluzia că 
supărarea lor a atras moartea bebeluşului. 

Dacă părinții evită să discute despre moartea 
bebeluşului, se măreşte sentimentul de vinovăţie al 


celorlalţi copii. Aşadar, este bine ca părinţii să vorbească 
despre bebeluş, să le explice celorlalţi copii că a fost vorba 
despre un anumit fel de boală care produce moartea şi nu 
este vina nimănui că s-a întâmplat aşa. Fraze vagi de genul 
„bebeluşul este dus pe altă lume” sau „a trecut în lumea 
celor drepţi” ori „a adormit pe veci”, nu fac decât să 
crească misterul şi anxietatea. Este, în mod deosebit, de 
ajutor dacă părinţii vor încerca să răspundă cu tact şi 
delicateţe la fiecare din întrebările ori comentariile copiilor, 
ca ei să simtă că îşi pot exprima cele mai profunde şi 
ascunse temeri fără ascunzişuri. 

Părinţii trebuie să caute un mod de a fi sfătuiţi pentru a 
putea depăşi aceste momente grele, fie de către un preot, 
un psihiatru, un psiholog sau un asistent social. Ei au 
nevoie să îşi poată exprima gândurile şi înţelege 
sentimentele. 


SINDROMUL DE IMUNODEFICIENŢĂ DOBÂNDITĂ 
(SIDA) 


SIDA este cauzat de infecția cu virusul imunodeficienței 
umane (HIV). O dată ajuns în sânge, HIV poate afecta 
capacitatea de apărare a organismului contra altor infecţii, 
de cele mai multe ori banale. Aşadar, o persoană cu SIDA 
poate muri din cauza unei infecţii banale, care la o 
persoană normală s-ar vindeca foarte repede datorită 
acţiunii mecanismelor de protecţie  imunologică a 
organismului. Se estimează că mai mult de douăzeci de 
milioane de oameni în lume sunt infectați cu HIV. 

HIV se transmite prin fluidele organismului: sânge, 
spermă, secreţii vaginale. SIDA nu se transmite prin 
atingerea mâinilor sau a corpurilor, prin sărut, prin locuirea 
în aceeaşi casă, prin frecventarea aceleiaşi clase de studiu, 
prin înot în acelaşi bazin sau piscină, prin mâncatul cu 
aceleaşi tacâmuri şi farfurii, prin băutul din aceleaşi pahare 
sau prin folosirea aceluiaşi vas de toaletă. Produsele din 
sânge, în trecut o sursă de HIV, sunt astăzi atent verificate. 
SIDA a început prin afectarea mai ales a cuplurilor de 


homosexuali din ţările în curs de dezvoltare; s-a schimbat 
într-o nenorocire răspândită mai ales prin contact 
heterosexual, afectând disproporționat mai ales săracii şi 
minoritățile, şi devastând ţările în curs de dezvoltare din 
lumea întreagă. 

La copii, SIDA apare datorită transmiterii virusului de la 
mamă la făt pe durata sarcinii sau în cursul naşterii. Unele 
medicamente antivirale administrate în timpul sarcinii pot 
reduce şansa contaminării copilului. 

Pentru mulţi copii şi adulţi, combinaţii de medicamente 
antivirale extrem de puternice au transformat SIDA într-o 
boală cu o speranţă lungă de viaţă. Pentru milioane de 
persoane sărace din ţările în curs de dezvoltare, oricum, 
SIDA reprezintă o terifiantă sentinţă de condamnare la 
moarte. 

Cum (şi de ce) să vorbeşti copiilor despre SIDA? 
Menţionând uneori subiectul într-o manieră firească, 
degajată, îi faceţi pe copii să simtă că pot pune orice 
întrebări şi obţine sprijinul dumneavoastră. Mai mult ca 
sigur, copilul dumneavoastră a auzit de SIDA la televizor, la 
video, în filme sau chiar la şcoală. 


SPOCK CLASIC 


Cele mai importante două aspecte ale prevenirii SIDA 
sunt, după părerea mea, educaţia şi credinţa că aspectele 
spirituale ale dragostei, inclusiv dorinţa unor adolescenţi 
educați cu idealuri înalte să amâne relaţiile sexuale până 
când va exista şi o implicare sufletească profundă, sunt la 
fel de esenţiale şi demne de respect ca şi cele pur 
corporale. Am explicat mai devreme de ce sunt de părere 
că aspectele pozitive ale dragostei şi contactului sexual, 
inclusiv laturile spirituale, sunt cele care trebuie să fie pe 
primul plan în educaţia copiilor, încă de la o vârstă fragedă. 
Se poate astfel încerca să se prevină, pe cât posibil, 
atitudinile nonconformiste sau nepăsătoare care permit 
trecerea la un contact sexual după o întâlnire superficială. 
Principalul motiv pentru care o astfel de educaţie trebuie 
începută devreme este că la vârste mai mici, copiii sunt 


mai dispuşi să-şi asculte părinţii decât în adolescenţă. Dacă 
adolescenţii devin speriaţi de posibilitatea contractării 
SIDA, trebuie să li se arate toate căile prin care se poate 
transmite SIDA, precum şi cele prin care NU se poate 
transmite, şi să fie învăţaţi cum să aibă contacte sexuale 
nepericuloase, „sigure”. 

In ce priveşte modul de a evita contactarea SIDA, 
adolescenţii trebuie să ştie că cel mai mare risc îl prezintă 
promiscuitatea sexuală, contactele sexuale neprotejate cu 
o serie de parteneri care probabil au contacte sexuale şi cu 
alţii. Cu cât creşte numărul partenerilor sexuali, cu atât 
creşte riscul ca unul să aibă SIDA sau să fie purtător de HIV 
fără a avea încă simptome. Ideal ar fi să se cunoască starea 
de sănătate a partenerului înainte de a avea contact 
sexual. Evident, cea mai sigură cale posibilă de a evita 
contactarea SIDA este să se amâne contactul sexual până 
după căsătorie sau după ce ambii parteneri sunt siguri de 
ataşamentul profund dintre ei (vezi pagina 452). 
Adolescenţii trebuie, de asemenea, să ştie că folosirea 
prezervativelor din latex oferă protecţie (chiar dacă nu de 
100%) contra contactării SIDA (şi a altor boli cu transmitere 
sexuală) în timpul contactului sexual, dar că diafragmele şi 
pilulele contraceptive nu oferă această protecţie. Trebuie 
să li se arate şi riscurile la care se expun cei ce se 
droghează şi folosesc seringi nesterilizate în comun. 

Copiii aud despre drogurile intravenoase sau despre 
contactul sexual anal în relaţie cu SIDA la televizor sau în 
alte mijloace media. Din acest motiv comunicarea cu 
părinţii devine foarte importantă. Vorbind cu copiii 
dumneavoastră despre sex şi droguri nu-i îndemnați să le 
folosească, ci, din contră, îi avertizaţi. 


VIRUSUL WEST NILE 


Virusul West Nile (WNV) sperie majoritatea oamenilor, 
dar, de fapt, produce foarte rar îmbolnăvire la om. Cea mai 
gravă formă de îmbolnăvire cu WNV este o infecţie a 
creierului, manifestată prin slăbiciune musculară, convulsii 


sau alte simptome neurologice. Această infecţie apare la un 
număr mic de indivizi infectați cu acest virus. WNV este 
transportat de țânțari, care îl pot transmite la fel de bine 
atât păsărilor, cât şi oamenilor. Cea mai bună protecţie 
împotriva acestei boli este evitarea înţepăturilor de țânțari; 
utilizaţi un insectifug eficient (vezi pagina 752), purtaţi 
bluze cu mâneci lungi şi pantaloni lungi, şi rămâneţi în casă 
dimineaţa şi seara, când ţânţarii înţeapă mai puternic. 
Asiguraţi-vă că la ferestre aveţi plase speciale pentru 
țânțari. Participaţi la activităţile de curăţare a locurilor unde 
tântarii se adună, de exemplu locuri unde bălteşte apa, 
cum sunt anvelope vechi sau bălți. Simptomele infecţiei cu 
WNV sunt de obicei uşoare şi asemănătoare celor din gripă: 
febră, stare de oboseală, cefalee şi dureri musculare, 
greţuri, pierderea apetitului. Testele de sânge pot confirma 
diagnosticul, dar nu există medicamente specifice pentru 
tratamentul acestei infecţii virotice; organismul luptă cu 
boala aşa cum ştie el. 


GLOSAR DE TERMENI MEDICALI 


Medicii şi asistentele medicale încearcă să evite limbajul 
medical dar, cel mai adesea, nu reuşesc. In cazul în care 
cabinetul doctorului dumneavoastră sau spitalul vi se par 
străine şi de neînțeles, învăţarea acestui limbaj reprezintă 
primul pas spre a vă simţi confortabil. 

A 

Abces: colecţie de puroi datorată unei infecţii şi care 
produce durere, febră, umflare şi roşeaţă a pielii în zona 
respectivă. Pentru a se vindeca, abcesul trebuie incizat, 
curăţat în profunzime şi drenat. 

Abraziune: julitură superficială a pielii. 

Adenoidită: infecția sau  inflamaţia ganglionilor 
limfatici, localizaţi în partea posterioară a nasului şi 
deasupra amigdalelor. 

ADHD (Attention Deficit Hyperactivity Disorder): 
sindromul de deficit de atenţie şi hiperactivitate. 

Aftă: vezi Candida. 

AIDS (SIDA): sindromul de imunodeficienţă câştigată 
cauzat de HIV, şi care afectează capacitatea organismului 
de a reacţiona la infecţii. 

Alergie: o stare în care organismul este în special 
sensibil faţă de unele substanţe care declanşează o reacţie 
de răspuns a sistemului imun caracterizată prin inflamație, 
strănut, mâncărime şi/sau erupție. 

Alopecie: chelie sau zone de chelie. 

Aluniţă (nev): zonă pigmentată, uneori 
supradenivelată şi acoperită de păr, situată la nivelul pielii. 
Multe dintre ele sunt benigne dar există şi unele care se pot 
maligniza ulterior, în viaţa adultă. Acestea trebuie 
extirpate. 

Ambliopie: vedere slabă în ciuda existenţei unui ochi 
normal; la copii cauzată de un ochi care nu focalizează 
imaginea în primii ani de viaţă. 

Amenoree: absenţa sau oprirea înainte de vreme a 


menstruației. 

Amigdalită: inflamație a amigdalelor, ţesut limfoid de 
la nivelul peretelui posterior al faringelui, de cauze virale 
sau bacteriene. Se mai numeşte tonsilită. 

Anemie: reducerea numărului de hematii (celulele roşii 
din sânge) sau reducerea cantităţii de hemoglobină 
(pigmentul din hematii care transportă oxigenul) din 
hematii. 

Anemie cu „hematii în formă de seceră”: boală 
genetică a populaţiei din zona africană şi mediteraneană, 
care determină deformări ale hematiilor care capătă formă 
de seceră. Poate duce la agregare în vasele mici cu leziuni 
tisulare consecutive şi dureri. Singurul remediu eficace este 
transplantul medular. Se mai numeşte siclemie sau 
drepanocitoză. 

Angină streptococică: infecţie a faringelui provocată 
de streptococ şi care se tratează de regulă cu penicilină sau 
cu alt antibiotic. 

Anorexia nervoasă: tulburare de comportament 
alimentar marcată de o frică exagerată de obezitate, 
scădere ponderală voită prin reducerea aportului alimentar 
şi o percepţie defectuoasă a propriei imagini; tulburarea 
este întâlnită mai ales în adolescenţă la persoanele de sex 
feminin. 

Antibiotic: substanţă chimică (de exemplu, Penicilina) 
care fie inhibă creşterea, fie distruge bacteriile. 
Antibioticele nu au efect asupra virusurilor (există şi câteva 
substanţe cu acţiune antivirală). „Antibiotic” înseamnă 
practic împotriva vieţii. Eu personal prefer să denumesc 
aceste substanţe după acţiunea lor specifică 
„antibacteriene”, „antifungice”, „antivirale”. 

Apgar (scorul): un scor de la 1 la 10 care evaluează 
starea nou-născutului la 1, 5 şi 10 minute după naştere 
evaluând cu puncte de la O la 2 frecvenţa cardiacă, 
frecvenţa respiratorie, tonusul muscular, excitabilitatea 
reflexă şi culoarea pielii. Scorul cel mai bun este 10; un scor 
sub 6 este considerat scăzut, dar scorul la 1 şi la 3 minute 
nu are mare semnificaţie pe termen lung. Dacă scorul 


Apgar este scăzut la 10 minute, prognosticul este rezervat. 

Apnee: încetare temporară a mişcărilor respiratorii 
pentru cel puţin 10 secunde. 

Apnee obstructivă în somn: boală care apare în 
timpul somnului când faringele posterior este obstruat şi 
copilul nu poate respira în ciuda efortului pe care îl face ca 
să respire. Uneori, este cauzată de vegetaţii adenoide mari. 
Poate genera probleme dacă nu este tratată prompt prin 
extirparea vegetaţiilor adenoide sau a amigdalelor. 

Artere: vase de sânge care transportă sângele de la 
inimă către ţesuturi. 

Arterioscleroză: stare patologică, ce se caracterizează 
prin îngroşarea şi întărirea pereţilor arteriali. 

Artrită: inflamaţia unei articulaţii, care se manifestă 
prin durere şi tumefiere. 

Asfixie: sufocare; o stare în care în sângele arterial 
există prea puţin oxigen şi prea mult dioxid de carbon. 

Aspiraţie: atragerea unor substanţe lichide sau solide 
în căile aeriene. 

Astm  bronşic: boală respiratorie cronică, ce se 
caracterizează prin wheezing recurent datorat spasmului 
musculaturii căilor aeriene, inflamaţiei şi acumulării de 
mucus în căile aeriene. Poate fi produsă atât prin mecanism 
alergic, dar şi nealergic (ca de pildă de fumat). 

Autism: boală neurologică ce se caracterizează prin 
tulburări de comportament şi de relaţionare cu alte 
persoane. Are caracter mediu sau sever. 

B 

Bacterie: microorganism de formă rotundă sau de 
bastonaş care atunci când pătrunde în organism determină 
o infecţie. Antibioticele combat numai infecțiile bacteriene. 

Bacteriemie: prezenţa bacteriilor în sânge. 

Boală autoimună: o boală (de exemplu, lupusul 
eritematos sistemic sau poliartrita reumatoidă) în care 
sistemul imun declanşează o reacţie împotriva structurilor 
proprii ale organismului, reacţie care este responsabilă de 
numeroase distrucţii celulare. 

Boală inflamatorie pelvină (BIP): infecţie a uterului 


şi a trompelor uterine; de regulă apare la adolescente (între 
15 şi 19 ani). Este produsă de o infecţie bacteriană (tipic 
Chlamydia, gonocococul sau alte varietăţi de 
microorganisme) care ascensionează din vagin în tractul 
genital. Poate cauza infertilitate dacă nu se tratează 
prompt cu antibiotice. 

Boala Lyme: boală produsă de o bacterie (spirochetă) 
transmisă de o căpuşă. Simptomele sunt o erupție 
tegumentară distinctă, urmată de febră, oboseală, dureri 
de cap, dureri articulare şi mai târziu afectare a sistemului 
nervos. Prevenţia presupune evitarea contactului cu 
căpuşele sau îndepărtarea promptă a parazitului după 
muşcătură. Tratamentul antibiotic poate fi util, mai ales la 
debutul bolii. 

Boală reactivă a căilor respiratorii: inflamație şi 
distrucţie a căilor aeriene mici cauzate de unele infecţii, 
poluanţi, toxine, aer rece, fum de ţigară. Se manifestă prin 
respiraţie şuierătoare şi tuse. Se poate trata 
medicamentos. 

Boli cu transmitere sexuală: orice boală care este 
transmisă prin contact sexual sau alte contacte intime. Pot 
fi cauzate de chlamydii, gonococi sau treponeme (germenii 
care produc sifilis). í 

Benign: care nu face rău. In cazul tumorilor, înseamnă 
necanceros. 

Bilirubină: pigment de culoare galbenă care apare la 
distrugerea hematiilor. Nivelurile crescute de bilirubină 
produc icter, care frecvent este un semn de afectare 
hepatică sau al unei boli de sânge. 

Bronşiolită: inflamaţia bronhiilor mici produsă de o 
infecție virală şi care se manifestă prin wheezing şi 
dificultăți de respirație. 

Bronşită: inflamație a bronhiilor mari, de obicei cauză 
virală. 

Bulimie: tulburare de comportament alimentar, 
caracterizată prin ingestie masivă de alimente urmată de 
vărsături autoinduse. 

C 


Cancer: proliferare anormală de celule maligne, care 
invadează țesuturile din jur şi poate să dezvolte metastaze. 

Candida: ciupercă (fung) ce produce dermatita de 
scutec sau infecţii bucale la sugari. 

Celulită:  inflamaţia sau infecția țesutului celular 
subcutant. 

Cheilo - şi palatoschizis: fisură congenitală a buzei 
superioare şi/sau a palatului dur. 

Chist: pungă micuță situată sub piele, de regulă având 
conţinut lichidian. 

Chlamydia: bacterie care trăieşte intracelular. Produce, 
probabil, cea mai frecventă boală cu transmitere pe cale 
sexuală. Poate produce pneumonie şi conjunctivită în primii 
ani de viaţă. 

Cianoză: coloraţie albăstruie a tegumentului datorită 
cantităţii reduse de oxigen în sânge. 

Circumcizie: excizia chirurgicală a prepuţului. 

Cistită: inflamaţia vezicii urinare datorată, de regulă, 
unor infecţii virale sau bacteriene, sau datorată iritaţiei 
chimice. 

Colită: inflamație a colonului de cauză inflamatorie, 
autoimună sau de cauză necunoscută. 

Colostru: lichid gălbui care conţine multe proteine, 
anticorpi şi minerale, dar cu un conţinut redus de 
carbohidrați şi grăsimi. Este secretat de glanda mamară 
înainte de a secreta laptele. 

Comă: stare prelungită de lipsă a conştienţei din care 
persoana nu poate fi trezită; cauzată de traumatisme, 
intoxicații, şoc, insuficienţă cardiacă sau respiratorie. 

Comoţie: îngustare temporară a câmpului conştienţei 
cu reactivitate încetinită care durează secunde, minute sau 
ore după un traumatism cerebral; poate fi însoţită de 
pierderea temporară a memoriei. 

Congenital: stare care precede naşterea şi care este 
produsă de factori ereditari sau de mediu. 

Conjunctivită: inflamație cu înroşirea ochiului, cu sau 
fără lăcrimare, a mucoasei conjunctivale cauzată de alergii, 
infecţii virale sau bacteriene. 


Constipaţie: defecaţie rară şi dificilă datorită materiilor 
fecale uscate, întărite. 

Convulsii:  contracţii involuntare şi brutale ale 
muşchilor datorate unor descărcări electrice anormale ale 
creierului. Convulsiile recurente caracterizează epilepsia. 

Convulsii febrile: convulsii care apar doar în cazul 
unei febre foarte ridicate; de obicei, nu sunt periculoase şi 
nu duc la apariţia epilepsiei. 

Corp străin: un obiect care este sechestrat într-o 
cavitate a organismului, ca de pildă nasul, urechea, 
vaginul. 

Craniosinostoză: închiderea prematură a suturilor 
oaselor craniului. 

D 

Degerături: leziuni, în special la nivelul degetelor de la 
mâini, picioare, nas şi urechi, datorate expunerii la 
temperaturi extrem de scăzute. 

Dermatită: inflamație a pielii cauzată de alergii, infecţii 
sau iritaţii. 

Dermatita  seboreică a nou-născutului: crustă 
grăsoasă, gălbuie la nivelul capului, datorată producerii 
unei cantităţi crescute de sebum, poate cauza erupție, 
iritaţie la nivelul feţei şi organelor genitale. 

Dermatomicoză: infestaţie virală a tegumentului, 
caracterizată prin apariţia de pete roşii, de formă inelară, 
pruriginoase; contagiozitatea este redusă. 

Deshidratare: pierderea unei cantităţi mari de apă din 
circulaţie şi ţesuturi datorată vărsăturii sau diareei, şi care 
nu este compensată prin administrarea de lichide. Poate 
apărea şi în anotimpul cald, în urma transpiraţiei excesive. 

Diabet zaharat: afecţiune în care pancreasul nu 
secretă suficientă insulină pentru a tampona glucoza din 
sânge. Dacă este netratat, produce eliminarea unei 
cantităţi crescute de urină, ingestie de apă în exces, aport 
alimentar excesiv, pierdere ponderală sau slăbiciune 
musculară. Diabetul este o boală mult mai severă şi mult 
mai frecvent necesită administrarea de insulină pentru a se 
echilibra. De asemenea, este necesară o supraveghere 


atentă a dietei. 

Diaree: scaune moi, apoase, produse de regulă de 
infecţii virale, dar poate apărea şi în infecţii bacteriene sau 
alte afecţiuni ale intestinului. 

Difteria: boală bacteriană severă, rară astăzi, care se 
manifestă prin amigdalită, febră şi slăbiciune musculară. 

Dilacerare: tăietură a pielii; poate necesita aplicarea 
unor fire în funcţie de localizare, adâncime, severitate a 
rănii. 

Disfagie: dificultate de înghiţire, datorată unei paralizii 
cerebrale sau unor anomalii anatomice la nivelul gâtului. 

Displazie bronhopulmonară (BPD): condiţie întâlnită 
la nou-născuţii prematuri, caracterizată prin inflamație 
cronică a plămânilor. Situaţia se ameliorează după ce copiii 
cresc mai mari şi țesutul pulmonar este format. 

Distrofie musculară: grup de boli ereditare care se 
manifestă prin pierdere progresivă a forţei şi a tonusului 
muscular. Formele sunt de la severe până la forme uşoare. 
Nu există tratament. 

Dizenterie: inflamație a intestinului, în special a 
intestinului gros care duce la apariţia unui scaun cu sânge 
şi mucus şi o defecaţie dureroasă. De obicei, infecția este 
produsă de bacterii sau paraziți. 

Doula: o femeie care oferă sprijin emoţional şi sfaturi 
pentru cuplu sau pentru mamă în timpul travaliului şi al 
naşterii propriu-zise. 

E 

Eczema: inflamație a pielii constând în leziuni roşii, 
care produc mâncărimi puternice şi care, apoi, ajung în 
stadiul de crustă; se datorează unor alergii sau unor iritaţii 
ale pielii. 

Edemul: acumulare excesivă de lichid în ţesuturi. 

Encefalită: inflamație a structurilor cerebrale cauzate, 
de obicei, de o infecţie virală. 

Encefalopatie: afectare a structurilor cerebrale care 
produce tulburări de comportament, de conştienţă şi/sau 
convulsii. De regulă, nu are o cauză infecțioasă. Intoxicația 
cu plumb (saturnismul) poate fi o cauză. 


Encoprezis: pătarea cu materii fecale a pantalonilor, 
de obicei datorată unei constipaţii severe. 

Endocardită: inflamație a unei structuri a inimii 
(endocardul), datorată de regulă unei infecţii bacteriene 
sau reumatismului articular acut. 

Entorsă: afecţiune articulară datorată întinderii 
excesive, fără a se rupe însă, a ligamentelor articulare şi 
care determină durere şi edem al zonei afectate. 

Enurezis: micţiune involuntară după vârsta de 5 ani. 

Epilepsie: boală cu atacuri episodice, recurente de 
convulsii cauzate de o afectare a activităţii electrice 
cerebrale. 

Epistaxis: hemoragie nazală. 

Eritem: roşeaţă a pielii cauzată de irigație sangvină 
excesivă datorată  inflamaţiei şi infecției. Vezi, de 
asemenea, şi arsurile solare. 

Esofag: pasaj muscular prin care trec alimentele din 
faringe în stomac. 

F 

Faringită: inflamație a faringelui produsă de virusuri 
sau bacterii (adesea streptococ). 

Febra fânului: alergie manifestată prin congestie, 
rinoree, strănut şi lăcrimare a ochilor care se repetă în 
fiecare an. Se datorează sensibilităţii la polen. 

Febră tifoidă: ulceraţii dureroase, de culoare gri ale 
gingiilor. Sunt produse de o bacterie şi se tratează cu 
antibiotice. 

Febril: care are febră. 

Fibroză chistică: afecţiune ereditară a glandelor 
secretorii care au o funcţie redusă şi care duce la afecţiuni 
pulmonare sau digestive. 

Fimoză: strâmtorare a inelului prepuţial al penisului, 
astfel încât nu mai poate fi decalotat. Poate necesita 
circumcizie deşi este normală în primul an de viaţă când nu 
are simptomatologie. 

Fractură: ruptură sau plesnitură a unui os care se 
diagnostichează de regulă prin examen radiologic. 

Fungi: clasă de microorganisme incluzând drojdii, 


mucegaiuri şi ciuperci. Pot provoca infecţii care necesită 
tratament antifungic. 

Furuncul: nodul dureros plin cu puroi, adesea cu debut 
la rădăcina unui fir de păr sau por cutanat, cauzat de o 
infecţie bacteriană, frecvent stafilococică. 

G 

Gammaglobuline: produse ale sângelui conţinând 
anticorpi îndreptaţi împotriva unor bacterii sau virusuri; 
sunt folosite pentru a preveni unele boli ca hepatita sau 
rubeola, sau pentru tratamentul altora, ca de exemplu 
sindromul Kawasaki şi alte stări caracterizate prin 
deficienţe imune. 

Ganglioni limfatici (noduli limfatici): organe de 
formă rotundă care conţin un mare număr de limfocite (un 
tip de celule albe sangvine). Tind să se mărească în caz de 
infecţii. 

Gangrenă: infecţie, frecvent bacteriană, care cauzează 
moartea şi descompunerea tisulară datorită vascularizaţiei 
precare şi infecţiei invazive. 

Gastroenterită: inflamație a mucoase gastrice şi 
intestinale, care produce de regulă vărsături şi diaree, şi 
care este produsă de o infecţie virală, bacteriană, 
parazitară sau altor cauze. 

Giardia: protozoar care poate infesta intestinul şi poate 
produce infecţii intestinale care se manifestă prin diaree 
şi/sau dureri abdominale; de obicei contaminarea se face 
prin apa de băut. 

Ginecomastie: dezvoltare excesivă a glandelor 
mamare la persoanele de sex masculin, situație întâlnită 
frecvent la băieţii între 12 şi 15 ani şi care se rezolvă de 
regulă spontan. 

Glaucom: creştere anormală a presiunii intraoculare, 
care poate genera orbire dacă este lăsată netratată. 

Gripă (influenza): infecţie virală a căilor respiratorii 
superioare, nasului şi gâtului cauzată de virusurile gripale A 
sau B, şi care se manifestă prin: febră, astenie, dureri 
musculare şi simptomatologie respiratorie cu durată de 3- 
14 zile. Nu răspunde la antibiotice. 


H 

Haemophilus influenzae: bacterie care poate produce 
îmbolnăviri semnificative la copiii mici. Astăzi situaţia este 
mai rar întâlnită, datorită utilizării vaccinului 
antiHaemophilus. Este numită, de asemenea, şi gripa H. 

Hemangiom: tumoră benignă constituită din vase 
sangvine şi care se situează de regulă la nivel tegumentar. 

Hematocrit: procentul de sânge ocupat de hematii. Un 
hematocrit redus, frecvent cauzat de o deficiență de fier la 
copiii mici, are aceeaşi semnificaţie ca şi anemia. 

Hematuria: prezenţa de sânge în urină. Sângele poate 
proveni de la orice nivel din tractul urinar incluzând rinichii 
şi vezica. 

Hemaofilie: afecţiune ereditară mai frecventă la băieţi, 
caracterizată prin incapacitatea de coagulare a sângelui 
după traumatisme. Duce la sângerări în articulaţii sau în 
alte ţesuturi profunde ale organismului. 

Hemoglobină: pigment care conţine fier; se găseşte în 
hematii şi transportă oxigenul de la plămâni la ţesuturi. 

Hemoptizie: tuse cu expectoraţie sangvinolentă de la 
nivelul tractului respirator superior. La adulţi, cauza cea 
mai frecventă este tuberculoza, pe când la copii alte cauze 
sunt mai frecvente. 

Hemoragii: sângerare profuză. 

Hemoroizi: pachete venoase dilatate la nivelul rectului 
cauzând durere, mâncărime şi sângerări ocazionale. 

Hepatită: inflamație a ficatului producând icter şi 
disconfort, de obicei datorată infecțiilor virale, sau unor 
substanţe sau medicamente toxice pentru ficat. 

Hepatomegalie: ficat cu dimensiuni crescute. 

Hernie: protruzia unui ţesut sau organ printr-o orificiu 
anormal, sub piele. Cele mai frecvente şi elocvente 
exemple sunt hernia ombilicală şi inghinală. 

Herpes: vezicule mici prezente pe buze sau lângă ele, 
produse de virusul herpetic tip 1 (nu tipul care produce 
herpesul genital) şi care apar mai ales în urma 
ascensiunilor febrile. 

Hidrocefalie: acumulare anormală de lichid în creier. 


Dacă nu se tratează, poate exercita presiune, ducând la 
distrucţia țesutului cerebral. Tratamentul constă într-un 
şunt care să dreneze lichidul către cavitatea abdominală 
sau torace. 

Hidrocel: colecţie fluidă la nivel testicular şi care 
determină umflarea scrotului. Se rezolvă spontan de obicei. 

Hipertensiune: creştere anormală a tensiunii arteriale. 

Hipertiroidie: secreție excesivă de hormoni tiroidieni. 
Hipertiroidia severă se manifestă prin puls accelerat, ritm 
respirator accelerat, scădere ponderală, globi oculari 
exoftalmici, iritabilitate şi hiperactivitate. Se tratează 
medicamentos. 

Hipospadias: anomalie congenitală în care 
deschiderea uretrei este situată sub nivelul penisului. 
Necesită tratament chirurgical. 

Hipotiroidism: secreție anormal de scăzută de 
hormoni tiroidieni. Se caracterizează prin scăderea 
tonusului muscular şi a mobilităţii, constipaţie, letargie şi 
plâns slab. Se tratează prin administrare de hormoni 
tiroidieni.  Screening-ul la naştere permite depistarea 
cazurilor înainte să apară leziunile. 

Hipotonie: scăderea tensiunii musculare şi a activităţii. 
Bebeluşul are un aspect flasc. 

Hipotrofie staturo-ponderală: sindrom întâlnit la 
copiii mici în care creşterea taliei şi câştigul în greutate 
sunt frecvent sub medie; se poate datora unor boli sau 
probleme de ordin psihosocial. 

Hipoxic: scăderea cantităţii de oxigen din sângele 
arterial care se datorează de regulă unei probleme 
respiratorii. 

Hirsutism: pilozitate prezentă în exces. 

HIV: virus care produce SIDA. 

l 

icter: coloraţie galbenă a tegumentelor şi mucoaselor 
cauzată de creşterea concentrației bilirubinei din sânge; 
datorată frecvent imaturității temporare de funcţionare a 
ficatului la nou-născut sau obstrucţiei de duct biliar sau 
unei boli inflamatorii a ficatului. 


Impetigo: infecţie a pielii cu zone rotunde, roşiatice şi 
care produc mâncărimi. Este foarte contagios. 

infecţie urinară: infecţie bacteriană (rar virală) a 
vezicii urinare sau a rinichilor. 

inflamație: răspunsul organismului la injurii, iritaţii sau 
infecţii; proces complicat caracterizat prin durere, roşeaţă, 
edem, cauzat de extravazarea elementelor sangvine, ca de 
pildă leucocite şi diferite substanţe chimice, la locul afectat. 

insuficienţă cardiacă  congestivă: incapacitatea 
cordului de a asigura nevoile circulatorii ale organismului. 
Acest lucru duce la stagnarea retrogradă a sângelui, la 
apariţia edemelor, a asteniei, a dispneei. 

Ischemic: insuficientă irigare cu sânge a ţesuturilor. 

L 

Laringită: inflamație laringiană care duce la înăsprirea 
vocii sau chiar la pierderea ei, şi care se datorează, de cele 
mai multe ori, unei infecţii virale autolimitante. 

Leucemie: cancer al celulelor albe (leucocite) din 
sânge care se manifestă prin anemie, sângerări, infecţii şi 
adenopatii. Unele forme sunt acum curabile prin chimio - şi 
radioterapie. 

Limfadenopatie: mărirea ganglionilor limfatici în boli 
diverse şi infecţii care stimulează răspunsul imun al 
organismului. 

Limfocite: tip de celule albe ale sângelui cu rol în 
infecţii virale şi bacteriene. 

Lupus (lupus eritematos sistemic): boală autoimună 
în care sistemul imun atacă propriile structuri ale 
organismului şi care afectează în primul rând pielea, 
articulațiile, rinichii. 

Luxaţie de şold: afecţiune congenitală în care femurul 
(osul coapsei) nu mai ocupă poziţia lui normală în 
articulaţia coxo-femurală. Poate duce la apariţia unor 
anomalii dacă este netratată. 

M 

Malarie: boală infecțioasă cauzată de un protozoar 
parazit care trăieşte în hematii. Boala se caracterizează 
prin cicluri recurente de febră, frisoane şi transpiraţii. 


Răspândită de țânțari. Poate fi tratată prin medicamente 
antimalarice. 

Melanom: cancer al celulelor din tegument care produc 
pigmentul pielii (melanocite). Poate apărea sub formă de 
aluniţe. Melanoamele la vârstă adultă sunt potenţate de 
prezenţa arsurilor solare în copilărie. 

Meningită: inflamație a  meningelui (foita care 
înveleşte creierul şi măduva spinării) cauzată de infecţii 
virale sau bacteriene. Simptomatologia se caracterizează 
prin dureri de cap, redoare de ceafă şi vărsături. Meningita 
bacteriană este o urgenţă medicală, în vreme ce meningita 
virală are o evoluţie autolimitată şi nu necesită o 
intervenţie terapeutică semnificativă. Excepție face 
meningita virală care produce encefalită. 

Micoze: infecții fungice uşoare, de regulă la nivel bucal, 
în zona acoperită de scutec sau la nivelul vaginului. 

Microcefalie: cap anormal de mic asociat frecvent cu 
deficiență mentală de vreme ce de regulă un cap de 
dimensiuni mai mici înseamnă şi un creier cu dimensiuni 
mai mici. Poate reprezenta o trăsătură de familie fără 
implicații legate de unele probleme mentale. 

Migrenă: o durere de cap relativ particulară, care se 
repetă, apare de regulă pe o singură jumătate de craniu, 
acompaniată de greață, vărsături şi tulburări vizuale. 
Migrena are o agregare familială. 

Mittelschmertz: durere abdominală la mijlocul ciclului 
menstrual, probabil datorată ovulației. 

Molluscum contagiosum: infecție virală contagioasă 
care se manifestă prin apariţia unor protuberanţe albe, 
perlate, cu o depresiune centrală. Sunt benigne, dar, fără 
tratament, pot persista luni sau chiar ani. 

Mongolism: termen vechi, astăzi mai puţin uzitat, 
pentru sindromul Down (trisomia 21). 

Mononucleoză infecțioasă: infecţie virală produsă de 
virusul Epstein-Barr (EBV), care se manifestă prin 
adenopatii (în special ale ganglionilor de la nivelul gâtului), 
dureri amigdaliene, astenie, febră şi erupție. Boala poate 
dura câteva săptămâni şi nu are un tratament specific. 


Mucus: secreție groasă, vâscoasă, a unor glande 
specifice care are rolul de a proteja mucoasa căilor 
respiratorii şi alte membrane mucoase. Celulele acestor 
glande sunt stimulate să producă mai mult mucus de către 
agenţii infecţioşi. 

N 

Nefrite: inflamație a țesutului renal care poate 
determina prezenţa de sânge în urină. Poate să se datoreze 
unor boli autoimune (cele consecutive unor infecţii 
streptococice) sau infecțioase. 

Neg: infecţie virală ce produce apariţia unei zone mai 
aspre şi rotunjite la nivelul pielii. Nu există un tratament 
eficace deşi se folosesc deseori substanţe care pot să îl 
dizolve. Mulţi dispar singuri pe parcursul a doi ani. 

Nev: molă. 

O 

Ochiul roşu: vez; conjunctivita. 

Ochiul leneş: ochiul care nu focalizează privirea 
asupra obiectului ci se roteşte fie în interior fie în exterior 
(strabism); necesită de multe ori aplicarea unui opercul pe 
ochiul sănătos pentru a realiza focalizarea imaginii pentru 
ochiul bolnav. 

Oreion: boală virală care atacă şi inflamează glandele 
parotide, ocazional şi pancreasul, testiculele, ovarele şi 
creierul. Nu există tratament specific. 

Organizaţia pentru menţinerea sănătăţii (HMO): 
un sistem organizat unde o asistentă sau un medic 
coordonează acţiunile de profilaxie, diagnostic şi tratament. 
Se poate cere o contravaloare a serviciilor în momentul 
vizitei. 

Osteomielită: infecţie, de regulă bacteriană, a osului. 
Durata tratamentului poate fi foarte lungă, de ordinul 
săptămânilor sau lunilor, deoarece irigaţia cu sânge a 
osului este deficitară şi, ca atare, antibioticele pătrund greu 
la acest nivel. 

Otita externă: urechea înotătorului; infecţie bacteriană 
a conductului auditiv extern. 

Otita medie: infecţie virală sau bacteriană a urechii 


medii. 
P 

Păduchi: paraziți mici, cu corpul turtit, care trăiesc în 
tegumentele păroase ale corpului şi care depun ouă la baza 
firului de păr. Păduchii sunt foarte frecvenți în copilărie, se 
transmit cu uşurinţă de la un copil la altul, dar sunt 
inofensivi în esenţă. 

Paralizie cerebrală: boală neurologică datorată unor 
leziuni ale creierului de etiologie necunoscută şi care 
produce hipotonie musculară, incapacitate de mişcare sau 
susţinere a posturii. Nu este o boală progresivă. 

Paraziţi intestinali: prezenţa în intestin a unor viermi 
mici, subţiri şi albi. Simptomul cel mai comun este 
mâncărimea în jurul anusului. Tratamentul se face cu 
medicaţie orală. 

Pediculoză: vez; păduchii. 

Peritonită: inflamație a foiţei care înveleşte organele 
din abdomen şi pelvis (peritoneu). Inflamaţia este, de 
regulă, de natură bacteriană şi se produce cel mai frecvent 
prin perforarea unui intestin (cel mai frecvent, apendicele). 

Pete mongoloide: coloraţie albastră-negricioasă a 
pielii, de obicei la copiii cu ten închis la culoare. Apar, de 
obicei, pe fese sau spate, dar se pot găsi oriunde. Pălesc cu 
timpul şi nu sunt asociate cu nici o afecţiune. 

Peteşii: pete roşii, rotunde, mici (ca gămălia unui ac) la 
nivelul pielii produse de hemoragii ale vaselor mici. Se pot 
datora unor infecţii virale sau bacteriene grave. 

Picioare în X: deformaţie a membrelor inferioare în 
care genunchii sunt anormal de apropiaţi şi gleznele sunt 
îndepărtate. 

Picior strâmb congenital: deformaţie congenitală a 
piciorului caracterizată prin răsucirea gleznei, călcâiului şi 
degetelor. 

Piciorul  atletului: infecţie fungică a piciorului 
caracterizată prin roşeaţă şi un aspect solzos al 
tegumentului degetelor. 

Pielonefrită: infecţie bacteriană a rinichiului care 
generează febră, astenie şi dureri în flancuri. Se tratează cu 


doze mari de antibiotic. 

Plachetele sangvine (trombocite): celule discoide 
din sânge care facilitează coagularea şi opresc sângerarea 
când se rupe un vas de sânge mai mic. 

Pneumococcus: bacterie care provoacă infecţii ale 
plămânului, urechii sau sistemului nervos, infecţii care se 
instalează brusc şi cu febră mare. Răspunde, de obicei, bine 
la antibiotice. Se mai numeşte Streptococcus pneumoniae. 

Pneumonie: infecție virală sau bacteriană a 
plămânului, care generează tuse, respiraţie accelerată şi, 
uneori, febră. 

Poliomielitic (virusul): virus care atacă structurile 
nervoase din măduva spinării responsabile de mişcările 
voluntare. Boala poate fi prevenită prin vaccinare. 

Proteinurie: prezenţa de proteine în urină. Se 
întâlneşte în sindromul nefrotic, infecţii urinare cronice şi 
alte boli ale rinichiului. 

Psoriazis: boală cronică de piele în care apar zone roşii 
care produc mâncărimi, acoperite de scuame albe. Cauza 
este necunoscută; nu există tratament specific ci doar un 
tratament simptomatic cu unguente, creme cu 
corticosteroizi antiinflamatori şi expunere la soare. 

Purpura: pete de culoare purpurie datorate unor 
hemoragii. Se poate datora scăderii numărului de 
trombocite, unor infecţii virale, traumatismelor sau, mai rar, 
unor boli autoimune ca purpura Henoch-Schonlein. 

R 

Rahitism: deficiență de vitamina D care cauzează 
anomalii ale  osificării datorită lipsei de aport sau 
insuficientei expuneri la lumina soarelui. 

Răceala comună: infecţie virală a căilor aeriene 
superioare; de obicei, nu răspunde la tratament antibiotic. 

Refluxul gastroesofagian: regurgitaţia conţinutului 
gastric acid în esofag; poate duce la apariţia de arsuri, 
vărsături. 

Respirație artificială: parte a resuscitării cardio- 
respiratorii (CPR) în care se insuflă aer în plămânul unei 
persoane prin respiraţia gură la gură sau prin intermediul 


unui aparat cu mască. 

Resuscitare cardiorespiratorie (CPR): măsuri de 
urgenţă luate pentru a menţine circulaţia la nivel cerebral 
datorită  insuficienţei cardiace sau respiratorii folosind 
respiraţia artificială sau/şi masajul cardiac extern. 

Reumatism articular acut: afecţiune autoimună care 
urmează unei infecţii de tract respirator superior cu 
streptococ şi care se manifestă prin inflamație a ţesuturilor 
cardiace, vaselor de sânge, articulaţiilor, sistemului nervos 
şi tegumentelor. Tratamentul constă în profilaxia infecțiilor 
streptococice cu penicilină. 

Rinită: inflamație a membranei mucoase a nasului care 
produce rinoree şi nas înfundat. Este de regulă dată de 
infecția virală a tractului respirator superior. 

Rinită alergică: o alergie care produce rinoree şi nas 
înfundat. 

Roseola: infecţie virală a sugarului, care se manifestă 
prin febră ridicată timp de trei, patru zile urmată de apariţia 
unei erupții generalizate de culoare roz, după ce scade 
febra şi copilul se simte mai bine. Nu necesită tratament. 

Rotavirus: virus care determină apariţia de vărsături şi 
diaree apoasă, mai ales în lunile de iarnă. 

Rubeola (pojarul german, pojărelul): infecţie virală 
care se manifestă prin apariţia unor simptome de infecţie 
de tract respirator superior şi o erupție asemănătoare cu 
cea din rujeolă. Poate determina malformații congenitale 
dacă boala este contractată de o gravidă în primele luni de 
sarcină. Se poate preveni prin vaccinare. 

Rujeola: infecție virală caracterizată prin febră, 
frisoane, erupție, conjunctivită şi simptomatologie de tract 
respirator superior. 

S 

Salmonella: bacterie care produce o boală diareică 
severă cu febră şi bacteriemie. Pot exista persoane 
purtătoare şi care nu au o simptomatologie evidentă. Se 
poate transmite prin consumul de carne de pui insuficient 
preparată termic, ouă insuficient fierte. Se tratează cu 
antibiotice. 


Scarlatină: infecţie streptococică a gâtului 
acompaniată de o erupție roşiatică. Nu este considerată 
mai gravă decât altă infecţie streptococică. 

Scolioză: curbură anormală a coloanei vertebrale de 
origine necunoscută. Descoperirea cât mai precoce este 
cheia tratamentului. 

Semn din naştere: aluniţă sau pată prezentă pe piele 
de la naştere. 

Septicemie: prezența unor bacterii sau toxine 
bacteriene în sânge. 

Shigella: bacterie care produce dizenterie şi febră. Se 
tratează cu antibiotice. 

Sifilis: boală bacteriană contagioasă (produsă de o 
spirochetă) care se transmite pe cale sexuală şi care 
afectează multe organe. 

Sincopă: episod de pierdere a conştienţei datorat 
scăderii temporare a nivelului de oxigenare a creierului. 

Sindrom nefrotic: boala renală în care rinichiul 
excretă cantităţi mari de proteine în urină, ceea ce duce la 
scăderea concentraţiei proteinelor în sânge şi edeme. 
Folosirea drept medicaţie a antiinflamatoarelor steroidiene 
dă uneori rezultate. 

Sindromul alcoolic fetal: sindrom congenital 
caracterizat prin malformații la naştere datorită expunerii 
gravidei la cantități crescute de alcool în perioada de 
sarcină. Poate duce la scădere ponderală, probleme la 
învăţat şi aspect facial caracteristic al copilului. 

Sindromul de moarte subită la sugar (SIDS): 
decesul neaşteptat al unui copil la vârsta de trei-patru luni, 
din cauze necunoscute. Cea mai frecventă cauză de deces 
în primele 12 luni de viaţă. 

Sindromul Tourette: boală marcată de existenţa unor 
ticuri motorii cronice (clipitul, grimasele, trasul de ureche) 
şi ticuri vocale (dregerea repetată a vocii, mormăitul sau 
unele cuvinte). Probabil este o boală genetică. 

Sinuzită: inflamație de cauză virală sau bacteriană a 
mucoasei sinusurilor. 

Sistem endocrin: sistemul glandelor care secretă 


hormoni, ca de pildă tiroida sau suprarenalele. 

Smegma: secreție groasă, vâscoasă care se adună în 
jurul penisului sau la nivelul clitorisului. 

Spasticitate: creşterea tonusului muscular ca urmare 
a unor leziuni cerebrale şi care determină mişcări ciudate şi 
forţate. 

Spina bifida: defect congenital al vertebrelor care nu 
se închid complet pentru a proteja măduva, asociat cu 
hidrocefalie şi probleme neurologice în partea inferioară a 
corpului. 

Splenomegalie: creşterea dimensiunilor splinei ca 
urmare a unor infecţii sau ca urmare a distrugerii 
accelerate a hematiilor la acest nivel (anemie hemolitică). 

Staph.: prescurtare pentru „Staphylococcus”, un tip de 
bacterie care, de obicei, produce infecţii moderate sau 
severe. 

Stenoză pilorică: obstrucţie a stomacului la nou- 
născut (tipic la vârsta de trei sau patru săptămâni), datorită 
hipertrofiei pilorului (muşchiul circular situat la deschiderea 
stomacului spre intestin). Necesită intervenţie chirurgicală 
pentru rezolvare. 

Stomatita aftoasă: ulceraţii recidivante care apar în 
cavitatea bucală sau pe buze; cauza este, de obicei, 
necunoscută, probabil virală. 

Strep.: prescurtare pentru „Streptococcus”, un tip de 
bacterie care, de obicei, produce infecţii moderate sau 
severe. 

Stridor: sunet aspru, care apare când copilul inspiră; 
apare în caz de crup, unele reacţii alergice, aspirație de 
corp străin sau alte infecţii la nivelul gâtului. 

Sufluri cardiace: sunet făcut de sânge la trecerea prin 
diversele cavităţi ale cordului. De cele mai multe ori, sunt 
urmarea unei afectări a valvelor cordului, deşi nu 
întotdeauna au o cauză organică. 


Şoc: circulaţie inadecvată a sângelui datorată pierderii 
unei cantităţi mari de sânge şi care determină o oxigenare 
tisulară deficitară. Se manifestă prin paloare, tensiune 


mică, frecvenţă cardiacă accelerată. Poate duce la 
pierderea conştienţei şi moarte. 

Şoc termic: delir, convulsii, coma datorate creşterii 
temperaturii rectale peste 40*C. Se datorează de regulă 
exerciţiilor fizice în exces în anotimpul cald şi aproape 
niciodată nu se datorează infecțiilor. 

T 

Talasemie: afecţiune ereditară în care organismul 
produce o hemoglobină anormală. Se manifestă printr-o 
anemie severă. 

Tendinită: inflamație a tendoanelor, corzi fibroase prin 
care muşchii se ataşează de oase. 

Tetanos: infecţie bacteriană gravă, produsă de o toxină 
ce induce spasme ale musculaturii masticatorii şi a altor 
muşchi. Poate fi prevenită prin vaccinare în copilărie şi 
rapeluri la fiecare 10 ani. 

Tetraplegie: paralizie a corpului de la gât în jos. 

Toxiinfecţie alimentară: vărsături şi diaree cauzate 
de consumul unor alimente contaminate bacterian. 

Trismus: semn precoce de tetanos şi care constă în 
contractură a muşchilor masticatori cu dificultate de 
deschidere a gurii. Semnul se întâlneşte rar datorită 
vaccinării antitetanos. 

Tuberculoză: boală contagioasă produsă de 
Mycobacterium tuberculosis, care determină infecții 
pulmonare, ganglionare sau în alte organe. Tratamentul 
presupune administrarea unor medicamente specifice 
(tuberculostatice) pentru cel puţin 9 luni. 

Tuse  convulsivă (Pertussis): boală respiratorie 
contagioasă produsă de o bacterie şi care se caracterizează 
prin episoade paroxistice, violente de tuse. Tratamentul 
este antibiotic şi simptomatic. Se mai numeşte „tuse 
măgărească”. 

Tuse măgărească: vezi tuse convulsivă. 

U 

Ulcer: distrugerea mucoasei unor organe, ca de pildă la 
nivelul stomacului, produsă de inflamație sau o irigație 
deficitară. 


Ulceraţii orale: ulceraţii recurente ale mucoasei 
bucale şi buzelor, de cauză neprecizată. Se poate datora 
uneori herpesvirusului tip |. 

Ulcer peptic: zonă a stomacului în care mucoasa este 
inflamată şi iritată de secrețiile gastrice acide. Se cunoaşte 
astăzi că este cauzat de Helicobacter pylori şi se poate 
trata cu antibiotice. 

Umflarea ganglionilor: vezi limfadenopatie. 

Urticarie: reacţie alergică care produce zone palide în 
centru mărginite de un contur roşu, însoţită de mâncărimi 
puternice. 

V 

Vaginită: inflamație a vaginului care evoluează cu 
durere şi prezența unei scurgeri. Este datorată unei infecții 
bacteriene sau unui corp străin introdus intravaginal. 

Varicela (vărsat de vânt): boală contagioasă produsă 
de virusul varicelo-zosterian şi care se caracterizează prin 
febră şi erupție veziculară extrem de pruriginoasă. 

Virus: microorganism care trăieşte în exclusivitate 
intracelular, în celulele gazdei şi care produce infecţii. 
Antibioticele nu au efect asupra lui. Numai câteva 
substanţe pot să-l distrugă. 

Virus respirator sinciţial (RSV): virus care este 
cauza primară a bronşiolitei la sugari. Poate fi prevenită la 
copiii cu risc mare prin tratament injectabil. 

W 

Wheezing: sunete înalte, ascuţite, făcute de trecerea 
aerului prin căile aeriene mici îngustate. Se aude în astm 
bronşic, bronşiolită, aspirație de corp străin şi alte 
complicaţii care obstruează căile aeriene mici. 

X 

X fragil (sindromul de): sindrom genetic observat cu 
precădere, dar nu în exclusivitate, la persoane de sex 
masculin, caracterizat prin probleme de dezvoltare, de 
învăţare şi de comportament, ca şi prin anumite 
caracteristici fizice. Este cauzat de o mutație la nivelul 
cromozomului X şi reprezintă, probabil, cea mai frecventă 
formă de retard mental. 


Z 
Zona zoster: leziuni cutanate dureroase produse de 
virusul care produce varicela, care rămâne cantonat în 
ganglionii nervoşi şi care produce durere pe traiectul unui 
nerv. Durerea este de intensitate medie la copil, dar poate 
fi foarte puternică la adult. Se poate trata. 


MEDICAMENTE FOLOSITE ÎN MOD FRECVENT 
LA COPII 


Mai devreme sau mai târziu, orice copil face febră, 
suferă de o iritaţie sau erupție, tuşeşte sau are alte 
simptome care necesită tratament medicamentos. Nişte 
cunoştinţe de bază în această privinţă sau doar câteva 
medicamente folosite în mod frecvent vă pot ajuta să 
trataţi cu încredere aceste afecţiuni frecvent întâlnite. Insă, 
administrarea de medicamente unui copil poate fi o treabă 
destul de confuză. Companiile producătoare de 
medicamente complică şi mai mult lucrurile, atribuind 
medicamentelor mai multe nume. Există un nume 
comercial pe care probabil îl cunoaşteţi (Paracetamol sau 
Tylenol - de exemplu) şi numele generic - de obicei de 
nepronunţat  - care identifică  ingredientul activ 
(acetaminofen, în exemplul dat). Multe dintre 
medicamentele eliberate fără reţetă conţin mai multe 
ingrediente active. Robitussin - Sirop pentru tuse şi alergii 
conţine brompheniramine, dextromethorphan şi 
pseudoefedrină, fiecare dintre acestea având un efect 
diferit. Când îi daţi copilului o linguriţă dintr-un medicament 
nu este întotdeauna uşor să ştiţi ce îi daţi. 

Pentru a lămuri un pic lucrurile, glosarul care urmează 
afişează denumirile generice ale unora dintre cele mai 
folosite medicamente, vă spune pentru ce afecţiune este 
medicamentul respectiv şi vă prezintă, de asemenea, şi 
cele mai frecvente efecte secundare. Majoritatea 
medicamentelor eliberate cu reţetă include şi numele 
generice, iar toate medicamentele eliberate fără prescripţie 
au scrise pe cutie toate ingredientele conţinute. Marea 
majoritate a celor mai folosite medicamente se împart în 
câteva categorii - antibiotice, antihistaminice şi 
antiinflamatorii, spre exemplu. Informaţii despre aceste 
tipuri de medicamente sunt incluse sub fiecare categorie. 

Scopul acestui glosar nu este acela de a înlocui sfatul 


doctorilor sau al farmaciştilor. Scopul este acela de vă ajuta 
pe dumneavoastră să comunicaţi mai bine cu aceştia, astfel 
încât atunci când doctorul dumneavoastră spune „haideţi 
să îi dăm nişte ibuprofen pentru umărul care o doare” 
dumneavoastră v-aţi putea gândi „Oh, Motrin; am încercat 
deja cu acela”. 

Un cuvânt de avertisment în legătură cu efectele 
secundare: acest ghid prezintă doar unele dintre cele mai 
frecvente efecte secundare. Prospectele care însoțesc 
medicamentele prescrise cu reţetă includ mult mai multe. 
De fapt, nu este posibil să fie scrise absolut toate efectele 
secundare ale nici unui medicament deoarece orice 
persoană poate avea o reacţie neaşteptată la un 
medicament. Orice simptom neplăcut sau neaşteptat ce 
apare după administrarea unui medicament este considerat 
un efect secundar până nu se dovedeşte altceva. 


SIGURANȚA ÎN ADMINISTRAREA 
MEDICAMENTELOR 


Toate medicamentele ar trebui tratate cu respect. 
Medicamentele puternice eliberate doar cu reţetă pot avea, 
de asemenea, şi efecte secundare puternice. Dar şi 
medicamentele eliberate fără prescripţie pot fi periculoase, 
în special în cazul în care un copil ia o supradoză. Câteva 
principii de bun simţ pot micşora riscul apariţiei unui 
asemenea caz: 

e Ţineţi medicamentele într-un loc sigur: un dulap sau 
un sertar încuiat. S-au întâlnit chiar cazuri în care copii 
foarte timizi s-au căţărat pe rafturi sau dulapuri mânaţi de 
curiozitate. 

e Nu vă încredeţi în recipientele speciale fabricate 
pentru ca un copil să nu le poată deschide. Ele vor încetini 
un copil insistent, dar nu îl vor putea opri. 

+ Aveţi grijă când aveţi musafiri care ar putea avea 
medicamente cu ei sau atunci când sunteţi cu copilul 
dumneavoastră într-o vizită. O geantă lăsată pe o măsuţă 
de cafea este o ţintă atractivă pentru un copil care se poate 


deplasa. 

e Spuneţi-i copilului dumneavoastră că medicamentele 
sunt medicamente, nu bomboane. 

e n momentele de stres sau atunci când rutina 
dumneavoastră zilnică suferă schimbări majore, amintiţi-vă 
de medicamente, produse de curăţat şi alte substanţe 
chimice toxice, şi la pericolele casnice în general. 
Momentele de schimbare sunt momente în care pericolul 
este prezent. 


CÂTEVA CUVINTE DESPRE TERMINOLOGIE 


Atunci când doctorii scriu o reţetă, ei folosesc o scriere 
prescurtată care ar putea să creeze confuzie. Când spun „a 
se lua de două ori pe zi” înseamnă o dată la 12 ore. De trei 
ori pe zi însemnă o dată la 8 ore; de patru ori pe zi 
înseamnă o dată la 6 ore. O reţetă pe care scrie „PO” 
înseamnă pe cale orală; dacă scrie „IM” înseamnă că 
medicamentul se administrează în injecție intramusculară, 
iar dacă scrie „IV” înseamnă injecție intravenoasă. 

Gramajele s-ar putea să necesite, de asemenea, 
traducere. Instrucţiunile ce vin o dată cu medicamentele 
eliberate fără reţetă folosesc lingurite, linguri sau, 
ocazional, capacele. La cele eliberate cu reţetă se folosesc 
ca unităţi de măsură mililitri (ml) şi miligramele (mg). O 
linguriţă standard are 5 mililitri, o lingură are 15 mililitri şi o 
uncie are aproximativ 30 de mililitri. Un doctor care 
recomandă administrarea de „o linguriţă de trei ori pe zi” 
vrea ca dumneavoastră să îi daţi copilului câte 5 mililitri la 
fiecare opt ore. Bineînţeles că se poate ca linguriţele 
dumneavoastră să nu aibă 5 mililitri, de aceea este cel mai 
bine să folosiţi un păhărel gradat sau o seringă pentru 
administrare orală pentru a măsura cantitatea exactă. 

Motivul pentru care este bine să fiţi familiarizați cu 
aceşti termeni este că astfel puteţi pune întrebări. Dacă 
doctorul vă spune să luaţi un medicament de trei ori pe zi, 
iar apoi scrie „PO” pe reţetă, trebuie să întrebaţi. Asiguraţi- 
vă că aţi înţeles instrucţiunile înainte de a părăsi cabinetul. 


Puteţi întreba, de asemenea, şi farmacistul. Nu puteţi fi 
niciodată prea atenţi. 


GLOSAR DE MEDICAMENTE FRECVENT 
UTILIZATE 


Următorul ghid include numai o parte din 
medicamentele utilizate zilnic. Pentru o listă mai completă 
căutaţi on-line la www.nlm.nih.gov/medlineplus şi daţi clic 
pe Drug Information. Multe medicamente sunt vândute sub 
diferite mărci comerciale; numai exemplele sunt listate. 

Acetaminophen 

(fără reţetă) Denumire comercială: Tylenol, Tempra. 

Acțiune: vezi anti-inflamatorii nonsteroidiene. 
Acetaminophenul reduce febra şi durerea. 

Efecte secundare: în doze mari, cauzează afecţiuni 
grave ale ficatului, întrebaţi doctorul dacă puteţi să luaţi 
mai mult de două tablete pe zi. 

Acid acetilsalicilic (Aspirină) 

(fără reţetă) Denumire comercială: Bayer, Ecotrin etc. 

Acțiune: vezi anti-inflamatorii nonsteroidiene. 

Efecte secundare: utilizat numai sub îndrumarea 
medicului. La copii, aspirina poate produce o boală hepatică 
ce pune viaţa în pericol (sindromul Rye). 

Advil 

(fără reţetă) Vezi; ibuprofen. 

Albuterol 

(prescripţie numai în SUA) Denumire comercială: 
Proventil, Ventolin. 

Acţiune: vezi bronhodilatatoare. 

Amoxicillin 

(prescripţie numai în SUA) Denumire comercială: 
Amoxil, Trimox. 

Actiune: vezi Antibioticele. Amoxicilina este tratamentul 
de primă alegere pentru infecțiile urechii (otite). 

Amoxicillin clavulanate 

(prescripţie numai în SUA) Denumire comercială: 
Augmentin. 

Actiune: Frecvent a doua alegere dacă amoxicilina nu 


este eficientă datorită rezistenţei la antibiotice (vezi mai 
Sus). 

Efecte secundare: probabil mai mult ca amoxicilina, 
cauzează tulburări gastrice, diaree. 

Amoxil 

(fără reţetă) Vezi Amoxicilină. 

Antibiotice 

(prescripţie numai în SUA) 

Acţiune: antibioticele omoară bacteriile (vezi pagina 
711); mai mult, nu sunt eficiente în infecțiile virale comune. 

Efecte secundare: în special la sugari, atenţie la 
semnele de aftă sau dermatitele candidozice (vezi pagina 
122); tulburările gastrice şi erupțiile sunt frecvente. 

Antihistaminice 

(în special fără reţetă) 

Acţiune: aceste medicamente blochează acţiunea 
histaminei, componentă importantă a reacţiilor alergice. 
Utilizate frecvent pentru tratamentul febrei de fân, 
urticariei, pruritului etc. 

Efecte secundare: la copiii mici, cauzează adesea 
răspuns excesiv; la copiii mai mari produce sedare sau 
somnolenţă. Medicamentele mai noi şi mai scumpe (Claritin 
sau Zyrtec, de exemplu) pot avea mult mai puţine efecte 
secundare. 

Augmentin 

(prescripţie numai în SUA) Vezi Amoxicilin clavulanate. 

Azithromycin 

(prescripţie numai în SUA) Denumire comercială: 
Zithromax. 

Acţiune: vezi Antibiotice; acest medicament este foarte 
semănător cu eritromicina, dar este prescris mult mai rar 
(şi costă mai mult) 

Efecte secundare: în principal tulburări gastrice. 

Bacitracin unguent 

(fără rețetă) Denumire comercială: Neosporin, 
Polysporin. 

Actiune: antibiotic cu acțiune slabă, care poate fi aplicat 
pe tegumente (local). 


Efecte secundare: rare. 

Beclomethasone inhalant nazal 

(prescripţie numai în SUA) Denumire comercială: 
Vancenase, Beconase. 

Acţiune: vez; Corticosteroizi inhalanţi. Corticosteroizii cu 
administrare intranazală, cum ar fi Vancenase şi Beconase, 
reduc simptomele febrei de fân. 

Efecte secundare: rare când se foloseşte corect. 

Benzocaine 

(fără reţetă) Denumire comercială: Anbesol. 

Acțiune: atenuează senzaţia de durere (anestezic). 
Totuşi, efectele scad după utilizări repetate. 

Efecte secundare: senzaţie de usturime şi arsură. 
Supradoza poate cauza tulburări ale ritmului cardiac. 

Bisacodyl 

(fără reţetă) Denumire comercială: Dulcolax. 

Acţiune: stimulează contracția intestinelor, favorizând 
defecaţia. 

Efecte secundare: crampe, diaree. 

Brompheniramine 

(fără rețetă) Denumire comercială:  Dimetapp, 
Robitussin. 

Acțiune: vezi Antihistaminicele. 

Bronhodilatatoare 

(prescripţie numai în SUA) 

Efecte: împiedică îngustarea căilor pulmonare ce apare 
în astmul bronşic. 

Efecte secundare: creşterea ritmului cardiac şi a 
presiunii sangvine; nervozitate, tremurături, anxietate, 
coşmaruri nocturne, şi alte modificări comportamentale. 

Chlorpheniramine 

(fără reţetă) Denumire comercială: Actified, Sudafed, 
Triaminic. 

Acţiune: vezi Antihistaminicele. 

Clemastine 

(fără reţetă) 

Acţiune: vezi Antihistaminicele. 

Clotrimazol cremă sau unguent 


(fără reţetă) Denumire comercială: Lotrimin. 

Acţiune: omoară fungii care produc dermatomicoze şi 
unele erupții de scutec. 

Efecte secundare: rare. 

Corticosteroizi, inhalanţi 

(prescripţie numai în SUA) 

Acţiune: corticosteroizii inhalanţi reprezintă cea mai 
bună medicaţie pentru reducerea inflamaţiei plămânilor 
cauzată de astmul bronşic. 

Efecte secundare: în caz de supradoză sau abuz, o 
cantitate suficientă de corticosteroizi se absoarbe în 
organism pentru a produce serioase efecte secundare; 
discutaţi cu doctorul despre cum preveniţi apariţia acestor 
efecte. 

Corticosteroizi, cu aplicare topică 

(fără reţetă sau cu prescripţie) 

Acţiune: corticosteroizii sub formă de cremă, unguent şi 
loţțiune reduc mâncărimile şi inflamaţiile cutanate; se 
utilizează în special pentru eczeme şi alte reacţii alergice. 
Este o gamă foarte puternică. 

Efecte secundare: subţierea şi decolorarea pielii, 
absorbţia medicamentului în organism; nu se recomandă 
utilizarea corticosteroizilor puternici pe zone întinse pentru 
o perioadă lungă de timp. Utilizarea compuşilor mai slabi 
pentru o scurtă perioadă este, de obicei, sigură. 

Cotrimoxazol 

(prescripţie numai în SUA) Denumire comercială: 
Bactrim. 

Acțiune: Un antibiotic, utilizat frecvent pentru infecţii ale 
vezicii urinare; nu se utilizează timp îndelungat la infecţii 
ale urechii (vez; Antibioticele). 

Efecte secundare: tulburări gastrice, paloare, urticarie, 
mâncărime sau apariţia altor noi simptome. 

Cromolyn 

(prescripţie numai în SUA) Denumire comercială: Intal. 

Acțiune: reduce inflamaţia pulmonară în astmul bronşic; 
nu este la fel de puternic ca şi corticosteroizii inhalanţi. 

Efecte secundare: rare. 


Decongestionante 

(fără reţetă) 

Acţiune: aceste medicamente ajută vasele sangvine din 
nas să se contracte, astfel încât mucoasa nazală să producă 
mai puţin mucus. 

Efecte secundare: creşterea ritmului cardiac şi a 
presiunii sangvine; nervozitate, tremurături, coşmaruri şi 
alte modificări comportamentale; de obicei, după câteva 
zile, organismul reglează ca aceste medicamente să nu mai 
aibă acelaşi efect. In special fiţi atenţi când le luaţi 
împreună cu alte medicamente care pot avea efecte 
secundare asemănătoare, cum ar fi stimulantele. 

Dextrometorphan 

(fără reţetă) Denumire comercială: Robitussin Pediatric 
Cough etc. 

Acţiune: suprimarea reflexului de tuse. 

Efecte secundare: rare. 

Diphenydramine 

(fără reţetă sau cu prescripţie) Denumire comercială: 
Benadryl. 

Acţiune: vezi Antihistaminicele. 

Docusate 

(fără reţetă) Denumire comercială: Dulcolax, Colace. 

Acțiune: favorizează defecaţia, nu este absorbit de 
sânge. 

Efecte secundare: diaree. 

Soluţii electrolitice 

Denumiri comerciale: Pedialyte, Oralyte, Infalyte etc. 

Acţiune: utilizate pentru prevenirea deshidratării la 
copiii care au pierdut lichide prin vărsături sau diaree, 
aceste soluţii constau în principal în apă, săruri, potasiu şi 
diferite categorii de zaharuri în anumite proporţii, astfel 
încât cât mai multă apă posibilă este absorbită din intestine 
în fluxul sangvin. Varietăţile cu arome diverse sunt de 
asemenea bune. 

Efecte secundare: Nu au. Cu toate acestea, un copil 
care varsă şi are diaree trebuie neapărat să fie văzut de un 
doctor. Este posibil să se deshidrateze, chiar dacă i se 


administrează una dintre aceste soluţii rehidratante. 

Eritromicină 

(prescripţie numai în SUA) Denumire comercială: 
EryPed. 

Acțiune: antibiotic utilizat frecvent în cazuri de alergie la 
penicilină. 

Efecte secundare: în principal, tulburări gastrice. 

Fumarat feros, Gluconat feros, Sulfat feros 

(fără reţetă sau cu prescripţie) Denumire comercială: 
foarte multe. 

Acţiune: preparate ale fierului care combat anemia 
produsă de deficienţa de fier. 

Efecte secundare: în supradoză, fierul este extrem de 
periculos, cauzând ulcere şi alte probleme. Fiţi atenţi cu 
aceste medicamente. 

Flunisonide oral inhalation 

(prescripţie numai în SUA) Denumire comercială: 
Aerobid inhaler. 

Acţiune: vezi corticosteroizi inhalanţi. 

Fluticasone nasal inhalation 

(prescripţie numai în SUA) Denumire comercială: 
Flonase. 

Acţiune: vezi corticosteroizi inhalanţi. 

Fluticasone oral inhalation 

(prescripţie numai în SUA) Denumire comercială: 
Flovent. 

Acţiune: vezi corticosteroizi inhalanţi. 

Guaifenisin 

(fără reţetă) Denumire comercială: Robitussin, Sudafed. 

Acţiune: un expectorant, care se pare că scade mucusul 
şi îl face mai uşor de eliminat. 

Efecte secundare: rare. 

Hidrocortizon cremă sau unguent 

(fără reţetă) Denumire comercială: Cortizone. 

Efecte: vezi Corticosteroizii topici. Hidrocortizonul 0,5% 
şi 1% sunt destul de slabi, dar suficient de buni pentru 
erupții pruriginoase, cu efecte secundare puţine. 

Efecte secundare: ca toţi corticosteroizii, efectele 


secundare se intensifică cu creşterea dozei şi durata 
utilizării; discutaţi cu un doctor. 

Ibuprofen 

(fără reţetă) Denumire comercială: Advil, Motrin, 
Pediaprofen. 

Acțiune: vezi medicamente antiinflamatorii 
nonsteroidiene. Ibuprofen este un bun analgezic. 

Efecte secundare: produce dureri gastrice, în special în 
doze mari. Supradoza este periculoasă. 

Ketoconazole loţiune sau cremă 

(fără reţetă) Denumire comercială: Nizoral. 

Acţiune: distruge fungii care provoacă dermatomicoze şi 
unele erupții de scutec. 

Efecte secundare: rare. 

Loperamide 

Prescripţie numai în USA; este interzis copiilor sub 6 ani 
(fără reţetă sau cu prescripţie) Denumire comercială: 
Imodium. 

Acțiune: ameliorează diareea prin reducerea 
contracţiilor intestinale. 

Efecte secundare: balonare, dureri gastrice. 

Loratidine 

(fără reţetă) Denumire comercială: Claritin. 

Acțiune: vezi Antihistaminicele. Loratidine poate cauza 
mai puţină somnolenţă ca vechile antihistaminice. 

Efecte secundare: rar poate produce dureri de cap, gură 
uscată, somnolenţă. 

Metoclopramide 

(prescripţie numai în SUA) Denumire comercială: 
Reglan. 

Acţiune: reduce refluxul acid de la stomac în esofag prin 
comprimarea muşchiului sfincterului care se găseşte în 
partea superioară a stomacului. 

Efecte secundare:  somnolenţă, agitație, greață, 
constipatie, diaree. 

Miconazole 

(fără rețetă) Denumire comercială: Desenex. 

Actiune: distruge fungii care produc piciorul de atlet şi 


alte erupții. 

Efecte secundare: rare. 

Montelukast 

(prescripţie numai în SUA) Denumire comercială: 
Singulair. 

Acţiune: reduce inflamaţiile plămânilor în astmul 
bronşic. 

Efecte secundare: durere de cap, ameţeală, tulburări 
gastrice. 

Motrin 

(fără reţetă) Vezi; Ibuprofen. 

Mupirocin 

(prescripţie numai în SUA) Denumire comercială: 
Bactroban. 

Acţiune: distruge bacteriile care în principal cauzează 
infecţii cutanate. 

Efecte secundare: rare. 

Naproxen 

(fără reţetă sau prescripţie) Denumire comercială: 
Aleve. 

Acţiune: vezi antiinflamatoare nonsteroidiene. Naproxen 
este un bun analgezic. 

Efecte secundare: cauzează tulburări stomacale, în 
special la doze crescute. Periculos în supradoză. Se 
administrează în timpul meselor; întrebaţi doctorul dacă îl 
luaţi mai mult de una-două zile. 

Antiinflamatoare nesteroidiene (AINS) 

(fără reţetă sau cu prescripţie) 

Acţiune: aceste medicamente reduc inflamaţiile 
musculare şi articulare, scad febra şi durerea. 

Efecte secundare: toate pot produce dureri stomacale, 
în special la doze crescute; supradozajul poate fi foarte 
periculos. Discutaţi cu doctorul dacă le utilizaţi în doză 
ridicată sau pentru o perioadă lungă de timp. 

Penicilină (Pen) 

(prescripţie numai în SUA) Denumire comercială: PenVK. 

Acțiune: vezi Antibioticele. PenVK administrată oral sau 
penicilinele injectabile reprezintă tratamentul de elecţie 


pentru faringoamigdalite. 

Efecte secundare: reacţii alergice, de obicei o erupție cu 
mici bubiţe este frecventă; reacţiile alergice mai serioase 
sunt rare, dar pot apărea uneori. Spuneţi-i doctorului în caz 
că sunteţi alergic. 

Phenylephrine 

(fără reţetă) Denumire comercială: Neo-Synephrine, 
Alka-Seltzer Plus. 

Acţiune: vezi Decongestionantele. 

Polymyxin 

(fără reţetă) Denumire comercială: Neosporin. 

Acţiune: antibiotic cu acţiune slabă, care poate fi aplicat 
pe piele (topic) 

Efecte secundare: rare. 

Pseudoephedrine 

(fără reţetă) Denumire comercială: Pediacare. 

Acțiune: vezi Decongestionantele. 

Pyrethrum sau pyrethrins 

(fără reţetă) Denumire comercială: RID, NIX etc. 

Acţiune: aceste medicamente distrug păduchii de cap. 

Efecte secundare: rare. 

Ranitidine 

(prescripţie numai în SUA) Denumire comercială: 
Zantac. 

Acțiune: reduce aciditatea stomacului, ameliorând 
senzaţia de arsură retrosternală (simptom al bolii de reflux 
gastro-esofagian). 

Efecte secundare: dureri de cap, ameţeală, constipaţie, 
dureri stomacale. 

Triamcinolon, inhalant oral 

(prescripţie numai în SUA) Denumire comercială. 
Azmacort. 

Acţiune: vezi Corticosteroizi, inhalanţi. 

Tylenol 

(fără reţetă) Vez; Acetaminofen. 


ÎNGRIJIREA SUGARULUI 
sia COPILULUI 


Generaţii de părinţi din toată lumea au avut încredere în cea mai 
bine vândută carte a Dr. Spock. Acum, în această nouă ediţie 
integral revizuită şi îmbunătăţită, veți găsi informaţiile de care 
aveţi nevoie pentru a face față schimbărilor şi provocărilor lansate 
de noul secol incluzând capitole noi despre adopţia internaţională, 
terorism şi dezastre naturale, planificare pentru facultate, autism, 
precum şi alte subiecte, cum ar fi: 


e alimentaţia la sân: cele mai noi abordări şi tehnici 

e cum să vorbiţi cu copilul dumneavoastră despre sex, droguri sau boli 
e vaccinări, vitamine şi nutriție 

e tulburări de comportament şi de învățare 

e îngrijirea danturii şi a vederii 

e cum să creşteţi copiii pentru a nu deveni violenți 

e părinți homosexuali 

e copiii cu nevoi speciale 

* primul ajutor şi prevenirea traumatismelor 


... şi multe, multe altele. La sfârşitul cărții veţi găsi un glosar cu 
totul nou de termeni medicali şi de medicamente mai frecvent 
utilizate la copii. Aşa cum spunea şi Dr. Spock: "Ai încredere în 
forţele tale. Ştii mai multe decât ai impresia.” 

